
MATT Damon, poslije holivudska zvijezda, bio je učenik petoga 
razreda kada je u školu odnio »Narodnu povijest Sjedinjenih Američkih 
Država« Howarda Zinna. Učiteljici je želio dokazati da proslava Dana 
Kristofora Kolumba 12. listopada, a ona se slavi u više zemalja zapadne 
hemisfere, ne smije biti obilježavana. U svega nekoliko godina od Kolumbova 
dolaska u Novi svijet, nestalo je nekoliko milijuna Indijanaca zbog ropstva, 
bolesti ili je ubijeno u ratovima. Mnoge povijesne knjige govorile su o 
žrtvama, ali rijetko su koje stradanja i ubojstava, patnje i prijevare, sudbinu 
siromašnih, slabih i ugnjetavanih, postavljale u središte svoga naraciva. 
Howard Zinn učinio je upravo to: neugodne činjenice nije zakapao u moru 
drugih, nije ih ignorirao, još manje lagao o onome što se dogodilo. Štoviše, 
katkada je vjerojatno prenaglašavao takav tip informacija, jasno priznajući 
da je izbor onoga o čemu se govori i kako se tematici pristupa, uvijek 
ideološki. Kada tko naglašava kako je Kolumbo vješt ili hrabar pomorac, 
čini ideološki izbor informacija nastojeći opravdati što drugo. Zinn je u 
svojim tekstovima odbijao opravdavati ubojstva u ime napretka, opravdati 
poteze onih koji su vodili države, a skrivali su se iza viših interesa koje, 
ionako, uvijek netko određuje. Takvo gledanje na svijet da ove utjecajne 
knjige u sintezama američke povijesti nije bilo često, a općeprihvaćeno nije 
ni danas. Još manje je to slučaj s nekim drugim historiografijama. Zinn 
jest incidentan, radikalan, ali nelagodu može proizvesti samo u onih koji 
imaju nečistu savjest, koji se boje ili ne mogu hrabro i slobodno misliti. 
Slavni glumac Matt Damon odrastao je u Zinnovu susjedstvu. U filmu 
Dobri Will Hunting, za koji je pisao scenarij, ali i u njemu glumio genijalca, 
ali tek čistača na Massachusetts Instituteu of Technology, Damon komentira 
izbor knjiga u uredu psihijatra kojeg glumi Robin Williams. Čitajte Zinnovu 
»NPSAD«, »past ćete na dupe«, govori Damon. Howard Zinn živio je u 
Auburndaleu, nedaleko od Bostona. Damon je poslije posudio i glas tijekom 
jednog od čitanja dijelova »NPSAD«-a u broadwayskim kazalištima. Na raj 


je način Zinn s bestselerom koji se prodao u stotinama tisuća primjeraka 

želio doprijeti do još šireg kruga ljudi, popularizirati povijest kako ju je 
on vidio. Zinna su spominjali i u crtanim serijalima poput »Simpsona«, 
serijama »Sopranosi«, različitim pop-pjesmama. Howard Zinn postao je 
povjesničar kojeg se obožavalo ili mrzilo. Bio je izvanredan, živ, predavač. 
Duhovitost na vlastiti račun, pomalo podcjenjivački stav, koji je vjerojatno 
posljedica podrijetla, skroman i otvoren, upozoravao je na nelogičnosti u 
službenim verzijama povijesti. Bio je znanstvenik i aktivist koji nikoga nije 
ostavljao ravnodušnim, od junaka crtića do osobito krajnje konzervativnih 
krugova u SAD-u. Krajnje konzervativni publicisti i danas bjesne jer je 
Zinn popularan, čitan, prilagođavan različitim medijima. »Antiameričkim 
marksistom«, kako su ga neki zvali, koristilo se na mnogim sveučilištima, 
ali ne više samo od strane povjesničara, već i među stručnjacima za odnose 
između spolova, ekonomiju itd. 

Zinnova akademska karijera započela je 1956., kada je počeo predavati 
na slavnom koledžu za Amerikanke afričkog podrijetla Spelman College 
u Arlanti. Ondje je postao osobito osjetljiv za položaj Afroamerikanaca. 
S vremenom je dobio stalnu poziciju, postao šef odsjeka za povijest, ali je 
svejedno otpušten zbog insubordinacije, od strane prvog crnog predsjed- 
nika Spelmana. Od 1964. do 1988., Howard Zinn predavao je na Boston 
Universityju, jednom od važnih mjesta visokog obrazovanja u državi 
Massachusetts koja ima najviše uspješnih sveučilišta u SAD-u. Predavao 
je i u Parizu, bio fulbrajtovac na Sveučilištu u Bologni, vjerojatno za njega 
najugodnijem — crvenom — talijanskom gradu. I poslije je izjavljivao kako bi, 
da slučajno mora napustiti SAD, vjerojatno otišao živjeti u Italiju. Posljednje 
predavanje u karijeri završio je nešto prije vremena jer se želio pridružiti 
demonstracijama, pozvavši i studente da ga slijede. Na sveučilištu se godi- 
nama sukobljavao s rektorom. Prikupljao je glasove za njegovu smjenu, a 
ovaj ga je nazivao »otrovom akademije«. »Ne možeš biti neutralan u vlaku 
koji se kreće«, naslovio je knjigu sjećanja, prema rečenici s kojom je običavao 
započinjati nastavu sa svakom novom generacijom studenata. Ovo neće biti 
neutralno predavanje, bila bi jedna od idućih rečenica. U svijetu gdje djeca 
umiru od gladi, gdje se vode ratovi, a predvidljivi trendovi ne nude nadu, 
nitko ne može biti suzdržan. Gledate li na povijest iz perspektive pobijenih 
i ranjenih, to je posve drugo, govorio je, dodajući kako njegova priča zato 
nije i ne želi biti »nepristrana«, već pristrana i ispričana kroz prizmu onih 
koji su bili slabi i siroti. 

Kad je Zinn u četiri tisuće primjeraka objavio sintezu američke povi- 
jesti koja u veliku priču ne samo da je uvela feministice, abolicioniste, 
radnike i borce za ljudska prava, već im je dala i glavnu riječ, bilo je to 

veliko iznenađenje. Zastupao je tezu da je baš rat američka najunosnija 
industrija, da je i borba protiv ropstva bila zbog profita, želje da se jedan 
model eksploatacije zamijeni onim profitabilnijim. Bez kompromisa je 
pisao kako se predsjednik Abraham Lincoln u predizbornim govorima znao 
izjašnjavati u prilog ropstva i rasne segregacije. Smatrao je kako je Veliki rat 
trebao američkom gospodarstvu da se nametne na međunarodnom tržištu. 
Danas je sličnih knjiga ili pogleda kudikamo više i to jednim dijelom jest 
velika zasluga Howarda Zinna. S takvim stavovima naravno da nije mogao 
biti popularan u establišmentu, ali je pozornost javnosti i medija izazivao 
neprestano. 

Tek mali dio onoga što je opisao u »NPSAD«-u Zinn je temeljio na 
vlastitim istraživanjima. Mnogo je posuđivao od drugih kolega, otkriva- 
jući što se događalo među različitim klasama, rasama i rodovima, kako se 
ideal slobode i pravednosti i američki san ostvarivao prije svega za one koji 
golemo bogatstvo nisu dijelili. U svemu je najvažnije bilo osobno iskustvo 
dječaka iz ruske židovske, radničke, imigrantske obitelji. Bar micva je bila 
posljednja vjerska ceremonija koju je odradio. Čitao je Uptona Sinclaira, 
Charlesa Dickensa, Langstona Hughesa, Johna Steinbecka, slušao je pje- 
vača Paula Robesona, ali njihov utjecaj na kasnijeg povjesničara nije bio 
presudan. Sa sedamnaest je godina na Times Squareu u New Yorku sudje- 
lovao u miroljubivim demonstracijama Narodne fronte, ali ih je policija 
na konjima rastjerala. Zinn je tada udaren po glavi, ostao je bez svijesti, 
a kada se probudio, kako je sam govorio, bio je drukčiji čovjek. Borba za 
prava radnika, prava na slobodu govora, ne može se uzimati zdravo za 
gotovo čak ni u New Yorku. U vojsku se dobrovoljno prijavio 1943. do 
kada je radio u brodogradilištu. Postao je član posade bombardera B-17. 
Uništenje nacističke Njemačke bila je obveza, bio je to rat u kojem je nešto 
bilo moralno, pa je osjećao tihi ponos zbog mogućnosti da svemu da vla- 
stiti obol. Bombardirali su i nakon što je rat zapravo završen, gađalo se i 
napalmom mada su nacističke postrojbe već položile oružje, bombardiralo 
se iz velikih visina ne razmišljajući o posljedicama za one na tlu. O ratu je 
na takav način počeo misliti tek poslije. Tada je na posebno mjesto spremio 
ratne karte i fotografije, navigacijske dnevnike i odlikovanja i napisao: »Nikad 
više.« Sudjelovanje u ratu protiv nacizma osiguralo mu je mogućnost da 
iskoristi GI Bill of Righes, paket zakona koji se brinuo za ratne veterane 
nakon završetka rata i otiđe studirati na New York University. Doktorirao 
je na Sveučilištu Columbia. 

Sjedinjene Države, držao je, nikada nisu razlučile da svaki rat i svaki 
neprijatelj kojeg su imale nije Hitler, da opravdavanje uporabe sile i kada za 

to nije bilo prijeke potrebe ili moralnog opravdanja nije pravedno. Ratovi 
ne rješavaju probleme, samo ih perpetuiraju. Ratovi se nikada ni od koga 
ne smiju opravdavati, već ratovati treba za mir i pravdu. Povjesničari ne 
smiju samo objavljivati dok drugi ginu. Zato je očito da je predsjednika 
Theodorea Roosevelta koji je volio rat te čestitao časnicima američke vojske 
nakon pokolja kojim je pobuna Auginalda na Filipinima došla do kraja, 
prezirao. Volio je pisca Marka Twaina, koji je s ironijom i podsmjehom 
gledao na američka osvajanja. Najvažnijim predsjednikom smatrao je 
Franklina D. Roosevelta. Ako se Zinnovo djelo promatra kroz takve naočale, 
onda ga je lakše razumjeti, mada to ne znači da se može dokraja shvatiti 
zašto u ratovima na europskom Jugoistoku sukob u Hrvatskoj uopće ne 
spominje, a Bosnu i Hercegovinu suviše olako elaborira jednostavnom i 
ne posve istinitom tvrdnjom kako su: »... Hrvati masakrirali Srbe, a Srbi 
Hrvate i Muslimane«. »NPSAD« je na kraju najbolje objasnio prva stoljeća 
povijesti SAD-a. 

Zinn je preminuo u 87. godini plivajući u Kaliforniji početkom 2010. 
godine. New York Times u tome trenutku navodno nije imao ni pripre- 
mljenu osmrtnicu. Za jedan je broj ljudi bio popur historiografskog Noama 
Chomskog. Za Naomi Klein bio je omiljeni učitelj. Novinar Claude Sitton još 
je početkom šezdesetih naveo kako je Zinn neobjektivan poput pamfletista 
pred izbore. Arthur M. Schlesinger Jr. zvao ga je polemičarom, ne povjesni- 
čarom. Neki su mislili da je bio izvanredan kada je ulazio u detalje kako bi 
argumentirao vlastitu tezu, ali to ga nije činilo dobrim autorom povijesne 
sinteze, jer je previše podrazumijevao da se neke stvari znaju, nedovoljno 
naglašavao ono što mu nije bilo zanimljivo. Konzervativni mediji smatrali 
su da je tražio alternativu i drugi pogled čak i kada je druga strana bila 
apsurdna ili nevažna. Neki su kolege držali da je previše govorio o klasnoj 
borbi, tražeći u potezima političke elite tek negativnosti, bez pravog osjećaja 
za vrijeme i međuodnose u društvu. Inzistiranje na onom što je po njegovu 
sudu pravedno, a da se događaji ne promatraju u povijesnom kontekstu, 
najčešće je spominjano u dobronamjernijih kritičara. Je li, konačno, moguće 
da se slika prošlog vremena opisuje a da se na jednaki način ne pristupi 
konzervativnim stavovima? Je li moguće američko sudjelovanje u Drugome 
svjetskom ratu tumačiti prije svega kroz one koji se tada protive ratovanju? 
Zašto ne objašnjava kako je moguće da je SAD i dalje najpoželjnije društvo 
za život, bez obzira na to što su mnogi bez zdravstvene zaštite ili se vraćaju 
u zemlje podrijetla? Zlonamjerniji kritičari držali su da njegova knjiga ne 
tumači ili uči povijest, već je velika Roršahova mrlja koja pokazuje što o 
prošlom misli sam Zinn. 

Howard Zinn bio je agilan i glasan kritičar rata u Vijetnamu. Protestirao 
jeibio uhićivan zbog remećenja javnog reda i mira. Ai mira nema! Uhićivani 
smo zapravo jer smo remetili rat! govorio je poslije. Žestoko je kritizirao 
Ronalda Reagana, a pred kraj života predsjednika Georgea Busha mlađeg, 
kao i sustav u kojem je moguće da predsjednik dobije manje od polovice 
glasova izašlih na izbore, ali svejedno osvoji cjelokupnu vlast. Nakon što 
je američka intervencija u Iraku krajem 2011. završila, kritika napada na 
objekte u Iraku gdje su se nalazili »sumnjivci«, a koji su često bili žene i 
djeca, vjerojatno će dobiti na težini. U SAD-u se osumnjičeni ne ubijaju. 
Zato je kritizirao kada je američki novinar CBS-a Dan Rather tijekom 
Pustinjske oluje I javljao kako: Možemo biti sigurni da će Saddam Hussein 
ove žrtve iskoristiti za vlastitu propagandu, a da se nije postavilo pitanje tko 
je ljude ubio i s kojim razlogom. Kritiziranje SAD-a, aktivizam, protesti, 
bilo zbog rasizma ili ratova koje je SAD vodio, bio je jedan od razloga zašto 
je Zinn želio napisati knjigu kao što je »NPSAD«. 

Na hrvatskom je jeziku prvi pregled povijesti SAD-a Andrea Mauraisa 
(Povijest SAD-a 1492-1954, Naprijed) objavljen 1960. godine. Potom je 1996. 
tiskan rukopis Charlesa Sellersa (Povijest SAD-a, Barbat 1996.). Između 
toga na tada zajedničkom tržištu SFRJ-a pojavila se i velika knjiga Henryja 
Bam/forda Parkesa Istorija SAD-a (Rad, Beograd 1985.). Gotovo je paradok- 
salno kako je malen broj objavljenih naslova, tim više što su američke sinteze 
uvijek odlazile dalje, unosile najnovije podatke, što ih je bilo puno, što su 
Amerikanci bili važni i prisutni. Prazninu je dijelom popunjavala brošura 
Američka povijest: kratki prikaz koju je tadašnji United States Information 
Agency objavio i na hrvatskom. Neke druge knjige iz Amerike i o Americi 
objavljivane su ipak vrlo brzo, pa i distribuirane posvuda. Memoari Henryja 
Kissingera, koje su prevela dvojica novinara Vjesnika, poslije visoki diplomati 
RH-a, objavljeni su i prodavani i na kioscima, gotovo odmah kako su se 
pojavili u SAD-u. Tiskane su i posebne, brzo napisane knjige, kada je ubijen 
Kennedy, ili ostavku dao predsjednik Richard Nixon. Amerika je kontinent, 
stoljeće nakon Drugoga svjetskog rata nazivano je američkim, SAD je sve do 
početka 21. stoljeća bio nedodirljiv, najvažniji politički čimbenik u svijetu, 
ali interesa ili volje za ovakvim naslovima nije bilo. Čudi i kako se Zinn nije 
prije preveo, mada stavovi koje je imao o ratu na prostoru bivše Jugoslavije 
svakako za neke nisu mogli biti poticajni. Koji god da su razlozi bili, važno 
je da ova knjiga dolazi na naše znanstveno tržište, jer Zinn je postao opće 
mjesto, tekst koji se ne može zaobići ako se želi raspravljati o historiografiji 
o SAD-u, ako se uopće želi razumjeti moderna Amerika. 

Socijalna povijest, povijest obrtnika, žena, manjina, zemljoradnika, u 
Hrvatskoj je u posljednjih tridesetak godina gotovo pa nestala. Pogled koji je 
toliko dugo dominirao morao bi se ponovo pridružiti velikim nacionalnim 
temama i ličnostima i u tome smislu Zinn bi mogao imati važnu ulogu. 
Međutim, najvažniji doprinos Howarda Zinna morao bi biti u nečem drugom. 
Zinn u određenom smislu pokazuje ono najbolje što Amerika jest, pokazuje 
kako se kritički, s najvažnijih katedri u zemlji, može govoriti o domovini, 
kako bi se ukazalo na ono što je bilo loše ili dala kompleksnija slika onoga 
što je bilo. Brisanje povijesti, prešućivanje onoga što je bilo, trajno je, još od 
»damnatio memoriae« u Rimskom Carstvu, sve do Staljinovih retuširanih 
fotografija ili pojava u Republici Hrvatskoj kada su brisane, uništavane 
ili zaboravljane mnoge povijesne ličnosti, spomenici ili simboli vezani uz 
pojedina razdoblja naše prošlosti. Zinn zato potiče na razmišljanje. Ne 
srami se ličnosti koje su mu bile inspiracija, ne suzdržava se navesti da je 
objektivnost bez zauzimanja stava smiješna i nemoguća. 

Sve bi to mogla biti poruka javnosti, pa i dijelu povjesničara, koji 
neprestano tvrde da mogu biti i jesu objektivni, dok eto, oni drugi, koji ne 
misle kao oni, to nisu. Zinn neprestano dokazuje kako ne postoje činjenice 
neovisne o interpretaciji, bilo da se govori o Johnu F. Kennedyju, rasnom 
pitanju u Americi ili Domovinskome ratu u Hrvatskoj. Zinn bi u opisu 
ratova 1990-ih gledao na one koji su bili u hotelima kao izbjeglice ili ubijeni 
u Borovu. Vladavinu HDZ-a u Hrvatskoj početkom 21. stoljeća gledao bi ne 
kroz približavanje EU-u, već kroz sudbinu radnica propale tvrtke Kamensko 
ili Tvornice duhana Zagreb. Zinn ne vjeruje pozivanjima na nacionalne 
interese ili nacionalnu sigurnost, jer je svjestan da takve argumente uvijek 
zbog vlastitih interesa i želja, definiraju predstavnici političke elire. 

Bilo bi izvrsno kada bi Howard Zinn ovom knjigom pozitivno šokirao i 
pogurao Hrvate da se pogledaju s druge, kritične strane. Ono što bi se, naža- 
lost, prije moglo dogoditi, jest davanje argumenata onima koji su kritizirali 
Ameriku, kako su ustvari bili u pravu. Davno se već zaboravila hladnoratovska 
podjela, a Hrvati su uglavnom uvijek u potrazi za nepodopštinama drugih, 
koje, naravno, nikada ne vide kod sebe. Ako ih i vide, onda ih opravdavaju 
usporedbom s onim što su radili drugi. Čini se tako dvostruka pogreška 
jer stvari se teško mogu uspoređivati, jer pravila za jedne ne vrijede nužno 
za druge. U isto vrijeme, trebalo bi razumjeti da je upravo zbog goleme 
subjektivnosti kojom gledamo na sve što je prošlo, kudikamo važnije znati 
misliti kritički, postavljati prava pitanja, razbijati predrasude. 

Oni koji povijest vide kao nacionalnu mitologiju sa zadaćom glorifi- 
ciranja pojedinih povijesnih ličnosti, ovom knjigom neće biti zadovoljni. 
Doduše, baš oni koji tako gledaju na hrvatsku povijest, najčešće posve 
drukčije procjenjuju druge nacije. Takvi će biti sretni zbog kritike mnogo 
čega što se u Americi događalo. Oni koji o onome što čitaju uvijek kritički 
promišljaju, koji SAD mogu kritizirati, ali su spremni priznati da je još 
uvijek riječ o jednom od najuspješnijih dijelova čovječanstva, također će biti 
bogato nagrađeni pročitaju li Zinnovu knjigu. Howard Zinn i »NPSAD« 
tako će mnogima biti zanimljivi, pa bi Zinn i kod nas mogao biti odlično 
prodavan, važan autor. Treba se samo nadati da će puno više biti onih koji 
će od njega povući oštroumnost, sposobnost živog i zanimljivog pripovije- 
danja, dobro argumentiranje vlastitih stavova, a ne tek kritiku Amerike, a 
da kroz iste naočale ne pokušaju gledati i društvo u kojem su živjeli njihovi 
preci i oni sami. 

Tvrtko Jakovina, 
Odsjek za povijest Filozofskoga 
fakulteta Sveučilišta u Zagrebu 

"Kolumbo, Indijanci i 
ljudski napredak 


ARAVAČANI I ARAVAČANKE, goli, smećkastožuti i svi 
u čudu, izašli su iz svojih sela na otočne plaže i zaplivali kako bi izbliza 
pogledali neobično velik brod. Kada su Kolumbo i njegovi mornari stigli 
na obalu, noseći mačeve, govoreći čudno, Aravačani su potrčali da bi ih 
pozdravili, donijeli su im hrane, vode, darove. On je poslije zapisao u svoj 


brodski dnevnik: 


Donosili [su] nam papige, pamučne niti smotane u klupka, svoja koplja 
i mnogo drugih stvari i davali nam ih u zamjenu za druge stvarčice, što 
smo ih mi davali njima, kao staklene kuglice i praporčiće. Jednom riječi, 
sve su davali i uzimali dobre volje. ... Svi su veoma lijepo građeni, vrlo 
lijepa tijela i ugodna izgleda. ... Oružje ne nose, štoviše, i ne poznaju ga, 
jer sam im pokazao mačeve, a oni ih uzimahu za oštricu i iz neznanja su 
se mnogi porezali. Nemaju nikakva željeza. Njihove su sulice nekakve 
šibe bez željeza, a na vršku imaju riblji zub ili što drugo ... Mora da su 
dobri i domišljati sluge (str. 35) ... S pedesetak ljudi mogu [se] svi držati 


u podložnosti i može se od njih učiniti što se hoće (str. 38).1 


Ti Aravačani s Bahamskog otočja uvelike su nalikovali Indijancima na 
kontinentu, koji su bili izuzetni (europski će promatrači to uvijek iznova 
govoriti) zbog svoje gostoljubivosti, svoje vjere u dijeljenje. Te se značajke nisu 
isticale u renesansnoj Europi, kojom su dominirali papinska religija, vladavina 
kraljeva i mahnita težnja za novcem koja je obilježavala zapadnu civilizaciju 


i njezinoga prvog glasnika u Amerikama, Kristofora Kolumba. 


Kolumbo je napisao: 


1 U Kristofor Kalumbo, Putovanja u novi svijet, Brodski dnevnici / izvjaštaji / pisma i svjadočanstva očevidaca, Naprijed, 
Zagreb 1992., str. 35. 361 38. 


Čim sam stigao u zemlju Indija, na prvi otok koji sam pronašao, silom sam 
ugrabio nekoliko urođenika da kažu sve što znaju i daju mi informacije 
o svemu što postoji u tim predjelima. 


Informacija koju je Kolumbo najviše želio bila je: gdje je zlato? Kralja i kra- 
ljicu Španjolske uvjerio je da financiraju ekspediciju u te zemlje, očekivao 
je da će pronaći bogatstvo na drugoj strani Atlantika — Indije i Azije, zlato 
i začine. Zato što je kao i drugi obaviješteni ljudi svoga doba znao da je 
svijet okrugao i da bi ploveći na zapad mogao stići do Dalekog istoka. 

Španjolska se nedavno bila ujedinila kao jedna od novih modernih na- 
cionalnih država, poput Francuske, Engleske i Portugala. Njezino je stanov- 
ništvo, većinom siromašni seljaci, radilo za plemstvo koje je činilo dva posto 
populacije i posjedovalo 95 posto zemlje. Španjolska se vezala uz Katoličku 
crkvu, prognala je sve Židove, otjerala Maure. Kao i druge zemlje toga 
modernog svijeta, Španjolska je tražila zlato koje je postajalo novo obilježje 
bogatstva, korisnije od zemlje, jer se njime sve moglo kupiti. 

Zlata je bilo u Aziji, kako se mislilo, te svakako svile i začina, jer su 
Marko Polo i drugi donosili veličanstvene stvari sa svojih međukontinen- 
talnih ekspedicija prije nekoliko stoljeća. No budući da su tada Turci osvojili 
Konstantinopol i istočno Sredozemlje te nadzirali kopnene putove do Azije, 
javila se potreba za morskim putem. Portugalski su pomorci radili na putu 
oko južnog vrha Afrike. Španjolska je odlučila riskirari dugu plovidbu preko 
nepoznatog oceana. 

Kolumbu su zauzvrat za donošenje zlata i začina obećali deset posto 
profita, upraviteljstvo nad novootkrivenim zemljama i slavu koja će ići uz 
novi naslov: admiral Oceanskog mora. On je bio trgovački činovnik iz tali- 
janskoga grada Genove, honorarni tkalac (sin vještog tkalca) i profesionalni 
pomorac. Na put je krenuo trima jedrenjacima, najveći od njih bio je Santa 
Maria, vjerojatno dug oko 300 metara, i s trideset devet članova posade. 

Kolumbo nikad ne bi došao do Azije, koja je bila tisuće milja dalje od 
onoga što je on izračunao zamišljajući manji svijet. Svoju bi propast našao 
na velikim morskim prostranstvima. Međutim imao je sreće. Nakon jedne 
četvrtine toga puta naišao je na nepoznatu, neucrtanu zemlju koja je ležala 
između Europe i Azije na Amerike. Bilo je to na početku listopada 1492. 
i trideset i tri dana otkad je sa svojom posadom napustio Kanarske otoke, 
pred atlantskom obalom Afrike. Tada su ugledali granje i pruće kako pluta 
na vodi. Vidjeli su jata ptica. To su bili znakovi kopna. Onda je 12. listopada 
mornar po imenu Rodrigo rano ujutro vidio kako mjesečina obasjava bijelu 

pješčanu plažu, na što je uskliknuo. Prvi čovjek koji ugleda kopno trebao 
je doživotno dobivati godišnju mirovinu od 10.000 maravedija, međutim 
Rodrigo je nikada nije dobio. Kolumbo je tvrdio da je on to svjetlo opazio 
večer prije. On je dobio nagradu. 

Tako su im, dok su se približavali kopnu, u susret došli Indijanci 
Aravačani plivajući prema njima kako bi ih pozdravili. Aravačani su živjeli 
u seoskim komunama, imali su razvijeni poljoprivredni uzgoj kukuruza, 
jama, kasave. Mogli su presti i tkati, ali nisu imali konje i radne životinje. 
Nisu posjedovali željeza, ali na ušima su nosili sitne zlatne ukrase. 

To je izazvalo goleme posljedice: navelo je Kolumba da nekolicinu njih 
povede na brod kao zatvorenike, jer je insistirao da ga odvedu do izvora zlata. 
Otplovio je zatim do onoga što je danas Kuba, potom do Hispaniole (otok 
koji danas zauzimaju Haiti i Dominikanska Republika). Ondje su komadići 
zlata vidljivi u rijekama i zlatna maska koju je Kolumbu darovao mjesni 
indijanski poglavica izazvali neobuzdane vizije o zlatnim poljima. 

Kolumbo je na Hispanioli od debala sa Sante Marije, koja se nasukala 
na kopno, sagradio utvrdu, prvu europsku vojnu bazu na zapadnoj polutki. 
Nazvao ju je Navidad (Božić) i ostavio ondje trideset devet članova posade 
s uputama da pronađu i pohrane zlato. Zarobio je još Indijanaca i ukrcao 
ih na svoja preostala dva broda. Na jednom je dijelu tog otoka zapodjenuo 
borbu s Indijancima koji su odbili trgovati s onoliko lukova i strelica koliko 
su on i njegovi ljudi željeli. Dvojicu su od njih proboli mačem i ostavili 
ih da iskrvare do smrti. Potom su Nžna i Pinta zaplovile prema Azurima i 
Španjolskoj. Kad je zahladilo, zatočeni su Indijanci počeli umirati. 

Kolumbovo je izvješće dvoru u Madridu bilo ekstravagantno. Ustrajao 
je u tome da je došao do Azije (bila je to Kuba) i na otok pred Kinom 
(Hispaniola). Njegovi su opisi djelomice bili činjenice, djelomice fikcija: 


Hispaniola je čudo. Planine i brežuljci, ravnice i pašnjaci, plodni su i 
prekrasni. ... luke su nevjerojatno dobre i ima mnoštvo širokih rijeka 
koje većinom sadrže zlato ... Ima mnoštvo začina i velikih rudnika zlata 
i drugih metala... 


Indijanci su, izvijestio je Kolumbo, »toliko naivni i toliko slobodni sa 
svojom svojinom da nitko tko tomu nije svjedočio ne bi u to povjerovao. 
Kad od njih zatražite nešto što imaju, nikad ne kažu ne. Naprotiv, nude da 
podijele sa svima...«. Svoje je izvješće zaključio traženjem male pomoći od 
svojih Veličanstava, a on će im zauzvrat sa svoga sljedećeg putovanja donijeti 

»onoliko zlata koliko im treba ... i onoliko robova koliko traže«. Bio je prepun 
religioznoga govora: »Na taj način vječni Bog, naš Gospod, pobjedu daje 
onima koji slijede Njegov put nasuprot očiglednim nemogućnostima.« 

Zbog Kolumbova pretjerana izvješća i obećanja njegovoj je drugoj ekspe- 
diciji dano sedamnaest brodova i više od dvjesto ljudi. Cilj je bio jasan: roblje 
i zlato. Na Karibima su išli od otoka do otoka zarobljavajući Indijance. No 
kako se širio glas o namjeri Europljana, sve su češće nailazili na prazna sela. 
Na Haitiju su ustanovili da su mornari ostavljeni u utvrdi Navidad ubijeni 
u bitci s Indijancima, nakon što su u skupinama lutali otokom u potrazi za 
zlatom uzimajući žene i djecu kao robove za seks i rad. 

Kolumbo je tada iz svoje baze na Haitiju slao ekspediciju za ekspedicijom 
u unutrašnjost. Nisu pronašli zlatna polja, ali su morali napuniti brodove 
koji su se vraćali u Španjolsku s nekom vrstom dobitka. Godine 1495. 
otišli su u veliku potjeru za robovima, okruživši tisuću petsto aravačanskih 
muškaraca, žena i djece, stavili su ih u torove koje su čuvali Španjolci i psi, 
a potom su odabrali petsto najboljih primjeraka koje će ukrcati na bro- 
dove. Od tih petsto dvjesto ih je umrlo tijekom putovanja. Ostali su stigli 
živi u Španjolsku i gradski ih je arhiđakon stavio na dražbu izvijestivši da 
robovi, iako su bili »goli kao na dan rođenja«, nisu »pokazali ništa više 
osjećaja neugode od životinja«. Kolumbo je poslije zapisao: »Nastavimo u 
ime Svetog Trojstva slati sve robove koji se mogu prodati.« 

Međutim previše je robova umrlo u zarobljeništvu. I tako je Kolumbo, 
očajno želeći isplatiti dobit onima koji su uložili, morao obećati da će bro- 
dove napuniti zlatom. U pokrajini Cicao na Haitiju, gdje su on i njegovi 
ljudi mislili da postoje golema zlatna polja, zapovjedili su svim osobama 
kojima je bilo četrnaest godina ili više da svaka tri mjeseca prikupe odre- 
đenu količinu zlata. Kada bi ga donijeli, dobili bi bakrena obilježja koja bi 
objesili oko vrata. Indijancima za koje bi se ustanovilo da nemaju bakrenog 
znaka odsijecali bi ruke, a oni bi iskrvarili do smrti. 

Indijanci su dobili nemoguć zadatak. Jedino zlato na tom području bio 
je zlatni prah nakupljen iz potoka. Zato su bježali, a hvatali su ih s pomoću 
pasa i ubijali. 

Pokušavajući okupiti vojsku za otpor, Aravačani su se suočili sa Španjolcima 
koji su imali oklope, muškete, mačeve i konje. Kada bi Španjolci uhvatili 
zarobljenike, vješali bi ih ili nasmrt spaljivali. Među Aravačanima počela 
su se događati masovna samoubojstva otrovom od kasave. Dojenčad su 
ubijali kako bi je se spasilo od Španjolaca. U dvije je godine zbog ubojstava, 
sakaćenja ili samoubojstava umrla polovina od 250.000 Indijanaca. 

Kada je postalo jasno da zlata više nema, Indijance se zarobljavalo za 
rad na velikim imanjima, poslije poznatim kao encomiendas. Tjeralo ih 
se da rade divljačkim ritmom pa su umirali u tisućama. Do 1515. godine 
ostalo je možda 50.000 Indijanaca. Do 1550. ostalo ih je petsto. Izvješće iz 
1650. pokazuje da nijedan od prvobitnih Aravačana ili njihovih potomaka 
nije ostao na otoku. 

Bartolomć de las Casas, koji je, kao mladi svećenik, sudjelovao u osvajanju 
Kube, glavni je izvor — i u vezi s mnogim pitanjima jedini izvor — informa- 
cija o onome što se dogodilo na otocima nakon Kolumbova dolaska. On 
je jedno vrijeme posjedovao plantažu na kojoj su radili indijanski robovi, 
no od toga je odustao i postao vehementni kritičar španjolske okrutnosti. 
De las Casas je prepisao Kolumbov brodski dnevnik i, u svojim pedesetim 
godinama, započeo višetomnu Z7istory of the Indies (Historia de Las Indias), 
U njoj opisuje Indijance. Oni su okretni, kaže, i mogu plivati na duge 
udaljenosti, osobito žene. Nisu u potpunosti miroljubivi, jer se s vremena na 
vrijeme upuštaju u bitke s drugim plemenima, međutim njihovi se gubitci 
činim malima i oni se bore kada ih se individualno potakne da tako čine 
zbog neke pritužbe, ne po zapovijedi kapetana ili kraljeva. 

Odnos prema ženama u indijanskom je drušrvu toliko dobar da su Španjolci 
ostali zapanjeni. De las Casas ovako opisuje odnose između spolova: 


Bračni zakoni ne postoje; muškarci i žene podjednako biraju svoje part- 
nere i ostavljaju ih kad žele, bez uvrede, ljubomore ili ljutnje. Množe se 
u velikom broju; trudne žene rade do posljednje minute i rađaju gotovo 
bezbolno; već se idućega dana kupaju u rijeci i čiste su i zdrave kao prije 
porođaja. Ako im dojade njihovi muškarci, same izazivaju pobačaje 
posebnim travama koje izazivaju smrt ploda, a stidne dijelove pokrivaju 
listovima ili komadima pamučne tkanine; premda u cjelini Indijanci i 
Indijanke potpunu golotinju gledaju tako ležerno kao što mi gledamo 


čovjekovu glavu ili njegove ruke. 


Indijanci, kaže De las Casas, nemaju religiju, barem ne hramove. Oni žive 
u: 


velikim zajedničkim nastambama nalik zvonu, u kojima istodobno stanuje 
do 600 ljudi ... napravljene su od vrlo čvrstog drveta, a pokrivene su palmi- 
nim lišćem. ... Jako cijene pera ptica različitih boja, ogrlice izrađuju od 


ribljih kostiju te zelenih i bijelih kamenčića kojima ukrašavaju uši i usne, 

ali zlaru i drugim dragocjenim stvarima ne pridaju nikakvu vrijednost. Ne 
poznaju nikakve običaje trgovanja, ni kupovanje ni prodaju, i u uzdržavanju 
se isključivo oslanjaju na svoj prirodni okoliš. Izrazito su velikodušni sa 
svojom svojinom i pokazuju da jednako čeznu za svojinom svojih prijatelja 
te očekuju istu razinu širokogrudnosti. ... 


U drugoj knjizi svoje History of the Indies De las Casas (koji je prvo zagovarao 
da se Indijance zamijeni crnim robovima, misleći da su oni snažniji i da 
će preživjeti, ali je poslije ublažio taj svoj stav kad je uvidio posljedice po 
crnce) govori o tome kako se Španjolci odnose prema Indijancima. Riječ 
je o jedinstvenom prikazu i zaslužuje da ga se opsežnije citira: 


Beskrajna svjedočanstva ... dokazuju blagu i miroljubivu ćud urođenika 
... Međutim naš je posao bio ogorčiti, opustošiti, ubiti, osakatici i uništiti; 
nije onda nimalo čudno ako su oni s vremena na vrijeme pokušavali ubiti 
nekog od nas ... Istina je da je admiral bio slijep kao i oni koji su došli 
poslije njega, i toliko je željno htio ugoditi Kralju da je počinio nepoprav- 
ljive zločine protiv Indijanaca... 


De las Casas govori kako su Španjolci »svakim danom postajali sve umišlje- 
niji« te su nakon nekog vremena odbijali pješice prolaziti ikoju udaljenost. 
»Jahali su na leđima Indijanaca ako su bili u žurbi« ili su ih Indijanci nosili 
na visećim krevetima neprestano trčeći. »U tom su slučaju također imali 
Indijance koji su nosili velike listove kako bi stvarali sjenu koja bi ih šticila 
od sunca i druge koji su ih hladili mašući guščjim perima.« 

Totalna je kontrola vodila totalnoj okrutnosti. Španjolcima »ništa nije 
značilo nožem razrezati deset do dvadeset Indijanaca i izrezivanje komadića 
s njih kako bi ispitali britkost svojih oštrica«. De las Casas govori kako 
su »dva takva takozvana kršćanina jednog dana naišla na dva indijanska 
dječaka koja su nosila po papigu svaki; oduzeli su im papige, a dječacima 
su iz zabave odrubili glave«. 

Pokušaji Indijanaca da se obrane propali su. A kada bi pobjegli u šume, 
pronašli bi ih i ubili. Oni su stoga, izvješćuje De las Casas, »patili i umirali 
u rudnicima te radeći druge poslove u očajničkoj tišini, ne poznajući nikoga 
živoga na svijetu kome bi se mogli obraciti za pomoć«. Ovako opisuje njihov 
rad u rudnicima: 

... planine su ogulili od vrha do dna i od dna do vrha tisuću puta; kopali 
su, kalali stijene, premještali kamenje i nosili zemlju na svojim leđima 
kako bi je ispirali u rijekama, dok su oni koji su ispirali zlato u vodi sve 
vrijeme stajali sagnuti dok im leđa ne bi pucala; a kada je voda provalila u 
rudnike, najmukotrpniji od svih zadatak bio je isušici rudnike grabljenjem 
vode lopaticama i izbacivati je van... 


Nakon svakih šest ili sedam mjeseci rada u rudnicima, koliko je bilo 
potrebno da svaka skupina iskopa dovoljno zlata za taljenje, gotovo je 
trećina muškaraca umirala. 

Dok se muškarce slalo miljama daleko u rudnike, žene su ostajale raditi 
na polju, prisiljene na mučan posao kopanja i sađenja sadnica kasave na 
tisućama brežuljaka. 


Tako su muževi i žene bili zajedno samo jednom svakih osam ili deset mje- 
seci, a kad su se našli, i jedno je i dugo bilo toliko iscrpljeno i klonulo ... da 
su se prestali razmnožavati. Što se tiče novorođenih, oni su rano umirali 
jer im majke, izmorene radom i izgladnjele, nisu imale mlijeka kako bi ih 
othranile, i iz tog je razloga, za moga boravka na Kubi, u tri mjeseca umrlo 
7000 djece. Neke su majke čak utapale svoje bebe iz čistog očaja. ... Tako su 
muževi umirali u rudnicima, žene su umirale na poslu, a djeca su umirala 
zbog nedostatka mlijeka ... i vrlo je brzo ta zemlja, koja je bila tako sjajna, tako 
moćna i plodna ... bila depopulirana. ... Na svoje sam oči vidio te postupke 


koji su toliko strani ljudskoj naravi, a ja sada dršćem dok pišem. ... 


De las Casas kaže da je 1508. kada je stigao na Hispaniolu »60.000 ljudi 
živjelo na tom otoku, uključujući Indijance; što znači da je od 1494. do 
1508. nestalo više od tri milijuna ljudi zbog rata, ropstva i rudnika. Tko 
će u budućim generacijama povjerovati u to? Ja sam, pišući o tome kao 
upućeni očevidac, jedva da vjerujem u to ...«. 

Tako je prije petsto godina počela povijest europskog osvajanja indijanskih 
naselja u Amerikama. Taj je početak, kada čitate De las Casasa — čak i ako su 
njegove brojke pretjerane (je li u početku bilo tri milijuna Indijanaca, kako 
on kaže, ili manje od milijun, kako su to izračunali neki povjesničari, ili ih 
je bilo osam milijuna kako neki sada vjeruju?) — osvajanje, ropstvo, smrt. 
Kada čitamo povijesne knjige koje se daju djeci u Sjedinjenim Američkim 
Državama, sve to započinje herojskom pustolovinom — nema krvoprolića 
— a Kolumbov se dan slavi. 

Mimo osnovnih i srednjih škola, postoje samo povremene naznake 
nečega drugoga. Samuel Eliot Morison, povjesničar s Harvarda, bio je 
najglasovitiji pisac o Kolumbu, autor biografije u više svezaka, i sam je bio 
pomorac koji je ponovno išao Kolumbovom rutom preko Atlantika. On u 
svojoj popularnoj knjizi Christopher Columbus, Mariner, napisanoj 1954. 
godine, govori o porobljavanju i ubijanju: »Okrutna politika kojoj je začetnik 
bio Kolumbo, a koju su nastavili njegovi nasljednici, za posljedicu je imala 
potpuni genocid.« 

To se nalazi na jednoj stranici napola zakopanoj u pripovijedanju o 
velikoj romanci. U posljednjem ulomku u knjizi Morison sažima svoje 
gledište o Kolumbu: 


Imao je mnogo mana i nedostataka, no to su uvelike bile manjkavosti 
kvaliteta koje su ga učinile velikim — njegova neslomljiva volja, njegova 
izvanredna vjera u Boga i vlastitu misiju kao pronositelja Kristove istine u 
prekomorske zemlje, njegova tvrdoglava ustrajnost usprkos zapuštenosti, 
siromaštvu i obeshrabrenju. Međutim njegova izvanredna i najbitnija od 
svih kvaliteta — njegova pomorska vještina — nije imala nikakve mane, 


nikakve mračne strane. 


Može se otvoreno lagati o prošlosti. Ili se može izostaviti činjenice koje bi 
mogle dovesti do neprihvatljivih zaključaka. Morison ne čini ništa od toga. 
On odbija lagati o Kolumbu. On ne izostavlja priču o masovnom ubojstvu; 
dapače on ga opisuje najoštrijom riječju koja se može rabiti: genocid. 

No on čini nešto drugo — istinu spominje na brzinu i prelazi na druge 
stvari koje su mu važnije. Otvoreno laganje ili pritajeno izostavljanje preu- 
zima rizik otkrića koje bi, kad se otkrije, čitatelja moglo navesti da se pobuni 
protiv pisca. Utvrditi činjenice, međutim, i potom ih zakopati u gomili 
drugih informacija znači reći čitatelju izvjesnom zaraznom smirenošću: da, 
masovno ubojstvo se dogodilo, ali to nije toliko važno — to bi vrlo malo 
trebalo utjecati na naš konačni sud; to bi vrlo malo trebalo djelovati na ono 
što mi radimo u svijetu. 

Nije riječ o tome da povjesničar može izbjeći isticanje nekih činjenica, a 
nekih drugih ne. To je njemu toliko prirodno kao i izrađivaču zemljovida 
koji, da bi izradio crtež uporabljiv za praktične svrhe, prvo mora izravnati i 
izobličiti oblik zemlje, potom iz zbunjujuće gomile geografskih informacija 
odabrati one stvari koje su potrebne za svrhu ovoga ili onoga pojedinog 
zemljovida. 

Moj argument ne može ići protiv selekcije, pojednostavljenja, naglaska, 
koje ne mogu izbjeći ni kartografi ni povjesničari. Međutim izobličavanje 
izrađivača zemljovida tehnička je nužnost zbog opće svrhe koju dijele svi 
ljudi kojima su zemljovidi potrebni. Povjesničarovo izobličavanje više je od 
tehničkog, ono je ideološko; ono je pušteno u svijet suprotstavljenih interesa, 
gdje svaki odabrani naglasak podupire (htio to povjesničar ili ne) neku vrstu 
interesa, bilo ekonomskog, političkog, rasnog, nacionalnog ili spolnog. 

Nadalje, taj ideološki interes nije otvoreno izražen kao što je očigledan 
tehnički interes izrađivača zemljovida. (»To je Mercatorova projekcija za 
dalekometnu navigaciju — za kratkometnu bi bilo bolje da se koristite dru- 
gačijom projekcijom.«) Ne, on je prikazan kao da svi čitatelji povijesti imaju 
zajednički interes kome povjesničari služe u skladu sa svojim najboljim 
sposobnostima. To nije namjerna obmana; povjesničar je bio izobražen u 
društvu u kojem su obrazovanje i znanje postavljeni kao tehnički problemi 
izvrsnosti, a ne kao oruđe osporavanja klasa, rasa, nacija. 

Naglasiti heroizam Kolumba i njegovih nasljednika kao navigatora i 
otkrivača, a ublažiti isticanje njihova genocida, ne predstavlja tehničku 
nužnost, nego ideološki odabir. On služi — nehotice — opravdavanju onoga 
što je učinjeno. 

Moja teza nije da moramo, kazujući povijest, optuživati, suditi, osuđivati 
Kolumba zn absentia. Za to je prekasno; akademska bi lekcija o moralnosti 
bila beskorisna. Međutim olako prihvaćanje pokolja kao žalosne ali nužne 
cijene koju treba platiti za napredak (Hirošima i Vijetnam, kako bi se spasila 
zapadna civilizacija; Kronstadt i Mađarska, kako bi se spasio socijalizam; 
gomilanje nuklearnog oružja, kako bismo se svi mi spasili) — to je i dalje 
s nama. Jedan od razloga zašto su ti pokolji i dalje s nama jest da smo se 
naučili zakapati ih u gomili drugih činjenica, kao što je radioaktivni otpad 
zakopan na odlagalištima diljem svijeta. Naučili smo im pridavati isto ono- 
liko pozornosti koliko im često pridaju predavači i pisci na najcjenjenijim 
katedrama i u priručnicima. Taj naučeni osjećaj moralnog omjera, koji dolazi 
od navodne objektivnosti znanstvenika, lakše se prihvaća nego kad dolazi 
od političara na tiskovnim konferencijama. Zato je i smrtonosniji. 

Odnos prema herojima (Kolumbo) i prema njihovim žrtvama (Aravačani) 
— pritajeno prihvaćanje osvajanja i ubojstva u ime napretka — jedini je aspekt 
određenog pristupa povijesti u kojem je povijest ispričana iz perspektive 
vlada, osvajača, diplomata, vođa. Kao da oni, poput Kolumba, zaslužuju 
univerzalno prihvaćanje, kao da oni — Očevi utemeljitelji, Jackson, Lincoln, 
Wilson, Roosevelt, Kennedy, vodeći članovi Kongresa, slavni suci Vrhovnoga 

suda — predstavljaju zemlju u cijelosti. Izgovor je da stvarno postoji takva 
stvar kao što su »Sjedinjene Države«, podložne povremenim sukobima i 
svađama, ali koja je u temelju zajednica ljudi sa zajedničkim interesima. 
Kao da stvarno postoji »nacionalni interes« zastupljen u Ustavu, odlukama 
sudova, razvoju kapitalizma, kulturi obrazovanja i masovnim medijima. 

»Povijest je sjećanje država«, napisao je Henry Kissinger u svojoj prvoj 
knjizi Obnovljeni svijet (A World Restored) u kojoj i dalje kazuje povijest 
Europe 19. stoljeća iz perspektive čelnika Austrije i Engleske ignorirajući 
milijune koji su parili zbog politika tih državnika. Gledano s njegova sta- 
jališta, »mir« koji je Europa imala prije Francuske revolucije »obnovila« je 
diplomacija nekolicine nacionalnih čelnika. Međutim za tvorničke radnike u 
Engleskoj, farmere u Francuskoj, ljude druge boje kože u Aziji i Africi, žene 
i djecu posvuda izuzev u gornjim klasama, to je bio svijet osvajanja, nasilja, 
gladi, eksploatacije — svijet koji se nije obnovio već svijet koji se raspao. 

Iznoseći povijest Sjedinjenih Američkih Država, ja zauzimam drukčije 
gledište: mi ne smijemo prihvatiti sjećanja država kao vlastita. Nacije nisu 
zajednice niti su to ikada bile. Povijest bilo koje zemlje, prikazana kao 
povijest obitelji, prikriva žestoke sukobe interesa (koji ponekad eksplodiraju, 
a najčešće su potisnuti) između osvajača i osvojenih, gospodara i robova, 
kapitalista i radnika, vladalaca i potlačenih u rasi i seksualnosti. A u takvom 
svijetu sukoba, svijetu žrtava i krvnika, posao je mislećih ljudi, kao što je 
istaknuo Albert Camus, da ne budu na strani krvnika. 

Stoga bih, u tom neizbježnom zauzimanju strana do kojeg dolazi zbog 
odabira i naglaska u povijesti, radije ispričao priču o otkriću Amerike iz 
perspektive Aravačana, o Ustavu iz perspektive robova, o Andrewu Jacksonu 
kako su ga vidjeli Cherokeeji, o Građanskome ratu kako su ga vidjeli Irci iz 
New Yorka, o Meksičkom ratu kako su ga vidjeli vojnici koji su dezertirali 
iz Scottove armije, o usponu industrijalizma kako su ga vidjele mlade žene 
u tekstilnoj tvornici u Lowellu, o Španjolsko-američkom ratu kako su 
ga vidjeli Kubanci, o osvajanju Filipina kako su ga vidjeli crni vojnici na 
otoku Luzon, o Pozlaćenom razdoblju kako su ga vidjeli farmeri na Jugu, 
o Prvom svjetskom ratu kako su ga vidjeli socijalisti, o Drugom svjetskom 
ratu kako su ga vidjeli pacifisti, o Novoj podjeli kako su je vidjeli crnci u 
Harlemu, o poslijeratnom američkom imperiju kako su ga vidjeli nadničari 
u Latinskoj Americi. I tako dalje, do ograničenog dosega do kojeg svaka 
pojedina osoba, koliko god se on ili ona napinjali, može »vidjeti« povijest 
iz perspektive drugih. 

Nije mi namjera oplakivati žrtve i optuživati krvnike. Te suze, ta ljut- 
nja, koje spadaju u prošlost, iscrpljuju našu moralnu energiju potrebnu 
sadašnjosti. I crte razgraničenja nisu uvijek jasne. Dugoročno, ugnjetavač 
je također žrtva. Kratkoročno (ljudska se povijest i dosad sastojala od krat- 
koročnosti) žrtve se, i same očajne i opterećene kulrurom koja ih ugnjetava, 
usmjeravaju na druge žrtve. 

Ipak, uvažavajući složenosti, ova će knjiga biti skeptična prema vladama 
i njihovim nastojanjima da, s pomoću politike i kulture, obične ljude 
namamljuju u divovsku mrežu državotvornosti pretvarajući se da je riječ 
o zajedničkom interesu. Pokušat ću ne previdjeti okrutnosti koje žrtve 
nanose jedne drugima kada zajedno zaglave u teretnim vagonima sustava. 
Ne želim ih romantizirati. Ali pamtim (grubo parafraziranu) tvrdnju koju 
sam jednom pročitao: »Vapaj siromašnih nije uvijek pravedan, ali ako ga 
ne poslušate, nikad nećete saznati što je pravednost.« 

Ne želim izmišljati pobjede narodnim pokretima. Međutim misliri da 
pisanje povijesti mora težiti jednostavnom rekapituliranju neuspjeha koji 
dominiraju prošlošću znači učiniti povjesničare kolaboracionistima beskraj- 
noga ciklusa poraza. Ako povijest treba biti kreativna, ako treba anticipirati 
moguću budućnost a da ne poriče prošlost, ona bi trebala, vjerujem, nagla- 
siti nove mogućnosti razotkrivanjem onih skrivenih epizoda iz prošlosti 
kada su, makar i u kratkim bljeskovima, ljudi pokazali sposobnost da se 
odupru, da se udruže, zgodimice da izbore pobjedu. Pretpostavljam, ili se 
možda samo nadam, da se naša budućnost može pronaći u kratkotrajnim 
trenucima samilosti iz prošlosti umjesto u njezinim stoljećima ispunjenim 
ratovanjem. 

To je, da budem neuvijen koliko mogu biti, moj pristup povijesti 
Sjedinjenih Američkih Država. Čitatelj bi možda to htio znati prije nego 
nastavi. 


Ono što je Kolumbo učinio Aravačanima na Bahamima, Cortez je učinio 
Astecima u Meksiku, Pizzaro Inkama u Peruu, engleski doseljenici iz 
Virginije i Massachusettsa Powhatanima i Pequotima. 

Astečka je civilizacija nastala iz nasljeđa majanske, zapotečke i toltečke 
kulture. Izgradila je goleme građevine kamenim alatom i ljudskim radom, 
razvila je sustav pisanja i svećenstvo. Upuštala se također (nemojmo to 
previdjeti) u obredno ubijanje tisuća ljudi za žrtvu bogovima. Međutim, 
okrutnost Asteka nije izbrisala izvjesnu nevinost, a kada se španjolska 
armada pojavila u Vera Cruzu i kada je bradati bijeli čovjek stupio na 

obalu s čudnim zvijerima (konjima), oklopljen željezom, mislilo se da je 
on legendarni astečki bogočovjek koji je umro prije tristo godina s obe- 
ćanjem da će se vratiti — misteriozni Quetzalcoatl. Stoga su mu zaželjeli 
dobrodošlicu ukazujući mu velikodušnu gostoljubivost. 

Bio je to Hernando Cortćz, došao je iz Španjolske s ekspedicijom koju 
su financirali trgovci i zemljoposjednici a blagoslivljali božji izaslanici, s 
jednim opsesivnim ciljem: pronaći zlato. U umu Montezume, kralja Asteka, 
mora da je bilo neke sumnje u to je li Cortćz doista bio Quetzalcoatl jer 
je pred Corteza poslao stotinu teklića, koji su pred njega iznijeli golema 
blaga, zlato i srebro pretvoreno u predmete fantastične ljepote, moleći ga 
istodobno da se vrati natrag. (Slikar Diirer nekoliko je godina poslije opisao 
ono što je vidio da je upravo stiglo u Španjolsku iz te ekspedicije — zlatno 
sunce i srebrni mjesec koji su vrijedili cijelo bogatstvo.) 

Cortćz je tada započeo svoj marš smrti od grada do grada, služeći se 
obmanom, okrećući Asteke protiv Asteka, ubijajući svojevrsnom promi- 
šljenošću koja prati strategiju — paralizirati volju stanovništva iznenadnim 
groznim djelom. I tako je u Cholulu pozvao sve poglavare naroda Cholula 
na trg. Pa kada su došli, u pratnji tisuća nenaoružanih pratitelja, Cortćzova 
mala vojska Španjolaca postavljenih oko trga s topom, naoružanih samo- 
strelima, na konjima, masakrirala ih je sve do posljednjeg čovjeka. Potom 
su opljačkali grad i nastavili dalje. Kad je završila njihova parada ubojstava, 
našli su se u Meksiko Cityju, Montezuma je bio mrtav, a razorena astečka 
civilizacija završila je u rukama Španjolaca. 

Sve su ovo ispričali sami Španjolci u svojim prikazima. 

U Peruu se onaj drugi španjolski konkvistador Pizzaro služio istom 
taktikom i iz istih razloga — mahnita potraga u ranokapitalističkim europ- 
skim zemljama za zlatom, za robovima, za plodovima tla kako bi se isplatili 
vlasnici obveznica i dioničari ekspedicija, kako bi se financiralo bujanje 
monarhističkih birokracija u Zapadnoj Europi, kako bi se stimulirala 
novčana ekonomija izrasla iz feudalizma, kako bi se participiralo u onome 
što će Karl Marx poslije nazvati »primitivnom akumulacijom kapitala«. To 
su bili nasilni počeci zamršenog sustava tehnologije, politike i kulture koji 
će dominirati svijetom idućih pet stoljeća. 

U sjevernoameričkim engleskim kolonijama taj je obrazac rano uspo- 
stavljen, kao što je to učinio Kolumbo na Bahamskom otočju. Godine 
1585., prije nego što je bilo ikakvog trajnog engleskog naselja u Virginiji, 
Richard Grenville ondje se iskrcao sa sedam brodova. Indijanci koje je 

ondje sreo bili su gostoljubivi, no kada je jedan od njih ukrao mali srebrni 
pehar, Grenville je opljačkao i spalio cijelo indijansko selo. 

Sam je Jamestown podignut unutar teritorija indijanske konfederacije 
kojoj je na čelu bio poglavica Powhatan. Powhatan je promatrao englesko 
doseljavanje na zemlju svoga naroda, ali ih nije napadao, zadržavajući 
smirenost. Kada su Englezi prolazili kroz svoje »razdoblje gladovanja« 
tijekom zime 1610., neki su od njih pobjegli Indijancima, gdje su se bar 
mogli nahraniti. Kada je došlo ljeto, upravitelj te kolonije poslao je glasnika 
koji je od Powhatana tražio da vrati bjegunce, na što je Powhatan, prema 
engleskom izvoru, odvratio »odgovorom u kojem nije bilo ničeg drugog 
do oholosti i prezira«. Stoga su poslani neki vojnici kako bi se »osvetili«. 
Napali su indijansko selo bez najave, ubili petnaest ili šesnaest Indijanaca, 
spalili kuće, sasjekli kukuruz koji je rastao oko sela, odveli kraljicu ple- 
mena i njezinu djecu na brodove, što je završilo tako da su djecu bacili 
preko palube »i mecima im prosuli mozgove u vodu«. Kraljicu su poslije 
razodjenuli i nasmrt izboli. 

Indijanci su nakon dvanaest godina, uznemireni zbog stalnoga rasta 
broja engleskih naselja, očigledno bili odlučili zauvijek ih izbrisati. Krenuli 
su u divlji pohod i izvršili pokolj nad 347 muškaraca, žena i djece. Od 
tada je to bio totalni rat. 

Ne mogavši porobiti Indijance i ne mogavši živjeti s njima, Englezi su 
ih odlučili istrijebiti. Edmund Morgan, u svojoj povijesti rane Virginije 
American Slavery, American Freedom, piše: 


Budući da su Indijanci bili bolji poznavatelji šume od Engleza i budući da 
ih je praktički bilo nemoguće slijediti, metoda je bila hiniti miroljubive 
namjere, dopustiti im da se nasele i posade svoj kukuruz gdjegod da odaberu 
i potom, neposredno prije žetve, napasti ih bez najave, ubijajući ih što je 
više moguće i spaliti kukuruz. ... U roku dvije ili tri godine od tog pokolja 


Englezi su višestruko osvetili broj pobijenih toga dana. 


U toj prvoj godini bijelog čovjeka u Virginiji, 1607., Powhatan je uputio 
molbu Johnu Smithu koja se pokazala proročkom. Može se dvojiti koliko 
je autentična, no ona toliko mnogo nalikuje mnogim indijanskim izjavama 
da se može uzeti ako ne kao gruba verzije te prve molbe, onda kao njezin 
točan smisao: 

Vidio sam dvije generacije svoga naroda kako umiru. ... Poznajem razliku 
između mira i rata bolje od svakog čovjeka u mojoj zemlji. Ja sam sada 
star i uskoro moram umrijeti; moj autoritet mora prijeći na moju braću 
Opitchapana, Opechancanougha i Catatougha — potom na moje dvije 
sestre i onda na moje dvije kćeri. Želim da znaju onoliko koliko ja znam, 
i da vaša ljubav prema njima može biti kao što je moja prema vama. Zašto 
na silu hoćete uzeti ono što mirno možete dobiti ljubavlju? Zašto hoćete 
uništiti nas koji vas opskrbljujemo hranom? Što možete dobiti ratom? Mi 
možemo sakriti svoje zalihe i pobjeći u šumu; tada ćete gladovati zbog na- 
nošenja nepravde svojim prijateljima. Zašto ste ljubomorni na nas? Mi smo 
nenaoružani i voljni smo vam dati ono što tražite, ako dođete na prijateljski 
način, i nismo toliko priprosti da ne bismo znali da je mnogo bolje jesti 
dobro meso, udobno spavati, živjeti spokojno sa svojim ženama i djecom, 
smijati se i veseliti s Englezima, i trgovati za njihov bakar i sjekire nego 
bježati od njih 1 ležati na hladnom u šumi, hraniti se žirom, korijenjem i 
sličnim smećem, te biti toliko proganjan da ne mogu ni jesti niti spavati. U 
ovim ratovima moji ljudi moraju budno promatrati, i ako se slomi grančica, 
svi oni urlaju: »Evo dolazi kapetan Smith!« Ja dakle moram završiti svoj 
bijedni život. Odnesite svoje puške i mačeve, uzrok sve naše ljubomore, 


ili biste svi mogli umrijeti na isti način. 


Kada su prvi puritanci došli u Novu Englesku, ni oni nisu odlazili na slobodnu 
zemlju već na teritorij koji su nastanjivala plemena Indijanaca. Upravitelj 
kolonije Massachusetts Bay John Winthrop izmislio je izgovor da se oduzme 
indijanska zemlja proglašavajući to područje pravnim »vakuumom«. Indijanci 
nisu, rekao je, »ukrotili« zemlju i stoga su imali samo »prirodno« pravo na nju, 
ali ne i »uljudbeno pravo«. »Prirodno pravo« nije imalo zakonsku osnovu. 

Puritanci su se također pozvali na Bibliju, na psalme 2:8: »Zatraži 
samo, i dat ću ti puke u baštinu, / i u posjed krajeve zemaljske2.« A da bi 
opravdali vlastitu uporabu sile za zauzimanje zemlje, citirali su poslanicu 
Rimljanima 13:2: »Zato onaj koji se suprotstavlja vlasti protivi se odredbi 
Božjoj. A koji joj se protive, navući će sami na se osudu3.« 

Puritanci su živjeli u nemirnom primirju s Indijancima Peqoutima, 
koji su zauzimali područje što ga danas čine južni Connecticut i Rhode 
Island. Međutim oni su željeli da im se maknu; željeli su njihovu zemlju. I 
čini se da su također željeli uspostaviti čvrstu vlast nad svim doseljenicima 


2 U Biblija, Stari i Novi zavjet, Stvarnost, HKD Sv. Ćirila i Metada, Zagreh 1964., Stari zavjet, str. 471. 


a3 Isto, Novi zavjet, sir. 136 

Connecticuta u tom području. Ubojstvo bijelog lovca, otmičara Indijanaca 
i smurljivca, postalo je izgovor da se 1636. započne rat s Pequotima. 

Kaznena ekspedicija uputila se iz Bostona kako bi napala Narragansett 
Indijance na Block Islandu, koji su bili pomiješani s Pequotima. Upravitelj 
Winthrop piše: 


Dobili su zadatak da usmrte muškarce na Block Islandu, ali da poštede 
žene i djecu, da ih odvedu te zauzmu otok; a odande da odu Pequotima 
sa zahtjevom da im predaju ubojice kapetana Stonea i drugih Engleza, 
da im daju tisuću hvati vampuma za odštetu, itd., te nekoliko djece za 
taoce, koje su, ako bi odbili, trebali uzeti nasilu. 


Englezi su se iskrcali i ubili nekoliko Indijanaca, međutim ostatak se sakrio 
u gustim šumama otoka pa su Englezi krenuli od jednog napuštenog sela 
do drugog uništavajući usjeve. Potom su otplovili natrag na kopno i izvršili 
prepad na sela Pequota na obali, ponovno uništavajući usjeve. Jedan od 
časnika iz te ekspedicije u svome prikazu iznosi neka zapažanja o Pequotima 
koje su susretali: »Indijanci koji su nas špijunirali dolazili su trčeći u sku- 
pinama vičući: “Što je, Englezi, što je, zašto ste došli? Oni nisu mislili da 
mi kanimo ratovati, pa su veselo nastavili dalje...« 

Dakle, rat s Pequotima započeo je. Pokolji su se dogodili na objema 
stranama. Englezi su razvili taktiku ratovanja kojom se prije služio Cortćz 
i koja je poslije, u 20. stoljeću, bila još sustavnija: namjerni napadi na 
neborbeno stanovništvo radi zastrašivanja neprijatelja. Evo kako je napad 
kapetana Johna Masona na selo Pequota na Mystic Riveru blizu Long 
Island Sounda interpretirao etnopovjesničar Francis Jennings: »Mason 
je predložio da se izbjegne napad na ratnike Pequota, koji bi preopteretio 
njegove nezrele, nepouzdane postrojbe. On nije namjeravao voditi bitku 
kao takvu. Bitka je samo jedan od načina da se uništi neprijateljska volja 
za borbom. Pokolj može ostvariti istu svrhu uz manji rizik, a Mason je bio 
odlučan da mu cilj bude pokolj.« 

Tako su Englezi zapalili wigwame u selu. Prema njihovim iskazima: 
»Kapetan je također rekao: Moramo ih spaliti', i odmah je potom zakoračio 
u wigwam ... izašao je sa zapaljenom bakljom i bacio je na prostirke kojima 
su bili prekriveni, zapalivši tako wigwame.« William Bradford, u svojoj 
History of the Plymouth Plantation napisanoj u to vrijeme, opisuje prepad 
Johna Masona na selo Pequota: 


One koji su izbjegli vatri ubijali su mačevima, neki su se držali svog oružja, 
drugi su im se bacali na mačeve i na taj su način brzo likvidirani, samo ih 
je nekolicina pobjegla. Smatralo se da je tada na taj način ubijeno oko 400 
njih. Bio je zastrašujući prizor gledati ih kako gore u vatri koju istodobno 
gase potoci krvi, što je izazivalo užasan smrad i osjećaj, međutim pobjeda 
se činila slatkom posvetom, i zato su se ondje pomolili Bogu, koji im je to 
tako divno riješio, izručivši im na taj način neprijatelje u ruke i udijelivši 


im tako brzu pobjedu nad tako oholim i uvredljivim neprijateljima. 


To je dr. Cotton Mather, puritanski teolog, opisao ovako: »Pretpostavlja 
se da je tog dana najmanje 600 pequotskih duša otišlo u pakao.« 

Rat se nastavio. Indijanska su se plemena iskorištavala jedna protiv 
drugih i čini se da se nikad nisu uspjela udružiti u borbi protiv Engleza. 
Jennings to sažima: 


Strah je bio vrlo stvaran među Indijancima, međutim s vremenom su počeli 
razmišljati o njegovim uremeljenjima. Izvukli su tri pouke o Pequotskom 
ratu: (1) da će najsvečanije obećanje Engleza biti prekršeno svaki put kad 
obveza dođe u sukob s prednostima; (2) da se engleski način ratovanja 
nimalo nije ograničavao obzirnošću ili milošću; i (3) da je oružje indijanske 
izrade bilo gotovo beskorisno u borbi protiv oružja europske proizvodnje. 


Te su pouke Indijanci uzeli k srcu. 


Bilješka u knjizi Virgila Vogela T);s Land Was Ours (1972.) kaže: »Službeno 
broj Pequota danas u Connecticutu iznosi dvadeset i jednu osobu.« 

Četrdeset godina poslije Pequotskog rata puritanci i Indijanci ponovo su 
zaratili. Ovaj su put to bili Wampanoazi, koji su nastanjivali južnu obalu 
Massachusetts Baya, smetali su i uz to su jedan dio svoje zemlje počeli 
prodavati ljudima izvan kolonije Massachusetts Bay. Njihov je poglavica 
Massasoit bio mrtav. Njegova su sina Wamsurcua ubili Englezi, a Wamsuttuov 
brat Metacom (kojeg će Englezi poslije nazvati kraljem Philipom) postao 
je poglavica. Englezi su našli izgovor, ubojstvo su pripisali Metacomu, a 
zatim su počeli osvajački rat protiv Wampanoaga, rat za oduzimanje nji- 
hove zemlje. Bilo je jasno da su oni agresori, no tvrdili su da su napali iz 
preventivnih razloga. Roger Williams, koji je naklonjeniji Indijancima od 
većine, izjavio je: »Svi savjesni ili razboriti ljudi naginju probitku nastojeći 
da im ratovi budu obrambeni.« 

Jennings kaže da je puritanska elita željela rat; obični ga bijeli Englez 
nije želio i često se odbijao boriri. Indijanci svakako nisu htjeli rat, međutim 
oni su na pokolj odgovarali pokoljem. Kada je to završilo, godine 1676., 
Englezi su pobijedili, međutim resursi su im bili presušili; izgubili su 
šesto ljudi. Umrlo je tri tisuće Indijanaca, uključujući Metacoma. A ipak 
indijanski prepadi nisu prestajali. 

Englezi su jedno vrijeme isprobavali mekšu taktiku. No u konačnici su 
se vraćali potpunom uništenju. Deset milijuna indijanskog stanovništva 
koje je živjelo sjeverno od Meksika kada je Kolumbo došao na kraju će se 
svesti na manje od milijun. Golem broj Indijanaca umrijet će od bolesti 
koje su donijeli bijelci. Nizozemski putnik kroz Novu Nizozemsku 1656. 
napisao je da »Indijanci ... potvrđuju, da su oni prije dolaska kršćana, i 
prije izbijanja velikih boginja među njima, bili deset puta brojniji nego što 
su sada, te da im je ta bolest, od koje je umrlo devet desetina njih, razorila 
stanovništvo«. Kada su se prvi Englezi doselili na otok Martha's Vineyard 
1642. godine, Wampanoazi su ondje brojili možda tri tisuće ljudi. Nije 
bilo ratova na tom otoku, međutim do 1764. ondje je ostalo još samo 313 
Indijanaca. Slično su Indijanci s Block Islanda 1662. godine brojili možda 
1200 do 1500 ljudi, dok se ta brojka 1774. svela na pedeset i jednog. 

U pozadini engleske invazije na Sjevernu Ameriku, u pozadini njihova 
pokolja Indijanaca, njihove obmane, njihove okrutnosti, nalazio se posebno 
moćan poriv rođen u civilizacijama koje su se temeljile na privatnom 
vlasništvu. Taj je poriv moralno bio dvosmislen; potreba za prostorom, za 
zemljom, bila je stvarna ljudska potreba. Međutim u uvjetima oskudice, 
u barbarskoj epohi povijesti u kojoj prevladava natjecanje, ta se ljudska 
potreba transformirala u ubijanje cijelih naroda. Roger Williams kaže da 
je to bio: 


izopačeni apetit za velikim taštinama, snovima i sjenama tog nestajućeg 
života, velikim dijelovima zemlje, zemlje u toj divljini, kao da su ljudi 
imali veliku potrebu i našli se u opasnosti zbog nestašice velikih područja 
zemlje, nalik ojađenim, gladnim, žednim pomorcima nakon boležljiva i 


olujna, duga i izgladnjela putovanja. To je jedan od bogova Nove Engleske 


Jeli sve to krvoproliće i obmana — od Kolumba, Corteza, Pizzara do puri- 
tanaca — bila nužnost kako bi ljudska vrsta napredovala od divljaštva do 
civilizacije? Je li Morison bio u pravu kad je tu priču o genocidu zakopao 

unutar važnije priče o ljudskom napretku? Možda se može izvesti uvjerljiv 
argument — kao što ga je izveo Staljin kad je ubio seljake radi industrijskog 
napretka u Sovjetskom Savezu, kao što ga je izveo Churchill objašnjavajući 
bombardiranje Dresdena i Hamburga te Truman objašnjavajući Hirošimu. 
Međutim kako se mogu izvesti ti sudovi ako se dobici i gubici ne mogu 
uravnotežiti, bilo zato što se gubici ne spominju bilo zato što se spominju 
na brzinu? 

Brza bi odredba (»Nažalost, da, no to se moralo napraviti.«) mogla biti 
prihvatljiva srednjim i višim klasama osvajačkih i »naprednih« zemalja. 
No je li to prihvatljivo siromašnima iz Azije, Afrike, Latinske Amerike 
ili zatvorenicima u sovjetskim radnim logorima, ili crncima u urbanim 
getima, ili Indijancima u rezervatima — žrtvama toga napretka koji donosi 
korist privilegiranoj manjini u svijetu? Je li to bilo prihvatljivo (ili samo 
neizbježno?) rudarima i željezničarima Amerike, tvorničkim radnicima, 
muškarcima i ženama kojih su stotine tisuća umrle od nesreća ili bolesti, 
ondje gdje su radili ili gdje su živjeli > Žrtvama napretka? Pa čak i privile- 
girana manjina — zar ne smije preispitati, uzevši u obzir onu praktičnost 
koju čak ni privilegij ne može ukinuti, vrijednost vlastitih privilegija 
kada ih počne ugrožavati gnjev žrtvovanih, bilo u organiziranoj pobuni, 
neorganiziranim nemirima ili jednostavno onim okrutnim individualnim 
postupcima očaja koje zakon i država etiketiraju kao zločin? 

Ako postoje nužne žrtve koje treba napraviti zbog ljudskog napretka, nije 
li presudno držati se načela da oni koji se trebaju žrtvovati sami moraju 
donijeti tu odluku? Svi mi možemo donijeti odluku da se odreknemo 
nečega svoga, no imamo li pravo na lomaču bacati djecu drugih, ili čak 
vlastitu djecu, zbog napretka koji ni blizu nije toliko jasan ili prisutan kao 
što su bolest ili zdravlje, život ili smrt? 

Što su ljudi u Španjolskoj dobili od svih tih smrti i okrutnosti koje su 
zadesile Indijance u Amerikama? U jednom kratkom razdoblju u povijesti 
postojala je slava Španjolskoga Carstva na zapadnoj polutki. Hans Koning 
u svojoj knjizi Columbus: Fis Enterprise sažima to ovako: 


Unatoč tomu, zlato i srebro ukradeno i otpremljeno u Španjolsku nije 
španjolski narod učinilo bogatijim. To je za neko vrijeme njihovim kra- 
ljevima dalo prednost u ravnoteži moći, prigodu da unajme više vojnika 
plaćenika za svoje ratove. Oni su na kraju ionako izgubili te ratove i sve što 
je preostalo bila je smrtonosna inflacija, izgladnjelo stanovništvo, bogati su 


postali bogatiji, siromašni siromašniji, a seljačka je klasa bila uništena. 

Onkraj svega toga, jesmo li sasvim sigurni da je ono što je uništeno bilo 
inferiorno? Tko su ti ljudi koji su izašli na plaže i zaplivali kako bi pred 
Kolumba i njegovu posadu iznijeli darove, koji su Cortćza i Pizzara pro- 
matrali kako jašu kroz njihovu zemlju, koji su se pojavili iz šuma kako bi 
vidjeli prve bijele doseljenike Virginije i Massachusettsa? 

Kolumbo ih je nazvao Indijancima jer je pogrešno izračunao veličinu 
zemlje. U ovoj knjizi mi ih također nazivamo Indijancima, pomalo nevoljko, 
zato što se previše često događa da se ljudima naprte imena koja su im 
dali njihovi osvajači. 

A opet, postoji neki razlog da ih se naziva Indijancima, zato što oni doista 
jesu došli, vjerojatno prije 25.000 godina, iz Azije, preko kopnene prevlake 
Beringova prolaza (koja će poslije nestati pod vodom) u Aljasku. Potom su 
krenuli prema jugu, u potrazi za zemljom i toplinom, na daleki put koji 
je trajao tisuće godina, koji ih je odveo u Sjevernu Ameriku, i potom u 
Središnju i Južnu Ameriku. U Nikaragvi, Brazilu i Ekvadoru još se mogu 
vidjeti okamenjeni otisci njihovih stopala, zajedno s otiscima bizona, koji je 
nestao prije otprilike pet tisuća godina, stoga mora da su do Južne Amerike 
i oni došli barem toliko davno. 

Naširoko raštrkani velikom kopnenom površinom Amerika, brojili su 
otprilike 75 milijuna ljudi u vrijeme Kolumbova dolaska, od čega je vjero- 
jatno 25 milijuna otpadalo na Sjevernu Ameriku. Reagirajući na okoliše s 
različitom klimom i tlom, razvili su stotine različitih plemenskih kultura, 
možda dvije tisuće različitih jezika. Usavršili su vještinu agrikulture i pro- 
našli su rješenje kako uzgojiti kukuruz (usjev) koji ne može sam izrasti pa 
ga se mora saditi, obrađivati, gnojiti, žeti, ljuštiti, oljuštiti. Ingeniozno su 
razvili nicanje raznovrsnog drugog povrća i voća, kao i kikirikija i čokolade 
te duhana i gume. 

Vlastitim sposobnostima, Indijanci su bili uključeni u veliku agrikul- 
turnu revoluciju kroz koju su u isto to vrijeme prolazili drugi narodi u 
Aziji, Europi, Africi. 

Dok su mnoga plemena ostala nomadski lovci i lutalački skupljači hrane, 
egalitarne komune, druga su počela živjeti u više sjedilačkim zajednicama 
u kojima je bilo više hrane, s više stanovništva, veća je bila podjela rada 
između muškaraca i žena, više viškova kojima su se hranili poglavice i sve- 
ćenici, više slobodnog vremena za umjetnički i društveni rad, za gradnju 
kuća. Oko tisuću godina prije Krista, kad su se u Egiptu i Mezopotamiji 
pojavile slične građevine, Zufii i Hopi Indijanci na onome što je danas 
Novi Meksiko počeli su graditi sela koja su činile velike terasaste građevine, 

smještene između litica i planina kako bi se zaštitili od neprijatelja, sa stoti- 
nama prostorija u svakom selu. Prije dolaska europskih istraživača, koristili 
su se kanalima za navodnjavanje, nasipima, proizvodili su keramiku, pleli 
košare, izrađivali su odjeću od pamuka. 

U vrijeme Krista i Julija Cezara u dolini rijeke Ohio razvila se kultura 
takozvanih graditelja humaka [Moundbilders], Indijanaca koji su izgradili 
tisuće golemih skulptura od zemlje, ponekad u obliku golemih ljudi, ptica 
ili zmija, ponekad kao grobišta, ponekad kao utvrde. Jedna je od njih bila 
duga 3,5 milja i obuhvaćala je sto rali. Čini se da su ti graditelji humaka 
bili dio složenog sustava trgovine ornamentima i oružjem koji se nadaleko 
protezao između Velikih jezera, Dalekoga zapada i Meksičkoga zaljeva. 

Oko 500. godine, kad je ta kultura graditelja humaka iz doline Ohia 
počela opadati, jedna se druga kultura počela razvijati prema zapadu, u 
dolini Mississippija, čije je središte bilo područje na kojem se danas nalazi St. 
Louis. Imala je razvijenu agrikulturu, obuhvaćala je tisuće sela i također je 
gradila goleme zemljane humke kao pogrebna i ceremonijalna mjesta blizu 
ogromnog indijanskog metropolisa u kojem je vjerojatno bilo trideset tisuća 
ljudi. Najveći je humak bio visok 300 metara, s pravokutnim podnožjem 
većim od onog Velike piramide iz Egipta. U tom su se gradu, poznatom kao 
Cahokia, nalazili alatničari, krojači kožne odjeće, lončari, draguljari, pletari, 
proizvođači soli, bakroresci i veličanstveni keramičari. Jedan je pogrebni 
pokrivač bio napravljen od dvanaest tisuća školjkastih kuglica. 

Od planina Adirondack do Velikih jezera, na području koje danas čini 
Pennsylvania i gornji dio savezne države New York, živjela su najmoćnija 
sjeveroistočna plemena, Irokeški savez, koji je obuhvaćao Mohawke (Narod 
kremena), Oneide (Narod kamena), Onondage (Narod planine), Cayuge 
(Narod na zemljištu) i Seneke (Narod velikog brijega), tisuće ljudi pove- 
zanih zajedničkim irokeškim jezikom. 

U viziji poglavice Mohawka Hiawathe legendarni je Dekaniwidiah 
govorio Irokezima: »Mi se međusobno povezujemo držeći se za ruke tako 
čvrsto i čineći krug tako jak da, kad bi drvo palo na njega, ne bi ga moglo 
ni uzdrmati ni slomiti, i tako će naš narod i naši unuci ostati unutar kruga 
u sigurnosti, u miru i sreći.« 

U irokeškim je selima i posjedovanje i obrađivanje zemlje bilo zajed- 
ničko. U lov se išlo zajedno, a ulov se dijelio među stanovnicima sela. 
Kuće su smatrane zajedničkim vlasništvom i međusobno ih je dijelilo 
nekoliko obitelji. Koncept privatnog vlasništva nad zemljištem i domo- 
vima Irokezima je bio stran. Francuski jezuitski svećenik koji ih je sretao 

tijekom 1650-ih napisao je: »Oni nemaju potrebe za ubožnicama jer nisu 
ni prosjaci ni beskućnici. ... Njihova ljubaznost, čovječnost i uljudnost ne 
samo da ih čine velikodušnima s onim što imaju nego ih potiče da jedva 
posjeduju išta više osim onog što je zajedničko.« 

Žene su bile važne i poštovane u irokeškom društvu. Obitelji su matri- 
linearne. To znači da se obiteljska loza nastavlja preko ženskih članica čiji 
su se muževi pridružili obitelji, dok su se sinovi koji su se oženili onda 
pridružili obiteljima žena. Svaka proširena obitelj živjela je u »dugoj kući«. 
Kada je žena željela rastavu, muževljeve je stvari stavljala ispred vrata. 

Obitelji su se okupljale u klanovima, a tuce ili više klanova moglo je 
činiti selo. Žene s najvišim položajem u selu imenovale su muškarce koji 
su predstavljali klanove na seoskim i plemenskim vijećima. One su također 
imenovale četrdeset devet poglavica koji su činili vladajuće vijeće irokeške 
konfederacije Pet naroda. Žene su dolazile na sastanke klanova, stajale iza 
muškaraca postavljenih u krug koji su govorili i glasovali, a uklanjale su 
muškarce s dužnosti ako su previše skretali od želja žena. 

Žene su uzgajale usjeve i imale glavnu riječ u seoskim pitanjima, dok su 
muškarci uvijek lovili ili hvatali ribe. I budući da su pribavljali mokasine i 
hranu za ratne ekspedicije, imali su određeni nadzor u vojnim pitanjima. 
Tako Gary B. Nash bilježi u svojoj fascinantnoj studiji rane Amerike Red, 
White, and Black: »Na taj je način moć bila podijeljena između spolova, a 
europska ideja muške prevlasti i ženske podčinjenosti u svim je stvarima 
bila upadljivo odsutna u irokeškom društvu.« 

Djecu se u irokeškom društvu, premda ih se poučavalo kulturnom nasljeđu 
njihova naroda i solidarnosti s plemenom, također učilo da budu neovisna, 
da se ne podčinjavaju bahatom autoritetu. Učilo ih se jednakosti statusa 
i dijeljenju vlasništva. Irokezi nisu primjenjivali oštre kazne prema djeci; 
nisu insistirali na ranom odvajanju od sise ili na ranom usvajanju toaletnih 
navika, već su djetetu dopuštali da se postupno nauči brinuti o sebi. 

Sve se to nalazi u oštroj suprotnosti s europskim vrijednostima koje su 
donijeli prvi doseljenici, društvo bogatih i siromašnih, koje su kontrolirali 
svećenici, guverneri, muške glave obitelji. Primjerice, pastor prve puritanske 
kolonije John Robinson na sljedeći je način savjetovao svoje župljane 
kako da postupaju sa svojom djecom: »I svakako postoji u sve djece ... 
neka tvrdoglavost i upornost duha koja izrasta iz prirodne oholosti, koja 
se mora, prije svega, slomiti i izbiti; kako bi se temelj njihova obrazovanja 
postavio u skromnosti i poslušnosti, na što bi se mogle nadograditi druge 
krjeposti, u svoje vrijeme.« 

Gary Nash ovako opisuje irokešku kulturu: 


Nikakvi se zakoni i uredbe, šerifi i redari, suci i porote, ili sudovi i zatvori — 
aparat vlasti u europskim društvima — nisu mogli pronaći u sjeveroistočnim 
šumama prije europskog dolaska. A opet granice prihvatljiva ponašanja bile 
su čvrsto postavljene. Iako su se ponosili autonomnim pojedincem, Irokezi 
su zadržali strogi osjećaj ispravnog i pogrešnog. ... Onoga koji bi ukrao 
nečiju hranu ili se ponašao nečasno u ratu njegov bi narod »posramio« i 
prognao iz svoga društva sve dok ne bi nadoknadio štetu za svoja djela i 


pokazao na njegovo zadovoljstvo da se moralno pročistio. 


Nisu se samo Irokezi ponašali na takav način nego i druga indijanska ple- 
mena. Godine 1635. Indijanci iz Marylanda odgovorili su na guvernerov 
zahtjev da bi, ako itko među njima ubije Engleza, okrivljenik trebao biti 
izručen kako bi ga se kaznilo u skladu s engleskim zakonima. Indijanci 


su rekli: 


Među nama Indijancima uobičajeno je da mi, ako se ikakva takva nesreća 
dogodi, onda iskupljujemo život čovjeka koji je rako ubijen, s ogrlicama u 
dužini od sto ruku, a s obzirom na to da ste vi ovdje stranci i da ste došli 
u našu zemlju, vi biste se sami prije trebali povinovati običajima naše 


zemlje, a ne nama nametati svoje... 


Dakle, Kolumbo i njegovi nasljednici nisu dolazili u praznu divljinu, već 
u svijet koji je na nekim mjestima bio toliko gusto naseljen koliko i sama 
Europa, gdje je kultura bila složena, gdje su ljudski odnosi egalitarniji 
od onih u Europi i gdje su odnosi među muškarcima, ženama, djecom i 
prirodom ljepše razrađeni nego igdje u svijetu. 

To su bili ljudi bez pisanoga jezika, ali s vlastitim zakonima, vlastitom 
poezijom, vlastitom poviješću koju su čuvali u sjećanju i prenosili dalje, 
usmenim vokabularom složenijim od europskoga koji je pratila pjesma, 
ples i ceremonijalna drama. Pridavali su veliku pozornost razvoju osobnosti, 
snazi volje, neovisnosti i fleksibilnosti, strasti i snazi, svom partnerstvu 
jednih s drugima i s prirodom. 

John Collier, američki učenjak koji je živio s Indijancima tijekom 1920-ih 
i 1930-ih na američkom jugozapadu, rekao je za njihov duh: »Kad bismo 
ga mogli učiniti našim, bila bi to vječno neiscrpna zemlja i zauvijek trajni 
mir.« 

Vjerojatno ima neke romantične mitologije u tome. Međutim dokazi 
dobiveni od europskih putnika iz 16., 17. i 18. stoljeću, koje je nedavno 
objedinio američki specijalist za indijanski život William Brandon, nad- 
moćno podupiru većinu tog »mita«. Ako se uzme u obzir čak i nesavršenost 
mitova, to je dovoljno da dovedemo u pitanje, i za ono i za naše vrijeme, 
izliku napretka u potpunom uništenju rasa i kazivanje povijesti s gledišta 
osvajača i vođa zapadne civilizacije. 

“*Iscrtavanje rasne 
barijere 


CRNAČKI AMERIČKI PISAC ]. Saunders Redding opisuje 
dolazak broda u Sjevernu Ameriku godine 1619.: 


Smotanih jedara, zastave obješene za okruglu krmu, plovio je uzburkanim 
morem nošen plimom. Bio je to doista neobičan brod, po svemu sudeći 
zastrašujući brod, prepun tajni. Nitko nije znao je li bio trgovački, gusarski 
ili ratni bord. Kroz palubnu ogradu zjapila je crna topovska cijev. Zastava 
pod kojom je plovio bila je nizozemska; posada je bila šarena. Pristanišna 
je luka bila engleska naseobina Jamestown, u koloniji Virginia. Došao je, 
trgovao i ubrzo nakon toga nestao. Vjerojatno nijedan brod u modernoj 
povijesti nije nosio zlokobniji teret. Njegov brodski teret? Dvadeset 


robova. 


Nema zemlje u svjetskoj povijesti u kojoj je rasizam bio važniji, toliko 
dugo vremena, nego što je to bio u Sjedinjenim Američkim Državama. A 
problem »rasne barijere«, kako je to iskazao W. E. B., još je s nama. Stoga 
je više od historijskog pitanja zapitati se: kako je to počelo? — i možda još 
važnije: kako bi se moglo završiti? Ili, rečeno drugačije: je li moguće da 
bijelci i crnci žive zajedno bez mržnje? 

Ako povijest može pomoći da se odgovori na ta pitanja, onda bi počeci 
ropstva u Sjevernoj Americi — kontinentu na kojem možemo pratiti trag dola- 
ženja prvih bijelaca i prvih crnaca — mogli pružiti barem neke naznake. 

Neki povjesničari misle da su se ti prvi crnci u Virginiji smatrali slu- 
gama, poput bijelih sluga pod ugovorom koji su dovedeni iz Europe. 
Međutim velika je vjerojatnost da se, čak i ako su bili navedeni kao »sluge« 
(kategorija bliža engleskom jeziku), njih razlikovalo od bijelih sluga, da se 
s njima postupalo drugačije i da su zapravo bili robovi. U svakom slučaju, 
ropstvo se brzo razvilo u regularnu instituciju, u normalan radni odnos 
crnaca prema bijelcima u Novom svijetu. S tim se razvio i onaj posebni rasni 
osjećaj — bilo da je u pitanju mržnja ili prijezir ili sažaljenje ili pokroviteljsko 

držanje — koji je pratio podređeni položaj crnaca u Americi tijekom idućih 
350 godina — ona kombinacija podređenoga statusa i derogativne misli 
koju nazivamo rasizam. 

U iskustvu prvih bijelih doseljenika sve je ostavljalo dojam pritiska da 
se porobe crnci. 

Virginijci iz 1619. imali su očajničku potrebu za radnom snagom, za 
uzgoj dovoljno hrane kako bi ostali živi. Među njima su se nalazili oni 
koji su preživjeli zimu 1609. — 1610., »vrijeme gladovanja«, kada su sluđeni 
zbog pomanjkanja hrane lutali šumama tražeći lješnjake i bobice, iskapali 
grobove kako bi jeli leševe i umirali u gomilama sve dok s 500 doseljenika 
nisu spali na šezdeset. 

U Zapisnicima Građanskoga doma Virginije nalazi se dokument iz 1619. 
koji govori o prvih dvanaest godina kolonije Jamestown. Prvo naselje imalo 
je stotinu osoba, koje su dobivale kutlaču ječma po obroku. Kada bi stiglo još 
ljudi, hrane bi bilo još manje. Mnogi od tih ljudi živjeli su u rupama nalik 
pećinama iskopanim u zemlji, a tijekom zime 1609. — 1610., oni su: 


... nagnani neizdrživom gladi jeli one stvari kojih se priroda najviše gnušala, 
ljudsko meso i izmet, kako od ljudi našeg naroda tako i od Indijanca, 
kojeg su neki iskopali iz groba tri dana od njegova polaganja u grob i u 
potpunosti su ga proždrli; drugi su, zavideći na boljem tjelesnom stanju 
svih onih koje glad nije toliko iznurila kao što je njih, čekali i prijetili 
da će ih ubiti i pojesti; jedan među njima ubio je svoju ženu na spavanju 
ubovši je u prsa, razrezao ju je na dijelove, posolio je i hranio se njome 


sve dok nije pojeo sve njezine dijelove osim glave... 


Peticija trideset doseljenika upućena Građanskom domu, u kojoj se žale na 
dvanaestogodišnje guvernersko vladanje sir Thomasa Smitha, spominje: 


U ovih 12 godina sir Thomasa Smitha, njegove uprave, pouzdano tvrdimo 
da je kolonija većinu vremena stalno proživljavala veliku oskudicu i bijedu 
podvrgnuta vrlo oštrim i krutim zakonima. ... U ta vremena čovjeku je 
bilo dopušteno dobiti samo osam unci obroka i pola pinte graha dnevno 
.. pljesnive, trule, prepune paučine i crva, odvratne čovjeku i neprikladne 
zvijeri, što je mnoge natjeralo da pobjegnu divljem neprijatelju kako bi 
olakšali glad, koji bi kad bi ponovno bili uhvaćeni bili izloženi raznim 


smrtima vješanjem, strijeljanjem i čerečenju na kotačima ... jednome je 

od njih za krađu dvije ili tri pinte zobenog brašna šilom probijen jezik i 


lancem ga se vezalo za drvo dok nije umro od gladi ... 


Virginijcima je bila potrebna radna snaga kako bi uzgajali usjeve za 
zadovoljavanje životnih potreba, kako bi uzgajali duhan za izvoz. Tek su 
bili shvatili kako uzgojiti duhan te su 1617. svoj prvi brodski teret poslali 
u Englesku. Ustanovivši da je to, poput svih ugodnih opijata okaljanih 
moralnim neodobravanjem, donosilo veliku zaradu, plantažeri nisu, usprkos 
svojoj uzvišenoj religioznoj govoranciji, namjeravali dovoditi u pitanje nešto 
toliko profitabilno. 

Nisu mogli prisiliti Indijance da rade za njih, kao što je to učinio Kolumbo. 
Brojčano su bili nadjačani i budući da su, s pomoću nadmoćnog vatrenog 
oružja, mogli masovno ubijati Indijance, mogli su očekivari da će i oni biti 
izloženi istom takvom pokolju. Nisu ih mogli hvatati i držati porobljene; 
Indijanci su bili čvrsti, snalažljivi, prkosni i udomaćeni u tim šumama, a 
Englezi koji su se doselili nisu. 

Bijelu poslugu još nisu bili dovezli u dovoljnim količinama. Uz to, oni 
nisu nastali iz ropstva i nisu morali raditi više od nekoliko ugovorenih 
godina kako bi dobili svoju potvrdu i započeli život u Novom svijetu. 
Što se tiče bijelih doseljenika, mnogi su od njih bili vješti obrtnici ili čak 
imućni ljudi koji u Engleskoj nisu ništa radili i koji su toliko malo bili voljni 
obrađivati zemlju da je John Smith, tih prvih godina, morao proglasiti 
neku vrstu izvanrednog stanja, organizirati ih u radne skupine i natjerati 
ih u polja kako bi opstali. 

Moguće je da je postojala neka vrsta frustrirajućeg gnjeva zbog njihove 
nesposobnosti, zbog indijanske superiornosti da se brinu za sebe, što je 
Virginijce osobito natjeralo da postanu gospodari robova. Edmund Morgan 
zamišlja njihovo raspoloženje pišući u svojoj knjizi American Slavery, 
American Freedom: 


Ako ste bili doseljenik, znali ste da je vaša tehnologija superiornija od 
indijanske. Znali ste da ste vi civilizirani, a da su oni divljaci. ... Međutim 
vaša se superiornija tehnologija pokazala nedostatnom da razvije bilo 
što. Indijanci su se, držeći se sebe, smijali vašim superiornim metodama 
i živjeli su od zemlje obilnije i uz manje rada od vas. ... I kad su vas vaši 
ljudi počeli napuštati kako bi živjeli s njima, bila je to kap koja je prelila 
čašu. ... Stoga ste ubijali Indijance, mučili ih, spaljivali njihova sela, palili 


njihova polja s usjevima. Time je dokazana vaša superiornost, usprkos 

svim vašim neuspjesima. I slično ste postupili sa svakim od svojih ljudi 
koji su podlegli njihovu divljem načinu života. No i dalje niste uzgojili 


dovoljno usjeva. ... 


Crno je roblje bilo odgovor. I bilo je prirodno razmotriti uvoz crnaca kao 
robova iako institucija robovlasništva neće biti regulirana i ozakonjena 
idućih nekoliko desetljeća. Zato što je do 1619. iz Afrike u Južnu Ameriku 
i na Karibe, u španjolske i portugalske kolonije, već bilo dovedeno milijun 
crnaca kako bi radili kao robovi. Pedeset godina prije Kolumba, Portugalci 
su doveli deset afričkih crnaca u Lisabon — to je bio početak redovne trgovine 
robljem. Afričke se crnce stotinu godina žigosalo kao ropsku radnu snagu. 
Bilo bi stoga čudno kad bi se onih dvadeset crnaca, prisilno prevezenih u 
Jamestown i prodanih kao stvari doseljenicima koji su žudili za postojanim 
izvorom radne snage, smatralo ičim drugim do robovima. 

Njihova je nemoć učinila porobljavanje lakšim. Indijanci su bili na svojoj 
zemlji. Bijelci su bili u vlastitoj europskoj kulturi. Crnci su bili otrgnuti iz 
svoje zemlje i kulture, natjerani u situaciju u kojoj je dio po dio zatirano 
nasljeđe jezika, odijevanja, običaja, obiteljskih veza, izuzev preostataka za 
koje su se crnci mogli držati čistom, iznimnom ustrajnošću. 

Jeli njihova kultura bila inferiorna — i time podložna lakom uništenju? 
Inferiorna u vojnoj moći, da — ranjiva na bijelce s puškama i brodovima. 
Međutim ni na koji drugi način — osim što se kulture koje su različite 
često smatraju inferiornima — osobito kada je takva prosudba praktična i 
profirabilna. Čak ni vojno, premda su zapadnjaci mogli osigurati utvrde 
na afričkoj obali, oni nisu mogli podčiniti unutrašnjost zemlje i morali su 
se dogovarati s njihovim poglavicama. 

Afrička je civilizacija bila napredna na svoj način kao i ona u Europi. Na 
određene načine, ona je bila dostojnija divljenja; ali je također uključivala 
okrutnosti, hijerarhijske privilegije i spremnost da se žrtvuju ljudski životi 
zbog religije ili profita. Bila je to civilizacija od sto milijuna ljudi, koja se 
služila željeznim oruđem i bila vješta u poljodjelstvu. Imala je velika urbana 
središta i iznimna postignuća u pletenju, keramici, kiparstvu. 

Europski putnici iz 16. stoljeća bili su impresionirani afričkim kraljev- 
stvima Timbuktu i Mali, koja su već bila stabilna i organizirana u vrijeme 
kad su se europske države tek počele razvijati u moderne nacije. Godine 
1563. Ramusio, tajnik venecijanskih vladara, pisao je talijanskim trgovcima: 
»Pustite ih neka idu i posluju s kraljem Timbuktua i Malija i ondje će bez 

sumnje biti toplo primljeni sa svojim brodovima i dobrima, s njima će dobro 
postupati i dobit će pogodnosti koje budu tražili...« 

Nizozemsko izvješće o zapadnoafričkom kraljevstvu Benin, oko 1602., 
kaže: »Grad se čini vrlo velikim kada uđete u njega. Ulazite u veliku široku 
ulicu, nepopločanu, koja se doima sedam ili osam puta širom od ulice 
Warmoes u Amsterdamu. ... Kuće u tom gradu stoje dobro poredane, jedna 
blizu i poravnata s drugom, kao što stoje kuće u Nizozemskoj.« 

Stanovnike obale Gvineje jedan je putnik 1680. opisao kao »vrlo 
uljudne i dobroćudne, s kojima se lako ophoditi, susretljive prema onome 
što Europljani traže od njih na uljudan način i vrlo spremne da dvostruko 
vrate darove koje smo im dali«. 

Afrika je imala neku vrstu feudalizma, koji se zasnivao na agrikulturi 
kao u Europi, i s hijerarhijom plemića i vazala. Međutim afrički feuda- 
lizam nije nastao, kao europski, od robovlasničkih društava Grčke i Rima, 
što je uništilo antički plemenski život. U Africi je plemenski život i dalje 
bio snažan, a neka od njegovih najboljih obilježja - komunalni duh, više 
obzirnosti u pravu i kažnjavanju — i dalje su postojala. I zato što ti plemići 
nisu imali oružje koje su imali europski plemići, oni nisu mogli tako lako 
zapovijedati poslušnost. 

U svojoj knjizi The African Slave Trade Basil Davidson kontrastira pravo 
u Kongu u prvoj polovini 16. stoljeća pravu u Portugalu i Engleskoj. U 
tim europskim zemljama, gdje je ideja o privatnom vlasništvu postajala sve 
snažnija, krađa se okrutno kažnjavala. U Engleskoj je, još 1740. godine, 
dijete moglo biti obješeno za krađu komada pamučne krpe. Međutim 
u Kongu, gdje se komunalni život i dalje održavao, bila je strana ideja 
O privatnom vlasništvu, a krađe su se kažnjavale novčanim globama ili 
različitim stupnjevima služnosti. Kongoanski je vođa, kad su mu rekli za 
portugalske zakonike, jednom priupitao Portugalce zadirkujući: »Kakva 
je kazna u Portugalu za onoga tko stopalima stane na zemlju?« 

Robovlasništvo je postojalo u afričkim državama i Europljani su se 
njime ponekad koristili kako bi opravdali svoju trgovinu robljem. Međutim, 
kao što ističe Davidson, »robovi« iz Afrike više su nalikovali kmetovima 
u Europi — drugim riječima, nalik većem dijelu europskog stanovništva. 
Bila je to kruta služnost, međutim oni su imali prava koja robovi dovedeni 
u Ameriku nisu imali i »u potpunosti su se razlikovali od ljudske stoke na 
brodovima s robljem i na američkim plantažama«. U Kraljevstvu Ashanti 
u Zapadnoj Africi jedan je promatrač primijetio da se »rob može vjenčati; 
posjedovati imovinu; sam imati roba; prisegnuti zakletvu; biti vjerodostojan 

svjedok i na kraju postati nasljednik svoga gospodara. ... Ashanti je rob, u 
devet od deset slučajeva, imao mogućnost da postane usvojeni član obitelji, 
a s vremenom bi se njegovi potomci toliko stopili i međusobno vjenčavali 
sa srodnicima vlasnika da je samo nekolicina znala svoje podrijetlo«. 

Jedan trgovac robljem, John Newton (koji je poslije postao čelnik 
pokreta protiv robovlasništva), napisao je o narodu onoga što je danas 
poznato kao Sierra Leone: 


Stanje robovlasništva u tom je barbarskom narodu, kakvim ga mi držimo, 
uvelike blaže od onoga u našim kolonijama. Jer oni, s jedne strane, ne 
obrađuju zemlju na visokokultivirani način, kao naše plantaže u Zapadnoj 
Indiji, pa zato nema potrebe za prekomjernim, neprekidnim radom koji 
iscrpljuje naše robove: tako, s druge strane, nijednom čovjeku nije dopu- 
šteno proliti krv, čak ni roba. 


Afričko robovlasništvo teško da zaslužuje hvalu. Međutim ono se uvelike 
razlikuje od robovlasništva na plantažama ili u rudnicima u Amerikama, 
koje je bilo doživotno, koje moralno sakati, razara obiteljske veze, ne ostavlja 
nadu ni u kakvu budućnost. Afričkom su robovlasništvu nedostajala dva 
elementa koja su američko robovlasništvo učinila najokrutnijim robovla- 
sništvom u povijesti: mahnita težnja za bezgraničnim profitom koja proi- 
zlazi iz kapitalističke agrikulture; svođenje roba na status niži od ljudskoga 
korištenjem rasnom mržnjom, uz pomoć one nesmiljene jasnoće temeljene 
na boji, u kojoj je bijelac bio gospodar, a crnac sluga. 

Zapravo, afrički su se crnci upravo zato što su došli iz sređene kulture, 
plemenskih običaja i obiteljskih veza, komunalnih veza i tradicionalnoga 
rituala, zatekli osobito nemoćnima kada su ih odstranili od svega toga. 
Njihovo se zarobljavanje događalo u unutrašnjosti (često su to činili crnci 
koji su se sami našli uhvaćeni u trgovini robljem), prodavani su na obali, 
potom pokazivani u oborima s crncima iz drugih plemena, koji su često 
govorili različitim jezicima. 

Okolnosti zarobljavanja i prodaje crnom su Afrikancu bile porazna potvrda 
njegove nemoći pred superiornom silom. Marševi do obale, ponekad dugi 
1000 milja, s ljudima koji su imali okove oko vrata, pod prijetnjom biča 
i puške, bili su marševi smrti, tijekom kojih su dva od svakih pet crnaca 
umrla. Na obali su ih držali u kavezima sve dok ih ne bi odabrali i prodali. 
John Barbot, na kraju 17. stoljeća, opisao je te kaveze na Zlatnoj obali: 

Kako su robovi dolazili do Fide iz unutrašnjosti zemlje, stavljalo ih se u 
daščare ili u zatvor ... blizu plaže, i kad bi ih Europljani trebali preuzeti, 
izvodilo ih se na veliku čistinu, gdje bi brodski liječnici svakog od njih 
detaljno pregledali, do najmlađeg među njima, pri čemu bi muškarci i žene 
bili posve goli. ... One koje se smatralo dobrima i zdravima odvajalo se na 
jednu stranu ... obilježavalo ih se usijanim željezom na grudima, kojim 
im se utiskivala oznaka francuskih, engleskih ili nizozemskih kompanija. 
.. Žigosani su se robovi poslije toga vraćali u svoje stare daščare gdje su 
čekali da budu otpremljeni, ponekad i deset do petnaest dana. ... 


Potom bi bili ukrcani na brodove s robljem, u prostore koji nisu bili puno 
veći od lijesa, okovani zajedno lancima u mračnom, mokrom glibu brodskoga 
trupa, gušeći se u smradu vlastitoga izmeta. Dokumenti iz tog vremena 
opisuju uvjere: 


Visina je, ponekad, između podova, bila samo 45 centimetara; tako da se 
nesretna ljudska bića nisu mogla ni okrenuti oko sebe, pa čak ni u stranu, 
pri čemu je razmak bio manji od širine njihovih ramena; a oni su tu obično 
lancima vezani uz podove oko vratova i nogu. Na takvom je mjestu svijest o 


jadu i gušenju bila toliko velika da su crnci ... natjerani da pomahnitaju. 


Jednom prigodom, čuvši veliku buku iz donje palube gdje su crnci bili 
lancima međusobno vezani, mornari su otvorili vratašca i ugledali robove 
u različitim stadijima gušenja, pri čemu su mnogi bili mrtvi, dok su neki 
ubili druge u očajničkom nastojanju da dođu do daha. Robovi su često 
radije skakali s palube nego da nastave proživljavati svoje patnje. Jednom 
je promatraču paluba s robovima bila »toliko prekrivena krvlju i sluzi da 
je nalikovala klaonici«. 

U tim je uvjetima vjerojatno umro jedan od svaka tri crnca prevezena 
preko oceana, međutim veliki profiti (često dvostruki od ulaganja u putovanje) 
učinili su to vrijednim truda za trgovca robljem, te se crnce stoga pakiralo 
u spremišta kao ribe. 

Prvo su Nizozemci, a potom Englezi, dominirali trgovinom robljem. (Do 
1795. Liverpool je imao više od tisuću brodova koji su prenosili robove i činio 
je polovinu cjelokupne europske trgovine robljem.) Neki su Amerikanci iz 
Nove Engleske i sami ušli u taj posao pa je 1637. s Marbleheada isplovio 
prvi američki brod s robovima, Desire. Spremišta su mu bila razdijeljena na 
raspinjala, veličine 60 puta 180 cm, sa željeznim krakovima i pregradama. 

Do 1800. u Amerike je prevezeno deset do petnaest milijuna crnaca 
kao roblje, što je predstavljalo vjerojatno jednu trećinu prvotno uhvaćenih 
u Africi. Ugrubo se procjenjuje da je Afrika pretrpjela gubitak od oko 50 
milijuna ljudskih bića koja su umrla ili završila u ropstvu u tim stoljećima 
koja nazivamo počecima moderne zapadne civilizacije, od ruke trgovaca 
robljem i vlasnika plantaža u Zapadnoj Europi i Americi, u zemljama koje 
su se smatrale najnaprednijima u svijetu. 

Godine 1610. otac Sandoval, katolički svećenik koji je službovao u objema 
Amerikama, u pismu crkvenom dužnosniku u Europi postavio je pitanje 
jeli hvatanje, prijevoz i porobljavanje afričkih crnaca u skladu s crkvenom 
doktrinom. Otac Sandoval dobio je odgovor od brata Luisa Brandaona u 
pismu od 12. ožujka 1610.: 


Vaša mi Svetost piše kako bi željela znati jesu li crnci koji su poslani u 
vaše dijelove svijeta bili zakonito uhvaćeni. Na to odgovaram da ja mislim 
kako Vaša Svetost ne bi trebala imati nedoumica u vezi s tim pitanjima, 
jer je to stvar koju je preispitala Komisija za pitanja savjesti u Lisabonu, a 
svi njezini članovi učeni su i savjesni ljudi. A ni biskupi koji su bili u Sao 
Thomeu, Capo Verdeu i ovdje u Loandu — sve učeni i krjeposni ljudi — 
tomu nisu našli nikakva prigovora. Ovdje smo već četrdeset godina i u 
našim je redovima bilo vrlo učenih očeva ... nikad oni tu trgovinu nisu 
smatrali nedopuštenom. Stoga mi i oci iz Brazila bez ikakvih nedoumica 


kupujemo te robove kako bi nam služili. ... 


Uzevši sve to u obzir — očajnu potrebu doseljenika iz Jamestowna za radnom 
snagom, nemogućnost iskorištavanja Indijanaca i otežano iskorištavanje 
bijelaca, dostupnost crnaca koje su u sve većim i većim brojevima nudili 
prodavači ljudskoga mesa željni profita, i to crnaca koje se moglo nadzirati 
zato što su upravo prošli kroz tako tešku kušnju koja ih je, ako ih nije ubila, 
morala ostaviti u stanju psihičke i fizičke nemoći — je li ikakvo čudo što 
su takvi crnci bili zreli za porobljavanje? 

I u tim uvjetima, čak i ako bi se neke crnce smatralo poslugom, bi li se 
s crncima postupalo na isti način kao s bijelom poslugom? 

Prema sudskim zapisnicima iz kolonijalne Virginije, dokazi pokazuju da 
je 1630. bijelom čovjeku po imenu Hugh Davis propisano »da ga se snažno 
bičuje ... zato što je sebe zlorabio ... oskvrnuvši svoje tijelo lijeganjem s crn- 
kinjom«. Deset godina poslije šest sluga i »crnac g. Reynoldsa« počeli su 
bježati. Dok su bijelci dobili lakše kazne, »crnac Emanuel trebao je primiti 

30 udaraca bičem i na obraz mu treba upržiti slovo R te u okovima treba 
raditi jednu godinu ili duže uoči li njegov gospodar razlog tomu«. 

Iako robovlasništvo u tim prvim godinama još nije bilo regulirano i 
ozakonjeno, popis slugu pokazuje da se crnce odvojeno popisivalo. Zakon 
donesen 1639. propisao je da »sve osobe izuzev crnaca« trebaju dobiti oružje 
i streljivo — vjerojatno zbog obrane od Indijanaca. Kada su 1640. trojica 
slugu pokušala pobjeći, dvojica su bijelaca kažnjena produljivanjem njihove 
službe. Međutim, kako je sud propisao, »treći koji je crnac po imenu John 
Punch služit će svomu gospodaru ili će obavljati njegove zadatke za vrijeme 
svoga prirodnoga života«. Iste 1640. imamo slučaj crne žene, sluškinje, koja 
je rodila dijete Roberta Sweata, bijeloga čovjeka. Sud je donio odluku »da 
će se spomenutu crnu ženu bičevati na stupu srama, a spomenuti će Sweat 
sutra prijepodne javno izreći svoju pokoru za svoj prijestup u gradskoj crkvi 
Jamesa...«. 

Nejednako postupanje, ta razvijajuća kombinacija prezira i ugnjetavanja, 
osjećaja i djelovanja, koju nazivamo »rasizmom« — je li to bila posljedica 
»prirodne« ancipatije bijelih prema crnima? To je pitanje važno, ne samo 
kao pitanje od povijesne točnosti već i zato što svaki naglasak na »prirodni« 
rasizam osvjetljava odgovornost društvenoga sustava. Ako se ne može 
pokazati da je rasizam prirodan, onda je on posljedica određenih okolnosti, 
a mi smo prinuđeni eliminirati te okolnosti. 

Nemamo nikakva načina na koji bismo ispitali ponašanje bijelaca i crnaca 
jednih prema drugima u povoljnim okolnostima — bez povijesti podčinja- 
vanja, bez novca koji je poticaj za eksploataciju i porobljavanje, bez očajničke 
potrebe za opstankom kojoj je nužan prisilan rad. Sve su okolnosti za bijele i 
crne u Americi 17. stoljeća bile suprotnost tomu, sve su snažno vodile prema 
antagonizmu i zlostavljanju. U takvim se okolnostima čak i najneznatnije 
pokazivanje čovječnosti između rasa moglo smatrati dokazom temeljnog 
ljudskog poriva prema zajednici. 

Ponekad se primjećuje da je, čak i prije 1600., kad je trgovina robljem 
bila tek u začetku, prije nego što su Afrikanci njome obilježeni — doslovno 
i simbolički — crna boja bila odbojna. U Engleskoj prije 1600., prema 
Oksfordskom rječniku engleskoga jezika, tretirana je kao: »Duboko okaljana 
prljavštinom; zaprljana, prljava, nečista. Ima mračne ili smrtonosne svrhe, 
zloćudna; odnosi se na smrt ili je uključuje, smrtonosno; pogubna, kobna, 
podmukla. Nečista, iskvarena, ogavna, užasno opaka. Ukazuje na sramotu, 
osudu, podložnost kažnjavanju, itd.« I elizabetanska se poezija često kori- 
stila bijelom bojom u vezi s ljepotom. 

Moguće je da bi, u odsutnosti bilo kojeg drugog prevladavajućeg čimbe- 
nika, tama i crnost, povezane s noći i nepoznatim, poprimile ta značenja. 
Međutim prisutnost nekog drugog ljudskog bića bila je moćna činjenica, a 
okolnosti te prisutnosti ključne su pri određivanju je li se prvotna predra- 
suda, protiv obične boje, odijeljena od čovječanstva, pretvorila u okrutnost 
i mržnju. 

Unatoč takvim predrasudama o crnoj boji, unatoč podređenosti crnaca 
u Amerikama u 17. stoljeću, postoji dokaz da su se ondje gdje su se bijelci i 
crnci zatekli sa zajedničkim problemima, zajedničkim poslom, zajedničkim 
neprijateljem u liku njihova gospodara, jedan prema drugome ponašali kao 
ravnopravni. Kao što je kazao jedan znanstvenik koji se bavi ropstvom, 
Kenneth Stampp, crnci i bijele sluge iz 17. stoljeća »bili su upadljivo neza- 
interesirani za vidljive fizičke razlike«. 

Crnci su i bijelci surađivali, međusobno su se bratimili. Sama činjenica 
da su nakon nekog vremena trebali biti doneseni zakoni kako bi se zabranili 
takvi odnosi ukazuje na snagu te tendencije. Godine 1661. u Virginiji je 
donesen zakon prema kojem bi »u slučaju svakog engleskog sluge koji bi bježao 
u društvu bilo kojeg crnca« on morao odraditi posebnu službu od nekoliko 
dodatnih godina za gospodara odbjegloga crnca. Godine 1691. Virginia je 
predvidjela progonstvo za svakog »slobodnog bijelog muškarca ili slobodnu 
bijelu ženu koji će se vjenčati s crncima/crnkinjama, mulatima/mulatkinjama 
ili Indijancem odnosno Indijankom, bilo da su robovi ili slobodni«. 

Golema je razlika između osjećaja rasne stranosti, možda straha, i masovnog 
porobljavanja milijuna crnih ljudi koje se dogodilo u Amerikama. Prijelaz 
od jednoga do drugoga ne može se jednostavno objasniti »prirodnim« ten- 
dencijama. Nije ga teško razumjeti kao posljedicu povijesnih okolnosti. 

Robovlasništvo se širilo kako se širio sustav plantaža. Lako se može ući 
u trag razlogu koji je nešto drugo, a ne prirodna rasna odbojnost: broj novo- 
pridošlih bijelaca, bilo slobodnih ili šegrta (vezanih ugovorima od četiri do 
sedam godina), nije bio dovoljan za zadovoljenje potreba plantaža. Godine 
1700. u Virginiji je bilo 6000 robova, jedna dvanaestina stanovništva. 
Godine 1763. bilo je 170.000 robova, oko polovine stanovništva. 

Crnce je bilo lakše porobiti od bijelaca ili Indijanaca. No zbog toga ih 
još nije bilo lako pretvoriti u robove. Uvezeni crni muškarci i crne žene 
otpočetka su se opirali svomu porobljavanju. Na kraju je njihov otpor stavljen 
pod nadzor, a robovlasništvo je uspostavljeno nad trima milijunima crnaca 
na Jugu. Ipak, izloženi najtežim uvjetima, patnji sakaćenja i smrti, tijekom 
svih svojih dvjesto godina u Sjevernoj Americi, ti su se Afroamerikanci 

nastavili buniti. Samo je povremeno dolazilo do organiziranog ustanka. 
Češće su odbijanje pokoravanju izražavali tako što su bježali. Još su se 
češće upuštali u sabotaže, usporeni rad i istančane oblike otpora koji su 
učvrstili, iako samo za njih i njihovu braću i sestre, njihovo dostojanstvo 
kao ljudskih bića. 

Samo to odbijanje počelo je u Africi. Jedan trgovac robljem u svom je 
izvješću napisao da su crnci »toliko tvrdoglavo i s takvim gnušanjem na- 
puštali svoju zemlju da su često iskakali iz kanua, čamaca i brodova u more 
i ostajali pod vodom dok se ne bi utopili«. 

Kada su prvi crni robovi dovedeni na Hispaniolu godine 1503., španjolski 
upravitelj Hispaniole požalio se španjolskom dvoru da su crnci bjegunci 
Indijance učili neposlušnosti. Tijekom 1520-ih i 1530-ih, došlo je do pobune 
robova na Hispanioli, u Portoriku, na Santa Mariji i na teritoriju onoga što 
je danas Panama. Ubrzo nakon tih buna Španjolci su osnovali posebnu 
policiju koja je lovila odbjegle robove. 

Statut Virginije iz 1699. govori o »samovolji mnogih među njima«, a 
pokrajinska je skupština zabilježila sastanke robova »pod izlikom svetkovine 
i slavlja« koji su imali, smatralo se, »opasne posljedice«. Godine 1687. u 
koloniji Northern Neck otkrivena je zavjera u kojoj su robovi planirali ubiti 
sve bijelce iz tog područja i pobjeći za vrijeme masovnoga pogreba. 

Gerald Mullin, koji je u svome djelu Flight and Rebellion proučavao 
otpor robova u 18. stoljeću u Virginiji, piše: 


Dostupni izvori o ropstvu u 18. stoljeću u Virginiji — zapisi s plantaža i iz 
okruga, novinski oglasi o odbjeglima — opisuju buntovne robove i nekolicinu 
drugih. Opisani su robovi bili lijeni i skloni krađi; hinili su bolesti, uništavali 
usjeve, spremišta, alate, a ponekad su napadali ili ubijali nadglednike. Na 
crnom su tržištu trgovali ukradenim stvarima. Bjegunce se često definira 
kao različite tipove, bilo je zabušanata (koji bi se obično dobrovoljno 
vratili), »odmetnika« ... i robova koji su zapravo bili bjegunci: ljudi koji 
su posjećivali rođake, odlazili u gradove provlačeći se kao slobodni, ili su 
u potpunosti pokušali izbjeći ropstvo, bilo da su se ukrcavali u brodove i 
napuštali kolonije ili su ih povezivali zajednički napori osnivanja sela ili 
skrovišta na granici. Predanost jednog drugog tipa buntovnih robova bila 
je potpuna; ti su ljudi postajali ubojice, potpaljivači i pobunjenici. 


Robovi tek nedavno pristigli iz Afrike, koji bi još bili vezani uz nasljedstvo 
svoga komunalnog društva, bježali bi u skupinama i pokušavali osnovati 

sela bjegunaca daleko u divljini, na granici. Robovi rođeni u Americi, 
s druge strane, bili su skloniji bježati sami i, uz pomoć vještina koje su 
naučili na plantaži, pokušati se provući kao slobodni ljudi. 

U engleskim kolonijalnim dokumentima izvještaj zamjenika guvernera 
Virginije iz 1729. upućen britanskoj trgovačkoj komori govori kako je »jedan 
broj crnaca, njih petnaestak ... skovao plan da napusti svoga gospodara i da 
se skloni u nepristupačnost susjednih planina. Pronašli su način da dođu 
u posjed nešto oružja i streljiva i sa sobom su ponijeli nešto hrane, odjeću, 
posteljinu i radne alate. ... Iako je taj pokušaj sretno osujećen, on bi nas 
unatoč tomu trebao navesti da poduzmemo neke djelotvorne mjere. ...« 

Robovlasništvo je za neke gospodare bilo neizmjerno profitabilno. James 
Madison britanskom je posjetitelju netom poslije Američke revolucije rekao 
da na svakom crncu godišnje može zaraditi 257 dolara, a potroši samo 12 
ili 13 dolara na njegovo održavanje. Drugo je gledište bilo ono robovla- 
snika Landona Cartera koji se, pišući pedeset godina prije toga, požalio 
da njegovi robovi toliko zanemaruju svoj rad i da su toliko nekooperativni 
(»ili ne mogu ili neće raditi«) da se počeo pitati vrijedi li ih uopće imati. 

Neki su povjesničari skicirali sliku — temeljenu na rijetkosti organizi- 
ranih pobuna i sposobnosti Juga da robovlasništvo održi tijekom dvjesto 
godina — robovske populacije koju je pokornom učinilo njihovo stanje; 
nakon uništenja njihova afričkog nasljeđa, oni su, kako je rekao Stanley 
Elkins, pretvoreni u »samboi«, »društvo nemoćnih zavisnika«. Ili kako 
je rekao jedan drugi povjesničar, Ulrich Phillips, »pokorni zbog rasnih 
odlika«. Međutim ako se promotri cjelokupnost robovskoga ponašanja, 
opiranje svakodnevnome životu, od tihog nesurađivanja tijekom rada do 
bježanja, ta se slika mijenja. 

Godine 1710., upozoravajući pokrajinsku skupštinu Virginije, guverner 
Alexander Spotswood rekao je: 


.. sloboda nosi kapu koja bez jezika može okupiti sve one koji čeznu da se 
otarase okova ropstva, a pobunu kao rakvu svakako bi mogle pratiti naj- 
groznije posljedice, stoga mislim da ne možemo uraniti ako se osiguramo 
protiv toga, i pripremajući se što bolje za obranu i donošenjem zakona 


kojim ćemo spriječiti dogovaranja tih crnaca. 


Doista, uzevši u obzir oštrinu kazne za bježanje, činjenica da su toliki 
mnogi crnci bježali mora biti znak snažne buntovnosti. Tijekom 1700-tih 
u Virginijskom se zakoniku o robovima moglo pročirati: 

S obzirom na to da robovi često bježe te leže skriveni i pritajeni u močva- 
rama, šumama i na drugim zamračenim mjestima, ubijajući svinje i nanoseći 
druge povrede stanovnicima ... u slučaju da se rob ne vrati odmah, svatko 
može kako želi ubiti ili uništiti takve robove na takve načine i sredstvima 
koja će ... smatrati prikladnima. ... U slučaju da se roba uhvati ... on će 
se smatrati zakonski spremnim stati pred sud, kako bi se odredila kazna 
rečenom robu, ili trganjem udova, ili na bilo koji drugi način ... u skladu s 
onim što će on svojom slobodnom odlukom smatrati prikladnim, u svrhu 
kroćenja svakoga takvog nepopravljivog roba, i kako bi se zastrašivanjem 
druge odvratilo od takvih praksi... 


Mullin je pronašao novinske oglase između 1736. i 1801. o 1138 bjegunaca 
muškaraca i 141 ženi. Jedan konzistentan razlog za bježanje bilo je pro- 
nalaženje članova svoje obitelji - pokazujući time da će se robovi, unatoč 
nastojanjima robovlasničkog sustava da razori obiteljske veze nedopuštanjem 
brakova i razdvajanjem obitelji, spremno suočiti sa smrti i sakaćenjem kako 
bi se ponovno okupili. 

U Marylandu, gdje su robovi činili jednu trećinu stanovništva 1750. 
godine, ropstvo je bilo upisano u zakone još od 1660-ih i doneseni su statuti 
za nadziranje buntovnih robova. Bilo je slučajeva kada su žene ropkinje 
ubijale svoje gospodare, katkad trujući ih, katkad paleći skladišta duhana i 
kuće. Kazne su se kretale od bičevanja i žigosanja do pogubljenja, međutim 
nevolje su se nastavljale. Godine 1742. sedam je robova usmrćeno zbog 
ubojstva gospodara. 

Čini se da je strah od robova bio permanentna činjenica plantažerskog 
života. William Byrd, imućni robovlasnik iz Virginije, napisao je 1736. 
godine: 


Već imamo najmanje 10.000 ljudi koji su potomci Hama, sposobnih nositi 
oružje, i ta se brojka povećava svaki dan, bilo rođenjem bilo uvoženjem. I u 
slučaju da se pobuni čovjek očajničke kobi, on bi s više izgleda od Kataline 
mogao rasplamsati rat između robova i njihovih vlasnika ... i obojiti krvlju 


naše rijeke sve dokle sežu. 


Robovlasnici su razvili zamršen i moćan sustav nadzora kako bi održali svoju 
zalihu radne snage i svoj način života, bio je to i istančan i grub sustav, a 
uključivao je svako sredstvo kojim se društveni poretci koriste kako bi vlast 
i bogatstvo zadržali ondje gdje jesu. To Kenneth Stampp opisuje ovako: 

Mudar gospodar nije ozbiljno uzimao vjerovanje da su crnci bili prirodno 
rođeni kao robovi. On je bio pametniji od toga. Znao je da se crnce uve- 
zene iz Afrike moralo natjerati na ropstvo; da je svaka sljedeća generacija 
morala biti pažljivo izobražena. To nije bio lagani zadatak jer se rob rijetko 
dobrovoljno pokoravao. Povrh toga, on se rijetko pokoravao u potpunosti. 
U većini slučajeva nije bilo kraja potrebi za nadzorom — barem ne dok 


starost roba nije svela na stanje nemoći. 


Taj je sustav istodobno bio psihološki i fizički. Robove se učilo disciplini, 
uvijek iznova i iznova utiskivala im se ideja o njihovoj inferiornosti kako 
»bi znali gdje im je mjesto«, kako bi na crnu boju gledali kao na znak 
podređenosti, kako bi sa strahom poštovali moć gospodara, kako bi svoje 
interese stapali s gospodarevima, uništavajući time vlastite individualne 
potrebe. Da bi se to ostvarilo, postojala je disciplina teškoga rada, razbijanja 
robovske obitelji, stišavanje djelovanja religije (što je ponekad vodilo do 
»velike nevolje«, kako je to izvijestio jedan robovlasnik), stvaranje nejedin- 
stva među robovima odvajanjem robova za rad na polju i privilegiranijih 
robova za rad u kući, i naposljetku snaga zakona i neposredna ovlast nad- 
glednika da zatraži bičevanje, spaljivanje, sakaćenje i smrt. U Virginijskom 
zakoniku iz 1705. predviđena je kazna otkidanja udova. Država Maryland 
1723. donijela je zakon koji je predviđao odsijecanje ušiju crncima koji su 
udarili bijelca, a za određene ozbiljne zločine robove bi trebalo objesiti, a 
tijelo im raščetvoriti i izložiti. 

Ipak, pobune su se događale — ne prečesto, ali dovoljno da bi stvorile 
stalan strah među bijelim plantažerima. Prva pobuna širih razmjera u 
sjevernoameričkim kolonijama dogodila se u New Yorku 1712. godine. U 
New Yorku su robovi činili deset posto stanovništva, što je bio najveći omjer 
u sjevernim državama, gdje ekonomski uvjeti obično nisu zahtijevali velik 
broj robova na poljima. Oko dvadeset pet crnaca i dva Indijanca zapalili su 
neku zgradu, potom su ubili devet bijelaca koji su došli na požarište. Uhvatili 
su ih vojnici, izvedeni su pred sud i dvadeset jedan od njih pogubljen je. 
Guvernerovo izvješće Engleskoj kaže: »Neki su spaljeni, drugi su obješeni, 
jedan je raščetvoren na kotaču, a jednog su okovali i ostavili živog da visi 
u gradu. ... Jednog su spalili na sporoj vatri koja je gorjela osam do deset 
sati — sve je to služilo za opomenu drugim robovima.« 


U pismu za London iz Južne Karoline 1720. godine iznosi se: 

Sada ću vam priopćiti da smo se nedavno suočili s vrlo podmuklom i 
barbarskom zavjerom koju su skovali crnci koji su se pobunili s planom da 
unište sve bijele ljude u zemlji i da u cijelosti zauzmu Charles Town, ali to 
se, hvala Bogu, razotkrilo i mnogi su među njima završili kao zatvorenici, 


neki su spaljeni, neki su obješeni, a neki prognani. 


Negdje u to vrijeme dogodili su se brojni požari u Bostonu i New Havenu, 
za koje se sumnjičilo crnačke robove. Posljedica toga bila je da je u Bostonu 
pogubljen jedan rob, a bostonsko gradsko vijeće donijelo je odluku da će 
svi robovi koji se samovoljno okupe u skupinama od dvojice ili više biti 
kažnjeni bičevanjem. 

U mjestu Stono, u Južnoj Karolini, 1739. godine pobunilo se oko 
dvadeset robova, ubili su dva čuvara skladišta, ukrali puške i barut te se 
zaputili prema jugu ubijajući sve koji su im se našli na putu i paleći zgrade. 
Pridružili su im se drugi, sve dok ih na kraju nije bilo oko osamdeset robova 
koji su, prema jednom onodobnom prikazu, »glasno pozivali na slobodu, 
marširali s istaknutim zastavama, a dvojica su udarala u bubnjeve«. Milicija 
ih je pronašla i napala. U bitci koja je uslijedila ubijeno je pedesetak robova 
i dvadeset pet bijelaca prije nego što je ustanak slomljen. 

Herbert Aptheker, koji je detaljno istraživao robovski otpor u Sjevernoj 
Americi za svoju knjigu American Negro Slave Revolts, pronašao je oko 250 
primjera u kojima se najmanje deset robova pridružilo pobuni ili uroti. 

Bijelci su se s vremena na vrijeme uključivali u robovske pobune. Još 
davne 1663. bijeli sluge pod ugovorom i crni robovi u okrugu Gloucester, 
u Virginiji, skovali su urotu da se pobune i izbore za slobodu. Netko je 
odao tu zavjeru pa je ona završila pogubljenjima. Mullin izvješćuje da su 
novinske vijesti o bjeguncima u Virginiji često opominjale »nedobronamjerne« 
bijelce zbog pružanja utočišta bjeguncima. Ponekad su robovi i slobodni 
ljudi zajedno bježali ili su zajedno surađivali na zločinima. Katkad bi crni 
muški robovi bježali i pridruživali bi se bjelkinjama. S vremena na vrijeme 
bijeli su kapetani brodova i lađari poslovali s bjeguncima, vjerojatno tako 
što su roba učinili dijelom posade. 

U gradu New Yorku 1741. bilo je deset tisuća bijelaca i dvije tisuće crnih 
robova. Te je godine bila oštra zima i siromašni su — robovi i slobodnjaci 
— mnogo propatili. Kada su izbili misteriozni požari, optužilo se crnce i 
bijelce da su se zajedno urotili. Razvila se masovna histerija protiv optu- 
ženih. Poslije suđenja punog melodramatskih optužbi doušnika i prisilnih 

priznanja, pogubljena su dva bijelca i dvije bjelkinje, obješeno je osamnaest 
robova, a trinaest su ih žive spalili. 

Samo je jedan strah bio veći od straha od crnačke pobune u novim 
američkim kolonijama. Bio je to strah da bi se nezadovoljni bijelci mogli 
pridružiti crnim robovima kako bi zbacili postojeći poredak. U prvim 
godinama robovlasništva, osobito, prije nego što se rasizam kao način 
mišljenja čvrsto ukorijenio, kada je odnos prema bijelim slugama pod 
ugovorom bio jednako loš kao i prema crnim robovima, postojala je 
mogućnost suradnje. Ovako to vidi Edmund Morgan: 


Postoje naznake da su te dvije prezrene skupine prvotno smatrale kako 
su i jedni i drugi u zajedničkoj nevolji. Bilo je uobičajeno, primjerice, za 
sluge i robove da zajedno bježe, da zajedno kradu svinje, da se zajedno 
napiju. Nije bilo neuobičajeno da zajedno vode ljubav. Za vrijeme Baconova 
ustanka jedna od posljednjih skupina koja se trebala predati bila je miješana 
skupina od osamdeset crnaca i dvadeset engleskih slugu. 


Kako Morgan kaže, gospodari su, »barem na početku, robove doživljavali 
uvelike na isti način kako su oduvijek doživljavali sluge ... nesposobnima, 
neodgovornima, nevjernima, nezahvalnima, nepoštenima ...«. I »ako bi 
slobodan razočaran čovjek pronašao zajednički cilj s razočaranim robovima, 
posljedice toga mogle bi biti gore od svega onoga što je Bacon učinio«. 

I tako su poduzete neke mjere. Negdje u isto vrijeme kada je pokra- 
jinska skupština Virginije donijela zakonike o robovima, koji su uključivali 
disciplinu i kaznu: 


vladajuća klasa Virginije, proglasivši da su svi bijeli ljudi superiorni u 
odnosu na crne, u nastavku je svojim društveno (ali bijelim) inferiornima 
ponudila brojne povlastice koje im je prije nijekala. Godine 1705. donesen 
je zakon koji je od gospodara zahtijevao da bijelim slugama čija je ugovorna 
obveza prestala dade deset bušela kukuruza, trideset šilinga i pušku, dok 
su ženske sluškinje trebale dobiti 15 bušela kukuruza i četrdeset šilinga. 


Novooslobođene su sluge također trebale dobiti 50 rali zemlje. 


Morgan zaključuje: »Jednom kad je mali plantažer osjetio da ga oporezi- 
vanje manje iskorištava i kad je počeo pomalo prosperirati, postajao je 
manje buntovan, manje opasan, ugledniji. Tada je svoga velikoga susjeda 

mogao početi gledati ne kao iznuđivača, nego kao moćnog zaštitnika 
njihovih zajedničkih interesa.« 

Sada uočavamo složenu mrežu historijskih niti koja će crnce zaplesti 
u ropstvo u Americi: očaj izgladnjelih doseljenika, posebna nemoć pre- 
mještenih Afrikanaca, snažni poticaj za stjecanje profita robovlasnika i 
plantažera, iskušenje superiornoga statusa siromašnih bijelaca, razrađeni 
sustav nadzora protiv bijega i pobune, pravno i društveno kažnjavanje 
suradnje između crnaca i bijelaca. 

Smisao toga jest da su elementi te mreže historijski, a ne »prirodni«. To 
ne znači da se njih lako da razmrsiti, likvidirati. To samo znači da postoji 
mogućnost za nešto drugo, u okviru historijskih uvjeta koji još nisu ostva- 
reni. A jedan od tih uvjeta bio bi eliminacija klasne eksploatacije koja je 
siromašne bijelce natjerala da očajnički teže za malim povlasticama koje 
pruža status, a koji je spriječio jedinstvo crnih i bijelih nužno za zajedničku 
pobunu i obnovu. 


Oko 1700. virginijski je Građanski dom objavio: 


Kršćanske sluge u ovoj zemlji najvećim se dijelom sastoje od najgore vrste 
ljudi iz Europe. I budući da je ... doveden tako velik broj Iraca i drugih 
nacija, od kojih su mnogi bili vojnici u nedavnim ratovima, što prema 
našim sadašnjim okolnostima znači da ćemo jedva moći upravljati njima 
ako dođu u dodir s oružjem, a budu li imali mogućnost da ih okupe 
zborovođe, onda imamo opravdan razlog za strahove koje bi u nama 


mogli izazvati. 


Bila je to neka vrsta klasne svijesti, klasnoga straha. Bilo je stvari koje su 
se događale u prvim danima Virginije, i u drugim kolonijama, koje su to 
potvrdile. 

“*Osobe podmukle 
i podle ćudi 


GODINE 1676., sedamdeset godina nakon osnivanja Virginije, sto 
godina prije nego što će ona iznjedriti vodstvo Američkoj revoluciji, ta se 
kolonija suočila s pobunom bijelih graničara kojima su se pridružili robovi 
i sluge, s pobunom koja je bila toliko opasna da je guverner morao pobjeći 
iz uzavrele prijestolnice Jamestowna, a Engleska je odlučila poslati tisuću 
vojnika preko Atlantika nadajući se da će održati red među četrdeset tisuća 
kolonista. Bila je to Baconova pobuna. Kad je ustanak bio ugušen, vođa 
Nathaniel Bacon mrtav, a njegovi suradnici obješeni, Bacona u izvješću 
kraljevske komisije opisuju ovako: 


Govori se da mu je bilo oko trideset četiri ili per godina, bio je srednje 
visine premda vitak, crne kose i zlokobnog, zamišljenog, melankoličnog 
izgleda, pogubnog i prevladavajućeg logičkog razmišljanja koje naginje 
ateizmu. ... Zaveo je vulgarne i neuke ljude da vjeruju (dvije trećine iz 
svakog okruga pripadaju takvoj vrsti ljudi) kako njihova čitava srca i 
nade sada ovise o Baconu. Potom je guvernera optužio da je nesavjestan 
i podao, nepouzdan i nesposoban, da su zakoni i porezi nepravedni i 
ugnjetavački te je glasno zagovarao apsolutnu potrebu zadovoljštine. Na 
taj je način Bacon ohrabrio uznemirenost i nakon što ga je bučna gomila 
počela slijediti i pridruživati mu se, on ih je popisivao na velik papir kako 
su dolazili, ispisujući njihova imena kružno, da im se ne bi mogle pronaći 
kolovođe. Nakon što ih je namamio u taj krug, dao im konjak kako bi 
rasplamsao ushićenje te im naložio zakletvu da će se čvrsto držati skupa 
i uz njega te kad su položili zakletvu, otišao je i zarazio okrug New Kent 


koji je bio dozreo za pobunu. 


Baconova je pobuna započela sukobom oko toga kako riješiti odnose s In- 
dijancima, koji su bili nedaleko, na zapadnoj granici, neprestano predstav- 
ljajući prijetnju. Bijelci koje se ignoriralo kada su se dijelili veliki dijelovi 
zemlje oko Jamestowna otišli su na zapad kako bi pronašli još zemlje, a 

ondje su naišli na Indijance. Jesu li ti Virginijci na granici bili kivni zato 
što su ih politikanti i zemljoposjednička aristokracija koja je kontrolirala 
kolonijalnu vlast u Jamestownu prvo izgurali na zapad na indijanski 
teritorij, a potom bili neodlučni kad se trebalo boriti s Indijancima? To 
bi moglo objasniti karakter njihove pobune, koju nije lako klasificirati ni 
kao protuaristokratsku ni kao protuindijansku jer je bila oboje. 

A guverner William Berkeley i njegova svita iz Jamestowna — jesu li 
saveznike) nakon što su monopolizirali zemlju na istoku, jesu li mogli isko- 
ristiti bijelce na granici kao tampon zonu jer im je bio potreban mir? Čini 
se da je očaj vlasti prilikom gušenja pobune imao dvostruki motiv: razvijati 
politiku prema Indijancima koja će podijeliti Indijance kako bi ih se držalo 
pod nadzorom (u Novoj je Engleskoj upravo u to vrijeme Massasoitov sin 
Metacom prijetio da će ujediniti indijanska plemena i nanio je zastrašujuću 
štetu puritanskim naseljima u Ratu kralja Philipa) te dati lekciju siromašnim 
bijelcima iz Virginije da se pobuna ne isplati — pokazivanjem nadmoćne sile, 
pozivanjem vojnih jedinica iz same Engleske, masovnim vješanjem. 

Nasilje je eskaliralo na granici prije pobune. Neki od Doeg Indijanaca 
uzeli su nekoliko svinja kao zadovoljštinu za dug, a bijelci su, pronašavši 
i vrativši svinje, ubili dva Indijanca. Doegi su zatim poslali ratničku sku- 
pinu da ubije onoga koji je čuvao svinje, poslije čega je bjelačka postrojba 
milicije ubila dvadeset četiri Indijanaca. To je dovelo do niza indijanskih 
prepada, pri čemu su se Indijanci, brojčano nadmašeni, okrenuli gerilskom 
ratovanju. Građanski dom u Jamestownu objavio je rat Indijancima, ali je 
predloženo da se iz njega izuzmu Indijanci koji su surađivali. Čini se da 
je to razljutilo ljude na granici, koji su željeli totalni rar, ali su također bili 
kivni na određivanje visokih poreza koje je trebalo platiti za vođenje rata. 

Vremena su bila teška 1676. godine. »Bila je co istinska bijeda, istinsko 
siromaštvo. ... Svi suvremeni izvori govore o velikoj masi ljudi koji žive u 
ozbiljnoj oskudici«, piše Wilcomb Washburn koji je, služeći se britanskim 
kolonijalnim arhivima, napravio iscrpnu studiju o Baconovoj pobuni. Bilo 
je sušno ljeto koje je uništavalo usjeve žitarica potrebne za prehranjivanje 
i usjeve duhana za izvoz. Guverner Berkeley, sa svojih sedamdeset godina, 
umorio se od svoga položaja, pisao je zabrinuto o svojoj situaciji: »Kako je 
jadan onaj čovjek koji upravlja narodom od kojeg je barem šest od sedam 
dijelova siromašno, zaduženo, nezadovoljno i naoružano.« 

Njegova fraza »šest od sedam dijelova« navodi na postojanje gornje 
klase koja nije toliko osiromašena. Zapravo, takva se klasa u Virginiji već 

razvijala. Sam je Bacon došao iz te klase, posjedovao je dobar komad zemlje 
i vjerojatno je više entuzijazma pokazivao za ubijanje Indijanaca nego za 
ispravljanje nepravde prema siromašnima. Međutim on je postao simbol 
masovnog nezadovoljstva usmjerenog protiv vrhova društva u Virginiji, 
a 1676. izabran je u Građanski dom. Kada je insistirao na organiziranju 
naoružanih odreda za borbu s Indijancima, izvan službenoga nadzora, 
Berkeley ga je proglasio buntovnikom i naložio je da ga se uhiti, na što je 
dvije tisuće Virginijaca umarširalo u Jamestown da ga podrži. Berkeley je 
pustio Bacona, zauzvrat za ispriku, međutim Bacon je otišao, okupio svoju 
miliciju i započeo prepade na Indijance. 

Baconova »Deklaracija naroda« iz srpnja 1676. pokazuje mješavinu 
populističkog nezadovoljstva usmjerenog protiv bogatih i graničarske mržnje 
prema Indijancima. Ona optužuje Berkeleyjevu vladu za nepravedne poreze, 
za postavljanje podobnih na visoke položaje, za monopoliziranje trgovine 
dabrovim krznom i zato što zapadne farmere ne štiti od Indijanaca. Potom 
je Bacon krenuo u napad na prijateljske Pamunkey Indijance, ubio ih je 
osam, a ostale je zarobio opljačkavši njihovu imovinu. 

Postoji dokaz da ni obični vojnici u Baconovoj pobunjeničkoj vojsci ni 
oni u Berkeleyjevoj službenoj vojsci nisu osjećali isti zanos koji su osjećale 
njihove vođe. Prema Washburnu, bilo je masovnih dezertiranja na objema 
stranama. Najesen se dvadesetdevetogodišnji Bacon razbolio i umro zbog, 
kako je opisao jedan suvremenik, »roja štetočina koji mu se nakotio u 
tijelu«. Neki je svećenik, očigledno ne njegov simpatizer, napisao ovaj 
nadgrobni natpis: 


Bacon je mrtav i od srca žalim 


što su gnjide i krvarenje preuzeli ulogu krvnika. 


Poslije toga pobuna nije dugo trajala. Brod naoružan s trideset topova, 
koji je krstario rijekom York, postao je temelj osiguravanja reda, a njegov 
kapetan Thomas Grantham koristio se silom i obmanom kako bi razoružao 
posljednje pobunjeničke snage. Došavši do glavnog pobunjeničkog garni- 
zona, našao je četiristo naoružanih Engleza i crnaca, mješavinu slobodnih 
ljudi, slugu i robova. Obećao je da će pomilovati svakoga, da će robovima 
i slugama dati slobodu, na što su oni predali svoje oružje i raspršili se, 
izuzev osamdeset crnaca i dvadeset Engleza koji su ustrajali na tome da 
zadrže svoje oružje. Grantham je obećao da će ih odvesti u garnizon dalje 
niz rijeku, no kad su se ukrcali na čamac, usmjerio je svoje velike topove 

prema njima, razoružao ih i naposljetku je robove i sluge izručio njihovim 
gospodarima. Preostale su garnizone svladavali jedan po jedan. Objesili 
su dvadeset tri vođe pobune. 

Taj je lanac ugnjetavanja u Virginiji bio veoma složen. Indijance su 
pljačkali bijeli graničari, koje je oporezivala i nadzirala elita Jamestowna. A 
cijelu je koloniju eksploatirala Engleska koja je kupovala duhan kolonista po 
cijeni koju je sama diktirala i zarađujući za Kralja 100.000 funti godišnje. 
Sam je Berkeley, vraćajući se u Englesku nekoliko godina prije kako bi 
uložio prosvjed protiv engleskoga zakona o plovidbi, koji je engleskim 
trgovcima davao monopol na trgovinu s kolonijama, rekao: 


... ne možemo a da ne budemo kivni, zato što bi četrdeset tisuća ljudi 
trebalo osiromašiti da bi se obogatilo nešto više od četrdeset trgovaca, 
koji su jedini kupci našega duhana, koji nam za njega daju onoliko koliko 
im je volja, i kad dođu ovamo, prodaju ga po onoliko koliko im volja; te 
u nama doista imaju četrdeset tisuća slugu po nižim cijenama nego što 
drugi ljudi imaju robove... 


Prema svjedočanstvu samoga guvernera, pobuna protiv njega imala je 
premoćnu podršku stanovništva Virginije. Član njegova vijeća izvijestio 
je da je bježanje na suprotnu stranu bilo »gotovo opće« i da je počivalo na 
»raskalašenim sklonostima nekih očajnih osoba spremnih na sve« koje 
su »gajile uzaludne nade da će ovu zemlju u potpunosti iz ruku Njegova 
Veličanstva prenijeti u vlastite«. Richard Lee, jedan drugi član guvernerova 
vijeća, primijetio je da je Baconova pobuna počela zbog politike prema 
Indijancima. Međutim, »vatrenu naklonost mnoštva« da podrži Bacona 
treba zahvaliti, rekao je, »nadama u izravnanje«. 

»Izravnanje« je značilo izjednačavanje bogatstva. Izravnanje je činilo 
pozadinu bezbrojnih akcija siromašnih bijelaca protiv bogatih u svim 
engleskim kolonijama, stoljeće i pol prije Američke revolucije. 

Sluge koje su se pridružile Baconovoj pobuni bile su dio veće potklase 
bijedno siromašnih bijelaca koji su došli u sjevernoameričke kolonije iz 
europskih gradova čije su ih se vlade revno željele riješiti. U Engleskoj 
je razvoj trgovine i kapitalizma 1500-tih i 1600-tih, ograđivanje zemlje 
za proizvodnju vune, napunio gradove siromašnim skitnicama pa su od 
Elizabetine vladavine nadalje donošeni zakoni za njihovo kažnjavanje, 
zatvaranje u radionice ili izgnanstvo. Elizabetanska definicija »otpadnika 
i skitnice« uključivala je: 

... Sve osobe koje sebe nazivaju đacima i hodaju naokolo proseći, svi 
pomorci koji se pretvaraju da su izgubili svoje brodove ili dobra na moru 
pa obilaze zemlju i prose, sve besposlene osobe koje se potucaju cijelom 
zemljom proseći ili služeći se nekom domišljatom vještinom ili nezakonitim 
igrama ... obični svirači orgulja i putujući pjevači koji lutaju ulicama ... sve 
skitnice i obični radnici koji su osobe fizički sposobne dangubiti i odbijati 


raditi za takve razumne nadnice koje se oporezuju ili obično daju ... 


Osobe za koje se ustanovilo da prose moglo se razgolitici do struka i bičevati 
do krvi, moglo ih se istjerati iz grada, poslaci u radionice ili ih transportirati 
izvan zemlje. 

Tijekom 1600-tih i 1700-tih siromašni ljudi koji su željeli otići u Ameriku 
pomoću prisilnog su izgnanstva, namamljivanja, obećanja i laži, otmica, 
zbog svoje neodgodive potrebe da pobjegnu od uvjeta života u domovini, 
postali roba na kojoj su profiirali trgovci na veliko i malo, brodski kapetani 
i naposljetku njihovi gospodari u Americi. Abbot Smith, u svojoj studiji o 
ugovornom služenju Colonists in Bondage, piše: »Iz složenog obrasca sila koje 
su proizvele iseljavanje u američke kolonije jedna se upadljivo jasno ističe 
kao najsnažnija među onima koje su uzrokovale preseljenje posluge. To je 
bio novčani profit koji se dobivao njihovim brodskim prevoženjem.« 

Nakon potpisivanja ugovora o služenju, u kojem su se useljenici složili da 
će platiti trošak svoga prijevoza radeći za gospodara per ili sedam godina, 
oni su obično bili zatočeni dok brod ne bi isplovio kako bi se osiguralo da 
neće pobjeći. Godine 1619. Skupština općinskih vijeća Virginije, osnovana 
te godine kao prva predstavnička skupština u Americi (bila je to i prva 
godina uvoza crnih robova), predvidjela je arhiviranje i provođenje ugovora 
između slugu i gospodara. Kao i u svakom ugovoru između neravnopravnih 
snaga, stranke su se na papiru doimale ravnopravnima, međutim provođenje 
odredaba ugovora bilo je kudikamo lakše za gospodara nego za slugu. 

Put do Amerike trajao je osam, deset ili dvanaest tjedana, pri čemu su 
sluge trpali u brodove istom onom fanatičnom brigom za profit koja je 
bila svojstvena brodovima s robovima. Ako je vrijeme bilo loše i ako bi se 
putovanje predugo otegnulo, ostajali bi bez hrane. Jedrenjak Sea-Flower, koji 
je Belfast napustio 1741., na moru je bio šesnaest tjedana i kada je stigao 
u Boston, četrdeset od njegovih 106 putnika umrlo je od izgladnjelosti, 
šest njih pojeli su preživjeli. Na jednom drugom putovanju trideset dvoje 
djece umrlo je od gladi i bolesti pa su ih bacili u ocean. Glazbenik Gortlieb 

Mittelberger, koji je oko 1750. putovao iz Njemačke u Ameriku, napisao 
je o svome putovanju: 


Tijekom putovanja brod je bio prepun sažalnih znakova nevolje — neu- 
godnih mirisa, isparavanja, užasa, povraćanja, različitih vrsta morskih 
bolesti, dizenterije, glavobolja, vrućica, tvrde stolice, gnojnih čireva, 
skorbuta, raka, upala ždrijela i sličnih patnji, koje je sve prouzročila stara 
i presoljena hrana, osobito meso, kao i vrlo loša i prljava voda. ... Svemu 
tomu dodajte nestašicu hrane, glad, žeđ, hladnoću, vrućinu, vlagu, strah, 
jad, uzrujanost i jadikovanje kao i druge nevolje. ... Na palubi našeg broda, 
na dan kad smo bili izloženi velikoj oluji, neku su ženu koja je bila pred 
porodom i koja se zbog nastalih okolnosti nije mogla poroditi kroz jedan 
okrugli prozorčić na boku broda gurnuli u more. ... 


Sluge pod ugovorom kupovalo se i prodavalo kao robove. Jedan oglas u 
Virginia Gazette, od 28. ožujka 1771., objavio je: 


U Leedstown je upravo stigao brod /ustitia, s oko stotinu zdravih slugu, 


muškaraca žena i dječaka. ... Prodaja će započeti u utorak 2. travnja. 


Nasuprot ružičastim prikazima boljega životnog standarda u Amerikama, 
mora se postaviti mnoge druge, kao što je pismo jednog useljenika iz Amerike: 
»Komu god da je dobro u Engleskoj, bolje je da ostane ondje. Ovdje je bijeda 
i nesreća, ista kao igdje drugdje, a za neke osobe i ćudi neusporedivo veća 
nego u Europi.« 

Premlaćivanja i bičevanja bila su uobičajena pojava. Sluškinje se silovalo. 
Jedan je promatrač posvjedočio: »Vidio sam nadglednika kako je slugu tukao 
štapom po glavi sve dok nije potekla krv, zbog propusta koji nije vrijedan 
spomena. ...« Sudski arhivi u Marylandu prikazuju mnoga samoubojstva 
slugu. Godine 1671. Berkeley, guverner Virginije, izvijestio je da je u prote- 
klih četiri ili pet godina četiri od pet slugu umiralo od bolesti ubrzo nakon 
dolaska. Mnogi su od njih bili siromašna djeca, kojih je na stotine skupljeno 
na ulicama engleskih gradova i poslano u Virginiju da rade. 

Gospodar je u potpunosti nastojao kontrolirati seksualni život posluge. 
Bio je ekonomski zainteresiran ženskoj posluzi zapriječiti udaju ili upuštanje 
u seksualne odnose, jer je rađanje moglo ometati obavljanje posla. Benjamin 
Franklin, pišući 1736. pod pseudonimom »Siromašni Richard«, savjetovao 
je svoje čitatelje: »Neka ti sluškinja bude vjerna, snažna i srdačna.« 


64 


Posluga se nije mogla vjenčavati bez dozvole, moglo je se odvajati od 
obitelji, moglo je se bičevati zbog različitih prijestupa. Pennsylvanijski 
zakon iz 17. stoljeća kaže da će se za brak posluge »bez pristanka gospodara 
... pokrenuti postupak kao da je riječ o brakolomstvu ili bludničenju, a 
djecu će se smatrati kopiladi«. 

Iako su kolonijalni zakoni kako bi se spriječili ekscesi protiv posluge 
postojali, oni se nisu dobro provodili, što saznajemo iz obuhvatne studije 
Richarda Morrisa o prvim sudskim arhivima u djelu Government and Labor 
in Early America. Posluga nije sudjelovala u radu porote. Gospodari jesu. (I 
budući da nije posjedovala imovinu, posluga nije glasovala.) Godine 1666. 
sud u Novoj Engleskoj optužio je jedan bračni par za smrt sluge nakon što 
mu je gospodarica odsjekla nožne prste. Porota je donijela oslobađajuću 
odluku. U Virginiji je 1660-ih gospodaru dokazana krivnja za silovanje 
dviju sluškinja. On je bio poznat i po tome što je tukao svoju ženu i djecu; 
bičevao je i lancima okovao jednog drugog slugu sve dok nije umro. Sud 
je toga gospodara izgrdio, ali ga je izričito oslobodio optužbe za silovanje, 
unatoč golemom dokaznom materijalu. 

Posluga je katkad organizirala pobune, međutim u unutrašnjosti zemlje 
nije se mogla pronaći sveobuhvatna urota posluge kakva je postojala, pri- 
mjerice, na Barbadosu u Zapadnim Indijima. (Abbot Smith sugerira da je 
tomu tako jer je na malom otoku postajala veća izglednost uspjeha.) 

Bilo kako bilo, u okrugu York u Virginiji, godine 1661. sluga po imenu 
Isaac Friend predložio je jednom drugom slugi, nakon podužeg nezadovolj- 
stva dobivenom hranom, da se »zbog toga udruže u skupinu od četrdeset 
njih te da uzmu puške, a on će ići prvi i vodit će ih te glasno pozivati one 
koji se s njima budu složili, “koji će biti za slobodu i slobodu od ropstva", i 
dovoljno će ih njima pristupiti pa će ići kroz zemlju i ubijati one koji se tomu 
na bilo koji način budu protivili te će stoga ili biti slobodni ili će umrijeti 
zbog toga«. Taj se plan nikad nije proveo u djelo, međutim dvije godine 
poslije, u okrugu Gloucester, sluge su ponovno planirale opći ustanak. 
Jedan je od njih odao zavjeru pa su četvoricu pogubili. Doušnik je stekao 
slobodu i 5000 funti duhana. Unatoč tomu što su se rijetko događale, 
pobune slugu stalno su prijetile, a gospodari su živjeli u strahu. 

Smatrajući svoju situaciju neizdrživom, a pobunu neizvedivom u sve 
organiziranijem društvu, sluge su djelovale individualno. Podaci iz okružnih 
sudova u Novoj Engleskoj pokazuju da je jedan sluga svoga gospodara 
udario vilama. Nekog su slugu na naukovanju optužili da je »nasilnički 


digao ruke na svoga ... gospodara, bacivši ga dvaput na zemlju i okrvavivši 

ga, da mu je prijetio kako će mu slomiti vrat napavši ga stolicom ...«. Jedna 
je sluškinja izvedena pred sud zato što je bila »zločesta, nepokorna, prkosna, 
nepažljiva, destruktivna i neposlušna«. 

Nakon sudjelovanja posluge u Baconovoj pobuni, virginijska zakono- 
davna tijela donijela su zakone kojima će se kažnjavati sluge koje se budu 
bunile. Preambula zakonskog članka kaže: 


S obzirom na to da su mnoge zlonamjerno raspoložene sluge u ova posljed- 
nja vremena groznih pobuna iskoristile raskalašenost i slobodu vremena, 
napustile svoju službu i slijedile pobunjenike u pobuni, u cijelosti zane- 
marivši poslove svoga gospodara, zbog čega su rečeni gospodari pretrpjeli 


velike štete i povrede... 


Dvije su čete engleskih vojnika ostale u Virginiji kako bi bile pripravne u 
slučaju budućih problema, a njihovu se prisutnost u izvješću kraljevskom 
odboru za trgovinu i plantaže branilo sljedećim riječima: »Virginia je 
trenutačno siromašna i naseljenija nego ikad. Među poslugom se uvelike 
razmišlja o pobuni, što treba zahvaliti velikim potrebama i nestašici odjeće; 
mogli bi opljačkati skladišta i brodove.« 

Bijeg je bio lakši od pobune. »Brojni slučajevi masovnog napuštanja 
dužnosti bijelih slugu dogodili su se u južnim kolonijama«, izvješćuje 
Richard Morris na temelju pregleda kolonijalnih novina tijekom 1770-ih. 
»Atmosfera u Virginiji u 17. stoljeću«, kaže on, »bila je nabijena zavjerama 
i glasinama o kombinacijama slugu kako će pobjeći.« Marylandski sudski 
arhivi iz 1650-ih svjedoče o uroti tuceta slugu da otmu brod i da se odupru 
oružjem presretne li ih netko. Uhvatili su ih i bičevali. 

Mehanizam nadzora bio je impresivan. Stranci su morali pokazati 
putovnice ili potvrde kojima su dokazivali da su slobodni ljudi. Sporazumi 
među kolonijama predviđali su izručivanje odbjegle posluge — oni su postali 
temelj klauzule u američkom ustavu prema kojem će osobe »držane u službi 
ili na radu u jednoj državi ... koje bježe u drugu ... biti vraćene ...«. 

Katkad je posluga stupala u štrajk. Jedan se gospodar iz Marylanda 
1663. požalio pokrajinskom sudu da je njegova posluga »neopozivo i izričito 
odbila započeti i obaviti svoj uobičajeni posao«. Sluge su odgovorile kako 
ih se hrani samo »grahom i kruhom« i kako su »toliko slabi, da nismo u 
mogućnosti obavljati radne zadatke koje nam on zadaje«. Sud im je odredio 
po trideset udaraca bičem. 

Više od polovine kolonista koji su se iskrcali na obale Sjeverne Amerike 
u kolonijalnom razdoblju došlo je kao posluga. U 17. stoljeću to su većinom 
bili Englezi, a u 18. stoljeću Irci i Nijemci. Sve su ih više i više zamjenjivali 
robovi, s obzirom na to da su bježali u slobodu ili bi odradili svoje, međutim 
već oko 1755. bijele su sluge činile deset posto stanovništva Marylanda. 

Što se događalo s tom poslugom kad bi se oslobodila? Ima nekoliko 
veselijih primjera da su napredovali do blagostanja, postavši zemljoposjednici 
i važne figure. Međutim Abbot Smith nakon pomna proučavanja dolazi 
do zaključka da kolonijalno društvo »nije bilo demokratsko i svakako ne 
egalitarno; njime su dominirali ljudi koji su imali dovoljno novca da druge 
prisile da rade za njih«. I: »Nekolicina tih ljudi bili su potomci slugu pod 
ugovorom, a praktički nijedan od njih nije bio iz te klase.« 

Kad si prokrčimo put kroz prezir Abbota Smitha prema posluzi, kao 
prema »muškarcima i ženama koji su bili prljavi i lijeni, grubi, neuki, 
raskalašeni i često kriminalci«, koji su »krali i dangubili, imali kopilad i 
koji su kvarili društvo gnusnim boleštinama«, saznajemo da je »otprilike 
jedan od deset bio razumna i trijezna individua, koja bi sretno nadživjela 
svoje “sazrijevanje, odradila svoje službovanje, posvetila se zemlji i bila 
dolično uspješna«. Možda bi još ponetko od njih deset postao zanarlija ili 
nadglednik. Preostali, njih 80 posto, koji su »svakako bili ... nesnalažljive, 
beznadne, uništene individue«, ili su »umrli tijekom svoga službovanja, ili 
su se vratili u Englesku nakon završetka službovanja, ili su postali 'siro- 
mašni bijelci'«. 

Smithov je zaključak poduprla nedavna studija o posluzi u Marylandu 
u 17. stoljeću, u kojoj je ustanovljeno da su sluge iz prvih skupina postale 
zemljoposjednici i politički aktivni u koloniji, međutim do druge polovine 
tog stoljeća više od polovice slugu, čak i poslije deset godina slobode, nije 
imalo zemlje. Sluge su postajale najamnici, radeći jeftine poslove za velike 
plantažere i tijekom i poslije svoga službovanja. 

Čini se posve jasnim da su klasne barijere očvrsnule tijekom kolo- 
nijalnoga razdoblja; distinkcija između bogarih i siromašnih postala je 
oštrija. Do 1700. broj bogatih obitelji u Virginiji narastao je na pedeset, s 
imutkom u vrijednosti od 50.000 funti (golem iznos u to vrijeme), koje su 
živjele od rada crnih robova i bijele posluge, posjedovale plantaže, sjedile 
u guvernerovu vijeću i obavljale službu lokalnih magistrata. U Marylandu 
je doseljenicima vladao posjednik kojemu je pravo na totalnu kontrolu nad 
kolonijom dodijelio engleski kralj. Između 1650. i 1689. bilo je pet buna 
protiv posjednika. 

U Karolinama je tijekom 1660-ih John Locke, kojeg se često smatra 
filozofskim ocem Očeva utemeljitelja i američkoga sustava, napisao Temeljna 
načela ustavnog ustroja. Lockeov je ustav teorijski postavio feudalni tip ari- 
stokracije, gdje bi osam baruna posjedovalo 40 posto zemlje u kolonijama, 
a samo bi jedan barun bio guverner. Kada je Kruna preuzela izravni nadzor 
nad Južnom Karolinom, poslije pobune protiv raspodjela zemlje, bogati 
su špekulanti ugrabili pola milijuna rali zemlje za sebe monopolizirajući 
dobro obradivu zemlju blizu obale. Siromašni ljudi, u očajničkoj potrebi 
za zemljom, bespravno su se naselili na komadiće obradive zemlje i tijekom 
cijelog predrevolucionarnog razdoblja borili su se protiv nastojanja velikih 
zemljoposjednika da uberu rentu. 

Studija Carla Bridenbaugha o kolonijalnim gradovima Cities in the 
Wilderness jasno razotkriva odijeljen klasni sustav. On ustanovljuje: 


Vodeći ljudi iz prvotnoga Bostona bili su gospoda poprilična imutka koja 
su se, u savezu s klerom, zdušno zalagala da se u Americi očuva društvena 
podjela iz matične zemlje. Nadzirući trgovinu i promet, svojom političkom 
dominacijom nad stanovništvom putem crkve i sastanaka gradskoga vijeća 
te pažljivim sklapanjem brakova među sobom, članovi te male oligarhije 


postavili su temelje aristokracije u Bostonu 17. stoljeća. 


Na samom početku kolonije Massachusetts Bay 1630. godine guverner 
John Winthorp objavio je filozofiju vladajućih: »... u svim vremenima neki 
moraju biti bogati, neki siromašni, neki visokopozicionirani na vlasti i 
dostojanstveni; drugi prosti i podčinjeni«. 

Bogati su veletrgovci podizali vlastelinske dvorce; osobe »iz visokih 
krugova« putovale su kočijama ili zatvorenim nosiljkama sa sjedalom, slikali 
su se njihovi portreti, nosile su vlasulje i konzumirale raskošno pripre- 
mljenu hranu i vino iz Madeire. Iz grada Deerfielda 1678. u Zakonodavnu 
skupštinu Massachusettsa došao je podnesak: »Možda biste željeli znati da 
najkvalitetnija i najbolja zemlja, najbolje tlo, najbolji položaj, leži u samom 
središtu i usred grada: i kad je riječ o količini, gotovo polovica pripada 
osmorici ili devetorici posjednika. ...« 

Bridenbaugh je ustanovio da je u Newportu, u Rhode Islandu, kao i 
u Bostonu, »sastanke građana birača, iako naoko demokratične, zapravo 
godinu za godinom kontrolirala skupina veletrgovaca aristokrata, koji su 
sebi osiguravali najviše položaje ...«. Suvremenik je veletrgovce iz Newporta 
opisao kao »ljude u žarko grimiznim kaputima i prslucima, ukrašenim i 

obrubljenim najsjajnijom blještavom žutom bojom. Prepredeni su se kve- 
keri, ne usuđujući se nositi te čarobne kapute i prsluke, iako su voljeli lijepu 
odjeću i nakit, snalazili sa srebrnom presvlakom na zaliscima«. 

Najrazmetljivija je bila njujorška aristokracija. Bridenbaugh govori o 
»prozorskim zavjesama od kamelota, lakiranim stolovima, ogledalima u 
okvirima od zlata, spinetima i masivnim osmodnevnim urama ... raskošno 
oblikovanom namještaju, nakitu i srebrnom posuđu. ... posluzi u crnim 
kućama«. 

New York je u kolonijalnom razdoblju nalikovao feudalnom kraljevstvu. 
Nizozemci su uveli sustav zemljoposjedničkog pokroviteljstva uz rijeku 
Hudson, s golemim zemljišnim imanjima, na kojima su baruni u potpunosti 
nadzirali živote svojih zakupaca. Godine 1689. mnoštvo pritužbi siromašnih 
spojilo se u pobuni Jacoba Leislera i njegove skupine. Leislera su objesili, a 
parceliziranje golemih imanja nastavilo se. Za mandata guvernera Benjamina 
Fletchera tri četvrtine zemlje u New Yorku dodijeljene su tridesetorici ljudi. 
Svom je prijatelju dodijelio pola milijuna rali zemlje zauzvrat za godišnju 
isplatu od 30 šilinga. Za mandata lorda Cornburyja početkom 1700-ih 
jedna je darovnica skupini špekulanata iznosila dva milijuna rali zemlje. 

Godine 1700. predsjedatelji crkvenoga odbora iz New Yorka zatražili su 
sredstva od vijeća građana jer su »vapaji siromašnih i nemoćnih kojima je 
potrebna pomoć ekstremno tegobni«. Tijekom 1730-ih u institucijama je 
sve više jačala potreba da se spriječi da »mnogi prosjaci koji svakodnevno 
trpe lutaju besciljno ulicama«. U odluci gradskoga vijeća o tom problemu 
stajalo je: 


S obzirom na to da je potreba, brojnost i kontinuirano povećavanje siromašnih 
u gradu vrlo veliko i ... s obzirom na učestalo počinjene raznorazne prekr- 
šaje unutar spomenutoga grada, oni koji žive dokono i nezaposleno, bivaju 
zavedeni i naučeni na praksu krađe i raskalašenosti. U svrhu ozdravljenja 
takvoga stanja ... Donosi se odluka da se odmah izgradi ... Dobra, čvrsta 
i dolična kuća i stambeno zdanje. 


To zdanje od cigle na dva kata nazvano je »Sirotište, dom rada i popravni 
dom«. 

Pismo Petera Zengera njujorškom Journalu godine 1737. opisalo je 
siromašne dječake lutalice s njujorških ulica kao »objekt ljudskoga obličja, 
napola izgladnio i promrznut, s odjećom koja se na rukavima proteže do 
lakata, koljena proviruju kroz hlače, nakostriješene kose. ... U dobi od 

otprilike četiri do četrnaest godina oni svoje dane provode na ulicama ... 
poslije čega moraju raditi kao šegrti, možda četiri, pet ili šest godina. ...« 

Kolonije su tijekom 1700-tih brzo rasle. Engleskim su se doseljenicima 
pridruživali škotsko-irski i njemački useljenici. Crni su robovi neprestano 
pristizali; godine 1690. oni su činili osam posto stanovništva; godine 1770. 
21 posto. Godine 1700. stanovništvo kolonija iznosilo je 250.000 ljudi; do 
1760. ta se brojka popela na 1.600.000. Poljoprivreda je bujala. Razvijali 
su se sitni proizvodni pogoni. Širio se brodski transport i trgovina. Veliki 
gradovi — Boston, New York, Philadelphia, Charleston — udvostručavali 
su i utrostručavali svoju veličinu. 

Za vrijeme svega tog rasta gornja je klasa dobivala najviše povlastica i 
monopolizirala je političku moć. Povjesničar koji je proučavao porezne liste 
iz 1687. i 1771. ustanovio je da je od šest tisuća stanovnika bilo oko tisuću 
vlasnika imanja te da je pet posto onih na vrhu činilo pedeset bogatih poje- 
dinaca koji su posjedovali 25 posto bogatstva — jedan posto cjelokupnoga 
stanovništva. Do 1770. jedan posto najvećih vlasnika imanja posjedovao 
je 44 posto bogatstva. 

Kako je Boston rastao, od 1687. do 1770., postotak odraslih siromašnih 
muškaraca, koji su možda unajmili sobu ili su spavali u stražnjem dijelu 
krčme, koji nisu posjedovali nikakvo imanje, udvostručio se s I4 posto na 
29 posto. A gubitak imanja značio je gubitak glasačkih prava. 

Siromašni su se svugdje borili za opstanak, jednostavno su se nastojali 
spasiti od smrzavanja na hladnoći. Svi su gradovi sagradili sirotišta tijekom 
1730-ih, ne samo za stare ljude, udovice, bogalje i siročad nego i za neza- 
poslene, ratne veterane, nove useljenike. U New Yorku je sredinom stoljeća 
gradska ubožnica, sagrađena za stotinu siromašnih, udomljavala više od 
četiristo ljudi. Jedan građanin Philadelphije napisao je 1748.: »Zapanjujuće 
je koliko se ove zime povećao broj prosjaka u ovome gradu.« Godine 1757. 
bostonski su dužnosnici govorili o »velikom broju siromašnih ... koji jedva 
uspijevaju dan za danom nabaviti svakodnevni obrok kruha za sebe i svoje 
obitelji«. 

Kenneth Lockridge u studiji o kolonijalnoj Novoj Engleskoj ustanovio 
je da je broj skitnica i sirotinje stalno rastao te da su »siromašne lutalice« 
bile istaknuta činjenica u životu Nove Engleske sredinom 1700-tih godina. 
James T. Lemon i Gary Nash u svojoj su studiji o okrugu Chester u 


širenje ponora između bogatih i siromašnih. 

Kolonije su, čini se, bile društva sukobljenih klasa — činjenica koju se u 
tradicionalnim historiografskim prikazima prikrivalo isticanjem izvanjske 
borbe protiv Engleske, jedinstva kolonista za vrijeme Američke revolucije. 
Zemlja stoga nije bila »rođena slobodna«, već su rođeni rob i slobodan čovjek, 
sluga i gospodar, zakupac zemlje i zemljoposjednik, bogataš i siromah. 
Posljedica toga bila je da su se političke vlasti, prema Nashu, suprotstavljale 
»učestalim, bučnim i ponekad nasilnim izbijanjima nereda koji su obilježili 
posljednju četvrtinu 17. stoljeća srušivši uspostavljene vlade u državama 
Massachusetts, New York, Maryland, Virginia i Sjeverna Karolina«. 

Bijelim slobodnim radnicima bilo je bolje nego robovima ili posluzi, 
no oni su i dalje prigovarali nepoštenom postupanju imućnijih klasa. Još 
negdje 1636. jedan poslodavac pred obalom Mainea izvješćuje da su njegovi 
radnici i ribari »započeli pobunu« jer im nije isplatio nadnice. Masovno 
su ga napustili. Pet godina poslije stolari u Maineu, prosvjedujući protiv 
neadekvatne hrane, počeli su sporije obavljati posao. Na brodogradilištu 
u Gloucesteru tijekom 1640-ih došlo je do onoga što Richard Morris 
naziva »prvim obustavljanjem rada poslodavaca u američkoj radničkoj 
povijesti«, kada su vlasti skupini problematičnih brodograditelja rekle da 
više ne mogu »dalje raditi«. 

Među najranijim štrajkovima bili su štrajkovi bačvara, mesara, pekara, 
koji su prosvjedovali protiv vladine kontrole honorara koje su naplaćivali. 
Nosači su tijekom 1650-ih u New Yorku odbijali nositi sol, a vozare 
(vozače kola, kirijaše, nosače) koji su štrajkali u New York Cityju sudski 
se gonilo »jer se nisu pokorili zapovijedi i obavljanju svojih dužnosti koje 
su svojstvene njihovu položaju«. Godine 1741. ujedinjeni pekari odbili su 
peći jer su morali platiti iznimno visoke cijene pšenice. 

Ozbiljna je nestašica hrane 1713. natjerala gradske vijećnike u Bostonu 
da u Opću skupštinu države Massachusetts pošalju upozorenje u kojem 
se kaže kako je »prijeteća oskudica živežnih namirnica« dovela do takvih 
»ekstravagantnih cijena da siromašni svoje najosnovnije potrebe neće moći 
lako zadovoljiri«. Andrew Belcher, imućni veletrgovac, izvozio je žitarice 
na Karibe jer je ondje profit bio veći. Na dan 19. svibnja dvije stotine ljudi 
počelo je nerede u glavnom bostonskom parku. Napadali su Belcherove 
brodove, provaljivali su u njegova skladišta tražeći usjeve i ustrijelili su 
zamjenika guvernera koji se pokušao umiješati. 

Osam godina poslije krušnih nemira u bostonskom parku neki pisac 
pamfleta prosvjedovao je protiv onih koji su se obogatili »tlačenjem siro- 
mašnih«, proučavanjem »kako ugnjetavari, varati i nasamariti svoje susjede«. 

Javno je osuđivao »bogate, velike i moćne« koji »grabežljivim nasiljem ruše 
sve pred sobom ...«. 

U Bostonu su 1730-ih ljudi koji su prosvjedovali protiv visokih cijena 
što su ih utvrdili veletrgovci razrušili javnu tržnicu na Dock Squareu pri 
čemu su (kako se to požalio konzervativni pisac) »gunđali protiv vlade i 
bogatih ljudi«. Nitko nije uhićen, nakon što su demonstranti upozorili da 
će uhićenja izazvati dolazak »saveza od pet stotina Škota i Engleza« koji će 
razrušiti druge tržnice sagrađene na dobrobit bogatih veletrgovaca. 

Orprilike u isto vrijeme u New Yorku je izborni pamflet pozivao nju- 
jorške birače da se pridruže tkalcu »Tkalačkom čunku«, stolaru »Blanji«, 
vozaru »Vožnji«, zidaru »Žbuci«, pomorcu »Mornaru«, krojaču »Škarama«, 
poštenjačini zemljoposjedniku »Maloj najamnini« i podstanaru »Johnu 
sirotinji«, protiv »grabeži veletrgovca, iznuđivanja veletrgovca, izvrtanja 
riječi i izmotavanja odvjetnika«. Biračko se tijelo pozivalo da glasuje protiv 
»ljudi na visokim položajima« koji su prezreli »one koje nazivaju vulgar- 
nima, ruljom i krdom zanatlija«. 

Tijekom 1730-ih, odbor bostonskog vijeća građana raspravljao je o 
Bostoncima koji su se zadužili, koji su željeli papirnati novac kako bi lakše 
otplatili svoje dugove veletrgovačkoj eliti. Oni nisu željeli, objavili su, »da 
nam kruh i vodu važu oni koji banče u luksuzu i u raspojasanosti na teret 
našeg znoja i muke ...«. 

Bostonci su se također pobunili protiv prisilnog uzimanja u mornaricu, 
prilikom čega se muškarce novači za pomorsku službu. Okružili su guver- 
nerovu palaču, prebili šerifa, zatvorili šerifova zamjenika i jurišom osvojili 
gradsku vijećnicu u kojoj je zasjedalo zakonodavno vijeće. Redarstvene se 
snage nisu odazvale pozivu da ih primire pa je guverner pobjegao. Skupina 
veletrgovaca osudila je gomilu riječima da je to »razuzdano neobuzdano 
okupljanje stranih mornara, slugu, crnaca i drugih osoba podmukle i podle 
ćudi«. 

U New Jerseyju su se tijekom 1740-ih i 1750-ih pobunili siromašni 
farmeri koji su se nastanili na zemlji, na koju su i oni i zemljoposjednici 
iznosili konkurentske zahtjeve, kada se od njih počelo tražiti da plaćaju 
najamninu. Godine 1745. uhićen je Samuel Baldwin, koji je dugo vremena 
živio na svojoj zemlji i koji joj je nadjenuo indijanski naziv, zbog neplaćanja 
najamnine posjedniku te je odveden u zatvor u Newarku. Jedan je suvre- 
menik opisao što se tada dogodilo: »Ljudi sa svih strana, pretpostavivši da 
je zamisao posjednika bila da ih uništi ... otišli su do zatvora, otvorili vrata, 
izvukli Baldwina.« 

Kada su uhitili dvojac koji je oslobodio Baldwina, oko zatvora su se 
okupile stotine građana New Jerseyja. Izvješće koji je guverner New Jerseyja 
poslao Ministarstvu trgovine u Londonu opisuje taj prizor: 


Dva nova zapovjednika vojnih četa u Newarku u skladu sa šerifovim zapo- 
vijedima krenula su sa svojim bubnjevima do ljudi te su, došavši do njih, 
zahtijevali od svih prisutnih da se pridruže njihovim četama, da slijede 
bubnjeve i da brane zatvor, ali nitko nije htio poći s njima iako ih je bilo 
mnogo ... Mnoštvo je ... između četiri i pet sati poslijepodne sišlo sa svojih 
konja i približilo se tamnicama kličući i mašući toljagama — sve dok nije došlo 
nadomak stražara, napalo ih toljagama, a stražari su (ne dobivši zapovijed 
da zapucaju) uzvratili udarce svojim puškama, pa je bilo nekoliko ranjenih 
na objema stranama, ali nitko nije ubijen. Mnoštvo je razbilo postrojene 
vojnike i navalilo na vrata zatvora, gdje je stajao šerif sa sabljom odbijajući ih 
sve dok mu nisu uputili nekoliko udaraca i prisilili ga da se makne odanle. 
Onda su oni, sa sjekirama i drugim oruđem, razbili zatvorska vrata i izvukli 
dva zatvorenika. A uz to još jednog drugog zatvorenika, koji je bio zatvoren 


zbog duga, te su otišli. 


Tijekom tog razdoblja Engleska se borila u nizu ratova (Rat kraljice Anne 
početkom 1700-tih, Rat kralja Georgea tijekom 1730-ih). Neki su veletr- 
govci zaradili bogatstva na tim ratovima, međutim za većinu ljudi oni su 
značili veće poreze, nezaposlenost, siromaštvo. Jedan je anonimni pamfletist 
u državi Massachusetts pišući ljutito poslije Rata kralja Georgea ovako 
opisao tu situaciju: »Siromaštvo i nezadovoljstvo pojavljuju se na svakom 
licu (izuzev izraza lica bogatih) i borave na svakom jeziku.« Govorio je o 
nekolicini ljudi, koje hrani »žudnja za vlašću, žudnja za slavom, žudnja za 
novcem«, koji su se obogatili tijekom rata. »Ne čudi što takvi ljudi mogu 
graditi brodove, kuće, kupovati farme, počastiti se kočijama, kolima, živjeti 
vrlo skupocjeno, kupovati slavu, časne položaje.« Nazvao ih je »pticama 
grabežljivicama ... neprijateljima zajednica — gdje god da žive«. 

Prisilno služenje pomoraca vodilo je do pobune protiv prisilnog nova- 
čenja u mornaricu u Bostonu 1747. godine. Gomila se okrenula protiv 
Thomassa Hutchinsona, bogatog veletrgovca i kolonijalnog dužnosnika 
koji je podupro guvernera u gušenju nemira i koji je također osmislio plan 
Optjecaja novca u Massachusettsu što je izgleda diskriminirao siromašne. 
Hurchinsonova je kuća pod misterioznim okolnostima spaljena do temelja, 


73 


a mnoštvo se okupilo na ulicama proklinjući Hutchinsona i izvikujući: 
»Neka goril« 

U godinama revolucionarne krize, 1760-ih, imućna elita koja je kontro- 
lirala britanske kolonije na američkoj zemlji imala je 150 godina iskustva, 
pa je naučila neke stvari o tome kako vladati. Imali su različite strahove, 
ali su također razvili taktike kako se nositi s onim čega su se bojali. 

Shvatili su da su Indijanci bili previše nepokorni da bi ih se držalo kao 
radnu snagu pa su oni postali prepreka ekspanziji. Crne je robove bilo 
lakše kontrolirati, a njihova je profitabilnost za južnjačke plantaže dovela 
do golema povećanja uvoza robova, koji su u nekim kolonijama postajali 
većina i činili su jednu petinu cjelokupne kolonijalne populacije. Međutim 
crnci nisu u potpunosti bili poslušni i kako je rastao njihov broj, rasla je i 
izglednost robovske pobune. 

Uz probleme s indijanskim neprijateljstvom i opasnosti od robovski 
ustanaka, kolonijalna je elita morala uzeti u obzir klasni gnjev siromašnih 
bijelaca — posluge, zakupaca, gradske sirotinje, onih bez imanja, poreznih 
obveznika, vojnika i mornara. Kad su kolonije prošle svoju stotu godinu i 
ušle u sredinu 1700-tih, kad se ponor između bogatih i siromašnih proširio, 
kad su se nasilje i prijetnja nasiljem povećali, problem kontrole postajao je 
sve opasniji. 

Što kad bi se te različite prezrene skupine — Indijanci, robovi, siromašni 
bijelci — združile? Čak je i prije nego što je bilo tako puno crnaca, u 17. 
stoljeću, postojao, kako to Abbot Smith kaže, »snažan strah da će se posluga 
povezati s crncima ili Indijancima kako bi svladala mali broj gospodara«. 

Nije bilo velikih izgleda da će se bijelci i Indijanci udružiti u Sjevernoj 
Americi kao što su to učinili u Južnoj i Srednjoj Americi, gdje su manjak 
žena i iskorištavanje Indijanaca na plantažama doveli do svakodnevnog 
dodira. Samo je u Georgiji i u Južnoj Karolini, gdje je bijelih žena bilo 
malo, bilo pokoje seksualno miješanje bijelaca i Indijanki. Općenito gle- 
dano, Indijance se potisnulo daleko od očiju, daleko od dodira. Jedna je 
činjenica uznemirivala: bijelci su bježali kako bi se pridružili indijanskim 
plemenima ili su zarobljavani u bitkama i odgajani među Indijancima, a 
kad bi se to dogodilo, bijelci bi, dobivši priliku da pobjegnu, odabirali da 
ostanu u indijanskoj kulturi. Indijanci, kad su imali izbora, gotovo nikada 
nisu donijeli odluku da ostanu s bijelcima. 

Hector St. Jean Crevecoeur, Francuz koji je u Americi živio gotovo dva- 
deset godina, ispripovijedao je u Pismima američkog farmera (Letters from 
an American Farmer) kako su djeca zarobljena tijekom Sedmogodišnjega 

rata koju bi njihovi roditelji pronašli da su odgojena i da žive s Indijancima, 
odbijala napustiti svoje nove obitelji. »Mora da postoji nešto u njihovoj druš- 
tvenoj povezanosti«, rekao je, »nešto singularno opčinjavajuće i kudikamo 
superiornije svemu što se hvali kod nas; zbog toga su tisuće Europljana 
Indijanci, a nemamo čak nijedan primjer da je koji od tih urođenika prema 
svom izboru postao Europljanin.« 

Međutim, to je utjecalo na nekolicinu ljudi. Gledano općenito, Indijanca 
se držalo na distanci. A kolonijalno je činovništvo pronašlo načina da 
ublaži tu opasnost: monopoliziranjem dobre zemlje na istočnom primorju 
prisilili su bijelce bez zemlje da se presele na zapad uz granicu, kako bi se 
ondje susreli s Indijancima i bili tampon zona bogatom primorju protiv 
indijanskih nevolja, pri čemu su zbog potrebe za zaštitom postali ovisniji 
o vladi. Baconova je pobuna bila poučna: pomiriti se s indijanskim sta- 
novništvom kojeg je sve manje po cijenu raspirivanja koalicije s bijelim 
graničarima bilo je vrlo riskantno. Bolje je zaratiti s Indijancima, zadobiti 
potporu bijelaca, otkloniti mogući klasni sukob okretanjem siromašnih 
bijelaca protiv Indijanaca zbog sigurnosti elite. 

Jesu li se crnci i Indijanci mogli udružiti protiv bijelog neprijatelja? 
U sjevernim kolonijama (izuzev u Cape Codeu, Martha'a Vineyardu i 
Rhode Islandu, gdje je bilo bliskog kontakta i seksualnog miješanja) nije 
bilo mnogo prigoda da se Afrikanci i Indijanci sretnu u velikom broju. 
New York je najveću robovsku populaciju imao na sjeveru i bilo je nekih 
kontakata između crnaca i bijelaca, kao kad su se 1712. Afrikanci i Indijanci 
udružili u ustanku. No on je brzo ugušen. 

U Karolinama su pak bijelci bili brojčano nadjačani crnim robovima 
i obližnjim indijanskim plemenima; tijekom 1750-ih 25.000 bijelaca 
suočilo se s 40.000 crnih robova te 60.000 Creek, Cherokee, Choctaw 
i Chickasaw Indijanaca na tom području. Gary Nash piše: »Indijanske 
pobune koje su obilježile kolonijalno razdoblje te niz robovskih pobuna 
i ustaničkih zavjera koje su bile ugušene u zametku držali su stanovnike 
Južne Karoline odvratno svjesnima da su se samo putem najveće budnosti 
i s pomoću političkih smjernica osmišljenih da njihove neprijatelje drže 
podijeljenima mogli nadati da će zadržati nadzor nad situacijom.« 

Čini se da su bijeli vladari u objema Karolinama bili svjesni političke 
potrebe, kako je to jedan od njih opisao, »da se Indijance i crnce učini 
zaprekom jednima za druge kako nas zbog njihove goleme brojčane nad- 
moći ne bi zgazili ni jedni ni drugi«. I tako su doneseni zakoni koji su 
zabranjivali slobodnim crncima da putuju u indijanske zemlje. Sporazumi 

s indijanskim plemenima sadržavali su odredbe u kojima se zahtijevalo 
vraćanje odbjeglih robova. Guverner Lyttletown iz Južne Karoline napisao 
je 1738.: »Politika ove vlade oduvijek je bila da se u njih [Indijanaca] stvori 
odbojnost prema crncima.« 

Dio te politike uključivao je iskorištavanje crnih robova u miliciji Južne 
Karoline u borbi protiv Indijanaca. Ipak, vlada se brinula zbog crnačke 
pobune pa za vrijeme rata s plemenom Cherokee tijekom 1760-ih na karo- 
linškoj skupštini nije usvojen prijedlog da se naoruža pet stotina robova 
za borbu protiv Indijanaca zbog samo jednoga glasa premalo. 

Crnci su bježali u indijanska plemena, a Creek i Cherokee Indijanci 
pružali su utočište stotinama odbjeglih robova. Mnogi među njima amal- 
gamirali su se u indijanska plemena, oženili, imali djecu. Međutim kombi- 
nacija strogih zakonskih odredaba o robovima i podmićivanja Indijanaca 
kako bi pomogli gušenje crnih pobuna držala je stvari pod nadzorom. 

Potencijalno udruživanje siromašnih bijelaca i crnaca najviše je plašilo 
imućne bijele plantažere. Da je bilo prirodne rasne odbojnosti kako su neki 
teoretičari pretpostavljali, nadzor bi bio mnogo lakši. Međutim seksualna je 
privlačnost bila snažna uzduž rasne barijere. Godine 1743. velika je porota 
u Charlestonu, u Južnoj Karolini, javno osudila »previše učestalu praksu 
zločinačkog razmjenjivanja s crnačkim stanovništvom i drugim robovskim 
bludnicima u ovoj pokrajini«. Mješovito potomstvo i dalje se rađalo uslijed 
bjelačko-crnačkih seksualnih odnosa tijekom cijeloga kolonijalnog raz- 
doblja, usprkos zakonima koji su zabranjivali međurasni brak u Virginiji, 
Massachusettsu, Marylandu, Delawareu, Pennsylvaniji, Karolinama, Georgiji. 
Proglašavajući tu djecu nezakonitom, zadržavali bi je unutar crnih obitelji i 
tako je bijelo stanovništvo moglo ostati »čisto« i pod nadzorom. 

Ono što je Baconovu pobunu učinilo osobito strašnom za vladare 
Virginije bila je činjenica da su crni robovi i bijele sluge udružili snage. 
Konačnu je predaju učinilo »četiristo Engleza i crnaca pod oružjem« u 
jednom garnizonu te tristo »slobodnih ljudi i afričkih i engleskih kmetova« 
u drugom. Pomorski zapovjednik koji je pokorio onih četiristo napisao 
je: »Većinu njih uvjerio sam da odu svojim kućama, što su oni u skladu s 
tim učinili, izuzev otprilike osamdeset crnaca i dvadeset Engleza koji nisu 
htjeli predati oružje.« 

Tijekom tih prvih godina crni i bijeli robovi te posluga bježali su zajedno, 
što pokazuju i zakoni koji su doneseni kako bi se to spriječilo i sudske arhive. 
Godine 1698. Južna je Karolina donijela »zakon o poravnanju« koji je od 
vlasnika plantaža zahtijevao da imaju barem jednog bijelog slugu za svakih 

šest odraslih muških crnaca. Pismo iz južnih kolonija iz 1682. žali se da 
»nema nijednog bijelog čovjeka koji bi nadgledao naše crnce, ili ugušio 
pobunu crnaca ...«. Godine 1691. Donji je dom zaprimio »predstavku od 
raznih veletrgovaca, vlasnika brodova, plantažera i drugih, koji trguju sa 
stranim plantažama ... u kojoj se ističe da se plantaže ne mogu održati bez 
znatnog broja bijelih slugu, koje bi držale crnce u pokornosti, ali i nosile 
oružje u slučaju invazije«. 

Izvješće engleskoj vladi iz 1721. kaže da su u Južnoj Karolini »crni robovi 
nedavno pokušali i zamalo uspjeli u novoj revoluciji ... te bi stoga moglo 
biti potrebno ... predložiti neke nove zakone koji bi ohrabrivali i upošlja- 
vali više bijelih slugu u budućnosti. Milicija u ovoj pokrajini nema više od 
2000 ljudi«. Očigledno je da dvije tisuće ljudi nije smatrano dovoljnim za 
suzbijanje prijetnje. 

Taj bi strah mogao objasniti zašto je engleski parlament 1712. u Novi svijet 
prenio zakonsku kaznu za zločin. Poslije toga deseci su se tisuća osuđenika 
mogli slati u Virginiju, Maryland i u druge kolonije. Time također postaje 
shvatljivo zašto je skupština Virginije poslije Baconove pobune amnestirala 
bijele sluge koje su se pobunile, ali ne i crnce. Crncima je bilo zabranjeno 
nositi ikakvo oružje, dok bi bijelci koji bi završili svoje službovanje dobili 
muškete, zajedno s kukuruzom i gotovinom. Razlika u statusu bijelih i 
crnih slugu postajala je sve jasnija i jasnija. 

Tijekom 1720-ih, budući da je strah od robovske pobune rastao, bijelim 
se slugama u Virginiji dopuštalo da se prijave u miliciju kao zamjena za 
bijelce s punim građanskim pravima. U Virginiji su istodobno uvedene 
robovske ophodnje kako bi se izašlo na kraj s »velikim opasnostima koje bi 
se mogle ... dogoditi uslijed ustanaka crnaca ...«. Siromašni bi bijelci činili 
najširi sloj tih ophodnji i za to su dobivali novčanu nagradu. 

Rasizam je donosio sve više i više praktične koristi. Edmund Morgan 
na temelju svoga pomnog proučavanja ropstva u Virginiji rasizam pro- 
matra ne kao »prirodnu« crno-bijelu razliku, već kao nešto što proizlazi iz 
klasnog prezira, što je realističko sredstvo nadzora. »Ako bi se razočarani 
slobodnjaci udružili s očajnim crncima zbog zajedničke stvari, posljedice 
toga mogle bi biti gore od svega što je Bacon učinio. Rješenje toga pro- 
blema, premda očigledno neizrečenog i samo djelomice shvaćenog, bio je 
rasizam, razdvajanje opasnih slobodnih bijelaca od opasnih crnih robova 
pod okriljem rasnog prijezira.« 

Postojalo je još jedno sredstvo nadzora koje se pokazalo praktičnim 
kako su kolonije rasle i koje je imalo presudne posljedice za kontinuiranu 

vladavinu elite tijekom cijele američke povijesti. Zajedno s vrlo bogatima 
i vrlo siromašnima razvila se bijela srednja klasa malih plantažera, neo- 
visnih farmera, gradskih zanatlija, koji su, s obzirom na male premije za 
pridruživanje snagama veletrgovaca i plantažera, bili solidna tampon zona 
usmjerena protiv crnih robova, Indijanaca na granici i vrlo siromašnih 
bijelaca. 

Rastući gradovi stvarali su kvalificiranije radnike, a vlade su njegovale 
potporu bijelih obrtnika štiteći ih i od konkurencije robova i slobodnih 
crnaca. Još je davne 1686. njujorško gradsko vijeće naložilo da se »nijednom 
crncu ili robu ne smije dopustiti da radi na mostu kao nosač ikakvih stvari, 
bilo da se unose u ovaj grad bilo da se iznose iz ovoga grada«. I u južnim su 
gradovima bijeli zanatlije i trgovci bili zaštićeni od crnačke konkurencije. 
Godine 1764. zakonodavstvo Južne Karoline zabranilo je majstorima iz 
Charlestona da zapošljavaju crnce ili druge robove kao mehaničare ili u 
trgovini rukotvorinama. 

Amerikance iz srednje klase moglo se pozivati da se pridruže novoj eliti 
napadima na korupciju etablirane elite. Njujorčanin Cadwallader Colden, 
u svojem Obraćanju vlasnicima nekretnina (Address to the Freeholders) 
iz 1747., napao je bogate kao utajivače poreza koje ne zanima dobrobit 
drugih (premda je on sam bio bogat) i zagovarao je poštenje i pouzdanost 
»srednjega sloja čovječanstva« kojem bi građani najbolje mogli povjeriti 
»našu slobodu i imanje«. To će postati kritički važno retoričko sredstvo za 
vladavinu nekolicine koja će govoriti mnogima o »našoj« slobodi, o »našem« 
imanju, o »našoj« zemlji. 

Slično se tomu bogataš James Otis u Bostonu mogao pozvati na bostonsku 
srednju klasu napavši torijevca Thomasa Hutchinsona. James Henretta 
pokazao je da je, premda su Bostonom vladali bogati, bilo političkih poslova 
dostupnih umjereno dobrostojećima, kao što su »skupljači drvenih prečki«, 
»mjerač košara za ugljen«, »nadziratelj ograde«. Aubrey Land u Marylandu 
je pronašao klasu sitnih plantažera koji nisu bili »uživaoci« plantažerskoga 
društva kao bogati, ali koji su se isticali po tome što ih se nazivalo plan- 
tažerima i što su bili »ugledni građani s obavezama u zajednici da djeluju 
kao nadziratelji cesta, procjenitelji imanja i obavljaju slične dužnosti«. 
To je pomoglo tom savezu da srednju klasu društveno prihvati u »krug 
aktivnosti koje su uključivale lokalnu politiku ... plesnjake, konjske utrke 
i borbe pijetlova, koje su povremeno obilježavale bučne pijanke. ...« 


U Pennsylvania Journalu 1756. pisalo je: »Ljudi iz ove pokrajine uglavnom 
čine srednji sloj, a trenutačno su velikim dijelom podjednakog položaja. 

To su većinom marljivi farmeri, zanatlije ili ljudi koji se bave trgovinom; 
oni uživaju i vole slobodu, a najpodmukliji među njima misli da ima pravo 
očekivati uljudnost od najuglednijih.« Doista je postojala znatna srednja 
klasa koja je odgovarala tom opisu. Nazvati ih »narodom« značilo je izostaviti 
crne robove, bijelu poslugu, raseljene Indijance. A termin »srednja klasa« 
dugo je prikrivao istinitu činjenicu o ovoj zemlji da je, kako je Richard 
Hofstadter rekao: »To bilo ... društvo srednje klase kojom su najvećim 
dijelom upravljale visoke klase.« 

Te su visoke klase, da bi vladale, morale dati ustupke srednjoj klasi, 
a da pritom ne naštete vlastitom bogatstvu ili moći, nauštrb robova, 
Indijanaca i siromašnih bijelaca. Time je kupljena lojalnost. A da bi tu 
lojalnost povezala s nečim još moćnijim od materijalnoga dobitka, vladajuća 
je skupina tijekom 1760-ih i 1770-ih pronašla čudesno uporabljivo sred- 
stvo. To je sredstvo bio jezik slobode i jednakosti koji je mogao ujediniti 
sasvim dovoljno bijelaca koji bi se borili u revoluciji protiv Engleske a da 
ne okončaju ni ropstvo ni nejednakost. 

“T iranija je tiranija 


OKO 1776. NEKI SU VAŽNI LJUDI u engleskim 
kolonijama došli do otkrića koje će se pokazati enormno korisnim iduće 
dvije stotine godina. Otkrili su da bi s pomoću stvaranja nacije, simbola, 
pravnog jedinstva zvanoga Sjedinjene Američke Države, od Britanskog 
Imperija mogli preoteti zemlju, profite i političku vlast. Tijekom tog pro- 
cesa mogli bi suzbijati brojne potencijalne pobune i stvoriti konsenzus o 
narodnoj podršci za vladavinu novoga, privilegiranoga vodstva. 

Kada na taj način promatramo Američku revoluciju, ona je bila djelo 
genija, a Očevi utemeljitelji u potpunosti zaslužuju priznanje koje su dobivali 
tijekom stoljeća. Oni su stvorili najučinkovitiji sustav nacionalne kontrole 
osmišljen u modernom vremenu i pokazali su budućim generacijama vođa 
prednosti združivanja paternalizma sa zapovijedanjem. 

Počevši s Baconovom pobunom u Virginiji, do 1760. bilo je 18 ustanaka 
kojima je cilj bio svrgavanje kolonijalnih vlasti. Bilo je također šest crnačkih 
pobuna, od Južne Karoline do New Yorka, i 40 nemira različita podrijetla. 

Do tog su se vremena, prema Jacku Greeneu, već pojavile i »stabilne, 
koherentne, djelotvorne i prihvaćane lokalne poliričke i društvene elite«. A 
1760-ih to je lokalno vodstvo uvidjelo mogućnost usmjeravanja velikog dijela 
te pobunjeničke energije protiv Engleske i njezinih lokalnih dužnosnika. 
Nije to bila svjesna urota, već nakupljanje taktičkih reakcija. 

Poslije 1763., nakon što je Engleska pobijedila Francusku u Sedmogodišnjem 
ratu (u Americi poznatom kao Francusko-indijanski rat) izbacivši je iz Sjeverne 
Amerike, ambiciozne kolonijalne vođe više se nisu osjećale ugrožene od 
Francuza. Sada su im preostala još samo dva suparnika: Englezi i Indijanci. 
Britanci su, nastojeći pridobiti Indijance, proglasili indijanske zemlje preko 
Apalačkoga gorja zabranjenima za bijelce (Proglas iz 1763.). Možda bi se 
jednom kad se ukloni Britance mogao riješiti problem s Indijancima. I opet, 
to nije bila nikakva svjesno unaprijed planirana strategija kolonijalne elite, 
već rastuća osviještenost kako su se događaji razvijali. 

Porazivši Francusku, britanska je vlast svoju pozornost mogla usmjeriti 
na stezanje kontrole nad kolonijama. Trebali su joj prihodi da plati rat, 
a za to se okrenula kolonijama. Uz to je kolonijalna trgovina britanskoj 
ekonomiji postajala sve važnija i važnija, a i profitabilnija: 1700. popela se 
na oko 500.000 funti, no do 1770. vrijedila je 2.800.000 funti. 

Dakle, američkom je vodstvu manje bila potrebna engleska vladavina, 
engleskom je više trebalo bogatstvo kolonija. Tu su se nalazili elementi 
koji su vodili do sukoba. 

Rat je donio slavu generalima, smrt vojnicima, bogatstvo velikim 
trgovcima, nezaposlenost siromašnima. U New Yorku je po završetku 
Francusko-indijanskoga rata živjelo 25.000 ljudi (1720. živjelo ih je ondje 
7000). Jedan je novinski urednik pisao o sve većem »broju prosjaka i siro- 
mašnih lutalica« na gradskim ulicama. Pisma u novinama propitivala su 
raspodjelu bogatstva: »Koliko su nam puta ulice bile prekrivene tisućama 
bačava brašna zbog trgovine dok naši najbliži susjedi jedva da mogu nama- 
knuti dovoljno za spremanje valjušaka kako bi utažili glad?« 

Studija Garyja Nasha o gradskim poreznim listama pokazuje da je 
početkom 1770-ih pet posto najvećih poreznih obveznika kontroliralo 
49 posto oporezivih stavki u gradu. U Philadelphiji i New Yorku također 
bogatstvo se sve više i više koncentriralo. Sudski arhivirane oporuke poka- 
zale su da su 1750. najbogatiji ljudi u gradovima ostavljali po 20.000 funti 
(što je danas ekvivalentno iznosu od oko pet milijuna američkih dolara). U 
Bostonu su se niže klase počele koristiti sastancima građana kako bi dale 
oduška svojim pritužbama. Guverner Massachusettsa napisao je da na tim 
sastancima građana »najprostiji žitelji ... svojim konstantnim dolaženjem 
općenito čine većinu i nadglasavaju gospodu, veletrgovce, imućnije trgovce 
i sve bolje stojeće stanovnike«. 

Čini se da se u Bostonu dogodilo da su određeni odvjetnici, činovnici 
i veletrgovci iz viših klasa, ali isključeni iz vladajućih krugova bliskih 
Engleskoj — ljudi kao što su James Otis i Samuel Adams — organizirali 
»Bostonsko zasjedanje« te su svojim govorničkim sposobnostima i pisanjem 
»uobličili mnijenje radničke klase, pozvali “rulju* na djelovanje i oblikovali 
njezino ponašanje«. Tako je Gary Nash opisao Otisa, koji je, kaže on, 
»duboko svjestan sve lošije sudbine i ogorčenosti običnih građana zrcalio i 
uobličavao mišljenje naroda«. 

Ovdje imamo prognozu duge povijesti američke politike, političari iz 
gornje klase mobiliziraju energiju niže klase za svoje svrhe. To nije bila 
samo obmana; to je djelomice uključivalo iskreno priznavanje pritužbi niže 

klase, što doprinosi razjašnjavanju njezine učinkovitosti kao taktike tijekom 
stoljeća. Nash to opisuje: 


James Otis, Samuel Adams, Royal Tyler, Oxenbridge Thacher i mnoštvo 
drugih Bostonaca, povezali su se sa zanatlijama i radnicima posredovanjem 
mreže susjednih gostionica, proizvođača kamina i zasjedanja, usvojivši 
viđenje politike koja je ukazala povjerenje gledištima radničke klase i 
uvažila kao potpuno legitimno sudjelovanje zanatlija, pa čak i radnika u 


političkom procesu. 


Otis je 1762. godine, govoreći protiv konzervativnih vladara kolonije 
Massachusetts koju je predstavljao Thomas Hutchinson, pokazao primjer 
one vrste govorništva kojom se odvjetnik mogao služiti prilikom mobili- 
ziranja gradskih obrtnika i zanatlija: 


Prisiljen sam zaraditi za život radom svojih ruku; i u znoju svoga čela, kao 
i većina vas i prinuđen sam izložiti se dobrom ili lošem glasu kako bih 
došao do gorkoga kruha, zarađenog pod namrštenim pogledom nekoga 
tko nema nikakvo prirodno ili božansko pravo biti iznad mene, i koji u 


cijelosti duguje svoju raskoš i čast mukotrpnim licima siromašnih ... 


Čini se da je Boston tih dana bio prepun klasnoga gnjeva. Godine 1763. 
u bostonskoj je Gazetti netko napisao da je »nekolicina osoba na vlasti« 
promovirala političke projekte »koji bi ljude držali siromašnima kako bi 
ih se učinilo poniznima«. 

Ta akumulirana svijest o pritužbama usmjerenim protiv bogatih u 
Bostonu mogla je biti razlogom eksplozivnosti djelovanja masa poslije 
donošenja Zakona o žigovima iz 1765. S pomoću tog zakona Britanci su 
oporezivali kolonijalno stanovništvo kako bi platili Francuski rat, čime su 
kolonisti podnosili teret ekspanzije Britanskoga Imperija. Tog je ljeta postolar 
Ebenezer MacIntosh vodio rulju u uništenje kuće bogatoga bostonskog 
veletrgovca Andrewa Olivera. Dva tjedna poslije gomila je krenula prema 
kući Thomasa Hutchinsona, simbola bogate elite koja je vladala kolonijama 
u ime Engleske. Kuću su mu uništili sjekirama, popili su vino u njegovom 
vinskom podrumu, a iz kuće su opljačkali namještaj i druge predmete. U 
izvješću kolonijalnim dužnosnicima u Engleskoj pisalo je da je to bio dio 
većeg plana po kojem je trebalo uništiti kuće petnaestero bogatih, kao dio 

»pljačkaškoga rata, općeg izjednačavanja i brisanja razlike između bogatih 
i siromašnih«. 

Bio je to jedan od onih trenutaka u kojima je bijes protiv bogatih otišao 
dalje nego što su vođe poput Otisa željele. Je li se klasna mržnja mogla 
usmjeriti protiv probritanske elite i odvratiti od nacionalne elite? U New 
Yorku je netko, iste te godine kad su se dogodili bostonski napadi na bogate 
kuće, u njujorškoj Gazzetti napisao: »Je li pravedno da 99, a ne 999, trpi zbog 
ekstravagancije i raskoši jednoga, osobito kad se uzme u obzir da ti ljudi 
često svoje bogatstvo duguju osiromašenju svojih susjeda?ž« Vođe Revolucije 
pazit će da takvi sentimenti budu ograničena dosega. 

Obrtnici su zahtijevali političku demokraciju u kolonijalnim grado- 
vima: sastanke predstavničkih skupština otvorene za javnost, mjesta na 
javnim galerijama u zakonodavnim vijećnicama i objavljivanje glasovanja 
s prozivkom, kako bi birači mogli provjeriti tko su politički predstavnici. 
Željeli su zasjedanja na otvorenome gdje bi stanovništvo moglo sudjelo- 
vati u kreiranju politike, poštenijem određivanju poreza, kontroli cijena i 
biranju obrtnika i drugih običnih ljudi na vladine položaje. 

Prema Nashu, svijest o nižim srednjim klasama osobito se u Philadelphiji 
razvila do točke na kojoj je morala prouzročiti ozbiljnija razmišljanja, ne 
samo u redovima konzervativnih lojalista naklonjenih Engleskoj nego čak i u 
redovima vođa Revolucije. »Sredinom 1776. radnici, zanatlije i sitni trgovci, 
uvodeći izvanzakonske mjere kada izborna politika ne bi djelovala, jasno su 
držali vlast u Philadelphiji.« Uz pomoć nekih vođa iz srednje klase (Thomas 
Paine, Thomas Young i drugi) »pokrenuli su totalni napad na bogatstvo, 
pa čak i na pravo stjecanja neograničenog privatnog vlasništva«. 

Tijekom izbora za ustavnu konvenciju 1776. na kojoj bi se uobličio nacrt 
ustava Pennsylvanije, Neslužbeni je odbor građana pozvao glasače da se 
suprotstave »uglednim i pretjerano bogatim ljudima ... oni će biti previše 
prikladni za utemeljenje razlika u društvu«. Neslužbeni je odbor građana 
sastavio povelju o pravima za ustavnu konvenciju uključujući izjavu da je 
»golemi udio imovine dodijeljen nekolicini pojedinaca opasan za prava i 
razoran za zajedničku sreću čovječanstva; i stoga svaka slobodna država ima 
pravo prema svojim zakonima obeshrabriti posjedovanje takve imovine«, 

U unutrašnjosti zemlje, gdje je živjelo najviše ljudi, postojao je sličan 
sukob između siromašnih i bogatih koji će političke vođe iskoristiti za 
mobiliziranje stanovništva protiv Engleske, udjeljujući pritom neke povla- 
stice siromašnima, ali mnogo više samima sebi. Nemiri zakupaca u New 
Jerseyju tijekom 1740-ih, ustanci zakupaca u New Yorku tijekom 1750-ih 

i 1760-ih u dolini rijeke Hudson te pobuna u sjeveroistočnom New Yorku 
koja je dovela do teritorijalnog izdvajanja Vermonta iz države New York, 
bili su više od mjestimičnih nemira. To su bili dugotrajni društveni pokreti, 
izrazito dobro organizirani, koji su uključivali stvaranje protuvlada. Bili su 
usmjereni protiv bogatih zemljoposjednika, no kako su ti veleposjednici 
bili daleko, oni su često svoj gnjev morali usmjeravati protiv farmera koji 
su uzimali u zakup spornu zemlju od tih vlasnika. (Vidi pionirski rad 
Edwarda Countrymana o ruralnoj pobuni.) 

Kao što su pobunjenici iz Jerseyja provalili u zatvore da bi oslobodili svoje 
prijatelje, izgrednici u dolini rijeke Hudson izbavili su zatvorenike iz šerifova 
ureda, a jednom su čak zarobili šerifa. Zakupce se »uglavnom smatralo ljud- 
skim talogom«, a potjera koju je šerif okruga Albany vodio do Benningtona 
1771. uključivala je pripadnike najviših struktura lokalne vlasti. 

Izgrednici koji su se bunili zbog zemlje smatrali su svoju borbu borbom 
siromašnih protiv bogatih. Svjedok na suđenju pobunjeničkom vođi u New 
Yorku 1766. rekao je da su farmeri koje su zemljoposjednici izbacili s nji- 
hovih posjeda »imali pravično pravo na vlasništvo, ali ga nisu mogli obraniti 
na suđenju jer su bili siromašni, a ... siromašne su ljude uvijek ugnjetavali 
bogati«. Pobunjenici Ethana Allena sa Zelenih planina u Vermontu sebe su 
opisali kao »siromašne ljude ... izmorene obrađivanjem zemlje u divljini«, a 
svoje neprijatelje kao »brojne odvjetnike i drugu gospodu, sa svim svojim 
poslaganim ukrasima i laskanjima i francuskom otmjenosti«. 

Farmeri željni zemlje u dolini rijeke Hudson obratili su se Britancima za 
pomoć protiv američkih zemljoposjednika; pobunjenici iz Zelene planine 
učinili su isto. No kako se sukob s Britancima intenzivirao, kolonijalne su 
vođe pokreta za neovisnost, svjesne naginjanja siromašnih zakupaca na 
stranu Britanaca u svome gnjevu protiv bogatih, usvojile političke smjernice 
kojima su ljude iz unutrašnjosti pridobile na svoju stranu. 

U Sjevernoj je Karolini organiziran snažan pokret bijelih farmera 
protiv imućnih i korumpiranih dužnosnika u razdoblju od 1766. do 1771., 
upravo onih godina kada je u sjeveroistočnim gradovima rastao nemir 
protiv Britanaca, masovno ističući klasna pitanja. Taj se pokret u Sjevernoj 
Karolini zvao Regulatorski pokret i sastojao se, prema riječima Marvina L. 
Michaela Kaya, stručnjaka za povijest toga pokreta, od »klasno osviještenih 
farmera na zapadu koji su pokušali demokratizirati lokalnu vlast u svojim 
okruzima«. Regulatori su sebe smatrali »siromašnim marljivim seljacima«, 
»radnicima«, »prezrenom sirotinjom«, koju »ugnjetavaju« »bogata i moćna 
... podmukla čudovišta«. 

Regulatori su uvidjeli da je kombinacija bogatstva i političke moći vla- 
dala Sjevernom Karolinom te su osuđivali one dužnosnike »čije je najiz- 
raženije nastojanje bilo unaprjeđenje njihova bogatstva«. Prigovarali su 
protiv poreznog sustava, koji je bio osobito tegoban za siromašne, i protiv 
kombinacije veletrgovaca i odvjetnika koji su radili na sudovima kako bi 
ubirali dugove od izmučenih farmera. U zapadnim okruzima gdje se taj 
pokret razvio samo je mali postotak gazdinstava posjedovao robove, a 41 
posto njih koncentrirao se, uzmimo primjer zapadnog okruga, na manje 
od dva posto gazdinstava. Regulatori nisu predstavljali sluge ili robove, ali 
su govorili u ime malih posjednika, doseljenika bez vlasništva nad zemljom 
i zakupaca. 

Suvremeni prikaz Regulatorskog pokreta u Orange Countyju opisuje 
tu situaciju: 


Postojali su dakle ljudi koje je uvrijedio šerif, orobljeni i opljačkani ... koje 
su omalovažavali i otpisali predstavnici vlasti i koje je zlostavljalo sudstvo; 
koji su bili obvezni plaćati pristojbe koje je propisivala samo pohlepa 
činovnika; koji su bili obvezni platiti porez za koji su bili uvjereni da 
mu je svrha bila bogaćenje i jačanje ugleda nekolicine koja je neprestano 
gospodovala nad njima; i koji nisu vidjeli nikakav izlaz iz tih zala; zato što 
su ljudi na vlasti i od zakona bili ljudi kojima je u interesu bilo ugnjetavari 


i zarađivati na teret radnika. 


Regulatori su se u tom okrugu 1760-ih organizirali kako bi spriječili ubiranje 
poreza ili konfisciranje imovine onih koji nisu platili poreze. Dužnosnici 
su govorili da je »izbio apsolutni ustanak s opasnim namjerama u Orange 
Countyju« pa su osmislili vojne planove kako da ga uguše. U jednom je 
trenutku sedam stotina naoružanih farmera nasilno iznudilo puštanje 
dvojice vođa regulatora. Regulatori su 1768. uputili predstavku vladi o 
svojim pritužbama navodeći »nejednake mogućnosti koje su siromašni i 
slabi imali u natjecanju s bogatima i moćnima«. 

U jednom drugom okrugu, Ansonu, pukovnik lokalne milicije požalio 
se na »nezapamćene bune, ustanke i vrenja koja u ovom času potresaju ovaj 
okrug«. Jednom su prilikom stotine ljudi upale na sastanak okružnoga suda. 
No oni su pokušali i u skupštinu izabrati farmere tvrdeći »da većinu naše 
skupštine čine odvjetnici, činovnici i drugi povezani s njima ...«. Godine 
1770. izbili su nemiri širokih razmjera u Hillsboroughu, u Sjevernoj 

Karolini, tijekom kojih su prekinuli rad suda, prisilili suca na bijeg, prebili 
tri odvjetnika i dva veletrgovca i opljačkali trgovine. 

Sve je to dovelo do toga da je skupština donijela neku blagu reformsku 
legislativu, ali i zakon »za sprječavanje buna i nemira«, a guverner se pri- 
premio da ih vojno slomi. U svibnju 1771. došlo je do odlučujuće bitke u 
kojoj je nekoliko tisuća regulatora porazila disciplinirana vojska uporabom 
topova. Šest je regulatora obješeno. Kay kaže da je Regulatorski pokret u tri 
zapadna okruga Orange, Anson i Rowan, gdje je bio najjače koncentriran, 
imao podršku od šest do sedam tisuća ljudi od ukupnog broja oporezivog 
stanovništva koje je činilo oko osam tisuća ljudi. 

Čini se da je taj ogorčeni sukob imao jednu posljedicu da je u Revo- 
lucionarnom ratu samo manjina ljudi iz regulatorskih okruga sudjelovala 
kao domoljubi. Većina je njih vjerojatno ostala neutralna. 

Srećom po Revolucionarni pokret, ključne su se bitke vodile na sjeveru, 
a ondje su, u gradovima, kolonijalne vođe podijelile bjelačko stanovništvo; 
mogli su pridobiti obrtnike, koji su bili neka vrsta srednje klase, imali su 
materijalne interese boriti se protiv Engleske i suočavali su se s konkuren- 
cijom engleskih proizvođača. Najveći je problem bio držati pod nadzorom 
ljude bez imovine, koji su bili nezaposleni i gladni tijekom krize poslije 
Francuskoga rata. 

U Bostonu su se ekonomske nevolje najnižih klasa pomiješale s gnjevom 
protiv Britanaca i eksplodirale su u nasilju rulje. Vođe pokreta za neovi- 
snost željele su iskoristiti tu energiju rulje protiv Engleske, ali je isto tako 
zauzdati kako ne bi od njih previše zahtijevala. 

Kada su nemiri protiv Zakona o žigovima zapljusnuli Boston 1767. 
godine, zapovjednik britanskih snaga u Sjevernoj Americi general Thomas 
Gage analizirao ih je na sljedeći način: 


Bostonska se rulja, koju je prvotno podiglo huškanje velikog broja vodećih 
ljudi grada, zavedena pljačkom, pobunila ubrzo nakon što se složila, napala 
je, orobila i uništila nekoliko kuća, a među ostalim i kuću zamjenika 
guvernera. ... Ljudi su se rada počeli užasavati žestine koju su probudili, 
počeli su opažati da narodni bijes neće imati vodstvo i svaki se pojedinac 
pobojao da bi on mogao biti sljedeća žrtva njegove grabežljivosti. Isti su 
se strahovi proširili drugim pokrajinama i otad ljudi ulažu velike napore 


da se zaustave nemiri, prije nego što ih razjare. 

Gageov komentar sugerira da su vođe pokreta protiv Zakona o žigovima 
gomilu potaknule na djelovanje, ali ih je tada prestrašila pomisao da bi se ono 
moglo usmjeriti i protiv njihova bogatstva. U to je vrijeme deset posto najvećih 
poreznih obveznika iz Bostona posjedovalo oko 66 posto oporeziva imutka 
Bostona, dok najniži sloj od 30 posto porezne populacije uopće nije imao 
nikakvu oporezivu imovinu. Osobe bez imanja nisu mogle glasovati (kao 
što su crnci, žene, Indijanci) te stoga nisu mogle sudjelovati na sastancima 
vijeća građana. To je uključivalo i mornare, najamnike, šegrte, poslugu. 

Dirk Hoerder, poznavatelj akcija bostonske rulje u revolucionarnom 
razdoblju, revolucionarno vodstvo naziva »sinovima slobode koji su potekli 
iz konzervativnog interesa i dobrostojećih veletrgovaca ... kolebljivo vod- 
stvo«, koje je željelo raspiriti djelovanje protiv Velike Britanije, a koje se s 
druge strane brinulo kako zadržati nadzor nad gomilom kod kuće. 

Trebala se dogoditi kriza sa Zakonom o žigovima da bi to vodstvo osvi- 
jestilo svoju dvojbu. Politička skupina zvana Lojalna devetka — veletrgovci, 
pecari, brodovlasnici i obrtnički majstori koji su se protivili Zakonu o žigo- 
vima — organizirala je u kolovozu 1765. mimohod kako bi prosvjedovala 
protiv njega. Na čelo povorke postavila je pedeset obrtničkih majstora, ali 
morala je mobilizirati i brodogradilišne radnike iz sjevernog dijela grada te 
zanatlije i šegrte iz južnoga dijela grada. Njih dvije ili tri tisuće našlo se u 
mimohodu (crnci su bili isključeni). Marširali su prema domu upravitelja 
ureda koji je izdavao žigove i pritom su spalili njegovu lutku. No kad su 
»gospoda« koja su organizirala demonstracije otišla, gomila je nastavila i 
uništila jedan dio imanja spomenutoga upravitelja. Bili su to, kako je jedan 
iz Lojalne devetke rekao, »zadivljujuće razjareni ljudi«. Čini se da je Lojalnu 
devetku zatekao izravni napad na bogato namješteno imanje upravitelja za 
izdavanje žigova. 

Bogati su uveli naoružane ophodnje. Potom je sazvan sastanak građana i 
iste vođe koje su planirale demonstracije osudile su nasilje i odrekle se akcija 
gomile. Budući da su se planirale daljnje demonstracije za 1. studenoga 
1765., kada je Zakon o žigovima trebao stupiti na snagu, te na Papin dan 5. 
studenoga, poduzeti su koraci kako bi se situacija zadržala pod nadzorom; 
priređena je večera za neke vođe buntovnika kako bi ih se pridobilo na 
svoju stranu. A kada je opozvan Zakon o žigovima, zbog golemog otpora 
njegovoj primjeni, konzervativne su vođe prekinule svoje veze s pobunjeni- 
cima. Održavali su godišnje proslave u spomen na prve demonstracije protiv 


Zakona o žigovima, na koje su pozivali, prema Hoerderu, ne pobunjenike 

već uglavnom »Bostonce iz viših i srednjih klasa, koji su putovali u kočijama 
i kolima do Roxburyja ili Dorchestera na raskošne svečanosti«. 

Kada se britanski parlament okrenuo svom sljedećem pokušaju da opo- 
rezuje kolonije, ovaj put s pomoću niza poreza za koje se nadao da neće 
izazvati previše suprotstavljanja, kolonijalne su vođe organizirale bojkore. 
Međutim, naglasili su, »bez rulje ili nereda, neka osobe i imanja vaših 
okorjelih neprijatelja budu sigurni«. Samuel Adams savjetovao je: »Bez rulje 
— bez zbrke — bez nereda.« A James Otis rekao je da se »nikakve moguće 
okolnosti, koliko god bile nesnosne, ne mogu smatrati dovoljnima da bi se 
opravdale privatne bune i neredi ...«. 

Prisilno novačenje u mornaricu i borbeno raspoređivanje postrojbi 
Britanaca izravno je pogađalo mornare i druge radne ljude. Nakon 1768. 
dvije tisuće vojnika dobilo je borbeni raspored u Bostonu pa su rasle trza- 
vice između gomile i vojnika. Vojnici su počeli oduzimati poslove radnim 
ljudima kada je poslova bilo malo. Obrtnici i vlasnici trgovina gubili su 
poslove ili su im propadali zbog kolonističkog bojkota britanskih proizvoda. 
Godine 1769. Boston je osnovao povjerenstvo »kako bi se razmotrile neke 
prikladne metode zapošljavanja siromašnih u gradu, čiji se broj i nevolje 
svakim danom povećavaju zbog slabljenja trgovine i trgovanja u njemu«. 

Dana 5. ožujka 1770. pritužbe užara da im britanski vojnici oduzimaju 
poslove dovele su do borbe. Gomila se okupila ispred carinarnice i počela 
provocirati vojnike, koji su otvorili vatru i prvo ubili Crispusa Attucksa, 
radnika mulata, a potom ostale. To je postalo poznato kao Bostonsko 
krvoproliće. Brzo je naraslo ogorčenje protiv Britanaca. Gnjev je izazvalo 
oslobađanje šestorice britanskih vojnika (dvojicu se kaznilo žigosanjem 
palčeva i otpuštanjem iz vojske). Gomilu na tom krvoproliću opisao je John 
Adams, odvjetnik koji je branio britanske vojnike, kao »šarenu svjetinu 
koju su činili podnapiti momci, crnci i mulati, prljavi Irci i mornari«. U 
pogrebnoj povorci za žrtve krvoprolića marširalo je možda do deset tisuća 
ljudi, od ukupno šesnaest tisuća bostonske populacije. To je Englesku navelo 
da makne vojsku iz Bostona i pokuša smiriti situaciju. 

Pozadina toga krvoprolića bilo je prisilno novačenje u mornaricu. Zbog 
tog su prisilnog novačenja tijekom 1760-ih izbijali nemiri u New Yorku i u 
Newportu, Rhode Islandu, gdje se petsto pomoraca, lučkih radnika i crnaca 
pobunilo nakon pet mjeseci britanskog prisilnog novačenja u mornaricu. 
Šest tjedana prije Bostonskog krvoprolića u New Yorku je došlo do bitke 
između pomoraca i britanskih vojnika koji su im oduzimali poslove, pritom 
je ubijen jedan pomorac. 

Na Bostonskoj čajanki u prosincu 1773. Bostonski odbor o posredovanju, 
osnovan godinu prije toga radi organiziranja protubritanskih akcija, »od 
samog je početka upravljao akcijama gomile protiv pošiljki čaja«, kaže Dirk 
Hoerder. Čajanka je dovela do toga da je parlament donio Represivne zakone, 
čime je praktički u Massachusettsu uvedeno izvanredno stanje, raspuštena 
kolonijalna vlada, zatvorena luka u Bostonu i poslane vojne postrojbe. Ipak, 
oporba je sve više rasla na sastancima građana i masovnim okupljanjima. 
Britansko osvajanje skladišta brašna navelo je četiri tisuće ljudi iz cijeloga 
Bostona da se okupe u Cambridgeu, gdje su neki imućni dužnosnici imali 
svoje luksuzne kuće. Gomila je te dužnosnike prisilila na davanje ostavke. 
Odbori za posredovanje iz Bostona i drugih gradova pozdravili su to oku- 
pljanje, ali su upozorili da se ne uništava privatno vlasništvo. 

Pauline Maier, koja je proučavala razvijanje oporbe u Velikoj Britaniji u 
desetljeću prije 1776. godine u svojoj knjizi From Resistance to Revolution, 
ističe umjerenost vodstva i, unatoč njihovoj želji za otporom, njihovo 
»naglašavanje reda i suzdržanosti«. Ona primjećuje: »Dužnosnici i članovi 
odbora Sinova slobode gotovo su u potpunosti dolazili iz srednjih i viših 
klasa kolonijalnog društva.« Primjerice u Newportu u Rhode Islandu Sinovi 
su slobode, prema jednom suvremenom piscu, »po bogatstvu, razumu i 
uljudnosti činili najistaknutiju gospodu u gradu«. U Sjevernoj je Karolini 
»jedan od najimućnijih među gospodom i veleposjednicima nekretnina« 
vodio Sinove slobode. Slično je bilo u Virginiji i Južnoj Karolini. A »vođe iz 
New Yorka također su bile uključene u sitne ali ugledne neovisne poslovne 
pothvate«. Njihov je cilj, međutim, bio proširiti svoju organizaciju, razviti 
masovnu bazu nadničara. 

Mnogi su iz skupina Sinova slobode objavili, kao u Milfordu u Connec- 
ticutu svoje »najveće gnušanje« pred bezakonjem ili su se, kao u Annapolisu, 
suprotstavili »svim nemirima ili nezakonitim okupljanjima koja su naginjala 
uznemiravanju javnog spokoja«. John Adams izrazio je iste strahove: »Ta 
javna sramoćenja, to provaljivanje u kuće neotesane i drske svjetine, koja 
ima zamjerke na privatne nepravde i koja slijedi svoje privatne predrasude 
i strasti, ne smiju se odobravati.« 

U Virginiji se obrazovanoj vlasteli činilo jasnim da se nešto treba učiniti 
kako bi se niže dijelove društva uvjerilo da se pridruže revolucionarnoj 
borbi, kako bi se njihov bijes usmjerio protiv Engleske. Jedan je Virginijac 
u svome dnevniku u proljeće 1774. zapisao: »Zbog izvješća iz Bostona, 
niži slojevi naroda ovdje su uznemireni, mnogi od njih pritom očekuju da 


će biti prisiljeni i prinuđeni boriti se protiv Britanaca!« Negdje u vrijeme 

donošenja Zakona o žigovima, jedan se govornik iz Virginije obratio siro- 
mašnima: »Nisu li gospoda načinjena od istih materijala kao i najbjedniji 
i najsiromašniji među vama? ... Ne slušajte nikakve doktrine koje bi nas 
htjele podijeliti, već krenimo zajedno ruku pod ruku, kao braća ...« 

Bio je to problem kojem je govornička nadarenost Patricka Henryja bila 
vrhunski prilagođena. On je bio, kako to Rhys Isaac opisuje, »čvrsto vezan 
uz svijet vlastele«, ali je govorio jezikom koji su siromašniji među bijelcima iz 
Virginije mogli razumjeti. Henryjev zemljak iz Virginije Edmund Randolph 
prisjeća se njegova stila kao »jednostavnosti pa čak i bezbrižnosti ... Njegove 
stanke, za koje je zbog njihove dužine ponekad mogao postojati strah da će 
popustiti pozornost, još su više prikivale, produbljujući očekivanja«. 

Govorništvo Patricka Henryja u Virginiji je pokazalo put kako olabaviti 
klasne tenzije između gornjih i nižih klasa i stvoriti savez protiv Britanaca. 
To je značilo pronaći jezik inspirativan za sve klase, dovoljno specifičan u 
svome navođenju pritužbi da ljude ispuni bijesom protiv Britanaca, dovoljno 
neodređen da izbjegne klasni sukob među pobunjenicima i dovoljno poti- 
cajan da izgradi domoljuban osjećaj potreban pokretu otpora. 

Zdravi razum Toma Painea, koji se pojavio početkom 1776. i koji je postao 
prvi najpopularniji pamflet u američkim kolonijama, upravo je to učinio. 
On je odvažno prvi iznio argumentaciju u prilog neovisnosti riječima koje je 
svaka prilično pismena osoba mogla razumjeti: »Društvo je u svim stanjima 
blagoslov, a vlada je, čak i u najboljem izdanju, nužno zlo. ...«4 

Paine je odbacio ideju božanskoga prava kralja zajedljivo ukazavši na 
povijest britanske monarhije, vraćajući se unatrag do normanskog osvajanja 
iz 1066. godine, kada je William Osvajač došao iz Francuske kako bi sebe 
ustoličio na britanskom prijestolju: »Francuski se nitkov iskrcao s naoružanim 
razbojnicima i imenovao se kraljem Engleske, bez pristanka naroda. Bio 
je, blago rečeno, bezvrijedan primjerak nitkova. Nije posjedovao nikakvu 
božanstvenost.«5 

Paine je razmotrio praktične prednosti ostajanja odanim Engleskoj ili 
odvajanja od nje; bio je svjestan važnosti ekonomije: 


Pozivam najstrastvenijeg zagovornika pomirenja da dokaže jednu jedinu 
prednost koju Amerika može imati ako se poveže s Velikom Britanijom. 


Ponavljam izazov: nema ni jedne prednosti. Naš će kukuruz ostvariti 


4 U Thomas Paina, Prava čovjeka i drugi spisi, Informator. Fakultet političkih nauka, Zagreb 1987., str. 4. 


5 Isto. str. 11. 

cijenu na bilo kojem tržištu Evrope, a uvezenu ćemo robu platiti njime 


gdje mi budemo željeli. ...6 


Što se tiče loših posljedica povezanosti s Engleskom, Paine je koloniste 
podsjetio na sve ratove u koje ih je Engleska uplela, ratove koji su imali 
cijenu u ljudstvu i novcu: 


S druge strane, bezbrojne su štete i negativnosti koje nam donosi ta veza 
... svako podvrgavanje ili ovisnost o Velikoj Britaniji vodi uključivanju 
Amerike u evropske ratove i svađe, ulazak u sporove s nacijama koje bi 


inače tražile naše prijateljstvo. ...Z 
Polagano je vodio do emocionalnog vrhunca: 


Sve što je ispravno i razumno govori u prilog odvajanju. Krv ubijenih i 
žalobni glas prirode govore: VRIJEME JE DA SE ODVOJIMO.8 


Zdravi razum doživio je 1776. godine dvadeset pet izdanja i prodao se u 
stotinama tisuća primjeraka. Vjerojatno je da ga je gotovo svaki pismeni 
kolonist ili pročitao ili je poznavao njegov sadržaj. Pisanje i objavljivanje 
pamfleta u to je vrijeme već postalo vodeće poprište debate o odnosima 
s Engleskom. Od 1750. do 1776. pojavilo se četiri stotine pamfleta koji 
su zagovarali jednu ili neku drugu stranu o Zakonu o žigovima ili o 
Bostonskom krvoproliću ili o Čajanci ili o pitanjima neposlušnosti zakonu, 
odanosti vladi, pravima i obvezama. 

Paineov je pamflet pogodio želje širokog raspona kolonijalnih mišljenja 
koje je razgnjevila Engleska. No izazvao je određenu nevjericu u aristo- 
krata kao što je John Adams, koji je bio naklonjen domoljubnoj borbi, ali 
je želio biti siguran da ona neće ići predaleko u smjeru demokracije. Paine 
je odbacio takozvanu uravnoteženu vladu gospode i pučana kao obmanu i 
zalagao se za jednodomna predstavnička tijela u kojima bi narod mogao biti 
zastupljen. Adams je odbacio Paineovu zamisao kao »toliko demokratsku, 
bez ikakva ograničenja ili čak pokušaja postizanja bilo kakve ravnoteže ili 
protuteže da ona mora stvoriti zbrku i svakom zlu omogućiti djelovanje«. 


6 Isto, str. 17. 
7 Isto. 


a Isto. 


91 


Narodne skupštine treba obuzdavati, smatrao je Adams, zato što su one 
»donosile brzoplete rezultate i apsurdne prosudbe«. 

Sam je Paine došao iz »nižih redova društva« Engleske — proizvođač 
steznika, porezni činovnik, učitelj, siromašni useljenik u Ameriku. U 
Philadelphiju je stigao 1774., kada je vrenje usmjereno protiv Engleske u 
kolonijama već bilo snažno. Obrtnički majstori u Philadelphiji, zajedno s 
najamnim radnicima, šegrtima i običnim radnicima, razvijali su se u politički 
osviještenu miliciju, u »općenito prokletu svjetinu — prljavu, buntovničku i 
nezadovoljnu«, kako su ih opisivali lokalni aristokrati. Govoreći neuvijeno 
i snažno, on je mogao zastupati te politički osviještene ljude iz nižih klasa 
(protivio se da imovina bude uvjet za glasovanje u Pennsylvaniji). Međutim 
čini se da je njegova velika preokupacija bila govoriti u ime srednjeg sloja 
ljudi. »Postoje u nekoj mjeri bogati, kao i siromaštvo koje čini drugu 
krajnost, koje, time što narušava čovjekove krugove poznanstva, smanjuje 
njegove mogućnosti za stjecanje općenitih spoznaja.« 

Nakon što je Revolucija krenula svojim tokom, Paine je sve više i više 
jasno stavljao do znanja da se on nije zalagao za akciju mnoštva kakve su 
dolazile od ljudi iz nižih klasa — nalik onoj milicije koja je 1779. napala 
kuću Jamesa Wilsona. Wilson je bio revolucionarni vođa koji se suprot- 
stavio kontrolama cijena i koji je želio konzervativniju vladu od one koju je 
omogućavao ustav Pennsylvanije iz 1776. Paine je postao suradnik jednog 
od najimućnijih ljudi u Pennsylvaniji, Roberta Morrisa, i podupiratelj 
Morrisove kreacije, Banke Sjeverne Amerike. 

Poslije, tijekom kontroverze zbog usvajanja Ustava, Paine će ponovno 
zastupati urbane zanatlije, koje su bile sklone snažnoj središnjoj vlasti. Čini 
se da je vjerovao da bi takva vlada mogla zastupati neki veliki zajednički 
interes. U tom smislu, on je bio savršeno podesan za mit o Revoluciji — da 
je ona bila na strani ujedinjenog naroda. 

Deklaracija o neovisnosti donijela je taj mit do svog vrhunca rječitosti. 
Svaka oštrija mjera britanske uprave — Proglas iz 1773. koji kolonistima nije 
dopustio da se nasele iza Apalačkoga gorja, Porez na žigove, Townshendovi 
porezi, uključivši onaj na čaj, raspoređivanje vojnih postrojbi i Bostonsko 
krvoproliće, zatvaranje bostonske luke i raspuštanje zakonodavnog tijela 
Massachusettsa — zaoštrili su kolonijalnu pobunu do točke revolucije. 
Kolonisti su na to odgovorili Kongresom o Zakonu o žigovima, Sinovima 
slobode, odborima za posredovanje, Bostonskom čajankom, i konačno, 
godine 1774., osnivanjem Kontinentalnog kongresa — ilegalnog tijela, preteče 
buduće neovisne vlade. Bilo je to poslije vojnog sukoba kod Lexingtona i 

Concorda u travnju 1775., između kolonijalnih američkih dobrovoljaca i 
britanskih postrojbi, kada se Kontinentalni kongres odlučio na odcjepljenje. 
Organizirali su malo povjerenstvo koje će sastaviti Deklaraciju o neovi- 
snosti, koju je napisao Thomas Jefferson. Kongres ju je usvojio 2. srpnja, a 
službeno je bila proglašena 4. srpnja 1776. godine. 

Do tog doba već je postojalo snažno raspoloženje u prilog neovisnosti. 
Odluke usvojene u Sjevernoj Karolini u svibnju 1776., i poslane Konti- 
nentalnom kongresu, koje su proglasile neovisnost od Engleske, ustvrdile su 
da su svi britanski zakoni ništavni i isprazni, te su pozvale na vojne pripreme. 
Negdje u isto vrijeme, grad Malden, Massachusetts, odgovarajući na zahrjev 
Zastupničkog doma Massachusettsa da svi gradovi u državi obznane svoja 
gledišta o neovisnosti, sazvao je sastanak građana i jednoglasno je zatražio 
neovisnost: »... mi se stoga s prezirom odričemo naše veze s kraljevstvom 
robova; šaljemo posljednji pozdrav Britaniji«. 

»Kada u tijeku ljudskih zbivanja postane za neki narod nužno da raskine 
političke veze ... dužno poštovanje prema mnijenju čovječanstva zahrijeva 
od njega da obznani razloge ...«? To su bile uvodne riječi iz Deklaracije o 
neovisnosti. Tada, u drugom paragrafu, dolazi snažna filozofska tvrdnja: 


Držimo očitim istinama da su svi ljudi stvoreni jednaki, te da ih je njihov 
Stvoritelj obdario stanovitim neotuđivim pravima među koje spadaju 


život, sloboda i traženje sreće.10 


Potom se nastavlja i daje popis pritužbi protiv kralja, »povijest neprestanih 
uvreda i nasilja, koje su sve imale uspostavu apsolutne tiranije nad ovim 
državama«.H 'Taj popis optužuje kralja da je raspustio kolonijalne vlade, 
nadzirao suce, slao »rojeve službenika da muče naš narod«,12 slao okupacijsku 
vojsku, da je odsjekao odnose kolonijalne trgovine s drugim dijelovima 
svijeta, da je oporezivao koloniste bez njihova pristanka i da je vodio rat 
protiv njih, »on upravo sada šalje golemu vojsku stranih plaćenika da dovrši 
djelo smrti, pustošenja i tiranije«.13 


8 U Thamas Jetfersan, Sloboda i demokracija, Izabrani politički spisi, Politička kultura, Nakladno -istraživački zavod, 
Zagreb 1998., str. 33. 


10 Isto. 

11 isto, str. 33-34. 
12 Isto, str. 34 

13 Isto, str. 35. 

Sve je to, jezik narodne kontrole vlade, pravo na pobunu i revoluciju, 
ogorčenje na političku tiraniju, ekonomski teret i vojne napade, bio dobro 
prilagođen jezik da ujedini velik broj doseljenika, i da uvjeri čak i one koji 
su imali pritužbe jedni protiv drugih da se okrenu protiv Engleske. 

Neki su Amerikanci očigledno bili izostavljeni iz tog kruga ujedinjenih 
interesa koje je ocrtala Deklaracija o neovisnosti: Indijanci, crni robovi, 
žene. Doista, jedan paragraf iz Deklaracije kralja je optužio da je potaknuo 
pobune robova i napade Indijanaca: 


On je među nama podjarivao pobune i trudio se na naše granice naseliti 
nemilosrdne indijanske divljake, kojih je poznato pravilo ratovanja uni- 
štavanje bez obzira na dob, spol i zdravstveno stanje.14 


Dvadeset godina prije Deklaracije, proglas zakonodavnog tijela Massachusettsa 
od 3. studenoga 1755., proglasio je Penoboscot Indijance »pobunjenicima, 
neprijateljima i izdajicama« i ponudio je nagradu: »Za svaki doneseni skalp 
muškog Indijanca ... četrdeset funti. Za svaki skalp takve indijanske ženske 
ili indijanske muške osobe mlađe od dvanaest godina koja će biti ubijena 
... dvadeset funti ...« 

Thomas Jefferson napisao je paragraf Deklaracije u kojem kralja optužuje 
za prijevoz robova iz Afrike u kolonije i da je »spriječio svako zakonodavno 
nastojanje da se zabrani ili ograniči ta odvratna trgovina«. Čini se da je 
time izraženo moralno zgražanje protiv robovlasništva i trgovine robljem 
(Jeffersonovo osobno gnušanje prema robovlasništvu mora se staviti uz bok 
činjenici da je on sam posjedovao stotine robova sve do dana svoje smrti). 
U pozadini toga bio je sve veći strah među Virginijcima i nekim drugim 
južnjacima zbog sve većeg broja crnih robova u kolonijama (20 posto od 
ukupnog stanovništva) i zbog prijetnje robovskih pobuna kako se njihov 
broj povećavao. Taj Jeffersonov paragraf uklonio je Kontinentalni kongres, 
zato što se sami robovlasnici nisu slagali s poželjnošću okončavanja trgovine 
robljem. Stoga je čak i ta gesta prema crnom robu bila izostavljena u tom 
velikom manifestu Američke revolucije o slobodi. 

Korištenje frazom »svi su ljudi stvoreni jednaki« vjerojatno nije bio 
svjesni pokušaj da se iznese stav o ženama. Riječ je bila samo o tome da su 
žene bile izvan razmatranja o tome jesu li vrijedne uvrštavanja. One su bile 
politički nevidljive. Iako su praktične potrebe ženama dale određenu vlast u 
domu, na farmi ili u zanimanjima kao što je primaljstvo, njih se jednostavno 


14 Ista. 

previdjelo u svakom razmatranju o političkim pravima, u svakom poimanju 
građanske jednakosti. 

Reći da je Deklaracija o neovisnosti, čak i po svom jeziku, bila ograničena 
na život, slobodu i sreću bijelih muškaraca, ne znači osuditi tvorce i potpi- 
snike Deklaracije zato što su imali ideje koje su se očekivale od privilegiranih 
muškaraca u osamnaestom stoljeću. Reformatore i radikale, koji nezado- 
voljno gledaju na povijest, često se optužuje da očekuju previše od protekle 
političke epohe — i ponekad oni to čine. Međutim smisao primjećivanja 
onih izvan svodova ljudskih prava u Deklaraciji nije, stoljećima prekasno 
i besmisleno, nametati nemoguće moralno breme tom vremenu. Riječ je 
o tome da se pokuša razumjeti način na koji je Deklaracija funkcionirala 
kako bi mobilizirala određene skupine Amerikanaca, zanemarujući druge. 
Svakako, inspirativnim jezikom kako bi se stvorio sigurni konsenzus još 
se uvijek koristi, u naše vrijeme, kako bi se prikrili sukobi interesa u tom 
konsenzusu, i kako bi se, također, prikrilo izostavljanje velikih dijelova 
ljudske vrste. 

Filozofija Deklaracije, da vladu postavlja narod kako bi osigurao svoj 
život, slobodu i sreću, i kako bi ona mogla biti zbačena kada to više ne 
čini, često slijedi trag koji vodi do ideja Johna Lockea, u njegovoj Drugoj 
raspravi o vladi. Ona je bila objavljena u Engleskoj 1689., kada su se Englezi 
pobunili protiv tiranskih kraljeva i kada su uspostavljali parlamentarnu 
vladu. Deklaracija je, nalik Lockeovoj Drugoj raspravi, govorila o vladi i 
političkim pravima, ali je zanemarila postojeće nejednakosti u imanju. I 
kako bi ljudi istinski mogli imati jednaka prava, s obzirom na upadljive 
razlike u imutku? 

Locke je sam bio imućan čovjek, koji je ulagao u trgovinu svilom i 
robovima, s prihodima od zajmova i hipoteka. Uložio je znatna sredstva u 
prvo izdavanje dionica Engleske banke, samo nekoliko godina nakon što 
je napisao svoju Drugu raspravu kao klasični iskaz liberalne demokracije. 
Kao savjetnik Sjevernoj i Južnoj Karolini, sugerirao je vladu robovlasnika 
koju bi vodili imućni zemljoposjednički baruni. 

Lockeov prikaz narodne vlade podupirao je revoluciju u Engleskoj 
u svrhu slobodnog razvoja merkantilističkog kapitalizma kod kuće i u 
inozemstvu. Sam Locke izrazio je žaljenje jer je rad jadne djece »općenito 
izgubljen za javnost sve dok ne budu stara dvanaest ili četrnaest godina«i 
predložio je da bi sva djeca iznad tri godine starosti, iz obitelji koje dobivaju 
potporu za siromašne, trebala pohađati »radne škole« kako bi se »od ranog 
djetinjstva ... navikla na rad«. 


Engleske revolucije iz sedamnaestog stoljeća za posljedicu su imale 
predstavničku vladavinu i otvorile su rasprave o demokraciji. Međutim, kao 
što je engleski povjesničar Christopher Hill napisao u djelu The Puritan 
Revolution: »Uspostavljanjem parlamentarne prevlasti, vladavine zakona, 
nesumnjivo su se najviše okoristili ljudi od imutka.« Ona vrsta arbitrarnog 
oporezivanja koja je prijetila sigurnosti imutka bila je odbačena, monopoli 
su bili okončani kako bi se više slobodne prevlasti dalo poslovanju, a moć 
na morima počela se upotrebljavati za imperijalnu politiku u inozemstvu, 
uključivši osvajanje Irske. Levelere i digere, dva politička pokreta koja 
su ekonomsku jednakost željela uvesti u ekonomsku sferu, ušutkala je 
Revolucija. 

Može se uvidjeti realnost lijepih Lockeovih fraza o predstavničkoj vladavini 
u klasnim podjelama i sukobima u Engleskoj koje su pratile Revoluciju koju 
je Locke podupirao. U isto to vrijeme na američkoj sceni rasla je napetost, 
godine 1768. Englesku su potresali nemiri i štrajkovi — istovarivača ugljena, 
radnika na pilanama, šeširdžija, tkalaca, mornara — zbog visokih cijena 
kruha i bijednih nadnica. Godišnji zapisnik donio je pregled događaja u 
proljeće i ljeto 1768. godine: 


Opće nezadovoljstvo nesretno je prevladalo među nekoliko nižih druš- 
tvenih slojeva naroda. To loše raspoloženje, koje su djelomično skrivile 
visoke cijene živežnih namirnica, djelomično proizašle iz drugih uzroka, 
prečesto se manifestiralo u postupcima nereda i nemira, koji su doveli do 


najmalodušnijih posljedica. 


»Narod« koji se, navodno, nalazio u središtu Lockeove teorije o narodnom 
suverenitetu, britanski član parlamenta definirao je ovako: »Ne mislim na 
rulju. ... Mislim na srednji stalež Engleske, na tvorničara, maloposjednika, 
veletrgovca, gospodu na ladanju ...« 

I u Americi, stvarnost koja se nalazila iza riječi iz Deklaracije o neovi- 
snosti (objavljene iste godine kad i kapitalistički manifest Adama Smitha 
Bogatstvo naroda) odnosila se na uspon klase važnih ljudi koji su trebali na 
svoju stranu pridobiti dovoljno Amerikanaca kako bi porazili Englesku, a da 
pritom previše ne poremete odnose bogatstva i vlasti koji su se razvili tijekom 
150 godina kolonijalne povijesti. Doista, 69 posto potpisnika Deklaracije o 
neovisnosti obavljalo je poslove kolonijalne uprave podvrgnute Engleskoj. 

Deklaraciju o neovisnosti pročitao je, sa svim njezinim vatrenim i radi- 
kalnim jezikom, s balkona gradske vijećnice u Bostonu Thomas Crafts, 

član skupine konzervativaca koji su se protivili militantnom djelovanju 
protiv Britanaca zvane Lojalna devetka. Četiri dana poslije tog čitanja, 
bostonski odbor za posredovanje naredio je građanima toga grada da se 
pojave na općinskom zemljištu zbog vojne obaveze. Bogati su, pokazalo 
se, mogli izbjeći vojnu obavezu plaćanjem supstituta za nju; siromašni su 
morali služiti vojsku. To je dovelo do nemira, i izvikivanja: »Tiranija je 
tiranija od koga god da je došla.« 

“Neka vrsta revolucije 


AMERIČKU POBJEDU nad britanskom vojskom omogućila je 


činjenica da su ljudi otprije bili naoružani. Gotovo svaki bijeli muškarac 


posjedovao je pušku i znao je pucati. Revolucionarno vodstvo nije vjerovalo 


mnoštvu siromašnih. Ali znali su da Revolucija nema odziva među robovima 


i Indijancima. Morat će vrbovati naoružano bjelačko stanovništvo. 


To nije bilo lako. Da, obrtnici i mornari, i neki drugi, bili su bijesni na 


Britance. Međutim opći zanos odlaženjem u rat nije bio osobito jak. Dok 


je većina bjelačkog muškog stanovništva odlazila služiti vojsku u jednom ili 


drugom razdoblju rata, samo je neznatan dio njega ostao. John Shy, u svojoj 


studiji o revolucionarnoj vojsci (A People Numerous and Armed), kaže da 


im je bilo »dosta da ih tiraniziraju lokalni sigurnosni odbori, korumpirani 


zamjenici pomoćnika povjerenika za nabavu i bande razuzdanih stranaca 


s puškama u rukama koji su sebe nazivali vojnicima Revolucije«. Shy pro- 


cjenjuje da su vjerojatno petinu stanovništva činili aktivni izdajnici. John 


Adams procijenio je da se trećina protivila, trećina je podupirala, a trećina 


je bila neutralna. 


Alexander Hamilton, pobočnik Georgea Washingtona i perspektivni 


pripadnik nove elite, napisao je iz svoga stožera: »... naši sunarodnjaci 


posjeduju svu lakoumnost magarca i svu pasivnost ovce ... Odlučni su da 


ne budu slobodni ... Budemo li spašeni, Francuska i Španjolska moraju 


spasiti nas«. 


Jugu se ispriječilo ropstvo. Južna Karolina, nesigurna od ustanka robova 


1739. u Stonu, jedva da se mogla upustiti u borbu s Britancima; ona je svoju 


miliciju morala iskoristiti za držanje robova pod nadzorom. 


Ljudi koji su se prvo pridružili kolonijalnoj miliciji općenito su bili 


»simbol ugleda ili barem punopravnoga građanstva« u svojim zajednicama, 


kaže Shy. Iz milicije se isključilo prijateljski naklonjene Indijance, slobodne 


crnce, bijelu poslugu i slobodne bijelce koji nisu imali stalan dom. No očaj 


je vodio do novačenja manje uglednih bijelaca. Massachusetts i Virginia 


pobrinuli su se za novačenje »lutalica« (skitnica) u miliciju. Zapravo, vojska 

je postala mjesto koje je siromašnima obećavalo bolju perspektivu, mogli 
su napredovati po činu, zaraditi nešto novca, promijeniti svoj društveni 
status. 

Bilo je to tradicionalno sredstvo s pomoću kojeg oni na čelu svakoga 
društvenog poretka mobiliziraju i discipliniraju nepokornu populaciju — 
nuđenjem pustolovine i nagrada za vojnu službu kako bi siromašne naveli da 
se bore za cilj koji oni sami ne bi jasno smatrali vlastitim. Američki poručnik 
ranjen kod Bunker Hilla, kojeg je intervjuirao Peter Oliver, torijevac (koji 
je doduše mogao tražiti takvu reakciju), ispripovijedao je kako je pristupio 
pobunjeničkim snagama: 


Bio sam postolar i za život sam zarađivao radom. Kada je došlo do ove 
pobune, vidio sam kako neki moji susjedi, koji nisu bili bolji od mene, 
odlaze u komisiju za vojnu službu. Bio sam vrlo ambiciozan i nije mi se 
sviđalo gledati kako se ti ljudi uzdižu iznad mene. Pitali su me želim li 
pristupiti vojsci, kao običan vojnik ... Ponudio sam se da pristupim na 
temelju toga što sam već imao čin poručnika; to su prihvatili. Tada sam 
već zamišljao kako ću biti unaprijeđen: kad bi me ubili u bitci, to bi bio 
moj kraj, no bude li ubijen moj satnik, mene bi promaknuli za čin i još 
bih trebao imati priliku za dalje napredovanje. Ta otpozdravljanja s gos- 
podine! bila su jedini motivi mog pristupanja u vojnu službu; što se tiče 


spora između Velike Britanije i kolonija, o tome ne znam ništa... 


John Shy istraživao je kasnija iskustva tog poručnika s Bunker Hilla. Ime 
mu je bilo William Scott, iz Peterborougha u New Hampshireu, i nakon što 
je godinu dana bio britanski zatvorenik, uspio je pobjeći, vratiti se u ame- 
ričku vojsku, boriti se u bitkama u New Yorku, gdje su ga ponovno zarobili 
Britanci kojima je ponovno pobjegao preplivavši rijeku Hudson jedne noći 
s mačem zavezanim za vrat i satom pričvršćenim za šešir. Vratio se u New 
Hampshire, unovačio vlastitu četu vojnika, uključujući svoja dva najstarija 
sina i borio se u različitim bitkama, sve dok ga nije izdalo zdravlje. Gledao 
je kako mu najstariji sin umire od tifusa poslije šest mjeseci služenja u vojsci. 
Prodao je svoju farmu u Peterboroughu zbog informacije da je, zbog inflacije, 
postala bezvrijedna. Javnosti je postao poznat poslije rata spasivši osam ljudi 
od utapanja kad im se brod prevrnuo u njujorškoj luci. Poslije toga dobio 
je posao mjernika zemlje na zapadu zajedno s vojskom, ali se razbolio od 


groznice i umro 1796. godine. 

Scott je bio jedan od mnogih boraca iz doba Revolucije, obično s nižim 
vojnim činovima, siromašna i opskurna podrijetla. Shyeva studija o vojnom 
kontingentu iz Peterborougha pokazuje da su istaknuti i imućni stanov- 
nici iz grada samo nakratko sudjelovali u ratu. Ostali američki gradovi 
pokazuju isti obrazac. Shy to ovako opisuje: »Revolucionarna je Amerika 
možda imala društvo srednjeg staleža, koje je bilo sretnije i prosperitetnije 
od bilo kojeg drugog u to vrijeme, ali ono se sastojalo od golemog i sve 
većeg broja prilično siromašnih ljudi, a mnogi su od njih odradili najveći 
dio stvarne borbe i patnji između 1775. i 1783.: vrlo stara priča.« 

Sam je vojni sukob, dominirajući nad svime u to vrijeme, umanjio važ- 
nost drugih problema, natjerao je ljude da odaberu strane u borbi koja je 
bila javno važna, prisilila je ljude da odaberu stranu Revolucije čiji interes 
za neovisnosti uopće nije bio očigledan. Čini se da su vladajuće elite naučile 
tijekom generacija — svjesno ili ne — da ih rat čini sigurnijima kad je riječ 
o unutrašnjim problemima. 

Prisila vojnih priprema na neki je način neutralne tjerala da odaberu 
stranu. U Connecticutu je, primjerice, donesen zakon koji je od svih muš- 
karaca između šesnaest i šezdeset godina tražio da stupe u vojnu službu, 
izostavljajući određene vladine dužnosnike, ministre, studente sa Sveučilišta 
Yale i akademsko osoblje, crnce, Indijance i mulate. Onaj kojeg se pozvalo 
da izvrši svoju obvezu mogao je pronaći zamjenu ili se izvući ako plati pet 
funti. Kada se petnaest muškaraca nije pojavilo na izvršavanju svoje vojne 
obveze, osudili su ih na zatvor pa su, za puštanje, morali napisati molbu 
da im se dopusti boriti se u ratu. Shy kaže: »Mehanizam njihova političkog 
obraćenja bila je milicija.« Ono što izgleda kao demokratizacija vojnih snaga 
u suvremenim se vremenima pokazuje kao nešto drugo: način prisiljavanja 
velikog broja ljudi nesklonih ratu da se povežu s nacionalnom borbom i da 
na kraju tog procesa vjeruju u nju. 

Ovdje je, u ratu za slobodu, na djelu bilo provođenje opće vojne obveze 
koja je, kao i obično, bila svjesno djelo bogatih. S obzirom na to da su se 
još pamtili nemiri protiv Britanaca zbog prisilnog novačenja u mornaricu, 
američka je mornarica prisilno počela novačiti pomorce 1779. godine. 
Dužnosnik iz Pennsylvanije rekao je: »Ne možemo a da ne primijetimo 
koliko je to ponašanje slično ponašanju britanskih časnika tijekom našeg 
podjarmljivanja Velikoj Britaniji i uvjereni smo da će imati iste nesretne 
posljedice, odnosno otuđit će narod ... od vlasti ... što će se lako razviti u 
otvorenu opoziciju ... i krvoproliće.« 

Promatrajući novu, čvrstu disciplinu Washingtonove vojske, kapelan 
iz Concorda u Massachusettsu napisao je: »Novi gospodari, novi zakoni. 
Uspostavlja se najstroža vlast i stvorila se velika razlika između časnika i ljudi. 
Svakomu je stavljeno na znanje gdje mu je mjesto te da ga se treba držati ili će 
ga se odmah svezati pa će primiti ne jedan nego 30 ili 40 udaraca bičem.« 

Amerikanci su izgubili prve bitke u ratu: Bunker Hill, Brooklyn Heights, 
Harlem Heights, Deep South; dobili su manje bitke kod 'Trentona i 
Princetona, a potom su na prekretnici dobili veliku bitku kod Saratoge u 
New Yorku 1777. godine. Promrzla Washingtonova vojska čekala je kod 
Valley Forgea u Pennsylvaniji, dok je Benjamin vodio pregovore za savez s 
francuskom monarhijom, koja se silno željela osvetiti Engleskoj. Rat se prenio 
na Jug, gdje su Britanci nizali pobjedu za pobjedom, sve dok Amerikanci 
nisu, a pomogla im je velika francuska vojska blokirajući Britancima svojom 
mornaricom opskrbu i dolazak pojačanja, izvojevali konačnu pobjedu kod 
Yorktowna u Virginiji 1781. godine. 

Za vrijeme svega toga neprestano su se iznova pojavljivali potisnuti sukobi 
između bogatih i siromašnih Amerikanaca. U Philadelphiji je usred rata, 
koji Eric Foner opisuje kao »vrijeme neograničena profita za neke koloniste 
i užasnih životnih nedaća za druge«, inflacija dovela do nemira i poziva na 
okršaj (cijene su u jednom mjesecu te godine narasle 45 posto). Jedne novine 
iz Philadelphije objavile su podsjetnik da su se u Europi »ljudi uvijek znali 
pobrinuti za pravedan odnos prema sebi kada bi nestašica kruha nastala zbog 
pohlepe prekupaca. Provalili bi u skladišta — prisvojivši spremišta za svoje 
potrebe ne plaćajući za njih — a u nekim bi slučajevima objesili odgovorne 
koji bi skrivili njihovu nevolju«. 

U svibnju 1779. prva artiljerijska četa iz Philadelphije uputila je predstavku 
skupštini zbog problema sa »srednjim staležom i siromašnima« i zaprijetila 
nasiljem protiv »onih koji su pohlepno nakanili zgrnuti bogatstvo uništenjem 
dijela kreposnijeg dijela zajednice«. Istog tog mjeseca održao se masovni 
sastanak, ilegalno okupljanje na kojem se tražilo smanjivanje cijena i na 
kojem je pokrenuta istraga protiv Roberta Morrisa, bogatog Philadelphijca 
optuženog da je odbijao pustiti hranu na tržište. U listopadu je došlo do 
»Fort Wilson nemira«, tijekom kojih je skupina iz milicije umarširala u grad 
i do kuće Jamesa Wilsona, imućnog odvjetnika i dužnosnika Revolucije 
koji se suprotstavljao kontroli cijena i demokratskom ustavu prihvaćenom 
u Pennsylvaniji 1776. godine. Miliciju je otjerala »brigada otmjenih«, 
dobrostojećih građana Philadelphije. 

Čini se da je većini bijelih doseljenika, koji su imali komadić zemlje ili 
su bili bez ikakva imanja, još uvijek bilo bolje nego robovima ili posluzi 
pod ugovorom ili Indijancima pa ih se moglo zavrbovati u Revolucionarnu 
koaliciju. Međutim kada su žrtvovanja za rat postajala gorča, privilegije i 
sigurnost bogatijih sve su se teže prihvaćale. Oko deset posto bjelačkoga 
stanovništva (procjena Jacksona Maina u Tže Soctal Structure of Revolutionary 
America), veliki zemljoposjednici i veletrgovci, posjedovalo je 1000 funti 
ili više osobnog imurka i barem 1000 funti u zemlji, ti su ljudi posjedovali 
gotovo polovinu bogatstva zemlje i držali su kao robove jednu sedminu 
svih ljudi u zemlji. 

Kontinentalnim kongresom, koji je upravljao kolonijama tijekom rata, 
dominirali su bogati ljudi povezani međusobno u frakcije i saveze poslov- 
nim i obiteljskim vezama. Te su veze spajale sjever i jug, istok i zapad. Pri- 
mjerice, Richard Henry Lee iz Virginije bio je povezan s Adamsovima iz 
Massachusettsa i Shippensovima iz Pennsylvanije. Delegate iz središnjih i 
južnih kolonija s Robertom Morrisom iz Pennsylvanije povezivala je trgo- 
vina i špekulantski poslovi sa zemljom. Morris je bio financijski inspektor, 
a njegov je pomoćnik bio Gouverneur Morris. 

Morrisov je plan bio dati dodatna jamstava onima koji su posudili novac 
Kontinentalnom kongresu i steći podršku časnika izglasavanjem odluke 
da se onima koji ostaju privrženi do kraja doživotno isplaćuje pola plaće. 
Time se ignoriralo običnog vojnika, koji nije bio plaćen, koji je izdržavao 
na hladnoći, umirao od bolesti promatrajući kako se civilni profiteri bogate. 
Na Novu godinu 1781. blizu Morristowna u New Jerseyju pensilvanijske 
su postrojbe, vjerojatno osmjelivši se poslije ruma, rastjerale svoje časnike 
ubivši jednog satnika, ranivši druge te počele marširati pod punom ratnom 
spremom, s topom, prema Kontinentalnom kongresu u Philadelphiji. 

George Washington pažljivo se posvetio rješavanju toga problema. O 
samim je događajima obavijestio generala Anthonyja Waynea rekavši mu 
da se ne koristi silom. Brinulo ga je da bi se ta pobuna mogla proširiti na 
njegove postrojbe. Wayneu je predložio da od vojnika uzme popis pri- 
tužbi, a Kongresu je poručio da ne treba bježati iz Philadelphije, jer bi se 
time otvorila mogućnost da se vojnicima pridruže građani Philadelphije. 
Knoxa je poslao da na konju odjuri u Novu Englesku i vojnicima donese 
tromjesečnu plaću, a u međuvremenu je pripremio tisuću vojnika koji će 
marširati na buntovnike, što je bilo posljednje rješenje. Pregovorima je 
dogovoren mir prema kojem se polovinu ljudi otpustilo iz vojske; druga je 
polovina dobila dopust. 


102 


Ubrzo nakon toga dogodila se manja pobuna u pješadijskim postrojbama 
New Jerseyja u koju je bilo uključeno dvjesto ljudi koji su se usprotivili 
svojim časnicima i zaputili se prema glavnom gradu te države Trentonu. 
Washington je sada bio spreman. Šest stotina dobro uhranjenih i odjevenih 
ljudi odmarširalo je do pobunjenika, okružilo ih i razoružalo. Trojicu su 
kolovođa odmah izveli pred sud, na terenu. Jedan je oslobođen, a preostalu su 
dvojicu izveli pred streljački vod sastavljen od njihovih prijatelja, koji su pla- 
kali kad su potezali okidače. To je bio »primjer«, rekao je Washington. 

Dvije godine poslije dogodila se još jedna pobuna u pješadijskim postroj- 
bama Pennsylvanije. Rat je bio gotov, a vojska je raspuštena, međutim 
osamdeset je vojnika, zahtijevajući svoje plaće, upalo u stožer Kontinentalnog 
kongresa i prisililo njegove članove na bijeg preko rijeke u Princeton 
— »nakon što ih je sramotno kroz vrata istjerala«, kako je to ucviljeno 
napisao jedan povjesničar (John Fiske, Tbe Critical Period), »šačica pripitih 
pobunjenika«. 

Ono što su vojnici tijekom Revolucije mogli učiniti samo rijetko, pobu- 
niti se protiv svojih autoriteta, civili su mogli učiniti mnogo lakše. Ronald 
Hoffman kaže: »Revolucija je savezne države Delaware, Maryland, Sjevernu 
i Južnu Karolinu, Georgiju i, u mnogo manjoj mjeri, Virginiju bacila u 
raskolničke sukobe koji su neprestano trajali tijekom cijelog razdoblja 
borbi.« Južne niže klase opirale su se mobiliziranju za Revoluciju. Sebe su 
vidjeli kao one koji su podvrgnuti vladavini političke elite, bez obzira na 
to pobijede li ili izgube u borbi protiv Britanaca. 

Primjerice, u Marylandu je prema novom ustavu iz 1776. za sudjelovanje 
u utrci za izbor guvernera trebalo posjedovati imutak od 5000 funti; za 
sudjelovanje u utrci za izbor državnog senatora 1000 funti. Prema tome 
je 90 posto stanovništva bilo isključeno iz obavljanja državnih dužnosti. 
I tako su, kako kaže Hoffman, »sitni robovlasnici, plantažeri bez robova, 
zakupci, rentijeri i sezonski radnici vigovskoj eliti predstavljali ozbiljan 
problem društvenoga nadzora«. 

Budući da su robovi činili 25 posto stanovništva (a u nekim okruzima 
50 posto), rastao je strah od robovskih pobuna. George Washington odbio 
je zahtjeve crnaca koji su tražili slobodu da se bore u revolucionarnoj vojsci. 
Stoga, kada je britanski vojni zapovjednik u Virginiji Lord Dunmore obećao 
slobodu virginijskim robovima koji su pristupili njegovim snagama, to je 
izazvalo konsternaciju. U izvješću iz jednog okruga u Marylandu izražava 
se zabrinutost zbog bijelaca koji su ohrabrivali robove bjegunce: 


Drskost crnaca u ovom okrugu došla je do takve krajnosti da smo prinu- 
đeni razoružati ih, što smo i napravili prošle subote. Oduzeli smo oko 
osamdeset pušaka, nešto bajuneta, mačeva, ird. Zlokobni i nerazboriti 
govori nekih iz redova nižih bjelačkih klasa naveli su ih da vjeruju kako 
je njihova sloboda ovisila o uspjehu Kraljeve vojske. Stoga ne možemo 
biti ni previše budni ni previše strogi s onima koji podupiru i ohrabruju 
takvo raspoloženje naših robova. 


Još su više uznemirivali bjelački nemiri protiv vodećih obitelji u Marylandu, 
pobornika Revolucije, koje se sumnjičilo da potajno gomilaju potrebna 
dobra. Klasnu mržnju nekih od tih nelojalnih ljudi izrazio je jedan čovjek 
rekavši: »Ljudima bi bilo bolje da odlože oružje i plate svoje obveze i poreze 
koje su im nametnuli Kralj i parlament nego da nas se uvuče u ropstvo i 
da nam zapovijedaju i naređuju kao i dosad.« Imućni zemljoposjednik iz 
Marylanda Charles Carroll zabilježio je osorno raspoloženje oko sebe: 


Neka se zlobno prizemna prljava zavist uvukla u sve sojeve ljudi i ne može 
podnijeti čovjeka natprosječnog imutka, zaslužnosti ili razumijevanja 
koje mu ukazuju njegovi sugrađani — sve to zasigurno za sobom povlači 


zlovolju i nesklonost prema vlasnicima. 


Unatoč tomu vlasti u Marylandu zadržale su nadzor. Učinile su ustupke, 
jače oporezujući zemlju i robove, dopuštajući dužnicima da plaćaju papir- 
natim novcem. Bila je to žrtva na koju su više klase morale pristati kako 
bi zadržale prevlast, i bila je učinkovita. 

Prema Hoffmanu, u nizinskom dijelu američkoga Juga, u Južnoj i 
Sjevernoj Karolini te u Georgiji, »nepregledne su regije ostavljene gotovo bez 
ikakve naznake vlasri«. Vladalo je opće neraspoloženje prema sudjelovanju 
u ratu za koji se činilo da njima ništa ne donosi. »Autoritativne ugledne 
ličnosti na objema stranama zahtijevale su od običnih ljudi da isporučuju 
materijal, smanje potrošnju, ostave svoje obitelji, pa čak i da riskiraju svoje 
živote. Prisiljeni da donose teške odluke, mnogi su frustrirani odmahivali 
rukama ili su se izvlačili i opirali prvo jednoj, a onda drugoj strani ...«. 

Washingtonov vojni zapovjednik u nizinskom dijelu američkoga Juga 
Nathanael Green morao je izaći na kraj s nedosljednom politikom ustupaka 
prema nekima, brutalnosti prema drugima. U pismu Thomasu Jeffersonu 
opisao je iznenadan napad svojih postrojbi na lojaliste. »Počinili su grozno 
krvoproliće nad njima, ubijenih je bilo više od stotinu, a preostali su većinom 

sasječeni na komade. To je imalo vrlo povoljan učinak na nezadovoljnike 
kojih je bilo previše u ovoj zemlji.« Green je jednome od svojih generala 
rekao »da posije strah među našim neprijateljima i podigne raspoloženje 
među našim prijateljima«. S druge strane, guverneru Georgije savjetovao 
je: »otvori vrata nezadovoljnicima iz vaše države da uđu unutra ...«, 

Općenito su se, u svim državama, ustupci činili na najnižoj razini. Novi 
ustavi koje se u svim državama sastavljalo od 1776. do 1780. nisu se previše 
razlikovali od onih starijih. lako su imovinska ograničenja za glasovanje i 
dobivanja državne službe smanjena u nekim insrtancama, u Massachusettsu 
su povećana. Samo ih je Pennsylvania u potpunosti ukinula. Nove su 
povelje o pravima imale modificirane odredbe. Sjeverna Karolina, koja je 
predvidjela slobodu religije, dodala je »da se ništa ovdje obuhvaćeno neće 
protumačiti tako da bi propovjednike vjerolomnih ili buntovničkih pro- 
povijedi oslobodilo od zakonitog suđenja ili kazne«. Maryland, New York, 
Georgia i Massachusetts istaknuli su ista upozorenja. 

Za Američku se revoluciju ponekad kaže da je razdvojila crkvu od države. 
Sjeverne su države donijele takve deklaracije, ali 1776. prihvaćaju poreze 
koji su sve prisilili da podrže kršćanska učenja. William G. McLoughlin, 
navodeći riječi suca Vrhovnog suda Davida Brewera iz 1892. »da je ovo 
kršćanska nacija«, za razdvajanje crkve od države tijekom Revolucije kaže 
da ono »nije bilo ni zamišljeno ni provedeno ... Daleko od toga da bi bila 
prepuštena samoj sebi, religija je ugrađena u svaki aspekt i u svaku insti- 
tuciju američkoga života«. 

Preispitujući utjecaj Revolucije na klasne odnose, moglo bi se promo- 
triti što se dogodilo sa zemljom konfisciranom od lojalista koji su pobjegli. 
Raspodijeljena je na takav način da je vođama Revolucije pružila dvostruku 
priliku: da učine bogatima sebe i svoje prijatelje te da razdijele jedan dio te 
zemlje malim farmerima, čime bi si mogli stvoriti široku izbornu bazu za 
novu vlast. To je doista postalo karakteristično za novu naciju: budući da je 
posjedovala golemo bogatstvo, mogla je stvoriti najbogatiju vladajuću klasu 
u povijesti, i još bi joj dovoljno ostalo za srednje klase koje bi se ponašale 
kao tampon zona između bogatih i izvlaštenih. 

Veliki zemljišni posjedi lojalista bili su jedan od najvećih poticaja za 
Revoluciju. Lord Fairfax u Virginiji imao je više od pet milijuna rali koji 
su obuhvaćali dvadeset jedan okrug. Prihodi lorda Baltimorea od njegovih 
posjeda u Marylandu premašivali su 30.000 funti godišnje. Poslije revolucije 
lord Fairfax bio je zaštićen; bio je prijatelj Georgea Washingtona. Međutim 
drugim lojalistima posjednicima velikih imanja, osobito onima koji su bili 

odsutni, zemlja je konfiscirana. U New Yorku se poslije Revolucije povećao 
broj malih farmera sitnih posjednika, zbog čega je bilo manje farmera 
zakupaca koji su stvarali velike probleme u godinama prije Revolucije. 

Iako je broj neovisnih farmera rastao, prema Rowlandu Berthoffu i 
Johnu Murrinu, »klasna se struktura nije radikalno izmijenila«. U vlada- 
jućoj je skupini došlo do promjene osoblja nakon što su »trgovačke obitelji 
u usponu iz Bostona, New Yorka ili Philadelphije ... neprimjetno, krajnje 
pouzdano stekle društveni status — a ponekad i same kuće onih koji su 
poslovno propali ili su bili izvrgnuti konfiskaciji imanja i izgnanstvu zbog 
odanosti kruni«. 

Edmund Morgan sažima klasnu narav Revolucije na sljedeći način: 
»Činjenica da su niži slojevi društva bili uključeni u borbu ne bi trebala 
prikriti činjenicu da je sama ta borba općenito bila borba za državnu službu 
i moć između pripadnika više klase: nova protiv utvrđene.« Promatrajući tu 
situaciju poslije Revolucije, Richard Morris komentira: »Svugdje se pronalazi 
nejednakost.« On ustanovljuje da »ljudi« iz »Mi ljudi Sjedinjenih Američkih 
Država« (izraz koji je skovao vrlo bogati Gouverneur Morris) nisu na umu 
imali Indijance, crnce ili bijelu poslugu. Zapravo, bilo je više posluge pod 
ugovorom nego ikad prije, a Revolucija »nije učinila ništa kako bi je dokraj- 
čila i učinila je vrlo malo kako bi poboljšala bjelačko ropstvo«. 

Carl Degler kaže (Out of Our Past): »Nijedna nova društvena klasa 
nije došla na vlast kroz vrata Američke revolucije. Ljudi koji su upravljali 
pobunom uglavnom su bili pripadnici kolonijalne vladajuće klase.« George 
Washington bio je najbogatiji čovjek u Americi. John Hancock bio je pros- 
peritetni veletrgovac. Benjamin Franklin bio je bogati tiskar. I tako dalje. 

S druge strane, gradski kovači, radnici i pomorci, kao i mali farmeri, 
bili su ugurani u »ljude« retorikom Revolucije, druževnošću služenja u 
vojsci, raspodjelom dijela zemlje. Na taj je način stvorena poprilična izborna 
baza, nacionalni konsenzus, nešto što se, čak i s isključenjem ignoriranih 
i ugnjetavanih ljudi, moglo nazvati »Amerika«. 

To potkrjepljuje podrobna studija Staughtona Lynda o okrugu Dutchess u 
New Yorku za vrijeme revolucionarnog razdoblja. Bilo je ustanaka zakupaca 
1766. protiv velikih feudalnih imanja u New Yorku. Posjed Rensselaerwyck 
bio je velik milijun rali. Zakupci su se, tražeći jedan dio te zemlje za sebe, u 
nemogućnosti dobiti zadovoljštinu na sudu, okrenuli nasilju. U Poughkeepsieju 
1700 naoružanih zakupaca prekinulo je rad sudova i provalilo u zatvore. 
No taj je ustanak ugušen. 

Tijekom Revolucije došlo je do borbe u okrugu Dutchess zbog prava na 
raspolaganje konfisciranom zemljom lojalista, ali se ona uglavnom odvijala 
između različitih elitnih skupina. Jedna od njih, Poughkeepsie antifederalisti 
(protivnici Ustava), uključivala je ljude u lovu na profit, novopridošlice na 
zemlji i u poslu. Oni su zakupcima davali obećanja kako bi dobili njihovu 
podršku, eksploatirajući njihove pritužbe kako bi izgradili vlastite političke 
karijere i zadržali svoja bogatstva. 

Tijekom Revolucije, kako bi se mobiliziralo vojnike, zakupcima se obeća- 
vala zemlja. Istaknuti zemljoposjednik iz okruga Dutchess 1777. je napisao 
da će obećanje prema kojem će zakupci postati slobodni posjednici »istog 
trena na ratište dovesti barem šest tisuća sposobnih farmera«. Međutim 
farmeri koji su se pridružili Revoluciji i koji su očekivali od toga izvući 
neku korist shvatili su da, kao obični vojnici u vojsci, mjesečno dobivaju 
6,66 dolara, dok je pukovnik dobivao 75 dolara mjesečno. Gledali su kako 
dobavljači lokalne vlasti kao što su Melancton Smith i Matthew Paterson 
postaju sve bogatiji, dok je plaća koju su primali u kontinentalnoj valuti 
uz inflaciju postajala bezvrijednom. 

Sve to dovelo je do toga da su zakupci postali prijeteća sila usred rata. 
Mnogi su prestali plaćati rentu. Zabrinuta zakonodavna tijela prihvatila su 
prijedlog zakona da se konfiscira zemlja lojalista i da se postojećem broju 
1800 vlasnika nekretnina bez ograničenja doda novih četiristo. To je zna- 
čilo snažan novi glasački blok na strani onih bogatih koji će 1788. postati 
antifederalisti. Kad se nove zemljoposjednike uvelo u novi krug Revolucije 
i kad se činilo da su politički stavljeni pod nadzor, njihovi vođe Melancton 
Smith i drugi prvotno su se protivili usvajanju Ustava, a onda su se predo- 
mislili i podržali ga, pa je njegovo usvajanje bilo osigurano nakon što ga je 
New York ratificirao. Novi vlasnici nekretnina bez ograničenja ustanovili 
su da su prestali biti zakupci, ali su sada bili hipotekarni vjerovnici, koji su 
vraćali zajmove dobivene od banaka umjesto rente zemljoposjednicima. 

Čini se da je pobuna protiv britanske vladavine izvjesnoj skupini kolo- 
nijalne elite omogućila da zamijene one koji su bili lojalni Engleskoj, da 
daju određene povlastice sitnim zemljoposjednicima i da ostave siromašne 
bijele radne ljude i farmere zakupce velikim dijelom u staroj situaciji. 

Što je Revolucija značila domorodačkim Amerikancima, Indijancima? 
Njih su ignorirale uzvišene riječi iz Deklaracije, nije ih se smatralo jedna- 
kima, svakako ne u biranju onih koji će vladati američkim teritorijima na 
kojima su živjeli, niti su bili u mogućnosti tražiti sreću kako su je tražili 
stoljećima prije nego što su stigli bijeli Europljani. Amerikanci su sada, kada 

im Britanci više nisu smetali, mogli započeti neumoljivi proces protjerivanja 
Indijanaca s njihove zemlje, ubiti ih budu li se opirali. Ukratko, kako kaže 
Francis Jennings, bijeli su se Amerikanci borili protiv britanske imperijalne 
vlasti na istoku i za vlastiti imperijalizam na zapadu. 

Prije Revolucije Indijance se silom pokorilo u Virginiji i u Novoj 
Engleskoj. Drugdje su iznašli obrasce suživota s kolonijama. Međutim oko 
1750., s obzirom na brzi rast kolonijalne populacije, pritisak preseljenja 
na zapad na novu zemlju pripremio je pozornicu za sukob s Indijancima. 
Posrednici za trgovinu zemljištem s istoka počeli su se pojavljivati u dolini 
rijeke Ohio, na teritoriju konfederacije plemena nazvanih Zavjetni lanac, čiji 
su glasnogovornici bili Irokezi. U New Yorku je posredovanjem zamršenih 
prijevara oteto 800.000 rali zemlje Mohawka, čime se završilo razdoblje 
prijateljstva između Mohawka i New Yorka. Zabilježen je govor poglavice 
Hendricka iz naroda Mohawka koji izražava svoju ogorčenost guverneru 
Georgeu Clintonu i pokrajinskom vijeću New Yorka 1753. godine: 


Brate, kad smo ovdje bili došli prenijeti naše pritužbe u vezi sa zemljom, 
očekivali smo da će se nešto napraviti za nas, i rekli smo ti da bi se Zavjetni 
lanac naših predaka mogao prekinuti i, brate, ti si nam rekao da ćemo u 
Albanyju dobiti odštetu, ali mi njih znamo jako dobro, nećemo im vjerovati, 
zato što oni nisu [veletrgovci iz Albanyja] ljudi već vragovi te ... čim dođemo 
kući, poslat ćemo wampum remen našoj braći iz drugih pet naroda kako 
bismo im dali do znanja da se Zavjetni lanac između tebe i nas prekinuo. 
Dakle, brate, ti više nemoj očekivati od mene da ću ti se javljati i, brate, 


mi više nemamo nikakvu želju čuti da se ti nama javljaš. 


Kada su se Britanci u Sedmogodišnjem ratu borili protiv Francuza za 
Sjevernu Ameriku, Indijanci su se borili na strani Francuza. Francuzi su 
bili trgovci, a ne okupatori indijanskih zemalja, dok su im Britanci jasno 
zavidjeli na njihovim lovištima i životnom prostoru. Netko je prenio raz- 
govor Shingasa, poglavice Delaware Indijanaca, s britanskim generalom 
Braddockom, koji je od njega zatražio pomoć u borbi protiv Francuza: 


Shingas je upitao generala Braddocka zar Indijancima koji su bili prijatelji 
Engleza ne bi moglo biti dopušteno da žive i trguju među Englezima i 
imaju lovišta dovoljna da nahrane sebe i svoje obitelji ... Na što je general 


Braddock rekao da nijedan divljak ne bi smio naslijediti zemlju ... Na što 

su Shingas i druge poglavice odgovorili da ako oni ne budu mogli imati 


slobodu da žive na zemlji, onda se neće ići boriti za nju ... 


Kada je taj rat 1763. završio, Francuzi su, ignorirajući svoje stare saveznike, 
Britancima ustupili zemlje zapadno od Apalačkoga gorja. Indijanci su se 
zato udružili u rat protiv britanskih zapadnih utvrda; Britanci su to nazvali 
»Pontiacova urota«; odnosno »oslobodilački rat za neovisnost«, rečeno 
riječima Francisa Jenningsa. Prema zapovijedima dobivenim od generala 
Jeffreyja Amhersta, zapovjednik Fort Pitrsa dao je napadačkim indijan- 
skim poglavicama, s kojima je pregovarao, pokrivače iz bolnice s velikim 
boginjama. Bio je to pionirski napor u onome što se danas naziva biološko 
ratovanje. Uskoro se među Indijancima raširila epidemija. 

Unatoč tomu, i spaljivanju sela, Britanci nisu mogli uništiti volju 
Indijanaca, koji su nastavili voditi gerilski rat. Dogovoren je mir, pri čemu 
su se Britanci složili da će kod Apalačkoga gorja utvrditi granicu iza koje 
se naselja neće širiti na indijanski teritorij. To je bio Kraljevski proglas iz 
1763. i on je razgnjevio Amerikance (u originalnoj Virginijskoj povelji 
stoji da se njezina zemlja proteže na zapad do oceana). Time se lakše da 
objasniti zašto se većina Indijanaca borila za Engleze tijekom Revolucije. 
Kad su njihovi francuski, a potom i engleski saveznici otišli, Indijanci su 
se s novom nacijom željnom zemlje suočili — sami. 

Amerikanci su tada pretpostavili da je indijanska zemlja bila njihova. 
Međutim ekspedicije koje su slali na zapad kako bi to utvrdili bile su svla- 
davane — što su priznali u imenima koja su davali bitkama: Harmarovo 
poniženje i St. Clairova sramota. Čak je i general Anthony Wayne, nakon što 
je porazio zapadnu konfederaciju Indijanaca 1798. godine u bitci kod Palih 
debla, morao priznati njihovu snagu. U Sporazumu iz Greenvillea dogovoreno 
je da će za određena ustupanja zemlje Sjedinjene Američke Države odustati 
od svojih zahtjeva za indijanskim zemljama sjeverno od Ohia, istočno od 
Mississippija i južno od Velikih jezera, ali da će, ako se Indijanci odluče 
prodati tu zemlju, prvokup ponuditi Sjedinjenim Američkim Državama. 

Stavivši Indijanca u središte Američke revolucije — na kraju krajeva, bila 
je to indijanska zemlja za koju su se svi borili — Jennings Revoluciju vidi 
kao »mnogostrukost različito ugnjetenih i eksploatiranih naroda koji su 
vrebali jedan na drugoga«. Budući da je elita na istoku kontrolirala zemlju 
uz primorje, siromašni su u potrazi za zemljom bili prisiljeni ići na zapad, 
gdje su postali koristan bedem bogatima jer je, kao što Jennings kaže, 
»prva meta indijanske sjekire bila lubanja graničara«. 

Nakon završetka Američke revolucije položaj crnih robova bio je složen. 
Tisuće crnaca borile su se s Britancima. Pet ih je tisuća bilo s revolucionarima, 
od kojih je većina bila sa sjevera, ali bilo je i slobodnih crnaca iz Virginije i 
Marylanda. Nizinski dio američkoga Juga nije bio osobito voljan naoružavati 
crnce. Usred nužnosti i kaosa rata tisuće ih je ugrabilo slobodu — odlazeći na 
britanskim brodovima na kraju rata kako bi se naselili u Engleskoj, Novoj 
Scotiji/Škotskoj, u Britanskoj Zapadnoj Indiji ili u Africi. Mnogi drugi 
ostali su u Americi kao slobodni crnci izbjegavajući svoje gospodare. 

U sjevernim je državama kombinacija crnaca u vojsci, nedostatak snažne 
ekonomske potrebe za robovima i retorika Revolucije dovela do kraja 
ropstva — premda vrlo sporo. Još negdje 1810. trideset tisuća crnaca, jedna 
četvrtina crnog stanovništva sjevera, i dalje su bili robovi. Godine 1840. na 
sjeveru je još bilo tisuću robova. U gorskom dijelu Juga bilo je više crnaca 
nego prije, što je vodilo do zakonodavstva koje je više naglašavalo nadzor. 
U nizinskom dijelu američkoga Juga robovlasništvo se proširilo s rastom 
plantaža riže i pamuka. 

Revolucija je postigla stvaranje prostora i dala je priliku crncima da 
počnu iznosiri zahtjeve pred bjelačko društvo. Ponekad su te zahtjeve 
iznosile nove, male crnačke elite u Baltimoreu, Philadelphiji, Richmondu, 
Savanni, a ponekad su ih jasno artikulirali i odvažni robovi. Ukazujući na 
Deklaraciju o neovisnosti, crnci su poslali predstavku Kongresu i državnim 
zakonodavnim tijelima da se ukine ropstvo, da se crncima daju jednaka 
prava. U Bostonu su crnci tražili gradski novac, koji su dobivali bijelci, 
kako bi obrazovali svoju djecu. U Norfolku su tražili da im se dopusti 
svjedočenje na sudu. Crnci iz Nashvillea ustvrdili su da bi slobodni crnci 
»trebali imati iste mogućnosti dobro raditi koje bi svaka osoba ... imala«. 
Peter Mathews, slobodni crnac mesar u Charlestonu, pridružio se drugim 
crnim zanatlijama i trgovcima u predstavci zakonodavnom tijelu da se ukinu 
diskriminatorni zakoni protiv crnaca. Godine 1780. sedam je crnaca iz 
Darthmoutha u Massachusettsu zakonodavnom tijelu poslalo predstavku 
tražeći pravo glasa, povezujući oporezivanje sa zastupništvom: 


. smatramo da nam je nanesena šteta, utoliko što nama nije dopuštena 
privilegija slobodnih ljudi države jer nemamo ni pravo glasa niti utjecaj 
na izbor onih koji nas oporezuju, a ipak su mnogi naše boje (kao što je 
dobro poznato) radosno pohrlili na bojno polje u obranu naše zajedničke 


stvari i one (kako mi to shvaćamo) protiv sličnog upotrebljavanja moći 

(s obzirom na oporezivanje), što je previše dobro poznato da bi tomu.bio 
potreban prikaz na ovom mjestu ... 


Crni čovjek Benjamin Banneker, koji je sam naučio matematiku i astrono- 
miju, točno predvidio pomrčinu i kojeg su imenovali da izradi plan novoga 
grada Washingtona, napisao je Thomasu Jeffersonu: 


Pretpostavljam da je riječ o istini koja je vama predobro poznata da bi 
je se ovdje dokazivalo, da smo mi rasa bića koja je dugo vremena radila 
u uvjetima zlostavljanja i osuđena od svijeta; da se na nas dugo vremena 
prijekorno gledalo; i da nas se dugo vremena smatralo više živinom nego 
ljudima, i jedva sposobnima za mentalnu nadarenost ... Smatram da ćete 
prigrliti svaku prigodu da iskorijenite taj tijek apsurda i neutemeljene ideje 
i mišljenja, koja tako općenito prevlađavaju u odnosu na nas; i da su vaši 
sentimenti suglasni s mojima, koji govore da nam je jedan univerzalni 
otac svima podario bivanje; i da nas nije samo stvorio sve od jednog mesa 
nego nam je također, bez pristranosti, svima podario iste osjete i obdario 


nas sve istim mogućnostima ... 


Banneker je zamolio Jeffersona: »Odučite se od tih uskogrudnih predra- 
suda koje ste usvojili.« 

Jefferson je pokušao učiniti ono najbolje što bi, kao prosvijećeni, obziran 
pojedinac mogao. Međutim struktura američkoga društva, moć planta- 
žera pamuka, trgovina robljem, politika jedinstva između sjevernjačkih i 
južnjačkih elita te duga kultura rasnih predrasuda u kolonijama, kao i sama 
njegova slabost — ona kombinacija praktičke potrebe i ideološke fiksacije 
— Jeffersona je održala robovlasnikom čitavog njegova života. 

Podređeni položaj crnaca, isključenje Indijanaca iz novoga društva, uspo- 
stavljanje prevlasti bogatih i moćnih u novoj naciji — sve se to već bilo učvrstilo 
u kolonijama do vremena Revolucije. Nakon što su se riješili Engleza to se sada 
moglo staviti na papir, učvrstiti, propisati, legitimirati Ustavom Sjedinjenih 
Američkih Država, zakonski skicirati na Konvenciji revolucionarnih vođa u 
Philadelphiji. 

Mnogim je Amerikancima tijekom godina Ustav sastavljen 1787. izgledao 
kao djelo genija koje su sastavili mudri, humani ljudi koji su stvorili zakonski 
okvir za demokraciju i jednakost. To je gledište iznio, pomalo ekstravagantno, 
povjesničar George Bancroft, pišući početkom 19. stoljeća: 

Ustav ne uspostavlja ništa što bi sprječavalo jednakost i individualnost. 
On ne poznaje nikakve razlike po podrijetlu ili u mišljenju, među pri- 
vilegiranim klasama ili u ozakonjenoj religiji ili u političkoj moći vla- 
sništva. On pojedinca stavlja uz pojedinca ... Kao što je more načinjeno 
od kapljica, američko je društvo sastavljeno od odvojenih, slobodnih i 
konstantno pokrerljivih atoma, uvijek u međusobnom djelovanju ... tako 
da institucije i zakoni te zemlje nastaju iz mnoštva individualnih misli 


koje, nalik vodama oceana, vječno naviru. 


Drugo gledište o Ustavu iznio je početkom 20. stoljeća povjesničar Charles 
Beard (izazvavši gnjev i ogorčenje, uključivši optužujući uvodnik New 
York Timesa). U svojoj knjizi An Economic Intepretation of the Constitution 
napisao je: 


Budući da je primarni zadatak vlade, onkraj obične represije fizičkog 
nasilja, smišljanje pravila koja određuju imovinske odnose članova društva, 
dominantne klase čija se prava time određuju moraju od vlade bezuvjetno 
dobiti takva pravila koja su u suglasju s višim interesima nužnima za 
nastavljanje njezinih ekonomskih procesa ili one same moraju nadzirati 
organe vlasti. 


Ukratko, Beard je rekao da bogati moraju, u svom interesu, ili izravno 
nadzirati vlast ili nadzirati zakone po kojima vlast djeluje. 

Beard je tu općenitu ideju primijenio na Ustav, proučavajući ekonomsku 
pozadinu i političke ideje pedeset petorice muškaraca koji su se 1787. sastali 
u Philadelphiji da bi sastavili nacrt Ustava. Ustanovio je da su oni gotovo 
svi po profesiji bili odvjetnici, da su većinom bili bogati zemljom, robo- 
vima, proizvodnim pogonima ili brodskim prijevozom, da je polovina njih 
davala zajmove u novcu uz kamate i da je četrdeset od te pedeset petorice 
posjedovalo vladine obveznice, prema arhivima Ministarstva financija. 

Prema tomu, Beard je ustanovio da je većina sastavljača Ustava imala 
neki izravan ekonomski interes u uspostavljanju snažne federalne vlasti: 
proizvođači su trebali protekcionističke tarife; zajmodavci su željeli zaustaviti 
korištenje papirnatim novcem za otplaćivanje dugova; špekulanti zemljištima 
željeli su zaštitu nakon napada na indijansku zemlju; robovlasnicima je bilo 
potrebno federalno osiguranje protiv ustanaka robova i bjegunaca; vlasnici 
obveznica željeli su vladu koja bi mogla prikupiti novac oporezivanjem na 
razini cijele zemlje kako bi otplatili te obveznice. 

Beard primjećuje da četiri skupine nisu bile zastupljene na ustavnoj 
konvenciji: robovi, posluga pod ugovorom, žene, ljudi bez imanja. Ustav 
stoga nije odrazio interese tih skupina. 

On je jasno želio istaknuti da nije mislio kako je Ustav bio napisan 
samo zato da bi se Očevi osnivači time osobno okoristili, iako se ne mogu 
zanemariti imutak od 150.000 dolara Benjamina Franklina, veze Alexandera 
Hamiltona s unosnim interesima preko njegova tasta i šurjaka, velike plan- 
taže robova Jamesa Madisona, golemi zemljoposjedi Georgea Washingtona. 
On je zapravo trebao donijeti korist skupinama koje su Osnivači zastupali, 
»ekonomskim interesima koje su razumjeli i konkretno osjećali, konačnoj 
formi dobivenoj u njihovom osobnom iskustvu«. 

Nisu se svi na philadelphijskoj konvenciji uklapali u Beardovu shemu. 
Elbridge Gerry iz Massachusertsa bio je zemljoposjednik, a ipak se protivio 
ratifikaciji Ustava. Slično se tomu i Luther Martin iz Marylanda, čiji su 
preci stekli velike površine zemlje u New Jerseyju, protivio ratifikaciji. 
Međutim, uz nekoliko iznimaka, Beard je pronašao snažnu vezu između 
bogatstva i potpore Ustavu. 

Do 1787. nije postojala samo zbiljska potreba za snažnom centralnom 
vlašću kako bi se zaštitili veliki ekonomski interesi, nego i neposredan 
strah od pobune nezadovoljnih farmera. Glavni događaj koji je prouzročio 
taj strah bio je ustanak u ljeto 1786. godine u zapadnom Massachusettsu, 
poznat kao Shaysova pobuna. 

U zapadnim gradovima Massachusettsa postojala je ogorčenost protiv 
zakonodavnih tijela u Bostonu. Novi ustav iz 1780. digao je imovinska 
ograničenja za glasovanje. Nitko nije mogao obavljati državnu dužnost a da 
nije bio poprilično imućan. Nadalje, zakonodavci su odbijali izdati papir- 
nati novac, kao što je to bilo učinjeno u drugim državama, poput Rhode 
Islanda, kako bi se farmerima opterećenima dugovima olakšalo otplaćivanje 
kreditora. 

Počele su se sastajati ilegalne konvencije u nekim zapadnim okruzima 
kako bi organizirale suprotstavljanje zakonodavcima. Na jednoj takvoj 
konvenciji čovjek po imenu Plough Jogger otvorio je dušu: 


Ja sam bio naveliko zlorabljen, bio sam obvezan odraditi više od svoje 
uloge u ratu; bio sam opterećen klasnim nametima, gradskim nametima, 
pokrajinskim nametima, kontinentalnim nametima i svim nametima ... 
navlačili su me i potezali šerifi, redarstvenici i utjerivači dugova, a stoka 


mi je prodana ispod svoje vrijednosti ... 

..« Veliki ljudi dobit će sve što imamo i ja mislim da je vrijeme da se 
dignemo i to zaustavimo, i da više ne bude ni sudova, ni šerifa, ni utjeri- 


vača dugova ni odvjetnika ... 


Predsjedajući na tom okupljanju koristio se svojim drvenim čekićem kako bi 
skraćivao pljesak. On i drugi željeli su da se isprave nanesene im nepravde, 
ali mirnim putem, slanjem predstavke pokrajinskom sudu (zakonodavnom 
tijelu) u Bostonu. 

Međutim, prije predviđenog zasjedanja pokrajinskoga suda trebala su se 
održati sudska zasjedanja u okrugu Hampshire, u gradovima Northampton i 
Springfield, na kojima bi se odlučilo da se oduzme stoka farmerima koji nisu 
platili svoje dugove, da im se oduzme zemlja, sa zrelim usjevima i spremna 
za žetvu. I tako, veterani kontinentalne vojske, također ojađeni zato što se 
s njima poslije otpusta postupalo loše — davane su im potvrde za buduće 
kompenzacije umjesto da im se odmah dalo novac — počeli su organizirati 
farmere u odrede i vojne čete. Jedan od tih veterana bio je Luke Day, koji 
je tog jutra stigao pred sud s odredom bubnjara i frulaša, još uvijek gnjevan 
sjećajući se da je bio zatvoren u dužničkoj tamnici u jeku prošloga ljeta. 

Šerif se obratio lokalnoj policiji da zašriti sud od tih naoružanih farmera. 
Međutim veći dio milicije bio je uz Lukea Daya. Šerif je uspio okupiti 
petsto ljudi, a suci su navukli svoje crne svilene halje čekajući da im šerif 
osigura put do sudnice. Međutim na stepenicama sudnice Luke Day čekao 
je s predstavkom zahtijevajući ustavno pravo ljudi da prosvjeduju protiv 
neustavnih postupaka pokrajinskoga suda, tražeći od sudaca da prekinu 
rad suda sve dok pokrajinski sud ne bude mogao donijeti odluku u korist 
farmera. Pokraj Lukea Daya stajalo je pet stotina naoružanih farmera. 
Suci su prekinuli rad suda. 

Ubrzo nakon toga u sudnicama u Worcesteru i Atholu farmeri s puškama 
spriječili su sudska zasjedanja kojima bi im se oduzela imovina, a milicija je 
bila previše naklonjena farmerima ili je bila brojčano nadjačana da bi djelo- 
vala. U Concordu je pedesetogodišnji veteran iz dvaju ratova Job Shattuck 
vodio karavanu dvoprega, teretnih kola, konja i volova na gradsku livadu, 
dok je u međuvremenu poslana poruka sucima: 


Glas naroda ove zemlje takav je da suci ne bi trebali ući u sudnicu sve dok“ 


se prema narodu ne isprave nepravde koje on trpi u ovom trenutku. 

Okružna je konvencija tada predložila da suci prekinu rad suda, što su 
oni i učinili. 

U gradu Great Barringtonu milicija od tisuću ljudi suočila se s prepunim 
trgom naoružanih dječaka i muškaraca. Međutim milicija je bila podije- 
ljenih mišljenja. Kada je glavni sudac predložio da se pripadnici milicije 
podijele, da oni koji su bili za zasjedanje suda odu na desnu stranu ceste, 
aoni koji su bili protiv na lijevu, dvije stotine pripadnika milicije otišlo je 
na desnu, osam stotina na lijevu stranu, te su suci odlučili da sud prekine 
rad. Tada je gomila krenula do kuće glavnoga suca, koji je pristao potpisati 
jamstvo da sud neće zasjedati sve dok se ne sastane pokrajinski sud. Gomila 
se vratila na trg, provalila u gradski zatvor i oslobodila dužnike. Glavni 
sudac, gradski liječnik, rekao je: »Nikad nisam čuo da je netko istaknuo 
bolji način da se isprave nečije nepravde nego da to narod napravi.« 

Guverner i polirički čelnici Massachusertsa počeli su se brinuti. Samuel 
Adams, koji je nekad kao čelnik u Bostonu radikalno gledao na probleme, 
sada je insistirao da ljudi djeluju unutar granica zakona. Rekao je da su 
»britanski emisari« razjarili farmere. Ljudi iz grada Greenwicha odgovorili 
su: vi u Bostonu imate novac, mi ne. I zar niste vi tijekom Revolucije dje- 
lovali nezakonito? Ustanike se sada nazivalo regulatorima. Njihov je znak 
bila grančica kukute. 

Problem je nadišao Massachusetts. U Rhode Islandu dužnici su zauzeli 
zakonodavno tijelo i počeli izdavati papirnati novac. U New Hampshireu 
nekoliko je stotina ljudi u rujnu 1786. opkolilo zakonodavno tijelo u Exeteru 
tražeći povrat poreza i izdavanje papirnatog novca; raspršili su se tek kad 
je zaprijećeno vojnom akcijom. 

Daniel Shays na scenu je ušao u zapadnom Massachusettsu. Kao pomoćni 
radnik na farmi u vrijeme izbijanja rata pridružio se kontinentalnoj vojsci, 
borio se u Lexingtonu, Bunker Hillu i Saratogi, i bio je ranjen u akciji. 
Godine 1780., nakon što nije dobio plaću, napustio je vojsku, otišao kući i 
uskoro se našao pred sudom zbog neplaćanja dugova. Vidio je i što se događa 
drugima: bolesnoj su ženi oduzeli krevet na kojem je ležala jer ga nije bila 
u mogućnosti platiti. 

Shaysa je u tu situaciju uvukla činjenica da se 19. rujna Vrhovno sudište 
Massachusettsa sastalo u Worcesteru i optužilo jedanaest vođa pobune, 
uključujući tri njegova prijatelja, kao »raskalašene, izgredničke i buntovne 
osobe« koje su »nezakonito i silom oružja« spriječile »provođenje pravde i 
zakona države«. To se vrhovno sudište planiralo ponovno sastati u Springfieldu 
tjedan poslije, i bilo je govora o podizanju optužnice protiv Lukca Daya. 

Shays je organizirao sedam stotina naoružanih farmera, koji su većinom 
bili veterani iz rata, i poveo ih u Springfield. Ondje su naišli na generala s 
devet stotina vojnika i s topom. Shays je generala zamolio da im dopusti 
paradu, što mu je general dopustio, te su Shays i njegovi ljudi prošli trgom, 
udarajući o bubnjeve i pušući u frule. Dok su marširali, sve im se više ljudi 
pridruživalo. Pridružio im se jedan broj pripadnika milicije, a dolazila su 
pojačanja i sa sela. Suci su odgodili saslušanja za jedan dan, a potom su 
prekinuli rad suda. 

Tada je pokrajinskom sudu koji se sastao u Bostonu guverner James 
Bowdoin zapovjedio da »obrane narušeno dostojanstvo vlasti«. Nedavni 
pobunjenici protiv Engleske, sigurni na položajima, pozivali su na zakon i 
red. Sam Adams pomogao je da se sastavi Zakon protiv narušavanja javnog 
reda i rezolucija kojom se ukida habeas corpus, čime je vlastima dopušteno 
da ljude drže u zatvoru bez suđenja. Istodobno je zakonodavno tijelo pod- 
nijelo zahtjev da se učine neki ustupci gnjevnim farmerima izjavivši da se 
neki stari porezi sada mogu platiti u robi umjesto u novcu. 

To nije pomoglo. U Worcesteru se 160 ustanika pojavilo pred sudnicom. 
Šerif ih je pozvao da se raziđu. Ustanici su rekli da će se raspršiti samo 
ako to učine i suci. Šerif je vikao nešto o vješanju. Netko mu je prišao iza 
leđa i stavio mu grančicu kukute u šešir. Suci su tada orišli. 

Sukobljavanja između farmera i milicije sada su se umnogostručila. 
Zimski nanosi snijega počeli su smetati dolascima farmera do sudnica. 
Kada je Shays počeo marširati s tisuću muškaraca u Boston, mećava ih je 
prisilila da se vrate, a jedan se od njih nasmrt smrznuo. 

Na teren je izašla vojska, koju je vodio general Benjamin Lincoln, plaćena 
novcem koji su prikupili bostonski veletrgovci. U artiljerijskom su okršaju 
ubijena tri pobunjenika. Jedan je vojnik stao pred svoj top i izgubio obje 
ruke. Zima je postajala sve oštrija. Pobunjenici su brojčano bili nadjačani 
i u bijegu. Shays je pronašao utočište u Vermontu, a njegovi su se sljed- 
benici počeli predavati. Bilo je još nekoliko mrtvih u bitci, a potom su se 
događali mjestimični, neorganizirani, očajni nasilni postupci protiv vlasti: 
spaljivanje štala, pokolj generalovih konja. Jedan je vladin vojnik ubijen u 
sablasnom noćnom sudaru dviju saonica s konjskom zapregom. 

Uhvaćene se pobunjenike izvelo pred sud u Northamptonu i šest ih je 
osuđeno na smrt. Pred vratima glavnog šerifa iz Pirtsfielda ostavljena je 
sljedeća poruka: 

Koliko razumijem, jedan broj mojih sunarodnjaka osuđen je na smrt zato 
što se borio za pravdu. Zaklinjem te da ne sudjeluješ u izvršavanju tako 
užasnog zločina, jer prema svemu onome što je gore, onaj koji osuđuje 
i onaj koji izvršava dijelit će istu sudbinu ... Pripremi se na smrt koja će 
brzo stići, jer bilo tvoj bilo moj život kratko će trajati. Kada šumu prekrije 


lišće, vratit ću se i nakratko te posjetiti. 


Još su trideset tri pobunjenika izveli pred sud i još šest njih osudili su na smrt. 
Došlo je do rasprave treba li izvršavati vješanja. General Lincoln zatražio 
je milost i povjerenstvo za blagost, međutim Samuel Adams rekao je: »U 
monarhiji je zločin izdaje mogao obuhvatiti pomilovanje i lakšu kaznu, no 
čovjek koji se usudi pobuniti protiv zakona republike treba snositi smrtnu 
kaznu.« Uslijedilo je nekoliko vješanja; neke su optužene pomilovali. Shaysa 
su pomilovali u Vermontu 1788. pa se vratio u Massachusetts, gdje je umro 
siromašan i nepoznat 1825. godine. 

Thomas Jefferson, koji je u vrijeme Shaysove pobune bio veleposlanik u 
Francuskoj, za takve je ustanke govorio da su zdravi za društvo. U pismu 
prijatelju napisao je: »Smatram da je poneka sitna pobuna tu i tamo dobra 
stvar ... To je lijek potreban za čvrsto zdravlje vlade ... Ne dao bog da ikad 
bude dvadeset godina bez takve pobune ... Drvo slobode s vremena na 
vrijeme treba se ponovno osvježiti krvlju domoljublja i tirana. To je pri- 
rodno gnojivo.« 

Međutim Jefferson je bio daleko od poprišta događaja. Politička i eko- 
nomska elita zemlje nije bila toliko tolerantna. Ona se brinula da bi se takvi 
primjeri mogli proširiti. Veteran iz Washingtonove vojske, general Henry 
Knox osnovao je organizaciju vojnih veterana »Red Cincinnatija«, po svoj 
prilici (kako je to opisao jedan povjesničar) »u svrhu njegovanja junačkih 
sjećanja na borbu u kojoj su sudjelovali«, ali činilo se i da nadziru radika- 
lizam u novoj zemlji. Knox piše Washingtonu potkraj 1786. o Shaysovoj 
pobuni izražavajući pritom razmišljanja velikog dijela imućnih i moćnih 
čelnika u zemlji: 


Ljudi koji su ustanici nikad nisu platili nikakve poreze, ili su platili vrlo 
male poreze. Međutim oni uočavaju slabost vlasti; oni istodobno osjećaju 
vlastito siromaštvo, u usporedbi s imućnima, i vlastitu snagu te su odlučni 
uporabiti potonje kako bi popravili ono prvo. Njihov je kredo: »Imovinu 
Sjedinjenih Američkih Država od zapljene Velike Britanije zašticila su 


zajednička nastojanja svih i ona zato mora biri zajedničko imanje svih. 

A onaj koji se pokušava usprotiviti tom kredu neprijatelj je pravičnosti i 
pravednosti i treba ga zbrisati s lica zemlje.« 


Alexander Hamilton, Washingtonov pobočnik za vrijeme rata, bio je jedan 


izrazio svoju političku filozofiju: 


Sve se zajednice dijele na nekolicinu njih i na mnoge. Prvi su bogati 
i dolaze iz dobrih obitelji, dok druge čini mnoštvo iz naroda. Za glas 
naroda rečeno je da je glas Boga; i koliko god se ta maksima općenito 
citirala i koliko god se u nju vjerovalo, ona u stvarnosti nije istinita. Ljudi 
su buntovni i nepouzdani; oni rijetko donose sudove i ustanovljuju što je 
ispravno. Dajte stoga najboljoj klasi određeni trajni udio u vlasti ... Može 
li se pretpostaviti da demokratska skupština koja se svake godine vraća 
mnoštvu ljudi vodi računa o javnom dobru? Ništa osim permanentnog 


tijela ne može obuzdati nerazboritost demokracije ... 


Na ustavnoj konvenciji Hamilton je predložio da se predsjednik i članovi 
Senata biraju doživotno. 

Konvencija nije prihvatila taj prijedlog. Međutim nije predviđala ni 
narodni izbor, osim u slučaju Zastupničkog doma Kongresa, gdje su 
ograničenja postavila zakonodavna tijela (koja su za glasovanje zahtijevala 
posjedovanje imanja u gotovo svim državama), niti je uključila žene, Indi- 
jance, robove. Ustav je predvidio da senatore biraju državni zakonodavci, 
da predsjednika biraju elektori koje su odabrali državni zakonodavci, a da 
članove Vrhovnog suda imenuje predsjednik. 

Problem demokracije u postrevolucionarnom društvu nisu pak bila 
ustavna ograničenja glasovanja. On je ležao dublje, onkraj Ustava, u podjeli 
društva na bogate i siromašne. Jer ako su neki ljudi imali veliko bogatstvo i 
velik utjecaj; ako su imali zemlju, novac, novine, crkvu, obrazovni sustav — 
kako je glasovanje, koliko god rasprostranjeno, moglo zadirati u takvu moć? 
Postojao je još jedan drugi problem: nije li narav predstavničke vladavine, 
čak i s najširom osnovom, da bude konzervativna, da spriječi neobuzdanu 
promjenu? 

Došlo je vrijeme da se ratificira Ustav, da se podvrgne glasovanju na 
državnim konvencijama, uz pristanak njih devet od trinaest, koliko je bilo 
potrebno za njegovo ratificiranje. U New Yorku, gdje je rasprava o ratifika- 
ciji bila intenzivna, pojavio se niz anonimnih novinskih članaka koji nam 

govore mnogo toga o naravi Ustava. Te članke koji su zagovarali usvajanje 
Ustava napisali su James Madison, Alexander Hamilton i John Jay, i oni su 
postali poznati pod imenom Feđeralistički spisi (protivnici Ustava postali 
su poznati kao antifederalisti). 

U Federalističkom spisu br. 10 James Madison iznio je argument da je 
predstavnička vlada bila potrebna kako bi se održao mir u društvu optere- 
ćenom frakcijskim sporovima. Ti su sporovi proizašli iz »različite i nejednake 
raspodjele imanja. Oni koji su posjedovali i oni koji su bez imanja uvijek 
uobličuju raznovrsne interese u društvu«. Problem je bio, rekao je, kako 
kontrolirati frakcijske borbe koje su proizlazile iz nejednakosti u imutku, 
Manjinske se frakcije moglo kontrolirati, rekao je, načelom da će se odluke 
donositi glasovanjem većine. 

Stoga su, prema Madisonu, pravi problem bile većinske frakcije i ovdje 
je Ustav ponudio rješenje da se uvede »ekstenzivna republika«, to jest velika 
nacija koja se proteže preko trinaest država jer će onda »svima koji žele 
otkriti vlastitu snagu i djelovati u skladu jedni s drugima biti teže ... Utjecaj 
frakcijskih čelnika mogao bi potpaliti plamen unutar njihovih pojedinačnih 
država, ali ne bi mogao proširiti taj veliki požar po drugim državama«. 

Madisonov se argument može promatrati kao osjetljivi argument koji 
zagovara vlast koja može održati mir i izbjegavati neprestane nerede. No 
je li cilj vlasti jednostavno da održava red, kao sudac koji sudi između 
dvaju međusobno doraslih protivnika? Ili je stvar u tome da vlast ima neki 
poseban interes u održavanju takve vrste reda, određene raspodjele moći 
i bogatstva, raspodjele u kojoj vladini dužnosnici nisu neutralni suci već 
sudionici? U tom bi se slučaju taj nered zbog kojeg bi se oni mogli brinuti 
odnosio na nered narodne pobune protiv tog monopoliziranja društvenog 
bogatstva? Ta interpretacija ima smisla kada se pogledaju ekonomski inte- 
resi, društveno podrijetlo tvoraca Ustava. 

Kao dio njegova argumenta za većom republikom kojom bi se pronosio 
mir, James Madison u Federalističkom spisu br. 10 vrlo jasno kaže čiji mir 
želi održati: »Oduševljenost papirnatim novcem, ukidanje dugova, jednaka 
podjela imanja ili bilo koji drugi neumjesni ili pokvareni projekt, manje 
će pogodovati cijeloj uniji nego pojedinom njezinom članu.« 

Kada se pogleda ekonomski interes koji stoji iza političkih klauzula 
Ustava, onda taj dokument postaje ne samo djelo mudrih ljudi koji su poku- 
šali uspostaviti pristojno i uređeno društvo nego i djelo određenih skupina 
koje su pokušavale održati svoje privilegije dajući pritom dovoljno prava i 


sloboda dovoljnom broju ljudi kako bi sc osigurala narodna podrška. 

U toj novoj vlasti Madison će zajedno s Jeffersonom i Monroeom pri- 
padati jednoj stranci (demokratima-republikancima). Hamilton će zajedno 
s Washingtonom i Adamsom pripadati suparničkoj stranci (federalistima). 
Obojica su se složila — jedan robovlasnik iz Virginije, drugi veletrgovac iz 
New Yorka — o ciljevima nove vlasti koju su uspostavljali. Oni su anticipi- 
rali dugovječno temeljni dogovor dviju političkih stranaka u američkom 
sustavu. Hamilton je na drugom mjestu u Federalističkim spisima napisao 
da će ta nova unija moći »potisnuti unutrašnje frakcije i pobune«. Izravno 
se dotaknuo Shaysove pobune: »Burna situacija iz koje se Massachusetts 
jedva izvukao pokazuje da opasnosti te vrste nisu samo spekulativne.« 

U Federalističkom spisu br. 63 ili Madison ili Hamilton (autorstvo poje- 
dinih spisa ne zna se uvijek) zagovara nužnost »dobro sastavljenog senata« 
koji je »ponekad potreban kao obrana ljudima protiv njihovih vlastitih 
privremenih pogrešaka i zabluda« zato »što postoje pojedini trenuci u 
javnim poslovima kada bi narod, potaknut nekom nepravilnom strasti ili 
nekim nedopuštenim probitkom ili lažno zaveden umješno iskrivljenim 
prikazom za to zainteresiranih ljudi, mogao zahtijevati mjere zbog kojih 
će oni sami poslije svega najspremnije požaliti ili će ih osuditi«. I: »U tim 
kritičnim trenucima, kako će samo ljekovito biti uplitanje nekog umjerenog 
i uglednog tijela građana da bi se obuzdao zastranjeni tijek događaja i da bi 
se zaustavila nevolja koju ljudi smišljaju protiv sebe samih, sve dok razum, 
pravednost i istina ponovno ne zavladaju javnim umom.« 

Ustav je bio kompromis između robovlasničkih interesa Juga i financijskih 
interesa Sjevera. Radi ujedinjavanja trinaest država u jedno veliko tržište za 
trgovanje, sjeverni su delegati željeli zakone koji će regulirati međudržavno 
trgovanje i isticali su da je za donošenje takvih zakona potrebna jedino 
većina u Kongresu. Jug se složio s tim tražeći zauzvrat da se dopusti nastavak 
trgovine robljem idućih dvadeset godina, prije nego što bude stavljena izvan 
zakona. 

Charles Beard upozorio nas je da vlade — uključujući vladu Sjedinjenih 
Američkih Država — nisu neutralne, da one zastupaju dominantne eko- 
nomske interese i da je nakana njihovih ustava da služe tim interesima, 
Jedan od njegovih kritičara (Robert E. Brown, Charles Beard and the 
Constitution) ukazuje na jednu zanimljivu stvar. Uzmemo li u obzir da je 
iz Ustava izuzet izraz »život, sloboda i potraga za srećom«, koji se pojavljuje 
u Deklaraciji o neovisnosti, i da je nadomješten izrazom »živor, sloboda ili 
vlasništvo« — zašto onda Ustav ne bi štitio vlasništvo? Kao što Brown kaže 


120 


u vezi s revolucionarnom Amerikom, »praktički su svi zainteresirani za 
zaštitu vlasništva« jer mnogo Amerikanaca posjeduje vlasništvo. 

No to zavarava. Istina, bilo je mnogo vlasnika imanja. Međutim neki su 
ljudi imali mnogo više od drugih. Nekolicina je ljudi imala veliku količinu 
imanja; mnogi su ljudi imali malo; ostali nisu imali ništa. Jackson Main 
ustanovio je da su jednu trećinu stanovništva u revolucionarnom razdoblju 
činili mali farmeri, dok je samo tri posto stanovništva uistinu posjedovalo 
velike posjede i moglo se smatrati imućnima. 

Ipak, jednu je trećinu činio popriličan broj ljudi koji su smatrali da imaju 
neki ulog u stabilnosti nove vlasti. To je bio veći temelj podrške vlasti nego 
igdje u svijetu potkraj 18. stoljeća. Uz to su gradski obrtnici imali važan 
interes u vladi koja će štititi njihov rad od inozemne konkurencije. Ovako 
to opisuje Staughton Lynd: »Kako to da su gradski radnici diljem cijele 
Amerike nadmoćno i oduševljeno podržali Ustav Sjedinjenih Američkih 
Država?« 

To se pogotovu odnosilo na New York. Kada su deveta i deseta država 
ratificirale Ustav, četiri tisuće obrtnika iz New York Cityja marširalo je 
s iskićenim karnevalskim kolima i transparentima kako bi to proslavilo. 
Pekari, kovači, pivari, brodski stolari i brodograditelji, bačvari, nosači i 
krojači, svi su marširali. Lynd je ustanovio da su ti obrtnici bili nacionalisti, 
iako su se protivili vladavini elite u koloniji. Obrtnici su vjerojatno činili 
polovinu stanovništva New Yorka. Neki su bili imućni, neki siromašni, 
no svima je bilo bolje od običnog radnika, šegrta, sezonskog radnika, a 
njihov je prosperitet zahtijevao vladu koja će ih zaštititi od britanskih šešira 
i cipela te drugih dobara koja su se slijevala u kolonije poslije Revolucije. 
Kao posljedica toga, obrtnici su često podržavali imućne konzervativce u 
glasačkim kutijama. 

Ustav tako ilustrira složenost američkoga sustava: služio je interesima 
bogate elite, ali je također zadovoljavao sitne posjednike, obrtnike i farmere 
s umjerenim primanjima, kako bi izgradio široko utemeljenu podršku. 
Neznatno prosperitetni ljudi koji su činili taj temelj podrške bili su tampon 
zona protiv crnaca, Indijanaca i vrlo siromašnih bijelaca. Oni su eliri omo- 
gućavali da održi vlast uz minimum prisile, maksimum zakona — sve je 
opipljivim činilo snažno trubljenje domoljubljem i jedinstvom. 

Ustav je široj javnosti postao još prihvatljiviji poslije prvoga Kongresa koji 
je, odgovarajući na kritike, usvojio niz amandmana poznatih kao Povelja o 
pravima. Činilo se da ti amandmani od nove vlade prave čuvara narodnih 
sloboda: da govore, da objavljuju, da se mole bogu, da šalju predstavke, da 

se okupljaju, da im se pošteno sudi, da su kod kuće sigurni od službenog 
ometanja posjeda. On je, stoga, bio savršeno osmišljen da izgradi javnu 
potporu novoj vlasti. Budući da je ta bilo vrijeme kada je jezik slobode bio 
nov a njegova stvarnost nije bila provjerena, nije bila razjašnjena nepouz- 
danost svačije slobode kada se povjeri vlasti bogatih i moćnih. 

Isti se problem uočavao i u drugim odredbama Ustava, kao što je 
klauzula koja državama zabranjuje da »naruše ugovornu obavezu« ili ona 
koja Kongresu daje ovlasti da oporezuje ljude i prisvaja novac. One su sve 
zvučale benigno i neutralno sve dok netko ne zapita: porez za koga, za 
što? Prisvojiti što, za koga? Zaštititi ugovore svih čini se kao čin poštenja, 
jednakog postupanja prema svakome, sve dok netko ne uzme u razmatranje 
da ugovori između bogatih i siromašnih, između poslodavca i zaposlenika, 
zemljoposjednika i zakupca, kreditora i dužnika, općenito prednost daju 
moćnijoj od tih dviju strana. Prema tome, zaštititi te ugovore znači dati 
veliku moć vlasti, njezinim zakonima, sudovima, šerifima, policiji, koji 
su na strani privilegiranih — a ne učiniti to, kao u predmoderna vremena, 
primjenom grube sile protiv slabih, već snagom zakona. 

Prvi amandman Povelji o pravima pokazuje koja se vrednota interesa 
skriva iza nedužnosti. Kad ga je Kongres donio 1791., on je predviđao da 
»Kongres neće donijeti nijedan zakon ... koji bi ograničavao slobodu govora 
ili tiska ...«. Ipak je, sedam godina nakon što je Prvi amandman postao dio 
Ustava, Kongres donio zakon koji vrlo jasno ograničava slobodu govora. 

Bio je to Zakon o pobuni protiv države iz 1798., donesen za vrijeme 
administracije Johna Adamsa, u doba kada se Irce i Francuze u Sjedinjenim 
Američkim Državama smatralo opasnim revolucionarima zbog nedavne 
Francuske revolucije i irskih buna. Zakon o pobuni protiv države pretvorio 
je u zločin sve što se kaže ili napiše »lažno, skandalozno i zlonamjerno« 
protiv vlade, Kongresa ili predsjednika, s namjerom da ih se okleveće, da 
se našteti njihovu ugledu ili da se pobudi javna mržnja protiv njih. 

Čini se da je taj zakon izravno kršio Prvi amandman. Ipak su ga pro- 
vodili. Deset Amerikanaca završilo je u zatvoru jer je izražavalo mišljenje 
protiv vlade, a svaki član Vrhovnoga suda tijekom 1798. — 1800., koji je 
zasjedao kao sudac apelacionog suda, smatrao ga je ustavnim. 

Postojala je zakonska osnova za to, poznata pravnim stručnjacima, no ne 
i običnim Amerikancima, koji bi pročitali Prvi amandman i bili bi uvjereni 
da su on ili ona zaštićeni kada slobodno govore što misle. Tu osnovu objasnio 
je povjesničar Leonard Levy. Levy ističe da je stvar općeg shvaćanja (ne 
u širem stanovništvu, već među višim krugovima) da je, usprkos Prvom 

amandmanu, britanski običajni zakon o »kleveti protiv autoriteta države« 
još bio na snazi u Americi. To je značilo da iako vlada nije mogla primije- 
niti »prethodno sprječavanje« — to jest, spriječiti iznošenje ili objavljivanje 
unaprijed — ona je mogla kazneno goniti govornika ili pisca poslije. Prema 
tome, Kongres je imao podesnu zakonsku osnovu za zakone donesene od 
tog vremena, pretvorivši određenu vrstu govora u zločin. A budući da je 
kažnjavanje poslije te činjenice izvrsno sredstvo zastrašivanja za iznošenje 
slobodnog mišljenja, zahtjev da »ne bude prethodnog sprječavanja« sam 
se poništava. To Prvi amandman čini mnogo manje neprobojnim zidom 
zaštite nego se činio na prvi pogled. 

Provode li se ekonomske odredbe u Ustavu isto tako loše? Poučan pri- 
mjer za to nalazimo gotovo odmah u Washingtonovoj prvoj administraciji, 
kada je ovlast Kongresa da oporezuje i prisvaja novac neposredno primijenio 
ministar financija Alexander Hamilton. 

Vjerujući da se vlast mora povezati s najbogatijim dijelovima društva 
kako bi ojačala, Hamilton je Kongresu predložio niz zakona, koje je sam 
donio, izražavajući upravo tu filozofiju. Banka Sjedinjenih Američkih 
Država osnovana je kao partnerstvo između vlade i određenih bankarskih 
interesa. Određena je tarifa kako bi se pomoglo proizvođačima. Dogovoreno 
je da se vlasnicima obveznica plati — najveći dio ratnih obveznica tada je 
bio koncentriran u rukama male skupine bogatih ljudi — puna vrijednost 
njihovih obveznica. Doneseni su porezni zakoni da se prikupi novac za to 
otplaćivanje obveznica. 

Jedan od tih zakona bio je porez na viski, koji je osobito pogađao male 
farmere što su uzgajali usjeve i potom ih pretvarali u viski koji su potom 
prodavali. Godine 1794. farmeri iz zapadne Pennsylvanije latili su se oružja 
i pobunili se protiv prikupljanja takvog poreza. Ministar financija Hamilton 
stao je na čelo vojnih postrojbi kako bi ugušio njihov ustanak. Vidimo da 
su se tada, u prvim godinama Ustava, neke od njegovih odredbi — čak i one 
koje su se tako razmerljivo isticale (kao što je Prvi amandman) — olako mogle 
uzimati. Druge će se (kao moć da se oporezuje) provoditi svom silom. 

Ipak mitologija oko Očeva utemeljitelja ustrajno se održava. Reći, kao što 
je to nedavno učinio jedan povjesničar (Bernard Bailyn), da »su uništenje 
privilegija i stvaranje političkog sustava koji je od svojih vođa zahtijevao 
odgovornu i humanu uporabu moći bile njihove najviše težnje«, znači igno- 
rirati ono što se stvarno dogodilo u Americi tih Očeva utemeljitelja. 

Bailyn kaže: 

Svatko je poznavao osnovno pravilo za mudru i pravednu vlast. To je 
značilo tako uravnotežiti suparničke sile u društvu da nijedna sila ne može 
prevladati druge i da tako, neobuzdane, unište slobode koje su pripadale 
svima. Problem je bio kako urediti institucije vlasti kako bi ta ravnoteža 
mogla biti postignuta. 


Jesu li Očevi utemeljitelji bili mudri i pravedni ljudi koji su pokušavali 
postići dobru ravnotežu? Zapravo, oni nisu željeli ravnotežu, izuzev one koja 
je stvari održavala takvima kakve su bile, ravnotežu među dominantnim 
snagama u to vrijeme. Oni svakako nisu htjeli jednaku ravnotežu između 
robova i gospodara, onih bez imanja i posjednika imanja, Indijanaca i 
bijelaca. 

Čak polovinu ljudi Očevi utemeljitelji nisu čak ni uzimali u obzir kao 
Bailynove »suparničke sile« u društvu. Njih se nije spominjalo ni u Dekla- 
raciji o neovisnosti, one su bile odsutne u Ustavu, bile su nevidljive u novoj 
političkoj demokraciji. Bile su to žene najranije Amerike, 

*Intimno ugnjetene 


MOGUĆE JE, čitajući standardne povijesti, zaboraviti polovinu 
stanovništva zemlje. Istraživači su bili muškarci, zemljoposjednici i veletr- 
govci bili su muškarci, političke su vođe bili muškarci, vojne figure bili su 
muškarci. Sama nevidljivost žena, previđanje žena, znak je njihova bijednog 
statusa. 

U toj nevidljivosti one su bile nešto poput crnih robova (i stoga su se 
žene ropkinje suočavale s dvostrukim ugnjetavanjem). Biološka jedinstvenost 
žena, kao što su boja kože i karakteristične crte lica u crnaca, postala je 
osnova po kojoj se prema njima postupalo kao s podređenima. Istina, žene 
su u svojoj biologiji posjedovale nešto praktično važnije od boje kože — svoj 
položaj rodilja — no to nije bilo dovoljno da se objasni općenito potiski- 
vanje svih njih u društvu, čak i onih koje nisu rađale djecu ili onih koje su 
bile premlade ili prestare za to. Čini se da su njihove fizičke karakteristike 
pogodovale muškarcima, koji su mogli iskorištavati, eksploatirati i njego- 
vati nekoga tko je istodobno bio sluškinja, seksualna partnerica, družica i 
rodilja-učiteljica-paziteljica njihove djece. 

U društvima utemeljenima na privatnom vlasništvu i natjecanju, u ko- 
jima monogamne obitelji postaju praktične jedinice za rad i socijalizaciju, 
osobito je bilo korisno da se uspostavi taj posebni status žena, nešto poput 
kućnog roba po pitanju intimnosti i ugnjetavanja, a što ipak zahtijeva, zbog 
te intimnosti i dugotrajne povezanosti s djecom, posebnu vrstu pokrovi- 
teljstva koje je povremeno, osobito prilikom pokazivanja snage, moglo 
skliznuti prema odnosu koji ju je uvažavao kao jednaku. Ugnjetavanje na 
tako osobnoj razini pretvorilo bi se u nešto što bi bilo teško iskorijeniti. 

Čini se da je u prijašnjim društvima — u Americi i drugdje — u kojima 
je vlasništvo bilo zajedničko, a obitelji su bile proširene i složene, u kojima 
su tetke i stričevi te bake i djedovi živjeli svi skupa, žena bila izjednačenija s 
drugima nego u bjelačkim društvima koja su ih poslije preplavila, donoseći 


»civilizaciju« i privatno vlasništvo. 

U plemenima Zufii s jugozapada, primjerice, proširene su se obitelji 
— veliki klanovi — temeljile na ženi, čiji je muž dolazio živjeti s njezinom 
obitelji. Pretpostavljalo se da su žene posjedovale kuće i da su polja pripadala 
klanovima, a da su žene imale jednaka prava na ono što se proizvodilo. 
Žena je bila sigurnija, zato što je bila sa svojom obitelji i mogla se rastaviti 
od muškarca kad bi to poželjela, zadržavajući pritom svoje vlasništvo. 

Žene u nizinskim indijanskim plemenima sa Srednjega zapada nisu 
imale poljodjelske dužnosti ali su imale vrlo važno mjesto u plemenu kao 
iscjeliteljice i travarice, a ponekad su one bile sveti ljudi koji su davali 
savjet. Kada bi zajednica izgubila svoje muške vođe, žene bi postajale 
poglavice. Žene su učile gađati malim lukovima i nosile su noževe jer se 
među Siouxima pretpostavljalo da se žena može obraniti od napada. 

Svečanost stupanja u pubertet u Siouxa bila je takva da je mladoj Sioux 
djevojci usađivala osjećaj ponosa: 


Hodaj dobrom cestom, kćeri moja, i krda bizona prostrana i tamna kao 
što su sjene oblaka koje prekrivaju preriju slijedit će te ... Budi poslušna, 
poštovana, nježna i skromna, kćeri moja. I hodaj ponosno. Nestane li 
ponosa i krjeposti žena, proljeće će doći, ali će se tragovi bizona pretvoriti 
u travu. Budi snažna, s toplim, snažnim srcem zemlje. Nijedan narod ne 


propada dok mu god žene nisu slabe i obeščašćene ... 


Bilo bi pretjerano reći da je odnos prema ženama bio jednak kao i prema 
muškarcima; no prema njima se odnosilo s poštovanjem, a komunalna 
narav društva davala im je važnije mjesto. 

Okolnosti pod kojima su bijeli doseljenici došli u Ameriku stvorile su 
različite situacije za žene. Ondje gdje su se prva naselja sastojala u cijelosti 
od muškaraca, žene se uvozilo kao seksualno roblje, roditeljice, družice. 
Godine 1619., kad su prvi crni robovi došli u Virginiju, na jednom je brodu 
u Jamestown došlo devedeset žena: »Ugodne osobe, mlade i neiskvarene 
... prodane uz vlastiti pristanak doseljenicima kao žene, po cijeni koja je 
pokrivala trošak njihova prijevoza.« 

Mnoge su žene došle u tim prvim godinama kao sluškinje pod ugo- 
vorom — često kao djevojke tinejdžerice — i živjele su živote koji se nisu 
previše razlikovali od robovskih, osim što je trajanje službovanja imalo 
svoj kraj. Morale su biti poslušne gospodarima i gospodaricama. Autorice 
knjige Americas Working Women (Baxandall, Gordon i Reverby) opisuju 


tu situaciju: 

Bile su slabo plaćene i odnos prema njima često je bio grub i oštar, bez 
dobre hrane i privatnosti. Naravno, ti užasni uvjeti izazivali su otpor. 
Živeći u izdvojenim obiteljima bez previše dodira s drugima koji su u istom 
položaju, sluškinjama pod ugovorom primarno je bio otvoren jedan smjer 
otpora: pasivni otpor, pokušavale su napraviti što je moguće manje posla i 
stvarati nevolje svojim gospodarima i gospodaricama. Naravno gospodari i 
gospodarice to nisu interpretirali na taj način, već su na svojeglavo ponašanje 


svojih sluškinja gledali kao na durenje, lijenost, pakost i glupost. 


Primjerice, glavno zakonodavno tijelo Connecticuta 1645. naredilo je da se 
izvjesnu »Susan C., zbog svoga buntovničkog ophođenja prema gospodarici, 
pošalje u popravnu ustanovu i da se ondje drži na teškom radu i prisilnoj 
dijeti, da se izloži sljedećoj lekciji onog dana kada se javno popravi, i da se 
tako popravlja tjedno, sve dok se ne da drugačija naredba«. 

Seksualno zlostavljanje djevojaka sluškinja postalo je opće mjesto. 
Sudski arhivi iz Virginije i drugih kolonija pokazuju da se gospodare izvo- 
dilo pred sud zbog toga, stoga možemo pretpostaviti da su to bili osobito 
flagrantni slučajevi; mora da je bilo mnoštvo drugih primjera koji nikad 
nisu ugledali svjetlo dana. 

Godine 1756. Elizabeth Sprigs pisala je svomu ocu o svome služenju: 


Ono što mi nesretni engleski ljudi trpimo ovdje nadilazi vjerojatnost da 
vi to u Engleskoj uopće zamislite, neka samo bude dovoljno to da sam ja 
jedna od onih nesretnica koje se muče dan i noć, i vrlo često u konjskoj 
štali, jedino me tješi kad mi se kaže: kujo, ne napraviš ni pola posla, a potom 
me se zaveže i bičuje kako se ne bi bičevalo ni životinju, sve što dobivam 
za jelo malo je indijanskog kukuruza i soli, da čak pritom pozavidiš da se 
bolje odnose prema mnogim crncima, i uz to sam gotovo gola, niti imam 
kakve cipele niti kakve čarape za obući ... preostaje mi samo pokrivač u 


koji se zamotamo i legnemo na tlo ... 


Kakvi se god užasi mogli zamisliti u prevoženju crnih robova u Ameriku, 
oni se moraju umnogostručiti kad je riječ o crnim ženama, koje su često 
činile trećinu tog tereta. Trgovci robljem prenose: 


Vidio sam trudnu ženu kako rađa dijete dok je lancima zavezana za leševe 
koje naši pijani nadglednici nisu uklonili ... posložene kao ribe u konzervi 


one često rađaju djecu u znojnim isparavanjima koja proizvodi ljudski teret 

... Na brodu se nalazila mlada crna žena lancima prikovana za palubu koja 


je izgubila razum ubrzo nakon što su je kupili i ukrcali na brod. 


Zena po imenu Linda Brent koja je pobjegla od robovlasnika ispripovijedala 
je o jednom drugom bremenu: 


Ali sada sam ušla u svoju petnaestu godinu — tužno razdoblje u životu 
djevojke ropkinje. Moj mi je gospodar počeo šaprati u uho odvratne riječi. 
Kako sam bila mlada, nisam mogla zanemariti njihov smisao ... Gospodar 
me nalazio iza svakog ugla, podsjećajući me da mu pripadam, i zaklinjao 
se nebom i zemljom da će me prisiliti da mu se podam. Ako bih izašla da 
udahnem svježi zrak, poslije dana neumorne tlake, njegovi bi me koraci 
slijedili. Kad bih kleknula pokraj groba svoje majke, njegova tamna sjena 
nadvila bi se nada mnom čak i ondje. Lako srce koje mi je priroda dodijelila 


postalo je teško sa žalosnim slutnjama ... 


Čak su se i bjelkinje, koje nisu bile dovedene kao sluškinje ili ropkinje, već 
kao supruge prvih doseljenika, suočile s istim nevoljama. Osamnaest udanih 
žena došlo je na Mayfloweru. Tri su bile trudne, a jedna je od njih rodila 
mrtvorođenče prije nego što su pristale na kopno. Žene je iscrpljivalo rađanje 
i bolest; do proljeća su preživjele samo četiri od tih osamnaest žena. 

Onima koje bi preživjele, zajednički sudjelujući u izgradnji života u div- 
ljini sa svojim muževima, često se iskazivalo posebno poštovanje jer su bile 
strahovito potrebne. I kada bi muškarci umrli, žene bi često preuzimale i 
muški posao. Tijekom cijelog prvog stoljeća i poslije žene na američkoj granici 
ostavljale su dojam da su se izjednačile sa svojim muškarcima. Međutim sve 
su žene bile opterećene idejama prenesenim s kolonistima iz Engleske, pod 
utjecajem kršćanskih učenja. Englesko pravo bilo je sažeto u dokumentu 
iz 1632. pod naslovom »Zakonite odluke o ženskim pravima«: 


U tom stapanju koje zovemo brak nalazi se međusobno povezivanje. Istina 
je da su muškarac i žena jedna osoba, međutim upamtite na koji način. 
Kada se mali potočić pripoji rijekama Rh&ni, Humber i Temzi, jadna 
rječica gubi svoje ime ... Čim se žena uda, naziva se prikrivenom ... to jest 
»prekrivenom«; takoreći zaramnjenom i zasjenjenom; ona je izgubila svoj 
tok. Mnogo iskrenije mogu, izdaleka, reći udanoj ženi da je njezino novo 


ja sada nadmoćni, njezin drug, njezin gospodar ... 

Julia Spruill opisuje zakonski položaj žene u kolonijalnom razdoblju: »Muževa 
kontrola nad osobom supruge proširila se do prava da je kažnjava ... No nije 
imao prava da svojoj supruzi nanosi trajne povrede ili da je usmrti ...« 

Što se tiče vlasništva: »Pored apsolutnog posjedovanja osobnog vlasništva 
svoje supruge i imanja na kojem je mogla doživotno uživati, suprug joj 
je oduzimao svaki drugi prihod koji je mogao biti njezin. On je uzimao 
nadnice koje bi ona zaradila svojim radom ... Podrazumijevalo se kao 
prirodno da su prihodi koji su proizlazili od zajedničkog rada supruga i 
supruge pripadali suprugu.« 

Za ženu je roditi dijete izvanbračno značilo počiniti zločin, a koloni- 
jalni sudski arhivi prepuni su slučajeva žena koje su izvodili pred sud zbog 
»izvanbračnosti« — zakon ne bi pogađao oca djeteta pa bi se njega puštalo 
na slobodu. Kolonijalni časopis iz 1747. reproducirao je govor »gospođice 
Polly Baker pred sudom, u Connecticutu blizu Bostona u Novoj Engleskoj; 
gdje je bila po peti put zakonski gonjena zbog izvanbračnog djeteta«. (Sam 
je govor ironična izmišljotina Benjamina Franklina.) 


Molim časni sud da mi dopusti nekoliko riječi: ja sam siromašna, nesretna 
žena, koja nema novca da plati odvjetnike koji bi me branili ... Ovo je peti 
put, gospodo, da sam dovučena pred vaš sud zbog istog razloga; dvaput sam 
platila veliku novčanu globu i dvaput sam bila izložena javnom kažnjavanju, 
zbog nedostatka novca da platim te globe. To je možda u skladu sa zakonom 
i ja to ne osporavam; no s obzirom na to da su zakoni ponekad sami po 
sebi nerazumni, i zato suludi; a drugi su preoštri u odnosu na predmete u 
određenim okolnostima ... bit ću slobodna reći kako ja mislim da je ovaj 
zakon, prema kojem sam kažnjena, i nerazuman sam po sebi i osobito oštar 
u odnosu na mene ... Budući da se slabo razumijem u zakone, ne mogu 
shvatiti ... kakva je narav mog prijestupa. Ja sam na svijet donijela petero 
djece, riskirajući svoj život; svojom marljivošću dobro sam ih uzdržavala, 
a da nisam opteretila gradsku općinu, i bila bih još bolja u tome, da nije 
bilo tih teških optužbi i novčanih globa koje sam platila ... niti pak itko 
ima i najmanji prigovor protiv mene, izuzev, možda, službenika suda, zato 
što sam rodila petero djece a da nisam bila udana, zbog čega su oni ostali 
bez poreza na brak. No može li to biti moja pogreška? ... 

Šro moraju učiniti siromašne žene, kojima običaji i priroda zabranjuju 
da javno snube muškarce i koje ih ne mogu prisiliti da budu muževi, kada 
se zakoni nisu pobrinuli da im osiguraju ijednoga, i još ih oštro kažnjavaju 


zato što obavljaju svoju dužnost bez njih; dužnost prvog i velikog naloga 

prirode i Boga, rasti i množi se; dužnost koja proizlazi iz postojanog 
izvršavanja od kojeg me ništa nije moglo odvratiti, ali zbog kojega sam se 
izvrgla gubitku javnog ugleda i često sam podnosila javno omalovažavanje 
i kažnjavanje; i zato bih trebala, po mom skromnom mišljenju, umjesto 
bičevanja, dobiti kip koji bi se podigao meni u spomen. 


Položaj oca u obitelji izražen je u Zbe Spectatoru, utjecajnom časopisu u 
Americi i Engleskoj: »Ništa nije ugodnije umu muškarca od moći i gos- 
podstva; i ... budući da sam otac obitelji ... neprestano sam zaokupljen 
izdavanjem zapovijedi, propisivanjem dužnosti, saslušavanjem različitih 
strana, dijeljenjem pravde i raspodjeljivanjem nagrada i kazni ... Ukratko, 
gospodine, ja svoju obitelj gledam kao patrijarhalno vrhovništvo u kojem 
sam ja i kralj i svećenik.« 

Ne čudi da je puritanska Nova Engleska prenijela to podčinjavanje žena. 
Na suđenju ženi zato što se usudila požaliti na posao koji je neki stolar 
napravio za nju, jedan od najmoćnijih crkvenih otaca iz Bostona, velečasni 
John Cotton, rekao je: »... to da bi muž trebao poslušati svoju ženu, a ne žena 
svog muža, to je pogrešno načelo. Jer Bog je predvidio neki drugi zakon za 
žene: supruge, budite podčinjene svojim muževima u svim stvarima«. 

Najprodavanija »džepna knjiga«, objavljena u Londonu, naširoko se čitala u 
američkim kolonijama tijekom 1700-tih. Zvala se Advice to a Daughter: 


Prvo moraš općenito postaviti temelje da postoji nejednakost među spolo- 
vima i da je zbog bolje ekonomije svijeta muškarcima, koji su trebali biti 
zakonodavci, udijeljen veći udio razuma, zbog čega je vaš spol spremniji 
za udovoljavanje koje je neophodno za izvršavanje onih dužnosti koje 
su, čini se, najprikladnije tome pripisane ... Vaš je spol želio da vas vodi 
naš razum i naša snaga da vas zaštiti: naš je želio vašu nježnost, da nas 


omekša i da nas zabavi ... 


U kontekstu te snažne edukacije zapanjujuće je da su se žene unatoč tomu 
bunile. Ženske su se pobune uvijek suočavale s posebnim zaprekama: one 
žive pod svakodnevnim nadzorom svoga gospodara i izolirane su jedna 
od druge u kućanstvima, što ih lišava druženja koje čini jezgru pobuna 
drugih ugnjetenih skupina. 

Anne Hutchinson bila je religiozna žena, majka trinaestero djece i razu- 
mjela se u liječenje s pomoću ljekovitih trava. Suprotstavila se crkvenim 
ocima u prvim godinama kolonije Bay u Massachusettsu ustrajući na tome 

da ona, i drugi obični ljudi, Bibliju može interpretirati kako želi. Kao dobra 
govornica, održavala je sastanke na koje je dolazilo sve više i više žena (i čak 
nekoliko muškaraca) i uskoro su se u njezinom domu u Bostonu okupljale 
skupine od šezdeset ili više ljudi kako bi slušale njezinu kritiku lokalnih 
protestantskih svećenika. John Winthrop, guverner, opisao ju je kao »ženu 
nadmenog i strastvenog držanja, okretne dosjetljivosti i aktivnog duha, 
i vrlo brbljava jezika, odvažniju od muškarca, nepopustljiva shvaćanja i 
sposobnosti rasuđivanja, nedostižne mnogim ženama«. 

Anne Hutchinson dvaput su izveli pred sud: Crkva zbog hereze i vlasti 
zbog osporavanja njihova autoriteta. Kad su joj sudili na građanskom sudu, 
bila je trudna i bolesna, međutim nisu joj dopustili da sjedne sve dok nije 
gotovo kolabirala. Na religioznom su je suđenju ispitivali tjednima, i opet 
je bila bolesna, ali je prkosila svojim ispitivačima stručnim poznavanjem 
Biblije i iznimnom elokvencijom. Kada se na kraju pismeno pokajala, oni 
nisu bili zadovoljni. Rekli su: »Pokajanje joj se ne vidi u izrazu lica.« 

Protjerali su je iz kolonije i kada je napustila Rhode Island 1638. godine, 
slijedilo ju je trideset pet obitelji. Tada je došla do obale Long Islanda, gdje 
su Indijanci koje su prevarili za njihovu zemlju mislili da je ona jedan od 
njihovih neprijatelja; ubili su i nju i njezinu obitelj. Dvadeset godina poslije 
kolonijalna je vlast objesila Mary Dyer, jedinu osobu koja je na suđenju 
u Massachusetts Bayu govorila njoj u prilog, zajedno s dvama drugim 
kvekerima, zbog »pobune, osporavanja autoriteta države i zato što su se 
drsko nametali«. 

Zene su i dalje rijetko participirale u javnim poslovima, iako su to 
okolnosti na južnim i zapadnim granicama povremeno omogućivale. Julia 
Spruill u najranijim je arhivskim zapisima iz Georgije pronašla priču o Mary 
Musgrove Matthews, kćeri majke Indijanke i oca Engleza, koja je govorila 
jezik Creek Indijanaca i koja je postala savjetnica o indijanskim pitanjima 
guverneru Jamesu Oglethorpeu iz Georgije. Spruillova ustanovljuje da se 
žene, kako su se zajednice sve više učvršćivale, odguravalo što dalje od 
javnoga života i čini se da su se one ponašale bojažljivije nego prije. Jedna 
predstavka: »Nije u djelokrugu našeg spola da duboko rasuđuje o političkim 
smjernicama poretka.« 

Međutim, tijekom Revolucije, prenosi Spruillova, nužnosti rata uvele 
su žene u javne poslove. Žene su osnivale domoljubne skupine, provodile 
su protubritanske akcije, pisale su članke o neovisnosti. Bile su aktivne u 
kampanji protiv britanskog poreza na čaj, koji je cijene čaja učinio neizdr- 
živo visokima. Organizirale su skupine Kćeri slobode, koje su bojkotirale 


131 


britanske proizvode, pozivale žene da šiju vlastitu odjeću i kupuju samo 
stvari koje su proizveli Amerikanci. Godine 1777. dogodio se ženski pandan 
Bostonskoj čajanki — »coffee party«, koji opisuje Abigail Adams u pismu 
svom mužu Johnu: 


Jedan eminentan, imućan, škrt veletrgovac (koji je neženja) imao je bačvu 
kave u svome skladištu koju je odbio prodati odboru po šest šilinga za 
pola kilograma. Nekolicina se žena, neki kažu stotinu, neki više, okupila 
s teretnim kolima i sanducima marširajući do skladišta gdje su zatražile 
ključeve, koje je on odbio predati. Na to ga je jedna od njih uhvatila za 
vrat i bacila na teretna kola. Shvativši da nema kamo pobjeći, predao je 
ključeve, a one su nakon toga nagnule kola i pustile ga; potom su otklju- 
čale skladište, same su podigle kavu, spremile je u sanduke i odvezle se 
... Veliko mnoštvo muškaraca stajalo je zapanjeno, kao tihi promatrači 


cijele te nagodbe. 


Nedavno su žene povjesničare istaknule da se doprinos žena iz radničke 
klase u Američkoj revoluciji većim dijelom ignorirao, za razliku od otmjenih 
žena vođa (Dolly Madison, Marthe Washington, Abigail Adams). Margaret 
Corbin, nazvana »Prljava Kate«, Deborah Sampson Garnet i »Molly Pu- 
cačica« bile su grube žene iz niže klase koje su povjesničari fosilizirali u 
dame. Budući da su siromašne žene u posljednjim godinama borbe odla- 
zile u vojne rabore da bi pomagale i borile se, poslije ih se prikazivalo kao 
prostitutke, dok je Marthi Washington dano posebno mjesto u povijesnim 
knjigama zato što je posjetila svoga muža u Valley Forgeu. 

Kada su zabilježeni feministički impulsi, to su gotovo uvijek bili spisi 
privilegiranih žena koje su imale neki status zbog kojeg su mogle slobodno 
govoriti, koje su imale više prilike pisati i mogućnost da se njihovi spisi 
arhiviraju. Abigail Adams čak je i prije Deklaracije o neovisnosti iz 1776. 
pisala svome mužu: 


..u novom zakoniku za koji pretpostavljam da će biti neophodno da ga 
napišeš, želim da se sjetiš dama, i da budeš velikodušniji prema njima 
od svojih prethodnika. Nemoj izručiti takvu neograničenu moć u ruke 
muževa. Sjeti se, svi bi muškarci bili tirani kad bi mogli. Ako se određena 
briga i pažnja ne ukaže damama, mi smo odlučne raspiriti pobunu i 
nećemo se smatrati obveznima pokoravati se zakonima u kojima naš glas 


nije zastupljen. 

Usprkos tomu Jefferson je istaknuo svoj izraz »svi su ljudi stvoreni jedna- 
kima« tvrdnjom da bi američke žene bile »previše mudre da bi svoja čela 
naborale zbog politike«. A poslije Revolucije nijedan od ustava u novim 
državama nije ženama dodijelio glasačko pravo, izuzev New Jerseyja, a i ta 
je država opozvala to pravo 1807. godine. Ustav New Yorka vrlo je jasno 
žene lišio glasačkoga prava koristeći se riječju »muški«. 

Dok je oko 1750. vjerojatno 90 posto bjelačkoga muškog stanovništva 
bilo pismeno, ženskog je bilo samo 40 posto. Žene iz radničke klase nisu 
imale previše sredstava za komunikaciju i nikakvih sredstava kojima bi 
zabilježile bilo kakve sentimente buntovnosti koje su mogle osjećati zbog 
svoje podređenosti. Nije riječ samo o tome da su rađale djecu u velikom 
broju, u okolnostima velike bijede, već su i radile kod kuće. Negdje u vrijeme 
Deklaracije o neovisnosti četiri tisuće žena i djece iz Philadelphije prelo 
je kod kuće za lokalne plantaže u uvjetima sustava »kooperacije«. Žene 
su također bile vlasnice trgovina i vlasnice krčmi i bavile su se mnogim 
zanimanjima. Bile su pekarice, limarice, pivarice, štaviteljice, užarice, 
drvosječe, tiskarice, pogrebnice, stolarice, stezničarke i još mnogo toga. 

Ideje o ženskoj jednakosti bile su u zraku tijekom i poslije Revolucije. 
Tom Paine javno se založio za jednaka prava žena. A pionirska knjiga Mary 
Wollstonecraft u Engleskoj Obrana ženskih prava ubrzo je pretiskana u 
Sjedinjenim Državama nakon Revolucionarnog rata. Wollstonecraftova 
je odgovarala engleskom konzervativcu i protivniku Francuske revolucije 
Edmundu Burkeu, koji je u svojim Razmišljanjima o francuskoj revoluciji 
napisao da »žena, pak, nije drugo nego životinja, i to životinja ne najvišeg 
reda«.15 Ona je napisala: 


Htjela bih navesti žene da pokušaju steći snagu i tijela i uma i uvjeriti ih 
da su umilne fraze, osjećajno srce, mekoća i nježnost osjećaja te uglađene 
sklonosti gotovo istoznačni s epitetima slabosti kao i da će ona bića koja su 
tek predmeti sažaljenja i samilosti i one ljubavi ... uskoro postati predmet 
prijezira. ... 

Želim pokazati ... da je prvi cilj hvalevrijednih težnji izgraditi značaj 
kao ljudsko biće, bez obzira na spolne razlike.16 


Između Američke revolucije i Građanskoga rata toliko se elemenata ame- 
ričkog društva promijenilo — rast populacije, kretanje na zapad, razvoj 


15 U Edmund Burkea, Razmišljanja o francuskoj revoluciji, Politička kultura, Zagreb 1993., str. 70. 


ia U Mary Waolstonacratft, Obrana ženskih prava, Ženska infoteka press. Zagreb 1999. str. 8. 


tvorničkog sustava, ekspanzija političkih prava bijelaca, obrazovni rast 
kako bi se odgovorilo na nove ekonomske potrebe — sve su se te promjene 
morale odvijati u okolnostima u kojima se žena nalazila. U predindustrijskoj 
Americi praktična potreba za ženama u društvu na granici stvorila je neko 
mjerilo jednakosti; žene su radile na važnim poslovima — objavljivale su 
novine, upravljale su štavionicama kože, obavljale su kvalificirane poslove. 
U određenim profesijama, kao što je primaljstvo, imale su monopol. Nancy 
Cott pripovijeda o baki Marthi Moore Ballard na farmi u Maineu 1795. 
godine, koja je »pekla, varila pivo, marinirala i konzervirala, prela i šivala, 
proizvodila sapun i namakala svijeće« i koja je, u dvadeset pet godina pri- 
maljstva, porodila više od tisuću beba. Budući da se obrazovanje odvijalo 
unutar obitelji, žene su u tome imale posebnu ulogu. 

Postojao je složen pokret koji se kretao u različitim smjerovima. Tako 
su žene bile istrgnute iz doma i uključene u industrijski život, a istodobno 
se na njih vršio pritisak da ostanu kod kuće gdje ih se lakše kontroliralo. 
Izvanjski svijet, koji je prodirao u čvrsto ograđen prostor doma, stvorio je 
strahove i napetosti u dominantnom muškom svijetu te je uveo ideološke 
kontrole kako bi se nadomjestila olabavjela obiteljska stega: ideju »ženskog 
mjesta«, koju su razglasili muškarci, prihvatile su mnoge žene. 

Kako se ekonomija razvijala, muškarci su dominirali kao obrtnici i trgovci, 
a agresivnost se sve češće i češće definirala kao muška značajka. Za žene se, 
vjerojatno upravo zato što je sve više njih odlazilo u opasni izvanjski svijet, 
govorilo da su pasivne. Razvijali su se stilovi odijevanja — naravno za bogate 
i srednju klasu, ali kao i uvijek postojalo je zastrašivanje stilom za siromašne 
— pri čemu je težina ženske odjeće, korzeta i podsuknji naglašavala žensko 
odvajanje od svijeta aktivnosti. 

Postalo je važno razviti skup ideja, naučenih u crkvi, u školi i u obitelji, 
o držanju žena na njihovu mjestu, čak i ako je to mjesto postajalo sve 
nesigurnije i nesigurnije. Barbara Welter (Drmity Convictions) pokazala je 
koliko je u godinama poslije 1820. bio snažan »kult istinske ženstvenosti«. 
Od žene se očekivalo da bude pobožna. Muškarac je zapisao u The Ladies' 
Repository: »Religija je upravo ono što ženi treba, jer joj daje ono dostojanstvo 
koje najbolje dolikuje njezinoj uslužnosti.« Supruga Johna Sandforda u svojoj 
knjizi Woman, in Her Social and Domestic Character rekla je: »Religija je 
upravo ono što žena treba. Bez nje ona je uvijek nemirna ili nesretna.« 

Seksualni je purizam trebao biti posebna vrlina žene. Pretpostavljalo 
se da će muškarci biti grješni, što je stvar biološke prirode, međutim žena 
se ne smije podati. Kako je to rekao jedan muški autor: »Učinite li to, bit 

ćere ostavljene u tihoj tuzi da oplakujete svoju lakovjernost, slaboumnost 
i preuranjeno prostituiranje.« Jedna je žena napisala da će žene upasti u 
nevolje ako budu »odvažne a ne razborite«. 

Ta je uloga započeta rano, u adolescenciji. Poslušnost je djevojku pri- 
premala za podčinjavanje prvom prikladnom supružniku. Barbara Welter 
to opisuje ovako: 


Ta je pretpostavka dvoslojna: američka žena treba biti toliko beskonačno 
dražesna i izazovna da se zdravi muškarac jedva može kontrolirati kada se 
nađe u istoj prostoriji s njom, a ta je ista djevojka, kada »izađe« iz čahure 
zaštićenosti svoje obitelji, toliko uzdrhtalo neizravna sa svojom naklonosti, 
toliko ispunjena do ruba nježnim osjećajima, da svoju ljubav fiksira na prvu 
osobu koju vidi. Ona se budi iz adolescentskog sna ljetne noći i obveza 
je njezine obitelji i društva da paze da se njezine oči zagledaju u doličnog 
ženika, a ne u nekog klauna s glavom magarca. Oni odrađuju svoj dio 
posla s pomoću takvih restriktivnih mjera kao što su (po spolu i/ili klasi) 
odijeljene škole, satovi plesa, putovanja i druge izvanjske kontrole. Od 
nje se traži da uvježbava unutarnju kontrolu poslušnosti. Ta kombinacija 
uobličuje neku vrstu društvenog pojasa nevinosti koji se ne otpušta sve dok 


ne stigne bračni partner, a adolescencija se službeno završi. 


Kada je Amelia Bloomer 1851. predložila u svojoj feminističkoj publikaciji 
da žene nose neku vrstu kratke suknje i hlače, da se oslobode bremena 
tradicionalne haljine, to je napadnuto u popularnoj ženskoj literaturi. Jedna 
priča govori o djevojci koja se divi »ženskom donjem rublju s nogavicama 
do gležnja«, ali je profesor upozorava da je to »samo jedna od mnogih 
manifestacija onog divljeg duha socijalizma i agrarnog radikalizma koji 
je danas tako raširen u našoj zemlji«. 

U The Young Ladys Book iz 1830. stoji: »... u kojoj god da se životnoj 
situaciji nađe od kolijevke do groba od nje se traži duh poslušnosti i podči- 
njavanja, podanosti ćudi i poniznosti uma«. A jedna je žena 1850. napisala 
u knjizi Greenwood Leaves: »Pravi je ženski genij uvijek plah, sumnjičav i 
Pripijeno uslužan; neprestano djetinjstvo.« Jedna druga knjiga, Recollections 
of a Southern Matron: »Ako me ikoja njegova navika ljuti, spomenem je 
jednom ili dvaput, smireno, potom je potiho podnosim.« Dajući ženama 
»pravila za bračnu i kućnu sreću«, jedna je knjiga završila riječima: »Ne 


očekujte previše.« 

Ženski je posao bio da održi dom vedrim, da se drži religije, da bude 
njegovateljica, kuharica, čistačica, švelja, cvjećarica. Žena ne bi trebala 
čitati previše, a izvjesne bi knjige trebalo izbjegavati. Kada je Harriet 
Martineau, reformatorica iz 1830-ih, napisala Socžety in America, jedan 
je recenzent sugerirao da se ona drži podalje od žena: »Takvo će ih štivo 
pokolebati u njihovom pravom društvenom položaju i težnjama i one će 
svijet ponovno dovesti u nered.« 


Propovjednik je 1808. u New Yorku održao sljedeću propovijed: 


Kako zanimljive i važne dužnosti zapadaju žene kao supruge ... ona je savjet- 
nica i prijateljica muža; koja se svakodnevno posvećuje proučavanju kako 
olakšati njegove brige, ublažiti njegovu tugu i uvećati njegovu radost; koja, 
kao anđeo zaštitnik, pazi na njegove interese, upozorava ga na opasnosti i tješi 
ga pred iskušenjima; i svojim pobožnim, ustrajnim i privlačnim držanjem 


stalno ga nastoji učiniti više krjeposnim, korisnijim, časnijim i sretnijim. 


Žene se također pozivalo, osobito otkad su dobile posao obrazovanja djece, 
da budu domoljubne. Jedan je ženski časopis ponudio nagradu ženi koja 
napiše najbolji esej o temi »Kako američka žena na najbolji način može 
pokazati svoje domoljublje«. 

Do provale romana, poema, eseja, propovijedi i priručnika o obitelji, 
djeci i ženskoj ulozi došlo je 1820-ih i 1830-ih, kaže Nancy Cott (The Bonds 
of Womanhood). Svijet izvana postajao je grublji, komercijalniji, zahtjevniji. 
U određenom smislu, dom je nosio određenu čežnju za nekom utopijskom 
prošlošću, neko utočište od neposrednosti. 

On je možda olakšao prihvaćanje nove ekonomije omogućivši da je se 
smatra samo dijelom života, pri čemu je dom utočište. Godine 1819. jedna 
je pobožna supruga napisala: »... zrak svijeta otrovan je. Sa sobom morate 
ponijeti protuotrov ili će se zaraza pokazati smrtonosnom«. Sve to, kao što 
Cottova ističe, nije dovodilo u pitanje svijet trgovine, industrije, natjecanja, 

Taj kuk kućanstva bio je način da se žena pacificira pomoću doktrine 
»odijeljena, ali jednaka« — dajući joj posao jednako važan kao što je muš- 
karčev, ali odijeljen i različit. Unutar te »jednakosti« nalazila se činjenica 
da žena nije birala svoga ženika i njezin je život bio determiniran kad bi se 
brak dogodio. Jedna je djevojka 1791. napisala: »Uskoro će biti bačena kocka 
koja će vjerojatno odrediti buduću sreću ili bijedu mog života ... oduvijek 

sam anticipirala taj događaj sa stupnjem dostojanstvenosti koja je gotovo 
jednaka onoj koja će dokrajčiti moje postojanje.« 

Brak je stavljao okove, a djeca su ih udvostručavala. Jedna žena piše 
1813. godine: »Pomisao da ću uskoro roditi svoje treće dijete i posljedične 
dužnosti koje će se od mene tražiti da ih izvršim toliko me bacaju u očaj da 
osjećam kako bih trebala potonuti.« Tu je malodušnost ublažavala misao da 
je ženi dano da učini nešto važno: podariti svojoj djeci moralne vrijednosti 
obuzdavanja samoga sebe i napredovanja posredovanjem individualne 
izvrsnosti umjesto zajedničkog djelovanja. 

Nova je ideologija djelovala; pomogla je da se stvori stabilnost potrebna 
rastućoj ekonomiji. Međutim samo njezino postojanje pokazalo je da su 
djelovale i druge struje, koje nije bilo lako držati pod nadzorom. A davanje 
ženi njezine sfere stvorilo je mogućnost da ona iskoristiti taj prostor, to 
vrijeme, da se pripremi za neku drugu vrstu života. 

»Kult prave ženstvenosti« nije mogao u potpunosti izbrisati ono što je 
bilo vidljivi dokaz podređenog statusa žene: ona nije mogla glasovati, nije 
mogla posjedovati vlasništvo; kada je radila, nadnice su joj iznosile od jedne 
četvrtine do jedne polovice onoga što su muškarci zarađivali na istom poslu. 
Žene su bile isključene iz pravnih i medicinskih profesija, iz koledža, iz 
svećenstva. 

Stavljanje svih žena u istu kategoriju — davanje svima da njeguju istu 
domaćinsku sferu — stvorilo je klasifikaciju (po spolu) koja je zamagljivala 
klasne barijere, ističe Nancy Cott. Međutim, neprestano su djelovale sile 
koje su isticale pitanje klase. Samuel Slater 1789. u Novu je Englesku uveo 
industrijsko postrojenje za predenje pa se pojavila potreba za mladim djevoj- 
kama — doslovce »usidjelicama« — koje bi radile za predilicama u tvornici. 
Godine 1814. u Walthamu, u Massachusettsu, predstavljen je mehanički 
tkalački stan pa su se sada sve operacije potrebne da se pamučna vlakna 
pretvore u odjeću nalazile pod jednim krovom. Nove tekstilne tvornice ubr- 
zano su se umnožavale, a žene su činile 80 do 90 posto njihovih tvorničkih 
radnika — većini tih žena bilo je između petnaest i trideset godina. 

Neki od najranijih industrijskih štrajkova dogodili su se u tim tekstilnim 
pogonima tijekom 1830-ih. Eleanor Flexner (A Century of Struggle) daje brojke 
koje pokazuju zašto: prosječna dnevna zarada žena 1836. bila je manja od 37,5 
centi, a tisuće ih je zarađivalo 25 centi na dan, radeći dvanaest do šesnaest 
sati dnevno. U Pawtucketu u Rhode Islandu 1824. dogodio se prvi poznati 
štrajk ženskih tvorničkih radnica; 202 su se žene pridružile muškarcima u 
prosvjedu protiv smanjivanja nadnica i duljeg radnog vremena, ali sastali su se 

odvojeno. Četiri godine poslije žene iz Dovera u New Hampshireu štrajkale 
su same. I u Lowellu u Massachusettsu 1834. kada je neka mlada žena dobila 
otkaz, druge su djevojke napustile svoje tkalačke stanove, a jedna se od njih 
popela na gradsku crpku i održala je, prema jednom novinskom izvješću, 
»vatreni govor u stilu Mary Wollstonecraft o pravima žena i o pokvarenosti 
“inancijske aristokracije koji je snažno djelovao na njezine slušateljice i one 
su odlučile postupiti po svome, pa makar umrle zbog toga«. 

Novine koje je izdavao stanovnik Chicopeeja u Massachusettsu, koji 
ih nije simpatizirao, događaj od 2. svibnja 1843. bilježe ovako: 


Veliko okupljanje djevojaka ... jutros poslije doručka povorka s obojenom 
prozorskom zavjesom koja je služila kao transparent na čelu išla je oko 
trga, bilo ih je šesnaest. Uskoro su ponovno prošle ... njih četrdeset četiri. 
Marširale su uokolo neko vrijeme i potom se raspršile. Poslije večere 
zaputile su se njih četrdeset i dvije i marširale su oko Cabota ... Marširale 


su ulicama ne služeći sebi na čast ... 


Tijekom 1840-ih bilo je štrajkova u raznim gradovima, militantnijih od 
tih prvih »okupljanja« u Novoj Engleskoj, ali većinom su bili neuspješni. 
Nizom štrajkova u tvornicama u Alleghenyju blizu Pittsburgha tražio 
se kraći radni dan. Nekoliko su puta u tim štrajkovima žene naoružane 
štapovima i kamenjem probile drvena ulazna vrata tekstilnih pogona i 
zaustavile rad tkalačkih stanova. 

Catharine Beecher, reformatorica iz tog vremena, pisala je o tvorničkom 
sustavu: 


Dopustite mi da iznesem činjenice koje sam spoznala promatranjem ili 
ispitivanjem na mjestu događaja. Bila sam ondje usred zime i svako bi me 
jutro u pet probudilo zvono koje je pozivalo na rad. Vrijeme predviđeno 
za odijevanje i doručak bilo je toliko kratko, kako su mi mnogi rekli, da 
se i jedno i drugo izvodilo u žurbi, a potom je posao u pogonu počinjao 
paljenjem svjetiljke i nastavljao se bez prestanka sve do dvanaest, i to 
uglavnom u stajaćem položaju. Tada je samo pola sata dopušteno za 
obrok, od kojeg se odbija vrijeme potrebno za odlaženje i vraćanje. Potom 
natrag u pogon, na rad do sedam sati ... treba zapamtiti da se svi radni sati 
provode u prostorijama u kojima petrolejske svjetiljke, zajedno s 40 do 
80 osoba, troše zdravi sastojak zraka ... i gdje je zrak ispunjen česticama 


pamuka izbačenim iz tisuća četki, vretena i tkalačkih stanova. 

A život žena iz gornjih klasa? Engleskinja Frances Trollope u svojoj je knjizi 
Domestic Manners of the Americans napisala: 


Dopustite mi da opišem dan u životu philadelphijske dame iz najviše 
klase ... 

Ta će dama postati supruga senatora i odvjetnika najvišeg ugleda i prakse 
.. Ona se budi i svoj prvi sat provodi u presavjesno istančanom uređivanju 
svoje haljine; spušta se u salon, skladno odjevena, kruto i tiho; doručak joj 
donosi njezin slobodni crni sluga; jede svoju prženu šunku i slanu ribu, a 
potom u tišini pije svoju kavu, dok joj suprug čita jedne novine, a druge 
drži pod laktom; i onda ona, možda, pere šalice i ranjuriće. Kočija joj je 
naručena u jedanaest sati; do tog trenutka ona svoje vrijeme provodi u pro- 
storiji za kolače, snježnobijela pregača štiti njezinu sivkastu svilu. Dvadeset 
minuta prije nego što će se pojaviti kočija povlači se u svoje odaje, kako 
ih ona naziva; protresa i zamata svoju i dalje snježnobijelu pregaču, gladi 
svoju raskošnu haljinu, i... stavlja na glavu svoj otmjeni šeširić ... potom se 
spušta stubama, baš u trenutku kada njezin slobodni crni kočijaš najavljuje 
njezinom slobodnom crnom slugi da je kočija čeka. Ona ulazi u nju i daje 


zapovijed: »Vozi do Tabitine dobrotvorne udruge.« 


U Lowellu je Ženska udruga za poboljšanje radnih uvjeta objavila niz 
»Tvorničkih pamfleta«. Prvi je bio naslovljen »Ivornički život kakvim ga 
vidi tvornička radnica« i govorio je o ženama u tekstilnoj tvornici kao »o 
ropkinjama, ni manje ni više, u svakom smislu te riječi! Ropkinje, sustava 
teškog rada koji od njih zahtijeva da se muče od pet do sedam sati, pri čemu 
imaju samo jedan sat za obavljanje svojih prirodnih potreba — ropkinje 
Volje i potreba “postojećih vlasti" ...«. 


Godine 1845. njujorški je Sun prenio ovu vijest: 


»Masovno okupljanje mladih žena« - Zamoljeni smo da skrenemo pozornost 
mladim ženama iz grada koje obavljaju industrijske poslove na poziv za 
masovni sastanak u gradskom parku danas u četiri sata poslijepodne. 
Također smo zamoljeni da apeliramo na galantnost muškaraca ovoga 
grada ... te da ih uljudno zamolimo da ne budu prisutni na tom oku- 
pljanju budući da bi one za čiju je dobrobit ono sazvano radije o tome 


raspravljale same. 

Negdje u to vrijeme njujorški je Herald prenio priču o »700 žena, općenito 
izrazito zanimljiva stanja i izgleda«, koje su se okupile »u svom nastojanju 
da isprave nepravde i uvjete pod kojima rade«. Herald je posvetio uvodnik 
takvim okupljanjima: »... jako sumnjamo da će to završiti velikim dobrom za 
ženski rad u bilo kojoj struci ... Sve te kombinacije završavaju ni na čemu«. 

Naslov knjige Nancy Cott The Bonds of Womanhood (Okovi ženstvenosti) 
odražava njezino dvostruko gledište o onome što se događalo ženama u 
prvoj polovini 19. stoljeća. Bile su uhvaćene u okove nove ideologije o 
»ženskoj sferi« u domu, a kada bi bile prisiljene raditi u tvornicama ili čak 
u profesijama za srednju klasu, naišle bi na drugu vrstu sužanjstva. S druge 
strane ti su uvjeti stvorili zajedničku svijest o njihovoj situaciji i učvrstili 
spone solidarnosti među njima. 

Žene iz srednje klase, kojima se uskraćivalo visoko obrazovanje, počele su 
monopolizirati profesiju učiteljica u osnovnom školstvu. Kao učiteljice čitale 
su više, komunicirale su više i obrazovanje je po sebi postalo subverzivno 
prema starim načinima razmišljanja. Počele su pisati za časopise i novine 
te su pokrenule neke ženske publikacije. Između 1780. i 1840. udvostru- 
čila se pismenost među ženama. Žene su postale reformatorice zdravstva. 
Osnivale su pokrete protiv dvostrukih standarda u seksualnom ponašanju 
i viktimizaciji prostitutki. Pristupale su religioznim organizacijama. Neke 
od najmoćnijih među njima pristupile su pokretu protiv robovlasništva. 
Dakle, do pojave jasnog feminističkog pokreta tijekom 1840-ih žene su 
postale iskusne organizatorice, agitatorice, govornice. 

Kada se Emma Willard obratila zakonodavnom tijelu New Yorka 1819. 
glede obrazovanja žena, proturječila je izjavi koju je samo godinu dana prije 
iznio Thomas Jefferson (u pismu) sugerirajući da žene ne bi trebale čitati 
romane »koji su gomila smeća«, uz nekoliko iznimaka. »Iz sličnog se razloga, 
također, ne bi trebalo prepuštati većini poezije.« Žensko bi se obrazovanje 
trebalo usredotočiti, rekao je, »također na ukrase i životne razonode ... To 
su, za ženu, plesanje, crtanje i glazba«. 

Emma Willard pred zakonodavnim je tijelom rekla da je obrazovanje 
žena »bilo previše isključivo usmjereno da ih se prilagodi pokazivanju 
prednosti draži mladosti i ljepote«. Problem je, rekla je, bio u tome što se 
»ukus muškaraca, što god to bilo, pretvorio u standard za uobličenje ženskog 
karaktera«. Razum i religija uče nas, rekla je, da »i mi posjedujemo prvotnu 
egzistenciju ... a ne da smo pratilje muškaraca«. 

Godine 1821. Willardova je utemeljila Žensko sjemenište Troy, prvu 
priznatu instituciju za obrazovanje djevojaka. Poslije je pisala kako je 
uzrujala ljude poučavajući svoje učenice o ljudskom tijelu: 


Majke koje su posjećivale satove u sjemeništu početkom tridesetih godina 
toliko su šokirali prizori učenica koje crtaju srce, arterije i vene na školskoj 
ploči kako bi se objasnio krvotok da su napustile prostore posramljene i 
očajne. Da bi se očuvala skromnost tih djevojaka, i da bi ih se poštedjelo 
previše čestog uznemiravanja, preko stranica u udžbenicima koje su osli- 


kavale ljudsko tijelo lijepljen je karton. 


Žene su se borile da uđu u čisto muške profesionalne škole. Dr. Harriot Hunt, 
liječnici koja je praksu započela 1835., dvaput je odbijen pristup u Medicinsku 
školu Harvard. No ona je nastavila svoju praksu primajući većinom žene 
i djecu. Snažno je vjerovala u dijetu, vježbu, higijenu i mentalno zdravlje. 
Godine 1843. organizirala je Žensko fiziološko društvo gdje je mjesečno 
održavala govore. Ostala je neudana prkoseći konvencijama i u tome. 

Elizabeth Blackwell diplomirala je medicinu 1849. nadvladavši mnoga 
odbijanja prije nego što su je primili na Koledž Geneva. Potom je otvorila 
dispanzer za siromašne žene i djecu »kako bi siromašnim ženama dala 
mogućnost da se posavjetuju s liječnicima o svome spolu«. U svome prvom 
Godišnjem izvješću napisala je: 


Moje je prvo medicinsko savjetovanje bilo začudno iskustvo. U ozbiljnom 
slučaju upale pluća u postarije gospođe zatražila sam savjetovanje s uglednim 
liječnikom dobra srca ... Taj je gospodin, pregledavši pacijenticu, pošao 
sa mnom u salon. Ondje je počeo hodati po prostoriji pomalo uzbuđen 
uzvikujući: »Izniman slučaj! Na takav nikad prije nisam naišao. Stvarno ne 
znam što bih učinio!« Slušala sam iznenađena i prilično zbunjena jer je to bio 
jasan slučaj upale pluća i nije bilo nikakva neuobičajenog stupnja opasnosti, 
sve dok na kraju nisam otkrila da se njegova zbunjenost odnosila na mene, 


ne na pacijenticu, i na doličnost savjetovanja sa ženom liječnicom! 


Koledž Oberlin bio je pionir u primanju žena. Međutim Antoinette Brown, 
prva djevojka koja je ondje primljena u teološku školu i koja je diplomirala 
1850., saznala je da je njezino ime izostavljeno s razrednog popisa učenika. 
S Lucy Stone Oberlin je naišao na dojmljivu protivnicu. Bila je aktivna u 
mirovnom društvu i u antirobovlasničkim akcijama, poučavala je obojene 

studente i organizirala je debatni klub za djevojke. Odabrali su je da napiše 
govor za svečanu dodjelu diploma na kraju školske godine, a potom su joj 
rekli da će ga morati pročitati muškarac. Odbila ga je napisati. 

Lucy Stone počela je držati predavanja o ženskim pravima 1847. u crkvi 
u Gardneru, u Massachusettsu, gdje je njezin brat bio svećenik. Bila je sitna, 
težila je oko 45 kilograma, i bila je veličanstvena govornica. Kao predavačicu 
u Američkom antirobovlasničkom društvu u različitim su je prigodama 
polijevali hladnom vodom, znala je zateturati kad bi je gađali knjigama, 
kad bi je napadala gomila. 

Kada se udavala za Henryja Blackwella, združili su ruke na svom vjen- 
čanju i pročitali izjavu: 


Premda priznajemo javno svoju uzajamnu naklonost koja pretpostavlja odnos 
muža i žene ... smatramo dužnošću obznaniti da ovaj čin s naše strane ne 
podrazumijeva ni odobravanje ni obećanje dobrovoljne poslušnosti takvim 
postojećim bračnim zakonima koji odbijaju priznati ženu kao neovisno, raci- 


onalno biće, dok mužu dodjeljuju pogubnu i neprirodnu superiornost ... 


Bila je jedna od prvih koja je odbila odreći se svoga prezimena poslije vjen- 
čanja. Ona je bila »gospođa Stone«. Kada je odbila platiti porez zato što 
nije zastupljena u vlasti, činovnici su joj za naplatu zaplijenili sve kućanske 
predmete, čak i kolijevku njezina djeteta. 

Kad je Amelia Bloomer, poštarica iz gradića u državi New York, izumila 
žensko donje rublje s nogavicama do gležnja, ženske su ga aktivistice prihva- 
tile umjesto starog steznika s ribljom kosti, korzeta i podsuknji. Elizabeth 
Cady Stanton, koja je bila jedna od voditeljica feminističkog pokreta u tom 
razdoblju, govori kako je prvi put vidjela svoju rođakinju da nosi to novo 
žensko donje rublje: 


Vidjevši svoju rođakinju sa svjetiljkom u jednoj ruci i sbebom u drugoj, kako 
se penje uza stube s lakoćom i graciozno, dok se ja, s vijugavim ogrtačem, 
jedva vučem gore, pri čemu svjetiljka i beba ne dolaze u obzir, odmah sam 
shvatila da je postojala bolna potreba za reformom u ženskom odijevanju 


te sam promptno na sebe navukla sličan kostim. 


Žene su, uključivši se u druge reformske pokrete — protiv robovlasništva, 
uzdržanosti, odjevnih stilova, zatvorskih uvjeta — postale odvažnije i isku- 
snije, u skladu s vlastitim položajem. Angelina Grimkć, južnjačka bjelkinja 

koja je postala strastvena govornica i organizatorica akcija protiv ropstva, 
smatrala je da taj pokret vodi dalje: 


Probudimo svi ponajprije naciju kako bismo izdigli robove obaju spolova 
iz prašine i pretvorili ih u ljude i tada će ... bici lakše podići milijune žena 
koje kleče na koljenima i postaviti ih na vlastite noge, ili drugim riječima 


transformirati ih od beba u žene. 


Margaret Fuller vjerojatno je bila najdojmljivija intelektualka među femini- 
sticama. U svome djelu Woman in the Nineteenth Century polazi od shvaćanja 
da »u umovima muškaraca postoji prizvuk osjećaja da su žene isto što i 
ropkinje...«. Nastavila je: »Željele bismo zbaciti svaku arbitrarnu barijeru. 
Željele bismo da svaki put bude slobodno otvoren ženi kao i muškarcu.« I: 
»Ženi ne treba da se kao žena ponaša ili vlada, već da se kao priroda razvija, 
da razlučuje kao inrelekc, da kao duša živi slobodno i nesmetano ...« 

Trebalo je mnogo toga prevladati. Jedan od najpopularnijih pisaca 
sredinom 19. stoljeća velečasni John Todd (jedna od njegovih najpro- 
davanijih knjiga davala je savjet mladim muškarcima o posljedicama 
masturbacije — »uvelike izopačuje um«) komentirao je novi feministički 
način odijevanja: 


Neke su pokušale postati poluljudi odijevanjem Bloomeričine odjeće. 
Dopustite mi da vam ukratko kažem zašto se to nikad neće dogoditi. Stvar 
je u ovome: žena je, odjevena i zamotana u svoju dugu haljinu, lijepa. Ona 
hoda graciozno ... Pokuša li trčati, draž nestaje ... Skinite haljine, odjenite 


hlače i pokažite udove, i sva gracioznost i sva tajnovitost nestaju, 


Tijekom 1830-ih pastoralno pismo iz Vodeće udruge svećenika iz Massachu- 
settsa naložilo je svećenicima da ženama zabrane govoriti s propovjedaonice: 
»... kada ona preuzme mjesto i način muškoga govorenja ... zauzimamo 
samoobrambeni stav pred njom«. 

Sarah Grimkć, Angelinina sestra, odgovorila je nizom članaka »Pisma 
o položaju žena i o jednakosti među spolovima« napisavši: 


U ranim godinama moga života sudbinu su mi određivale površnosti 
pomodnoga svijeta; i moram reći, i prema iskustvu i prema promatranju, 
da je obrazovanje žena te klase bijedno manjkavo; da ih se uči da brak 


smatraju jedinom potrebnom stvari, jedinim načinom da se istaknu ... 

Rekla je: »Ne tražim povlastice za svoj spol. Naš zahtjev ne izručujem jed- 
nakosti. Od naše braće tražim samo da maknu svoje čizme s naših vratova 
i dopuste nam da uspravno stojimo na tlu koje nam je Bog namijenio da 
ga zauzimamo ... Meni je savršeno jasno da sve što je moralno ispravno da 
čini muškarac, moralno je ispravno da čini i žena.« 

Sarah je imala moć pisanja; Angelina je bila vatrena govornica. Jednom 
je šest noći zaredom govorila u Bostonskoj operi. Na argument nekog 
dobronamjernog kolege abolicionista da ne bi trebali zagovarati spolnu 
jednakost jer je ona toliko uvredljiva za općenito shvaćanje ljudi da će 
nanijeti štetu kampanji za ukidanje robovlasništva, odgovorila je: 


Ne možemo unaprjeđivati abolicionizam svom našom snagom dok god 
ne uklonimo kamen smutnje s našeg puta ... Ako ove godine odustanemo 
od prava da govorimo u javnosti, moramo odustati od prava da pišemo 
predstavke iduće godine i prava da pišemo godine poslije, i tako dalje. 
Što tada žena može učiniti za roba kad se sama nalazi pritisnuta čizmom 
muškarca i posramljena u tišini? 


Angelina je bila prva žena (1838.) koja će govoriti pred povjerenstvom zako- 
nodavnog tijela Massachusettsa o predstavkama protiv robovlasništva. Poslije 
je rekla: »Bila sam toliko blizu da se onesvijestim zbog golemog pritiska onoga 
što sam osjećala ...« Njezin je govor privukao golemo mnoštvo, a zastupnik 
iz Salema predložio je da se »imenuje povjerenstvo kako bi se preispitali 
temelji Zastupničkog doma i senata Massachusettsa čime bi se ustanovilo 
hoće li on izdržati još jedno predavanje gospođice Grimkć«! 

Govoreći javno o drugim pitanjima, utrla je put da se govori o položaju žena: 
Dorothea Dix 1843. obratila se zakonodavnom tijelu Massachusettsa u vezi s 
onim što je vidjela u zatvorima i ubožnicama na bostonskom području: 


Govorim o onome što sam vidjela, koliko god bolne i šokantne te podrob- 
nosti često bile ... Nastavljam, gospodo, kratko kako bih vam skrenula 
pozornost na trenutačno stanje umobolnih osoba zatočenih u ovoj državi 
u kaveze, zahode, podrume, pregrade, obore; okovanih lancima, golih, 
udaranih motkama i šibanih da bi bile pokorne! ... 


Frances Wright bila je književnica, utemeljiteljica utopijske zajednice, use- 
ljenica iz Škotske 1824. godine, borac za oslobađanje robova, za kontrolu 
rađanja i seksualne slobode. Željela je slobodno javno obrazovanje za svu 

djecu stariju od dvije godine u internatima koje bi financirala država. U 
Americi je izrazila ono što je u Francuskoj rekao Charles Fourier, da je 
napredak civilizacije ovisio o napretku žena. Njezinim riječima: 


Usudit ću se ustvrditi da, sve dok žene ne preuzmu mjesto u društvu koje 
im razboritost i dobra mjera podjednako pripisuju, ljudsko poboljšanje 
mora samo blijedo napredovati ... Muškarci će se uvijek uzdizati ili padati 
na razinu drugog spola ... Nemojmo im dopustiti da zamišljaju da znaju 
išta o radostima koje odnošaj s drugim spolom može pružiti, sve dok nisu 
osjetili suosjećanje uma s umom, i srca sa srcem; sve dok u taj odnošaj ne 
unesu svaku naklonost, svaki talent, svako povjerenje, svaku istančanost, 
svako poštovanje. Sve dok moć ne bude poništena na jednoj strani, a 
strah i poslušnost na drugoj, i obje obnovljene u svom prirođenom pravu 


— jednakosti. 


Žene su odrađivale golem posao u društvima protiv robovlasništva diljem 
cijele zemlje, prikupljajući tisuće predstavki za Kongres. Eleanor Flexner 
piše u A Century of Struggle: 


Danas, bezbrojne kutije s dokumentacijom u Nacionalnim arhivima u 
Washingtonu svjedoče o tom anonimnom i dirljivom teškom radu. Te 
su predstavke požutjele i krhke, jedna zalijepljena za drugu, stranica na 
stranicu, prekrivene mrljama od tinte, potpisane škripavima perima, koje 
je povremeno brisala ona koja se u strahu predomišljala o tom odvažnom 
činu ... One nose imena ženskih društava protiv robovlasništva iz Nove 


Engleske u Ohio ... 


Tijekom toga rada pokrenuti su događaji koji su borbu ženskog pokreta za 
vlastitu jednakost natjerali u trku s pokretom protiv ropstva. Godine 1840. 
Svjetska konvencija društva protiv robovlasništva sastala se u Londonu. 
Poslije žestoke rasprave izglasano je da se žene isključe, ali je bilo dogovo- 
reno da mogu dolaziti na sastanke u prostore ograđene zavjesama. Žene 
su u znak prosvjeda sjele na galeriju, a William Lloyd Garrison, jedan od 
abolicionista koji se borio za prava žena, sjeo je s njima. 

Upravo je u to vrijeme Elizabeth Cady Stanton upoznala Lucretiju Mott 
i druge, i počela raditi na planovima koji će dovesti do prve Konvencije o 
ženskim pravima u povijesti. Ona je održana u mjestu Seneca Falls, New 
York, gdje je Elizabeth Cady Stanton živjela kao majka, kućanica, prepuna 

zamjerki na svoj položaj, ustvrdivši: »Žena je nitko. Supruga je sve.« Poslije 
je napisala: 


Sada u potpunosti shvaćam praktične poteškoće većine žena s kojima su se 
borile u izoliranom kućanstvu, i nemogućnosti najboljeg razvoja za ženu ako 
je, veći dio svog života, u dodiru s poslugom i djecom ... Opće nezadovoljstvo 
koje sam suosjećala sa ženinom sudbinom kao supruge, majke, kućanice, 
liječnice i duhovne voditeljice, kaotično stanje u koje je sve zapadalo bez 
njezinog stalnog nadzora i izmoreni, tjeskobni izgled većine žena, utisnuli 
su u mene snažan osjećaj da se neke aktivne mjere moraju poduzeti kako bi 
se ispravile nepravde u društvu i osobito prema ženama. Moje iskustvo na 
Svjetskoj konvenciji protiv robovlasništva, sve što sam pročitala o pravnom 
statusu žena i ugnjetavanje koje vidim svugdje, sve zajedno prolazi mojom 
dušom ... Ne bih mogla uočiti što učiniti ili gdje započeti — moja jedina 


pomisao bila je javno okupljanje zbog prosvjedovanja i rasprave. 


U Seneca County Courieru dan je oglas koji je pozivao na sastanak na kojem 
će se raspravljati o »pravima žena, 19. i 20. srpnja«. Došlo je tristo žena i 
nekoliko muškaraca. Na kraju tog sastanka šezdeset osam žena i trideset 
dva muškarca potpisali su Deklaraciju o načelima. Uporabila je jezik i ritam 
Deklaracije o neovisnosti: 


Kada tijekom ljudskih događanja postaje nužno za jedan dio čovječje 
obitelji preuzeti među ljudima na zemlji položaj koji se razlikuje od onog 
koji je dosad zauzimala ... 

Mi smatramo da su ove istine samoočigledne: da su svi muškarci i žene 
stvoreni jednaki; da ih je njihov stvoritelj obdario određenim neotuđivim 
pravima; da se među tima nalaze život, sloboda i potraga za srećom ... 

Povijest ljudske vrste povijest je ponovljenih povreda i uzurpacija 
muškaraca prema ženama, čija je neposredna svrha uspostavljanje apso- 
lutne tiranije nad njima. Da bi se to dokazalo, neka se čestitom svijetu 


podastru činjenice ... 


Potom je došao popis s pritužbama: bez glasačkog prava, bez prava na 
svoju nadnicu ili svoje vlasništvo, bez prava u brakorazvodnim parnicama, 
bez jednake prilike pri zapošljavanju, bez pristupa na koledže, završivši s: 
»Nastojao je, na svaki mogući način, uništiti njezino povjerenje u vlastite 

zavisan i prezira vrijedan život ...« 

I potom niz rezolucija, uključujući: »da su svi zakoni koji ženu sprječavaju 
da zauzme položaj u društvu kakav joj nalaže savjest, ili koji je smještaju 
u položaj inferioran muškarčevu, protivni velikom nalogu prirode, i stoga 
nemaju važnosti ni autoriteta«. 

Poslije one u Seneca Fallsu uslijedio je niz ženskih konvencija u raznim 
dijelovima zemlje. Na jednoj od njih, godine 1851., jedna postarija crna 
žena, koja je bila rođena kao ropkinja u New Yorku, visoka, mršava, 
noseći sivu haljinu i bijeli turban, slušala je neke muške svećenike koji su 
dominirali raspravom. Bila je to Sojourner Truth. Ustala je i pridružila 
ogorčenje svoje rase ogorčenju svog spola: 


Onaj muškarac tamo kaže da se ženama treba pomoći da se popnu u 
kočije i da ih treba prenijeti preko jarka ... Meni nitko nikad ne pomaže 
da se popnem u kočije, ili pri prelasku blatnjavih lokvi ili mi pruži neko 
najbolje mjesto. Zar nisam i ja žena? 

Pogledajte moju ruku! Ja sam orala, sadila i skupljala sijeno u štaglju, 
i nijedan me muškarac nije mogao voditi« Zar nisam i ja žena? 

Ja bih radila i jela koliko i muškarac, kada sam mogla dobiti hranu, i 
također izdržala udarac šibom! Zar nisam i ja žena? 

Rodila sam trinaestero djece i gledala sam kako ih sve prodaju u roblje, 
i kada sam plačući pokazala svoju majčinsku tugu, nitko drugi do Isusa 
nije me čuo! Zar nisam i ja žena? 


Žene su se dakle počele opirati, tijekom 1830-ih, 1840-ih i 1850-ih, nasto- 
janjima da ih se zadrži u njihovoj »ženskoj sferi«. Sudjelovale su u raznovr- 
snim pokretima, za prava zatvorenika, za prava umobolnih, za prava crnih 
robova, kao i za prava žena. 

Usred svih tih pokreta eksplodirala je, potpomognura silom vlasti i autori- 
tetom novca, potraga za više zemlje; poriv za nacionalnom ekspanzijom. 

"Dokle trava raste 
ili voda teče 


AKO SU ŽENE, OD SVIH PODREĐENIH skupinau 
društvu kojima su dominirali bogari bijeli muškarci, bile najbliže domu 
(zapravo, # domu), najviše unutarnje, onda su Indijanci bili najviše strani, 
najviše izvanjski. Budući da su bile toliko blizu i toliko potrebne, sa ženama 
se na kraj izlazilo više pokroviteljski nego silom. S Indijancem, koji nije bio 
potreban — zapravo, bio je smetnja — moglo se izaći na kraj čistom silom, 
osim što je ponekad jeziku paternalizma prethodilo spaljivanje sela. 

I tako je premještanje Indijanaca, kako se to pristojno nazvalo, očistilo 
zemlju za bjelačko zauzimanje između Apalačkoga gorja i Mississippija, oči- 
stilo ju je zbog pamuka na Jugu i žita na Sjeveru, zbog ekspanzije, useljenja, 
kanala, željeznice, novih gradova i izgradnje golemog kontinentalnog imperija 
koji će se proširiti do Tihog oceana. Trošak u ljudskim životima ne može 
se precizno izmjeriti, a onaj u patnjama ne može se ni približno izmjeriti. 
Većina povijesnih knjiga koje se daju djeci brzo prelazi preko toga. 

Tu priču pripovijedaju statistike. Nju pronalazimo u knjizi Michaela 
Rogina Fathbers and Children: 1790. godine bilo je 3.900.000 Amerikanaca 
i većina ih je živjela unutar 50 milja od Atlantskoga oceana. Godine 1830. 
bilo je 13 milijuna Amerikanaca, a 1840. 4.500.000 prešlo je Apalačko gorje 
prema dolini Mississippi — tom golemom prostranstvu zemlje ispresijecanom 
rijekama koje su se s istoka i zapada ulijevale u Mississippi. Godine 1820. 
istočno od Mississippija živjelo je 120.000 Indijanaca. Do 1844. ostalo ih 
je manje od 30.000. Većina ih se silom morala seliti na zapad. Međutim 
riječ »sila« ne može iskazati ono što se dogodilo. 

U Revolucionarnom se ratu gotovo svaki važni indijanski narod borio 
na strani Britanaca. Britanci su potpisali mir i otišli kući; Indijanci su već 
bili kod kuće pa su se, u nizu očajničkih operacija kojima su branili stečeno, 
nastavili boriti protiv Amerikanaca na granici. Washingtonova ratom osla- 
bljena milicija nije ih mogla potisnuti dalje. Kad su izviđačke jedinice jedna 
za drugom doživjele poraz, pokušao je slijediti politiku pomirenja. Njegov 
je ministar rata Henry Knox rekao: »Budući da su Indijanci bili prvotni 

posjednici, oni posjeduju pravo na zemlju.« Njegov državni tajnik Thomas 
Jefferson rekao je 1791. da ondje gdje Indijanci žive unutar državnih granica 
ne bi smjelo dolaziti do ometanja posjeda, a da bi vlada trebala preseliti 
bijele doseljenike koji su pokušali dirati u njihov posjed. 

Međutim, kako su se bijelci nastavili kretati prema zapadu, pritisak 
na državnu vlast sve je više rastao. Kada je 1800. godine Jefferson postao 
predsjednik, zapadno od Apalačkoga gorja bilo je 700.000 doseljenika. Oni 
su se doselili u Ohio, Indianu, Illinois na Sjeveru; u Alabamu i Mississippi 
na Jugu. Ti su bijelci brojčano nadjačali Indijance otprilike u omjeru osam 
prema jedan. Jefferson je tada povjerio saveznoj vladi da zagovara buduće 
preseljenje naroda Creek i Cherokee iz Georgije. Pojačala se agresivna 
aktivnost protiv Indijanaca na teritoriju Indiana pod vladavinom guvernera 
Williama Henryja Harrisona. 

Kada je Jefferson 1803. udvostručio veličinu države kupujući od Francuske 
teritorij Louisiane — proširivši time zapadnu granicu od Apalačkoga gorja 
preko Mississippija do Stjenjaka — mislio je da bi se Indijanci mogli preseliti 
onamo. Kongresu je predložio da bi se Indijance trebalo ohrabrivati da se 
nasele na manjim pojasevima zemlje i da se bave poljodjelstvom; također 
bi ih trebalo ohrabrivati da trguju s bijelcima, da se zadužuju i da potom 
te dugove otplaćuju dijelovima zemlje. »... Dvije se mjere smatraju svrsis- 
hodnima. Prva je ohrabriti ih da napuste lov ... Druga, umnožiti trgovačke 
postaje među njima ... navodeći ih tako na poljoprivredu, na proizvodne 
radionice i civilizaciju ...« 

Ključna je Jeffersonova priča o »poljoprivredi ... proizvodnim radionicama 
.. Civilizaciji«. Indijansko preseljenje bilo je nužno zbog otvaranja nepre- 
gledne američke zemlje poljoprivredi, trgovini, tržištima, novcu, razvoju 
moderne kapitalističke ekonomije. Zemlja je za to bila prijeko potrebna, 
a poslije Revolucije goleme komade zemlje kupili su bogati špekulanti, 
uključujući Georgea Washingtona i Patricka Henryja. U Sjevernoj su 
Karolini bogati pojasevi zemlje koji su pripadali Chickasaw Indijancima 
dani na prodaju iako su Chickasawi bili jedno od onih indijanskih plemena 
koja su se borila na strani Revolucije i potpisali su sporazum kojim im je 
zajamčena njihova zemlja. John Donelson, državni nadglednik, završio je 
s 20.000 rali zemlje blizu onoga što je danas Chartanooga. Njegov je zet 
1795. putovao dvadeset i dva puta iz Nashvillea zbog poslova sa zemljom. 
Bio je to Andrew Jackson. 

Jackson je bio špekulant zemljom, veletrgovac, trgovac robljem i naja- 
gresivniji neprijatelj Indijanaca iz rane američke povijesti. Postao je junak 

Rata iz 1812. koji nije bio (kako ga se prikazuje u američkim udžbenicima) 
samo rat za opstanak protiv Engleske nego i rat za ekspanziju nove nacije 
na Floridu, u Kanadu i na indijanski teritorij. 

Tecumseh, poglavica naroda Shawnee i poznati govornik, pokušao je 
ujediniti Indijance protiv bijele invazije: 


Način, i to jedini način, da se obuzda i zaustavi ovo zlo, za sve crvene ljude 
jest da se ujedine u traženju općeg i jednakog prava na zemlju, kako je bilo 
na početku i kako bi još uvijek trebalo biti; jer nju se nikad nije udjeljivalo, 
ona pripada svima i svi se mogu njome služiti. Da je nijedna strana nema 
pravo prodati, čak ni jedni drugima, a još manje strancima — onima koji 


žele sve i koji se neće zadovoljiti s manjim. 


Kada su njegove sunarodnjake Indijance nagovorili da ustupe velik pojas 
zemlje vladi Sjedinjenih Američkih Država, razgnjevljen Tecumseh 1811. 
organizirao je okupljanje pet tisuća Indijanaca, na obali rijeke Tallapoosa u 
Alabami, i rekao im: »Neka bijela rasa propadne. Oni otimaju vašu zemlju; 
oni kvare vaše žene, gaze po pepelu vaših mrtvih! Neka odu onamo odakle 
su došli, slijedeći krvavi trag, njih se mora otjerati.« 

Narod Creeka, koji je zauzimao najveći dio Georgije, Alabame i 
Mississippija, bio je međusobno podijeljen. Neki su željeli usvojiti civiliza- 
ciju bijeloga čovjeka kako bi živjeli u miru. Drugi su, insistirajući na svojoj 
zemlji i svojoj kulturi, nazvani »Crveni štapovi«. Crveni su štapovi 1813. 
izvršili pokolj nad 250 ljudi u utvrdi Mims, na što su Jacksonove postrojbe 
do temelja spalile selo Creeka pobivši muškarce, žene, djecu. Jackson je 
uveo taktiku obećavanja nagrade u zemlji i pljačke: »... ako bilo koja strana, 
Cherokee, prijateljski Creek Indijanci ili bijelci, prisvoji imovinu Crvenih 
štapova, ta imovina pripada onomu koji je prisvoji«. 

Nisu svi unovačeni muškarci bili poneseni borbom. Bilo je pobuna; ljudi 
su bili gladni, isteklo im je bilo služenje vojnoga roka, bili su umorni od 
ratovanja i željeli su ići kući. Jackson je pisao svojoj ženi o »nekad hrabrim 
i domoljubnim dobrovoljcima ... koji su spali ... na obično cmizdrenje, 
žaljenje, buntovnike i zabušante ...«. Kada je prijeki vojni sud osudio na 
smrt sedamnaestogodišnjeg vojnika koji je odbio očistiti svoju hranu i 
časniku zaprijetio puškom, Jackson je odbio molbu za smanjenjem kazne i 
zapovjedio nastavak njezina izvršavanja. Potom je odšetao malo dalje kako 
ne bi čuo paljbu streljačkoga voda. 

Jackson je postao nacionalni junak boreći se 1814. u bitci kod Horseshoe 
Benda protiv tisuću Creek Indijanaca kada ih je ubio osam stotina uz 
nekoliko žrtava na svojoj strani. Njegove bjelačke postrojbe nisu uspjele 
pobijediti u frontalnom napadu na Creek Indijance, ali su Cherokee 
Indijanci koji su se s njim borili, kojima je obećano prijateljstvo vlade 
ako stupe u rat, preplivali rijeku, došli iza leđa Creek Indijancima i dobili 
bitku za Jacksona. 

Kada je rat završio, Jackson i njegovi prijatelji počeli su otkupljivati otetu 
zemlju Creek Indijanaca. Sebe je imenovao povjerenikom za sklapanje spo- 
razuma i nametnuo je sporazum kojim je narodu Creek oduzeta polovica 
njihove zemlje. Rogin kaže da je to bilo »najveće pojedinačno indijansko 
ustupanje južnjačke američke zemlje«. Njime je oduzeta zemlja Creek 
Indijancima koji su se borili s Jacksonom, ali i onima koji su se borili protiv 
njega, a kada je Veliki Ratnik, poglavica prijateljskih Creek Indijanaca, 


protestirao, Jackson je rekao: 


Slušaj ... Veliki bi Duh opravdao Sjedinjene Američke Države da su uzele i 
svu zemlju tvome narodu ... Slušaj — istina je, veliko vijeće poglavica i ratnika 
naroda Creek nije uvažavalo moć Sjedinjenih Američkih Država — mislili 
su da smo beznačajna nacija — da će nas nadjačati Britanci ... Udebljali su 
se jedući govedinu — željeli su da ih se išiba ... Mi u takvim slučajevima 


iscrpljujemo svoje neprijatelje kako bismo ih priveli pameti. 


Rogin to objašnjava ovako: »Jackson je osvojio “najbolji dio zemlje naroda 
Creek? i ona će biti jamstvo jugozapadnog prosperiteta. On je kraljevstvo 
pamuka koje se širilo opskrbio golemim i vrijednim ralima zemlje.« 

Jacksonov sporazum s Creek Indijancima iz 1814. započeo je nešto novo 
i važno. On je Indijancima dodijelio vlasništvo nad zemljom, razdvojivši 
time Indijanca od Indijanca, razbivši komunalno zemljoposjedništvo, 
podmitivši jedne zemljom, izostavivši druge — uvevši natjecanje i prešutno 
odobravanje koje je obilježilo zapadnjački kapitalizam. To je dobro prista- 
jalo u jeffersonovsku ideju postupanja s Indijancima, da ih se tako uvede 
u »civilizaciju«. 

Od 1814. do 1824. bijelci su u nizu sporazuma s Indijancima na Jugu 
preoteli više od tri četvrtine Alabame i Floride, jednu trećinu Tennesseeja, 
jednu petinu Georgije i Mississippija te dijelove Kentuckyja i Sjeverne 
Karoline. Jackson je igrao ključnu ulogu u tim sporazumima i, prema 
Roginu: »Njegovi su prijatelji i rođaci dobili mnoga dobra mjesta na državnim 

položajima — kao povjerenici za indijanska pitanja, trgovci, povjerenici za 
sklapanje sporazuma, nadglednici i povjerenici za pitanje zemlje...« 

Sam je Jackson opisao kako su sporazumi sklapani: »... pomno smo se 
usredotočili na prevladavajuću i vodeću strast svih indijanskih plemena, 
tj. njihovu žeđ za strahom«. Ohrabrivao je bijele doseljenike bez zemlje 
da se presele na indijansku zemlju, potom bi Indijancima rekao da vlada 
ne može preseliti bijelce te da im je bolje da ustupe zemlju nego da ih se 
izbriše. Također je, kaže Rogin, »prakticirao rašireno podmićivanje«. 

Ti su sporazumi, te otimačine zemlje, postavili osnovu za kraljevstvo 
pamuka, za robovske plantaže. Svaki put kad bi se potpisao sporazum kojim 
bi se narod Creeka potisnulo s jednog područja na drugo, obećavajući im 
sigurnost na njemu, bijelci bi se preselili na to novo područje i narod Creek 
bio bi prisiljen potpisati još jedan sporazum, prepuštajući zemlju zauzvrat 
za sigurnost negdje drugdje. 

Jacksonovo je djelo bjelačka naselja dovelo do granice s Floridom, koja 
je bila u posjedu Španjolske. Ondje su se nalazila sela Indijanaca Seminola, 
kojima su se pridružile neke izbjeglice iz Crvenih štapova koje su britanski 
agenti podržavali u njihovu otporu Amerikancima. Doseljenici bi se nase- 
ljavali na zemlju Indijanaca. Indijanci bi napadali. Događali bi se veliki 
zločini na objema stranama. Kada bi određena sela odbijala predati ljude 
optužene za ubijanje bijelaca, Jackson bi zapovjedio uništavanje tih sela. 

Evo još jedne provokacije Seminola: odbjegli crni robovi pronalazili 
bi utočište u selima Seminola. Neki su Seminole kupovali ili hvatali crne 
robove, međucim njihov oblik ropstva više je nalikovao afričkom ropstvu 
nego ropstvu na plantažama pamuka. Ti su robovi često živjeli u njihovim 
selima, djeca su im često postajala slobodna, bilo je mnogo međusobnih 
brakova između Indijanaca i crnaca, i uskoro su nastajala miješana indi- 
jansko-crnačka sela — što je sve razjarivalo južnjačke robovlasnike koji su 
to smatrali mamcem za njihove robove koji su tražili slobodu. 

Jackson je započeo prepade na Floridu tvrdeći da je utočište odbjeglim 
robovima i Indijancima pljačkašima. Florida je, rekao je, bila presudna za 
obranu Sjedinjenih Američkih Država. Bio je to klasični moderni uvod 
u osvajački rat. Tako je započeo Seminolski rat iz 1818. koji je doveo do 
američkog stjecanja Floride. Na školskim zemljovidima pojavljuje se kao 
uljudna »kupnja Floride 1819.« — međutim do nje je došlo uslijed vojnog 
pohoda Andrewa Jacksona preko granice Floride, spaljivanjem sela Seminola, 
osvajanjem španjolskih utvrda, sve dok se Španjolsku nije »uvjerilo« u prodaju. 
Postupao je, kaže on, u skladu s »ustaljenim zakonima samoobrane«. 

Jackson je tada postao guverner teritorija Florida. Sada je bio u moguć- 
nosti da dade dobar poslovni savjet prijateljima i rođacima. Svome je nećaku 
sugerirao da se drži imanja na Pensacoli. Prijatelju, načelniku sanitetske 
službe u vojsci, sugerirao je da kupi što je moguće više robova jer će cijene 
uskoro porasti. 

Napuštajući svoj vojni položaj, časnicima je također dao savjet kako 
da izađu na kraj s visokom stopom dezertiranja. (Siromašni bijelci — čak 
i ako su u početku bili voljni dati svoje živote — lako su mogli otkriti da 
nagrade iz bitaka idu bogatima.) Jackson je predlagao bičevanje za prva 
dva pokušaja, a pogubljenje za treći put. 

Vodeće knjige o jacksonovskom razdoblju, koje su napisali ugledni povje- 
sničari (Zhe Age of Jackson Arthura Schlesingera; The Jacksonian Persuasion 
Marvina Meyersa), ne spominju Jacksonovu politiku prema Indijancima, 
ali u njima se mnogo govori o tarifama, bankama, političkim strankama, 
političkoj retorici. Ako prođete kroz srednjoškolske i osnovnoškolske 
udžbenike iz američke povijesti, pronaći ćete Jacksona graničara, vojnika, 
demokrata, čovjeka iz naroda — ne Jacksona robovlasnika, špekulanta za 
poslove sa zemljom, krvnika vojnika disidenata, istrebljivača Indijanaca. 

To nije jednostavno retrospekcija (riječ kojom se koristilo za različito 
prisjećanje na prošlost). Kad je Jackson 1828. izabran za predsjednika 
(naslijedivši Johna Quincyja Adamsa, koji je naslijedio Monroca, koji je 
naslijedio Madisona, koji je naslijedio Jeffersona), pred Kongres je došao 
prijedlog zakona o preseljenju Indijanaca i u to je vrijeme nazvan »vodećom 
mjerom« Jacksonove administracije i »najvećim pitanjem koje je ikad došlo 
pred Kongres«, osim pitanja koja su se ticala mira i rata. U to su vrijeme 
dvije vodeće političke stranke bile demokrati i vigovci, koje se nisu slagale 
po pitanju banaka i tarifa, što nije vrijedilo za pitanja koja su bila ključna za 
siromašne bijelce, crnce, Indijance — premda su neki bijeli radni ljudi Jacksona 
gledali kao svoga junaka jer se protivio Banci bogatog čovjeka. 

Za vrijeme Jacksonova mandata, i mandata čovjeka koji ga je naslijedio, 
Martina Van Burena, sedamdeset tisuća Indijanaca istočno od Mississippija 
protjerano je prema zapadu. Na istoku ih nije bilo tako mnogo, a ostala 
je Konfederacija Irokeza u New Yorku. Međutim Indijanci Sac i Fox iz 
Illinoisa preseljeni su poslije rata s Crnim Sokolom (u kojem je Abraham 
Lincoln bio časnik, iako nije bio u borbi). Kada su poglavicu Crnog Sokola 
porazili i zarobili 1832. godine, on je prilikom predaje održao govor: 

Borio sam se žestoko. No vaše su puške dobro naciljale. Meci su letjeli kao 
ptice u zraku i prohujali su nam pokraj ušiju kao vjetar kroz drveće zimi. 
Moji su ratnici padali oko mene ... Sunce se ujutro diglo mračno nad nama, 
a noću je potonulo u tamni oblak i izgledalo je kao vatrena lopta. Bilo je 
to posljednje sunce koje je obasjalo Crnog Sokola. ... On je sada zatvorenik 
bijelih ljudi ... On nije učinio ništa čega bi se Indijanac trebao sramiti. On 
se borio za svog sunarodnjaka, za skvo i indijansku djecu, protiv bijelih 
ljudi, koji su dolazili godinu za godinom, kako bi ih prevarili i oduzeli 
im njihove zemlje. Vi znate uzrok zašto smo započeli rat. To je poznato 
svim bijelim ljudima. Trebali bi se sramiti toga. Indijanci nisu podmukli. 
Bijeli čovjek govori ružno o Indijancu i gleda ga prezirno. No Indijanac 
ne govori laži. Indijanci ne kradu. 

Indijanac koji je loš kao bijeli ljudi ne bi mogao živjeti s našim narodom; 
njega bi se ubilo i bacilo za hranu vukovima. Bijeli su ljudi loši učitelji; sa 
sobom nose pogrešne knjige i loše rade; smiju se u lice jadnom Indijancu 
kako bi ga prevarili; rukuju se s njima kako bi stekli njihovo povjerenje, 
kako bi ih opili, prevarili i obeščastili žene. Rekli smo im da nas ostave na 
miru i da se maknu od nas; oni su nastavili i opsjeli su naše staze, i ovili 
su se oko nas, nalik zmijama. Zatrovali su nas svojim dodirom. Nismo 
bili sigurni. Živjeli smo u opasnosti. Postajali smo nalik njima, licemjeri i 
lažovi, prijervorne lijene dangube koje samo govore i ništa ne rade ... 

Bijeli ljudi ne skidaju skalp s glave; oni čine nešto gore — oni zatruju 


srce ... Zbogom, moj narode! ... Zbogom Crnom Sokolu. 


Ogorčenost Crnog Sokola djelomice može imati veze s tim kako su ga zaro- 
bili. Bez dovoljno potpore da izdrži protiv bjelačkih postrojbi, ljudi su mu 
gladovali, lovili su ih i proganjali preko Mississippija, Crni je Sokol odlučio 
podignuti bijelu zastavu. Američki je zapovjednik poslije objasnio: »Kako 
smo im se približavali, podizali su bijelu zastavu i pokušali nas namamiti, 
no mi smo bili malo previše iskusni za njih.« Vojnici su zapucali, ubivši 
žene i djecu kao i ratnike. Crni je Sokol pobjegao; gonili su ga i zarobili 
Siouxi koje je unajmila vojska. Vladin povjerenik za indijanska pitanja 
rekao je Indijancima Sac i Fox: »Naš Veliki Otac ... više se neće suzdrža- 
vati. Pokušao ih je vratiti na pravi pur, ali oni su postajali sve gori. Čvrsto 
je odlučio zbrisati ih s lica zemlje ... Ako ih se ne može učiniti dobrima, 
mora ih se ubiti.« 

Preseljenje Indijanaca objasnio je Lewis Cass — ministar rata, guverner 
teritorija Michigan, diplomatski izaslanik za Francusku, predsjednički 
kandidat: 


Načelo progresivnog poboljšanja čini se gotovo inherentnim ljudskoj prirodi 
.. Mi svi težimo životnoj karijeri kako bismo stekli bogatstvo i počasti, ili 
moć ili neku drugu svrhu, čije posjedovanje treba ostvariti sanjarenja iz 
naše mašte; a ukupnost tih napora konstituira uznapredovalost društva. 


Međutim malo je toga u ustrojstvu naših divljaka. 


Cass je - pompozan, pretenciozan, odlikovan (Harvard mu je dodijelio 
počasni doktorat iz prava 1836. godine, u jeku preseljenja Indijanaca) — 
tvrdio da je ekspert za Indijance. Ali je uvijek iznova pokazivao, riječima 
Richarda Drinnona (Violence in the American Experience: Winning the West), 
»prilično zadivljujuće nepoznavanje indijanskog života«. Kao guverner 
teritorija Michigan, Cass je sporazumima od Indijanaca preoteo milijune 
rali zemlje: »Često moramo unaprjeđivati njihove interese protiv njihove 
volje.« 

Njegov članak u North American Reviewu iz 1830. iznosi argument u 
prilog preseljenja Indijanaca. Ne smijemo žaliti, rekao je, »zbog napretka 
civilizacije i poboljšanja, trijumfa industrije i umjetnosti, s pomoću kojih 
se te regije izvelo na pravi put i zbog kojih sloboda, religija i znanosti pro- 
širuju svoj utjecaj.« Želja mu je bila da sve to završi »manjom žrtvom; da 
se urođeničko stanovništvo prilagodi neizbježnoj promjeni svoga stanja ... 
Međutim takva je želja uzaludna. Barbarski narod, čiji opstanak ovisi o 
oskudnim i neizvjesnim zalihama dobavljenim lovom, ne može živjeti u 
dodiru s civiliziranom zajednicom.« 

Drinnon to komentira (pišući 1969.) ovako: »Ovdje se nalaze svi razlozi 
neophodni za spaljivanje sela i iskorjenjivanja domorodaca, Cherokeeja i 
Seminola, a poslije Cheyennea, Filipinaca i Vijetnamaca.« 

Kad bi se Indijanci samo preselili na nove zemlje preko Mississippija, 
obećavao je Cass 1825. za pregovaračkim stolom s Indijancima Shawnee i 
Cherokee, »Sjedinjene Američke Države nikad ne bi došle onamo i tražile 
zemlju od vas. To vam obećavam u ime vašeg Velikog Oca, Predsjednika. 
Tu zemlju on dodjeljuje svom crvenom narodu, na posjed njemu i zauvijek 
djeci njegove djece«. 

Urednik North American Reviewa, za koji je Cass napisao taj članak, 
rekao mu je da njegov projekt »samo odgađa sudbinu Indijanaca. Za pola 

stoljeća njihov položaj iza Mississippija bit će upravo onakav kakav je sada 
na ovoj strani. Njihovo je izumiranje neizbježno«. Kako bilježi Drinnon, 
Cass to nije osporio, ali je svoj članak ipak objavio onakav kakav je bio. 

Sve je u indijanskom nasljeđu govorilo protiv napuštanja njihove zemlje. 
Vijeće Creek Indijanaca, kojemu je ponuđen novac za njihovu zemlju, 
poručilo je: »Nećemo primiti novac za zemlju na kojoj su pokopani naši 
očevi i prijatelji.« Stari poglavica naroda Choctaw rekao je odgovarajući 
prije mnogo godina na govor predsjednika o preseljenju: »Žao mi je što 
ne mogu udovoljiti zahtjevu svoga oca ... Mi želimo ostati ovdje gdje smo 
odrasli kao zelenilo u šumi; i ne želimo da nas se presadi na neko drugo 
tlo.« Poglavica Seminola rekao je Johnu Quincyju Adamsu: »Ovdje su 
presječene naše pupčane vrpce, a krv iz njih utonula je u zemlju i omiljela 
nam tu zemlju.« 

Nisu svi Indijanci bili suglasni s tim što ih općenito označavanje bje- 
lačkih dužnosnika drži »djecom« a predsjednika »ocem«. Postoji izvješće da 
je, kada se Tecumseh sastao s Williamom Henryjem Harrisonom, borcem 
protiv Indijanaca i budućim predsjednikom, prevoditelj rekao: »Tvoj otac od 
tebe traži da sjedneš na stolicu.« Tecumseh je odgovorio: »Moj otac! Sunce 
je moj otac, a zemlja je moja majka; počinut ću na njezinim njedrima.« 

Čim je Jackson izabran za predsjednika, savezne države Georgia, 
Alabama i Mississippi počele su donositi zakone koji će proširiti ovlasti tih 
država nad Indijancima na njihovu teritoriju. Ti su zakoni poništili pleme 
kao pravni entitet, izvan zakona su stavili plemenska okupljanja, oduzeli 
su ovlasti poglavicama, učinili su Indijance podložnima služenju u miliciji 
i plaćanju poreza, ali su im zanijekali glasačko pravo, pravo da pokreću 
sudske parnice ili da svjedoče na sudu. Indijanski se teritorij podijelilo kako 
bi ga se razdijelilo državnom lutrijom. To je bijelce ohrabrilo da se nasele 
na indijansku zemlju. 

Međutim, federalni su sporazumi i federalni zakoni ovlasti nad plemenima 
dali Kongresu, a ne saveznim državama. Zakon o trgovini i odnošenju s 
Indijancima, koji je Kongres izglasao 1802., kaže da ne može biti ustupanja 
zemlje izuzev ako postoji sporazum s plemenom, a spomenuti bi savezni 
zakon imao snagu na indijanskom teritoriju. Jackson je to zanemario i 
podržao je djelovanje saveznih država. 

Bila je to lijepa ilustracija korištenja federalnim sustavom: ovisno o 
situaciji, moglo se optužiti savezne države, ili čak nešto još nedohvarljivije, 
misteriozni zakon kojem se svi ljudi koji su naklonjeni Indijancima moraju 
pokloniti. Kao što je ministar rata John Eeaton objasnio Creek Indijancima 

iz Alabame (sama Alabama nosi indijansko ime, koje znači »ovdje možemo 
počinuti«): »Nije vaš Veliki Otac onaj koji to radi; već su to zakoni ove 
zemlje, koje on i svaki od njegovih ljudi mora uvažavati.« 

Sada su pronašli pravu taktiku. Indijanci neće biti »prisiljeni« otići na 
zapad. No ako odaberu ostati, morat će se držati zakona države u kojoj se 
nalaze, što je razaralo njihova plemenska i osobna prava i učinilo ih pod- 
ložnima beskrajnom uznemiravanju i upadima bijelih doseljenika koji su 
čeznuli za njihovom zemljom. Ako bi otišli, međutim, savezna bi im vlada 
dala financijsku podršku i obećala im zemlju iza Mississippija. Jacksonove 
upute nekom vojnom bojniku koji je poslan na pregovore s Indijancima 
Choctaw i Cherokee opisale su to na ovaj način: 


Reci mojoj crvenoj Choctaw djeci i mojoj Chickasaw djeci da poslušaju — 
moja bijela djeca iz Mississippija proširila su svoj zakon na njihovu zemlju 
... Ondje gdje se sada oni nalaze, reci im, njihov otac ne može spriječiti 
da budu podložni zakonima države Mississippi ... Središnja vlada imat će 
obavezu poduprijeti te države u izvršavanju svog prava. Reci poglavicama i 
ratnicima da sam ja njihov prijatelj, da želim postupiti kao njihov prijatelj, 
ali da oni moraju, preseljenjem preko granica država Mississippi i Alabama 
i naseljavanjem na zemlje koje im ponudim, meni dati ovlasti da tako i 
bude - ondje, izvan granica bilo koje države, u posjedu vlastite zemlje, 
koju će posjedovati dokle trava raste ili voda teče. Ja štitim i štitit ću ih i 


biti njihov prijatelj i otac. 


Generacije Indijanaca sjećat će se pune gorčine izraza »dokle trava raste ili 
voda teče«. (Indijanac, američki vojnik i vijetnamski veteran, svjedočeći 
javno 1970. ne samo o užasima rata nego i tome kako su ga zlostavljali kao 
Indijanca, ponovio je taj izraz i počeo plakati.) 

Kad je Jackson preuzeo dužnost 1829., otkrivena su nalazišta zlata na 
teritoriju Cherokee Indijanaca u Georgiji. Tisuće su bijelaca nahrupile uni- 
štavajući indijansko vlasništvo, parcelizirale su zemlju ograđujući je kolcima. 
Jackson je zapovjedio federalnim postrojbama da ih presele, ali je također 
zapovjedio kako Indijancima tako i bijelcima da prestanu s iskopavanjima. 
Potom je uklonio vojsku, na što su se bijelci vratili i Jackson je rekao da se 
ne može uplitati u ovlasti Georgije. 

Bjelački uljezi preoteli su zemlju i zalihe prisilivši Indijance da pot- 
Pišu ugovore o zakupu, prebili su Indijance koji su prosvjedovali protiv 
toga, prodavali su alkohol kako bi oslabili otpor, ubijali su divljač koja 

je Indijancima bila potrebna za prehranjivanje. Međutim optužiti za sve 
bjelačku rulju, kaže Rogin, značilo bi ignorirati »presudnu ulogu koju su 
igrali interesi plantažera te odluke proizašle iz vladine politike«. Nestašice 
hrane i viskija te vojni napadi započeli su proces dezintegracije plemenskoga 
života. Povećalo se nasilje Indijanaca protiv drugih Indijanaca. 

Sporazumi sklopljeni pod pritiskom i na prijevaru razbili su plemenske 
zemlje Creek, Choctaw i Chickasaw Indijanaca na individualne posjede, 
učinivši svaku osobu plijenom ugovornog zemljišnog agenta, špekulanata 
i političara. Chickasaw Indijanci individualno su prodali svoju zemlju i 
otišli na zapad bez previše patnji. Creek i Choctaw Indijanci ostali su na 
svojim individualnim parcelama, međutim velik broj njih prevarile su 
kompanije koje su se bavile zemljom. Prema jednom predsjedniku banke 
iz Georgije, dioničaru u kompaniji koja se bavila prodajom zemlje, »krađa 
je ono što se traži ovih dana«. 


Indijanci su se požalili Washingtonu i Lewis Cass odgovorio im je: 


Naši su građani bili skloni kupovati, a Indijanci prodavati ... Čini se da će 
dalje sklonosti koje će nastati iz tih isplata biti u potpunosti izvan dosega 
vlade ... Lakoumnim navikama Indijanca ne mogu upravljati propisi ... 
Ako tako budu postupali, što vrlo često i rade, to je za iskreno žaljenje, 


no to je ipak korištenje pravima koja im dodjeljuje sporazum. 


Creek Indijanci, prevareni za zemlju, s malo novca i hrane, odbili su otići 
na zapad. Izgladnjeli Creek Indijanci uskoro su počeli napadati farme 
bijelaca, dok su milicija Georgije i doseljenici napadali indijanska naselja. 
Tako je započeo Drugi rat s Creek Indijancima. Jedne novine iz Alabame 
naklonjene Indijancima napisale su: »Rat s Indijancima je sve samo ne 
varka. Riječ je o podloj i dijaboličnoj zamisli koju su osmislili ljudi s inte- 
resima kako bi neupućenu rasu ljudi spriječili da zadrži svoja pravedno 
stečena prava i kako bi ih se lišilo ono malo preostale milostinje koja im 
je povjerena na upravljanje.« 

Indijanac iz plemena Creek star više od stotinu godina, po imenu Šarena 
Zmija, reagirao je na politiku preseljenja Andrewa Jacksona: 


Braćo! Slušao sam mnoge govore našeg Velikog Bijelog Oca. Kada je prvi 
put došao preko prostranih bijelih voda, bio je samo mali čovjek ... vrlo 
mali. Njegove su se noge bile skučile zbog dugog sjedenja u svome velikom 


brodu i molio je za malo zemlje kako bi si na njoj mogao zapaliti vatru 

... Međutim kada se bijeli čovjek ugrijao pred vatrom Indijanaca i kad se 
nahranio njihovom kukuruznom prekrupom, postao je vrlo velik. Jednim 
je korakom opkoračio planine, a stopala su mu prekrila ravnice i doline. 
Ruka mu je obuhvatila istočna i zapadna mora, a glava mu se odmarala 
na mjesecu. Tada je on postao naš Veliki Otac. Volio je svoju crvenu djecu 
pa je rekao: »Pođite malo dalje, da ne bih nagazio na tebe.« 

Braćo, slušao sam mnoge govore našeg Velikog Oca. Ali oni su uvijek 


započinjali i završavali ovako — »Pođite malo dalje; preblizu ste mi.« 


Dale Van Every u svojoj knjizi The Disinherited sažima što je preseljenje 
značilo Indijancu: 


U dugoj povijesti ljudske nečovječnosti izgnanstvo je iznudilo jecaje 
tjeskobe mnogih različitih naroda. Nijedan narod nije mogao podnijeti 
razorniji udarac nego što su ga podnijeli Indijanci na istoku. Indijanac je 
bio osebujno osjetljiv na svaku osjetilnu značajku svakog prirodnog obilježja 
svoga okružja. On je živio na otvorenom. Poznavao je svaku močvaru, 
svaki proplanak, vrh brijega, svaku stijenu, svaki izvor, potok, kako ih 
samo lovac može poznavati. On nikad nije u potpunosti racionalno shvatio 
načelo uspostave privatnog vlasništva nad zemljom kao što nije shvaćao ni 
privatno vlasništvo nad zrakom, ali je volio tu zemlju dubljom emocijom 
nego što je mogao ijedan posjednik. On se uvelike osjećao dijelom onoga 
što su stijene i drveće, životinje i ptice. Njegova je domovina bilo sveto 
tlo, posvećena za njega kao počivalište kostiju njegovih predaka i prirodno 
svetište njegove religije. On je poimao da su njezine vodopade i grebene, 
njezine oblake i magle, njezine udoline i livade, nastanjivale tisuće duhova 
s kojima je svakodnevno održavao vezu. Upravo će ga s te kišom isprane 
zemlje šuma, potoka i jezera, za koju ga je vezivala tradicija njegovih pre- 
daka i njegove duhovne težnje, protjerati na neplodne ravnice bez drveća 
na dalekom zapadu, na opustošeno područje koje je općenito poznato kao 


Velika američka pustinja. 


Prema Van Everyju, malo prije nego što će Jackson postati predsjednik, 
tijekom 1820-ih, poslije previranja i Rata iz 1812. i rata s Creek Indijancima, 
Indijanci s Juga i bijelci našli su zajednički jezik, jer su bili vrlo blizu jedni 
drugima i jer su živjeli u miru u prirodnom okružju za koje se činilo da pruža 
dovoljno za sve njih. Počeli su uviđati zajedničke probleme. Razvijala su se 
prijateljstva. Bijelim je ljudima bilo dopušteno posjećivati indijanske zajednice, 

a Indijanci su često bili gosti u domovima bijelaca. Graničarske figure kao 
što su Davy Crockett i Sam Houston došle su iz takve sredine, i obojica 
su — za razliku od Jacksona — postala doživotni prijatelji Indijanaca. 

Silnice koje su dovele do preseljenja, ustrajava Van Every, nisu došle od 
siromašnih bijelih graničara koji su bili susjedi Indijanaca. One su došle 
od industrijalizacije i trgovine, rasta stanovništava, željezničkih pruga i 
gradova, rasta vrijednosti zemlje i pohlepe poslovnih ljudi. »Stranački upra- 
vitelji i špekulanti zemljom manipulirali su rastućim uzbuđenjem ... Tisak 
i propovjedaonica raspirili su mahnitost.« Zbog te mahnitosti Indijanci su 
trebali završiti mrtvi ili u izgnanstvu, špekulanti zemljom trebali su biti 
bogatiji, političari moćniji. Što se tiče siromašnog graničara, on je igrao 
ulogu pijuna, gurnutog u prve nasilne susrete, ali vrlo brzo potrošenog. 

Bile su tri dobrovoljne migracije naroda Cherokee prema zapadu, u 
prekrasnu pošumljenu zemlju Arkansas, ali ondje su Indijanci gotovo istog 
trenutka shvatili da ih okružuju i na njihov teritorij prodiru bijeli doseljenici, 
lovci, traperi. Ti su se zapadni Cherokee Indijanci sada morali seliti dalje 
prema zapadu, ovaj put na neplodno tlo, zemlju koja je bila previše jalova za 
bijele doseljenike. Savezna je vlada potpisujući s njima sporazum 1828. godine 
objavila da je taj novi teritorij »trajni dom ... koji će prema najsvečanijem 
jamstvu Sjedinjenih Američkih Država biti i ostati njihov zauvijek ...«. Bila je 
to još jedna laž, a s obećanjem danim zapadnim Cherokee Indijancima bile 
su upoznate tri četvrtine Cherokee Indijanaca koji su se još uvijek nalazili 
na istoku, koje je bijeli čovjek pritiskao da se odsele dalje. 

S obzirom na to da je 17.000 Cherokee Indijanaca okruživalo 900.000 
bijelaca u Georgiji, Alabami i Tennesseeju, oni su odlučili da opstanak 
zahtijeva prilagodbu svijetu bijeloga čovjeka. Postali su farmeri, kovači, 
stolari, zidari, vlasnici imanja. Popis stanovništva iz 1826. bilježi 22.000 grla 
stoke, 7600 konja, 46.000 svinja, 726 tkalačkih stanova, 2488 kolovrata, 
172 kola, 2493 pluga, 10 pilana, 31 žitni mlin, 62 kovačnice, 8 pamučnih 
vretena, 18 škola. 

Jezik Cherokee Indijanaca — izrazito poetičan, metaforičan, prekrasno 
ekspresivan, nadopunjen plesom, dramom i ritualom — oduvijek je bio jezik 
glasa i geste. Tada je njihov poglavica Sequoya izumio pisani jezik, koji su 
naučile tisuće. Novouspostavljeno Zakonodavno vijeće naroda Cherokee 
donijelo je odluku da se izdvoji novac za tiskaru, koja je 21. veljače 1828. 
počela izdavati novine Cherokee Phoenix, tiskane i na engleskom i na 
Sequoyinom Cherokee jeziku. 

Prije toga su Indijanci Cherokee, poput općenito indijanskih plemena, 
živjeli bez formalne vlade. Ovako to opisuje Van Every: 


Temeljno načelo indijanske vlade oduvijek je bilo odbijanje vlade. Slobodu 
pojedinca praktički su svi Indijanci sjeverno od Meksika smatrali kanonom 
koji je bio beskonačno dragocjeniji od individualne dužnosti prema svojoj 
zajednici ili svome narodu. Taj anarhistički stav vladao je cjelokupnim 
ponašanjem započevši s najmanjom društvenom jedinicom, obitelji. 
Indijanski je roditelj u temelju bio neodlučan kako disciplinirati svoju 
djecu. Svako njihovo pokazivanje samovolje prihvaćalo se kao povoljan 
pokazatelj razvoja karaktera koji sazrijeva ... 


Povremeno se okupljalo vijeće, s vrlo neodređenim i promjenjivim članstvom, 
čije se odluke nisu prihvaćale izuzev pod utjecajem javnoga mnijenja. Moravijski 
svećenik koji je živio među njima ovako je opisao indijansko društvo: 


Na taj se način ona održavala stoljećima, bez grčenja i bez građanskih 
neslaganja, ta tradicionalna vladavina, za koju svijet, vjerojatno, ne pruža 
neki drugi primjer; vladavina u kojoj ne postoje pozitivni zakoni, već samo 
dugo utvrđene navike i običaji, ne postoje pravosudni zakonski kodeksi, već 
iskustvo iz prijašnjih vremena, ne postoji magistrat, već savjetnik, prema 
kojem ljudi unatoč tomu pokazuju voljnu i implicitnu poslušnost, kod kojih 
dob iskazuje rang, mudrost omogućuje moć, a moralna dobrota osigurava 


pravo na univerzalno poštovanje. 


Sada se sve to, okruženo bjelačkim društvom, počelo mijenjati. Cherokee 
Indijanci čak su počeli oponašati robovsko društvo koje se nalazilo oko 
njih: posjedovali su više od tisuću robova. Počeli su nalikovati civilizaciji o 
kojoj je govorio bijeli čovjek, uloživši ono što Van Every naziva »golemim 
naporom« da odobrovolje Amerikance. Čak su iskazali dobrodošlicu misi- 
onarima i kršćanstvu. Ništa ih od toga nije učinilo poželjnijim od zemlje 
na kojoj su živjeli. 

Jacksonova poruka Kongresu iz 1829. učinila je jasnom njegovu poziciju: 
»Obavijestio sam Indijance koji nastanjuju dijelove Georgije i Alabame 
kako njihov pokušaj da uspostave neovisnu vladu neće dobiti podršku 
predsjednika Sjedinjenih Američkih Država, i savjetovao im da se presele 
iza Mississippija ili da se pokore zakonima spomenutih saveznih država.« 
Kongres se pobrinuo da se brzo prihvati prijedlog zakona o preseljenju. 

Bilo je branitelja Indijanaca. Možda je najrječitiji bio senator Theodore 
Frelinghuysen iz New Jerseyja koji je, raspravljajući o preseljenju, rekao 
Senatu: 


Napučili smo ta plemena na nekoliko bijednih rali uz našu južnu granicu; 
to je sve što im je preostalo od njihove nekadašnje bezgranične šume: a 
ipak, kao konjska pijavica, naša nezasitna gramzivost viče, daj! daj! ... 


Gospodine ... Mijenjaju li se dužnosti pravednosti s bojom kože? 


Sjever je općenito bio protiv prijedloga zakona o preseljenju. Jug je bio za. 
U Zastupničkom domu prošao je u omjeru 102 naspram 97 glasova. U 
Senatu je prošao tijesno. Nije spominjao silu, ali je predvidio pomaganje 
Indijancima da se presele. Impliciralo se da će, ako to ne učine, biti bez 
zaštite, bez sredstava i na milost saveznih država. 

Tada su počeli pritisci na plemena, jedno po jedno. Choctaw Indijanci 
nisu htjeli otići, međutim pedesetorici izaslanika ponudili su mito u novcu 
i zemlji i tako je potpisan Sporazum kod Dancing Rabbit Creeka: zemlja 
Choctaw Indijanaca istočno od Mississippija ustupljuje se Sjedinjenim 
Američkim Državama zauzvrat za financijsku pomoć u odlaženju, kom- 
penzaciju za ostavljenu imovinu, hranu za prvu godinu u njihovim novim 
domovima i jamstvo da se od njih više nikad neće zahtijevati da se sele. 
Za dvadeset tisuća Choctaw Indijanaca u Mississippiju, iako je većina njih 
mrzila taj sporazum, pritisak je sad postao neizdrživ. Bijelci su, uključujući 
trgovce alkoholom i varalice, masovno navalili na njihovu zemlju. Država je 
donijela zakon prema kojem Choctaw Indijanci čine zločin ako pokušavaju 
jedni druge odgovarati od preseljenja. 

Potkraj 1831. trinaest tisuća Choctaw Indijanaca započelo je dugo pu- 
tovanje na zapad do zemlje i klime koje su se u potpunosti razlikovale od 
onoga što su poznavali. »Predvodili su ih čuvari, tjerali su ih povjerenici 
za indijanska pitanja, dodijavali su im ugovaratelji za zemlju goneći ih na 
putu prema nepoznatom i negostoljubivom odredištu poput stada bolesnih 
ovaca.« Putovali su na kolima, na konjima, pješice, potom su ih skelama 
prevozili preko rijeke Mississippi. Vojska je trebala organizirati njihovo 
putovanje, ali je ona svoj posao prepustila privatnim ugovarateljima koji 
su vladi naplaćivali što su mogli više, dajući pritom Indijancima što je 
moguće manje. Sve je bilo neorganizirano. Hrane je nestajalo. Došla je 
glad. Ponovno Van Every: 

Duge tmurne kolone mumljajućih volova s kolima, gonjena stada i zaostalo 
mnoštvo koje se pješice sporo vuklo prema zapadu kroz močvare i šume, 
preko rijeka i brda, gmizavo se probijalo od bujnih nizina pokraj Meksičkoga 
zaljeva do neplodnih ravnica zapada. U nekoj vrsti smrtnoga grča raščervoren 
je jedan od posljednjih preostataka izvornoga indijanskog svijeta, a njegovi 


raspadnuti ostaci tjelesno su srasli s tuđim novim svijetom. 


Prvo zimsko seljenje bilo je jedno od najhladnijih za koje se zna, a ljudi su 
počeli umirati od upale pluća. Tijekom ljeta velika epidemija kolere pogodila 
je Mississippi, a Choctawi su umirali u stotinama. Sedam tisuća Choctawa 
zaostalih na kraju povorke odbilo je ići dalje, odabirući radije podjarmlji- 
vanje nego smrt. Mnogi njihovi potomci još žive u Mississippiju. 

Što se tiče Cherokeeja, oni su se suočili s nizom zakona koje je donijela 
Georgia: zemlju su im oduzeli, vladu su im ukinuli, zabranili su sva oku- 
pljanja. Zatvarali su Cherokeeje koji su druge sunarodnjake savjetovali da 
ne odlaze. Cherokeeji nisu mogli svjedočiti na sudu ni protiv kojeg bijelca. 
Cherokeeji nisu mogli iskapati zlato nedavno otkriveno na njihovoj zemlji. 
Njihovo izaslanstvo, prosvjedujući pred saveznom vladom, dobilo je ovaj 
odgovor od novog Jacksonova ministra rata: »Ako krenete prema zalasku 
sunca, ondje ćete biti sretni; ondje možete ostati u miru i spokojni; sve 
dokle voda teče i hrastovi rastu, ta će se zemlja jamčiti vama i nijednom 
bijelom čovjeku neće biti dopušteno da se naseli pokraj vas.« 

Cherokee narod obratio se memorandumom cijeloj zemlji, javnom 
molbom za pravdom. Dao je pregled svoje povijesti: 


Poslije mira iz 1783. Cherokeeji su bili neovisan narod, u apsolutnom smislu, 
kao bilo koji narod na zemlji. Bili su saveznici Velike Britanije ... Sjedinjene 
Američke Države nikad nisu podjarmile Cherokeeje; naprotiv, naši su 
očevi zadržali posjed nad svojom zemljom i s oružjem u svojim rukama ... 
Godine 1791. sklopljen je Sporazum iz Holstona ... Cherokeeji su sebe stavili 
pod zaštitu Sjedinjenih Američkih Država, i nijednog drugog suverena .., 
Sjedinjenim Američkim Državama također je ustupljena zemlja. S druge 
strane, Sjedinjene Američke Države ... pristale su da bijeli ljudi neće loviti 
na našoj zemlji, neće čak ni ulaziti na našu zemlju bez propusnice; i dale su 


svečano jamstvo za sve zemlje Cherokeeja da neće biti ustupljene ... 


Govorili su o preseljenju: 

Svjesni smo da neke osobe pretpostavljaju da će nama ići u prilog to što 
ćemo se preseliti iza Mississippija. Mi mislimo drugačije. Naš narod 
općenito misli drugačije ... Želimo ostati na zemlji svojih otaca. Imamo 
savršeno i izvorno pravo ostati bez prekida ili uznemiravanja. Sporazumi 
sklopljeni s nama i zakoni Sjedinjenih Američkih Država doneseni za 
provođenje sporazuma jamče naš stalni boravak i naše povlastice te su 
osiguranje protiv uljeza. Naš je jedini zahtjev da se ti sporazumi ispune 
i da se ti zakoni provode ... 


Zatim su otišli dalje od povijesti, dalje od zakona: 


Preklinjemo one kojima se obraćaju gore spomenuri odlomci da se sjete velikog 
zakona ljubavi. »Čini drugima kao što bi htio da drugi čine tebi.« ... Molimo 
ih da se sjete, zbog samog načela, da su njihovi preci bili prisiljeni otići jer 
su ih porjerali iz staroga svijeta, i da su ih vjetrovi koji su ih gonili prenijeli 
preko velike vode i iskrcali ih na obale novoga svijeta, kada je Indijanac bio 
jedini gospodar i posjednik tih prostranih područja — neka se sjete na koji ih 
je način prihvatio divljak iz Amerike kada je moć bila u njegovim rukama, 
a njegovu okrutnost ne bi mogla zadržati nijedna ljudska ruka. Pozivamo 
ih da imaju na umu da su oni koji ih neće moliti za šalicu hladne vode i 
komadić zemlje ... potomci onih čije podrijetlo, kao stanovnika Sjeverne 
Amerike, te povijest i tradicija nisu dovoljno orkriveni. Neka u sjećanje 
prizovu sve te činjenice, pa neće moći i, sigurni smo, neće hrjeti ne sjetiti 


se i ne suosjećati snama u ovim našim iskušenjima i patnjama. 


Jackson je u svome drugom godišnjem obraćanju pred Kongresom u prosincu 
1830. odgovorio na to ističući činjenicu da su se Choctawi i Chickasawi 
već složili s preseljenjem te da će »brzo preseljenje« preostalih svima donijeti 
brojne koristi. Za bijelce, »time će se nastaniti gusto i civilizirano stanov- 
ništvo na prostrana područja zemlje koja sada zauzima nekolicina lovaca 
divljaka«. Za Indijance, to će »ih možda navesti, postupno, pod zaštitom 
vlade i posredovanjem utjecaja dobrih vijeća, da odbace svoje divljačke 
navike i postanu zainteresirana, civilizirana i kršćanska zajednica«. 

Ponovio je poznatu temu. »Prema urođenicima ove zemlje nitko ne 
može izražavati jače prijateljske osjećaje od mene ...« Međutim: »Valovi 
stanovništva i civilizacije valjaju se prema zapadu i mi smo sada nakanili 
poštenom razmjenom doći do zemlje koju nastanjuju crveni ljudi s juga 
i zapada ...« 

Georgia je donijela zakon prema kojem bijelac čini zločin ako boravi na 
indijanskom teritoriju bez zaklinjanja na odanost državi Georgiji. Kada su 
bijeli misionari na teritoriju Cherokeeja otvoreno izrazili svoju naklonost 
ostanku Cherokeeja, milicija Georgije u proljeće 1831. ušla je na taj teritorij 
i uhitila trojicu misionara, uključujući Samuela Worcestera. Pustili su ih 
nakon što su zatražili zaštitu kao federalni zaposlenici (Worcester je bio 
federalni upravitelj pošte). Jacksonova je administracija promptno oduzela 
posao Worcesteru i milicija je ponovno upala tog ljeta uhitivši deset misio- 
nara te bijelog tiskara iz Cherokee Phoenixa. Pretukli su ih, okovali u lance i 
prisilili na marš od 35 milja dnevno do gradskog zatvora. Sudilo im se pred 
porotom koja je donijela odluku da su krivi. Devet ih je pušteno nakon što 
su prisegnuli na odanost zakonima Georgije, međutim Samuel Worcester 
i Elizur Butler, koji su odbili priznati legitimnost zakonima koji istiskuju 
Cherokeeje, osuđeni su na četiri godine teškoga rada. 

Zbog toga je podnesena žalba Vrhovnom sudu i u slučaju Worcester protiv 
Georgije John Marshall je, u ime većine, proglasio da je zakon Georgije na 
temelju kojeg je Worcester zatvoren prekršio sporazum s Cherokeeima, koji 
je prema Ustavu obvezivao sve države. Naložio je da se Worcester oslobodi. 
Georgia ga je ignorirala, a predsjednik Jackson odbio je provesti sudsku 
odluku. 

Georgia je tada zemlju Cherokeeja stavila na prodaju i poslala miliciju 
na nju da slomi svaku naznaku otpora Cherokeeja. Cherokeeji su se držali 
politike nenasilja, iako su im oduzeli vlasništvo, spalili domove, zatvorili 
škole, zlostavljali im žene, a alkohol se prodavao u njihovim crkvama kako 
bi ih se učinilo još nemoćnijima. 

Jackson je iste godine kad je proglasio primjenu prava saveznih država za 
Georgiju u vezi s cherokeejevskim pitanjem iz 1832. napadao pravo Sjeverne 
Karoline da poništi federalne tarife. Njegov lagani reizbor iz 1832. (687.000 
za njega prema 530.000 za njegova protukandidata Henryja Claya) pokazao 
je da su protuindijanske političke smjernice bile u suglasju s raspoloženjem 
naroda, barem među onim bijelcima koji su mogli glasovati (možda dva 
milijuna od ukupnog stanovništva koje je činilo 13 milijuna). Jackson je 
tada počeo ubrzavati indijansko preseljenje. Većina Choctawa i jedan dio 
Cherokeeja bili su otišli, no još je uvijek bilo 22.000 Creeka u Alabami, 
18.000 Cherokeeja u Georgiji i 5000 Seminola u Floridi. 

Creek Indijanci borili su se za svoju zemlju još u doba Kolumba, protiv 
Španjolaca, Engleza, Francuza i Amerikanaca. Međutim 1832. bili su 
svedeni na malo područje u Alabami, dok je stanovništvo Alabame, koje 

je brzo raslo, sada činilo više od 300.000 ljudi. Na osnovi ekstravagantnih 
obećanja dobivenih od savezne vlade, izaslanici Creeka u Washingtonu su 
potpisali Washingtonski sporazum, kojim je dogovoreno da će se preseliti 
iza Mississippija. Odrekli su se pet milijuna rali zemlje, uz uvjet da će dva 
milijuna rali ići pojedinim Creek Indijancima, koji će moći ili prodati 
zemlju ili ostati u Alabami uza saveznu zaštitu. 


Van Every piše o tom sporazumu: 


Beskrajna povijest diplomatskih odnosa između Indijanaca i bijelih ljudi 
prije 1832. nije zabilježila nijedan pojedinačni slučaj sporazuma koji u 
kratkom vremenu nisu prekršile bijele strane koje su ga potpisale ... koliko 
god bili svečano ukrašeni takvim izrazima kao što su »trajno«, »zauvijek«, »za 
sva vremena«, »sve dok sunce bude izlazilo«. ... Međurim nijedan dogovor 
između bijelih ljudi i Indijanaca nije tako brzo opozvan kao Washingtonski 
sporazum iz 1832. godine. Obećanja dana u ime Sjedinjenih Američkih 
Država prekršena su u roku nekoliko dana. 


Bjelačka invazija na zemlju Creeka — pljačkaši, tragači za zemljom, varalice, 
prodavači viskija, razbojnici — započela je protjerivanjem tisuća Creeka iz 
njihovih domova u močvare i šume. Savezna vlada nije učinila ništa da 
to spriječi. Umjesto toga počela je pregovarati o novom sporazumu koji je 
predvidio promptno iseljavanje na zapad, koje su trebali voditi sami Creek 
Indijanci uz financiranje središnje vlade. Neki je bojnik, pun sumnji u 
ostvarenje tog plana, zapisao: 


Boje se izgladnjivanja na putu; a može li biti drugačije kada mnogi od njih 
već sada gotovo gladuju, a da ne spominjemo neprilike dugog putovanja 
koje im je bilo na plećima ... Ne možete zamisliti pogoršanje kroz koje su ti 
Indijanci prošli u posljednje dvije ili tri godine, od općeg stanja relativnog 
obilja do bezgranične bijede i nestašice. Slobodno pritjecanje bijelaca u njihov 
narod; presizanja nad njihovom zemljom, čak i na njihova obrađena polja; 
zlostavljanje njih kao osoba; mnoštvo trgovaca koji su, poput skakavaca, 
izjeli njihovu srž i zalili im domove viskijem uništivši ono malo sklonosti 
prema obrađivanju zemlje koju su Indijanci možda nekad imali ... Osorno 
su tiranizirani i zaplašeni i prevareni i potišteni zato što shvaćaju da nemaju 
odgovarajuću zaštitu u Sjedinjenim Američkim Državama i jer su lišeni 


mogućnosti samozaštite. 

Čini se da su politički simpatizeri Indijanaca sa Sjevera postupno nestajali 
zaokupljeni drugim pitanjima. Daniel Webster održao je vatreni govor u 
Senatu u prilog »autoriteta zakona ... moći središnje vlasti«, međutim on 
nije govorio o Alabami, Georgiji i Indijancima — on je govorio o poništa- 
vanju tarife u Sjevernoj Karolini. 

Unatoč životnim nedaćama, Creek Indijanci nisu se htjeli maknuti s 
mjesta, no 1836. i državni su i savezni dužnosnici odlučili da moraju otići. 
Iskoristivši kao izliku napade očajnih Creeka na bijele doseljenike, proglašeno 
je da je narod Creek, započevši »rat«, proigrao svoja prava iz sporazuma. 

Vojska će ga sada prisiliti da se preseli na zapad. Manje od stotinu 
Creek Indijanaca sudjelovalo je u »ratu«, međutim tisuću ih je pobjeglo u 
šume, u strahu od bjelačke osvete. Za njima su poslali vojsku od jedanaest 
tisuća ljudi. Creek Indijanci nisu se opirali, nije ispaljen nijedan metak, 
predali su se. Okupili su one Creek Indijance koje je vojska sumnjičila da 
su pobunjenici ili njihovi simpatizeri, muškarce su međusobno okovali 
lisičinama i lancima da marširaju prema zapadu pod vojnom pratnjom, a 
njihove žene i djeca išli su za njima. Zajednice Creeka napali su vojni odredi, 
stanovnike su natjerali do zbornih mjesta i potom u marš prema zapadu u 
skupinama od po dvije ili tri tisuće. Nije bilo nikakva govora o kompenzaciji 
za njihovu zemlju ili za vlasništvo koje su ostavili za sobom. 

Sklopljeni su privatni ugovori u vezi s maršem, isti onakvi kakvi nisu 
poštovani za Choctawe. I opet kašnjenja i nestašica hrane, skloništa, odjeće, 
pokrivača, medicinske skrbi. I opet su ih stari, truli parobrodi i skele, pre- 
trpani preko mjere, vozili preko Mississippija. »Do sredine zime beskrajna, 
posrćuća povorka s više od 15.000 Creek Indijanaca protezala se od granice 
do granice preko Arkansasa.« Izgladnjelost i bolest počele su uzrokovati 
brojne smrti. »Prolazak izgnanika mogao se izdaleka uočiti po zavijanju 
pratećeg čopora vukova i kruženju jata lešinara«, piše Van Every. 

Osam stotina Creek muškaraca dobrovoljno se prijavilo kao pomoć 
vojsci Sjedinjenih Američkih Država u borbi protiv Seminola na Floridi 
zauzvrat za obećanje da njihove obitelji mogu ostati u Alabami, pod zaštitom 
savezne vlade sve dok se muškarci ne vrate. To obećanje nije održano. Creek 
obitelji napali su zemlje željni bijeli pljačkaši — opljačkali su ih, protjerali iz 
domova, a žene silovali. Tada ih je vojska, tvrdeći da je to bilo zbog njihove 
sigurnosti, preselila iz Creek zemlje u koncentracioni logor u uvali Mobile 
Bay. Ondje ih je stotine pomrlo zbog nestašice hrane i od bolesti. 

Kada su se ratnici vratili iz rata sa Seminolama, njih i njihove obitelji 
otjerali su na zapad. Krećući se preko New Orleansa, naletjeli su na epidemiju 

žute groznice. Prešli su preko rijeke Mississippi — 611 Indijanaca ukrcalo 
se na stari parobrod Monmouth. Potonuo je u rijeku Mississippi i poginulo 
je 311 ljudi, četvero od njih bila su djeca indijanskog zapovjednika Creek 
dobrovoljaca u Floridi. 

Novine u New Orleansu zapisale su: 


Strašna odgovornost za to golemo žrtvovanje ljudskoga života počiva na 
ugovarateljima ... Gramzivo raspoloženje da se poveća profit na temelju 
spekulacije prvo je navelo na zakup trulih, starih brodova nepodesnih za 
plovidbu morem, jer su bili od one vrste koja se jeftino može dobiti; a potom 
su Indijance, da bi se taj profit još više uvećao, nagurali na ta suluda plovila 
u takvim gomilama da se čini da nije posvećena ni najmanja pozornost 
njihovoj sigurnosti, udobnosti ili čak ljudskosti. 


Choctawi i Chickasawi brzo su se složili o seljenju. Creek su bili tvrdoglavi 
i trebalo ih je prisiliti. Cherokee su prakticirali nenasilni otpor. Jedno se 
pleme — Seminole — odlučilo boriti. 

Budući da je Florida tada pripadala Sjedinjenim Američkim Državama, 
teritorij Seminola bio je otvoren američkim gramzljivcima željnima zemlje. 
Preselili su se dolje na sjever Floride od St. Augustinea do Pensacole i dalje 
do plodnog obalnog pojasa. Sporazum kod Camp Moultrie 1823. godine 
potpisala je nekolicina Seminola koja je dobila velike zemljišne posjede na 
sjeveru Floride i koja se složila da će svi Seminole napustiti sjevernu Floridu 
i cjelokupno obalno područje te da će se preseliti u unutrašnjost. To je 
značilo povlačenje u močvare središnje Floride, gdje nisu mogli uzgajati 
hranu, gdje čak ni divlje životinje ne mogu preživjeti. 

Pritisak da se presele na zapad, izvan Floride, sve je više rastao pa su se 
1834. okupile vođe Seminola i američki im je povjerenik za indijanska pitanja 
rekao da se moraju preseliti na zapad. Evo nekoliko odgovora Seminola s 
tog sastanka: 


Nas je sve stvorio isti Veliki Otac i svi smo mi podjednako njegova djeca. 
Svi smo mi došli od iste majke i svi smo sisali s istih grudi. Dakle, mi 
smo braća, i kao braća trebali bismo se međusobno odnositi na prijateljski 
način. 

Tvoj je govor dobar, ali moj narod ne može reći da će ići. Mi to nismo 
voljni učiniti. Ako njihovi jezici kažu da, njihova srca viču ne, i nazivaju 


ih lažljivcima. 


Ako iznenada istrgnemo svoja srca iz domova s kojima su združena, 


prekinut će se naši najdublji osjećaji. 


Povjerenik za indijanska pitanja uspio je pridobiti petnaest poglavica i za- 
mjenika poglavica da potpišu sporazum o preseljenju, koji je američki Senat 
promptno ratificirao, a Ministarstvo rata počelo je pripreme za seljenje. 
Tada je došlo do erupcije nasilje između bijelaca i Seminola. 

Mladi poglavica Seminola Osceola, kojeg je zatvorio i lancima okovao 
povjerenik za indijanska pitanja Thompson i čiju su ženu dali u roblje, 
postao je vođa sve većeg otpora. Kada je Thompson u prosincu 1835. 
zapovjedio Seminolama da se okupe zbog odlaska na pur, nitko nije došao. 
Seminole su umjesto toga započele niz gerilskih napada na bjelačka obalna 
naselja, duž cijeloga vanjskog ruba Floride, napadajući iznenada i uzastopce 
iz unutrašnjosti. Ubijali su bijele obitelji, hvatali robove, razarali imanja. 
Sam je Osceola, za vrijeme grmljavine, ustrijelio Thompsona i vojnog 
poručnika. 

Istoga tog dana, 28. prosinca 1835., Seminole su napale kolonu od 110 
vojnika i pobile sve osim trojice vojnika. Jedan od preživjelih poslije je 
ispričao sljedeću priču: 


Bilo je osam sati. Iznenada sam začuo pucanj iz puške ... iza kojeg je uslijedio 
pucanj iz muškete. ... Nisam imao vremena misliti o značenju tih hitaca, 
prije nego što se salva, kao da je dolazila iz tisuću pušaka, sručila na nas 
sprijeda i s cijelog našeg lijevog boka. ... Mogao sam im samo vidjeti glave 
i ruke, kako se pomaljaju iz duge trave, izdaleka i izbliza, i iza borovog 


drveća. ... 


Bila je to klasična indijanska taktika protiv neprijatelja s nadmoćnim vatre- 
nim oružjem. General George Washington jednom je prilikom opraštajući 
se savjetovao jednog svog časnika: »Generale St. Clair, rečeno trima rije- 
čima, čuvajte se iznenađenja ... uvijek iznova i iznova, generale, čuvajte se 
iznenađenja.« 

Kongres je tada odredio novac za rat protiv Seminola. U Senatu se Henry 
Clay iz Kentuckyja protivio ratu; on je bio Jacksonov neprijatelj, kritičar 
preseljenja Indijanaca. Međutim njegov vigovski kolega Daniel Webster 
pokazao je jedinstvo koje prelazi stranačke granice kakvo je postalo stan- 
dard u američkim ratovima: 

Gledište koje je zauzeo gospodin iz Kentuckyja nesumnjivo je ispravno. Ali 
rat bjesni, neprijatelj pokazuje snagu, a izvješća o njegovim pustošenjima 
katastrofalna su. Izvršna je vlast zatražila mjere za suzbijanje tih neprija- 


teljstava i u potpunosti je prikladno da se taj prijedlog zakona prihvati. 


General Winfield Scott preuzeo je zapovjedništvo, međutim njegove kolone 
vojnika, koje su impresivno marširale do teritorija Seminola, nisu pronašle 
nikoga. Umorile su se od blata, močvara, vrućine, bolesti, gladi — klasična 
muka civilizirane vojske koja se bori protiv naroda na njegovu teritoriju. Nitko 
se nije htio suočiti sa Seminolama u močvarama Floride. Godine 1836. 103 
časnika dala su ostavku u redovnoj vojsci, poslije čega ih je ostalo samo četr- 
deset šest. U proljeće 1837. general bojnik Jesup umiješao se u rat s vojskom 
od deset tisuća, međutim Seminole su samo nestale u močvarama izlazeći 
van samo s vremena na vrijeme kako bi napadale izdvojene jedinice. 

Rat je trajao još četiri godine. Vojska je unovačila druge Indijance da 
se bore protiv Seminola. Ali ni to nije donosilo rezultata. Van Every kaže: 
»Stapanje Seminola sa svojim okolišem moglo se usporediti jedino s prila- 
godbom ždrala ili aligatora.« Bio je to osmogodišnji rat. Stajao je 20 milijuna 
dolara i 1500 američkih života. Konačno, tijekom 1840-ih, Seminole su 
se počele umarati. Bile su omanja skupina protiv velike nacije s velikim 
resursima. Zatražile su primirje. No kada su istupile s bijelim zastavama 
tražeći primirje, uhitili su ih, po tko zna koji put. Osceolu su uhvatili 1837. 
godine, dok je tražio primirje s bijelom zastavom, okovali su ga i potom je 
umro od bolesti u zatvoru. Rat se bio iscrpio. 

U međuvremenu Cherokee nisu uzvratili oružjem, već su se opirali na 
vlastiti način. Stoga je vlada započela staru igru Cherokee protiv Cherokeeja. 
Jačali su pritisci na zajednicu Cherokeeja — zabranili su im novine, raspustili 
su im vladu, misionari su bili u zatvoru, zemlju su im bijelci zemljišnom 
lutrijom razdijelili na parcele. Godine 1834. sedam stotina Cherokee 
Indijanaca, umornih od borbe, složilo se da će otići na zapad; osamdeset 
jedan je umro na putu, uključujući četrdeset petero djece — većinom od 
zaraze bobicama; trakavice i kolere. Oni koji su preživjeli došli su na odre- 
dište preko Mississippija usred epidemije kolere i polovina ih je umrla u 
roku godine dana. 

Cherokeeje su pozvali da potpišu sporazum o preseljenju u New 
Echotu u Georgiji, godine 1836., međutim pojavilo se manje od pet sto- 
tina od sedamnaest tisuća Cherokee Indijanaca. Sporazum je potpisan 
bez obzira na to. Senat ga je ratificirao, uključujući sjevernjake koji su 

nekad branili Indijance, popustivši, kako je rekao senator Edward Everett 
iz Massachusettsa, »sili okolnosti ... krutoj nužnosti«. Tada su bijelci iz 
Georgije pojačali svoje napade kako bi ubrzali preseljenje. 

Vlada nije odmah poduzela mjere protiv Cherokeeja. U travnju 1838. 
Ralph Waldo Emerson obratio se otvorenim pismom predsjedniku Van 
Burenu s indignacijom ukazujući na sporazum o preseljenju s Cherokee 
Indijancima (koji je na poleđini potpisala premoćna većina njih) i postavio 
je pitanje što se dogodilo s osjećajem pravde u Americi: 


Ljudska duša, pravednost, milost koja je srce srca svih ljudi, od Mainea do 
Georgije, zazire od ovoga što se radi ... izbija zločin koji svojom veličinom 
zamućuje naše shvaćanje, zločin koji uistinu i nas i Cherokee Indijance 
lišava zemlje jer kako bismo još mogli nazvati urotu naše vlade koja bi 
trebala pogoditi te jadne Indijance, ili zemlju koju je proklelo njihovo 
oproštajno i samrtno proklinjanjima naše zemlje? Vi ćete, gospodine, sro- 
zati tu znamenitu stolicu na kojoj sjedite na sramotnost ako ste ovlastili to 
oruđe podmuklosti; a ime ove nacije, koje je dosad bilo umilan predznak 
religije i slobode, zasmrdjet će svijetu. 


Trinaest dana prije nego što će Emerson poslati to pismo, Martin Van 
Buren general bojniku Winfieldu Scottu zapovjedio je odlazak na teritorij 
Cherokeeja i uporabu bilo kakve sile koja bude potrebna da se Cherokeeje 
preseli na zapad. Pet pukovnija redovne vojske i četiri tisuće pripadnika 
milicije i dobrovoljaca počelo se slijevati u zemlju Cherokeeja. General 
Scott obratio se Indijancima: 


Cherokeeji — predsjednik Sjedinjenih Američkih Država poslao me s 
moćnom vojskom da vas potakne, u skladu sa sporazumom iz 1834. godine, 
da se pridružite onom dijelu vašeg naroda koji se već utvrdio u blagostanju 
na drugoj strani Mississippija ... Puni mjesec u svibnju već je na zalasku i 
prije nego što prođe sljedeći, svaki Cherokee muž, žena i dijete ... moraju 
biti u pokretu kako bi se pridružili svojoj braći na dalekom zapadu. ... 
Moji su vojnici već zauzeli mnoge položaje u zemlji koju ćere napustiti, i 
tisuće i risuće se približavaju iz svih smjerova kako bi i otpor i bijeg učinile 
podjednako beznadnim... Poglavice, poglavari i ratnici — hoćete li nas 
stoga, otporom, prisiliti da pribjegnemo oružju? Ne dao bog. Ili ćete se, 
bijegom, pokušati sakriti u planinama i šumama i na caj nas način prisiliti 


da vas izlovimo? 

Neki su Cherokee Indijanci navodno odustali od nenasilja: trojica poglavica 
koja su potpisala Sporazum o preseljenju pronađena su mrtva. Međutim 
sedamnaest tisuća Cherokee Indijanaca uskoro je skupljeno i nagurano u 
obore. Dana 1. listopada 1838. prvi odred krenuo je na put koji će postati 
poznat kao Staza suza. Krećući se prema zapadu, počeli su umirati — od 
bolesti, žeđi, vrućine, izloženosti vremenskim prilikama. Bilo je 645 kola, 
a ljudi su marširali uz njih. Preživjeli su nekoliko godina poslije govorili 
o zaustavljanju na rubu Mississippija usred zime, pokraj rijeke čiji je tok 
bio pun leda, »stotine bolesnih i umirućih bilo je zbijeno na kolima ili je 
palo na zemlju«. Grant Foreman, vodeći autoritet po pitanju preseljenja 
Indijanaca, procjenjuje da je tijekom zatočenja u oborima ili tijekom marša 
prema zapadu umrlo četiri tisuća Cherokee Indijanaca. 


U prosincu 1838. predsjednik Van Buren govorio je pred Kongresom: 


Pruža mi iskreno zadovoljstvo obavijestiti Kongres o potpunom preseljenju 
indijanskoga naroda Cherokee u njihove nove domove zapadno od Mis- 
sissippija. Mjere koje je odobrio Kongres na svom posljednjem zasjedanju 
imale su najsretnije učinke. 

“Ništa ne zauzimamo 
osvajanjem, 
hvala bogu 


PukOVNIK ETHAN ALLEN HirircHCocxK, profesio- 
nalni vojnik, diplomant vojne akademije, zapovjednik 3. pješadijske pu- 
kovnije, čitatelj Shakespearea, Chaucera, Hegela, Spinoze, zapisao je u svoj 
dnevnik: 


Utvrda Jesup, Louisiana, 30. lipnja 1845. Prošle su večeri došle hitne zapo- 
vijedi iz Washington Cityja koje su generala Taylora uputile da bez ikakve 
odgode krene do određene točke na obali blizu jezera Sabine ili nekamo 
drugamo, i čim bude čuo da je teksaška konvencija prihvatila rezoluciju 
našeg Kongresa o aneksiji, istoga trena mora nastaviti sa svim svojim jedi- 
nicama do krajnje zapadne granice Teksasa i zauzeti položaj na obalama 
ili blizu rijeke Rio Grande, te mora otjerati svaku naoružanu jedinicu 
Meksikanaca koja bi imala želju prijeći tu rijeku. Bliss mi je prošle večeri 
žurno pročitao zapovijedi prilikom povečerja. Jedva da sam oka sklopio 
misleći o potrebnim pripremama. Sada pišem uza svijeću prije znaka trube 
za buđenje i čekam na znak za zbor. ... Nasilje vodi nasilju i ako taj naš 


potez ne vodi do drugih i do krvoprolića, ja jako griješim. 


Hitchcock nije pogriješio. Jeffersonovo kupovanje Louisiane udvostručilo je 
teritorij Sjedinjenih Američkih Država, proširivši ih do Stjenjaka. Na jugoza- 
padu je bio Meksiko, koji je svoju neovisnost stekao u revolucionarnom ratu 
protiv Španjolske 1821. — velika zemlja koja je obuhvaćala Teksas i ono što 
su danas Novi Meksiko, Utah, Nevada, Arizona, Kalifornija i dio Colorada. 
Poslije previranja i pomoći iz Sjedinjenih Američkih Država, Teksas se 
odcijepio od Meksika 1836. i proglasio se »Republikom usamljene zvijezde«. 
Godine 1845. Kongres ju je uključio u Uniju kao saveznu državu. 

U Bijeloj je kući tada boravio James Polk, demokrat, ekspanzionist, koji 
je u noći svoje inauguracije priopćio svojem ministru mornarice da mu je 
jedan od glavnih ciljeva stjecanje Kalifornije. Njegove zapovijedi generalu 
Tayloru da premjesti svoje postrojbe do Rio Grandea bile su provokacija 

Meksikancima. Uopće nije bilo jasno da je Rio Grande južna granica 
Teksasa, iako je Teksas prisilio poraženog meksičkog generala Santa Annu 
da to kaže kad je bio u zatvoru. Tradicionalna granica između Teksasa i 
Meksika bila je rijeka Nueces, koja se nalazila oko 150 milja prema sjeveru, 
i nju su i Meksiko i Sjedinjene Američke Države priznavale kao granicu. 
No nagovarajući Teksašane da prihvate aneksiju, Polk ih je uvjeravao da 
će poduprijeti njihove zahtjeve za Rio Grandeom. 

Zapovjediti vojsci da se premjesti do Rio Grandea, na teritorij naseljen 
Meksikancima, bilo je očigledna provokacija. Taylor je jednom bio osudio 
zamisao o aneksiji Teksasa. Međutim sada kada je dobio zapovijedi za pokret, 
čini se da je promijenio svoj stav. Njegov posjet šatoru svoga pobočnika 
Hitchcocka da bi s njim raspravio o tom potezu opisao je Hitchcock u 
svome dnevniku: 


Čini se da je izgubio svako poštovanje prema meksičkim pravima i da je 
voljan biti oruđe gospodina Polka za širenje naše granice što je moguće 
dalje prema zapadu. Kada sam mu rekao kako bi g. Polk, da je on sugerirao 
taj potez (rekao mi je da je to namjeravao), posegnuo za tim i odgovornost 
prebacio na njega, on je istog trenutka rekao da bi je prihvatio dodavši da 
on, kad bi ga predsjednik uputio da sam odlučuje, ne bi tražio nikakve 
zapovijedi već bi otišao do Rio Grandea čim bi dobio prijevoz. Mislim da 


general želi dodatni počasni čin i prekoračio bi ovlasti da ga dobije. 


Taylor je vojsku premjestio do grada Corpus Christi, neposredno preko 
rijeke Nueces, i čekao daljnje upute. One su došle u veljači 1846. — spustiti 
se niz obalu Meksičkoga zaljeva do Rio Grandea. Taylorova je vojska mar- 
širala u dvoredima otvorenom prerijom, izviđači su išli daleko naprijed i 
po bokovima, a slijedio ih je vlak sa zalihama. Onda su uskim puteljkom, 
probijajući se kroz gustu šikaru, 28. ožujka 1846. stigli na obrađena polja i 
do slamom pokrivenih koliba koje su u žurbi napustili meksički žitelji koji 
su preko rijeke pobjegli u grad Matamoros. Taylor je postavio logor, počeo 
gradnju utvrda i postavio svoje topove prema bijelim kućama Matamorosa, 
čiji su stanovnici radoznalo zurili u prizor vojske na obalama tihe rijeke. 

Washingtonski Union, novine koje su izražavale stajališta Polka i Demokratske 
stranke, početkom 1845. govorio je o značenju aneksije Teksasa: 


Neka se velika mjera aneksije ostvari, a s tim i pitanja granice i tražbina. 


Jer tko može obuzdati bujicu koja će se slijevati prema zapadu? Cesta do 

Kalifornije bit će nam otvorena. Tko će zaustaviti marš našeg zapadnog 


naroda? 


Oni su mogli misliti na miroljubivi marš na zapad, ako se izuzmu one druge 
riječi, u istim novinama: »Jedinice dolično organiziranih dobrovoljaca _... 
napast će, pregaziti i zauzeti Meksiko. Oni nam neće samo omogućiti da 
zauzmemo Kaliforniju nego i da je zadržimo.« Ubrzo poslije toga, u ljeto 
1845., John Sullivan, urednik Democratic Reviewa, upotrijebio je izraz koji 
je postao slavan rekavši kako je »očigledno naša sudbina da prekrijemo kon- 
tinent koji nam je dodijelila providnost za slobodni razvoj naših milijuna 
koji se svake godine umnogostručuju«. Da, očigledna sudbina. 

U ljeto 1846. samo se trebao dogoditi vojni incident da započne rat koji 
je Polk priželjkivao. To se dogodilo u travnju, kada je nestao intendant 
generala Taylora pukovnik Cross dok je jahao uz Rio Grande. Tijelo mu 
je pronađeno jedanaest dana poslije, lubanja mu je bila smrskana snažnim 
udarcem. Pretpostavilo se da ga je ubila meksička gerila koja je prešla rijeku. 
U dostojanstvenoj vojnoj svečanosti vidljivoj Meksikancima iz Matamorosa 
koji su se okupili na krovovima svojih kuća preko Rio Grandea, Crossa su 
pokopali uz vjersko bogoslužje i tri plotuna puščane vatre. 

Idućega dana (25. travnja) Meksikanci su okružili, napali i uništili op- 
hodnju Taylorovih vojnika: šesnaest ih je poginulo, drugi su bili ranjeni, 
a ostarak je zarobljen. Taylor je poslao poruku guvernerima Teksasa i 
Louisiane tražeći od njih da unovače pet tisuća dobrovoljaca; ovlasti da to 
učini dobio je od Bijele kuće prije nego što se zaputio u Teksas. I poslao je 
depešu Polku: »Sada se može smatrati da su neprijateljstva započela.« 

Meksikanci su ispalili prvi metak. No učinili su, prema pukovniku 
Hitchcocku, ono što je američka vlada željela. On je, čak i prije tih prvih 
incidenata, zapisao u svoj dnevnik: 


Orpočetka sam govorio da su Sjedinjene Američke Države agresor ... Mi 
nemamo ni trunku prava bici ovdje ... Čini se kao da je vlada poslala male 
snage sa svrhom da izazove rat, kako bi imala izliku da zauzme Kaliforniju 
i veći dio ove zemlje kako joj drago, jer, što god da se dogodilo s ovom 
vojskom, nema sumnje u rat između Sjedinjenih Američkih Država i 
Meksika ... Nisam srcem u ovom poslu ... ali kao vojnik, obavezan sam 


izvršavati zapovijedi. 

Taylor je i prije prvih sukoba poslao depeše Polku koje su navele predsjednika 
da zabilježi »kako postoji vjerojatnost da neprijateljstva uskoro započnu«. 
Dana 9. svibnja, prije novosti o bilo kakvim bitkama, Polk je svome kabi- 
netu predložio objavu rata koja bi se temeljila na određenim financijskim 
potraživanjima od Meksika i na nedavnom meksičkom odbijanju američkog 
pregovarača Johna Slidella. Polk je u svome dnevniku zabilježio što je rekao 
na sastanku kabineta: 


Iznio sam ... da sve do ovog vremena, koliko nam je poznato, nismo čuli ni 
za jedan otvoreni čin agresije od strane meksičke vojske, ali da je postojala 
neminovna opasnost da će se takav čin izvršiti. Rekao sam da, prema mom 
mišljenju, imamo obilje povoda za rat i da je nemoguće ... da bih ja mogao 
šutjeti puno duže ... da je zemlja napeta i nestrpljiva po tom pitanju. 


Zemlja nije bila »napeta i nestrpljiva«. Ali predsjednik jest. Kada su stigle 
depeše od generala Taylora u kojima su bile vijesti o žrtvama meksičkoga 
napada, Polk je sazvao kabinet kako bi čuli vijesti i potom su se jedno- 
glasno složili da treba zatražiti objavu rata. Polkovo priopćenje Kongresu 
bilo je gnjevno: 


Pehar strpljivosti ispraznio se i prije ovih posljednjih vijesti s granice Del 
Norte [Rio Grandea]. Ali sada, poslije opetovanih prijetnji, Meksiko je 
prešao granicu Sjedinjenih Američkih Država, napao naš teritorij i prolio 
američku krv na američkom tlu ... 

Budući da je rat tu, usprkos svim našim naporima da ga izbjegnemo, 
on je tu zbog postupka samog Meksika, nas svako razmatranje dužnosti 
i domoljublja poziva da odlukom potkrijepimo čast, prava i interese svoje 
zemlje. 


Polk je govorio o slanju američkih postrojbi do Rio Grandea kao o nužnoj 
obrambenoj mjeri. Kako John Schroeder kaže (Mr. Polk 5 War): »Istina je 
bila nešto sasvim suprotno; predsjednik Polk započeo je rat slanjem ame- 
ričkih vojnika na sporni teritorij, koji su povijesno nadzirali i nastanjivali 
Meksikanci.« 

Kongres je tada pohrlio da odobri ratno priopćenje. Schroeder komentira: 
»Disciplinirana demokratska većina u Zastupničkom domu odgovorila 
je žustrom i bahatom djelotvornošću na Polkove preporuke za rat od 11. 
svibnja.« Svežnjeve službenih dokumenata koji su pratili preporuku za rat, 

koji su trebali biti dokazi Polkove izjave, Zastupnički dom nije pregledao 
već ih je odmah stavio na raspravu. Rasprava o prijedlogu zakona koji je 
predviđao dobrovoljce i novac za rat bila je ograničena na dva sata, a većina 
je toga iskorištena za čitanje odabranih dijelova dokumenata stavljenih na 
raspravu te je stoga jedva pola sata ostalo za raspravu o tim pitanjima. 

Vigovska stranka bila je po svoj prilici protiv rata u Meksiku, ali nije bila 
protiv ekspanzije. Vigovci su željeli Kaliforniju, ali bi je radije dobili bez rata. 
Kako to Schroeder opisuje, »njihov tržišno orijentirani ekspanzionizam bio 
je osmišljen da osigura zemljište uz Pacifik bez pribjegavanja ratu«. Također, 
oni nisu bili toliko čvrsto protiv vojne akcije da bi je zaustavili uskraćujući 
ljude i novac za vojne operacije. Nisu željeli riskirati optužbu da su američke 
vojnike izlagali opasnosti lišavajući ih neophodne borbene opreme. Posljedica 
toga bila je da su se pridružili demokratima u premoćnom glasovanju za 
odluku o ratu, 174 prema 14. Oporbu je činila omanja skupina vigovaca 
čvrsto orijentiranih protiv robovlasništva ili »mala hrpa ultraša«, kako ih je 
opisao jedan kongresmen iz Massachusettsa koji je glasovao za rat. 

U Senatu je došlo do rasprave, no ograničili su je bili na jedan dan 
i »ondje se ponovila taktika stampeda«, prema povjesničaru Fredericku 
Merku. Izglasali su zakonsku odluku o ratu, 40 prema 2, vigovci su se 
pridružili demokratima. Tijekom cijeloga rata, kako kaže Schroeder, 
»politički osjetljiva vigovska manjina mogla je samo mučiti administraciju 
baražnom vatrom suvišnih riječi svaki put kad se glasovalo za dodjeljivanje 
sredstava koja je vojna kampanja zahtijevala«. Vigovske novine National 
Intelligencer iz Washingtona zauzele su takvo stajalište. John Quincy Adams 
iz Massachusettsa, koji je prvotno glasovao s »14 tvrdoglavih«, poslije je 
glasovao za dodjeljivanje ratnih sredstava. 

Abraham Lincoln iz Illinoisa još nije bio u Kongresu kada je rat započeo, 
međutim poslije njegova izbora 1846. dobio je priliku da glasuje i govori o 
ratu. Njegove »rezolucije o mjestima« postale su slavne — Polka je pozivao da 
odredi točno mjesto gdje je američka krv prolivena na »američkom tlu«. No 
on neće pokušati završiti rat uskraćivanjem sredstava za ljudstvo i opremu. 
Govoreći u Zastupničkom domu 27. srpnja 1848., prilikom davanja podrške 
kandidaturi generala Zacharyja Taylora za predsjednika, rekao je: 


Međutim, budući da je general Taylor bez premca junak Meksičkoga rata, 
a kao što vi demokrati kažete, mi vigovci uvijek smo se protivili ratu, vi 
mislite kako mora da nam je vrlo nezgodno i neugodno glasovati za generala 


Taylora. Izjava da smo se mi uvijek protivili ratu istinita je ili lažna, ovisno 

o tome kako se shvaća izraz »protiviti se ratu«. Ako reći »rat je nepotrebno 
i neustavno započeo predsjednik« znači protiviti se ratu, onda su mu se 
vigovci prilično općenito protivili ... Dolazak vojske u miroljubivo mek- 
sičko naselje, zastrašivanje i protjerivanje stanovnika, prepuštanje njihovih 
uzgojenih usjeva i drugog vlasništva uništenju, vama se može činiti savršeno 
prijateljskim, miroljubivim, neprovokativnim postupkom; no nama se 
ne čini takvim ... Međutim, ako je, kada je rat počeo i postao stvar cijele 
zemlje, davanje našeg novca i naše krvi, zajedno s vašima, značilo podršku 
ratu, onda nije istina da smo se mi oduvijek protivili ratu. Uz nekoliko 
individualnih iznimaka, vi ste ovdje neprestano imali naše glasove za sve 


neophodne zalihe ... 


Šačica anrirobovlasničkih kongresmena glasovala je protiv svih ratnih zakona, 
smatrajući rat s Meksikom sredstvom proširenja južnjačkog robovlasničkog 
teritorija. Jedan od njih bio je Joshua Giddings iz Ohia, strastveni govornik, 
fizički moćan, koji ga je nazvao »agresivnim, nesvetim i nepravednim 
ratom«. Svoj glas protiv slanja oružja i ljudstva objasnio je ovako: »Ja ne 
mogu, ni sada ni poslije, sudjelovati u ubojstvu Meksikanaca na njihovu 
tlu ili u pljačkanju njihove zemlje. Krivnja za te zločine mora počivati na 
drugima — ja neću sudjelovati u njima ...« Giddings je ukazao na britanske 
vigovce koji su za vrijeme Američke revolucije 1776. u parlamentu objavili 
da neće glasovati za ratnu opremu kojom će se ugnjetavati Amerikance. 

Kad je Kongres izglasao odluku u svibnju 1846. godine, u New Yorku, 
Baltimoreu, Indianapolisu, Philadelphiji i u mnogim drugim mjestima 
došlo je do nemira i demonstracija u prilog ratu. Tisuće su pohrlile da se 
prijave u vojsku kao dobrovoljci. Pjesnik Walr Whitman u prvim je danima 
rata napisao u brooklynskom Fagleu: »Da: Meksiko treba u potpunosti 
kazniti! ... Neka nam ruke nosi duh koji će svijet naučiti da, premda se ne 
ističemo u svađi, Amerika zna kako zgaziti, ali i proširiti se!« 

Svu tu agresivnost pratila je ideja da će Sjedinjene Američke Države 
drugim narodima pružiti blagoslov slobode i demokracije. To se ispremije- 
šalo s idejama rasne superiornosti, čežnjama za prekrasnim zemljama Novog 
Meksika i Kalifornije te mislima na tržišni poduhvat preko Tihog oceana. 

Govoreći o Kaliforniji, Illinois State Register postavio je pitanje: »Hoće 
li taj vrt ljepote otrpjeti da leži neiskorišten u svojoj divljoj i beskorisnoj 
raskoši? ... tisuće poduzetnih Amerikanaca nagrnulo bi u njegove bogate i 
zamamne prerije; brujanje angloameričke industrije čulo bi se u njegovim 
dolinama; gradovi bi rasli na njegovim ravnicama i obalama mora, a resursi 

i bogatstvo naroda povećali bi se do stupnja neizračunljivosti«, American 
Review govorio je o prepuštanju Meksikanaca »superiornoj populaciji koja 
se neprimjetno probijala na njihove teritorije, mijenjala njihove običaje i 
nadživljavala, izmjenjivala, istrebljivala njihovu slabiju krv ...«. Njujorški je 
Herald 1847. godine pisao: »Univerzalna jenkijevska nacija može za nekoliko 
godina preporoditi i osloboditi tlačenja meksički narod; i vjerujemo da je 
dio našeg usuda da civiliziramo tu prekrasnu zemlju.« 

U New York Journal of Commerceu pojavilo se pismo koje je u tu situa- 
ciju uvelo Boga: »Čini se da se upleo vrhovni vladar univerzuma i usmjerio 
energiju čovjeka prema unaprjeđenju čovječanstva. Čini mi se da se nje- 
govo uplitanje ... poistovjećuje s uspjehom našeg oružja ... Činjenica da je 
iskupljenje 7.000.000 duša od svih poroka koji preplavljuju ljudsku vrstu 
prividna svrha ... pokazuje se očiglednim.« 

Senator H. V. Johnson rekao je: 


Vjerujem da bismo bili izdajice naše plemenite misije kad bismo se odbili 
prepustiti uzvišenim svrhama mudre providnosti. Rat ima svoja zla. On 
je u svim vremenima bio oruđe velikog broja smrti i užasnih pustošenja; 
no koliko god nam bio nedokučiv, on je uz pomoć Premudrog koji raspo- 
ređuje sve događaje postao i sredstvo ostvarivanja najveće svrhe ljudskog 
oplemenjivanja i ljudske sreće ... U tom se smislu obavezujem dati doprinos 
doktrini »očigledne sudbine«. 


Congressional Globe od 11. veljače 1847. prenosi: 


G. Miles iz Marylanda — Smatram već gotovim da ćemo dobiti teritorij, i 
mi moramo dobiti teritorij prije nego što zatvorimo dveri Janusova hrama 
... Moramo marširati od oceana do oceana ... Moramo marširati od Teksasa 
ravno do Tihog oceana, da nas ograničava samo huka njegovih valova ... 


To je usud bijele rase, to je usud anglosaksonske rase ... 


Američko je antirobovlasničko društvo pak izjavilo da »se rat vodio samo 
zbog ogavne i užasne svrhe proširenja i obnavljanja američkog robovlasništva 
diljem golemoga teritorija Meksika«. Dvadesetsedmogodišnji bostonski 
pjesnik i abolicionist James Russell Lowell počeo je pisati satiričke poeme 
u bostonskom Courieru (sve su sabrane pod naslovom Biglow Papers). U 


njima farmer iz Nove Engleske Hosea Biglow govori o ratu na svome 
dijalektu: 

O ratu mislim ubojstvo da je,- 

To vam jasno i glasno sročih; 
Govorit ni o čem želja mi nije 

Već samo o onom čemu posvjedočih ... 
Govorit o slobodi oni mogu lako 

Narodu svom u lice reći,- 
To je groblje golemo veliko 

Gdje će urođeno pravo rase naše leći; 
Samo žele tu Kaliforniju 

Da dovuku nove države roblja u nju 
Da vas muče, i da vam se rugaju, 


I da nema kraja vašem pljačkanju. 


Rar je u ljeto 1846. tek bio počeo kada pisac Henry David Thoreau, koji 
je živio u Concordu u Massachusettsu, nije htio platiti svoju glasačku pri- 
stojbu za tu saveznu državu, osudivši Meksički rat. Strpali su ga u zatvor i 
u njemu je proveo jednu noć. Prijatelji su mu, bez njegova pristanka, placili 
pristojbu pa je pušten. Dvije godine poslije održao je predavanje »Otpor 
civilnoj vlasti« koje je poslije objavljeno kao esej »Građanski neposluh«: 


Nije poželjno gajiti poštovanje spram zakona toliko kao spram pravičnosti. 
... Zakon nikad nije ljude učinio ni trunčicu pravednijima; zahvaljujući pak 
tomu što ga poštuju, čak se i dobrohotni svakodnevno pretvaraju u dionike 
pravde. Uobičajena je i prirodna posljedica nedoličnog poštovanja spram 
zakona ta da možete vidjeti četu vojnika ... kako u zadivljujućem redu maršira 
preko brda i dolina u ratove, protiv volje, da, protiv svoga zdravog razuma i 


savjesti, što taj marš čini uistinu nevjerojatnim i izaziva lupanje srca.17 


Njegov prijatelj i kolega pisac Ralph Waldo Emerson složio se s njim, ali je 
mislio da je uzaludno prosvjedovati. Kada je Emerson posjetio Thoreaua 
u zatvoru i pitao ga: »Što radiš unutraž, kažu da je Thoreau odgovorio: 
»Što ti radiš vani?« 

Crkve su većinom bile ili otvoreno na strani rata ili su bile plašljivo tihe. 
Općenito, nitko osim kongregacionalističkih, kvekerskih i unitarističkih 
crkava nije jasno govorio protiv rata. Međutim, jedan baptistički propo- 
vjednik, velečasni Francis Wayland, dekan Sveučilišta Brown, u sveučilišnoj 
je kapeli održao tri propovijedi u kojima je rekao da su samo samoobrambeni 


17 U Hanry David Thoreau, Građanski neposluh, DAF, Zagreb 2011., str. 41. 


180 


ratovi pravedni, a u slučaju nepravednog rata pojedinac je moralno obvezan 
oduprijeti mu se i ne dati nimalo novca vladi kako bi ga podupro. 

Velečasni Theodore Parker, unitaristički propovjednik iz Bostona, kombi- 
nirao je rječitu kritiku rata s prezirom prema meksičkom narodu, nazivajući 
ga »bijednim narodom, bijedna podrijetla, povijesti i karakrera«, koji će 
naposljetku morati uzmaknuti kao što su to učinili i Indijanci. Da, Sjedinjene 
Američke Države trebaju se širiti, rekao je, ali ne ratom nego prije snagom 
svojih ideja, pritiskom svoje trgovine, »postojanim napredovanjem superiorne 
rase, sa superiornim idejama i boljom civilizacijom ... tako da budu bolje od 
Meksika, mudrije, humanije, slobodnije i muževnije«. Parker je 1847. pozvao 
na aktivan otpor ratu: »Neka se srami muškarac Nove Engleske koji stupi 
u vojsku; trgovac iz Nove Engleske koji posudi svoje dolare ili dopusti da 
njegovi brodovi pomognu ovom bezbožnom ratu; neka se srame proizvođači 
koji proizvode top, mač ili zrna baruta koja će ubiti našu braću ...« 

Parkerov je rasizam bio raširen. Kongresmen Delano iz Ohia, antirobo- 
vlasnički orijentiran vigovac, protivio se ratu zato što se bojao da će se 
Amerikanci izmiješati s inferiornim narodom koji »prihvaća sve nijanse 
boja ... žalosni spoj španjolske, engleske, indijanske i crnačke krvi ... i koji 
za posljedicu ima, govori se, nastajanje lijene, neuke rase bića«. 

Kako se rat nastavljao, tako je protivljenje raslo. Američko društvo za 
mir tiskalo je novine Advocate of Peace koje su objavljivale pjesme, govore, 
peticije, propovijedi protiv rata i svjedočenja očevidaca o poniženjima 
vojničkog života i borbenim užasima. Abolicionisti su, govoreći posredova- 
njem Liberatora Williama Lloyda Garrisona, osuđivali rar kao »agresorski, 
napadački, osvajački i pljačkaški — obilježen razbojništvom, podlošću i svim 
drugim znakovima nacionalne izopačenosti ...«. S obzirom na ustrajne napore 
vodećih ljudi zemlje da skupe domoljubnu podršku, količina otvorenog 
neslaganja i kritike bila je iznimna. Proturatna okupljanja održavala su se 
unatoč napadima domoljubne rulje. 

Kako se vojska sve više približavala Meksiko Cityju, The Liberator je 
smiono objavio svoje želje da američke snage dožive poraz: »Svaki ljubitelj 
slobode i ljudskosti, diljem svijeta, mora im [Meksikancima] zaželjeti 
najpobjedonosniji uspjeh ... Samo se nadamo, ako krv mora poteći, da će 
to biti krv Amerikanaca i da će sljedeće vijesti koje ćemo čuti biti da su 
general Scott i njegova vojska u rukama Meksikanaca ... Njemu i njegovim 
jedinicama ne želimo nikakvih tjelesnih ozljeda, ali im želimo potpuni 


Poraz i sramotu.« 

Bivši rob Frederick Douglass, izniman govornik i pisac, u svojim je 
novinama North Star iz Rochestera 21. siječnja 1848. pisao o »sadašnjem 
sramotnom, okrutnom i nepravednom ratu s našom sestrinskom republikom. 
Čini se da je Meksiko sudbinski određena žrtva anglosaksonske gramzivosti 
i ljubavi prema gospodstvu«. Douglass je prezirao nespremnost protivnika 
rata da poduzmu stvarnu akciju (čak su i abolicionisti plaćali poreze): 


Odlučnost našeg robovlasničkog predsjednika da nastavi rat, i vjerojat- 
nost njegova uspjeha u izvlačenju ljudstva i novca od naroda kako bi ga 
nastavio, očiglednim je a ne dvojbenim učinila slabašna opozicija koja se 
nanizala protiv njega. Čini se da nijedan iole istaknur ili ugledan poli- 
tičar nije voljan ugroziti svoju popularnost ni popularnost svoje stranke 
... otvorenim i bezuvjetnim neodobravanjem rata. Čini se da nitko nije 
voljan zauzeti se za mir po svaku cijenu; i čini se kako svi žele da se rat 


nastavi, u ovom ili onom obliku. 


Kakvo je bilo gledište šire javnosti? Teško je reći. Poslije prve navale prijav- 
ljivanje u vojsku počelo je opadati. Izbori iz 1846. pokazali su snažno protu- 
polkovsko raspoloženje, no tko bi ga znao koliko je to bila zasluga rata? U 
Massachusettsu je kongresmen Robert Winthrop, koji je glasovao za rat, 
premoćno dobio izbore protiv proturatnog vigovca. Schroeder zaključuje 
da je usprkos opadanju Polkove popularnosti »opća zanesenost Meksičkim 
ratom i dalje bila snažna«. Međutim to je nagađanje. U to vrijeme nije bilo 
istraživanja javnog mnijenja. Što se tiče glasovanja, većina ljudi uopće nije 
glasovala — i što su ti koji nisu glasovali mislili o ratu? 

Povjesničari koji su se bavili Meksičkim ratom olako su govorili o »narodu« 
i »javnom mnijenju« — kao što je Justin H. Smith, čije se dvosveščano djelo 
The War with Mexico dugo smatralo standardnim prikazom: »Naravno, i 
sav taj pritisak ratnog raspoloženja u našem narodu ... trebalo je prihvatiti, 
više ili manje, jer takva je narav narodne vlade.« 

No Smithov dokaz ne dolazi od »naroda«, već iz novina koje su tvrdile 
da su glas naroda. Njujorški je Herald u kolovozu 1845. zapisao: »Mnoštvo 
naglas vapi za ratom.« A njujorški je Journal of Commerce napola zaigrano, 
napola ozbiljno napisao: »Pođimo u rat. Svijet je postao otrcan i bljutav, 
treba osvojiti sve brodove i topovima sravniti gradove, i svijet spaliti, da 
bismo mogli početi iznova. Bilo bi zabave u tome. Imali bismo neki interes 
— nešto o čemu bi se razgovaralo.« Njujorški Morning News pisao je: »Mladi 
i gorljivi duhovi koji se gomilaju u gradovima ... žele samo pravac prema 

kojem će usmjeriti svoje nemirne energije, a svoju su pozornost već čvrsto 
usmjerili prema Meksiku.« 

Jesu li novine izvješćivale o raspoloženju u javnosti ili su stvarale 
raspoloženje u javnosti? Oni koji su izvješćivali o tom raspoloženju, kao 
Justin Smith, sami su izražavali čvrsta gledišta o potrebi za ratom. Smith 
(koji svoju knjigu posvećuje Henryju Cabotu Lodgeu, jednom od ultra- 
ekspanzionista u američkoj povijesti) iznosi dugi popis meksičkih grijeha 
počinjenih protiv Sjedinjenih Američkih Država i završava riječima: »Stoga 
je na našoj vladi, kao agentu nacionalnog dostojanstva i interesa, da to 
popravi.« Komentira Polkov poziv u rat: »Zapravo nijedan drugi tijek 
događaja ne bi bio domoljuban, pa čak ni racionalan.« 

Ne može se znati koliki su bili razmjeri narodne podrške ratu. No postoji 
dokaz da su se mnogi organizirani radnici protivili ratu. Prije toga, kada se 
razmatrala aneksija Teksasa, na okupljanju radnika u Novoj Engleskoj pro- 
svjedovalo se protiv aneksije. U novinama u Manchesteru, New Hampshire, 
pisalo je: 


Dosad smo mirovali u vezi s aneksijom Teksasa, jer smo htjeli vidjeti 
hoće li se naša nacija pokušati upustiti u tako prostu akciju. Nazivamo je 
prostom jer bi ona ljudima koji žive od krvi drugih dala priliku da svoje 
ruke zagnjure još dublje u grijeh robovlasništva ... Zar nismo već sada 


dovoljno robovi? 


Philip Fonera izvješćuje da su irski radnici demonstrirali protiv aneksije Teksasa 
u New Yorku, Bostonu i Lowellu. U svibnju, kada je rat protiv Meksika 
započeo, njujorški su radnici sazvali sastanak zbog protivljenja ratu i došli su 
mnogi irski radnici. Na tom su sastanku rat nazvali zavjerom robovlasnika i 
zatražili su povlačenje američkih postrojbi sa spornih teritorija. Te je godine 
konvencija Radničkog udruženja iz Nove Engleske osudila rat i objavila kako 
neće »uzeti oružje da bi poduprla južnjačkog robovlasnika da jednu petinu 
naših sunarodnjaka liši njihova rada«. 

Neke su novine prosvjedovale na samom početku rata. Horace Greeley 
napisao je u njujorškom Tribuneu 12. svibnja 1846. godine: 


Lako možemo poraziti meksičke armije, poklati ih na cisuće i potjerati 
ih možda do njihove prijestolnice; možemo osvojiti i »anektirati« njihov 
teritorij; no što onda? Zar nas ničemu nije naučila povijest propasti grčke 


i rimske slobode uslijed proširenja carstva mačem? Tko vjeruje da će nam 

rezultat pobjeda nad Meksikom, »aneksija« polovice njihovih pokrajina, 
dati više slobode, čišću moralnost, napredniju industriju nego što imamo 
sada? ... Zar život nije dovoljno bijedan, ne dolazi li nam smrt dovoljno 
brzo, bez pribjegavanja ogavnom pogonu rata? 


Što je s onima koji su se borili u ratu — vojnici koji su marširali, znojili se, 
obolijevali, umirali? Meksički vojnici. Američki vojnici. 

Malo znamo o reakcijama meksičkih vojnika. Znamo da je Meksiko bio 
despocija, zemlja Indijanaca i mestika (Indijanci miješani sa Španjolcima) 
kojima su vladali criollos — bijelci španjolske krvi. Bilo je milijun criollosa, 
dva milijuna mestika, tri milijuna Indijanaca. Je li prirodnu nesklonost 
seljaka da se bore za zemlju koju posjeduju zemljoposjednici nadišao 
nacionalistički duh rasplamsan protiv napadača? 

Mnogo više znamo o američkoj vojsci — o dobrovoljcima koji nisu uno- 
vačeni zbog vojne obaveze, već ih je namamio novac i prilika za društvenim 
napredovanjem pomoću unaprjeđenja u oružanim snagama. Polovinu 
vojnika armije generala Taylora činili su nedavni useljenici — većinom Irci 
i Nijemci. Dok su 1830. jedan posto stanovništva Sjedinjenih Američkih 
Država činili ljudi rođeni u inozemstvu, za vrijeme Meksičkog rata ta je 
brojka već dosezala deset posto. Njihovo domoljublje nije bilo vrlo čvrsto. 
Vjerojatno nisu previše vjerovali u sve argumente za invaziju koji su se 
isticali po novinama. Mnogi su od njih doista prebjegli na meksičku stranu, 
namamljeni novcem. Neki su se prijavili u meksičku vojsku i formirali 
vlastiti bataljun, San Patricio (St. Patrick) bataljun. 

U početku se činilo da u vojsci vlada entuzijazam koji su raspirili plaća i 
domoljublje. Borbeni je duh bio snažan u New Yorku, gdje je zakonodavno 
tijelo ovlastilo guvernera da pozove pedeset tisuća dobrovoljaca. Na plakatima 
je pisalo »Meksiko ili smrt«. U Philadelphiji je došlo do masovnog okupljanja 
dvadeset tisuća ljudi. U Ohiu su se dobrovoljno prijavile tri tisuće. 

Taj se početni zanos ubrzo istrošio. Jedna je žena iz Greensboroa u Sje- 
vernoj Karolini zapisala u svoj dnevnik: 


Utorak, 5. siječnja 1847. ... danas je bilo zakazano glavno okupljanje ljudi 
za vojsku i govori g. Gorella i g. Henryja. General Logan primio ih je 
u ovoj ulici i zatražio je da ga dobrovoljci slijede; dok je hodao ulicom 
gore-dolje, vidjela sam kako ga slijedi šest ili sedam bijednika, na čelu s 
jadnim Jimom Laineom. Koliko je jadnih stvorova žrtvovano na oltaru 
oholosti i ambicije, i koliko će ih se još žrtvovati? 


184 


Plakati su pozivali dobrovoljce u Massachusettsu: »Ljudi iz starog Essexa! Ljudi 
iz Newburyporta! Okupite se oko hrabrog, galantnog i odvažnog Cushinga. 
On će vas voditi do pobjede i slave!« Obećali su plaću od sedam do deset 
dolara mjesečno i govorili su o federalnoj nagradi od 24 dolara i 160 rali 
zemlje. No jedan je mladić anonimno pisao Chronicleu iz Cambridgea: 


Nije mi ni na kraj pameti da vam se »pridružim« niti da vam pomognem u 
nepravednom ratu koji se vodi protiv Meksika. Ne želim sudjelovati u tako 
»proslavljenim« pokoljima žena i djece kao što su bili oni prilikom osvajanja 
Montereya, itd. Niti mi je želja izvrgnuti se diktatu nekog beznačajnog 
vojnog tiranina na čiji ću se svaki hir morati pokoriti implicitnom posluš- 
nošću. Ne, gospodineee! Sve dok radim, prosim ili odlazim u ubožnicu, 
neću ići u Meksiko, da budem na vlažnom tlu, napola izgladnio, napola 
ispržen, da me grizu komarci i stonoge, da me bodu škorpioni i tarantule 
— da marširam, da me dresiraju i šibaju, i da onda budem meta za osam 
dolara mjesečno i za gnjile obroke. E, pa neću ... Ljudska je klaonica imala 
svojih dana ... I sve je bliže vrijeme kada će profesionalni vojnik biti ravan 


banditu, beduinu i plaćenom ubojici. 


M nožila su se izvješća o ljudima koji su bili prisiljeni da budu dobrovoljci, 
koji su prisilno unovačeni u vojnu službu. Neki James Miller iz Norfolka u 
Virginiji prosvjedovao je da su ga uvjerili »pod utjecajem neobične količine 
vatrenih duhova« da potpiše dokument kojim je pristupio u vojnu službu. 
»Idućega su me jutra odvukli na brod koji je bio usidren kod utvrde Monroe 
i držali su me u tijesnoj ćeliji stražarnice šesnaest dana.« 

Bilo je ekstravagantnih obećanja i otvorenih laži kako bi se okupile do- 
brovoljačke jedinice. Čovjek koji je napisao povijest dobrovoljaca New Yorka 
objavio je: 


Ako je okrutno odvući crne ljude iz njihovih domova, koliko je još okrut- 
nije odvući bijele ljude iz njihovih domova s lažnim povodom i prisiliti ih 
da napuste svoje supruge i djecu, a da im se pritom ne ostavi ni cent niti 
bilo kakva zaštita, u najhladnijem razdoblju godine, da umru u tuđinskoj 
i boležljivoj klimi! Mnogi su u vojsku pristupili zbog svojih obitelji, jer 
nisu imali zaposlenja, ponudili su im »tromjesečni “avans'*« i obećanje da 
će dio plaće moći ostaviti svojim obiteljima da ih one preuzmu u njihovoj 


odsutnosti ... Smjelo izjavljujem da se cijela pukovnija razbjesnila zbog 

prijevare — prijevare vojnika, prijevare grada New Yorka i prijevare vlade 
Sjedinjenih Američkih Država. 


Potkraj 1846. novačenje je opadalo, stoga su se fizički uvjeti snižavali i 
svatko tko bi doveo prihvarljive novake dobivao bi dva dolara po čovjeku. 
Čak ni to nije imalo rezultata. Kongres je početkom 1847. odobrio deset 
novih pukovnija redovne vojske, ročnika koji su vojsku trebali služiti tijekom 
rata, s obećanjem da će dobiti sto rali državne zemlje poslije časnog otpusta. 
Međutim nezadovoljstvo se nastavilo. Dobrovoljci su se žalili da su pripadnici 
redovne vojske imali poseban tretman. Unovačeni su se muškarci žalili da 
su časnici s njima postupali kao s manje vrijednima. 

I uskoro se pokazala stvarnost borbe u svoj svojoj slavi i obećanjima. 
Na Rio Grandeu pred Matamorosom, dok je meksička vojska pod gene- 
ralom Aristom gledala prema Taylorovoj vojsci od tri tisuće ljudi, granate 
su počele letjeti, a topnik Samuel French vidio je prvu smrt u bitci. John 
Weems to opisuje: 


Zureći u obližnjeg čovjeka na konju vidio je pogodak koji je otrgnuo prednji. 
dio sedla, proparao tijelo čovjeka na njemu i rasprsnuo se crvenkastim mlazom 
na drugu stranu. Komadi kosti ili metala zarili su se konju u bok, raskolili 


mu usnu i jezik te izbili zube drugom konju i slomili čeljust trećem. 


Poručnik Grant, koji je bio u sastavu četvrte pukovnije, »vidio je kako je 
vatrena kugla prasnula u obližnjoj jedinici, izbila mušketu iz ruku jednog 
vojnika i otrgnula mu glavu, a potom raskomadala lice satnika kojeg je 
poznavao«. Kada je bitka završila, pet stotina Meksikanaca bilo je mrtvo 
ili ranjeno. Među Amerikancima je bilo možda pedeset mrtvih. Weems 
opisuje što se dogodilo poslije toga: »Noć je pokrila izmučene ljude koji su 
zaspali ondje gdje su pali na zgaženu prerijsku travu, dok su oko njih ležali 
ljudi iz obiju vojski vičući i stenjući zbog rana. Uz sablasnu svjetlost baklji, 
»kirurgova je pila radila cijelu bogovetnu noć«. 

Daleko od bojišta, u vojnim taborima, romantika s plakata o novačenju 
brzo se zaboravila. Mladi topnički časnik pisao je o ljudima utaborenim 
kod Corpusa Christi u ljeto 1845., čak i prije nego što je rat počeo: 


Postaje ... naš bolni zadatak aludirati na bolest, patnju i smrt, zbog zločinačke 
nemarnosti. Dvije trećine šatora koje je vojska nabavila već su prilikom 


zauzimanja terena bile istrošene i trule ... predviđeni za taborovanje u 


186 


zemlji koja je godišnje tri mjeseca poplavljena. ... Tijekom cijelog studenog 
i prosinca, ili je lila žestoka kiša ili su neobuzdani »sjeverci« pljuštali po 
krhkim šatorskim kolcima i trgali trulo platno. Danima su i tjednima svi 
predmeti u stotinama šatora bili potpuno mokri. Tijekom tih užasnih 
mjeseci, patnje bolesnih u prenatrpanim bolničkim šatorima nadilazile 


su najužasnija poimanja ... 


Drugu pukovniju Mississippi Riflesa, koja je išla u New Orleans, zadesile su 
hladnoća i bolesti. Kirurg dodijeljen toj pukovniji napisao je: »Šest mjeseci 
nakon što je naša pukovnija stupila u službu pretrpjeli smo gubitak od 167 
vojnika zbog smrti i 134 vojnika zbog otpusta.« Pukovnija je bila nagurana u 
tovarne brodske prostore, osamsto ljudi na tri broda. Kirurg je nastavio: 


Tamni oblak bolesti još je lebdio iznad nas. Teretni prostori brodova ... 
uskoro su postali prenatrpani bolesnima. Kužna isparavanja bila su neiz- 
drživa ... More je postalo nemirno ... Tijekom duge mračne noći lelujavi bi 
brod bolesne snažno bacao s jedne strane na drugu nabijajući im tijela na 
oštre rubove brodskih kreveta. Divlji urlici deliričnih, jadikovke bolesnih 
i melankolična stenjanja umirućih, održavali su neprestani prizor zbrke 
... Četiri tjedna bili smo zatvoreni u tim gnjusnim brodovima i prije nego 
što smo se iskrcali na rijeci Brazos, tamnim smo valovima izručili dvadeset 


osmoricu ljudi. 


U međuvremenu su angloameričke snage kopnom i morem ulazile u Kaliforniju. 
Mladi je mornarički časnik, nakon dugog putovanja oko južnog rta Južne 
Amerike pa sve do obale Montereya u Kaliforniji, zapisao u svoj dnevnik: 


Azija će ... nam biti pred samim vratima. Stanovništvo će dotjecati u plodne 
regije Kalifornije. Razvit će se ... resursi cijele zemlje ... Državna zemlja 
koja leži uz [željeznicu] prometnut će se od pustinja u vrtove i u njima će 


se naseliti golemo stanovništvo ... 


Bio je to zasebni rat koji se odvijao u Kaliforniji, gdje su Angloamerikanci 
napadali španjolska naselja, krali konje i proglasili odcjepljenje Kalifornije — 
»Republike s medvjeđom zastavom«, od Meksika. Ondje su živjeli Indijanci 
pa je pomorski časnik Revere okupio indijanske poglavice i obratio im se 
(kako se poslije sjećao): 

Okupio sam vas kako bih razgovarao s vama. Zemlja koju nastanjujete 
više ne pripada Meksiku, već moćnom narodu čiji se teritorij proteže 
od velikog oceana koji ste vidjeli, ili ste čuli za njega, do drugog velikog 
oceana tisućama miljama prema izlazećem suncu ... Ja sam časnik te velike 
zemlje i da bih došao dovde, prešao sam oba ra velika oceana na ratnom 
brodu koji, uz strašnu buku, bljuje glasne plamenove i izbacuje glasna 
oruđa uništenja, nanoseći smrt svim neprijateljima. Naša je vojska sada u 
Meksiku i uskoro će osvojiti cijelu zemlju. No nema razloga da nas se bojite 
ako učinite ono što je ispravno ... budete li vjerni svojim novim vladarima 
.. Došli smo pripremiti ovu veličanstvenu pokrajinu da se i drugi mogu 
njome koristiti, jer stanovništvo svijeta zahtijeva više prostora, a ovdje ima 
dovoljno prostora za mnoge milijune koji će na kraju zaposjesti i obrađi- 
vati tlo. Međutim, pripuštajući druge, vas nećemo premjestiti budete li se 
ponijeli primjereno ... Lako možete učiti, ali ste nemarni. Nadam se da 
ćete izmijeniti svoje navike i postati marljivi i štedljivi, te da ćete odustati 
od priprostih poroka koje prakticirate, međutim ako ste lijeni i rastrošni, 
morat ćete izumrijeti u kratkom roku. Mi ćemo paziti na vas i dati vam 
istinsku slobodu; međutim čuvajte se pobune protiv države, bezakonja i 
svih drugih zločina jer vojska koja štiri svakako može i kazniti, i pronaći 


će vas na najskrovitijim mjestima. 


General Kearney lako je ušao u Novi Meksiko, a Santa Fe su osvojili bez 
borbe. Jedan je američki stožerni časnik ovako opisao reakciju meksičkog 
stanovništva na ulazak američke vojske u glavni grad: 


U grad smo umarširali ... izrazito ratnički, s izvađenim sabljama i bijesnim 
pogledima. Iza svakog su nas ugla oprezno promatrali muškarci s mrzo- 
voljnim izrazima lica i spuštenim pogledima, a možda i prestravljeno, a 
crne su oči gledale kroz rešetkaste prozore našu konjaničku kolonu, neke 
sjajeći od zadovoljstva, a druge ispunjene suzama ... Kad je podignuta 
američka zastava, a top je prolomio svoj proslavljeni nacionalni pozdrav 
s brijega, zatomljene emocije mnogih žena više se nisu mogle prigušiti ... 
dok je jauk tuge nadglasavao topot naših konja dolazeći sa svih strana iz 


dubine sumornih zgrada. 


To je bilo u kolovozu. U prosincu su se Meksikanci u Taosu u Novom Meksiku 
pobunili protiv američke vladavine. U izvješću Washingtonu stajalo je da su 
»mnoge od najutjecajnijih osoba na sjevernom dijelu ovog teritorija sudjelovale 

u pobuni«. Pobuna je ugušena i došlo je do uhićenja. Međutim mnogi su 
pobunjenici pobjegli i nastavili povremeno napadati, ubijajući pritom brojne 
Amerikance i sakrivajući se poslije u planinama. Američka se vojska dala u 
potragu pa je u posljednjoj bitci, u kojoj je sudjelovalo šest do sedam stotina 
pobunjenika, ubijeno 150 njih i činilo se da je pobuna gotova. 

U Los Angelesu također je došlo do pobune. Meksikanci su u rujnu 1846. 
prisilili tamošnji američki garnizon na predaju. Sjedinjene Američke Države 
nisu ponovno zauzele Los Angeles sve do siječnja, poslije krvave bicke. 

General Taylor prešao je Rio Grande, zauzeo Matamoros i zatim je krenuo 
prema jugu kroz Meksiko. No njegovi su dobrovoljci na meksičkom teritoriju 
postali neposlušniji. Opljačkali su meksička sela. Jedan je časnik u ljeto 1846. 
napisao u svome dnevniku: »Stigli smo do Burrita oko pet poslijepodne, ondje 
su se nalazili mnogi dobrovoljci iz Virginije, razuzdana pijana rulja. Otjerali 
su stanovnike, zauzeli njihove kuće i međusobno su se natjecali koji će od 
sebe napraviti veću zvijer.« Slučajevi silovanja počeli su se umnažati. 

Kad su vojnici prešli Rio Grande kod grada Camarga, vrućina je postala 
neizdrživa, voda nečista, a bolesti je bilo sve više — proljevi, dizenterija i 
druge boleštine — sve dok nije bilo tisuću mrtvih. Na početku su mrtve 
zakapali uz zvukove »Marša smrti« koji je svirao vojni orkestar. Poslije ih 
je bilo previše pa su službeni vojni pokopi prestali. 

Južnije u bici kod Montereya i još jednoj drugoj, gdje su ljudi i konji umi- 
rali u agoniji, jedan je časnik opisao teren »ljepljivim od ... pjene i krvi«. 

Kad je Taylorova vojska zauzela Monterey, on je izvijestio o »nekim 
sramnim zločinima« teksaških rendžera te ih je poslao kući kad im je 
istekla vojna služba. No ostali su nastavili pljačkati i ubijati Meksikance. 
Skupina muškaraca iz pukovnije iz Kentuckyja koja je upala u jednu kuću 
izbacila je muža i silovala ženu. Meksička je gerila na to uzvratila okrutnom 
osvetom. 

Kako su američke armije napredovale, vodilo se više bitaka, više je tisuća 
umrlo na objema stranama, više je tisuća ranjeno, više se tisuća razboljelo 
od različitih bolesti. U bici sjeverno od Chihuahue poginulo je tri stotine 
Meksikanaca i pet stotina ih je ranjeno, prema američkim izvorima, uz 
nekoliko angloameričkih žrtava: »Kirurzi su sada jako zaposleni pružanjem 
medicinske pomoći ranjenim Meksikancima i osobito je žalostan prizor 
vidjeti hrpu amputiranih nogu i ruku.« 

Jedan topnički satnik po imenu John Vinton, pišući svojoj majci, opi- 
sivao je plovidbu do grada Vera Cruza: 

Vrijeme je predivno, naše su postrojbe zdrave i dobro raspoložene i sve govori 
u prilog uspjehu. Jedino se bojim toga da ne naiđemo na Meksikance i ne 
započnemo bitku s njima — jer dobiti sve bez trvenja poslije naših velikih 
i skupih priprema ... nama časnicima ne bi pružilo nikakvu prigodu za 
junačke podvige i časna djela, 


Vinton je umro tijekom opsade Vera Cruza. Američko bombardiranje toga 
grada pretvorilo se u ubijanje civila bez razlike. Jedna od mornaričkih granata 
pogodila je poštanski ured; druge su se rasprsnule diljem grada. Meksički 
je promatrač zapisao: 


Kirurška bolnica, koja je bila smještena u samostanu Santo Domingo, 
borila se s požarom, a nekoliko pacijenata ubili su djelići bombi koje su se 
rasprsnule u tom trenutku. Dok su operirali ranjenog muškarca, eksplozija 
granate ugasila je svjetla, a kada je donesena druga rasvjeta, ustanovilo se 


da je pacijent rastrgan na komade te da su mnogi drugi mrtvi i ranjeni. 


U dva dana na grad je ispaljeno 1300 granata, sve dok se nije predao. Izvjes- 
titelj Delte iz New Orleansa napisao je: »Meksikanci različito procjenjuju 
svoje gubitke, od 500 do 1000 ubijenih i ranjenih, no svi se slažu da su gu- 
bici među vojnicima neusporedivo manji i da je pustošenje među ženama 
i djecom vrlo veliko.« 

Dolazeći u grad, pukovnik Hitchcock napisao je: »Nikad neću zaboraviti 
stravičnu paljbu naših topova — koja je stizala sa zastrašujućom sigurnosti i 
rasprskavala se uz sablasne zvukove usred privatnih kuća — to je bilo užasno. 
Zgrozim se kad se toga sjetim.« Pa ipak Hitchcock je kao poslušan vojnik 
generalu Scottu napisao »neku vrstu poruke meksičkom narodu« koja je 
potom tiskana na engleskom i španjolskom u desetak tisuća primjeraka 
i u kojoj je stajalo: »... mi ne osjećamo ni trunku zlonamjernosti prema 
vama — s vama postupamo što je moguće uljudnije — mi zapravo nismo 
vaši neprijatelji; ne želimo pljačkati vaš narod ili uvrijediti vaše žene ili 
vašu vjeru ... mi ovdje nemamo nikakvih ovozemaljskih nakana osim 
nade u donošenje mira«. 


To je bio Hitchcock vojnik. Potom imamo Weemsa povjesničara: 


Ako se zbog toga činilo da se Hitchcock, taj stari antiratni filozof, uklapa u 
opis »male pokretne tvrđave i skladišta, na usluzi nekom beskrupuloznom 
čovjeku na vlasti« koji je dao Henry David Thoreau, treba se sjetiti da je 

Hitchcock prije svega bio vojnik — i to dobar, kojeg su k sebi pripuštali 


čak i nadređeni kojima se protivio. 


Bio je to rat američke elite protiv meksičke elite, pri čemu je svaka strana 
podjednako nagovarala, iskorištavala i ubijala vlastito stanovništvo kao i 
protivničko. Meksički zapovjednik Santa Anna slamao je otpor za otporom, 
i njegove su postrojbe silovale i pljačkale poslije pobjede. Kada su pukovnik 
Hitchcock i general Winfteld Scott ušli na imanje Sante Anne, pronašli su 
zidove bogato ukrašene slikama. No polovina njegove vojske bila je mrtva 
ili ranjena. 

General Winfield Scott u posljednju se bitku — za Meksiko City — uputio 
s deset tisuća vojnika. Oni nisu bili željni bitke. Tri dana marša od Meksiko 
Cityja, kod Jalape, isparilo je sedam od jedanaest njegovih pukovnija, isteklo 
im je služenje vojnog roka. Justin Smith piše: 


Bilo bi sasvim ugodno odugovlačiti kod Jalape ... međutim vojnici su 
shvatili što stvarno znači sudjelovati u ratu. Dopušteno im je da odu ne- 
isplaćeni i bez opreme. Suočili su se s tegobama i oskudicom na koje nisu 
računali kad su se prijavljivali u vojsku. Bolest, borba, smrt, strahovit napor 
i zastrašujući marševi — bila je to realnost s kojom su se suočili ... Usprkos 
snažnoj želji da vide Montezumin dvorac, od otprilike 3700 ljudi ponovno 
se svojevoljno u borbu htjelo uključiti samo onoliko koliko je dovoljno 
za jednu četu, a posebni poticaji, koje je ponudio general, da ostanu kao 


vozači kočija, pokazali su se u potpunosti nedjelotvornima. 


U Churubuscu, rubnom dijelu Meksiko Cityja, sukob između meksičke 
i američke vojske trajao je tri sata. Ovako to Weems opisuje: 


Ta polja oko Churubusca sada su prekrivale tisuće ljudskih žrtava i osa- 
kaćena tijela konja i mazgi koja su blokirala ceste i punila jarke. Bilo je 
četiri tisuće mrtvih ili ranjenih Meksikanaca; tri tisuće ih je zarobljeno 
(uključujući šezdeset devet dezertera iz američke vojske, koji su zahtije- 
vali zaštitu Scottovih časnika kako bi izbjegli da ih pogube njihovi bivši 


drugovi) ... Ubijeno je, ranjeno ili nestalo gotovo tisuću Amerikanaca. 


Kao što često biva u ratu, te bitke nisu imale nikakve svrhe. Nakon jednog 
takvog okršaja u blizini Meksiko Cityja, s užasnim žrtvama, mornarički 

poručnik optužio je generala Scotta: »Započeo je pogrešno i izazvao je 
borbu, s neadekvatnim snagama, svrha koje nije postojala.« 

U konačnoj bitci za Meksiko City angloameričke su postrojbe zauzele vrh 
Chapultepec i ušle u grad od 200.000 ljudi, a general Santa Anna povukao 
se na sjever. Bilo je to u rujnu 1847. godine. Jedan meksički trgovac pisao 
je prijatelju o bombardiranju grada: »U nekim su slučajevima cijele četvrti 
bile razorene i ubijeno je i ranjeno mnogo muškaraca, žena i djece.« 

General Santa Anna pobjegao je u grad Huamantla, gdje se vodila 
još jedna bitka, pa je ponovno morao bježati. Jedan pješadijski poručnik 
pisao je svojim roditeljima što se dogodilo kada je u bitci poginuo časnik 
po imenu Walker: 


General Lane ... nam je rekao »da osvetimo smrt smionog Walkera tako 
da ... uzmemo sve čega se možemo dohvatiti«. I njegovu se naredbu izvr- 
šilo jasno i sa strahopoštovanjem. Prvo su provalili u trgovine s rumom, a 
potom su, pobjesnjeli od alkohola, počinili neobzirnosti svake vrste. Starim 
su ženama i djevojkama skinuli odjeću — a mnoge su otrpjele još gore 
neobzirnosti. Strijeljali su na desetke muškaraca ... opljačkali su njihovu 
imovinu, crkve, trgovine i kuće ... Mrtvi konji i ljudi ležali su zbijeni jedni 
do drugih dok su pijani vojnici, urlajući i vrišteći, provaljivali u kuće ili 
proganjali neke nesretne Meksikance koji su bježali iz svojih kuća i spa- 
šavali si živote. Nadam se da više nikad neću vidjeti takav prizor. Pružio 
mi je žaljenja vrijedan pogled na ljudsku prirodu ... i prvi put me natjerao 


da se sramim svoje zemlje. 


Urednici Chronicles of the Gringos saželi su stav američkih vojnika prema 
tom ratu: 


Iako su se dobrovoljno javili da idu u rat, iako je do sad najveći broj njih 
izvršio svoje obveze vjerodostojno izdržavši tegobe i bitke, iako su se ponašali 
onako kako bi se vojnici u neprijateljskoj zemlji trebali ponašati, oni nisu 
voljeli vojsku, nisu voljeli rat i, općenito govoreći, nisu voljeli ni Meksiko 
ni Meksikance. To je bila većina: odbojnost prema poslu, pritužbe na 


disciplinu i kastinski sustav vojske te želja da se izvuku i odu kućama. 


Jedan dobrovoljac iz Pennsylvanije, razmješten u Matamorosu potkraj 
rata, zapisao je: 

Ovdje smo podvrgnuti vrlo strogoj disciplini. Neki naši časnici vrlo su 
dobri ljudi, međutim ostali su vrlo tiranski i kruti prema ljudima ... danas 
je tijekom vojne vježbe jedan časnik mačem raskolio glavu nekom vojniku 
... No moglo bi doći vrijeme, i to ubrzo, kad će časnici i obični ljudi imati 


isti položaj ... Živor vojnika vrlo je odvratan. 


U noći na 15. kolovoza 1847. dobrovoljačke pukovnije iz Virginije, Mississippija 
i Sjeverne Karoline pobunile su se u sjevernom Meksiku protiv pukovnika 
Roberta Treata Painea. Paine je ubio pobunjenika, no dvojica njegovih 
poručnika odbila su mu pomoći ugušiti pobunu. Pobunjenici su na kraju 
oslobođeni krivnje u nastojanju da se održi mir. 

Dezertiranja je bilo sve više. U ožujku 1847. vojska je izvijestila o više 
od tisuću dezertera. Ukupni broj dezertera tijekom rata iznosio je 9207: 
5331 redovni vojnik, 3876 dobrovoljaca. S onima koji nisu dezertirali bilo 
je sve teže i teže upravljati. General Cushing aludirao je da je šezdeset per 
takvih vojnika iz 1. pješadijske pukovnije iz Massachusettsa »nepopravljivo 
buntovno i neposlušno«. 

Slava pobjede pripadala je predsjedniku i generalima, a ne dezerterima, 
mrtvima i ranjenima. 1z 2. pukovnije Mississippi Riflesa 167 ih je umrlo od 
bolesti. Dvije pukovnije iz Pennsylvanije otišle su s 1800 momaka, a kući 
su se vratile sa šest stotina. John Calhoun iz Južne Karoline u Kongresu je 
rekao da je 20 posto postrojbi umrlo u borbi ili od bolesti. Dobrovoljci iz 
Massachusettsa krenuli su sa 630 ljudi. Kući su došli s 300 mrtvih, većinom 
od bolesti, a na večeri u čast njihova povratka, generala Cushinga, svoga 
zapovjednika, izviždali su vlastiti ljudi. Chronicle iz Cambridgea napisao 
je: »Optužbe najozbiljnije naravi protiv jednog i svih tih vojnih dužnosnika 
svakodnevno se čuju iz usta dobrovoljaca.« 

Kad su se veterani vratili kućama, odmah su se pojavili špekulanti 
kako bi kupili potvrde o zemljištu koje im je vlada dala. Mnogi su vojnici, 
zbog očajničke potrebe za novcem, prodali svojih 160 rali zemlje za manje 
od 50 dolara. Njujorški Commercial Advertiser u lipnju 1847. napisao je: 
»Dobro je poznata činjenica da su špekulanti koji su vrebali na nevolju tih 
jadnih vojnika koji su prolili svoju krv u revolucionarnom ratu zaradili 
golema bogatstva. Sličan sustav pljačkanja prakticirao se na vojnicima iz 
prošlog rata.« 

Meksiko se predao. Neki su Amerikanci pozivali da se zauzme cijeli 
Meksiko. Sporazum iz Guadalupe Hidalgo, potpisan 1848., uzeo je samo 


polovicu. Granica Teksasa postavljena je kod Rio Grandea; prepušteni 

su im Novi Meksiko i Kalifornija. Sjedinjene Američke Države Meksiku 
su platile 15 milijuna dolara, što je washingtonski Intelligencer navelo na 
zaključak da »ništa ne zauzimamo osvajanjem ... Hvala Bogu«. 


194 


“Ropstvo bez poniznosti, 
emancipacija 
bez slobode 


To šTO JE VLADA Sjedinjenih Američkih Država podupirala 
robovlasništvo temeljilo se na neodoljivoj praktičnosti. Oko 1790. godine 
na Jugu se godišnje proizvodilo tisuće tona pamuka. Godine 1860. proi- 
zvodilo se milijun tona. U istom tom razdoblju brojka od 500.000 robova 
narasla je na četiri milijuna. Sustav koji su mučile pobune i urote (Gabriel 
Prosser, 1800.; Denmark Vesey, 1822.; Nat Turner, 1831.) razvio je mrežu 
kontrola u južnjačkim državama, poduprtu zakonima, sudovima, oružanim 
snagama i rasnom predrasudom političkih čelnika zemlje. 

Za okončanje tako duboko ukorijenjenog sustava bila je potrebna robovska 
pobuna općih razmjera ili opći rat. Kad bi se dogodila pobuna, ona bi mogla 
izmaknuti kontroli i svoju žestinu usmjeriti preko granica robovlasništva 
prema najuspješnijem sustavu kapitalističkog bogaćenja na svijetu. Kad bi se 
dogodio rat, oni koji bi ga započeli organizirali bi njegove posljedice. Stoga 
je upravo Abraham Lincoln oslobodio robove, a ne John Brown. Godine 
1859. Johna Browna su objesili, uz sudjelovanje savezne vlasti, jer je nasiljem 
malih razmjera pokušao učiniti ono što će Lincoln učiniti nasiljem velikih 
razmjera nekoliko godina poslije — okončati robovlasništvo. 

S obzirom na to da je robovlasništvo ukinuto ukazom vlade — istina, vladu 
su na to snažno tjerali crnci, slobodni i robovi, te bijeli abolicionisti — njegov 
se kraj moglo orkestrirati tako da se postave granice emancipaciji. Oslobađanje 
odozgora išlo bi samo onoliko daleko koliko dopuštaju interesi dominantnih 
skupina. Da ga je dalje nosio zamah rata, retorika križarskog rata, moglo 
ga se povući natrag na sigurniji položaj. Prema tomu, iako je okončavanje 
robovlasništva dovelo do rekonstrukcije državne politike i ekonomije, to nije 
bila radikalna, već sigurna rekonstrukcija — zapravo, profitabilna. 

Plantažni sustav, koji se temeljio na uzgoju duhana u Virginiji, Sjevernoj 
Karolini i Kentuckyju, te riži u Južnoj Karolini, proširio se na bogate nove 
zemlje pamuka u Georgiji, Alabami, Mississippiju — i trebalo mu je još 
robova. Međutim 1808. godine uvoz robova postao je nezakonit. Zato se, 
»od početka taj zakon nije provodio«, kaže John Hope Franklin (From 

Slavery to Freedom). »Duga, nezaštićena obala, sigurna tržišta i izglednost 
velikih profita bili su previše za američke veletrgovce i oni su se prepustili 
iskušenju...« On procjenjuje da je prije Građanskoga rata uvezeno možda 
250.000 robova. 

Kako se robovlasništvo može opisati? Svakako ga nikako ne mogu opisati 
oni koji ga nisu iskusili. Prema izdanju najprodavanijeg udžbenika dvojice 
sjevernjačkih liberalnih povjesničara iz 1932. godine, robovlasništvo je za 
crnca možda »nužna tranzicija prema civilizaciji. Ekonomisti, odnosno 
kliometričari (statistički povjesničari) pokušali su odrediti robovlasništvo 
procjenjujući koliko se na robove trošilo novca za hranu i medicinsku skrb. 
Međutim može li to opisati realnost robovlasništva kakva je bila za ljudsko 
biće koje je živjelo unutar njega? Jesu li uvjeti robovlasništva važni koliko 
i postojanje robovlasništva? 


John Little, bivši rob, napisao je: 


Kažu da su robovi sretni, jer se smiju i dobrog su raspoloženja. Ja sam zajedno 
s četvoricom drugih dnevno dobivao dvjesto udaraca bičem, a noge su mi 
bile okovane lancima; ipak noću bismo pjevali i plesali, i nasmijavali ostale 
zveckanjem lanaca. Mora da smo bili sretni ljudi! To smo radili kako bismo 
zatomili nevolju i kako ne bismo dopustili da nam se srca u potpunosti 
slome: to je istina koliko i evanđelje! Pogledajte samo to — zar smo morali 


biti veoma sretni? Ipak sam i sam to činio — poskakivao sam u lancima. 


U zapisima o preminulima koji su očuvani u poslovnim knjigama plantaža 
(danas se nalaze u arhivima Sveučilišta Sjeverna Karolina) nalazi se popis 
s godinama i uzrocima smrti svih onih koji su umrli na plantaži između 
1850. i 1855. godine. Od trideset dvoje koliko ih je umrlo u tom razdoblju, 
samo ih je četvero doživjelo šezdesetu, četvero je doživjelo pedeset godina, 
sedmero ih je umrlo u četrdesetima, sedmero u dvadesetima ili tridesetima, 
a devetero ih je umrlo prije nego što su navršili pet godina. 

Međutim mogu li statistike zabilježiti što je to značilo obiteljima koje 
su morale biti rastrgane kada je gospodar, zbog profita, prodao muža ili 
ženu, sina ili kćer? Godine 1858. roba po imenu Abream Scriven prodao 
je njegov gospodar, a on je napisao svojoj ženi: »Pozdravi mi oca i majku 
i reci im zbogom od mene, i ako se ne sretnemo na ovome svijetu, nadam 
se da ćemo se sresti na nebu.« 

Jedna se nedavno objavljena knjiga o robovlasništvu (Robert Fogel i 
Stanley Engerman, Time on the Cross) posvetila bičevanjima tijekom 1840. 

— 1842. na plantaži Barrow u Louisiani na kojoj je bilo dvjesto robova: »Arhivi 
pokazuju da je u te dvije godine bilo ukupno 160 bičevanja, prosječno 0,7 
bičevanja po osobi godišnje. Otprilike polovina robova nije bičevana u tom 
razdoblju.« Moglo bi se također reći: »Bičevalo se polovinu svih robova.« 
To je imalo drugačiji prizvuk. Ta brojka (0,7 po osobi godišnje) pokazuje 
da se rijetko bičevalo sve njih pojedinačno. No ako se to gleda na drugačiji 
način, zekog su roba bičevali svaka četiri ili pet dana. 

Barrow kao vlasnik plantaže nije, prema njegovom biografu, bio gori 
od prosjeka. Trošio je novac za odijevanje svojih robova, omogućio im je 
proslave praznika, sagradio im je dvoranu za ples. Sagradio je i zatvor pa je 
»neprestano smišljao maštovite kazne jer je shvatio da je neizvjesnost važno 
pomagalo u držanju njegove skupine pod nadzorom«. 

Bičevanja i kažnjavanja bila su dio radne discipline. Ipak, ustanovljuje 
Herbert Gutman (S/avery and the Numbers Game) potanko raščlanjujući 
Fogelovu i Engermanovu statistiku: »Sveukupno, od pet berača pamuka 
četvero je njih sudjelovalo u jednom ili više izgredničkih djela tijekom 1840. 
— 1841. ... Neznatno je viši postotak žena nego muškaraca koji su u skupini 
počinili sedam ili više izgredničkih djela.« Stoga Gutman osporava Fogelov 
i Engermanov argument da su robovi s Barrowove plantaže postali »odani, 
radišni, odgovorni robovi koji su svoju sudbinu poistovjetili sa sudbinom 
svojih gospodara«. 

Robovske pobune u Sjedinjenim Američkim Državama nisu bile toliko 
česte ili toliko velike kao one na Karipskim otocima ili u Južnoj Americi. 
Vjerojatno se najveća robovska pobuna u Sjedinjenim Američkim Državama 
dogodila blizu New Orleansa 1811. godine. Četiri do pet stotina robova 
okupilo se poslije ustanka na plantaži bojnika Andryja. Naoružani noževima 
za trsku, sjekirama i toljagama, ranili su Andryja, ubili njegova sina i zapo- 
čeli marš od plantaže do plantaže, pri čemu im je broj rastao. Napala ih je 
američka vojska i milicijske postrojbe; šezdeset šest ih je ubijeno na mjestu, 
a šesnaestoricu su izveli pred sud i strijeljali pred streljačkim vodom. 

Urota Denmarka Veseyja, koji je bio slobodni crnac, osujećena je prije 
nego što se mogla razmahati 1822. godine. Plan je bio spaliti Charleston 
u Južnoj Karolini, u to vrijeme šesti najveći grad u zemlji, i pokrenuti opći 
ustanak robova na tom području. Nekoliko je svjedoka reklo da su na ovaj 
ili onaj način u to bile uključene tisuće crnaca. Prema prikazu Herberta 
Apthekera, crnci su izradili oko 250 šiljaka za koplje i bajuneta te više od 
tristo bodeža. Međutim netko je odao plan pa je obješeno trideset pet 
crnaca, uključujući Veseyja. Naloženo je da se same sudske spise, koji su 

objavljeni u Charlestonu, ubrzo poslije objavljivanja uništi jer su previše 
opasni da bi ih robovi vidjeli. 

Pobuna Nata Turnera u okrugu Southampton u Virginiji, u ljeto 1831., 
natjerala je robovlasnički Jug u paniku, a potom da uloži odlučni napor u 
učvršćivanje sigurnosti robovlasničkoga sustava. Turner je, tvrdeći da ima 
religiozne vizije, okupio oko sedamdeset robova koji su krenuli u divljanje 
od plantaže do plantaže, ubivši pedeset pet muškaraca, žena i djece. Uspjeli 
su okupiti pristalice, ali su ih zarobili kad su ostali bez streljiva. Objesili 
su Turnera i možda još osamnaest drugih. 

Jesu li takve pobune unazadile borbu za emancipaciju, kao što su 
tvrdili umjereni abolicionisti u to vrijeme? Odgovor je 1845. dao James 
Hammong, pristalica robovlasništva: 


Međutim da su vaši postupci bili potpuno drugačiji — da ste s vaših usana 
ispustili nektar i izveli najmilozvučniju glazbu ... zar mislite da biste nas mogli 
uvjeriti da odustanemo od tisuću milijuna dolara vrijednosti naših robova 


i još tisuću milijuna dolara koju čini deprecijacija naših posjeda ... 


Robovlasnik je to shvaćao i pripremio se. Henry Tragle (The Southampton 
Slave Revolt of 1831), kaže: 


Godine 1831. Virginia je bila naoružana i vojskom ispunjena država ... S 
obzirom na ukupno 1.211.5 stanovnika, savezna država Virginia mogla je 
okupiti milicijske postrojbe od 101.488 ljudi, uključujući konjicu, topništvo, 
grenadire, strijelce i laku pješadiju! Istina je da je to u nekim pogledima bila 
»papirnata vojska«, utoliko što okružne pukovnije nisu bile u potpunosti 
naoružane i opremljene, međutim to je i dalje zapanjujući komentar stanja 
javnog mnijenja u to doba. U periodu kada se ni država ni narod nisu 
suočavali s izvanjskom prijetnjom, dolazimo do zaključka da je Virginia 
smatrala potrebnim održavanje sigurnosnih snaga koje su ugrubo iznosile 
deset posto ukupnog broja stanovništva: crnaca i bijelaca, muških i ženskih, 


robova i slobodnih! 


Premda je rijetko izbijala, pobuna je neprestano izazivala strah među vla- 
snicima robova. Ulrich Phillips, južnjak čije je djelo American Negro Slavery 
klasična studija, napisao je: 

Velik broj južnjaka cijelo je vrijeme bio čvrsto uvjeren da je crnačko sra- 
novništvo toliko poslušno, toliko povezano i uglavnom toliko prijateljski 
nastrojeno prema bijelcima i toliko zadovoljno da bi njihov katastrofalni 
ustanak bio nemoguć. Međutim gledano u cijelosti, u ostatku zemlje vladala 


je znatno veća tjeskoba od one o kojoj su govorili povjesničari ... 


Eugene Genovese u svojoj obuhvatnoj studiji o robovlasništvu Roll, Jordan, 
Roll vidi povijesni dokaz o »istodobnoj prilagodbi i otporu robovlasništvu«, 
Otpor je uključivao krađu vlasništva, sabotažu i sporost, ubijanje nadglednika 
i gospodara, spaljivanje plantažerskih zgrada, bježanje. Čak je i prilagođa- 
vanje »odisalo kritičkim duhom i prikrivenim subverzivnim postupcima«. 
Najveći dio tog otpora, ističe Genovese, nije se uspio pretvoriti u organizirani 
ustanak, ali je imao golemo značenje za gospodare i robove. 

Bježanje je bilo kudikamo realističnije od oružanog ustanka. Tijekom 
1850-ih godišnje bi oko tisuću robova pobjeglo na Sjever, u Kanadu i Meksiko. 
Tisuće su bježale nakratko. I to unatoč užasu s kojim se suočavao odbjegli. 
Psi koje se koristilo za pronalaženje bjegunaca »grizli bi, trgali, sakatili, i ako 
ih se ne bi opozvalo na vrijeme, ubijali bi svoj plijen«, kaže Genovese. Harriet 
Tubman, rođena u ropstvu, kojoj je glavu ozlijedio nadglednik kada je imala 
petnaest godina, dočepala se slobode kao mlada žena i poslije je postala 
najpoznatija voditeljica »Podzemne željeznice« [Underground Railroad). 
Poduzela je devetnaest opasnih putovanja do robovlasnika i natrag, često 
prerušena, odvevši više od tri stotine robova u slobodu, i uvijek je sa sobom 
nosila pištolj govoreći bjeguncima: »Bir ćete slobodni ili ćete umrijeti.« 
Svoju je filozofiju izrazila ovako: »Na dvije sam stvari imala pravo, slobodu 
ili smrt; ako ne mogu dobiti jednu, dobit ću drugu; jer me nijedan čovjek 
ne smije uhvatiti živu...« 

Jedan je nadglednik rekao posjetitelju na svojoj plantaži da »su neki 
crnci odlučni da bijelom čovjeku nikad ne dopuste da ih bičuje i suprot- 
stavit će vam se kada to pokušate učiniti; naravno u tom ih slučaju morate 
ubiti«. 

Jedan oblik otpora bio je ne raditi previše teško. W. E. B. Du Bois napisao 


jeu The Gift of Black Folk: 


Kao tropski proizvod sa senzualnom prijemčivosti za ljepotu svijeta, nije 
ga se moglo olako svesti na mehaničkog teretnog konja kao što se dogodilo 


sjevernoeuropskom težaku. On je ... nastojao raditi onoliko koliko su mu 


ustanovio da mu rad nije pružao adekvatnu duhovnu zadovoljštinu; stoga 
ga se lako moglo osuditi za lijenost i moglo ga se tjerati kao roba premda je 
on zapravo u moderni fizički rad donio obnovljeno vrednovanje života. 


Ulrich Phillips opisivao je »zabušavanje«, »izvlačenje«, »praznikovanja bez 
dozvole« i »odlučne napore da se u potpunosti pobjegne od ropstva«. Opisao 
je i kolektivne akcije: 


Povremeno bi, međutim, cijela skupina obustavila rad kao prosvjed protiv 
strogosti. Epizodu te vrste prepričao je jedan nadglednik iz Georgije u 
pismu svome odsutnom poslodavcu: »Gospodine, pišem vam nekoliko 
redaka kako bih vas obavijestio da su trojica vaših robova napustila plan- 
tažu — svi osim Jacka. Nisam bio zadovoljan kako su radili pa sam neke 
od njih kaznio s nekoliko udaraca bičem, a Tom je to napravio s ostalima. 


U srijedu ujutro nije ih bilo.« 


Nije se događalo često da su siromašni bijelci pomagali robovima, ali to 
je bilo dovoljno da se pokaže potreba za huškanjem jedne skupine protiv 
druge. Genovese kaže: 


Robovlasnici su ... sumnjali da će nerobovlasnici ohrabrivati neposlušnost 
robova pa čak i pobunu, ne toliko iz naklonosti prema crncima koliko iz 
mržnje prema bogatim plantažerima i zbog ogorčenosti na svoje siromaštvo. 
Bijelci su ponekad bili povezani s robovskim ustaničkim zavjerama i svaki 


je takav incident raspirivao strahove. 


To nam pomaže da se objasne krute redarstvene mjere protiv bijelaca koji 
su se pobratimili s crncima. 

Herbert Aptheker navodi izvješće guverneru Virginije o robovskoj uroti iz 
1802. godine: »Upravo sam dobio informaciju da su tri bijele osobe sudjelovale 
u zavjeri; da imaju skriveno oružje i streljivo ispod svojih kuća i da su htjele 
pomoći kad su crnci kanili započeti.« Jedan od crnaca urotnika rekao je da 
je to bio »obični bijeg siromašnih bijelaca« koji su u tome sudjelovali. 

Crnci su zauzvrat pomagali bijelcima u nevolji. Jedan je odbjegli rob 
ispričao o ropkinji koja je dobila pedeset udaraca bičem zato što je dala 
hrane siromašnom i bolesnom bijelom susjedu. 

Kad se gradilo kanal Brunswick u Georgiji, crni su robovi bili odijeljeni 
od bijelih irskih radnika, pod izlikom da bi mogli biti nasilni jedni protiv 

drugih. To je doista moglo biti točno, ali je Fanny Kemble, slavna glumica 
i žena plantažera, zapisala u svoj dnevnik: 


Ali Irci nisu samo svađalice i izgrednici, razbijači, pijanice i oni koji pre- 
ziru crnce — oni su strastveni, impulzivni, srdačni, velikodušni ljudi, koji 
se uvelike prepuštaju snažnim ogorčenjima, koja izbijaju iznenada kada 
nisu prisiljeni na prigušenu mrzovolju — nego su i nesretni simpatizeri, s 
dovoljnom dozom američkoga zraka u plućima, propisno izmiješanom s 
pravim omjerom vatrenih duhova. Nema govora o tome, ali oni bi doista 
mogli simpatizirati robove, i ostavljam vam da sami prosudite o mogućim 
posljedicama. Opažate, sigurna sam, da im se ni u kom slučaju ne smije 


dopustiti da zajedno rade na kanalu Brunswick. 


Potreba za nadzorom robova dovela je do ingeniozne zamisli, plaćanja 
siromašnih bijelaca — koji su sami bili toliko problematični tijekom dvjesto 
godina južnjačke povijesti — da budu nadglednici crnačkoga rada i time 
tampon za crnačku mržnju. 

Religijom se koristilo za nadzor. Knjiga u koju su zavirivali mnogi 
plantažeri bila je Cotton Plantation Record and Account Book, koja je nad- 
glednicima davala ove upute: »Ustanovit ćete da će se sat vremena ujutro 
svakog sabata posvećen njihovoj moralnoj i religioznoj pouci pokazati kao 
velika pomoć u ostvarenju boljeg stanja stvari među crncima.« 

Što se tiče crnih propovjednika, kako kaže Genovese, »oni su morali 
govoriti jezikom dovoljno prkosnim da zadrži smione u njihovu stadu, ali 
ne toliko vatrenim da bi ih potaknuo na bitke koje ne bi mogli dobiti i ne 
toliko zlokobnim da pobudi srdžbu vladajućih moćnika«. Praktičnost je 
odnijela prevagu: »Robovske su zajednice, s obzirom na to da su bile utkane 
među brojčano prevladavajuće i vojno moćne bijelce, savjetovale strategiju 
strpljivosti, prihvaćanje onoga čemu nema pomoći, ustrajni napor da se crna 
zajednica održi živom i zdravom — strategiju opstanka koja je, poput svoga 
afričkog prototipa, prije svega govorila da životu na ovom svijetu.« 

Nekad se mislilo da je robovlasništvo razorilo crnu obitelj. Pa se za 
crnačko stanje krivila krhkost obiteljskoga života, umjesto siromaštvo i 
predrasuda. Crnci bez obitelji, nemoćni, bez srodstva i identiteta, ne bi se 
bili voljni oduprijeti. Međutim intervjui koje je s bivšim robovima tijekom 
1930-ih napravio Savezni projekt za pisce u sklopu Nove podjele za kon- 
gresnu knjižnicu, pokazuju drugu priču, koju George Rawick sažima (From 
Sundown to Sunup): 

Robovska zajednica ponašala se kao poopćeni prošireni sustav srodstva 
u kojem su se svi odrasli brinuli za svu djecu i nije bilo previše podjela 
između »moje djece za koju sam ja odgovoran« i »tvoje djece za koju si ti 
odgovoran«. ... Svojevrsni obiteljski odnos u kojem starija djeca imaju veliku 
odgovornost brinuti se za mlađu braću i sestre, koji je robovima očigledno 
funkcionalnije integrativan i korisniji od obrasca suparništva između braće 
i sestara, a često i odbojnosti, koja se često može naći u suvremenim nukle- 
arnim obiteljima iz srednje klase koje čine izrazito individualizirane osobe 
... Doista, aktivnost robova u stvaranju obrazaca obiteljskoga života koji su 
bili funkcionalno integrativni nije samo spriječila uništavanje osobnosti. 
.. Bio je to neodvojivi dio, kao što ćemo vidjeti, društvenog procesa iz 
kojeg su nastali crnački ponos, crnački identitet, crnačka kultura, crnačka 


zajednica i crnačka pobuna u Americi. 


Stara pisma i zapisi koje je iskopao povjesničar Herbert Gutman (The 
Black Family in Slavery and Freedom) pokazuju tvrdoglav otpor robovske 
obitelji pritiscima dezintegracije. Jedna žena piše svome sinu od kojeg je bila 
odvojena dvadeset godina: »Čeznem da te vidim u svojim starim danima 
... Dragi moj sine, molim se da dođeš i posjetiš svoju dragu staru majku 
... Volim te, Cato, ti voliš svoju majku — Ti si moj jedini sin...« 

I muž piše svojoj ženi, koja je zajedno s njihovom djecom prodajom 
odvojena od njega: »Pošalji mi malo kose naše djece u posebnom papiru s 
njihovim imenima zapisanim na njemu ... Volio bih više od svega da mi se 
bilo što drugo dogodilo nego da sam se ikad rastao od tebe i djece ... Laura, 
i tebe volim isto tako...« 

Prolazeći zapisima o brakovima robova, Gutman je ustanovio koliko je 
bio raširen brak između robova i ropkinja i koliko su ti brakovi bili stabilni. 
Proučavao je iznimno cjelovite arhive čuvane na jednoj plantaži u Južnoj 
Karolini. Pronašao je matičnu knjigu rođenih sa zapisima od 18. stoljeća 
do neposredno prije Građanskoga rata; pokazala je stabilne mreže srodstva, 
postojane brakove, neobičnu vjernost i otpor prisilnim brakovima. 

Robovi su se odlučno držali jedni drugih, svoje ljubavi prema obitelji, 
svoje cjelovitosti. Postolar s morskih otoka na obali Južne Karoline izrazio 
je to na svoj način: »Izgubio sam ruku, ali je nisam zaboravio.« 

Obiteljska se solidarnost prenijela u 20. stoljeće. Osebujan južnjački 
crni farmer Nate Shaw prisjeća se da mu je otac predložio, kad mu je umrla 
sestra ostavivši za sobom troje djece, da se zajednički brinu o njima, a on 
je odgovorio: 


202 


To mi odgovara, tata ... Učinimo s njima ovako: nemoj dvojicu malih 
dječaka, najmlađih, odvesti svojoj kući, a da najstariji ostane u mojoj i da 
te male dječake držimo razdvojenima i onemogućimo im da se međusobno 
posjećuju. Ja ću dovesti malog dječaka na kojeg pazim, onog najstarijeg, 
do tvog doma da se vidi s drugom dvojicom. A ti pošalji druge mojoj kući 
i dopusti im da odrastu znajući da su braća. Nemoj ih držati odvojene na 


način da jedan drugog zaborave. Nemoj to učiniti, tata. 


Insistirajući također na snazi crnaca čak i u uvjetima robovlasništva, 
Lawrence Levine (Black Culture and Black Consciousness) daje sliku bogate 
kulture među robovima, složenu mješavinu prilagodbe i pobune, izraženu 
u kreativnosti priča i pjesama: 


Mi uzgajamo usjeve, 
Oni nam daju zrna kukuruza; 
Mi pečemo kruh, 

Oni nam daju koricu, 
Mi sijemo brašno, 

Oni nam daju pljevu; 
Mi gulimo meso, 

Oni nam daju kožu; 

I to je način 

Na koji nas prihvaćaju, 
Mi pečemo rakiju, 
Oni nam daju kominu, 


I kažu da je to dovoljno dobro za crnca. 


Bilo je rugalica. Pjesnik William Cullen Bryant, nakon posjeta komušanju 
kukuruza 1843. u Južnoj Karolini, govorio je o plesovima robova koji 
su se pretvorili u hinjenu vojnu paradu, »svojevrsnu lakrdiju obuke naše 
milicije...«. 

Crnačke duhovne pjesme obično su imale dva značenja. Pjesma, »O 
Kanaane, slatki Kanaane, na putu sam za zemlju Kanaan«, na primjer, 
ukazivala je na to da su robovi namjeravali stići do Sjevera, njihova Kanaana. 
Tijekom Građanskoga rata robovi su počeli skladati nove duhovne pjesme 
sa smionijim porukama: »Prije nego što budem rob, bit ću pokopan u 
svome grobu, i otići ću u dom svome Gospodu i biti spašen.« A duhovna 
pjesma: »Many Thousand Go«: 

Za mene nema više kljucanje kukuruza, nema više, nema više, 


Za mene nema više goničeva biča, nema više, nema više ... 


Levine govori o otporu robova kao o »pretpolitičkom«, izraženom na bezbrojne 
načine u svakodnevnom životu i kulcuri. Glazba, magija, umjetnost, religija, 
sve su to bili načini, kaže on, da robovi ustraju na svojoj ljudskosti. 

Dok su južnjački robovi ustrajavali, slobodni crnci na Sjeveru (1830. 
bilo ih je oko 130.000, a 1850. oko 200.000) agitirali su za ukidanje 
robovlasništva. Godine 1829. David Walker, sin roba, ali rođen slobodan 
u Sjevernoj Karolini, preselio se u Boston gdje je prodavao staru odjeću. 
Pamflet koji je napisao i tiskao, W2/kers Appeal (Walkerov poziv), postao 
je općepoznat. Razbjesnio je južnjačke robovlasnike; Georgia je ponudila 
nagradu od 10.000 dolara onome tko Walkera izruči živoga i 1000 dolara 
onome tko ga ubije. Nije teško shvatiti zašto kada pročitate njegov Poztv. 

Nijedno ropstvo u povijesti, čak ni ropstvo Židova u Egiptu, nije bilo 
gore od ropstva crnog čovjeka u Americi, rekao je Walker. »... pokažite mi 
stranicu povijesti, bilo svetu ili profanu, na kojoj se može pronaći stih koji 
tvrdi da su Egipćani zasuli nesnošljivim uvredama djecu Izraela govoreći 
im da oni nisu dio ljudske obitelji«. 

Walker je bio zajedljiv prema svojim sunarodnjacima crncima koji bi 
se htjeli asimilirati: »Želio bih, iskreno ... da me se shvati, da se ne bih ni 
za zeru duhana oženio nijednom bijelom osobom koju sam ikad vidio za 
svih dana svog života.« 


Crnci se moraju boriti za svoju slobodu, rekao je: 


Neka naši neprijatelji nastave svoje pokolje, i neka si istodobno daju 
oduška. Nikada nemojte pokušati steći svoju slobodu ili prirodno pravo 
pod vlašću naših okrutnih ugnjetavača i ubojica sve dok jasno ne vidite 
svoj put — kada taj čas stigne i vi krenete, nemojte se bojati ili biti malo- 
dušni ... Bogu je bilo ugodno dati nam dva oka, dvije ruke, dvije noge i 
nešto razuma u glavama isto kao i njima. Oni nemaju ništa više prava da 
nas drže u ropstvu nego što mi imamo držati njih ... Naše će se patnje 
okončati, usprkos svim Amerikancima s ove strane vječnosti. Tada ćemo 
željeti svu učenost i talente koje posjedujemo, a možda i više, da bismo 
vodili sebe same. — »Svaki pas mora imati svoj dan«, dan Amerikanaca 


približava se svome kraju. 

Jednog ljetnog dana 1830. Davida Walkera pronašli su mrtvoga u veži 
blizu njegove trgovine u Bostonu. 

Neki rođeni u ropstvu ostvarili su neispunjene želje milijuna. Rob 
Frederick Douglass, kojeg su poslali u Baltimore da radi kao sluga i radnik 
na brodogradilištu, nekako je naučio čitati i pisati pa je u svojoj dvadeset 
prvoj godini, 1838., pobjegao na Sjever gdje je kao predavač, urednik novina 
i pisac postao najslavniji crni čovjek svoga doba. U svojoj autobiografiji 
Narrative of the life of Frederick Douglass prisjeća se svojih prvih djetinjih 


misli o svome stanju: 


Zašto sam ja rob? Zašto su neki ljudi robovi, a drugi gospodari? Je li ikad 
bilo vrijeme da to nije bilo tako? Kako je započeo taj odnos? 

Međutim kad sam se jednom upustio u to istraživanje, nije mi tre- 
balo dugo da pronađem pravo rješenje tog problema. Pravo objašnjenje 
postojanja robovlasništva nije bila boja, već zločin, ne Bog, već čovjek; 
nije mi dugo trebalo da iznađem drugu važnu istinu, odnosno: ono što 
čovjek može stvoriti, čovjek može i razoriti ... 

Jasno se sjećam da sam, čak i onda, bio snažno impresioniran idejom da 
jednog dana budem slobodan čovjek. To radosno uvjerenje bio je urođeni 
san o mojoj ljudskoj prirodi — konstantna prijetnja robovlasništvu — i to 


ona koju sve sile robovlasništva nisu mogle ušutkati ili ugasiti. 


Zakon o odbjeglim robovima donesen 1850. bio je ustupak južnjačkim drža- 
vama zauzvrat za primanje teritorija iz Meksičkoga rata (osobito Kalifornije) 
u Uniju kao nerobovlasničke države. Taj je zakon olakšao robovlasnicima 
da ponovno uhvate bivše robove ili da jednostavno pokupe robove za koje 
bi tvrdili da su pobjegli. Crnci sa Sjevera organizirali su otpor Zakonu o 
odbjeglim robovima osudivši predsjednika Fillmorea koji ga je potpisao 
i senatora Daniela Webstera koji ga je podržao. Jedan od tih bio je J.W. 
Loguen, sin majke ropkinje i njezina bijelog vlasnika. U slobodu je pobjegao 
na konju svoga gospodara, upisao je koledž i bio svećenik u gradu Syracuseu 
u New Yorku. Govorio je na okupljanju u tom gradu 1850. godine: 


Došlo je vrijeme da promijenimo glasove poniznosti u glasove prkosa — i 
da kažemo gospodinu Filmoreu i gospodinu Websteru, ako predlažu da se 
ta mjera primijeni na nas, da se na nas pošalju psi tragači ... Ja sam svoju 
slobodu primio od Nebesa, a s njom je došla zapovijed da branim svoje 


pravo na nju ... Ja ne poštujem ovaj zakon — ne bojim ga se — neću mu se 

Iduće godine Syracuse je dobio svoju priliku. Odbjeglog roba Jerryja uhvatili 
su i izveli pred sud. Mnoštvo se poslužilo željeznim polugama i ovnovima 
za rušenje bedema kako bi prodrlo u sudnicu, prkoseći policajcima s izvu- 


pokoriti! On mene proglašava odmetnikom, a ja njega proglašavam odmet- 
nikom ... Neću živjeti kao rob i ako me se na silu pokuša opet pretvoriti 
u roba, pripremit ću se da se suočim s tom krizom kako dolikuje čovjeku 
... Vaša večerašnja odluka u prilog otporu dat će oduška duhu slobode, 
razbit će obruč suprotne strane i klicat će na radost cijelog Sjevera ... Nebo 
zna da će taj čin plemenite odvažnosti buknuti negdje — i možda će Bog 
Syracuseu udijeliti čast da bude to časno mjesto odakle će se pronijeti glas 


zemljotresa diljem zemlje! 


čenim pištoljima, i oslobodilo Jerryja. 


»Podzemne željeznice«. Govorilo se da je pomogao 1500 robova da odu u 
Kanadu. Njegova je rasprava o robovlasništvu privukla pozornost njegove 
bivše gospodarice koja mu je pisala tražeći od njega ili da se vrati ili da joj 
pošalje 1000 dolara kao obeštećenje. Loguenov odgovor njoj tiskan je u 


Loguen je svoj dom u Syracuseu pretvorio u glavno okupljalište 


abolicionističkim novinama The Liberator: 

Gospođo Sarah Logue ... Kažete da imate ponude da me se kupi i da ćete 
me prodati ako vam ne pošaljem 1000 dolara, i u istom dahu i gotovo u 
istoj rečenici, kažete: »Znate da smo vas odgojili kao i svoju djecu.« Ženo, 
jesi li svoju djecu odgojila za tržište? Jesi li ih odgojila za stup srama na 
kojem se bičuje prijestupnike? Jesi li ih odgojila da ih se goni vezane 
lancem u povorci? ... Sram te bilo! 

Međutim vi kažete da sam lopov jer sam sa sobom poveo staru kobilu. 
Mora li vam se reći da sam ja imao više prava na tu staru kobilu, kako je vi 
nazivate, nego što je Manasseth Logue imao na mene? Veći je moj grijeh 
što sam mu ukrao konja nego što je njegov što je opljačkao kolijevku moje 
majke i ukrao mene? ... Mora li vam se reći da su ljudska prava međusobna 
i uzajamna te da ste, ako mi oduzmete slobodu i život, proigrali svoju 
slobodu i svoj život? Postoji li pred Bogom i nebesima zakon za jednog 
čovjeka koji nije zakon za sve ostale ljude? 

Ako vi ili bilo koji špekulant koji se bavi mojim tijelom i mojim pravima 
želite znati kako se odnositi prema mojim pravima, samo dođite ovamo 


i stavite svoje ruke na mene i pretvorite me u roba ... 
Vaš, itd. J. W. Loguen 


Frederick Douglass znao je da se sramota robovlasništva ne odnosi samo 
na Jug, nego da je cijela zemlja sudjelovala u tome. Četvrtog srpnja 1852. 
on je održao govor povodom Dana nezavisnosti: 


Dragi sugrađani! Oprostite mi, i dopustite mi da pitam zašto me se pozvalo 
da danas ovdje govorim? Kakve ja, ili oni koje predstavljam, imam veze 
s vašom nacionalnom neovisnosti? Protežu li se uzvišena načela političke 
slobode i prirodne pravednosti, ugrađena u tu Deklaraciju neovisnosti, na 
nas? I jesam li ja, stoga, pozvan da prinesem našu skromnu žrtvu na oltar 
nacije, da priznam dobrobiti i izrazim pobožnu zahvalnost za blagodati 
koje za nas proistječu iz vaše neovisnosti? ... 

Što američkom robu znači vaš 4. srpnja? Odgovaram, to je dan koji 
mu više od bilo kojeg drugog dana u godini otkriva odvratnu nepravdu 
i okrutnost kojih je neprestana žrtva. Njemu je vaša proslava varka; vaša 
hvaljena sloboda bezbožno razmetanje; vaša nacionalna veličina naduta 
taština; zvuci vašeg radovanja isprazni su i bezdušni; vaša je osuda tirana 
mjeđu optočena besramnost; vaše klicanje slobodi i jednakosti jalova je 
sprdnja; vaše molitve i himne, vaše propovijedi i zahvalnice, sa svim vašim 
religioznim paradiranjem i svečanostima, njemu su samo šuplje zvučne 
fraze, prijevara, obmana, bezbožnost i licemjerje — tanki veo za prikrivanje 
zločina koji bi osramotili narod divljaka. U ovom času nijedan narod 
na zemlji nije kriv za šokantnije i krvavije prakse od naroda Sjedinjenih 
Američkih Država. 

Pođite kamo god možete, tražite gdje god želite, potucajte se po svim 
monarhijama i despotizmima Staroga svijeta, putujre Južnom Amerikom, 
istražite sva zlostavljanja i kada pronađete posljednje, usporedite re činje- 
nice sa svakodnevnom praksom ovog naroda i zajedno sa mnom reći ćete 
da, kad je riječ o gnjusnom barbarstvu i besramnom licemjerju, Amerika 


prevladava bez premca ... 


Deset godina poslije pobune Nata Turnera nije bilo naznake crnačkoga 
ustanka na Jugu. No te se godine, 1841., dogodio jedan incident koji je živom 
održao ideju pobune. Robovi prevoženi na brodu Creole svladali su posadu, 
ubili jednoga od njih i otplovili prema britanskoj Zapadnoj Indiji (gdje je 
ropstvo ukinuto 1833.). Engleska je odbila vratiti robove (bilo je mnogo 
rasprava protiv američkoga ropstva u Engleskoj) i to je dovelo do gnjevne 
rasprave u Kongresu o ratu s Engleskom, koju je poticao državni tajnik Daniel 

Webster. Colored Peoples Press osudio je Websterovo »nasilničko stajalište« i, 
podsjetivši na Revolucionarni rat i na Rat iz 1812. godine, napisao: 


Ako se objavi rat ... Hoćemo li se boriti da bismo obranili vladu koja nam 
odriče najdragocjenije građansko pravo? ... Savezne države koje nastanju- 
jemo dvaput su se okoristile našim dobrovoljnim uslugama i otplatile nam 
to lancima i ropstvom. Hoćemo li i treći put poljubiti nogu koja nas gazi? 
Ako da, onda zaslužujemo svoje lance. 


Kako su napetosti rasle i na Sjeveru i na Jugu, crnci su postajali sve mili- 
tantniji. Frederick Douglass 1857. govorio je: 


Dopustite mi da kažem koju riječ o filozofiji reformi. Cijela povijest napretka 
ljudske slobode pokazuje da su svi ustupci koji su dosad napravljeni nje- 
zinim uzvišenim zahtjevima rođeni iz borbe. .. Ako nema borbe, nema ni 
napretka. Oni koji ispovijedaju zagovaranje slobode a ipak obezvrjeđuju 
sukobljavanje, ljudi su koji žele usjeve bez oranja zemlje. Žele kišu bez 
gromova i munja. Žele ocean bez golemog huka njegovih brojnih voda. 
Ta borba može biti moralna; može biti fizička; a može biti i moralna i 
fizička, no ona mora biti borba. Moć ne prepušta ništa bez zahtijevanja. 
Nikad nije i nikad neće ... 


Postojale su taktičke razlike između Douglassa i Williama Lloyda Garrisona, 
bijelog abolicionista i urednika The Lrberatora — općenito razlike između 
crnačkih i bjelačkih abolicionista. Crnci su se bili voljniji upustiti u oružani 
ustanak, ali su bili spremniji i iskoristiti postojeća politička sredstva — gla- 
sačke kutije, Ustav — sve što bi pospješilo njihovu borbu. Nisu bili toliko 
apsolutni u svojoj taktici kao garisonovci. Moralni pritisak ne bi sam bio 
dovoljan, crnci su to znali; bit će potrebne sve vrste taktika, od izbora do 
pobune. 

Koliko je u umovima sjevernjačkih crnaca bilo sveprisutno pitanje 
robovlasništva pokazuju crna djeca u školi u Cincinnatiju, privatnoj školi 
koju su financirali crnci. Djeca su odgovarala na pitanje »O čemu najviše 
razmišljate Očuvalo se samo pet odgovora i svi oni upućuju na robovla- 
sništvo. Sedmogodišnje je dijete napisalo: 


Dragi moji školski drugovi, iduće godine kupit ćemo farmu i jedan dio 


dana ćemo raditi a drugi dio dana ćemo učiti ako doživimo da to vidimo 

i doći ćemo doma jedan dio dana da vidimo svoje majke i sestre i rođake 
ako imamo neke i da vidimo svoju ljubaznu rodbinu i da budemo dobri 
dečki i da nađemo čovjeka koji će jadne robove osloboditi ropstva. I tužan 
sam kad čujem da je brod ... potonuo s 200 jadnih robova gore na rijeci, 
Oh, kako sam tužan kad to čujem, toliko mi se rastuži srce da bih se u 


minuti mogao onesvijestiti. 


Bjelački su abolicionisti odradili hrabar i predvodnički posao iznoseći svoje 
mišljenje s govornica, u novinama, pomoću »Podzemne željeznice«. Crnački 
abolicionisti, koji su manje objavljivani, bili su kičma antirobovlasničkog 
pokreta. Prije nego što je Garrison počeo objavljivati svoj slavni Ziberator 
u Bostonu 1831. godine, već je bila održana prva nacionalna konvencija 
crnaca, David Walker već je napisao svoj »Poziv«, a crnački abolicioni- 
stički časopis Freedom's Journal već se bio pojavio. Od prvih dvadeset pet 
pretplatnika Lzberatora većina su bili crnci. 

Crnci su se neprestano morali boriti s nesvjesnim rasizmom bijelih 
abolicionista. Također su morali insistirati na vlastitom neovisnom glasilu. 
Douglass je pisao za The Liberator, ali je 1847. pokrenuo vlastite novine 
u Rochesteru North Star, što je dovelo do raskida s Garrisonom. Godine 
1854. crnačka je konferencija objavila: »... riječ je o isključivo našoj borbi; 
nitko se drugi ne može boriti za nas ... Naši odnosi s antirobovlasničkim 
pokretom moraju biti i jesu promijenjeni. Umjesto da ovisimo o njemu, mi 
mu moramo biti na čelu«. 

Neke su se crne žene suočavale s trostrukim preprekama — to što su 
bile abolicionistkinje u robovskom društvu, što su bile crnkinje među 
bjelačkim reformistima, i što su bile žene u reformskom pokretu kojim su 
dominirali muškarci. Kada je Sojourner Truth ustala da bi govorila 1853. 
u New York Cityju na Četvrtoj nacionalnoj konvenciji o ženskim pravima, 
sve se skupilo. U dvorani se nalazila neprijateljski naklonjena gomila koja 
je vikala, podrugljivo dovikivala, prijetila. Ona je rekla: 


Znam da vas navodi na zviždanje i da vas razdražuje kad vidite obojenu 
ženu kako ustaje i govori vam o različitim stvarima, i o pravima žena. 
Sve su nas bili odbacili toliko nisko da nitko nije pomislio da ćemo ikad 
više ponovno ustati; no ... mi ćemo se ponovno pridići, i ja sam sada 
ovdje ... mi ćemo imati svoja prava; vidjet ćere da hoćemo; i ne možete 


nas zaustaviti da ih ostvarimo; vidjet ćere da ne možete. Možete zviždati 

koliko hoćete, ali to dolazi ... Sjedim s vama da bih promatrala; i svako 


ću malo izlaziti i govoriti vam koje je doba noći ... 


Poslije nasilnog ustanka Nata Turnera i krvavih represija u Virginiji, sigur- 
nosni sustav na Jugu postao je čvršći. Možda se samo netko izvana mogao 
ponadati da će pokrenuti pobunu. Postojala je takva osoba, bijelac divlje 
hrabrosti i odlučnosti, John Brown, čija je divlja zamisao bila prodrijeti u 
saveznu oružnicu u Harpers Ferryju u Virginiji i potom započeti pobunu 
robova diljem Juga. 

Harriet Tubman, visoka 1,80 metara, bez ponekog zuba, veteranka 
bezbrojnih tajnih misija tijekom kojih je crnce izbavljala iz ropstva, bila je 
povezana s Johnom Brownom i njegovim planom. Međutim bolest ju je 
spriječila da mu se pridruži. I Frederick Douglass upoznao je Browna. On 
se protivio tom planu iznoseći stajalište o izgledima za njegov uspjeh, ali se 
divio oboljelom muškarcu u šezdesetima, visokom, mršavom, bijele kose. 

Douglass je bio u pravu; plan neće uspjeti. Lokalna milicija, kojoj se 
pridružilo stotinu marinaca pod zapovjedništvom Roberta E. Leeja, opkolila 
je ustanike. Iako su mu ljudi bili mrtvi ili zarobljeni, John Brown odbijao 
se predati: zabarikadirao se u malu ciglenu zgradu blizu ulaznih vrata u 
oružarnicu. Vojska je topovima probila vrata, poručnik marinac ušao je i 
udario Browna mačem. Podvrgnuli su ga ispitivanju, ranjena, bolesna. \. 
E. B. Du Bois, u svojoj knjizi John Brown, piše: 


Zamislire situaciju: ostarjeli i krvlju obliven čovjek, napola mrtav od rana 
zadobivenih prije nekoliko sati; čovjek koji leži na hladnom i u prljavštini, 
nije spavao pedeset i pet sati na rubu živaca, bio je bez hrane gotovo isto 
toliko dugo, s mrtvim tijelima svojih dvaju sinova gotovo pred očima, s 
tijelima sedmorice svojih ubijenih drugova nagomilanim oko njega, sa 
ženom i ucviljenom obitelji koja je uzalud slušala, i s izgubljenim ciljem, 


životnim snom, koji je bio mrtav u njegovu srcu ... 


Dok je ležao tako, podvrgnut ispitivanju guvernera Virginije, Brown je 
rekao: »Bilo bi vam bolje — svima vama na Jugu — da se pripremite za 
rješavanje tog pitanja ... Mene ćete se vrlo lako riješiti — gotovo da ste me 
se već riješili, međutim to pitanje tek treba riješiti — to crnačko pitanje, 
hoću reći; tome još nije došao kraj.« 

Du Bois ocjenjuje Brownove akcije: 

Ako je njegov prepad bio djelo šačice fanatika, koje je predvodio luđak i 
koje su robovi odbacili do posljednjeg, onda bi bilo prikladno ignorirati 
taj incident, potiho kazniti najgore prijestupnike i zavedenog vođu ili 
pomilovati ili ga poslati u umobolnicu ... Premda je ustrajala na tome da 
je taj napad bio beznadan i smiješno mali da bi išta postigao ... država je 
unatoč tomu potrošila 250.000 dolara kako bi kaznila napadače, raspo- 
redila je od risuću do tri tisuće vojnika u blizini događaja i cijelu je zemlju 


izložila opsadnom stanju. 


Brown je u svojoj posljednjoj pisanoj izjavi, u zatvoru, neposredno prije 
nego što će ga objesiti, rekao: »Ja, John Brown, potpuno sam siguran da 
se zločini ove krive zemlje mogu pročistiti samo krvlju.« 

Ralph Waldo Emerson, koji sam nije bio aktivist, rekao je za pogubljenje 
Johna Browna: »On će vješala učiniti svetima kao što je svet križ.« 

Od dvadeset dvojice muškaraca koji su činili udarnu snagu Johna 
Browna petorica su bili crnci. Dvojicu od njih ubili su na licu mjesta, 
jedan je pobjegao, a dvojicu su vlasti objesile. Prije vlastita pogubljenja John 
Copeland pisao je roditeljima: 


Sjetite se da, ako moram umrijeti, umirem pokušavajući nekolicinu iz svog 
jadnog i ugnjetenog naroda osloboditi stanja sužanjstva u kakvom se ja 
nalazim, protiv kojeg je Bog u svome Svetom pismu iznio najogorčenije 
osude ... 

Ne užasavaju me vješala ... 

Zamišljam da vas čujem, i to sve vas, majku, oca, sestre i braću, kako 
govorite: »Ne, nema te borbe zbog koje bismo, s manje tuge, mogli gle- 
dati kako umireš.« Vjerujte mi kada vam kažem da sam, iako ušutkan u 
zatvoru i osuđen na smrt, proveo mnoge sretne sate ovdje i ... gotovo mi 
je svejedno hoću li umrijeti sada ili u bilo kojem drugom trenutku, zato 


što sam spreman sresti se sa svojim stvoriteljem ... 


Jehna Browna pogubila je savezna država Virginia s odobrenjem savezne 
vlade. Upravo je savezna vlada, premda je slabo provodila zakon o okon- 
čavanju trgovine robljem, neumoljivo provodila zakone koji su predviđali 
povratak robova u robovlasništvo. Upravo je savezna vlada, za vrijeme 
mandata Andrewa Jacksona, surađivala s Jugom kako bi abolicionističkoj 
literaturi uskratila pristup poštanskim uslugama u južnjačkim državama. 
Upravo je Vrhovni sud Sjedinjenih Američkih Država 1857. presudio da 

rob Dred Scott ne može voditi parnicu za svoju slobodu jer on nije osoba, 
već imovina. 

Takva savezna vlada nikad ne bi prihvatila kraj robovlasništva postignut 
pobunom. Ona bi okončala robovlasništvo samo pod uvjetima koje bi 
nadzirali bijelci i samo kad bi to zahtijevale političke i ekonomske potrebe 
poslovne elite na Sjeveru. Upravo je Abraham Lincoln savršeno kombinirao 
potrebe poslovnog svijeta, političke ambicije nove Republikanske stranke, 
retoriku humanitarizma. Njemu ukidanje robovlasništva nije bilo na vrhu 
liste glavnih prioriteta, međutim bilo je dovoljno blizu da bi ga onamo privre- 
meno mogli progurati pritisci abolicionista i praktična politička korist. 

Lincoln je vješto mogao stopiti interese vrlo bogatih i interese crnih u 
povijesnom trenutku kada su se ti interesi dodirnuli. I to je dvoje mogao 
povezati sa sve većim slojem Amerikanaca, bjelačkom, perspektivnom, 
ekonomski ambicioznom, politički aktivnom srednjom klasom. Richard 
Hofstadter to opisuje ovako: 


Kako je u svojim idejama u potpunosti bio pripadnik srednje klase, govorio 
je u ime onih milijuna Amerikanaca koji su svoje živote započeli kao 
unajmljeni radnici — pomoćnici na farmama, činovnici, učitelji, obrtnici, 
proizvođači čamaca s ravnim dnom, radnici koji kalaju balvane za ograde — 
ali koji su prešli u redove farmera sa zemljom, uspješne trgovce mješovitom 


robom, odvjetnike, veletrgovce, liječnike i političare. 


Lincoln je lucidno i strastveno mogao govoriti protiv robovlasništva kad je 
njegova moralna utemeljenost u pitanju, ali je oprezno postupao u praktičnoj 
politici. Vjerovao je da »se institucija robovlasništva temelji na nepraved- 
nosti i lošoj politici, ali da javno iznošenje abolicionističkih dokrrina više 
povećava nego što ublažava njegova zla«. (Tome se protivi tvrdnja Fredericka 
Douglassa o borbi ili ona Garrisonova: »Gospodine, robovlasništvo se neće 
zbaciti bez vrenja, najvećeg vrenja.«) Lincoln je precizno iščitavao Ustav, 
što je značilo da Kongres nije, zbog Desetog amandmana (koji saveznim 
državama prepušta ovlasti koje nisu jasno dane saveznoj vladi), mogao 
ustavno zabraniti robovlasništvo u saveznim državama. 

Kada je iznesen prijedlog da se ukine robovlasništvo u okrugu Columbia, 
koji nije imao prava savezne države, već je izravno bio pod jurisdikcijom 
Kongresa, Lincoln je rekao da bi to bilo u skladu s Ustavom, ali da se to 
ne smije učiniti osim ako narod iz distrikta to ne želi. Budući da su oni 
većinom bili bijelci, time je ta zamisao bila dokrajčena. Hofstadter je za tu 

Lincolnovu izjavu rekao da »odiše vatrom beskompromisnog ustrajavanja 
na umjerenosti«. 

Lincoln je odbio javno osuditi Zakon o odbjeglim robovima. Napisao je 
prijatelju: »Priznajem da mi je mrsko vidjeti kako se love ta jadna bića ... ali 
grizem usne i šutim.« A kada je kao kongresmen 1849. predložio rezoluciju 
kojom bi se ukinulo robovlasništvo u okrugu Columbia, to je popratio 
odjeljkom u kojem od lokalnih vlasti traži da uhite i vrate odbjegle robove 
koji dolaze u Washington. (To je navelo Wendella Phillipsa, bosronskog 
abolicionista, da godinama poslije aludira na njega kao na »psa goniča robova 
iz Illinoisa«.) On se protivio robovlasništvu, ali crnce nije mogao doživljavati 
kao ravnopravne, stoga je u njegovu pristupu stalna tema bilo oslobađanje 
robova i njihovo slanje natrag u Afriku. 

U njegovoj predizbornoj kampanji za Senat u Illinoisu, u kojoj se natjecao 
sa Stephenom Douglasom, Lincoln je različito govorio ovisno o gledištima 
svojih slušatelja (i to je također možda ovisilo o tome koliko su izbori bili 
blizu). Govoreći u Illinoisu u srpnju (u Chicagu), rekao je: 


Odbacimo sve to izmotavanje da su ovaj čovjek i onaj čovjek, ova rasa i ona 
rasa podređeni, i da ih se zato mora staviti u podređeni položaj. Odbacimo 
sve te stvari i ujedinimo se kao jedan narod diljem cijele ove zemlje, sve 


dok opet uspravni ne objavimo da su svi ljudi stvoreni jednakima. 


Dva mjeseca poslije u Charlestonu u južnom Illinoisu Lincoln je rekao 
svojoj publici: 


Reći ću, dakle, da ja nisam, niti sam ikad bio, naklonjen ostvarivanju 
na bilo koji način društvene i političke jednakosti bijele i crnačke rase 
(pljesak); da ja nisam, niti sam ikad bio, sklon od crnaca napraviti glasače 
ili porotnike, niti ih osposobiti da obavljaju državnu službu, niti omogućiti 
da se međusobno vjenčavaju s bijelcima ... 

I budući da tako ne mogu živjeti, mada su i dalje zajedno, mora postojati 
položaj nadređenih i podređenih, a ja sam kao i svaki drugi čovjek sklon 


imati nadređen položaj dodijeljen bijeloj rasi. 


U pozadini odcjepljenja Juga od Unije, nakon što je Lincoln izabran za 
predsjednika ujesen 1860. kao kandidat nove Republikanske stranke, odvijao 
se dugi niz političkih sukoba između Juga i Sjevera. Uzrok tih sukobljavanja 
nije bilo robovlasništvo kao moralna institucija — većina sjevernjaka nije 

toliko marila za robovlasništvo da bi se žrtvovala zbog njega, svakako ne da 
bi se žrtvovala u ratu. To nije bio sukob naroda (većina sjevernjačkih bijelaca 
nije bila ekonomski povlaštena, nije bila politički moćna; većina južnjaka bili 
su siromašni farmeri, a ne oni koji odlučuju), već elita. Sjevernjačka je elita 
željela ekonomsku ekspanziju — slobodnu zemlju, slobodnu radnu snagu, 
slobodno užište, visoke zaštitne tarife za proizvođače, banku Sjedinjenih 
Američkih Država. Interesi robova protivili su se svemu tome; oni su smatrali 
da se Lincoln i republikanci zalažu za nastavak svoga ugodnog i uspješnog 
načina života koji će biti nemoguće ostvariti u budućnosti. 

Tako se, kada je Lincoln izabran, sedam južnjačkih država odcijepilo od 
Unije. Lincoln je započeo neprijateljstva pokušavajući ponovno zaposjesti 
federalnu vojnu bazu u utvrdi Sumter u Južnoj Karolini, na što su se odcijepile 
još četiri države. Konfederacija se stvorila; Građanski je rat započeo. 

Lincolnovo prvo inauguralno obraćanje u ožujku 1861. bilo je pomir- 
ljivo prema Jugu i odcijepljenim državama: »Nemam namjeru, izravno ili 
neizravno, uplitati se u instituciju robovlasništva u saveznim državama u 
kojima ono postoji. Vjerujem da nemam zakonsko pravo to napraviti, niti 
sam sklon to učiniti.« I četiri mjeseca nakon početka rata, kada je general 
John C. Frćmont u Missouriju proglasio ratno stanje i rekao da robovi čiji 
se vlasnici opiru Sjedinjenim Američkim Državama trebaju biti slobodni, 
Lincoln je opozvao tu naredbu. Jako mu je bilo stalo da u Uniji zadrži 
robovlasničke savezne države Maryland, Kentucky, Missouri i Delaware. 

Tek kada je rat postao sve nesmiljeniji, kada su se žrtve počele gomilati, 
kada je očajnička želja da se pobijedi bila na vrhuncu, a kritika abolicionista 
počela prijetiti da će srušiti skrpanu koaliciju koja je podržavala Lincolna, 
on je počeo poduzimati korake protiv robovlasništva. Hofstadter to opi- 
suje na ovaj način: »Poput osjetljivog barometra, on je bilježio trendove 
pritisaka i kako se radikalni pritisak povećavao, on se pomicao na lijevo.« 
Wendell Phillips rekao je da se Lincoln mogao razviti »zato što smo ga 
mi preplavili«. 

Rasizam je na Sjeveru bio ukorijenjen koliko i robovlasništvo na Jugu, 
i bio je potreban rat da se prodrma i jedno i drugo. Njujorški crnci nisu 
mogli glasovati osim ako nisu posjedovali imovinu u vrijednosti od 250 
dolara (ograničenje koje se nije primjenjivalo na bijelce). Prijedlog da se to 
ukine, iznesen na glasovanje 1860. godine, nije prošao u omjeru dva prema 
jedan (iako je Lincoln u New Yorku imao podršku od 50.000 glasača). 
Frederick Douglass komentirao je: »Crnačko glasačko pravo se poput crne 
prinove smatralo previše ružnim da bi se pokazalo u tako veličanstvenoj 

prigodi. Crnac je bio skriven kao što neki ljudi od pogleda sklanjaju svoju 
deformiranu djecu kada dođu gosti.« 

Wendell Phillips, uza svu svoju kritiku Lincolna, prepoznao je moguć- 
nosti koje se nude s njegovim izborom. Govoreći u crkvi Tremont Temple 
u Bostonu dan poslije izbora, Phillips je rekao: 


Ako je vjerovati telegrafima, prvi put u našoj povijesti rob je izabrao 
predsjednika Sjedinjenih Američkih Država ... Iako nije abolicionist, niti 
je čovjek koji je protiv robovlasništva, g. Lincoln pristaje predstavljati 
antirobovlasničku ideju. On je pijun na političkoj šahovskoj ploči, ali 
njegova je vrijednost u njegovu položaju; uz pošten trud uskoro bismo ga 
mogli zamijeniti za skakača, lovca ili kraljicu, i mogao bi pomesti sve na 
ploči. (Pljesak.) 


Konzervativci iz bostonskih gornjih klasa željeli su pomirenje s Jugom. 
Jednom su prilikom uletjeli na abolicionističko okupljanje u tom istom 
Tremont Templeu, ubrzo poslije Lincolnova izbora, i tražili su da se naprave 
ustupci Jugu »u interesu trgovine, proizvođača, poljoprivrede«. 

Duh Kongresa, čak i nakon početka rata, pokazao se u rezoluciji koju je 
donio u ljeto 1861. samo s nekoliko glasova protiv: »... ovaj se rat ne vodi ... 
u svrhu ... zbacivanja ili upletanja u prava utvrđenih institucija tih saveznih 
država, već ... da se očuva Unija«. 

Abolicionisti su pojačali svoju kampanju. Predstavke o emancipaciji 
1861. i 1862. slijevale su se u Kongres. U svibnju te godine Wendell Phillips 
rekao je: »Abraham Lincoln možda to ne želi; ali on to ne može spriječiti; 
nacija to može ne željeti, no nacija to ne može spriječiti. Nije mi važno što 
ljudi žele ili priželjkuju; crnac je oblutak u zupčaniku, i stroj se ne može 
pokrenuti dok ga ne izvučete van.« 

U srpnju je Kongres donio Zakon o zapljeni, koji je omogućio oslo- 
bađanje onih robova čiji su se gospodari borili protiv Unije. Međutim 
generali Unije to nisu provodili, a Lincoln je ignorirao to neprovođenje. 
Garrison je Lincolnovu politiku nazvao »smetenom, kolebljivom, dvoličnom, 
neodlučnom, slabom, omamljujućom«, a Phillips je za Lincolna rekao da 
je »prvorazredan drugorazredni čovjek«. 

Razmjena pisama između Lincolna i Horacea Greeleyja, urednika nju- 
jorškog Tribunea, u kolovozu 1862. Lincolnu je pružila mogućnost da izrazi 
svoja gledišta. Greeley je napisao: 

Dragi gospodine! Ne želim se nametati kako bih vam rekao — jer to mora 
da vam je već poznato — da je većina onih koji su slavili vaš izbor ... neu- 
godno razočarana i duboko ražalošćena politikom za koju se čini da je 
vodite s obzirom na pobunjene robove ... Tražimo od vas, kao prvog sluge 
Republike, posebno i prije svega zaduženog za tu dužnost, da IZVRŠAVATE 
ZAKONE ... Mislimo da ste neočekivano i katastrofalno nemarni ... glede 
emancipacijskih odredbi novoga zakona o konfiskaciji ... 

Mislimo da ste pod pretjeranim utjecajem vijeća ... određenih političara 


koji dolaze s granica robovlasničkih država. 


Greeley je apelirao na praktičnu potrebu dobivanja rata. »Mi moramo 
imati izviđače, vodiče, špijune, kuhare, kirijaše i sjekače među crncima s 
Juga, dopustili im mi da se bore za nas ili ne ... Zaklinjem vas da pokažete 
bezrezervnu i nedvosmislenu pokornost zakonu ove zemlje.« 

Lincoln je već pokazao svoj stav ne opozivajući naredbu jednog od 
svojih zapovjednika, generala Henryja Hallecka, koji je odbjeglim crncima 
zabranio da stupe u redove njegove vojske. Sada je odgovorio Greeleyju: 


Dragi gospodine: ... nisam mislio nikoga ostaviti u sumnji ... Moj naju- 
zvišeniji cilj u ovoj borbi je očuvati Uniju, a ne očuvati ili uništiti robo- 
vlasništvo. Kad bih mogao očuvati Uniju a da pritom ne oslobodim ni 
jednog roba, ja bih to učinio; i kad bih je mogao očuvati oslobađanjem 
svih robova, ja bih to učinio; a kad bih to mogao učiniti tako da oslo- 
bodim neke, a druge ostavim nedirnute, ja bih i to učinio. Ono što činim 
u vezi s robovlasništvom i obojenom rasom, činim zato što to doprinosi 
očuvanju Unije; a ono što ne činim, ne činim zato što vjerujem da ne bi 
doprinijelo očuvanju Unije ... Ovdje sam iznio svoje namjere u skladu 
sa svojim gledanjem na službenu dužnost, i ne namjeravam nikako pre- 
inačiti svoju često izraženu osobnu želju da svi ljudi, svugdje, mogu biti 
slobodni. Vaš, A. Lincoln. 


Lincoln je dakle napravio razliku između »osobne želje« i svoje »službene 
dužnosti«. 

Kada je u rujnu 1862. Lincoln objavio svoj preliminarni Proglas o eman- 
cipaciji, bio je to vojni potez kojim je Jugu dao četiri mjeseca da se prestane 
buniti, zaprijetivši da će osloboditi njegove robove budu li se nastavili boriti 
i obećavši da će robovlasništvo ostaviti nedirnutim u saveznim državama 
koje su prešle na stranu Sjevera: 

Da će na prvi dan siječnja godine Gospodnje 1861. sve osobe smatrane 
robovima unutar bilo koje države ili naznačenog dijela države koji će 
tada biti u stanju pobune protiv Sjedinjenih Američkih Država biti tada, 


nadalje i zauvijek slobodne ... 


Stoga je Proglas o emancipaciji, kada je objavljen 1. siječnja 1863., proglasio 
robove slobodnima na onim područjima na kojima se još vodila borba protiv 
Unije (koja su pobrojene vrlo pomno), a nije rekao ništa o robovima iza 
granica Unije. Kako to opisuje Hofstadter, Proglas o emancipaciji »imao 
je svu moralnu veličajnost teretnice«. London Spectator koncizno je pisao o 
tome: »Nije izraženo načelo da ljudsko biće ne može pravedno posjedovati 
neko drugo, već da ga ne može posjedovati osim ako nije lojalno Sjedinjenim 
Američkim Državama.« 

Premda ograničen, Proglas o emancipaciji dao je vjetra antirobovlasničkim 
snagama. U ljeto 1864. godine 400.000 potpisa kojima se tražilo kraj robo- 
vlasništva poslano je u Kongres, što dotad nije zabilježeno u povijesti zemlje. 
Tog je travnja Senat usvojio Trinaesti amandman, kojim se proglašava kraj 
robovlasništva, a u siječnju 1865. u tome ga je slijedio Zastupnički dom 
Kongresa. 

Nakon Proglasa vojska Unije bila je otvorena crncima. I što je više crnaca 
stupalo u rat, to je on više nalikovao ratu za njihovo oslobođenje. Što su 
se bijelci više žrtvovali, to je bilo više pritužbi, osobito među siromašnim 
bijelcima na Sjeveru, koji su u vojsku pozivani u skladu sa zakonom koji je 
bogatima omogućavao da otkupe svoje izbjegavanje vojnog poziva za 300 
dolara. I stoga je 1863. došlo do nemira zbog vojnih poziva, bune gnjevnih 
bijelaca u sjevernjačkim gradovima, čije mete nisu bili bogari, koji su im 
bili daleko, već crnci, koji su im se našli nadohvat. Bila je to orgija smrti i 
nasilja. Neki crnac iz Detroita opisao je što je vidio: rulju, s bačvama piva na 
kolima, naoružanu toljagama i ciglama, kako maršira kroz grad, napadajući 
crne muškarce, žene, djecu. Jednog od njih čuo je kako kaže: »Ako moramo 
biti pobijeni zbog crnaca, onda ćemo ubiti svakoga u ovom gradu.« 

Građanski je rat bio jedan od najkrvavijih u ljudskoj povijesti do tog 
vremena: 600.000 mrtvih na objema stranama, na stanovništvo od 30 
milijuna — što je ekvivalent da u Sjedinjenim Američkim Državama 1978. 
godine, na 250 milijuna ljudi bude pet milijuna mrtvih. Kako su bitke 
postajale sve žešće, kako su se trupla gomilala, kako je zamor rastao, egzi- 
stencija crnaca na Jugu, njih četiri milijuna, sve je više i više Jugu postajala 

smetnja, a sve više i više prilika za Sjever. Du Bois je, u Black Reconstructionu, 
istaknuo sljedeće: 


... ti su robovi imali golemu moć u svojim rukama. Da su jednostavno 
prestali raditi, mogli su Konfederaciju ugroziti izgladnjivanjem. Ulaženjem 
u federalne tabore pokazali su sumnjičavim sjevernjacima mogućnost da 
ih lako iskoriste na taj način, ali istom tom gestom, da onemoguće njihove 
neprijatelje da ih iskoriste upravo na tim bojištima ... 

Upravo je ta jednostavna alternativa dovela do iznenadne Leejeve pre- 
daje. Ili se Jug morao nagoditi sa svojim robovima, osloboditi ih, iskoristiti 
ih da se bore protiv Sjevera i nakon toga se prema njima ne odnositi kao 
prema robovima; ili se mogao predati Sjeveru uz pretpostavku da mu Sjever 


poslije rata mora pomoći da obrani robovlasništvo, kakvo je bilo prije. 


George Rawick, sociolog i antropolog, opisuje razvoj crnaca do i tijekom 
Građanskoga rata: 


Robovi su se razvili od prestrašenih ljudskih bića bačenih među tuđince, 
uključujući druge robove s kojima nisu bili u srodstvu i koji nisu govorili 
njihov jezik ili nisu razumjeli njihove običaje i navike, do onoga što je \W. 
E. B. Du Bois jednom opisao kao opći štrajk u kojem su stotine tisuća 
robova napustile plantaže, uništivši time sposobnost Juga da opskrbljuje 
svoju vojsku. 


Crne su žene igrale važnu ulogu u ratu, osobito prema kraju. Sojourner Truth, 
legendarna bivša ropkinja koja je bila aktivna u pokretu za ženska prava, 
počela je novačiti crnačke postrojbe za vojsku Unije, što je činila i Josephine 
St. Pierre Ruffin iz Bostona. Harriet Tubman napadala je plantaže predvodeći 
crnačke i bjelačke jedinice, a u jednoj je ekspediciji oslobodila 750 robova. 
Žene su se kretale s pukovnijama obojenih koje su se povećavale kako je vojska 
Unije marširala kroz Jug pomažući svojim muževima, izdržavajući užasne 
tegobe na dugim vojnim pohodima, na kojima su mnoga djeca umrla. Trpjele 
su sudbinu vojnika, kao u travnju 1864. kada su postrojbe Konfederacije u 
utvrdi Pillow u Kentuckyju masakrirale vojnike Unije koji su se predali — 
crne i bijele, zajedno sa ženama i djecom u susjednom taboru. 

Govorilo se da crnačko prihvaćanje robovlasništva dokazuje činjenica 
da je tijekom Građanskoga rata, kada je bilo prilika za bijeg, većina robova 
ostala na plantažama. Zapravo, pola ih je milijuna pobjeglo — oko jedan 

od pet, što je velik omjer ako se uzme u obzir da je velik problem bilo znati 
kamo ići i kako živjeti. 

Vlasnik velike plantaže u Južnoj Karolini i Georgiji napisao je 1862. 
godine: »Ovaj nas je rat naučio savršenoj nemogućnosti da se ukaže i 
najmanje povjerenje crncu. U brojnim instancama oni koje smo cijenili 
najviše bili su prvi koji su nas napustili.« Te je iste godine poručnik u vojsci 
Konfederacije i nekad gradonačelnik Savanne u Georgiji napisao: »Duboko 
žalim što sam saznao da crnci i dalje bježe k neprijatelju.« 

Svećenik u Mississippiju napisao je ujesen 1862. godine: »Kad sam 
došao, iznenadilo me što sam čuo da su naši crnci prošle noći odjurili 
k Jenkijima, ili barem jedan dio njih ... Mislim da će svaki, uz iznimku 
jednog ili dvojice, prijeći k Jenkijima. Eliza i njezina obitelj sigurni su da će 
prijeći. Ona ne skriva svoje misli, već svojim ponašanjem otvoreno iznosi 
svoje stavove — drsko i uvredljivo.« A u dnevniku jedne žene s plantaže iz 
siječnja 1865. stoji: 


Svi ljudi na plantažama besposličare, većinom idu za svojim zadovoljstvima. 
Mnoge su se sluge pokazale vjernima, druge podmuklima i buntovnički 
raspoloženima prema svakoj vlasti i ograničenju ... One su u stanju savršene 
anarhije i pobune. Same su se antagonistički postavile prema svojim vlasni- 
cima i prema svakoj vladi i svakom nadzoru ... Gotovo sva kućna posluga 


napustila je svoje domove; a s večine plantaža otišli su u cijelosti, 
I 1865. godine jedan plantažer iz Južne Karoline piše njujorškom Tribuneu: 


Ponašanje crnaca u posljednjoj krizi naših državnih poslova uvjerilo me da 
smo svi mi žrtve zablude ... Vjerovao sam da su ti ljudi zadovoljni, sretni i 
vezani uz svoje gospodare. Međutim događaji i razmišljanje naveli su me da 
promijenim ta stajališta ... Ako su bili zadovoljni, sretni i vezani uza svoga 
gospodara, zašto su ga napustili u trenutku kad su mu bili potrebni i nagr- 
nuli k neprijatelju kojeg nisu poznavali; ostavivši na taj način svoje stvarno 


dobre gospodare koje su poznavali od vremena kad su bili dojenčad? 


Genovese primjećuje da rat nije doveo do općeg ustanka robova, već: »U 
okrugu Lafayette u Mississippiju robovi su na Proglas o emancipaciji odgo- 
vorili protjerivanjem svojih nadglednika i podjelom zemlje i oruđa među 
sobom.« Aptheker izvješćuje o uroti crnaca u Arkansasu iz 1861., u kojoj 
su htjeli ubiti svoje porobljivače. U Kentuckyju su te godine crnci palili 

kuće i štale, a u gradu New Castleu robovi su, prema novinskom izvješću, 
paradirali gradom »pjevajući političke pjesme i izvikujući Lincolnovo ime«. 
Poslije Proglasa o emancipaciji u Richmondu u Virginiji uhitili su crnačkog 
konobara zato što je vodio »robovsku urotu«, dok su u Yazoo Cityju u 
Mississippiju robovi zapalili sudnicu i četrnaest kuća. 

Bilo je posebnih trenutaka: Robert Smalls (poslije kongresmen iz Južne 
Karoline) i drugi crnci preoteli su parobrod The Planter i otplovili njime 
pokraj konfederacijskih topova kako bi ga predali mornarici Unije. 

Većina se robova nije ni pokorila ni pobunila. Nastavili su raditi čeka- 
jući da vide što će se dogoditi. Kada se ukazala prilika, otišli su, često se 
pridružujući vojsci Unije. U vojsci i mornarici bilo je 200.000 crnaca, a 
ubijeno ih je 38.000. Povjesničar James McPherson kaže: »Bez njihove 
pomoći Sjever ne bi mogao dobiti rat toliko brzo kako je dobio, a možda 
ne bi uopće mogao dobiti rat.« 

Ono što se događalo crncima u vojsci Unije i u sjevernjačkim gradovima 
tijekom rata donekle je nagovještavalo koliko će emancipacija biti ograničena, 
čak i uz punu pobjedu nad Konfederacijom. U sjevernjačkim se gradovima 
crne vojnike koji nisu bili na dužnosti napadalo, kao u Zanesvilleu u Ohiu 
u veljači 1864. godine, gdje su se mogli čuti povici da se »ubije crnčuga«. 
Crne se vojnike iskorištavalo za najteže i najprljavije poslove, za kopanje 
rovova, prevoženje debala i topova, utovarivanje streljiva, iskopavanje bunara 
za bijele pukovnije. Bijeli su vojnici dobivali 13 dolara mjesečno; crni su 
vojnici dobivali deset dolara mjesečno. 

Kasnije u ratu William Walker, crni narednik iz Treće dobrovoljačke 
jedinice iz Južne Karoline, odmarširao je sa svojom četom do šatora svoga 
satnika te im zapovjedio da oružje poslože u stog i napuste vojsku kao pro- 
svjed protiv onoga što je smatrao kršenjem ugovora, zbog nejednake plaće. 
Izveli su ga pred vojni sud i strijeljali zbog pobune. Konačno, u lipnju 1864. 
Kongres je donio zakon kojim se daje jednaka plaća crnačkim vojnicima. 

Konfederacija je u drugom dijelu rata bila očajna, a neki od njezinih 
čelnika predložili su da se unovače, iskoriste i oslobode robovi, koji su sve 
više i više bili prepreka njihovoj borbi. Poslije brojnih vojnih poraza kon- 
federacijski ministar rata Judah Benjamin potkraj 1864. napisao je novin- 
skom uredniku u Charlestonu: »... Dobro je poznato da je general Lee, koji 
uživa tako veliko povjerenje naroda, snažno priklonjen korištenju crnaca za 
obranu i njihovom emancipiranju, bude li potrebno, za tu svrhu...« Jedan je 
ogorčeni general napisao: »Ako se robovi pokažu dobrim vojnicima, onda 
je cijela naša teorija o robovlasništvu pogrešna.« 

Početkom 1865. pritisak je rastao i u ožujku je predsjednik Konfederacije 
Davis potpisao »Zakon o crnim vojnicima«, čime je autorizirao novačenje 
robova kao vojnika, njihovo oslobađanje uz pristanak njihovih vlasnika i 
vlada njihovih država. No prije nego što je to imalo ikakav bitan učinak, 
rat je bio gotov. 

Bivši robovi, koji su tridesetih godina intervjuirani u sklopu Saveznog 
projekta za pisce, prisjećaju se kraja rata. Susie Melton: 


Bila sam mlada djevojka, bilo mi je desetak godina, i čuli smo da će Lincoln 
crncima dati slobodu. Stara je gospodarica rekla da od toga nema ništa. 
Tada je jenkijevski vojnik rekao nekome u Williamsburgu da je Lincoln 
potpisao emancipaciju. Bilo je zimsko doba i jako je bilo hladno te noći, 
ali svi su se počeli pripremati za odlazak. Nije nam uopće bilo stalo do 
gospodarice — krenuli smo bili prema granicama Unije. I cijelu su tu noć 
crnci plesali i pjevali vani na hladnoći. Idućeg smo dana prilikom svitanja 
svi krenuli s pokrivačima i odjećom, loncima i travama nagomilanim na 
leđima, jer nam je gospodarica rekla da ne možemo uzeti ni konje ni teretne 


dvoprege. I dok se sunce probijalo kroz drveće, crnci su počeli pjevati: 


Sunce, bit ćeš ovdje, a ja ću otići 
Sunce, bit ćeš ovdje, a ja ću otići 
Sunce, bit ćeš ovdje, a ja ću otići 
Zbogom, nemoj žaliti za mnom 
Neću ti dati svoje mjesto, da bih dobio tvoje 
Zbogom, nemoj žaliti za mnom 


Jer bit ćeš ovdje, a ja ću otići. 
Anna Woods: 


Nismo dugo čekali u Teksasu kada su vojnici umarširali i rekli nam da smo 
slobodni ... Sjećam se jedne žene. Skočila je na bačvu i vikala. Odskočila 
je s nje i vikala. Ponovno je skočila na nju i vikala još više. Radila je to 


dugo vremena, uvijek iznova samo to skakanje na bačvu i s bačve. 
Annie Mae Weathers kaže: 

Sjećam se da sam čula kako je moj otac rekao da je, kad je netko došao 
i povikao: »Vi crnci napokon ste slobodni«, samo spustio svoju motiku i 
rekao slabašnim glasom: »Hvala Bogu na tome.« 


Savezni projekt za pisce zabilježio je svjedočenje bivše ropkinje Fannie Berry: 


Crnci kliču i plješću rukama i pjevaju! Djeca trče posvuda skačući i urlajući 
cijelo vrijeme. Svi su sretni. Naravno da smo slavili. Otrčim do kuhinje 
i viknem pod prozorom: 

»Mama, nemoj više kuhati. 


Slobodna si! Slobodna si!« 


Mnogi su crnci shvaćali da će njihov status poslije rata, kakav god zakonski 
bio njihov položaj, ovisiti o tome jesu li posjedovali zemlju na kojoj su radili 
ili će biti prisiljeni da budu polurobovi za druge. Godine 1863. crnac iz 
Sjeverne Karoline napisao je da »kad bi se strogo držali zakona prava i praved- 
nosti, zemlja oko mene nasljeđe je koje proistječe od Amerikanaca afričkog 
porijekla, koju je stekao neprocjenjiv rad naših predaka, tijekom života 
ispunjenog suzama i jecajima, pod udarcima biča i jarmom tiranije«. 

Napuštene su plantaže, međutim, u zakup dobili bivši plantažeri i bijelci 
sa Sjevera. Ovako su to opisale jedne crnačke novine: »Robovi su pretvoreni 
u kmetove i lancem prikovani za tlo ... Takva je bila hvaljena sloboda koju 
je obojeni čovjek dobio dobrotom Jenkija.« 

U skladu s kongresnom politikom koju je odobrio Lincoln, imovina 
zaplijenjena tijekom rata prema Zakonu o zapljeni iz srpnja 1862. vratit 
će se baštinicima konfederacijskih vlasnika. Dr. John Rock, crni liječnik 
iz Bostona, održao je govor na okupljanju: »Zašto govoriti o obeštećenju 
gospodara? Obeštetiti ih za što? Što im vi dugujete? Što im rob duguje? Što 
im društvo duguje? Obeštetiti gospodara? ... Upravo je rob onaj kojeg treba 
obeštetiti. Imovina Juga po pravu je imovina roba...« 

Jedan je dio zemlje ekspropriran zbog neplaćenih poreza i to se pro- 
dalo na dražbi. Međutim samo je nekolicina crnaca to mogla kupiti. Na 
Morskom otočju Južne Karoline od 16.000 rali zemlje namijenjene za 
prodaju u ožujku 1863. godine, oslobođeni robovi koji su se financijski 
udružili mogli su kupiti 2000 rali, a ostatak su kupili sjevernjački ulagači 
i špekulanti. Oslobođeni rob s otoka diktirao je pismo bivšoj učiteljici koja 
je sada živjela u Philadelphiji: 

Draga moja mlada gospojo: molim vas, moja gospojo, recite Linkumu da 
želimo zemlju — onu istu zemlju koju smo obogatili znojem lica i krvlju 
naših leđa ... Mi bismo mogli kupiti sve što želimo, ali su parcele učinili 
preskupima i istisnuli nas. 

Tada je došao glas od samoga gospara Linkuma, da istaknemo naše 
zahtjeve i da ih se držimo, hm, i da počnemo saditi, hm, i on će se pobrinuti 
da dobijemo, hm, svaki čovjek deset ili dvadeset rali. Mi prezadovoljni. 
Mi smo zemlju označili kolcima i sastavili popis, ali malo prije vremena 
za sadnju, oni povjerenici za zemlju njen najbolji dio prodali su bijelim 
ljudima. Gdje je Linkum? 


Početkom 1865. general William T. Sherman održao je konferenciju u 
Savanni u Georgiji, u prisutnosti dvadeset crnih svećenika i crkvenih duž- 
nosnika, većinom bivših robova, na kojoj je jedan od njih izrazio njihove 
potrebe: »Način na koji se najbolje možemo brinuti za sebe jest da imamo 
zemlju i obrađujemo je svojim radom...« Nakon četiri dana Sherman je 
izdao »Specijalnu terensku uredbu br. 15« kojom se cijela južna obala, koja 
se protezala 30 milja prema unutrašnjosti, određuje isključivo za naseljavanje 
crnaca. Oslobođeni su se robovi mogli naseljavati ondje uzimajući najviše 
40 rali zemlje po obitelji. Do lipnja 1865. na nove farme na tom području 
preselilo se 40.000 oslobođenih robova. No predsjednik Andrew Johnson 
u kolovozu 1865. vratio je tu zemlju konfederacijskim vlasnicima, a oslo- 
bođeni su robovi protjerani, neki uz prijetnju bajunetama. 


Bivši rob Thomas Hall rekao je za Savezni projekt za pisce: 


Lincoln je dobio pohvalu zato što nas je oslobodio, ali kako je on to napravio? 
Dao nam je slobodu a da nam nije dao nikakvu priliku da živimo za sebe 
pa mi i dalje moramo ovisiti o južnjačkom bijelcu kad je u pitanju posao, 
hrana i odjeća, a on nas je bez potrebe i nestašice držao u stanju sužanjstva 


malo boljem od ropstva. 


Američka je vlada morala 1861. pokrenuti rat protiv robovlasničkih saveznih 
država ne zato da bi okončala robovlasništvo, već da bi zadržala golemi 
nacionalni teritorij te tržište i resurse. No pobjeda je ipak zahtijevala križarski 
rat, a zamah križarskoga rata uveo je nove snage u državnu politiku: više 
crnaca odlučnih da ostvare svoju slobodu znači nešto; više bijelaca — bili 
to dužnosnici Ureda za oslobođene robove, učiteljice na Morskom otočju 
ili »došljaci političari sa Sjevera« s različitim mješavinama humanitarizma 

i osobne ambicije — koji su se bavili rasnom jednakosti. Republikanskoj 
je stranci također bilo u velikom interesu da zadrži nadzor nad saveznom 
vladom, uz izglednost da to ostvari glasovima južnjačkih crnaca. Jedno 
su im se vrijeme bili pridružili sjevernjački poslovni ljudi uvidjevši da im 
republikanske političke smjernice koriste. 

Posljedica toga bilo je kratko razdoblje poslije Građanskoga rata tijekom 
kojeg su južnjački crnci na glasovanju u državna zakonodavna tijela i u Kongres 
izabrali crnce koji su uveli slobodno i rasno miješano javno obrazovanje na 
Jugu. Zakonski je okvir bio izgrađen. Trinaesti je amandman robovlasništvo 
stavio izvan zakona: »Ni robovlasništvo ni sužanjstvo neće, osim kao kazna 
za zločin za koji je stranka bila u skladu s propisima osuđena, postojati 
unutar Sjedinjenih Američkih Država ili na bilo kojem mjestu podložnom 
njihovoj jurisdikciji.« Četrnaesti je amandman odbacio predratnu odluku 
Dreda Scotta proglasivši građanima »sve osobe rođene ili naturalizirane u 
Sjedinjenim Američkim Državama«. Čini se da je također snažno istaknuo 
rasnu jednakost, strogo ograničivši »prava saveznih država«: 


Nijedna savezna država neće donijeti ili provoditi zakon koji će uskratiti 
povlastice ili nepovrediva prava građanima Sjedinjenih Američkih Država; 
niti će ijedna savezna država bilo koju osobu lišiti života, slobode ili imovine 
bez odgovarajućeg zakonskog postupka; niti će bilo kojoj osobi unutar 


svoje jurisdikcije uskratiti jednaku zakonsku zaštitu. 


Petnaesti amandman kaže: »Pravo građana Sjedinjenih Američkih Država da 
glasuju neće zanijekati ili uskratiti Sjedinjene Američke Države ili bilo koja 
savezna država na temelju rase, boje ili prethodnog stanja sužanjstva.« 

Kongres je donio brojne zakone u drugoj polovini 1860-ih i u prvoj 
polovini 1870-ih koji su imali isti smisao — zakoni koji su zločinom sma- 
trali oduzimanje crncima njihovih prava, koji su zahtijevali od saveznih 
službenika da provode ta prava, dajući crncima pravo da ulaze u ugovorne 
odnose i kupuju imovinu bez diskriminacije. A 1875. Zakon o građanskim 
pravima izvan zakona je stavio isključivanje crnaca iz hotela, kazališta, 
željeznice i drugih javnih stambenih prostorija. 

Uz pomoć tih zakona, uz pomoć vojske Unije na Jugu kao zaštite i 
civilne armije službenika u Uredu za oslobođene robove koji su im poma- 
gali, južnjački su crnci istupili, glasovali, osnivali političke organizacije i 
uvjerljivo izražavali svoja stajališta o za njih važnim pitanjima. U tome ih 
je nekoliko godina ometao Andrew Johnson, zamjenik predsjednika pod 

Lincolnom, koji je postao predsjednik nakon što je pri kraju rata na Lincolna 
izvršen atentat. Johnson je stavljao veta na prijedloge zakona koji su trebali 
pomoći crncima; konfederacijskim je državama olakšao vraćanje u Uniju 
a da ne jamče jednaka prava crncima. Tijekom njegova predsjedničkog 
mandata te vraćene južnjačke države ozakonile su »crnačke zakonike«, 
koji su oslobođene robove pretvarali u nešto nalik kmetovima koji su još 
uvijek radili na plantažama. Primjerice, Mississippi je 1865. proglasio neza- 
konitim da oslobođeni robovi daju ili uzimaju u zakup farmu sa zemljom 
i predvidio je da oni rade prema radničkim ugovorima koje nisu mogli 
raskinuti pod prijetnjom globe ili zatvora. Također je predvidio da sudovi 
mogu crnoj djeci mlađoj od osamnaest godina koja su bila bez roditelja ili 
su im roditelji bili siromašni propisati prisilni rad nazvan naukovanje — uz 
kazne za odbjegle. 

Andrew Johnson sukobljavao se sa senatorima i kongresmenima koji su, 
u nekim slučajevima zbog pravednosti, u nekima iz političke proračunatosti, 
podržavali jednaka prava i glasačko pravo oslobođenih robova. Ti su članovi 
Kongresa uspjeli pokrenuti opoziv Johnsona 1868. služeći se izgovorom da je 
prekršio neki manje važan statut, međutim Senatu je nedostajao jedan glas 
za dvotrećinsku većinu potrebnu da ga se skine s položaja predsjednika. Na 
predsjedničkim je izborima te godine izabran republikanac Ulysses Grant 
dobivši izbore s prednosti od 300 tisuća glasova pomoću glasova 700.000 
crnaca, što je odstranilo Johnsona kao prepreku. Sada su se južnjačke države 
mogle vratiti u Uniju samo ako su odobrile ustavne amandmane. 

Što god da su sjevernjački političari radili da im pomognu u njihovoj 
borbi, južnjački su crnci bili odlučni da svoju slobodu iskoriste na najbolji 
mogući način, usprkos tomu što su im nedostajali zemlja i resursi. U studiji 
povjesničara Petera Kolchina o crncima u Alabami u prvim godinama 
poslije rata navodi se da su oni odmah počeli utvrđivati svoju neovisnost 
o bijelcima osnivajući vlastite crkve, postajući politički aktivnima, učvr- 
šćujući svoje obiteljske veze, pokušavajući educirati svoju djecu. Kolchin se 
ne slaže s prijepornom tvrdnjom nekih povjesničara da je robovlasništvo 
stvorilo »sambo« mentalitet poniznosti među crncima. »Čim su postali 
slobodni, ti tobože ovisni, djetinjasti crnci počeli su se ponašati kao neo- 
visni muškarci i žene.« 

Crnce se tada izabiralo u južnjačka državna zakonodavna tijela, iako su 
oni u njima bili manjina izuzev u Donjem domu zakonodavnog tijela Južne 
Karoline. Sjever i Jug poduzeli su veliku propagandnu kampanju (koja se 
protegnula duboko u 20. stoljeće, u udžbenicima iz povijesti u američkim 

školama) kojom se htjelo pokazati da su crnci nesposobni, lijeni, korumpi- 
rani i pogubni za vlasti na Jugu kada obavljaju neku državnu službu. Nema 
sumnje da je bilo korupcije, međutim teško da bi se moglo tvrditi da su 
crnci izumili političko prešućivanje nezakonitosti, osobito u bizarnoj klimi 
financijskog muljanja Sjevera i Juga poslije Građanskoga rata. 

Bilo je točno da se javni dug Južne Karoline, sedam milijuna dolara 
1865. godine, popeo na 29 milijuna 1873. godine, međutim novo zako- 
nodavno tijelo uvelo je besplatne javne škole prvi put u toj saveznoj državi. 
Ne samo da je 1876. u škole krenulo 70.000 crnačke djece koja dotad nisu 
išla u školu nego je i 50.000 bjelačke djece krenulo u školu, dok je 1860. 
školu pohađalo samo 20.000 djece. 

Crnačko glasovanje u razdoblju poslije 1869. rezultiralo je dvama crnim 
članovima u američkom Senatu (Hiram Revels i Blanche Bruce, obojica iz 
Mississippija) i dvadesetoricom kongresmena, uključujući osam iz Južne 
Karoline, četiri iz Sjeverne Karoline, tri iz Alabame i po jednoga iz svake 
bivše konfederacijske države. (Taj će se popis ubrzano smanjiti poslije 1876. 
godine; posljednji je crnac Kongres napustio 1901. godine.) 

John Burgess, dvadesetostoljetni znanstvenik sa Sveučilišta Columbia, 
govorio je o Crnačkoj obnovi na sljedeći način: 


Umjesto vlade najinteligentnijeg i krjeposnog dijela naroda koja radi na 
dobrobit onih kojima vlada, evo vlade najneukijeg i najiskvarenijeg dijela 
stanovništva ... Crna koža znači pripadnost rasi ljudi koji sami nikad nisu 
uspjeli strast podvrgnuti razumu; koji, stoga, nikad nisu stvorili civilizaciju 
bilo kakve vrste. 


S tim riječima treba usporediti crnačke vođe na poslijeratnom Jugu. Pri- 
mjerice, Henry MacNcal Turner, koji je pobjegao od robovanja na plantaži 
u Južnoj Karolini u dobi od petnaest godina, sam je naučio pisati i čitati, 
čitao je pravne knjige kad je bio kurir u odvjetničkom uredu u Baltimoreu 
i medicinske knjige dok je bio majstor za sitne popravke u balrimorskoj 
medicinskoj školi, služio je mise kao kapelan u crnačkoj pukovniji i potom je 
bio izabran u prvo poslijeratno zakonodavno tijelo Georgije. Godine 1868. 
zakonodavno tijelo Georgije glasovalo je o isključivanju svih svojih crnačkih 
članova — dvaju senatora, dvadeset pet zastupnika — i Turner je govorio 
pred Zastupničkim domom Georgije (crna studentica poslijediplomskog 
studija na Sveučilištu Atlanta poslije je objelodanila njegov govor): 

G. govorniče ... Želim da članovi ovog doma razumiju stajalište koje zau- 
zimam. Držim da sam član ovoga tijela. Stoga, gospodine, neću ni puzati 
ni tresti se pred bilo kojom stranom, niti ću se poniziti da moljakam za 
svoja prava ... Ja sam ovdje da bih zahtijevao svoja prava i da sijevam munje 
na ljude koji se usuđuju prijeći prag moje zrelosti ... 

Prizor koji je izveden u ovom Domu, danas, bez premca je u povijesti 
svijeta ... Nikad se nije, u povijesti svijeta, pred tijelom zaodjenutim u 
zakonodavne, sudske ili izvršne funkcije, pozvalo na odgovornost čovjeka 
optužena za prekršaj da je tamnije boje od svojih kolega ... ostaje na Državi 
Georgiji, usred 19. stoljeća,da čovjeka izvede pred sud, da ga optuži za 
postupak za koji je odgovoran koliko i za glavu koju nosi na ramenima. 
Anglosaksonska je rasa, gospodine, jedna od onih koje najviše iznenađuju. 
... Nisam bio svjestan da je u karakteru te rase toliko mnogo kukavnosti, 
odnosno toliko mnogo malodušnosti. ... Kažem vam, gospodine, ovo 
pitanje neće zamrijeti danas. Ovaj će događaj potomstvo pamtiti još mnogo 
godina koje tek trebaju doći, dok se god sunce bude penjalo brjegovima 
nebesa. ... 

... rečeno nam je da crni ljudi, ako žele govoriti, moraju govoriti putem 
bijelih megafona; ako crni ljudi žele izraziti svoje raspoloženje, moraju ga 
patvoriti i poslati po bijelim kuririma, koji će se izmotavati i izvrdavati i 
izbjegavati poručeno, brzo kao njihalo ure. ... 

Veliko je pitanje, gospodine, sljedeće: Jesam li ja čovjek? Jer ako jesam, 
zahtijevam prava čovjeka. ... 

Zašto smo mi, gospodine, iako nismo bijeli, postigli mnogo. Mi smo 
bili predvodnici civilizacije ovdje; mi smo izgradili vašu zemlju; radili smo 
na vašim poljima i skupljali vaše usjeve, tijekom dvjesto i pedeset godina! 
I što tražimo zauzvrat? Tražimo li mi obeštećenje za znoj naših otaca koji 
su trpjeli zbog vas — za suze koje ste vi uzrokovali i za srca koja ste vi slo- 
mili i živote koje ste vi skratili i krv koju ste vi prolili? Tražimo li osvetu? 
Ne tražimo. Mi smo voljni pustiti mrtvu prošlost da pokopa svoje mrtve; 


međutim sada od vas tražimo svoja PRAVA. ... 


Kad su crna djeca počela pohađati školu, i crni i bijeli učitelji počeli su ih 
ohrabrivati da se slobodno izražavaju, ponekad metodom pitanja i odgo- 
vora. U arhivima škole u Louisvilleu u Kentuckyju stoji: 


UČITELJ: Dakle, djeco, vi ne mislite da su bijeli ljudi išta bolji od vas zato 


što imaju ravnu kosu i bijela lica? 

Crne su žene pomogle u ponovnoj izgradnji poslijeratnog Juga. Frances Ellen 
Warkins Harper, koja je rođena slobodna u Baltimoreu, sama se uzdržavala 


od 


i čitateljica vlastite poezije, poslije rata držala je govore diljem južnjačkih 
država. Bila je feministica, sudionica Konvencije o ženskim pravima 1866. 
i osnivačica Nacionalne udruge obojenih žena. Tijekom 1890-ih napisala je 
prvi roman koji je objavila crnkinja: Zola Leroy or Shadows Uplifted. Godine 


UČENICI: Ne, gospodine. 

UČITELJ: Ne, oni nisu bolji, ali jesu različiti, oni imaju veliku moć, oni 
su stvorili ovu veliku vladu, oni nadziru ovu golemu zemlju. ... 
Po čemu se oni dakle razlikuju od vas? 

UČENICI: Novac! 

UČITELJ: Da, ali što im je omogućilo da ga steknu? Kako su došli do 
novca? 


UČENICI: Izvukli su ga od nas, ukrali su ga od svih nas! 


trinaeste godine radeći kao dadilja, kasnije kao abolicionistička predavačica 


1878. opisala je što je nedavno vidjela i čula na Jugu: 


Tijekom svih borbi da ostvare jednaka prava za crnce, neke su crnkinje 
javno progovorile o svojoj situaciji. Sojourner Truth je, na sastanku ame- 


Jedna moja poznanica, koja živi u Južnoj Karolini i koja se bavila misionarskim 
radom, prenosi da su žene glavni oslonac u uzdržavanju obitelji; da one obav- 
ljaju dvije trećine posla na farmama za uzgoj povrća u Južnoj Karolini; da su 
u gradu marljivije od muškaraca. ... Kada muškarci izgube posao zbog svojih 


političkih uvjerenja, žene ostaju uz njih i kažu: »Drži se svojih načela.« 


ričke Udruge za jednaka prava, rekla: 

Postoji veliko uzbuđenje u vezi s tim da obojeni muškarci dobiju svoja 
prava, ali se ne čuje ni riječ o obojenim ženama; i ako obojeni muškarci 
dobiju svoja prava, a obojene žene ne dobiju svoja, vidite da će obojeni 
muškarci gospodariti ženama, i to će biti jednako toliko loše koliko je bilo 
i prije. Stoga se zalažem da se borba nastavi sve dok to uzbuđenje traje; 
jer ako dopustimo da se smiri, trebat će mnogo vremena da se ponovno 
pokrene. ... 

Imam više od osamdeset godina; došlo je vrijeme da odem. Četrdeset 
godina bila sam ropkinja i isto toliko slobodna, i bila bih ovdje još četrdeset 


godina da ostvarim jednaka prava za sve. Pretpostavljam da sam ovdje i 


dalje zato što za mene ima još nekog posla; pretpostavljam da još trebam 
pomagati da se razbiju lanci. Odradila sam golem posao; koliko i muškarac, 
ali nisam bila toliko i plaćena. Nekad sam radila na polju i vezivala žito, 
držeći srp kojim sam žela; ali muškarci koji nisu radili više dobivali su 
dvaput veću plaću. ... Pretpostavljam da sam ja vjerojatno jedina obojena 
žena koja ide okolo i govori o pravima obojenih žena. Želim da se održi 
to uzbuđenje, sada kada je led probijen. ... 


Ustavni su amandmani bili prihvaćeni, zakoni za rasnu jednakost bili su 
prihvaćeni, a crni je čovjek počeo glasovati i obavljati državne poslove. 
Međutim dok je god crnac bio ovisan o privilegiranim bijelcima što se tiče 
posla i nužnih životnih potrepština, njegov se glas mogao kupiti ili oduzeti 
prijetnjom ili silom. Prema tome, zakoni koji su pozivali na jednako postu- 
panje postali su besmisleni. Sve dok su vojne jedinice Unije — uključujući 
i jedinice obojenih — ostajale na Jugu, taj je proces bio usporen. Međutim 
ravnoteža vojnih snaga počela se mijenjati. 

Južnjačka bjelačka oligarhija koristila se svojom ekonomskom moći 
da organizira Ku-Klux-Klan i druge terorističke skupine. Sjevernjački 
su političari počeli vagati prednost političkog podupiranja osiromašenih 
crnaca — čije su se glasačko pravo i državna služba održavali samo silom — u 
odnosu na stabilniju situacijom s Jugom koji se vratio bjelačkoj suprema- 
ciji, prihvaćajući republikansku dominaciju i poslovnu legislativu. Bilo je 
samo pitanje vremena kad će se crnce ponovno svesti na uvjete koji nisu 
bili daleko od robovlasništva. 

Nasilje je počelo gotovo odmah nakon završetka rata. U Memphisu 
u Tennesseeju bijelci su u svibnju 1866. u ubilačkom divljanju usmrtili 
četrdeset šest crnaca, većinom vojne veterane Unije, kao i dvojicu bjelačkih 
simpatizera. Silovali su pet crnih žena. Spalili su devedeset domova, dvanaest 
škola i četiri crkve. U New Orleansu u ljeto 1866. u još je jednim nemirima 
protiv crnaca ubijeno trideset pet crnaca i tri bijelca. 

Gospođa Sarah Song svjedočila je pred kongresnim istražnim povje- 
renstvom: 


Jeste li vi bili ropkinja? 

Bila sam ropkinja. 

Što ste vidjeli od nemira? 

Vidjela sam kako mi ubijaju muža; bilo je to u utorak navečer, između deset 


i jedanaest navečer; ustrijelili su ga u glavu dok je bolestan ležao u krevetu. 

... Bilo je između dvadeset i trideset muškaraca. ... Ušli su u sobu. ... Tada 
jejedan od njih zakoračio unatrag i ustrijelio ga ... od njega nije bio udaljen 
više od devedeset centimetara; prislonio mu je pištolj na glavu i ustrijelio ga 
tri puta. ... Onda ga je jedan od njih udario nogom, a drugi ga je ponovno 
ustrijelio kada je bio na podu. ... Više nikad nije progovorio nakon što je pao. 


Zatim su otišli bježeći i više se nisu vratili. ... 


Nasilje se gomilalo u drugoj polovini 1860-ih i na početku 1870-ih kada 
je Ku-Klux-Klan organizirao prepade, linčovanja, premlaćivanja, palež. 
Kad je riječ samo o Kentuckyju od 1867. do 1871. Državni arhiv navodi 
116 nasilnih djela. Ovo je uzorak: 


1. rulja je došla u Harrodsburg u okrugu Mercer kako bi iz zatvora 
izbavila čovjeka po imenu Robertson 14. studenoga 1867. ... 


5. > Sama Davisa objesila je rulja u Harrodsburgu 28. svibnja 1868. 

Williama Piercea objesila je rulja u Christianu 12. srpnja 1868. 

7. > Georgea Rogera objesila je rulja u Bradsfordvilleu u okrugu Martin 
11. srpnja 1868. ... 

10. Silasa Woodforda starog šezdeset godina teško je pretukla zamaskirana 
rulja. ... 

109. Ku-Klux-Klan ubio je crnca u okrugu Hay I4. siječnja 1871. ... 


Na crnoga kovača Charlesa Caldwella, rođenog kao roba, koji je poslije izabran 
u senat savezne države Mississippi i koji je bijelcima bio poznat kao »zloglasni 
i buntovni crnac«, 1868. godine pucao je sin bjelačkog suca iz Mississippija. 
Caldwell je uzvratio vatru i ubio tog čovjeka. Sudilo mu se pred porotom u 
čijem su sastavu svi bili bijelci, dokazao je da je bila riječ o samoobrani pa 
su ga oslobodili, što je bilo prvi put da je crnac ubio bijelca u Mississippiju 
a da je poslije suđenja bio slobodan. Međutim na Božić 1875. Caldwella je 
nasmrt ustrijelila banda bijelaca. Bio je to znak. Stari bijeli vladari ponovno 
su preuzimali političku vlast u Mississippiju i posvuda na Jugu. 

Kako je bjelačko nasilje tijekom 1870-ih bilo u porastu, savezna je 
vlada, čak i pod predsjednikom Grantom, pokazivala sve manje entuzi- 
jazma u obrani crnaca i svakako ih nije bila spremna naoružati. Vrhovni 
je sud odigrao svoju žiroskopsku ulogu povlačenja drugih ogranaka vlasti 
prema konzervativnijim smjerovima kada bi otišli predaleko. Započeo je 
s interpretiranjem 14. amandmana — koji je po svoj prilici prihvaćen zbog 
rasne jednakosti — tako da ga je učinio nemoćnim da ispuni tu svrhu. 

Godine 1883. Vrhovni je sud poništio Zakon o građanskim pravima iz 
1875., koji je izvan zakona stavio diskriminaciju crnaca u javnim ustano- 
vama, izjavivši: »Individualno kršenje individualnih prava nije predmet 
ovoga amandmana.« Četrnaesti se amandman, rečeno je, odnosio samo 
na djelovanje saveznih država. »Nijedna savezna država neće...« 

Osobito je iskakalo odvojeno sudačko mišljenje suca Vrhovnoga suda 
Johna Harlana, koji je i sam bio bivši robovlasnik u Kentuckyju, u kojem 
je napisao da je postojalo ustavno opravdanje za zabranu privatne diskri- 
minacije. Istaknuo je da se Trinaesti amandman, koji je zabranio robovla- 
sništvo, odnosi na pojedine vlasnike plantaža, a ne samo na saveznu državu. 
Potom je iznio argument da je diskriminacija bila obilježje robovlasništva 
pa je se na sličan način može proglasiti nezakonitom. Također je ukazao 
na prvu klauzulu Četrnaestog amandmana, koja kaže da je svatko rođen 
u Sjedinjenim Američkim Državama građanin, i na klauzulu u članku 4, 
odjeljak 2, koja kaže: »građani svake savezne države imat će pravo na sve 
povlastice i nepovrediva prava u pojedinim saveznim državama«. 

Harlan se borio protiv sile koja je bila veća od logike ili pravednosti; 
raspoloženje suda odražavala je nova koalicija sjevernjačkih industrijalaca i 
južnjačkih poslovnih ljudi-plantažera. Vrhunac tog raspoloženja na vidjelo 
je izašao donošenjem sudačke odluke iz 1896. godine, u slučaju Plessy protiv 
Fergusona, kada je sud donio odluku da željeznica može razdvojiti crnce 
i bijelce ako su segregirane ustanove jednake: 


Svrha amandmana nesumnjivo je bila provođenje apsolutne jednakosti 
dviju rasa pred zakonom, međutim u prirodi stvari on nije nakanio ukinuti 
razlike temeljene na boji ili provoditi socijalnu jednakost, kao različitu od 
političke, ili pomiješati te dvije rase u okolnostima nezadovoljavajućim 


za svaku od njih. 


Harlan je ponovno iznio odvojeno sudačko mišljenje: »Naš je ustav slijep 
na boje. ...« 

Bila je to 1877. godina kada je jasno i dramatično istaknuto ono što 
se događalo. Na početku godine došlo je do žestokog spora oko pred- 
sjedničkih izbora održanih u studenom protekle godine. Demokratski 
kandidat Samuel Tilden imao je 184 glasa i bio mu je potreban samo 
još jedan da bude izabran: za njega je glasovalo više od 250.000 glasača. 
Republikanski kandidat Rutherford Hayes imao je 166 elektorskih gla- 


sova. Tri savezne države koje još nisu prebrojile svoje glasove imale su 19 

elektorskih glasova; kad bi Hayes dobio sve te glasove, imao bi ih 185 i bio 
bi predsjednik. Njegovi su menadžeri nastavili raditi na tome. Napravili 
su ustupke Demokratskoj stranci i bjelačkom Jugu, uključujući uklanjanje 
vojnih jedinica Unije s Juga, posljednju vojnu prepreku da se ondje ponovno 
uspostavi bijela supremacija. 

Sjevernjački politički i ekonomski interesi trebali su moćne saveznike i 
stabilnost zbog krize na saveznoj razini. Zemlja je bila u ekonomskoj depresiji 
još od 1873. godine, a 1877. farmeri i radnici već su se počeli buniti. C. 
Vann Woodward to opisuje u svojoj povijesti kompromisa iz 1877. godine 
Reunion and Reaction: 


Bila je to depresivna godina, najgora godina najoštrije krize kakva se još 
nije iskusila. Na Istoku su radnici i nezaposleni bili ogorčeni i nasilnički 
raspoloženi. ... Na izmorenom Zapadu rasla je plima agrarnog radikalizma. 
... I s Istoka i sa Zapada dolazile su prijetnje protiv razrađene strukture 
zaštitnih tarifa, saveznih banaka, potpora željeznici i financijskim spora- 


zumima na kojima se temeljio novi ekonomski poredak. 


Bilo je to vrijeme za pomirenje između južnjačkih i sjevernjačkih elita. 
Woodward pita: »... je li se Jug moglo navesti da se združi sa sjevernjačkim 
konzervativcima i postane potpora, a ne prijetnja novom kapitalističkom 
poretku«? 

Kad su nestali robovi vrijedni milijarde dolara, izbrisalo se bogatstvo 
Juga. Sada su se okrenuli saveznoj vladi za pomoć: kredit, potpore, projekti 
za sprječavanje poplava. Sjedinjene Američke Države 1865. godine potrošile 
su 103.294.501 dolar na javne radove, međutim Jug je dobio samo 9.469.363 
dolara. Primjerice, dok je Ohio dobio više od milijun dolara, Kentucky, 
susjedna država južno od rijeke, dobio je 25.000 dolara. Dok je Maine dobio 
tri milijuna dolara, Mississippi je dobio 136.000 dolara. Dok su željezničke 
kompanije Union Pacific i Central Pacific dobile potporu u iznosu od 83 
milijuna dolara, stvarajući time transkontinentalnu željezničku vezu na Sjeveru, 
za Jug nije bilo takvih potpora. Stoga je jedna od stvari koju je Jug tražio 
bila savezna pomoć za kompanije Teksas Railroad i Pacific Railroad. 

Woodward kaže: »Pomoću dotacija, potpora, odobrenih sredstava i 
obveznica kao što su one kojima je Kongres tako obilno zasuo kapitalističke 
poduhvate na Sjeveru, Jug bi još uvijek mogao popraviti svoje izglede — ili u 
svakom slučaju izglede svoje povlaštene elite.« Te su se povlastice tražile uz 
potporu siromašnih bijelih farmera, uvedenih u novi savez protiv crnaca. 

Farmeri su željeli željeznicu, poboljšane luke, kontrolu poplava i naravno 
zemlju — ne znajući još da će se sve to iskoristiti ne da bi im se pomoglo, 
već da bi ih se eksploatiralo. 

Primjerice, kao prvi čin nove kapitalističke suradnje Sjevera i Juga, 
posjede očuvao — jednu trećinu područja Alabame, Arkansasa, Floride, 
Louisiane, Mississippija — za farmere koji će obrađivati tu zemlju. To je 
omogućilo odsutnim špekulantima i trgovcima drvom da ulete i pokupuju 
veći dio te zemlje. 

I tako je sklopljen dogovor. Oba doma Kongresa osnovala su pravo 
povjerenstvo koje će odlučiti kamo će ići elektorski glasovi. Odluka je 
bila: oni su pripadali Hayesu i on je tada postao predsjednik. 

Woodward to sažima: 


Kompromis iz 1877. godine nije obnovio stari poredak na Jugu. ... On je 
učvrstio političku autonomiju dominantnih bijelaca i neuplitanje u pro- 
bleme rasne politike i obećao im je udio u blagodatima novog ekonomskog 


poretka. Zauzvrat, Jug je zapravo postao satelit dominantne regije. ... 


Važnost novog kapitalizma u zbacivanju onoga što je postojalo kao crna 
moć na poslijeratnom Jugu potvrdila je studija Horacea Manna Bonda o 
obnovi Alabame, koja pokazuje »borbu između različitih financijera« poslije 
1868. godine. Da, rasizam je bio važan moment, međutim »na akumulaciju 
kapitala, i na ljude koji su je nadzirali, nisu utjecale predrasude temeljene 
na osobnim stavovima koliko je god to bilo moguće. Bez sentimenta, bez 
emocija, oni koji su težili profitu od eksploatacije prirodnih resursa Alabame 
pretvorili su predrasude i stavove drugih ljudi u vlastitu korist, i učinili su 
to vješto i bezobzirnom pronicavošću«. 

Bilo je to doba ugljena i moći, a sjeverna je Alabama imala oboje. »Bankari 
u Philadelphiji i New Yorku, pa čak i u Londonu i Parizu, znali su za to skoro 
dva desetljeća. Jedina stvar koja je nedostajala bio je transport.« I tako su se 
sredinom 1870-ih, primjećuje Bond, bankari sa sjevera počeli pojavljivati u 
upraviteljstvima južnjačkih željezničkih pruga. J. P. Morgan pojavljuje se 1875. 
godine kao upravitelj nekoliko željezničkih linija u Alabami i Georgiji. 

Godine 1886. Henry Grady, urednik novina Constitution iz Aulante, 
održao je govor na svečanoj večeri u New Yorku. U publici su bili J. P. 
Morgan, H. M. Flagler (Rockefellerov suradnik), Russell Sage i Charles 
Tiffany. Govor mu je bio naslovljen »Novi Jug«, a tema mu je bila: što je 

bilo, bilo je; prihvatimo novu eru mira i prosperiteta; crnac je prosperi- 
tetna radnička klasa; on ima punu zaštitu zakona i prijateljstvo južnjačkih 
ljudi. Grady se šalio o sjevernjacima koji su Jugu prodali robove i rekao 
je da Jug sada može riješiti svoj rasni problem. Dobio je veliki pljesak, a 
orkestar je svirao »Dixie«. 


Istog tog mjeseca objavljen je članak u njujorškom Da2ly Tribuneu: 


Vodeći ljudi ugljena i čelika s Juga, koji su u ovom gradu proveli posljednjih 
deset dana, otići će kući provesti božićne praznike, potpuno zadovoljni 
ovogodišnjim poslovanjem i više nego ispunjeni nadom za budućnost. 
Konačno je došlo vrijeme koje su čekali gotovo dvadeset godina, kada će 
sjevernjački kapiralisti biti uvjereni ne samo u sigurnost nego i u stjecanje 
golemih profita od ulaganja svog novca u razvijanje bajoslovno bogatih 
zaliha ugljena i čelika u Alabami, Tennesseeju i Georgiji. 


Sjever nije, mora se podsjetiti, morao proći kroz revoluciju u svome mišljenju 
kako bi prihvatio podređenost crnca. Kada je Građanski rat završio, od 
dvadeset četiri sjevernjačke države, njih devetnaest nije dopustilo crncima 
da glasuju. Do 1900. godine sve su južnjačke države u svojim novim usta- 
vima i statutima ozakonile oduzimanje prava glasa i segregaciju crnaca, a 
u uvodniku New York Timesa pisalo je: »Ljudi Sjevera ... više ne osuđuju 
gušenje glasačkih prava crnaca. ... Otvoreno se priznaje njegova nužnost 
pod utjecajem vrhovnog zakona samoodržanja.« 

Budući da nije bio upisan u zakone Sjevera, pandan rasističke misli i prakse 
bio je ondje. Vijest u bostonskom Transcriptu, 25. rujna 1895. godine: 


Obojeni muškarac koji se odaziva na ime Henry \W. Turner uhićen je prošle 
noći pod sumnjom da je drumski razbojnik. Jutros je odveden u fotografsku 
radnju Black's studio, gdje su mu fotografirali lice za »policijsku fototeku«. 
To ga je razljutilo pa je postao neugodan koliko je god mogao. Na putu 
do fotografa nekoliko se puta opirao policiji svom snagom, pa su ga morali 


primiriti palicama. 


U poslijeratnoj literaturi crnce su prikazivali južnjački bijeli pisci kao što je 
Thomas Nelson Page, koji je u svom romanu Red Rock lik crnca opisivao 
kao »hijenu u kavezu«, »reptila«, »vrstu crva«, »divlju zvijer«. Joel Chandler 
Harris će, uz paternalističko zagovaranje prijateljstva prema crncu, u svojim 
pričama o Ujku Remusu dopustiti da Ujak Remus kaže: »Stavi početnicu 

u ruke crnca, i paz' da ti ne ispadne plug. Mogu uzeti jednu letvu i naučiti 
jednog crnju više pameti u jednoj minuti nego sve škole između ove države 
i države Midgigin.« 

Ne čudi da je u toj atmosferi većina crnačkih čelnika najprihvaćenijih u 
bjelačkom društvu, kao što je pedagog Booker T. Washington, svojedobni 
gost Theodora Roosevelta, zagovarala crnačku političku pasivnost. Kad su 
ga 1895. bjelački organizatori iz Države pamuka i Međunarodne izložbe 
u Atlanti pozvali da održi govor, Washington se obratio južnjačkim crn- 
cima riječima »spustite svoju vedricu ondje gdje jeste« — to jest ostanite na 
Jugu, budite farmeri, obrtnici, posluga, možda čak steknete neko zvanje. 
Poslodavce bijelce pozvao je da radije zapošljavaju crnce nego useljenike 
»čudnog jezika i navika«. Crnci su, »bez štrajkova i radničkih sukoba«, bili 
vidio«. Rekao je: »Najmudriji u mojoj rasi shvaćaju da je poticanje pitanja 
o društvenoj jednakosti krajnja ludost.« 

Možda je Washington to smatrao nužnom taktikom preživljavanja u 
vrijeme vješanja i spaljivanja crnaca diljem Juga. Bio je to najgori trenutak 
za crni narod u Americi. Thomas Fortune, mladi crni urednik njujorškog 
Globea, svjedočio je pred senatorskim povjerenstvom 1883. o položaju crnaca 
u Sjedinjenim Američkim Državama. Govorio je o »raširenom siromaštvu«, 
o vladinoj izdaji, o očajničkim nastojanjima crnaca da se sami educiraju. 

Prosječna nadnica crnih radnika na farmi na Jugu bila je oko pedeset 
centi dnevno, kaže Fortune. Obično mu se, umjesto u novcu, plaćalo u 
»isplatnim nalozima« kojima se mogao koristiti jedino u trgovini kojom 
je upravljao plantažer, što je »sustav prijevare«. Crnački farmer, kako bi 
dobio potrebna sredstva da zasadi svoje usjeve, morao je obećati da će ih 
dati trgovini, pa kada se sve zbrojilo na kraju godine, on je bio u dugu, te je 
svoje usjeve stalno dugovao nekome i bio je vezan uza zemlju, uz zabilježbe 
koje su vodili plantažer i trgovac kako bi se crnce »varalo i zauvijek držalo 
u dugu«. Što se tiče tobožnje lijenosti, »iznenađen sam što ih veći broj nije 
odlazio na pecanje, u lov i u skitnju«. 

Fortune je govorio o »kaznenom sustavu Juga, sa svojim zloglasnim robi- 
jašima okovanim lancima ... svrha kojega je bila da terorizira crnce i proizvodi 
žrtve za ugovaratelje, koji su gotovo badava kupovali trud tih jadnika. ... Bijelog 
čovjeka koji ustrijeli crnca uvijek se oslobodi, dok se crnca koji ukrade svinju 
pošalje na deset godina robije u okovima«. 

Mnogi su crnci pobjegli. Oko šest tisuća crnih ljudi napustilo je Teksas, 
Louisianu i Mississippi i preselilo se u Kansas želeći pobjeći od nasilja i 

siromaštva. Frederick Douglass i neki drugi čelnici smatrali su to pogrešnom 
taktikom, međutim migranti su odbacili takav savjet. »Nismo našli nijednog 
drugog vođu do Boga iznad nas«, rekao je jedan. Henry Adams, jedan drugi 
crnački migrant, nepismen, veteran iz vojske Unije, rekao je pred Senatskim 
povjerenstvom 1880. zašto je napustio Shreveport u Louisiani: »Mi sijemo 
da bi cijeli Jug — svaka država na Jugu — došao u ruke istih onih ljudi koji 
su nas držali kao robove.« 

Čak i u najgorim razdobljima južnjački su se crnci i dalje sastajali kako 
bi organizirali samoobranu. Herbert Aptheker napravio je pretisak trinaest 
dokumenata o sastancima, predstavkama i molbama crnaca tijekom 1880-ih 
— u Baltimoreu, Louisiani, u objema Karolinama, Virginiji, Georgiji, Floridi, 
Teksasu, Kansasu — koji su pokazivali duh prkošenja i otpora crnaca diljem 
cijelog Juga. Usprkos više od stotini linčovanja godišnje u to vrijeme. 

Unatoč očiglednoj beznadnosti te situacije, bilo je crnih čelnika koji su 
govorili da je Booker T. Washington bio u krivu kad je zagovarao oprez i 
umjerenost. John Hope, mladi crnac iz Georgije, koji je čuo Washingtonov 
govor na Izložbi o pamuku, rekao je studentima na Crnačkom koledžu u 
Nashvilleu u Tennesseeju: 


Ako ne težimo jednakosti, za ime boga, zbog čega živimo? Smatram 
kukavnim i nečasnim svakog od naših obojenih ljudi koji govori bijelim ili 
obojenim ljudima da se mi ne borimo za jednakost. ... Da, moji prijatelji, 
ja želim jednakost. Ništa manje. ... Zadržite sada dah jer ću upotrijebiti 
pridjev: reći ću da zahtijevamo socijalnu jednakost. ... Ja nisam divlja 
zvijer niti sam nečista stvar. 

Ustanite, braćo! Postanimo vlasnici ove zemlje. ... Budite nezadovoljni. 
Budite ozlovoljeni. Budite nemirni kao uzburkani golemi valovi na bez- 
graničnom moru. Neka se vaše nezadovoljstvo visoko probije preko zida 
predrasuda i preplavi ga do samog temelja. .., 


Jedan drugi crni čovjek, koji je došao predavati na Sveučilište Alabama, \W. 
E. B. Du Bois, izdaju crnca potkraj 19. stoljeća vidio je kao dio većeg do- 
gađanja u Sjedinjenim Američkim Državama, nešto što se ne događa samo 
siromašnim crncima nego i siromašnim bijelcima. U svojoj knjizi Black 
Reconstruction, napisanoj 1935. godine, rekao je: 


Bog je plakao; ali to je bilo malo važno, dobu nevjerovanja najvažnije je 


bilo da je svijet plakao i da još uvijek plače i da je zaslijepljen od suza i 

krvi. Zato što se u Americi 1876. godine počeo uzdizati novi kapitalizam 


i novo porobljavanje radnika. 


Du Bois je taj novi kapiralizam vidio kao dio procesa eksploatacije i pod- 
mićivanja koji se događao u svim »civiliziranim« zemljama svijeta: 


Rad kod kuće u kulturnim zemljama, primiren i zaveden glasovanjem 
čiju je moć strogo ograničila diktatura neizmjernog kapitala, podmićen je 
visokom nadnicom i političkim položajem kako bi se ujedinili u eksploataciji 


bijelog, žutog, smeđeg i crnog radnika, u manje važnim zemljama. ... 
Je li Du Bois bio u pravu — da su u tom rastu američkoga kapitalizma, 


prije i poslije Građanskoga rata, bijelci jednako kao i crnci u nekom smislu 
postajali robovi? 

“Drugi građanski rat 


ŠERIFU U DOLINI RIJEKE Hup»son blizu Albanyja 
u New Yorku koji se ujesen 1839. spremao zaputiti u brežuljke kako bi 
prikupio zaostale najamnine od zakupaca na ogromnom imanju Rensellaer 
uručeno je pismo: 


... zakupci su se organizirali u tijelo i odlučni su da više neće plaćati naja- 
mninu sve dok se ne budu mogle ispraviti nanesene im nepravde. ... Zakupci 
dakle pretpostavljaju da se prema svom zemljoposjedniku mogu odnositi 
onako kako se on dugo odnosio prema njima, naime: kako im drago. 
Ne biste trebali misliti da je ovo dječja igra. ... Ako dođete u svom 


službenom svojstvu ... Neću jamčiti vaš siguran povratak. ... Zakupac. 


Kada je zamjenik šerifa stigao na farmersko područje sa sudskim nalozima 
zahtijevajući najamninu, farmeri su se iznenada pojavili odazvavši se na 
zvukove limenih rogova. Oteli su mu naloge i spalili ih. 

Tog su prosinca šerif i potjera od pet stotina ljudi dojahali na farmersku 
zemlju, no zatekli su se usred zvižduka limenih rogova tisuću osamsto farmera 
koji su im zapriječili put, i još šest stotina koji su im odsjekli odstupnicu, 
spremnih za borbu, naoružanih vilama i palicama. Šerif se sa svojom potjerom 
okrenuo natrag nakon što se straža na začelju rastvorila da ih pusti. 

To je bio početak antirentijerskog pokreta u dolini Hudson kako ga je 
opisao Henry Christman u Tin Horns and Calico. Bio je to prosvjed protiv 
patronskog sustava koji je sezao sve do 1600-tih, kada su Nizozemci vladali 
New Yorkom, sustava u kome je (kako ga Christman opisuje) »nekoliko 
obitelji, zamršeno međusobno povezanih brakovima, upravljalo sudbinama 
tristo tisuća ljudi i gotovo kraljevski vladalo gotovo dvama milijunima rali 
zemlje«. 

Zakupci su platili poreze i najamnine. Najveći vlastelinski posjed 
posjedovala je obitelj Rensselaer, koja je imala vlast nad više od osamdeset 
tisuća zakupaca i akumulirala je bogatstvo od 41 milijuna dolara. Vlasnik 

te zemlje, kako je to opisao jedan simpatizer zakupaca, mogao je »ispijati 
svoje vino, opuštati se na svojim jastucima, ispuniti svoj život društvom i 
kulturom te se voziti u svojem fijakeru s pet osedlanih konja prekrasnom 
dolinom uz rijeku sve do podnožja planina«. 

U ljeto 1839. zakupci su održali svoj prvi masovni sastanak. Nakon zavr- 
šetka prvog vala gradnje željeznice, to je područje napučeno nezaposlenima 
koji su tražili zemlju zbog ekonomske krize iz 1837. i zbog otpuštanja nakon 
dovršetka kanala Erie. Zakupci su tog ljeta odlučili: »Preuzet ćemo loptu 
Revolucije gdje su naši očevi stali i zakotrljati je do konačnog ostvarenja 
slobode i neovisnosti masa.« 

Određeni su ljudi na farmerskoj zemlji postali vođe i organizatori: Smith 
Boughton, okružni liječnik na konju; Ainge Devyr, revolucionarni Irac. 
Devyr je vidio kako je monopol nad zemljom i industrijom natjerao u bijedu 
siromašne stanovnike Londona, Liverpoola i Glasgowa, agitirao je za pro- 
mjene, uhitili su ga zbog poticanja na pobunu protiv države pa je pobjegao 
u Ameriku. Pozvali su ga da se obrati na skupu farmera u Rensselaervilleu 
povodom 4. srpnja i ondje je upozorio svoje slušatelje: »Ako dopustite nesa- 
vjesnim i ambicioznim ljudima da monopoliziraju zemljište, oni će postati 
gospodari zemlje određenim slijedom uzroka i posljedica. ...« 

Tisuće farmera u okrugu Rensselaer organizirale su se u antirentijersko 
udruženje kako bi veleposjednike spriječili da ih sudski izbace s posjeda. 
Prihvatili su indijansku kaliko nošnju, simbol Bostonske čajanke i pod- 
sjetnik na izvorno vlasništvo nad zemljištem. Limeni je rog predstavljao 
indijanski poziv na oružje. Uskoro je okupljeno deset tisuća ljudi spremnih 
za borbu. 

Organiziranje se nastavilo u okrugu za okrugom, u desecima gradova 
uz rijeku Hudson. Pojavili su se leci: 


POZOR 

ANTIRENTIJERI! PROBUDITE SE! USTAJTE! ... 
Štrajkajte dok posljednji naoružani neprijatelj ne iščezne, 
Štrajkajte za svoje oltare i svoja ognjišta — 

Šrrajkajte za zelene grobove svojih predaka, 


za Boga i svoje sretne domove! 


Šerife i njihove zamjenike koji su pokušavali uručiti sudske naloge farme- 
rima okružili bi jahači u kaliko odjeći koji su se odazivali na zvuk limenih 
rogova što je odjekivao zemljom — i potom bi ih namazali katranom i 

posuli perjem. Njujorški Herald, koji je prije bio naklonjen »ustaničkom 
duhu brđana«, sada ga je osuđivao. 

Jedna od najomraženijih sastavnica najamnog odnosa veleposjedniku je 
davala pravo na debla na svim farmama. Ubijen je čovjek kojeg su poslali 
na zakupčevu zemlju da skupi drva za veleposjednika. Napetosti su rasle. 
Pomoćni radnik na farmi ubijen je pod misterioznim okolnostima, nitko nije 
znao tko ga je ubio, a dr. Boughton završio je u zatvoru. Guverner je naredio 
da topnici stupe u akciju pa je četa konjanika došla iz New York Cityja. 

Predstavke s antirentijerskim prijedlogom zakona, koji je potpisalo 
25.000 zakupaca, iznesene su pred zakonodavno tijelo 1845. godine. Taj 
je prijedlog odbijen. Uslijedio je svojevrsni gerilski rat na farmerskoj zemlji, 
između bandi »Indijanaca« i šerifskih potjera. Boughtona su držali u zatvoru 
sedam mjeseci, od toga četiri i pol mjeseca u teškim okovima, prije nego što 
su ga pustili uz jamčevinu. Na okupljanja povodom 4. srpnja 1845. dolazile 
su tisuće farmera koji su se svečano obvezivali na nastavak otpora. 

Kada je zamjenik šerifa pokušao prodati stočni fond farmera po imenu 
Moses Earle, koji je dugovao 60 dolara za najam 160 rali kamenitog 
zemljišta, izbio je sukob i zamjenik je ubijen. Slična nastojanja da se proda 
stoka kako bi se platilo najamnine svaki su se put osujećivala. Guverner je 
poslao tri stotine vojnika, proglasivši postojanje pobune, i uskoro se gotovo 
stotinu ancirentijera našlo u zatvoru. Smitha Boughtona izveli su pred sud. 
Opružili su ga da je od šerifa uzeo dokumente, ali sudac je zapravo izjavio da 
je počinio »veleizdaju, digao pobunu protiv svoje vlade i pokrenuo oružani 
ustanak« te ga je osudio na doživotnu kaznu. 

One »Indijance« koje su našli naoružane i prerušene na farmi Mosesa 
Earlea, gdje je ubijen zamjenik šerifa, sudac je proglasio krivima za ubojstvo, 
a porota je dobila upute kako postupati u skladu s tim. Sve su ih proglasili 
krivima, a sudac je četvoricu osudio na doživotnu kaznu i dvojicu na kaznu 
vješanjem. Dvojici je vođa zapovjeđeno da napišu pismo u kojem traže od 
antirentijera da se raspuste, što im je bilo jedina prilika da izbjegnu teške 
osude. Napisali su pisma. 

Tako je moć zakona slomila antirentijerski pokret. Nakana mu je bila 
učiniti jasnim da farmeri neće moći pobijediti borbom — da svoje napore 
moraju ograničiti na glasovanje, na prihvatljive metode reforme. Godine 
1845. antirentijeri su izabrali četrnaest članova u zakonodavno državno tijelo. 
Guverner Silas Wright tada je dvije osude na smrt pretvorio u doživotne 
kazne i zatražio je od zakonodavnog tijela da ublaži svoj pritisak prema 
zakupcima, da okonča feudalni sustav u dolini rijeke Hudson. Odbačeni su 

prijedlozi da se golema imanja raskomadaju nakon smrti njihovih vlasnika, 
međutim zakonodavno je tijelo izglasalo da se prodaja imovine zakupca 
zbog neplaćanja najamnine proglasi nezakonitom. Ustavna konvencija te 
godine izvan zakona je stavila nove feudalne ugovore o zakupu. 

Sljedeći je guverner, izabran uz antirentijersku podršku, obećao da će 
pomilovati antirentijerske zatvorenike pa je to i učinio. Gomile farmera 
pozdravile su ih kad su pušteni iz zatvora. Sudske odluke tijekom 1850-ih 
počele su ograničavati najgora obilježja sustava vlastelinskih posjeda ne 
mijenjajući pritom temeljne odrednice odnosa zemljoposjednik-zakupac. 

Mjestimični farmerski otpor ubiranju zaostalih renta nastavio se i u 
1860-ima. Bande »Indijanaca« još su se 1869. okupljale kako bi spriječile 
šerifovo zastupanje interesa bogatog zemljoposjednika doline Waltera 
Churcha. Početkom 1880-ih puškom je ubijen zamjenik šerifa koji je 
pokušao razvlastiti farmera u korist Churcha. Dotad je većina ugovora o 
zakupu bila prešla u ruke farmera. U tri vodeća antirentijerska okruga od 
12.000 farmera samo su dvije tisuće ostale vezane ugovorom u zakupu. 

Farmeri su se borili, zakon ih je lomio, svoju su borbu pretvorili u glaso- 
vanje, a sustav se stabilizirao povećavanjem klase malih zemljoposjednika, 
što je temeljnu strukturu bogatih i siromašnih ostavilo netaknutom. Bio 
je to uobičajen slijed događaja u američkoj povijesti. 

Otprilike u vrijeme antirentijerskog pokreta u New Yorku došlo je do 
uzbuđenja na Rhode Islandu zbog Dorrove pobune. Kako ističe Marvin 
Gettleman u The Dorr Rebellion, bio je to i pokret za izbornu reformu i 
primjer radikalne bune. Prouzročilo ju je pravilo povelje Rhode Islanda 
prema kojem samo vlasnici zemlje mogu glasovati. 

Što je više ljudi napuštalo farme zbog preseljenja u grad, što je više use- 
ljenika dolazilo raditi u tvornicama, to je više rastao broj onih bez glasačkih 
prava. Seth Luther, samouki stolar iz Providencea i glasnogovornik radnih 
ljudi, 1833. napisao je Besjedu o pravu na slobodno glasovanje osuđujući 
monopol političke moći »gljivastih lordića, plemenitih mladaca ... aristo- 
krata sitnih riba« iz Rhode Islanda. Pozvao je na nesuradnju s vladom, na 
odbijanje plaćanja poreza ili služenja u miliciji. Zašto bi se, pitao je, 12.000 
radnih ljudi na Rhode Islandu bez prava glasa trebalo pokoriti pet tisuća 
onih koji su imali zemlju i koji su mogli glasovati? 

Thomas Dorr, odvjetnik iz dobrostojeće obitelji, postao je vođa pokreta 
za glasačko pravo. Radnici su osnovali Udrugu za glasačko pravo Rhode 
Islanda te su u proljeće 1841. tisuće paradirale u Providenceu noseći pla- 
kate i natpise tražeći reformu izbornog sustava. Napustivši okvire pravnog 

sustava, organizirali su vlastitu »narodnu konvenciju« i sastavili su nacrt 
novog ustava bez imovinskih ograničenja za glasovanje. 

Početkom 1842. pozvali su na glasovanje o Ustavu; 14.000 se izjasnilo 
za njega, uključujući oko pet tisuća s imanjem — dakle čak i većina onih 
koji su prema povelji zakonski imali pravo glasovati. U travnju su održali 
neslužbene izbore na kojima se Dorr bez protivnika kandidirao za guver- 
nera i šest tisuća ljudi glasovalo je za njega. U međuvremenu je guverner 
Rhode Islanda od predsjednika Johna Tylera dobio obećanje da će u slučaju 
pobune poslati jedinice savezne vojske. U američkom je Ustavu postojala 
klauzula kako odgovoriti upravo na takvu vrstu situacije koja je predviđala 
saveznu intervenciju u gušenju lokalnih ustanaka na zahtjev vlasti saveznih 
država. 

Ignorirajući to, Dorrove su snage 3. svibnja 1842. održale inauguraciju 
s velikom paradom zanatlija, vlasnika trgovina, obrtnika i milicije koja je 
marširala Providenceom. Sazvano je novoizabrano Narodno zakonodavno 
tijelo. Dorr je doživio fijasko u napadu na državnu oružnicu, zatajio mu je 
top. Redovni guverner zapovjedio je Dorrovo uhićenje, na što se on sakrio 
izvan granica savezne države pokušavajući okupiti vojnu potporu. 

Usprkos prosvjedima Dorra i nekolicine drugih, »narodni ustav« zadržao 
je riječ »bijeli« u klauzuli koja je određivala glasače. Gnjevni crnci s Rhode 
Islanda tada su se pridružili jedinicama milicije iz koalicije Zakon i red, 
koja je obećala da će im nova ustavna konvencija dati pravo da glasuju. 

Kada se Dorr vratio na Rhode Island, pronašao je nekoliko stotina svojih 
sljedbenika, većinom radnika koji su se bili voljni boriti za Narodni ustav, 
međutim savezna je država na svojoj strani imala tisuće pripadnika redovne 
milicije. Pobuna se raspala i Dorr je ponovno pobjegao s Rhode Islanda. 

Uvedeno je izvanredno stanje. Jednom su zarobljenom vojniku pobunje- 
niku stavili povez na oči i izveli ga pred streljački vod, koji je pucao lažnim 
mecima. Zatvorili su stotinu drugih pripadnika milicije. Jedan je od njih 
opisao da su ih bili vezali u četu po osam, da su pješice marširali 16 milja 
do Providencea, »pod prijetnjom i podbadani bajunetama ako bi usporili 
zbog malaksalosti, pritom bi nam se uže oštro zarezalo u ruke; zgulilo mi 
je kožu. ... bez vode sve dok nismo stigli do Greenvillea. ... bez hrane sve 
do idućeg dana. ... i, nakon pokazivanja, bacili su nas u državni zatvor«. 

Novi je Ustav donio djelomične promjene. I dalje je omogućavao pre- 
zastupljenost ruralnih područja, ograničavao je pravo glasa na vlasnike 
imanja ili na one koji bi platili jedan dolar glasačke pristojbe i dopuštao je 
glasovanje naturaliziranim građanima samo ako bi posjedovali nekretninu 

vrijednu 134 dolara. Tijekom izbora početkom 1843. skupina Zakon i 
red, protiv koje su se kandidirali bivši dorrijevci, saveznom se milicijom 
koristila za zastrašivanje ljudi, poslodavcima za zastrašivanje zaposlenika, 
zemljoposjednicima za zastrašivanje zakupaca, kako bi iznudili glasove od 
njih. U industrijskim je gradovima izgubila, ali je dobila većinu glasova na 
agrarnim područjima i osvojila je sve vodeće državne položaje. 

Dorr se vratio na Rhode Island ujesen 1843. godine. Uhitili su ga na 
ulicama Providencea i optužili za izdaju. Porota, koju je sudac uputio da 
zanemari sve političke argumente i samo razmotri je li Dorr počinio neke 
očite postupke s predumišljajem (počinjenje kojih on nikad nije poricao), 
proglasila ga je krivim, na temelju čega ga je sudac osudio na doživotni teški 
rad u zatvoru. Proveo je dvadeset mjeseci u zatvoru, a potom ga je novoi- 
zabrani guverner koalicije Zakon i red pomilovao želeći okončati Dorrovo 
mučeništvo. 

Naoružana sila nije uspjela, glasačka kutija nije uspjela, sudovi su stali na 
stranu konzervativaca. Dorrov se pokret rada obratio američkom Vrhovnom 
sudu, parnicom o kršenju prava koju je Martin Luther podigao protiv ljudi iz 
milicije Zakon i red, s optužbom da je Narodna vlada bila zakonita vlada u 
Rhode Islandu 1842. godine. Daniel Webster pobijao je navode dorrijevaca. 
Kad bi narod mogao zahtijevati ustavno pravo da zbaci postojeću vlast, rekao 
je Webster, ne bi više bilo zakona ni vlasti; bila bi to anarhija. 

Vrhovni je sud svojom odlukom uspostavio (Luther protiv Bordena, 
1849.) dugotrajnu doktrinu: on se neće uplitati u određena »politička« 
pitanja, njih treba ostaviti izvršnoj i zakonodavnoj vlasti. Ta je odluka u 
osnovi pojačala konzervativnu narav Vrhovnoga suda: da će se u kritičnim 
pitanjima — rata i revolucije — pokoriti predsjedniku i Kongresu. 

Priče o antirentijerskom pokretu i o Dorrovoj pobuni obično se ne 
nalaze u udžbenicima o povijesti Sjedinjenih Američkih Država. U tim je 
knjigama, danim milijunima mladih Amerikanaca, malo toga o klasnoj 
borbi u 19. stoljeću. Razdoblje prije i poslije Građanskoga rata ispunjeno 
je politikom, izborima, robovlasništvom i rasnim pitanjem. Čak i ondje 
gdje se specijalizirane knjige o jacksonovskom razdoblju bave radničkim 
i ekonomskim pitanjima, one se usredotočuju na predsjednikovanje te 
tako perpetuiraju tradicionalnu ovisnost o junačkim vođama umjesto da 
se bave društvenim sukobima. 


Andrew Jackson govorio je da on zastupa »ponizne pripadnike društva 
— farmere, obrtnike i radnike ...«. On svakako nije zastupao Indijance 
koji su bili protjerani sa svoje zemlje ili robove. Međutim napetosti koje 

su pobudili razvijajući tvornički sustav i rastuće useljavanje, zahtijevale 
su da vlast razvije masovnu bazu podrške među bijelcima. »Jacksonovska 
demokracija« učinila je upravo to. 

Prema Douglasu Milleru, specijalistu za jacksonovsko razdoblje (The 
Birth of Modern America), politika se u razdoblju 1830-ih i 1840-ih »sve više 
usredotočivala na stvaranje popularne slike i laskanje običnom čovjeku«. 
Miller koji je sumnjičav, međutim, glede točnosti izraza »jacksonovska 
demokracija« kaže: 


Parade, piknici i osobno klevetanje odlikovali su jacksonovsko predizborno 
agitiranje. Međutim, iako su obje stranke svoju retoriku usmjeravale prema 
narodu i mehanički ponavljale posvećene otrcane fraze o demokraciji, to 
nije značilo da je obični čovjek vladao Amerikom. Profesionalni političari 
koji su izbijali u prvi plan tijekom dvadesetih i tridesetih godina, premda 
su katkad uspijevali vlastitim trudom, rijetko su bili obični. Obje vodeće 
stranke većinom su kontrolirali imućni i ambiciozni ljudi. Odvjetnici, 
novinski urednici, veletrgovci, industrijalci, veliki zemljoposjednici i špe- 


kulanti dominirali su i demokratima i vigovcima. 


Jackson je bio prvi predsjednik koji je ovladao liberalnom retorikom — koji 
je zastupao običnog čovjeka. To je bila nužnost za ostvarivanje političke 
pobjede kada je sve više i više ljudi zahtijevalo glasačko pravo — kao na 
Rhode Islandu — a zakonodavna su tijela saveznih država sve više smekša- 
vala glasačka ograničenja. Robert Remini (Zbe Age of Jackson), jedan drugi 
stručnjak za jacksonovsko razdoblje, kaže, nakon proučavanja izbornih 
rezultata iz 1828. i 1832. godine: 


Sam je Jackson uživao veliku podršku koja se protezala svim klasama i 
dijelovima zemlje. Privlačio je farmere, obrtnike, radnike, ljude sa zvanjima, 
pa čak i poslovne ljude. I sve to a da Jackson nije bio jasno za ili protiv rad- 
nika, za ili protiv poslovnog svijeta, za ili protiv niže, srednje ili više klase. 
Pokazalo se da je štrajkolomac [Jackson je poslao vojsku da nadzire pobunjene 
radnike na Chesapeakeu i kanalu Ohiol, a ipak su u različito vrijeme ... on 


i demokrati dobili podršku organiziranih radnih organizacija. 


Bila je to nova politika dvosmislenosti — zastupati niže i srednje klase kako 
bi se dobila njihova podrška u vrijeme silovitog rasta i potencijalnih pre- 
viranja. Dvostranački je sustav u to vrijeme došao na svoje. Dati ljudima 

izbor između dviju različitih stranaka i dopustiti im, u razdoblju pobune, 
da izaberu neznatno demokratskiju bio je ingeniozan način kontrole. Kao 
mnogo toga u američkom sustavu, to nije bila dijabolična zamisao nekih 
megazavjernika; on se razvio prirodno iz potrebe siruacije. Remini uspoređuje 
jacksonovskog demokrata Martina Van Burena, koji je naslijedio Jacksona 
kao predsjednik, s austrijskim konzervativnim državnikom Metternichom: 
»Poput Metternicha, koji je tražio način kako da spriječi revolucionarno 
nezadovoljstvo u Europi, Van Buren i njemu slični političari pokušavali su 
izbaciti političke nerede iz Sjedinjenih Američkih Država ravnotežom moći 
ostvarenom s pomoću dviju dobro organiziranih i aktivnih stranaka.« 

Jacksonovska je zamisao bila postići stabilnost i kontrolu tako da 
Demokratska stranka privuče »interese srednjih slojeva, i osobito ... znatnijeg 
dijela sitnih posjednika u zemlji« s pomoću »razborite, promišljene, dobro 
osmišljene reforme«. To jest, reforme koja neće donijeti previše. To su bile 
riječi Roberta Rantoula, reformatora, korporativnog odvjetnika i jackso- 
novskog demokrata. Bila je to prognoza uspješne predodžbe Demokratske 
stranke — a s vremenom i Republikanske stranke — u 20. stoljeću. 

Takvi su novi oblici političke kontrole bili potrebni u turbulentnim 
vremenima ekonomskog rasta, pri mogućnosti pobune. Sada su postojali 
kanali, željeznica, telegraf. Godine 1790. manje od milijun Amerikanaca 
živjelo je u gradovima; godine 1840. ra je brojka iznosila 11 milijuna. New 
York je 1820. imao 130.000 ljudi, a milijun 1860. godine. I premda je putnik 
Alexis de Tocqueville izrazio zaprepaštenost »općom jednakošću uvjeta 
među ljudima«, brojke mu baš nisu išle, rekao je njegov prijatelj Beaumont. 
Ni njegova zapažanja nisu bila u skladu s činjenicama, prema Edwardu 
Pessenu, povjesničaru jacksonovskog društva (/acksonzan America). 

U Philadelphiji je u zgradi za radničke obitelji živjelo njih pedeset pet, 
obično je bila jedna prostorija po obitelji, bez odlagališta za smeće, bez 
toaleta, bez svježeg zraka ili vode. Bilo je svježe vode koja se odnedavno bila 
počela crpsti iz rijeke Schuykill, ali ona je odlazila u domove bogarih. 

U New Yorku ste mogli vidjeti kako siromašni leže u smeću po ulicama. 
Nije bilo kanalizacije u slamovima, a prljava je voda otjecala u dvorišta i 
ulice, u podrume gdje su živjeli najsiromašniji od siromašnih, noseći sa 
sobom epidemiju trbušnog tifusa 1837. i tifusa 1842. godine. Za vrijeme 
epidemije kolere iz 1832. bogati su pobjegli iz grada; siromašni su ostali i 
umrli. 

Na te se siromašne nije moglo računati kao na vladine političke saveznike. 
No oni su bili tu — poput robova ili Indijanaca — obično nevidljivi, prijetnja 

ako se pobune. Međutim, bilo je više ekonomski stabilnih građana koji su 
mogli pružiti postojanu podršku sustavu — bolje plaćeni radnici, farmeri 
koji su posjedovali zemlju. Također, pojavio se novi urbani uredski radnik, 


nastao uslijed uspona trgovine u tom vremenu, kojeg opisuju Thomas 
Cochrane i William Miller (Ze Age of Enterprise): 


Odjeven u smeđesivo odijelo od alpake, zgrbljen nad visokim uredskim 
stolom, taj se novi radnik bavio potraživanjima i dugovanjima, pisao je i 
udarao žigove na fakture, prihvaćene mjenice, tovarne listove, priznanice. 
Adekvatno plaćen, imao je nešto više novca i slobodnog vremena. Podupirao 
je sportske događaje i kazališta, štedionice i osiguravajuća društva. Čitao 
je Dayov New York Sun ili Bennettov Herald — »jeftine novine« koje su se 
održavale oglašavanjem, pune policijskih izvješća, kriminalističkih priča, 


savjeta o pravilima ponašanja za buržoaziju u usponu. ... 


To je bila avangarda sve veće klase radnika s bijelim ovratnicima i profesi- 
onalaca u Americi koji će biti dovoljno vrbovani i plaćeni da bi se smatrali 
pripadnicima buržoaske klase i da daju podršku toj klasi u vremenima 
krize. 

Prodor na zapad potpomognut je mehanizacijom farme. Željezni plugovi 
prepolovili su vrijeme oranja; 1850-ih kompanija Johna Deerea izrađivala 
je deset tisuća plugova godišnje. Cyrus McCormick proizvodio je tisuću 
mehaničkih žetelica godišnje u svojoj tvornici u Chicagu. Čovjek je srpom 
mogao požeti pola rala žita dnevno; žetelicom je mogao požeti deset rali. 

Mitnice, kanali i željeznice dovodili su sve više ljudi na zapad, sve više 
proizvoda na istok, te je postalo važno održati pod kontrolom taj novi 
zapad, prevrtljiv i nepredvidljiv. Kada su osnivani koledži na zapadu, 
poslovni ljudi s istoka, kako to Cochran i Miller kažu, bili su »od početka 
odlučni imati kontrolu nad obrazovanjem na zapadu«. Edward Everett, 
političar i govornik iz Massachusettsa, govorio je 1833. u prilog pružanju 
financijske pomoći koledžima na zapadu: 


Neka nijedan bostonski kapitalist, stoga, nijedan čovjek koji ima velike 
materijalne interese u Novoj Engleskoj ... ne misli da je pozvan pokazivati 
svoju širokogrudnost iz daljine prema onima koji ga ne zanimaju. ... Oni 
od vas traže da pružite sigurnost svome vlasništvu rasprostranjivanjem 
sredstava prosvjećenosti i istine diljem cijele regije, gdje počiva tako mnogo 


moći kojom bi se ona očuvala ili prodrmala. ... 

Kapitalisti s istoka bili su svjesni potrebe za tom »sigurnosti svoga vlasnišrva«. 
Kako se tehnologija razvijala, sve je više kapitala bilo potrebno, sve se više 
rizika moralo poduzimati, a velika su ulaganja trebala stabilnost. U eko- 
nomskom sustavu koji nije racionalno planiran da bi zadovoljio ljudske 
potrebe, već se razvijao isprekidano, kaotično iz motiva za profitom, čini 
se da nije bilo načina da se izbjegnu usponi i krize koji su se neprestano 
vraćali. Bila je kriza 1837. pa još jedna 1853. godine. Stabilnost se mogla 
ostvariti na jedan način — smanjenjem konkurencije, organiziranjem 
poslovnih poduhvata, okretanjem prema monopolu. Sredinom 1850-ih 
dogovori o cijenama i udruživanjima postali su česti: Njujorška centralna 
željeznica udružila je mnoge željezničke kompanije. Američko udruženje 
proizvođača mjedi osnovano je kako bi se »oduprlo razornoj konkurenciji«, 
govorilo se. Udruženje proizvođača strojeva za predenje pamuka u okrugu 
Hampton organizirano je zbog kontrole cijena, kao i Američko udruženje 
za proizvodnju željeza. 

Rizici su se mogli minimalizirati i na drugi način — osigurati da vlada 
igra svoju tradicionalnu ulogu vraćajući se Alexanderu Hamiltonu i prvom 
Kongresu pomaganjem poslovnih interesa. Zakonodavna tijela saveznih 
država izdavala su povelje korporacijama dajući im tako zakonita prava 
da vode poslove, skupljaju novac — prvo specijalne povelje, potom opće 
povelje, kako bi se svaki poslovni poduhvat koji bi udovoljio određenim 
zahtjevima mogao inkorporirati. Između 1790. i 1860. 2300 korporacija 
dobilo je povelje. 

Ljudi iz željezničkih kompanija putovali su u Washington i u prije- 
stolnice saveznih država naoružani novcem, dionicama, slobodnim želje- 
zničkim propusnicama. Između 1850. i 1857. dobili su 25 milijuna rali 
javne zemlje, besplatno, i milijune dolara u obveznicama — zajmove — od 
zakonodavnih tijela saveznih država. U Wisconsinu su 1856. LaCrosse i 
Milwaukee Railrod dobili besplatno milijun rali zemlje raspodijelivši oko 
900.000 dolara u dionicama i obveznicama pedeset devetorici zastupnika, 
trinaestorici senatora i guverneru. Dvije godine poslije ta je željeznička 
kompanija bankrotirala, a obveznice su bile ništavne. 

Na istoku su vlasnici tvornica postali moćniji i organiziraniji. Oko 1850. 
petnaest bostonskih obitelji nazvanih »Ortacima« kontroliralo je 20 posto 
pogona s vretenima za pamuk u Sjedinjenim Američkim Državama, 39 
posto osiguravateljskog kapitala u Massachusettsu, 40 posto bankarske 
aktive u Bostonu. 


247 


U školskim su udžbenicima te godine ispunjene kontroverzijom o robo- 
vlasništvu, međutim uoči Građanskoga rata ljudima koji su vodili zemlju, 
onima koji su činili sam vrh, prioritet je bio upravo novac i profit, a ne pokret 
za borbu protiv robovlasništva. Cochran i Miller to opisuju ovako: 


Webster je bio junak Sjevera — ne Emerson, Parker, Garrison ili Phillips; 
Webster je bio čovjek tarifa, špekulant zemljom, korporacijski odvjetnik, 
političar koji je podupirao bostonske Ortake, nasljednik Hamiltonove 
plemićke krune. »Velika svrha vlade jest«, rekao je, »zaštita vlasništva kod 
kuće te ugleda i dobroga glasa u inozemstvu.« Zbog toga je propovijedao 


jedinstvo; zbog toga je izručivao robove. 
Opisali su bostonskog bogataša: 


Živeći luksuzno na Beacon Hillu, obasuti divljenjem svojih susjeda zbog 
svoje filancropije i pokroviteljstva umjetnosti i kulture, ti su ljudi trgovali u 
State Streetu dok su nadglednici vodili njihove tvornice, menadžeri uprav- 
ljali njihovim željeznicama, trgovački putnici prodavali vodenu energiju i 
nekretnine. Oni su bili odsutni zemljoposjednici u najpotpunijem smislu 
te riječi. Nezaraženi bolestima tvorničkoga grada, oni su također bili 
zaštićeni od slušanja prigovora svojih radnika ili tegoba mentalne depresije 
uzrokovane sumornim i prljavim okružjem. U metropolisu su umjetnost, 
književnost, obrazovanje, znanost cvjetali u Zlatnom dobu; u industrijskim 
gradovima djeca su odlazila na posao sa svojim očevima i majkama, škole 


i liječnici bili su samo obećanja, vlastiti krevet bio je rijetki luksuz. 


Ralph Waldo Emerson opisao je Boston tih godina: »Osjeti se neki bljutavi 
miris koji se proteže svim ulicama, Beacon Streetom ili Mont Vernonom, 
kao i u odvjetničkim uredima i pristaništima, te ista niskost i sterilnost, i 
neko ostavite svaku nadu, kao u zgradama proizvođača čizama. Propovjednik 
Theodore Parker rekao je svojim vjernicima: “Novac je ovih dana najsnažnija 
snaga države.« 

Nastojanja da se postigne politička stabilnost, da se zadrži ekonomska 
kontrola, nisu u potpunosti imala uspjeha. Novi industrijalizam, prena- 
pučeni gradovi, dugo radno vrijeme u tvornicama, iznenadne ekonomske 
krize koje su vodile do visokih cijena i izgubljenih poslova, nestašica hrane 
i vode, hladne zime, vrući radnički stanovi u zgradama ljeti, epidemije 
bolesti, smrti djece — sve je to vodilo prema mjestimičnim reakcijama 


248 


siromašnih. Povremeno su izbijali spontani, neorganizirani ustanci protiv 
bogatih. Povremeno se gnjev usmjeravalo na rasnu mržnju prema crncima, 
na vjersko sukobljavanje s katolicima, bijes domicilnog stanovništva protiv 
useljenika. Povremeno se to organiziralo u demonstracije i štrajkove. 

»Jacksonovska demokracija« pokušala je stvoriti konsenzus oko podrške 
sustavu kako bi ga se učinilo sigurnim. Crnci, Indijanci, žene i stranci oči- 
gledno su bili izvan tog konsenzusa. Ali su se i bijeli radni ljudi, u velikom 
broju, izjasnili kao oni izvan. 

Potpuni razmjeri svijesti radničke klase o tim godinama — kao o bilo 
kojim godinama — izgubljeni su u povijesti, ali fragmenti ostaju i tjeraju 
nas da se zapitamo koliko je toga oduvijek bilo ispod vrlo stvarne tišine 
radnih ljudi. Godine 1827. zabilježeno je »Obraćanje ... pred zanatlijama 
i radničkom klasom ... iz Philadelphije«, koje je napisao »Neobrazovan 
zanatlija«, vjerojatno mladi postolar, u kojem je stajalo: 


Nalazimo se ugnjeteni sa svih strana — teško radimo kako bismo proizveli 
sve udobnosti života na uživanje drugima, dok mi sami dobivamo samo 


mrvice, a čak i to u sadašnjem stanju društva ovisi o volji poslodavaca. 


Frances Wright iz Škotske, jednu od prvih feministkinja i utopijskih socija- 
listkinja, radnici iz Philadelphije pozvali su 1829. da govori povodom 4. 
srpnja pred jednim od prvih gradskih udruženja radničkih sindikata u 
Sjedinjenim Američkim Državama. Postavila je pitanje je li se revolucija 
vodila »kako bi se slomili sinovi i kćeri industrije vaše zemlje u uvjetima 
... nesavjesnosti, siromaštva, poroka, izgladnjivanja i bolesti. ...« Zapitala 
se nije li nova tehnologija snižavala vrijednost ljudskoga rada stvarajući od 
ljudi privjeske strojevima, sakatcći umove i tijela djece radnika. 

Kasnije te godine George Henry Evans, tiskar, urednik Workingsmans 
Advocatea, napisao je »Deklaraciju o neovisnosti radnih ljudi«. Na njegovom 
popisu »činjenica« predloženih »čestitim i nepristranim« sugrađanima 
nalazilo se: 


1. Zakoni o ubiranju poreza ... najviše ugnjetavaju jednu društvenu 
klasu. 

3. Zakoni za osnivanje privatnog posla svi su parcijalni ... dajući prednost 
jednoj društvenoj klasi na štetu druge. 

6. Ti su zakoni ... devet desetina pripadnika političkog tijela, koji nisu 
imućni, lišili jednakih sredstava da uživaju u »životu, slobodi i u potrazi 

za srećom«. ... Zakon o pravu zapljene do namirenja duga koji je naklo- 
njen zemljoposjednicima protiv zakupaca ... jedna je od brojnih drugih 
ilustracija. 


Evans je vjerovao da »svi koji postaju punoljetni imaju pravo na jednako 
vlasništvo«. 

Gradski »Sindikat« u Bostonu 1834., uključivši obrtnike iz Charlestowna 
i postolarke iz Lynna, pozivao se na Deklaraciju o neovisnosti: 


Smatramo ... da su zakoni s tendencijom da izdignu bilo koju posebnu 
klasu iznad njenih sugrađana, dajući joj posebne povlastice, protivni i u 
suprotnosti s temeljnim načelima ... 

Naš javni sustav obrazovanja, koji tako slobodno obdaruje one privatne 
internate za učenje, koji su ... dostupni samo imućnima, dok su naše javne 
škole tako slabo opremljene za to ... Zato su siromašni čak i u djetinjstvu 


skloni sebe smatrati podređenima. ... 


U svojoj knjizi Most Uncommon Jacksonians, Edward Pessen kaže: »Vodeći 
ljudi jacksonovskog radničkog pokreta bili su radikali. ... Kako druga- 
čije opisati ljude koji su vjerovali da će američko društvo biti rastrgano 
društvenim sukobom, unakaženo bijedom masa i da će njime dominirati 
pohlepna elita čija se moć nad svakim vidom američkog života zasnivala 
na privatnom vlasništvu?« 

Epizode buna iz tog vremena nisu zabilježene u tradicionalnim povi- 
jestima. Takvi su bili nemiri u Baltimoreu u ljeto 1835. godine, kada je 
banka Marylanda propala a njeni su deponenti izgubili svoje ušteđevine. 
Uvjereno da se dogodila velika prijevara, mnoštvo se skupilo i počelo 
razbijati prozore službenika povezanih s bankom. Dok su izgrednici uni- 
štavali kuću, napala ih je milicija, ubivši otprilike dvadeset ljudi, ranivši 
stotinjak. Iduće su večeri napali druge kuće. Izvješće o tim događajima 
objavio je Niles' Weekly Register, važne novine iz tog vremena: 


Kasno noćas (nedjelja) ponovio se napad na kuću Reverdyja Johnsona. Nije 
bilo nikakva protivljenja. Pretpostavlja se da se na poprištu tog događaja 
nalazilo nekoliko tisuća promatrača. Ubrzo su prodrli u kuću, a namještaj, 
vrlo veliku knjižnicu s pravnim knjigama, sa svim što je bilo u njoj, izbacili 
su i pretvorili u lomaču ispred kuće. Cijelu unutrašnjost kuće demolirali 


su i bacili na bukteću gomilu. Mramorni trijem ispred kuće i velik dio 

prednjeg zida razrušen je oko 11 sati. ... Nastavili su do kuće gradonačel- 
nika grada g. Jesseja Hunta, provalili u nju, iznijeli namještaj i spalili ga 


pred vracima. ... 


Tijekom tih godina, osnivali su se sindikari. (Z7istory of the Labor Movement 
in the U. S. Philipa Fonera opisuje tu priču iznoseći izdašne podrobnosti.) 
Sudovi su ih nazivali urotama radi ograničenja trgovine te su stoga bili 
nezakoniti, kao kada su u New Yorku dvadeset pet članova Sindikalnog 
društva krojačkih kalfi proglasili krivima zbog »urote na štetu trgovine, 
izgredništva, napada, tvornog napada«. Sudac je, određujući globe, rekao: 
»U ovoj povlaštenoj zemlji zakona i slobode, put napretka otvoren je svima. 
... Svaki Amerikanac zna ili bi trebao znati da nema boljeg prijatelja od 
zakona i da mu ne treba nikakvo umjetno udruženje za svoju zaštitu. Ona 
su tuđinskog podrijetla i sklon sam vjerovati da ih uglavnom podržavaju 
tuđinci.« 


Poslije je diljem grada kružio letak: 


Bogati protiv siromašnih! 
Sudac Edwards, oruđe aristokracije, protiv naroda! Zanatlije i radni ljudi! 
Smrtni udarac zadan je vašoj slobodi! ... Uspostavili su presedan da radnici 
nemaju pravo propisivati cijenu rada ili, drugim riječima, bogati su jedini 


suci potrebama siromašnog čovjeka. 


U parku pred gradskom vijećnicom okupilo se 27.000 ljudi kako bi izrazilo 
neslaganje sa sudskom odlukom i izabrali su odbor za posredovanje koji je 
organizirao, tri mjeseca poslije, konvenciju obrtnika, farmera i radnika, koju 
su birali farmeri i radnici u različitim gradovima u saveznoj državi New 
York. Konvencija se sastala u Utici, sastavila je Deklaraciju neovisnosti iz 
postojećih političkih stranaka i osnovala Stranku jednakih prava. 

Iako su u izbornoj utrci istaknuli svoje kandidate za državne položaje, 
nije bilo velikog povjerenja u glasačke kurije kao načina da se ostvare pro- 
mjene. Jedan od velikih govornika pokreta Seth Luther rekao je na skupu 
povodom 4. srpnja: »Prvo ćemo pokušati s glasačkim kutijama. Ako se 
time neće ostvariti naša pravična svrha, sljedeće i posljednje pribježište 
jest kutija s mecima.« A jedne naklonjene lokalne novine, Microscope iz 
Albanyja, upozorile su: 

Sjetite se žaljenja vrijedne sudbine radnih ljudi — ubrzo su ih uništila 
smjenska povezivanja i krivudanja sa strankama. Pripušteni su u njihove 
redove, među pokvarene odvjetnike i političare. ... Ondje su se izopačili 
i nesvjesno ih se uvuklo u vrtlog iz kojeg više nikada nisu pobjegli. 


Kriza iz 1837. dovela je do skupova i sastanaka u mnogim gradovima. Banke 
su obustavile isplate u kovanom novcu — odbivši platiti čvrsti novac za ban- 
knote koje su izdale. Cijene su rasle, a radni ljudi, već u velikom novčanom 
škripcu s kupovanjem hrane, saznali su da je brašno koje se prodavalo za 5,62 
dolara po barelu sada stajalo 12 dolara po barelu. Svinjetina je poskupila. 
Ugljen je poskupio. U Philadelphiji se okupilo 20.000 ljudi i netko je pisao 
predsjedniku Van Burenu opisujući okupljanje: 


Ovog se popodneva na Trgu neovisnosti dogodilo najveće javno okupljanje 
koje sam ikad vidio. Na njega su pozivali plakati postavljeni diljem grada 
jučer i prošle noći. Osmislile su ga i održale u cijelosti radničke klase; 
bez savjetovanja ili suradnje s bilo kojima od onih koji obično preuzimaju 
vodstvo u takvim pitanjima. Službenici i govornici dolazili su iz tih klasa. 


... Bio je usmjeren protiv banaka. 


U New Yorku, pripadnici Stranke jednakih prava (često nazvani Locofocosi18) 
najavili su sastanak: »Kruh, meso, najamnina, gorivo! Njihove cijene moraju 
pasti! Okupljanje naroda u Parku, bila kiša ili sunce, u četiri sata poslije- 
podne, u ponedjeljak. ... Svi prijatelji čovječanstva odlučni da se odupru 
monopolistima i iznuđivačima pozivaju se da se pridruže.« Commercial 
Register, njujorške novine, izvještavale su o tom sastanku i o onome što je 
uslijedilo: 


Mnoštvo od nekoliko tisuća u četiri sata skupilo se ispred gradske vijećnice. 
.. Jedan od tih govornika ... prema izvješćima, narodnu je srdžbu usmjerio 
isključivo protiv g. Elija Harta, jednog od naših najvećih veletrgovaca 
koji komisijski trguje brašnom. »Moji sugrađani!« uzviknuo je, »g. Hart 
sada ima 53.000 barela brašna u svojim skladištima; zaputimo se onamo 
i ponudimo mu osam dolara po barelu, i ako to ne prihvati ...« 

Velika glavnina okupljenih krenula je prema skladištu g. Harta ... srednja 
su vrata na silu otvorili i nekih dvadeset ili trideset bačava brašna ili i više 


zakotrljali prema ulicama, probivši im poklopce. U tom je trenutku na 


18 Šibicari - nap. prev 

mjesto događaja stigao sam g. Hart s odredom policijskih redarstvenika. 
Redarstvenike je napao jedan dio te rulje u Ulici Dey, oteli su im palice 
i smrskali ih u komadiće. ... 

Tucet njih, pedeset, stotinu s vrata su prevrtali bačve brašna na ulicu 
i mahnito su ih bacali s prozora. ... Na taj su način obijesno i nerazborito, 
ali i bezbožno, uništili oko tisuću bušela pšenice i četiri ili pet tisuća barela 
brašna. Najaktivniji uništavači bili su stranci — doista najveći dio tog skupa 
bio je egzotičnog porijekla, međutim bilo je vjerojatno pet stotina ili tisuću 
drugih koji su stajali pokraj njih i pomagali im u njihovim huškačkim 
djelima. 

Na mjestima gdje su padale i rasprskavale se bačve i vreće s pšenicom 
zatekle su se mnoge žene, poput starica koje svlače mrtve u bitci, puneći 
svoje kutije, košare i pregače onime što su mogle skupiti, brašnom, i 
bježale su s tim. ... 

Sada je već pala noć na to poprište, ali posao uništavanja nije prestajao 
sve dok nisu stigle snažne policijske jedinice, za kojima su uslijedili, ubrzo 


poslije toga, vojni odredi. ... 


To su bili Nemiri zbog brašna iz 1837. Tijekom krize te godine samo je u 
New York Cityju 50.000 osoba (jedna trećina radničke klase) bilo bez posla, 
a 200.000 (od ukupne populacije od 500.000) živjelo je, kako je to jedan 
promatrač opisao, »u krajnjoj i beznadnoj neimaštini«. 

Nema nijednog cjelovitog zapisa o tim sastancima, nemirima, akci- 
jama, organiziranim i neorganiziranim, nasilnim i nenasilnim, koji su se 
događali sredinom 19. stoljeća, kada se zemlja razvijala, kada su gradovi 
postajali prenapučeni, s lošim radnim uvjetima, neizdrživim životnim 
uvjetima, s ekonomijom u rukama bankara, špekulanata, zemljoposjed- 
nika, veletrgovaca. 

Godine 1835. pedeset različitih zvanja organiziralo je sindikate u 
Philadelphiji, nakon čega je uslijedio uspješan opći štrajk fizičkih radnika, 
tvorničkih radnika, knjigoveža, draguljara, radnika u ugljenokopima, 
mesara, stolarskih radnika — za desetosatni radni dan. Uskoro su prihvaćeni 
zakoni o desetosatnom radu u Pennsylvaniji i u drugim saveznim državama, 
međutim oni su predviđali da poslodavci mogu prisiliti zaposlenike da 
potpišu ugovore za više sati. Pravna je struka u to vrijeme razvijala snažnu 
obranu ugovora; pretvarala se da su radni ugovori dobrovoljni sporazumi 


između jednakih strana. 

Tkalci u Philadelphiji početkom 1840-ih — većinom irski useljenici koji 
su kod kuće radili za poslodavce — štrajkali su za veće nadnice, napadali 
su domove onih koji odbijaju štrajkati i uništavali rezultate njihova rada. 
Šerifov odred redarstvenika pokušao je uhititi neke od tih štrajkaša, ali ga 
je razbilo četiristo tkalaca naoružanih mušketama i štapovima. 

Uskoro se, međutim, razvio antagonizam između tih irskih katoličkih 
tkalaca i domorodačkih protestantskih kvalificiranih radnika glede religije. 
U svibnju 1844. došlo je do protestantsko-katoličkih nemira u Kensingtonu, 
predgrađu Philadelphije; nativistički (antiimigrantski) izgrednici uništili su 
tkalačke četvrti i napali katoličku crkvu. Političari iz srednje klase uskoro 
su svaku od tih skupina uveli u različite političke stranke (nativisti su ušli u 
američku Republikansku stranku, Irci u Demokratsku stranku), stranačku 
politiku i religiju, što im je poslužilo kao nadomjestak za klasni sukob. 

Posljedica svega toga bila je, kaže David Montgomery, povjesničar 
Kensingtonskih nemira, fragmentacija philadelphijske radničke klase. »Ona 
je time za povjesničare stvorila iluziju društva kojemu je nedostajalo klasnog 
sukoba«, dok su u stvarnosti klasni sukobi devetnaestostoljetne Amerike 
»bili žestoki kao i bilo koji drugi poznati industrijskom svijetu«. 

Doseljenici iz Irske, koji su bježali od gladi nakon propasti uroda 
krumpira, tada su dolazili u Ameriku, stisnuti na starim jedrenjacima. 
Priče o tim brodovima razlikuju se samo u pojedinostima od prikaza o 
brodovima koji su prije dovozili crnce a poslije njemačke, talijanske, ruske 
doseljenike. Ovo je suvremeni prikaz jednog broda koji je došao iz Irske, 
ali je zadržan na Grosse Isleu na kanadskoj granici: 


Dana 18. svibnja 1847. brod Urania, iz Corka, s ukrcanih nekoliko stotina 
doseljenika, od čega je većina njih bolesna i umire od tifusa, stavljen je u 
karantenu na Grosse Isleu. To je bio prvi od okuženih brodova iz Irske 
koji je te godine plovio sve do Sv. Lorenca. Međutim prije prvog tjedna u 
lipnju istočni je vjetar čak osamdeset četiri broda različite tonaže natjerao 
ovamo; i od tog golemog broja plovila nije bilo nijednog na kojem nije bilo 
zaraze malignim tifusom, potomkom izgladnjelosti i prljavog brodskog_ 
smještaja ... za vrijeme podnošljivo brze plovidbe koja zahtijeva od šest 
do osam tjedana. ... 

Tko može zamisliti užase čak i najkraće plovidbe na emigrantskom 
brodu koji je preko svake mjere bio nakrcan nesretnim bićima svih dobi, 
s groznicom koja bjesni među njima ... posada mrzovoljna ili bezobzirna 
uslijed pravog očaja ili paralizirana užasom pošasti — bijedni putnici koji 

si ne mogu pomoći niti pružiti ni najmanju pomoć jedni drugima; jedna 
četvrtina, ili jedna trećina, ili jedna polovina svih njih u različitim je sta- 
dijima bolesti; mnogi umiru, neki su mrtvi; kobna zatrovanost pojačana 
neopisivom prljavštinom zraka koji uvijek iznova udišu i udišu patnici koji 
teško dišu — jauci djece, buncanje deliričnih, krici i stenjanja onih koji 
proživljavaju samrtnu agoniju! 

... na tom otoku nije bilo smještaja nikakve vrste ... štagljevi su se brzo 
popunili tim jadnim ljudima. ... Stotine ih se doslovce izbacilo na plaže, 
ostavilo usred blata i stijena da pužu suhom zemljom kako god mogu ... 
Mnogi su među njima ... posljednji put udahnuli zrak na toj kobnoj obali, 
ne mogavši se izvući iz gliba u kojem su ležali. ... 

Karantena na Grosse Isleu nije zatvorena prije 1. studenoga. Na tom je 


jalovom otoku više od 10.000 pripadnika irskog naroda našlo svoj grob. 


Kako su mogli ti novi irski doseljenici, i sami siromašni i prezreni, imati 
razumijevanja za crne robove, koji su sve više i više dolazili u središte pozor- 
nosti, koji su bili predmetom agitacije u zemlji. Većina je aktivista iz radničke 
klase u to vrijeme zaista ignorirala loš položaj crnaca. Ely Moore, čelnik 
njujorškog sindikata izabran u Kongres, u Zastupničkom domu iznosio 
je argumente protiv prihvaćanja abolicionističkih predstavki. Rasističko 
neprijateljstvo postalo je lak nadomjestak za klasnu frustraciju. 

S druge strane, bijeli je postolar 1848. u Awlu, novinama radnika iz 
tvornice cipela u Lynnu, napisao: 


... mi nismo ništa više do stajaća vojska koja tri milijuna naše braće drži 
u ropstvu. ... Živimo u sjeni spomenika Bunker Hilla, zahtijevamo u ime 
čovječnosti naša prava i uskraćujemo ta prava drugima zato što je njihova 
koža crna! Je li ikakvo čudo što nas je Bog u svom pravedničkom gnjevu 


kaznio prisilivši nas da popijemo gorki pehar poniženja. 


Gnjev gradske sirotinje često se izražavao u besciljnom nasilju zbog nacional- 
nosti ili vjere. Godine 1849. u New Yorku je gomila, većinom Irci, bijesno 
uletjela u otmjenu Astor Place Operu, u kojoj je engleski glumac William 
Charles Macready izvodio Macbetha, natječući se s američkim glumcem 
Edwinom Forrestom, koji je istu ulogu izvodio u nekoj drugoj produkciji. 
Gomila se uzvikujući: »Spalite prokleti brlog aristokracije!« sjurila bacajući 

cigle. Pozvana je milicija i u nasilju koje je uslijedilo ubijeno je ili ranjeno 
oko dvjesto ljudi. 

Godine 1857. izbila je još jedna kriza. Procvat željeznice i proizvodnje, 
priljev doseljenika, povećana špekulacijama dionicima i obveznicama, 
krađa, korupcija, manipulacija, doveli su do divlje ekspanzije i potom sloma. 
Do listopada te godine 200.000 ljudi bilo je nezaposleno, a tisuće svježih 
doseljenika napučile su istočne luke nadajući se da će radom zaraditi za 
svoj put u Europu. New York Times je izvijestio: »Svi brodovi za Liverpool 
danas voze sve putnike koje mogu povesti, a mnogi daju molbe da odrade 
svoju plovidbu ako nemaju novca kojim bi je placili.« 

U Newarku u New Jerseyju skup od nekoliko tisuća zahtijevao je od 
grada da nezaposlenima dade posao. A u New Yorku se cisuću petsto ljudi 
okupilo na Tompkins Squareu u središtu Manhattana. Odatle su marširali 
do Wall Streeta i paradirali oko burze vrijednosnih papira uzvikujući: 
»Želimo posao!« Tog su ljeta izbili nemiri u slamovskim područjima New 
Yorka. Gomila od pet stotina ljudi jednog je dana napala policiju pištoljima 
i ciglama. Nezaposleni su paradirali zahtijevajući kruh i posao, pljačkajući 
trgovine. U studenome je gomila zauzela gradsku vijećnicu pa su došli 
američki marinci kako bi je potjerali van. 

Od radne snage zemlje koja je 1850. iznosila šest milijuna ljudi pola 
milijuna činile su žene: 330.000 njih radilo je kao posluga; 55.000 bile 
su učiteljice. Od 181.000 žena u tvornicama pola ih je radilo u pogonima 
tekstilne industrije. 

Organizirale su se. Žene su same prvi put štrajkale 1825. godine. Prvi 
štrajk žena u tvornici koji su same pokrenule dogodio se 1828. u Doveru 
u New Hampshireu, kada je nekoliko stotina žena paradiralo s natpisima 
i zastavama. Ispalile su barut u znak prosvjeda protiv novih tvorničkih 
pravila prema kojima se naplaćivala globa zbog zakašnjenja, zabranjivao 
razgovor na poslu i zahtijevalo pohađanje crkve. Bile su prisiljene vratiti se 
u tvornice, njihovim zahtjevima nije udovoljeno, a voditeljice su otpuštene 
i stavljene na crnu listu. 

U Exeteru u New Hampshireu ženske tvorničke radnice počele su štraj- 
kati (»istupile su« rečeno jezikom iz onih dana) jer su nadglednici vraćali 
satove kako bi duže radile. Štrajkom su uspjele iznuditi obećanje kompanije 
da će nadglednici ispravno namjestiti satove. 

»Lowell sustav«, po kojem bi mlade djevojke odlazile raditi u tvorničke 
pogone i živjele u spavaonicama koje bi nadgledale nadstojnice, u početku 
se doimao dobrotvornim, društvenim, dobrodošlim bijegom od jednoličnog 

rada u kući ili od posla sluškinje. Lowell u Massachusettsu bio je prvi 
grad stvoren za tekstilnu industriju; ime je dobio po imućnoj i utjecajnoj 
obitelji Lowell. Međutim spavaonice su se pretvorile u zatvore u kojima 
su vladala pravila i propisi. Večera (poslužena nakon što bi žene ustajale 
u četiri ujutro i radile do sedam i trideset navečer) često se sastojala samo 
od kruha i umaka od pečenja. 

Stoga su se djevojke iz Lowella organizirale. Počele su izdavati vlastite 
novine. Prosvjedovale su protiv prostorija s tkalačkim stanovima, koje su 
bile slabo osvijetljene, loše prozračene, koje su ljeti bile nemoguće vruće, 
hladne i vlažne zimi. Godine 1834. smanjenje nadnica navelo je djevojke 
iz Lowella na štrajkanje s proglasom: »Sindikat je moć. Trenutačno nam 
je cilj imati sindikat i raditi na tome, i ustrajavamo na svojim neupitnim 
pravima. ...« Međutim prijetnja zapošljavanjem drugih koje bi ih zamijenile 
vratila ih je na posao uz smanjene nadnice (voditeljice su otpuštene). 

Mlade žene, odlučne postupiti bolje idući put, sindikalno su se orga- 
nizirale u Udruženje tvorničkih djevojaka pa je 1500 njih 1836. počelo 
štrajkati protiv podizanja troškova u pansionima. Harriet Hanson bila je 
jedanaestogodišnja djevojka koja je radila u pogonu. Poslije se prisjećala: 


Radila sam u donjoj prostoriji gdje sam čula da se o predloženom štrajku 
raspravljalo potanko, ako ne i žestoko. Bila sam vatrena slušačica onoga što 
se govorilo protiv »ugnjeravanja« od strane korporacije, i naravno da sam 
stala na stranu štrajkašica. Kada je došao dan kada su cure trebale stupiti 
u štrajk, one u gornjim prostorijama počele su prve i toliko ih je otišlo 
da je naš pogon odmah zatvoren. I onda, kada su cure u mojoj prostoriji 
stajale neodlučne, nesigurne što napraviti ... Ja, koja sam počela misliti 
da neće izaći, poslije svega onoga što se govorilo, postala sam nestrpljiva 
i stala sam na čelo rekavši dječjom razmetljivošću: »Boli me briga što ćete 
vi učiniti, ja ću stupiti u štrajk, učinio to bilo tko drugi ili ne« i počela 
sam marširati prema van, na što su me druge slijedile. 

Kad sam se osvrnula na dugu povorku koja me slijedila, bila sam 


ponosnija nego ikada poslije toga. ... 


Štrajkašice su pjevajući marširale ulicama Lowella. Izdržale su mjesec dana, 
a onda im je počelo ponestajati novca, protjerali su ih iz pansiona i mnoge 
su se od njih vratile na posao. Voditeljice su otpuštene, uključujući majku 
Harriet Hanson koja je bila udovica, nadstojnica u pansionu, opruživši je 
zato što joj je dijete stupilo u štrajk. 

Otpor se nastavio. Jedan tvornički pogon u Lowellu, izvještava Herbert 
Gutman, otpustio je dvadeset osam žena zbog takvih razloga kao što su 
»neprimjereno ponašanje«, »neposlušnost«, »drskost«, »lakoumnost« i 
»buntovništvo«. U međuvremenu, djevojke su nastojale ne prestati misliti 
o svježem zraku, ladanju, manje tegobnom načinu života. Jedna se od njih 
prisjeća: »Nikad mi nije bilo previše stalo do postrojenja. Nisam mogla 
istražiti njihovu zamršenost ili osjetiti zanimanje za njih. ... Tijekom 
umilnog lipanjskog vremena nagnula bih se jako kroz prozor i nastojala 
bih ne čuti neprekidni zveket unutarnjeg zvuka.« 

U New Hampshireu pet je stotina muškaraca i žena uputilo predstavku 
Amoskeag Manufacturing Companyju da ne posiječe drvo brijesta kako 
bi se napravilo prostora za još jedan tvornički pogon. Rekli su da je ono 
bilo »divno i dražesno drvo«, da je predstavljalo doba »kada su se na oba- 
lama Merrimacka jedino čuli bojni poklik crvenog čovjeka i kriještanje 
orla, umjesto dvaju divovskih zdanja ispunjenih žamorom uhodane i vrlo 
unosne industrije«. 

Godine 1835. dvadeset tvorničkih pogona započelo je štrajk da bi sma- 
njilo radni dan s trinaest i pol na jedanaest sati, da bi nadnice dobivalo 
u gotovini umjesto u novčanim bonovima kompanije i da bi zaustavilo 
naplaćivanje globa zbog kašnjenja. Tisuću petsto djece i roditelja stupilo 
je u štrajk i on je trajao šest tjedana. Dovedeni su štrajkolomci pa su se 
neki radnici vratili na posao, no štrajkaši su uspjeli izboriti dvanaestosatni 
radni dan i devetosatni subotom. Te i iduće godine bilo je 140 štrajkova 
u istočnom dijelu Sjedinjenih Američkih Država. 

Kriza koja je uslijedila nakon panike iz 1837. potakla je 1845. osnivanje 
Ženskog udruženja za poboljšanje radnih uvjera u Lowellu, koje je uputilo 
tisuće predstavki zakonodavnom tijelu Massachusettsa tražeći desetosatni 
radni dan. Na koncu je zakonodavno tijelo odlučilo da se održi javno 
saslušanje, prvo ispitivanje radnih uvjeta koje je poduzelo neko vladino 
tijelo u zemlji. Eliza Hemingway pred tim je povjerenstvom govorila o 
zraku gustom od dima iz uljanih svjetiljki koje gore prije izlaska i poslije 
zalaska sunca. Judith Payne govorila je o svojoj bolesti koju je dobila zbog 
rada u tvorničkim pogonima. Međutim nakon što je povjerenstvo posjetilo 
tvorničke pogone — za što se kompanija pripremila njihovim čišćenjem — 
ono je sastavilo izvješće: »Vaše se povjerenstvo vratilo potpuno zadovoljno 
zato što se red, doličnost i opći izgled stvari u tvorničkim pogonima i oko 
njih ne bi mogli popraviti ikojom vašom sugestijom ili ikojim postupkom 
zakonodavnoga tijela.« 

To je izvješće osudilo Žensko udruženje za poboljšanje radnih uvjeta i 
one su uspješno poradile na tome da predsjednik tog povjerenstva doživi 
poraz na sljedećim izborima, iako nisu mogle glasovati. Međutim nije se 
mnogo toga napravilo što bi promijenilo uvjete u pogonima. U drugoj 
polovini 1840-ih poljodjelke iz Nove Engleske koje su radile u tvorničkim 
pogonima počele su ih napuštati dok su njihova mjesta sve više preuzimali 
irski doseljenici. 

Tada su počeli nicati gradovi ekonomski ovisni o kompanijama oko 
tvorničkih pogona na Rhode Islandu, u Connecticutu, New Jerseyju, 
Pennsylvaniji, iskorištavajući doseljeničke radnike koji su potpisivali ugo- 
vore kojima su obvezivali svakog u obitelji da će raditi godinu dana. Živjeli 
su u slamovskim nastambama u vlasništvu kompanije, plaću su dobivali 
u novčanim bonovima kojima su se mogli koristiti samo u trgovinama 
kompanije i protjerivali bi ih ako njihov rad nije bio zadovoljavajući. 

U Patersonu su u New Jerseyju prvi u nizu tvorničkih štrajkova započela 
djeca. Kada im je kompanija iznenada pomaknula obrok s podneva na 
jedan sat poslijepodne, djeca su marširajući napustila posao, na što su im 
roditelji klicali. Poslije su im se pridružili drugi radnici u gradu — stolari, 
zidari, strojari — koji su štrajk pretvorili u borbu za desetosatni radni dan. 
No poslije tjedan dana, uz prijetnju dovođenja milicije, djeca su se vratila 
na posao, a njihove su vođe otpuštene. Ubrzo nakon toga, nastojeći spriječiti 
daljnje nevolje, kompanija je vratila vrijeme obroka na podne. 

Upravo su postolari iz Lynna u Massachusettsu, tvorničkom gradu sjeve- 
roistočno od Bostona, započeli najveći štrajk koji će se dogoditi u Sjedinjenim 
Američkim Državama prije Građanskoga rata. Lynn je prvi uveo korištenje 
šivaćim strojevima u tvornice zamijenivši postolarske majstore. Tvornički 
radnici u Lynnu, koji su se počeli organizirati 1830-ih, poslije su pokrenuli 
militantne novine Awl. Godine 1844., četiri godine prije nego što će se 
pojaviti Marxov i Engelsov Komunistički manifest, Awl je objavio: 


Podjela društva na proizvodne i neproizvodne klase te činjenica nejednake 
raspodjele vrijednosti između njih dviju uvodi nas istodobno u novu dis- 
tinkciju — onu kapitala i rada ... rad sada postaje roba. ... Antagonizam 
i suprotstavljenost interesa uvedeni su u zajednicu; kapital i rad stoje 


suprotstavljeni. 


Ekonomska kriza iz 1857. izazvala je zastoj u poslu s cipelama pa su radnici 
iz Lynna izgubili svoja radna mjesta. Već je postojao gnjev protiv šivaćih 

strojeva koji su zamjenjivali postolare. Cijene su rasle, nadnice su opetovano 
padale, a ujesen 1859. muškarci su zarađivali tri dolara tjedno, dok su žene 
zarađivale jedan dolar tjedno radeći šesnaest sati dnevno. 

U prvoj polovini 1860-ih na masovnom okupljanju novoosnovanog 
Udruženja obrtničkih majstora iznesen je zahtjev za većim nadnicama. 
Kada su tvorničari odbili susreti se s njihovim odborima, radnici su pozvali 
na štrajk na Washingtonov rođendan. Tog se jutra tri tisuće postolara 
okupilo u dvorani za javna predavanja u Lynnu i osnovalo povjerenstva 
od sto članova koja će na oglasnu ploču stavljati imena štrajkolomaca, 
brinuti se da ne bude nasilja, paziti da se cipele ne šalju nikamo van kako 
bi se dovršile negdje drugdje. 

U roku od nekoliko dana obućari diljem Nove Engleske pridružili su se 
štrajku — u Naticku, Newburyportu, Haverhillu, Marbleheadu i u drugim 
gradovima u Massachusettsu, kao i u gradovima u New Hampshireu i 
u Maineu. U roku tjedan dana započeli su štrajkovi u svim obućarskim 
gradovima Nove Engleske, zajedno s Udruženjima obrtničkih majstora u 
25 gradova i 20.000 obućarskih radnika koji su već štrajkali. Novine su 
to nazvale »Revolucijom na sjeveru«, »Pobunom među radnicima Nove 
Engleske«, »Početkom sukoba između kapitala i rada«. 

Tisuću žena i pet tisuća muškaraca marširalo je ulicama Lynna po mećavi 
noseći transparente i američke zastave. Žene koje su lijepile i šivale obuću 
pridružile su se štrajku i održale su vlastiti masovni sastanak. Reporter nju- 
jorškog Heralda napisao je o njima: »Način na koji napadaju šefove podsjeća 
me na jednu od onih ljubaznih žena koje su sudjelovale u prvoj Francuskoj 
revoluciji. Organizirana je golema Povorka dama, sa ženama koje su marširale 
ulicama zametene visokim snježnim zapusima noseći natpise: »Američke 
dame neće biti ropkinje ... Slabe fizičke snage, ali snažne moralne hrabrost, 
usuđujemo se boriti za prava, rame uz rame s našim očevima, muževima 
i braćom.« Deset dana poslije toga povorka od 10.000 radnika štrajkaša, 
uključujući izaslanstvo iz Salema, Marbleheade i drugih gradova, muškaraca 
i žena, marširala je Lynnom, što su bile najveće radničke demonstracije u 
Novoj Engleskoj do tog doba. 

Iz Bostona su poslali miliciju i policiju kako bi se osiguralo da radnici 
ne ometaju slanje pošiljki s obućom koja se trebala dovršiti izvan te savezne 
države. Štrajkaška se povorka nastavila, a gradski trgovci mješovitom robom 
i najosnovnijim potrepštinama osigurali su hranu za štrajkaše. Štrajk se 
nastavio tijekom ožujka održavajući visoki moral, ali je u travnju počeo 
gubiti na snazi. Tvorničari su ponudili veće nadnice kako bi štrajkaše vratili 

natrag u tvornice, bez priznavanja sindikata, pa su se radnici i dalje morali 
suočavati s poslodavcem kao pojedinci. 

Većina obućarskih radnika bili su rođeni Amerikanci, kaže Alan Dawley 
u svojoj studiji o štrajku u Lynnu (C/ass and Community). Nisu prihvaćali 
društveni i politički poredak koji ih je držao u siromaštvu, koliko ga god 
veličali u američkim školama, crkvama, novinama. U Lynnu, kaže on, »arti- 
kulirani, aktivistički nastrojeni irski obućarski i kožarski radnici pridružili 
su se Jenkijima u glatkom odbacivanju mita o uspjehu. Irski i jenkijevski 
radnici zajednički su ... tražili radničke kandidate kada su izlazili na bira- 
lišta, i opirali su se razbijanju štrajka od strane lokalne policije«. Pokušavši 
shvatiti zašto taj žestoki klasni duh nije doveo do neovisne revolucionarne 
političke akcije, Dawley zaključuje da je glavni razlog što je izborna politika 
energiju protivnika ugnjetavanja iscrpila kanaliziranjem u sustav. 

Dawley osporava neke povjesničare koji su rekli da je visoka stopa pokret- 
ljivosti radnike spriječila da se organiziraju na revolucionarne načine. On 
kaže da se time, iako je postojala visoka razina fluktuacije radne snage i u 
Lynnu, »prikriva postojanje praktički trajne manjine koja je igrala ključnu 
ulogu u organiziranju nezadovoljstva«. On ukazuje i na to da pokretljivost 
ljudima pomaže da uvide kako se i drugi nalaze u sličnim uvjetima. On 
misli da su europski radnici u borbi za političku demokraciju, čak i kad su 
tražili ekonomsku jednakost, postali klasno osviješteni. Američki su radnici 
pak već stekli političku demokraciju 1830-ih pa su stoga njihove ekonomske 
bitke mogle preuzeti političke stranke koje su zamaglile klasne barijere. 

Čak ni to ne bi moglo zaustaviti radničku militantnost i rast klasne 
svijesti, kaže Dawley, da nije bilo činjenice da »je cijelu generaciju 1860-ih 
zasjenio Građanski rat«. Sjevernjački nadničari koji su se okupljali zbog 
sindikalnih ciljeva povezali su se sa svojim poslodavcima. Nacionalna su 
pitanja preuzela klasna pitanja: »U vrijeme kada je mnoštvo industrijskih 
zajednica ključalo od otpora industrijalizmu, nacionalna je politika bila 
zaokupljena pitanjima rata i obnove.« Političke su stranke i o tim pitanjima 
zauzele stajališta, nudile različita rješenja, prikrivale činjenicu da je sam 
politički sustav i imućne klase koje su ga predstavljale bio odgovoran za 
probleme za koje su one nudile rješenja. 

Klasnu je svijest tijekom Građanskoga rata, i na Sjeveru i na Jugu, 
nadvladalo vojno i političko jedinstvo u ratnoj krizi. Jedinstvo se steklo 
retorikom, a provodilo oružjem. Bio je to rat koji je proglašen ratom za 
slobodu, međutim radnike će napadati vojnici ako bi se usudili štrajkati, 
Indijance će u Coloradu masakrirati američka vojska, a oni koji bi se usudili 

kritizirati Lincolnove političke smjernice završili bi u zatvoru bez suđenja 
— možda trideset tisuća političkih zatvorenika. 

Ipak, i u jednom i u drugom sektoru javljali su se znakovi nesuglasja s 
tim jedinstvom — gnjev siromašnih protiv bogatih, pobuna protiv domi- 
nantnih političkih i ekonomskih snaga. 

Na Sjeveru je rat izazvao visoke cijene hrane i životnih potrepština. 
Cijene mlijeka, jaja i sira porasle su 60 do 100 posto za obitelji koje nisu bile 
u mogućnosti plaćati po starim cijenama. Jedan je povjesničar (Emerson 
Fite, Social and Industrial Conditions in the North During the Civil War) 
opisao ratnu situaciju: »Poslodavci su bili navikli prisvajati sav ili gotovo 
sav profit koji su stjecali visokim cijenama, ali nisu bili voljni zaposlenicima 
davati pošten udio tog profita putem većih nadnica.« 

Tijekom rata diljem cijele zemlje bilo je štrajkova. Springfieldski 
Republican 1863. napisao je da »su radnici gotovo svake grane poslovanja 
organizirali štrajkove u posljednjih nekoliko mjeseci«, a Evening Bulletin 
iz San Francisca napisao je kako »štrajkanje za veće plaće sada stvara bijes 
radnih ljudi u San Franciscu«. Sindikati su se osnivali kao posljedica tih 
štrajkova. Philadelphijski su obućari 1863. objavili da su visoke cijene 
pretvorile organiziranje u imperativ. 

Naslov u Zinchers Trades' Reviewu od 21. studenoga 1863. »REVOLUCIJA 
U NEW YORKU« bio je pretjeran, međutim njegov popis radničkih aktivnosti 
bio je impresivan dokaz prikrivenih pritužbi siromašnih tijekom rata: 


Pobuna radnih masa u New Yorku zaprepastila je kapitaliste toga grada 
i one u okolici. ... 

Srrojari su zauzeli odvažno stajalište. ... Objavljujemo njihovo obra- 
ćanje u drugoj rubrici. 

Zaposlenici kompanije City Railroad štrajkali su za veće plaće i natjerali 
sve stanovnike, na nekoliko dana, »da putuju cipelcugom«. ... 

Ličioci kuća iz Brooklyna poduzeli su korake kako bi spriječili pokušaj 
šefova da im smanje nadnice. 

Kućni su stolari, obaviješteni smo, prilično »izvan opasnosti« i njihovim 
je zahtjevima općenito udovoljeno. 

Proizvođači sefova dobili su povećanje nadnica i sada su na poslu. 

Litografi ulažu napore da osiguraju bolje plaće za svoj rad. 

Majstori za izradu željezne oplate ne popuštaju u borbi protiv ugova- 


ratelja. ... 


262 


Ličioci žaluzina dobili su avans od 25 posto. 

Proizvođači konjskih potkova učvrstili su se protiv zla novčanih i 
wrgovinskih fluktuacija. 

Proizvođači uzidanih i pomičnih prozorskih okvira organizirali su se 
i traže od svojih poslodavaca dodatnih 25 posto. 

Radnici koji pakiraju šećer preobličuju svoj popis s cijenama. 

Rezači stakla zahtijevaju 15 posto na postojeće plaće. 

Tako priznajemo da je naš popis nesavršen, na njemu je dovoljno toga 
da uvjeri čitatelja kako socijalna revolucija koja se probija zemljom mora 
uspjeti, samo ako radnici budu otvoreni jedni prema drugima. 

Vozači poštanskih putničkih kola, čiji se broj popeo na 800, stupili 
su u štrajk. ... 

Radni ljudi Bostona ne zaostaju. ... Uz štrajk u mornaričkom skladištu 
u Charlestownu. ... 

Proizvođači brodske opreme štrajkaju. ... 

Dok ovo pišemo, kaže bostonski Post, kruže glasine da se razmišlja o 
općem štrajku radnika u željezničarskim tvrtkama u južnom Bostonu i 


drugim dijelovima grada. 


Zbog rata su u pogone i tvornice dovođene mnoge žene, često usprkos 
prigovorima muškaraca koji su smatrali da one snižavaju nadnice. U New 
York Cityju djevojke su šivale kišobrane od šest ujutro do ponoći, zarađu- 
jući tri dolara tjedno, od čega bi poslodavci odbijali trošak igala i konca. 
Djevojke koje su izrađivale pamučne majice dobivale bi dvadeset pet centi 
za dvanaestosatni radni dan. Potkraj 1863. radnice iz New Yorka održale 
su masovni sastanak kako bi pronašle rješenje svojih problema. Osnovan je 
Sindikat zaštite radnica i započet je štrajk žena koje su proizvodile kišobrane 
u New Yorku i u Brooklynu. U Providenceu na Rhode Islandu organiziran 
je Sindikat žena proizvođačica cigara. 

Sveukupno je do 1864. oko 200.000 radnika, muškaraca i žena, bilo u 
radničkim sindikatima, osnivajući nacionalne sindikate u nekim poslovnim 
granama, izdajući radničke novine. 

Vojskom Unije koristilo se za razbijanje štrajkova. Federalna je vojska 
tako poslana u Cold Springs u New Yorku kako bi okončala štrajk u tvor- 
nici oružja gdje su radnici željeli povećanje nadnica. Strojare i krojače u St, 
Louisu silom je natrag na posao natjerala vojska. U Tennesseeju je general 
vojske Unije uhitio i iz te savezne države protjerao dvije stotine obrtničkih 
majstora koji su štrajkali. Kada su vlakovođe iz kompanije Reading Railroad 

štrajkale, vojska je razbila taj štrajk kao i štrajk rudara u okrugu Tioga u 
Pennsylvaniji. 

Bijeli radnici na Sjeveru nisu oduševljeno prihvaćali rat koji se, kako se 
činilo, vodi za crnog roba ili za kapitalista ili za sve druge samo ne za njih. 
I sami su radili u polurobovskim uvjetima. Mislili su da rat donosi profit 
novoj klasi milijunaša. Vidjeli su kako ugovaratelji poslova vojsci prodaju 
oštećene puške, kako se pijesak prodaje kao šećer, viski od raženog slada 
kao kava, kako se otpad iz pogona pretvara u odjeću i pokrivače, kako 
se proizvode cipele s đonovima od papira za vojnike na bojištu, kako se 
ratni brodovi rade od trulih debala, kako se proizvode odore vojnika koje 
se raspadaju na kiši. 

Irski radnici iz New Yorka, svježi doseljenici, siromašni, na koje su 
rođeni Amerikanci gledali s prezirom, teško su mogli imati suosjećanja za 
crnačko gradsko stanovništvo koje se s njima natjecalo za poslove kao što 
su poslovi lučkih radnika, brijači, konobari, posluga u kućama. Crncima, 
koji su bili istisnuti s tih poslova, često se koristilo za razbijanje štrajkova. 
Potom je došao rat, vojna obveza, izglednost smrti. A Zakon o novačenju iz 
1863. predviđao je da bogati mogu izbjeći vojnu službu: mogli su platiti 300 
dolara ili kupiti zamjenu. U ljeto 1863. »Pjesma o unovačenima« kružila je 
među tisućama u New Yorku i drugim gradovima. Evo jedne kitice: 


Dolazimo, Oče Abrahame, novih tristo tisuća 
Napuštamo naše domove i ognjišta raskrvavljenih srca i u boli 
Budući da je siromaštvo naš zločin, pokoravamao se tvojoj presudi; 


Siromašni smo i nemamo bogatstva kojim bismo kupili slobodu. 


Kada je počelo novačenje u vojsku u srpnju 1863. godine, mnoštvo je u New 
Yorku demoliralo glavni ured za novačenje. Onda je, tri dana, mnoštvo bijelih 
radnika marširalo gradom uništavajući zgrade, tvornice, tramvajske pruge, 
kuće. Nemiri zbog novačenja bili su složeni — protucrnački, protubogataški, 
proturepublikanski. Poslije napada na središnji ured za novačenje izgrednici 
su nastavili napadati domove imućnih, potom su se okrenuli ubijanju crnaca. 
Marširali su ulicama prisiljavajući tvornice da se zatvore, novačeći nove 
pripadnike u gomilu. Zapalili su gradsko sirotište za obojene. Strijeljali su, 
palili i vješali crnce koje bi pronašli na ulicama. Mnogi su završili u rijeci 
gdje su se utopili. 

Četvrtog su dana postrojbe Unije koje su se vraćale iz Bitke kod Getrysburga 


ušle u grad i zaustavile nemire. Ubijeno je možda četiristo ljudi. Točne brojke 

nikad nisu iznesene, međutim broj izgubljenih života bio je veći nego u bilo 
kojem incidentu domaćeg nasilja u američkoj povijesti. 

Joel Tyler Headley (The Great Riots of New York) zorno opisuje što se 
svakog od tih dana događalo: 


Drugog dana ... neprekidna zvonjava zvona koje je pozivalo na uzbunu 
zbog požara pojačavala je prestravljenost koja se svakim satom sve više 
širila. To je osobito vrijedilo za crnačko stanovništvo. ... U jednom je 
trenutku na uglu 27. ulice i 7. avenije ležalo mrtvo tijelo crnca, gotovo 
bez odjeće, a oko njega se nalazila skupina Iraca, koji su nekontrolirano 
plesali i urlikali kao divlji Indijanci. ... Poslije toga napadnuta je brijačnica 
nekog crnca i na nju je bačena baklja. U istoj toj ulici te su furije poslije 
toga posjetile crnačko prenoćište i pretvorile ga u gomilu ruševina. Stare 
ljude, sedamdesetogodišnjake, i malodobnu djecu, premladu da shvate 
što je sve to značilo, okrutno su premlaćivali i ubijali. ... 


Nemira protiv novačenja — koji nisu bili toliko dugi ili toliko krvavi — bilo 
jeiu drugim sjevernjačkim gradovima: Newarku, Troyu, Bostonu, Toledu, 
Evansvilleu. U Bostonu su poginuli irski radnici koji su napali oružarnicu, 
gdje su na njih pucali vojnici. 

I na Jugu je, ispod prividnog jedinstva bjelačke Konfederacije, bilo 
sukoba. Većina bijelaca — dvije trećine njih — nije posjedovala robove. 
Nekoliko tisuća obitelji činilo je plantažersku elitu. Savezni imovinski 
cenzus pokazao je da je tisuću južnjačkih obitelji koje čine vrh ekonomije 
imalo oko 50 milijuna dolara prihoda godišnje, dok su sve druge obitelji, 
oko 660.000 njih, godišnje dobivale oko 60 milijuna dolara. 

Milijuni južnjačkih bijelaca bili su siromašni farmeri koji su živjeli u 
straćarama ili napuštenim sporednim zgradama obrađujući toliko lošu 
zemlju da su je vlasnici plantaža napustili. Malo prije Građanskoga rata u 
Jacksonu u Mississippiju robovi koji su radili u tvornici pamuka dobivali su 
dvadeset centi dnevno za hranu, dok su bijeli radnici u istoj tvornici dobi- 
vali trideset centi. Novine u Sjevernoj Karolini u kolovozu 1855. govorile 
su o »stotinama tisuća radničkih obitelji koje su iz godine u godinu živjele 
napola izgladnjele«. 

U pozadini bojnih pokliča vojnika s Juga i legendarnog duha vojske 
Konfederacije bila je velika nevoljkost za borbom. Jugu naklonjeni povje- 
sničar E. Merton Coulter postavio je pitanje: »Zašto je Konfederacija 
propala? Silnice koje su dovele do poraza bile su mnogobrojne, ali se mogu 


265 


sažeti u jednu činjenicu: ljudi se nisu htjeli dovoljno čvrsto i dovoljno dugo 
boriti za pobjedu.« Nije odlučujući bio novac ili vojnici, već snaga volje i 
kolektivni duh. 

I konfederacijski je Zakon o novačenju predviđao da bogati mogu izbjeći 
služenje vojske. Jesu li konfederacijski vojnici počeli sumnjati da se bore 
za privilegije elite kojoj ne mogu pripadati? U travnju 1863. došlo je do 
nemira zbog kruha u Richmondu. Tog su se ljeta nemiri zbog novačenja 
zbili u raznim južnjačkim gradovima. U rujnu su izbili nemiri zbog kruha 
u Mobileu u Alabami. Georgia Lee Tatum, u svojoj studiji Disloyalty in 
the Confederacy, piše: »Potkraj rata bilo je mnogo nezadovoljstva u svakoj 
od država i mnogi su se nelojalni organizirali u bande — u nekim saveznim 
državama u dobro organizirana, aktivna društva.« 

Građanski je rat bio jedna od prvih instanca u svijetu modernoga rato- 
vanja: smrtonosne topničke granate, Gatlingovi topovi, bajuneti — koji su 
kombinirali sveopće ubijanje mehaniziranog ratovanja s borbom prsa u prsa. 
Prizori iz noćne more ne bi se mogli adekvatno opisati osim u romanu kao 
što je Crveni znak hrabrosti (The Red Badge of Courage) Stephena Cranea. 
U jednom jurišu ispred Petersburga u Virginiji pukovnija od 850 vojnika 
iz Mainea za pola sata izgubila je 632 čovjeka. Bila je to velika klaonica, 
623.000 mrtvih na objema stranama i 471.000 ranjenih, više od milijun 
mrtvih i ranjenih u zemlji koja je imala 30 milijuna stanovnika. 

Ne čudi što se među južnjačkim vojnicima povećavalo dezertiranje 
kako se rat nastavljao. Što se tiče vojske Unije, do kraja rata dezertiralo je 
200.000 ljudi. 

Ipak, godine 1861. u vojsku Konfederacije dobrovoljno se javilo 600.000 
ljudi, a i u vojsci Unije bilo je mnogo dobrovoljaca. Psihologija domolju- 
blja, mamac pustolovine, aura moralnoga križarskoga rata koju su stvarale 
političke vođe, djelotvorno su utjecali na zamagljivanje pritužaba protiv 
bogatih i moćnih te su velik dio gnjeva usmjeravali protiv »neprijatelja«. 
Ovako je to opisao Edmund Wilson u knjizi Patriotic Gore (napisanoj 
poslije Drugoga svjetskog rata): 


Vidjeli smo, u većini naših nedavnih ratova, kako se podijeljeno i posvađano 
javno mnijenje preko noći može pretvoriti u gotovo nacionalno jednoglasje, 
poslušnu poplavu energije koja će mlade odvesti u uništenje i nadvladati 
svaki napor da se to zaustavi. Jednoglasje muškaraca u ratu nalik je jatu 


riba koje će krivudati, istodobno i prividno bez vodstva, dok se ne pojavi 

sjena neprijatelja, ili letu komaraca kad zatamne nebo, koji će se, također 


svi natjerani jednim impulsom, sjuriti da prožderu usjeve. 


Pod zaglušnom bukom rata Kongres je donio i Lincoln je potpisom oza- 
konio cijeli niz zakonskih akata koji su poslovnim interesima dali ono što 
su željeli, a što im je agrarni Jug priječio prije odcjepljenja. Republikanska 
platforma iz 1860. bila je jasan poziv poslovnim ljudima. Onda je Kongres 
prihvatio Morrillovu tarifu. Ona je strane proizvode učinila skupljima, 
američkim je proizvođačima omogućila da podignu cijene, a američke je 
potrošače prisilila da plate više. 

Iduće je godine prihvaćen Zakon o naseljavanju. On je davao 160 rali 
zemlje na zapadu, nezauzete i u državnom vlasništvu, svakome tko bi je 
obrađivao pet godina. Svatko tko je bio voljan platiti 1,25 dolara ral zemlje 
mogao je kupiti posjed. Malo je običnih ljudi imalo potrebnih 200 dolara 
kako bi to napravilo; uletjeli su špekulanti i pokupovili su većinu zemlje. 
Ta zemlja za naseljavanja zauzimala je gotovo 50 milijuna rali. Medutim 
tijekom Građanskoga rata Kongres i predsjednik više od sto milijuna rali 
dodijelili su različitim željezničkim kompanijama, besplatno. Kongres 
je također osnovao nacionalnu banku, povezujući vladu u partnerstvo s 
bankarskim interesima, zajamčivši im profite. 

Kako su se štrajkovi širili, poslodavci su počeli pritiskati Kongres da 
im pomogne. Zakon o ugovornom radu iz 1864. kompanijama je pružio 
mogućnost da potpisuju ugovore sa stranim radnicima kad god bi se rad- 
nici obvezali da će odustati od svojih 12 mjesečnih plaća kako bi plarili 
troškove useljenja. To je poslodavcima tijekom Građanskoga rata pružilo 
ne samo jeftinu radnu snagu nego i štrajkolomce. 

Još važnije, možda, od saveznih zakona koje je prihvatio Kongres u korist 
bogatih bile su svakodnevne operacije lokalnih i državnih zakona u korist 
zemljoposjednika veletrgovaca. Gustavus Myers, u svojoj History ofthe Great 
American Fortunes, ro komentira govoreći o rastu bogatstva obitelji Astor, koje 
je uvelike proizašlo iz najamnina u zgradama za siromašne u New Yorku: 


Nije li ubojstvo kada su ljudi, prinuđeni neimaštinom, prisiljeni trunuti 
u prljavim stanovima punim bakterija, gdje sunce nikad ne ulazi i gdje 
bolest pronalazi plodonosno mrjestilište? Nebrojene su tisuće našle svoju 
smrt na tim neizrecivim mjestima. Ipak su, barem što se zakona tiče, 
najamnine koje ubiru Astorovi, kao i drugi zemljoposjednici, stečene 


pošteno. Cjelokupna institucija zakona nije primijetila ništa što bi iskakalo 

u tim uvjetima i to je vrlo znakovito jer, ponovimo to još jednom, zakon 
nije predstavljao etiku ili ideale naprednoga čovječanstva; on je točno 
odražavao, kao što bazen odražava nebo, zahtjeve i koristoljublje rastućih 


posjedničkih klasa. ... 


Tijekom trideset godina koje su vodile do Građanskoga rata zakon se u 
sudovima sve češće interpretirao tako da pogoduje kapitalističkom razvoju 
zemlje. Proučavajući to, Morton Horwitz (The Transformation ofAmerican 
Law) ističe da englesko običajno pravo više nije bilo sveto kada se ispri- 
ječilo razvoju poslovnih odnosa. Vlasnicima tvorničkih pogona dano je 
zakonsko pravo da poplavom uništavaju vlasništvo drugih kako bi mogli 
nastaviti sa svojim poslovnim aktivnostima. Zakon o »područjima od 
posebne važnosti« upotrebljavao se kako bi se farmerima oduzimala zemlja 
i davala kao subvencije kompanijama koje su kopale kanale ili željezničkim 
kompanijama. Presude za odštetu protiv poslovnih ljudi oduzimalo se 
porotama, koje su bile nepredvidljive, i davalo ih se sucima. Privatno rješa- 
vanje sporova arbitražom zamijenila su sudska rješenja, što je stvorilo veću 
ovisnost o odvjernicima, a pravnici su dobivali više na važnosti. Drevna 
zamisao o poštenoj cijeni za dobra na sudovima je otvorila put zamisli 
caveat emptor (neka kupac bude na oprezu), izvrgavajući time generacije 
tadašnjih potrošača na milosti i nemilost poslovnih ljudi. 

Da je ugovorno pravo nastojalo diskriminirati radne ljudi i pogodovati 
poslovnom svijetu, pokazao je Horwitz sljedećim primjerom iz prve polovine 
19. stoljeća: sudovi su rekli da radnik, ako je potpisao ugovor da će raditi 
godinu dana, a otišao je prije nego što je ta godina prošla, nije imao pravo 
ni na jednu nadnicu, čak ni za ono vrijeme koje je odradio. A istodobno su 
sudovi rekli da je građevinska tvrtka, ako nije ispunila ugovorne obaveze, 
imala pravo da joj se plati sve ono što je napravila do tog vremena. 

Izgovor pravne struke bio je da su radnik i željeznička kompanija 
sastavili ugovor s jednakim pravom pogađanja. Prema tome, sudac iz 
Massachusettsa donio je odluku da ozlijeđeni radnik ne zaslužuje odštetu 
jer se, potpisujući ugovor, složio da će preuzeti određene rizike. »Krug se 
time zatvorio: pravo je jednostavno počelo potvrđivati one oblike nejed- 
nakosti koje je stvarao tržišni sustav.« 

Bilo je to vrijeme kada se pravna struka nije ni pretvarala da štiti radne 
ljude — kao što će to činiti u idućem stoljeću. Zakoni o zdravstvenim i 
sigurnosnim uvjetima ili nisu postojali ili se nisu provodili. U Lawrenceu 
u Massachusettsu 1860. godine, jednog zimskog dana, tvornički pogon 

Pemberton urušio se na 900 radnika koji su bili u njemu, većinom žena. 
Osamdeset ih je osam umrlo, ali porota, iako su postajali dokazi da struk- 
tura zgrade nije bila adekvatno čvrsta da bi izdržala teško postrojenje koje 
se nalazilo unutra, i to je bilo poznato inženjeru graditeljstva, nije »pronašla 
nikakav dokaz o zločinačkoj namjeri«. 


Horwitz sažima što se događalo u sudnicama do Građanskoga rata: 


Do sredine 19. stoljeća pravni je sustav bio preuređen u korist ljudi iz 
veletrgovine i industrije, a na štetu farmera, radnika, potrošača i drugih 
manje moćnih skupina u društvu. ... on je aktivno promovirao zakonitu 


preraspodjelu bogatstva na štetu najslabijih skupina u društvu. 


U predmodernim vremenima loša raspodjela bogatstva ostvarivala se golom 
silom. U modernim vremenima eksploatacija se prikriva — ona se ostva- 
ruje s pomoću zakona, koji je preuzeo naličje neutralnosti i pravičnosti. U 
vrijeme Građanskoga rata modernizacija je uhvatila snažan tijek razvoja u 
Sjedinjenim Američkim Državama. 

Nakon završetka rata splasnula je neodložnost nacionalnog jedinstva, a 
obični su se ljudi mogli više posvetiti svojim svakodnevnim životima, svojim 
problemima opstanka. Raspuštene su se vojske sada nalazile na ulicama 
tražeći posao. U lipnju 1865. Finchers Trades' Review izvijestio je: »Kao 
što se očekivalo, vojnici povratnici već su preplavili ulice u nemogućnosti 
da pronađu zaposlenje.« 

Gradovi u koje su se vojnici vratili bili su smrtonosne zamke s tifusom, 
tuberkulozom, gladi i požarima. U New Yorku je 100.000 ljudi živjelo 
u slamovskim podrumima; 12.000 žena radilo je u bordelima kako bi se 
spasile od gladi; smeće, koje je do 60 cenrimerara sezalo na ulice, štakorima 
je pružalo životno utočište. Dok su u Philadelphiji bogari dobivali svježu 
vodu iz rijeke Schuylkill, svi su ostali pili iz rijeke Delaware, u koju je 
svaki dan otjecalo 50 milijuna litara otpadnih voda. U Velikom čikaškom 
požaru iz 1871. zgrade za siromašne padale su tako brzo jedna za drugom 
da su ljudi govorili kako je zvučalo kao da je potres. 

Pokret za osmosatni radni dan među radnicima započeo je poslije 
rata, čemu je pomoglo osnivanje prve nacionalne federacije sindikata, 
Nacionalnog radničkog sindikata. Tromjesečni štrajk 100.000 radnika u 
New Yorku izborio je osmosatni radni dan i na pobjedničkom je slavlju u 
srpnju 1872. godine 150.000 radnika paradiralo gradom. New York Times 
pitao se koliki je udio u »potpunosti američkih« štrajkaša. 

Žene, koje su u industriju ušle za vrijeme rata, organizirale su sindikate: 
proizvođačice cigara, krojačice, šivačice kišobrana, izrađivačice kapa, tiska- 
rice, pralje, obućarske radnice. Osnovale su Kćeri St. Crispina i uspjele su 
prvi put da Sindikat proizvođača cigara i Nacionalni tipografski sindikat 
odobre pristupanje žena. Žena po imenu Gussie Lewis iz New Yorka 
postala je korespondentica Sindikata tipografa. Međutim proizvođači 
cigara i tipografi bili su samo dva od trideset i nešto nacionalnih sindikata, 
a prema ženama se općenito zauzimao stav isključivanja. 

Godine 1869. pralje ovratnika iz Troya u New Yorku, čiji je posao podra- 
zumijevao stajanje »nad koritom za pranje rublja i stolom za peglanje uz 
peći sa svih strana, s temperaturom koja je u prosjeku iznosila 40 Celzijevih 
stupnjeva, za plaće koje su prosječno iznosile dva i tri dolara tjedno« (prema 
suvremenim izvorima), stupile su u štrajk. Voditeljica im je bila Kare Mullaney, 
druga zamjenica predsjednika Nacionalnog radničkog sindikata. Na skup je 
došlo 7000 ljudi kako bi im pružilo podršku, a žene su organizirale suradnju 
s tvornicom ovratnika i manšeta kako bi osigurale posao i dalji tijek štrajka. 
Međutim kako je vrijeme prolazilo, izvanjska je podrška počela jenjavati. 
Poslodavci su počeli izrađivati papirnate ovratnike, za što je bilo potrebno 
manje pralja. Štrajk je propao. 

Opasnost rada u tvorničkom pogonu pojačala je napore za organizira- 
njem. Rad se često odvijao neprekidno 24 sata. U pogonu u Providenceu 
na Rhode Islandu jedne je noći 1866. izbio požar. Došlo je do panike 
među 600 radnika, većinom žena, i mnoge su skočile u smrt kroz prozore 
s gornjih katova. 

U Fall Riveru u Massachusettsu žene tkalje neovisno od muškaraca tkalaca 
osnovale su sindikat. Odbile su prihvatiti desetpostotno smanjenje nadnice 
koje su muškarci prihvatili, organizirale su štrajk u trima pogonima, zadobile 
su podršku muškaraca i izazvale su prekid rada 3500 tkalačkih stanova i 
156.000 vretena, nakon čega je 3200 radnika stupilo u štrajk. Međutim 
njihova su djeca trebala hranu; morale su se vratiti na posao potpisujući 
»željezom okovanu zakletvu« (poslije nazvanu »kukavni ugovor«) da neće 
pristupiti sindikatu. 

Crni su radnici u to vrijeme shvatili kako je Nacionalni radnički sindikat 
oklijevao da ih organizira. Stoga su osnivali vlastite sindikate i organizirali 
vlastite štrajkove — poput radnika na pristaništu u Mobileu u Alabami 1867. 
godine, crnačkih obalnih ribara u Charlestonu, lučkih radnika u Savanni. To 
je vjerojatno potaknulo Nacionalni radnički sindikat da na svojoj konven- 
ciji iz 1869. donese odluku o organiziranju žena i crnaca objavivši kako ne 

prepoznaje »ni boju ni spol kad je u pitanju pravo na rad«. Jedan je novinar 
pisao o iznimnim znakovima rasnog jedinstva na toj konvenciji: 


Kada rođeni Mississippijac i bivši konfederacijski časnik prilikom obraćanja 
konvenciji govori o obojenom delegatu koji ga je prethodno oslovio kao 
»gospodina iz Georgije« ... kada vatreni pristaša demokrata (i k tomu još 
iz New Yorka) objavljuje s teškim irskim naglaskom da on kao obrtnički 
majstor ili kao građanin za sebe ne traži nikakve privilegije koje nije 
voljan ustupiti svakom drugom čovjeku, bilo bijelom bilo crnom ... onda 
se doista s punim pravom može ustvrditi kako vrijeme donosi začudne 


promjene. ... 


Međutim, većina je sindikata crncima i dalje uskraćivala pristup ili je od 
njih tražila da osnivaju vlastite lokalne podružnice. 

Nacionalni radnički sindikat sve je više i više energije trošio na politička 
pitanja, osobito na reformu valute, zahtjev za puštanjem u optjecaj papir- 
natoga novca: dolarske novčanice. Kako je sve manje postajao organizator 
radničkih borba, a sve više lobist u Kongresu, zaokupljen glasovanjem, 
izgubio je na svojoj vitalnosti. Promatrač radničke scene F. A. Sorge napisao 
je 1870. Karlu Marxu u Englesku: »Nacionalni radnički sindikat, koji je 
imao tako sjajnu budućnost na početku svoga razvoja, zatrovan je pitanjem 
dolarskih novčanica te sporo ali sigurno odumire.« 

Možda sindikati nisu lako mogli uočiti ograničenja zakonskih reformi 
u doba u kojem su se reformski zakoni donosili prvi put, a očekivanja su 
bila velika. Zakonodavno tijelo Pennsylvanije 1869. prihvatilo je Zakon 
O sigurnosti rudnika koji je predviđao »regulaciju i ventilaciju rudnika, 
U svrhu zaštite života rudara«. Tek je nakon stotinu godina neprekidnih 
nesreća u tim rudnicima postalo jasno koliko su te riječi bile nedovoljne 
— osim kao sredstvo umirivanja gnjeva među rudarima. 

Godine 1873. još je jedna ekonomska kriza pogodila naciju. Bilo je 
to zatvaranje bankarske kuće Jaya Cookea — bankara koji je za vrijeme 
rata zarađivao tri milijuna dolara godišnje u komisijskoj prodaji prodajući 
vladine obveznice — to je pokrenulo val panike. Dok je predsjednik Grant 
spavao u Cookeovoj palači u Pennsylvaniji 18. rujna 1873. godine, bankar 
je odjahao u grad da bi zaključao vrata banke. Poslije toga ljudi nisu mogli 
platiti rate kredita za svoje hipoteke; propalo je 5000 poslova, a svoje je 
radnike poslao na ulice. 

Nije bila riječ samo o Jayu Cookeu. Ta je kriza bila ugrađena u sustav 
koji je po svojoj naravi bio kaotičan, u kojem su samo bogati bili sigurni. Bio 
je to sustav periodičnih kriza — 1837., 1857., 1873. (i poslije: 1893., 1907., 
1919., 1929.) — koji je zbrisao sitne poduzetnike, a radnim ljudima doveo 
hladnoću, glad i smrt dok su bogatstva Astora, Vanderbilta, Rockefellera i 
Morgana nastavila rasti tijekom rata i mira, krize i obnove. Tijekom krize 
iz 1873. Carnegie je osvajao tržište čelika, Rockefeller je počistio svoju 
konkurenciju u poslovima s naftom. 

»RADNIČKA DEPRESIJA U BROOKLYNU« pisalo je na naslovnici 
njujorškog Heralda u studenom 1873. godine. Ispod je objavljen popis pro- 
palih poslova i otpuštenih radnika: tvornica filcanih suknji, tvornica za izradu 
okvira za slike, pogon za rezanje stakla, tvornica čelika. I ženska zanimanja: 
modistica, krojačica, obućarske radnice koje lijepe i spajaju obuću. 

Depresija se nastavila u 1870-ima. Tijekom prvih triju mjeseci 1874. 
godine 90.000 radnika, a gotovo polovinu toga činile su žene, moralo je 
spavati u policijskim postajama New Yorka. Bili su poznati kao »revolveri« 
zato što im je boravak bio ograničen na jedan ili dva dana mjesečno u 
pojedinoj policijskoj postaji pa su zato stalno morali ići dalje. Diljem zemlje 
ljude se deložiralo iz njihovih domova. Mnogi su tumarali gradovima u 
potrazi za hranom. 

Očajni su se radnici pokušali dočepati Europe ili Južne Amerike. Godine 
1878. parobrod Metropolis, pretrpan radnicima, napustio je Sjedinjene 
Američke Države u smjeru Južne Amerike i potonuo je sa svima ukrcanima. 
Njujorški je Tribune izvijestio: »Sat vremena nakon što je vijest o potonuću 
toga broda stigla u Philadelphiju, ured gospode Collinsa opsjedale su stotine 
glađu iznurenih, pristojnih ljudi moleći za mjesta potonulih radnika.« 

Masovna okupljanja i demonstracije nezaposlenih događale su se u 
cijeloj zemlji. Osnivana su vijeća nezaposlenih. Okupljanje u New Yorku 
na institutu Cooper potkraj 1873., koje su organizirali sindikati i američki 
ogranak Prve internacionale (koju su 1864. u Europi utemeljili Marx i drugi), 
privuklo je golemo mnoštvo koje je preplavilo ulice. Na tom je okupljanju 
zatraženo da bi prijedloge zakona prije nego što postanu zakoni trebalo 
odobriti javnim glasovanjem, da nijedan pojedinac ne bi smio posjedovati 
više od 30.000 dolara; tražili su osmosatni radni dan. Takoder: 


Uzevši u obzir da smo marljivi građani koji se drže zakona, koji su platili 
sve poreze i pružili podršku i iskazali vjernost vladi, odlučili smo, u ovim 


vremenima oskudice, sebe i svoje obitelji opskrbiti potrebnom hranom 

i zakloništem i poslati svoje račune u gradsku blagajnu, gdje će ih se 
likvidirati, sve dok ne dobijemo posao. ... 


U Chicagu je 20.000 nezaposlenih marširalo ulicama do gradske vijećnice 
tražeći »kruha za siromašne, odjeću za gole i domove za beskućnike«. Akcije 
poput te za posljedicu su imale pomoć za nekih 10.000 obitelji. 

U siječnju 1874. u New York Cityju golema se parada radnika, kojoj 
je policija zabranila da se približi gradskoj vijećnici, zaputila na Tompkins 
Square gdje im je policija rekla da ne mogu održati sastanak. Ipak su ostali 
pa ih je policija napala. Jedne su novine prenijele: 


Policijske su se palice dizale i spuštale. Žene i djeca trčali su vrišteći na 
sve strane. Mnoge je od njih pregazio stampedo koji se zaputio prema 
izlazu. Skupljeni su policajci rušili i nemilosrdno palicama udarali pro- 
laznike po ulici. 


U tekstilnim pogonima u Fall Riveru u Massachusettsu upućen je poziv na 
štrajk. U predjelu Pennsylvanije gdje se iskopavao ugljen antracit dogodio se 
»dugi štrajk«, pri kojem se irske pripadnike društva nazvane Drevnim redom 
Hibernijanaca optužilo za nasilnička djela, uglavnom na temelju svjedočenja 
detektiva podmetnutog među rudare. To su bili »Molly Maguires«. Izvedeni 
su pred sud i proglašeni krivima. Philip Foner vjeruje, nakon proučavanja 
dokaza, da im je bilo podmetnuto zato što su bili radnički organizatori. 
Citira naklonjeni im Žrish World, koji ih naziva »inteligentnim muškarcima 
čije je vodstvo osnažilo opiranje rudara neljudskom smanjivanju njihovih 
nadnica«. Ukazuje i na Miners' Journal, koji su izdavali vlasnici rudnika 
ugljena: »Zašto su to učinili? Kad god im cijene rada nisu odgovarale, 
organizirali bi se i proglasili štrajk.« 

Sve u svemu, devetnaest ih je pogubljeno, prema Anthonyju Bimbi (The 
Molly Maguires). Bilo je razbacanih prosvjeda radničkih organizacija, ali 
ne i masovnog pokreta koji bi mogao zaustaviti pogubljenja. 

Bilo je to doba kada su poslodavci dovodili nove doseljenike — koji su 
očajnički tražili posao, a od štrajkaša su se razlikovali po jeziku i kulturi — 
kako bi razbijali štrajkove. U područja sa smolastim ugljenom oko Pittsburgha 
1874. dovelo se Talijane kako bi zamijenili rudare koji su štrajkali. To je 
rezultiralo smrću triju Talijana do suđenja na kojima su porotnici iz lokalne 
zajednice oslobodili štrajkaše i olabavili ogorčenje između Talijana i drugih 
organiziranih radnika. 

Obilježavanje stogodišnjice 1876. — sto godina Deklaracije o neovisnosti 
— na vidjelo je iznijelo brojne nove deklaracije (koje je prenio Philip Foner u 
We the Other People). Bijelci i crnci, odvojeno, izrazili su svoje otrežnjenje od 
iluzija. »Crnačka deklaracija neovisnosti« osudila je Republikansku stranku 
o kojoj je nekad ovisilo njihovo dobivanje potpune slobode i predložila 
je neovisno političko djelovanje obojenih glasača. A Radnička stranka 
iz Illionoisa, na slavlju povodom 4. srpnja koje su organizirali njemački 
socijalisti u Chicagu, izjavila je u svojoj deklaraciji o neovisnosti: 


Sadašnji je sustav omogućio kapitalistima da stvaraju zakone za svoj interes 
na štetu radnika kako bi ih mogli ugnjetavati. 

On je ime Demokracije, za koju su se naši preci borili i umirali, prervorio 
u ruglo i sjenu omogućivši vlasništvu nerazmjerni udio zastupljenosti i 
kontrolu nad donošenjem zakona. 

On je kapitalistima omogućio ... da si osiguraju pomoć vlade, sredstva 
za poslove u unutrašnjosti zemlje i novčane zajmove, za sebične željezničke 
kompanije kojima je monopoliziranjem sredstava prijevoza omogućeno 
da prevare i proizvođača i potrošača. 

On je svijetu predočio apsurdni spektakl smrtonosnoga građanskog 
rara za ukidanje robovlasništva nad crncima dok je većina bjelačkog sta- 
novništva, koja je stvorila cjelokupno bogatstvo naroda, prinuđena trpjeti 
u ropskim uvjetima koji unedogled postaju sve bolniji i ponižavajući. ... 

On je dopustio kapitalistima, kao klasi, da godišnje prisvoji 5/6 cje- 
lokupne proizvodnje u zemlji. ... 

On je stoga ljudsku vrstu spriječio da ispuni svoju prirodnu sudbinu koju 
ima na zemlji — uništio je naše ambicije, spriječio je jača povezivanja ili je 
doveo do loših i neprirodnih — skratio je ljudski život, uništio je moralne 
vrline i poticao je zločin, iskvario je suce, svećenike i državnike, razorio 
je povjerenje, ljubav i čast među ljudima, a život je pretvorio u sebičnu, 
nemilosrdnu borbu za egzistenciju umjesto u plemenitu i velikodušnu 
borbu za usavršavanje, u kojoj bi svima trebale biti dane jednake pred- 
nosti, a ljudski bi životi trebali biti oslobođeni neprirodne i ponižavajuće 
trke za kruhom. ... 

Stoga mi, predstavnici radnika iz Chicaga, okupljeni na masovnom 
sastanku, svečano objavljujemo i proglašavamo ... 

Da smo oslobođeni od svake odanosti postojećim političkim stran- 
kama u ovoj zemlji i da ćemo kao slobodni proizvođači nastojaci ostvariti 


punu vlast kako bismo donosili vlastite zakone, da ćemo upravljati svojom 


274 


proizvodnjom i sami sebe voditi, ne priznajući nikakva prava bez dužnosti, 
nikakve dužnosti bez prava. A za potporu ovoj deklaraciji, uz čvrsto osla- 
njanje na pomoć i suradnju svih radnih ljudi, uzajamno se zaklinjemo jedni 
drugima svojim životima, svojim sredstvima i svojom svetom časti. 


Te 1877. godine zemlja se našla u ponoru ekonomske depresije. Tog su se 
ljeta, u vrućim gradovima gdje su siromašne obitelji živjele u podrumima 
i pile zaraženu vodu, djeca razbolijevala naveliko. New York Times napisao 
je: »... već se čuje plač umiruće djece ... Uskoro će, sudeći prema prošlosti, 
u gradu biti tisuću mrtve dojenčadi tjedno«. Tog je prvog tjedna u srpnju 
u Baltimoreu, gdje su sve otpadne vode tekle ulicama, umrlo 139 beba. 

Te je godine u desetak gradova izbio niz neobuzdanih štrajkova želje- 
zničarskih radnika; uzdrmali su naciju kao što to nikad prije u njezinoj 
povijesti nije učinio nijedan radnički sukob. 

Željezničke su kompanije jedna za drugom počele smanjivati nadnice, u 
napetoj situaciji snadnicama koje su već bile niske (1,75 dolara dnevno za 
kočničare koji su radili po dvanaest sati), u kojoj su željezničke kompanije 
spletkarile i profitirale od smrti i ozljeda među radnicima — gubljenja ruku, 
nogu, prstiju, gnječenja ljudi između željezničkih vagona. 

Na postaji Baltimore 8 Ohio u Martinsburgu u Zapadnoj Virginiji 
radnici koji su se odlučili boriti protiv smanjivanja nadnica počeli su štraj- 
kati, otkačili su lokomotive, odvezli ih u spremišta za lokomotive i objavili 
da vlakovi neće napuštati Martinsburg sve dok se ne opozove smanjenje 
nadnica za deset posto. Skupilo se mnoštvo koje ih je podržalo, prekobrojno 
da bi ga policija mogla rastjerati. B 8 O čelnici od guvernera su zatražili 
vojnu zaštitu, na što je on poslao miliciju. Vlak se pokušao probiti pod 
zaštitom milicije, a jedan je štrajkaš, pokušavajući ga izbaciti iz tračnica, 
izmijenio vatru s jednim milicajcem u nastojanju da ga zaustavi. Štrajkaša 
su nastrijelili u bedro i ruku. Kasnije tog dana amputirali su mu ruku, a 
devet dana poslije umro je. 

Šest stotina teretnih vlakova zakrčilo je ranžirni kolodvor u Martinsburgu. 
Guverner Zapadne Virginije zamolio je novoizabranog predsjednika 
Rutherforda Hayesa da pošalje postrojbe savezne vojske, rekavši da pri- 
padnici državne milicije nisu bili dovoljni. Zapravo, milicija nije bila u 
potpunosti pouzdana, budući da su u njezinom sastavu bili mnogi radnici 
sa željeznice. Veći dio američke vojske bio je zauzet borbama s Indijancima 
na zapadu. Kongres još nije bio odobrio novac za vojsku, ali su se tada J. 
P. Morgan, August Belmont i drugi bankari ponudili da posude novac za 

plaćanje vojnih časnika (ali ne i dočasnika). Postrojbe savezne vojske stigle 
su u Martinsburg, a teretni su se vagoni počeli pokretati. 

U Baltimoreu je mnoštvo od tisuća simpatizera štrajkaša na željeznici 
okružilo oružnicu Nacionalne garde, koju je pozvao guverner na zahtjev 
B. & O. željezničke kompanije. Mnoštvo je počelo bacati kamenje, na što 
su vojnici izašli otvarajući vatru. Ulice su tada postale poprištem pokretne, 
krvave bitke. Kad je večer došla svome kraju, deset je muškaraca ili mladića 
bilo mrtvo, više je bilo teže ranjenih, jedan je vojnik bio ranjen. Od 120 
vojnika otišla je polovina, a ostatak je krenuo prema željezničkoj postaji 
gdje je mnoštvo od dvije stotine ljudi razbilo lokomotivu putničkoga vlaka, 
potrgalo tračnice i ponovo se upustilo u pokretnu borbu s milicijom. 

Do tada je 15.000 ljudi okružilo željezničku postaju. Uskoro su zapaljena 
tri putnička vagona, peron i lokomotiva. Guverner je zatražio snage federalne 
vojske, a Hayes mu je udovoljio. Stiglo je 500 vojnika i umirilo Baltimore. 

Pobuna željezničkih radnika tada se proširila. Joseph Dacus, tada 
urednik Republicana iz St. Louisa, izvijestio je: 


Štrajkovi su izbijali gotovo svaki sat. Velika država Pennsylvania bila je u 
metežu; New Jersey je pogodila paralizirajuća strepnja; New York je sku- 
pljao vojsku milicije; Ohio se tresao od jezera Erie do rijeke Ohio; Indiana 
je mirovala u prestravljenom iščekivanju. Illinois i osobito njegova velika 
metropola Chicago očito su visjeli na rubu vrtloga zbrke i nemira. St. Louis 


je već bio osjetio djelovanje šokova koji su nagovješćivali ustanak. ... 


Štrajk se proširio na željeznicu u Pittsburghu i Pennsylvaniji. Ponovno se 
to dogodilo izvan regularnog sindikata, zatomljeni je gnjev eksplodirao bez 
plana. Robert Bruce, povjesničar koji se bavio štrajkovima iz 1877., piše 
(1877: Year of Violence) o čuvaru željezničke pruge po imenu Gus Harris. 
Harris je odbio raditi na »dvostrukom predvodniku«, vlaku s dvjema loko- 
motivama koje su vukle dvostruko duži niz vagona, čemu su željezničari 
prigovarali zato što je zahtijevao manje radnika a posao kočničara činio 
je opasnijim: 


Odluka je bila na njemu, nije bila dio uigranog plana ili općeg shvaćanja. 
Jeli ležao budan u krevetu prošle noći, osluškujući kišu, pitajući se usuđuje 
li se odustati, propitujući hoće li mu se itko pridružiti, važući mogućnosti? 
Ili se jednostavno probudio na doručak koji mu nije sjeo, vidio svoju djecu 


kako odlaze pohabana i napola uhranjena, hodao je zamišljeno tog jutra 

koje je bilo vlažno i zagušljivo i porom se impulzivno prepustio nagomi- 


lanom bijesu? 


Kada je Harris rekao da neće ići, ostatak je radnika također odbio ići. Štrajkaši 
su se tada umnogostručili nakon što su im se pridružili dječaci i muškarci 
iz pogona i tvornica (Pittsburgh je imao 33 pogona za proizvodnju željeza, 
73 tvornice stakla, 29 naftnih rafinerija, 158 rudnika ugljena). Teretni su 
vlakovi prestali izlaziti iz grada. To nije organizirao Sindikar željezničara, 
ali je odlučio stati na čelo sazvavši sastanak, pozvao je »sve radne ljude da 
se ujedine u zajedničku borbu sa svojom braćom na željeznici«. 

Uprava željeznice i lokalni čelnici zaključili su da milicija iz Pittsburgha 
neće ubijati svoje sugrađane te su zatražili da se pozove vojska iz Philadelphije. 
Do tada je već 2000 vagona stajalo beskorisno u Pirtsburghu. Došla je 
vojska iz Philadelphije i počela čistiti tračnice. Poletjelo je kamenje. Došlo 
je do razmjene vatre između gomile i vojnika. Ubijeno je najmanje deset 
ljudi, sve radnici, od kojih većina nisu bili željezničari. 

Tada se cijeli grad gnjevno digao na noge. Gomila je okružila vojnike koji 
su ušli u spremište za lokomotive. Zapaljeni su željeznički vagoni, zgrade 
su počele gorjeti, a na kraju i samo to spremište, zbog čega su vojnici izašli 
van na sigurno. Bilo je još puščane vatre, glavni je peron zapaljen, tisuće su 
pljačkale teretne vagone. Veliko dizalo za žito i manji dio grada završili su u 
plamenu. U roku nekoliko dana ubijeno je dvadesetčetvero ljudi (uključujući 
četiri vojnika). Do temelja je spaljeno 79 zagrada. U Pittsburghu se doga- 
đalo nešto nalik općem štrajku: tvorničkih radnika, radnika u prijevozu, 
rudara, fizičkih radnika i zaposlenika čeličane Carnegie. 

Pozvana je sva Nacionalna garda Pennsylvanije, 9000 ljudi. Međutim 
mnoge čete nisu mogle proći jer su štrajkaši u drugim gradovima zausta- 
vili promet. U Lebanonu u Pennsylvaniji jedna se četa Nacionalne garde 
pobunila i marširala razjarenim gradom. U Altooni su se predali vojnici 
koje su okružili pobunjenici, dalje kretanje kojih je spriječila sabotaža na 
lokomotivama, složili su oružje na hrpu, pobratimili se s mnoštvom, a 
potom su ih pustili da odu kućama praćeni pjevanjem kvarteta iz crnačke 
milicijske čete. 

U Harrisburgu, glavnom gradu savezne države, kao i na mnogim 
drugim mjestima, većinu mnoštva činili su tinejdžeri, uključujući i neke 
crnce. Pripadnici milicije iz Philadelphije na svome putu kući od Alroone 
rukovali su se s gomilom, predali su puške, ulicama su marširali kao 
zarobljenici, u hotelu su ih nahranili i poslali kućama. Mnoštvo se složilo 

s gradonačelnikovim zahtjevom da se predano oružje odloži u gradskoj 
vijećnici. Tvornice i pogoni stali su. Nakon nekoliko pljački ophodnje 
građana održavale su red na ulicama tijekom noći. 

Ondje gdje štrajkaši nisu uspjeli preuzeti nadzor, kao u Pottsvilleu u 
Pennsylvaniji, to je lako moglo biti zbog nejedinstva. Glasnogovornik 
Philadelphia & Reading Coal 8 Iron Companyja u tom gradu napisao je: 
»Ti ljudi nemaju organizaciju i među njima je previše rasne ljubomore da 
bi dopustili njeno osnivanje.« 

U Readingu u Pennsylvaniji nije bilo takvih problema — 90 posto ih 
je ondje rođeno, ostatak su većinom bili Nijemci. Ondje je željeznička 
kompanija dva mjeseca kasnila s isplatom nadnica, zbog čega je osnovan 
ogranak Sindikata željezničara. Skupilo se dvije tisuće ljudi dok su muškarci 
koji su lica zatamnili ugljenom prašinom počeli sustavno tragati tračnice, 
blokiraci skretnice, izbacivati vagone s tračnica, paliti zadnja kola teretnih 
vlakova i mostove sa željezničkom prugom. 

Onda je stigla četa Nacionalne garde, još svježa od izvršenja kazne nad 
pripadnicima Molly Maguires. Mnoštvo je bacalo kamenje, pucalo iz pištolja. 
Vojnici su pucali u gomilu. »Predvečer je šestero ljudi bilo mrtvo«, prenosi 
Bruce, »ložač i vlakovođa koji su prije bili zaposleni u Readingu, stolar, 
reklamni agent, radnik iz valjaonice kovina, fizički radnik. ... Policajac i 
još jedan muškarac bili su na samrti.« Pet je ranjenika umrlo. Mnoštvo je 
bilo sve gnjevnije i gnjevnije, sve više prijeteće. Jedan se kontingent vojnika 
oglasio da neće više pucati, jedan je vojnik rekao da bi radije ustrijelio 
predsjednika Philadelphia 8 Reading Coal & Iron kompanije. Šesnaest 
pukovnija dobrovoljaca iz Morristowna položilo je oružje. Neki su pripadnici 
milicije odbacili svoje oružje, a streljivo su predali mnoštvu. Kada su ljudi 
iz garde otišli kućama, stigle su jedinice federalne vojske i preuzele nadzor, 
a lokalna je policija počela uhićivati. 

U međuvremenu su čelnici velikih željezničkih bratstava, Reda željezničkih 
konduktera, Bratstva ložača u lokomotivama i Bratstva vlakovođa, odbacili 
štrajk. U tisku je bilo govora o »komunističkim idejama ... koje su naširoko 
podržavali ... radnici zaposleni u rudnicima i tvornicama te na željeznici«. 

Zapravo je postojala vrlo aktivna Radnička stranka u Chicagu, s neko- 
liko tisuća članova većinom doseljenika iz Njemačke i Češke. Ona je bila 
povezana s Prvom internacionalom u Europi. Za vrijeme željezničarskih 
štrajkova tog ljeta 1877. sazvala je skup. Došlo je 6000 ljudi i zahtijevalo 
je nacionalizaciju željeznica. Albert Parsons održao je vatreni govor. Bio 
je iz Alabame, borio se na strani Konfederacije za vrijeme Građanskoga 

rata, oženio se ženom smeđe kože španjolske i indijanske krvi, radio je kao 
slagar i bio je jedan od najboljih govornika na engleskom jeziku kojeg je 
Radnička stranka imala. 

Idućeg je dana mnoštvo mladih ljudi, ne posebno povezanih sa skupom 
koji se održao večer prije, počelo ulaziti na ranžirne kolodvore obustavlja- 
jući rad teretnih vlakova, nastavili su do tvornica, pozvali van radnike iz 
pogona, radnike koji su radili u prihvatnim oborima za stoku, posade s 
brodova na jezeru Michigan, zaustavili su rad u ciglanama i skladištima 
građevnog drva. Tog je dana i Albert Parsons dobio otkaz na svome poslu 
u čikaškim novinama Times te je stavljen na crnu listu. 

Policija je napala gomilu. Novine su izvijestile: »Zvuk palica koje su se 
spuštale na lubanje bio je mučan u prvoj minuti, sve dok se na njega niste 
navikli. Činilo se da je poslije svakog udarca padao po jedan izgrednik jer 
je tlo bilo njima pokriveno.« Stigle su dvije čete američke pješadije koje su 
se pridružile pripadnicima Nacionalne garde i veteranima Građanskoga 
rata. Policija je pucala u nadolazeću gomilu i ubila je tri čovjeka. 

Sutradan se naoružana gomila od 5000 ljudi borila s policijom. Policija 
je neprestano pucala, a kada je borba okončana i mrtvi prebrojeni, bili su to, 
kao i obično, radnici i dječaci, njih osamnaest, lubanje su im bile smrskane 
policijskim palicama, a vitalni organi probijeni puščanom vatrom. 

Jedini grad u kojem je Radnička stranka očigledno vodila pobunu bio 
je St. Louis, grad s mlinovima za žito, s ljevaonicama, tvornicama limenki, 
tvorničkim pogonima sa strojevima, pivovarama i željeznicama. Ondje 
je, kao i drugdje, došlo do smanjenja nadnica na željeznici. I ondje je bilo 
možda tisuću članova Radničke stranke, od kojih su mnogi bili pekari, 
bačvari, stolari koji su izrađivali namještaj, proizvođači cigara, radnici u 
pivovarama. Ta je stranka bila organizirana u četirima sekcijama, po naci- 
onalnosti: njemačka, engleska, francuska, češka. 

Sve su se četiri sekcije ukrcale na trajekt preko Mississippija kako bi se 
pridružile masovnom okupljanju željezničara u istočnom St. Louisu. Jedan 
je od njihovih govornika rekao na tom okupljanju: »Sve što morate učiniti, 
gospodo, jer ste mnogobrojni, jest ujediniti jednu ideju — da će radnici vla- 
dati ovom zemljom. Što čovjek stvori, pripada njemu, a radnici su stvorili 
ovu zemlju.« Željezničari iz istočnog St. Louisa objavili su da su u štrajku. 
Gradonačelnik istočnog St. Louisa bio je europski doseljenik, i sam aktivni 
revolucionar u mladosti, a glasovi željezničara dominirali su gradom. 

U samom St. Louisu Radnička je stranka sazvala okupljanje na otvo- 
renom na koje je došlo 5000 ljudi. Ta je stranka očigledno bila na čelu 


279 


tog štrajka. Govornici, potaknuti mnoštvom, postajali su sve militantniji: 
» ... kapital je slobodu prometnuo u kmetstvo, i mi se moramo boriti ili 
umrijeti«. Zatražili su nacionalizaciju željeznica, rudnika i cjelokupne 
industrije. 

Na jednom drugom golemom okupljanju Radničke stranke crnac je 
govorio u ime onih koji su radili na parobrodima i pristaništima. Pitao je: 
»Hoćete li stati uz nas bez obzira na bojuž« Mnoštvo je glasno uzvratilo: 
»Hoćemo!« Osnovan je Izvršni odbor, a on je zatražio opći štrajk svih grana 
industrije u St. Louisu. 

Uskoro su leci s pozivom na opći štrajk preplavili grad. Četiri stotine 
crnih radnika na parobrodima i lučkih radnika marširalo je uz rijeku, 
dok je 600 tvorničkih radnika nosilo natpis: »Bez monopola — radnička 
prava.« Gradom se kretala velika povorka koja je završila sa skupom od 
10.000 ljudi koji su slušali komunističke govornike: »Narod jača u svojoj 
moći i objavljuje da se više neće pokoriti ugnjetavanju neproduktivnog 
kapitala.« 

David Burbank, u svojoj knjizi o događajima u St. Louisu Reign of the 
Rabble, piše: 


Prvotni se štrajk na željeznici samo oko St. Louisa proširio u tako sustavno 
organiziranu i potpunu obustavu rada cjelokupne industrije da je termin 
opći štrajk u cijelosti opravdan. I samo su ondje socijalisti preuzeli neos- 
porno vodstvo. ... nijedan se američki grad nije toliko približio rome da 
njime vlada radnički savjet, kako ćemo ga sada nazvati, kao St. Louis u 


Missouriju godine 1877. 


Štrajkovi na željeznicama bili su novina u Europi. Marx je pisao Engelsu: 
»Što misliš o radnicima iz Sjedinjenih Američkih Država? Ta prva eksplo- 
zija protiv udružene oligarhije kapitala koja se zbila od Građanskoga rata 
bit će naravno ugušena, ali ona vrlo lako može činiti polazište za ozbiljnu 
radničku stranku. ...« 

U New Yorku se nekoliko tisuća okupilo na Tompkins Squareu. Ton 
okupljanja bio je umjeren, govorilo se o »političkoj revoluciji putem gla- 
sačke kutije«. I: »Ako se ujedinite, ovdje bismo u roku pet godina mogli 
imati socijalističku republiku. ... Tada bi osvanulo umilno jutro nad ovom 
potamnjelom zemljom.« Bilo je to miroljubivo okupljanje. No prekinuto 
je. Posljednje riječi koje su se čule s podija bile su: »Što god mi siromašni 

ljudi ne imali, imamo slobodu govora i to nam nitko ne može oduzeti.« 
Tada je policija napala služeći se svojim palicama. 

U St. Louisu se, kao ni drugdje, zamah mnoštva, okupljanja, entuzijazma 
nije mogao održati. Kad je to splasnulo, pojavili su se policija, milicija i 
jedinice federalne vojske te su vlasti preuzele nadzor. Policija je upala u 
sjedište Radničke stranke i uhitila sedamdeset ljudi; Izvršni odbor koji je 
jedno vrijeme praktički vladao gradom sada se nalazio u zatvoru. Štrajkaši 
su se predali; smanjenja nadnica ostala su; kompanija Burlington Railroad 
otpustila je 131 štrajkaškog čelnika. 

Kada su veliki željezničarski štrajkovi iz 1877. završili, stetinu je ljudi 
bilo mrtvo, tisuću je ljudi otišlo u zatvore, u štrajku je sudjelovalo 100.000 
radnika, a štrajkovi su na djelovanje nagnali nebrojene nezaposlene u 
gradovima. Na vrhuncu štrajkova nije se kretalo više od polovice tereta 
na 75.000 milja državnih pruga. 

Željezničke su kompanije napravile neke ustupke, povukle su neka 
smanjivanja nadnica, ali su i ojačale svoju »Policiju ugljena i čelika«. U 
brojnim su velikim gradovima sagrađene oružnice Nacionalne garde s 
puškarnicama. Robert Bruce vjeruje da su štrajkovi mnoge ljude poučili 
životnim nevoljama drugih i da su doveli do kongresne regulacije željeznica. 
Možda su potaknuli poslovni sindikalizam Američke federacije radnika te 
nacionalno jedinstvo radnika koje su predlagali Vitezovi rada i neovisne 
radničko-farmerske stranke u sljedećim dvama desetljećima. 

Godina 1877. bila je ista godina kada su crnci shvatili kako nemaju 
dovoljno snage da ostvare obećanja o jednakosti iz Građanskoga rata, radni 
su ljudi shvatili da nisu dovoljno ujedinjeni, dovoljno snažni da poraze kom- 
binaciju privatnoga kapitala i moći vlade. Međutim to još nije bilo sve. 

"Baruni pljačkaši 
i buntovnici 


GODINE 1877. ODASLANI SU SIGNALI ostatku sto- 
ljeća: crnce će se vratiti na staro; štrajkove bijelih radnika neće se tolerirati; 
industrijske i političke elite Sjevera i Juga preuzet će kontrolu nad zemljom 
i organizirat će najveći marš ekonomskog rasta u ljudskoj povijesti. To će 
učiniti uz pomoć, i na štetu, crnačkoga rada, bjelačkoga rada, kineskoga 
rada, rada europskih doseljenika, ženskoga rada, nagrađujući ih različito 
prema rasi, spolu, nacionalnom podrijetlu i društvenoj klasi tako da će 
stvoriti odvojene razine ugnjetavanja — umješno redanje slojeva kako bi 
se stabilizirala piramida bogatstva. 

Između Građanskoga rata i 1900. para i električna energija zamijenile 
su ljudske mišiće, željezo je zamijenilo drvo, a čelik je zamijenio željezo 
(prije Bessemerova postupka željezo se kalilo u čelik tempom od tri do pet 
tona dnevno; sada se ista količina mogla proizvesti za 15 minuta). Strojevi 
su sada mogli pokretati čelične naprave. Ulje je moglo podmazivati strojeve 
i osvjetljavati domove, ulice, tvornice. Ljudi i proizvodi mogli su putovati 
željeznicom, pogonjeni parom po čeličnim tračnicama; 1900. bilo je 193.000 
milja željezničke pruge. Telefon, pisaći stroj i računski stroj ubrzali su 
funkcioniranje poslovnoga svijeta. 

Strojevi su promijenili rad na farmi. Prije Građanskoga rata bio je potreban 
GI sat rada da se obradi ral žita. Godine 1900. trebalo je tri sata i 19 minuta. 
Tvornički proizvedeni led omogućio je prevoženje hrane na velike udaljenosti 
i industrija pakiranja mesa bila je rođena. 

Para je pokretala vretena tekstilnih pogona; pokretala je šivaće strojeve. 
Ona je dolazila od ugljena. Pneumatske bušilice sada su bušile dublje u 
zemlju tražeći ugljen. Godine 1860. iskopano je 14 milijuna tona ugljena; 
a 1884. iskopano je sto milijuna tona. Više ugljena značilo je više čelika, 
jer su peći na ugljen željezo pretvarale u čelik; 1880. proizvedeno je milijun 
tona čelika; 1910. 25 milijuna tona. Do tada je električna energija već počela 
zamjenjivati paru. Za električne je žice bio potreban bakar, kojeg se 1880. 
proizvelo 30.000 tona; 500.000 tona 1910. godine. 

Da bi se sve to postiglo, bili su potrebni dosjecljivi izumitelji novih postu- 
paka i novih strojeva, mudri organizatori i administratori novih korporacija, 
teritorij bogat zemljištem i mineralima te velika zaliha ljudskih bića koja će 
obaviti slamajući, nezdravi i opasan posao. Dolazit će doseljenici iz Europe i 
Kine koji će činiti novu radnu snagu. Farmeri koji ne budu mogli kupiti ta 
nova postrojenja ili ne budu mogli platiti nove željezničke pristojbe preselit 
će se u gradove. Između 1860. i 1914. New York je porastao sa 850.000 na 
četiri milijuna stanovnika. Chicago sa 110.000 na dva milijuna, Philadelphia 
sa 650.000 na milijun i pol ljudi. 

U nekim je slučajevima sam izumitelj postao organizator poslovnih 
poduhvata — kao Thomas Edison, izumitelj elekcričnih naprava. U drugim 
su slučajevima poslovni ljudi spojili izume drugih ljudi, poput Gustavusa 
Swifta, čikaškog mesara koji je povezao željeznički vagon s ohlađenim ledom 
sa skladištem ohlađenoga leda stvorivši 1885. prvu nacionalnu kompaniju 
za pakiranje mesa. James Duke iskoristio je novi stroj za motanje cigareta 
koji je mogao zamotati, zalijepiti i rezati tube duhana u 100.000 cigareta 
dnevno; godine 1890. udružio je četiri najveća proizvođača cigareta stvo- 
rivši American Tobacco Company. 

Dok su neki multimilijunaši započeli u siromaštvu, većina nije. Studija 
o podrijetlu 303-oje rukovodećih ljudi u tekstilnim, željezničkim tvrtkama 
i čeličanama tijekom 1870-ih pokazala je da ih je većina došla iz obitelji 
koje su pripadale srednjim ili višim klasama. Priča Horatija Algera o 
»bogatašima u dronjcima« bila je istinita u slučaju nekolicine ljudi, ali to 
je uglavnom bio mir, i to koristan mit koji je služio kontroli. 

Većina je bogatih građevina sagrađena zakonito, uz pomoć suradnje 
vlade i sudova. Katkad je za tu suradnju trebalo platiti. Thomas Edison 
obećao je političarima iz New Jerseyja po 1000 dolara svakom zauzvrat za 
povoljne zakonske odredbe. Daniel Drew i Jay Gould potrošili su milijun 
dolara za podmićivanje zakonodavnog tijela New Yorka kako bi ozakonili 
svoje izdavanje osam milijuna dolara »dionica bez pokrića« (dionica koje ne 
predstavljaju realnu vrijednost) za Erie Railroad. 

Prva transkontinentalna željeznica sagrađena je krvlju, znojem, poli- 
tikom i lupeštvom, dogovorom željezničkih kompanija Union Pacific i 
Central Pacific. Central Pacific započeo je sa Zapadne obale krenuvši 
prema istoku; u Washingtonu je potrošio 200.000 dolara na mito kako bi 
dobio devet milijuna rali slobodne zemlje te 24 milijuna u obveznicama i 
platio je 79 milijuna dolara, preplativši 36 milijuna dolara, građevinskoj 
kompaniji koja je zapravo bila njihova. Gradnju su dovršile tri tisuća Iraca 

i deset tisuća Kineza, u razdoblju od četiri godine, radeći za jedan ili dva 
dolara dnevno. 

Union Pacific posao je započeo u Nebraski krenuvši prema istoku. Dobio 
je 12 milijuna rali slobodne zemlje i 27 milijuna dolara u vladinim obve- 
znicama. Osnovao je kompaniju Credit Mobilier i platio joj je 94 milijuna 
dolara za gradnju, dok su pravi troškovi iznosili 44 milijuna dolara. Kako 
bi se spriječila istraga, kongresmenima su jeftino prodali dionice. Bilo je to 
na sugestiju kongresmena Oakesa A mesa iz Massachusettsa, proizvođača 
lopata i direktora kompanije Credit Mobilier, koji je rekao: »Nije teško 
ljude navesti de se pobrinu za svoje vlasništvo.« Union Pacific iskoristio je 
20.000 radnika — ratnih veterana i irskih doseljenika, koji su postavljali 
pet milja pruge dnevno i u stotinama umirali od vrućine, hladnoće i borbe 
s Indijancima koji su se protivili invaziji na svoj teritorij. 

Obje su se željezničke kompanije koristile dužim, vijugavim rutama 
kako bi dobile subvencije od gradova kroz koje su prolazili. Godine 1869., 
uz glazbu i govore, dvije nakrivljene linije sastale su se u saveznoj državi 
Utah. 

Neobuzdana prijevara u gradnji željeznice dovela je do veće kontrole 
bankara nad financijama željezničkih kompanija, a oni su željeli više stabil- 
nosti — profit po zakonu a ne lopovštinom. Do 1890-ih većina željezničke 
miljaže u državi koncentrirala se u šest golemih sustava. Četiri od njih u 
potpunosti je ili djelomice kontrolirala obiteljska loza Morgan, a preostala 
dva bankari Kuhn, Loeb i Company. 

J. P. Morgan poslom se počeo baviti prije rata kao sin bankara koji 
je počeo prodajom dionica za željezničke kompanije za dobru proviziju. 
Tijekom Građanskoga rata kupio je pet tisuća pušaka za 3,50 dolara po 
komadu iz vojničke oružnice i prodao ih je generalu na bojištu za 22 dolara 
po komadu. Puške su bile pokvarene i otkidale su palčeve vojnicima koji bi 
se njima koristili. Kongresno je povjerenstvo to zabilježilo u malom letku 
nekog opskurnog izvješća, ali savezni je sudac potvrdio sklapanje toga posla 
kao ispunjenje valjanoga zakonitog ugovora. 

Morgan je izbjegao služenje vojske u Građanskome ratu plativši u 
zamjenu 300 dolara. To su učinili i John D. Rockefeller, Andrew Carnegie, 
Philip Armour, Jay Gould i James Mellon. Mellonu je njegov otac pisao 
da »čovjek može biti domoljub a da ne riskira svoj život ili žrtvuje svoje 
zdravlje. Postoji gomila manje vrijednih života«. 

Upravo je tvrtka Drexel, Morgan and Company dobila ugovor američke 
vlade da lansira obveznice u vrijednosti 260 milijuna dolara. Vlada je te 

obveznice mogla prodati izravno; radije je odabrala da bankarima plati 
pet milijuna dolara provizije. 
Prema izvješću Gustavusa Myersa, dana 2. siječnja 1889. godine: 


... tri bankarske kuće Drexel, Morgan & Company, Brown Brothers & 
Company i Kidder, Peabody 8& Company izdale su okružnicu obilježenu 
s »privatno i povjerljivo«. Najpomnije su se pobrinuli da taj dokument ne 
završi u rukama tiska ili da na bilo koji drugi način ne postane javan. ... 
Čemu taj strah? Zato što je ta okružnica bila pozivnica ... velikim magna- 
tima željezničkih kompanija da se sastanu u Morganovoj kući, Avenija 
Madison 219, kako bi tamo zasnovali, što se kaže, željezni savez ... dogovor 
koji će izbrisati konkurenciju između određenih željezničkih kompanija 
i ujediniti te interese u sporazum zbog kojeg će ljudi u Sjedinjenim 


Američkim Državama krvariti još jače nego prije. 


Uz tu uzbudljivu priču o financijskoj ingenioznosti ide i ljudski trošak. Te 
godine, 1889., arhivi Međudržavnoga povjerenstva o trgovini pokazali su 
da je na željeznici ubijeno ili ranjeno 22.000 radnika. 

Godine 1895. potrošile su se zlatne rezerve Sjedinjenih Američkih 
Država, dok je dvadeset šest banaka iz New York Cityja imalo 129 milijuna 
dolara u zlatu u svojim trezorima. Konzorcij bankara na čelu kojeg su bili 
J. P. Morgan & Company, August Belmont & Company, National City 
Bank i drugi ponudio se da vladi dadne zlato u zamjenu za obveznice. 
Predsjednik Grover Cleveland složio se. Bankari su odmah preprodali 
obveznice po najvišim cijenama, zaradivši 18 milijuna dolara profita. 

Jedan je novinar napisao: »Ako čovjek želi kupiti govedinu, mora otići 
do mesara. ... Ako g. Cleveland želi mnogo zlata, mora otići do velikog 
bankara.« 

Dok je gradio svoje bogatstvo, Morgan je uveo racionalnost i organiza- 
ciju u nacionalnu ekonomiju. Sustav je održavao stabilnim. Rekao je: »Ne 
želimo financijske trzavice i jedan dan imati jednu stvar a neki drugi dan 
neku drugu stvar.« Željezničke je kompanije povezao jednu s drugom, sve 
njih sbankama, banke s osiguravajućim društvima. Do 1900. kontrolirao 
je 100.000 milja željeznice, pola miljaže u zemlji. 

Morganova je skupina dominirala trima osiguravajućim društvima koja 
su imala milijardu dolara akcive. Godišnje su morala ulagati 50 milijuna 
dolara — novac koji bi im obični ljudi davali za svoje police osiguranja. 
Louis Brandeis, opisujući to u svojoj knjizi Others People Money (prije nego 

što je postao sudac Vrhovnog suda), napisao je: »Oni kontroliraju ljude s 
pomoću novca tih ljudi.« 

John D. Rockefeller započeo je kao knjigovođa u Clevelandu, postao je 
veletrgovac, nagomilao je novac i došao do zaključka da, u novoj naftnoj 
industriji, onaj koji kontrolira rafinerije nafte kontrolira tu industriju. Svoju 
prvu rafineriju nafte kupio je 1862., a do 1870. uspio je osnovati Standard 
Oil Company iz Ohia, potajno se dogovorio sa željezničkim kompanijama 
da će mu one prevoziti naftu ako mu daju rabate — popuste — na svoje 
cijene, i na taj je način konkurenciju izbacio iz posla. 

Jedan je neovisni vlasnik rafinerije rekao: »Da nismo svoje rasprodali ... 
bili bismo uništeni. ... Na tržištu je bio samo jedan kupac i morali smo mu 
prodavati po njegovim uvjetima.« Memorandumi poput ovoga prosljeđivali 
su se među čelnicima kompanije Standard Oil: »Wilkerson & Co. primili 
su vagon nafte u ponedjeljak 13. ... Molimo proslijedite.« Suparničku 
rafineriju u Buffalu protresla je mala eksplozija koju su čelnici kompanije 
Standard Oil dogovorili s glavnim mehaničarom te rafinerije. 

Standard Oil Company do 1899. postao je holding kompanija koja je 
kontrolirala dionice mnogih drugih kompanija. Njezin je kapital iznosio 110 
milijuna dolara, profit je bio 45 milijuna dolara godišnje, a imutak Johna D. 
Rockefellera procjenjivalo se na 200 milijuna dolara. Mnogo prije nego što je 
ušao u posao sa željezom, bakrom, ugljenom, brodogradnjom i bankarstvom 
(Chase Manhattan Bank). Godišnji profiti dosezat će 81 milijun dolara, a 
ukupno Rockefellerovo bogatstvo iznosit će dvije milijarde dolara. 

Andrew Carnegie sa sedamnaest je godina bio telegrafski činovnik, 
potom tajnik upravitelja kompanije Pennsylvania Railroad, potom broker na 
Wall Streetu gdje je prodavao obveznice željezničkih kompanija za goleme 
provizije i uskoro je postao milijunaš. Otišao je u London i ondje je vidio 
novi Bessemerov postupak za proizvodnju čelika, pa se vratio u Sjedinjene 
Američke Države gdje je sagradio postrojenje za proizvodnju čelika vrijedno 
milijun dolara. Inozemnu je konkurenciju isključila visoka tarifa koju je 
pogodno uveo Kongres pa je 1880. Carnegie proizvodio 10.000 tona čelika 
mjesečno, zarađujući godišnje 1,5 milijuna dolara profita. Godine 1900. 
godišnje je zarađivao 40 milijuna dolara i te je godine, na jednoj zabavi uz 
večeru, pristao svoju čeličanu prodati J. P. Morganu. Cijenu je načrčkao 
na ceduljicu: 492.000.000 dolara. 

Morgan je tada osnovao U. S. Steel Corporation udruživši Carnegievu 
korporaciju s drugima. Dionice i obveznice prodao je za 1.300.000.000 
(za oko 400 milijuna više od zajedničke vrijednosti tih kompanija) i uzeo 

je honorar od 150 milijuna za izvršenje tog stapanja. Kako su svim tim 
dioničarima i vlasnicima obveznica mogle biti isplaćene dividende? Tako što 
je osigurao da se u Kongresu prihvate tarife koje će inozemne proizvođače 
čelika držati podalje; blokiranjem konkurencije i zadržavanjem cijene na 
28 dolara po toni; te s 200.000 ljudi koji su radili dvanaest sati dnevno za 
nadnice kojima su jedva održavali na životu svoje obitelji. 

I tako je to išlo, industrija za industrijom — snalažljivi, sposobni poslovni 
ljudi koji su gradili carstva, gušeći konkurenciju, održavajući visoke cijene, 
držeći nadnice niskima, koristeći se vladinim subvencijama. Te su industrije 
bile prvi uživatelji »države blagostanja«. Na prijelazu stoljeća American 
Telephone and Telegraph imao je monopol nad nacionalnim telefonskim 
sustavom, International Harvester proizvodio je 85 posto svih strojeva za 
farmu i u svakoj drugoj industriji resursi su se koncentrirali, kontrolirali. 
Banke su imale interese u toliko mnogo tih monopola da su stvorile među- 
sobno spojenu mrežu moćnih korporativnih direktora, od kojih je svaki 
sjedio u odborima mnogih drugih korporacija. Prema jednom senatskom 
izvješću s početka 20. stoljeća, Morgan je na svome vrhuncu sjedio u odboru 
četrdeset osam korporacija; Rockefeller trideset sedam korporacija. 

U međuvremenu se vlada Sjedinjenih Američkih Država ponašala 
upravo onako kako je Karl Marx opisao kapitalističku državu: hinila je 
neutralnost kako bi održala red, ali je služila interesima bogatih. Nije 
riječ o tome da su se bogati međusobno slagali; sporili su se oko političkih 
smjernica. Međutim svrha države bila je da na miroljubiv način rješava 
sporove između gornjih klasa, da kontrolira pobunu donjih klasa i da 
usvoji političke smjernice koje će pospješiti dugotrajnu stabilnost sustava. 
Ton svemu tomu odredio je dogovor između demokrata i republikanaca 
da se 1877. izabere Rutheford Hayes. Pobijedili demokrati ili republikanci, 
državna se politika ne bi u bitnome promijenila. 

Kada se Grover Cleveland, demokrat, kandidirao za predsjednika 1884. 
godine, opći je dojam u zemlji bio da se protivi moći monopola i korpo- 
racija, a da je Republikanska stranka, čiji je kandidat bio James Blaine, 
zagovarala bogate. Međutim kada je Cleveland porazio Blainea, Jay Gould 
poslao mu je telegram: »Osjećam ... da će veliki poslovni interesi u zemlji 
biti potpuno sigurni u vašim rukama.«I bio je u pravu. 

Jedan od vodećih Clevelandovih savjetnika bio je William Whitney, 
milijunaš i korporativni odvjetnik, koji je bio povezan s bogatstvom kom- 
panije Standard Oil i kojeg je Cleveland imenovao ministrom mornarice. 
Odmah je počeo stvarati »čeličnu mornaricu« kupujući čelik po umjetno 

visokim cijenama od Carnegievih postrojenja. Sam je Cleveland uvjeravao 
industrijalce da ih njegov izbor ne treba plašiti: »Neće biti nanesena nikakva 
šteta bilo kojem poslovnom interesu kao posljedica administrativne politike 
sve dok sam ja predsjednik ... prijenos izvršne vlasti od jedne stranke do 
druge ne znači nikakav ozbiljan poremećaj postojećih okolnosti.« 

Predsjednički su izbori sami po sebi izbjegavali stvarne probleme; nije 
bilo jasnog razumijevanja čiji će interesi dobiti, a čiji će izgubiti prihvate li 
se određene političke smjernice. Oni su poprimali uobičajeni oblik izbornih 
kampanja prikrivajući temeljne sličnosti stranaka, držeći se ličnosti, tračeva, 
trivijalnosti. Henry Adams, pronicavi komentator iz tog vremena, pisao 
je prijatelju o izborima: 


Uronjeni smo u politiku koja je smješnija od riječi koje bi je izrazile. U to 

J P Ja je smjesnij J je DIJ 

su uključena velika pitanja. ... Međutim zabavno je da nitko ne govori o 

pravim interesima. Zajedničkim su se pristankom složili da u njih ne diraju. 

Bojimo se raspravljati o njima. Umjesto toga tisak je zauzet najzabavnijom 
j J J J g j J J 

prepirkom ima li g. Cleveland nezakonito dijete i je li ili nije živio s više 


od jedne ljubavnice. 


Cleveland je 1887. godine, s velikim viškovima u državnoj blagajni, uložio 
veto na prijedlog zakona kojim se određivao iznos od 100.000 dolara 
pomoći teksaškim farmerima kako bi im se pomoglo da kupe sjeme žita za 
vrijeme suše. Rekao je: »Savezna pomoć u takvim slučajevima ... ohrabruje 
očekivanje očinske brige od strane vlade i slabi čvrstinu našeg nacionalnog 
karaktera.« Međutim te iste godine Cleveland se koristi svojim zlatnim 
viškovima kako bi bogatim vlasnicima obveznica isplatio dodatnih 28 
dolara na cijenu od sto dolara za svaku pojedinačnu obveznicu — dar od 
45 milijuna dolara. 

Glavna reforma Clevelandove administracije odaje tajnu reformskog 
zakonodavstva u Americi. Međudržavni Zakon o trgovini iz 1887. trebao 
je regulirati odnos sa željeznicom u korist potrošača. Međutim Richard 
Olney, odvjetnik koji je zastupao Boston & Maine i druge željezničke 
kompanije i koji je uskoro postao Clevelandov državni pravobranitelj, rekao 
je čelnicima željezničkih kompanija koji su se požalili na Povjerenstvo za 
međudržavnu trgovinu da »s točke gledišta željezničkih kompanija« ne bi 
bilo mudro ukinuti to povjerenstvo. Potom je objasnio: 

To je povjerenstvo ... ili može postati, od velike koristi željezničkim kompa- 
nijama. Ono udovoljava narodnim zahtjevima za vladin nadzor nad želje- 
zničkim kompanijama, a istodobno je to nadgledanje gotovo u potpunosti 
nominalno. ... Dio te mudrosti nije u tome da se uništi povjerenstvo, već 


da ga se iskoristi. 


Sam je Cleveland, u svome obraćanju iz 1887. o stanju u državi, iznio sličnu 
tvrdnju dodavši upozorenje: »Prilika za sigurnu, pomnu i promišljenu 
reformu nudi se sada; i nitko među nama ne bi smio biti nesmotren prema 
vremenu kada zlostavljani i uzrujani ljudi ... mogu insistirati na radikalnom 
i preopćenitom ispravljanju svojih zabluda.« 

Republikanca Benjamina Harrisona, koji je naslijedio Clevelanda kao 
predsjednik od 1889. do 1893., opisao je Matthew Josephson u svojoj 
živopisnoj studiji godina poslije Građanskoga rata The Politicos: »Benjamin 
Harrison se osobito isticao po tome što je željezničkim korporacijama 
služio u dvojnom svojstvu odvjetnika i vojnika. Sudski je gonio štrajkaše 
[iz 1877.) na saveznim sudovima ... i također je organizirao i zapovijedao 
četom vojnika tijekom štrajka.« 

Harrisonov je mandat također pokazao gestu prema donošenju reformi. 
Shermanov zakon protiv trustova, prihvaćen 1890., nazvan je Zakonom za 
zaštitu trgovine i trgovanja usmjeren protiv nezakonitih ograničenja i on 
je učinio nezakonitim formiranje »udruživanja ili urote« kako bi se ogra- 
ničila trgovina u međudržavnom ili inozemnom trgovanju. Senator John 
Sherman, autor toga zakona, objasnio je potrebu za pomirenjem kritičara 
monopola: »Oni imaju monopole ... od davnih vremena, ali nikad nisu bili 
tako golemi kao danas. Morate uzeti u obzir njihov zahtjev ili biti spremni 
za socijalistički, komunistički, nihilistički zahtjev. Društvo je danas uzne- 
mireno silama kakve se nikad prije nisu osjećale. ...« 

Kada je Cleveland ponovno izabran za predsjednika 1892., Andrew 
Carnegie u Europi je primio pismo od upravitelja svojih postrojenja za 
proizvodnju čelika Henryja Claya Fricka: »Jako mi je žao predsjednika 
Harrisona, ali ne vidim kako bi naši interesi mogli trpjeti na ovaj ili onaj 
način zbog promjene vlasti.« Cleveland je, suočivši se s nemirima u zemlji 
uzrokovanim panikom i ekonomskom depresijom iz 1893., upotrijebio 
vojsku kako bi razbio »Coxeyjevu vojsku«, demonstraciju nezaposlenih ljudi 
koji su došli u Washington, a poslije je ponovno razbio nacionalni štrajk 
na željeznici iduće godine. 

U međuvremenu je Vrhovni sud, unatoč svom izgledu trijezne, u crno 
odjevene pravičnosti, davao svoj doprinos vladajućoj eliti. Kako je i mogao 
biti neovisan, kada je njegove članove birao predsjednik, a potvrđivao 
ih je Senat? Kako je mogao biti neutralan između bogatih i siromašnih 
kada su njegovi članovi najčešće bili bivši bogati odvjetnici i gotovo su 
uvijek dolazili iz gornjih klasa? Početkom 19. stoljeća taj je sud postavio 
zakonsku osnovu za nacionalno reguliranu ekonomiju uspostavljanjem 
saveznog nadzora nad međudržavnim prometovanjem i zakonsku osnovu 
korporativnog kapitalizma učinivši ugovor svetim. 

Godine 1895. taj je sud interpretirao Shermanov zakon tako da ga je 
učinio bezazlenim. Izjavio je da je monopol nad rafiniranjem šećera bio 
monopol u proizvodnji, ne u trgovanju, te ga zato ne može regulirati Kongres 
posredovanjem Shermanova zakona (Država protiv E. C. Knight Co.). Sud je 
također izjavio da se Shermanov zakon može iskoristiti protiv međudržavnih 
štrajkova (štrajk na željeznici 1894.) zato što su oni ograničenje trgovine. 
Također je proglasio neustavnim sitni pokušaj Kongresa da oporezuje visoke 
prihode po višoj kamati (Pollock protiv Farmers' Loan 6 Trust Company). 
Kasnijih godina odbit će razbiti monopole Standard Oil i American Tobacco 
izjavljujući da je Shermanov zakon zapriječio samo »nerazumna« udruživanja 
koja ograničavaju trgovinu. 

Njujorški je bankar 1895. održao zdravicu u čast Vrhovnoga suda: 
»Nazdravljam vam, gospodo iz Vrhovnoga suda Sjedinjenih Američkih 
Država — čuvarima dolara, braniteljima privatnoga vlasništva, neprijateljima 
otimačine, glavnim uzdanicama republike.« 

Vrlo brzo nakon što je Četrnaesti amandman postao zakon, Vrhovni ga 
je sud počeo rušiti kao zaštitu crnaca i razvijati ga kao zaštitu korporacija. 
Međutim, godine 1877. odluka Vrhovnog suda (Munn protiv Illinoisa) odo- 
brila je zakone saveznih država koji su regulirali cijene naplaćene farmerima 
za uporabu dizala za žito. Kompanija s dizalima za žito tvrdila je da je riječ 
o osobi koja je lišena vlasništva, čime se krši deklaracija iz Četrnaestog 
amandmana »niti će ijedna savezna država bilo koju osobu lišiti života, 
slobode ili imovine bez odgovarajućeg zakonskog postupka«. Vrhovni se 
sud s time nije složio izjavivši da dizala za žito nisu bila samo privatno 
vlasništvo nego im je pridan »javni interes« i zato se mogu regulirati. 

Godinu dana poslije te odluke američka Odvjetnička komora, koju su 
osnovali odvjetnici navikli na služenje bogatima, započela je nacionalnu 
kampanju prosvjećivanja kako bi se izmijenila ta odluka suda. Njezini su 
predsjednici u različitim prigodama rekli: »Ako su trustovi obrambeno 

oružje vlasničkih interesa protiv komunističkog trenda, onda su oni 
poželjni.« I: »Monopol je često potreba i prednost.« 

Do 1886. su uspjeli. Državna zakonodavna tijela, pod pritiskom pobu- 
njenih farmera, prihvatila su zakone kojima su se regulirale pristojbe koje 
su farmerima naplaćivale željezničke kompanije. Vrhovni je sud te godine 
(Wazbash protiv Illinoisa) izjavio da savezne države to ne mogu učiniti, da 
je to bilo uplitanje u savezne ovlasti. Samo je te godine sud poništio 230 
zakona saveznih država koji su bili doneseni kako bi se reguliralo poslo- 
vanje korporacija. 

U to je vrijeme Vrhovni sud prihvatio argument da su korporacije »osobe« 
i da je njihov novac imovina koju štiti klauzula o odgovarajućem postupku 
iz Četrnaestog amandmana. Navodno je taj amandman donesen kako bi 
se zaštitila prava crnaca, međutim od svih slučajeva vezanih uz Četrnaesti 
amandman iznesenih pred Vrhovni sud između 1890. i 1910. devetnaest 
ih je imalo veze s crncima, a 288 s korporacijama. 

Suci Vrhovnog suda nisu bili samo tumači Ustava. Oni su također 
bili ljudi s nekim pozadinama, s izvjesnim interesima. Jedan je od njih 
(sudac Samuel Miller) 1875. rekao: »Uzalud je prepirati se sa sucima koji 
su u odvjetničkoj komori četrdeset godina bili odvjetnici željezničkih 
kompanija i svih oblika udruženog kapitala. ...« Godine 1893. sudac 
Vrhovnog suda David J. Brewer, obraćajući se njujorškoj Odvjetničkoj 
komori, izjavio je: 


Nepromjenjiv je zakon da će bogatstvo zajednice biti u rukama nekolicine. 
... Velika većina ljudi nije voljna izdržati taj dugi samoprijegor i štednju 
koji omogućuju akumulaciju bogatstva ... i zato je oduvijek bila i sve dok 
se ljudska priroda ne promijeni uvijek će biti istina da se bogatstvo naroda 
nalazi u rukama nekolicine, dok većina živi od prihoda svoga svakodnevnog 


napornog rada. 


To nije bio samo hir iz 1880-ih i 1890-ih — to svoje podrijetlo vuče još od 
Očeva utemeljitelja, koji su svoje shvaćanje prava naučili u doba izdavanja 
Blackstone5 Commentaries, u kojima stoji: »Toliko je veliko poštovanje prava 
prema privatnom vlasništvu da ono neće odobriti ni najmanje njegovo 
kršenje; ne, čak ni za opće dobro čitave zajednice.« 

Kontrola u modernim vremenima zahtijeva više od sile, više od prava. 
Ona zahtijeva da se stanovništvo opasno koncentrirano u gradovima i 
tvornicama, čiji su životi ispunjeni razlozima za pobunu, nauči da je sve 

u redu onako kako jest. I stoga su škole, crkve, popularna literatura učile 
da je biti bogat bio znak superiornosti, da je biti siromašan znak osobnog 
neuspjeha i da je jedini put prema gore za siromašnu osobu da se uzdigne 
u redove bogatih iznimnim naporom i iznimnom srećom. 

U tim godinama poslije Građanskoga rata čovjek po imenu Russel 
Convwell, diplomant Pravnog fakulteta Yale, propovjednik i autor najpro- 
davanijih knjiga, održao je isto predavanje, »Rali dijamanata«, više od pet 
tisuća puta pred slušateljstvom diljem zemlje, doprijevši ukupno do milijuna 
ljudi. Njegova je poruka bila da se svatko može obogatiti ako se dovoljno 
jako potrudi, da su se svugdje, ako ljudi samo pogledaju dovoljno pozorno, 
nalazili »rali dijamanata«. Evo uzorka: 


Ja kažem da biste se vi trebali obogatiti i da je vaša dužnost da se obogatite. 
... Ljudi koji se obogate mogli bi biti najčasniji ljudi u zajednici. Dopustite 
mi ovdje da jasno kažem ... 98 od 100 bogatih ljudi iz Amerike časni su. 
To je razlog zašto su bogati. To je razlog zašto im se povjerava novac. To 
je razlog zašto oni i dalje razvijaju poduzetništvo i pronalaze mnoštvo 
ljudi koji će raditi s njima. To je zato što su časni ljudi. ... 

.. Ja suosjećam sa siromašnima, međutim broj siromašnih s kojima treba 
suosjećati vrlo je malen. Suosjećati s čovjekom kojeg je Bog kaznio zbog 
njegovih grijeha ... znači postupiti pogrešno. ... nemojmo zaboraviti da u 
Sjedinjenim Američkim Državama nema siromašne osobe koja takvom 


nije postala zbog svojih mana. ... 


Conwell je bio osnivač Sveučilišta Temple. Rockefeller je bio darivatelj 
koledžima diljem zemlje i pomogao je u osnivanju Sveučilišta Chicago. 
Huntington, iz kompanije Central Pacific, dao je novac dvama crnačkim 
koledžima, Hampton Instituteu i Tuskegee Instituteu. Carnegie je davao 
novac koledžima i knjižnicama. Johns Hopkins osnovao je veletrgovac 
milijunaš, a milijunaši Cornelius Vanderbilt, Ezra Cornell, James Duke i 
Leland Stanford stvorili su sveučilišta prema svojim imenima. 

Bogati su, dajući dio svojih golemih zarada na taj način, postali poznati 
kao filantropi. Te obrazovne institucije nisu ohrabrivale orpadništvo; one 
su obrazovale srednji sloj ljudi u američkom sustavu — učitelje, liječnike, 
odvjetnike, administratore, inženjere, tehničare, političare — one koji će 
biti plaćeni da održe funkcioniranje sustava, da budu lojalna tampon zona 
protiv nevolja. 

U međuvremenu je širenje obrazovanja u javnim školama omogućilo 
učenje pisanja, čitanja i aritmetike cijeloj generaciji radnika, kvalifici- 
ranih i polukvalificiranih, koji su željeli biti pismena radna snaga novog 
industrijskog doba. Bilo je važno da ti ljudi nauče poslušnost autoritetu. 
Novinar promatrač škola tijekom 1890-ih napisao je: »Upadljivo se pri- 
mjećuje neljubazan duh učiteljice; učenici su, budući da su u potpunosti 
podčinjeni njezinoj volji, tihi i nepokretni, duhovna je atmosfera u učionici 
znojava i jeziva.« 

Još je 1859. tajnik Uprave za obrazovanje iz Massachusettsa objasnio 
želju vlasnika tvorničkih pogona u gradu Lowellu da se njihovi radnici 
obrazuju: 


Vlasnici tvornica više su od drugih klasa i interesa zainteresirani za 
inteligenciju svojih radnika. Kada su potonji dobro obrazovani, a prvi 
potaknuti da djeluju pravedno, kontroverze i štrajkovi nikad se ne mogu 
zbiti, a predrasude demagoga ne mogu zavesti umove masa niti ih mogu 


kontrolirati privremenim i parvorenim razmatranjima. 


Joel Spring, u svojoj knjizi Education and the Rise of the Corporate State, 
kaže: »Razvoj sustava koji nalikuje tvornici u učionici 19. stoljeća nije bio 
slučajan.« 

To se nastavilo u 20. stoljeću, kada je knjiga Williama Bagleyja Classroom 
Management koja je postala standardni tekst za izobrazbu učitelja, doživjela 
trideset izdanja. Bagley kaže: »Onaj koji proučava teoriju obrazovanja kako 
treba može uvidjeti u mehaničkoj rutini učionice obrazovne silnice koje 
polako transformiraju dijete od malog divljaka u stvorenje od zakona i 
reda, podesno za život civiliziranog društva.« 

Bilo je to sredinom i potkraj 19. stoljeća kada su se srednje škole razvile 
kao potpora industrijskog sustava, kada se povijest naširoko zahtijevala u 
nastavnom programu kako bi poticala domoljublje. Uvedene su zakletve 
na odanost, potvrda za učitelje i dokaz o državljanstvu kako bi se kontroli- 
rala i obrazovna i politička kvaliteta učitelja. Također je u drugoj polovini 
tog stoljeća školskim dužnosnicima — ne učiteljima — dana kontrola nad 
udžbenicima. Idaho i Montana, primjerice, zabranili su udžbenike koji su 
propagirali »političke« doktrine, a na teritoriju Dakote donesena je odluka 
da škole ne mogu imati »pristrane političke pamflete ili knjige«. 

Protiv te divovske organizacije znanja i obrazovanja u svrhu pravovjerja 
i poslušnosti pojavila se literatura otpadništva i prosvjeda koja se morala 


293 


probijati od čitatelja do čitatelja svladavajući velike prepreke. Henry George, 
samouki radnik iz siromašne philadelphijske obitelji koji je postao reporter 
i ekonomist, napisao je knjigu koja je objavljena 1879. i koja se prodala u 
milijun primjeraka, ne samo u Sjedinjenim Američkim Državama nego i 
diljem svijeta. Njegova knjiga Progress and Poverty tvrdila je da je zemlja 
temelj bogatstva, da je ona monopolizirana i da bi samo jedan porez, 
koji bi ukinuo sve druge, donio dovoljno prihoda da se riješi problem 
siromaštva i izjednači bogatstvo u narodu. Čitatelji možda nisu bili uvje- 
reni u njegova rješenja, ali su u vlastitim životima mogli uvidjeti točnost 
njegovih opažanja: 


Istina je da se bogatstvo uvelike povećalo i da je porastao prosjek udobnosti, 
slobodnog vremena i otmjenosti; međutim te prednosti nisu općenite. Najniže 
klase u njima nemaju udjela. ... Povezivanje siromaštva s napretkom velika 
je enigma našeg vremena. ... Postoji neodređeni premda općeniti osjećaj 
razočaranja; povećana ogorčenost među radnim klasama; raširena slutnja 
o nemiru i pritajena revolucija. ... Civiliziran svijet trese se na rubu velikog 
kretanja. Ili će poskočiti premna gore, čime će se otvoriti put prema takvim 
uznapredovalostima o kakvima se i ne sanja, ili će se morati sunovratiti, 


što će nas vratiri u barbarstvo. ... 


Jednu drugu vrstu izazova ekonomskom i društvenom sustavu dao je Edward 
Bellamy, odvjetnik i pisac iz zapadnog Massachusettsa, koji je jednostavnim, 
intrigantnim jezikom napisao roman Pogled unatrag, u kojem autor zaspi i 
probudi se 2000. godine, u kojoj nalazi socijalističko društvo u kojem ljudi 
žive i rade surađujući. Pogled unatrag, opisujući socijalizam živopisno, s lju- 
bavlju, prodao se u milijun primjeraka u roku nekoliko godina i organiziralo 
se oko stotinu skupina diljem zemlje koje su pokušale ostvarici caj san. 

Čini se da su milijuni Amerikanaca, unatoč ustrajnim naporima vlade, 
poslovnog svijeta, crkve i škola da kontroliraju njihova razmišljanja, bili 
spremni uzeti u obzir oštru kritiku postojećeg sustava, promisliti druge 
moguće načine življenja. U tome su im pomogli veliki pokreti radnika i 
farmera koji su zapljusnuli zemlju tijekom 1880-ih i 1890-ih. Ti su pokreti 
nadišli nepovezane štrajkove i borbe zakupaca iz razdoblja 1830. — 1877. 
Bili su to pokreti na nacionalnoj razini, više su nego prije ugrožavali vlada- 
juću elitu, bili su opasnije poticajni. Bilo je to doba kada su revolucionarne 
organizacije postojale u većim američkim gradovima, a u zraku se osjećao 
revolucionarni govor. 

Tijekom 1880-ih i 1890-ih doseljenici su pritjecali iz Europe brže 
nego prije. Svi su oni prošli potresno putovanje siromašnih preko oceana. 
Sada nije bilo toliko irskih i njemačkih doseljenika koliko je bilo Talijana, 
Rusa, Židova, Grka — naroda iz južne i istočne Europe, koji su rođenim 
Anglosaksoncima bili još više tuđi od prijašnjih novopridošlica. 

Kako je doseljavanje različitih etničkih skupina pridonijelo fragmen- 
taciji radničke klase, kako su se razvijali sukobi među skupinama koje su 
se suočavale s istim uvjetima, pokazuje jedan članak u češkim novinama 
Svornost od 27. siječnja 1880. godine. U molbi 258 roditelja i skrbnika 
školi Throop u New Yorku, koju je potpisalo više od polovine poreznih 
obveznika iz okruga u kojem se nalazila škola, stajalo je da »podnositelji 
molbe imaju upravo onoliko prava zahtijevati učenje češkog koliko njemački 
građani imaju pravo na učenje njemačkog u javnim školama. ... Nasuprot 
tomu, g. Vocke tvrdi da postoji golema razlika između Nijemaca i Čeha, 
ili drugim riječima, da su oni superiorni.« 

Irci su, još se sjećajući mržnje protiv sebe kad su stigli, počeli dobivati 
poslove uz pomoć novih političkih mehanizama koji su željeli njihove gla- 
sove. Oni koji su postali policajci susretali su židovske doseljenike. Dana 
30. srpnja 1902. njujorška židovska zajednica održala je masovnu pogrebnu 
povorku za jednog važnog rabina i došlo je do nemira pod vodstvom Iraca 
koji su Židovima zamjerali što su se doselili u njihovo susjedstvo. Policijske 
su snage bile pretežno irske, a službena je istraga o nemirima pokazala da je 
policija pomagala izgrednicima: »... čini se da su protiv policajaca iznesene 
optužbe o neizazvanom i najsurovijem napadu palicama, što je rezulriralo 
time da su dobili strogi ukor ili su globljeni u iznosu jednodnevne plaće, 
ali su i dalje ostali radici u policiji«. 

Među novopridošlicama vladalo je očajničko ekonomsko natjecanje. 
Godine 1880. u Kaliforniji je bilo 75.000 kineskih doseljenika, koje su 
dovele željezničke kompanije da odrade slamajući težački posao za bijedne 
nadnice, što je činilo gotovo desetinu cjelokupnog stanovništva. Postali 
su predmetom neprekidnog nasilja. Romanopisac Bret Harte napisao je 
osmrtnicu za Kineza po imenu Wan Lee: 


Mrtav, moji cijenjeni prijatelji, mrtav. Kamenovala ga do smrti, na ulicama 
San Francisca godine Gospodnje 1869., rulja napola odraslih dječaka i 
kršćanske školske djece. 

U Rock Springsu u Wyomingu u ljeto 1885. bijelci su napali petsto kine- 
skih rudara hladnokrvno masakriravši njih dvadeset osam. 

Novi su doseljenici postali težaci, soboslikari, rezači kamena, kopači 
jaraka. Često su ih masovno uvozili ugovaratelji. Jednog su Talijana, kojemu 
je rečeno da ide u Connecticut raditi na željeznici, umjesto toga odveli u 
rudnike sulfata na Jugu, gdje su njega i njegove drugove u barakama i u rud- 
nicima nadzirali naoružani čuvari, dobivali su novac koji im je bio dovoljan 
samo da plate željezničku kartu i alat te vrlo malo hrane. On i neki drugi 
odlučili su pobjeći. Uhvatili su ih prijeteći im puškama, zapovjedili su im 
da rade ili da umru; i dalje su odbijali pa su ih izveli pred suca, na ruke su 
im stavili lisičine i, pet mjeseci nakon dolaska, konačno su otpušteni. »Moji 
su se drugovi ukrcali na vlak za New York. Ja sam imao samo jedan dolar i 
stim sam, ne poznajući ni zemlju ni jezik, morao pješice otići u New York. 
Nakon četrdeset dva dana stigao sam u grad krajnje iscrpljen.« 

Njihovi životni uvjeti ponekad su dovodili do pobune. Suvremeni je 
promatrač pričao kako »neki Talijani koji su radili na lokalitetu blizu jezera 
Deal u New Jerseyju nisu dobili svoje nadnice, pa su uhvatili ugovaratelja 
i zatvorili ga u straćaru, gdje je ostao zatvoren sve dok ga nije došao spasiti 
okružni šerif s potjerom.« 

Razvilo se trgovanje djecom radnicima, bilo ugovaranjem s očajnim 
roditeljima u zemlji podrijetla, bilo otmicom. Djecu bi tada nadzirali 
»padrone poduzetnici« u formi robovlasništva, povremeno ih šaljući na 
ulice kao prosjake glazbenike. Gomila njih tumarala je ulicama New 
Yorka i Philadelphije. Kad su doseljenici postali naturalizirani građani, 
uvelo ih se u američki dvostranački sustav, pozvalo ih se da budu lojalni 
jednoj ili drugoj stranci, što je skrenulo njihovu političku energiju na 
izbore. Članak u Ztaliji u studenom 1894. pozvao je Talijane da podrže 
Republikansku stranku: 


Kada američki građani rođeni u inozemstvu odbijaju udružiti se s Republi- 
kanskom strankom, oni stupaju u rat protiv svoje dobrobiti. Republikanska 
se stranka zauzima za sve ono za što se bore ljudi u Starom svijetu. Ona je 
prvak slobode, napretka, reda i zakona. Ona je nepokolebljivi neprijatelj 
monarhijske klasne vladavine. 


Tijekom 1880-ih bilo je 5,5 milijuna doseljenika, četiri milijuna tijekom 
1890-ih, što je stvaralo višak radne snage koji je održavao niske nadnice. 
Doseljenike se lakše kontroliralo, bili su nemoćniji od domaćih radnika; 

bili su kulrurno premješteni, zavađeni jedni s drugima te stoga korisni kao 
štrajkolomci. Djeca su im često radila, što je intenziviralo problem preve- 
like radne snage i nestašice posla; godine 1880. u Sjedinjenim Američkim 
Državama radilo je 1.118.000 djece mlađe od šesnaest godina (jedno od 
šest). Budući da su svi radili prekovremeno, obitelji su se često međusobno 
otuđivale. Glačar hlača po imenu Morris Rosenfeld napisao je pjesmu 
»Moj dječak« koja se naširoko pretiskivala i recitirala: 


Kod kuće imam dječačića, 
Zgodnog sinčića; 

Ponekad mnijem da sve imam 
U njemu, mom jedinom. ... 


Prije svanuća moj posao me goni; 
Slobodan tek sam u noćne sate; 
Stranac ja sam djetetu svome; 


I stranac meni moje je dijete. ...19 


Žene doseljenice postale su sluškinje, prostitutke, kućanice, tvorničke 
radnice i ponekad buntovnice. Leonora Barry rodila se u Irskoj, a odrasla 
je u Sjedinjenim Američkim Državama. Udala se i kada joj je muž umro, 
počela je raditi u tvornici čarapa i pletiva u sjevernom dijelu savezne države 
New York kako bi mogla uzdržavati troje malodobne djece, zarađujući 65 
centi prvi tjedan. Pridružila se Vitezovima rada, koji su 1886. imali 50.000 
ženskih članica u 192 ženska udruženja. Postala je »glavni majstor« svoga 
udruženja koje je činilo 927 žena i postavljena je da za Vitezove radi kao 
glavna istraživačica, da »izađe i obrazuje svoje sestre radnice i općenito 
javnost o njihovim nevoljama i potrebama«. Opisala je najveći problem 
žena radnica: »Tijekom dugih godina izdržljivosti one su stekle, kao neku 
vrstu druge prirode, naviku neupitnog podčinjavanja i prihvaćanja bilo 
kakvih uvjeta koji su im se nudili, s pesimističkim pogledom na život 
u kojem nisu vidjele nade.« Njezino je izvješće za 1888. pokazalo: 537 
zahtjeva žena da im se pomogne da se organiziraju, obiđeno sto gradova 
i gradića, podijeljeno 1900 letaka. 

Godine 1884. ženska udruženja tekstilnih radnica i proizvođačica 
šešira stupila su u štrajk. Sljedeće su godine u New Yorku u štrajk stupili 


19 Poeziju na stranicama 297, 324-325, 358, 367. 368. 376, 4413-414, 427, 442-443, 458, 484, 485-486, 486-487, 555, 
557. 580, 580-581, 583, 584 i 743 s engleskog jezika prevao je Damagoj Orlić (nap. prev.) 

proizvođači košulja i ogrtača, muškarci i žene (održavši odvojene sastanke, 
ali djelujući zajedno). Njujorški World nazvao ga je »pobunom za kruh i 
maslac«. Dobili su veće nadnice i kraće radno vrijeme. 

Te je zime u Yonkersu otpuštena nekolicina žena pletilja tepiha zato što 
su pristupile Vitezovima pa je po veljačkoj hladnoći 2500 žena izašlo van 
i okružilo tvornicu. Samo sedam stotina njih bile su članice Vitezova, ali 
ubrzo su im se svi pridružili u štrajku. Policija je napala štrajkaški obruč 
oko tvornice i uhitila ih, međutim porota je proglasila da nisu krive. Radni 
ljudi New Yorka održali su veliku večeru njima u čast, u prisutnosti dvije 
tisuće sindikalnih delegata iz cijelog grada. Štrajk je trajao šest mjeseci, a 
žene su uspjele ostvariti neke svoje zahtjeve, dobivši natrag svoje poslove, 
ali bez priznavanja njihova sindikata. 

Zapanjujuće u mnogima od tih borbi nije bilo to što štrajkašice nisu 
dobile sve što su željele, već činjenica da su se s tako slabim izgledima usudile 
oduprijeti i da ih to nije uništilo. 

Možda je to bila spoznaja da svakodnevna borba nije bila dovoljna, 
da je potrebna fundamentalna promjena. Socijalistička radnička stranka, 
osnovana 1877., bila je sitna i razdirale su je interne prepirke, ali je imala 
nekog utjecaja u organiziranju sindikata među stranim radnicima. U New 
Yorku su se židovski socijalisti organizirali i izdavali su novine. U Chicagu 
su njemački revolucionari, zajedno s domaćim radikalima kao što je Albert 
Parsons, osnivali Socijalne revolucionarne klubove. Godine 1883. održao 
se anarhistički kongres u Pittsburghu. Sastavio je manifest: 


.. Svi su zakoni usmjereni protiv radnih ljudi. ... Čak i škola služi svrsi da 
se potomci bogatih opreme onim kvalitetama koje su potrebne da podrže 
njihovu klasnu prevlast. Djeca siromašnih jedva da dobiju elementarnu 
izobrazbu i ona je, također, uglavnom usmjerena na takve discipline koje 
nastoje proizvesti predrasude, aroganciju i servilnost; ukratko, pomanj- 
kanje razuma. Crkva u konačnici teži napraviti potpune idiote od masa 
i natjerati ih da se odreknu raja na zemlji obećavajući fiktivno nebo. 
Kapitalistički se tisak, s druge strane, brine za smetenost raspoloženja u 
javnom životu. ... Radnici stoga ne mogu očekivati nikakvu pomoć od 
bilo koje kapicalističke stranke u svojoj borbi protiv postojećeg sustava. 
Oni moraju ostvariti svoje oslobođenje vlastitim naporima. Kao i u bivšim 
vremenima, privilegirana klasa nikad ne odustaje od svoje tiranije, niti se 
može očekivati da će kapitalisti ovog doba odustati od svoje vladavine a 


da ne budu prisiljeni to učiniti. ... 

Manifest je zatražio »jednaka prava za sve bez razlike u spolu ili u rasi«. 
Cirirao je Komunistički manifest: »Proleteri svih zemalja, ujedinite se! Proleteri 
nemaju izgubiti ništa osim svojih okova. A imaju dobiti čitav svijer!«20 

U Chicagu je novo Međunarodno udruženje radnih ljudi imalo pet 
tisuća članova, objavljivalo je novine na pet jezika, organiziralo je masovne 
demonstracije i parade i posredovanjem svog vodstva u štrajkovima imalo 
snažan utjecaj u dvadeset dva sindikata koja su činila Središnji radnički 
sindikat u Chicagu. Bilo je teorijskih razlika između tih revolucionarnih 
skupina, međutim teoretičare su obično povezivale praktične potrebe 
radničkih borbi, a tih je bilo mnogo sredinom 1880-ih. 

Početkom 1886. kompanija Texas & Pacific Railroad otpustila je vođu 
okružnog udruženja Vitezova rada i to je dovelo do štrajka koji se proširio 
jugozapadom, zaustavljajući promet sve do St. Louisa i Kansas Cityja. Devet 
mladića koji su u New Orleansu unovačeni kao savezni šerifi dovedeno je 
u 'leksas da zaštiti imovinu kompanije, no ondje su saznali za štrajk pa su 
napustili svoje poslove rekavši: »Kao ljude ništa nas ne bi moglo opravdati 
da odemo na posao i uzmemo kruh iz usta svojim drugovima radnicima, 
ma koliko ga i sami trebali.« Onda su ih uhitili zbog varanja kompanije 
jer su odbili raditi pa su ih osudili na tri mjeseca zatvora u zatvoru okruga 
Galvestona. 

Štrajkaši su se upustili u sabotažu. U novinama iz Atchisona u Kansasu 
objavljena je vijest: 


U 12.45 ovog jutra ljude koji su držali stražu u spremištu za lokomotive 
kompanije Missouri Pacific iznenadila je pojava 35 do 40 maskiranih 
ljudi. Srražare je u spremište nafte natjerao odred tih posjetitelja koji su 
bili naoružani pištoljima ... dok su ostali u potpunosti onesposobili 12 


lokomotiva koje su stajale u pregradama. 


U travnju je u istočnom St. Louisu došlo do sukoba između štrajkaša i 
policije. Sedam je radnika ubijeno, na što su radnici zapalili teretni peron 
kompanije Louisville & Nashville. Guverner je proglasio izvanredno 
stanje i poslao 700 pripadnika Nacionalne garde. S obzirom na masovna 
uhićenja, nasilne napade šerifa i njihovih zamjenika, bez podrške kvalifi- 
ciranih, bolje plaćenih sindikata Railway Brotherhoods, štrajkaši se nisu 


20 Vidi Karl Marx i Friedrich Engels, Komunistički manifest, s pradgovorom Slavoja Žižeka: Bauk još uvijek kruži!, Arkzin 
d.o.0., Zagreb 1998., str. 137. 

mogli održati. Predali su se nakon nekoliko mjeseci, a mnogi su od njih 
dospjeli na crnu listu. 

Do proljeća 1886. ojačao je pokret za osmosatni radni dan. Dana 1. 
svibnja američka je Federacija radnika, tada već pet godina stara, pozvala 
na štrajkove diljem zemlje gdje god se odbijao prihvatiti osmosatni radni 
dan. Terence Powderly, čelni čovjek Vitezova rada, suprotstavio se štrajku 
izjavivši da se poslodavci i zaposlenici prvo moraju izobraziti o osmosatnom 
radnom danu, no udruženja Vitezova sastavila su planove za štrajk. Veliki 
gazda sindikata Brotherhoods of Locomotive Engineers usprotivio se 
osmosatnom radnom danu izjavivši da »dva sata manje rada znači dva sata 
više vrzmanja po uglovima i dva sata vremena više za piće«, ali željezničari 
se s tim nisu složili i podržali su pokret za osmosatni radni dan. 

Tako je 350.000 radnika u 11.562 poduzeća diljem zemlje stupilo 
u štrajk. U Detroitu je 11.000 ljudi marširalo u osmosatnoj paradi. U 
New Yorku je 25.000 ljudi činilo povorku s bakljama koja se kretala niz 
Broadway, na čelu koje je išlo 3400 članova Sindikata pekara. U Chicagu 
ih je štrajkalo 40.000, 45.000 ih je dobilo kraći radni dan kako bi ih se 
spriječilo da štrajkaju. Sve željezničke linije u Chicagu prestale su voziti, a 
većina industrije u Chicagu bila je paralizirana. Prihvatni obori za stoku 
bili su zatvoreni. 

»Odbor građana« sastavljen od poslovnih ljudi svakodnevno se sastajao 
da razradi strategiju u Chicagu. Pozvali su državnu miliciju, policija je bila 
spremna, čikaški Ma:l zatražio je da se nadziru Albert Parsons i August 
Spies, anarhistički vođe Međunarodnog udruženja radnika. »Držite ih na 
oku. Smatrajte ih osobno odgovornima za svaku nevolju do koje dođe. 
Učinite od njih primjer ako dođe do nevolja.« 

Pod vodstvom Parsonsa i Spiesa Središnji je sindikat radnika, zajedno 
s dvadeset dva sindikata, ujesen 1885. usvojio vatrenu rezoluciju: 


Budite čvrsto uvjereni da neodgodivo pozivamo klasu nadničara da se nao- 
ruža kako bi svojim eksploatatorima mogla suprotstaviti takav argument koji 
sam po sebi može biti djelotvoran: nasilje; i nadalje budite čvrsto uvjereni 
kako mi, bez obzira na to što malo očekujemo od uvođenja osmosatnog 
radnog dana, čvrsto obećavamo da ćemo pomoći našoj neodlučnijoj braći 
u ovoj klasnoj borbi svim sredstvima i svom snagom koja nam bude na 
raspolaganju, dok god budu pokazivali otvorenu i čvrstu frontu prema našim 
zajedničkim ugnjetavačima, aristokratskim dangubama i eksploatatorima. 


Naš je ratni poklič »Smrt neprijateljima ljudske vrste«. 

Dana 3. svibnja dogodit će se niz događaja koji će Parsonsa i Spiesa staviti 
upravo u onaj položaj koji je sugerirao čikaški Mal (»Učinite od njih primjer 
ako dođe do nevolja«). Tog je dana ispred tvornice McCormick Harvester, 
gdje su se štrajkaši i njihovi simpatizeri borili protiv štrajkolomaca, policija 
pucala u mnoštvo štrajkaša koji su bježali s poprišta, ranjavajući mnoge 
od njih i ubivši četvoricu. Spies je, razgnjevljen, otišao u tiskaru novina 
Arbeiter-Zeitung i otisnuo okružnicu i na engleskom i na njemačkom: 


Osveta! 

Radni ljudi, na oružje!!! 

.. Četiri godine izdržavali ste najpodlija poniženja; ... nasmrt ste se 
izmorili radom ... svoju ste djecu žrtvovali gospodaru tvornice — ukratko: 
bili ste jadni i poslušni robovi svih ovih godina: zašto? Da biste zadovoljili 
nezasitnu pohlepu, da biste napunili kofere svoga lijenog lupeškog gos- 
podara? Sada kada od njega tražite da vam olakša breme, on šalje svoje 
krvnike da pucaju na vas, da vas ubiju! 


... Na oružje vas zovemo, na oružje! 


Sazvan je sastanak na Haymarket Squareu uvečer 4. svibnja i na njemu 
se okupilo oko tri tisuće ljudi. Bio je to tih sastanak i kako su se počeli 
skupljati oblaci i već je bilo kasno, mnoštvo se smanjilo na nekoliko sto- 
tina. Pojavio se odred od 180 policajaca, popeli su se na govornički podij 
i naredili mnoštvu da se raziđe. Govornik je rekao da je okupljanje uskoro 
gotovo. Onda je eksplodirala bomba među policajcima i ranila šezdeset 
šest policajaca, od toga ih je sedam poslije umrlo. Policija je zapucala po 
mnoštvu, ubijeno je nekoliko ljudi, a ranjeno dvije stotine. 

Bez dokaza o tome tko je bacio bombu policija je uhitila osam anarhi- 
stičkih čelnika u Chicagu. Čikaški je Journal napisao: »Pravda treba biti 
brza u postupku koji se odnosi na uhićene anarhiste. Zakon koji se odnosi 
na pomagače u zločinu u ovoj je državi toliko jasan da će im suđenja biti 
vrlo kratka.« Zakon države Illinois govorio je da je svatko tko huška na 
ubojstvo bio kriv za to ubojstvo. Dokaz protiv osam anarhista bile su njihove 
ideje, njihova literatura; nijedan nije bio na Haymarketu tog dana osim 
Fieldena, koji je govorio kada je bomba eksplodirala. Porota ih je proglasila 
krivima i osuđeni su na smrt. Žalbe su im odbijene; Vrhovni je sud izjavio 
da nema ovlasti. 

Sam je događaj pobudio međunarodno uzbuđenje. Održavali su se 
sastanci u Francuskoj, Nizozemskoj, Rusiji, Italiji, Španjolskoj. U Londonu 

su okupljanje u znak prosvjeda organizirali, među ostalima, George Bernard 
Shaw, William Morris i Peter Kropotkin. Shaw je na svoj karakterističan 
način reagirao na odluku o odbijanju žalbe osmorice članova Vrhovnog 
suda u Illinoisu: »Ako svijet mora izgubiti osam svojih ljudi, bolje bi prošao 
kad bi izgubio osam članova Vrhovnog suda u Illinoisu.« 

Godinu dana poslije suđenja četvorica od osuđenih anarhista — Albert 
Parsons, tiskar, August Spies, tapetar, Adolph Fischer i George Engel — 
obješeni su. Louis Lingg, dvadesetjednogodišnji stolar, raznio se u svojoj 
ćeliji izazvavši eksploziju štapina dinamita u ustima. Trojica su ostala u 
zatvoru. 

Pogubljenja su uzbunila ljude diljem zemlje. U pogrebnoj je povorci u 
Chicagu sudjelovalo 25.000 ljudi. Pojavili su se neki dokazi da je čovjek 
po imenu Rudolph Schnaubelt, navodno anarhist, zapravo bio policijski 
agent, agent provocateur, unajmljen da baci bombu i na taj način omogući 
uhićenje stotine ljudi, što bi uništilo revolucionarno vodstvo u Chicagu. 
Međutim do današnjeg dana nije otkriveno tko je bacio bombu. 

Premda je neposredna posljedica bila gušenje radikalnog pokreta, dugo- 
trajni je učinak bilo održavanje klasnog gnjeva mnogih, kako bi se druge 
nadahnulo — osobito mlade ljude te generacije — na djelovanje u revolucio- 
narnim borbama. Šezdeset tisuća ljudi pisalo je predstavke novom guverneru 
Illinoisa Johnu Peteru Altgeldu, koji je istraživao činjenice, osudio ono što se 
dogodilo i pomilovao preostala tri zatvorenika. Godinu za godinom, diljem 
zemlje, održavala su se okupljanja u spomen na mučenike s Haymarketa; 
nemoguće je znati broj pojedinaca čije je političko buđenje proizašlo iz 
afere Haymarket — kao što je slučaj s Emmom Goldman i Alexanderom 
Berkmanom, dugovječnim revolucionarnim nepokolebljivim pobornicima 
sljedeće generacije. 

(Događaji s Haymarketa još su 1968. bili živi; te je godine skupina 
mladih radikala u Chicagu raznijela spomenik podignut u spomen na 
policajce koji su umrli od te eksplozije. A suđenje osmorici antiratnih vođa 
iz antiratnog pokreta u Chicagu negdje u to vrijeme evociralo je, u tisku, 
na okupljanjima i u literaturi, spomen na prvu »Čikašku osmoricu«, na 
suđenje zbog njihovih ideja.) 

Poslije Haymarketa klasni su se sukobi i nasilje nastavili, uz štrajkove, 
isključenja iz radnog procesa, crne liste, korištenje Pinkertonovim detek- 
tivima i policijom da se štrajkovi slome s pomoću sile i sudova koji su ih 
trebali slomiti uz pomoć zakona. Tijekom štrajka tramvajskih konduktera 
na liniji 3. avenije u New Yorku mjesec dana poslije afere Haymarket 

policija je napala mnoštvo služeći se palicama i ne birajući koga će udariti: 
»Njujorški je Sun izvijestio: “Ljudi s razbijenim lubanjama puzali su na sve 
strane. ...« 

Jedan dio te energije nezadovoljstva potkraj 1886. slio se u izbornu 
kampanju za gradonačelnika New Yorka te jeseni. Radnički su sindikari 
osnovali Neovisnu radničku stranku i za gradonačelnika su nominirali 
Henryja Georgea, radikalnog ekonomista, čije su djelo Progress and Poverty 
pročitali deseci tisuća radnika. Georgeova platforma govori nešto o životnim 
uvjetima radnika u New Yorku tijekom 1880-ih. U njoj se tražilo: 


1. da se ukinu imovinska ograničenja za članove porote, 

2. da se članovi velike porote biraju i iz nižih klasa kao i iz viših, koje su 
dominirale velikom porotom, 

. dase policija ne upliće u miroljubiva okupljanja, 

. da se provodi sanitarna inspekcija zgrada, 

. da se ukine ugovor o radu u javnim poslovima, 


. da se ženama jednako plaća za isti posao, 


21 Gu ho» 


da tramvaji budu u vlasništvu gradske vlasti. 


Demokrati su nominirali proizvođača željeza Abrama Hewitta, a repu- 
blikanci su nominirali Theodorea Roosevelta, na konvenciji kojom je 
predsjedao Elihu Root, korporativni odvjetnik, uz govor o nominaciji koji 
je održao Chauncey Depew, upravitelj željezničke kompanije. U izbornoj 
kampanji u kojoj su prevladavali prisila i podmićivanje, Hewitt je izabran 
s 41 posto glasova, George je bio drugi s 31 posto glasova, a Roosevelt treći 
s 27 posto glasova. Njujorški je World to vidio kao znak: 


Prodorni prosvjed izražen u 67.000 glasova za Henryja Georgea protiv 
udruženih snaga obiju političkih stranaka, Wall Streeta i poslovnih inre- 
resa te javnog tiska trebao bi biti upozorenje zajednici da dobro promisli 


o zahtjevima radnika sve dok su oni opravdani i razumni. ... 


I u drugim su se gradovima u zemlji natjecali radnički kandidari te su 
dobili 25.000 od 92.000 glasova u Chicagu, izabrali su gradonačelnika u 
Milwaukeeju i različite lokalne dužnosnike u Forth Worthu u Teksasu, u 
Fatonu u Ohiu te u Leadvilleu u Coloradu. 

Čini se da težina Haymarketa nije slomila radnički pokret. Godina 1886. 
suvremenicima je postala poznata kao »godina velikog ustanka radnika«. 
Od 1881. do 1885. godišnje se u prosjeku događalo oko 500 štrajkova, 
obuhvaćajući možda 150.000 radnika svake godine. Godine 1886. bilo 
je više od 1400 štrajkova, u koje je bilo uključeno 500.000 radnika. John 
Commons u svojoj je History of the Labor Movement in the United States 
u tome vidio: 


... znakove velikog kretanja klase nekvalificiranih, koji su se konačno digli 
na pobunu ... To je kretanje u svakom pogledu sadržavalo aspekt socijalnog 
rata. Mahnita mržnja radnika prema kapitalu pokazala se u svakom važnom 
štrajku. ... Ekstremna ogorčenost prema kapitalu očitovala se u cijelosti u 
akcijama Vitezova rada, i gdje god da su se čelnici prihvatili toga da je zadrže 
unutar granica, ondje su ih općenito napuštali njihovi sljedbenici. ... 


.v_+* vi: 


Mjestimičnih je pobuna bilo čak i među južnjačkim crncima, gdje se sva 
vojna, politička i ekonomska sila južnjačkih saveznih država, uz privolu 
savezne vlade, bila koncentrirala na to da ih se drži poslušnima i da rade. 
Na poljima pamuka crnci su bili raspršeni kad su radili svoj posao, međutim 
na poljima sa šećernom repom posao su obavljale skupine radnika, zbog 
toga je bilo prilika za organizirano djelovanje. Godine 1880. morali su 
štrajkati kako bi dobili dolar na dan, a ne 75 centi, zaprijetivši da će 
napustiti tu saveznu državu. Štrajkaše su uhićivali i bacali u zatvor, no 
oni su hodali uz polja šećerne repe noseći natpise: » DOLAR DNEVNO 
ILI KANSAS.« Uhićivali su ih iznova i iznova zato što su prelazili preko 
privatnog vlasništva pa je štrajk slomljen. 

No 1886. Vitezovi rada organizirali su se na poljima šećerne repe, što je 
bila godina vrhunca utjecaja Vitezova. Crni su radnici, u nemogućnosti da 
nahrane i odjenu svoje obitelji od svojih nadnica, često plaćajući bonovima 
za trgovinu, ponovno tražili dolar dnevno. Iduće godine, ujesen, gotovo 
10.000 radnika u šećeranama stupilo je u štrajk, od toga su 90 posto bili crnci 
i članovi Vitezova. Stigla je milicija i započeli su obračuni puškama. 

Izbilo je nasilje u gradiću Thibodaux koji je postao neka vrsta utočišta 
u koje su se slijevale stotine štrajkaša protjeranih iz svojih plantažerskih 
daščara, bez novaca i poderanih, donoseći sa sobom posteljinu i dojenčad. 
Njihovo odbijanje da rade zaprijetilo je propadanjem cjelokupnom usjevu 
šećerne repe te je stoga u Thibodauxu proglašeno izvanredno stanje. 
Henryja i Georgea Coxa, dva brata crnca, vođe Vitezova rada, uhitili su, 

zatvorili, odveli iz njihovih ćelija i više se za njih nikad nije čulo. U noći 
22. studenoga izbila je pucnjava, za koju je svaka strana svaljivala krivnju 
na onu drugu; do podneva idućeg dana trideset je crnaca poginulo ili je 
umiralo, a stotine ih je bilo ranjeno. Dva su bijelca ranjena. Crnačke novine 
u New Orleansu napisale su: 


... Ustrijelili su šepave muškarce i slijepe žene; djecu i sijede starce bezobzirno 
se obaralo! Crnci nisu pružali nikakav otpor; nisu ni mogli s obzirom na 
to da nisu očekivali ubijanje. Oni među njima koje nisu ubili sakrili su 
se u šumi, a većina ih je pronašla utočište u ovome gradu. ... 

Građane Sjedinjenih Američkih Država ubila je rulja koju je poslao 
sudac ove savezne države. ... S radnim ljudima koji su tražili povećanje 
nadnica postupalo se kao da su psi! ... 

U takvim vremenima i u takvim prigodama riječi osude padaju kao 
snježne pahuljice na rastaljeno olovo. Crnci trebaju štititi svoje živote i 
ako je potrebno da umru, neka umru licima okrenutim prema svojim 
progoniteljima boreći se za svoje domove, za svoju djecu i za svoja zako- 


nita prava. 


Ni bijelci rođeni ondje nisu bolje stajali. Oni su na Jugu bili farmeri zakupci, a 
ne zemljoposjednici. U južnjačkim su gradovima bili podstanari, a ne vlasnici 
domova. C. Vann Woodward primjećuje (Orzgins ofthe New South) da je grad 
s najvišom stopom podstanarstva u Sjedinjenim Američkim Državama bio 
Birmingham, s 90 posto podstanarstva. A slamovi u južnjačkim gradovima 
bili su među najgorima; prema izvješću jednog državnog povjerenstva za 
zdravlje, siromašni bijelci živjeli su kao crnci, na nepopločanim prljavim 
ulicama »zagušeni smećem, prljavštinom i blatom«. 

Izbijale su pobune protiv sustava prisilnog rada kažnjenika na Jugu, 
kojim se zatvorenike iznajmljivalo korporacijama za ropski rad, čime ih se 
koristilo za snižavanje opće razine nadnica i za slamanje štrajkova. Godine 
1891. od rudara Tennessee Coal Mine Companyja tražilo se da potpišu 
»željezom okovan ugovor«; koji bi ih obvezivao da se odreknu štrajkova, 
morali bi se složiti da im se plaća u bonovima i odrekli bi se prava da pro- 
vjeravaju težinu ugljena koji bi iskopali (plaćalo im se po težini). Odbili 
su ga potpisati pa su ih protjerali iz njihovih kuća. Doveli su kažnjenike 
da ih zamijene. 

U noći 31. listopada 1891. tisuću naoružanih rudara preuzelo je nadzor nad 
rudarskim područjem, oslobodili su pet stotina kažnjenika i spalili ograđene 

nastambe u kojima su ih držali. Kompanije su se predale pristavši da se neće 
koristiti kažnjenicima, da neće zahtijevati »željezom okovan ugovor« i da će 
rudarima dopustiti da provjeravaju težinu ugljena koji su iskopali. 

Iduće je godine bilo još takvih incidenata u Tennesseeju. C. Vann 
Woodward naziva ih »ustancima«. Rudari su svladali čuvare iz Tennessee 
Coal and Iron Companyja, spalili su ograđene nastambe za kažnjenike te 
su kažnjenike otpremili u Nashville. Drugi sindikati iz Tennesseeja došli 
su im pomoći. Promatrač je poslao izvješće u Federaciju sindikata svih 
zanimanja Chattanooga: 


Želio bih uvjeriti ljude u razmjere ovoga pokreta. Vidio sam pismenu 
potvrdu o pojačanju rudarima u cijelosti od 7500 ljudi koji će se naći na 
terenu deset sati poslije prvog ispaljenog hitca. ... Čirav je okrug jedinstven 
u vezi s glavnom izjavom, »kažnjenici moraju ići«. Dok su rudari prolazili, 
izbrojio sam 840 pušaka, a golemo mnoštvo koje ih je slijedilo nosilo je 
revolvere. Nadzornici različitih kompanija svi su ljudi jedne velike vojske. 
Bijelci i crnci stoje rame uz rame. 


Te iste godine u New Orleansu su 42 lokalna sindikata, s više od 20.000 
članova, većinom bijelaca uključujući nešto crnaca (bio je jedan crnac u 
štrajkaškom odboru), pozvala na opći štrajk, obuhvativši polovinu stanov- 
ništva grada. Rad se u New Orleansu zaustavio. Nakon tri dana — kad su 
dovedeni štrajkolomci i uvedeno izvanredno stanje uz prijetnju milicijom — 
štrajk je završio kompromisom, ispunivši zahtjeve u vezi s trajanjem radnog 
vremena i visinom nadnice, ali bez priznavanja sindikata kao posrednika 
u pogađanju s poslodavcima. 

Godine 1892. došlo je do štrajkaških borbi diljem zemlje; uz opći štrajk 
u New Orleansu i štrajk rudara u rudniku ugljena u Tennesseeju, došlo 
je i do štrajka željezničkih skretničara u Buffalu u New Yorku te štrajka 
rudara u rudniku bakra u Coeur d'Aleneu u Idahu. Štrajk u Coeur d'Aleneu 
obilježili su okršaji puškama između štrajkaša i štrajkolomaca te mnogo 
mrtvih. Novinski prikaz događaja od 11. srpnja 1892. izvijestio je: 


Sukob od kojeg se dugo strepilo između snaga štrajkaša i ljudi izvan sin- 
dikata koji su im oduzeli njihova mjesta konačno se dogodio. Posljedica 
toga jest da su petorica mrtva, a 16 ih je već u bolnici; pogon u Friscu 
uz potok Canyon u ruševinama je; rudnik Gem predan je štrajkašima, 


zaposlenicima je oduzeto oružje i naređeno im je da napuste zemlju. 

Ohrabren uspjehom zbog tih pobjeda, buntovni element među štrajkašima 
počeo se pripremati za pokret prema drugim uporištima koja nisu bila u 


rukama sindikalaca. ... 


Nacionalna garda koju je poslao guverner dobila je pojačanje u jedinicama 
federalne vojske; uhitili su i bacili u zatvore šest stotina rudara, štrajkolomce 
su vratili, vođe sindikata su otpuštene, štrajk je slomljen. 

Početkom 1892. Carnegievom čeličanom u Homesteadu u Pennsylvaniji, 
nedaleko od Pittsburgha, upravljao je Henry Clay Frick dok je Carnegie 
bio u Europi. Frick je odlučio smanjiti nadnice radnicima i razbiti njihov 
sindikat. Dao je sagraditi ogradu dugu tri milje i visoku oko tri metra oko 
čeličane, s bodljikavom žicom na vrhu, kojoj su dodane rupice za puške. 
Kada radnici nisu prihvatili smanjenje plaća, Frick je otpustio sve zaposlene. 
Unajmljena je Pinkertonova detektivska agencija da zaštite štrajkolomce. 

Iako je samo 750 od 3800 radnika pripadalo sindikatu, tri tisuće radnika 
okupilo se u Operi i s premoćnom većinom izglasali su štrajk. Postrojenje se 
nalazilo na rijeci Monongahela, tisuću pripadnika štrajkaške straže zaputilo 
se u ophodnje područjem koje se uz rijeku protezalo deset milja. Štrajkaški 
je odbor zauzeo grad, pa šerif nije mogao među lokalnim stanovništvom 
skupiti potjeru koja bi išla protiv njih. 

U noći 5. srpnja 1892. stotine Pinkertonovih čuvara ukrcalo se na tegljače 
pet milja uz rijeku od Homesteada i počeli su se kretati prema tvornici, 
gdje ih je čekalo deset tisuća štrajkaša i njihovih simpatizera. Mnoštvo je 
upozorilo Pinkertonove ljude da ne silaze s tegljača. Jedan je štrajkaš legao 
na mostić za iskrcaj i kada ga je Pinkertonov čovjek pokušao gurnuti u 
stranu, on je zapucao i ranio detektiva u bedro. U pucnjavi koja je uslijedila 
s obiju strana poginulo je sedam radnika. 

Pinkertonovci su se morali povući natrag na tegljače. Ondje su ih napali 
sa svih strana, što ih je navelo da se glasanjem odluče na predaju, a poslije 
toga ih je pretukla razbjesnjela gomila. Bilo je mrtvih na objema stranama. 
Tijekom idućih nekoliko dana štrajkaši su zapovijedali tim područjem. Sada 
je država stupila u akciju: guverner je poslao miliciju, naoružanu najnovijim 
puškama i mitraljezima, kako bi se zaštitilo dovođenje štrajkolomaca. 

Šrrajkaške su vođe optužili za ubojstvo; 160 štrajkaša sudilo se za druge 
zločine. Sve su ih oslobodile naklonjene porote. Onda je cijeli štrajkaški 
odbor uhićen zbog izdaje protiv države, ali ga nijedna porota nije htjela 
osuditi. Štrajk se održao četiri mjeseca, no tvornica je proizvodila čelik sa 
štrajkolomcima koje su doveli, često u zatvorenim vlakovima, ne znajući 

odredište, ne znajući da je u tijeku štrajk. Štrajkaši su se, ostavši bez resursa, 
pristali vratiti na posao, a njihove su vođe stavljene na crnu listu. 

Jedan razlog poraza bio je što se taj štrajk ograničio na Homestead, a 
druga su Carnegieva postrojenja nastavila raditi. Neki su radnici na visokim 
pećima štrajkali, ali su ih brzo porazili, a sirovo željezo iz tih peći poslije se 
upotrebljavalo u Homesteadu. Taj je poraz spriječio sindikalno organiziranje 
u Carnegievim postrojenjima dugo u 20. stoljeće, a radnici su prihvaćali 
smanjenja nadnica i povećanja radnih sati bez organiziranog otpora. 

Usred štrajka u Homesteadu mladi anarhist iz New Yorka po imenu 
Alexander Berkman, u sklopu plana koji su pripremili anarhistički prijatelji 
u New Yorku, uključujući njegovu ljubavnicu Emmu Goldman, došao je 
u Pittsburgh i ušao u ured Henryja Claya Fricka s čvrstom odlukom da ga 
ubije. Berkman je loše nanišanio; ranio je Fricka pa su ga svladali, potom mu 
je bilo suđeno i proglašen je krivim za pokušaj ubojstva. Odslužio je četrnaest 
godina u državnoj kaznionici. Njegovi Prison Memoirs of an Anarchist dali 
su zoran opis pokušaja izvršenja atentata i godina koje je proveo u zatvoru, 
gdje se predomislio u vezi s korisnosti atentata, ali je ostao predani revo- 
lucionar. Autobiografija Emme Goldman, Living My Life, prenosi gnjev, 
osjećaj nepravde, želju za novom vrstom života, koji su rasli među mladim 
radikalima tog vremena. 

Godine 1893. dogodila se najveća ekonomska kriza u povijesti zemlje. 
Nakon nekoliko desetljeća divljeg industrijskog rasta, financijskih manipu- 
lacija, nekontroliranog špekuliranja i profitiranja, sve se srušilo: 642 banke 
propale su i obustavljeno je 16.000 poslovnih poduhvata. Od 15 milijuna 
ljudi radne snage, tri milijuna bili su nezaposleni. Nijedna vlast u saveznim 
državama nije izglasala mjere pomoći, ali su masovne demonstracije diljem 
zemlje prisilile gradske vlasti da osnuju javne kuhinje s juhom i da ljudima 
daju posao na ulicama i u parkovima. 

U New York Cityju, na Union Squareu, Emma Goldman obratila se na 
golemom okupljanju nezaposlenih i pozvala one čijoj je djeci bila potrebna 
hrana da otiđu do trgovina i da je uzmu. Uhitili su je zbog »poticanja na 
nemire« i osudili na dvije godine zatvora. Procjenjuje se da je u Chicagu 
200.000 ljudi bilo bez posla, podovi i stubišta gradske vijećnice i policijskih 
postaja svake su noći bili prepuni beskućnika koji su pokušavali zaspati. 

Ekonomska je depresija trajala godinama i donijela je val štrajkova po 
cijeloj zemlji. Najveći među njima bio je štrajk željezničara na nacionalnoj 
razini iz 1894. koji je započeo u kompaniji Pullman u Illinoisu, nedaleko 
od Chicaga. 

Godišnja nadnica željezničkih radnika, prema izvješću povjerenika za 
radnike iz 1890., iznosila je 957 dolara za vlakovođe, aristokrate na želje- 
znici — ali 575 dolara za konduktere, 212 dolara za kočničare i 124 dolara 
za napoličare. Posao na željeznici bio je jedan od najopasnijih poslova u 
Americi; svake je godine na željeznici pogibalo više od 2000 radnika, a 
30.000 bilo ih je ozlijeđeno. Željezničke su kompanije te događaje nazivale 
»božjim djelima« ili posljedicom »nemara« radnika, međutim Locomotive 
Firemens Magazine objavio je: »To se svodi na ovo: sve dok upravitelji 
željeznice reduciraju njihov broj i od ljudi traže duple smjene, što uključuje 
manjak odmora i sna ... nesreće treba pripisivati pohlepi korporacija.« 

Upravo je ekonomska depresija iz 1893. natjerala Eugenea Debsa da se 
doživotno bavi sindikalnim organiziranjem i socijalizmom. Debs je bio iz 
Terre Haute u Indiani, gdje su mu otac i majka vodili malu trgovinu. Radio 
je na željeznici četiri godine sve dok nije navršio devetnaest godina, a otišao 
je nakon pogibije prijatelja koji je pao pod lokomotivu. Vratio se kako bi u 
kompaniji Railroad Brotherhood radio kao računovođa. U vrijeme velikih 
štrajkova iz 1877. Debs im se protivio i tvrdio je da ne postoji »nužni sukob 
između kapitala i rada«. No kad je pročitao knjigu Edwarda Bellamyja 
Looking Backward, ona je na njega duboko utjecala. Pratio je događaje u 
Homesteadu, Coeur d'Aleneu, štrajk skretničara u Buffalu i napisao je: 


Godina 1892. poučila je radne ljude svim lekcijama vrijednim ozbiljnog 
razmišljanja, kapitalistička ih je klasa, poput divovske hobotnice, ščepala 
svojim pipcima i vuče ih dolje prema neizmjernim ponorima poniženja. 
Izbjeći čvrsti stisak tih čudovišta trajni je izazov za organizirani rad tijekom 
1893. godine. 


Usred ekonomske krize iz 1893. mala je skupina radnika na željeznici, uklju- 
čujući Debsa, osnovala Američki sindikat željezničara, kako bi ujedinila sve 
radnike na željeznici. Debs je rekao: 


Životni mi je cilj bila federacija zaposlenika na željeznici. Moja je svrha 
ujediniti ih u jedno veliko tijelo. ... klasno svrstavanje potiče klasne pre- 
drasude i klasnu sebičnost. ... Životna mi je želja bila ujediniti zaposlenike 
na željeznici i eliminirati radničku aristokraciju ... te ih organizirati toliko 


dobro da svi budu jednaki. ... 


Tome su se pridružili Vitezovi rada, praktički stopivši, prema povjesni- 
čaru rada Davidu Montgomeryju, stare Vitezove s Američkim sindikatom 
željezničara. 

Debs je želio uključiti svakoga, međutim crnci su bili isključeni: na 
konvenciji iz 1894. glasovanjem sa 112 glasova naspram sto potvrđena je 
odredba u osnivačkom dokumentu koja je priječila pristupanje crnaca. 
Poslije je Debs mislio da je to možda presudno utjecalo na ishod štrajka u 
kompaniji Pullman, jer crnci nisu bili voljni surađivati sa štrajkašima. 

Godine 1894. radnici u Pullman Palace Car Companyju stupili su 
u štrajk. Prema popisu doprinosa koje je prikupio velečasni William H. 
Carwardine, koji je tri godine bio metodistički pastor u gradiću Pullman, 
ekonomski ovisnom o toj kompaniji (otpustili su ga nakon što je podržao 
štrajkaše), može se samo zamisliti kakvu su podršku dobili, većinom iz 
neposredne okolice Chicaga, u prvim mjesecima štrajka: 


Sindikat tipografa # 16 

Sindikat ličilaca i dekoratera # 147 
Sindikat stolara br. 23 

Republikanski klub iz 34. gradskog okruga 
Policija Grand Crossinga 

Vodovodna služba Hyde Parka 

Sindikat trgovaca mlijekom 

Trgovci alkoholnim pićima iz Hyde Parka 
Policijska postaja iz 14. gradske četvrti 
Švedski koncertni ansambl 

Vatrogasci Chicaga 

Njemačko pjevačko društvo 


Ček iz mjesta Anaconda, u Montani 


Šrrajkaši iz Pullmana obratili su se konvenciji Američkog sindikata želje- 
zničara za podršku: 


G. predsjedniče i braćo iz Američkog sindikata željezničara! Mi u Pullmanu 
štrajkamo zato što nemamo nade. Pridružili smo se Američkom sindikatu 
željezničara zato što nam je pružio tračak nade. Dvadeset tisuća duša, 


muškaraca, žena i malenih, svoje je oči danas uprlo prema toj konvenciji, 

željno se napevši kroz mračnu malodušnost očekujući tračak od Boga 
poslane poruke koju nam samo vi možete prenijeti na ovoj zemlji. ... 

Svi vi morate znati da je neposredni povod našem štrajku bilo otpu- 
štanje dvaju članova našeg odbora za rješavanje pritužbi. ... Pet smanjenja 
nadnica. ... Posljednja je bila najveća, iznoseći gotovo trideset centi, a 
najamnine nisu pale. ... 

Vodu koju Pullman otkupljuje od grada po osam centi za 3780 litara, 
na malo prodaje po 500 posto višoj cijeni. ... Plin koji se prodaje po 75 
centi za 3000 kubičnih metara u Hyde Parku, malo sjevernije od nas, on 
prodaje za 2,25 dolara. Kada smo mu otišli iznijeti svoje pritužbe, rekao 
je da smo svi mi njegova »djeca«. ... 

Pullman, i čovjek i grad, čir je na političkom tijelu. On posjeduje kuće, 
školske zgrade i Božje crkve u gradu kojem je nekad dao svoje skromno 
ime. ... 

I stoga se nastavlja ovaj grozničavi rat — ples kostura okupanih u 
ljudskim suzama — i trajat će, braćo, zauvijek, sve dok ga vi, Američki 


sindikat željezničara, ne zaustavite; okončate; zdrobite. 


Američki je sindikat željezničara odgovorio. Zatražio je od svojih članova 
diljem zemlje da ne voze Pullmanove vagone. S obzirom na to da su svi 
putnički vlakovi imali Pullmanove vagone, to se svelo na bojkot svih vla- 
kova — štrajk na nacionalnoj razini. Uskoro je sav promet na dvadeset četiri 
željezničke linije koje su vodile iz Chicaga morao stati. Radnici su teretne 
vagone izbacili s tračnica, blokirali su pruge, izvukli vlakovođe iz vlakova 
ako bi odbili surađivati. 

Udruženje vodećih upravitelja, koje je zastupalo vlasnike željeznica, 
pristalo je platiti dvije tisuće šerifovih pomoćnika poslanih da slome štrajk. 
No štrajk se nastavio. Javni tužitelj Sjedinjenih Američkih Država Richard 
Olney, bivši odvjetnik željezničkih kompanija, dobio je sudski nalog 
protiv blokiranja željezničkih pruga s pravnim objašnjenjem da je spriječen 
promet savezne poštanske službe. Kada su štrajkaši ignorirali taj nalog, 
predsjednik Cleveland jedinicama savezne vojske zapovjedio je da krenu 
prema Chicagu. Dana 6. srpnja štrajkaši su zapalili stotine vagona. 

Idućeg je dana došla državna milicija, a čikaški je Zimes izvijestio o 
onome što je uslijedilo: 


Četa C. druge pukovnije ... disciplinirala je gomilu izgrednika jučer posli- 


jepodne na križanju 49. i Loomis ulice. Policija je pomogla i ... dovršili su 

posao. Nema načina da se sazna koliko je izgrednika poginulo ili ranjeno. 
Gomila je odnijela mnoge svoje umiruće i ozlijeđene. 


Okupilo se mnoštvo ad 5000 ljudi. Na miliciju se bacalo kamenje i izdana 
je zapovijed da se puca. 


.. Preslabo je reći da je gomila podivljala. ... Izdana je zapovijed za napad. 
... Od tog su se trenutka koristili samo bajuneti. ... Dvanaest ljudi na čelu 
izgrednika zadobilo je rane od bajuneta. ... 

Trgajući kamenje s pločnika, gomila je poduzela odlučni napad. ... 
Policajci su između sebe prenosili poruku da paze na sebe. Jedan po jedan, 
ovisno o situaciji, pucali su ravno u gomilu. ... Poslije toga došla je policija 
sa svojim palicama. Žičana je ograda štitila stazu. Izgrednici su zaboravili 
na to, kada su se okrenuli da pobjegnu, bili su uhvaćeni u zamku. 

Policija nije pokazivala sklonost prema milosti tjerajući gomilu prema 
bodljikavoj žici nemilosrdno je udarajući palicama. ... Mnoštvo izvan 
ograde okupilo se da pomogne izgrednicima. ... Kiša kamenja neprestano 
je padala. ... 

Tlo na kojem se zbio sukob nalikovalo je bojnom polju. Ljudi koje su 
ustrijelile vojne i policijske postrojbe ležali su uokolo kao klade. ... 


U Chicagu je toga dana ubijeno trinaestero ljudi, 53 ih je bilo ozbiljno 
ranjeno, sedam je stotina uhićeno. Do kraja štrajka bilo je možda 34 mrtvih. 
Štrajk je razbijen uz sudjelovanje 14.000 pripadnika policijskih, milicijskih 
i vojnih postrojba u Chicagu. Debsa su uhitili zbog nepoštovanja suda, 
zbog kršenja naloga u kojem je rečeno da ne smije učiniti ili reći išta zbog 
čega bi se štrajk nastavio. Na sudu je rekao: »Čini mi se da bi, kad ne bi 
bilo otpora ponižavajućim uvjetima, tendencija cijele naše civilizacije bila 
silazna; poslije nekog vremena dosegnuli bismo točku gdje ne bi bilo otpora 
i nastupilo bi robovlasništvo.« 

Debs je u sudnici zanijekao da je socijalist. Međutim tijekom šest mjeseci 
koje je proveo u zatvoru proučavao je socijalizam i razgovarao je s drugim 
zatvorenicima koji su bili socijalisti. Poslije je napisao: »Bio sam prekršten 
na socijalizam u jeku sukoba ... u svjetlucanju svakog bajuneta i sijevanju iz 
svake puške razotkrivala se klasna borba. ... To je bila moja prva praktična 
borba za socijalizam.« 


Dvije godine nakon izlaska iz zatvora Debs je napisao u Razlway Timesu: 

Riječ je o borbi socijalizma protiv kapitalizma. Ja sam za socijalizam zato 
što sam za čovječnost. Dovoljno smo dugo prokleti vladavinom zlata. 
Novac nije prikladan temelj civilizacije. Došlo je vrijeme da se društvo 
obnovi — nalazimo se pred univerzalnom promjenom. 


Dakle, osamdesete i devedesete doživjele su prolom radničkih ustanaka, 
organiziranijih od spontanih štrajkova iz 1877. godine. Sada su postojali 
revolucionarni pokreti koji su utjecali na radničke borbe, socijalističke 
ideje koje su utjecale na radničke vođe. Pojavljivala se radikalna literatura 
koja je govorila o fundamentalnim promjenama, o novim mogućnostima 
življenja. 

U istom tom razdoblju oni koji su radili na zemlji — farmeri Sjevera 
i Juga, crni i bijeli — nadaleko su nadišli razasute prosvjede zakupaca iz 
godina prije Građanskoga rata i stvorili su najveći pokret agrarne pobune 
koji je zemlja ikada vidjela. 

Kada se u Kongresu 1860. raspravljalo o Zakonu o naseljavanju, senaror 
iz Wisconsina rekao je da ga je podržao: 


... zato što će njegovo blagotvorno djelovanje odgoditi za stoljeća, ako ne i 
zauvijek, svaki ozbiljni sukob između kapitala i rada u starijim slobodnim 
saveznim državama, premještanjem viška stanovništva iz njih kako bi se 


u većem obilju stvorila sredstva za život. 


Zakon o naseljavanju nije imao taj učinak. Nije donio smiraj istoku preselja- 
vanjem Amerikanaca na zapad. Nije bio sigurnosni ventil za nezadovoljstvo 
koje je bilo preveliko da bi se obuzdalo na taj način. Kao što Henry Nash 
Smith kaže (Virgin Land), i kao što smo vidjeli: »Naproriv, tri deserljeća koja 
su se ravnala njegovim odredbama obilježile su najogorčenije i najopsežnije 
radničke nevolje još neviđene u Sjedinjenim Američkim Državama.« 

On također nije uspio donijeti mir farmerskoj zemlji na zapadu. Hamlin 
Garland, koji je tolike Amerikance osvijestio o životu farmera, napisao je 
u predgovoru svome romanu Jason Edwards: »Slobodna je zemlja nestala. 
Posljednji ral raspoložive farmerske zemlje sada je prešao u privatne ili kor- 
porativne ruke.« U Jasonu Edwardsu bostonski obrtnik odvodi svoju obitelj 
na zapad privučen oglasnim lecima. Međutim saznaje da su svu zemlju 30 
milja od željeznice preuzeli špekulanti. Pet se godina bori da otplati zajam 
i dobije vlasničke isprave za svoju farmu, a onda mu oluja uništi pšenicu 
malo prije žetve. 

U pozadini očaja koji je književnost često bilježila tih dana mora da 
su postojale vizije, s vremena na vrijeme, drugačijeg načina života. U 
jednom drugom Garlandovu romanu, A Spotl of Office, junakinja govori 
na farmerskom izletu: 


Vidim vrijeme kada farmer neće morati živjeti u kolibi na usamljenoj 
farmi. Vidim kako farmeri dolaze zajedno u skupinama. Vidim ih kako 
imaju vremena za čitanje i vrijeme da posjete svoje prijatelje. Vidim kako 
uživaju u predavanjima u prekrasnim dvoranama, podignutim u svakom 
selu. Vidim ih kako se skupljaju kao Sasi iz starih vremena navečer na 
zelenoj livadi kako bi pjevali i plesali. Vidim kako pokraj njih niču gradovi 
sa školama i crkvama te koncertnim dvoranama i kazalištima. Vidim dan 
kada farmer više neće biti težak, a njegova žena ropkinja u okovima, već 
sretni muškarci i žene koji će pjevajući ići obavljati ugodne poslove na svojim 
plodonosnim farmama. Kada dječaci i djevojčice neće ići ni na zapad ni u 
grad; kada će život biti vrijedan življenja. Tog će dana mjesec biti svjetliji 
i zvijezde će biti radosne, a zadovoljstvo te poezija i ljubav života vratit će 
se čovjeku koji obrađuje zemlju. 


Hamlin Garland je Jasona Edwardsa, napisana 1891. godine, posvetio Savezu 
farmera. Upravo je Savez farmera činio jezgru velikog pokreta iz 1880-ih i 
1890-ih koji je poslije bio poznat kao Populistički pokret. 

Između 1860. i 1910. američka je vojska, izbrisavši indijanska plemena s 
Velikih nizina, utabala put željeznicama da se umiješaju i zauzmu najbolju 
zemlju. Onda su farmeri došli na ono što je preostalo. Od 1860. do 1900. 
stanovništvo Sjedinjenih Američkih Država naraslo je s 31 milijun na 75 
milijuna ljudi; tada je 20 milijuna ljudi živjelo zapadno od Mississippija, 
a broj farmi s dva milijuna narastao je na šest milijuna. S obzirom na 
prenapučene gradove na istoku kojima je bila potrebna hrana, unutrašnje 
se tržište hrane više nego udvostručilo; 82 posto prinosa s farmi prodavalo 
se unutar Sjedinjenih Američkih Država. 

Poslovi su se na farmi mehanizirali — čelični plugovi, kosilice, žete- 
lice, strojevi za skupljanje žita, poboljšani strojevi za razdvajanje vlakna 
pamuka od sjemenki i, na prijelazu stoljeća, divovski kombajni koji žanju 
usjeve, obrađuju ih i spremaju u vreće. Godine 1830. bila su potrebna tri 
sata da se proizvede bušel pšenice. Godine 1900. trebalo je deset minuta. 
Specijalizacija se razvila po regijama: pamuk i duhan na Jugu, pšenica i 
kukuruz na Srednjem zapadu. 

Zemlja je stajala novca i strojevi su stajali novca — stoga su farmeri morali 
posuđivati nadajući se da će cijene žetvi ostati visoke kako bi bankama mogli 
otplatiti zajam, željeznicama prijevoz, veletrgovcu za trgovanje njihovim 
usjevima, žitnici za njihovo skladištenje. No shvatili su da cijene njihovih 
prinosa padaju, a da cijene prijevoza i zajmova rastu jer pojedinačni farmer 
nije mogao kontrolirati cijenu svojih usjeva, dok su monopolističke željeznice 
i monopolistički bankar mogli zaračunati koliko su hrjeli. 

William Faulkner u svom je romanu The Hamlet opisao čovjeka o 
kojem su ovisili južnjački farmeri: 


On je bio najveći zemljoposjednik ... u jednom okrugu, i mirovni sudac u 
sljedećem i povjerenik za izbore u oboma. ... Bio je farmer, lihvar, veterinar. 
.. Posjedovao je većinu dobre zemlje u okrugu i držao je hipoteke na većinu 
ostalih. Posjedovao je trgovinu i stroj za odvajanja pamučnih vlakana, a 


žitni je mlin povezao s kovačnicom. ... 


Farmeri koji nisu mogli platiti gledali su kako im oduzimaju njihove domove 
i zemlju. Postali su zakupci. Do 1880. zakupci su uzeli u najam 25 posto 
svih farmi, i taj se broj i dalje povećavao. Mnogi čak nisu imali novac ni za 
zakup pa su postali radnici na farmi; 1900. bilo je 4,5 milijuna farmerskih 
radnika u zemlji. Bila je to sudbina koja je čekala svakog farmera koji nije 
mogao platiti svoje dugove. 

Jeli se iscijeđen i očajan farmer mogao obratiti vladi za pomoć? Lawrence 
Goodwyn, u svojoj studiji o Populističkom pokretu (The Democratic 
Promise), kaže da su poslije Građanskoga rata obje stranke kontrolirali 
kapitalisti. Podjela je išla po crti koja je razdvajala Sjever i Jug, i dalje se 
zadržavajući na animozitetima iz Građanskoga rata. To je jako otežalo 
stvaranje reformske stranke koja bi nadišla obje stranke kako bi ujedinila 
radne ljude Juga i Sjevera — da ne govorimo o crncima i bijelcima, o onima 
rođenim u inozemstvu i rođenima u zemlji. 

Vlada je igrala svoju ulogu pomaganja bankarima i oštećivanja farmera; 
ona je iznos novca — koji se temeljio na zalihama zlata — držala nepromje- 
njivim dok je stanovništvo raslo, te je stoga bilo sve manje i manje novca 
u optjecaju. Farmeri su morali otplaćivati svoje dugove u dolarima koje je 
bilo sve teže dobiti. Bankari kojima su vraćani zajmovi dobivali su dolare 
koji su bili vrjedniji tada nego kada su iz posuđivali — neka vrsta kamate 
uz postojeću kamatu. To je razlog zašto je govor farmerskih pokreta iz 
tih dana imao toliko veze sa stavljanjem više novca u optjecaj — tiskanjem 

zelembaća (papirnati novac za koji nije bilo zlata u državnoj blagajni) ili 
pretvaranjem srebra u temelj za izdavanje novca. 

Upravo je u Teksasu pokrenut Savez farmera. Upravo je na Jugu sustav 
zapljene usjeva bio najsuroviji. Prema tom sustavu, farmer bi stvari koje 
su mu trebale dobio od veletrgovca: upotrebu stroja za odvajanje vlakana 
pamuka u vrijeme žetve, namirnica koliko mu je god bilo potrebno. Nije 
imao novac kojim bi to platio pa bi veletrgovac dobio pravo na zapljenu 
— hipoteku na njegove usjeve — na koju bi farmer mogao platiti 25 posto 
kamata. Goodwyn kaže da je »sustav zapljene usjeva milijunima južnjaka, 
bijelaca i crnaca postao tek nešto više od preinačenog oblika robovlasništva«. 
Čovjek s knjigom prihoda i rashoda farmeru je postao »čovjek dobavljač«, 
crnim farmerima jednostavno »Čovjek«. Farmer bi svake godine dugovao sve 
više i više novca sve dok mu ne bi oduzeli farmu, a on postao zakupac. 

Da bi to ilustrirao, Goodwyn iznosi dvije osobne povijesti. Bijeli farmer u 
Južnoj Karolini između 1887. i 1895. kupio je proizvode i usluge od trgovca 
dobavljača za 2681,2 dolara, ali je mogao platiti samo 687,31 dolar i na kraju 
je veletrgovcu morao dati svoju zemlju. Crni farmer po imenu Matt Brown, 
iz Black Hawka u Mississippiju, između 1884. i 1901. kupovao je potrepštine 
od trgovine Jones, zaostajući sve više i više s plaćanjem, a posljednji unos 
iz 1905. u veletrgovčevoj knjizi prihoda i rashoda odnosi se na mrtvački 
sanduk i potrepštine za pogreb. 

Ne znamo koliko se pobuna dogodilo protiv ovog sustava. U Delhiju u 
Louisiani 1889. skupina sitnih farmera ujahala je u grad i uništila skladišta 
veletrgovaca »kako bi poništili svoju zaduženost«, rekli su. 

U jeku ekonomske depresije iz 1877. skupina bijelih farmera okupila 
se na farmi u Teksasu i osnovala prvi Savez farmera. U roku nekoliko 
godina protegnuo se na cijelu tu saveznu državu. Godine 1882. bilo je 
120 podsaveza u dvanaest okruga. Do 1886. 100.000 farmera pristupilo 
jeu 2000 podsaveza. Počeli su nuditi alternative starom sustavu: pristupite 
Savezu i osnujmo zadrugu; zajedno kupujmo stvari i snizimo cijene. Počeli 
su spajati svoje zalihe pamuka i kooperativno ga prodavati — to su nazvali 
»gomilanje«. 

U nekim se državama razvio Majurski pokret; uspio je postići da se pri- 
hvate zakoni koji pomažu farmerima. Međutim Majur je, kako su to jedne 
od njegovih novina opisale, »u biti konzervativan i pruža stabilnu, dobro 
organiziranu, racionalnu i urednu opoziciju presizanjima nad slobodama 
naroda, za razliku od bezakonitih, očajničkih pokušaja komunizma«. Bilo 

je to vrijeme krize, a Majur je ostvarivao premalo. Gubio je članove, dok 
je Savez farmera nastavio rasti. 

Savez farmera otpočetka je simpatizirao rastući radnički pokret. 
Kada su ljudi iz Vitezova rada stupili u štrajk protiv parobrodske linije 
u Galvestonu u Teksasu, jedan od radikalnih teksaških čelnika Saveza 
William Lamb govorio je u ime mnogih (premda ne svih) članova Saveza 
kada je u otvorenom pismu ljudima iz Saveza rekao: »Znajući da nije daleko 
dan kada će Savez farmera morati primijeniti bojkot proizvođača kako bi 
izravno dobivao proizvode, mislimo kako je pravo vrijeme da pomognemo 
Vitezovima rada. ...« Goodwyn kaže: »Radikalizam Saveza — populizma 
— započeo je tim pismom.« 

Teksaški predsjednik Saveza protivio se pridruživanju bojkotu, međutim 
skupina ljudi iz teksaškoga saveza donijela je rezoluciju: 


S obzirom na to da vidimo nepravedna presizanja kapitalista prema svim 
različitim ograncima rada ... Vitezovima rada upućujemo svoju bezre- 
zervnu naklonost u njihovim mnogim borbama protiv monopolističkog 


ugnjetavanja i ... predlažemo da stanemo uz Vitezove. 


U ljeto 1886. u gradu Cleburneu blizu Dallasa okupio se Savez i sastavio 
ono što će biti poznato kao »Zahtjevi iz Cleburnea« — prvi dokument o 
Populističkom pokretu, u kojem se zahtijevaju »takve zakonske odredbe 
koje će našim ljudima osigurati slobodu od teških i sramotnih zloporaba 
koje industrijske klase sada trpe od arogantnih kapitalista i moćnih kor- 
poracija«. Zatražili su nacionalnu konferenciju svih radničkih organizacija 
»kako bi se raspravilo o mjerama koje bi mogle biti korisne radničkoj klasi« 
i predložili su reguliranje željezničkih cijena, jakog oporezivanja zemlje 
koje se održavalo samo u špekulantske svrhe i povećanje emisije novca. 
Savez je nastavio rasti. Početkom 1887. imao je 200.000 članova u 3000 
podsaveza. Do 1892. farmeri predavači posjetili su 43 države i doprli do dva 
milijuna farmerskih obitelji u onome što Goodwyn naziva »najmasovnijim 
organizatorskim porivom bilo koje građanske institucije devetnaestostoljetne 
Amerike«. Bio je to poriv koji se temeljio na ideji suradnje, ideji farmera koji 
su stvarali vlastitu kulturu, vlastite političke stranke, zadobivajući poštovanje 
koje im nisu davali moćni industrijski i politički čelnici nacije. 
Organizatori iz Teksasa došli su u Georgiju kako bi osnivali saveze i 
Georgia je za tri godine imala 100.000 članova u 134 od 137 okruga. U 
Tennesseeju je uskoro bilo 125.000 članova i 3600 podsaveza u 92 od 96 

okruga u toj saveznoj državi. Savez je u Mississippi prešao »kao ciklon«, 
kako je netko rekao, te u Louisianu i Sjevernu Karolinu. Potom na sjever 
u Kansas i Dakote, gdje je osnovano 35 zadružnih skladišta. 

Jedna od vodećih figura u Kansasu bio je Henry Vincent, koji je 1886. 
osnovao časopis The American Nonconformist and Kansas Industrial Liberator 
i pisao u prvom broju: 


Ovaj će časopis objavljivati sadržaj koji će nastojati izobraziti radničku 
klasu, farmere i proizvođače, te će u svakoj borbi nastojati stati na stranu 


ugnjetenih protiv ugnjetavača. ... 


Godine 1889. kanzaški je savez imao pedeset tisuća članova i lokalne kan- 
didate koje se biralo u državne službe. 

Tada je u Nacionalnom savezu farmera bilo 400.000 članova. A okol- 
nosti koje su poticale dalji rast Saveza postajale su sve gore. Kukuruz koji 
je 1870. donosio 45 centi po bušelu 1889. donosio je deset centi po bušelu. 
Žetva pšenice zahtijevala je strojeve kojima bi se pšenica zavezala prije nego 
što se previše osuši, a to je stajalo nekoliko stotina dolara, koje je farmer 
morao kupovati na kredit znajući da će za nekoliko godina biti dvaput teže 
doći do 200 dolara. Zatim je trebao platiti trošak vozarine za svaki bušel 
kukuruza koji je otpremio. Morao je platiti visoke cijene koje su zahtijevala 
dizala za žito na željezničkim terminalima. Na Jugu je situacija bila gora 
nego igdje drugdje — 90 posto farmera živjelo je na kredit. 

Kako bi prevladao tu situaciju, teksaški je savez osnovao zadrugu na 
razini te savezne države, veliku teksašku Burzu, koja se prihvatila prodavanja 
pamuka farmera u jednoj velikoj transakciji. Međutim sama je Burza tre- 
bala zajmove kako bi posudila novac za kredit svojim članovima; banke su 
ih odbile dati. Objavljen je poziv farmerima da skupe kapital koji je Burzi 
potreban za poslovanje. Dana 9. lipnja 1888. tisuće su ljudi došle na dvije 
tisuće teksaških sudova i dale svoje priloge, kako bi položile jamčevinu od 
200.000 dolara. Na kraju je zapravo prikupljeno 80.000 dolara. To nije bilo 
dovoljno. Siromaštvo farmera spriječilo ih je da sami sebi pomognu. Banke 
su pobijedile, a to je Saveze uvjerilo da je presudna monetarna reforma. 

U međuvremenu su ipak ostvarili jednu pobjedu. Farmerima se previše 
zaračunavalo za vreće od jute (u koje se stavljao pamuk), što je kontrolirao 
trust. Farmeri iz Saveza organizirali su bojkot jute, napravili su svoje vreće 
od pamuka i prisilili su proizvođače jute da svoje vreće počinju prodavati 
po pet centi za 90 centimetara jute umjesto po 14 centi. 

Složenost uvjerenja populista pokazala se u jednog od njihovih važnih 
čelnika iz Teksasa Charlesa Macunea. U ekonomiji je bio radikal (protiv 
trustova, antikapitalist), konzervativac u polirici (protivio se novoj stranci 
neovisnoj o demokratima) i rasist. Macune je iznio plan koji će postati 
središnji za programsku platformu populista — plan o podriznici. Vlada će 
imati vlastita skladišta gdje će farmeri skladištiti svoj prinos i dobivati potvrde 
od te podriznice. To će biti papirnati dolari, i time će biti dostupno mnogo 
više novca koji neće ovisiti o zlatu ili srebru, već će se temeljiti na prinosu s 
farme. 

Bilo je još eksperimenata Saveza. U Dakotama je veliki plan zadružnog 
osiguranja štitio farmere od gubitka usjeva. Gdje bi velike osiguravajuće 
kompanije tražile 50 centi po ralu zemlje, zadruga bi tražila 25 centi ili 
manje. Izdala je trideset tisuća polica, pokrivši dva milijuna rali zemlje. 

Macuneov plan o podriznici ovisio je o vladi. I budući da ga dvije 
vodeće stranke neće htjeti prihvatiti, to je značilo (protivno Macuneovim 
uvjerenjima) da treba organizirati treću stranku. Savezi su se bacili na posao. 
Godine 1890. u Kongres je izabrano 38 ljudi iz Saveza. Na Jugu je Savez 
izabrao guvernere u Georgiji i Teksasu. Preuzeo je vlast od Demokratske 
stranke u Georgiji i dobio tri četvrtine zastupničkih mjesta u zakonodavnom 
tijelu Georgije, šest od deset kongresmena iz Georgije. 

To je, međutim, kaže Goodwyn, »bila varava revolucija, zato što je 
stranačka mašinerija ostala u rukama stare garde, a ključna predsjednička 
mjesta u važnim povjerenstvima, u Kongresu, u zakonodavnim tijelima 
saveznih država, ostala su u rukama konzervativaca, a korporativna je moć 
u saveznim državama, u cijeloj zemlji, i dalje mogla iskoristiti svoj novac 
kako bi dobivala ono što je željela«. 

Savezi nisu dobivali stvarnu vlast, ali su širili nove ideje i novi duh. Sada 
su, kao politička stranka, postali Narodna stranka (ili Populistička stranka) 
i okupili su se na konvenciji 1890. u Topeki u Kansasu. Velika govornica 
populista iz te savezne države Mary Ellen Lease rekla je pred oduševljenim 
mnoštvom: 


Wall Street posjeduje zemlju. To više nije vlada naroda, od naroda i za 
narod, već vlada Wall Streeta, od Wall Streeta i za Wall Street. ... Naši 
su zakoni djelo sustava koji lupeže zaodijeva u svečane halje, a poštenje 
u dronjke. ... političari su rekli da trpimo zbog prekomjerne proizvodnje. 


Prekomjerna proizvodnja, kada 10.000 male djece ... gladuje nasmrt svake 

godine u SAD-u i kada više od 100.000 mladih trgovačkih pomoćnica u 
New Yorku mora prodavati svoju čast za kruh. ... 

U Sjedinjenim Američkim Državama ima 30 ljudi čije ukupno bogat- 
stvo iznosi više od jedne i jedne i pol milijarde dolara. Ima pola milijuna 
koji traže posao. ... Mi želimo novac, zemlju i prijevoz. Želimo ukidanje 
nacionalnih banaka i želimo ovlasti kako bismo postigli da zajmovi dolaze 
izravno od vlade. Želimo da se likvidira prokleti sustav zapljene i prodaje 
dužnikove nekretnine. ... Stat ćemo kod svojih domova i ostat ćemo na 
svojim ognjištima i silom bude li potrebno, i nećemo plaćati svoje dugove 
zelenaškim kompanijama sve dok vlada ne plati svoje dugove nama. 

Ljudi su spremni na obranu, neka se zato krvoločni psi u potrazi za 


novcem koji su nas proganjali drže daleko od nas. 


Na nacionalnoj konvenciji Narodne stranke 1892. u St. Louisu sastavljena 
je programska platforma. Preambulu je napisao i pročitao okupljenima 
Ignatius Donnelly, drugi veliki govornik tog pokreta: 


Srećemo se upravo u trenutku kad je nacija dovedena na rub morala, 
pretvorena u političku i materijalnu ruinu. Korupcija dominira glasačkim 
kutijama, zakonodavnim tijelima, Kongresom i pogađa čak i sudačku čast. 
Ljudi su demoralizirani. ... Novine su potkupljene ili ušutkane; javno je 
mnijenje utišano; poslovi se urušavaju, domovi su nam pokriveni hipotekama, 
radnici su osiromašeni, a zemlja se koncentrira u rukama kapitalista. 
Gradskim se radnicima poriče pravo da se organiziraju u svrhu samo- 
zaštite; uvezeni osiromašeni radnik snižava im nadnice; plaćenik pričuvne 
vojske ... raspoređen je da ih obori. ... Plodove teškog rada drsko se pokralo 
kako bi se sagradila kolosalna bogatstva. ... Iz iste plodne maternice vladine 


nepravde mi odgajamo dvije klase — sirotinju i milijunaše. ... 


Narodna je stranka na nominacijskoj konvenciji u Omahi u srpnju 1892. 
za predsjednika nominirala Jamesa Weavera, populista iz Iowe i bivšeg 
generala u vojsci Unije. Populistički se pokret sada vezao uz glasački sustav. 
Njegov je glasnogovornik Polk rekao da bi oni »mogli međusobno povezati 
svoje ruke i srca te marširati do glasačke kutije i zaposjesti vladu, obnoviti 
u njoj načela naših očeva i voditi je u interesu naroda«. Weaver je dobio 
više od milijun glasova, ali je izgubio. 

Zadatak nove političke stranke bio je da ujedini raznovrsne skupine — 
sjevernjačke republikance i južnjačke demokrate, gradske radnike i farmera 

sa zemlje, crnce i bijelce. Nacionalni savez obojenih farmera razvio se na 
Jugu i imao možda milijun članova, ali su ga organizirali i vodili bijelci. Bilo 
je također crnačkih organizatora, ali im nije bilo lako uvjeriti crne farmere 
da će, čak i ako se ekonomske reforme izbore, crnci imati jednak pristup 
njima. Crnci su se vezali uz Republikansku stranku, Lincolnovu stranku i 
zakone o građanskim pravima. Demokrati su bili stranka robovlasništva i 
segregacije. Kako to Goodwyn opisuje, »u doba kad je prevladavala bjelačka 
predrasuda, obuzdavanje “iskvarenog korporativnog monopola' crnim far- 
merima nije donosilo prsten spasenja kao bijelim zemljoradnicima«. 

Bilo je bijelaca koji su uvidjeli potrebu za rasnim jedinstvom. U jednim 
novinama iz Alabame pisalo je: 


Bijeli i obojeni Savez ujedinjeni su u svome ratu protiv trustova i u promi- 
canju doktrine da bi farmeri trebali osnovati zadružna skladišta, i radionice, 
te da bi trebali objavljivati vlastite novine, upravljati svojim školama i 
imati udjela u svemu drugome što ih se kao građana tiče ili utječe na njih 


osobno ili kolektivno. 


Službene novine Vitezova rada iz Alabame, alabamski Sentinel, napisale su: 
»Bourbonska demokracija pokušava srušiti Savez starim pokličem 'crnčugo'. 
To neće proći.« 

Neki su savezi crnaca objavili slične pozive na jedinstvo. Vođa Saveza 
obojenih ljudi iz Floride rekao je: »Svjesni smo činjenice da su interesi 
radnog obojenog čovjeka i interesi radnog bijelog čovjeka istovjetni.« 

Kada je u ljeto 1891. osnovan teksaški ogranak Narodne stranke u 
Dallasu, on je bio međurasan i radikalan. Vodile su se neuvijene i žestoke 
rasprave između bijelaca i crnaca. Crni delegat, aktivan u Vitezovima rada, 
nezadovoljan preopćenitim izjavama o »jednakosti«, rekao je: 


Ako smo jednaki, zašto šerif ne poziva crnce u porotu? I zašto i dalje u 
putničkim vagonima stoji znak »za crnce«. Želim reći svom narodu što 
će Narodna stranka učiniti. Želim im reći hoće li crni i bijeli konj raditi 


na istom polju. 


Jedan je bijeli čelnik odgovorio ističući da će svaki okrug u državi imati 
crnog delegata. »Oni su u gabuli kao i mi.« Kada je netko predložio posto- 
janje odvojenih bjelačkih i crnačkih populističkih klubova koji će »vijećati 
zajedno«, R. M. Humphrey, bijeli čelnik iz Saveza obojenih, prigovorio je: 

»To neće biti dobro. Obojeni su ljudi dio naroda i mora ih se priznati kao 
takve.« Nakon toga u izvršna su povjerenstva stranke te savezne države 
izabrana dva crnca. 

Crnci i bijelci bili su u različitim situacijama. Crnci su većinom bili 
pomoćni radnici na polju, unajmljeni težaci; većina bijelih ljudi u Savezu 
bili su vlasnici farmi. Kada je Savez obojenih proglasio štrajk na poljima 
pamuka 1891. zahtijevajući nadnicu od dolara dnevno za berače pamuka, 
Leonidas Polk, vođa bjelačkog Saveza, osudio je to zato što šteti farmeru 
iz Saveza koji će morati platiti tu nadnicu. U Arkansasu je tridesetogo- 
dišnji crni berač pamuka po imenu Ben Patterson vodio štrajk, putujući 
od plantaže do plantaže kako bi dobio podršku, povećavajući time svoju 
družbu koja se upustila u oružane okršaje s bjelačkom potjerom. Ubili su 
upravitelja plantaže i spalili stroj za odvajanje vlakana pamuka. Pattersona 
i njegovu družbu uhitili su, a petnaestoricu su ustrijelili. 

Crno-bijelo jedinstvo djelomice je postojalo kod glasačkih kutija na Jugu 
— što je za posljedicu imalo izbor nekoliko crnaca na lokalnim izborima 
u Sjevernoj Karolini. Jedan je bijeli farmer iz Alabame 1892. pisao novi- 
nama: »Daj Bože da Ujak Sam uzmogne postaviti bajunete oko glasačke 
kurije u dijelovima zemlje s crnačkim stanovništvom prvog ponedjeljka u 
kolovozu kako bi crnac mogao dobiti poštene rezultate glasovanja.« Bilo 
je crnih delegata na konvencijama treće stranke u Georgiji: dva 1892., 
dvadeset četiri 1894. godine. Programska platforma Narodne stranke u 
Arkansasu zastupala je »potlačene, bez obzira na rasu«. 

Bilo je trenutaka rasnog jedinstva. Lawrence Goodwyn u istočnom 
je Teksasu pronašao neobičnu koaliciju crnih i bijelih javnih službenika: 
započela je tijekom obnove zemlje i nastavila se u populističkom razdoblju. 
Vlast su u toj saveznoj državi kontrolirali bijeli demokrati, ali u okrugu 
Grimes crnci su dobili mjesta u lokalnoj vlasti pa su u glavni grad poslali 
svoje zastupnike za zakonodavno tijelo. Tajnik okruga bio je crnac; bilo je 
crnih zamjenika šerifa i crnac je bio školski ravnatelj. Noćni jahači iz Saveza 
bijelog čovjeka koristili su se zastrašivanjem i ubojstvima kako bi razbili tu 
koaliciju, međutim Goodwyn ukazuje na »duge godine međurasne suradnje 
u okrugu Grimes« i čudi se zbog propuštenih prilika. 

Rasizam je bio jak, a Demokratska je stranka na to igrala, stekavši naklonost 
mnogih farmera iz Populističke stranke. Kada su bijeli zakupci, ne uspjevši 
se održati u sustavu zapljene usjeva, prognani sa svoje zemlje i zamijenjeni 
crncima, rasna se mržnja pojačala. Južnjačke su države sastavljale nove ustave, 

započevši s Mississippijem 1890., kako bi crnce na različite načine spriječile 
da glasuju i zadrže željeznu segregaciju u svakom vidu života. 

Zakoni koji su crncima oduzeli pravo na glasovanje — glasačke pristojbe, 
testovi pismenosti, imovinska ograničenja — također su često osiguravali 
da ni siromašni bijelci ne glasuju. A političke su vođe Juga to znale. Na 
ustavnoj konvenciji u Alabami jedan je od čelnika rekao da želi oduzeti 
pravo glasovanja »svima onima koji su nedolični i nesposobni, pa ako to 
pravilo pogađa i bijelog čovjeka, neka mu bude.« U Sjevernoj Karolini 
Observer iz grada Charlottea oduzimanje prava glasa vidio je kao »borbu 
bijelih ljudi iz Sjeverne Karoline da se riješe opasnosti vladavine crnaca i 
niže klase bijelaca«. 

Tom Watson, populistički čelnik iz Georgije, zalagao se za rasnu 
jednakost: 


Drži vas se razdvojenima da bi vam se odvojeno moglo izmusti zarade, 
Natjerani ste da mrzite jedni druge zato što na toj mržnji počiva kamen teme- 
ljac vrhuške financijskog despotizma koji vas obojicu porobljuje. Obmanuti 
ste i zaslijepljeni kako ne biste mogli uvidjeti da taj rasni antagonizam 


perpetuira monetarni sustav koji vas obojicu dovodi na prosjački štap. 


Prema crnačkom znanstveniku Robertu Allenu, koji je kritički analizirao 
Populizam (Reluctant Reformers), Watson je želio crnačku potporu za 
stranku bijelog čovjeka. Nema sumnje da je Watson, kada je tu podršku 
počeo smatrati nezgodnom i kada mu više nije koristila, bio jednako rječit 
u afirmaciji rasizma koliko i onda kad mu se protivio. 

Ipak mora da je Watson pogodio neke iskrene osjećaje siromašnih bije- 
laca kojima je klasna ugnjetenost pružila osnovu za djelomično zajedničke 
interese s crncima. Kada je H. S. Doyleu, mladom crnom propovjedniku 
koji je Watsona podržao u izbornoj utrci za Kongres, zaprijetila rulja koja 
ga je htjela linčovati, on se za zaštitu obratio Watsonu i 2000 bijelih farmera 
pomoglo mu je da pobjegne. 

Bilo je to vrijeme koje je ilustriralo složenosti klasnog i rasnog sukoba. 
Tijekom Watsonove izborne kampanje linčovano je 15 crnaca. A u Georgiji 
je nakon 1891. zakonodavno tijelo pod kontrolom Saveza, ističe Allen, 
»prihvatilo najviše prijedloga zakona protiv crnaca ikad ozakonjenih u 
jednoj godini u povijesti Georgije«. Ipak je 1896. programska platforma 
Narodne stranke za cijelu Georgiju osudila Zakon o linčovanju i terorizmu 
te je zatražila ukidanje sustava iznajmljivanja kažnjenika. 

C. Vann Woodward ukazuje na jedinstvenu kvalitetu populističkog 
iskustva na Jugu: »Nikad se prije ni poslije tog vremena nisu te dvije rase na 
Jugu toliko približile jedna drugoj koliko za vrijeme populističkih borbi.« 

Populistički je pokret također uložio izniman napor da stvori novu i 
neovisnu kulturu za farmere koji su obrađivali zemlju. Ured saveza za preda- 
vanja dopro je do svih dijelova zemlje; imao je 35.000 predavača. Populisti 
su izbacivali knjige i pamflete iz svojih tiskarskih preša. Woodward kaže: 


Iz požutjelih se pamfleta razabire da su se zemljoradnički ideolozi latili 
ponovne izobrazbe svojih sunarodnjaka od temelja pa nadalje. Odbacujući 
»povijest kako se učila u našim školama« kao »gotovo bezvrijednu«, prihva- 
tili su se toga da je ponovno napišu — impresivne stupce o njoj, od Grka 
pa nadalje. S ništa manje grižnje savjesti latili su se prerade ekonomije, 
političke teorije, prava i vlade. 


National Economist, populistički časopis, imao je 100.000 čitatelja. Goodwyn 
je izbrojio više od tisuću populističkih časopisa tijekom 1890-ih. Izlazile su 
novine kao što je Comrade, objavljen u zemlji pamuka Louisiani, i Torlers 
Friend, u ruralnoj Georgiji. U Georgiji se također objavljivao Revolution. 
U Sjevernoj je Karolini zapaljeno populističko tiskarsko postrojenje. U 
Alabami su se pojavile novine Living Truth. Propale su 1892., slova su 
im razbacana, a iduće je godine podmetnut požar u zgradi u kojoj su se 
nalazile, no tiskarska je preša preživjela i urednik nikad nije propustio ni 
jedan broj. 

Iz Populističkog su pokreta proistekle stotine poema i pjesama poput 
»Poljodjelac je pravi čovjek«: 


... poljodjelac je pravi čovjek 
Poljodjelac je pravi čovjek 

Živi on na kredit do jeseni 

S kamatama toliko visokim 

Da čudo je što ne sruši se mrtvim 


A vjerovnik je onaj koji sve mu zaplijeni. 


Poljodjelac je čovjek 
Poljodjelac je čovjek 
Živi on na kredit do jeseni 


I troše ga njegove hlače 

Njegovo stanje baš je grijeh 
Zaboravio je on da čovjek je pravi 
koji sve ih hrani. 


Knjige populističkih vođa, kao što je Wealrh Against Commonwealth 
Henryja Demaresta Lloyda i Financial School Williama Harveyja Coina, 
naveliko su se čitale. Povjesničar tog vremena iz Alabame William Garrott 
Brown za Populistički je pokret rekao da »nijedan drugi politički pokret 
— ni onaj iz 1776. ni onaj iz 1860. — 1861. — nije toliko temeljito izmijenio 
južnjački život«. 

Prema Lawrenceu Goodwynu, da je radnički pokret mogao u grado- 
vima učiniti ono što su populisti napravili u ruralnim područjima, »stvoriti 
među gradskim radnicima kulturu suradnje, samopoštovanja i ekonomske 
analize«, moglo je doći do velikog pokreta za promjene u Sjedinjenim 
Američkim Državama. Bilo je samo neredovitih, povremenih poveznica 
između farmerskih i radničkih pokreta. Nijedan od njih nije dovoljno rje- 
čito govorio o potrebama onoga drugog. A ipak, bilo je znakova zajedničke 
svijesti koji su mogli, u drugačijim okolnostima, dovesti do ujedinjenog, 
trajnog pokreta. 

Na temelju pomnijeg proučavanja populističkih novina na Srednjem 
zapadu, Norman Pollack kaže da je »Populizam sebe smatrao klasnim 
pokretom, zaključujući da su farmeri i radnici zauzimali isti materijalni 
položaj u društvu«. Uvodnik u Farmers' Alliance govorio je o čovjeku koji je 
radio četrnaest do šesnaest sati dnevno: »On je izmučen i moralno i fizički. 
On nema ideja, samo sklonosti, on nema uvjerenja, sarno instinkte.« Pollack 
to vidi kao grubu verziju Marxove ideje o otuđenju radnika od njegove 
osobnosti pod kapitalizmom i pronalazi mnoge druge paralele između 
populističkih i marksističkih ideja. 

Populisti su nesumnjivo, kao i većina bijelih Amerikanaca, u svome 
razmišljanju zadržali rasizam i nativizam. Međutim to je djelomice tako jer 
oni rasu jednostavno nisu smatrali toliko važnom koliko ekonomski sustav. 
Tako Farmers' Alliance kaže: »Narodna stranka nenadano je nastala ne zato 
da bi oslobodila crnog čovjeka, već da bi emancipirala sve ljude ... da za sve 
steknemo radničku slobodu, bez koje ne može biti političke slobode. ...« 

Važniji od teorijskih poveznica bili su izrazi podrške populista rad- 
nicima u pravim borbama. A/lrance-Independent iz Nebraske tijekom 
velikog štrajka u Carnegievoj čeličani napisao je: »Svi oni koji gledaju 
ispod površine vidjet će da je krvava bitka koja se vodila u Homesteadu bila 

obični incident u velikom sukobu između kapitala i rada.« Coxeyjev marš 
nezaposlenih stekao je simpatije na farmerskim područjima; u Osceoli u 
Nebraski možda je pet tisuća ljudi došlo na izlet Coxeyju u čast. Tijekom 
štrajka u Pullmanu jedan je farmer pisao guverneru Kansasa: »Nema gotovo 
nikakve sumnje da su skoro svi ljudi Saveza u potpunosti naklonjeni tim 
ljudima koji štrajkaju.« 

Povrh ozbiljnih propusta da se ujedine crnci i bijelci, gradski radnici i 
farmeri zemljoradnici, postojala je primamljivost izborne politike — sve se to 
udružilo da uništi Populistički pokret. Nakon što se udružio s Demokratskom 
strankom u podupiranju Williama Jenningsa Bryana za predsjednika, 
Populizam će se udaviti u moru politike demokrata. Pritisak da se pobijedi 
Populizam je naveo da sklapa dogovore s vodećim strankama od grada do 
grada. Kad bi demokrati pobijedili, uvukli bi ga u sebe. Kad bi demokrati 
izgubili, oni bi se raspali. Izborna je politika u najviše vodstvo dovela političke 
brokere umjesto zemljoradničkih radikala. 

Neki su radikalni populisti to uvidjeli. Govorili su da će fuzija s demokra- 
tima kako bi se pokušalo »pobijediti« dovesti do gubljenja onoga što je bilo 
potrebno, neovisnog političkog pokreta. Rekli su da pretjerano razvikano 
besplatno srebro neće promijeniti ništa fundamentalno u kapitalističkom 
sustavu. Jedan je teksaški radikal rekao da će srebrne kovanice »ostaviti 
neuzdrmanim sve one okolnosti koje uzrokuju nedopuštenu koncentraciju 
bogatstva«. 

Henry Demarest Lloyd primijetio je da su Bryanovu nominaciju finan- 
cijski djelomice podržali Marcus Daly (iz kompanije Anaconda Copper) 
i William Randolph Hearst (koji je imao koristi od srebra na zapadu). 
Prozreo je Bryanovu retoriku koja je uzbudila mnoštvo od 20.000 ljudi 
na demokratskoj konvenciji (»Slali smo predstavke, ali su ih ismijali; pre- 
klinjali smo, ali naša se preklinjanja nisu uzimala u obzir; molili smo, a 
oni su se rugali kada nas je snašla velika nesreća. Više nećemo moljakati, 
više nećemo preklinjati, više nećemo slati predstavke. Prkosimo im!«). 
Lloyd je ogorčeno napisao: 


Jadni ljudi bacaju šešire u zrak za one koji obećavaju da će ih izvesti iz 
divljine u smjeru novca u optjecaju. ... Ljude će se ostaviti da četrdeset 
godina lutaju labirintom kojim kola novac, kao što ih se četrdeset godina 


razvlačilo gore-dolje prijedlogom zakona o tarifama. 

Na izborima iz 1896., nakon što je Populistički pokret namamljen u 
Demokratsku stranku, demokratskog kandidata Bryana porazio je William 
McKinley, oko kojeg su se mobilizirale korporacije i tisak, u prvom golemom 
korištenju novcem za izbornu kampanju. Činilo se da se u Demokratskoj 
stranci nije mogao tolerirati čak ni nagovještaj populizma, a velike zvjerke iz 
vodećih krugova društva pokazale su sve svoje kandže, sigurnosti radi. 

Bilo je vrijeme, što se često događalo u izbornim vremenima u Sjedinjenim 
Američkim Državama, da se sustav konsolidira nakon godina prosvjeda 
i pobuna. Crnce se držalo pod kontrolom na Jugu. Indijance se zauvijek 
protjeralo sa zapadnih nizina; hladne zime 1890. vojnici američke vojske 
napali su Indijance utaborene kod rijeke Wounded Knee u Južnoj Dakoti 
i ubili su 300 muškaraca, žena i djece. Bio je to vrhunac četiristogodiš- 
njeg nasilja započetog s Kolumbom, kojim je utvrđeno da ovaj kontinent 
pripada bijelim ljudima. Ali samo određenim bijelim ljudima, jer je 1896. 
bilo jasno da je država spremna razbiti radničke štrajkove, zakonski ako je 
moguće, silom ako je potrebno. A gdje se razvijao prijeteći masovni pokrer, 
dvostranački je sustav stajao spreman poslati jednu od svojih kolona da 
okruži taj pokret i iz njega iscijedi životnost. 

Kao i uvijek, kao način utapanja klasnih pritužbi u poplavi krilatica 
koje pozivaju na nacionalno jedinstvo, tu je bilo domoljublje. McKinley 
je rekao, o rijetkom povezivanju novca i zastave: 


... ova će godina biti godina domoljublja i odanosti zemlji. Radujem se što 
znam da su ljudi u svim dijelovima zemlje namjeravali biti odani jednoj 
zastavi, slavnoj zastavi SAD-a; da ljudi ove zemlje namjeravaju držati do 


financijske časti zemlje jednako sveto kao što drže do časti zastave. 


Vrhovno djelo domoljublja bio je rat. Dvije godine nakon što je McKinley postao 
predsjednik Sjedinjene Američke Države objavile su rat Španjolskoj. 

“Imperij i ljudi 


THEODORE RoosEvELT 1897. napisao je prijatelju: »U 
strogom povjerenju ... trebao bih pozdraviti gotovo svaki rat jer mislim 
da je ovoj zemlji potreban jedan.« 

Godine 1890., kada se dogodilo krvoproliće kod potoka Wounded Knee, 
Ured za popis stanovništva službeno je proglasio da se unutarnja granica 
zatvorila. Sustav profita, sa svojom prirodnom tendencijom za ekspanzijom, 
već je počeo gledati preko mora. Ozbiljna ekonomska depresija koja je 
započela 1893. osnažila je ideju koja se razvijala u političkoj i financijskoj 
eliti zemlje da bi prekomorska tržišta mogla ublažiti problem nedovoljne 
potrošnje američkih proizvoda kod kuće i spriječiti ekonomske krize koje 
su 1890-ih dovele do klasnog rata. 

A zar ne bi avantura u inozemstvu skrenula nešto pobunjeničke energije 
koja je otišla u štrajkove i prosvjedne pokrete prema vanjskom neprijatelju? Zar 
ne bi narod ujedinila s vlasti, s oružanim snagama, umjesto da bude protiv 
njih? Većina elite to vjerojatno nije svjesno planirala — ali bio je to prirodan 
razvoj koji je proizašao iz istovjetnih poriva kapitalizma i nacionalizma. 

Ekspanzija preko mora nije bila nova ideja. Čak i prije nego što je rat protiv 
Meksika Sjedinjene Američke Države doveo do Tihog oceana, Monrocova 
je doktrina uperila pogled prema jugu i iza Kariba. Objelodanjena 1823. 
kada su zemlje Latinske Amerike stjecale neovisnost od španjolske vlasti, 
ona je europskim nacijama jasno stavila do znanja da Sjedinjene Američke 
Države Latinsku Ameriku smatraju svojom zonom utjecaja. Nedugo poslije 
toga neki su Amerikanci počeli razmišljati o Tihom oceanu: o Havajima, 
Japanu i velikim tržištima Kine. 

Bilo je to više od razmišljanja; američke oružane snage poduzimale su 
prekomorske pothvate. Popis Ministarstva vanjskih poslova »Primjeri uporabe 
oružanih snaga Sjedinjenih Američkih Država u inozemstvu 1798. — 1945.« 
(koji je ministar vanjskih poslova Dean Rusk 1962. iznio pred Senatskim 
povjerenstvom kako bi naveo presedane za uporabu oružanih snaga protiv 
Kube) pokazuje 103 uplitanja u poslove drugih zemalja između 1798. i 

1895. Evo uzorka s tog popisa, s točnim opisom koji je iznijelo Ministarstvo 
vanjskih poslova: 


1852. — 1853. — Argentina — Marinci su se iskrcali i ostali u Buenos Airesu 
kako bi zaštitili američke interese tijekom revolucije. 

1853. — Nikaragva — da bi zaštitili američke živote i interese za vrijeme 
poliričkih nemira. 

1853. — 1854. — Japan — »Otvaranje Japana« i Perryjeva ekspedicija. [Mini- 
starstvo vanjskih poslova ne daje više pojedinosti, međutim to je uklju- 
čivalo uporabu ratnih brodova kako bi se Japan prisililo da otvori svoje 
luke Sjedinjenim Američkim Državama.) 

1853. — 1854. — Ryukyu i otočje Ogasawaru — komodor Perry na trima 
je pohodima prije odlaska u Japan i čekajući odgovor iz Japana napravio 
demonstraciju moći američke ratne mornarice, iskrcavši dvaput marince i 
osiguravši koncesiju za iskopavanje ugljena od vladara Naha na Okinawi. 
Također je napravio demonstraciju kod otočja Ogasawaru. Sve zato da bi 
osigurao uvjete za trgovanje. 

1854. - Nikaragva — San Juan del Norte [Greytown je razoren iz osvete za 
uvredu američkog svećenika u Nikaragvi.] 

1855. — Urugvaj — američka i europska ratna mornarica iskrcale su se kako 
bi zaštitile američke interese tijekom pokušaja revolucije u Montevideu. 

1859. — Kina - zbog zaštite američkih interesa u Šangaju. 

1860. — Angola, portugalska Zapadna Afrika — da se zaštire američki životi 
i imovina kod Kissembua, gdje su domoroci postali problematični. 

1893. — Havaji — tobože da bi se zaštitili američki životi i imovina, zapravo 
da bi se učvrstilo privremenu vlast pod Sanfordom B. Doleom. Tu su 
akciju Sjedinjene Američke Države zanijekale. 

1894. — Nikaragva — da bi se zaštitili američki interesi u Blucfieldsu gdje 
je došlo do revolucije. 


Dakle do 1890-ih bilo je mnogo iskustva u prekomorskim ispitivanjima i 
intervencijama. Ideologija ekspanzije bila je raširena u višim vojnim krugo- 
vima, među političarima, poslovnim ljudima — čak i među nekim čelnicima 
farmerskih pokreta koji su mislili da će im inozemna tržišta pomoći. 
Kapetan A. T. Mahan iz američke ratne mornarice, popularni propagator 
ekspanzije, bio je pod velikim utjecajem Theodorea Roosevelta i drugih 
američkih čelnika. Države s najvećim ratnim mornaricama naslijedit će 

zemlju, rekao je. »Amerikanci sada moraju gledati prema van.« Senator Henry 
Cabot Lodge iz Massachusettsa napisao je u članku jednog časopisa: 


U interesu trgovanja ... trebali bismo sagraditi nikaragvanski kanal, a zbog 
zaštite tog kanala i za dobro naše trgovinske premoći na Pacifiku trebali 
bismo kontrolirati havajske otoke i zadržati naš utjecaj u Samoi. ... a kada 
nikaragvanski kanal bude sagrađen, otok Kuba ... postat će nužnost ... Velike 
nacije ubrzano gutaju druge zbog svoje buduće ekspanzije i svoje sadašnje 
obrane svih jalovih mjesta na zemlji. To je kretanje koje se poduzima da 
bi se doprinijelo civilizaciji i da bi se unaprijedio ljudski rod. Kao jedna 
od velikih nacija svijeta Sjedinjene Američke Države ne smiju ispasti iz 


stroja koji maršira. 
Uvodnik u Washington Postu uoči Španjolsko-američkog rata donosi: 


Čini se da nas je obuzela nova svijest — svijest o snazi — i s njom novi apetit, 
čežnja za pokazivanjem naše snage. ... Ambicija, interes, glad za zemljom, 
ponos, puka radost borbe, što god to bilo, prožeti smo novim osjećajem. 
Nalazimo se licem u lice s čudnom sudbinom. Ljudi u ustima osjećaju 


okus Imperija kao što se osjeća okus krvi u džungli. ... 


Jeli taj okus u ustima ljudi došao od neke instinktivne žudnje za agresijom 
ili zbog nekog vrlo nezaustavljivog koristoljublja? Ili je to bio okus (ako je 
doista postojao) koji su stvorili, ohrabrivali, oglašavali i s njime pretjerivali 
onovremeni milijunaški tisak, vojska, vlada, školnici željni ulagivanja? 
Politolog John Burgess sa Sveučilišta Columbia govorio je da su teutonska 
i anglosaksonska rasa »posebno bile obdarene sposobnošću da uspostave 
nacionalne države ... njima je povjerena ... misija upravljanja političkom 
civilizacijom modernoga svijeta«. 

William McKinley nekoliko je godina prije svoga izbora za predsjed- 
nika rekao: »Želimo inozemna tržišta za višak naših proizvoda.« Senator 
Albert Beveridge iz Indiane objavio je početkom 1897. godine: »Američke 
tvornice proizvode više nego što američki narod može uporabiti; američko 
tlo proizvodi više nego što on može potrošiti. Sudbina nam je napisala 
naše političke smjernice; trgovina svijeta mora i bit će naša.« Ministarstvo 
vanjskih poslova objasnilo je 1898. godine: 

Kako se čini, priznaje se da ćemo se svake godine suočavati s povećanim 
viškom proizvedenih dobara za prodaju na stranim tržištima ostanu li 
američki tvornički radnici i zanatlije zaposleni cijele godine. Stoga je 
povećanje inozemne potrošnje proizvoda iz naših pogona i radionica 


postalo ozbiljan problem i državničke vještine i trgovanja. 


Ti ekspanzionistički ljudi iz vojske i političari bili su u međusobnom kon- 
taktu. Jedan nam od biografa Theodorea Roosevelta kaže: »Godine 1890. 
Lodge, Roosevelt i Mahan počeli su razmjenjivati gledišta« i pokušavali su 
Mahana razriješiti njegove pomorske dužnosti »kako bi se sve vrijeme mogao 
posvetiti nastavku svoje propagande za ekspanziju«. Roosevelt je jednom 
Henryju Cabotu Lodgeu poslao pjesmu Rudyarda Kiplinga rekavši da je 
to »loša poezija, ali dobar osjećaj za ekspanzionističko stajalište«. 

Kada Sjedinjene Američke Države nisu anektirale Havaje 1893. nakon 
što su neki Amerikanci (udruženi interesi misionara te uzgajivača i izvoznika 
ananasa iz obitelji Dole) uspostavili svoju vladu, Roosevelt je to oklijevanje 
nazvao »zločinom protiv bjelačke civilizacije«. I rekao je pred Kolegijem 
ratne mornarice: »Sve su velike vladalačke rase bile rase koje su se borile. 
.. Nijedan trijumf mira nije toliko velik kao što je vrhovni trijumf rata.« 

Roosevelt je prezirao rase i nacije koje je smatrao inferiornima. Kada je 
rulja u New Orleansu linčovala brojne talijanske doseljenike, Roosevelt je 
smatrao da bi Sjedinjene Američke Države talijanskoj vladi trebale placiri 
neku odštetu, ali privatno je pisao svojoj sestri da misli kako je linčovanje 
»zapravo dobra stvar« i rekao joj je da je to kazao i za večerom s različitim 
»talijanskim diplomatima ... koji su svi bili uzrujani zbog tog linčovanja«. 

William James, filozof, koji je postao vodeći antiimperijalist svoga doba, 
pisao je o Rooseveltu da se on »pretjerano ushićuje ratom kao idealnim 
stanjem ljudskoga društva, zbog muževne izdržljivosti koju obuhvaća, a 
prema miru se odnosi kao prema stanju plačljive i nadute niskosti, dolične 
samo lajavim slabićima, koji borave u tmurnom sumraku i ne mare za viši 
ŽIVOT ...4. 

Rooseveltovo govorenje o ekspanzionizmu nije bilo samo stvar mužev- 
nosti i junaštva; on je bio svjestan »naših trgovačkih odnosa s Kinom«. 
Lodge je bio svjestan interesa tekstilne industrije u Massachusettsu koja je 
bacila bila oko na azijska tržišta. Povjesničarka Marilyn Young pisala je o 
djelovanju Američko-kineske kompanije za razvoj čija je svrha bila proši- 
riti američki utjecaj u Kini iz trgovačkih razloga i o uputama američkog 
Ministarstva vanjskih poslova američkim izaslanicima u Kini da »primijene 

sve prikladne metode za proširenje američkih interesa u Kini«. Ona kaže 
da je (The Rhetoric of Empire) govorenje o tržištima u Kini bilo kudikamo 
veće od stvarne količine dolara koja se tada time obuhvaćala, no taj je govor 
bio važan zbog uobličenja američkih političkih smjernica prema Havajima, 
Filipinima i cijeloj Aziji. 

Tako je bilo točno da se 1898. 90 posto američkih proizvoda prodavalo 
kod kuće, deset posto prodanih u inozemstvu iznosilo je jednu milijardu 
dolara. Walter Lafeber piše (Zhe New Empire): »Godine 1893. američka je 
trgovina nadišla trgovinu svake zemlje u svijetu osim Engleske. Prosperitet 
farmerskih proizvoda, naravno, osobito u ključnim područjima s duhanom, 
pamukom i pšenicom, dugo je vremena snažno ovisio o međunarodnim 
tržištima.« A u dvadeset godina do 1895. nova ulaganja američkih kapitalista 
preko mora dosegnula su milijardu dolara. Godine 1885. publikacija indu- 
strije čelika Age of Steel napisala je da su unutarnja tržišta bila nedovoljna, 
a prekomjerna bi se proizvodnja industrijskih proizvoda trebala ublažiti 
i u budućnosti spriječiti povećanjem inozemne trgovine«. 

Nafta je postala velika izvozna sirovina 1880-ih i 1890-ih: 1891. Kom- 
panija Standard Oil obitelji Rockefeller zauzimala je 90 posto američkog 
izvoza kerozina i kontrolirala je 70 posto svjetskog tržišta. Nafta je tada 
iza pamuka postala drugi najvažnijih proizvod otpremljen preko mora. 

Kao što je pokazao William Appleman Williams u The Roots of the 
Modern American Empire, i veliki su trgovački farmeri, uključujući neke 
populističke čelnike, imali zahtjeve za ekspanzijom. Populistički kongre- 
smen Jerry Simpson iz Kansasa rekao je u Kongresu 1892. da farmeri s 
velikim zemljoradničkim viškom »moraju iz nužnosti težiti stranom tržištu«. 
Istina, on nije pozivao na agresiju ili osvajanje — međutim jednom kad 
su se strana tržišta počela smatrati važnima, ekspanzionističke političke 
smjernice, pa čak i rat, mogle su naići na široki odaziv. 

Takav bi odaziv bio osobito snažan ako bi ta ekspanzija izgledala kao 
djelo velikodušnosti - pomaganje pobunjeničkim skupinama da zbace stranu 
vladavinu — kao na Kubi. Do 1898., kubanski su se pobunjenici tri godine 
borili protiv svojih španjolskih osvajača pokušavajući steći neovisnost. U to 
je vrijeme bilo moguće stvoriti nacionalno raspoloženje za intervenciju. 

Čini se da poslovni interesi u zemlji u početku nisu htjeli vojnu interven- 
ciju na Kubi. Američki veletrgovci nisu trebali kolonije ili osvajačke ratove 
ako bi mogli imati slobodan pristup tržištima. Ta ideja »otvorenih vrata« 
postala je prevladavajuća tema američke vanjske politike u 20. stoljeću. 
Bio je to sofisticiraniji pristup imperijalizmu od tradicionalne izgradnje 

imperija u Europi. William Appleman Williams u Tragedy of American 
Diplomacy kaže: 


Taj nacionalni argument obično se interpretira kao bitka između imperijalista 
na čelu s Rooseveltom i Lodgeom te antimperijalista na čelu s Williamom 
Jenningsom Bryanom i Carlom Schurzom. Kudikamo je točnije i poučnije, 
međutim, na njega gledati kao na borbu iz tri kuta, Treća je skupina bila 
koalicija poslovnih ljudi, intelektualaca i političara koji su se protivili tra- 
dicionalnom kolonijalizmu i umjesto toga zagovarali su politiku otvorenih 
vrata kroz koja bi ušla nadmoćna ekonomska snaga Amerike i dominirala 


svim nedovoljno razvijenim područjima svijeta. 


Međutim, to što je jedan dio poslovnih krugova i političara davao prvenstvo 
onomu što Williams naziva idejom »neformalnog imperija« bez rata, uvijek 
je bilo podložno promjeni. Ako bi se miroljubivi imperijalizam pokazao 
nemogućim, mogla bi se ukazati potreba za vojnim djelovanjem. 

Primjerice, potkraj 1897. i početkom 1898., kad je Kina bila oslabljena 
posljednjim ratom s Japanom, njemačke vojne snage okupirale su kinesku 
luku Tsingtao na ulazu u zaljev Jiaozhou i ondje su zahtijevali pomorsku 
bazu, s pravom na željeznicu i rudnike ugljena na obližnjem poluotoku 
Shantung. U roku nekoliko idućih mjeseci na kineski su teritorij došle i 
druge europske sile, nakon čega je predstojala podjela Kine među vodećim 
imperijalističkim silama, uz zaostale Sjedinjene Američke Države. 

U tom je trenutku njujorški Journal of Commerce, koji je zagovarao 
miroljubivi razvoj slobodne trgovine, tražio staromodni vojni kolonijalizam. 
Julius Prat, povjesničar američkog ekspanzionizma, opisuje taj preokret: 


Te novine, koje se do tada karakteriziralo kao pacifističke, antiimperijali- 
stičke i predane razvoju trgovanja u svijetu slobodne trgovine, doživjele su 
propadanje svojih temeljnih zasada, što je za posljedicu imalo prijetnju da će 
Kina biti podijeljena. Proglasivši da će slobodni pristup kineskim tržištima, 
s njezinih 400.000.000 ljudi, uvelike riješiti problem raspolaganja viškom 
proizvedene robe, Journal se pročuo ne samo zbog neumoljiva insistiranja na 
potpunoj jednakosti prava u Kini nego i bezrezervnog podržavanja prevlačnog 
kanala, stjecanja Havaja i materijalnog povećanja ratne mornarice — triju 
mjera kojima se dotad revno protivio. Ništa nije moglo biti znakovitije od 


načina na koji su se te novine promijenile za nekoliko tjedana. ... 


Sličan se preokret dogodio 1898. u stavovima poslovnog svijeta prema 
Kubi. Poslovni su ljudi bili zainteresirani, od samog početka kubanske 
pobune protiv Španjolske, zapravo za trgovačke mogućnosti ondje. Već je 
postojao znatan ekonomski interes za taj otok, koji je 1896. sažeo pred- 
sjednik Cleveland: 


Razumska procjena govori da je najmanje od 30.000.000 do 50.000.000 
dolara američkog kapitala uloženo u plantaže i željeznicu, rudarstvo i druge 
poslovne poduhvate na tom otoku. Obujam trgovine između Sjedinjenih 
Američkih Država i Kube, koji je 1889. iznosio oko 64.000.000 dolara, 
1893. povećao se na otprilike 103.000.000 dolara. 


Javna podrška Kubanskoj revoluciji temeljila se na ideji da su se oni, kao i 
Amerikanci 1776. godine, borili u ratu za vlastito oslobođenje. Međutim, 
vlada Sjedinjenih Američkih Država, konzervativni produkt jednog drugog 
revolucionarnog rata, na umu je imala moć i profit dok je pratila doga- 
đaje na Kubi. Ni Cleveland, predsjednik tijekom prvih godina kubanske 
pobune, ni McKinley, koji ga je naslijedio, nisu službeno priznali ustanike 
kao zaraćenu stranu; takvo pravno priznanje omogućilo bi Sjedinjenim 
Američkim Državama da pruže pomoć pobunjenicima bez slanja vojske. 
Međutim mogao je postojati strah da će pobunjenici pobijediti vlastitim 
snagama i odbaciti Sjedinjene Američke Države. 

Čini se da je postojala još jedna vrsta straha. Clevelandova administracija 
rekla je da bi kubanska pobjeda mogla dovesti do »uspostavljanja bjelačke 
i crnačke republike«, s obzirom na to da je Kuba mješavina dviju rasa. A 
crnačka bi republika mogla biti dominantna. Tu je ideju 1896. u članku u 
The Saturday Reviewu izrazio mladi i elokventni imperijalist, čija je majka 
bila Amerikanka, a otac Englez — Winston Churchill. Napisao je da bi, iako 
je španjolska vladavina bila loša, a pobunjenici su imali podršku naroda, 
bilo bolje da Španjolska zadrži vlast: 


Ozbiljna se opasnost sama prikazuje. Dvije su petine ustanika na terenu 
crnci. Ti će ljudi ... u slučaju uspjeha, zahtijevati prevladavajući udio u vlasti 
zemlje ... posljedica će toga biti, poslije godina borbi, još jedna crnačka 


republika. 


Upućivanje na »još jednu« crnačku republiku odnosilo se na Haiti, čija je 
revolucija protiv Francuske 1803. dovela do prve nacije u Novom svijetu 

kojoj su na čelu crnci. Španjolski poslanik u Sjedinjenim Američkim 
Državama pisao je američkom ministru vanjskih poslova: 


U ovoj revoluciji crnački element ima najvažniju ulogu. Nije riječ samo o 
tome da su glavni vođe obojeni ljudi, već i o tome da oni čine najmanje 
osam desetina njihovih pristaša. ... a ishod tog rata, bude li se taj otok 
mogao proglasiti neovisnim, bit će odcjepljenje crnačkog elemenra i crnačka 


republika. 


Philip Foner kaže u svojoj dvosveščanoj studiji The Spanish-Cuban-American 
War: »McKinleyjeva je administracija imala planove za rješavanje kubanske 
situacije, a oni nisu uključivali neovisnost tog otoka.« On ističe upute te 
administracije svom poslaniku u Španjolskoj Stewartu Woodfordu, od kojeg 
se tražilo da pokuša dogovoriti prekid rata zato što on »pogubno utječe na 
normalno funkcioniranje poslovnih odnosa i odgađa stanje prosperiteta«, 
ali ne spominju slobodu i pravdu za Kubance. Foner objašnjava srljanje 
McKinleyjeve administracije u rat (njezin ultimatum Španjolskoj nije 
dao previše vremena za pregovaranje) činjenicom da »ako bi Sjedinjene 
Američke Države čekale predugo, kubanske bi revolucionarne snage izašle 
kao pobjednici, zamijenivši propadajući španjolski režim«. 

U veljači 1898. američki bojni brod Maine, usidren u havanskoj luci 
kao simbol američkog interesa u kubanskim interesima, uništila je miste- 
riozna eksplozija i on je potonuo odnijevši pritom sa sobom i 268 ljudi. 
Nikad nisu izneseni nikakvi dokazi o uzroku eksplozije, ali je uzbuđenje u 
Sjedinjenim Američkim Državama silovito skočilo, a McKinley se usmjerio 
prema ratu. Walter Lafeber kaže: 


Predsjednik nije želio rat; bio je iskren i neumoran u svojim naporima da 
održi mir. Međutim, sredinom ožujka počeo je otkrivati da je, iako nije 
želio rat, doista želio ono što samo rat može omogućiti: nestajanje užasne 
neizvjesnosti u američkom političkom i ekonomskom životu te čvrst temelj 


s kojeg će uslijediti izgradnja novog američkog trgovačkog imperija. 


U proljeće su i McKinley i poslovna zajednica u jednom trenutku počeli 
uviđati da se njihov cilj, izbacivanje Španjolske iz Kube, neće moći ostva- 
riti bez rata, a da se njihov popratni cilj, osiguravanje američkog vojnog i 
ekonomskog utjecaja na Kubi, ne može prepustiti kubanskim pobunjeni- 
cima, već se može osigurati samo američkom intervencijom. Njujorški je 

Commercial Advertiser, u početku protiv rata, 10. ožujka tražio intervenciju 
na Kubi zbog »ljudskosti i ljubavi prema slobodi, a prije svega, zbog želje da 
trgovanje i industrija svakog dijela svijeta imaju potpunu slobodu razvoja 
u interesu cijelog svijeta«. 

Prije toga Kongres je prihvatio Tellerov amandman koji je Sjedinjene 
Američke Države obvezao da ne anektiraju Kubu. Inicirali su ga i podržali 
ljudi koji su bili zainteresirani za kubansku neovisnost i koji su se protivili 
američkom imperijalizmu, ali i poslovni ljudi koji su »otvorena vrata« 
smatrali dovoljnima, a vojnu intervenciju nepotrebnom. U proljeće 1898. 
poslovna je zajednica pojačala glad za akcijom. Journal of Commerce napisao 
je: »Tellerov amandman ... mora se interpretirati u smislu koji se unekoliko 
razlikuje od značenja koje mu je njegov autor namijenio.« 

Postojali su posebni interesi koji će se izravno okoristiti ratom. U 
Pittsburghu, središtu željezne industrije, Trgovačka je komora zagovarala 
silu, Chattanooga Tradesman izjavio je da je mogućnost rata »snažno stimuli- 
rala trgovinu željezom«. Također je primijetio da »će sadašnji rat vrlo snažno 
povećati posao prijevoza«. U Washingtonu se izvještavalo da se Ministarstvo 
mornarice zarazilo »ratničkim duhom«, potaknutim »ugovarateljima za 
projektile, topništvo, streljivo i drugu opremu, koji su zapljuskivali to mini- 
starstvo od razaranja Mainea«. 

Bankar Russel Sage rekao je da, ako dođe do rata, »nije upitno koje će 
stajalište zauzeti bogataši«. Pregledom stajališta poslovnih ljudi ustanov- 
ljeno je da su se John Jacob Astor, William Rockefeller i Thomas Fortune 
Ryan »osjećali borbeno«. A J. P. Morgan vjerovao je da dalji pregovori sa 
Španjolskom neće ništa postići. 

Dana 21. ožujka 1898. Henry Cabot Lodge napisao je McKinleyju 
dugo pismo, u kojem mu kaže da je razgovarao s »bankarima, brokerima, 
poslovnim ljudima, urednicima, svećenstvom i drugima« iz Bostona, 
Lynna i Nahanta i da »svi«, uključujući »najkonzervativnije klase«, žele 
da se kubansko pitanje »riješi«. Lodge izvješćuje: »Rekli su da je za posao 
bolji jedan šok pa onda kraj od niza grčeva koje bismo morali imati ako 
bi se ovaj rat na Kubi nastavio.« Dana 25. ožujka u Bijelu je kuću stigao 
telegram od McKinleyjeva savjetnika u kome je stajalo: »Ovdašnje velike 
korporacije sada vjeruju da ćemo voditi rat. Vjerujte da će ga svi pozdraviti 
kao popuštanje napetosti.« 

Dva dana nakon primanja tog telegrama McKinley je Španjolskoj 
postavio ultimatum zahtijevajući primirje. Nije ništa rekao o neovisnosti 
Kube. Glasnogovornik kubanskih pobunjenika, dio skupine Kubanaca u 

New Yorku, interpretirao je da to znači kako SAD jednostavno želi zami- 
jeniti Španjolsku. Odgovorio je: 


S obzirom na trenutačni prijedlog intervencije bez prethodnog priznavanja 
neovisnosti, nužno je da odemo korak dalje i kažemo da takvu intervenciju 
moramo i hoćemo smatrati ni manje ni više nego objavom rata Sjedinjenih 


Američkih Država protiv kubanskih revolucionara. ... 


Doista, kada je McKinley od Kongresa zatražio da podupre rat 11. travnja, on 
pobunjenike nije priznao kao zaraćenu stranu niti je zatražio kubansku neo- 
visnost. Devet dana poslije Kongres je zajedničkom rezolucijom McKinleyju 
dao ovlasti da intervenira. Kada su se američke snage premjestile na Kubu, 
pobunjenici su ih pozdravili nadajući se da će im Tellerov amandman 
jamčiti kubansku neovisnost. 

Mnogi povijesni pregledi Španjolsko-američkog rata govorili su da je 
»javno mnijenje« u Sjedinjenim Američkim Državama McKinleyja navelo 
da objavi rat Španjolskoj i da pošalje vojsku na Kubu. Istina, određene 
utjecajne novine snažno su se zalagale za to, čak histerično. I mnogi su 
Amerikanci, smatrajući da je cilj te intervencije kubanska neovisnost — i 
uz Tellerov amandman kao jamstvo te namjere — podržali tu zamisao. No 
bi li McKinley otišao u rat zbog tiska i jednog dijela javnosti (nemamo 
ankete javnog mnijenja iz tog vremena) bez nagovaranja poslovne zajed- 
nice? Nekoliko godina poslije Kubanskoga rata čelnik Ureda za vanjsku 
trgovinu u Ministarstvu trgovine pisao je o tome razdoblju: 


Ono što je bilo u pozadini narodnog raspoloženja, koje je s vremenom 
moglo ispariti, ono što je Sjedinjene Američke Države prisililo da se dignu 
na oružje protiv španjolske vladavine na Kubi, bili su ekonomski odnosi 
sa Zapadnom Indijom i južnoameričkim republikama. ... Španjolsko- 
američki rat bio je samo jedna zgoda općeg kretanja ekspanzije koje je svoje 
korijene imalo u promijenjenom okružju industrijske sposobnosti što je 
uvelike nadmašivalo naše domaće moći potrošnje. On se smatrao nužnim 
za nas ne samo zbog pronalaženja inozemnih kupaca za naše proizvode 
nego i da bi se priskrbila sredstva za lakši, ekonomski i siguran pristup 


inozemnim tržištima. 


Američki radnički sindikati gajili su simpatije prema kubanskim pobunjeni- 
cima čim je došlo do ustanka protiv Španjolske 1895. godine. No protivili su 

se američkom ekspanzionizmu. I Vitezovi rada i Američka federacija radnika 
govorili su protiv ideje anektiranja Havaja, što je McKinley predložio 1897. 
godine. Usprkos naklonjenosti kubanskim pobunjenicima, rezolucija koja 
je pozivala na američku intervenciju odbačena je 1897. na konvenciji AFL-a 
(American Federation of Labor). Samuel Gompers iz AFL-a napisao je 
prijatelju: »Simpatije našeg pokreta prema Kubi prave su, ozbiljne i iskrene, 
no time se ni za trenutak ne implicira da smo se opredijelili za izvjesne 
avanturiste koji očigledno pate od histerije. ...« 

Kada je eksplozija Mainea u veljači dovela do uzbuđenih zahtjeva za 
ratom u tisku, mjesečnik Međunarodne udruge strojara složio se da je to 
bila užasna tragedija, ali je primijetio da smrti radnika u industrijskim 
nesrećama ne izazivaju tako velike prosvjede. Ukazao je na Lartimerski 
pokolj 10. rujna 1897. tijekom štrajka rudara u Pennsylvaniji. Rudari koji 
su marširali po glavnoj cesti do rudnika Lattimer — Austrijanci, Mađari, 
Talijani, Nijemci — prvotno uvezeni kao štrajkolomci, ali su se poslije sami 
organizirali, odbili su se razići, na što su šerif i njegovi zamjenici otvorili 
vatru te ubili njih devetnaest, većinu ustrijelivši u leđa, bez ikakve graje u 
tisku. Radničke su novine napisale da: 


karneval krvoprolića koji se događa svakog dana, mjeseca i godine u sferi 
industrije, da tisuće svrhovitih života koji se godišnje žrtvuju Molohu pohlepe, 
da danak u krvi koji radnici plaćaju kapitalizmu, ne otkriva nikakvu viku 
za osvetom i odmazdom. ... Smrt dolazi u tisuće prigoda u pogonima i 


rudnicima, uzima svoje žrtve i ne čuje se nikakva pučka galama. 


Službeni organ AFL-a iz Connecticuta The Craftsman također je upozorio 
na histeriju koju je izazvalo potonuće Mainea: 


Smišljena je divovska ... i lukavo domišljena spletka tobože kako bi se 
Sjedinjene Američke Države prikazalo kao prvorazrednu pomorsku i 
vojnu silu. Stvarni je razlog da će kapitalisti dobiti sve što žele, dok će sve 
radnike koji se usude tražiti nadnicu od koje žive ... oboriti na zemlju kao 


pse na ulici. 


Neki su sindikati, poput Ujedinjenih rudara, pozvali na američku inter- 
venciju poslije potonuća Mažnea. Međutim većina ih je bila protiv rata. 
Blagajnik Američkog sindikata lučkih radnika Bolton Hall napisao je 
»Poziv na mir radnicima«, koji je dopro do mnogih: 

Bude li rata, doprinosit ćete leševima i porezima, a drugi će dobivati slavu. 
Špekulanti će na njemu zarađivati novac — to jest na vama. Ljudi će dobi- 
vati više cijene za lošiju robu, za čamce koji puštaju vodu, za pohabanu 
odjeću i na brzinu slijepljene cipele, i vi ćete morati platiti taj račun, a 
jedino zadovoljstvo koje ćete imati bit će povlastica da mrzite svoje kolege 
španjolske radnike, koji su vam zapravo braća i koji nisu imali nikakve 


veze s krivnjom Kube kao što ni vi niste imali. 


Socijalisti su se protivili ratu. Iznimka je bio židovski Daily Forward. The 
People, novine Socijalističke radničke partije, nazvale su pitanje kubanske 
slobode »izlikom« i rekle su da je vlada željela rat kako bi »odvratila pozor- 
nost radnika od njihovih stvarnih interesa«. Appeal to Reason, još jedne 
novine socijalista, rekle su da je pokret u prilog ratu bio »omiljena metoda 
vladajućih kojom se ljude odvraća od ispravljanja domaćih nepravdi«. U 
Voice of Laboru iz San Francisca neki je socijalist napisao: »Užasna je stvar 
pomisliti da bi siromašne radnike ove zemlje trebalo poslati da ubijaju i 
ranjavaju siromašne radnike iz Španjolske samo zato što ih je nekoliko vođa 
nahuškalo da to i učine.« 

Međutim kad je rat objavljen, kaže Foner, »većina radničkih sindikata 
podlegla je ratnoj groznici«. Samuel Gompers rat je nazvao »slavnim i pra- 
vičnim« ustvrđujući da se 250.000 sindikalista dobrovoljno javilo u vojnu 
službu. Ujedinjeni su rudari ukazali na više cijene ugljena kao posljedicu 
rata i rekli su: »Posao s ugljenom i željezom već nekoliko godina nije bio 
toliko povoljan kao što je sada.« 

Rat je donio veću zaposlenost i više nadnice, ali i veće cijene. Foner 
kaže: »Ne samo da su životni troškovi zapanjujuće porasli nego su i siro- 
mašni, u odsutnosti poreza na prihod, shvatili da plaćaju gotovo u cijelosti 
goleme troškove rata posredovanjem povećanih prireza na šećer, sirupe, 
duhan i druge poreze. ...« Gompers, koji je javno zagovarao rat, privatno 
je istaknuo da je rat doveo do 20-postotnog smanjenja kupovne moći 
radničkih nadnica. 

Na Praznik rada 1898. Socijalistička radnička partija organizirala je 
antiratnu paradu u New York Cityju, međutim vlasti nisu dopustile da 
se održi, dok je prvosvibanjska parada na koju je pozvao židovski Dazly 
Forward, koja je židovske radnike pozivala da podrže rat, bila dopuštena. 
Čikaški Labor World napisao je: »To je bio rat siromašnog čovjeka — koji 
je platio siromašni čovjek. Bogati su od njega profitirali, kao i uvijek. ...« 

Dana 10. svibnja u Salt Lake Cityju osnovan je Radnički sindikat 
zapada, zato što AFL nije organizirao nekvalificirane radnike. Želio je 
okupiti sve radnike »bez obzira na zanimanje, nacionalnost, vjeru ili boju« i 
koji »osluškuju smrtno zvono za svaku korporaciju i trust koji je američkog 
radnika lišio plodova njegova teškog rada ...«. Publikacija tog sindikata, 
zamijetivši anektiranje Havaja tijekom rata, napisala je da se time dokazuje 
kako se »rat koji je započeo kao pomoć izgladnjelim Kubancima iznenada 
prometnuo u osvajački«. 

Predviđanje koje je iznio lučki radnik Bolton Hall, o korupciji i pro- 
fitiranju za vrijeme rata, pokazalo se iznimno točnim. Encyclopedia of 
American History Richarda Morrisa otkriva zapanjujuće brojke: 


Od više od 274.000 časnika i običnih vojnika koji su služili u vojsci tijekom 
Španjolsko-američkog rata i razdoblja demobilizacije, 5462 umrla su tijekom 
različitih borbenih operacija u logorima u SAD-u. Samo 379 umrlih palo 
je u borbama, ostatak se pripisuje bolestima i drugim uzrocima, 


Iste je brojke iznio Walter Millis u svojoj knjizi The Martial Sptrit. U Encyclo- 
pediji su one dane sažeto i bez spominjanja »balzamirane govedine« (prema 
riječima jednog generala) koju je vojsci prodavala mesna industrija — meso kon- 
zervirano bornom kiselinom, nitratnom soli i umjetnom tvari za bojenje. 

U svibnju 1898. Armour and Company, velika kompanija za pakiranje 
mesa iz Chicaga, vojsci je prodala 225.000 kilograma govedine koja je godinu 
prije bila poslana u Liverpool i potom vraćena. Dva mjeseca poslije vojni 
je inspektor ispitao meso iz Armoura, koje je žigosao i odobrio inspektor iz 
Ureda za preradu životinjskog mesa, i pronašao 751 slučaj trulog mesa. U 
prvih šezdeset slučajeva koje je otkrio pronašao je četrnaest već puknutih 
konzervi, »većinom gnjilog sadržaja koji se raširio po većini kutija«. (Opis 
je preuzet iz Izvješća Povjerenstva za ispitivanje ponašanja Ministarstva 
rata u ratu sa Španjolskom, sastavljenom za Senat 1900.) Tisuće se vojnika 
razboljelo zbog trovanja hranom. Nema brojki o tome koliko je od pet 
tisuća umrlih koji nisu sudjelovali u borbama umrlo od toga. 

Španjolske su snage poražene za tri mjeseca, u onome što je John Hay, 
američki državni tajnik, poslije nazvao »krasnim malim ratom«. Američka 
se vojska ponašala kao da kubanska pobunjenička vojska nije postojala. 
Kada su se Španjolci predali, nijednom Kubancu nije dopušteno da 
sudjeluje u predaji ili da je potpiše. General William Shafter rekao je da 
nitko od naoružanih pobunjenika ne može ući u glavni grad Santiago, 

a vođi kubanskih pobunjenika generalu Calixru Garciji rekao je da na 
vlasti u gradskoj upravi Santiaga neće ostati nitko od Kubanaca, već stara 
španjolska civilna vlast. 

Američki su povjesničari općenito ignorirali ulogu kubanskih pobu- 
njenika u ratu; Philip Foner, u svojoj povijesnoj studiji, bio je prvi koji će 
tiskati Garcfjino prosvjedno pismo generalu Shafteru: 


Niste me počastili nijednom svojom riječju kojom biste me obavijestili o 
mirovnim pregovorima ili o uvjetima kapitulacije Španjolaca. 

.. kada se pojavi pitanje imenovanja vlasti u Santiago de Cuba ... ne mogu 
a da ne uvidim s najdubljim žaljenjem da takvu vlast nije izabrao kubanski 
narod, već da su to isti oni koje je odabrala kraljica Španjolske. 

Previše apsurdna glasina da bi se u nju povjerovalo, generale, opisuje 
razlog vaših mjera i zapovijedi koje mojoj vojsci zabranjuju da uđe u 
Santiago zbog straha od krvoprolića i osvete protiv Španjolaca. Dopustite 
mi, gospodine, da prosvjedujem protiv ma i sjene takve pomisli. Mi nismo 
divljaci koji ignoriraju pravila civiliziranog ratovanja. Mi smo siromašna, 
u dronjke odjevena vojska, koja je toliko u dronjcima i siromašna koliko 


je bila i vojska vaših predaka u svome plemenitom ratu za neovisnost. 


Zajedno s američkom vojskom na Kubu je došao američki kapital. Foner 
piše: 


Čak i prije nego što je španjolska zastava spuštena na Kubi, američki po- 
slovni interesi počeli su raditi na tome da se osjeti njihov utjecaj. Tisuće 
veletrgovaca, agenata za nekretnine, burzovnih mešetara, lakoumnih 
avanturista i promotora svih vrsta zamisli o bogaćenju nagrnule su na 
Kubu. Sedam konzorcija međusobno se borilo za nadzor nad koncesijama 
za havansku uličnu željeznicu, koju je na kraju dobio Percival Farquhar, 
zastupnik interesa Wall Streeta iz New Yorka. Prema tome, istodobno s 


vojnom okupacijom započela je ... trgovačka okupacija. 


Lumbermens Review, glasnogovornik industrije građevnim drvom, napisao 
je usred rata: »Onog trenutka kada Španjolska pusti uzde vlasti na Kubi 
... doći će trenutak da se interesi američke industrije građevnog drva pre- 
mjeste na taj otok zbog proizvoda iz kubanskih šuma. Kuba još posjeduje 
10.000.000 rali netaknutih šuma koje obiluju vrijednim trupcima ... čiji 

se gotovo svaki metar može prodati u Sjedinjenim Američkim Državama 
i ostvariti visoke cijene.« 

Kada je rat završio, Amerikanci su počeli preuzimati željeznicu, rudnike 
i šećerane. Za nekoliko godina uloženo je 30 milijuna dolara američkog 
kapitala. United Fruit ušao je u kubansku industriju šećera. Kupio je 
1.900.000 rali zemlje za oko 20 centi po ralu. Stigao je American Tobacco 
Company. Foner procjenjuje da je do kraja okupacije godine 1901. barem 
80 posto izvoza minerala iz Kube bilo u američkim rukama, većinom u 
vlasništvu kompanije Bethlehem Steel. 

Tijekom vojne okupacije dogodio se niz štrajkova. U rujnu 1899. skup 
tisuća radnika u Havani pokrenuo je opći štrajk za osmosatno radno vrijeme 
poručivši, »... odlučni smo propagirati borbu između radnika i kapitalista. 
Zato što radnici na Kubi neće tolerirati da i dalje budu u totalnom podlož- 
ništvu«. Američki general William Ludlow zapovjedio je gradonačelniku 
Havane da uhiti jedanaest štrajkaških vođa, a američke su postrojbe zauzele 
željezničke postaje i lučke dokove. Policija se kretala gradom razbijajući 
okupljanja. No ekonomska aktivnost grada bila je u zastoju. Duhanski su 
radnici štrajkali. Tiskari su štrajkali. Pekari su stupili u štrajk. Stotine su 
štrajkaša uhićene, a neke utamničene vođe zastrašivanjem se prisiljavalo 
da pozovu na okončanje štrajka. 

Sjedinjene Američke Države nisu anektirale Kubu. Međutim kubanskoj 
je ustavnoj konvenciji poručeno da američka vojska neće napustiti Kubu 
sve dok se Plartov amandman, koji je Kongres prihvatio u veljači 1901., ne 
inkorporira u novi kubanski ustav. Taj je amandman Sjedinjenim Američkim 
Državama dao »pravo da interveniraju u svrhu očuvanja kubanske neovisnosti, 
održavaju vladu primjerenu zaštiti života, imovine i individualne slobode 
...«. Također je predviđao da Sjedinjene Američke Države dobivaju luke za 
ukrcaj ugljena ili pomorske baze na posebno određenim mjestima. 

Tellerov amandman i govorenje o kubanskoj slobodi prije i tijekom rata 
navelo je mnoge Amerikance — i Kubance — da očekuju pravu neovisnost. 
Plattov su amandman, ne samo radikalni i radnički tisak nego i novine i 
različite skupine diljem cijelih Sjedinjenih Američkih Država, sada smatrali 
izdajom. Osudio ga je masovni sastanak američke Antiimperijalističke lige 
u Faneuil Hallu u Bostonu, bivši je guverner pritom rekao: »Nepoštovanjem 
našeg jamčenja slobode i suvereniteta Kube, mi tom otoku namećemo 
uvjete kolonijalnog vazalstva.« 


U Havani je povorka od petnaest tisuća Kubanaca s bakljama marširala 
na ustavnu konvenciju pozivajući ih da odbace taj amandman. No general 


342 


Leonard Wood, čelni čovjek okupacijskih snaga, uvjeravao je McKinleyja: 
»Kubanski narod spremno se prepušta svakojakim demonstracijama i 
paradama, čemu ne treba pridavati previše važnosti.« 

Ustavna je konvencija ovlastila jedan odbor da odgovori na insistiranje 
Sjedinjenih Američkih Država da Plattov amandman bude uključen u 
Ustav. Izvješće tog odbora Penencia a la Convencion napisao je crni delegat 
iz Santiaga. U njemu je stajalo: 


To da Sjedinjene Američke Države zadrže ovlasti da određuju kada je ova 
neovisnost ugrožena i kada bi, stoga, trebalo intervenirati da je se očuva, 
jednako je predavanju ključeva naše kuće kako bi oni mogli ući u nju u svako 


doba, kada god požele, danju ili noću, s dobrim ili lošim namjerama. 


Jedine kubanske vlade koje će zaživjeti bile bi one koje bi računale na 
podršku i dobrohotnost Sjedinjenih Američkih Država, a najjasniji rezultat 
te situacije bio bi da bismo imali samo slabe i bijedne vlade ... osuđene da 
žive obazrivije prema dobivanju blagoslova Sjedinjenih Američkih Država 


nego služenju i obrani interesa Kube. ... 


Izvješće je zahtjev za lukama za ukrcaj ugljena ili pomorskim bazama 
nazvalo »sakaćenjem domovine«. Zaključuje ovako: 


Vojno okupiranom narodu rečeno je da bi prije nego što se posavjetuje sa 
svojom vladom, prije nego što bude slobodan na svome teritoriju, vojnim 
okupatorima koji su došli kao prijatelji i saveznici trebao ustupiti prava i 
ovlasti koje će poništiti suverenitet samoga tog naroda. To je situacija pred 
koju nas je stavila metoda koju su Sjedinjene Američke Države upravo 


prihvatile. Ona ne može biti omraženija i neprihvarljivija nego što jest. 


S obzirom na to izvješće, konvencija je s velikom većinom odbacila Plattov 
amandman. 

U roku iduća tri mjeseca, međutim, pritisak Sjedinjenih Američkih 
Država, vojna okupacija, odbijanje da se Kubancima dopusti uspostava vlastite 
vlade sve dok se ne pomire s nastalim okolnostima, imali su svoj učinak; 
konvencija je, poslije nekoliko odbacivanja, prihvatila Platrov amandman. 

General Leonard Wood 1901. napisao je Theodoreu Rooseveltu: »Ostala 
je, naravno, mala ili nikakva neovisnost Kube prema odredbama Plattova 
amandmana.« 

Kuba je time uvedena u američku sferu utjecaja, premda ne kao prava 
kolonija. Međutim, Španjolsko-američki rat doveo je do brojnih američkih 
aneksija. Portoriko, susjed Kube na Karibima, koji je pripadao Španjolskoj, 
osvojile su američke vojne snage. Havajske su otoke, na jednoj trećini puta 
preko Tihog oceana, kamo su već prodrli američkim misionari i vlasnici 
plantaža ananasa i koje su američki dužnosnici opisali kao »krušku dovoljno 
zrelu da je se ubere«, anektirali zajedničkom rezolucijom u Kongresu u 
srpnju 1898. godine. Otprilike u to vrijeme okupirali su otok Wake, 2300 
milja zapadno od Havaja, na putu prema Japanu. A zauzeli su i Guam, 
španjolski posjed na Tihom oceanu, gotovo nadomak Filipina. U prosincu 
1898. potpisan je mirovni sporazum sa Španjolskom koja je službeno 
Sjedinjenim Američkim Državama predala Guam, Portoriko i Filipine 
za iznos od 20 milijuna dolara. 

Došlo je do vatrene rasprave u Sjedinjenim Američkim Državama o 
tome treba li ili ne uzeti Filipine. Prema jednoj priči, predsjednik McKinley 
skupini je poslanika koji su posjetili Bijelu kuću ispričao kako je donio tu 


odluku: 


Prije nego što odete želim samo reći nešto u vezi s Filipinima ... Istina je 
da nisam želio Filipine, a kada su nam oni došli kao dar od bogova, nisam 
znao što učiniti s njima ,.. Tražio sam savjet sa svih strana — i od demokrata 
i od republikanaca — no oni mi nisu previše pomogli. 

Prvo sam mislio da ću uzeti samo Manilu; potom Luzon, potom i 
druge otoke, možda. 

Noćima sam hodao hodnicima Bijele kuće sve do ponoći; i nije me 
sram reći vam, gospodo, da sam se više od jedne noći spuštao na koljena 
i molio svemoćnom Bogu da me prosvijetli. I jedne kasne noći došlo mi 
je na ovaj način — ne znam kako je to bilo, ali je došlo: 

1. da ih ne možemo vratiti Španjolskoj — to bi bilo kukavički i 

nečasno, 

2. daih ne možemo predati Francuskoj ili Njemačkoj, našim trgovačkim 

rivalima na Orijentu — to bi bio loš posao i dovelo bi zemlju na loš 


glas, 

3. da ih ne možemo prepustiti njima samima — nesposobni su da sami 
sobom vladaju — i uskoro bismo ondje imali anarhiju i lošiju vladavinu 
nego što je bila španjolska; 

4. da nam nije preostalo ništa drugo već da ih sve osvojimo te da 
Filipince obrazujemo, da ih oplemenimo i civiliziramo i pokrstimo, 
te uz Božju milost učinimo najbolje što možemo od njih, kao svojih 
bližnjih za koje je Krist također umro. I potom pođoh u krevet, 
zaspah i spavah čvrsto. 


Filipinci nisu dobili od Boga tu istu poruku. U siječnju 1899. pobunili su 
se protiv američke vladavine, kao što su se nekoliko pura pobunili protiv 
španjolske. Emilio Aguinaldo, filipinski vođa, kojeg su prethodno iz Kine 
vratili američki ratni brodovi da vodi vojsku protiv Španjolske, sada je 
postao vođa znsurrectosa koji su se borili protiv Sjedinjenih Američkih 
Država. Predložio je filipinsku neovisnost pod američkim protektoratom, 
ali to je odbijeno. 

Sjedinjenim Američkim Državama trebale su tri godine da slome 
pobunu, uz pomoć 70.000 vojnika — četiri puta više nego što ih se iskrcalo 
na Kubu — i tisuća žrtava poginulih u borbi, mnogostruko više nego na 
Kubi. Bio je to težak rat. Stopa smrtnosti među Filipincima bila je golema 
zbog stradalih u borbama i od bolesti. 

Okus imperija sada je bio na usnama političara i poslovnih interesa 
diljem zemlje. Rasizam, paternalizam i govorenje o novcu ispremiješali su se 
s govorenjem o sudbini i civilizaciji. U Senatu je Albert Beveridge 9. siječnja 
1900. zastupao dominantne ekonomske i političke interese zemlje: 


G. predsjedniče, vremena zahtijevaju otvorenost. Filipini su naši zauvijek. 
... A tik iza Filipina nalaze se neograničena tržišta Kine. Nećemo se 
povući ni s jednih. ... Nećemo se odreći našeg udjela u misiji svoje rase, 
pouzdanika, pod Bogom, civilizacije svijeta. ... 

Tihi ocean je naš ocean. ... Gdje ćemo potražiti potrošače svojih viškova? 
Geografija odgovara na to pitanje. Kina je naš prirodni kupac. ... Filipini 
nam daju polazište na pragu cijelog istoka. ... 

Nijedno zemljište u Americi ne nadmašuje plodnost nizina i dolina 
Luzona. Riža i kava, šećer i kokosov orah, konoplja i duhan. ... Filipinske 
šume mogu opskrbiti svijet namještajem u stoljeću koje dolazi. Na Cebuu 
najobavješteniji čovjek s otoka rekao mi je da 40 milja planinskog lanca 


Cebua praktički čine planine ugljena. ... 

Imam grumen čistog zlata koji je u sadašnjem obliku pokupljen s 
obala filipinskog potoka. ... 

Vjerujem da među njima nema sto ljudi koji mogu shvatiti što anglo- 
saksonska samouprava uopće znači, a ondje je više od 5.000.000 ljudi 
kojima treba vladati. 

Opruživalo nas se da smo okrutno vodili rat. Senatori, bilo je obr- 
nuto. Senatore se mora podsjetiti da nemamo posla s Amerikancima ili 


Europljanima. Imamo posla s istočnjacima. 


Borbe s pobunjenicima počele su, kaže McKinley, kada su ustanici napali 
američke snage. Međutim poslije su američki vojnici posvjedočili da su 
Sjedinjene Američke Države ispalile prvi hitac. Poslije rata jedan je vojni 
časnik koji je govorio u bostonskom Faneuil Hallu rekao kako mu je njegov 
pukovnik zapovjedio da izazove sukob s ustanicima. 

U veljači 1899. upriličen je banket u Bostonu na kojem se slavila senatska 
ratifikacija mirovnog sporazuma sa Španjolskom. Bogati proizvođač tekstila 
W. B. Plunket pozvao je samog predsjednika McKinleyja da održi govor. 
Bio je to najveći banket u povijesti zemlje: dvije tisuće gostiju, četiri stotine 
konobara. McKinley je rekao da »iz američkog uma ne vrebaju nikakve 
imperijalne zamisli«, i na tom istom banketu, tim istim ljudima koji su 
večerali, njegov je ministar pošte Charles Emory Smith rekao da »ono što 
želimo jest tržište za naše viškove«. 

William James, filozof s Harvarda, napisao je pismo bostonskom 
Transcriptu o »hladnom loncu masti McKinleyjeva licemjerja na nedavnom 
bostonskom banketu« i rekao da filipinska operacija »zaudara na paklensku 
lukavštinu velike robne kuće, koja je dosegla savršenu stručnost u umjetnosti 
tihog ubijanja bez javne graje ili strke, smještajući je u red manje važnih 
pitanja«. 

James je bio dio pokreta istaknutih američkih poslovnih ljudi, političara 
i intelektualaca koji su 1898. osnovali Antiimperijalističku ligu i vodili dugu 
kampanju kako bi američku javnost upoznali s užasima Filipinskog rata i 
zlima imperijalizma. Bila je to čudnovata skupina (Andrew Carnegie bio 
je njezin član), uključivala je antiradničke aristokrate i sveučilišne profesore 
ujedinjene zajedničkim moralnim ogorčenjem prema onome što je učinjeno 
Filipincima u ime slobode. Kakve god bile njihove razlike glede drugih 
pitanja, oni će se svi složiti s gnjevnom izjavom Williama Jamesa: »Proklet 
bio SAD zbog svoga ponašanja na Filipinskim otocima.« 

Antiimperijalistička liga objavila je pisma vojnika koji su izvršavali 
svoju vojničku dužnost na Filipinima. Satnik iz Kansasa napisao je: »U 
Caloocanu je trebalo biti 17.000 stanovnika. Dvadeseta pukovnija iz 
Kansasa protutnjala je kroz njega i sada u Caloocanu nema više nijednog 
živog domoroca.« Vojnik iz iste postrojbe rekao je kako je »poslije pobjede 
u Caloocanu vlastitim rukama zapalio više od pedeset kuća Filipinaca. 
Svojom smo vatrom ranili žene i djecu«. 

Dobrovoljac iz savezne države Washington napisao je: »Borbena nam 
je krv bila uzavrela i svi smo željeli ubijati “crnčuge'. ... Ubijanje zečeva 
nije ništa prema tom strijeljanju ljudskih bića.« 

Bilo je to vrijeme intenzivnog rasizma u Sjedinjenim Američkim 
Državama. U godinama od 1889. do 1903. rulja je u prosjeku svakog tjedna 
linčovala dva crnca — vješanjem, spaljivanjem, sakaćenjem. Filipinci su imali 
smeđu kožu, fizički su bili gotovo istovjetni, govorili su čudnim jezikom 
i čudno su izgledali Amerikancima. Time je uobičajenoj nerazlikovnoj 
okrutnosti rata nadodan čimbenik rasnog neprijateljstva. 

U studenom 1901. dopisnik philadelphijskog Ledgera iz Manile izvi- 


jestio je: 


Ovaj sadašnji rat nije bez krvi, to je lakrdija od ratovanja; naši su ljudi bili 
nemilosrdni, ubijali su da bi istrijebili muškarce, žene, djecu, zatvorenike i 
zarobljenike, aktivne ustanike i sumnjive ljude koje su činili momci od deset 
godina pa naviše, s prevladavajućom idejom da Filipinac nije vrjedniji od 
psa. ... Naši su vojnici u ljude upumpavali slanu vodu kako bi ih natjerali 
da progovore i zarobljavali su one koji su visoko držali ruke i mirno se 
predavali, a sat poslije, bez ijednog jedinog dokaza koji bi pokazao da su 
uopće bili znsurrectosi, postavili bi ih na mosti strijeljali jednog po jednog, 
poslije toga bi padali u vodu pod sobom i plutali dalje, kao primjer onima 


koji bi pronašli njihove leševe pune metaka. 


Početkom 1901. američki general koji se, dolazeći iz sjevernog Luzona, 
vraćao u Sjedinjene Američke Države rekao je: 


Jedna šestina domorodaca na Luzonu ili je ubijena ili je umrla od groznice 
denge tijekom posljednjih godina. Gubitak života samo od ubijanja bio je 
vrlo velik, međutim mislim da nijedan čovjek nije ubijen osim ako njegova 
smrt nije služila legitimnim svrhama rata. Bilo je nužno usvojiti ono što bi 


se u drugim zemljama vjerojatno smatralo okrutnim mjerama. 

Ministar rata Elihu Root odgovorio je na optužbe o okrutnosti: »Rat na 
Filipinima američka je vojska vodila s presavjesnim obzirima prema pra- 
vilima civiliziranog ratovanja ... s takvom suzdržanosti i čovječnosti koju 
čovječanstvo nikad nije nadmašilo.« 

U Manili su marinca po imenu Littletown Waller, bojnika, optužili da 
je ustrijelio jedanaest nemoćnih Filipinaca, bez suđenja, na otoku Samaru. 
Drugi su časnici marinci opisali njegovo svjedočenje: 


Bojnik je rekao kako mu je general Smith dao upute da ubija i spaljuje, i 
rekao je da će biti zadovoljniji što on bude više ubijao i spaljivao; da nije 
vrijeme za uzimanje zatvorenika i da će on od Samara napraviti krajnju 
pustoš. Bojnik Waller zamolio je generala Smitha da mu odredi starosnu 
dob za ubijanje, a on mu je odgovorio: »Sve preko deset.« 


U pokrajini Batangas upravitelj te pokrajine procijenio je da je od 300.000 
stanovnika jedna trećina umrla u borbi, od gladi ili bolesti. 
Mark Twain komentirao je Filipinski rat: 


Pokorili smo tisuće otočana i pokopali ih; uništili smo im polja; spalili 
im sela, a njihove udovice i siročad otjerali smo van na otvoreno; izgnan- 
stvom smo izazvali teške patnje nekoliko desetaka nepoželjnih domoljuba, 
podjarmili smo preostalih deset milijuna Milostivom asimilacijom, što 
je licemjerno novo ime za mušketu; stekli smo imovinu od tri stotine 
konkubina i drugih robova od svoga poslovnog partnera sultana Sulua i 
podigli smo zastavu ponad te ukradene robe. 

I tako smo mi, uz pomoć tih Božjih providnosti — a to je vladin izraz, 


ne moj — svjetska sila. 


Američka vatrena moć bila je uvelike nadmoćna ičemu što su filipinski 
pobunjenici mogli skupiti. Već je u prvoj bitci admiral Dewey zadimio 
rijeku Pasig i ispalio 500 teških granata u filipinske rovove. Mrtvi su se 
Filipinci nagomilali toliko visoko da su se Amerikanci njihovim tijelima 
koristili za grudobrane. Britanski je svjedok rekao: »To nije bio rat; bilo je 
to naprosto krvoproliće i ubilačka klaonica.« Bio je u krivu; bio je to rat. 

Jer to što su pobunjenici godinama izdržali protiv takve premoći, 
značilo je da su imali podršku stanovništva. General Arthur MacArthur, 
glavni zapovjednik u Filipinskom ratu, rekao je: »... bio sam uvjeren da 
Aguinaldove postrojbe predstavljaju samo frakciju. Nisam želio vjerovati 

da nam se suprotstavilo cijelo stanovništvo Luzona — to jest domorodačko 
stanovništvo«. No rekao je da je bio »nevoljko prisiljen« vjerovati u to zato 
što je gerilska taktika filipinske vojske »ovisila o gotovo potpunom jedinstvu 
djelovanja cijelog domorodačkog stanovnišrva«. 

Unatoč rastućim dokazima o okrutnosti i djelovanju Antiimperijalističke 
lige, neki su radnički sindikati podržali akciju na Filipinima. Sindikat 
tipografa izjavio je da mu se sviđa ideja anektiranja još teritorija zato što 
bi škole na engleskom jeziku na tim područjima pridonijele tiskarskoj 
djelatnosti. Glasilo staklara vidjelo je vrijednost u novim teritorijima koji 
bi kupovali staklo. Željezničke su bratovštine smatrale da bi otpremanje 
američkih proizvoda na nove teritorije značilo više posla za radnike na 
željeznici. Neki su sindikati ponavljali ono što je govorio veliki kapital, da 
će teritorijalna ekspanzija stvaranjem tržišta za višak proizvoda spriječiti 
novu depresiju. 

S druge strane, kada je Leather Workers Journal napisao da će povećanje 
nadnica kod kuće riješiti problem viška stvaranjem veće kupovne moći 
unutar zemlje, Carpenters' Journal je zapitao: »Koliko je bolje radnim lju- 
dima Engleske zbog svih njezinih kolonijalnih posjeda?« National Labor 
Tribune, glasilo radnika u industriji željeza, čelika i lima, složio se da su 
Filipini bogati resursima, ali je dodao: 


Isto se može reći za ovu zemlju, međutim kad bi vas tko pitao posjedujete li 
ugljenokop, plantažu šećerne repe ili željezničku kompaniju, morali biste reći 


da ne... sve su te stvari u rukama trustova koje kontrolira nekolicina. ... 


Kada je sporazum o aneksiji Filipina stavljen na raspravu u Kongresu 
početkom 1899., Središnji radnički sindikati iz Bostona i New Yorka 
usprotivili su mu se. U New Yorku je došlo do masovnog okupljanja protiv 
aneksije. Antiimperijalistička liga u optjecaj je pustila više od milijun pri- 
mjeraka literature protiv zauzimanja Filipina. (Foner kaže da su, premda 
su samu Ligu organizirali i njome dominirali intelekrualci i poslovni ljudi, 
velik dio njezinih pola milijuna članova činili radni ljudi, uključujući žene 
i crnce.) Lokalne podružnice Lige održavale su sastanke diljem zemlje. 
Kampanja protiv tog sporazuma bila je snažna, i kad ga je Senat ratificirao, 
učinio je to s jednim glasom više. 

Pomiješane reakcije radnika na rat - namamljenih ekonomskim dobicima, 
a s druge strane odbijenih kapitalističkom ekspanzijom i nasiljem — osigu- 
rale su da se radnici ne mogu ujediniti ni da zaustave rat ni da vode klasni 

rat protiv sustava kod kuće. Reakcije crnih vojnika na rat bile su također 
različite: postojala je jednostavna potreba da se napreduje u društvu u kojem 
su crnom čovjeku mogućnosti uspjeha zanijekane, a vojnički život pružao je 
takve mogućnosti. Bilo je rasnog ponosa, potrebe da se pokaže da su crnci 
bili hrabri i domoljubi kao i svi drugi. A opet, uza sve to postojala je svijest 
o okrutnom ratu koji se vodio protiv obojenih ljudi, istovrsnom nasilju koje 
se provodilo nad crnim ljudima u Sjedinjenim Američkim Državama. 

Willard Gatewood u svojoj knjizi Smoked Yankees and the Struggle for 
Empire reproducira i analizira 114 pisama poslanih crnačkim novinama koja 
su napisali crnački vojnici u razdoblju 1898. — 1902. Ta pisma iskazuju sve 
te proturječne emocije. Crni vojnici utaboreni u Tampi u Floridi uletjeli su u 
ogorčenu rasnu mržnju tamošnjeg bjelačkog stanovništva. A potom, nakon 
što su se iskazali u borbama na Kubi, crncima nisu kao nagrada dodijeljeni 
časnički činovi; bijeli su časnici zapovijedali crnim pukovnijama. 

Crnački vojnici u Lakelandu u Floridi pištoljem su izudarali vlasnika 
trgovine novinama i pićem kada je odbio poslužiti jednog od njih, a potom 
su u sukobu s bijelim mnoštvom ubili jednoga civila. U Tampi su rasni 
nemiri započeli kada su pijani bijeli vojnici crnačko dijete iskoristili kao 
metu za pokazivanje svoje vještine gađanja; crni su vojnici na to uzvratili 
i, prema novinskim napisima, ulice su poslije toga »pocrvenjele od crnačke 
krvi«. Dvadeset sedam crnaca i tri bijelca ozbiljno su ranjeni. Kapelan crne 
pukovnije u Tampi napisao je u clevelandskoj Gazetti: 


Je li Amerika išta bolja od Španjolske? Nema li ona podanike u svojoj sre- 
dini koje se svakodnevno ubija bez sudovanja suca ili porote? Nema li ona 
podanike na vlastitim granicama čija su djeca napola uhranjena i napola 
odjevena zato što je koža njihovih otaca crna. ... A crnac je opet odan zastavi 
svoje zemlje. 


Isti taj kapelan George Prioleau govori o crnačkim ratnim veteranima iz 
Kubanskoga rata koji su »neljubazno i podrugljivo primljeni« u Kansas 
Cityju u Missouriju. On kaže da »tim crnim momcima, junacima naše 
zemlje, nisu dopustili da u restoranima stoje za šankom te jedu sendvič i 
popiju šalicu kave, dok se bijelim vojnicima priredila dobrodošlica i pozvalo 
ih se da sjednu za stolove i besplatno se najedu«. 

No upravo je filipinska situacija mnoge crnce u Sjedinjenim Američkim 
Državama navela da se militantno usprotive tom ratu. Visokorangirani 
biskup Afričke metodističke episkopalne crkve Henry M. Turner nazvao 

je ratovanje na Filipinima »nesvetim osvajačkim ratom«, a o Filipincima je 
govorio kao o »ramnosmeđim domoljubima«, 

Na Filipinima su na dužnost raspoređene četiri crne pukovnije. Mnogi 
su crni vojnici na tim otocima uspostavili prisne odnose s domorocima 
smeđe boje i razgnjevio ih je izraz »crnčuga« kojim su se bijeli vojnici 
služili kako bi opisali Filipince. »Neuobičajeno velik broj« crnih vojnika 
dezertirao je tijekom Filipinskoga rata, kaže Gatewood. Filipinski su im 
se pobunjenici obično na plakatima obraćali s »obojeni američki vojnik«, 
čime su ih podsjećali na linčovanja koja su im se događala kod kuće, 
tražeći od njih da ne služe bijelim imperijalistima u borbi protiv drugog 
obojenog naroda. 

Neki su se dezerteri pridružili filipinskim pobunjenicima. Najpoznatiji 
među njima bio je David Fagan iz 24. pješadijske pukovnije. Prema 
Gatewoodu: »Prihvatio je čin u ustaničkoj vojsci i dvije je godine iskaljivao 
bijes na američkim jedinicama.« 


Iz Filipina je William Simms napisao: 


Ostao sam zatečen pitanjem koje mi je postavio mali filipinski dječak, 
koje je glasilo otprilike ovako: »Zašto je došao američki crnac ... da se bori 
protiv nas ovdje gdje smo mu mi uglavnom prijatelji i nismo mu ništa 
učinili. On je u potpunosti isti kao i ja, a ja sam u potpunosti isti kao vi. 
Zašto se ne boriti protiv onih ljudi u Americi koji spaljuju crnce, koji od 


vas čine zvijeri? ...« 
Pismo jednog drugog vojnika iz 1899.: 


Naša je rasna naklonjenost bila prirodno na strani Filipinaca. Junački se 
bore za ono što smatraju svojim najboljim interesima. Međutim mi zbog 


sentimenta ne možemo okrenuti leđa vlastitoj zemlji. 


Patrick Mason, narednik u 24. pješadijskoj pukovniji, pisao je u clevelandskoj 
Gazetti koja je bila zauzela snažno stajalište protiv aneksije Filipina: 


Dragi gospodine, nisam bio ni u kakvoj borbi otkad sam ovdje niti mi je 
stalo do nje. Žalim ove ljude i bilo bi mi žao da sve ovo dođe pod nadzor 
Sjedinjenih Američkih Država. Ne vjerujem da će se s njima pravedno 


postupati. Prva stvar ujutro je »crnčuga« i posljednja stvar noću je »crnčuga«. 

... U pravu ste glede svojih stavova. Ne smijem previše reći s obzirom na 
to da sam vojnik. ... 


Crnački pješadinac po imenu W/illiam Fulbright pisao je iz Manile u lipnju 
1901. uredniku jednih novina u Indianapolisu: »Ova borba po otocima 
nije bila ništa do divovska zamisao o pljački i ugnjetavanju.« 

A dok se rat protiv Filipinaca nastavljao, kod kuće se skupina crnaca iz 
Massachusettsa obratila priopćenjem predsjedniku McKinleyju: 


Mi obojeni narod Massachusettsa združeni na masovnom okupljanju ... 
odlučili smo vam se obratiti otvorenim pismom usprkos vašoj izvanrednoj, 
vašoj neshvatljivoj šutnji po pitanju naših nepravdi. ... 

-. vi ste vidjeli naše patnje, svjedočili ste sa svoga visokog mjesta našim 
strašnim nepravdama i jadima, a opet ni u jednom trenutku i ni jednom 
prigodom niste otvorili svoja usta u našu obranu, ... 

Jednodušno, s tjeskobom koja nam je izmučila srca okrutnim nadama i 
strahovima, obojeni ljudi Sjedinjenih Američkih Država obratili su vam se 
kada je Wilmington u Sjevernoj Karolini dva strahotna dana i dvije strahotne 
noći držan u stisku krvave revolucije; kada su crnci, krivi ni za jedan drugi 
zločin izuzev zbog boje svoje kože i želje da iskoriste svoje pravo na američko 
državljanstvo, masakrirani kao psi na ulicama tog zlosretnog grada ... zbog 
nedostatka savezne pomoći koju vi nećete osigurati i koju niste osigurali. .., 

Ista se stvar dogodila sa stravičnim vrenjem duha rulje u Phoenixu, u 
Južnoj Karolini, kada se crne ljude lovilo i ubijalo, a bijele je ljude [bili su 
to bijeli radikali u Phoenixu] strijeljala i tjerala iz tog mjesta skupina bijelih 
divljaka. ... Uzalud smo od vas očekivali neku riječ ili neko djelovanje. ... 

A kada ste malo poslije krenuli na svoj južnjački obilazak, vidjeli smo 
kako ste prijervorno ugađali južnjačkim rasnim predrasudama, ... Kako 
ste svojim crnim sunarodnjacima koji dugo pate propovijedali strpljivost, 
marljivost, umjerenost, a domoljublje, šovinizam i imperijalizam svojim 


bijelima sunarodnjacima. ... 


»Strpljivost, marljivost i umjerenost« koje je propovijedao crncima, »domo- 
ljublje« koje je propovijedao bijelcima, nisu se u potpunosti urezali u svijest. 
U prvim godinama 20. stoljeća, unatoč svoj demonstriranoj moći države, 
velik broj crnaca, bijelaca, muškaraca i žena postao je nestrpljiv, neumjeren, 
nedomoljuban. 

"Socijalistički izazov 


RATI ŠOVINIZAM MOGLI SU ODGODITI, alinciu 
potpunosti potisnuti klasni gnjev koji je dolazio iz realnosti običnoga života. 
S ulaskom u 20. stoljeće taj se gnjev ponovno pojavio. Emma Goldman, 
anarhistica i feministica, čiju su političku svijest oblikovali tvornički 
rad, pogubljenja na Haymarketu, štrajk u Homesteadu, duga zatvorska 
kazna njezina ljubavnika i druga Alexandera Berkmana, ekonomska 
depresija iz 1890-ih, štrajkaške borbe u New Yorku, vlastito urtamničenje 
na Blackwell's Islandu, govorila je na okupljanju nekoliko godina nakon 
Španjolsko-američkog rata: 


Kako su samo naša srca gorjela od ogorčenja protiv groznih Španjolaca! 
... Međutim kad se dim razišao, kad se mrtve pokopalo i kad se trošak 
rata vratio narodu povećanjem cijena roba i najamnina — to jest kada smo 
se otrijeznili od svoje domoljubne pijanke — iznenada nam je sinulo da 
je uzrok Španjolsko-američkog rata bila cijena šećera ... da se iskoristilo 
živote, krv i novac američkoga naroda kako bi se zaštitili interesi ame- 


ričkih kapiralista. 


Mark Twain nije bio ni anarhist ni radikal. Godine 1900., u dobi od šezdeset 
pet godina, on je bio svjetski priznati pisac zabavno-ozbiljnih punokrvnih 
američkih priča. Promatrao je Sjedinjene Američke Države i druge zapadne 
zemlje kako kruže svijetom i početkom stoljeća napisao je u njujorškom 
Heraldu: »Donosim vam otmjenu matronu po imenu kršćanstvo, koja se 
vraća sva mokra i zablaćena, okaljana i obeščašćena s gusarskih prepada 
po zaljevu Jiaozhou, Mandžuriji, Južnoj Africi i Filipinima, duše prepune 
podlosti, džepova punih političkih smicalica i usta prepunih pobožnog 
licemjerja.« 

Bilo je pisaca s početka 20. stoljeća koji su zagovarali socijalizam ili su 
oštro kritizirali kapitalistički sustav — oni nisu bili opskurni pamfletisti, 
već su dolazili iz redova najslavnijih američkih književnih figura, čije su 

knjige čitali milijuni: Upton Sinclair, Jack London, Theodore Dreiser, 
Frank Noiser. 

Roman Uptona Sinclairea The Jungle, objavljen 1906., približio je radne 
uvjete u postrojenjima za pakiranje mesa iz Chicaga šokiranoj javnosti 
cijele zemlje, te je potaknuo zahtjev za zakonima kojima bi se regulirala 
mesna industrija. No on je pričom o radniku useljeniku Jurgisu Rudkusu 
govorio i o socijalizmu, o tome kako bi život mogao biti lijep kad bi ljudi 
suradnički posjedovali i obrađivali i dijelili bogatstva zemlje. The Jungle 
je prvi put objavljen u socijalističkim novinama Appeal to Reason; poslije 
su ga kao knjigu pročitali milijuni, a preveden je na 17 jezika. 

Na mišljenje Uptona Sinclaira među ostalim je utjecala i knjiga Ljudi 
ponora Jacka Londona. London je bio član Socijalističke partije. Dolazio je 
iz slamova San Francisca, bio je dijete neudane majke. Bio je ulični prodavač 
novina, radnik u tvornici konzervi, mornar, ribar, radio je u pogonu za 
proizvodnju jute i u praonici rublja, skitao se željeznicom do Istočne obale, 
na ulicama New Yorka policajci su ga udarali palicama, kod Niagarinih 
vodopada uhitili su ga zbog skitnje, gledao je premlaćivanje i mučenje ljudi u 
zatvoru, krijumčario je kamenice zaljevom San Francisca, čitao je Flauberta, 
Tolstoja, Melvillea i Komunistički manifest, propovijedao je socijalizam u 
logorima tragača za zlatom na Aljaski tijekom zime 1896. godine, oplovio je 
2000 milja Beringovim morem i postao je svjetski slavan pisac pustolovnih 
knjiga. Godine 1906. napisao je svoj roman Željezna peta, koji upozorava 
na fašističku Ameriku, daje ideal socijalističkog bratstva čovjeka. U radnji 
romana, posredovanjem svojih likova, on optužuje sustav. 


Ako se uzmu činjenice da suvremeni čovjek živi bjednije od pećinskog 
čovjeka, a da mu je proizvodna moć tisuću puta veća nego u pećinskog 
čovjeka, jedini je mogući zaključak da je kapitalistička klasa loše upravljala 


... da ste vi zločinački i sebično loše upravljali.21 
A uz taj napad dolazi i vizija: 


Da ne uništavamo te divne strojeve koji proizvode učinkovito i jeftino. Da 


steknemo nadzor nad njima. Da zaradimo s pomoću njihova učinkovita i 


jeftinog rada. Da sami njime upravljamo. To je, gospodo, socijalizam. 22 
21 Jack London, Željezna peta, Fabula Nova, Zagreb 2004., str. 76 
22 Ista, sir. 110. 


354 


Bilo je to vrijeme kad je čak i samoprognana književna figura koja živi 
u Europi i nije sklona političkim izjavama — romanopisac Henry James 
— mogla obilaziti Sjedinjene Američke Države 1904. i gledari tu zemlju 
kao »veliki Rappacinijev vrt, obrastao svakovrsnom zatrovanom strasti 
za novcem«. 

»Prokazivači prljavštine«, koji su prekapali po gadostima i prljavštini, 
jednostavnim pripovijedanjem o onome što su vidjeli pridonosili su ozračju 
razmimoilaženja. Neki od novih časopisa s golemom nakladom, što je pri- 
lično ironično u interesu profita, tiskali su svoje članke: o raskrinkavanju 
Standard Oil Companyja Ide Tarbell; priče Lincolna Steffensa o korupciji 
u glavnim američkim gradovima. 

Godine 1900. ni domoljublje u ratu ni upijanje energije tijekom izbora 
nisu mogli prikriti poteškoće sustava. Napredovao je proces koncentracije 
poslova; kontrola bankara postala je očiglednija. Kako se tehnologija 
razvijala i kako su korporacije postajale veće, trebalo im je više kapitala, a 
bankari su bili ti koji su kapital imali. Do 1904. više od tisuću željezničkih 
linija spojilo se u šest velikih poslovnih udruženja, od kojih je svako bilo 
povezano bilo s Morganovim bilo s Rockefellerovim interesima. Kao što 
kažu Cochran i Miller: 


Imperijalni vođa te nove oligarhije bila je obiteljska loza Morgan. U njezinim 
su joj operacijama vješto pomagale First National Bank iz New Yorka (pod 
upraviteljstvom Georgea F. Bakera) i National City Bank iz New Yorka 
(kojom je predsjedao James Stillman, agent Rockefellerovih interesa). 
Njih su trojica sa svojim suradnicima zauzimala 341 upraviteljsko mjesto 
u 112 velikih korporacija. Ukupna aktiva tih korporacija 1912. iznosila je 
22.245.000.000 dolara, više od procijenjene vrijednosti cjelokupne imovine 


u 22 savezne države i teritorija zapadno od rijeke Mississippi. ... 


Morgan je uvijek želio regularnost, stabilnost, predvidljivost. Jedan je 
njegov suradnik 1901. rekao: 


S čovjekom kao što je g. Morgan na čelu velike industrije, u usporedbi sa 
starom zamisli o mnogim raznovrsnim interesima od kojih se sastojala, 
proizvodnja će postati redovitija, radnici će biti postojanije zaposleni radeći 
za bolje nadnice, a panika koju uzrokuje prekomjerna proizvodnja postat 


će stvar prošlosti. 

Međutim čak ni Morgan i njegovi suradnici nisu u potpunosti nadzirali 
takav sustav. Godine 1907. došlo je do panike, financijskog sloma i krize. 
Istina, veliki poslovni poduhvati nisu stradali, međutim profiti poslije 
1907. nisu bili toliko visoki koliko su kapitalisti željeli, industrija se nije 
širila onoliko brzo koliko se mogla, a industrijalci su počeli tražiti načine 
smanjenja troškova. 

Jedan od njih bio je tejlorizam. Frederick X. Taylor bio je nadglednik u 
čeličani koji je pomno analizirao svaki posao u pogonu i iznašao je sustav 
istančano podrobno razrađene podjele rada, povećane mehanizacije i sustav 
plaćanja nadnica po učinku, kako bi se povećali proizvodnja i profiti. Godine 
1911. objavio je knjigu o »znanstvenom upravljanju«, koja je snažno utjecala 
na poslovni svijet. Sada je uprava mogla nadzirati svaki djelić radnikove 
energije i radnikova vremena u tvornici. Kao što je Harry Braverman rekao 
(Labor and Monopoly Capital), svrha tejlorizma bila je učiniti radnike 
međusobno zamjenjivima, sposobnima za obavljanje jednostavnih zadataka 
koje je nova podjela rada zahtijevala — poput standardnih dijelova lišenih 
individualnosti i čovječnosti, kupljenih i prodanih kao roba. 

Bio je to sustav koji je dobro odgovarao novoj automobilskoj industriji. 
Godine 1909. Ford je prodao 10.607 automobila; 1913. godine 168.000; 
1914. godine 248.000 (45 posto svih proizvedenih automobila). Profit: 30 
milijuna dolara. 

S obzirom na to da su imigranti činili veći udio radne snage (u Carnegievim 
postrojenjima u okrugu Alleghenyju 1907. od 14.359 fizičkih radnika 11.694 
bila su Istočnoeuropljani), tejlorizam je, sa svojim pojednostavljenim nekva- 
lificiranim poslovima, postao izvediviji. 

U New York Cityju novi su imigranti odlazili raditi u tvornice s jef- 
tinom radnom snagom. Pjesnik Edwin Markham napisao je u časopisu 
Cosmopolitan u siječnju 1907.: 


U neprozračenim su prostorijama majke i očevi šivali danju i noću. Oni u 
kućnim radionicama s jeftinom radnom snagom radili su jeftinije od onih 
u tvorničkim pogonima za jeftinu radnu snagu. ... A djecu se pozivalo da 
ostave igru te mukotrpno i teško rade uz svoje roditelje. ... 

Cijele godine u New Yorku i u drugim gradovima možete promatrati 
djecu koja ulaze i izlaze ih tih prezira vrijednih kuća. Možete ih vidjeti 
gotovo svakog sata na istočnoj strani New Yorka — blijedog dječaka ili 


krhku djevojčicu — njihova otupjela lica, njihova iskrivljena leđa pod 

teškim teretom odjeće nagomilane na glavu i ramena, mišiće cijelog stasa 
u dugom naprezanju. ... 

Nije li okrutna civilizacija koja dopušta da se mala srca i mala ramena 
naprežu pod teretom tih odgovornosti odraslih dok se u tom istom gradu 
džukela ukrašava i mazi i lufta po krasnim bulevarima u otmjenom bar- 
šunastom damskom krilu? 


Taj je grad postao bojno polje. Dana 10. kolovoza 1905. njujorški je Tribune 
izvijestio da je štrajk kod Federmanove pekare u Lower East Sideu doveo do 
nasilja kada je Federman iskoristio radnike štrajkolomce kako bi nastavio 
proizvodnju: 


Šrrajkaši su, odnosno njihovi simpatizeri razrušili pekarnicu Philipa 
Federmana na broju 183 Ulice Orchard rano prošle noći u prizorima 
najneobuzdanijeg uzbuđenja. Policija je svojim pendrecima razbijala glave 
na sve strane nakon što se rulja grubo ponijela prema dvojici od njih. ... 


Bilo je pet stotina tvornica odjeće u New Yorku. Jedna se žena poslije 
prisjetila radnih uvjeta: 


... opasno potrgane stepenice ... prozora nekoliko i vrlo prljavih. ... Drveni 
podovi koji su bili brisani jednom godišnje. ... Jedva da je bilo nekog 
drugog svjetla izuzev plinskog plamena koji je gorio danju i noću ... 
prljavi, smrdljivi umivaonici u tamnom hodniku. Bez svježe vode za piće 
-.. miševi i žohari. ... 

Tijekom zimskih mjeseci ... kako smo samo patili od hladnoće. Ljeti 
smo patili od vrućine. ... 

U tim rupama u kojima su se rojile bolesti mi mladi zajedno s muš- 
karcima i ženama mukotrpno smo radili po sedamdeset i osamdeset sati 
tjedno! Uključujući subote i nedjelje! Subotom popodne išao bi natpis 
istaknut visoko: »Ne dođete li u nedjelju, ne trebate doći u ponedjeljak.« 
... Dječji snovi o slobodnom danu bili su razoreni. Plakali smo, jer na 


kraju krajeva, bili smo samo djeca. ... 


U Triangle Shirtwaist Companyju tijekom zime 1909. žene su se organizi- 
rale i odlučile za štrajk. Uskoro su kružile oko pogona po hladnoći znajući 
da ne mogu pobijediti sve dok druge tvornice rade. Sazvan je masovni 
sastanak radnica u drugim pogonima i ustala je Clara Lemlich, u svojoj 

tinejdžerskoj dobi, rječita govornica, još noseći znamenje udaraca koje je 
dobila prilikom mimohoda oko tvornice: »Predlažem odluku da se sada 
proglasi opći štrajk!« Sastanak je postao divlji; odlučile su štrajkati. 

Pauline Newman, jedna od štrajkašica, poslije se prisjetila početka 
općeg štrajka: 


Tisuće za tisućama napuštale su tvornice sa svih strana, svi su oni pješice 
krenuli prema Union Squareu. Bio je mjesec studeni, hladna je zima bila 
odmah iza ugla, nismo imali krznene kapute koji bi nas grijali, a opet 
postojao je duh koji nas je nosio dalje i dalje sve dok nismo došle do neke 
dvorane. ... 

Mogu vidjeti mlade ljude, većinom žene, kako hodaju i ne brinu se 
što bi se moglo dogoditi ... glad, hladnoća, usamljenost. ... Tog se dana 


naprosto nisu brinule; bio je to njihov dan. 


Sindikat se nadao da će se štrajku pridružiti 3000 ljudi. Izašlo ih je 20.000. 
Svakog je dana tisuću novih članica pristupalo sindikatu, Međunarodnom 
sindikatu ženskih radnica u tekstilnoj industriji, koji je prije imao tek neko- 
liko žena. Obojene su žene bile aktivne u štrajku, koji se nastavio tijekom 
zime, protiv policije, protiv štrajkolomaca, protiv uhićenja i zatvora. U više 
od 300 pogona te su radnice ostvarile svoje zahtjeve. Žene su tada postale 
predstavnice sindikata. Pauline Newman o tome kaže: 


Pokušale smo se obrazovati. Pozvala bih djevojke u svoj stan i potom smo 
redom čitale poeziju na engleskom kako bismo poboljšale svoje razumije- 
vanje jezika. Jedna od naših najdražih bila je »Song of the Shirt« Thomasa 
Hooda, a druga ... »Krabulja bezvlašća« Percyja Bysshea Shelleyja. ... 

»Dignite se poput lavova što nakon drijemeža ustaju 

U nepobjedivom broju! 

Stresite svoje okove, poput rose, na tlo 

Koja dok spavaste na vas je pala — 


Vas je mnogo, a njih je malo!« 


Radni se uvjeti u tvornicama nisu mnogo promijenili. Popodne 25. ožujka 
1911. požar u Triangle Shirewaist Companyju koji je započeo u platnenoj 
kutiji za smeće poharao je osmi, deveti i deseti kat, što je bilo previsoko 
za vatrogasne ljestve. Zapovjednik vatrogasaca iz New Yorka rekao je da 

su mu ljestve mogle doseći samo do sedmog kata. A polovina od 500.000 
radnika iz New Yorka provodilo je čitav dan, možda dvanaest sati, iznad 
sedmog kata. Zakon je propisivao da se tvornička vrata moraju otvarati 
prema van. Međutim u Triangle Companyju vrata su se otvarala prema 
unutra. Zakon je propisao da vrata ne smiju biti zaključana tijekom radnog 
vremena, međutim u Triangle Companyju vrata su obično bila zaključana 
kako bi kompanija mogla pratiti zaposlenike. I zato su zarobljene mlade 
žene nasmrt izgorjele za svojim radnim stolovima, ili su zaglavile kod 
zaključanih izlaznih vrata, ili su skakale u smrt niz okna dizala. Njujorški 
je World izvijestio: 


.. muškarci i žene te dječaci i djevojčice vrišteći su se gomilali na mnogim 
prozorskim okvirima i bacali su se na ulice daleko ispod sebe. Skakali 
su u odjeći zahvaćenoj plamenom. Kosa nekih djevojčica rasplamsala se 
dok su skakale. Jedan za drugim udarci su muklo odjekivali po pločniku. 
Grozna je činjenica da su oko zgrade i na ulici Green i na Washingtonovu 
trgu rasle gomile mrtvih i umirućih. ... 

S prozora nasuprot te zgrade promatrači su opetovano gledali tužna 
združivanja koja su nastajala u trenutku smrti — djevojčice koje bi se grlile 


prilikom skakanja. 


Kada je sve završilo, 146 radnika kompanije Triangle, većinom žena, izgor- 
jelo je ili se nasmrt smrskalo. Njima u spomen organizirana je povorka 
niz Broadway u kojoj je marširalo 100.000 ljudi. 

Bilo je još požara. I nesreća. I bolesti. Godine 1904. na poslu je poginulo 
27.000 radnika, u proizvodnji, transportu i u poljoprivredi. U jednoj se 
godini, samo u tvornicama u New Yorku, dogodilo 50.000 nesreća. Šeširdžije 
su obolijevale od bolesti dišnih putova, radnici u kamenolomu udisali su 
smrtonosne kemikalije, litografi su se trovali arsenom. Povjerenstvo za 
istraživanja tvornica savezne države New York 1912. je izvijestilo: 


Sadie je inteligentna, uredna, čista djevojka, koja radi otkad je dobila papire 
za rad u tvornicama s pletivom. ... Radeći svoj posao, bila je navikla služiti 
se bijelim prahom (kreda ili talk bili su uobičajeni) koji se nanosio preko 
perforiranih uzoraka i na taj se način prenosio na tkaninu. Taj se uzorak 
lako brisao kada ga se nanosilo kredom ili talkom. ... Njezin je posljednji 


poslodavac stoga u uporabu uveo olovni prah, pomiješan s kolofonijem, 

što je pojeftinilo radni proces budući da se taj prah nije mogao izbrisati i 
nije ga bilo potrebno ponovno otisnuti. 

Nijedna od djevojaka nije znala za promjenu praha niti za opasnost 
prilikom njegove uporabe. ... 

Sadie je bila vrlo snažna, zdrava djevojka, dobrog apetita i rumena lica; 
sve je manje mogla jesti. ... Ruke su joj i noge otekle, više se nije mogla 
služiti jednom rukom, zubi i desni su joj pomodrjeli. Kada je konačno 
prestala raditi, nakon višemjesečnog liječenja problema sa želucem, liječnik 
joj je savjetovao da ode u bolnicu. Ondje je prilikom pregleda otkriveno 
da je bolovala od trovanja olovom. ... 


Prema izvješću Povjerenstva o industrijskim odnosima, 1914. godine 35.000 
radnika poginulo je u industrijskim nesrećama, a 700.000 bilo ih je ozli- 
jeđeno. Te je godine prihod 44 obitelji koje su zarađivale milijun dolara 
ili više bio jednak ukupnom prihodu 100.000 obitelji koje su zarađivale 
500 dolara godišnje. Arhivski zapisi pokazuju prepisku između povjerenika 
Harrisa Weinstocka iz Povjerenstva za industrijske odnose i predsjednika 
Johna Osgooda, čelnika Kompanije za proizvodnju ugljena iz Colorada 
koju su nadzirali Rockefelleri: 


WEINSTOCK: Ako radnik izgubi svoj život, dobivaju li članovi njegove 
obitelji koji ovise o njemu ikakvu odštetu? 

OSGOOD: Ne nužno. U nekim slučajevima da, a u nekim ne. 

WEINSTOCK: Ako je postao doživotni bogalj, postoji li ikakva odšteta? 

OSGOOD: Ne, gospodine, nema nikakve odštete. ... 

WEINSTOCK: Dakle, cijelo to breme svaljeno je izravno na njegova leđa. 

OSGOOD: = Da, gospodine. 

WEINSTOCK: Industrija ne snosi ništa od toga? 


OSGOOD: Ne, industrija ne snosi ništa od toga. 


Sindikalizam je jačao. Ubrzo nakon prijelaza stoljeća radnički su sindikati 
imali dva milijuna članova (jedan od četrnaest radnika), 80 posto bilo ih 
je u Američkoj federaciji radnika. AFL je bio ekskluzivni sindikat — gotovo 
su svi bili muškarci, gotovo su svi bili bijelci, gotovo su svi bili kvalificirani 
radnici. Iako je broj žena radnica neprestano rastao — udvostručio se s četiri 
milijuna 1890. na osam milijuna 1910., a žene su činile jednu petinu radne 
snage — samo je jedna od sto bila u sindikatu. 

Crni su radnici 1910. zarađivali jednu trećinu zarada bijelih radnika. 
Iako će Samuel Gompers, čelnik AFL-a, održati govore o svom uvjerenju 
u jednake prilike, crnac je bio isključen iz većine AFL-ovih sindikalnih 
podružnica. Gompers je neprestano govorio da se ne želi uplitati u »unu- 
tarnja pitanja« Juga: »Smatram da je rasni problem takav da se vi ljudi na 
jugu zemlje sami morate njime pozabaviti; također, bez uplitanja namet- 
ljivaca izvana.« 

U stvarnosti te borbe obični su radnici s vremena na vrijeme prevladavali 
ta razdvajanja. Foner citira prikaz osnivanja ženskog sindikata u čikaškim 
prihvatilištima za stoku koji je napisala Mary McDowell: 


Te se večeri dogodio dramatičan prizor kada je jedna irska djevojka na 
vratima povikala: »Obojena sestra traži pristup. Što da radim s njom?« 
A odgovor je došao od mlade irske žene koja je predsjedala: »Pusti je, 


naravno, a sve vi ostale pružite joj srdačnu dobrodošlicu!« 


U New Orleansu je 1907. opći štrajk na pristaništima, koji je obuhvaćao 
deset tisuća radnika (lučkih radnika, prijevoznika, prenositelja tereta), 
crnih i bijelih, trajao dvadeset dana. Čelnik crnačkih lučkih radnika E. 
S. Swan rekao je: 


Bijelci i crnci nikad prije nisu bili toliko snažno povezani zajedničkom 
vezom i u svojih 39 godina rada na pristaništima nikad nisam vidio tako 
mnogo solidarnosti. U svim se prethodnim štrajkovima crnca koristilo 
protiv bijelog čovjeka, ali to je stanje sada prošlost i obje rase zajedno stoje 


u borbi za zajedničke interese. ... 


To su bile iznimke. Općenito, crnca se isključivalo iz pokreta radničkih 
sindikata. W. E. B. Du Bois napisao je 1913. godine: »Sve je to trebalo 
dovesti do toga da se američkoga crnca uvjeri kako njegov najveći neprijatelj 
nije poslodavac koji ga pljačka, nego njegov kolega bijeli radni čovjek.« 
Rasizam je bio praktičan AFL-u. Isključivanje žena i stranaca također je 
bilo praktično. To su većinom bili nekvalificirani radnici, a AFL se, većinom 
ograničen na kvalificirane radnike, temeljio na filozofiji »poslovnog sindi- 
kalizma« (zapravo, vodeći dužnosnici svake AFL-ove podružnice nazivali su 
se »poslovnim agentima«), pokušavajući izjednačiti poslodavčev monopol 
nad proizvodnjom sa sindikalnim monopolom radnika. Na taj je način 
ostvario bolje uvjete za neke radnike, ali većinu je radnika izostavio. 

AFL-ovi dužnosnici izvlačili su velike plaće, bili su u prisnim odnosima 
s poslodavcima, čak su se kretali u visokom društvu. Redakcijska vijest iz 
Atlantic Cityja u New Jerseyju, pomodnog odmarališta uz obalu, u ljeto 
1910. glasila je: 


Jutros je John Mitchell, bivši vođa Sindikata rudara, igrajući bejzbol u 
kupaćem kostimu s predsjednikom Samom Gompersom, tajnikom Frankom 
Morrisonom i drugim čelnicima iz AFL-a, na plaži izgubio dijamantni prsten 
vrijedan 1000 dolara koji su mu darovali obožavatelji poslije postizanja 
dogovora tijekom velikog štrajka rudara u rudniku ugljena u Pennsylvaniji. 
Satnik George Berke, veteran spasilac na plaži, pronašao je prsten, na što je 
Mitchell izvukao novčanicu od sto dolara iz svežnja koji je nosio u džepu 


i uručio je satniku kao nagradu za nalaženje prstena. 


Dobro plaćeni čelnici AFL-a bili su zaštićeni od kritike strogo kontroliranim 
sastancima i »batinaškim« odredima — unajmljenim razbijačima koje se 
prvotno slalo protiv štrajkolomaca, ali s vremenom ih se počelo koristiti 
za zastrašivanje i premlaćivanje protivnika unutar sindikata. 

U takvoj su se situaciji — užasni uvjeti rada, ekskluzivnost u sindikalnoj 
organizaciji — radni ljudi željni radikalne promjene, uvidjevši korijene bijede 
u kapitalističkom sustavu, okrenuli novoj vrsti radničkog sindikata. Jednog 
jutra u lipnju 1905., u jednoj čikaškoj dvorani, na konvenciji se okupilo 
200 socijalista, anarhista i radikalnih radničkih sindikalista iz svih dijelova 
Sjedinjenih Američkih Država. Osnivali su I WW — Industrijske radnike 
svijeta. Veliki Bill Haywood, čelnik Zapadne federacije rudara, u svojoj se 
autobiografiji prisjeća da je pokupio komadić daske koja je ležala na podiju 
i iskoristio ga kao čekić predsjedavajućeg kako bi otvorio konvenciju: 


Kolege radnici. ... Ovo je Kontinentalni kongres radničke klase. Ovdje 
smo da bismo radnike ove zemlje spojili u pokret kojemu će svrha biti 
emancipacija radničke klase od robovskih okova kapitalizma. ... Ciljevi i 
zadaci te organizacije bit će davanje ekonomske moći, sredstava za život 
radničkoj klasi, preuzimanje kontrole nad postrojenima za proizvodnju i 


distribuciju, bez obzira na kapitalističke gospodare. 


Na govorničkom podiju uz Haywooda su bili Eugene Debs, vođa Socijalističke 
partije i Majka Mary Jones, sijeda sedamdesetpetogodišnjakinja koja je 

bila organizatorica Ujedinjenih rudarskih radnika Amerike. Konvencija 
je sastavila ustav, u preambuli kojeg je stajalo: 


Radnička klasa i klasa poslodavaca nemaju ništa zajedničko. Ne može 
biti mira sve dok glad i nestašica vladaju među milijunima radnih ljudi, 
a nekolicina, koju čini klasa poslodavaca, posjeduje sva dobra života. 
Između tih dviju klasa borba se mora nastaviti sve dok se svi trudbenici 
ne nađu na političkom kao i na industrijskom terenu, dok ne preuzmu i 
ne zadrže ono što proizvode svojim radom, posredovanjem ekonomske 
organizacije radničke klase bez povezivanja s bilo kojom političkom 


strankom. ... 


Jedan od IW'W-ovih pamfleta objasnio je zašto je došlo do raskida s AFL- 
ovom idejom o strukovnim sindikatima: 


Popis čikaških sindikata iz 1903. prikazuje ukupno 56 različitih sindi- 
kata u industriji konzervi, koji se dalje dijele na 14 različitih nacionalnih 
radničkih sindikata Američke federacija radnika. 

To je užasan primjer vojske podijeljene protiv sebe same, nasuprot 


snažne udruge poslodavaca. ... 


IWW (ili »wobblieji«, kako ih se počelo nazivati, iz zapravo nejasnih razloga) 
težio je organiziranju svih radnika u svakoj industriji u »jedan veliki sindikar« 
koji se neće dijeliti po spolu, rasi ili kvalifikacijama. Iznosili su argumente 
protiv sklapanja ugovora s poslodavcima jer je to često radnike sprječavalo 
da sami stupaju u štrajk ili da izraze naklonost prema drugim štrajkašima, 
čime se ljude iz sindikata pretvaralo u štrajkolomce. Kontinuiranu borbu 
običnih ljudi zamijenili su pregovori čelnika za ugovore, bili su uvjereni 
wobblieji. 


Govorili su o »izravnoj akciji«: 


Izravna akcija znači izravno industrijsku akciju radnika samih, za rad- 
nike i s pomoću radnika, bez lažljive pomoći obmanjivača radnika ili 
političara spletkara. Izravna je akcija štrajk koji su inicirali, kontrolirali i 
dogovorili radnici kojih se to izravno ticalo. ... Izravna je akcija industrijska 


demokracija. 

U jednom je TW'W-ovu pamfletu stajalo: »Da vam kažem što izravna 
akcija znači? Radnik na poslu reći će šefu kada i gdje će raditi, koliko dugo 
i za koje nadnice te pod kojim uvjetima.« 

Ljudi iz 1W W-a bili su borbeni, odvažni. Unatoč reputaciji koju im je 
pripisivao tisak, oni nisu vjerovali u započinjanje nasilja, već su uzvraćali 
kad bi ih se napalo. U McKees Rocksu u Pennsylvaniji 1919. vodili su 
štrajk 6000 radnika protiv podružnice U. S. Steel Companyja, suprotsta- 
vili su se pripadnicima državne policije i borili se s njima. Obećali su da 
će oduzeti život svakom policajcu za svakog ubijenog radnika (u jednom 
obračunu puškama ubijena su četiri štrajkaša i tri policajca), i uspjeli su 
održati štrajkaške straže oko tvornica sve dok nisu ispunjeni zahtjevi 
postavljeni u štrajku. 

IWW je vidio što je u pozadini štrajkova: 


Štrajkovi su samo incidenti u klasnom ratu; oni su ispiti snage, povremene 
vježbe tijekom kojih radnici sami sebe uvježbavaju za uigranu akciju. To je 
uvježbavanje najpotrebnije kako bi se mase pripremile za konačnu »kata- 
strofu«, za opći štrajk koji će dovršiti eksproprijaciju poslodavaca. 


U to se vrijeme u Španjolskoj, Iraliji i Francuskoj snažno razvijala ideja anar- 
hosindikalizma — da će radnici osvojiti vlast, ne preotimanjem državnoga 
mehanizma u oružanoj pobuni, već zaustavljanjem ekonomskog sustava 
općim štrajkom, potom njegovim zauzimanjem za dobro svih. Organizator 


TW W-a Joseph Ettor izjavio je: 


Ako radnici svijeta žele pobijediti, oni samo trebaju priznati vlastitu soli- 
darnost. Ne moraju učiniti ništa drugo do prekrižiti ruke i svijet će srati. 


Radnici su s rukama u džepovima moćniji od sve imovine kapitalista. ... 


Bila je to neodoljivo moćna ideja. U deset uzbudljivih godina nakon svoga 
nastanka I WW je postao prijetnja kapitalističkoj klasi, upravo kada je kapi- 
talistički rast bio ogroman, a profiti golemi. INW'W nikad nije imao više od 
pet do deset tisuća upisanih članova u bilo kom vremenu; ljudi su dolazili 
i odlazili, i vjerojatno je 100.000 ljudi bilo učlanjeno u njega u različitim 
vremenima. Međutim njihova energija, njihova ustrajnost, njihovo nadahnuće 
za druge, njihova sposobnost da mobiliziraju tisuće na jednom mjestu, na 
vrijeme, učinili su da je njihov utjecaj u zemlji kudikamo nadilazio njihov 
broj. Putovali su svugdje (mnogi su bili nezaposleni ili radnici s nestalnim 

mjestom zaposlenja); organizirali su, pisali, govorili, pjevali, širili su svoju 
poruku i svoj duh. 

Napadalo ih se svim oružjima koje je sustav mogao prikupiti: novinama, 
sudovima, policijom, vojskom, nasiljem rulje. Lokalne su vlasti donijele 
zakone koji su im branili da govore; IW\X je prkosio tim zakonima. U 
Missoulu u Montani, područje obrade drvne građe i rudnika, stotine je 
wobblieja stiglo u zatvorenom teretnom vagonu nakon što su neki bili spri- 
ječeni da govore. Uhićivali su ih jednoga za drugim sve dok nisu pretrpali 
zatvore i sudnice, i konačno su prisilili grad da opozove svoju uredbu protiv 
držanja govora. 

U Spokaneu u Washingtonu godine 1909. donesena je uredba koja je 
zabranjivala ulična okupljanja, a jedan je TWW-ov organizator koji je ustrajao 
na govoru uhićen. Tisuće wobblieja umarširalo je u središte grada kako bi 
održalo govor. Govorili su jedan za drugim i uhićivali su ih sve dok njih 
šesto nije završilo u zatvorima. Zatvorski su uvjeti bili okrutni i nekoliko je 
ljudi umrlo u svojim ćelijama, ali je IW W izborio svoje pravo na govore. 

U Fresnu u Kaliforniji godine 1911. došlo je do još jedne borbe oko 
slobode govora. Call iz San Francisca komentirao je: 


To je jedna od onih čudnih situacija koje iznenada izbiju i koje je teško 
shvatiti. Nekih 1000 ljudi, čiji je posao da rade svojim rukama, skiću se 
i kradu usput, trpe nevolje i suočavaju se s opasnostima — da bi završili u 


ZAtVoru. ... 


U zatvoru su pjevali, vikali, držali govore kroz rešetke skupinama koje 
bi se sastajale pred zatvorom. Joyce Kornbluh izvješćuje o tome u svojoj 
iznimnoj zbirci PW W-ovih dokumenata Rebel Voices: 


Smjenjivali su se u predavanjima o klasnoj borbi i započinjanju wobbly- 
pjesama. Kada ne bi hrjeli prestati, tamničar bi poslao vatrogasna kola 
i zapovjedio bi da se zalije zatvorenike najjačim mlazom iz vatrogasnih 
šmrkova. Ljudi bi upotrebljavali svoje madrace kao štitove, a tišina bi se 
ponovno uspostavljala jedino onda kada bi ledena voda u ćelijama došla 
do koljena. 


Kada su gradski dužnosnici čuli da ih još 1000 planira doći u grad, skinuli 
su zabranu držanja govora na ulicama i puštali su zatvorenike u malim 
skupinama. 

Iste te godine u Aberdeenu u Washingtonu opet je donesen zakon 
protiv slobodnog govora, došlo je do uhićenja, zatvora i, neočekivano, do 
pobjede. Jedan od uhićenih ljudi, »Zdepasti« Payne, stolar, pomoćni radnik 
na farmi, urednik IW'W-ovih novina, pisao je o tom iskustvu: 


Bili su ondje, osamnaest ljudi u naponu snage, kojih je većina došla 
izdaleka po snijegu i koji su svoj put prevladavali prolazeći neprijateljski 
raspoloženim gradovima, bez prebijene pare i gladni, u mjesto gdje je 
zatvorska kazna bila najnježniji postupak koji se mogao očekivati i gdje 
su većinu već bili otjerali u močvare i gotovo nasmrt izbatinali. ... Ipak 
bili su ondje smijući se dječačkom radošću tragičnim stvarima koje su 
za njih bile šale. ... 

Međutim što je motiviralo akciju tih ljudi? ... Zašto su bili ondje? Je 
li zov bratstva u ljudskoj vrsti veći od bilo kakva straha ili neugodnosti, 
usprkos naporima gospodara života tijekom šest tisuća godina da iskorijene 


raj zov bratstva iz naših umova? 


U San Diegu su Jacka Whitea, wobblieja uhićena 1912. tijekom borbe za 
slobodni govor, osuđena na šest mjeseci u okružnom zatvoru na kruh i 
vodu, pitali ima li što reći sudu. Stenograf je zabilježio ono što je rekao: 


Javni me tužitelj, u svom obraćanju poroti, optužio da sam na javnom 
podiju na javnom okupljanju rekao: »K vragu sa sudovima, mi znamo što 
je pravda.« Rekao je veliku istinu kada je lagao, jer da je tražio po najskro- 
vitijim kucima mog uma, mogao je pronaći tu misao, nikad prije izraženu, 
ali koju ja sada izražavam: »K vragu sa sudovima, ja znam što je pravda«, 
zato što sam sjedio u vašoj sudnici dan za danom i vidio pripadnike svoje 
klase kako prolaze pred tim, takozvanim sudištem pravde. Vidio sam vas, 
suče Sloane, i druge vašeg soja, kako ih šaljete u zatvor zato što su se usudili 
dirnuti u posvećeno pravo na vlasništvo. Postali ste slijepi i gluhi na prava 
čovjeka da teži životu i sreći i zdrobili ste ta prava kako bi se očuvalo to 
posvećeno pravo na vlasništvo. Potom mi kažete da poštujem zakon. Ne 
poštujem ga. Prekršio sam zakon, kao što ću prekršiti svaki od vaših zakona 
i dalje ću dolaziti pred vas i reći: »K vragu sa sudovima.« ... 

Tužitelj je lagao, ali ja ću prihvatiti njegovu laž kao istinu i ponovno 
reći kako vi, suče Sloane, ne biste bili u zabludi glede moga stava: »K vragu 


s vašim sudovima, ja znam što je pravda.« 

Događala su se premlaćivanja, javna sramoćenja, porazi. Jedan član TWW-a 
John Stone govori o tome kako su ga pustili iz zatvora u San Diegu u 
ponoć zajedno s jednim drugim čovjekom iz IWW-a i prisilno ugurali u 


automobil: 


Izveli su nas iz grada, nekih dvadeset milja, gdje se vozilo zaustavilo. ... 
čovjek iza mene udario me palicom nekoliko puta po glavi i ramenima; 
drugi me čovjek zatim udario šakom po ustima. Oni koji su mi bili iza leđa 
iznenada su me okružili i počeli me nogama udarati u trbuh. Onda sam 
počeo bježati; i čuo sam kako je metak prozujao pokraj mene. Zaustavio 
sam se. ... Ujutro sam pregledao u kojem je stanju bio Joe Marco i ustanovio 


sam da mu je zatiljak raskoljen napola. 


Godine 1916. u Evercttu u Washingtonu na pun brod wobblieja pucalo je 
200 naoružanih dobrovoljaca koje je skupio šerif, pet je wobblieja ustrije- 
ljeno, 31 je ranjen. Ubijena su dva dobrovoljca, devetnaest ih je ranjeno. 
Iduće godine — godine kad su Sjedinjene Američke Države ušle u Prvi 
svjetski rat — samoorganizirani građani u Montani oteli su TW W-ova 
organizatora Franka Lirtlea, mučili ga i objesili, ostavivši mu tijelo da visi 
sa željezničkog postolja. 

Joe Hill, TW W-ov organizator, napisao je mnogo pjesama — zajedljivih, 
smiješnih, klasno osviještenih, inspirativnih — koje su se pojavljivale u 
IW W-ovim glasilima i u njegovoj Lžttle Red Song Book. Postao je legenda 
u svoje vrijeme i poslije. Njegova pjesma »Propovjednik i rob« govorila je 
o Crkvi, omiljenoj meti TW \W-a: 


Dugokosi propovjednici izlaze svake noći, 

Što je krivo, a što pravo pokušavaju vam reći; 
Ali, kad" ih pitate ima L'što za jelo 
Odgovorit će vam vrlo slatkorječivo: 


Naskoro jest ćeš 

U toj divnoj zemlji nebeskoj; 

Radi i moli, preživi na travi suhoj, 

A kad umreš, pitu na nebesima dobit ćeš. 

Njegovu pjesmu »Buntovnica« inspirirao je štrajk žena u pogonima tekstilne 
industrije u Lawrencu u Massachusettsu, a osobito I\WW-ova voditeljica 
tog štrajka Elizabeth Gurley Flynn: 


Ima žena raznih fela 

U ovom čudnovatom svijetu, kao što svatko zna, 

Neke u prekrasnim palačama žive, 

Au najfiniju odjeću se oblače. 

Postoje plavokrvne kraljice i princeze, 

Koje imaju hamajlije napravljene od dijamanata i bisera, 
Ali jedina Punokrvna Dama 

Jest Buntovnica. 


U studenom 1915. Joe Hill je optužen da je prilikom pljačke ubio trgovca 
mješovitom robom u Salt Lake Cityju u saveznoj državi Utah. Sudu nisu 
predočeni neposredni dokazi da je on počinio to ubojstvo, ali je bilo dovoljno 
dokaznog materijala koji je porotu uvjerio da ga proglasi krivim. Taj je 
slučaj postao poznat diljem svijeta i 10.000 pisma poslano je vlastima u 
znak prosvjeda, no streljački je vod pogubio Joea Hilla dok se strojnicama 
čuvao ulaz u zatvor. On je malo prije toga pisao Billu Haywoodu: »Ne 
trošite vrijeme na žaljenje. Organizirajte se.« 

IWW je bio uključen u niz dramatičnih događaja u Lawrenceu u 
Massachusettsu godine 1912., gdje je American Woolen Company posje- 
dovao četiri pogona. Radnu su snagu činile imigrantske obitelji — por- 
tugalske, francusko-kanadske, engleske, irske, ruske, talijanske, sirijske, 
litvanske, njemačke, poljske, belgijske — koje su živjele u prenapučenim, 
zapaljivim drvenim nastambama. Prosječna je nadnica iznosila 8,76 dolara 
tjedno. Liječnica u Lawrenceu dr. Elizabeth Shapleigh napisala je: 


Znatan broj dječaka i djevojčica umire u roku prve dvije ili tri godine nakon 
što počnu raditi ... trideset šest od sto svih muškaraca i žena koji rade u pogonu 


umiru prije ili do vremena kada navrše dvadeset petu godinu života. 


Bilo je to u siječnju, usred zime, kada su omotnice s plaćama distribuirane 
pletiljama u jednom od tvorničkih pogona — Poljakinjama — pokazale da su 
im smanjili nadnice, već preniske da bi prehranile svoje obitelji. Zaustavile 
su svoje tkalačke strojeve i izašle iz pogona. Sutradan je 5000 radnika u 
jednom drugom pogonu obustavilo rad, zaputili su se do sljedećeg pogona, 

srušili ulazna vrata, isključili struju koja je pokretala tkalačke stanove i 
pozvali druge radnike da napuste svoja radna mjesta. Uskoro je 10.000 
radnika bilo u štrajku. 

Poslan je telegram Josephu Ertoru, dvadesetšestogodišnjem Talijanu, 
čelniku IWW-a u New Yorku, da dođe u Lawrence pomoći voditi štrajk. 
Došao je. Osnovan je pedeseteročlani odbor, u kojem su bili zastupljeni radnici 
svih nacionalnosti, kako bi donosio važne odluke. Manje od tisuću radnika 
u pogonu bili su članovi TW W-a, no kako je AFL ignorirao nekvalificirane 
radnike, oni su se stoga okrenuli vodstvu TW W-a tijekom šrrajka. 

I WW je organizirao masovna okupljanja i parade. Štrajkaši su morali 
nabavljati hranu i gorivo za 50.000 ljudi (cjelokupno stanovništvo Lawrencea 
iznosilo je 86.000 ljudi); osnovane su kuhinje s juhom, a novac je počeo 
pristizati iz cijele zemlje — od radničkih sindikata, podružnica TW W-a, 
socijalističkih skupina, pojedinaca. 

Gradonačelnik je pozvao lokalnu miliciju; guverner je naredio da državna 
policija izađe na teren. Povorku štrajkaša napala je policija nekoliko tjedana 
nakon početka štrajka. Nemiri su trajali cijeli taj dan. Navečer je ustrijeljena 
i ubijena štrajkašica Anna LoPizzo. Svjedoci su rekli da je to učinio policajac, 
međutim vlasti su uhitile Josepha Ettora i jednog drugog TW W-ova orga- 
nizatora koji je došao u Lawrence, pjesnika Artura Giovanittija. Nijedan 
od njih nije se nalazio na poprištu gdje se dogodila pucnjava, međutim 
optužnica je glasila da su »Joseph Ettor i Arturo Giovanitti doista inicirali, 
pronašli i savjetovali ili zapovjedili dotičnoj osobi čije ime nije poznato da 
počini spomenuto ubojstvo ...«. 

Kad je Ettor, vođa štrajkaškog odbora, završio u zatvoru, pozvan je Veliki 
Bill Haywood da ga zamijeni; i drugi I\W W-ovi organizatori, uključujući 
Elizabeth Gurley Flynn, došli su u Lawrence. U gradu su se nalazile 22 
čete milicije i dvije konjičke jedinice. Proglašeno je izvanredno stanje i 
građanima je zabranjeno razgovarati na ulicama. Uhićeno je 36 štrajkaša, 
a mnogi su od njih osuđeni na godinu dana zatvora. U utorak 30. siječnja 
mladi sirijski štrajkaš John Ramy nasmrt je izboden bajunetom. Međutim 
štrajkaši su i dalje bili vani, a pogoni nisu radili. Ettor je rekao: »Bajuneti 
ne mogu plesti odijela.« 

U veljači su štrajkaši počeli održavati masovne štrajkaške straže oko 
tvornica, sedam do deset tisuća ljudi u neprekidnom nizu, marširajući 
okruzima s tvorničkim pogonima, s bijelim trakama na rukavima: »Nemoj 
biti štrajkolomac.« Međutim počelo im je nedostajati hrane i djeca su bila 
gladna. Njujorški je Call, socijalističke novine, predložio da se djecu štrajkaša 

pošalje obiteljima simpatizera u drugim gradovima kako bi se brinule za 
njih dok štrajk traje. To su radili štrajkaši u Europi, nikad u Sjedinjenim 
Američkim Državama — međutim u roku tri dana Call je dobio četiristo 
pisama u kojima se nudilo preuzimanje brige o djeci. I W7 i Socijalistička 
partija počeli su organizirati egzodus djece preuzimajući prijave od obitelji 
koje su ih željele, dogovorivši medicinske preglede za najmlađe. 

Dana 10. veljače više od stotinu djece u dobi od četiri do četrnaest 
otputovalo je iz Lawrencea u New York City. Na Grand Central Stationu 
dočekalo ih je pet tisuća talijanskih socijalista koji su pjevali »Marseljezu« 
i »Internacionalu«. Idućeg je tjedna još stotinu djece došlo u New York, 
a trideset pet u Barre u Vermontu. Postajalo je jasno: ako se pobrinu za 
djecu, štrajkaši mogu ostati vani jer im je raspoloženje bilo izvrsno. Gradski 
dužnosnici u Lawrenceu, citirajući Zakonik o zanemarivanju djece, rekli 
su da neće dozvoliti da još djece napusti Lawrence. 

Unatoč gradskom ukazu, 24. veljače okupljena je skupina od četrdeser 
djece kako bi otputovala u Philadelphiju. Željeznička je postaja bila krcata 
policijom, a prizor koji je uslijedio kongresmenu je opisala članica Ženskog 


odbora iz Philadelphije: 


Kada je došlo vrijeme za odlazak, djeca su bila postrojena u dugi red, dvoje 
po dvoje, u urednoj povorci, s roditeljima koji su ih držali za ruke; baš su 
se bili zaputili prema vlaku kad nam je policija prepriječila put palicama, 
udarajući na sve strane, ne obazirući se na djecu, koja su se našla u krajnjoj 
opasnosti da budu nasmrt zgažena. Majke i djecu tako se bacalo i fizički 
odvlačilo na vojnički kamion, a čak su ih i tada udarali palicama ne oba- 


zirući se na urlike uspaničenih žena i djece. ... 


Tjedan dana nakon toga žene koje su se vraćale sa sastanka okružila je 
policija i udarala ih palicama; jednu su trudnu ženu onesviještenu odnijeli 
u bolnicu i ondje je rodila mrtvo dijete. 

Šrrajkaši su ipak ustrajali. »Uvijek su marširali i pjevali«, napisala je 
izvjestiteljica Mary Heaton Vorse. »Umorne, sive gomile koje su se nepre- 
kidno smanjivale i povećavale u tvorničkim pogonima probudile su se i 
otvarale usta da zapjevaju.« 

American Woolen Company odlučio je popustiti. Ponudila je povišice 
od pet do jedanaest posto (štrajkaši su insistirali da najslabije plaćeni dobiju 
najveća povećanja), slobodno vrijeme i četvrt dolara za prekovremeni 
rad i bez diskriminiranja onih koji su štrajkali. Dana 14. ožujka 1912. 

10.000 štrajkaša okupilo se na općinskom zemljištu Lawrencea i s Billom 
Haywoodom kao predsjednikom izglasali su kraj štrajka. 

Ettora i Giovanittija izveli su pred sud. Podrška im je rasla diljem zemlje. 
Organizirane su povorke podrške u New Yorku i u Bostonu; 30. rujna 
15.000 radnika iz Lawrencea održalo je dvadesetčetverosatni štrajk u znak 
podrške njima dvojici. Poslije toga dvije je tisuće najaktivnijih štrajkaša 
dobilo otkaz, međutim TW'W je zaprijetio da će pozvati na drugi štrajk pa 
su ih vratili na posao. Porota je Ettora i Giovanittija proglasila nevinima i 
tog se poslijepodneva 10.000 ljudi okupilo u Lawrenceu da to proslavi. 

IWW je svoj slogan »Jedan veliki sindikat« shvaćao ozbiljno. Kada 
su se organizirali radnici u tvornici ili u rudniku, uključivale su se žene, 
stranci, crni radnici, najniži sloj i najnekvalificiraniji radnici. Kada se 
Bratstvo radnika za obradu debala u Louisiani organiziralo u sindikat i 
pozvalo Billa Haywooda da im održi govor 1912. (ubrzo nakon pobjede u 
Lawrenceu), on je bio iznenađen što na tom okupljanju nije bilo nijednog 
crnca. Rekli su mu da je u Louisiani protuzakonito održavati međurasna 
okupljanja. Haywood je rekao na toj konvenciji: 


Radire zajedno u istim pogonima. Ponekad crni čovjek i bijeli čovjek zajedno 
posijeku isto drvo. Sada ste se okupili na konvenciji kako biste raspravili o 
uvjetima u kojima radite. ... Zašto ne biti razborit u vezi s tim i ne pozvati 
crnce na osnivačku skupštinu? Ako je to protivno zakonu, onda je ovo pravo 


vrijeme da se taj zakon prekrši. 


Crnce se pozvalo na osnivačku skupštinu, koja je potom izglasala pridru- 
živanje IW W-u. 

Godine 1900. bilo je 500.000 žena koje su radile u uredima — godine 
1870. bilo ih je 19.000. Žene su bile telefonistice u telefonskim centralama, 
radnice u skladištima, njegovateljice. Pola milijuna njih bile su učiteljice. 
Učiteljice su osnovale Učiteljsku ligu koja se borila protiv automatskog 
otpuštanja žena koje bi zatrudnjele. Sljedeća »Pravila za ženske učitelje« 
izvjesio je školski odbor u jednom gradu u Massachusettsu: 


1. Nemojte se udavati. 
2. Ne napuštajte grad ni u koje vrijeme bez dopuštenja školskog odbora. 
3. Ne družite se s muškarcima. 


4. Budite kod kuće između osam sati navečer i šest sati ujutro. 

5. Ne zadržavajte se po slastičarnicama u središtu grada. 

6. Ne pušite. 

7. Ne ulazite u kočiju ni s jednim muškarcem izuzev sa svojim ocem ili 
bratom. 

8. Ne odijevajte se u vedre boje. 

9. Ne bojite kosu. 


10. Ne nosite nikakvu haljinu kraću od sedam centimetara iznad gležnja. 


Radne uvjete žena koje su radile u pivovari u Milwaukeeju opisala je Majka 
Mary Jones, koja je ondje kratko radila 1910. (u to je vrijeme imala blizu 
osamdeset godina): 


Osuđene na svakodnevni robovski rad u praonici u mokrim cipelama i u 
mokrom odijelu, okružene prostačkim, surovima nadglednicima ... jadne 
djevojke rade u ogavnom smradu ukiseljena piva, dižući sanduke s praznim 
i punim bocama koji teže od 45 do 65 kilograma. ... Reumatizam je jedno 
od kroničnih oboljenja i tijesno je povezan sa sušicom. ... Nadglednici 
često propisuju vrijeme koliko djevojke mogu ostati u zahodima. ... Mnoge 
djevojke nemaju ni doma ni roditelja te su prisiljene hraniti se, odijevati 


i stanovati ... za tri dolara tjedno. ... 


U praonicama rublja žene su se organizirale. Godine 1909. Priručnik Ženske 
lige industrijskih sindikata pisao je o ženama u praonicama s parom: 


Kako biste izglačale košulju za minutu? Pomislite na stajanje kod stroja za 
izažimanje rublja točno iznad praonice u kojoj vruća para suklja po podu 
10, 12, 14, a ponekad i 17 sati dnevno! Ponekad su ti podovi napravljeni 
od cementa i tada se čini kao da se stoji na užarenom ugljenu, a radnice su 
natopljene znojem. ... One ... udišu zrak ispunjen česticama sode, amonijaka 
i drugim kemikalijama! Sindikat radnica u praonicama ... u jednom gradu 


smanjio je taj dugi dan na devet sati i povećao je nadnice za 50 posto. ... 


Radničke su borbe mogle popraviti situaciju, ali su resursi zemlje ostajali 
u rukama moćnih korporacija kojima je motiv bio profit, koje su svojom 
moći zapovijedale vladi Sjedinjenih Američkih Država. U zraku se osjećala 
jedna ideja, koja je postajala sve jasnija i snažnija, ideja koja se nije nalazila 
samo u teoriji Karla Marxa nego i u snovima pisaca i umjetnika različitih 

razdoblja: da se ljudi mogu suradnički koristiti blagodatima zemlje kako 
bi svima učinili život boljim, ne samo nekolicini. 
Negdje na prijelazu stoljeća štrajkaške su se borbe umnožavale — 1890-ih 
bilo je oko tisuću štrajkova godišnje; oko 1904. godišnje je bilo 4000 
. štrajkova. Zakonodavstvo i vojne snage uvijek su iznova stajale na stranu 
bogatih. Bilo je to vrijeme kada su stotine tisuća Amerikanaca počele 
razmišljati o socijalizmu. 


Debs je 1904., tri godine poslije osnivanja Socijalističke partije, napisao: 


»Jednostavno i jasno« rečeno, radnički sindikati iz prošlosti ne odgovaraju , 
na zahtjeve današnjice. ... 

Nastojanje svakog pojedinačnog radničkog sindikata da održi vlastitu 
neovisnost zasebno i odvojeno od drugih za posljedicu je imalo sudska 


zaplitanja, koja su pridonosila nesuglasicama, razdoru i konačnom raskidu. 


Članove radničkih sindikata treba naučiti ... da radnički pokret znači 
više, beskonačno više od tričavog povećanja nadnica i štrajka potrebnog 
da se ono osigura; da mu je, dok se angažira da učini sve što se može 
učiniti za poboljšanje životnih uvjeta svojih članova, viša svrha zbaciti 
kapitalistički sustav privatnog vlasništva nad oruđima za rad, ukinuti 
nadničarsko robovlasništvo i ostvariti slobodu cijele radničke klase i, 


zapravo, cjelokupnog čovječanstva. ... 


Debs nije postigao ništa u teoriji, ili analizi, ali je rječito, strastveno izražavao 
ono što su ljudi osjećali. Pisac Heywood Broun jednom je citirao kolegu 
socijalista koji je govorio o Debsu: »Iaj starac s vatrom u očima stvarno 
vjeruje da može postojati nešto poput bratstva ljudi. I to nije najsmješnija 
strana toga. Sve dok je on tu, i ja vjerujem u to.« 

Eugene Debs postao je socijalist boraveći u zatvoru tijekom štrajka 
u Pullmanu. Onda je postao glasnogovornik stranke koja ga je pet puta 
nominirala za predsjednika. Ta je stranka u jednom trenutku imala 100.000 
članova i 1200 ljudi na državnim položajima u 340 gradskih uprava. Njezine 
glavne novine Appeal to Reason, za koje je Debs pisao, imale su pola milijuna 
pretplatnika, a diljem je zemlje izlazilo mnoštvo drugih socijalističkih novina 
i tako je, sve zajedno, vjerojatno milijun ljudi čitalo socijalistički tisak. 

Socijalizam je izašao iz malih krugova gradskih doseljenika — židovski 
i njemački socijalisti govorili su na svojim jezicima — i postao je ame- 
rički. Najjača socijalistička organizacija na razini savezne države bila je u 

Oklahomi, koja je 1914. imala 12.000 članova koji su plaćali članarinu 
(više od savezne države New York), a izabrali su više od stotinu socijalista 
u lokalnu vlast, uključujući šestoricu u zakonodavno tijelo savezne države 
Oklahome. Izlazilo je 55 socijalističkih tjednika u Oklahomi, Teksasu, 
Louisiani, Arkansasu, a ljetni su kampovi okupljali tisuće ljudi. 

James Green u svojoj knjizi Grass-Roots Socialism opisuje radikale s jugo- 
zapada zemlje kao »zadužene naseljenike, selilačke farmere zakupce, rudare 
u rudnicima ugljena i radnike na željeznici, “mestike' drvosječe iz borovih 
šuma, propovjednike i školske učitelje iz prerija isprženih suncem ... seoske 
zanatlije i ateiste ... neznane ljude koji su stvorili najjači regionalni socijalistički 
pokret u povijesti Sjedinjenih Američkih Država«. Green nastavlja: 


Socijalistički je pokret ... vrlo pomno organiziralo mnoštvo bivših populista, 
militantnih rudara i radnika sa željeznice koji su završili na crnim listama, 
kojima je pomagao izniman kadar profesionalnih agitatora i edukatora 
nadahnutih povremenim posjetima nacionalnih figura kao što su Eugene 
V. Debs i Majka Jones. ... Ta jezgra organizatora rasla je kako bi uključila 
domaće otpadnike. ... mnogo veću skupinu agitatora amatera koji su skupljali 
priloge po regiji prodajući novine, osnivajući čitalačke skupine, organizirajući 


lokalne podružnice i održavajući improvizirane govore na ulicama. 


U tom se pokretu osjećao gotovo religiozni žar, kao i u Debsovoj rječitosti. 
Godine 1906., poslije utamničenja Billa Haywooda i dvojice drugih duž- 
nosnika iz Zapadne federacije rudara u Idahu na temelju očigledno lažne 
optužbe za ubojstvo, Debs je napisao zapaljiv članak u Appeal to Reasonu: 


Ubojstvo je isplanirano i uskoro će se izvršiti u ime i u formi zakona. ... 

To je podmukao plan; urota koja zavrjeđuje osudu; paklensko sil- 
ništvo. ... 

Pokušaju li ubiti Moyera, Haywooda i njihovu braću, milijun revolu- 
cionara, najmanje, doći će im s puškama. ... 

Kapitalistički sudovi nikad nisu, i nikad neće, učiniti ništa za radničku 
klasu. ... 

Specijalna revolucionarna konvencija proletarijata ... bila bi u redu, a 
budu li se zahtijevale ekstremne mjere, mogao bi se zapovjediti opći štrajk 
i paralizirati industrija kao predigra općem ustanku. 


Ako plutokrati započnu programom, mi ćemo ga završiti. 


374 


Theodore Roosevelt, pročitavši to, poslao je kopiju svome ministru unutraš- 
njih poslova W. H. Moodyju s bilješkom: »Je li moguće pokrenuti kazneni 
sudski postupak protiv Debsa i vlasnika ovih novina?« 

Kako su socijalisti postajali sve uspješniji u anketama (Debs je dobivao 
900.000 glasova 1912., dvostruko više od onoga što je imao 1908.) i sve 
zaokupljeniji povećanjem tog odaziva, postali su kritičniji prema TW W- 
ovoj taktici »sabotaže« i »nasilja« te su 1913. Billa Haywooda uklonili iz 
Izvršnog odbora Socijalističke stranke tvrdeći da je zagovarao nasilje (iako 
su neki Debsovi napisi bili kudikamo vatreniji). 

Žene su bile akcivne u socijalističkom pokretu, više kao obične radnice 
nego kao voditeljice — i katkad kao oštre kritičarke političkih smjernica 
socijalista. Helen Keller, primjerice, nadarena gluhonijema i slijepa žena 
iznimne društvene vizije, komentirala je istjerivanje Billa Haywooda u 
pismu upućenom njujorškom Callu: 


S najdubljim sam žaljenjem čitala o napadima na druga Haywooda ... 
takav podmukao sukob između dviju frakcija koje bi trebale biti jedna, i 
to, također, u najkritičnijem razdoblju u borbi proletarijata. ... 

Što je? Hoćemo li razliku u stranačkoj taktici staviti ispred očajničkih 
potreba radnika? ... Dok nebrojene žene i djeca slamaju svoja srca i razaraju 
svoja tijela u dugim danima mučnog rintanja, mi se borimo jedni protiv 
drugih. Sram nas bilo! 


Godine 1904. žene su činile samo tri posto članstva Socijalističke stranke. 
Na nacionalnoj je konvenciji te godine bilo samo osam ženskih delegata. 
Međutim za nekoliko godina lokalne su ženske socijalističke organizacije i 
nacionalni časopis Socialist Women počeli uvoditi više žena u stranku, tako da 
su žene 1913. činile 15 posto članstva. Urednica u Socžalist Womenu Josephine 
Conger-Kaneko insistirala je na važnosti odvojenih ženskih skupina: 


U odvojenoj bi organizaciji najbezazlenija mala ženica uskoro mogla shva- 
titi da presjeda sastankom, da iznosi prijedloge i da brani svoj stav malim 
»govorom«. Nakon godinu ili dvije takve prakse ona je spremna raditi s 
muškarcima. I postoji moćna razlika između rada s muškarcima i jedno- 


stavnog sjedenja u poslušnom klanjanju u sjeni njihove agresivne moći. 


Socijalistice su bile aktivne u feminističkom pokretu početkom 1900-ih. 
Prema Kate Richards O'Hare, socijalističkoj čelnici iz Oklahome, socijalistice 

iz New Yorka bile su vrhunski organizirane. Tijekom kampanje iz 1915. 
u New Yorku za referendum o ženskom pravu, na glasovanju u jednom 
danu na vrhuncu te kampanje razdijelile su 60.000 letaka na engleskom, 
50.000 na jidišu, prodale su 2500 knjiga po cijeni od jednog centa i 1500 
knjiga po cijeni od pet centi, zalijepile su 40.000 naljepnica i održale sto 
sastanaka. 

Međutim jesu li postojali problemi žena koji su nadilazili politiku i 
ekonomiju, koje socijalistički sustav neće automatski riješiti? Kad se ispravi 
ekonomska baza spolnog ugnjetavanja, hoće li uslijediti jednakost? Vođenje 
bitke za pravo na glasovanje ili za bilo što manje od revolucionarne pro- 
mjene — je li to bilo besmisleno? Taj se argument sve više izoštravao kako 
je ženski pokret s početka 20. stoljeća rastao, kako su žene sve otvorenije 
progovarale, više se organizirale, prosvjedovale, paradirale — za pravo glasa 
i za njihovo priznavanje kao jednakih u svakoj sferi, uključujući seksualne 
odnose i brak. 

Charlotte Perkins Gilman, koja je u svojem pisanju naglašavala ključno 
pitanje ekonomske jednakosti među spolovima, napisala je poemu »Socijalist 
i sufražetkinja« koja je završavala stihovima: 


»Uzdignut svijet uzdiže žene«, 

Socijalist je objasnio. 

»Ne može doći ni do kakvog uzdignuća svijeta 

Dok toliko je ponižena polovina svijeta«, 

Sufražetkinja je smatrala. 

Taj svijet se probudio, pa im resko odgovorio: 

»Vaš rad vidim navlas istim; 

Radile u naporu odvojenom ili radile u naporu sjedinjenom, 
Radite, svaka, cijelim srcem svojim — 

Samo započnite već jednom!« 


Kada je Susan Anthony, u svojoj osamdesetoj godini, otišla poslušati govor 
Eugenea Debsa (dvadeset pet godina prije toga, on je slušao njezin govor i 
otad se nisu sreli), srdačno su se zagrlili i potom su kratko izmijenili neko- 
liko riječi. Ona je smiješeći se rekla: »Dajte nam pravo glasa, a mi ćemo 
vama socijalizam.« Debs je odgovorio: »Dajte nam socijalizam, a mi ćemo 
vama pravo glasa.« 

Bilo je žena koje su insistirale na ujedinjavanju ciljeva i socijalizma i 
feminizma, kao što je Crystal Eastman, koja je zamišljala nove načine na 


376 


koje bi muškarci i žene mogli živjeti zajedno i zadržavati svoju neovisnost, 
različite od tradicionalnog braka. Ona je bila socijalistica, ali je jednom 
napisala kako žena »zna da se cjelokupno robovlasništvo žene ne sažima 
u sustavu profita i da propast kapitalizma ne jamči njezinu potpunu 
emancipaciju«. 

U prvih 15 godina 20. stoljeća bilo je više žena fizičkih radnica, s više 
iskustva u radničkim borbama. Neke su žene iz srednje klase, svjesne ugnje- 
tavanja žena i želeći učiniti nešto, odlazile na koledže i postajale svjesne 
sebe ne samo kao kućanica. Povjesničar William Chafe piše (Women and 


Equality): 


Studentice na koledžu prožete su samosvjesnim smislom za misiju i stra- 
stvenom predanošću da poboljšaju svijet. Postale su liječnice, profesorice 
na koledžu, socijalne aktivistice, poslovne žene, odvjetnice i arhitektice. 
Nadahnute intenzivnim osjećajem za svrhu i druževnost, za sobom su ostavile 
iznimne rezultate premda nisu imale velikih izgleda. Jane Addams, Grace 
i Edith Abbott, Alice Hamilton, Julia Lathrop, Florence Kelley — sve su 
one došle iz te prve generacije i uspostavile program djelovanja društvene 


reforme u prva dva desetljeća 20. stoljeća. 


One su prkosile kulturi masovnih časopisa koji su širili poruku o ženi kao 
družici, supruzi, kućanici. Neke su se od tih feministica udale, neke nisu. 
Sve su se borile s problemom odnosa s muškarcima, poput Margaret Sanger, 
pionirke u edukaciji o kontroli rađanja, koja je pretrpjela živčani slom u 
tobože sretnom braku koji ju je sputavao; morala je napustiti muža i djecu 
kako bi izgradila karijeru za sebe i kako bi se ponovno osjećala cjelovitom. 
Sangerova je u Woman and the New Race napisala: »Nijedna se žena ne 
može nazvati slobodnom ako ne posjeduje svoje tijelo i ne vlada njime. 
Nijedna se žena ne može nazvati slobodnom sve dok svjesno ne odabere 
hoće li ili neće biti majka.« 

Bio je to složen problem. Kate Richards O'Hare je, primjerice, vjerovala 
u dom, ali je smatrala da će socijalizam to popraviti. Kada se kandidirala za 
Kongres 1910. u Kansas Cityju, rekla je: »Čeznem za kućanskim životom, 
domom i djecom svim svojim bićem. ... Socijalizam je potreban za obnovu 
doma.« 

S druge strane, Elizabeth Gurley Flynn u svojoj je autobiografiji Rebel 
Girl napisala: 

Kućanski život i potencijalna velika obitelj nimalo mi nisu privlačni ... 
Željela sam govoriti i pisati, putovati, sretati ljude, vidjeti mjesta, orga- 
nizirati potrebno za TW. Ne vidim razlog zašto bih, kao žena, trebala 


odustati od svoga rada za to. ... 


Dok su mnoge žene u to vrijeme bile radikalke, socijalistice, anarhistice, 
još ih se više bilo uključio u kampanju za glasačko pravo, i one su pružile 
masovnu podršku feminizmu. Veteranke sindikalnih borbi pridružile su 
se pokretu za glasačko pravo, poput Rose Schneiderman iz Sindikata kon- 
fekcijskih radnika. Na okupljanju Sindikata bačvara u New Yorku ona je 
odgovorila političaru koji je rekao da bi žene, kad bi im se dalo pravo glasa, 
izgubile svoju ženstvenost: 


Žene u praonicama ... stoje po 13 ili 14 sati u užasnoj pari i na vrućini s 
rukama uronjenim u štirku. Te žene sasvim sigurno neće izgubiti ništa 
od svoje ljepote i draži stavljanjem glasačkog listića u glasačku kutiju 
jednom godišnje, vjerojatnije je da će je izgubiti stojeći u ljevaonicama ili 


praonicama tijekom cijele godine. 


Svakog su proljeća u New Yorku parade za žensko pravo glasa bile sve veće. 
Godine 1912. novine izvješćuju: 


Diljem cijele Pete avenije od Washington Squarea, gdje je parada nastala, do 
57. ulice, gdje se razišla, okupile su se tisuće muškaraca i žena New Yorka. 
Blokirali su sva križanja ulica kojima je marš prolazio. Mnogi su ga htjeli 
ismijavati ili izrugivati, ali nitko to nije učinio. Prizor dojmljive kolone 
žena koje su poredane po pet koračale sredinom ulice prigušio je svaku 
pomisao na ismijavanje. ... liječnice, odvjetnice ... arhirektice, umjetnice, 
glumice i kiparice; konobarice, kućanice; velik dio industrijskih radnica 
... sve su marširale intenzivno i sa svrhom koja je zapanjila mnoštvo koje 


je stajalo na pločnicima. 
New York Times u proljeće 1913. objavio je izvješće iz Washingtona: 


Tijekom demonstracije za prava glasa žena, prijestolnica je vidjela dosad naj- 
veću paradu žena u svojoj povijesti. ... U paradi je više od 5000 žena prošlo 
Avenijom Pennsylvania. ... Bila je to zapanjujuća demonstracija. Procjenjuje 


se ... da je 500.000 osoba promatralo kako žene marširaju za svoj cilj. 

Neke su radikalke bile skeptične. Emma Goldman, anarhistica i femini- 
stica, žestoko je, kao i uvijek, iznijela što misli o pitanju ženskoga glasačkog 
prava: 


Naš je moderni fetiš univerzalno glasačko pravo. ... Žene Australije i 
Novog Zelanda mogu glasovati i doprinijeti stvaranju zakona. Jesu li 
ondje radni uvjeti bolji? ... 

Povijest političkih aktivnosti muškarca dokazuje da mu one nisu pru- 
žile apsolutno ništa što nije mogao ostvariti na izravniji, jeftiniji i trajniji 
način. Zapravo, svaki centimetar stečene zemlje stekao je konstantnim 
sukobljavanjem, neprekidnom borbom za samopotvrđivanje, a ne glasova- 
njem. Nema uopće nikakva razloga za pretpostavku da je ženi, u njenom 
usponu do emancipacije, pomogla, ili će pomoći, glasačka kurija. ... 

Njezin razvoj, njezina sloboda, njezina neovisnost, moraju doći od 
nje i iz nje. Prvo, potvrđujući sebe kao osobu. Drugo, odričući svakome 
pravo na njezino tijelo; odbijanjem da rađa djecu, osim ako ih želi rađati; 
odbijajući biti sluškinja Bogu, državi, društvu, mužu, obitelji, itd., čineći 
svoj život jednostavnijim, ali dubljim i bogarijim. ... Samo će to, a ne 


glasačka kurija, oslobodiri ženu. 
A Helen Keller, pišući 1911. sufražetkinji u Engleskoj, kaže: 


Naša je demokracija prazna riječ. Mi glasujemo? Što to znači? To znači da 
biramo između dviju skupina stvarnih, premda oni to ne priznaju, autokrara. 
Mi biramo između dviju opcija koje sliče jedna drugoj kao jaje jajetu. ... 
Vi tražite glasačko pravo za žene. Što dobroga glasovi mogu postići 
kada deset jedanaestina zemlje Velike Britanije posjeduje njih 200.000, 
a samo jedna jedanaestina pripada 40.000.000 preostalih ljudi? Jesu li se 


vaši muškarci svojim milijunima glasova oslobodili te nepravde? 


Emma Goldman nije odgađala mijenjanje životnih uvjeta za neko buduće 
socijalističko doba — ona je željela akciju koja bi bila izravnija, neposred- 
nija od glasovanja. Helen Keller je, iako nije bila anarhistica, vjerovala i u 
neprestanu borbu izvan glasačke kurije. Slijepa, gluha, ona se borila svojim 
duhom, svojim perom. Kada je postala aktivna i otvorena socijalistica, bro- 
oklynski Zagle, koji se prethodno prema njoj odnosio kao prema heroini, 
napisao je kako »njezine mane proizlaze iz očitih ograničenja njezina 
razvoja«. Eagle nije prihvatio njezin odgovor, no on je tiskan u njujorškom 

Callu. Napisala je kako ju je urednik brooklynskog Eaglea jednom kad ga 
je srela obasipao komplimentima. »Međutim sada kada sam se otvoreno 
izjasnila za socijalizam, on mene i javnost podsjeća da sam slijepa i gluha, 
a posebno podložna pogrešci. ...« Dodala je: 


Oh, smiješni brooklynski Eagle Kako je to samo neuglađena ptica! Društveno 
slijepa i gluha, ona brani nesnošljiv sustav, sustav koji je uzrokom mnoge 
fizičke sljepoće i gluhoće koje pokušavamo spriječiti. ... Eagle i ja smo u 
ratu. Ja mrzim sustav koji on predstavlja. ... Kada se uzvraća udarac, neka 
se uzvraća pošteno. ... Nije poštena borba ili dobar argument podsjećati 
mene i druge da ne mogu vidjeti ni čuti. Mogu čitati. Mogu čitati sve one 
socijalističke knjige za koje imam vremena na engleskom, njemačkom i 
francuskom. Kad bi urednik brooklynskog Zaglea pročitao neke od njih, 
mogao bi biti mudriji čovjek i radio bi bolje novine. Ako ikad socijalističkom 
pokretu doprinesem knjigom o kojoj ponekad sanjam, znam kako ću je 


nazvati: Industrijska sljepoća i društvena gluhoća. 


Majka Jones nije se činila osobito zainteresiranom za feministički pokret. 
Bila je zauzeta organiziranjem sindikata tekstilnih radnika i rudara te or- 
ganiziranjem njihovih žena i djece. Jedan od mnogih njezinih poduhvata 
bila je organizacija dječjeg marša do Washingtona gdje je iznesen zahtjev 
za prestankom dječjeg rada (na ulasku u 20. stoljeće 284.000 djece u dobi 
između deset i petnaest godina radilo je u rudnicima, pogonima, tvorni- 
cama). Opisala je to: 


U proljeće 1903. otišla sam u Kensington u Pennsylvaniji, gdje je 75.000 
tekstilnih radnika stupilo u štrajk. Od toga se barem deset tisuća odnosilo 
na djecu. Radnici su štrajkali za veće plaće i kraće radno vrijeme. Svaki bi 
dan mala djeca došla u glavni sindikalni stožer, neka bez ruku, neka bez 
palca, neka otkinutih prstiju na zglobu. Bili su pogrbljeni mali stvorovi, 
spuštenih ramena i mršavi. ... 

Pirala sam neke od roditelja za dopuštenje da njihovi dječačići i djevoj- 
čice budu sa mnom tjedan ili deset dana, obećavši im da ću ih vratiti žive 
i zdrave. ... Muškarac po imenu Sweeny bio je savezni maršal. ... Nekoliko 
muškaraca i žena išlo je sa mnom. ... Djeca su nosila rance na leđima u 
kojima su bili nož i vilica, limena šalica i tanjur. ... Jedan je mališan imao 
bubanj a drugi frulu. ... Nosili smo natpise na kojima je stajalo: ... »Želimo 


vrijeme za igru« ... 


Djeca su marširala kroz New Jersey i New York pa sve do gradića Oyster 
Bay kako bi se susrela s predsjednikom Theodoreom Rooseveltom, no on 
ih nije htio vidjeti. »Međutim naš je marš postigao svoj cilj. Skrenuli smo 
pozornost nacije na zločin dječjeg rada.« 

Iste te godine djeca koja su radila šezdeset sati tjedno u pogonima tek- 
stilne industrije u Philadelphiji stupila su u štrajk noseći natpise: »ŽELIMO 
IĆI U ŠKOLU!«, »55 SATI ILI NIŠTA!« 

Listajući policijski spis o Elizabeth Gurley Flynn, može se osjetiti ener- 
gija i vatrenost nekih od tih radikala s prijelaza stoljeća: 


1906. — 1916., organizatorica, predavačica za WW 

1918. — 1924., organizatorica, Sindikat obrane radnika 

Uhićena u New Yorku, 1906., slučaj borbe za slobodu govora, odbačen; 
aktivna u Spokaneu u Washingtonu, borba za slobodu govora, 1919.; 
uhićena, Missoula u Montani, tijekom borbe TW \W-a za slobodu govora, 
Spokane u Washingtonu, borba za slobodu govora IW W-a, stotine uhi- 
ćenih; u Philadelphiji uhićena tri puta, 1911., na štrajkaškim sastancima 
radnika kompanije Baldwin Locomotive Works; aktivna u štrajku tekstilnih 
radnika u Lawrenceu, 1912.; štrajk hotelskih radnika, 1912., New York; 
štrajk tekstilnih radnika u Patersonu, 1913.; rad u obrani u slučaju Ettor- 
Giovanitti, 1912.; štrajk u Mesabi arealu, Minnesota, 1916.; slučaj Everetta 
iz TW W-a, u Spokaneu u Washingtonu, 1916.; obrana Joea Hilla, 1914. 
Uhićena u Duluthu u Minnesoti, 1917., optužena za skitnju na temelju 
zakona donesena kako bi se spriječili govornici IW W-a i pacifistički 


govornici, slučaj odbačen. Optužena u Chicagu slučaj TW W-a, 1917. ... 


Crnkinje su se suočavale s dvostrukim ugnjetavanjem. Crna njegovateljica 
pisala je novinama 1912.: 


Mi siromašne obojene žene nadničarke na Jugu vodimo užasnu bitku. ... S 
jedne strane, napadaju nas crni muškarci, koji bi trebali biti naši prirodni 
zaštitnici; i bilo da smo u kuhinji gdje se kuha, kod korita za pranje rublja, 
nagnute nad šivaćim strojem, iza dječjih kolica ili kod daske za glačanje, 


mi nismo ništa više do krdo kobila, teretne životinje, ropkinje! ... 


U tim ranim godinama 20. stoljeća, koje su generacije znanstvenika nazvale 
»progresivnim razdobljem«, o linčovanjima se izvještavalo svaki tjedan; bio 
je to loš trenutak za crnce, i na Sjeveru i Jugu, »dno dna«, kako je to opisao 

Rayford Logan, crni povjesničar. Godine 1910. bilo je deset milijuna crnaca 
u Sjedinjenim Američkim Državama, a devet milijuna bilo ih je na Jugu. 

Vlada Sjedinjenih Američkih Država (između 1901. i 1921. predsjednici 
su bili Theodore Roosevelt, William Howard Taft, Woodrow \Xilson) — bilo 
republikanci bilo demokrati — promatrala je kako se crnce linčuje, pratila 
je ubilačke nemire protiv crnaca u Statesborou u Georgiji, u Brownsvilleu 
u Teksasu i u Atlanti u Georgiji, i nije učinila ništa. 

Bilo je crnaca u Socijalističkoj stranci, međutim Socijalistička stranka 
nije previše skretala sa svoga puta kako bi se bavila rasnim pitanjem. Ray 
Ginger piše o Debsu: »Kada bi se Debsu pod nos stavljalo rasnu predra- 
sudu, on bi je javno uvijek odbacivao. On je uvijek insistirao na apsolutnoj 
jednakosti. Međutim zanemario je gledište da je katkad trebalo poduzimati 
posebne mjere kako bi se ostvarila ta jednakost.« 

Crnci su se počeli organizirati: godine 1903. osnovano je Nacionalno 
afroameričko vijeće radi prosvjeda protiv linčovanja, polukmetskog odnosa, 
diskriminacije, oduzimanja glasačkih prava; Nacionalno udruženje crnkinja, 
osnovano otprilike u isto vrijeme, osudilo je segregaciju i linčovanja. U 
Georgiji se 1906. održala Konvencija o jednakim pravima, koja je istaknula 
da je od 1885. linčovano 260 crnaca iz Georgije. Tražila je glasačko pravo, 
pravo da se pristupi miliciji, da se bude u poroti. Složila se da crnci trebaju 
teško raditi. »A u isto vrijeme moramo agitirati, žaliti se, prosvjedovati i 
nastaviti prosvjedovati protiv nasrtaja na naša građanska prava. ...« 

W. E. B. Du Bois, predavajući u Atlanti u Georgiji 1905. godine, odaslao 
je pismo crnačkim čelnicima diljem zemlje pozivajući ih na konferenciju 
kod grada Buffala nedaleko od kanadske granice, blizu slapova Niagare. 
Bio je to začetak »pokreta Niagara.« 

Du Bois, koji je rođen u Massachusettsu i prvi je crnac koji će primiti 
titulu doktora znanosti na Sveučilištu Harvard (1895.), upravo je bio napisao 
i objavio svoju poetsku, snažnu knjigu The Souls of Black Folk. Du Bois je 
bio simpatizer socijalista, iako je samo nakratko bio član te stranke. 

Jedan od njegovih suradnika koji ga je pozivao na sastanak u Niagari bio 
je William Monroe Trotter, mladi crnac iz Bostona, militantnih gledišta, 
koji je uređivao tjedne novine Guardian. U njima je napadao umjerene 
ideje Bookera T. Washingtona. Kada je u ljeto 1903. Washington govorio 
pred slušateljstvom od dvije tisuće ljudi u bostonskoj crkvi, Trotter i nje- 
govi pristaše pripremili su devet provokativnih pitanja koja su izazvala 
uznemirenost i dovela do obračuna šakama. Trottera i jednog njegovog 
prijatelja uhitili su. To je možda pridonijelo duhu indignacije koji je Du 

Boisa naveo da predvodi sastanak u Niagari. Ton skupine iz Niagare bio 
je oštar: 


Nikako nećemo dopustiti da se stekne dojam kako crni Amerikanac pri- 
staje na podređenost, kako je ponizan u okolnostima ugnjetavanja i kako 
brani uvrede. Mi se možda pokoravamo zbog bespomoćnosti, međutim 
glas prosvjeda deset milijuna Amerikanaca nikad ne smije prestati probijati 


uši svojim sugrađanima, dok god Amerika bude nepravedna. 


Rasni nemiri u Springfieldu u Illinoisu potaknuli su 1910. osnivanje Naci- 
onalnog udruženja za unaprjeđivanje položaja crnaca. Bijelci su dominirali 
vodstvom te nove organizacije; Du Bois je bio jedini crnački dužnosnik. 
On je također bio prvi crni urednik časopisa NAACP-a The Crisis. NAACP 
se usredotočio na pravne akcije i educiranje, međutim Du Bois je u njemu 
predstavljao onaj duh koji je bio urjelovljen u deklaraciji pokreta Niagara: 
»Ustrajna muška agitacija put je do slobode.« 

U tom je razdoblju crncima, feministkinjama, organizatorima radničkih 
sindikata i socijalistima bilo jasno da ne mogu računati na saveznu vladu. 
Istina, bilo je to »progresivno razdoblje«, početak doba reforme; no bila 
je to kolebljiva reforma, koja je težila umirivanju narodnih pobuna, a ne 
provođenju fundamentalnih promjena. 

Naziv »progresivno« dobilo je zbog činjenice da su doneseni novi zakoni. 
Za vrijeme Theodorea Roosevelta prihvaćen je Zakon o inspekciji mesa, 
Hepburnov zakon koji je regulirao željeznice i naftovode te Zakon o čistoj 
hrani i lijekovima. Za vrijeme Taftova mandata Mann-Elkinsov je zakon 
podvrgnuo telefonske i telegrafske sustave propisima Međudržavnoga 
povjerenstva za trgovanje. Za vrijeme predsjedničkog mandata Woodrowa 
Wilsona osnovano je Savezno povjerenstvo za trgovinu koje je nadziralo 
rast monopola, a Zakon o federalnim rezervama regulirao je državni novac 
i bankarski sustav. Pod Taftom je predložen 16. amandman na Ustav, koji 
bi dopuštao oporezivanje po platnim razredima, i 17. amandman, koji je 
predviđao izravno biranje senatora glasovima naroda umjesto da ih biraju 
zakonodavna tijela saveznih država, kako je to predviđao prvotni Ustav. 
Također su u to vrijeme brojne savezne države donijele zakone kojima su se 
regulirale nadnice i radno vrijeme, koji su predviđali sigurnosne inspekcije 
u tvornicama i odštete za ozlijeđene radnike. 

Bilo je to vrijeme javnih istraživanja kojima je cilj bio umirivanje prosvjeda. 
Godine 1913. Kongresno Pujovo povjerenstvo proučavalo je koncentraciju 

moći u bankarskoj industriji, a Povjerenstvo o industrijskim odnosima u 
Senatu održavalo je saslušanja o sukobima između radnika i uprave. 

Obični su se ljudi nesumnjivo okoristili tim promjenama do određene 
mjere. Sustav je bio bogat, produktivan, složen; mogao je dati dovoljan 
udio svojih bogatstava dovoljnom broju radničke klase kako bi stvorio 
zaštitni štit između dna i vrha društva. Studija o imigrantima u New 
Yorku između 1905. i 1915. pokazala je da se 32 posto Talijana i Židova 
izdiglo iz klase manualnih radnika na više razine (iako ne na mnogo više 
razine). No istina je i da mnogi talijanski imigranti nisu pronašli prilike 
koje bi im bile dovoljno privlačne da ostanu. U jednom četverogodišnjem 
razdoblju na svakih sto Talijana koji bi pristigli 73 su napuštala New York. 
Ipak je dovoljno Talijana postalo građevinskim radnicima, dovoljno je 
Židova postalo poslovnim ljudima i imalo profesionalna zanimanja kako 
bi stvorili srednjostalešku tampon zonu za klasni sukob. 

No za golemu većinu farmera zakupaca, tvorničkih radnika, žitelja sla- 
mova, rudara, radnika na farmama, radnih muškaraca i žena, crnih i bijelih, 
fundamentalni se uvjeti nisu promijenili. Robert Wiebe u Progresivnom 
pokretu vidi nastojanje sustava da se prilagodi promjenjivim okolnostima 
kako bi se ostvarila veća stabilnost. »Posredovanjem pravila s neosobnim 
sankcijama on je težio kontinuitetu i predvidljivosti u svijetu beskrajne 
promjene. Kudikamo najviše vlasti dodjeljivao je vladi ... i ohrabrivao je 
centralizaciju vlasti.« Harold Faulkner zaključio je da je taj novi naglasak 
na snažnu vladu išao u korist »najmoćnijih ekonomskih skupina«. 

Gabriel Kolko to naziva nastajanjem »političkog kapitalizma«, gdje 
poslovni ljudi preuzimaju čvršći nadzor nad političkim sustavom zato što 
privatna ekonomija nije bila dovoljno učinkovita da predusretne prosvjede 
odozdo. Poslovni se ljudi nisu, kaže Kolko, protivili novim reformama; oni 
su ih inicirali, gurali, kako bi se kapitalistički sustav stabilizirao u vrijeme 
neizvjesnosti i poteškoća. 

Primjerice, Theodore Roosevelt sebi je izgradio reputaciju »razbijača 
trustova« (iako je njegov nasljednik Taft, »konzervativac«, a Roosevelt je 
bio »progresivan«, pokrenuo više antitrustovskih parnica nego što je učinio 
Roosevelt). Zapravo, kao što Wiebe ističe, dva čovjeka J. P. Morgana — Elbert 
Gray, predsjednik U. S. Steel Companyja, i George Perkins, koji će poslije 
postati sudionikom Rooseveltove izborne kampanje — »utanačila su načelni 
sporazum s Rooseveltom prema kojem će ... oni surađivati u svakoj istrazi Ureda 
za korporacije zauzvrat za jamstvo zakonitosti djelovanja svojih kompanija«. 

Oni će to ostvariti privatnim pregovorima s predsjednikom. »Gospodski 
dogovor između razumnih ljudi«, kaže Wiebe, sa zrnom sarkazma. 

Panika iz 1907. re sve veća snaga socijalizma, wobblieja i radničkih sin- 
dikata ubrzali su proces reformi. Prema Wiebeu: »Negdje oko 1908. zbila 
se kvalitativna promjena u svjetonazoru velikog broja tih ljudi na vlasti. ...« 
Naglasak je tada bio na »namamljivanju i kompromisu«. To se nastavilo s 
Wilsonom, a »veliko mnoštvo reformama naklonjenih građana prepuštalo 
se iluziji progresivnog ispunjenja«. 

Ono što radikalni kritičari danas govore o tim tadašnjim reformama 
(1901.) izrekao je Bankers' Magazine: »Kada je poslovni svijet zemlje 
naučio tajnu udruživanja, postupno je podrivao moć političara i činio ga 
podložnim svojim svrhama. ...« 

Trebalo je mnogo toga stabilizirati i mnogo toga zaštititi. Do 1904. 318 
trustova s kapitalom većim od sedam milijardi dolara kontroliralo je 40 
% američke proizvodnje. 

Godine 1909. pojavio se manifest novog progresivizma — knjiga nazvana 
The Promise of American Life Herberta Crolyja, urednika časopisa New 
Republic i obožavatelja Theodorea Roosevelta. On je uočio potrebu za 
disciplinom i regulacijom ako se američki sustav nastavi razvijati. Vlada bi 
trebala učiniti više, rekao je i nadao se da će vidjeti »iskreno i entuzijastično 
oponašanje junaka i svetaca« — pod kojima je možda mislio na Theodorea 
Roosevelta. 

Richard Hofstadter, u svome zajedljivom poglavlju o čovjeku kojeg je 
javnost smatrala velikim ljubiteljem prirode i fizičke spremnosti, o ratnom 
junaku, izviđaču u Bijeloj kući, kaže: »Savjetnici koje je Roosevelt slušao 
gotovo su isključivo bili zastupnici industrijskog i financijskog kapitala — 
ljudi kao što su Hanna, Robert Bacon i George W. Perkins iz bankarske 
kuće Morgan, Elihu Root, senator Nelson W. Aldrich ... i James Stillman 
koji zastupa Rockefellerove interese.« Odgovarajući svom zabrinutom 
Šurjaku iz Wall Streeta koji mu piše, Roosevelt kaže: »Namjeravam biti 
najkonzervativniji, ali u interesu samih korporacija, a iznad svega u inte- 
resima zemlje.« 

Roosevelt je podržao regulativu Hepburnova zakona jer se bojao nečega 
goreg. Pisao je Henryju Cabotu Lodgeu da su lobisti željezničkih kompanija 
koji su se protivili prijedlogu tog zakona bili u krivu: »Mislim da su vrlo 
kratkovidni jer ne razumiju da pobijanje tog zakona znači jačanje pokreta 
za vlasništvo vlade nad željeznicama.« Njegova akcija protiv trustova trebala 
ih je navesti da prihvate vladinu regulaciju, kako bi se spriječilo uništenje. 

Sudski je gonio monopol Morganove željezničke kompanije u slučaju 
Sigurnosne mjere na Sjeveru, smatrajući to antitrustovskom pobjedom, ali 
teško da je išta promijenio i, premda je Shermanov zakon predviđao kaznu 
za krivično djelo, nije bilo sudskog progona ljudi koji su planirali monopol 
— Morgana, Harrimana, Hilla. 

Što se tiče Woodrowa Wilsona, Hofstadter ističe da je on bio konzerva- 
tivac od početka. Kao povjesničar i politolog, Wilson je napisao (The State): 
»U politici se ništa radikalno novo ne može sigurno pokušati.« Pozivao 
je na »sporu i postupnu« promjenu. Njegov stav prema radnicima, kaže 
Hofstadter, bio je »načelno neprijateljski« i govorio je o »sirovim i neukim 
duhovima« populista. 

James Weinstein (Tbe Corporate Ideal in the Liberal State) proučavao 
je reforme iz progresivnog razdoblja, osobito proces s pomoću kojeg su 
poslovni ljudi i vlada, ponekad uz pomoć radničkih vođa, izveli zakonske 
promjene koje su smatrali potrebnima. Weinstein uočava »svjestan i uspješan 
napor da raznolike poslovne grupacije upravljaju i nadziru ekonomske i 
društvene političke smjernice saveznih, državnih i gradskih vlasti u svom 
dugoročnom interesu ...«. Iako je »prvotni poticaj« za reformu dolazio od 
prosvjednika i radikala, »u tekućem stoljeću, osobito na saveznoj razini, 
samo je nekoliko reformi provedeno bez prešurnog odobravanja, ako ne i 
vodstva, velikih korporativnih interesa«. Ti su interesi okupljali liberalne 
reformatore i intelekrualce kako bi im pomogli u takvim stvarima. 

Weinsteinova definicija liberalizma — kao sredstva stabiliziranja sustava 
u interesu velikog kapitala — razlikuje se od definicije samih liberala. Arthur 
Schlesinger piše: »Liberalizam je u Americi obično bio pokret koji je obu- 
hvaćao drugi dio društva kako bi se ograničila moć poslovne zajednice.« 
Ako Schlesinger opisuje nadu ili namjeru tih drugih dijelova, on bi možda 
mogao biti u pravu. Ako opisuje stvarni učinak tih liberalnih reformi, onda 
se to ograničenje nije dogodilo. 

Kontrolni su se mehanizmi vješto gradili. Godine 1900. čovjek po imenu 
Ralph Easley, republikanac i konzervativac, školski učitelj i novinar, osnovao 
kapitala i rada. Njezini su dužnosnici većinom bili moćni poslovni ljudi 
i važni nacionalni političari, međutim njezin prvi potpredsjednik, dugo 
vremena, bio je Samuel Gompers iz AFL-a. Nije se svim moćnim poslovnim 
ljudima sviđalo ono što je radila Nacionalna građanska federacija. Easley 
je te kritičare nazivao anarhistima, protivnicima racionalne organizacije 

sustava. »Zapravo«, pisao je Easley, »naši su neprijatelji socijalisti među 
radnim ljudima i anarhisti među kapitalistima.« 

NCF je želio sofisticiraniji pristup radničkim sindikatima, smatrao ih je 
neumitnom realnošću te se zato želio sporazumjeti, a ne boriti s njima: bolje 
je imati posla s konzervativnim sindikatom nego se suočiti s militantnim. 
Nakon štrajka tekstilnih radnika u Lawrenceu iz 1912. John Golden, čelni 
čovjek konzervativnog sindikara tekstilnih radnika AFL-a, pisao je Easleyju 
da je taj štrajk proizvođačima omogućio »vrlo brzo obrazovanje« i »neki se 
od njih sada svim silama trude da posluju s našom organizacijom«. 

Nacionalna građanska federacija nije zastupala sve stavove u poslovnom 
svijetu; Nacionalno udruženje proizvođača nije željelo priznati radnike ni 
na koji način. Mnogi poslovni ljudi nisu željeli ni sitne reforme koje je 
predlagala Građanska federacija - međutim pristup Federacije predstavljao 
je sofisticiranost i autoritet moderne države, odlučne napraviti ono što je 
najbolje za kapitalističku klasu kao cjelinu, čak i ako je to iritiralo neke 
kapitaliste. Novi se pristup bavio dugoročnom stabilnošću sustava, čak i 
nauštrb, povremeno, kratkoročnih profita. 

Tako je Federacija 1910. sastavila zakonski prijedlog za pravo na odštetu 
radnicima i sljedeće je godine dvanaest saveznih država donijelo zakone 
o pravu na odštetu ili o osiguranju od nesreće. Kada je Vrhovni sud te 
godine izjavio da je zakon savezne države New York o odšteti radnicima 
bio neustavan zato što je korporacije lišavao imovine bez odgovarajućeg 
zakonskog postupka, Theodore Roosevelt bio je bijesan. Takve su odluke, 
rekao je, doprinosile »neizmjerno snazi Socijalističke stranke«. Do 1920. 
godine 42 savezne države imale su zakone o odšteti radnicima. Kao što 
Weinstein kaže: »To je predstavljalo rastuću zrelost i sofisticiranost na 
strani velikog mnoštva korporacijskih čelnika koji su počeli shvaćati, što 
im je Theodore Roosevelt često govorio, da je društvena reforma uistinu 
bila konzervativna.« 

Što se tiče Saveznog povjerenstva za trgovinu, koje je Kongres osnovao 
1914. po svoj prilici da bi se uredilo poslovanje trustova, čelnik Građanske 
federacije nakon nekoliko je godina iskustva s njim izvijestio da je ono 
»očigledno izvršavalo svoj posao sa svrhom osiguravanja povjerenja dobro- 
namjernih poslovnih ljudi, članova velikih korporacija i drugih«. 

U tom su razdoblju i gradovi provodili reforme, mnogi među njima davali 
su ovlasti gradskim vijećima umjesto gradonačelnicima ili su unajmljivali 
gradske upravitelje. Iza svega toga bila je zamisao o većoj učinkovitosti, 
većoj stabilnosti. »Konačni rezultat tih pokreta bilo je stavljanje gradske 

vlasti čvrsto u ruke poslovne klase«, kaže Weinstein. Ono što su reformatori 
vidjeli kao više demokracije u gradskoj vlasti, urbani povjesničar Samuel 
Hays vidi kao centralizaciju moći u manje ruku, čime se poslovnim ljudima 
i profesionalcima daje izravan nadzor nad gradskom vlašću. 

Čini se da je Progresivni pokret, bilo da su ga vodili pošteni reformatori 
kao što je senator Robert La Follette iz Wisconsina ili prikriveni konzer- 
vativci kao što je Roosevelt (koji je bio predsjednički kandidat Progresivne 
stranke 1912.), shvaćao kako otklanja socijalizam. Joxrnal iz Milwaukeeja, 
glasilo progresista, rekao je da se konzervativci »protiv socijalizma bore 
slijepo ... dok se progresisti bore inteligentno i traže način da poprave 
zloporabe i okolnosti zbog kojih on uspijeva«. 

Frank Munsey, direktor U. S. Steel Companyja, pišući Rooseveltu, 
smatrajući ga najboljim kandidatom na predsjedničkim izborima iz 1912., 
poručio mu je da se Sjedinjene Američke Države moraju okrenuti više 
»roditeljskom tutorstvu naroda« kojemu treba »okrepljujuća i voditeljska 
ruka države«. Bila je »zadaća države da misli za narod i planira za narod« 
rekao je rukovoditelj poslova s čelikom. 

Čini se posve jasnim da je veći dio te intenzivne aktivnosti usmjerene 
prema Progresivnoj reformi imao namjeru odvratiti od socijalizma. Easley 
je govorio o »prijetnji socijalizma koju dokazuje njegov rast na koledžima, 
u crkvama, novinama«. Godine 1910. Victor Berger postao je prvi član 
Socijalističke stranke koji je bio izabran u Kongres; godine 1911. izabrana 
su 73 socijalistička gradonačelnika, a 1200 niže rangiranih dužnosnika 
izabrano je u 340 gradova i gradića. Tisak je govorio o »rastućoj plimi 
socijalizma«. 

Memorandum koji je privatno kružio sugerirao je jednome odjelu 
Nacionalne građanske federacije: »S obzirom na silovito brzo širenje 
socijalističkih doktrina u Sjedinjenim Američkim Državama«, potreban 
je, »brižno isplaniran i mudro usmjeren napor kojim će se javno mnijenje 
poučiti glede pravog značenje socijalizma.« Memorandum je predlagao da 
se ta kampanja »mora vrlo vješto i obzirno provesti«, da »ne treba nasilno 
napadati socijalizam i anarhizam kao takve« već treba biti »strpljiv i 
uvjerljiv« i braniti tri ideje: »individualnu slobodu; privatno vlasništvo i 
nepovredivost ugovora«. 

Teško je reći koliko je socijalista jasno vidjelo koliko je ta reforma 
koristila kapitalizmu, no 1912. ljevičarski socijalist iz Connecticuta Robert 
LaMonte napisao je: »Mirovine u starosti i osiguranje protiv bolesti, nesreća 
i nezaposlenosti jeftiniji su, bolji su posao od zatvora, ubožnica, sirotišta, 

bolnica.« Sugerirao je da će se progresisti zalagati za reforme, međutim 
socijalisti samo moraju iznositi »nemoguće zahtjeve«, koji će razotkriti 
ograničenja reformatora. 

Jesu li reforme progresista uspjele ostvariti ono što su namjeravale — sta- 
bilizirati kapitalistički sustav ispravljanjem njegovih najgorih nedostataka, 
otupjeti oštricu socijalističkog pokreta, obnoviti u nekoj mjeri klasni mir u 
vrijeme sve ogorčenijih srazova između kapitala i rada? Do određene mjere, 
možda. Međutim Socijalistička je stranka i dalje rasla. TW je nastavio 
agitirati. 1 ubrzo nakon što je Wilson preuzeo dužnost predsjednika, u 
Coloradu je započela jedna od najogorčenijih i najnasilnijih borbi između 
radnika i korporativnog kapitala u povijesti tog okruga. 

Bio je to štrajk rudara u rudniku ugljena u Coloradu koji je započeo 
u rujnu 1913., a svoj je vrhunac doživio u »Ludlowskom krvoproliću u 
travnju 1914. Jedanaest tisuća rudara u južnom Coloradu, većinom rođenih 
u inozemstvu — Grka, Talijana, Srba — radilo je za Colorado Fuel 8 Iron 
Corporation, koja je bila u vlasništvu obitelji Rockefeller. Potaknuti uboj- 
stvom jednog od svojih sindikalnih organizatora, stupili su u štrajk protiv 
niskih plaća, opasnih radnih uvjeta i feudalnog vladanja njihovim životima 
u gradovima koje su u potpunosti kontrolirale rudarske kompanije. Majka 
Jones, u to vrijeme organizatorica Ujedinjenih rudarskih radnika, došla je 
na to područje, zapalila rudare svojim govorništvom i pomagala im u tim 
prvim kritičnim mjesecima štrajka, sve dok je nisu uhitili, držali u ćeliji nalik 
srednjovjekovnoj tamnici i potom nasilno protjerali iz te savezne države. 

Kada je štrajk započeo, rudare se odmah istjeralo iz njihovih daščara u 
rudarskim gradićima. Uz pomoć Sindikata ujedinjenih rudarskih radnika 
postavili su šatore na obližnjim brdima i iz tih su šatorskih naselja nastavili 
sa štrajkom i štrajkaškim stražama. Naoružani plaćenici što su ih unajmili 
oni koji su branili Rockefellerove interese — detektivska agencija Baldwin- 
Felts — služeći se gatling-strojnicama i puškama, napadali su šatorska 
naselja. Popis mrtvih rudara bio je sve veći, no oni su ustrajavali, puškama 
su osvojili oklopni vlak, borili su se da štrajkolomcima zapriječe pristup. S 
obzirom na to da su se rudari opirali, da su odbijali popustiti, a ugljenokopi 
nisu mogli raditi, guverner Colorada (kojeg je Rockefellerov upravitelj 
rudnika nazivao »naš mali kaubojski guverner«) pozvao je Nacionalnu 
gardu, a Rockefelleri su osigurali plaće pripadnicima garde. 

Rudari su prvo mislili da je garda poslana kako bi ih zaštitila pa su 
pozdravili njezin dolazak zastavama i klicanjem. Uskoro su saznali da je 
garda bila ondje kako bi razorila štrajk. Garda je dovela štrajkolomce pod 

okriljem noći ne rekavši im da je u tijeku štrajk. Pripadnici garde premlaćivali 
su rudare, uhićivali ih na stotine, na konjima su rastjerivali ženske parade 
na ulicama Trinidada, središnjeg grada tog područja. Međutim rudari su i 
dalje odbijali popustiti. Kad su izdržali hladnu zimu 1913. — 1914., postalo 
je jasno da će biti potrebne posebne mjere kako bi se razbio štrajk. 

U travnju 1914. dvije čete Nacionalne garde raspoređene su po brežulj- 
cima s kojih se pružao pogled na najveće šatorsko naselje štrajkaša, ono kod 
Ludlowa, koje je udomljavalo tisuću muškaraca, žena i djece. Ujutro 20. 
travnja započeo je napad strojnicama po šatorima. Rudari su uzvratili vatru. 

"Njihovog su vođu, Grka po imenu Lou Tikas, namamili na te brežuljke kako 
bi razgovarao o primirju, a onda ga je ustrijelila četa Nacionalne garde. Žene 
i djeca kopali su rupe ispod šatora kako bi izbjegli puščanu vatru. U sumrak 
su se pripadnici garde s bakljama spustili s brežuljaka, zapalili šatore, a obitelji 
su pobjegle na brežuljke; trinaest je ljudi ubijeno u puščanim hicima. 

Idućeg je dana telefonist koji je pretraživao ruševine šatorskog naselja 
Ludlow podigao željezni krevet koji je pokrivao jamu u jednom od šatora 
i pronašao pougljenjena, iskrivljena tijela dvanaestoro djece i dviju žena. 
To je postalo poznato kao Ludlowsko krvoproliće. 

Vijesti su se brzo proširile po zemlji. U Denveru je Sindikat ujedinjenih 
rudarskih radnika objavio »Poziv na oružje« — »U obrambene svrhe skupite 
sve oružje i streljivo zakonski dostupno.« Tri stotine naoružanih štrajkaša 
marširalo je s drugih šatorskih naselja na područje Ludlowa, presjekli su 
telefonske i telegrafske žice i pripremili se za bitku. Željezničari su odbili 
odvesti vojnike iz Trinidada do Ludlowa. U Colorado Springsu tri stotine 
rudara učlanjenih u sindikat napustilo je svoja radna mjesta i zaputilo se 
prema okrugu Trinidad noseći revolvere, puške, sačmarice. 

U samom Trinidadu rudari su prisustvovali pogrebnom obredu za 
26 mrtvih u Ludlowu, potom su otišli s pogreba prema obližnjoj zgradi, 
gdje je za njih bilo posloženo oružje. Pokupili su puške i krenuli prema 
brežuljcima uništavajući rudnike, ubijajući čuvare rudnika, detonirajući 
eksploziv u rudarskim oknima. Tisak je izvijestio da »se iznenada činilo 
kako su brežuljci sa svih strana iznenada oživjeli od ljudi«. 

U Denveru su 82 vojnika iz čete koja je oklopnim vlakom išla prema 
Trinidadu odbila poći. Tisak je izvijestio: »Ljudi su se izjasnili da se neće 
upuštati u strijeljanje žena i djece. Izviždali su 350 ljudi koji su krenuli i 
glasno su im dobacivali psovke.« 

Pet tisuća ljudi demonstriralo je po kiši na travnjaku ispred glavnoga 
grada savezne države u Denveru tražeći da se časnicima Nacionalne garde 

u Ludlowu sudi za ubojstvo, optužujući guvernera da je sudionik u zločinu. 
Denverski sindikat proizvođača cigara izglasao je da se pošalje 500 nao- 
ružanih ljudi u Ludlow i Trinidad. Žene u Sindikatu ujedinjenih radnica 
u tekstilnoj konfekciji iz Denvera objavile su da će 400 njihovih članica 
volontirati kao njegovateljice kako bi pomogle štrajkašima. 

Diljem zemlje održavali su se sastanci, demonstracije. Štrajkaške straže 
marširale su ispred Rockefellerova ureda na adresi Broadway 26, u New 
York Cityju. Neki je propovjednik prosvjedovao ispred crkve u kojoj bi 
Rockefeller povremeno držao propovijedi, zbog čega ga je policija izuda- 
rala palicama. 

New York Times posvetio je uvodnik događajima u Coloradu, koji su tada 
privlačili međunarodnu pozornost. Times nije naglašavao zločine koji su se 
zbili, već pogrešku u taktici koja je počinjena. Njegov uvodnik o krvoproliću 
u Ludlowu započinje: »Netko je zabrljao. ...« Dva dana poslije, s obzirom na 
to da su naoružani rudari držali brežuljke u okrugu s rudnicima, Tžmes je 
napisao: »S najsmrtonosnijim oružjem civilizacije u rukama ljudi divljačkih 
sklonosti ne može se reći do kojih će se razmjera rat u Coloradu razvijati osim 
ako ga se ne uguši silom. ... Predsjednik bi trebao skrenuti svoju pozornost s 
Meksika dovoljno dugo kako bi poduzeo stroge mjere u Coloradu.« 

Guverner Colorada zatražio je jedinice savezne vojske kako bi se ponovno 
uspostavio red i Woodrow Wilson je pristao na to. Kad je to ostvareno, 
štrajk se iscrpio. Kongresna su povjerenstva došla u izvidnicu i zabilježila 
tisuće stranica svjedočanstva. Sindikat nije dobio priznanja. Ubijeno je 66 
muškaraca, žena i djece. Nijedan pripadnik milicije ili čuvara rudnika nije 
optužen za zločin. 

Ipak, Colorado je bio poprište žestokog klasnog sukoba čije su emoci- 
onalne reperkusije odjeknule diljem zemlje. Prijetnja klasnom pobunom 
još je bila jasno prisutna u industrijskim uvjetima Sjedinjenih Američkih 
Država u nepoljuljanom duhu pobune među radnim ljudima — kakvo 
se god zakonodavstvo donijelo, kakve se god liberalne reforme nalazile 
u knjigama, kakva se god istraživanja poduzimala i kakve se god riječi 
žaljenja i izmirenja izrekle. 

Times je govorio o Meksiku. Onog jutra kad su otkrivena tijela u jami 
ispod šatora u Ludlowu američki ratni brodovi napadali su Vera Cruz, grad 
na obali Meksika, dvadeset jednom topovskom salvom — bombardirali su 
ga, okupirali, pobivši stotine Meksikanaca — zato što je Meksiko uhitio 
američke mornare i odbio se ispričati Sjedinjenim Američkim Državama. 
Jesu li domoljubni žar i vojni duh prikrili klasnu borbu? Nezaposlenost 

i teška vremena bili su sve prisutniji 1914. Jesu li topovi mogli odvratiti 
pozornost od toga i stvoriti neku vrstu nacionalnog konsenzusa protiv 
vanjskog neprijatelja? To je svakako bila koincidencija — bombardiranje 
Vera Cruza, napad na Ludlow. Ili je to možda bio, kako je netko jednom 
opisao ljudsku povijest, »prirodni odabir nesreća«. Možda je sukob u 
Meksiku bio instinktivna reakcija sustava radi vlastitog opstanka, kako bi 
se stvorilo jedinstvo borbene svrhe među ljudima razdiranim unutarnjim 
sukobom. 

Bombardiranje Vera Cruza bio je mali incident. No u roku četiri mjeseca 
u Europi će započeti Prvi svjetski rat. 

“Rat je 
zdravlje države 


»RAT JE ZDRAVLJE DRŽAVE«, rekao je radikalni pisac 
Randolph Bourne, usred Prvog svjetskog rata. Doista, europski narodi 
započeli su rat 1914., vlade su se razmahale, domoljublje je cvjetalo, klasna 
se borba utišala, a mladi su muškarci u strahovitim brojevima umirali na 
bojištima — često za stotinu metara zemlje, za dužinu rovova. 

U Sjedinjenim Američkim Državama, koje se još nisu nalazile u ratu, 
osjećala se zabrinutost zbog zdravlja države. Socijalizam je jačao. Činilo se 
da je TWW svugdje. Klasni je sukob bio intenzivan. U ljeto 1916., tijekom 
parade povodom Dana spremnosti u San Franciscu, eksplodirala je bomba 
i pritom ubila devet ljudi; uhićena su dva lokalna radikala, Tom Mooney i 
Warren Billings, koji će u zatvoru provesti dvadeset godina. Ubrzo nakon 
toga senator James Wadsworth iz New Yorka predložio je prinudnu vojnu 
obuku za sve muškarce kako bi se spriječila opasnost da se »te naše mlade 
ljude podijeli na klase«. Umjesto toga: »Moramo našim mladim ljudima 
staviti do znanja da duguju neku odgovornost ovoj zemlji.« 

Vrhovno ispunjenje te odgovornosti odvijalo se u Europi. Deset će milijuna 
umrijeti na bojištu; 20 milijuna umrijet će od gladi i bolesti povezanih s tim 
ratom. I nitko od toga dana nije bio sposoban pokazati da je rat donio bilo 
kakvu dobrobit čovječanstvu koja bi bila vrijedna ljudskoga života. Retorika 
socijalista, da je to bio »imperijalistički rat«, danas se čini umjerenom i jedva 
uvjerljivom. Napredne europske kapitalističke zemlje borile su se za granice, 
kolonije, sfere utjecaja; natjecale su se za pokrajinu Alsace-Lorraine, Balkan, 
Afriku, Srednji istok. 

Rat je došao ubrzo poslije početka 20. stoljeća, usred likovanja (vje- 
rojatno samo među elitom na Zapadu) zbog napretka i modernizacije. 
Dan nakon što su Englezi objavili rat, Henry James napisao je prijatelju: 
»Sunovrar civilizacije u taj ponor krvi i tame ... stvar je koja toliko izvrgava 
ruglu cijelo dugo doba tijekom kojeg smo pretpostavljali da će se svijet ... 
postupno istrošiti.« U prvoj bitci, Bitci na Marni, Britanci i Francuzi uspjet 

će zaustaviti njemačko napredovanje prema Parizu. Svaka je strana imala 
500.000 žrtava. 

Ubijanje je počelo vrlo brzo, u velikim razmjerima. U kolovozu je 
dobrovoljac za britansku vojsku morao biti visok 170 cm da bi ga se primilo 
u vojsku. Do listopada su ti zahtjevi sniženi na 162 cm. Tog je mjeseca 
bilo 30.000 žrtava pa se tada moglo biti visok 158 cm. U prva tri mjeseca 
rata izbrisana je gotovo cijela prvotna britanska vojska. 

Tijekom triju godina crte bojišta ostale su praktički nepomične u 
Francuskoj. Svaka bi strana prodrla napadom, potom bi bila potisnuta, pa 
bi opet krenula naprijed — po nekoliko metara, nekoliko milja, a leševi su se 
gomilali. Godine 1916. Nijemci su pokušali napraviti proboj kod Verduna; 
Britanci i Francuzi krenuli su u protunapad niz rijeku Seine, napredovali su 
nekoliko milja i izgubili 600.000 ljudi. Jednog je dana 9. bataljun Kraljevske 
lake pješadije iz Yorkshirea pokrenuo napad s 800 ljudi. Dvadeset četiri 
sata poslije ostalo ih je osamdeset četiri. 

A Britancima se kod kuće nije govorilo o pokoljima. Jedan se engleski 
pisac prisjeća toga: »Najkrvaviji poraz u povijesti Britanije ... mogao se zbiti 
... a naš je tisak objavljivao spokojan, opširan i slikovit sadržaj u kojem 
nije bilo ničega što ne bi pokazivalo da smo proživjeli prilično dobar dan 
— zapravo pobjedu...« Ista se stvar događala na njemačkoj strani; kao što je 
Erich Maria Remarque napisao u svome velikom romanu, u danima kada 
su ljude u tisućama trgale strojnice i granate službene su vijesti objavljivale: 
»Sve je mirno na zapadnoj bojišnici.« 

U srpnju 1916. britanski general Douglas Haig zapovjedio je da se 
jedanaest divizija engleskih vojnika digne iz svojih rovova i krene prema 
njemačkim linijama. Šest je njemačkih divizija otvorilo vatru iz strojnica. 
Od 110.000 onih koji su izvršili napad 20.000 ih je ubijeno, a još 40.000 
ranjeno — ta su tijela bila razasuta po ničijoj zemlji, na sablasnom teritoriju 
između sukobljenih rovova. Dana 1. siječnja 1917. Haig je unaprijeđen u 
feldmaršala. Što se dogodilo tog ljeta sažeto je opisano u An Encyclopedia 
of World History Williama Langera: 


Unatoč protivljenju Lloyda Georgea i skepticizmu nekih njegovih podre- 
đenih, Haig je nastavio nadajući se da će započeti glavnu ofenzivu. Treća 
bitka kod Ypresa bila je niz od osam žestokih napada, izvedenih pod jakom 
kišom i vođenih po zemlji natopljenoj vodom i blatom. Nije ostvaren 


nikakav proboj, a ukupni je dobitak bilo oko pet milja teritorija, koji je 

Ypres učinio nezgodnijom izbočinom nego ikad prije, a cijena koju su 


Britanci platili iznosila je oko 400.000 ljudi. 


Stanovnicima Francuske i Velike Britanije nije se govorilo o broju pogi- 
nulih. Kada su u posljednjoj godini rata Nijemci žestoko napali na rijeci 
Sommi i za sobom ostavili 300.000 mrtvih i ranjenih britanskih vojnika, 
londonske su novine, prema saznanjima iz knjige Paula Fussela The Great 
War and Modern Memory, tiskale sljedeće: 


ŠTO MOGU UČINITI? 
Kako civil može pomoći u krizi. 
Budite vedri. ... 
Pišite ohrabrujuće prijateljima na bojišnici. ... 
Ne ponavljajte budalaste tračeve. 
Ne slušajte jalove glasine. 


Nemojte misliti da ste pametniji od Haiga. 


U taj pakao smrti i obmane Sjedinjene Američke Države ušle su u proljeće 
1917. U francuskoj su se vojsci počele događati pobune vojnika. Uskoro 
su pobune izbile u 68 od 112 divizija; 629 ljudi izvedeno je pred sud i 
osuđeno, njih 50 strijeljali su streljački vodovi. Američke vojne jedinice 
bile su im jako potrebne. 

Predsjednik Woodrow Wilson obećao je da će Sjedinjene Američke Države 
ostati neutralne u ratu: »Postoji nešto poput nacije koja je previše ponosna 
da bi se borila.« Međutim u travnju 1917. Nijemci su objavili da će njihove 
podmornice potopiti svaki brod koji bude opskrbljivao zalihama njihove 
neprijatelje; i doista su potopili jedan broj trgovačkih plovila. Wilson je tada 
rekao da mora biti vjeran pravu Amerikanaca da posluju na trgovačkim 
brodovima u ratnoj zoni. »Ja ne mogu pristati na bilo kakvo uskraćivanje 
prava američkih građana u ikojem pogledu. ...« 

Kao što Richard Hofstadter ističe (The American Political Tradition): 
»To je bila racionalizacija najtraljavije vrste. ...« Britanci su također zadirali 
u prava američkih građana na otvorenim morima, međutim Wilson nije 
predlagao da uđemo u rat s njima. Hofstadter kaže da je Wilson »bio pri- 
nuđen pronaći zakonite razloge za političke smjernice koje se nisu zasnivale 


na zakonu, već na ravnoteži moći i na ekonomskim nužnostima«. 

Bilo je nerealistično očekivati da bi se Nijemci prema Sjedinjenim 
Američkim Državama trebali odnositi kao prema neutralnima u ratu, 
kad je SAD neprijateljima Njemačke brodovima dopremao velike količine 
ratnog materijala. Početkom 1915. njemačka je podmornica torpedirala 
britanski putnički brod Zusitania. Brod je potonuo za osamnaest minuta 
i umrlo je 1198 ljudi, uključujući 124 Amerikanca. Sjedinjene Američke 
Države tvrdile su da je Zusttania prevozila nevine ljude te da je torpediranje 
stoga bilo čudovišno njemačko zvjerstvo. Zapravo, Lusitania je bila teško 
naoružana: prevozila je 1248 sanduka granata dužine osam centimetara, 
4927 kutija s bojevnim punjenjem (1000 naboja u svakoj kutiji) i daljnjih 
2000 kurija sa streljivom za lako oružje. Njezine su brodske isprave za carinu 
krivotvorene kako bi se prikrila ta činjenica, a britanska su i američka vlada 
lagale o teretu. 

Hofstadter je pisao o »ekonomskim nužnostima« koje su ležale u pozadini 
Wilsonovih političkih smjernica glede rata. Godine 1914. u Sjedinjenim 
Američkim Državama započela je ozbiljna recesija. J. P. Morgan poslije je 
svjedočio: »Rat je počeo u razdoblju teških vremena. ... Poslovi diljem zemlje 
opali su, farmerske su cijene splasnule, nezaposlenost je bila ozbiljna, teške su 
industrije radile znatno ispod svojih kapaciteta, a bankarski su obračuni bili 
neusklađeni.« Međutim do 1915. ratne su narudžbe za Saveznike (većinom 
za Englesku) stimulirale ekonomiju, a do travnja 1917. više od dvije milijarde 
dolara vrijednih proizvoda prodano je Saveznicima. Kao što Hofstadter kaže: 
»Amerika se sa Saveznicima povezala u zlokoban savez rata i prosperiteta.« 

Prosperitet je uvelike ovisio o stranim tržištima, vjerovali su čelni ljudi 
u zemlji. Godine 1897. privatna strana ulaganja Sjedinjenih Američkih 
Država popela su se na 700 milijuna dolara. Godine 1914. ona su iznosila 
tri i pol milijarde dolara. Wilsonov državni tajnik William Jennings Bryan, 
premda je vjerovao u neutralnost tijekom rata, vjerovao je i da Sjedinjene 
Američke Države trebaju prekomorska tržišta; u svibnju 1914. hvalio je 
predsjednika kao onoga koji je »u svim slabijim zemljama otvorio vrata za 
invaziju američkog kapitala i američkog poduzetništva«. 

A 1907. Woodrow Wilson je tijekom predavanja na Sveučilištu Columbia 
izjavio: »Koncesije koje su dobili financijeri moraju čuvati državni poslanici, pa 
makar suverenost nesklonih nacija u tom procesu bila povrijeđena. ... zatvorena 
vrata tih nacija moraju se srušiti.« U svojoj izbornoj kampanji iz 1912. izjavio 
je: »Naša domaća tržišta više nisu dovoljna, potrebna su nam strana tržišta.« 
U memorandumu Bryanu svoj je cilj opisao kao »otvorena vrata u svijet«, a 
1914. izjavio je da podržava »pravično osvajanje stranih tržišta«. 

S početkom Prvog svjetskog rata Engleska je sve više i više postajala 
tržište za američke proizvode i zajmove uz kamatu. J. P. Morgan and 
Company djelovao je kao agent koji zastupa Saveznike i kada je godine 1915. 
Wilson skinuo zabranu privatnim bankama da daju zajmove Saveznicima, 
Morgan je tada mogao započeti posuđivati novac u tako velikim iznosima 
da je mogao i zarađivati velike profite i vezati američke financije tijesno 
uz interese britanske pobjede u ratu protiv Njemačke, 

Industrijalci i politički čelnici govorili su o prosperitetu kao da je 
besklasan, kao da su svi zarađivali od Morganovih zajmova. Istina, rat je 
značio više proizvodnje, više zaposlenosti, međutim jesu li radnici u čeli- 
čanama dobivali koliko i U. S. Steel Company, koji je samo 1916. zaradio 
348 milijuna profita? Kada su Sjedinjene Američke Države ušle u rat, 
upravo su bogati preuzeli izravniju kontrolu nad ekonomijom. Financijaš 
Bernard Baruch bio je na čelu Odbora za ratnu industriju, najmoćnije 
vladine agencije u doba rata. Bankari, čelnici željezničkih kompanija i 
industrijalci dominirali su tim agencijama. 

Iznimno perceptivan članak o naravi Prvoga svjetskog rata pojavio se 
u svibnju 1915. u Azlantic Monthlyju. Napisao ga je W. E. B. Du Bois pod 
naslovom »Afrički korijeni rata«. Bio je to rat za imperij, čija je borba između 
Njemačke i Saveznika za Afriku bila i simbol i realnost: »... u vrlo stvarnom 
smislu Afrika je glavni uzrok ovog užasnog urušavanja civilizacije koje smo 
doživjeli«. Afrika je, rekao je Du Bois, »zemlja 20. stoljeća«, zbog zlata i 
dijamanata iz Južne Afrike, kakaa iz Angole i Nigerije, gume i slonovače 
iz Konga, palmina ulja iz Zapadne Afrike. 

Du Bois je vidio više od toga. Pisao je nekoliko godina prije Lenjinova 
Imperijalizma, koji je zamijetio nove mogućnosti davanja radničkoj klasi 
dijela plijena u imperijalnoj zemlji. Ukazao je na paradoks veće »demokracije« 
u Americi uz »povećanu aristokraciju i mržnju prema tamnijim rasama«, 
Objasnio je taj paradoks činjenicom da »se od bijelog radnog čovjeka tražilo 
da podijeli plijen od eksploatiranja Kineza i crnčuga«. Da, prosječni građanin 
Engleske, Francuske, Njemačke, Sjedinjenih Američkih Država imao je viši 
životni standard nego prije. Međutim: »Odakle dolazi to novo bogatstvo? 
... Ono prvenstveno dolazi od tamnijih nacija svijeta — Azije i Afrike, Južne 
i Centralne Amerike, Zapadne Indije i otoka u Južnim morima.« 

Du Bois je vidio ingenioznost kapitalizma u sjedinjavanju eksploatatora 
i eksploatiranoga — stvaranjem ispušnog ventila za eksplozivni klasni sukob. 
»To više nije jednostavno trgovački magnat ili aristokratski monopol ili čak 

klasa poslodavaca koja eksploatira svijet: to je nacija, nova demokratska 
nacija sastavljena od ujedinjenog kapitala i rada.« 

Sjedinjene Američke Države pristajale su uz tu Du Boisovu ideju. Američki 
je kapitalizam trebao međunarodno suparništvo — i povremeni rat — kako 
bi stvorilo umjetnu zajednicu interesa između bogatih i siromašnih, istisku- 
jući autentičnu zajednicu interesa među siromašnima koja se pokazivala u 
mjestimičnim pokretima. Koliko su toga bili svjesni pojedini poduzetnici i 
državnici? To je teško znati. Međutim njihove akcije, pa makar i polusvjesni, 
instinkcivni nagoni za opstankom odgovarali su takvoj zamisli. A godine 
1917. to je zahtijevalo nacionalni konsenzus u prilog ratu. 

Vlada je brzo uspjela u stvaranju konsenzusa, prema tradicionalnim 
historijskim pregledima. Biograf Woodrowa Wilsona Arthur Link napisao 
je: »U konačnici, američku su politiku određivali predsjednik i javno mni- 
jenje.« Zapravo, nije bilo načina da se ocijeni javno mnijenje u to doba i 
nema uvjerljivih dokaza da je javnost željela rat. Vlada je trebala mnogo 
raditi da bi stvorila taj konsenzus. Na činjenicu da nije bilo spontanog 
poriva za borbom ukazuju stroge mjere koje su se poduzimale: vojna obveza 
za mlade ljude, razrađena propagandna kampanja diljem zemlje i oštro 
kažnjavanje onih koji su se odbili svrstati na pravu stranu. 

Unatoč Wilsonovim vatrenim riječima o ratu koji »će okončati sve 
ratove« i koji »će svijet učiniti sigurnijim za demokraciju«, Amerikanci nisu 
nahrupili da se prijave u vojsku. Bilo je potrebno milijun ljudi, međutim 
u prvih šest tjedana poslije objave rata samo ih se 73.000 dobrovoljno 
prijavilo. Kongres je premoćno izglasao vojnu obvezu. 

George Creel, novinarski veteran, postao je vladin službeni propagandist 
za rat; osnovao je Povjerenstvo za javno informiranje kako bi Amerikance 
uvjerio da je rat ispravan. Sponzorirao je 75.000 govornika, koji su održali 
750.000 četverominutnih govora u pet tisuća američkih gradova i gradića. 
Bio je to golem napor da se potakne kolebljiva javnost. Početkom 1917. član 
Nacionalne građanske federacije požalio se da »ni radnici ni farmeri« nisu 
imali »nikakvu ulogu ili interes u naporima sigurnosti ili za obrambeni 
savez ili za druge pokrete za nacionalnu spremnost«. 

Dan nakon što je Kongres objavio rat, Socijalistička se stranka sastala 
na hitnoj konvenciji u St. Louisu i nazvala je tu objavu »zločinom protiv 
naroda Sjedinjenih Američkih Država«. U ljeto 1917. socijalistička antiratna 
okupljanja u Minnesoti privukla su golemo mnoštvo — 5000, 10.000, 20.000 
farmera — koji su prosvjedovali protiv rata, vojne obveze, profitiranja. Lokalne 
novine u Wisconsinu, Review iz Plymoutha, rekle su da vjerojatno nijedna 

stranka nikad nije brže ojačala od Socijalističke stranke u tom trenutku. 
Izvijestile su da »su se tisuće okupile kako bi čule socijalističke govornike u 
mjestima u kojima se obično nekoliko stotina smatra golemim okupljanjem«. 
Akronski Beacon-Journal, konzervativne novine iz Ohia, pisao je da »teško 
da postoji politički promatrač ... a koji će priznati da bi, kad bi sada bili 
izbori, moćna plima socijalizma preplavila Srednji zapad«. Napisale su da 
se zemlja »nikad nije upustila u nepopularniji rat«. 

Tijekom izbora za gradsku samoupravu iz 1917., nasuprot plimi pro- 
pagande i domoljublja, socijalisti su ostvarili iznimne rezultate. Njihov 
kandidat za gradonačelnika New Yorka Morris Hillquit dobio je 22 posto 
glasova, pet puta više od onoga što socijalisti ondje normalno dobivaju. 
Deset je socijalista izabrano u zakonodavno tijelo savezne države New 
York. U Chicagu se broj glasova za stranku kretao od 3,6 posto 1915. do 
34,7 posto 1917. godine. U Buffalu se kretao od 2,6 do 30,2 posto. 

Iza osnivanja Američkog saveza za rad i demokraciju, predsjednik kojega 
je bio Samuel Grompers i cilj kojega je bio »ujediniti raspoloženje nacije« u 
prilog ratu, nalazili su se George Creel i vlada. Imao je ogranke u 164 grada; 
mnoge su mu se radničke vođe pridružile. Prema Jamesu Weinsteinu pak, 
taj savez nije funkcionirao: »Podrška običnih pripadnika radničke klase ratu 
ostala je mlaka. ...« I premda su neki istaknuti socijalisti — Jack London, 
Upton Sinclair, Clarence Darrow — postali proratno raspoloženi nakon što 
je SAD ušao u rat, većina mu se socijalista nastavila protiviti. 

U lipnju 1917. Kongres je prihvatio, a Wilson potpisao Zakon o špijunaži. 
Prema njegovu nazivu moglo bi se pretpostaviti da je to bio zakon protiv 
špijuniranja. Međutim, u njemu je bila odredba koja je predviđala kazne 
do 20 godina zatvora za »svakoga tko, dok su Sjedinjene Američke Države 
u ratu, hotimice prouzroči ili pokuša prouzročiti neposluh, nelojalnost, 
pobunu ili odbijanje izvršenja dužnosti u vojnim ili pomorskim snagama 
Sjedinjenih Američkih Država, ili hotimice opstruira novačenje ili pristu- 
panje u vojsku SAD-a ...«. Osim ako nije postojala teorija o naravi vlada, 
nije bilo jasno kako će se Zakon o špijunaži primjenjivati. U njemu je čak 
bila odredba koja je govorila da se »ništa u ovom odjeljku neće tumačiti kako 
bi se ograničilo ili umanjilo ... svaku raspravu, komentar ili kririku zakona 
ili političkih smjernica vlade ...«. No njezin je dvosmislen jezik prikrivao 
jedinstvenost cilja. Zakon o špijunaži služio je za zatvaranje Amerikanaca 
koji su govorili ili pisali protiv rata. 

Dva mjeseca nakon prihvaćanja tog zakona socijalist po imenu Charles 
Schenck uhićen je u Philadelphiji zbog tiskanja i distribuiranja 15.000 leraka 

koji su osuđivali zakon o vojnoj obavezi i rat. Letak je citirao odredbu 13. 
amandmana koja govori protiv »nedobrovoljnog ropstva« i kaže da Zakon 
o obaveznoj vojnoj službi krši tu odredbu. Obavezna vojna služba, stajalo je 
u njemu, bilo je »čudovišno djelo protiv čovječnosti za interese financijaša 
s Wall Streeta«. I: »Ne podliježite zastrašivanju.« 

Schencka su optužili, sudili mu, proglasili ga krivim i osudili na šest 
mjeseci zatvora zbog kršenja Zakona o špijunaži. (Pokazalo se da će to biti 
jedna od najkraćih kazni dosuđenih u takvim slučajevima.) Schenck se 
žalio, tvrdeći da je taj zakon, kazneno goneći pisanje i govorenje, prekršio 
Prvi amandman: »Kongres neće donijeti nijedan zakon ... koji će uskraćivati 
slobodu govora, ili tiska. ...« 

Odluka Vrhovnog suda bila je jednoglasna i napisao ju je njegov naj- 
slavniji liberal Oliver Wendell Holmes. Sažeo je sadržaj letka rekavši da 
je on nedvojbeno namjeravao »opstruirati« provođenje zakona o vojnoj 
obvezi. Je li Schencka štitio Prvi amandman? Holmes je rekao: 


Najstroža zaštita slobode govora ne bi štitila čovjeka koji bi lažno vikao 
požar u kazalištu i tako uzrokovao paniku. ... Pitanje je u svakom slučaju 
jesu li upotrijebljene riječi korištene u takvim okolnostima i jesu li takve 
naravi da stvaraju očitu i neposrednu opasnost koja će dovesti do stvarnih 


zala koja Kongres ima pravo spriječiti. 


Holmesova je analogija bila pametna i privlačna. Samo bi nekolicina ljudi 
pomislila da bi se slobodni govor trebao odnositi na nekoga tko vikne požar 
u kazalištu i time prouzroči paniku. Međutim je li taj primjer pristajao uz 
kritiku rata? Zechariah Chafee, profesor s Pravnoga fakulteta na Harvardu, 
poslije je napisao (Free Speech in the United States) da je prikladnija analogija 
za Schencka bila o nekome tko ustaje između činova u kazalištu i oglašava da 
nema dovoljno požarnih izlaza. Da se dalje poigramo s tim primjerom: zar 
nije Schenckov postupak više nalik nekomu tko viče, ne lažno, već istinito, 
ljudima koji kane kupiti karte i ući u kazalište, da požar bjesni unutra? 
Možda slobodni govor svaka razumna osoba ne može tolerirati ako on 
predstavlja »očitu i neposrednu opasnost« životu i slobodi; na kraju krajeva, 
slobodni govor mora konkurirati drugim vitalnim pravima. No nije li rat 
sam »očita i neposredna opasnost«, uistinu očitija i neposrednija i opasnija 
po život nego bilo koji argument protiv njega? Zar građani nemaju pravo 
prigovoriti ratu, pravo da predstavljaju opasnost opasnim politikama? 

(Zakon o špijunaži, koji je time odobrio Vrhovni sud, ostao je dio 
zakonodavstva svih tih godina od Prvoga svjetskog rata i premda se trebao 
primjenjivati samo za vrijeme rata, on je bio konstantno na snazi od 1950., 
zato što su se Sjedinjene Američke Države zakonski nalazile u »izvanrednom 
stanju« od Korejskoga rata. Godine 1963. Kennedyjeva je administracija 
gurala prijedlog zakona [neuspješno] koji bi Zakon o špijunaži primjenjivao 
na izjave koje Amerikanci iznose u inozemstvu; on se, prema riječima u 
brzojavu državnog tajnika Ruska veleposlaniku Lodgeu u Vijetnamu, 
odnosio na novinare u Vijetnamu koji su pisali »kritičke članke ... o Diemu 
i njegovoj vladi« koji bi »mogli usporiti ratne napore«.) 

Slučaj Eugenea Debsa uskoro se našao pred Vrhovnim sudom. U lipnju 
1918. Debs je posjetio tri socijalista koja su bila u zatvoru zbog protivljenja 
vojnoj obvezi i potom je govorio, preko puta zatvora, pred slušateljstvom 
koje je očaravao dva sata. On je bio jedan od najvećih govornika u zemlji 
pa su ga stalno prekidali smijehom i pljeskom. »Zašto su neki dan glaso- 
vanjem pet prema četiri — svojevrsnom igrom s kockama, ispalo je sedam, 
ispalo je jedanaest — proglasili neustavnim zakon o dječjem radu?« Govorio 
je o svojim drugovima u zatvoru. Govorio je o optužbama da su socija- 
listi bili pronjemački raspoloženi. »Mrzim, gnušam se, prezirem junkere 
i junkerstvo. Ni za što mi na svijetu nisu potrebni junkeri iz Njemačke, 
a još manje mi trebaju junkeri u Sjedinjenim Američkim Državama.« 
(Gromoviti pljesak i klicanje.) 


Kažu nam da živimo u velikoj slobodnoj republici; da su naše institucije 
demokratske; da smo slobodan narod i da sami sobom upravljamo. To 
je previše, čak i za vic. ... 

Ratovi su se u povijesti vodili zbog osvajanja i pljačke. ... I ro je rat u 
najkraćim crtama. Klasa gospodara oduvijek je objavljivala ratove; pod- 


ložna klasa oduvijek se borila u bitkama. ... 


Debsa su uhitili jer je prekršio Zakon o špijunaži. U njegovoj su se publici 
nalazili mladići u dobi za pristupanje vojsci, a njegove bi riječi »opstruirale 
novačenje ili pristupanje u vojsku«. 


Njegove su riječi namjeravale postići mnogo više od toga: 


Da, u nekim boljim vremenima mi ćemo doći na vlast u ovoj zemlji i 
diljem svijeta. Uništit ćemo sve porobljavajuće i degradirajuće institucije i 


ponovno ih stvoriti kao slobodne i humanizirajuće. Svijet se svakodnevno 

mijenja pred našim očima. Sunce se kapitalizma spušta; sunce se socijalizma 
diže. ... U pravo vrijeme kucnut će čas i ova velika pobjedonosna borba 
... proglasit će emancipaciju radničke klase i bratstvo cijele ljudske vrste. 
(Gromovit i dugotrajan pljesak.) 


Debs je na svome suđenju odbijao zauzeti obrambeni stav ili pozvati svje- 
doka u svoju korist. Nije poricao ništa od onoga što je govorio. Međutim 
prije nego što je porota započela sa svojim raspravama, obratio joj se: 


Optužen sam za opstruiranje rata. Priznajem to. Gospodo, gnušam se 
rata. Protivio bih se ratu kad bih ostao sam ... Suosjećam s ljudima koji 
pate, koji se bore, gdje god da jesu. Nema veze pod kojom su zastavom 
rođeni, ili gdje žive. ... 


Porota ga je proglasila krivim za kršenje Zakona o špijunaži. Debs se obratio 
sucu prije izricanja kazne: 


Časni suče, prije mnogo godina priznao sam svoje srodstvo sa svim živim 
bićima i došao sam do zaključka da nisam bio nimalo bolji od najgorih 
na svijetu. I rekao sam tada, i kažemo to sada, da sve dok postoji niža 
klasa, ja sam u njoj; sve dok postoji zločinački element, ja sam dio njega; 


sve dok je ijedan čovjek u zatvoru, ja nisam slobodan. 


Sudac je osudio one »koji će izbiti mač iz ruku ove nacije dok je ona uklju- 
čena u obranu sebe protiv strane i okrutne sile«. Debsa je osudio na deset 
godina zatvora. 

Debsovu žalbu Vrhovni sud nije saslušao sve do 1919. godine. Rat je 
bio gotov. Oliver Wendell Holmes, zastupajući jednoglasnu odluku suda, 
potvrdio je Debsovu krivnju. Holmes je raspravljao o Debsovu govoru: 
»On je tada izrazio protivljenje pruskom militarizmu kazujući da bi se njega 
prirodno moglo htjeti na neki način sprovesti u Sjedinjenim Američkim 
Državama.« Holmes je rekao da je Debs iznio »uobičajene kontraste između 
kapitalista i radnih ljudi ... s implikacijom koja je sve to prožimala da radni 
ljudi nisu zainteresirani za rat«. Prema tome, rekao je Holmes, »prirodni i 
namjeravani učinak« Debsova govora bio bi opstruiranje novačenja. 

Debs je bio zatvoren u državnoj kaznionici Zapadne Virginije, a potom 
u saveznoj kaznionici u Atlanti, gdje je proveo trideset dva mjeseca sve dok 
ga, u šezdeset i šestoj godini, 1921. nije oslobodio predsjednik Harding. 

Oko devetsto ljudi završilo je u zatvoru zbog odredaba Zakona o špi- 
junaži. Ta znatna opozicija nestala je s vida, dok su vidljivo nacionalno 
raspoloženje predstavljali vojni orkestri, vijorenje zastava, masovno kupovanje 
ratnih obveznica, pokoravanje većine vojnoj obvezi i ratu. To je pokoravanje 
ostvareno prodornom javnom propagandom i zastrašivanjem — naporom 
organiziranim uz pomoć cjelokupne moći savezne vlade i novca krupnog 
kapitala u njenoj pozadini. Razmjeri te kampanje da se obeshrabri opozicija 
govore nešto o spontanim osjećajima stanovništva prema ratu. 

Novine su pomogle da se stvori atmosfera straha među mogućim protiv- 
nicima rata. U travnju 1917. New York Times je citirao Elihu Roota (bivšeg 
ministra rata, korporativnog odvjetnika) koji je rekao: »Sada nas se ne smije 
kritizirati.« Nekoliko mjeseci poslije ponovno su ga citirali kako »ima ljudi 
koji se večeras šeću ulicama ovoga grada koje bi sutra u svitanje trebalo 
odvesti i strijeljati zbog izdaje«. U isto je to vrijeme Theodore Roosevelt 
pred Harvardskim klubom govorio o socijalistima, članovima TW W-a i 
drugima koji su željeli mir kao o »cijeloj gomili bespolnih stvorova«. 

U ljeto 1917. osnovano je Američko društvo za obranu. Njujorški je Herald 
izvijestio: »Više od stotinu ljudi prijavilo se jučer u Američku ophodnju 
samoorganiziranih dobrovoljaca u uredima Američkoga društva za obranu. 
.. Ta je ophodnja osnovana kako bi se stalo na kraj protudržavnim agita- 
cijama na ulici.« 

Ministarstvo pravosuđa financiralo je Američku ligu za zaštitu, koja je 
do srpnja 1917. imala podružnice u 600 gradova i gradića, oko 100.000 
članova. Tisak je izvijestio da su im članovi bili »vodeći ljudi u svojim 
zajednicama ... bankari ... ljudi iz željezničkih kompanija ... hotelijeri«. 
Jedna studija o toj ligi opisuje njihove metode: 


Prepiska bi trebala biti sveta ... No recimo da je Američka liga za zaštitu 
katkad gotovo vidovita glede pisama koja su napisali osumnjičenici. ... 
Pretpostavlja se da je provaljivanje i ulaženje u prostor nečijeg doma ili 
ureda bez naloga kazneno djelo provale. Zajamčeno. Međutim Liga je to 


učinila tisuće puta, a nikad je nisu otkrili. 


Liga je tvrdila da je pronašla tri milijuna slučajeva nelojalnosti. Ako su 
te brojke i pretjerane, sama veličina i doseg Lige daju naznaku o količini 
»nelojalnosti«. 

Savezne su države organizirale dobrovoljačke skupine. Povjerenstvo 
za javnu sigurnost iz Minnesote, koje je osnovano uz pomoć državnoga 

zakona, zatvaralo je točionice alkohola i kina, prebrojavalo zemlju u posjedu 
stranaca, poticalo obveznice za ratni zajam, testiralo ljude na lojalnost. 
Journal iz Minneapolisa prenio je poziv tog povjerenstva »svim domolju- 
bima da se pridruže potiskivanju protudržavnih postupaka i raspoloženja 
te onih koji se protive novačenju«. 

Nacionalni je tisak surađivao s vladom. New York Times je u ljeto 1917. 
objavio uvodnik: »Dužnost je svakog dobrog građanina da pravim vlastima 
prenese svaki dokaz o pobuni protiv države za koji sazna.« A Literary Digest 
zatražio je od svojih čitatelja »da nam izrežu i pošalju bilo kakvo uredničko 
izražavanje na koje naiđu a koje im se čini protudržavnim i izdajničkim«. 
Creelovo Povjerenstvo o javnom informiranju oglašavalo je da ljudi trebaju 
»prijaviti čovjeka koji širi pesimistične priče. Prijavite ga Ministarstvu 
pravosuđa«. Godine 1918. ministar unutarnjih poslova izjavio je: »Može 
se sa sigurnošću reći da nikad u svojoj povijesti ova zemlja nije bila pod 
tako potpunim policijskim nadzorom.« 

Čemu sav taj golemi napor? Dana 1. kolovoza 1917. njujorški je Herald 
izvijestio da jeu New York Cityju 90 od prvih sto vojnih obveznika zatra- 
žilo izuzeće. U Minnesoti su naslovnice Journala iz Minneapolisa od 6. 
i 7. kolovoza objavile: »PROTIVLJENJE OBVEZNOJ VOJNOJ SLUŽBI BRZO SE 
ŠIRI DRŽAVOM« i »VOJNI OBVEZNICI DAJU LAŽNE ADRESE«. U Floridi su dva 
crna pomoćna radnika na farmi otišla u šumu sa sačmaricom i osakatila 
se kako bi izbjegla novačenje: jedan si je raznio četiri prsta na ruci; drugi 
si je pucnjevima otkinuo ruku ispod lakra. Senator Thomas Hardwick iz 
Georgije izjavio je »da nesumnjivo postoji opće i rašireno protivljenje tisuća 
ljudi ... provođenju Zakona o vojnoj službi. Mnogi su dolazili na brojna 
masovna okupljanja u svim dijelovima te savezne države kako bi prosvje- 
dovali protiv njega ...«. Na kraju je više od 330.000 ljudi klasificirano kao 
oni koji izbjegavaju vojnu obvezu. 

U Oklahomi su Socijalistička stranka i WW bili aktivni među farme- 
rima zakupcima i napoličarima koji su osnovali Sindikat radničke klase. Na 
masovnom sastanku tog sindikata skovan je plan da se uništi željeznički most 
i presjeku telegrafske žice kako bi se spriječila novačenja u vojsku. Diljem 
zemlje planirao se marš protivnika obavezne vojne službe u Washington. 
(To se nazvalo Pobunom zelenog kukuruza zato što su planirali jesti zeleni 
kukuruz tijekom marša.) Prije nego što je sindikat mogao provesti svoje 
zamisli, članovi su mu pohvatani i uhićeni i uskoro se 450 pojedinaca 
optuženih za pobunu našlo u državnoj kaznionici. Vođe su dobile od tri 
do deset godina zatvora, drugi od 60 dana do dvije godine. 


404 


Dana 1. srpnja 1917. radikali su organizirali antiratnu paradu u Bostonu 
s natpisima: 


JE LI TO NARODNI RAT, ČEMU PRISILNA VOJNA OBVEZA? 
TKO JE UKRAO PANAMU? TKO JE RAZORIO HAITI? 
ZAHTIJEVAMO MIR. 


Njujorški je Call objavio da je marširalo 8000 ljudi, uključujući »4000 
članova Središnjeg radničkog sindikata, 2000 članova Latvijskih socijali- 
stičkih organizacija, 1500 Litvanaca, židovskih članova iz zanimanja koja 
su izrađivala i prodavale kapute i drugih ogranaka te skupine«. Paradu su 
napali vojnici i mornari, po zapovijedima svojim časnika. 

Ministarstvo pošta počelo je oduzimati pravo na slanje novina i časo- 
pisa koji su tiskali antiratne članke. The Masses, socijalistički časopis o 
politici, književnosti i umjetnosti, dobio je zabranu korištenja poštanskom 
službom. U njemu je u ljeto 1917. objavljen uvodnik Maxa Eastmana u 
kojem je među ostalim stajalo: »Za koje posebne svrhe vi otpremate naša 
tijela i cijela naših sinova u Europu? Što se mene tiče, odričem vladi pravo 
da me uvuče u rat u čije svrhe ne vjerujem.« 

U Los Angelesu je prikazan film koji se bavio Američkom revolucijom 
i oslikavao britanske zločine protiv kolonista. Nazvan je The Spirit of “76 
(Duh 76). Čovjeka koji je napravio film kažnjeno su gonili prema Zakonu 
O špijunaži jer je, kako je sudac rekao, film nastojao »dovesti u pitanje 
dobru vjeru našeg saveznika, Velike Britanije«. Osuđen je na deset godina 
zatvora. Slučaj je službeno zaveden kao SAD protiv Duha '76. 

U gradiću u Južnoj Dakoti farmer i socijalist po imenu Fred Fairchild 
rekao je, tijekom jedne prepirke u vezi s ratom, onima koji su ga optu- 
žili: »Kad bih bio u dobi za vojnu obvezu i ne bih imao nikoga tko bi o 
meni ovisio i kad bi me unovačili, odbio bih služiti u vojsci. Mogli bi me 
ustrijeliti, ali me ne bi mogli natjerati da se borim.« Sudilo mu se prema 
Zakonu o špijunaži, osuđen je na služenje kazne od godinu i jednog dana 
u kaznionici Laevenworth. I tako je to išlo, umnoženo dvije tisuća puta 
(broj kaznenih progona prema Zakonu o špijunaži). 

Oko 65.000 muškaraca izjasnilo se da ima prigovor savjesti i zatražilo 
je vojno služenje izvan borbe. U vojnim bazama u kojima su radili često 
se prema njima postupalo sadistički brutalno. Trojicu koju su zatvorili u 
Fort Riley u Kansasu zato što su odbili sudjelovati u bilo kakvim vojnim 

dužnostima, bilo borbenim bilo neborbenim, jednog po jednog odvodili 
su u koridor i: 


... oko vrata bi im stavili omču od užeta koje je bilo prebačeno preko gornje 
prečke ograde, podižući im noge s tla do točke kolabiranja. U međuvremenu 
bi ih časnici udarali po gležnjevima i goljenicama. Potom bi ih spustili, 
a uže bi im vezali za ruke i ponovno bi ih dizali da im noge ne bi mogle 
dodirivati tlo. Ovaj bi se put igrali vrtnim crijevom štrcajući im vodu po 
licu i tijelu s udaljenosti od 15 centimetara, sve dok u potpunosti ne bi 
kolabirali. ... 


Škole i sveučilišta obeshrabrivala su protivljenje ratu. Sa Sveučilišta Columbia 
otpušten je J. McKeen Cattel, psiholog, dugotrajni kritičar kontrole upravnog 
odbora i protivnik rata. Tjedan dana poslije, u znak prosvjeda, poznati 
povjesničar Charles Beard dao je ostavku na Fakultetu Columbia, optu- 
živši članove upravnog odbora da su »reakcionarni i bez vizije u politici, 
uskogrudni i srednjovjekovna shvaćanja religije ...«. 

U Kongresu se samo nekoliko glasova jasno izjasnilo protiv rata. Prva 
žena u Zastupničkom domu Kongresa Jeanette Rankin nije odgovorila 
kada je prozvano njezino ime tijekom prozivke u vezi s objavom rata. Jedan 
od političkih veterana iz tog doma, pristaša rata, otišao je do nje i šapćući 
joj rekao: »Mala ženice, ne možeš si priuštiti da ne glasuješ. Ti predstavljaš 
ženstvenost u ovoj zemlji. ...« Prilikom sljedeće prozivke ona je zauzela stav: 
»Želim stati uza svoju zemlju, ali ne mogu glasovati za rat. Izjašnjavam se 
Protiv.« U to je vrijeme bila popularna pjesma »Nisam odgojio svog sina 
da bude vojnik«. Međutim nadglasale su je pjesme poput »Tamo daleko«, 
»To je velika stara zastava«, i »Johnny, uzmi svoju pušku«. 

Izvješća prenose da je socijalistica Kate Richards O'Hare, govoreći u 
Sjevernoj Dakoti u srpnju 1917. izjavila kako »žene u Sjedinjenim Američkim 
Državama nisu bile ništa drugo do rasplodne krmače, koje odgajaju djecu 
kako bi završila u vojsci i bila pretvorena u umjetno gnojivo«. Uhitili su 
je, izveli pred sud, proglasili krivom i osudili na pet godina zatvora u 
kaznionici savezne države Missouri. U zatvoru se nastavila boriti. Kad su 
ona i njezine kolegice zatvorenice prosvjedovale zbog nedostatka zraka, jer 
je prozor iznad bloka sa zatvorskim ćelijama bio stalno zatvoren, čuvari 
su je kroz hodnik izvukli van kako bi je kaznili. U ruci je nosila knjigu 
pjesama i dok su je odvlačili, zavitlala je knjigu prema prozoru i razbila ga, 

nakon toga je prostrujao svjež zrak, a zatvorenice s kojima je bila smještena 
počele su klicati. 

Emma Goldman i njezin sudrug anarhist Alexander Berkman (on je 
već 14 godina bio zatvoren u Pennsylvaniji; ona je odslužila godinu na 
Blackwell Islandu) osuđeni su na zatvorsku kaznu zbog protivljenja vojnoj 
obvezi. Ona se obratila sudu: 


Uistinu, budući da smo ovako siromašni demokracijom, kako je možemo 
dijeliti po svijetu? ... demokracija koja se poima kao vojna služnost masa, 
kao njihovo ekonomsko porobljavanje i koja se hrani njihovim suzama i 
krvlju, nije uopće nikakva demokracija. To je despotizam — kumulativni 
rezultat niza zloporaba koje, prema onom opasnom dokumentu, Deklaraciji 


o neovisnosti, narod ima pravo zbaciti. ... 


Rat je vlasti dao priliku da uništi I WW. Novine I W'W-a /ndustrial Worker 
napisale su malo prije objave rata: »Kapitalisti Amerike, borit ćemo se protiv 
vas, ne za vas! Prisilno novačenje! Nema sile na svijetu koja radničku klasu 
može natjerati da se bori ako to ona odbije.« Philip Foner u svojoj povijesti 
TW'W-a kaže da wobblieji nisu bili toliko aktivni u borbi protiv rata kao 
socijalisti, vjerojatno zato što su imali fatalistička gledišta, rat su smatrali 
neumitnim i mislili su da samo pobjeda u klasnoj borbi, samo revolucio- 
narna promjena, može okončati rat. 

Početkom rujna 1917. agenti Ministarstva pravosuđa izveli su simultane 
prepade na 48 dvorana za sastanke IW'W-a diljem zemlje, dočepavši se 
prepiske i literature koje će postati dokazni materijal u sudnici. Kasnije tog 
mjeseca 165 čelnika IX W-a uhićeno je zato što su se urotili u sprječavanju 
novačenja, ohrabrivali dezertiranje i zastrašivali druge glede njihovih radnih 
sporova. Stotinu i jednog izveli su na sud u travnju 1918.; suđenje je trajalo 
pet mjeseci, to je dotad najduže kazneno suđenje u američkoj povijesti. 
John Reed, socijalistički pisac koji se upravo vratio iz Rusije odakle je 
izvješćivao o boljševičkoj revoluciji (Ten Days that Shook the World), pratio 
je suđenje IW'W-u za časopis The Masses i opisao je branjenike: 


Sumnjam da je ikad u povijesti postojao prizor poput njih. Sto i jedan 
drvosječa, žetelac, rudar, urednik ... koji su vjerovali da bogatstvo svijeta 
pripada onomu koji ga stvara ... ljudi koji žive na otvorenom, mineri stijena, 
rušitelji debala, vezači usjeva, lučki radnici, momci koji obavljaju najteže 


poslove svijeta. ... 

Ljudi iz IWW-a suđenje su iskoristili kako bi govorili o svojim aktivno- 
stima, o svojim idejama. Šezdeset jedan od njih branio je svoje stavove, 
uključujući Velikog Billa Haywooda, koji je svjedočio tri dana. Jedan 
I W-ovac rekao je sudu: 


Pitate me zašto I ne osjeća domoljublje prema Sjedinjenim Američkim 
Državama. Kad biste bili potucalo bez pokrivača; kad biste ostavili svoju 
ženu i svoju djecu jer ste otišli na zapad za poslom i kad ih više nikad poslije 
toga ne biste pronašli; kad zbog svog posla nikad ne biste ostali dovoljno 
na jednom mjestu da biste dobili pravo glasa; kad biste spavali u ušljivom, 
smrdljivom prenoćištu za radnike i jeli najgnjiliju hranu koju su vam mogli 
dati i preživljavali na njoj; kad bi vam zamjenici šerifa prostrijelili vaše 
limene posude za kuhanje prepune rupa i prolijevali vašu hranu po tlu; 
kad bi vam se nadnice smanjivale onda kada vaši šefovi pomisle da su vas 
slomili; kad bi postojao jedan zakon za Forda, Suhra i Mooneya, a drugi 
za Harryja Thawa; kad bi vas svaka osoba koja predstavlja zakon i red i 
naciju premlarila, željeznicom prevezla u zatvor, a dobri kršćani klicali i 
govorili im da samo tako nastave, kako dovraga očekujete od čovjeka da 
bude domoljub? Ovaj je rat rat poslovnog čovjeka i ne vidimo zašto bismo 
otišli onamo i poginuli da bismo spasili milo nam stanje stvari u kojem 


sada uživamo. 


Porota ih je sve proglasila krivima. Sudac je Haywooda i 14 drugih osudio 
na 20 godina zatvora; trideset trojica dobila su po deset godina, a ostali 
kraće zatvorske kazne. Ukupno su ih oglobili s 2.500.000 dolara novčane 
kazne. IWW je bio razbijen. Haywood je položio jamčevinu i pobjegao 
u revolucionarnu Rusiju, gdje je ostao sve do svoje smrti deset godina 
poslije. 

Rar je završio u studenom 1918. godine. Poginulo je 50.000 američkih 
vojnika i nije trebalo dugo, čak i u slučaju domoljuba, da se ogorčenje i otre- 
žnjenje prošire zemljom. To se odrazilo u književnosti u desetljeću poslije rata. 
John Dos Passos, u svojem romanu /9/9., pisao je o smrti Johna Doea: 


U mrtvačnici od ljepenke u mjestu Chalons-sur-Marne u isparivanjima 
klorida, kalcija i mrtvih prebrali su kutiju od borovine koja je sadržavala 
sve što je ostalo od ... Johna Do«a. ... 

... ostatke utrobe i smežurane žućkastosmeđe kože 


odnijeli su u Chalons-sur-Marne 

i položili ih uredno složene u lijes od borovine 

i odveli ih bojnim brodom kući u Božju zemlju 

i zakopali ih u sarkofagu na Memorijalnom amfiteatru na Državnom 
groblju Arlington 

i prekrili su ih zastavom SAD-a 

i trubač je svirao povečerje 

i g. Harding se molio Bogu, a diplomati i generali, admirali i viši časnici, 
političari i pristalo odjevene dame iz društvene rubrike u Washington 
Postu svečano su stajali 

i mislili su kako je lijepo čuti na groblju trubačevu žalobnu posljednju 
počast i tri plotuna od kojih im je zazvonilo u ušima. 


Gdje su mu trebale biti grudi, pričvrstili su kongresnu medalju. ... 


Ernest Hemingway napisat će Zbogom oružje. Godinama poslije student 
Irwin Shaw napisat će dramu Pokopajmo mrtve (Bury the Dead). A holivudski 
scenarist Dalton Trumbo napisat će snažan i obeshrabrujući antiratni roman 
o torzu i mozgu preživjelom na bojištu iz Prvog svjetskog rata Jobnny Got 
His Gun. Ford Madox Ford napisao je No More Parades. 

Uza sva zatvaranja za vrijeme rata, zastrašivanja, porive za nacionalnim 
jedinstvom, nakon završetka rata vodeći društveni krugovi i dalje su se 
bojali socijalizma. Čini se da se ponovno pojavila potreba za dvojnom 
taktikom preuzimanja kontrole s obzirom na revolucionarni izazov: 
reforma i represija. 

Prvu je predložio George L. Record, jedan od Wilsonovih prijatelja, 
koji mu je početkom 1919. pisao da će nešto morati učiniti za ekonomsku 
demokraciju, »kako bi se onemogućila prijetnja socijalizma«. Rekao je: »Vi 
trebate postati pravi vođa radikalnih snaga u Americi i zemlji iznijeti kon- 
struktivan program fundamentalne reforme, koja će biti alternativa programu 
koji iznose socijalisti i boljševici. ...« 

Tog ljeta 1919. Wilsona je njegov savjetnik Joseph Tumulty podsjetio 
da je sukob između republikanaca i demokrata nevažan u usporedbi s 
onim što prijeti i jednima i drugima: 


Ono što se dogodilo u Washingtonu prošle noći, kad se ministra unutar- 
njih poslova pokušalo lišiti života, samo je simptom užasnog nemira koji 
se kradomice širi zemljom. ... Kao demokrat bio bih razočaran da vidim 


Republikansku stranku ponovno na vlasti. To nas ne tišti toliko kao 

činjenica da gledamo kako nam postojano, iz dana u dan, pred očima 
izrasta pokret koji će se, ako ga se ne obuzda, morati izraziti u napadu na 
sve što smatramo dragim. U ovo doba industrijskih i društvenih nemira 


obje su stranke na lošem glasu u očima prosječnog čovjeka. ... 


»Ono što se dogodilo u Washingtonu prošle noći« bila je eksplozija bombe 
ispred kuće Wilsonova ministra unutarnjih poslova A. Mitchella Palmera. 
Šest mjeseci nakon eksplozije te bombe, Palmer je izveo jedan od svojih 
prvih masovnih prepada na strance — imigrante koji nisu bili građani. Zakon 
koji je Kongres prihvatio potkraj rata predviđao je deportaciju tuđinaca 
koji su se protivili organiziranoj vlasti ili su zagovarali uništavanje imovine. 
Palmerovi su ljudi 21. prosinca 1919. skupili 249 stranaca ruskog porijekla 
(uključivši Emmu Goldman i Alexandera Berkmana) i organiziranim ih 
transportom deportirali na mjesto koje će postati Sovjetska Rusija. Ustav 
Kongresu nije davao pravo da deportira strance, ali Vrhovni je sud rekao, 
još 1892., potvrđujući pravo Kongresa da izbaci Kineze, da je to, kao stvar 
samoodržanja, bilo prirodno pravo vlade. 

U siječnju 1920. diljem zemlje skupljeno je 4000 osoba, tajno ih se držalo 
dugo vremena, dovodilo ih se na tajna saslušanja i deportiralo. U Bostonu 
su agenti Ministarstva pravosuđa uz pomoć lokalne policije uhitili 600 ljudi 
upadajući u dvorane za sastanke ili napadajući im domove rano ujutro. 
Zabrinuti savezni sudac opisao je taj proces: 


Uloženi su veliki napori da ti prepadi dobiju spektakularan publicitet, te 
da sve izgleda kao da postoji velika i neposredna opasnost. ... Uhićenim 
strancima, u većini slučajeva savršeno mirnim i bezopasnim radnim 
ljudima, koji su većinom donedavno bili ruski seljaci, stavljali su lisičine 
u paru, a potom su ih, radi prijevoza vlakom i ulicama Bostona, zajedno 


okivali. ... 


U proljeće 1920. agenti FBI-a u New Yorku uhitili su slagara i anarhista Andrea 
Salseda i osam su ga tjedana držali u uredima FBI-a na 14. katu zgrade u Ulici 
Park Row, ne dopustivši mu da se javi obitelji, prijateljima ili odvjetnicima. 
Onda je njegovo smrskano tijelo pronađeno na pločniku ispred te zgrade, a 
FBI je izjavio kako je počinio samoubojstvo skočivši s prozora 14. kara. 
Dva Salsedova prijatelja, anarhisti i radnici na bostonskom području, čim 
su čula za njegovu smrt, počela su nositi pištolje. Uhitili su ih u tramvaju 
u Brocktonu u Massachusettsu te optužili za razbojnički prepad i ubojstvo 

koje se dogodilo dva tjedna prije u tvornici cipela. Bili su to Nicola Sacco 
i Bartolomeo Vanzetti. Izveli su ih pred sud, proglasili krivima i u zatvoru 
su proveli sedam godina dok su se prizivi redali i dok su se ljudi diljem 
zemlje i cijeloga svijeta upoznavali s njihovim slučajem. Sudski arhivi i 
okolnosti oko slučaja ukazivali su na to da su Sacco i Vanzetti osuđeni na 
smrt zato što su bili anarhisti i stranci. U kolovozu 1927., dok je policija 
uhićenjima i premlaćivanjima razbijala marševe i straže pristaša, a vojska 
okruživala zatvor, pogubili su ih na električnoj stolici. 

Saccova posljednja poruka sinu Danteu, na njegovom teškom mukom 
naučenom engleskom, bila je poruka milijunima drugih u nadolazećim 
godinama: 


Dakle, sine, umjesto da plačeš, budi jak, tako da možeš utješiti svoju majku 
.. odvedi je na dugu šetnju u prirodu gdje vlada spokoj, u kojoj na sve strane 
raste divlje cvijeće ... Ali uvijek zapamti, Dante, u igri sreće, nemoj sve isko- 
ristiti samo za sebe ... pomogni progonjenom i žrtvi zato što su ti oni bolji 
prijatelji. ... U toj životnoj borbi pronaći ćeš više i voli i bit ćeš voljen. 


Bilo je reformi. Zazvan je ratni domoljubni žar. Sudove i zatvore iskoristilo 
se kako bi se osnažila ideja da se određene ideje, određena vrsta otpora, 
neće moći tolerirati. Ipak je, čak i iz ćelija osuđenih, van izlazila poruka: 
klasni rat i dalje traje u tom navodno besklasnom društvu, u Sjedinjenim 
Američkim Državama. Tijekom dvadesetih i tridesetih trajao je i dalje. 

"Samopomoć u 
teškim vremenima 


RAT JE TEK BIO GOTOV, bilajeveljača 1919., vodstvo IWW'-a 
bilo je u zatvoru, no ideja TW W-a o općem štrajku za pet je dana postala 
stvarnost u Seattleu u Washingtonu kada je 100.000 radnika demonstra- 
tivno napustivši svoja radna mjesta zaustavilo funkcioniranje grada. 

Počelo je s 35.000 radnika na brodogradilištima koji su štrajkali za 
povećanje nadnica. Za podršku su se obratili Središnjem radničkom 
vijeću Seattlea koje je predložilo štrajk u cijelom gradu i za dva tjedna 
110 podružnica — većinom Američka federacija radnika, samo nekolicina 
I W W-a — izglasalo je štrajk. Obični članovi svake pojedinačne štrajkaške 
podružnice izabrali su po tri člana u Glavni štrajkaški odbor i 6. veljače 
1919. u deset sati ujutro štrajk je započeo. 

Nije bilo teško ostvariti jedinstvo. TW'W-ove podružnice bile su u napetim 
odnosima s podružnicama AFL-a. Japanske su podružnice dobile dopuštenje 
da uđu u Glavni štrajkaški odbor, ali nisu dobile pravo glasa. Ipak, 60.000 
radnika bilo je vani, a još im se 40.000 radnika pridružilo iz solidarnosti. 

Radnici Seattlea imali su radikalnu tradiciju. Tijekom rata je pred- 
sjednik AFL-a iz Seattlea, socijalist, zatvoren zato što se protivio obveznom 
novačenju, mučili su ga pa je u znak prosvjeda došlo do velikih radničkih 
skupova na ulicama. 

Grad je tada prestao funkcionirati, izuzev aktivnosti koje su štrajkaši 
organizirali kako bi se osiguralo zadovoljenje ključnih potreba. Vatrogasci 
su pristali ostati na poslu. Radnici u praonicama primali su samo bolničko 
rublje. Vozila koja su dobila ovlaštenja da se kreću nosila su natpise »Izuzeo 
Glavni štrajkaški odbor«. U četvrtima je osnovano trideset pet postaja s 
mlijekom. Svaki se dan pripremalo 30.000 obroka u velikim kuhinjama, 
potom ih se prevozilo u dvorane diljem grada i posluživalo kao u restora- 
nima sa samoposluživanjem, pri čemu su štrajkaši po obroku plaćali 25, a 
šira javnost 35 centi. Ljudi su mogli uzimati koliko žele gulaša s govedinom, 
špageta, kruha i kave. 

Da bi se održavao mir, organizirana je radnička straža sastavljena od 
ratnih veterana. Na crnoj ploči u jednom od njenih stožera pisalo je: »Svrha 
je ove organizacije održati zakon i red bez uporabe sile. Nijedan dobro- 
voljac neće imati nikakvu redarstvenu ovlast niti će mu biti dopušteno 
da nosi oružje bilo koje vrste, samo će se služiti uvjeravanjem.« Tijekom 
štrajka smanjio se kriminal u gradu. Zapovjednik odreda američke vojske 
poslan u to područje rekao je štrajkaškom odboru da u svome četrde- 
setogodišnjem vojnom iskustvu nije vidio tako miran i uređen grad. U 
Union Recordu (dnevne novine koje su izdavali radnici) iz Seattlea tiskana 
je poema nekog Anisa: 


Ono što ih najviše plaši jest 
Da NIŠTA SE NE DOGAĐA! 
Spremni su 

Za NEREDE. 

Imaju mitraljeze 

I vojnike, 

Ali ova OSMJEHUJUĆA TIŠINA 
Neshvatljiva im je. 

Poslovni ljudi 

Ne razumiju 

Takvu vrstu oružja ... 

Tvoj OSMIJEH 

Ono je što ih UZNEMIRUJE 
Njihovo oslanjanje 

Na Artiljeriju, brate! 

Kola s đubretom su 

Ono što se kreće ulicom 
Označena kao »POŠTEĐENO 
od ŠTRAJKAŠKOG ODBORA«. 
Mliječne farme 

Ono su što svakim danom postaje sve bolje, 
A tri stotine 

RATNIH Veterana Rada 
Upravljaju masama 

BEZ PUŠKA, 

Jer sve to govori 

O jednoj NOVOJ SNAZI 

I jednom NOVOM SVIJETU 

U kojem se oni ne osjećaju 
Kao kod KUĆE. 


Gradonačelnik je zaprisegnuo 2400 specijalnih zamjenika, od kojih su 
mnogi bili studenti na Sveučilištu Washington. Američka je vlada u grad 
dovela gotovo tisuću mornara i marinaca. Opći je štrajk završio nakon pet 
dana, prema Glavnom štrajkaškom odboru, zbog pritiska međunarodnih 
dužnosnika iz različitih sindikata te zbog poteškoća življenja u zaustavljenom 
gradu. 

Štrajk je bio miroljubiv. Međutim kad je završio, došlo je do uhićenja i 
prepada: na stožer Socijalističke stranke, na tiskaru. Trideset devet članova 
TW'W-a zatvoreno je kao »kolovođe anarhije«. 

U Centraliji u Washingtonu, gdje je IWW organizirao sindikat za rad- 
nike s drvnom građom, vodeći ljudi drvne industrije skovali su planove da 
se riješe IWWW-a. Dana 11. studenog 1919., na Dan primirja, Legija veterana 
paradirala je gradom s gumenim crijevima i plinskim cijevima, a IT WW 
se spremao za napad. Kada je Legija prošla dvoranu I\W W-a, ispaljeni su 
hici — nejasno je tko je prvi zapucao. Pojurili su u dvoranu, došlo je do još 
pucnjave, i tri su vojnika ubijena. 

Unutar stožera nalazio se član I\WW-a drvosječa Frank Everett, koji 
je u Francuskoj služio kao vojnik dok se nacionalnim čelnicima IW'W-a 
sudilo za opstruiranje ratnih napora. Everett je bio u vojnoj uniformi i uza 
se je imao pušku. Njen je sadržaj ispraznio na gomilu, potom ju je odbacio 
i potrčao prema šumi, a gomila ga je slijedila. Zaputio se preko rijeke, no 
shvatio je da je struja prejaka, okrenuo se, ustrijelio vođu koji je vodio ljude 
u smrt, bacio je pištolj u rijeku i šakama se počeo boriti protiv mnoštva. 
Odvukli su ga u grad nekim automobilom, objesili ga o telegrafski stup, 
skinuli ga, smjestili u zatvor. Te su noći srušena vrata njegove ćelije, izvukli 
su ga van, ugurali u auto, odrezali mu genitalije, a potom su ga odvezli do 
mosta, objesili ga i tijelo mu izrešetali mecima. 

Nitko nije bio uhićen za Everettovo ubojstvo, ali se jedanaestorici wobblieja 
sudilo zbog ubojstva vođe Američke legije tijekom parade i šestorica je njih 
provela petnaest godina u zatvoru. 

Čemu takva reakcija na opći štrajk, na sindikalno organiziranje wobblieja? 
Izjava gradonačelnika Seattlea sugerira da su se vodeći krugovi bojali ne 
samo štrajka po sebi nego i onoga što je simbolizirao. On je izjavio: 

Takozvani solidarni štrajk u Seattleu bio je pokušaj revolucije. To što nije 
bilo nasilja, ne mijenja tu činjenicu. ... Njegova otvoreno i podmuklo 
proglašena namjera bila je zbaciti industrijski sustav; prvo ovdje, a onda 
drugdje. ... Istina, nisu sijevale puške, bombe, nije bilo ubijanja. Revoluciji 
nije, ponavljam, potrebno nasilje. Opći je štrajk, kako je izveden u Seattleu, 
sam po sebi bio oružje revolucije, utoliko opasnije zato što je tiho. Da bi 
uspjela, ona mora obustaviti sve; zaustaviti cjelokupni životni tijek zajednice. 
.. Što će reći, on onemogućuje djelovanje vlasti. I to je sve što je potrebno 


za pobunu — nema veze kako se to postiglo. 


Nadalje, opći štrajk u Seattleu dogodio se usred vala poslijeratnih pobuna 
diljem svijeta. Pisac u The Nationu komentirao je tu godinu: 


Najiznimniji fenomen današnjice ... jest dosad nezabilježeni revolt običnih 
ljudi. ... 

U Rusiji je on detronizirao cara. ... U Koreji, Indiji, Egiptu i Irskoj 
on ustrajava na nepopustljivom otporu političkoj tiraniji. U Engleskoj je 
doveo do štrajka na željeznici, nasuprot osudi poslodavaca tih ljudi. U 
Seattleu i San Franciscu za posljedicu je imao nedavno odbijanje lučkih 
radnika da ukrcaju oružje ili opremu namijenjenu zbacivanju sovjetske 
vlasti. U jednom okrugu u Illinoisu on se očitovao u odlučnosti rudara 
štrajkaša, koji su jednoglasno zahtijevali da njihova državna uprava »ode 
k vragu«. U Pittsburghu, prema g. Gompersu, on je prisilio kolebljive 
dužnosnike Američke federacije radnika da pozovu na štrajk, iz straha 
da kontrola ne prijeđe u ruke IWW-a i drugih »radikala«. U New Yorku 
je doveo do štrajka lučkih radnika i držao ljude vani usprkos sindikalnim 
dužnosnicima i prouzročio je potrese u tiskarskoj grani, koje međunarodni 
dužnosnici, čak i ako su zaposlenici bili u prisnim odnosima s njima, 
uopće nisu mogli kontrolirati. 

Obični čovjek ... koji je izgubio vjeru u staro vodstvo, iskusio je novo 
povećanje samopouzdanja, ili barem novu nepromišljenost, spremnost 
da riskira u svoju korist ... vlast se više ne može nametati odozgo; ona 


automatski dolazi odozdo. 


U čeličanama u zapadnoj Pennsylvaniji 1919., gdje su ljudi radili po 12 
sati dnevno, šest dana tjedno, obavljajući iscrpljujući posao u uvjetima 
intenzivne vrućine, 100.000 valjaoničara stupilo je u 20 različitih stru- 
kovnih AFL-ovih sindikata. Nacionalni odbor koji ih je pokušao povezati 

u njihovom organizacijskom porivu ustanovio je u ljeto 1919. »da su im 
ljudi stavili do znanja da će, ako ne učine nešto za njih, oni sami uzeti 
stvar u svoje ruke«. 

Nacionalno je vijeće dobivalo telegrame poput onoga od Radničkog 
savjeta radnika iz čeličane u Johnstownu: »Ako Nacionalno vijeće ne odobri 
da se ovog tjedna provede glasovanje o nacionalnom štrajku, bit ćemo prisi- 
ljeni sami stupiti u štrajk.« William Z. Foster (poslije komunistički vođa, u 
ovo vrijeme tajnik-blagajnik u Nacionalnom vijeću zadužen za sindikalno 
organiziranje) primio je telegram od sindikalnih organizatora u okrugu 
Youngstown: »Od nas se ne može očekivati da se sastanemo s pobjesnjelim 
radnicima, koji će nas smatrati izdajicama bude li štrajk odgođen.« 

Predsjednik Woodrow Wilson i Samuel Gompers, predsjednika AFL-a, 
vršili su pritisak da se štrajk odgodi. Međutim radnici u čeličanama bili 
su previše ustrajni i u rujnu 1919. u štrajk je stupilo ne samo 100.000 ljudi 
iz sindikata nego i ostalih 250.000. 

Šerif u okrugu Allegheny zaprisegnuo je kao zamjenike 5000 zaposle- 
nika iz U. S. Steela koji nisu stupili u štrajk i proglasio da se zabranjuju 
okupljanja na otvorenom. Izvješće Svjetskom međuvjerskom pokretu 
napravljeno u to vrijeme iznijelo je: 


U Monessenu ... državna je policija imala jednostavnu politiku — palicama 
ih potjerati s ulica i natjerati ih u njihove domove. ... U Braddocku ... 
kad bi štrajkaša na ulici napali palicama, odvodili bi ga u zatvor, gdje bi 
proveo noć. ... Za mnoge uhićenike u Newcastleu ... naređeno je da ostanu 
zatvoreni dok štrajk ne bude gotov. 


Na scenu je stupilo Ministarstvo pravosuđa izvodeći prepade na radnike koji 
su bili stranci, zadržavajući ih radi deportacije. U Gary u Indiani poslane 
su jedinice savezne vojske. 

I drugi su čimbenici radili protiv štrajkaša. Većinom su to bili tek pri- 
spjeli imigranti, mnogih nacionalnosti, mnogih jezika. Sherman Service 
Inc., koji su unajmile korporacije čeličana da razbije štrajk, ovako je uputio 
svoje ljude u južnom Chicagu: »Želimo podjariti što više zle krvi između 
Srba i Talijana. Proširite informacije među Srbima da se Talijani vraćaju 
na posao. ... Nagovorite ih da se vrate na posao ili će im Talijani preuzeti 
poslove.« Više od trideset tisuća crnih radnika dovedeno je na to područje 
kao štrajkolomci — bili su isključeni iz AFL-ovih sindikata pa nisu osjećali 
nikakvu odanost prema sindikalizmu. 

Kako se štrajk vukao, osjećaj poraza se širio, a radnici su se postupno 
vraćali na posao. Nakon deset tjedana broj štrajkaša spao je na 110.000 
pa je Nacionalno vijeće pozvalo na prekid štrajka. 

U godini poslije rata štrajkalo je 120.000 tekstilnih radnika u Novoj 
Engleskoj i New Jerseyju te 300.000 u industriji svile u Pattersonu u 
New Jerseyju. U Bostonu je policija stupila u štrajk, au New York Cityju 
proizvođači cigara, košulja, stolari, pekari, vozari i brijači. U Chicagu, 
kako je izvijestio tisak, »nikad nije bila tako jaka ljetna vrućina niti je 
istodobno ikad bilo toliko mnogo štrajkova i zatvaranje pogona od strane 
poslodavaca«. Na ulicama je bilo 5000 radnika iz International Harvestera 
i 5000 radnika u gradskim službama. 

Bilo kako bilo, početkom dvadesetih činilo se da je situacija pod nad- 
zorom. IWW je bio uništen, Socijalistička se stranka osipala. Štrajkovi su 
svladavani silom, a ekonomija je dovoljno dobro funkcionirala za dovoljan 
broj ljudi kako bi se spriječila masovna pobuna. 

Kongres je 1920-ih godina priveo kraju opasnu, turbulentnu poplavu imi- 
granata (14 milijuna između 1900. i 1920.) donošenjem zakona koji su odre- 
đivali useljeničke kvote: te su kvote prednost davale Anglosaksoncima, isklju- 
čivale su crne i žute ljude, ozbiljno ograničavajući dolazak Latinoamerikanaca, 
Slavena, Židova. Nijedna afrička zemlja nije mogla poslati više od sto ljudi; 
sto je bila granica za Kinu, Bugarsku i Palestinu; 34.007 moglo ih je doći 
iz Engleske ili Sjeverne Irske, ali samo 3845 iz Italije; 51.227 iz Njemačke, 
ali samo 124 iz Litve; 28.567 iz Slobodne Irske Države, ali samo 2248 iz 
Rusije. 

Ku-Klux-Klan ponovno je oživio tijekom 1920-ih i proširio se na Sjever, 
Do 1924. imao je četiri i pol milijuna članova. NAACP se doimao bespo- 
moćnim s obzirom na nasilje rulje i sveprisutnu rasnu mržnju. Nemogućnost 
da se crna osoba uopće smatra jednakom u bjelačkoj Americi bila je tema 
nacionalističkog pokreta koji je u 1920-ima vodio Marcus Garvey. On je 
propovijedao crnački ponos, rasno razdvajanje i povratak u Afriku, koja je 
za njega značila jedinu nadu u crnačko jedinstvo i opstanak. Ma koliko bio 
inspirativan za neke crnce, Garveyjev pokret nije mogao postići veliki uspjeh 
naspram snažnih struja bjelačke supremacije u desetljeću poslije rata. 

Bilo je neke istine u standardnoj predodžbi o 1920-ima kao o vremenu 
prosperiteta i zabave — doba džeza, lude dvadesete. Nezaposlenost je pala s 
4.270.000 u 1921. na malo iznad dva milijuna nezaposlenih 1927. godine. 
Rasla je opća razina radničkih nadnica. Neki su farmeri zaradili mnogo 
novca. Četrdeset posto svih obitelji koje su godišnje zarađivale više od 

2000 dolara moglo je kupiti nove naprave: automobile, radijske prijemnike, 
hladnjake. Milijunima ljudi nije loše išlo — i mogli su zaboraviti na druge — 
farmere zakupce, crne i bijele, imigrantske obitelji u velikim gradovima koje 
su bile ili nezaposlene ili nisu zarađivale dovoljno za osnovne potrebe. 

Međutim prosperitet se koncentrirao na vrhu. Iako su od 1922. do 1929. 
nadnice u proizvodnji per capita realno rasle 1,4 posto godišnje, posjednici 
običnih dionica dobivali su 16,4 posto godišnje. Šest milijuna obitelji (42 
posto ukupnog broja) zarađivalo je manje od 1000 dolara godišnje. Jedna 
desetina od jedan posto obitelji na vrhu dobivala je onoliko prihoda koliko 
je dobivalo 42 posto obitelji na dnu, prema izvješću Brookings Institutea. 
Tijekom 1920-ih svake bi godine oko 25.000 radnika poginulo na poslu, a 
100.000 bilo ih je trajno onesposobljeno. Dva milijuna ljudi u New York 
Cityju živjela su u nastambama koje su bile proglašene mjestima opasnim 
za život u slučaju požara. 

Zemlja je bila prepuna malih industrijskih gradova kao što su Muncie 
u Indiani, gdje se, prema Robertu i Helen Lynd (Middletown), klasni 
sustav razotkrivao po vremenu ustajanja ujutro: za dvije trećine gradskih 
obitelji, »otac zimi ustaje još dok je mrak, na brzinu u sivu zoru jede u 
kuhinji i na poslu je sat ili dva sata i petnaest minuta prije nego što mu 
djeca moraju biti u školi«. 

Bilo je dovoljno dobrostojećih ljudi da druge odgurnu u pozadinu. A s 
obzirom na bogate koji su kontrolirali sredstva za širenje informacija, tko 
bi ga znao? Povjesničar Merle Curti zapazio je u vezi s 1920-ima: 


Zapravo, samo je gornjih deset posto stanovništva uživalo u izrazitom 
povećanju realnog prihoda. Premda su te činjenice obično izazivale pro- 
svjede, oni nisu imali učinka i nisu bili općeprihvaćeni. To je djelomice 
bila posljedica velike strategije vodećih političkih stranaka. Djelomice je 
to bila posljedica činjenice da su sve glavne kanale do javnog mnijenja 


kontrolirale nakladničke industrije s golemim nakladama. 


Neki su pisci pokušali napraviti proboj: Theodore Dreiser, Sinclair Lewis, 
Lewis Mumford. F. Scott Fitzgerald je u članku »Odjeci doba džeza« rekao: 
»Bilo je to u svakom slučaju posuđeno vrijeme — cijela gornja desetina 
nacije živjela je nehajnošću velikog vojvode i ležernošću prateće pjevačice.« 
Uočavao je zlokobne predznake usred tog prosperiteta: pijanstvo, nesret- 
nost, nasilje: 

Školski kolega ubio je svoju ženu i sebe na Long Islandu, jedan se »slučajno« 
prevrnuo s nebodera u Philadelphiji, a drugi se pak svjesno bacio s nebodera 
u New Yorku. Jedan je ubijen u nelegalnoj točionici pića u Chicagu; drugi 
je na smrt pretučen u nelegalnoj točionici pića u New Yorku i otpuzao je 
kući do Princeton Cluba da umre; a jednom je drugom lubanju smrskala 


sjekira manijaka u ludnici u kojoj je bio zatvoren. 


Sinclair Lewis u svome je romanu Babbit uhvatio lažni osjećaj prosperiteta, 
površno uživanje u novim napravama stvorenim za srednje klase: 


Bila je to najbolja od diljem zemlje reklamiranih i masovno proizvedenih 
budilica, sa svim modernim dodacima, uključujući zvuk zvona katedrale, 
isprekidanu zvonjavu i fosforescentan brojčanik. Babbit je bio ponosan 
što ga je budila tako raskošna naprava. Društveno je to bilo važno skoro 
kao kupovina skupih lamelnih guma. 

Turobno je priznao kako više nema spasa, ali je ležao i prezirao tiraniju 
biznisa s nekretninama, i nije mu se sviđala vlastita obitelj, i nije se sviđao 


sam sebi jer mu se oni ne sviđaju.23 


Žene su napokon, nakon dugog agitiranja, s 19. amandmanom ostvarile 
pravo da glasuju 1920. godine, međutim glasovanje je i dalje bilo aktivnost 
srednje i gornje klase. Eleanor Flexner, prepričavajući povijest toga pokreta, 
kaže kako je žensko glasačko prava rezultiralo time da »su žene pokazale 
istu tendenciju da se dijele po ortodoksnim stranačkim crtama razdvajanja 
kao i muški glasači«. 

Nekolicina je političkih figura zastupala sirotinju 1920-ih. Jedan je bio 
Fiorello La Guardia, kongresmen iz okruga sa siromašnim imigrantima 
u istočnom Harlemu (koji se kandidirao, začudo, i na socijalističkim i 
na republikanskim izbornim listama). Sredinom 1920-ih ljudi iz njegova 
okruga osvijestili su ga o visokim cijenama mesa. Kada je La Guardia od 
ministra poljoprivrede Williama Jardinea zahtijevao da istraži visoku cijenu 
mesa, tajnik mu je poslao pamflet o tome kako ekonomično upotrebljavati 
meso. La Guardia mu je otpisao: 


Zatražio sam pomoć, a vi ste mi poslali bilten. Ljudi u New York Cityju 


ne mogu nahraniti svoju djecu biltenima iz Ministarstva. ... Vaši bilteni 


23 Sinclair Lewis, Babbit, Naklada Jurčić, Zagreb 2014., str. 7. 

... nisu ni od kakve koristi stanarima u ovom velikom gradu. Njujorške je 
kućanice teško stečeno iskustvo naučilo ekonomičnom korištenju mesom. 
Ono što želimo jest pomoć vašeg ministarstva glede špekulanata mesom 
koji marljivim ljudima ovoga grada uskraćuju pravilnu ishranu. 


Za vrijeme predsjedničkih mandata Hardinga i Coolidgea tijekom 1920-ih 
ministar financija bio je Andrew Mellon, jedan od najbogatijih ljudi u 
Americi. Godine 1923. Kongresu je predstavljen »Mellonov plan«, kojim 
se pozivalo na nešto poput općeg smanjenja poreza na dohodak, osim što 
bi se onima s najvišim dohodovnim razredom porezne stope smanjile s 50 
na 25 posto, dok bi se skupini s najnižim prihodima stope smanjile s četiri 
na tri posto. Nekoliko je kongresmena iz radničkih okruga govorilo protiv 
tog prijedloga zakona, kao što je William P. Connery iz Massachusettsa: 


Ne želim da moji ljudi koji rade u tvornicama cipela u Lynnu, u pogonima 
u Lawrenceu i u kožnoj industriji u Peabodyju, u ovim danima takozvanog 
republikanskog prosperiteta kad rade samo tri dana u tjednu, misle kako 
sam suglasan s odredbama ovog prijedloga zakona. ... Kada u ovom 
Mellonovu prijedlogu zakona vidim odredbu o oporezivanju koja će samom 
g. Mellonu uštedjeti 800.000 dolara prilikom oporezivanja njegovih prihoda 
i njegovom bratu 600.000 prilikom oporezivanju njegovih, ja mu ne mogu 
dati podršku. 


Mellonov je plan prihvaćen. Godine 1928. La Guardia je obilazio siromaš- 
nije okruge New Yorka i rekao: »Priznajem da nisam bio pripremljen za 
ono što sam stvarno vidio. Činilo mi se gotovo nevjerojatnim da bi takvo 
siromaštvo uistinu moglo postojati.« 

Zakopane u općim vijestima o prosperitetu u 1920-ima, s vremena na 
vrijeme pojavljivale su se priče o gorkim radničkim borbama. Godine 1922. 
rudari iz ugljenokopa i željezničari stupili su u štrajk, a senator Burton 
Wheeler iz Montane, progresist izabran glasovima radnika, posjetio je 
štrajkaško područje i prenio: 


Cijelog sam dana slušao bolne priče žena koje su iz njihovih domova delo- 
žirale ugljenarske kompanije. Čuo sam sažalna moljakanja male djece koja 
su plačući molila kruh. Stajao sam zaprepašten slušajući zapanjujuće priče 
muškaraca koje su brutalno premlatili privatni policajci. Bilo je to šokantno 


i uznemirujuće iskustvo. 

Štrajk talijanskih i portugalskih tekstilnih radnika na Rhode Islandu 
1922. propao je, međutim probuđeni su klasni osjećaji a neki su se štrajkaši 
pridružili radikalnim pokretima. Luigi Nardella se prisjeća: 


... moj najstariji brat, Guido, počeo je štrajkati. Guido je povlačio ručke 
na tkalačkim strojevima u kompaniji Royal Mills idući od jednog odjeljka 
do drugog vičući: »Šrrajk! Štrajk!« ... Kada je štrajk započeo, nismo imali 
nijednog sindikalnog organizatora. ... Okupili smo skupinu djevojaka i išli 
smo od pogona do pogona, i tog smo jutra izveli radnice iz pet pogona. 
Dali bismo znak rukom djevojkama u pogonima: »Izađite van! Izađite 
van!« Zatim bismo otišli do sljedećeg. ... 

Netko iz Lige mladih radnika došao je donijeti pristupnicu i pozvao me 
na sastanak pa sam otišao. Potom sam pristupio i nekoliko sam godina bio 
u Risorgimento Clubu u Providenceu. Bili smo antifašisti. Govorio sam na 
uglovima ulica, donio bih postolje, skočio na njega i govorio naklonjenoj 


gomili. I skupljali smo podršku za Sacca i Vanzettija. ... 


Poslije rata, s obzirom na slabljenje Socijalističke stranke, osnovana je 
Komunistička partija, a komunisti su bili uključeni u osnivanje Strukovnog 
sindikata obrazovne lige, koja je pokušala izgraditi militantni duh unutar 
AFL-a. Kada je komunist Ben Gold, iz krznarskog odjela TUEL-a, osporio 
AFL-ovo sindikalno vodstvo na sastanku, napali su ga nožem i pretukli. 
Međutim on je zajedno s drugim komunistima 1926. organizirao štrajk 
krznara koji su formirali masovne štrajkaške straže, vodili bitke s policijom 
kako bi održali svoje redove, bivali uhićivani i premlaćivani, ali su nasta- 
vili štrajkati, sve dok nisu dobili četrdesetosatni radni tjedan i povećanje 
nadnica. 

Komunisti su igrali vodeću ulogu i u velikom štrajku tekstilnih radnika 
koji se proširio Karolinama i Tennesseejem u proljeće 1929. godine. Vlasnici 
tvorničkih pogona preselili su se na Jug kako bi pobjegli od sindikata i 
kako bi pronašli pokornije radnike među siromašnim bijelcima. Međutim 
ti su se radnici bunili protiv dugog radnog vremena i niske plaće. Posebno 
su bili ogorčeni na »rastezanje« — na intenziviranje posla. Primjerice, tkalac 
koji bi bio za dvadeset četiri tkalačka stroja i dobivao 18,91 dolar tjedno 
dobio bi povišicu od 23 dolara, ali bi ga se »rastegnulo« na stotinu tkalačkih 
strojeva i morao bi raditi nepodnošljivim ritmom. 

Prvi od štrajkova tekstilnih radnika bio je u Tennesseeju, gdje je 500 
žena u jednom pogonu izašlo van prosvjedujući protiv nadnica od devet 

do deset dolara tjedno. Tada su u Gastoniji, u Sjevernoj Karolini, radnici 
pristupili novom sindikatu pod vodstvom komunista, Nacionalnom sin- 
dikatu tekstilnih radnika, koji je u članstvo primao i crnce i bijelce. Kada 
su neki od njih otpušteni, polovina od 2000 radnika stupila je u štrajk. 
Nastala je atmosfera antikomunizma i rasizma i započelo je nasilje. Šrrajkovi 
tekstilnih radnika počeli su se širiti diljem Južne Karoline. 

Različiti su štrajkovi jedan po jedan završavali dogovorom, s nekim 
dobicima, ali nijedan u Gastoniji. Ondje se, s tekstilnim radnicima koji su 
živjeli u šatorskom naselju ne želeći se odreći komunista u svome vodstvu, 
štrajk nastavljao. No dovedeni su štrajkolomci i pogoni su nastavili raditi. 
Očaj je bio sve veći; dolazilo je do nasilnih okršaja s policijom. Jedne mračne 
noći ubijen je šef policije u obračunu vatrenim oružjem, pa je 16 štrajkaša 
i njihovih simpatizera optuženo za ubojstvo, uključujući Freda Beala, sin- 
dikalnog organizatora Komunističke partije. Na kraju se sudilo sedmorici 
i dobili su kazne od pet do dvadeset godina. Pustili su ih uz jamčevinu pa 
su napustili tu saveznu državu; komunisti su pobjegli u Sovjetsku Rusiju. 
Međutim za vrijeme svih poraza, premlaćivanja, ubojstava dogodio se 
početak sindikalizma u tvornicama tekstila na Jugu. 

Slom tržišta burzovnih papira iz 1929., koji je obilježio početak Velike 
ekonomske depresije u Sjedinjenim Američkim Državama, proizašao je 
izravno iz neobuzdanog špekuliranja koje je urušilo i time na tlo bacilo 
cijelu ekonomiju. Međutim, kao što John Galbraith kaže u svojoj studiji o 
tom događaju (Ve/rki slom), iza tog špekuliranja ležala je činjenica da je »ta 
ekonomija bila fundamentalno nepouzdana«. On ukazuje na vrlo nezdrave 
korporativne i bankarske strukture, na nerazumnu vanjsku trgovinu, na 
gomilu ekonomskih dezinformacija i na »lošu preraspodjelu dohotka« (pet 
posto stanovništva s najvišim dohocima primalo je oko jednu trećinu svih 
osobnih dohodaka). 

Socijalistička bi kritika išla dalje i rekla da je kapitalistički sustav po svojoj 
naravi nepouzdan: sustav vođen jednim prevladavajućim motivom stjecanja 
korporativnog profita, koji je zato nestabilan, nepredvidljiv i slijep za ljudske 
potrebe. Posljedica svega toga jest permanentna ekonomska depresija za 
mnoge njegove ljude i periodične krize za gotovo svakoga. Kapitalizam je, 
unatoč svim pokušajima samoreformiranja i svojoj organizaciji za postizanje 
bolje kontrole, 1929. i dalje bio bolestan i nepouzdan sustav. 

Ekonomija je poslije sloma bila ošamućena, jedva se kretala. Više se od 
5000 banaka zatvorilo, a i velik broj poslovnih subjekata, u nemogućnosti 
da dođu do novca, također se ugasio. Oni koji su nastavili poslovati orpuštali 


422 


su zaposlenike i svako malo rezali nadnice onima koji su ostali. Industrijska 
je proizvodnja pala za 50 posto, a 1933. bez posla je bilo vjerojatno 15 
milijuna ljudi (nitko ne zna točno) — jedna četvrtina ili jedna trećina radne 
snage. Ford Motor Company, koji je u proljeće 1929. zapošljavao 128.000 
radnika, spao je na 37.000 u kolovozu 1931. godine. Do kraja 1930. gotovo 
je polovina radnika u pogonima tekstilne industrije u Novoj Engleskoj bila 
bez posla. Bivši predsjednik Calvin Coolidge komentirao je to sa svojom 
uobičajenom mudrošću: »Kada sve više i više ljudi ostane bez posla, usli- 
jedi nezaposlenost.« Ponovno je progovorio početkom 1931. godine: »Ova 
zemlja nije u dobrom stanju.« 

Očigledno, oni koji su bili odgovorni za organiziranje ekonomije nisu 
znali što se dogodilo, bili su zbunjeni time, odbijali su to priznati i prona- 
lazili su druge razloge a ne neuspjeh sustava. Herbert Hoover nedugo prije 
sloma rekao je: »Mi smo u Americi danas bliže pobjedi nad siromaštvom 
nego ikad prije u povijesti bilo koje zemlje.« Henry Ford u ožujku 1931. 
rekao je da je kriza prisutna jer »prosječni čovjek neće uistinu napraviti 
svakodnevni posao osim ako ga se ne stisne i ako ne može pobjeći od toga. 
Posla koji bi trebalo napraviti ima u izobilju, samo kad bi ga ljudi željeli 
napraviti«. Nakon nekoliko tjedana otpustio je 75.000 radnika. 

U blizini su se nalazili milijuni tona hrane, ali nije bilo profitabilno 
prevesti ih, prodati ih. Skladišta su bila puna odjeće, no ljudi si je nisu 
mogli priuštiti. Bilo je mnoštvo kuća, ali su zjapile prazne jer ljudi nisu 
mogli plaćati najamninu, jer su ih deložirali pa su nakon toga živjeli u 
daščarama u sklepanim improviziranim naseljima »Hoovervilles«, sagra- 
đenim na smetlištima. 

Kratak pogled na realnost u novinama mogao se pomnožiti s miliju- 
nima: priča iz New York Timesa s početka 1932.: 


Nakon uzaludnih pokušaja da do 15. siječnja dobije odgodu istjerivanja 
s posjeda iz svog stana na broju 46 u Ulici Hancock u Brooklynu, Peter 
J. Cornell, star 48 godina, bivši ugovorni krovopokrivač bez posla i bez 
prebijene pare, jučer je pao mrtav u krilo svoje supruge. 

Liječnik je kao uzrok smrti naveo bolest srca, a policija je rekla da je 
barem djelomice uzrokovana gorkim razočarenjem što nije uspio svojim 
dugim, svakodnevnim nastojanjima spriječiti da on i njegova obitelj budu 
izbačeni na ulicu. ... 

Cornell je dugovao pet dolara zaostatka i 39 dolara za siječanj koje 


je stanodavac zahtijevao unaprijed. Neuspjeh u nabavljanju novca za 

posljedicu je imao nalog o istjerivanju s posjeda koji je obitelji uručen 
jučer i koji je na snagu trebao stupiti potkraj tjedna. 

Nakon što je uzaludno tražio pomoć drugdje, tijekom dana su mu 
u Uredu za pomoć obiteljima rekli da neće dobiti sredstva koja bi mu 
pomogla do 15. siječnja. 


Evo vijesti iz Wisconsina objavljene u časopisu The Nation potkraj 1932. 


godine: 


Diljem Srednjeg zapada sve više raste napetost između farmera i vlasti ... 
što je posljedica poreza i prodaje zaplijenjene dužnikove nekretnine. U 
mnogim je slučajevima deložacije spriječila samo masovna akcija iza koje 
su stajali farmeri. Međutim, stvarnog nasilja nije bilo sve dok 6. prosinca 
Cichonov posjed u blizini Elkhorna u Wisconsinu nije opsjela gomila 
šerifovih zamjenika naoružanih strojnicama, puškama, sačmaricama i 
suzavcem. Imanje Maxa Cichona završilo je na dražbi prilikom prodaje 
zaplijenjene dužnikove imovine prošlog kolovoza, no on nije dopuštao 
ni kupcu ni vlastima da se približe njegovu domu. Sačmaricom je tjerao 
nepozvane posjetitelje. Šerif je Cichona pozvao da se mirno preda. Kad 
je to odbio učiniti, šerif je zamjenicima zapovjedio da otvore baražnu 
vatru strojnicama i zapucaju iz pušaka ... Cichon se sada nalazi u zatvoru 
u Elkhornu, a za ženu mu i djecu, koji su bili s njim u kući, pobrinuli su 
se u okružnoj bolnici. Cichon nije izgrednik. On uživa povjerenje svojih 
susjeda, koji su ga rek nedavno izabrali za mirovnog suca u gradu Sugar 
Creeku. Činjenica da je čovjek njegova položaja i naravi trebao do te mjere 
prkosici vlastima jasno je upozorenje da možemo očekivati dalje nevolje u 


poljoprivrednim okruzima osim ako se farmerima uskoro ne pomogne. 


Stanar iz 113. ulice u istočnom Harlemu pisao je kongresmenu Fiorellu La 


Guardiji u Washington: 


Vi znate da je moj položaj loš. Dobivao sam rentu od vlade i sad je to pre- 
stalo. Sad je već skoro sedam mjeseci kako sam bez posla. Nadam se da ćete 
pokušati učiniti nešto za mene. ... Imam četvero djece kojima su potrebne 
odjeća i hrana. ... Moja osmogodišnja kći jako je bolesna i ne oporavlja se. 


S najamninom kasnim dva mjeseca i bojim se da me ne izbace. 

Posjedi farmera u Oklahomi prema sudskim odlukama prodavani su na 
dražbi, propadali su, dolazili su traktori i preuzimali ih. John Steinbeck, 
u svome romanu o ekonomskoj depresiji Plodovi gnjeva, opisuje što se 


dogodilo: 


I izvlašteni ljudi, iseljenici, pritjecali su u Kaliforniju, dvjesta pedeset risuća, 
i tristo tisuća. Iza njih su na zemlju pristizali novi traktori a zakupnike 
su silom istjerivali. I novi valovi su bili na putu, novi valovi izvlaštenih, 
beskućnika, otvrdnulih, odlučnih i opasnih. ... 

Gladni beskućnik koji se vozi cestama sa ženom pokraj sebe i mršavom 
djecom na stražnjem sjedalu mogao je gledati neobrađena polja koja bi 
mogla davati hranu, ali ne i zaradu, i mogao je znati kako je neobrađeno 
polje grijeh, a neiskorištena zemlja zločin prema mršavoj djeci. .., 

Na jugu je vidio zlatne naranče kako vise na drveću, male zlatne 
naranče na tamnozelenim stablima, i čuvare s puškama kako patroliraju 
redovima stabala da ne bi čovjek ubrao jednu naranču za mršavo dijete, 


naranče koje će se baciri ako cijene budu niske. ...ž4 


Ti su ljudi postajali »opasni«, kako je to Steinbeck rekao. Duh pobune je 
rastao. Mauritz Hallgren u svojoj je knjizi iz 1933. Seeds of Revolt skupila 


novinska izvješća o stvarima koje su se zbivale diljem zemlje: 


England u Arkansasu, 3. siječnja 1931. Duga suša koja je prošlog ljeta 
uništila stotine farmi u Arkansasu imala je dramatičan nastavak kasno 
danas kada je otprilike 500 farmera, većinom bijelaca od kojih su mnogi 
bili naoružani, marširalo prema poslovnom dijelu toga grada. ... Uzvikujući 
da moraju imati hrane za sebe same i za svoje obitelji, uljezi su obznanili 
svoju namjeru da će je uzeti iz trgovina ako je ne dobiju besplatno iz nekog 
drugog izvora. 

Detroit, 9. srpnja 1931. Policijski su rezervisti večeras na Cadillac 
Squareu ugušili nemire koje je započelo 500 nezaposlenih muškaraca koji 
su ispraznili gradsko prenoćište zbog nedostatka sredstava. ... 

Luka Indiana u Indiani, 5. kolovoza 1931. Tisuću petsto nezaposlenih 
muškaraca uletjelo je u postrojenje Fruit Growers Express Companyja 


zahtijevajući da im se dade posao kako bi se spasili od gladi. Kompanija 


24 John Stainbeck, Plodovi gnjeva, Alta, Zagreb 2003., str. 269-270. 


425 


je odgovorila pozivanjem gradske policije koja je nezaposlene otjerala 
prijereći palicama. 

Boston, 10. studenoga 1931. Dvadeset osoba primljeno je na liječničku 
obradu zbog zadobivenih ozljeda, trojica su bila toliko ozbiljno ozlijeđena 
da su zamalo umrla, a desetcima drugih sanirane su rane dobivene od 
letećih boca, olovnih cijevi i kamenja poslije okršaja između štrajkaša 
lučkih radnika i crnačkih štrajkolomaca na lučkom obalnom pojasu koji 
povezuje Charlestown i istočni Boston. 

Detroit, 28. studenoga 1931. Pozornik konjičke policije pogođen je u 
glavu kamenom i zbačen s konja, a jedan je demonstrant jutros uhićen 
tijekom nemira u Grand Circus Parku kada se 2000 muškaraca i žena 
ondje okupilo kako bi prkosili policijskim zapovijedima. 

Chicago, 1. travnja 1932. Pet stotina školske djece, većinom ispijenih 
lica i poderane odjeće, paradiralo je dijelom poslovnoga središta Chicaga 
do ureda Uprave za obrazovanje zahtijevajući da im školski sustav osigura 
hranu. 

Boston, 3. srpnja 1932. Dvadesetpetero gladne djece upalo je u pokretni 
restoran s obrocima priređenim za veterane Španjolskog rata tijekom 
bostonske parade. Pozvana su dva puna automobila policajaca da ih 
otjeraju. 

New Jersey, 21. siječnja 1933. Nekoliko stotina nezaposlenih okružilo 
je danas restoran neposredno pred Union Squareom zahtijevajući da ih 
se hrani bez naplate. ... 

Seattle, 16. veljače 1933. Dvodnevna opsada zgrade gradske uprave 
koju je okupirala vojska od otprilike 5000 nezaposlenih, završila je rano 
večeras, šerifovi zamjenici i policija prognali su demonstrante poslije 


gotovo dvosatne akcije. 


Yip Harburg, tekstopisac, rekao je Studsu Terkelu o 1932. godini: »Šećući 
ulicom u to vrijeme, vidjeli biste redove za kruh. Najveći u New Yorku 
bio je u vlasništvu Williama Randolpha Hearsta. Imao je velik kamion s 
nekoliko ljudi na njemu i velike kotlove s vrućom juhom, kruhom. Ljudi 
s krpama na nogama bili su poredani svugdje po Columbus Circleu i pro- 
tezali su se do gradskih četvrti koje su okruživale park, čekajući.« Harburg 
je morao napisati pjesmu za predstavu Americana. Napisao je »Brate, imaš 
li što sitnož« 

Nekoć u odijelu sivožutom, 

Ti bokca, baš izgledali smo sjajno, 

Puni onog Yankee Doodle-de-dum. 

Pola milijuna čizama progazilo je Paklom, 
Aja bijah klinac s bubnjem. 


Pa zvali su me Al, zar ne sjećaš se — 
Al se čulo stalno. 

Pa pajdaš sam ti, zar ne sjećaš se - 
Brate, imaš li što sitno? 


Nije to bila samo pjesma o očaju. Kao što je Yip Harburg rekao Terkelu: 


U pjesmi taj čovjek zapravo pjeva: uložio sam u ovu zemlju. Gdje su k 
vragu moje dividende? ... Io nije tek patos. Ona ga ne svodi na prosjaka. 
Ona ga čini dostojanstvenim čovjekom, koji postavlja pitanja — i pomalo 


razgnjevljenim, također, kakav bi i trebao biri. 


Gnjev veterana iz Prvog svjetskog rata, koji su tada ostali bez posla, s gladnim 
obiteljima, doveo je do marša »Premijske vojske« do Washingtona u proljeće 
i ljeto 1932. Ratni su veterani, držeći u rukama te potvrde o premiji koje 
su trebale dospjeti u budućim godinama, zahtijevali da ih Kongres odmah 
isplati, kada im je novac bio očajnički potreban. I zato su se počeli kretari 
prema Washingtonu iz svih dijelova zemlje, sa ženama i djecom ili sami. 
Dolazili bi u starim oronulim autima, švercajući se teretnim vlakovima 
ili autostopirajući. Bili su to rudari iz Zapadne Virginije, limarski radnici 
iz Columbusa u Georgiji i nezaposleni poljski veterani iz Chicaga. Jedna 
obitelj — muž, žena, trogodišnji dječak — provela je tri mjeseca po teretnim 
vlakovima koji su dolazili iz Kalifornije. Poglavica Vuk Koji Trči, nezapo- 
sleni Mescalero Indijanac iz Novog Meksika, ukazao se potpuno odjeven 
kao Indijanac, s lukom i strijelom. 

Došlo ih je više od 20.000. Većina ih se utaborila uz rijeku Potomac 
od Capitola do Anacostia Flats gdje su, kao što je napisao John Dos 
Passos, »ljudi spavali u šupama naslonjenim na veće zgrade napravljenima 
od starih novina, kartonskih kutija, drvenih sanduka za pakiranje robe, 
komadića lima ili ljepenke za pokrivanje krovova, u svakoj vrsti škiljavog 
improviziranog zaklona od kiše skrpljenog od gradskog otpada«. Prijedlog 


zakona za isplatu premija prošao je u Zastupničkom domu, ali je odbijen 

u Senatu, a neki su veterani, obeshrabreni, otišli. Većina je ostala — neki 
su se utaborili u vladinim zgradama blizu Capitola, ostatak na Anacostia 
Flatsu, a predsjednik Hoover vojsci je zapovjedio da ih deložira. 

Četiri konjičke satnije, četiri pješadijske čete, eskadron sa strojnicama 
i šest tenkova okupili su se oko Bijele kuće. General Douglas MacArthur 
zapovijedao je cijelom operacijom, pomoćnik mu je bio bojnik Dwight 
Eisenhower. George S. Patton bio je jedan od časnika. MacArthur je odveo 
svoje jedinice do Avenije Pennsylvania, upotrijebio je suzavac da istjera 
veterane iz starih zgrada i potom je te zgrade zapalio. Zatim je vojska prešla 
most do Anacostije. Tisuće veterana, žena, djece, počelo je bježati kako 
se plin suzavca širio. Vojnici su zapalili neke od baraka i uskoro je cijelo 
taborište zahvatio plamen. Kada je sve bilo gotovo, dva su veterana bila 
ustrijeljena, umrla je jedna beba od jedanaest tjedana, osmogodišnji dječak 
djelomice je oslijepljen plinom, dva su policajca imala frakture lubanje, a 
tisuću veterana bilo je ozlijeđeno plinom. 

Teška, teška vremena, pasivnost vlade u pružanju pomoći, vladino 
rastjerivanje ratnih veterana — sve je to imalo učinka na predsjedničke izbore 
u studenom 1932. Kandidat Demokratske stranke Franklin D. Roosevelt 
koji je premoćno porazio Herberta Hoovera, preuzeo je predsjedničku 
dužnost u proljeće 1933. i započeo program reforme zakonodavstva koja 
je postala slavna kao »Nova podjela« (New Deal). Kada se dogodio mali 
marš veterana na početku njegova mandata, on ih je pozdravio i počastio 
kavom; sastali su se s jednim od njegovih pomoćnika i otišli kući. To je 
bio znak Rooseveltova pristupa. 

Rooseveltove su reforme nadaleko nadišle prijašnja zakonodavstva. 
Morale su udovoljiti dvjema neodložnim potrebama: reorganizirati kapi- 
talizam na takav način da se prevlada kriza i stabilizira sustav; također, 
spriječiti alarmantni rast spontanih pobuna u prvim godinama Rooseveltova 
mandata — organiziranje zakupaca i nezaposlenih, pokrete samopomoći, 
opće štrajkove u nekoliko gradova. 

Prvi cilj — stabilizirati sustav da bi ga se zaštitilo — bio je najočigledniji 
u glavnom zakonu u prvim mjesecima Rooseveltova mandata, Zakonu o 
nacionalnoj obnovi (NRA). On je bio smišljen da preuzme nadzor nad 
ekonomijom kroz niz zakonskih odredbi s kojima su se složili poslovna 
vodstva, radnici i vlada, zamrzavanjem cijena i nadnica, ograničavanjem 
konkurencije. Od početka, NRA-om su dominirali predstavnici velikog 
kapitala i on je služio njihovim interesima. Kao što kaže Bernard Bellush (The 
Failure ofthe N.R.A.), njegov je prvi članak »velik dio moći nacije predao 

visoko organiziranim, dobro financiranim poslovnim udruženjima različitih 
industrijskih grana i industrijskim kartelima. Neorganizirana javnost, inače 
poznata kao potrošač, zajedno s članovima mladog sindikalnog pokreta, 
praktički nije imala što reći o početnoj organizaciji Uprave za nacionalnu 
obnovu ili o formuliranju temeljnih političkih smjernica«. 

Ondje gdje je sindikalno organizirani rad bio snažan, Roosevelt je bio 
sklon napraviti neke ustupke radnicima. Međutim: »Ondje gdje su radnici 
bili slabi, Roosevelt nije bio spreman oduprijeti se pritiscima industrijskih 
glasnogovornika da kontroliraju ... NRA-ove zakonike.« Barton Bernstein 
(Towards a New Past) povvrđuje to: »Unatoč uzrujanosti nekih predstavnika 
krupnog kapitala Odjeljkom 7a, NRA je reafirmirao i učvrstio njihovu 
moć. ...« Bellush sažima svoje gledište o NRA-u: 


Bijela kuća dopustila je Nacionalnom udruženju proizvođača, Trgovačkoj 
kornori i ujedinjenim poslovnim i trgovačkim udruženjima da preuzmu 
glavnu vlast. ... Doista, privatna uprava postala je javna uprava, a privatna 
vlada postala je javna vlada, osiguravši tijesno povezivanje kapitalizma s 


državnošću. 


Kada je Vrhovni sud 1935. NRA proglasio neustavnim, on je tvrdio da je 
davao previše ovlasti predsjedniku, međutim, prema Bellushu, »... FDR 
je pretjerano velik udio ovlasti vlade, posredovanjem NRA, predao indu- 
strijskim glasnogovornicima diljem cijele zemlje«. 

Također uspostavljena u prvim mjesecima nove vlasti, Uprava za prila- 
godbu poljoprivrede (AAA) bila je pokušaj da se organizira poljoprivreda. 
Ona je više pogodovala većim farmerima kao što je NRA više pogodovao 
velikom kapitalu. TVA je (Uprava doline Tennessee) bila neobični ulazak 
vlade u svijet poslovnih odnosa — u mrežu nasipa i hidroelektrana u vla- 
sništvu vlade u svrhu kontroliranja poplava i proizvodnje električne energije 
u dolini Tennessee. Ona je davala poslove nezaposlenima, pomagala je 
potrošaču s nižim cijenama struje i u nekom je pogledu zaslužila optužbu 
da je bila »socijalistička«. Međutim organiziranje ekonomije u skladu s 
Novom podjelom uglavnom je težilo stabiliziranju ekonomije, a sekun- 
darno davanju dovoljno pomoći nižim klasama kako bi ih se odvratilo od 
pretvaranja pobune u stvarnu revoluciju. 

Pobuna je bila stvarna kad je Roosevelt preuzeo predsjedničku dužnost. 
Očajni ljudi nisu čekali na vladu da im pomogne; oni su sami sebi pomagali, 
djelujući izravno. Tetka Molly Jackson, žena koja će poslije postati aktivna 

u radničkim borbama u Apalačkom gorju, prisjeća se kako je ušetala u 
lokalnu trgovinu, zatražila vreću brašna od deset kilograma, koju je dala 
malom dječaku da je iznese van, potom je napunila vreću šećera i rekla 
vlasniku trgovine: »E, pa vidimo se za devedeset dana. Moram nahraniti 
neku djecu ... Plarit ću ti, ne brini se.« A kad bi prigovorio, ona bi izvadila 
pištolj (za koji je, kao primalja koja je sama putovala po brežuljcima, imala 
dozvolu za nošenje) i rekla: »Martine, pokušaš li mi oduzeti ovu hranu, 
bog zna da će me sutra zbog toga spržiti na električnoj stolici, ustrijelit ću 
te šest puta u minuti.« Potom, kako se sjeća, »izašla sam, došla doma, a to 
sedmero djece bilo je toliko gladno da bi zgrabili sirovo tijesto iz maminih 
ruku i strpali ga u usta i progutali ga cijelog«. 

Diljem cijele zemlje, ljudi su se spontano organizirali kako bi sprječa- 
vali deložacije. U New Yorku, u Chicagu, u drugim gradovima — kada se 
proširio glas da je netko bio deložiran, skupilo bi se mnoštvo; policija bi 
izvukla namještaj iz kuće, stavila bi ga na ulicu, a mnoštvo bi namještaj 
vratilo natrag u kuću. Komunistička partija bila je aktivna pri sindikalnom 
organiziranju skupina Saveza radnika po gradovima. Gđa Willye Jeffries, 
crnkinja, ispripovijedala je Studsu Terkelu o deložacijama: 


Velik ih je broj bio izbačen van. Oni bi nazvali i došli bi im šerifovi pomoćnici 
i izvukli bi ih van, a čim bi oni otišli, mi bismo ih vratili natrag odakle su 
došli. Sve što smo trebali učiniti jest nazvati brata Hiltona. ... Gledajte, to 
i to mjesto, ima jedna obitelj koja sjedi vani. Svatko tko bi prošao susjed- 
stvom, bio je član Saveza radnika, imao je jednu osobu koju bi nazvao. 
Kada bi ta jedna osoba došla, ona bi došla s oko pedeset ljudi. ... Vratite 
tu stvar natrag tamo. Ljudi bi priključili ta svjetla i otišli bi u radionicu i 
donijeli cijevi za plin i ponovno bi priključili taj štednjak. Vratite namještaj 


natrag kako je bio, kako ne bi izgledalo kao da ste izlazili van. 


Vijeća nezaposlenih osnivala su se diljem zemlje. Njih je opisao Charles 
R. Walker, pišući u The Forumu 1932.: 


Mislim da nije tajna da komunisti u većini gradova organiziraju Vijeća 
nezaposlenih i da su im obično na čelu, međutim ta su vijeća organi- 
zirana demokratski i u njima vlast ima većina. U onome koje sam ja 
posjetio u Lincoln Parku, u Michiganu, bilo je tristo članova od kojih 
je jedanaest bilo komunista. ... Vijeće je imalo desno krilo, lijevo krilo 


i centar, Predsjedavajući vijeća ... bio je također zapovjednik Američke 

legije. U Chicagu je bilo 45 ogranaka Vijeća nezaposlenih, s ukupno 
22.000 članova. 

Oružje Vijeća demokratska je snaga brojnosti, a njihova je funkcija 
spriječiti deložaciju siromašnih ili ako su deložirani da se izvrši pritisak 
kako bi se Povjerenstvo za pružanje pomoći natjeralo da im pronađe nov 
dom; ako bi nezaposlenom radniku njegovi plin ili voda bili isključeni 
zato što ih ne može platiti, posjetiti odgovarajuće javne službe; pobrinuti 
se da nezaposleni bez cipela i odjeće dobiju oboje; eliminirati skretanjem 
javne pozornosti ili pritiskom diskriminaciju između crnaca i bijelih osoba 
ili protiv onih koji su rođeni u inozemstvu, po pitanju dobivanja pomoći 
... marširati s ljudima sve do središnjeg ureda za pružanje pomoći siro- 
mašnima i zahtijevati da ih se nahrani i odjene. I konačno da se osigura 
zakonska obrana za sve nezaposlene uhićene zbog pridruživanja paradama, 


marševima gladi i zbog pohađanja sindikalnih sastanaka. 


Ljudi su se organizirali kako bi si međusobno pomogli, budući da im poslovni 
svijet i vlada 1931. i 1932. nisu pomagali. U Seattleu Sindikat ribara izlovio 
je ribu i razmijenio je s ljudima koji su brali voće i povrće, a oni koji su sjekli 
drva razmijenili su njih. Postojale su dvadeset dvije podružnice, svaka s 
povjerenikom, gdje su se hrana i drva za ogrjev razmjenjivali za druge stvari 
i usluge; brijači, švelje i liječnici nudili su svoje vještine zauzvrat za druge 
stvari. Do kraja 1932., bilo je 330 organizacija za samopomoć u trideset 
sedam saveznih država, s više od 300.000 članova. S početkom 1933., čini 
se da su propala; bili su pokušali obaviti prevelik posao u ekonomiji koja 
je sve više i više posustajala. 

Možda se najiznimniji primjer samopomoći dogodio u okrugu s uglje- 
nokopima u Pennsylvaniji, gdje su timovi nezaposlenih rudara na imanju 
kompanije iskopali male rudnike, pa ugljen kamionima prevozili u grad i 
prodavali ga ispod tržišne cijene. Do 1934., dvadeset tisuća ljudi proizvelo 
je pet milijuna tona tog »prokrijumčarenog« ugljena upotrijebivši četiri 
tisuće vozila. Kada ih se pokušalo sudski goniti, lokalne ih porote ne bi 
osuđivale, lokalni ih tamničari nisu htjeli zatvarati. 

To su bile jednostavne akcije, poduzete iz praktične potrebe, ali su imale 
revolucionarne mogućnosti. Paul Mattick, marksistički pisac, komentirao je: 


Da bi dokrajčili svoju bijedu, radnici trebaju izvesti jednostavne stvari 
kao što je uzimanje odande gdje ima, ne obazirući se na ustanovljena vla- 


snička načela ili društvene filozofije, i započinjanje proizvodnje za same 

sebe. Učinjeno u širim društvenim razmjerima, to će dovesti do trajnih 
rezultata; na lokalnoj, izoliranoj razini to će biti ... poraženo. ... Rudari 
krijumčari pokazali su na prilično jasan i dojmljiv način da tako mnogo 
oplakivana odsutnost socijalističke ideologije od strane radnika radnike 
ustvari ne sprječava da djeluju posve antikapitalistički, potpuno u suglasju 
sa svojim potrebama. Probivši granice privatnog vlasništva kako bi živjeli 
u skladu sa svojim potrebama, učinak je tih rudara, u isto vrijeme mani- 
festacija najvažnijeg dijela klasne svijesti — naime, da probleme radnika 


mogu riješiti samo oni sami. 


Jesu li »novi djelitelji« — Roosevelt i njegovi savjetnici, poslovni ljudi koji 
su ih savjetovali — također bili klasno osviješteni? Jesu li oni shvaćali da se 
mjere moraju hitno poduzeti, 1933. i 1934., kako bi se osigurali poslovi, 
svakodnevna obiteljska košarica s hranom, potpora nezaposlenima, kako 
bi se izbrisala ideja »da probleme radnika mogu riješiti samo oni sami«? 
Možda je, nalik klasnoj svijesti radnika, to bio skup mjera nastalih ne iz 
uvriježene teorije, već iz instinktivne praktične potrebe. 

Možda je to bila takva svijest koja je dovela do Wagner-Conneryjeva 
zakonskog prijedloga, iznesenog pred Kongres na početku 1934., sa svrhom 
reguliranja radničkih sporova. Taj je prijedlog predviđao izbore za sindikalne 
predstavnike, odbor koji bi rješavao probleme i bavio se pritužbama. Nije 
li to bila upravo ona vrsta zakonskog rješenja koja bi eliminirala ideju da 
»probleme radnika mogu riješiti samo oni sami«? Krupni je kapital smatrao 
da je on previše pomagao radnicima i usprotivio mu se. Roosevelt je bio 
ravnodušan prema tome. Međutim tijekom godine 1934. niz radničkih 
provala gnjeva ukazao je na potrebu za zakonskim djelovanjem. Milijun 
i pol radnika u različitim industrijama stupilo je 1934. u štrajk. Tog pro- 
ljeća i tog ljeta, lučki radnici na Zapadnoj obali, u ustanku običnih ljudi 
protiv vlastitog sindikalnog vodstva kao i protiv otpremnika robe, održali 
su konvenciju na kojoj su zahtijevali ukidanje pojavljivanja radnika na 
pokazivanju (svojevrsno ranojutarnje tržište robovima na kojem bi se za 
taj dan birale skupine radnika za posao) i stupili su u štrajk. 

Dvije tisuće milja pacifičke obale brzo se povezalo. Vozari su surađivali, 
odbijajući prevoziti teret do pristaništa, a radnici na pristaništu pridružili 
su se štrajku. Kad je policija krenula otvoriti pristaništa, štrajkaši su se 
masovno oduprli i u policijskoj vatri dvojica su ubijena. Masovna pogrebna 
povorka za preminule štrajkaše okupila je desetke tisuća pristaša. Poslije 

toga sazvan je opći štrajk u San Franciscu, a nakon što se odazvalo 130.000 
radnika, grad je bio paraliziran. 

Pet stotina pripadnika specijalne policije zaprisegnulo je i skupljeno je 
4500 pripadnika Nacionalne garde, s pješaštvom, strojnicama, tenkom i 
topničkim jedinicama. Times iz Los Angelesa napisao je: 


Fraza »opći štrajk« ne opisuje točno situaciju u San Franciscu. Ono što se 
zapravo odvija ondje jest ustanak, bunt koji nadahnjuju i vode komunisti 
protiv organizirane vlasti. Preostaje učiniti samo jednu stvar — ugušiti taj 


bunt uz pomoć svake potrebne sile. 


Pritisak je postao prejak. Tu su se našle vojne jedinice. Tu se našao AFL koji 
je pritiskao da se štrajk okonča. Lučki su radnici prihvatili kompromisni 
dogovor. Ali su pokazali potencijal općeg štrajka. 

Tog istog ljeta 1934., štrajk vozara u Minneapolisu podržali su drugi rad- 
nici i uskoro se ništa nije kretalo u gradu osim kamiona s mlijekom, ledom i 
ugljenom, što su bile iznimke koje su omogućili štrajkaši. Farmeri su dovozili 
svoje proizvode u grad i prodavali ih neposredno ljudima u gradu. Policija je 
napala i dvojica su štrajkaša ubijena. Pedeset tisuća ljudi došlo je na masovni 
sprovod. Došlo je do golemog protestnog okupljanja i marša do gradske 
vijećnice. Poslije mjesec dana, poslodavci su popustili zahtjevu vozara. 

Ujesen te iste godine, 1934., dogodio se najveći štrajk od svih — 325.000 
tekstilnih radnika na Jugu. Napustili su pogone i osnovali leteće odrede 
kako bi se kamionima i autima mogli kretati štrajkaškim područjima, 
održavati štrajkaške straže, boriti se s čuvarima, ulaziti u pogone, skidati 
remenje s postrojenja. Ovdje je također, kao i u drugim slučajevima, 
pobuda za štrajk došla od običnih ljudi, naspram kolebljivog sindikalnog 
vodstva na vrhu. New York Times je pisao: »Prisutna je ozbiljna opasnost 
da će vođe u potpunosti izgubiti nadzor nad situacijom.« 

Ponovno, državni se mehanizam pokrenuo. Zamjenici i naoružani 
štrajkolomci u Južnoj Karolini pucali su na štrajkaške straže, ubivši sedam, 
ranivši dvadeset drugih. Međutim štrajk se proširio na Novu Englesku. U 
Lowellu, u Massachusettsu, 2500 tekstilnih radnika izazvalo je nemire; u 
Saylesvilleu, na Rhode Islandu, mnoštvo od pet tisuća prkosilo je pripad- 
nicima teritorijalne policije koji su bili naoružani strojnicama i zatvorili 
su tekstilni pogon. U Woonsocketu, na Rhode Islandu, dvije tisuće ljudi, 
koji su se razgnjevili zato što je Nacionalna garda ustrijelila i ubila nekoga, 


projurilo je gradom i zatvorilo tvornički pogon. 

Do 18. rujna, 421.000 tekstilnih radnika bila je u štrajku diljem zemlje. 
Bilo je masovnih uhićenja, premlaćivanja sindikalnih organizatora i broj 
mrtvih popeo se na trinaest. Tada je Roosevelt stupio na scenu osnovavši 
Odbor za posredovanje i sindikat je opozvao štrajk. 

I na ruralnom je Jugu došlo do sindikalnog organiziranja, koje su 
često poticali komunisti, ali su ga pothranjivale pritužbe siromašnih bije- 
laca i crnaca koji su bili farmeri zakupci ili radnici na farmama, uvijek u 
teškom ekonomskom položaju, ali su još teže bili pogođeni ekonomskom 
depresijom. Južnjački sindikat farmera zakupaca osnovali su u Arkansasu 
crni i bijeli napoličari i proširili ga na druga područja. Rooseveltov AAA 
nije pomagao najsiromašnijim farmerima; ustvari ohrabrujući farmere da 
manje sade, on je zakupce i napoličare prisiljavao da napuste zemlju. Do 
1935., od 6.800.000 farmera, 2.800.000 bili su zakupci. Prosječni prihod 
napoličara bio je 312 dolara godišnje. Radnici na farmi, seleći se s farme na 
farmu, s područja na područje, bez vlastite zemlje, godine 1933. zarađivali 
su oko 300 dolara godišnje. 

Crnim je farmerima bilo najgore, a neke od njih privukli su stranci koji 
su se tijekom ekonomske depresije počeli pojavljivati na tom području, 
predlažući im da se sindikalno organiziraju. Nate Shaw prisjeća se, u 
iznimnom intervjuu Theodorea Rosengartena (All Gods Dangers): 


A tijekom tih mučnih godina sindikat je počeo djelovati po ovoj zemlji, 
nazvavši se Sindikatom napoličara — bilo je to lijepo ime, pomislih ... i 
znao sam da se događa preokret za južnjaka, bijelog i obojenog; bilo je 
to nešto neuobičajeno. I čuo sam da je to bila organizacija za siromašnu 
klasu ljudi — to je upravo ono u što sam i ja želio upasti. Želio sam znati 
njene tajne dovoljno dobro kako bih mogao steći znanje o tome. ... 

Mac Sloane, bijelac, rekao je: »Drži se podalje od toga. Tih crnja koji 
trče naokolo i održavaju neku vrst sastanaka — bolje ti je da se držiš podalje 
od toga.« 

Rekoh samom sebi: »Ti si budala ako misliš da me možeš spriječiti da 
se učlanim.« Odmah sam otišao onamo i učlanio sam se u to čim je došlo 
do sljedećeg sastanka. ... A on je baš napravio ono što me gurnulo k tomu 
— dao mi je naredbe da se učlanim. Učitelji iz te organizacije počeli su se 
voziti ovom zemljom — nisu mogli dopustiti da se sazna što su radili. Jedan 
od njih bio je crni momak; ne sjećam se njegova imena, no on je velik dio 


vremena održavao sastanke s nama — to je bio dio njegova posla. ... 

Sastanke smo održavali u našim kućama ili svugdje gdje smo mogli 
držati stražu i paziti da nam nitko ne dođe. Mali sastanci, ponekad bi 
nas bilo tucet ... crnje su bili preplašeni, crnje su bili preplašeni, to znači 
reći istinu. 


Nate Shaw rekao je što se dogodilo kada se crni farmer koji nije platio svoje 
dugove našao pred tim da bude lišen posjeda: 


Šerifov je zamjenik rekao: »Uzet ću sve što je stari Virgil Jones dobio ovo 
jutro.« ... 

Preklinjao sam ga da to ne učini, preklinjao sam ga. »Lišit ćeš ga 
njegove sposobnosti da nahrani svoju obitelj.« 


Nate Shaw tada je zamjeniku šerifa rekao da to neće dopustiti. Taj se 
zamjenik vratio s još ljudi, a jedan je od njih ustrijelio i ranio Shawa, 
koji je onda uzeo svoju pušku i uzvratio vatru. Uhićen je krajem 1932. i 
odslužio je dvanaest godina kazne u zatvoru Alabama. Njegova je priča mali 
komadić velike nezabilježene drame o južnjačkoj sirotinji u tim godinama 
Sindikata napoličara. Godinama poslije njegova puštanja iz zatvora, Nate 
Shaw progovorio je o tome što misli o boji kože i klasi: 


O, pa to je očigledno kao tvoja ruka. Siromašni bijeli čovjek i siromašni 
crni čovjek danas sjede u istom sedlu — veliki kicoši razdvojili su ih na taj 
način. Vlast nad čovjekom, moć vladanja, nalazi se u rukama bogatog 
čovjeka. ... Ta klasa drži se skupa, a siromašni bijeli čovjek nalazi se tamo 
na popisu obojenih ljudi — shvatio sam to: načini i postupci mnogo puta 
govore glasnije od riječi. ... 


Hoseu Hudsonu, crncu iz ruralne Georgije, koji je s deset godine postao 
pomoćni orač, a poslije radnik u željezari u Birminghamu, pozornost je 
privukao slučaj dečki iz Scottsbora iz 1931. (devet crnih mladića optuženih 
da su silovali dvije bijele djevojke, koje je na temelju oskudnih dokaza optu- 
žila porota u kojoj su svi bili bijelci). Te godine pristupio je Komunističkoj 
partiji. Godine 1932. i 1933., sindikalno je organizirao nezaposlene crnce 
u Birminghamu. Sjeća se: 


Usred zime 1932. mi članovi Partije organizirali smo masovni sastanak 


nezaposlenih koji se trebao održati na stubištu stare sudnice, na Trećoj 

aveniji, u sjevernom Birminghamu. ... Pojavilo se oko 7000 ili više ljudi 
... Crnaca i bijelaca. ... 

Godina 1932. i 1933. počeli smo osnovati ta povjerenstva nezaposlenih 
po gradskim četvrtima u različitim zajednicama Birminghama. ... Ako 
bi tko ostao bez hrane. ... Mi ne bismo hodali okolo i jednostavno rekli: 
»To je stvarno žalosno.« Mi bismo se pobrinuli da posjetimo tu osobu. ... 
I ako bi ta osoba bila voljna ... mi bismo se pobrinuli za nju. ... 

Povjerenstva po četvrtima sastajala bi se svaki tjedan, imala bi redovite 
sastanke. Govorili bismo o pitanju socijalne skrbi, što se događalo, čitali 
smo Daily Worker i Southern Worker kako bismo vidjeli što se događalo 
u vezi s potporom za nezaposlene, što su ljudi radili u Clevelendu ... o 
borbama u Chicagu ... ili bismo govorili o posljednjem razvoju događaja u 
slučaju Scottsboro. Bili smo u tijeku, znali smo najnovije vijesti, pa su ljudi 


uvijek željeli doći zato što smo im svaki put imali nešto drugo za reći. 


Godine 1934. i 1935. stotine tisuća radnika koji su napustili čvrsto kon- 
trolirane, ekskluzivne sindikate Američke federacije radnika, počelo se 
sindikalno organizirati u novim industrijama masovne proizvodnje — auta, 
gume, u klaonicama. AFL ih nije mogao ignorirati; osnovao je Odbor za 
industrijsku organizaciju kako bi sindikalno organizirao te radnike izvan 
strukovnih ogranaka; prema vrsti industrije, svi bi radnici u nekoj tvornici 
pripadali jednom sindikatu. Taj se odbor, pod vodstvom Johna Lewisa, 
raspao i postao je CIO (Congres of Industrial Organizations) - Kongres 
industrijskih organizacija. 

Međutim upravo su štrajkovi i pobune običnih ljudi bili ti koji su sin- 
dikalna vodstva, AFL-a i CIO-a, natjerali na djelovanje. Jeremy Brecher 
pripovijeda priču u svojoj knjizi Szržke! Novu vrstu taktike započeli su 
gumari u Akronu, u Ohiu, na početku tridesetih — sjedeći štrajk. Radnici bi 
ostali u tvornici umjesto da izađu van i to je imalo jasnih prednosti: oni bi 
neposredno blokirali korištenje štrajkolomcima; nisu morali djelovati preko 
sindikalnih dužnosnika, nego su neposredno sami kontrolirali situaciju; nisu 
trebali izlaziti van na hladnoću i kišu, nego su imali krov nad glavom; nisu 
bili izolirani, kao na svom poslu, ili u redu na štrajkaškoj straži; bilo ih je 
tisuće pod jednim krovom, mogli su slobodno razgovarati jedni s drugima, 
oblikovati zajednicu koja se borila. Louis Adamic, radnički pisac, opisuje 
jedan od tih prvih sjedećih štrajkova: 

Sjedeći za svojim strojevima, kotlovima, bojlerima i radnim stolovima, 
oni su razgovarali. Neki su prvi put shvatili koliko su bili važni u procesu 
proizvodnje gume. Dvanaest je ljudi praktički zaustavilo tvornicu! ... 
Nadzornici, nadglednici i predradnici jurili su naokolo. ... Za manje od 


sat vremena spor je bio riješen, potpuna pobjeda za malog čovjeka. 


Početkom 1936., u gumari Firestorm u Akronu, proizvođači kamionskih 
guma, čije su nadnice već bile preniske da bi platili hranu i najamninu, 
suočili su se sa smanjivanjem nadnica. Kada je nekoliko sindikalaca bilo 
otpušteno, drugi su počeli obustavljati rad, sjediti na poslu. U roku od 
jednog dana cijelo je postrojenje #1 sjedilo. Za dva dana, postrojenje #2 je 
sjedilo, na što je uprava popustila. U idućih deset dana došlo je do sjedećeg 
štrajka u kompaniji Goodyear. Sud je izdao nalog protiv masovnih štraj- 
kaških straža. Ignoriralo ga se, pa je zaprisegnuto 150 šerifovih zamjenika. 
Međutim oni su se uskoro suočili s deset tisuća radnika iz cijelog Akrona. 
U roku od mjesec dana štrajk je pobijedio. 

Ta se ideja proširila tijekom 1936. U prosincu te godine započeo je 
najduži sjedeći štrajk od svih, u tvornici riba u postrojenju #1 u Flintu u 
Michiganu. Započeo je kad su dva brata bila otpuštena i trajao je do veljače 
1937. Tijekom četrdeset dana bila je to zajednica dvije tisuće radnika. »Bilo 
je kao u ratu«, rekao je jedan. »Dečki s kojima sam bio postali su moji bliski 
drugovi.« Sidney Fine u S##-Downu opisuje što se dogodilo. Odbori su orga- 
nizirali rekreaciju, informiranje, predavanje, poštansku službu, sanitetske 
mjere. Osnovani su sudovi koji su se bavili onima koji nisu odrađivali svoju 
smjenu na pranju suđa ili onima koji bi bacali smeće ili cigarete gdje je 
bilo zabranjeno ili onima koji bi donosili alkohol. »Kazna« se sastojala od 
dodatnih dužnosti; krajnja kazna bilo je izbacivanje iz postrojenja. Vlasnik 
restorana s druge strane ulice dnevno je za dvije tisuće štrajkaša pripremao 
po tri obroka. Održana su predavanja o parlamentarnoj proceduri, javni 
govori, predavanja o povijesti radničkog pokreta. Studenti poslijediplom- 
skog studija sa Sveučilišta Michigan održavali su tečajeve iz novinarstva i 
kreativnog pisanja. 

Bilo je sudskih naloga, ali je povorka od pet tisuća naoružanih radnika 
okružila tvornicu i nije bilo pokušaja da se provedu ti nalozi. Policija je 
napala suzavcem, a radnici su uzvratili vatrogasnim šmrkovima. Trinaest 
štrajkaša bilo je ranjeno puščanom vatrom, ali je policija bila odbijena. 
Guverner je pozvao Nacionalnu gardu. Do tog vremena štrajk se proširio 
na druga postrojenja General Motorsa. Na kraju je došlo do dogovora, do 

šestomjesečnog ugovora, koji je mnoga pitanja ostavio neriješenima, ali je 
priznao da će od nadalje, kompanija morati rješavati probleme ne s poje- 
dincima, već sa sindikatom. 

Godine 1936. bilo je četrdeset osam sjedećih štrajkova. Godine 1937. 
bilo ih je 477: električari u St. Louisu; proizvođači košulja u Pulaskiju, u 
Tennesseeju; metlari u Pueblu, u Coloradu; komunalni radnici u Bridgeportu, 
u Connecticutu; grobari u New Jerseyju; sedamnaest slijepih radnika u 
Udruzi za židovske slijepe u New Yorku; zatvorenici u kaznionici u Illinoisu; 
i čak trinaest pripadnika čete Nacionalne garde koji su intervenirali prilikom 
sjedećeg štrajka u tvornici riba i sada su sami sjedili jer nisu bili plaćeni. 

Ta su sjedenja bila osobito opasna za sustav zato što ih nisu nadzirala 
regularna sindikalna vodstva. Poslovni agent AFL-a koji je zastupao zapo- 
slenike u hotelima i restoranima rekao je: 


Zamislite da sjedite u uredu bilo kojeg dana u ožujku 1937. i zazvoni vam 
telefon a glas s druge strane kaže: »Zovem se Mary Jones; ja sam poslužite- 
ljica u restoranu Ligget; upravitelja smo izbacili van i imamo ključeve. Što 
da sada napravimo? I onda se požurite do kompanije na pregovore i oni 
tamo kažu: »Mislim da je vrhunac neodgovornosti proglasiti štrajk prije 
nego što ste zatražili ugovor«, i sve što biste mogli odgovoriti jest: »Vi ste 
tako u pravu.« 


Wagnerov zakon iz 1935., koji je donio Nacionalni odbor za radničke odnose, 
prihvaćen je radi stabiliziranja sustava suočenog s radničkim nemirima. Val 
štrajkova 1936., 1937., 1938. tu je potrebu učinio još hitnijom. U Chicagu, 
na Dan sjećanja, godine 1937., štrajk u kompaniji Republic Steel izazvao je 
izlazak policije, koja je pucala u masovne štrajkaške straže, ubivši deset ljudi. 
Autopsije su pokazale da su meci radnike pogodili u leđa dok su bježali; 
bilo je to krvoproliće na Dan sjećanja. Međutim kompanija Republic Steel 
bila je sindikalno organizirana, a to je bio i Ford Motor Company i druge 
velike tvornice čelika, auta, gume, mesa, električne energije. 

Wagnerov je zakon na sudu osporavala korporacija za proizvodnju čelika, 
međutim Vrhovni je sud zaključio da je ustavan — da vlada može regulirati 
međudržavno trgovanje, a da štrajkovi štete međudržavnom trgovanju. S 
točke gledišta radničkih sindikata, novi je zakon pomogao sindikalno orga- 
niziranje. S točke gledišta vlade, on je pomagao stabilizaciju trgovanja. 

Poslodavci nisu željeli sindikate, no oni su bili podložni nadzoru — bili 
su stabilniji za sustav od divljih štrajkova bez odobrenja sindikata, okupacije 

tvornica od strane običnih ljudi. U proljeće 1937., članak u New York Timesu 
izašao je s naslovom »Sindikati CIO bore se protiv neovlaštenih sjedećih štraj- 
kova«. Priča je išla ovako: »Svim sindikalnim organizatorima i zastupnicima 
izdane su stroge zapovijedi da će biti otjerani ovlaste li ikakve obustave rada 
bez pristanka međunarodnih sindikalnih čelnika. ...« Times je citirao Johna 
L. Lewisa, dinamičnog čelnika CIO-a: »CIO-ov ugovor adekvatna je zaštita 
protiv štrajkova sjedenja, ležanja ili bilo koje druge vrste štrajka.« 

Čini se da je Komunistička partija, čiji je dio članova igrao presudnu 
ulogu u osnivanju sindikata CIO, zauzimala isti stav. U jednom se izvješću 
spominje da je jedan komunistički čelnik u Akronu na sastanku o partij- 
skoj strategiji poslije sjedećih štrajkova rekao: »Sada dakle moramo raditi 
na normalnim odnosima između sindikata i poslodavaca — i na striktnom 
poštovanju sindikalne procedure od strane radnika.« 

Prema tome, sredinom tridesetih razvijala su se dva sofisticirana načina 
nadziranja direktne akcije radnika. Prvo, Nacionalni odbor za odnose s rad- 
nicima (NLRB) sindikatima će dati zakonski status, saslušat će ih, rješavati 
njihove određene pritužbe. Na taj je način mogao umiriti radničku pobunu 
kanaliziranjem energije u izbore — baš kao što je ustavni sustav kanalizirao 
moguće problematičnu energiju u glasovanje. NLRB će odrediti granice u 
ekonomskom sukobljavanju kao što će to glasovanje učiniti u političkom 
sukobljavanju. I drugo, sama radnička organizacija, sindikat, čak i milirantan 
i agresivan sindikat kao što je CIO, kanalizirat će ustaničku energiju radnika 
u ugovore, pregovore, sindikalne sastanke i pokušat će umanjiti broj štrajkova, 
kako bi se izgradile velike, utjecajne, pa čak i ugledne organizacije. 

Povijest tih godina čini se da podupire argument Richarda Clowarda 
i Frances Piven, u njihovoj knjizi Poor Peoples Movements, da su radnici 
najviše dobivali za vrijeme svojih spontanih pobuna, prije nego što su 
sindikati postali priznati ili dobro organizirani: »Ivornički radnici imali 
su najveći utjecaj i mogli su od vlade zahtijevati svoje najvažnije ustupke 
za vrijeme Velike ekonomske depresije, u godinama prije nego što su se 
organizirali u sindikate. Njihova snaga tijekom ekonomske depresije nije 
bila ukorijenjena u organizaciji, već u neorganiziranju.« 

Pivenova i Cloward ističu da je sindikalno članstvo enormno raslo tijekom 
četrdesetih, tijekom Drugoga svjetskog rata (CIO i AFL svaki su pojedinačno 
1945. imali više od šest milijuna članova), ali je njegova moć bila manja 
nego prije — njegovi dobitci korištenjem štrajkovima stalno su se smanjivali. 
Članovi imenovani u NLRB bili su manje solidarni s radnicima, Vrhovni je 

sud sjedeće štrajkove proglasio nezakonitima, a vlasti saveznih država donosile 
su zakone koji su kočili štrajkove, štrajkaške straže, bojkotiranje. 

Dolazak Drugoga svjetskog rata oslabio je staru radničku borbenost 
iz tridesetih zato što je ratna ekonomija stvorila milijune novih poslova 
s višim nadnicama. Nova podjela uspjela je samo smanjiti nezaposlenost 
s 13 milijuna na devet milijuna nezaposlenih. Bio je to rat koji je gotovo 
svakoga zaposlio, a rat je učinio i nešto drugo: domoljublje je, poriv za 
jedinstvom svih klasa protiv prekooceanskih neprijatelja, otežalo mobili- 
ziranje gnjeva protiv korporacija. Tijekom rata, CIO i AFL obvezali su se 
da neće pozivati na štrajkove. 

Ipak, pritužbe radnika bile su takve — »kontrole« iz razdoblja rata značile 
su da se njihove nadnice nadziralo bolje od cijena — da su se osjećali prinu- 
đenima upustiti se u mnoge divlje štrajkove: bilo je više štrajkova 1944. nego 
u bilo kojoj prijašnjoj godini u američkoj povijesti, kaže Jeremy Brecher. 

Tridesete i četrdesete jasnije su nego prije iskazale dvojbu radnih ljudi 
u Sjedinjenim Američkim Državama. Sustav je na pobune radnika odgo- 
vorio pronalaženjem novih oblika kontrole — unutarnju kontrolu koju su 
provodile njihove organizacije, kao i izvanjsku kontrolu koju se provodilo 
zakonom i silom. Međutim uz nove kontrole došli su i novi ustupci. Ti 
ustupci nisu riješili temeljne probleme; za mnoge ljude oni nisu riješili ništa. 
Ali su pomogli dovoljnom broju da stvori ozračje napretka i poboljšanja, 
da obnovi nešto vjere u sustav. 

Zakon o minimalnoj nadnici iz 1938., koji je uspostavio četrdesetosatni 
radni tjedan i izvan zakona stavio dječji rad, mnoge je ljude lišio njihovih 
najosnovnijih potreba i odredio je vrlo niske minimalne nadnice (dvadeset 
pet centi na sat prve godine). Međutim to je bilo dovoljno da otupi oštricu 
negodovanja. Stambeni prostor bio je izgrađen za samo mali postotak ljudi 
koji su ga trebali. »Bio je to skroman, čak škrt početak«, kaže Paul Conkin (F 
D. R. and the Origins of the Welfare State), međutim prizor u kojem savezna 
vlada podupire stambene projekte, igrališta, stanove bez nametnika koji su 
zamijenili trošne nastambe za siromašne, bio je osvježenje. TVA je predlagao 
uzbudljive mogućnosti za regionalno planiranje koje bi omogućavalo poslove, 
poboljšavalo područja i omogućavalo jeftiniju struju, uz lokalni umjesto 
nacionalni nadzor. Zakon o socijalnoj sigurnosti davao je mirovinske povla- 
stice i osiguranje za nezaposlenost i dao je ista državna sredstva majkama i 
djeci — ali je isključivao farmere, radnike u kućanstvu i starce i nije pružao 


zdravstveno osiguranje. Kao što kaže Conkin: »Mršave koristi od sustava 

socijalne sigurnosti bile su nevažne u usporedbi s izgrađivanjem sigurnosti 
za velike, utvrđene poslovne subjekre.« 

Nova je podjela dala novac kako bi zaposlila tisuće pisaca, umjetnika, 
glumaca i glazbenika — u Saveznom projektu za kazalište, Saveznom pro- 
jektu za pisce, Saveznom projektu za umjetnost; zidne slike slikale su se 
na javnim zgradama; postavljale su se predstave za radničku publiku koja 
nikad nije vidjela kazališnu predstavu; napisane su i objavljene stotine knjiga 
i pamfleta. Ljudi su čuli simfoniju po prvi pur. Bilo je to uzbudljivo cvje- 
tanje umjetnosti za narod, kakvo se nikad prije nije dogodilo u američkoj 
povijesti i koje se nije podvostručilo od onda. Međutim 1939., s obzirom 
na to da je zemlja bila stabilnija, a impuls reforme Nove podjele je oslabio, 
programi koji su financirali umjetnosti bili su eliminirani. 

Kad je Nova podjela završila, kapiralizam je ostao nedirnut. Bogati su 
i dalje kontrolirali bogatstvo nacije, kao i njezine zakone, sudove, policiju, 
novine, crkve, koledže. Dovoljno pomoći dano je dovoljnom broju ljudi 
kako bi se Roosevelta učinilo junakom milijunima ljudi, međutim sustav 
koji je izazvao ekonomsku depresiju i krizu — sustav rasipanja, nejednakosti, 
brige za profit naspram brige za ljudske potrebe — ostao je. 

Što se tiče crnaca, Nova je podjela bila psihološki ohrabrujuća (gđa 
Roosevelt bila im je naklonjena; neki su crnci dobili mjesta u administra- 
ciji), međutim programi Nove podjele većinom su ignorirali crnce. Kao i 
farmeri zakupci, radnici na farmama, selioci, radnici u kućanstvima, ni 
oni nisu imali uvjete za dobivanje pomoći za nezaposlene, za minimalne 
nadnice, za socijalno osiguranje ili za subvencije farmama. Roosevelt, koji 
je pazio da ne uvrijedi bijele južnjačke političare čiju je potporu trebao, nije 
gurao zakonski prijedlog protiv linčovanja. Crnce i bijelce segregirale su 
naoružane snage, dok su crne radnike diskriminirali prilikom dobivanja 
poslova. Njih se posljednje zapošljavalo, prve otpuštalo. Tek kada je A. Philip 
Randolph, čelnik Sindikata nosača u spavaćim kolima, 1941. zaprijetio 
masovnim maršem na Washington, Roosevelt je pristao potpisati izvršnu 
uredbu kojom je osnovano Povjerenstvo za prakse poštenog zapošljavanja 
(FEPC). Međutim FEPC nije imao ovlasti provoditi zakon i malo je toga 
promijenio. 

Crni Harlem, uza sve reforme Nove podjele, ostao je kakav je bio. Ondje 
je živjelo 350.000 ljudi, 233 osobe po ralu zemlje u usporedbi sa 133 u 
ostatku Manhattana. U roku od dvadeset pet godina, njegovo se stanov- 
ništvo šesterostruko umnožilo. Deset tisuća obitelji živjelo je u podrumima 
i surerenima koje su zarazili štakori. Tuberkuloza je bila uobičajena. Možda 

je polovina žena radila kao posluga u kućanstvima. Putovale su do Bronxa i 
skupljale se na uglovima ulica — »tržnicama robova«, tako su iz zvali - kako 
bi se zaposlile. Prostitucija se ušuljala među njih. Dvije mlade crne žene, 
Ella Baker i Marvel Cooke, pisale su o tome 1935. u The Crisis: 


Nije se trampio i prodavao samo ljudski rad za robovsku nadnicu nego 
je i ljudska ljubav tržišna roba. Bilo da je rad ili ljubav, žene dolaze već 
u osam ujutro i ostaju najkasnije do jedan popodne ili sve dok ne dobiju 
posao. Po kiši ili suncu, vrućini ili hladnoći, one čekaju da rade za deset, 


petnaest i dvadeset centi po satu. 


U harlemskoj bolnici 1932. umiralo je proporcionalno dvaput više ljudi 
nego u bolnici Bellevue, koja se nalazila u bjelačkom području poslovnog 
dijela grada. Harlem je bio mjesto u kojem se rojio kriminal — »gorki cvijet 
siromaštva«, kako su Roi Ottley i William Weatherby rekli u svom eseju 
»T he Negro in New York«. 

Na dan 19. ožujka 1935., čak i nakon što su bile prihvaćene reforme 
Nove podjele, Harlem je eksplodirao. Deset tisuća crnaca poharalo je ulice, 
uništavajući imovinu bijelih trgovaca. Sedam stotina policajaca došlo je i 
uvelo red. Ubijena su dva crnca. 

Sredinom tridesetih, mladi crni pjesnik po imenu Langston Hughes 
napisao je poemu »Neka Amerika opet postane Amerika«: 


... Ja sam siromašni bijelac, obmanut i odbačen, 
Ja sam crnac koji nosi ožiljke ropstva. 

Ja sam crvenokožac otjeran sa zemlje, 

Ja sam doseljenik zakačen za nadu koju tražim — 
A nalazim samo staru glupu zamisao. 


O tome da je svatko protiv svakoga, da jači zatire slabijeg. ... 


O, neka Amerika opet postane Amerika — 
Zemlja kakva još nikada nije bila — 
A ipak mora biti — zemlja u kojoj je svaki čovjek slobodan. 
Zemlja koja je moja — siromaha, Indijanca, crnca 
MENE — 
Koji sam stvorio Ameriku, 
Čiji znoj i krv, čija vjera i bol, 

Čija ruka u ljevaonici, čiji plug na kiši, 
Opet moraju vratiti naš velebni san. 


Dobro, nazivaj me kojim god pogrdnim imenom želiš — 
Čelik slobode nikad ne hrđa. 

Od onih koji žive poput pijavica na ljudskim životima, 
Opet moramo povratiti svoju zemlju, 


Ameriku! ... 


Za bijele Amerikance iz tridesetih, međutim, na Sjeveru i Jugu, crnci su 
bili nevidljivi. Samo su radikali pokušali probiti tu barijeru: socijalisti, 
trockisti, komunisti najviše od svih. CIO je, pod utjecajem komunista, 
sindikalno organizirao crnce u industrijama s masovnom proizvodnjom. 
Crnce se i dalje upotrebljavalo kao štrajkolomce, ali je također bilo pokušaja 
da se crnce i bijelce okupi u borbi protiv zajedničkog neprijatelja. Žena po 
imenu Mollie Lewis, pišući u The Crisisu, godine 1938., govorila je o svom 
iskustvu u štrajku u čeličani u Garyju, u Indiani: 


Dok gradska vlast Garyja nastavlja djecu držati odijeljenu u sustavu 
odvojenih škola, njihovi se roditelji okupljaju u sindikatu i pomoćnim 
organizacijama. ... Jedina javna zalogajnica u Garyju gdje se obje rase može 
slobodno poslužiti jest zadružni restoran čije su stalne mušterije velikim 
dijelom bili članovi sindikata i pomoćnih organizacija. ... 

Kada su crni i bijeli radnici i članovi njihovih obitelji uvjereni da su 
njihovi temeljni ekonomski interesi isti, od njih se može očekivati da će 


voditi zajedničku borbu za promicanje vlastitih interesa. ... 


Nije bilo velikog feminističkog pokreta u tridesetima. Međutim mnoge su 
se žene tih godina uključile u sindikalno organiziranje radnika. Pjesnikinja 
iz Minnesote, Meridel LeSeur, imala je trideset četiri godine kada je veliki 
štrajk vozara 1934. zaustavio promet u Minneapolisu. Postala je aktivna 
u njemu i poslije je opisala svoja iskustva: 


Nikad prije nisam sudjelovala u štrajku. ... Istina je da sam se bojala. ... 
»Trebate li ikakvu pomoć? rekla sam nemirno. ... Neprestano smo točili 
tisuće šalica kave, hranili smo tisuće ljudi. ... Automobili su se vraćali. 
Najavljivač je vikao: »To je ubojstvo.« ... Vidjela sam kako izvlače ljude iz 


vozila i stavljaju ih na bolničke krevete, na pod. ... Vozila sa štrajkaškom 

stražom stalno su dolazila. Neki su se ljudi vraćali s tržnice, zadržavajući 
krv. ... Muškarci, žene i djeca gomilali su se vani, živi krug tijesno zbijen 
zbog zaštite. ... Imamo živu krv po našim košuljama. 

Danas, na dan sprovoda, tisuću pripadnika milicije okupilo se u po- 
slovnom dijelu grada. 

Bilo je iznad trideset stupnjeva u hladu. Orišla sam u pogrebno poduzeće 
gdje su bili izloženi mrtvi, tisuće muškaraca i žena skupilo se čekajući na 
užasno jakom suncu. Jedna gomila žena i djece stajala je čekajući dva sata. 
Orišla sam do njih i stajala sam s njima. Nisam znala mogu li marširati. 
Nisam voljela marširanje u paradama. ... Tri su me žene povukle sa sobom. 


»Želimo da svi marširaju s nama«, rekle su nježno. »Dođite s nama.« ... 


Sylvia Woods nekoliko je godina poslije govorila Alice i Staughronu Lyndu 
o svojim iskustvima dok je tridesetih radila u praonici i bila sindikalna 
organizatorica: 


Morate reći ljudima stvari koje mogu vidjeti. Tada će reći: »Oh, nikad nisam 
pomislio na to« ili »nikad nisam to gledao na taj način«. Poput Tennesseeja. 
On je mrzio crne ljude. Jadni napoličar. ... Plesao je s crnom ženom. ... Vidjela 


sam dakle kako se ljudi mijenjaju. To je vjera koju morate imati u ljude. 


Mnogi su Amerikanci počeli mijenjati svoje stavove u tim danima krize 
i pobune. U Europi je marširao Hitler. Preko Pacifika, Japan je napadao 
Kinu. Zapadnim imperijima počeli su prijetiti neki novi. Za Sjedinjene 
Američke Države rat nije bio daleko. 

"Narodni rat? 


»MI, VLADE VELIKE BRITANIJE iSjedinjenih Američkih 
Država, u ime Indije, Burme, Malaje, Australije, Britanske Istočne Afrike, 
Britanske Gvajane, Hongkonga, Sijama, Singapura, Egipta, Palestine, Kanade, 
Novog Zelanda, Sjeverne Irske, Škotske, Walesa, kao i Portorika, Guama, 
Filipina, Havaja, Aljaske i Djevičanskih otoka, ovime kategorički proglaša- 
vamo da ovo nije imperijalistički rat.« Tako je išla rugalica koju je 1939. u 
Sjedinjenim Američkim Državama inscenirala Komunistička partija. 

Dvije godine poslije Njemačka je napala Sovjetsku Rusiju, a američka 
Komunistička partija, koja je rat između sila Osovine i Savezničkih snaga 
opetovano opisivala kao imperijalistički rat, sada ga je nazivala »narodnim 
ratom« protiv fašizma. Doista su se tada slagali gotovo svi Amerikanci — 
kapitalisti, komunisti, demokrati, republikanci, siromašni, bogati i srednja 
klasa — da je to uistinu bio narodni rat. 

Je li bio? 

Prema nekim dokazima, bio je to najpopularniji rat u kojem su se 
Sjedinjene Američke Države ikada borile. Nikad veći udio zemlje nije sudje- 
lovao u ratu: 18 ih je milijuna služilo u oružanim snagama, deset milijuna 
u prekooceanskim operacijama; 25 milijuna radnika odvajalo je sa svoje 
platne liste redovno za ratne obveznice. Međutim može li se to smatrati 
lažnom podrškom, s obzirom na to da se sva moć nacije — ne samo vlada, 
već i tisak, crkva, pa čak i vodeće radikalne organizacije — crpila iz poziva na 
totalni rat? Je li postojalo skriveno raspoloženje nevoljkosti, je li bilo javno 
nezabilježenih znakova otpora? 

Bio je to rat protiv neprijatelja koji je predstavljao neopisivo zlo. Hitlerova 
Njemačka širila je totalitarizam, rasizam, militarizam i otvoreno agresivno 
ratovanje koje je nadišlo ono što je cinični svijet već poznavao. A opet, jesu li 
vlade koje su vodile taj rat — Engleska, Sjedinjene Američke Države, Sovjetski 
Savez — predstavljale nešto znatno drugačije, zbog čega bi njihova pobjeda 


bila udarac imperijalizmu, rasizmu, totalitarizmu, militarizmu u svijetu? 

Bi li ponašanje Sjedinjenih Američkih Država tijekom tog rata — u 
vojnim djelovanjima u inozemstvu, u odnosu prema manjinama kod 
kuće — bilo u suglasju s »narodnim ratom«? Bi li političke smjernice zemlje 
za vrijeme rata svugdje poštovale prava običnih ljudi na život, slobodu 
i potragu za srećom? I bi li poslijeratna Amerika, u svojim političkim 
smjernicama kod kuće i u inozemstvu, bila primjer vrijednosti za koje se 
rat bio trebao voditi? 

Ta pitanja zaslužuju da ih se promisli. U vrijeme Drugog svjetskog rata, 
atmosfera je bila previše nabijena ratnim žarom da bi se dopustilo da se o 
njima raspravlja. 

Zato što je istupanje Sjedinjenih Američkih Država kao braniteljice 
nemoćnih zemalja odgovaralo njenoj slici iz povijesnih udžbenika u 
američkim srednjim školama, ali ne i njezinoj povijesnoj stvarnosti u 
međunarodnim odnosima. Protivila se haićanskoj revolucionarnoj borbi 
za neovisnost od Francuske na početku devetnaestog stoljeća. Potaknula 
je rat s Meksikom i otela polovicu te zemlje. Pravila se da pomaže Kubi da 
izbori slobodu od Španjolske, a onda se sama učvrstila na Kubi s vojnom 
bazom, ulaganjima i pravima na intervenciju. Osvojila je Havaje, Portoriko, 
Guam i vodila surovi rat kako bi podjarmila Filipine. Japan je »otvorila« 
svojoj trgovini uz pomoć ratnih brodova i prijetnji. Proglasila je politiku 
otvorenih vrata u Kini kao sredstvo jamčenja da će Sjedinjene Američke 
Države imati prilike jednake drugim imperijalnim silama u eksploatiranju 
Kine. Poslala je vojne jedinice u Peking zajedno s drugim narodima, kako 
bi utvrdila zapadnu supremaciju u Kini i držala ih je ondje više od trideset 
godina. 

Premda je zahtijevala otvorena vrata u Kini, insistirala je (uz pomoć 
Monroeove doktrine i mnoštva vojnih intervencija) na zatvorenim vratima 
u Latinskoj Americi — to jest, zatvorenim za svakoga osim za Sjedinjene 
Američke Države. Organizirala je revoluciju protiv Kolumbije i stvorila je 
»neovisnu« državu Panamu kako bi izgradila i nadzirala Panamski kanal. 
U Nikaragvu je 1926. poslala pet tisuća marinaca kako bi suzbila revoluciju 
i ondje sedam godina držala vojsku. Po četvrti je put 1916. intervenirala 
u Dominikanskoj Republici i ondje držala vojne jedinice osam godina. 
Po drugi je put 1915. intervenirala na Haitiju i ondje držala vojne jedinice 
devetnaest godina. Između 1900. i 1933., Sjedinjene Američke Države 
intervenirale su na Kubi četiri puta, u Nikaragvi dvaput, u Panami šest 
puta, u Gvatemali jednom, u Hondurasu sedam puta. Do 1924. financije 
polovine latinoameričkih država do određene mjere usmjeravale su Sjedinjene 

Američke Države. Do 1935. više od polovine američkog izvoza čelika i 
pamuka prodavalo se u Latinskoj Americi. 

Malo prije završetka Prvog svjetskog rata, godine 1918., snage ame- 
ričke vojske od sedam tisuća vojnika iskrcale su se u Vladivostoku kao dio 
savezničke intervencije u Rusiji i ondje ostale do početka 1920. Pet tisuća 
novih vojnika iskrcalo se u Arhangelsku, u drugoj ruskoj luci, također kao 
dio savezničkih ekspedicijskih snaga i ostalo je ondje gotovo godinu dana. 
Ministarstvo vanjskih poslova reklo je Kongresu: »Sve su te operacije za 
svrhu imale neutraliziranje učinaka boljševičke revolucije u Rusiji.« 

Ukratko, ako je ulazak Sjedinjenih Američkih Država u Drugi svjetski 
rat za svrhu imao (kao što su tada vjerovali toliki mnogi Amerikanci, prateći 
nacističke invazije) obraniti načelo neuplitanja u poslove drugih zemalja, 
povijesna stvarnost zemlje baca sumnju na njezinu sposobnost da podupre 
to načelo. 

Ono što se činilo jasnim u to vrijeme bila je činjenica da su Sjedinjene 
Američke Države bile demokracija sodređenim slobodama, dok je Njemačka 
bila diktatura koja je progonila židovsku manjinu, zatvarala disidente, bez 
obzira na vjersko uvjerenje, proglašavajući pritom nadmoć nordijske »rase«. 
Međutim, promatrajući antisemitizam u Njemačkoj, crnci vlastitu situaciju 
u SAD-u nisu mogli smatrati previše različitom. A i Sjedinjene Američke 
Države malo su učinile glede Hitlerove politike progona. Zapravo, one su 
se pridružile Engleskoj i Francuskoj u umirivanju Hitlera tijekom cijelih 
tridesetih. Roosevelt i njegov državni tajnik, Cordel Hull, oklijevali su u 
javnom kritiziranju Hitlerove antisemitske politike; kada je u siječnju 1934. 
pred Senat iznesena rezolucija u kojoj se od Senata i predsjednika tražilo 
da izraze »iznenađenje i žalost« onime što su Nijemci radili Židovima i u 
kojoj se tražila obnova prava Židova, američko je Ministarstvo vanjskih 
poslova »dovelo do toga da se ta rezolucija zakopa negdje u povjerenstvu«, 
prema Arnoldu Offneru (American Appaesemen!). 

Kada je Mussolinijeva Italija napala Etiopiju 1935., SAD je proglasio 
embargo na streljivo, ali je američkim poslovnim ljudima dopustio da 
u Italiju otpremaju naftu u velikim količinama, što je bilo presudno da 
Talijani nastave rat. Kada se 1936. dogodila fašistička pobuna u Španjolskoj 
protiv izabrane socijalističko-liberalne vlade, Rooseveltova je administracija 
zagovarala neutralno postupanje koje je za posljedicu imalo prekid pomoći 
španjolskoj vladi dok su Hitler i Mussolini pružali presudnu pomoć Francu. 


Offner kaže: 

... Sjedinjene Američke Države nadišle su čak i svaku zakonsku potrebu za 
svojim zakonskim provođenjem neutralnosti. Da je osigurana pomoć od 
Sjedinjenih Američkih Država i od Engleske i Francuske, s obzirom na to 
da Hitlerovo stajalište o pomoći Francu nije bilo čvrsto barem do studenog 
1936., španjolski su republikanci lako mogli pobijediti. Umjesto toga, 
Njemačka je stekla svaku prednost u Španjolskom građanskom ratu. 


Jeli to jednostavno bila loša procjena, nesretna pogreška? Ili je to bila logična 
politika vlade čiji glavni interes nije bio zaustavljanje fašizma, već promicanje 
imperijalnih interesa Sjedinjenih Američkih Država? Što se tiče tih interesa, 
tijekom tridesetih, antisovjetska politika činila se najboljom. Poslije, kada su 
Japan i Njemačka zaprijetili američkim svjetskim interesima, prosovjetska, 
antinacistička politika postala je poželjna. Roosevelt je bio toliko zaintere- 
siran da okonča ugnjetavanje Židova kao što je Lincoln bio zainteresiran da 
okonča robovlasništvo tijekom Građanskoga rata; njihov prioritet u politici 
nisu (kakvo god bilo njihovo osobno suosjećanje prema žrtvama progona) 
bila prava manjina, već moć zemlje. 

Nisu to bili Hitlerovi napadi na Židove koji su Sjedinjene Američke 
Države uvele u Drugi svjetski rat, ništa više nego što je porobljavanje četiri 
milijuna crnaca izazvalo Građanski rat 1861. Napad Italije na Etiopiju, 
Hitlerov upad u Austriju, njegovo preotimanje Čehoslovačke, njegov 
napad na Poljsku — nijedan od tih događaja nije naveo Sjedinjene Američke 
Države da uđu u rat, iako je Roosevelt doista počeo davati veliku pomoć 
Engleskoj. Ono što je Sjedinjene Američke Države u potpunosti uvelo u 
rat bio je japanski napad na američku pomorsku bazu kod Pearl Harbora 
na Havajima 7. prosinca 1941. Humana zabrinutost za to što je Japan bom- 
bardirao civile svakako nije bilo ono što je dovelo do Rooseveltova ogorčena 
poziva na rat — napad Japana na Kinu 1937., njegovo bombardiranje civila 
u Nankingu, nisu isprovocirali Sjedinjene Američke Države da uđu u rat. 
Japanski napad na kariku u američkom pacifičkom imperiju bio je taj koji 
je to učinio. 

Sve dok je Japan ostajao dobar član tog imperijalnog kluba velikih sila 
kojima je — usuglasivši se oko politike otvorenih vrata — zajednička bila 
eksploatacija Kine, Sjedinjene Američke Države nisu prigovarale. Godine 
1917. izmijenjene su diplomatske note s Japanom u kojima se kaže: »Vlada 
Sjedinjenih Američkih Država priznaje da Japan ima posebne interese u 
Kini.« Godine 1928., prema Akiri Iriyeu (After Imperialism), američki 
konzulati u Kini podržavali su dolazak japanskih postrojbi. Tek kad je 

Japan zaprijetio potencijalnim američkim tržištima svojim pokušajem da 
zauzme Kinu, a osobito kad se prebacio na kositar, gumu i naftu Jugoistočne 
Azije, Sjedinjene Američke Države su se uzbunile i poduzele mjere koje 
su dovele do japanskog napada; totalni embargo na staro željezo, totalni 
embargo na naftu u ljeto 1941. 

Kao što Bruce Russet kaže (Vo Clear and Present Danger): »Tijekom 
cijelih 1930-ih vlada Sjedinjenih Američkih Država učinila je malo kako 
bi se oduprla japanskom napredovanju na azijskom kontinentu.« Međutim: 
»Jugozapadna pacifička regija neporecivo je bila ekonomski važna za 
Sjedinjene Američke Države — u to vrijeme većina američkog kositra i 
gume dolazila je odande, kao i znatne količine drugih sirovina.« 

Pearl Harbor američkoj je javnost prikazan kao nenadan, šokantan, 
nemoralan čin. Bio je nemoralan, kao i svako bombardiranje — ali ne uistinu 
nenadan ili šokantan za američku vladu. Russet kaže: »Napad Japana na 
američku pomorsku bazu bio je vrhunac dugog niza uzajamno antagoni- 
stičkih postupaka. Inicirajući ekonomske sankcije protiv Japana, Sjedinjene 
Američke Države poduzele su akcije za koje se u Washingtonu naširoko 
smatralo da nose zlokobne rizike rata.« 

Stave li se u stranu neobuzdane optužbe protiv Roosevelta (da je znao 
za Pearl Harbor i da to nije objavio ili da je namjerno izazvao napad na 
Pearl Harbor — sve su one bez dokaza), čini se jasnim da je postupio kao i 
James Polk prije njega u Meksičkom ratu i Lyndon Johnson poslije njega 
u Vijetnamskom ratu — lagao je javnosti o onome što je smatrao pravim 
uzrokom. U rujnu i studenom 1941., krivo je prikazao činjenice o dvama 
incidentima koji su se odnosili na njemačke podmornice i američke razarače. 
Povjesničar naklonjen Rooseveltu, Thomas A. Bailey, napisao je: 


Franklin Roosevelt opetovano je obmanjivao američki narod tijekom raz- 
doblja uoči Pearl Harbora. ... Bio je kao liječnik koji pacijentu mora reći 
laži za dobro samog pacijenta ... zato što su mase notorno kratkovidne i 


općenito ne mogu uočiti opasnost sve dok im ne dođe do grla. ... 


Jedan od sudaca na Tokijskom suđenju za ratne zločine poslije Drugog 
svjetskog rata, Radhabinod Pal, iznio je izdvojeno sudačko mišljenje koje se 
razlikovalo od uobičajenih pravorijeka protiv japanskih dužnosnika i izrekao 
argument da su Sjedinjene Američke Države jasno izazvale rat s Japanom 
i očekivale su od Japana da na to reagira. Richard Minear (Victor s Justice) 
sažima Palovo viđenje embarga na staro željezo i naftu, da »su te mjere bile 

jasna i potencijalna prijetnja samom postojanju Japana«. Izvori pokazuju 
da je Bijela kuća na konferenciji dva tjedna prije Pearl Harbora anticipirala 
rat i da je razgovarala o tome kako bi trebao biti opravdan. 

Memorandum američkog Ministarstva vanjskih poslova o japanskoj 
ekspanziji nije, godinu dana prije Pearl Harbora, govorio o neovisnosti 
Kine ili o načelu samoodređenja. On je govorio: 


... naš opći diplomatski i strateški položaj bio bi prilično oslabljen — našim 
gubitkom kineskih, indijskih ili tržišta na južnim morima (i našim gubitkom 
velikog djela japanskog tržišta za naše proizvode, budući da bi Japan postao 
dovoljan samome sebi) kao i nesavladivim restrikcijama nametnutim našem 
pristupu gumi, kositru, juti i drugim vitalnim materijalima iz azijskih i 


oceanskih regija. 


Nakon što su se pridružile Engleskoj i Rusiji u ratu (Njemačka i Italija 
proglasile su rat protiv Sjedinjenih Američkih Država odmah poslije Pearl 
Harbora), je li ponašanje Sjedinjenih Američkih Država pokazalo da su 
njihovi ratni ciljevi bili humanitarni ili su bili usredotočeni na moć i profit? 
Jesu li se one borile u ratu kako bi okončale kontrolu nekih zemalja nad 
drugima ili kako bi se osigurale da su zemlje koje imaju tu kontrolu prijatelji 
Sjedinjenih Američkih Država? U kolovozu 1941., Roosevelt i Churchill 
sastali su se pred obalom Newfoundlanda i svijetu objavili Atlantsku povelju, 
u kojoj su istaknuli plemenite ciljeve za poslijeratni svijet, izjavivši da njihove 
zemlje »ne teže nikakvom povećanju, teritorijalnom ili drugom«, i da one 
poštuju »pravo svih naroda da odaberu oblike vlasti pod kojima žele živjeti«. 
Povelja se slavila kao proglašenje prava naroda na samoodređenje. 

Dva tjedna prije Atlantske povelje, međutim, tadašnji američki državni 
tajnik Sumner Welles uvjeravao je francusku vladu da ona svoj imperij može 
zadržati nedirnutim nakon rata: »Ova se vlada, pazeći na svoje tradicionalno 
prijateljstvo prema Francuskoj, duboko solidarizirala sa željom francuskog 
naroda da zadrži svoje teritorije i očuva ih nedirnutima.« Ministarstvo 
obrane na samu je povijest Vijetnama (Pentagonski dokumenti) ukazivalo 
kao na ono što se nazivalo »ambivalentnom« politikom prema Indokini, 
zamjećujući da je »SAD u Atlantskoj povelji i u drugim deklaracijama 
objavio podršku nacionalnom samoodređenju i neovisnosti«, ali je također 
»na početku rata opetovano izrazio ili implicirao Francuzima namjeru da 
se Francuskoj poslije rata vrati njezin prekomorski imperij«. 


450 


Potkraj 1942., Rooseveltov osobni predstavnik uvjeravao je francuskoga 
generala Henrija Girauda: »U potpunosti se razumije da će se francuski 
suverenitet što prije bude moguće ponovno uspostaviti na cijelom teri- 
toriju, metropolitanskom ili kolonijalnom, nad kojim se 1939. vijorila 
francuska zastava.« (Te su stranice, kao i druge u Pentagonskim doku- 
mentima, obilježene kao »NAJSTROŽA TAJNA > osjetljivo«) Do 1945. 
»ambivalentan« je stav nestao. U svibnju, Truman je uvjeravao Francuze da 
on nije dovodio u pitanje njihov »suverenitet nad Indokinom«. Te jeseni, 
Sjedinjene Američke Države nagovarale su nacionalističku Kinu, privre- 
meno zaduženu za organizaciju vlasti u sjevernom dijelu Indokine prema 
Potsdamskoj konferenciji, da je preda Francuzima, unatoč očiglednoj želji 
Vijetnamaca za neovisnošću. 

Bila je to usluga francuskoj vladi. No što je s imperijalnim ambicijama 
samih Sjedinjenih Američkih Država tijekom rata? Što je s »povećanjem, 
teritorijalnim ili nekim drugim« kojeg se Roosevelt odrekao u Atlantskoj 
povelji? 

Naslovnice su punile bitke i kretanja postrojbi: invazija na sjevernu 
Afriku 1942., na Italiju 1943., golema, dramatična invazija preko Kanala 
na Francusku koju su okupirali Nijemci 1944., ogorčene bitke za vrijeme 
kojih se Njemačku prisiljavalo na uzmak i preko njezinih granica, pojačana 
bombardiranja britanskih i američkih zračnih snaga. I, u isto vrijeme, 
ruske pobjede nad nacističkim armijama (Rusi su, u vrijeme invazije preko 
Kanala, Nijemce protjerali iz Rusije i u borbena djelovanja uvukli 80 posto 
njemačkih vojnih jedinica). Na Pacifiku, tijekom 1943. i 1944., američke 
su se snage kretale otok po otok prema Japanu, pronalazeći sve bliže i bliže 
baze za gromoglasno bombardiranje japanskih gradova. 

Potiho, u pozadini naslovnica o bitkama i bombardiranjima, američki 
diplomati i poslovni ljudi naporno su radili kako bi osigurali da nakon 
rata, američka ekonomska moć bude nedostižna u svijetu. Poslovni će svijet 
Sjedinjenih Američkih Država prodrijeti na područja kojima je do tog 
vremena dominirala Engleska. Politika otvorenih vrata jednakog pristupa 
proširit će se od Azije do Europe, što je značilo da su Sjedinjene Američke 
Države namjeravale istisnuti Englesku i zauzeti njezino mjesto. 

To je ono što se dogodilo Srednjem istoku i njegovoj nafti. U kolovozu 
1945. dužnosnik američkog Ministarstva vanjskih poslova izjavio je da »će 
pregled diplomatske povijesti posljednjih 35 godina pokazari da je petrolej 
povijesno igrao veću ulogu u vanjskim odnosima Sjedinjenih Američkih 
Država nego bila koja druga roba«. Saudijska Arabija imala je najveće zalihe 

nafte na Srednjem istoku. Naftna je korporacija ARAMCO, posredova- 
njem Ministarstva unutarnjih poslova Harolda Ickesa, Roosevelta navela 
da pristane na program pomoći kroz zajam i najam Saudijskoj Arabiji, koji 
će ondje uključiti američku vladu i stvoriti štit za interese ARAMCO-a. 
Godine 1944. Velika Britanija i SAD potpisale su pakt o nafti složivši se 
o »načelu jednake prilike«, a Lloyd Gardner zaključuje (Economic Aspects 
of New Deal Diplomacy) da je »politika otvorenih vrata trijumfirala na 
cijelom Srednjom istoku«. 

Povjesničar Gabriel Kolko, poslije pomnog proučavanja američke politike 
za vrijeme rata (The Politics of War), zaključuje da je »američki ekonomski 
ratni cilj bio spasiti kapitalizam kod kuće i u inozemstvu«. U travnju 1944. 
dužnosnik američkog Ministarstva vanjskih poslova izjavio je: »Kao što 
znate, u ovoj zemlji mi poslije rata moramo planirati neizmjerno povećanu 
proizvodnju, a domaće američko tržište ne može beskonačno upijati svu 
tu proizvodnju. Neće biti nikakvog pitanja o tome trebamo li naveliko 
povećana strana tržišta.« 

Anthony Sampson, u svojoj studiji o međunarodnom poslovanju s 
naftom (Zhe Seven Sisters), kaže: 


Krajem rata dominantan utjecaj u Saudijskoj Arabiji bio je neupitno onaj 
Sjedinjenih Američkih Država. Kralja Ibn Sauda više se nije smatralo divljim 
pustinjskim ratnikom, već ključnim djelićem igre moći, kojeg će vrbovati 
Zapad. Roosevelt je, na svom povratku s Jalte u veljači 1945., zabavljao 
kralja na krstarici Quincy, zajedno s njegovom pratnjom od pedeset ljudi, 
koja je uključivala dva sina, premijera, astrologa i krdo ovaca za klanje. 


Roosevelt je potom pisao Ibn Saudu, obećavši mu da Sjedinjene Američke 
Države neće promijeniti svoju politiku prema Palestini bez savjetovanja s 
Arapima. Kasnijih godina, zaokupljenost naftom konstantno će se natje- 
cati s političkom zaokupljenošću židovskom državom na Srednjem istoku, 
međutim u ovom času, nafta se činila važnijom. 

Nakon što se britanska imperijalna moć urušila tijekom Drugog svjetskog 
rata, Sjedinjene Američke Države bile su spremne zauzeti njezino mjesto. 
Hull je izjavio na početku rata: 


Vodstvo usmjereno prema novom sustavu međunarodnih odnosa u trgovini 
i drugim ekonomskim pitanjima uvelike će zapasti Sjedinjene Američke 


Države zbog naše velike ekonomske snage. Mi trebamo preuzeti to vodstvo, 

i odgovornost koja ide s njim, primarno iz razloga čistog nacionalnog 
koristoljublja. 


Prije nego što je rat završio, državna je uprava planirala nacrte novog među- 
narodnog ekonomskog poretka, koji bi se temeljio na partnerstvu između 
vlade i krupnog kapitala. Lloyd Gardner kaže o glavnom Rooseveltovu 
savjetniku Harryju Hopkinsu, koji je organizirao programe pomoći u 
razdoblju Nove podjele: »Nijedan konzervativac nije nadmašio Hopkinsa 
u zauzimanju za strana ulaganja i njihovoj zaštiti.« 

Pjesnik Archibald MacLeish, tada pomoćnik državnog tajnika, kritički 
je progovorio o onome što je vidio u poslijeratnom svijetu: »Kako stvari sada 
stoje, mir koji ćemo sklopiti, mir koji sklapamo, bit će mir nafte, mir zlata, 
mir brodovlja, mir, ukratko ... bez moralne svrhe ili humanog interesa. ...« 

Tijekom rata Engleska i Sjedinjene Američke Države osnovale su 
Međunarodni monetarni fond kako bi se regulirale međunarodne razmjene 
valute; glasovanje bi bilo proporcionalno pridonesenom kapitalu, čime će 
se osigurati američka dominacija. Osnovana je Međunarodna banka za 
obnovu i razvoj, navodno da bi pomogla da se obnove područja razorena 
ratom, međutim jedan od njezinih prvih ciljeva bio je, njezinim riječima, 
»promovirati strana ulaganja«. 

Ekonomska pomoć koju će zemlje trebati poslije rata već se shvaćala u 
političkim kategorijama: Averell Hariman, veleposlanik u Rusiji, izjavio je 
početkom 1944.: »Ekonomska pomoć jedno je od najdjelotvornijih oružja 
koje imamo na raspolaganju kako bismo utjecali da europski politički 
događaji idu smjerom koji mi želimo. ...« 

Stvaranje Ujedinjenih naroda tijekom rata svijetu je prikazano kao 
međunarodna suradnja kako bi se spriječili budući rarovi. Međutim 
UN-om su dominirale zapadne imperijalne zemlje — Sjedinjene Američke 
Države, Engleska i Francuska — i nova imperijalna sila, s vojnim bazama i 
moćnim utjecajem u Istočnoj Europi — Sovjetski Savez. Važni konzervativni 
republikanski senator, Arthur Vandenburg, napisao je u svom dnevniku 
o Povelji o Ujedinjenim narodima: 


Ono što je upadljivo u vezi s njom jest da je toliko konzervativna s nacio- 
nalističkog stajališta. Ona se praktički temelji na savezu četiriju sila. ... To 
je sve samo ne strastveno zagovarani internacionalistički san o svjetskoj 
državi. ... Mene je duboko impresionirala (i iznenadila) spoznaja da je Hull 


tako brižno čuvao naš američki veto u svom zamišljanju stvari. 

Nevolja Židova u Europi koju su okupirali Nijemci nije, za što su mnogi ljudi 
mislili da je bila srž ratovanja protiv sila Osovine, bila vodeća Rooseveltova 
preokupacija. Istraživanje Henryja Feingolda (The Politics of Rescue) poka- 
zuje da je, dok su Židovi bili zatvarani u logore i dok je započinjao proces 
konačnog uništenja koji će završiti stravičnim istrebljenjem šest milijuna 
Židova i milijuna nežidova, Roosevelt propustio poduzeti korake koji su 
mogli spasiti tisuće života. Nije smatrao da je to uvelike važno; prepustio 
je to Ministarstvu vanjskih poslova, a u Ministarstvu vanjskih poslova 
antisemitizam i hladna birokracija postali su prepreka za djelovanje. 

Jeli to bio rat koji se vodio kako bi se potvrdilo da je Hitler bio u krivu 
sa svojim idejama o bjelačkoj nordijskoj nadmoći nad »inferiornim« rasama? 
Oružane snage Sjedinjenih Američkih Država bile su segregirane po rasi. 
Kada su postrojbe bile nagurane na Queen Mary na početku 1945. kako 
bi otišle izvršiti svoju borbenu dužnost na europskom ratištu, crnci su bili 
ukrcani na niže razine broda blizu prostorije s motorima, što je moguće 
dalje od svježeg zraka na palubi, kao bizarni podsjetnik na robovska 
putovanja iz starih vremena. 

Crveni je križ, uz odobrenje vlade, razdvajao donacije krvi crnaca i bijelaca. 
Upravo je, ironijom sudbine, crni liječnik po imenu Charles Drew bio onaj 
koji je razvio sustav banke krvi. On je postavljen da upravlja donacijama 
za vrijeme rata i potom je bio otpušten kada je pokušao okončati segrega- 
ciju po krvi. Unatoč velikoj potrebi za radnicima tijekom rata, crnce se i 
dalje diskriminiralo pri dobivanju poslova. Glasnogovornik postrojenja za 
proizvodnju zrakoplova West Coast izjavio je: »Crnce će se u obzir uzimati 
samo kao portire i u sličnim svojstvima. ... Bez obzira na to što su obra- 
zovani kao radnici u zrakoplovnoj industriji, mi ih nećemo zapošljavati.« 
Roosevelt nikad nije ništa učinio kako bi proveo naloge Povjerenstva za 
praksu poštenog zapošljavanja koje je sam osnovao. 

Fašističke nacije bile su zloglasne po svom ustrajavanju da je mjesto žene u 
kući. Pa ipak, rat protiv fašizma nije, iako je iskorištavao žene u industrijama 
za obrambene svrhe, gdje su očajnički bile potrebne, poduzeo neke posebne 
korake da promijeni podređenu ulogu žena. Povjerenstvo za novačenje spo- 
sobnih za vojnu službu, unatoč velikom broju žena u ratnoj industriji, žene 
je odvraćalo od toga da njihova tijela kreiraju politiku. U izvješću Ženskog 
odjela Ministarstva rada, prema njegovoj ravnateljici Mary Anderson, stajalo 
je da je Povjerenstvo za novačenje sposobnih za vojnu službu imalo »sumnje 
i osjećalo nelagodu« glede »onoga što se tada smatralo razvijanjem stava o 
militantnosti ili o ratničkom duhu ženskih čelnica ...«. 

U jednoj od svojih političkih smjernica, Sjedinjene Američke Države 
približile su se preslikavanju fašizma. To se odnosilo na postupanje s 
Japancima-Amerikancima koji su živjeli na Zapadnoj obali. Poslije napada 
na Pearl Harbor, u vlasti se proširila antijapanska histerija. Jedan je kon- 
gresmen rekao: »Ja sam za to da se sada uhvati svaki Japanac u Americi, 
Aljaski i na Havajima i da ih se stavi u koncentracijske logore. ... Prokleti 
bili! Riješimo ih se!« 

Franklin D. Roosevelt nije dijelio tu mahnitost, ali je smireno potpisao 
Izvršnu zapovijed 9066, u veljači 1942., koja je vojsci davala ovlasti, bez 
naloga ili optužnica ili saslušanja, da uhiti svakog Japanca-Amerikanca na 
Zapadnoj obali — 110.000 muškaraca, žena i djece — da ih izvuče iz njihovih 
domova, preveze u logore daleko u unutrašnjosti i da ih ondje zadrži u 
zatvorskim uvjetima. Tri četvrtine tih ljudi bili su Nisei — djeca rođena u 
Sjedinjenim Američkim Državama od japanskih roditelja i stoga američki 
građani. Preostaloj četvrtini — Iseima, rođenima u Japanu — zakonski je 
bilo zapriječeno da postanu građani. Godine 1944. Vrhovni je sud podržao 
prisilnu evakuaciju na temelju vojne nužnosti. Japanci su u tim logorima 
ostali tijekom tri godine. 

Michi Weglyn bila je mala djevojčica kad je njezina obitelj doživjela eva- 
kuaciju i zadržavanje. Ona pripovijeda (Years of Infamy) o lošoj organizaciji 
tijekom evakuacije, o bijedi, zbunjenosti, gnjevu, ali također o dostojanstvu 
Japanaca-Amerikanaca i o otporu. Bilo je štrajkova, predstavki, masovnih 
okupljanja, odbijanja da se potpisuju zaklinjanja na odanost, nemiri protiv 
uprava logora. Japanci su se opirali do kraja. 

Sve do kraja rata šira javnost nije počela saznavati o toj priči o Japancima- 
Amerikancima. U mjesecu u kojem je rat završio u Aziji, u rujnu 1945., u 
Harpers Magazineu pojavio se članak profesora prava s Yalea Eugenea V. 
Rostowa, koji je evakuaciju Japanaca nazvao »našom najgorom pogreškom 
iz vremena rata«. Je li to bila »pogreška« — ili je to bila akcija koja se mogla 
očekivati od nacije s dugom povijesti rasizma i koja je vodila rat ne da bi 
okončala rasizam, već da bi zadržala ključne zasade američkog sustava? 

Bio je to rat koji je vodila vlada čiji je glavni uživalac — unatoč gomili 
reformi — bila imućna elita. Savez između krupnog kapitala i vlada proteže 
se unatrag do prvih zakonskih prijedloga Kongresu poslije Revolucionarnog 
rata. Do Drugog svjetskog rata to se partnerstvo razvilo i intenziviralo. 
Tijekom ekonomske depresije, Roosevelt je jednom osudio »ekonomske 
rojaliste«, ali je uvijek imao podršku određenih važnih poslovnih čelnika. 
Tijekom rata, kako je to Bruce Catton vidio sa svog položaja u Odboru 

za ratnu proizvodnju: »Ekonomski rojalisti, osuđivani i ismijani ... sada su 
morali igrati ulogu. ...« 

Catton je (The War Lords of Washington) opisao proces industrijske 
mobilizacije da bi se mogao nastaviti voditi rat i kako bi se u tom procesu 
bogatstvo sve više i više koncentriralo u sve manje i manje korporacija. Godine 
1940. Sjedinjene Američke Države počele su slati velike količine ratnih zaliha 
Engleskoj i Francuskoj. Do 1941. tri četvrtine vrijednosti vojnih ugovora 
preuzelo je pedeset šest velikih korporacija. Senatsko izvješće »Ekonomska 
koncentracija i Drugi svjetski rat« zabilježilo je da je vlada sklopila ugovore za 
dvije tisuće korporacija, od potrošene jedne milijarde 400 milijuna dolara 
otišlo je u deset velikih korporacija. 

Poslovna vodstva čvrsto su zadržala nadzor u donošenju odluka tijekom 
rata, i premda je 12 milijuna radnika bilo sindikalno organizirano u CIO-u 
i AFL-u, radništvo se nalazilo u podređenom položaju. U pet tisuća tvor- 
nica osnovana su Povjerenstva radničke uprave, kao gesta usmjerena prema 
industrijskoj demokraciji, ali su se ona uglavnom ponašala kao discipli- 
narne skupine za odsutne radnike i kao sredstvo za povećanje proizvodnje. 
Catton piše: »Veliki poslovođe koji su donosili odluke o poslu odlučili su 
da se ništa vrlo bitno neće promijeniti.« 

Unatoč prevladavajućoj atmosferi domoljublja i totalne predanosti pobjedi 
u ratu, unatoč obećanjima AFL-a i CIO-a da neće biti štrajkova, mnogi 
radnici u zemlji, frustrirani zamrzavanjem plaća dok su se profiti poslovnih 
ljudi vinuli u nebesa, stupali su u štrajk. Tijekom rata bilo je četrnaest tisuća 
štrajkova, koji su obuhvaćali 6.770.000 radnika, više nego u ijednom uspo- 
redivom razdoblju u američkoj povijesti. Samo u 1944. štrajkalo je milijun 
radnika, u rudnicima, u čeličanama, u autoindustriji i u industrijama za 
proizvodnju transportne opreme. 

Po završetku rata štrajkovi su se nastavili u rekordnim brojevima — tri 
milijuna štrajkala su u prvoj polovini 1946. Prema Jeremyju Brecheru 
(Strike!), da nije bilo disciplinarne pomoći sindikata, došlo bi do »općeg 
sukoba između radnika iz mnogih velikih industrija i vlade, koja je podu- 
pirala poslodavce«. 

U Lowellu, u Massachusettsu, primjerice, prema neobjavljenom ruko- 
pisu Marca Millera (»The Irony of Victory: Lowell During World War II), 
tijekom 1943. i 1944. bilo je onoliko štrajkova koliko i 1937. Možda je to 
bio »narodni rat«, ali bilo je prisutno nezadovoljstvo činjenicom da su profiti 
tvornica tekstila od 1940. do 1946. rasli za 600 posto, dok su povećanja 

nadnica u industrijama pamučnih proizvoda porasla za 36 posto. Koliko 
je malo rat promijenio teški položaj žena radnica, pokazuje činjenica da je 
u Lowellu, među ženama s djecom koje su radile u ratnim industrijama, 
samo pet posto moglo osigurati da se za njihovu djecu brinu dječji vrtići; 
ostale su se morale same snaći. 

Ispod galame o entuzijastičnom domoljublju, bilo je mnogo ljudi koji 
su mislili da je rat bio pogrešan, čak i u uvjetima fašističke agresije. Od 
deset milijuna unovačenih u oružane snage tijekom Drugog svjetskog rata, 
samo se 43.000 odbilo boriti. Međutim to je bilo tri puta više od broja onih 
s prigovorom savjesti u Prvom svjetskom ratu. Od 43.000 njih oko 6000 
završilo ih je u zatvoru, što je, razmjerno tomu, bilo četiri puta više od broja 
onih s prigovorom savjesti koji su otišli u zatvor tijekom Prvog svjetskog rata. 
Od šest ljudi u saveznom zatvoru, jedan je bio s prigovorom savjesti. 

Mnogo više od 43.000 onih koji su odbijali ići u rat nije se uopće pojavilo 
prilikom novačenja u vojsku. Vlada je izradila popis oko 350.000 slučajeva 
izbjegavanja novačenja u vojsku, uključujući kršenja procedure i stvarno 
dezertiranje, tako da je teško reći koji je pravi broj, međutim moguće je da 
je broj onih koji se ili nisu pojavili ili su tvrdili da imaju prigovor savjesti 
iznosio stotine tisuća — što nije mali broj. I to u okolnostima u kojima je 
američka zajednica gotovo jednoglasno naklonjena ratu. 

Među tim vojnicima koji nisu imali prigovor savjesti, koji su se činili 
dobrovoljnim borcima, teško je znati koliko ih je bilo protiv vlasti, protiv 
toga da se bore u ratu čiji su ciljevi bili nejasni, unutar vojnog stroja u 
kojem vrlo jasno nije postojala demokracija. Nitko nije zabilježio ogorče- 
nost unovačenih ljudi zbog posebno povlaštenih časnika u vojsci zemlje 
poznate kao demokratska. Uzmimo samo jedan primjer: borbene jedinice 
u zrakoplovstvu na europskom ratištu, koje su išle u kina u vojnim bazama 
između bombarderskih zadataka, pronašle bi dva reda — red za časnike 
(onaj kraći) i red za novake (vrlo dug). Postojale su dvije blagovaonice, čak 
i kad su se pripremali za borbu: hrana za unovačene ljude bila je drugačija 
— gora — od one za časnike. 

Književnost koja je uslijedila poslije Drugog svjetskog rata, From Here to 
Eternity Jamesa Jonesa, Kvaka 22 Josepha Hellera i Goli i mrtvi Normana 
Mailera, uhvatila je taj gnjev običnog američkog vojnika prema vojnim 
»drmatorima«. U Goli # mrtvi vojnici razgovaraju tijekom bitke, a jedan 
od njih kaže: »S ovom vojskom jedino ne valja to što nikad nije izgubila 
nijedan rat.« 

Toglio je bio zapanjen. — Misliš da bismo trebali izgubiti ovaj? 

Red osjeti kako ga je ponijela strast. — Što ja imam protiv vražjih 
Žuća? Misliš da me briga hoće li zadržati ovu jebenu džunglu? Što mi znači 
ako Cummings dobije još jednu zvjezdicu? — — General Cummings, 
on dobar čovjek — reče Martinez. 


— Nema dobrog časnika — izjavi Red.25 


Čini se da je postojala raširena ravnodušnost, čak neprijateljstvo crnačke 
zajednice prema ratu unatoč nastojanjima crnačkih novina i crnačkih čelnika 
da pokrenu crnačko raspoloženje. Lawrence W/ittner (Rebels Against War) 
citira crnačkog novinara: »Crnac ... je gnjevan, uvrijeđen i krajnje apatičan 
prema ratu. “Boriti se za što? pita on. “Ovaj mi rat ništa ne znači. Ako pobi- 
jedimo, ja gubim, pa što ondaž« Crni vojni časnik na dopustu kod kuće 
rekao je prijateljima u Harlemu da je sudjelovao u stotinama neobveznih 
rasprava s crnim vojnicima i da nije pronašao interesa za rat. 

Student na crnačkom koledžu rekao je svom profesoru: »Vojska nas 
diskriminira. Mornarica nam dopušta da radimo samo kao poslužitelji 
u vojnom restoranu. Crveni križ odbija našu krv. Poslodavci i sindikati 
onemogućuju nam pristup. Linčovanja se nastavljaju. Mi smo bez glasačkih 
prava, diskriminira nas se, pljuje se po nama. Što Hitler može učiniti 
više od togaž« Čelnik NAACP-a Walter White ponovio je to pred crnim 
slušateljstvom od nekoliko tisuća ljudi na Srednjem zapadu, misleći da će 
negodovati, međutim umjesto toga, kako se sjeća: »Na moje iznenađenje i 
očaj slušateljstvom se prolomio takav pljesak da mi je trebalo nekih trideset 
ili četrdeset sekundi da ga utišam.« 

U siječnju 1943., u crnačkim novinama pojavila se ova »Novakova 
molirva«: 


Gospode Bože, danas 
Odlazim u rat: 

Boriti se, mrijeti, 

Reci mi zašto? 

Gospode Bože, borit ću se, 
Ne bojim se, 

Nijemaca ili Japanaca; 
Moji strahovi su ovdje. 

U Americi! 


25 Norman Mailar, Goli i mrtvi, Alta, Zagrah 2003., str. 134 

Međutim nije bilo organiziranog crnačkog protivljenja ratu. Ustvari, bilo 
je malo organiziranog protivljenja s bilo koje strane. Komunistička partija 
entuzijastično ga je podržavala. Socijalistička stranka bila je podijeljena, u 
nemogućnosti dati jasnu izjavu koja bi išla u jednom ili drugom smjeru. 

Nekoliko manjih anarhističkih i pacifističkih skupina odbijalo se ponovno 
vratiti u rat. Međunarodna je ženska liga za mir i slobodu izjavila: »... rat između 
nacija, klasa ili rasa ne može trajno razriješiti sukobe ili izliječiti rane koje su 
ih stvorile«. Catholic Worker je napisao: »Mi smo i dalje pacifisti. ...« 

Poteškoća pukog pozivanja na »mir« u svijetu kapitalizma, fašizma, 
komunizma — dinamičnih ideologija, agresivnih akcija — mučila je neke 
pacifiste. Počeli su govoriti o »revolucionarnom nenasilju«. A. J. Muste iz 
Bratstva za pomirenje izjavio je u svojim poznim godinama: »Nisam bio 
impresioniran sentimentalnim, bezbrižnim pacifizmom iz prve polovine 
stoljeća. Ljudi su tada smatrali da ako sjede i u ugodnom ozračju razgova- 
raju o miru i ljubavi, da će riješiti probleme svijeta.« Svijet se nalazio usred 
revolucije, bio je svjestan Muste, i oni koji su protiv nasilja moraju poduzeti 
revolucionarnu akciju, ali bez nasilja. Pokret revolucionarnog pacifizma 
morao bi »uspostaviti djelotvorne kontakte s ugnjetenima i manjinskim 
skupinama kao što su crnci, napoličari, industrijski radnici«. 

Samo se jedna organizirana socijalistička skupina nedvosmisleno protivila 
ratu. Bila je to Socijalistička stranka radnika. Zakon o špijunaži iz 1917., 
još uvijek na snazi, primjenjivao se na izjave dane tijekom rata. Međutim 
1940., s obzirom na to da Sjedinjene Američke Države još nisu bile u ratu, 
Kongres je prihvatio Smithov zakon. On je iz Zakona o špijunaži preuzeo 
zabrane govora ili pisanja koji bi doveli do odbijanja služenja u oružanim 
snagama i primijenio ih na razdoblje mira. Smithov je zakon također pro- 
glasio zločinom zagovaranje rušenja vlade silom ili nasiljem ili pridruživanje 
svakoj skupini koja je to zagovarala ili objavljivanje ičega s takvim idejama. 
U Minneapolisu 1943. osamnaest članova Socijalističke stranke radnika bilo 
je osuđeno zato što su pripadali stranci za čije je ideje, izražene u Deklaraciji 
o temeljnim načelima stranke i u Komunističkom manifestu, rečeno da krše 
Smithov zakon. Bili su osuđeni na zatvorske kazne, a Vrhovni je sud odbio 
preispitati njihov slučaj. 

Nekoliko je glasova nastavilo insistirati na tome da se stvarni rat vodi 
unutar svake nacije: časopis Dwighta Macdonalda Zo/itics koji je izlazio za 
vrijeme rata objavio je, na početku 1945., članak francuske radnice-filozo- 
fkinje Simone Weil: 

Bilo da njegovu masku karakteriziraju fašizam, demokracija ili dikrarura 
proletarijata, naš veliki neprijatelj ostaje državni aparat — birokracija, poli- 
cija, vojska. Ne onaj s kojim se suočavamo preko granice ili na bojištu, koji 
nije toliko naš neprijatelj koliko je neprijatelj naše braće, već onaj koji se 
naziva našim zaštitnikom i pretvara nas u roblje. Bez obzira na okolnosti, 
najgora će izdaja uvijek biti podređivanje nas samih tom državnom apa- 
ratu te gaženje, njemu u službi, svih ljudskih vrijednosti u nama samima 


i u drugima. 


Ipak, golema većina američkog stanovništva bila je mobilizirana, u vojsci 
i u civilnom životu, u vođenju rata, a ozračje rata obuzimalo je sve više i 
više Amerikanaca. Ankete javnog mišljenja pokazuju da je većina vojnika 
bila naklonjena novačenju u poslijeratnom razdoblju. Mržnja usmjerena 
protiv neprijatelja, osobito protiv Japanaca, postala je raširena. Rasizam je 
očito bio na djelu. Časopis Time, izvještavajući o bitci na Iwo Jimi, objavio 
je: »Obični nerazumni Japanac jest neuk. Možda je ljudsko biće. Nišra ... 
ne ukazuje na to.« 

Dakle, postojao je masovni temelj potpore za ono što je postalo najjače 
bombardiranje civila ikad poduzeto u bilo kojem ratu: zračni napadi na 
njemačke i japanske gradove. Netko bi mogao tvrditi da ga je ta narodna 
potpora učinila »narodnim ratom«. Međutim ako »narodni rat« znači rat 
naroda protiv napada, obrambeni rat — ako to znači da je riječ o ratu koji 
se vodi zbog humanih razloga umjesto zbog povlastica elita, rat protiv 
nekolicine, ne mnogih - tada taktika totalnog zračnog napada usmjerenog 
protiv stanovništava Njemačke i Japana razara to poimanje. 

Italija je bombardirala gradove u Etiopskom ratu; Italija i Njemačka 
bombardirale su civile u Španjolskom građanskom ratu; na početku 
Drugog svjetskog rata njemački su zrakoplovi bacali bombe na Rotterdam 
u Nizozemskoj, na Coventry u Engleskoj i drugamo. Roosevelt ih je opisao 
kao »neljudski barbarizam koji je duboko potresao savjest čovječanstva«, 

Ta su njemačka bombardiranja bila vrlo mala u usporedbi s britanskim i 
američkim bombardiranjima njemačkih gradova. U siječnju 1943. Saveznici 
su se sastali u Casablanci i dogovorili se o zračnim napadima širih razmjera 
kako bi ostvarili »uništenje i poremećaj njemačkog vojnog, industrijskog i 
ekonomskog sustava i potkopavanje moralnog duha njemačkog naroda do 
točke na kojoj je njegova sposobnost za oružani otpor fatalno oslabljena«. 
I tako je započelo gusto bombardiranje njemačkih gradova — u napadima 
tisuća zrakoplova na Koln, Essen, Frankfurt, Hamburg. Englezi su lerjeli 

noću bez pretenzija da ciljaju »vojne« mete; Amerikanci su letjeli po danu 
i pretvarali su se da se drže preciznosti, međutim bombardiranje s velikih 
visina to je učinilo nemogućim. Vrhunac tog terora bombardiranjem bilo 
je bombardiranje Dresdena početkom 1945., za vrijeme kojeg je strahovita 
vrućina koju je prouzročilo bombardiranje stvorila vakuum u kojem je 
požar silovito brzo u skokovima napredovao po gradu u velikoj vatrenoj 
stihiji. U Dresdenu je poginulo više od 100.000 ljudi. (Winston Churchill, 
u svojim ratnim memoarima, ograničio se na ovaj prikaz tog incidenta: 
»Izveli smo teški prepad na Dresden u jednom od posljednjih mjeseci, na 
tadašnji komunikacijski centar Njemačke za istočno bojište.«) 

Bombardiranje japanskih gradova nastavilo je strategiju gustog bombar- 
diranja kako bi se uništio borbeni duh civila; jedan noćni napad zapaljivim 
bombama na Tokio uzeo je 80.000 života. A tada je, 6. kolovoza 1945., na 
nebo iznad Hirošime došao usamljeni zrakoplov, koji je bacio prvu atomsku 
bombu, ostavivši za sobom vjerojatno 100.000 mrtvih Japanaca, a daljnji 
deseci tisuća sporo su umirali od trovanja radijacijom. Dvanaest američkih 
mornaričkih pilota u gradskom zatvoru Hirošime bilo je ubijeno u tom 
bombardiranju, činjenica koju američka vlada nikad nije službeno priznala, 
prema povjesničaru Martinu Sherwinu (A World Destroyed). Tri dana poslije, 
bačena je druga atomska bomba na grad Nagasaki, pri čemu je vjerojatno 
ubijeno 50.000 ljudi. 

Opravdanje za te goleme zločine bilo je da će to brzo okončati rat, 
čime bi se invaziju na Japan učinilo nepotrebnom. Takva bi invazija stajala 
velik broj života, izjavila je vlada — jedan milijun, prema državnom tajniku 
Byrnesu; pola milijuna bila je brojka za koju je Truman tvrdio da mu ju je 
dao general George Marshall. (Kada su dokumenti o Projektu Manhattan 
— projektu da se izgradi atomska bomba — godinama poslije bili objavljeni, 
oni su pokazali da je Marshall zagovarao da se Japancima uputi upozorenje o 
bombi, kako bi se maknulo ljude i pogodilo samo vojne ciljeve.) Te procjene 
o gubicima zbog invazije nisu bile realistične i čini se da su bile izmišljene 
kako bi se opravdala bombardiranja koja su, nakon što su njihove posljedice 
postale poznate, užasavala sve više i više ljudi. Japan je, do kolovoza 1945., 
bio u očajnom stanju i bio se spreman predati. Vojni analitičar iz New York 
Timesa Hanson Baldwin napisao je, ubrzo poslije rata: 


Neprijatelj je, u vojnom smislu, bio u beznadnom strateškom položaju u 
vrijeme kad mu je 26. lipnja iz Potsdarna bio predan zahtjev za bezuvjetnom 


predajom. 


Takva je dakle bila situacija u trenu kad smo izbrisali Hirošimu i 
Nagasaki. 
Jesmo li to trebali napraviti? Nitko ne može, naravno, pozitivno od- 


govoriti na to, ali odgovor je gotovo sigurno negativan. 


Ured za strateško procjenjivanje bombardiranja Sjedinjenih Američkih 
Država, koji je osnovalo Ministarstvo rata tijekom 1944. kako bi prou- 
čavao posljedice zračnih napada za vrijeme rata, intervjuirao je stotine 
japanskih civila i vojnih čelnika poslije predaje Japana i neposredno poslije 
rata izvijestio: 


Temeljeno na podrobnom ispitivanju svih činjenica i poduprto svjedo- 
čanstvom preživjelih japanskih čelnika koji su u njegovom nastajanju 
sudjelovali, mišljenje je Ureda da bi se svakako prije 31. prosinca 1945., 
a po svoj vjerojatnosti i prije 1. studenoga 1945., Japan predao čak i da 
atomske bombe nisu bile bačene, čak i da Rusija nije ušla u rat i čak da se 


nikakva invazija nije planirala ili promišljala. 


Međutim jesu li američki čelnici to mogli znati u kolovozu 1945.? Odgovor 
je, jasno, da. Japanske šifre bile su razbijene i japanske poruke bile su presre- 
tane. Znalo se da su Japanci uputili svog veleposlanika u Moskvi da radi na 
mirovnim pregovorima sa saveznicima. Japanski čelnici počeli su govoriti 
o predaji godinu dana prije toga, a sam je car počeo predlagari, u srpnju 
1945., da se razmotre alternative borbama. Na dan 13. lipnja, ministar 
vanjskih poslova Shigenori Togo poslao je telegram svom veleposlaniku u 
Moskvi: »Bezuvjetna predaja jedina je prepreka miru. ...« Martin Sherwin, 
nakon iscrpnog proučavanja relevantnih povijesnih dokumenata, zaključuje: 
»Razbivši japanske šifre prije rata, američka obavještajna služba bila je u 
mogućnosti — i učinila je to — prenijeti tu poruku predsjedniku, međutim ona 
nije imala uopće nikakve posljedice na napore da se rat privede kraju.« 

Da Amerikanci nisu insistirali samo na bezuvjetnoj predaji — to jest, da 
su htjeli prihvatiti samo jedan uvjet predaje, da car, sveta figura za Japance, 
ostane na položaju — Japanci bi pristali zaustaviti rat. 

Zašto Sjedinjene Američke Države nisu poduzele taj mali korak da se 
spase i američki i japanski životi? Je li to bilo zato što je previše novca i 
napora uloženo u atomsku bombu a da se ne baci? General Leslie Groves, 
voditelj Projekta Manhattan, opisao je Trumana kao čovjeka na toboganu, 
imao je prevelik zalet da bi se zaustavio. Ili je bila riječ o tome, kako je 

to sugerirao britanski znanstvenik P. M. S. Blackett (Fear, War, and the 
Bomb), da su Sjedinjene Američke Države željele baciti bombu prije nego 
što Rusi uđu u rat s Japanom? 

Rusi su se tajno složili (oni službeno nisu bili u ratu s Japanom) da će 
ući u rat devedeset dana poslije kraja rata u Europi. Ispostavilo se da je to 
bilo 8. svibnja, te su stoga 8. kolovoza Rusi bili obavezni objaviti rar Japanu. 
Međutim velika bomba tada je već bila bačena, a idućeg dana druga će biti 
bačena na Nagasaki; Japanci će se predati Sjedinjenim Američkim Državama, 
a ne Rusima, a Sjedinjene Američke Države bit će okupatori poslijeratnog 
Japana. Drugim riječima, kaže Blackett, bacanje bombe bila je »prva velika 
operacija hladnog diplomatskog rata s Rusijom ...«. Blackerta podupire 
američki povjesničar Gar Alperovitz (Atomic Diplomacy), koji bilježi unos 
u dnevnik za 28. srpnja 1945., ministra mornarice Jamesa Forrestala, koji 
državnog tajnika Jamesa F. Byrnesa opisuje kao »najrevnijeg da poslove s 
Japanom završi prije nego što dođu Rusi«. 

Truman je rekao: »Svijet će zabilježiti da je prva atomska bomba bačena 
na Hirošimu, vojnu bazu. Razlog je tomu što smo u tom prvom napadu 
željeli izbjeći, koliko je moguće, ubijanje civila.« Bila je to neumjesna izjava. 
Od 100.000 ubijenih u Hirošimi gotovo su svi bili civili. Američki je ured 
za procjenu strateškog bombardiranja u svom službenom izvješću objavio: 
»Hirošima i Nagasaki odabrani su kao mete zbog svoje koncentracije 
aktivnosti i populacije«. 

Čini se da je bacanje druge bombe na Nagasaki bilo predviđeno una- 
prijed i nitko nikad nije mogao objasniti zašto je bila bačena. Je li to 
bilo zato što je to bila plutonijska bomba dok je bomba u Hirošimi bila 
uranijska bomba? Jesu li mrtvi i ozračeni iz Nagasakija žrtve znanstvenog 
eksperimenta? Martin Sherwin kaže da je među mrtvima iz Nagasakija 
vjerojatno bilo američkih ratnih zarobljenika. On bilježi poruku od 31. 
srpnja poslanu iz Glavnog stožera Strateških zračnih snaga američke vojske 
u Guamu Ministarstvu rata: 


Izvješća izvora o ratnom zarobljeniku, nepotvrđena fotografijama, daju 
lokaciju savezničkog ratnog zarobljenika u logoru udaljenom jednu milju 
sjeverno od grada Nagasakija. Utječe li to na odabir te mere za početak 


operacije Kobilica. Potrebno odmah odgovoriti. 


Odgovor: »Mete prethodno određene za Kobilicu ostaju nepromijenjene.« 

Istina, rat je onda brzo završio. Italija je bila poražena godinu dana 
prije toga. Njemačka, koju su uglavnom razbile armije Sovjetskoga Saveza 
na istočnom bojištu, uz pomoć savezničkih armija na zapadu, nedavno se 
predala. Sada se Japan predao. Fašističke sile bile su uništene. 

No što je s fašizmom — kao idejom, kao stvarnošću? Jesu li njegove 
temeljne zasade — militarizam, rasizam, imperijalizam — sada nestale? Ili 
su one apsorbirane u već zatrovane kosti pobjednika? A. J. Muste, revolu- 
cionarni pacifist, predvidio je 1941.: »Problem poslije rata jest pobjednik. 
On misli da je upravo dokazao da se rat i nasilje isplate. Tko će njega tada 
naučiti pameti?« 

Pobjednici su bili Sovjetski Savez i Sjedinjene Američke Države (rakođer 
Engleska, Francuska i nacionalistička Kina, ali one su bile slabe). Obje su 
se te zemlje tada bacile na posao — bez kukastih križeva, vojničkih koraka 
ili službeno proglašenog fašizma, već pod krinkom »socijalizma« na jednoj 
strani i »demokracije« na drugoj, kako bi prokrčile pur vlastitim imperijima 
utjecaja. Nastavile su dijeliti i natjecati se jedna s drugom oko dominacije 
svijetom, gradiri vojne mehanizme kudikamo veće nego što su ih izgradile 
fašističke zemlje, kako bi kontrolirale sudbine više zemalja nego što su to 
mogli Hitler, Mussolini i Japan. Također su se prihvatile kontroliranja vlastitog 
stanovništva, svaka zemlja uz pomoć svoje tehnike — sirovo u Sovjetskom 
Savezu, sofisticirano u Sjedinjenim Američkim Državama — kako bi svoju 
vladavinu učinile sigurnom. 

Rat Sjedinjene Američke Države nije stavio samo u položaj da dominiraju 
velikim dijelom svijeta; on je stvorio i uvjete za djelotvornu kontrolu kod 
kuće. Nezaposlenost, ekonomska bijeda i posljedična previranja koja su 
obilježila tridesete, koje su samo djelomično ublažile mjere Nove podjele, 
bili su pacificirani, nadvladani većim ratnim previranjima. Rat je donio 
veće cijene farmerima, veće nadnice, dovoljno prosperiteta za dovoljno 
stanovništva kako bi se to moglo suprotstaviti pobunama koje su toliko 
prijetile tridesetih. Kao što piše Lawrence Wictner: »Rat je pomladio ame- 
rički kapitalizam.« Najveće dobiti odnosile su se na korporativne profite, 
koji su rasli od 6,4 milijarde 1940. do 10,8 milijardi dolara 1944. godine. 
Međutim radnicima i farmerima išlo je dovoljno dobro da bi smatrali kako 
sustav radi njima u prilog. 

Bila je to stara lekcija koju su vlade naučile: rat rješava probleme kon- 
trole. Charles E. Wilson, predsjednik kompanije General Motors, bio je 
toliko sretan zbog te situacije za vrijeme rata da je predložio nastavak saveza 
između poslovnog svijeta i vojske radi »trajne ratne ekonomije«. 

To je ono što se dogodilo. Kada se, odmah poslije rata, činilo da je ame- 
rička javnost sita rata, naklonjena demobilizaciji i razoružanju, Trumanova 
je administracija (Roosevelt je umro u travnju 1945.) radila na tome da stvori 
ozračje krize i hladnog rata. Istina, suparništvo sa Sovjetskim Savezom 
bilo je stvarno — ta je zemlja izašla iz rata s razrušenom ekonomijom i 20 
milijuna mrtvih, ali je postizala zapanjujući oporavak, ponovno izgradivši 
svoju industriju, ponovno povrativši vojnu snagu. Međutim, Trumanova 
je administracija prikazala Sovjetski Savez ne samo kao suparnika nego i 
kao neposrednu prijetnju. 

U nizu poteza u inozemstvu i kod kuće, ona je učvrstila klimu straha 
— histeriju glede komunizma — koja će pretjerano pojačati vojni proračun 
i stimulirati ekonomiju narudžbama povezanih s ratovanjem. Ta kombi- 
nacija političkih smjernica omogućit će agresivnije akcije u inozemstvu, 
represivnije kod kuće. 

Revolucionarni pokreti u Europi i Aziji američkoj javnosti opisivali su 
se kao primjeri sovjetskog ekspanzionizma — podsjećajući tako na ogorčenje 
na Hitlerovu agresiju. 

U Grčkoj, koja je prije rata bila desničarska monarhija i diktatura, 
popularnu ljevičarsku Nacionalno oslobodilačku frontu (EAM) ugušila je 
intervencija britanske vojske neposredno nakon rata. Ponovno je uspostavljena 
desničarska diktatura. Nakon što su protivnici režima bili pozatvarani a 
sindikalni čelnici uklonjeni, počeo je rasti ljevičarski gerilski pokret protiv 
režima, koji se ubrzo sastojao od 17.000 boraca, 50.000 aktivnih pristaša 
i vjerojatno 250.000 simpatizera, u zemlji od sedam milijuna stanovnika. 
Velika Britanija izjavila je kako se ne može nositi s tom pobunom, te je od 
Sjedinjenih Američkih Država zatražila da uskoče. Kao što je poslije izjavio 
službenik američkog Ministarstva vanjskih poslova: »Velika Britanija u roku 
od sat vremena posao svjetskog vodstva predala je ... u ruke Sjedinjenih 
Američkih Država.« 

Sjedinjene Američke Države odgovorile su Trumanovom doktrinom, 
ime dano govoru koji je Truman održao u Kongresu u proljeće 1947., u 
kojem je zatražio 400 milijuna dolara vojne i ekonomske pomoći za Grčku i 
Tursku. Truman je rekao da SAD mora pomoći »slobodnim narodima koji 
se opiru pokušaju da ih podjarme naoružane manjine i pritisci izvana«. 

Ustvari, najveći pritisak izvana predstavljale su Sjedinjene Američke 
Države. Grčki pobunjenici dobivali su neku pomoć od Jugoslavije, ali 
nikakvu od Sovjetskog Saveza, koji je tijekom rata obećao Churchillu 
da će imati slobodne ruke u Grčkoj ako se ukloni Sovjetskom Savezu u 

Rumunjskoj, Poljskoj i Bugarskoj. Čini se da Sovjetski Savez nije, nalik 
Sjedinjenim Američkim Državama, bio voljan pomoći revolucijama koje 
nije mogao nadzirati. 

Truman je rekao da svijet »mora odabrati između alternativnih načina 
života«. Jedan se temeljio na »volji većine ... koja se odlikovala slobodnim insti- 
tucijama«; drugi se temeljio na »volji manjine ... na zastrašivanju i ugnjetavanju 
.. na gušenju osobnih sloboda«. Trumanov savjetnik Clark Clifford sugerirao 
jeda Truman u svojem obraćanju poveže intervenciju u Grčkoj s nečim manje 
retoričkim, a više praktičkim — »s velikim prirodnim resursima Srednjeg istoka« 
(Clifford je mislio na naftu), međutim Truman to nije spomenuo. 

Sjedinjene Američke Države uključile su se u grčki građanski rat, ne 
vojnicima, već oružjem i vojnim savjetnicima. U posljednjih pet mjeseci 
1947., Sjedinjene Američke Države poslale su 74.000 tona vojne opreme 
desničarskoj vladi u Ateni, što je uključivalo topništvo, bombardere koji su 
se obrušavali i gomilu napalma. Dvjesto pedeset vojnih časnika, s generalom 
Jamesom Van Fleetom na čelu, savjetovalo je grčku vojsku na terenu. Van 
Fleet je započeo s politikom — standardnom pri rješavanju narodnih usta- 
naka — prisilnog preseljenja tisuća Grka iz njihovih domova na selu, kako 
bi pokušao izolirati gerilu, čime bi se uklonio izvor njihove potpore. 

Uz pomoć toga, pobuna je ugušena 1949. Nastavila se ekonomska i vojna 
pomoć Sjedinjenih Američkih Država grčkoj vladi. Kapitalna ulaganja Essoa, 
Dow Chemicala, Chryslera i drugih američkih korporacija slijevala su se 
u Grčku. Međutim nepismenost, siromaštvo i glad ostali su rašireni u toj 
zemlji, s obzirom na to da se ona nalazila u rukama onoga što je Richard 
Barnet (Zntervention and Revolution) nazvao »osobito brutalnom i nazadnom 
vojnom diktaturom«. 

U Kini revolucija je već tekla kad je Drugi svjetski rat završio, pod vod- 
stvom komunističkog pokreta s golemom masovnom podrškom. Crvena 
armija, koja se borila protiv Japanaca, sada se borila da zbaci korumpiranu 
diktaturu Chang Kai-sheka, kojeg su podupirale Sjedinjene Američke Države. 
Sjedinjene Američke Države, do 1949., dale su dvije milijarde dolara pomoći 
snagama Chang Kai-sheka, međutim, prema Bijeloj knjizi o Kini koju je 
sastavilo američko Ministarstvo vanjskih poslova, vlada Chang Kai-sheka 
izgubila je povjerenje svoje vojske i svog naroda. U siječnju 1949. kineske 
komunističke snage ušle su u Peking, građanski je rat bio gotov, a Kina je bila 
u rukama revolucionarnog pokreta, što je bilo nešto najbliže, u dugoj povijesti 


te drevne zemlje, narodnoj vladi, nezavisnoj od izvanjskog nadzora. 

Sjedinjene Američke Države pokušale su, u poslijeratnom desetljeću, 
stvoriti nacionalni konsenzus — isključivši radikale, koji nisu mogli podu- 
prijeti vanjsku politiku usmjerenu na gušenje revolucije — konzervativaca 
i liberala, republikanaca i demokrata, vezano uz političke smjernice u 
hladnom ratu i antikomunizam. Najbolje bi bilo da takvu koaliciju stvori 
demokratski predsjednik, čiju bi agresivnu politiku u inozemstvu poduprli 
konzervativci, a čiji bi socijalni programi kod kuće (Trumanova »Poštena 
podjela«) bili privlačni liberalima. Kad bi, uz to, liberali i tradicionalni 
demokrati mogli — sjećanje na rat još je uvijek bilo svježe — poduprti 
vanjsku politiku usmjerenu protiv »agresije«, radikalno-liberalni blok koji 
je stvorio Drugi svjetski rat bio bi slomljen. I možda, kad bi antikomuni- 
stičko raspoloženje postalo dovoljno snažno, liberali bi mogli poduprijeti 
represivne poteze kod kuće koje bi se u uobičajena vremena moglo smatrati 
narušavanjem liberalne tradicije snošljivosti. Godine 1950. zbio se događaj 
koji je ubrzao formiranje liberalno-konzervativnog konsenzusa — Trumanov 
neobjavljeni rat u Koreji. 

Koreja, koja je trideset pet godina bila pod japanskom okupacijom, 
poslije Drugog svjetskog rata oslobođena je od japanske vlasti i podijeljena 
na Sjevernu Koreju, socijalističku diktaturu, dio sovjetske sfere utjecaja, i na 
Južnu Koreju, desničarsku diktaturu, američku sferu. Bilo je međusobnih 
prijetnji između tih dviju Koreja i kada je 25. lipnja 1950. sjevernokorejska 
vojska krenula na jug prešavši 38. paralelu u napadu na Južnu Koreju, 
Ujedinjeni narodi, kojima su dominirale Sjedinjene Američke Države, 
zatražili su od svojih članica da pomognu »odbiti oružani napad«. Truman 
je američkim oružanim snagama zapovjedio da pomognu Južnoj Koreji, pa 
je američka vojska postala vojska UN-a. Truman je izjavio: »Povratak na 
vladavinu sile u međunarodnim odnosima imao bi dalekosežne posljedice. 
Sjedinjene Američke Države nastavit će podupirati vladavinu zakona.« 

Odgovor Sjedinjenih Američkih Država na »vladavinu sile« trebao je 
svesti Koreju, Sjevernu i Južnu, na ruševine, u tri godine bombardiranja i 
granatiranja. Bačen je napalm, a novinar BBC-a opisao je rezultat: 


Pred nama je stajao neobičan stvor, pomalo u čučećem položaju, raskrečenih 
nogu, ruku ispruženih s obiju strana. Nije imao oči, a cijelo je njegovo 
tijelo, gotovo sve što je bilo vidljivo kroz krpe dronjaka, bilo prekriveno 
čvrstom korom prošaranom žutim gnojem. ... Morao je stajati zato što 
više nije bio prekriven kožom, već pucketavom korom nalik krasti koja 


se lako raspadala. ... Pomislio sam na stotine sela svedenih na pepeo koje 

sam osobno vidio i postao sam svjestan koja se vrsta popisa žrtava mora 


gomilati na korejskom bojištu. 


Vjerojatno je dva milijuna Korejaca, sjevernih i južnih, bilo ubijeno u 
Korejskom ratu, sve u ime protivljenja »vladavini sile«. 

Što se pak tiče vladavine zakona o kojoj je Truman govorio, činilo se da 
američki vojni potezi to nadilaze. Rezolucija UN-a pozvala je na djelovanje 
da bi se »odbio napad i obnovili mir i sigurnost na tom području«. Međutim 
američke su armije, nakon što su Sjevernokorejce potisnule natrag preko 38. 
paralele, napredovale cijelim putem kroz Sjevernu Koreju do rijeke Yalu, 
na granici s Kinom — čime su izazvale ulazak Kineza u rat. Kinezi su tada 
udarili prema jugu i rat je zastao kod 38. paralele sve dok nisu bili obnovljeni 
mirovni pregovori, godine 1953., kod stare granice između sjevera i juga. 

Korejski je rat mobilizirao liberalno mnijenje koje je podupiralo rat i 
predsjednika. On je stvorio onu vrstu koalicije koja je bila potrebna za 
održavanje politike intervencije u inozemstvu, a militarizacije ekonomije 
kod kuće. To je značilo nevolje za one koji su ostali izvan te koalicije kao 
radikalni kritičari. Alonzo Hamby je primijetio (Beyond the New Deal) da 
su Korejski rat poduprli The New Republic, The Nation i Henry Wallace 
(koji se 1948. kandidirao protiv Trumana na progresističkoj stranačkoj listi 
lijeve koalicije). Liberali nisu voljeli senatora Josepha McCarthyja (koji je 
komuniste proganjao svugdje, čak i među liberalima), već je Korejski rar, 
kao što kaže Hamby, »makartizmu produžio život«. 

Ljevica je postala vrlo utjecajna u teškim vremenima tridesetih i tijekom 
rata protiv fašizma. Stvarno članstvo Komunističke partije nije bilo veliko 
— vjerojatno manje od 100.000 članova — ali je bilo moćna sila u sindi- 
katima koji su brojili milijune članova, u umjetnosti i među nebrojenim 
Amerikancima koje je neuspjeh kapitalističkog sustava u tridesetima naveo 
da naklonjeno gledaju na komunizam i socijalizam. Prema tome, ako su 
vodeći krugovi, poslije Drugog svjetskog rata, kapitalizam željeli učiniti 
sigurnijim u zemlji i izgraditi konsenzus o potpori za američki imperij, tada 
su trebali oslabiti i izolirati ljevicu. 

Dva tjedna nakon što je zemlji predstavio Trumanovu doktrinu za Grčku 
i Tursku, Truman je izdao, 22. ožujka 1947., Izvršnu zapovijed 9835, kojom 
je započeo program potrage za svakom »infiltracijom nelojalnih osoba« u 
vladi SAD-a. U svojoj knjizi The Fifties, Douglas Miller i Marion Nowack 


komentiraju: 

Iako će se Truman poslije žaliti na »veliki val histerije« koji je poharao 
naciju, njegova predanost pobjedi nad komunizmom, potpunoj zaštiti 
Sjedinjenih Američkih Država od vanjskih i unutarnjih prijetnji, uvelike 
je bila mjera odgovorna za stvaranje te iste histerije. Između pokretanja 
njegovog sigurnosnog programa u ožujku 1947. i prosincu 1952., 6,6 milijuna 
osoba bilo je istraženo. Nije otkriven nijedan slučaj špijunaže, iako je oko 
500 osoba bilo prognano u dubioznim slučajevima »upitne lojalnosti«. Sve 
je to vođeno uz pomoć tajne evidencije, tajnih i često plaćenih doušnika 
te bez suca i porote. Unatoč neuspjehu da se pronađe podrivanje poretka, 
široki djelokrug službenog lova na crvene učvrstio je javno vjerovanje u 
shvaćanje da je vlada prepuna špijuna. Konzervativno i strašljivo reagiranje 
kolalo je zemljom. Amerikanci su postali uvjereni u potrebu za apsolutnom 


sigurnošću i očuvanjem utvrđenog poretka. 


Svjetski događaji odmah poslije rata kod kuće su olakšali izgradnju javne 
potpore za križarski rat protiv komunizma. Godine 1948. Komunistička 
partija Čehoslovačke izbacila je nekomuniste iz vlade i uspostavila svoju 
vladavinu. Sovjetski Savez te je godine blokirao Berlin, koji je bio zajednički 
okupiran grad izoliran unutar sovjetske sfere Istočne Njemačke, čime su 
Sjedinjene Američke Države bile prisiljene zračnim mostom dovoziti zalihe 
u Berlin. Godine 1949. došlo je do komunističke pobjede u Kini, a također 
te iste godine, Sovjetski Savez detonirao je svoju prvu atomsku bombu. 
Godine 1950. započeo je Korejski rat. Sve se to javnosti predočavalo kao 
znaci svjetske komunističke urote. 

Ne toliko javno isticano kao komunističke pobjede, ali isto tako uzne- 
mirujuće za američku vladu, bilo je nezadovoljstvo kolonijalnih naroda 
diljem svijeta koji su zahtijevali neovisnost. Revolucionarni su pokreti 
rasli — u Indokini protiv Francuske; u Indoneziji protiv Nizozemaca; na 
Filipinima, oružana pobuna protiv Sjedinjenih Američkih Država. 

U Africi su se u formi štrajkova događale provale nezadovoljstva. Basil 
Davidson (Zet Freedom Come) pripovijeda o najdužem zabilježenom 
štrajku (160 dana) u afričkoj povijesti, 19.000 željezničara u Francuskoj 
Zapadnoj Africi 1947., čija je poruka glavnom upravitelju pokazala novo 
raspoloženje borbenosti: »Otvorite svoje zatvore, pripremite svoje strojnice 
i top. Bez obzira na to, u ponoć 10. listopada, ako se našim zahtjevima ne 
udovolji, mi proglašavamo opći štrajk.« Godinu dana prije toga u Južnoj 
Africi 100.000 rudara u rudniku zlata prestalo je raditi zahtijevajući 
nadnice od deset šilinga (oko 2,50 dolara) dnevno, bio je to najveći štrajk 

u povijesti Južne Afrike i bio je potreban napad vojske da bi ih se vratilo 
na posao. Godine 1950. u Keniji je došlo do općeg štrajka protiv bijedno 
malih nadnica. 

Stoga nije samo sovjetska ekspanzija prijetila vladi Sjedinjenih Američkih 
Država i američkim poslovnim interesima. Ustvari, Kinu, Koreju, Indokinu, 
Filipine predstavljali su lokalni komunistički pokreti, ne rusko raspirivanje. 
Bio je to opći val antiimperijalističke pobune u svijetu, koji će zahtijevati 
divovske američke napore da ih porazi: nacionalno jedinstvo za militari- 
zaciju proračuna, za gušenje domaćeg protivljenja takvoj vanjskoj politici. 
Truman i liberali u Kongresu nastavili su pokušavati stvarati novo nacionalno 
jedinstvo za poslijeratne godine — uz pomoć izvršne zapovijedi o prisezi o 
lojalnosti, sudskih progona Ministarstva pravosuđa i antikomunističkog 
zakonodavstva. 

U tom ozračju, senator Joseph McCarthy iz Wisconsina mogao je ići dalje 
od Trumana. Govoreći pred Ženskim republikanskim klubom u Wheelingu, 
u Zapadnoj Virginiji, početkom 1950-ih, visoko u zraku držao je neke papire 
i urlao: »Imam ovdje u ruci popis s 205 ljudi — popis imena za koja državni 
tajnik zna da su članovi Komunističke partije i koji unatoč tomu i dalje rade 
i oblikuju politiku u Ministarstvu vanjskih poslova.« Idućeg dana, govoreći 
u Salt Lake Cityju, McCarthy je tvrdio da je imao popis od pedeset sedam 
(ta se brojka stalno mijenjala) takvih komunista u Ministarstvu vanjskih 
poslova. Ubrzo poslije toga, pojavio se u dvorani Senata s fotokopijama 
od oko stotinu dosjea iz evidencije o lojalnosti u Ministarstvu vanjskih 
poslova. Ti su dosjei bili stari tri godine, a većina tih ljudi više nije radila u 
Ministarstvu vanjskih poslova, ali je McCarthy unatoč tomu čitao iz njih, 
izmišljajući, dodajući i mijenjajući dok je čitao. U jednom slučaju, promi- 
jenio je opis dosjea s »liberalni« na »komunistički naklonjen«, u drugom od 
»aktivni suputnik« na »aktivni komuniste, i tako dalje. 

McCarthy je tako nastavio idućih nekoliko godina. Kao predsjedavajući 
Trajnog pododbora za istraživanja Senatskog odbora zaduženog za vladine 
operacije, on je istraživao informativni program Ministarstva vanjskih 
poslova, njegov Glas Amerike i njegove prekomorske knjižnice, u kojima 
su bile knjige koje je McCarthy smatrao komunističkima. Ministarstvo 
vanjskih poslova panično je reagiralo, izdajući gomilu direktiva svojim 
knjižničarskim centrima diljem svijeta. Uklonjeno je četrdeset knjiga, 
uključujući Sabrana djela Thomasa Jeffersona (The Selected Works of Thomas 
Jefferson), koja je uredio Philip Foner i Dječji trenutak (Childrens Hour) 
Lillian Hellman. Neke knjige bile su spaljene. 

McCarthy je postao odvažniji. U proljeće 1954. započeo je sa saslušanjima 
kako bi istražio navodne subverzivnosti u vojsci. Kad je počeo napadati 
generale zato što nisu bili dovoljno oštri prema onima za koje se sumnja da 
su komunisti, izazvao je otpor i republikanaca i demokrata, pa je u prosincu 
1954. Senat velikom većinom izglasao da ga se ukori zbog »vladanja ... koje 
ne dolikuje članu Senata Sjedinjenih Američkih Država«. Rezolucija o ukoru 
izbjegla je kritiziranje McCarthyjevih antikomunističkih laži i pretjerivanja; 
ona se usredotočila na manje važna pitanja — na njegovo odbijanje da se 
pojavi pred Senatskim pododborom o povlasticama i izborima i na njegovu 
zloporabu položaja vojnoga generala na svojim saslušanjima. 

U isto to vrijeme kad je Senat korio McCarthyja, Kongres je proguravao 
cijeli niz antikomunističkih zakonskih prijedloga. Liberal Hubert Humphrey 
predstavio je amandman na jedan od njih koji bi Komunističku partiju 
učinio ilegalnom rekavši: »Ne namjeravam biti napola domoljub. ... Ili su 
senatori svjesni što je Komunistička partija ili će se nastaviti posklizivati 
po pedanterijama zakonskih formalnosti i pojedinosti.« 

Liberali u vladi sami su radili na tome da isključe, sudski gone i čak 
zatvore komuniste. Riječ je samo o tome da je McCarthy otišao predaleko, 
napadajući ne samo komuniste nego i liberale, ugrožavajući onu široku 
liberalno-konzervativnu koaliciju koja se smatrala ključnom. Primjerice, 
Lyndon Johnson, vođa manjine u Senatu, zalagao se ne samo za to da se 
donese rezolucija o ukoru u vezi s McCarthyjem, nego također da je se zadrži 
unutar uskih granica »vladanja ... koje ne dolikuje članu senata Sjedinjenih 
Američkih Država« umjesto da propituje McCarthyjev antikomunizam. 

John F. Kennedy bio je oprezan po tom pitanju, nije javno progovorio 
protiv McCarthyja (bio je odsutan kada se glasovalo o ukoru i nikad nije 
rekao kako bi on glasovao). McCarthyjevo ustrajavanje na tome da je 
komunizam pobijedio u Kini zbog mekog stava o komunizmu u američkoj 
vladi bilo je blisko gledištu samog Kennedyja, izraženom u Zastupničkom 
domu tijekom siječnja 1949., kada su kineski komunisti zauzeli Peking. 
Kennedy je rekao: 


G. govorniče, tijekom ovog smo vikenda saznali za razmjere katastrofe 
koja je zapala Kinu i Sjedinjene Američke Države. Odgovornost za neus- 
pjeh naše vanjske politike na Dalekom istoku leži jasno na Bijeloj kući i 


Ministarstvu vanjskih poslova. 

Neprekinuto ustrajavanje na tome da pomoć neće biti osigurana osim 
ako se ne formira koalicijska vlada s komunistima, bilo je udarac koji je 
osakatio nacionalnu vladu. 

Naši diplomati i njihovi savjetnici, Lattimoreovi i Fairbanksi [obojica 
znanstvenika s područja kineske povijesti, Owen Lattimore bio je omiljena 
McCarthyjeva meta, John Fairbanks, profesor s Harvarda] bili su toliko 
zaokupljeni nesavršenošću demokratskog sustava u Kini poslije 20 godina 
rata i bajkama o korupciji na visokim položajima da su iz vida izgubili 
naš golemi ulog u nekomunističkoj Kini. ... 

Ovaj dom sada mora preuzeti odgovornost zaustavljanja navale plime 


komunizma da ne preplavi čitavu Aziju. 


Kada su, 1950. godine, republikanci poduprli Zakon o međunarodnoj sigur- 
nosti zbog registracije organizacija za koje bi se ustanovilo da predstavljaju 
»komunističku akciju« ili »komunističku frontu«, liberalni senatori protiv 
toga se nisu borili u prvim redovima. Umjesto toga, neki od njih, uključujući 
Huberta Humphreyja i Herberta Lehmana, predložili su zamjensku mjeru, 
osnivanje kažnjeničkih centara (ustvari, koncentracijskih logora) za osumnji- 
čene subverzivne elemente, koji će se, kada predsjednik proglasi »izvanredno 
stanje u međunarodnoj sigurnosti«, ondje zadržavati bez suđenja. Prijedlog 
zakona o kažnjeničkom logoru nije postao zamjena za, već dodatak Zakonu 
o međunarodnoj sigurnosti, a predlagani logori bili su podignuti, spremni za 
korištenje. (Godine 1968., u vrijeme općeg otrježnjenja od antikomunizma, 
taj je zakon bio opozvan.) 

Trumanova izvršna zapovijed o lojalnosti iz 1947. od Ministarstva pra- 
vosuđa zahtijevala je sastavljanje popisa organizacija za koje je ono odlučilo 
da su »totalitarne, fašističke, komunističke ili subverzivne ... ili da teže 
izmjenjivanju oblika vlasti Sjedinjenih Američkih Država neustavnim 
sredstvima«. Ne samo članstvo u, već također »naklonjeno povezivanje« sa, 
svakom organizacijom s popisa javnog tužitelja razmatrali bi se prilikom 
određivanja nelojalnosti. Do 1954., bilo je stotinu skupina na tom popisu, 
uključujući, pored Komunističke partije i Ku-Klux-Klana, Kulturni centar 
Chopin, Cervantes bratovštinu, Odbor za crnce u umjetnostima, Odbor za 
zaštitu Povelje o pravima, Ligu američkih pisaca, Prijatelje prirode Amerike, 
Narodnu dramu, Udruženje washingtonskih knjižara i Jugoslavenski klub 
pomoraca. 

To nisu bili McCarthy i republikanci, već liberalna demokratska Tru- 
manova administracija, čije je Ministarstvo pravosuđa iniciralo niz sudskih 

progona koji su intenzivirali antikomunističko raspoloženje nacije. Najvažniji 
među njima bio je sudski progon Juliusa i Ethel Rosenberg u ljeto 1950. 

Rosenbergovi su bili optuženi za špijunažu. Glavni dokazni materijal 
omogućilo je nekoliko ljudi koji su već priznali da su bili špijuni i već su 
ili bili u zatvoru ili je protiv njih podignuta optužnica. David Greenglass, 
brat Ethel Rosenberg, bio je ključni svjedok. On je bio strojar u laboratoriju 
Projekta Manhattan u Los Alamosu, u Novom Meksiku, tijekom 1944. — 
1945. kada se ondje stvarala atomska bomba i svjedočio je da ga je Julius 
Rosenberg tražio da ga snabdije informacijama za Ruse. Greenglass je rekao 
da je za svog šurjaka napravio skice prema sjećanju o eksperimentima s 
lećama koje će se upotrijebiti da se detonira atomska bomba. Rekao je da 
mu je Rosenberg dao polovicu vrha kartonske kutije od želatinastog deserta i 
rekao mu je da će se u Novom Meksiku pojaviti čovjek s drugom polovicom, 
i da se, u lipnju 1945., Harry Gold pojavio s drugom polovicom vrha te 
kartonske kutije i da mu je Greenglass dao informacije koje je zapamtio. 

Gold, koji je već služio trideset pet godina zatvorske kazne zbog jednog 
drugog slučaja špijunaže, izašao je iz zarvora kako bi potkrijepio Greenglassovo 
svjedočenje. On se nikad nije sreo s Rosenbergovima, ali je rekao da mu je 
dužnosnik iz sovjetskog veleposlanstva dao polovicu vrha kurije od želati- 
nastog deserta i prenio mu da kontaktira Greenglassa, rekavši: »Dolazim 
od Juliusa.« Gold je rekao da je preuzeo skice koje je Greenglass nacrtao 
prema sjećanju i da ih je dao ruskom dužnosniku. 

Postoje problematični aspekti u svemu ovome. Je li Gold surađivao zauz- 
vrat za ranije puštanje iz zatvora? Po odsluženju petnaest godina kazne od 
trideset pet godina, uvjetno je oslobođen. Je li Greenglass — pod optužnicom 
u vrijeme kad je svjedočio — također znao da mu život ovisi o suradnji? On 
je dobio petnaest godina, odslužio je pola toga i onda su ga pustili. Koliko 
je David Greenglass pouzdano pamtio atomske informacije, budući da je 
bio strojar koji je završio niži stupanj srednje škole, a ne znanstvenik koji 
je pohađao šest kolegija na brooklynskom Politehničkom institutu i pao 
pet od njih? Goldove i Greenglassove priče u početku nisu bile usuglašene. 
Međutim obojica su prije suđenja bila smještena na istom katu u zatvoru 
Tombs u New Yorku, što im je dalo priliku da usklade svoja svjedočenja. 

Koliko je pouzdano Goldovo svjedočenje? Pokazalo se da je za slučaj 
Rosenberg pripreman tijekom četiristo sati intervjua s FBI-om. Također 
se pokazalo da je Gold često i izrazito maštovito lagao. Bio je svjedok na 
jednom kasnijem suđenju na kojem ga je odvjetnik obrane pitao o njegovom 
izmišljanju nepostojeće supruge i nepostojeće djece. Odvjetnik je postavio 

pitanje: »... lagali ste u razdoblju od šest godina? Gold je odgovorio: »Lagao 
sam u razdoblju od šesnaest godina, ne samo šest.« Gold je bio jedini 
svjedok na suđenju koji će Juliusa Rosenberga i Davida Greenglassa pove- 
zati s Rusima. Agenta FBI-a koji je ispitivao Golda intervjuirao je novinar 
dvadeset godina poslije slučaja. Pitao ga je za lozinku kojom se navodno 
koristio — »Julius me poslao«. Čovjek iz FBI-a rekao je: 


Gold se nije mogao sjetiti imena koje je dao. Mislio je da je rekao: Ja dolazim 
od —ili nešto slično tomu. Sugerirao sam: »Bi li to mogao biti Julius?« 


To mu je osvježilo pamćenje. 


Kada su Rosenbergovi proglašeni krivima, a sudac Irving Kaufman izgo- 
vorio je presudu, on je rekao: 


Vjerujem da je vaš postupak izručivanja atomske bombe Rusima prije 
nekoliko godina, prije nego što su naši znanstvenici predvidjeli da će Rusija 
usavršiti tu bombu već bio uzrokovao komunističku agresiju u Koreji, što je 


za posljedicu imalo žrtve čiji je broj premašio 50.000 Amerikanaca i tko zna 


koliko će još milijuna nedužnih ljudi možda platiti cijenu vaše izdaje. ... 


Oboje ih je osudio da umru na električnoj stolici. 

Morton Sobell također je bio na suđenju kao sudionik urote s Rosenber- 
govima. Glavni svjedok protiv njega bio je stari prijatelj, kum na njegovu 
vjenčanju, čovjek koji se suočavao s mogućim optužbama za krivokletstvo 
savezne vlade zbog laganja o svojoj političkoj prošlosti. Bio je to Max 
Elitcher, koji je svjedočio da je jednom prigodom Sobella vozio do stam- 
benog naselja Manhattan gdje su živjeli Rosenbergovi i da je Sobell izašao 
iz auta, da je iz pretinca uzeo nešto što je izgledalo kao kutija za film, da je 
otišao i da se potom vratio bez te kutije. Nije bilo nikakvih dokaza glede 
toga što je bilo u kuriji za film. Slučaj protiv Sobella činio se toliko slab da 
je Sobellov odvjetnik odlučio da nema potrebe da iznese obranu. Međutim 
porota je Sobella proglasila krivim, a Kaufman ga je osudio na trideset 
godina zatvora. Bio je poslan u Alcatraz, uvjetna mu se kazna neprestano 
odbijala, pa je proveo devetnaest godina u različitim zatvorima prije nego 
što je bio pušten. 

Sudski zatraženi dokumenti FBI-a tijekom 1970-ih pokazali su da se 
sudac Kaufman potajno savjetovao s tužiteljima o presudi koju će izreći 
u tom slučaju. Jedan drugi dokument pokazuje da se tri godine nakon 


474 


priziva održao sastanak između javnog tužitelja Herberta Brownella i 
glavnog suca Vrhovnog suda Freda Vinsona, na kojem je glavni sudac 
uvjeravao javnog tužitelja da bi on, kad bi bilo koji sudac Vrhovnog suda 
donio odluku o odgodi izvršenja presude, odmah sazvao zasjedanje suda 
u punom sastavu i to odbacio. 

Diljem svijeta organizirani su prosvjedi. Albert Einstein, čije je pismo 
Rooseveltu početkom rata iniciralo rad na atomskoj bombi, zauzeo se za 
Rosenbergove, kao što su to učinili Jean-Paul Sartre, Pablo Picasso i sestra 
Bartolomea Vanzettija. Došlo je i do molbe predsjedniku Trumanu, nepo- 
sredno prije nego što je napustio predsjednički položaj u proljeće 1953. 
Bila je odbijena. Tada je, još jedna molba novom predsjedniku, Dwightu 
Eisenhoweru, također bila odbijena. 

U posljednjem trenutku sudac Vrhovnog suda William O. Douglas udijelio 
je odgodu izvršenja presude. Glavni sudac Vrhovnoga suda Vinson poslao je 
specijalne zrakoplove da vrate suce s odmora natrag u Washington iz razli- 
čitih dijelova zemlje. Oni su poništili Douglasovu odgodu u vrijeme kad su 
Rosenbergovi trebali biti pogubljeni, 19. lipnja 1953. Bila je to demonstracija 
ljudima u zemlji, iako se tek nekolicina mogla poistovjetiti s Rosenbergovima, 
o onome što na kraju čeka one za koje je vlast odlučila da su izdajice. 

U tom istom razdoblju u prvoj polovini pedesetih Ured povjerenstva 
za neameričke aktivnosti bio je na svom vrhuncu, ispitujući Amerikance o 
njihovim komunističkim vezama, prezirući ih ako su odbijali odgovoriti, 
distribuirajući milijune pamfleta američkoj javnosti: »Stotinu stvari koje biste 
trebali znati okomunizmu« (»Gdje se komunisti mogu pronaći? Svugdje«). 
Liberali su često kritizirali to povjerenstvo, međutim u Kongresu, liberali i 
konzervativci podjednako su glasovali godinu za godinom da im se dodi- 
jele sredstva. Do 1958., samo je jedan član Zastupničkog doma (James 
Roosevelt) glasovao protiv toga da im se da novac. Iako je Truman kritizirao 
to povjerenstvo, njegov je javni tužitelj izrazio, godine 1950., istu onu ideju 
koja je motivirala ispitivanja: »Danas ima mnogo komunista u Americi. 
Oni su svugdje — u tvornicama, uredima, mesnicama, na uglovima ulica, 
u privatnim poslovima — i svaki u sebi nosi zametke smrti za društvo.« 

Liberalni su se intelekrualci pridružili antikomunističkoj paradi. Časopis 
Commentary osudio je Rosenbergove i njihove pristaše. Jedan od pisaca u 
Commentaryju, Irving Kristol, postavio je pitanje 1952.: »Branimo li naša 
prava štićenjem komunistaž« Njegov odgovor: »Ne.« 

Upravo je Trumanovo Ministarstvo pravosuđa bilo ono koje je sudski 


gonilo čelnike Komunističke partije u skladu sa Smithovim zakonom, 


475 


optužujući ih da su se urotili da poučavaju i zagovaraju zbacivanje vlade 
silom i nasiljem. Dokazni materijal uglavnom se sastojao od činjenice da 
su komunisti distribuirali marksističko-lenjinističku literaturu, za koju je 
tužiteljstvo tvrdilo da poziva na nasilnu revoluciju. Naravno da nije bilo 
dokaza o ikakvoj neposrednoj opasnosti od nasilne revolucije Komunističke 
partije. Odluku Vrhovnog suda iznio je čovjek kojeg je imenovao Truman, 
glavni sudac Vrhovnog suda Vinson. On je rastegnuo staru doktrinu o 
»jasnoj i neposrednoj opasnosti« rekavši da je postojala jasna i neposredna 
urota da se izvede revolucija u neko pogodno vrijeme. I tako je najviše 
čelništvo Komunističke partije bilo stavljeno u zatvor, a ubrzo poslije toga 
većina njezinih organizatora otišla je u ilegalu. 

Nema sumnje bilo je uspjeha u nastojanju da se šira javnost zastraši 
komunistima i da bude spremna na poduzimanje drastičnih mjera protiv 
njih - utamničenje kod kuće, vojna akcija u inozemstvu. Cjelokupna kul- 
tura bila je prožeta antikomunizmom. Časopisi koji su izlazili u velikim 
nakladama objavljivali su članke kao što su »Kako komunisti postaju takvi« 
i »Komunisti vrebaju vaše dijete«. New York Times 1956. objavio je uvodnik: 
»Mi ne bismo svjesno zaposlili člana Komunističke partije u rubrici vijesti 
ili na uredničkim poslovima ... zato što ne bismo bili uvjereni u njegovu 
sposobnost da objektivno prenosi vijesti ili da ih časno komentira. ...« Priča 
jednog doušnika FBI-a o njegovim podvizima kao komunista koji je postao 
agent FBI-a — »Vodio sam tri života« — bila je objavljivana u nastavcima u 
petsto novina i uvrštena je u televizijski program. Holivudski filmovi imali 
su naslove poput Uđala sam se za komunista (1 Married a Communist) i Bio 
sam komunist za FBI (I Wasa Communist for the FBI). Između 1948. i 1954. 
iz Hollywooda je izašlo više od četrdeset takvih filmova. 

Čak je i Američki savez za građanske slobode, posebno osnovan da brani 
slobode komunista i svih drugih političkih skupina, počeo posustajaci u 
hladnoratovskom ozračju. On se počeo kretati u tom smjeru još 1940. kada 
je isključio jednu od svojih članica osnivačica, Elizabeth Gurley Flynn, zato 
što je bila članica Komunističke partije. Tijekom pedesetih, ACLU se nije 
mogao odlučiti hoće li braniti Corlissa Lamonta, svog člana osnivača, i 
Owena Lattimorea, kad su se našli izloženi napadima. Oklijevao je hoće li 
javno braniti komunističke čelnike tijekom prvog suđenje prema Smithovu 
zakonu i potpuno se isključio iz slučaja Rosenberg, izjavivši da nije bilo 
uključeno nijedno pitanje koje bi se odnosilo na građanske slobode. 

Mlade i stare učilo se da je antikomunizam junački. Prodalo se tri 
milijuna primjeraka knjige Mickeyja Spillanea objavljene 1951., One 

Lonely Night, u kojoj glavni protagonist, Mike Hammer, kaže: »Večeras 
sam ubio više ljudi nego što imam prstiju na rukama. Hladnokrvno sam 
ih ustrijelio i uživao sam u svakom trenutku. ... Bili su komunjare ... crveni 
kučkini sinovi koji su davno trebali umrijeti. ...« Stripovski junak, Kapetan 
Amerika, izjavio je: »Čuvajte se, komunjare, špijuni, izdajice i strani agenti! 
Kapetan Amerika, uz pomoć svih lojalnih, slobodnih ljudi koji ga slijede, 
vas traži. ...« A tijekom pedesetih, školska djeca diljem zemlje sudjelovala 
su u vježbama za slučaj zračnih napada tijekom kojih su sirene signalizirale 
sovjetski napad na Ameriku: djeca su morala čučnuti ispod svojih klupa 
sve dok nije »sve bilo čisto«. 

Bilo je to ozračje u kojem je vlada mogla steći masovnu potporu za 
politiku ponovnog naoružavanja. Sustav je, snažno uzdrman tijekom 
tridesetih, naučio da ratna proizvodnja može donijeti stabilnost i visoke 
profite. Trumanov antikomunizam bio je privlačan. Poslovno glasilo Stee/ 
objavilo je u studenom 1946. — čak i prije Trumanove doktrine — da su 
Trumanove političke smjernice pružile »čvrsto jamstvo da će održavanje 
i jačanje naših priprema za rat biti velik posao u Sjedinjenim Američkim 
Državama za barem poprilično razdoblje pred nama«. 

Pokazalo se da je to predviđanje bilo točno. Na početku 1950., ukupni 
američki proračun iznosio je oko 40 milijardi, a dio koji je otpadao na 
vojsku iznosio je oko 12 milijardi dolara. Međutim 1955., samo vojni dio 
proračuna iznosio je 40 milijardi od ukupne 62 milijarde dolara. Mali ali 
hrabri pokret protiv vojnog naoružavanja nije, pod vodstvom Lige protiv 
rata i drugih skupina, uspio to zaustaviti. 

Godine 1960. vojni je proračun iznosio 45,8 milijardi dolara — 49,7 
posto proračuna. Te je godine John F. Kennedy izabran za predsjednika 
i on je odmah povećao vojne troškove. Prema Edgaru Bottomeu (The 
Balance of Terror), Kennedyjeva je administracija u četrnaest mjeseci 
povećala sredstva za obranu za devet milijuna dolara. 

Godine 1962., na osnovi niza izmišljenih strahova u vezi sa sovjetskim 
vojnim naoružavanjem, lažnoj »razlici u bombarderima« i lažnoj »razlici u 
projektilima«, Sjedinjene Američke Države stekle su premoćnu nuklearnu 
nadmoć. Ona je imala ekvivalent, izraženo u nuklearnom naoružanju, 
1500 atomskih bombi veličine one koja je pala na Hirošimu, kudikamo 
više nego dovoljno da se uništi svaki veći grad u svijetu — ekvivalent, 
ustvari, od deset tona TNT-a za svakog muškarca, ženu i dijete na Zemlji. 
Da bi lansirale te bombe, Sjedinjene Američke Države imale su više od 
50 interkontinentalnih balističkih projektila, 80 projektila na nuklearnim 

podmornicama, 90 projektila u prekomorskim bazama, 1700 bombardera 
sposobnih doseći Sovjetski Savez, 300 borbenih bombardera na nosačima 
zrakoplova sposobnih nositi atomska oružja i 1000 supersoničnih borbenih 
zrakoplova na kopnu sposobnih nositi atomske bombe. 

Sovjetski Savez očito je zaostajao — on je imao između pedeset i stotinu 
inrerkontinentalnih balističkih projektila i manje od dvije stotine bombardera 
dalekog dometa. Međutim američki se proračun nastavio gomilati, histerija 
je rasla, profiti korporacija koje su dobivale ugovore za obranu množili su 
se, a zaposlenost i nadnice rasle su dovoljno da znatan broj Amerikanaca 
bude ovisan o ratnim industrijama u kojima su zarađivali za život. 

Do 1970. američki vojni proračun iznosio je 80 milijuna dolara, a kor- 
poracije uključene u vojnu proizvodnju zarađivale su ogromna bogatstva. 
Dvije trećine od 40 milijardi koje su se trošile na sustave naoružanja išle su 
u ruke dvanaest ili petnaest industrijskih korporacija, čiji je glavni razlog 
postojanja bio ispuniti vladine vojne ugovore. Senator Paul Douglass, eko- 
nomist i predsjedavajući Zajedničkog ekonomskog povjerenstva Senata, 
primijetio je da »šest sedmina tih ugovora nije odabrana na natječaju. ... 
U navodnom interesu tajnosti, vlada bira kompaniju i sastavlja ugovor 
tijekom više ili manje tajnih pregovora«. 

C. Wright Mills, u svojoj knjizi Tbe Power Elite, vojsku je ubrojio u vrh 
elite, zajedno s političarima i korporacijama. Ti su se elementi sve više i 
više ispreplitali. Senatsko je izvješće pokazalo da je jedna stotina najvećih 
ugovaratelja poslova u obrani, koji su držali 67,4 posto ugovora s vojskom, 
zapošljavala više od dvije tisuće bivših visokorangiranih vojnih časnika. 

U međuvremenu su Sjedinjene Američke Države, dajući ekonomsku 
pomoć određenim zemljama, stvarale mrežu korporativne kontrole diljem 
planeta i gradile svoj politički utjecaj u zemljama kojima su pomagale. 
Marshallov plan iz 1948., koji je dao 16 milijardi dolara ekonomske pomoći 
zapadnoeuropskim zemljama u četiri godine, imao je ekonomski cilj: 
izgraditi tržišta za američki izvoz. Georgea Marshalla (generala, a potom 
državnog tajnika) citiralo se na početku u biltenu Ministarstva vanjskih 
poslova: »Uzaludno je misliti da će Europa prepuštena vlastitim naporima 
... ostati otvorena američkom poslovanju na isti način koji smo poznavali 
u prošlosti.« 

Marshallov je plan također imao politički motiv. Komunističke partije 
Italije i Francuske bile su snažne, a Sjedinjene Američke Države odlučile su 
iskoristiti pritisak i novac kako bi komuniste isključile iz vladinih kabineta 
tih zemalja. Kada se taj plan počeo primjenjivati, Trumanov državni tajnik 

Dean Acheson rekao je: »Te mjere pomoći i obnove samo su se djelomično 
nametale zbog humanitarizma. Vaš je kongres autorizirao i vaša vlada 
danas provodi politiku pružanja pomoći i obnove uglavnom kao stvar 
nacionalnog koristoljublja.« 

Od 1952. nadalje, pomoć inozemstvu sve je češće i češće bila namijenjena 
jačanju vojne moći u nekomunističkim zemljama. U idućih deset godina, 
od 50 milijardi dolara koje su Sjedinjene Američke Države dodijelile deve- 
deset zemalja, samo je pet milijuna bilo za nevojni ekonomski razvoj. 

Kada je John F. Kennedy preuzeo predsjednički položaj, pokrenuo je 
Savez za razvoj, program pomoći za Latinsku Ameriku, naglašavajući soci- 
jalnu reformu kako bi se poboljšao život ljudi. Međutim ispostavilo se da je 
to uglavnom bila vojna pomoć koja je na vlasti trebala održati desničarske 
diktature i omogućiti im da se brane od revolucija. 

Od vojne pomoći bio je kratak korak do vojne intervencije. Onome što 
je Truman rekao na početku Korejskog rata o »vladavini sile« i o »vladavini 
zakona«, uvijek je iznova, pod Trumanom i njegovim nasljednicima, protur- 
ječilo američko djelovanje. U Iranu, Središnja obavještajna agencija uspjela 
je u zbacivanju vlade koja je nacionalizirala naftnu industriju. U Gvatemali, 
godine 1954., zakonito izabranu vladu tijekom invazije su zbacile plaćeničke 
jedinice koje je obučila CIA u vojnim bazama u Hondurasu i Nikaragvi 
uz podršku četiriju borbenih zrakoplova u kojima su letjeli američki piloti. 
Invazija je na vlast postavila pukovnika Carlosa Castilla Armasa, koji je 
ranije bio primljen na vojnu obuku u Fort Leavenworth, u Kansasu. 

Vlada koju su zbacile Sjedinjene Američke Države bila je najdemokrat- 
skija od svih koje je Gvatemala ikad imala. Predsjednik, Jacobo Arbenz, 
bio je socijalist lijevog centra; četiri od pedeset šest mjesta u Kongresu 
držali su komunisti. Ono što je uznemirivalo američke poslovne interese 
bilo je da je Arbenz eksproprirao 234.000 rali zemlje koje je posjedovala 
kompanija United Fruit, ponudivši odštetu koju je United Fruit nazvao 
»neprihvatljivom«. Armas je, našavši se na vlasti, vratio tu zemlju United 
Fruitu, ukinuo je porez na kamatu i dividende stranim ulagačima, eliminirao 
tajno glasovanje i u zatvor strpao tisuće političkih kritičara. 

Godine 1958. Fisenhowerova vlada poslala je tisuću marinaca u Libanon 
kako bi osigurala da proameričku vladu ondje ne sruši revolucija i da zadrži 
vojnu prisutnost na tom području bogatom naftom. 

Demokratsko-republikanski, liberalno-konzervativni dogovor da se 
spriječe ili zbace revolucionarne vlade kad god je to moguće — bilo da su 
komunističke, socijalističke ili usmjerene protiv United Fruita — postao je 

najočigledniji 1961. na Kubi. Taj mali otok udaljen 90 milja od Floride 
1959. je prošao kroz revoluciju koju je vodio Fidel Castro, tijekom koje je 
diktator kojeg su podupirali Amerikanci, Fulgencio Batista, bio zbačen. Ta 
je revolucija bila izravna prijetnja američkim poslovnim interesima. Politika 
dobrog susjedstva Franklina D. Roosevelta ukinula je Platrov amandman 
(koji je dopuštao američku intervenciju na Kubi), ali su Sjedinjene Američke 
Države i dalje držale pomorsku bazu na Kubi kod Guantanama, a američki 
poslovni interesi i dalje su dominirali kubanskom ekonomijom. Američke 
su kompanije kontrolirale 80 do 100 posto kubanskih javnih poduzeća, 
rudnika, rančeva sa stočnim fondom i rafinerija nafte, 40 posto industrije 
šećera i 50 posto državnih željeznica. 

Fidel Castro proveo je jedno vrijeme u zatvoru nakon što je vodio neu- 
spješni napad na vojarne u Santiagu. Izašavši iz zatvora, otišao je u Meksiko, 
upoznao se s argentinskim revolucionarom Che Guevarom i 1956. se vratio 
na Kubu. Njegove male snage vodile su gerilski rat iz džungli i planina protiv 
Batistine vojske, dobivajući sve više i više narodne podrške, poslije čega su 
se spustili s planina 1 počeli marširati zemljom prema Havani. Baristina se 
vlada raspala na Novu godinu 1959. 

Došavši na vlast, Castro je krenuo uspostaviti nacionalni sustav obrazo- 
vanja, srambene izgradnje, raspodijeliti zemlju seljacima bez zemlje. Vlada 
je konfiscirala više od milijun rali zemlje od triju američkih kompanija, 
uključujući United Fruit. 

Kubi je bio potreban novac da bi financirala svoje programe, a Sjedinjene 
Američke Države nisu gorjele od želje da joj ga posude. Međunarodni 
monetarni fond, kojim su dominirale Sjedinjene Američke Države, neće 
posuditi novac Kubi zato što Kuba nije htjela prihvatiti njegove »stabili- 
zacijske« uvjete, za koje se činilo da potkopavaju revolucionarni program 
koji je započeo. Nakon što je Kuba tada potpisala trgovinski sporazum sa 
Sovjetskim Savezom, naftne kompanije u američkom vlasništvu na Kubi 
odbile su prerađivati sirovu naftu koja je dolazila iz Sovjetskog Saveza. 
Castro je zaplijenio te kompanije. Sjedinjene Američke Države prestale su 
kupovati šećer koji su nabavljale od Kube, o čemu je kubanska ekonomija 
ovisila, pa je Sovjetski Savez odmah pristao kupiti svih 700.000 tona šećera 
koje Sjedinjene Američke Države nisu htjele. 

Kuba se promijenila. Politika dobrog susjedstva nije bila primjenjiva. 
U proljeće 1960. predsjednik Eisenhower u tajnosti je ovlastio Središnju 
obavještajnu agenciju da naoruža i obuči protucastrovske kubanske progna- 
nike u Gvatemali za buduću invaziju na Kubu. Kada je Kennedy preuzeo 

predsjednički položaj u proljeće 1961., CIA je imala 1400 naoružanih i 
obučenih prognanika. On je nastavio sa zacrtanim planovima i 17. travnja 
1961., snage koje je obučila CIA, uz pomoć nekih Amerikanaca koji su 
sudjelovali, iskrcale su se u Zaljevu svinja na južnoj obali Kube, 90 milja od 
Havane. Očekivale su da će potaknuti opći ustanak protiv Castra. Međutim 
bio je to popularan režim. Nije bilo ustanka. U roku od tri dana, Castrova 
vojska razbila je snage CIA-e. 

Cijelu tu aferu u Zaljevu svinja pratili su licemjerstvo i laganje. Ta je 
invazija bila kršenje — opozivanje Trumanove »vladavine zakona« — spora- 
zuma koje je SAD potpisao, Povelju Organizacije američkih država, u kojoj 
piše: »Nijedna država ili skupina država nema se pravo uplitati, izravno ili 
neizravno, iz bilo kojeg razloga, u unutarnje ili vanjske poslove bilo koje 
druge države.« 

Četiri dana prije te invazije — zato što su postojala tiskovna izvješća o tajnim 
bazama CIA-e gdje se obučavaju ljudi za invaziju — predsjednik Kennedy rekao 
je na tiskovnoj konferenciji: »... neće biti, ni pod kojim uvjetima, nikakve 
intervencije američkih oružanih jedinica na Kubu«. Istina, snage koje su 
se iskrcale bile su kubanske, ali sve su to organizirale Sjedinjene Američke 
Države i u tome su sudjelovali američki ratni zrakoplovi, zajedno s američkim 
pilotima; Kennedy je odobrio upotrebu neobilježenih mornaričkih letjelica 
tijekom invazije. Čeciri su pilota u tim zrakoplovima ubijena, a njihovim 
obiteljima nije rečena istina o tome kako su ti ljudi umrli. 

Uspjeh liberalno-konzervativne koalicije u stvaranju antikomunističkog 
konsenzusa pokazao se u tome kako su određena važna novinska glasila 
surađivala s Kennedyjevom administracijom pri obmanjivanju američke 
javnosti glede invazije na Kubu. Zhbe New Republic bio je pred viskanjem 
članka o tome kako CIA obučava prognanike iz Kube, nekoliko tjedana 
prije invazije. Povjesničar Arthur Schlesinger unaprijed je dobio preslike 
članka. Pokazao ih je Kennedyju, koji je zatražio da se taj članak ne tiska 
i časopis The New Republic pristao je na to. 

James Reston i Turner Catledge iz New York Timesa nisu, na vladin 
zahtjev, objavili priču o predstojećoj invaziji. Arthur Schlesinger rekao 
je o postupku New York Timesa: »To je bio još jedan domoljubni čin, ali 
gledano unatrag pitao sam se, da se tisak ponio neodgovorno, on zemlju 
ne bi poštedio katastrofe.« Ono što mu je, a i druge liberale u hladnoratov- 
skom konsenzusu, čini se, smetalo, nije bila činjenica da su se Sjedinjene 
Američke Države uplitale u revolucionarne pokrete u drugim zemljama, 
već što su to činile neuspješno. 

Negdje oko 1960. petnaestogodišnji napor od kraja Drugog svjetskog rata 
da se slomi komunistički radikalna uzavrelost Nove podjele i ona iz ratnih 
godina činio se uspješnim. Komunistička partija bila je u neredu — njezini 
vođe u zatvoru, njezino se članstvo osipalo, njezin utjecaj u sindikalnom 
pokretu bio je vrlo mali. Sam sindikalni pokret bio je više kontroliran, 
konzervativniji. Vojni je proračun oduzimao polovicu državnog proračuna, 
međutim javnost je to prihvaćala. 

Radijacija od testiranja nuklearnih oružja nosila je opasne mogućnosti 
po ljudsko zdravlje, međutim javnost toga nije bila svjesna. Povjerenstvo 
za atomsku energiju ustrajalo je na tome da se pretjeruje o smrtonosnim 
posljedicama atomskih ispitivanja, a članak iz 1955. u Readers Digestu 
(časopis s najvećom nakladom u Sjedinjenim Američkim Državama) objavio 
je: »Zastrašujuće priče o atomskim ispitivanjima u ovoj zemlji jednostavno 
nisu opravdane.« 

Sredinom pedesetih pojavio se nalet entuzijazma zbog skloništa od 
zračnih napada; javnosti je rečeno da će ih ona štititi od atomskih eksplo- 
zija. Vladin savjetnik i znanstvenik Herman Kuhn napisao je knjigu On 
Thermonuclear War, u kojoj je objasnio da je moguće da se dogodi nuklearni 
rat bez potpunog uništenja svijeta, da se ljudi toga ne bi trebali jako plašiti. 
Politolog po imenu Henry Kissinger napisao je knjigu objavljenu 1957. u 
kojoj je izjavio: »Uz primjerenu taktiku, nuklearni rat ne treba biti toliko 
razoran kako se čini. ...« 

Zemlja je funkcionirala na permanentnoj ratnoj ekonomiji koja je imala 
velika izolirana područja siromaštva, međutim dovoljno je ljudi imalo posao, 
zarađujući dovoljno novca, da bi se stvari održale mirnima. Raspodjela 
bogatstva i dalje je bila nejednaka. Od 1944. do 1961. nije se mnogo pro- 
mijenilo: petina obitelji na dnu društvene ljestvice dobivala je pet posto 
ukupnih prihoda; petina na najvišem vrhu dobivala je 45 posto ukupnog 
prihoda. Godine 1953. 1,6 posto odraslog stanovništva posjedovalo je više od 
80 posto korporativnih dionica i gotovo 90 posto korporativnih obveznica. 
Oko 200 divovskih korporacija od 200.000 korporacija — jedna desetina 
od jedan posto svih korporacija — kontroliralo je oko 60 posto proizvodnog 
bogatstva zemlje. 

Kada je John Kennedy, poslije svoje prve godine na predsjedničkoj 
dužnosti, predstavio svoj proračun naciji, bilo je jasno, bio on liberalni 
demokrat ili ne, da neće biti velike promjene u raspodjeli prihoda, bogatstva 
ili poreznih olakšica. Kolumnist New York Timesa sažeo je Kennedyjevo 
priopćenje o proračunu kao izbjegavanje bilo kakve »iznenadne transformacije 

civilne pozadine kod kuće« i kao »ambiciozniji frontalni napad na problem 
nezaposlenosti«. Reston je rekao: 


Pristao je na porezne olakšice za poslovna ulaganja u širenju industrijskih 
pogona i modernizaciji. Ne traži sukob s južnjačkim konzervativcima 
glede građanskih prava. Sindikate je pozvao da umanje svoje zahtjeve 
za povećanjem nadnica kako bi cijene bile konkurentne na svjetskim 
tržištima, a radnih mjesta više. I pokušao je ponovno uvjeriti poslovnu 
zajednicu da ne želi nikakav hladni rat s njom kod kuće. 

... ovaj tjedan na svojoj novinskoj konferenciji odbio je ostvariti svoje 
obećanje da će zabraniti diskriminaciju u stanogradnji koju osigurava 
vlada, ali je umjesto toga govorio o odgađanju toga sve dok ne bude 
»nacionalnog konsenzusa« tomu u prilog. ... 

Tijekom ovih dvanaest mjeseci predsjednik se pomaknuo na odlučnu 


sredinu američke polirike. ... 


Na toj sredini sve se činilo sigurnim. Ništa se nije moglo učiniti za crnce. 
Ništa se nije moralo učiniti da bi se promijenila ekonomska struktura. 
Agresivna vanjska politika mogla se nastaviti. Činilo se da je zemlja pod 
kontrolom. A onda, tijekom 1960-ih, došlo je do niza eksplozivnih pobuna 
u svim područjima američkog života, koje su pokazale da su sve procjene 
sustava o sigurnosti i uspjehu bile pogrešne. 

"»lli pak eksplodira?« 


CRNAČKI BUNT iz1950-ihi 1960-ih — na Sjeveru i Jugu — došao 
je kao iznenađenje. Međutim, možda nije trebao. Sjećanje ugnjetenih ljudi 
nešto je što se ne može oduzeti, a takvim je ljudima, s takvim sjećanjima, 
bunt uvijek nadohvat ruke. Crnci u Sjedinjenim Američkim Državama imali 
su sjećanje na robovlasništvo, a zatim na segregaciju, linčovanja, poniženje. 
I to nije bilo samo sjećanje, već živa prisutnost — dio crnačke svakodnevice 
iz generacije u generaciju. Tijekom 1930-ih Langston Hughes napisao je 
poemu »Freska u aveniji Lenox«: 


Što se dogodi s odloženim snom? 
Usahne li 
kao na suncu sasušeno grožđe? 
Ili se zagnoji kao rana — 
Pa prođe? 
Usmrdi li se poput mesa pokvarenog? 
Ili se skori i skrutne — 


Poput sirupa slatkog? 
Možda poput tereta teškog samo kolabira. 
Ili pak eksplodira? 


U društvu kompleksnih kontrola, i sirovih i istančanih, skrivene misli često 
se mogu pronaći u umjetnostima, a tako je bilo i u crnačkom društvu. 
Možda je blues, koliko god pateričan, prikrivao gnjev; a džez je, koliko 
god veseo, nagovještavao pobunu. I onda poezija, misli ne duže od tajne. 
Tijekom 1920-ih Claude McKay, jedna od figura onoga što se počelo nazivati 
»harlemskom renesansom«, napisao je poemu koju je Henry Cabot Lodge 
uvrstio u Kongresne arhive kao primjer opasnih strujanja među mladim 
crncima: 

Ako moramo ginuti, neka to ne bude poput svinja 
Progonjeni i utoreni na nekom nečasnom mjestu. ... 
Kao ljudi, s krvožednim kukavičkim čoporom ćemo se suočit, 


Pritisnuti uza zid, ginut ćemo, ali ćemo i uzvraćat! 


Poema Counteeja Cullena »Incident« evocirala je sjećanja — sva različita, 
no unatoč tomu — o djetinjstvu svakog crnog Amerikanca: 


Jednom starim Baltimoreom jureći, 
Vedra čela i čista srca, 

Ugledah jednog Baltimorca 

Ispred sebe pravo gledajući. 


Pa, bijaše mi tek osam i bijah tek deran, 
A on ne bijaše ni trunčicu veći, 
Stoga se nasmijah, ali on isplazi mi 


Jezik, pa »Crnčugom« bijah prozvan. 


Svaki kutak Baltimorea posjetih 
Od svibnja do prosinca mjeseca; 
I od svega što tamo mi se zbilo, 


Bijaše to sve što zapamtih. 


U vrijeme incidenta sa Scottsboro dečkima, Cullen je napisao gorku pjesmu 
u kojoj primjećuje da su se bijeli pjesnici svojim perima služili kako bi 
prosvjedovali u drugim slučajevima nepravde, ali kad su u to bili upleteni 
crnci, većina ih je šutjela. Posljednja kitica te pjesme glasi: 


Svakako, rekoh, 
Sad propjevar će pjesnici. 
Ali oni se ne oglasiše. 


Zašto, pitam se. 


Čak je i izvanjska pokornost — ponašanje Čiče Tome u stvarnim situa- 
cijama, komični ili ulagivački crnac na pozornici, ruganje samome sebi, 


oprez — prikrivala ogorčenost, gnjev, energiju. Crnački je pjesnik Laurence 

Dunbar, u doba crnačkih minstrela, negdje na prijelazu stoljeća, napisao 
»Mi masku nosimo«: 


Mi masku nosimo koja se ceri i laže, 
Skriva ona naše obraze i zaklanja oči naše, — 


.. Mi pjevamo, ali oh, elo je sklisko 

Pod nogama našim, a putovanje dugačko; 
Ali svijet neka sniva nešto drugo, 

Mi masku nosimo. 


Dva crna izvođača iz tog vremena izvodila su minstrele i istodobno ih 
satirički prerađivala. Kada su se Bert Williams i George Walker reklamirali 
kao »Dva stvarna crnca«, oni su, kaže Nathan Huggins, »namjeravali unijeti 
stil i komično dostojanstvo u fikciju koju su stvorili bijeli ljudi ...«. 

Do 1930-ih maska je pala za mnoge crne pjesnike. Langston Hughes 
napisao je »Ja također«: 


Ja također pjevam Americi 


Ja sam tamniji brat. 

Šalju me da jedem u kuhinji 
Kada društvo dođe, 

Ali ja se nasmijem, 

I dobro se najedem, 


I jačam. 


Sutra, 


Bit ću za stolom 
Kada društvo dođe. ... 


Gwendolyn Bennett napisala je: 


Želim vidjeti okretne male Crnkinje, 
Obrisa tamno ocrtanih na nebu 


Dok oteže se suton. ... 

Želim čuti pjevušenje 
Oko poganske vatre 


Jedne neobične crne rase. ... 


Želim osjetiti bubrenje 
Duše mojeg tužnog naroda 


Skrivene iza namještenog osmijeha. 
Pojavila se i pjesma u prozi Margaret Walker »Za moj narod«: 


... Neka se nova zemlja uzdigne. Neka se rodi novi svijet. Neka se krvavi 
mir zapiše na nebu. Neka istupi sljedeća generacija puna hrabrosti, neka 
ljudi koji vole slobodu počnu napredovati, neka ljepota puna iscjeljenja i 
snaga presudnog stiska bude pulsiranje naših duhova i naše krvi. Neka se 
napišu borbene pjesme, neka naricaljke nestanu. Neka se rasa ljudi sada 


uzdigne i preuzme kontrolu. 


1940-ih pojavio se Richard Wright, nadareni romanopisac, crnac. Njegova 
autobiografija iz 1937. Crni dječak pruža bezbroj uvida: primjerice, kako su 
se crnci okretali jedni protiv drugih, pripovijedajući kako su ga nahuškali 
da se bori s drugim crnim dječakom za zabavu bijelih ljudi. Crnž dječak 


bez srama je izrazio svako poniženje i onda: 


Bijeli svijet na Jugu govorio je da ja poznam »nigger«, a i sam sam bio ono 
što taj svijet naziva »niggerom«. Međutim, mene bijelci na Jugu nikad nisu 
upoznali — nikad nisu znali što ja mislim, što osjećam. Oni su govorili da 
ja u životu imam određeno »mjesto«. Nikad, međutim, ja nisam shvatio 
gdje mi je »mjesto«, ili bolje, povodeći se za najdubljim instinktima, ja sam 
mjesto, koje su mi bili odredili bijelci na Jugu, uvijek odbijao. Nikad mi 
nije palo na pamet da sam ja neko niže biće u bilo kom smislu. I nijedna 
riječ koju sam ikad čuo iz usta južnih bijelaca nije mogla meni dati povoda 


da ozbiljno posumnjam u svoju vrijednost kao čovjeka.26 


Sve je bilo u poeziji, prozi, glazbi, katkad prerušeno, katkad nepogrešivo 


jasno — znaci nepokorenih ljudi, kako čekaju, uzavreli, uznemireni. 


28 Richard Wright, Crni dječak, Zora, Zagreb 1951., str. 260 


Wright je u Crnom dječaku pripovijedao o privikavanju crnačke djece 
u Americi na šutnju. Ali također: 


»O, čovječe! Da nema njihovih politika i njihovih bandi koje linčuju, 


ovdje ne bi bilo ničeg drugog do nemira.« 


Richard Wright jedno je vrijeme bio član Komunističke partije (o tom raz- 
doblju svog života i o svome razočaranju partijom govori u The God That 
Failed). Komunistička je partija bila poznata po tome da je posvećivala 
posebnu pozornost problemu rasne jednakosti. Kada se tijekom 1930-ih 
u Alabami počeo raspetljavati slučaj Scottsboro, upravo se Komunističku 
partiju povezivalo s obranom tih mladih crnih ljudi koje je utamničila 
južnjačka nepravda u prvim godinama ekonomske depresije. 

Liberali i NAACP optužili su partiju da je taj problem eksploatirala 
za svoje ciljeve, i u tome je bilo pola istine, međutim crni su ljudi bili 
realistični glede pronalaženja bijelih saveznika s čistim motivima. Druga 
polovina istine bila je u tome da su crni komunisti na Jugu zaslužili divljenje 
crnaca svojim organiziranjem posla usprkos golemim preprekama. Bio je 
tu Hosea Hudson, primjerice, crni sindikalni organizator nezaposlenih iz 
Birminghama. A u Georgiji, godine 1932., devetnaestogodišnji crni mladić 
po imenu Angelo Herndon, čiji je otac umro od rudarske pneumonije, koji 
je kao dječak radio u rudnicima u Kentuckyju, pridružio se Vijeću neza- 
poslenih u Birminghamu koje je osnovala Komunistička partija i potom 
je pristupio samoj partiji. Poslije je napisao: 


Cijelog su me života iskorištavali, gazili i diskriminirali kao crnca. Liježem 
na trbuh u rudnicima za nekoliko dolara tjedno i gledam kako mi se plaća 
potkrada i smanjuje, a moji kolege ubijaju. Živim u najgorem dijelu grada, 
a u tramvajima se vozim iza znakova »obojeni«, kao da postoji nešto gad- 
ljivo u vezi sa mnom. Čujem kako me se naziva »crnčugom« i »tamnim« 
i moram reći »da, gospodine« svakom bijelom čovjeku, bez obzira na to 
poštujem li ga ili ne. 

Oduvijek sam to prezirao, ali nikad nisam znao da se išta može učiniti 
u vezi s tim. I evo, odjednom, pronašao sam organizacije u kojima su crnci 
i bijelci sjedili zajedno i radili zajedno i nisu bili svjesni razlike u rasi ili 


boji kože. ... 

Herndon je postao organizator Komunističke partije u Alabami. On i njegovi 
kolege komunisti 1932. su organizirali odbore Vijeća nezaposlenih koje je 
dobivalo podstanarsku potporu za siromašne ljude. Organizirali su demon- 
stracije na koje je došlo tisuću ljudi, šesto njih bili su bijelci i sljedećeg dana 
grad je izglasao 6000 dolara pomoći osobama bez posla. Međutim Herndon 
je bio uhićen, držan u samici i optužen za kršenje odredbe statuta savezne 
države Georgije protiv pobune. Prisjeća se svog suđenja: 


Država Georgia pokazala je literaturu koja je bila uzeta iz moje sobe i 
poroti je čitala odlomke iz nje. Podrobno su me ispitivali. Vjerujem li da 
bi šefovi i vlada trebali plaćati osiguranje nezaposlenim radnicima? Bi li 
crnci trebali biti u potpunosti ravnopravni s bijelim ljudima? Vjerujem 
li u zahtjev za samoodređenjem Crnog pojasaž7 — da bi crnim ljudima 
trebalo dopustiti da vladaju teritorijem Crnog pojasa, da izbace bijele 
zemljoposjednike i vladine dužnosnike? Smatram li da bi radnička klasa 
mogla upravljati tvorničkim pogonima i vladom? Da uopće nije nužno 
da postoje šefovi? 


Rekao sam im da vjerujem u sve to — i više od toga. ... 


Herndon je bio osuđen i proveo je pet godina u zatvoru sve do 1937. kada 
je Vrhovni sud proglasio neustavnim statut iz Georgije prema kojem je 
proglašen krivim. Ljudi kao što je on za vodeće krugove društva predstav- 
ljali su opasnu militantnost među crncima, koja je postajala još opasnija 
kada se povezivala s Komunističkom partijom. 

Bilo je drugih koji su također došli do zaključka o toj vezi, veličajući 
opasnost: Benjamin Davis, crni odvjetnik koji je branio Herndona na njegovu 
suđenju; ljudi na glasu u cijeloj zemlji kao što je bio pjevač i glumac Paul 
Robeson te pisac i znanstvenik W. E. B. Du Bois, koji nisu skrivali svoju 
potporu i naklonjenost Komunističkoj partiji. Crnac nije bio antikomunist 
kao što je to bilo bijelo stanovništvo. On si nije mogao priuštiti ne biti, imao 
je malo prijatelja — tako da su Herndon, Davis, Robeson, Du Bois, koliko 
god njihova gledišta mogla biti oklevetana u zemlji kao cjelini, nailazili na 
divljenje zbog svog borbenog duha u crnoj zajednici. 

Crnačko militantno raspoloženje, koje bi tu i tamo bljesnulo tijekom 
tridesetih, spalo je na vrenje ispod površine tijekom Drugog svjetskog rata, 
kada se nacija s jedne strane odricala rasizma, a s druge je strane zadr- 
žavala segregaciju u oružanim snagama i crnce držala na slabo plaćenim 


27 Black Relt - područja na Jugu SAD-a s mnogabrajnim crnačkim stanovništvom. (nap. prev.) 

poslovima. Kada je rat završio, novi element prodro je u rasnu ravnotežu 
u Sjedinjenim Američkim Državama — golema, do tad nezabilježena 
uzavrelost crnih i žutih naroda u Africi i Aziji. 

Predsjednik Harry Truman to je morao uzeti u obzir, osobito nakon 
što je započelo hladnoratovsko suparništvo sa Sovjetskim Savezom, a bunt 
onih s tamnom kožom u bivšim kolonijama diljem cijelog svijeta prijetio je 
da će poprimiti marksistički oblik. Bilo je potrebno poduzeti akciju vezano 
uz rasno pitanje, ne samo da bi se umirilo crnačko stanovništvo kod kuće 
ohrabreno ratnim obećanjima, frustrirano temeljnom nepromjenjivošću 
svog položaja. Svijetu je trebalo prikazati Sjedinjene Američke Države 
koje se mogu usprotiviti kontinuiranom komunističkom napadanju na 
najflagrantniji neuspjeh američkog društva — rasno pitanje. Ono što je 
Du Bois odavno rekao, neprimijećen, sada se zlokobno ukazalo 1945.: 
»Problem 20. stoljeća jest problem rasne barijere.« 

Predsjednik Harry Truman krajem 1946. imenovao je Odbor za gra- 
đanska prava, koji je preporučio da se Ministarstvo pravosuđa proširi na 
odjel za građanska prava, da postoji stalno povjerenstvo o građanskim 
pravima, da Kongres donese zakone protiv linčovanja i da se zabrani dis- 
kriminacija pri glasovanju i predložio nove zakone kojima bi se okončala 
rasna diskriminacija na radnim mjestima. 

Trumanov odbor bio je neuvijen glede svoje motivacije prilikom izno- 
šenja tih preporuka. Da, rekao je, postojao je »moralni razlog«: pitanje 
savjesti. No postojao je i »ekonomski razlog« — diskriminacija je bila skupa 
za zemlju, štetila je njezinom talentu. I, vjerojatno najvažnije, postojao je 
međunarodni razlog: 


Naš položaj u poslijeratnom svijetu toliko je vitalan za budućnost da naše 
najmanje akcije imaju dalekosežne posljedice. ... Ne možemo izbjeći podatak 
da su naše činjenice o građanskim pravima bile pitanje o kojem se raspravlja 
u svjetskoj politici. Svjetski su ga tisak i radijski program puni. ... Oni koji 
zastupaju konkurentske filozofije naglasili su — i to besramno iskrivljavaju 
— naše nedostatke. ... Pokušali su dokazati da je naša demokracija isprazna 
obmana, a da se naša nacija sastoji od ugnjetavača društveno zapostavljenih 
slojeva naroda. Amerikancima se to može činiti komičnim, ali to je dovoljno 
važno da zabrine naše prijatelje. Sjedinjene Američke Države nisu toliko 
snažne, konačna pobjeda demokratskog ideala nije toliko neizbježna da bismo 


mogli ignorirati ono što svijet misli o nama ili o onome što radimo. 

Sjedinjene Američke Države našle su se vani u svijetu na način na koji to 
nikad nisu bile. Ulozi su bili veliki — svjetska prevlast. I, kao što je Trumanov 
odbor izjavio: »... naše najmanje akcije imaju dalekosežne posljedice«. 

I stoga su Sjedinjene Američke Države počele poduzimati male akcije, 
nadajući se da će one imati velike posljedice. Kongres nije predložio da se 
prihvate zakonske mjere koje je tražio Odbor za građanska prava. Međutim 
Truman je — četiri mjeseca prije predsjedničkih izbora 1948. na kojima mu 
je kao protukandidat Progresističke stranke s ljevice konkurirao Henry 
Wallace — izdao zapovijed u kojoj se tražilo da oružane snage, segregirane 
u Drugom svjetskom ratu, zasnuju političke smjernice rasne jednakosti 
»što je moguće brže«. Tu zapovijed možda nisu potaknuli samo izbori, 
već i potreba da se održi crnački borbeni duh u oružanim snagama, jer je 
mogućnost rata sve više rasla. Trebalo je više od desetljeća da se u vojsci 
dovrši desegregacija. 

Truman je mogao izdati izvršne zapovijedi i u drugim područjima, ali 
nije. Četrnaesti i Petnaesti amandman, plus niz zakona prihvaćenih krajem 
1860-ih i 1870-ih, predsjedniku su davali dovoljno ovlasti da izbriše rasnu 
diskriminaciju. Ustav je zahtijevao da predsjednik provodi zakone, međutim 
nijedan predsjednik nije iskoristio te ovlasti. Nije ni Truman. Primjerice 
on je od Kongresa zatražio zakonsku mjeru »koja bi zabranjivala diskri- 
minaciju u međudržavnim prijevoznim ustanovama«; međutim posebna 
zakonska mjera iz 1887. već je zapriječila diskriminaciju u međudržavnom 
prijevozu i nikad nije bila provođena izvršnim postupkom. 

U međuvremenu je Vrhovni sud — 90 godina nakon izmjene Ustava 
amandmanima za uspostavu rasne jednakosti — poduzimao korake da 
krene prema tom cilju. Tijekom rata presudilo je to što su bili neustavni 
»bjelački predizbori« kojima se crnce isključivalo iz glasovanja u predizbo- 
rima Demokratske stranke — koji su na Jugu bili pravi izbori. 

Godine 1954. taj je sud konačno oborio doktrinu »odvojeni ali jednaki« 
koju je branio od 1890-ih. NAACP je pred taj sud iznio niz slučajeva 
kako bi osporio segregaciju u državnim školama i tada je u slučaju Brown 
protiv Uprave za obrazovanje sud izjavio da odvajanje djece »stvara osjećaj 
podređenosti ... koja bi mogla utjecati na njihova srca i umove na način 
za koji nije vjerojatno da bi se ikad mogao poništiti«. Na području javnog 
obrazovanja, rekao je, »doktrini “odvojeni ali jednaki' nema mjesta«. Sud 
nije insistirao na istodobnoj promjeni: godinu dana poslije izjavio je da 
segregirane ustanove trebaju biti integrirane »promišljenom brzinom«. Do 

1965., deset godina poslije smjernice o »promišljenoj brzini«, više od 75 
školskih okruga na Jugu ostalo je segregirano. 

Pa ipak, bila je to dramatična odluka — i ta je poruka, da je američka 
vlada segregaciju stavila izvan zakona, obišla svijet 1954. I u Sjedinjenim 
Američkim Državama, za one koji nisu razmišljali o uobičajenom raskoraku 
između riječi i činjenica, bio je to razvedravajući znak promjene. 

Ono što se drugima činio kao ubrzani napredak, crncima očigledno 
nije bilo dovoljno. U prvoj polovini 1960-ih crnci su se pobunili po cijelom 
Jugu. A u drugoj polovini 1960-ih u stotinama sjevernjačkih gradova 
angažirali su se u neobuzdani ustanak. Sve je to bilo iznenađenje za one 
bez tog duboko ukorijenjenog sjećanja na robovlasništvo, bez te svakod- 
nevne prisutnosti poniženja, zabilježenih u poeziji, glazbi, bez povremenih 
izljeva gnjeva, bez učestalije mrzovoljne šutnje. Dio tog sjećanja sastojao 
se od izrečenih riječi, prihvaćenih zakona, donesenih odluka, za koje se 
ispostavilo da su bile beznačajne. 

Za takve ljude, s takvim sjećanjem i s takvom svakodnevnom rekapi- 
tulacijom povijesti, za bunt je trebalo tek nekoliko minuta, s vremenskim 
mehanizmom koji nitko nije aktivirao, ali koji je mogao eksplodirati s 
nekim nepredvidljivim nizovima događaja. Ti su događaji stigli, krajem 
1955. u glavni grad Alabame — u Montgomery. 

Tri mjeseca poslije svog uhićenja gđa Rosa Parks, četrdesettrogodišnja 
švelja, objasnila je zašto se odbila pokoriti Montgomeryjevu zakonu koji 
je predviđao segregaciju u gradskim autobusima, zašto je odlučila sjesti u 
»bjelački« dio autobusa: 


Dakle, prije svega, cijeli sam dan radila na poslu. Bila sam prilično umorna 
nakon što sam cijeli dan provela radeći. Preuzimam odjeću koju nose bijeli 
ljudi i na njoj radim. To mi nije palo na um, ali željela sam znati: hoćemo 
li ikad i kako odrediti naša prava kao ljudska bića? ... Jednostavno se 
dogodilo da mi je vozač uputio zahtjev, a ja jednostavno nisam bila voljna 
udovoljiti njegovu zahtjevu. On je pozvao policajca pa sam bila uhićena 


i stavljena u zatvor. ... 


Crnci iz Montgomeryja sazvali su masovni sastanak. Moćni moralni i du- 
hovni utjecaj u zajednici imao je E. D. Nixon, veteran sindikalist i iskusni 
sindikalni organizator. Izglasano je bojkotiranje svih gradskih autobusa. 
Organizirani su automobili kojima se crnce odvozilo na posao; većina je 
ljudi hodala. Grad je uzvratio podizanjem optužnice protiv stotine čelnika 

bojkota i mnoge od njih poslao u zatvor. Bijeli segregacionisti okrenuli 
su se nasilju. Eksplodirale su četiri bombe u crnačkim crkvama. Ispaljen 
je hitac iz sačmarice kroz ulazna vrata kuće dr. Martina Luthera Kinga, 
dvadesetsedmogodišnjeg propovjednika rođenog u Atlanti koji je bio jedan 
od vođa bojkota. Na Kingovu kuću bačena je bomba. Međutim crnci iz 
Montgomeryja ustrajali su, a u studenom 1956., Vrhovni je sud izvan zakona 
stavio segregaciju u lokalnim autobusima. 

Montgomery je bio početak. On je prorekao stil i raspoloženje golemog 
prosvjednog pokreta koji će zapljusnuti Jug u idućih deset godina: emo- 
cionalna crkvena okupljanja, kršćanske himne prilagođene trenutnim 
bitkama, reference na propale američke snove, predanost nenasilju, volj- 
nost za borbom i žrtvom. Izvjestitelj New York Timesa opisao je masovno 
okupljanje u Montgomeryju tijekom bojkota: 


Jedan za drugim, večeras su opruženi crnački vođe dolazili za govornicu 
u napučenoj baptističkoj crkvi kako bi svoje sljedbenike pozvali da se 
klone gradskih autobusa i da »hodaju s Bogom«. 

Više od dvije tisuće crnaca ispunilo je crkvu od poda do balkona i 
preplavilo ulicu. Klicali su i pjevali; vikali su i molili; padali su između 
prolaza u crkvi i skapavali su na vrućini od 30 stupnjeva. Uvijek su se 
iznova obvezivali na »pasivni otpor«. Pod tom parolom osamdeset dana 


su nastavili s tvrdoglavim bojkotom gradskih autobusa. 


Martin Luther King na tom je okupljanju iznio pretpremijeru govorništva 
koje će uskoro nadahnuti milijune ljudi u zahtjevu za rasnom jednakošću. 
Rekao je da do tog prosvjeda nije došlo samo zbog autobusa nego i zbog 
stvari koje »poniru duboko u arhive povijesti«. Rekao je: 


Upoznali smo poniženje, upoznali smo pogrdni jezik, bili smo uronjeni u 
ponor ugnjetavanja. I odlučili smo se pobuniti samo oružjem prosvjeda. Jedno 
od najvećih blaženstava Amerike jest da imamo pravo na prosvjed. 

Ako nas uhite svaki dan, ako nas eksploatiraju svaki dan, ako nas 
gaze svaki dan, nemojte nikad nikome dopustiti da vas spusti tako nisko 
da ih mrzire. Mi moramo upotrebljavati oružje ljubavi. Moramo imati 
suosjećanja i razumijevanje za one koji nas mrze. Moramo shvatiti da su 
toliki mnogi ljudi učeni da nas mrze zbog čega oni nisu u potpunosti 
odgovorni za svoju mržnju. Ali mi u ponoć zamjenjujemo život, uvijek 


smo na pragu nove zore. 

Kingovo naglašavanje ljubavi i nenasilja moćno je djelovalo na izgradnju 
sljedbe simpatizera diljem zemlje, i među bijelcima i među crncima. Međutim 
bilo je crnaca koji su mislili da je ta poruka naivna, da uz zavedene ljude 
koje se moglo pridobiti ljubavlju postoje drugi koji bi se mogli boriti ogor- 
čeno i ne uvijek nenasilno. Dvije godine poslije bojkota u Montgomeryju u 
Monroeu, u Sjevernoj Karolini, bivši marinac po imenu Robert Williams, 
predsjednik lokalnog NAACP-a, postao je poznat po svom gledištu da se 
crnci trebaju braniti od nasilja, puškama bude li potrebno. Kada su lokalni 
pripadnici Klana napali dom jednog od čelnika NAACP-a u Monroeu, 
Williams i drugi crnci, naoružani puškama, uzvratili su vatru. Klan je 
otišao. (Klan se tada suočio s vlastitom taktikom nasilja; prepad Klana 
na indijansku zajednicu u Sjevernoj Karolini odbili su Indijanci koji su 
uzvratili vatrom iz pušaka.) 

Pa ipak, u godinama koje su uslijedile, južnjački su crnci naglašavali 
nenasilje. Na dan 1. veljače 1960., četiri brucoša na crnačkom koledžu u 
Greensborou, u Sjevernoj Karolini, odlučila su sjesti za šank zalogajnice 
za lake obroke kod Woolwortha u poslovnom dijelu grada, gdje su jeli 
samo bijelci. Odbili su ih uslužiti i kada su odbili otići, šank za obroke bio 
je zatvoren za taj dan. Idućeg su se dana vratili, i potom, dan za danom, 
drugi su crnci dolazili i šutke sjedali. 

U iduća dva tjedna, ove demonstracije protiv segregacije u restora- 
nima proširile su se na petnaest gradova u pet južnjačkih saveznih država. 
Sedamnaestogodišnja studentica druge godine na Koledžu Spelman u Atlanti, 
Ruby Doris Smith, čula je za Greensboro: 


Kada je osnovan studentski odbor ... rekla sam svojoj starijoj sestri ... da 
me stavi na popis. I kada je odabrano dvjesto studenata za prvu demon- 
straciju, ja sam bila među njima. Prošla sam kroz red za hranu u restoranu 
u glavnome gradu države sa šest drugih studenata, međutim kad smo došli 
do blagajnice, ona nije htjela uzeti naš novac. ... Podguverner je sišao i 


rekao nam da odemo. Nismo i završili smo u okružnom zatvoru. 


U svom harlemskom stanu u New Yorku, mladi crni učitelj matematike po 
imenu Bob Moses u novinama je vidio fotografiju crnačkih demonstranata 
u restoranima u Greensborou. »Studenti na toj slici imali su neki izraz na 
licima, nekako mrzovoljan, gnjevan, odlučan. Prije toga, crnac na Jugu 
uvijek je izgledao defanzivno, servilno. Ovaj su put preuzeli inicijativu. 

Oni su bili klinci moje dobi i znao sam da to ima nekakve veze s mojim 
životom.« 

Bilo je nasilja protiv demonstranata u restoranima. Međutim ideja 
preuzimanje inicijative protiv segregacije učvrstila se. U idućih dvanaest 
mjeseci, više od pedeset tisuća ljudi, većinom crnci, neki bijelci, sudjelovalo 
je u demonstracijama ove ili one vrste u stotinu gradova i više od 3600 
ljudi pozarvarano je. Međutim do kraja 1960. šankovi za lake obroke bili 
su otvoreni za crnce u Greensborou i u mnogim drugim mjestima. 

Godinu dana poslije incidenta u Greensborou, skupina s prebivalištem 
na Sjeveru predana rasnoj jednakosti - CORE (Kongres o rasnoj jednakosti) 
— organizirala je »Vožnje slobode« tijekom kojih su crnci i bijelci zajedno 
putovali autobusima prolazeći Jugom, pokušavajući razoriti segregacijske 
šablone na međudržavnom putovanju. Takva je segregacija dugo vremena 
bila nezakonita, međutim savezna vlada na Jugu nikad nije provodila 
zakon; predsjednik je tada bio John F. Kennedy, ali se činilo da je on bio 
oprezan glede rasnog pitanja, da je bio zaokupljen potporom južnjačkih 
bijelih čelnika iz Demokratske stranke. 

Dva autobusa koja su napustila Washington, D. C. na dan 4. svibnja 
1961. i krenula u New Orleans, nikad onamo nisu stigla. U Južnoj Karolini 
putnici su bili pretučeni. U Alabami, autobus je bio zapaljen. Purnici slo- 
bode bili su napadnuti šakama i željeznim šipkama. Južnjačka policija nije 
se uplitala ni u jedno od tih nasilja, niti je to činila savezna vlada. Agenti 
FBI-a promatrali su, uzimali bilješke, ne čineći ništa. 

U tom trenutku, veterani demonstracija u restoranima, koji su nedavno 
osnovali Studentski nenasilni koordinacijski odbor (SNCC), predani nena- 
silnoj premda milirantnoj akciji za jednaka prava, organizirali su drugo 
Putovanje slobode, od Nashvillea do Birminghama. Prije nego što su kre- 
nuli, nazvali su Ministarstvo pravosuđa u Washingtonu, D. C., zatraživši 
zaštitu. Kako je Ruby Doris Smith izvijestila: »... Ministarstvo pravosuđa 
reklo je ne, ono ne može zaštititi nikoga, međutim ako se nešto dogodi, 
ono će provesti istragu. Znate kako ono radi. ...« 

Rasno miješani SNCC-ovi Putnici slobode uhićeni su u Birminghamu 
u Alabami, proveli su noć u zatvoru, policija ih je odvela do granice sa 
saveznom državom Tennessee, vratili su se u Birmingham, odvezli su se 
autobusom u Montgomery i ondje su ih bijelci napali šakama i palicama, 
što je završilo krvavim prizorom. Nastavili su svoje putovanje do Jacksona 
u Mississippiju. 

U to vrijeme Putnici slobode već su bili u vijestima diljem svijeta, a 
vladi je jako bilo stalo spriječiti dalje nasilje. Javni tužitelj Robert Kennedy, 
umjesto da insistira na njihovom pravu da putuju a da ne budu uhićeni, 
pristao je da Putnici slobode budu uhićeni u Jacksonu, zauzvrat za zaštitu 
policije iz Mississippija od mogućeg nasilja rulje. Kao što Victor Navasky 
u Kennedy Justice komentira o Robertu Kennedyju: »On nije oklijevao 
mijenjati ustavno pravo Putnika slobode na međudržavno putovanje za 
jamstvo senatora Eastlanda na njihovo pravo da žive.« 

Putnici slobode u zatvoru se nisu pokorili. Opirali su se, prosvjedovali, 
pjevali, zahtijevali svoja prava. Stokely Carmichael poslije se prisjeća kako su 
on i njegovi kolege zatvorenici pjevali u zatvoru Parchman u Mississippiju 
i šerifa koji je prijetio da će im oduzeti madrace: 


Čvrsto sam se uhvatio za svoj madrac i rekao: »Mislim da imamo pravo na 
njih i mislim da ste vi nepravedni«. A on je rekao: »Ne želim slušati sva ta 
sranja, crnčugo« i počeo je stavljati lisičine. Nisam se micao i počeo samo 
pjevati »Reći ću Bogu kako si postupao prema meni« i svi su to zapjevali, 
a Tyson je tada već gubio kontrolu. Poznanici su ga pozvali: »Uguraj ga 
unutra!« poslije čega je izašao kroz vrata i zalupio njima, a sve ostale ostavio 


je s madracima. 


U Albanyju u Georgiji, gradiću duboko na Jugu gdje se ozračje robovla- 
sništva još uvijek zadržavalo, došlo je do masovnih demonstracija zimi 1961. 
i opet 1962. Od 22.000 crnih ljudi u Albanyju više ih je od tisuću otišlo u 
zatvor zbog marširanja, zbog okupljanja na kojem bi prosvjedovali protiv 
segregacije i diskriminacije. Ovdje su, kao i na svim demonstracijama koje 
će zapljusnuti Jug, sudjelovala mala djeca — nova generacija učila je kako 
djelovati. Šef policije u Albanyju, poslije jednog niza masovnih uhićenja, 
uzimao je imena zatvorenika poredanih pred njegovim radnim stolom. 
Digao je pogled i ugledao crnog dječaka starog oko devet godina. »Kako 
se zoveš?ž« Dječak je pogledao ravno u njega i rekao: »Sloboda, Sloboda.« 

Nema načina da se izmjeri učinak tog južnjačkog pokreta na senzibilitet 
cijele generacije mladih crnih ljudi, ili da se prati proces kojim su neki od 
njih postali aktivisti i vođe. U okrugu Lee u Georgiji, poslije događaja iz 
1961. — 1962., crni tinejdžer po imenu James Crawford pristupio je SNCC-u 
i počeo odvoditi crne ljude u okružnu sudnicu da glasuju. Jednog dana, 
dovodeći ženu onamo, pristupio mu je zamjenik matičara. Jedan drugi 
SNCC-ov radnik bilježio je razgovor: 

MATIČAR: Što želiš? 

CRAWFORD: Doveo sam ovu gospođu da je uvedete u popis birača. 

MATIČAR: = (nakon što je ženi dao formular da ga ispuni i poslao je van 
u dvoranu) Zašto si doveo ovu gospođu ovamo? 

CRAWFORD: Zato što želi biti građanka prvog reda kao i svi vi. 

MATIČAR: = Tko si ti da dovodiš ljude da se upišu u popis birača? 

CRAWFORD: To mi je posao. 

MATIČAR: — Recimo da upravo sad dobiješ dva merka u glavu? 

CRAWFORD: U svakom bih slučaju morao umrijeti. 

MATIČAR: Ako ja to ne učinim, mogu pronaći nekog drugog tko će to 
učiniti. (Nema odgovora.) 

MATIČAR: Bojiš li se? 

CRAWFORD: Ne. 

MATIČAR: Recimo da upravo sada netko uđe kroz ova vrata i ustrijeli 
te u zatiljak. Što bi ti učinio? 

CRAWFORD: Ne bih mogao učiniti ništa. Ako me ustrijele u zatiljak, dolaze 
ljudi sa svih strana svijeta. 

MATIČAR: Koji ljudi? 

CRAWFORD: Ljudi za koje radim. 


U Birminghamu 1963. tisuće crnaca izašlo je na ulice suočavajući se s poli- 
cijskim palicama, suzavcem, psima, vodenim šmrkovima s jakim mlazom. 
A u međuvremenu, diljem cijelog pravog Juga, mladi ljudi iz SNCC-a, 
većinom crnci, nekolicina bijelaca, krenuli su prema zajednicama u Georgiji, 
Alabami, Mississippiju, Arkansasu. Nakon što su im se pridružili lokalni 
crnci organizirali su se: za upisivanje ljudi za glasovanje, da prosvjeduju 
protiv rasizma, da osnaže hrabrost protiv nasilja. Ministarstvo pravosuđa 
u tri mjeseca 1963. zabilježilo je 1412 demonstracija. Zatvaranje je postalo 
opće mjesto, premlaćivanja su bila učestala. Mnogi lokalni ljudi živjeli su 
u strahu. Drugi su iskazali spremnost da se pridruže. Devernaestogodišnji 
student iz Illinoisa po imenu Carver Neblett, radeći za SNCC u okrugu 
Terrell, u Georgiji, izvijestio je: 


Razgovarao sam sa slijepcem koji je bio ekstremno zainteresiran za pokret 
za građanska prava. On je taj pokret pratio od samog početka. Iako je taj 


čovjek slijep, on želi znati za sva pitanja na ispitu iz pismenosti. Zamislite, 

dok se mnogi boje da će nam bijelci spaliti kuće, ustrijeliti nas ili nas lišiti 


imovine, slijepac, star sedamdeset godina, želi doći na naše sastanke. 


Kako se ljeto 1964. približavalo, SNCC i druge skupine iz pokreta za gra- 
đanska prava koje su surađivale u Mississippiju suočavajući se sa sve većim 
nasiljem, odlučile su u pomoć pozvati ljude iz drugih dijelova zemlje. Nadali 
su se da će skrenuti pozornost na situaciju u Mississippiju. Uvijek iznova u 
Mississippiju i drugdje FBI je stajao i promatrao, odvjetnici Ministarstva 
pravosuđa stajali su i promatrali dok su djelatnike pokreta za građanska 
prava premlaćivali i zatvarali, dok su se savezni zakoni kršili. 

Uoči Mississippijevskog ljeta, početkom lipnja 1964., pokret za građanska 
prava unajmio je kazalište u blizini Bijele kuće i autobus pun crnih Missis- 
sippijevaca otputovao je u Washington da javno svjedoče o svakodnevnom 
nasilju, o opasnostima s kojima se suočavaju volonteri koji dolaze u Mississippi. 
Odvjetnici ustavnog prava svjedočili su da je nacionalna vlada imala zakonsku 
ovlast da pruži zaštitu protiv takvog nasilja. Transkript tog svjedočenja dan je 
predsjedniku Johnsonu i javnom tužitelju Kennedyju, a uz njega je bio priložen 
zahtjev za zaštitničkom saveznom prisutnošću tijekom Mississippijevskog 
ljeta. Nije bilo odgovora. 

Dvanaest dana poslije javnog saslušanja, tri djelatnika pokreta za gra- 
đanska prava, James Chaney, mladi crni Mississippijevac i dva bijela volon- 
tera, Andrew Goodman i Michael Schwerner, uhićeni su u Philadelphiji, 
u Mississippiju, pušteni iz zatvora kasno noću, potom oteti, premlaćeni 
lancima i nasmrt ustrijeljeni. Na kraju je svjedočenje doušnika rezultiralo 
zatvorskim kaznama za šerifa, zamjenika šerifa i ostale. To je došlo pre- 
kasno. Ubojstva u Mississippiju dogodila su se poslije opetovanog odbijanja 
nacionalne vlade, bilo za vrijeme Kennedyja ili Johnsona ili bilo kojeg 
drugog predsjednika, da crnce obrani od nasilja. 

Nezadovoljstvo nacionalnom vladom pojačavalo se. Kasnije tog ljeta, 
tijekom nacionalne konvencije demokrata u gradiću Washington u 
Mississippiju, crnci su zatražili da sjede kao dio državnog izaslanstva kako 
bi zastupali 40 posto stanovništva iz te savezne države koje je bilo crno. 
Liberalno ih je vodstvo demokrata odbilo, uključujući kandidata za pot- 
predsjednika Huberta Humphreyja. 

Kongres je počeo reagirati na crni bunt, na nemire, na svjetsku javnost. 
Doneseni su zakoni o građanskim pravima 1957., 1960. i 1964. Obećavali 
su mnogo o jednakosti pri glasovanju, o jednakosti pri zapošljavanju, ali 
su se slabo provodili ili su bili zanemarivani. Godine 1965. predsjednik 

Johnson podupro je, a Kongres prihvatio još snažniji Zakon o glasačkim 
pravima, koji je ovaj put na licu mjesta osiguravao saveznu zaštitu prava 
na registraciju glasača i na glasovanje. Učinak na crnačko pravo glasovanja 
na Jugu bio je dramatičan. Godine 1952., milijun južnjačkih crnaca (20 
posto onih koji su udovoljavali uvjetima) registriralo se da glasuje. Godine 
1964. ta je brojka iznosila dva milijuna — 40 posto. Do 1968., ona je bila 
tri milijuna, 60 posto — isti postotak kao i bijelih glasača. 

Savezna je vlada pokušavala — a da ne provede fundamentalne promjene 
— nadzirati eksplozivnu situaciju, kanalizirati gnjev u tradicionalni rashladni 
mehanizam glasačke kutije, u uglađene predstavke, u službeno odobreno tiho 
okupljanje. Kada su crni vođe pokreta za građanska prava planirali golemi 
marš na Washington u ljeto 1963. kako bi prosvjedovali protiv neuspjeha 
nacije da riješi rasni problem, brzo su ga prigrlili predsjednik Kennedy i 
drugi nacionalni čelnici i pretvorili su ga u prijateljsko okupljanje. 

Govor Martina Luthera Kinga ondje je oduševio 200.000 crnih i bijelih 
Amerikanaca — »Imam san. ...« Bilo je to veličanstveno govorništvo, ali bez 
gnjeva koji su mnogi crnci osjećali. Kada je John Lewis, mladi SNCC-ov 
čelnik rođen u Alabami, često uhićivan, često premlaćivan, pokušao unijeti 
oštriju notu ogorčenja na tom okupljanju, cenzurirale su ga vođe marša, 
koje su insistirale da izostavi određene rečenice kritične prema nacionalnoj 
vladi i u kojima je zahtijevao militantno djelovanje. 

Osamnaest dana poslije washingtonskog okupljanja, gotovo kao da je 
riječ o svjesnom prijeziru njegove umjerenosti, eksplodirala je bomba u 
podrumu crnačke crkve u Birminghamu i ubijene su četiri djevojčice koje 
su pohađale nedjeljnu nastavu. Predsjednik Kennedy veličao je »duboku 
gorljivost i tiho dostojanstvo« marša, međutim crni militant Malcom 
X vjerojatno je bio bliži raspoloženju crnačke zajednice. Govoreći u 
Detroitu dva mjeseca poslije marša na Washington i bombaškog napada 
u Birminghamu, Malcolm X rekao je svojim moćnim, ledeno jasnim, 
ritmičnim stilom: 


Crnci su izašli na ulice. Govorili su o tome kako će marširati na Washington. 
... Da će marširati na Washington, marširati na senat, marširati na Bijelu 
kuću, marširati na kongres i sve to zaustaviti, da će to obustaviti, da neće 
dopustiti vladi da nastavi s radom. Čak su rekli da će izaći do zračne luke 
i leći dolje na avionsku pistu i da neće dopustiti zrakoplovima da se pri- 
zemlje. Kažem vam što su rekli. To je bila revolucija. To je bila revolucija. 


To je bila crna revolucija. 

Bio je to najobičniji puk tamo na ulici. Uplašio je nasmrt bijelog čovjeka, 
uplašio je bijelu strukturu moći u Washingtonu, D. C., nasmrt; ja sam bio 
tamo. Kada su shvarili da će ta crna sila koja ruši sve pred sobom doći do 
glavnog grada, pozvali su ... te nacionalne crnačke vođe koje vi poštujete 
i rekli im: »Opozovite to«, rekao je Kennedy. »Gledajte, vi dopuštate da 
ova stvar ide predaleko.« A stari je Tom odgovorio: »Šefe, ne mogu to 
zaustaviti zato što ja to nisam započeo.« Kažem vam što su rekli. Rekli 
su: »Ja čak ni nisam u tome, a kamoli na čelu toga.« Rekli su: »Ti crnci 
rade stvari po svome. Jure ispred nas.« A ta stara lukava lija, kaže on, »Ako 
niste u tome, ja ću vas ugurati u to. Ugurat ću vas na čelo toga. Odobrit 
ću to. Pozdravit ću to. Pomoći ću tome. Pridružit ću se tome.« 

To je ono što su učinili s maršem na Washington. Pridružili su mu 
se ... postali su dio njega, preuzeli su ga. I nakon što su ga preuzeli, on je 
izgubio svoju borbenost. On je prestao biti gnjevan, prestao je biti vruć, 
prestao je biti beskompromisan. Doista, on je čak prestao biti marš. Postao 
je piknik, cirkus. Ništa do cirkus, s klaunovima i svim ostalim. ... 

Ne, bila je to kapitulacija. Bilo je to preuzimanje. ... To su tako čvrsto 
kontrolirali, rekli su tim crncima u koje vrijeme da dođu u grad, gdje da 
stanu, koje natpise da nose, koje pjesme da pjevaju, koje govore mogu 
održati i koje govore ne mogu održati i potom su im rekli da se do sumraka 


izgube iz grada. ... 


Točnost zajedljivog opisa marša na Washington Malcolma X-a potkrijepljena 
je opisom s druge strane — iz vodećih stupova društva, savjetnika Bijele kuće 
Arthura Schlesingera, u njegovoj knjizi A Thousand Days. On govori kako se 
Kennedy susreo s vođama pokreta za građanska prava i rekao da će marš »stvo- 
riti ozračje zastrašivanja« upravo u trenutku kada Kongres razmatra zakonske 
prijedloge o građanskim pravima. A. Phillip Randolph odgovorio je: »Crnci 
su već na ulici. Velika je vjerojatnost da ih je nemoguće odvratiti od toga. ...« 
Schlesinger kaže: »Savjetovanje s predsjednikom uvjerilo je čelnika pokreta 
za građanska prava da ne bi trebali opsjesti Capitol Hill.« Schlesinger opisuje 
Washingtonski marš s divljenjem i onda zaključuje: »Kennedy je dakle 1963. 
predložio inkorporiranje crnačke revolucije u demokratsku koaliciju. ...« 
Međutim to nije djelovalo. Crnce se nije lako mogli uvesti u »demo- 
kratsku koaliciju« kada su bombe nastavljale eksplodirati u crkvama, 
kada novi zakoni o »građanskim pravima« nisu mijenjali temeljni položaj 
crnačkog naroda. U proljeće 1963., stopa nezaposlenosti za bijelce bila je 
4,8 posto. Za nebijelce ona je bila 12,1 posto. Prema vladinim procjenama, 

jedna petina bjelačkog stanovništva bila je ispod granice siromaštva i jedna 
polovina crnačkog stanovništva bila je ispod te granice. Zakonski prijedlozi 
o građanskim pravima naglašavali su glasovanje, međutim glasovanje nije 
bilo fundamentalno rješenje za rasizam ili siromaštvo. U Harlemu, crnci 
koji su godinama glasovali i dalje su živjeli u slamovima u kojima su štakori 
širili zarazu. 

Upravo tih godina kada je izlaženje zakonodavstva o građanskim pravima 
iz Kongresa doživjelo svoj vrhunac, godine 1964. i 1965., došlo je do crnačkih 
pobuna u svim dijelovima zemlje: u Floridi izazvana je ubojstvom crne 
žene i bombaškom prijetnjom protiv crnaca u srednjoj školi; u Clevelandu 
izazvana je ubojstvom bijelog propovjednika koji je sjeo na put buldožeru 
kako bi prosvjedovao protiv diskriminacije crnaca u građevinskoj industriji; 
u New Yorku izazvana je fatalnim strijeljanjem petnaestogodišnjeg crnog 
dječaka tijekom sukoba s policajcem koji nije bio na dužnosti. Bilo je nemira 
i u Rochesteru, Jersey Cityju, Chicagu, Philadelphiji. 

U kolovozu 1965., upravo kada je Lyndon Johnson potpisivao snažni 
Zakon o pravu na glasovanje, koji je predviđao saveznu registraciju crnih 
glasača kako bi se osigurala njihova zaštita, crnački gero u Wattsu, u Los 
Angelesu, eruptirao je u najnasilniju urbanu pobunu od Drugog svjetskog 
rata. Isprovociralo ju je nasilno uhićenje mladog crnog vozača, napadanje 
policijskim palicama promatrača sa strane, otimanje mlade crne žene 
lažno optužene da je pljunula na policiju. Došlo je do nemira na ulicama, 
pljačkanja i bacanja zapaljivih bombi na trgovine. Pozvani su policija i 
pripadnici Nacionalne garde; oni su upotrijebili puške. Ubijeno je trideset 
četvero ljudi, većina njih bili su crnci, stotine ranjenih, četiri tisuće uhićenih. 
Robert Conor, novinar sa Zapadne obale, napisao je o tim nemirima (Rzvers 
of Blood, Years of Darkness): »U Los Angelesu crnac je ostao zapamćen po 
tome da on više neće okrenuti drugi obraz. Da će, frustriran i natjeran, 
uzvratiti udarac, bio odgovor nasiljem primjeren ili ne.« 

U ljeto 1966. bilo je još nemira u kojima je bacano kamenje, s pljačkom 
i zapaljivim bombama čikaških crnaca i divljačkom pucnjavom pripadnika 
nacionalne garde; tri su crnca bila ubijena, jedan trinaestogodišnji dječak, 
još jedna četrnaestogodišnja trudna djevojka. U Clevelandu pozvana je 
Nacionalna garda da zaustavi metež u crnačkoj zajednici; četiri crnca nasmrt 
su ustrijeljena, dvojicu su ubili vojnici, a drugu dvojicu bijeli civili. 

Dotad se već činilo jasnim da nenasilje južnjačkog pokreta, vjerojatno 
taktički potrebno u južnjačkom ozračju i djelotvorno zato što se moglo 
koristiti da se nacionalno mnijenje okrene protiv segregacionističkog 

Juga, nije bilo dovoljno za rješavanje ukorijenjenih problema siromaštva u 
crnačkom getu. Godine 1910. 90 posto crnaca živjelo je na Jugu. Međutim 
do 1965., mehanički strojevi za branje pamuka želi su 81 posto pamuka u 
delti Mississippija. Između 1940. i 1970. četiri milijuna crnaca napustila su 
selo da bi otišla u gradove. Do 1965. 80 posto crnaca živjelo je u gradovima 
i 50 posto crnih ljudi živjelo je na Sjeveru. 

U SNCC-u i među mnogim militantnim crncima pojavilo se novo ras- 
položenje. Njihovo otrežnjenje izrazio je mladi crni pisac, Julius Lester: 


Sada je gotovo. Amerika je imala priliku za prilikom pokazati da je stvarno 
mislila »da su svi ljudi obdareni izvjesnim neotuđivim pravima«. ... Sada 
je gotovo. Dani pjevanja pjesama o slobodi i dani borbe protiv metaka 
i policijskih palica ljubavlju. ... Ljubav je krhka i nježna i traži jednaku 
reakciju. Obično su pjevali »Ja volim svakoga« dok su se saginjali pred 


ciglama i bocama. Sada pjevaju: 


Previše ljubavi, 
Previše ljubavi, 
Ništa ne ubija crnju kao što to čini 


Previše ljubavi. 


Godine 1967. u crnačkim getima diljem zemlje došlo je do najvećih urbanih 
nemira u američkoj povijesti. Prema izvješću Nacionalnog savjetodavnog 
odbora o urbanim neredima, oni su »obuhvaćali crnce koji su djelovali protiv 
lokalnih simbola bjelačkog američkog društva«, simbola autoriteta i vlasništva 
u crnačkim susjedstvima — umjesto da su bili samo protiv bijelih osoba. To 
je povjerenstvo izvijestilo o osam velikih pobuna, tridesct tri »ozbiljna ali ne 
velika« izbijanja nereda i o 123 »manja« nereda. Od puščane vatre poginule su 
osamdeset tri osobe, većinom u Newarku i Detroitu. »Prevladavajuća većina 
osoba ubijenih ili ozlijeđenih u svim neredima bili su crni civili.« 

»Tipični izgrednik«, prema povjerenstvu, bio je mladić, srednjoškolac 
koji je prekinuo školovanje, ali je »unatoč tomu, unekoliko bolje obrazovan 
od svog crnog susjeda koji ne sudjeluje u izgredima« i »obično je povremeno 
zaposlen ili je zaposlen na fizičkim poslovima«. On je »ponosan na svoju 
rasu, ekstremno je neprijateljski raspoložen i prema bijelcima i prema crn- 
cima iz srednje klase i, premda je bio informiran o političkim pitanjima, 
izrazito je nepovjerljiv prema političkom sustavu«. 

Izvješće je okrivljavalo »bjelački rasizam« za nerede i prepoznalo je 
sastojke »eksplozivne mješavine koja se akumulirala u našim gradovima 
od kraja Drugog svjetskog rata«: 


Prodorna diskriminacija i segregacija pri zapošljavanju, u obrazovanju i 
pri stambenom zbrinjavanju ... rastuća koncentracija osiromašenih crnaca 
u našim glavnim gradovima, stvara rastuću krizu pogoršanih ustanova i 
usluga i nezadovoljene ljudske potrebe. ... 

Među crncima, osobito mladima, proširilo se novo raspoloženje u 
kojem samopoštovanje i pojačani rasni ponos zamjenjuju apatiju i pod- 


činjenost »sustavu«. 


Međutim Izvješće povjerenstva samo je po sebi bilo standardno sredstvo 
sustava kada bi se suočio s pobunom: osnovati istražno povjerenstvo, obja- 
viti izvješće; riječi iz tog izvješća, koliko god snažne, imat će ublažavajući 
učinak. 

Ni to nije u potpunosti djelovalo. »Crna moć« bila je nova krilatica — 
izraz nepovjerenja u ikakav »napredak« koji su omogućili ili priznali bijelci, 
odbacivanje paternalizma. Nekolicina crnaca (ili bijelaca) znala je za izjavu 
bijelog pisca Aldousa Huxleyja: »Slobode se ne daju, one se uzimaju.« 
Međutim ideja je bila tu, u Crnoj moći. Također, ponos na rasu, ustrajavanje 
na crnačkoj neovisnosti, i često, na crnačkoj odvojenosti da se ostvari ta 
neovisnost. Malcolm X bio je najrječitiji glasnogovornik toga. Nakon što 
je na njega izvršen atentat dok je govorio za javnom govornicom u veljači 
1965., u spletki čije je podrijetlo još uvijek nejasno, postao je mučenik tog 
pokreta. Stotine tisuća pročitale su njegovu Autobiografiju. Bio je utjecajniji 
u smrti nego što je bio za svog života. 

Martina Luthera Kinga, iako su ga još poštovali, tada su zamijenili 
novi junaci: Huey Newton iz Crnih pantera, primjerice. Pantere su imale 
puške; govorili su da crnci sami sebe trebaju braniti. 

Malcolm X potkraj 1964. govorio je pred crnim studentima iz Mississippija 
koji su posjećivali Harlem: 


Slobodu ćete steći tako što ćete svojem neprijatelju dati do znanja da 
ćete učiniti sve da steknete svoju slobodu; tada ćete je steći. To je jedini 
način na koji ćete je steći. Kada usvojite tu vrstu stava, obilježit će vas kao 
»ludog crnca« ili će vas nazvati »ludom crnčugom« — oni ne kažu crnac. 


Ili će vas nazvati ekstremistom ili reći da ste subverzivni ili da ste protiv 

države ili da ste crveni ili da ste radikal. Međutim kada dovoljno dugo 
ostanete radikalni i pridobijete dovoljno ljudi da budu takvi kakvi ste vi, 
steći ćete slobodu. 


Kongres je odgovorio na nemire iz 1967. prihvaćanjem Zakona o građan- 
skim pravima iz 1968. Po svoj prilici on će stvarati oštrije zakone koji će 
zabranjivati nasilje protiv crnaca; povećavao je kazne protiv onih koji bi 
druge ljude lišavali njihovih građanskih prava. Međutim, u njemu je stajalo: 
»Odredbe ovog odjeljka neće se primjenjivati na postupke ili propuste od 
strane službenika koji provode zakon, članova nacionalne garde ... ili pri- 
padnika oružanih snaga Sjedinjenih Američkih Država, koji su uključeni 
u gušenje nemira ili građanskih nemira. ...« 

Nadalje, dodan je odjeljak — na koji su pristali liberalni članovi Kongresa 
kako bi se prihvatio cjelokupni prijedlog tog zakona — koji je predviđao 
do pet godina zatvora za svakog tko bi putovao saveznim državama ili 
bi upotrebljavao međudržavna sredstva (uključujući poštu i telefon) »da 
organizira, promiče, ohrabruje, sudjeluje ili vodi nemire«. On je nemire 
definirao kao djelovanje trojice ili više ljudi koje uključuje prijetnje nasi- 
ljem. Prva osoba koja je bila sudski gonjena prema Zakonu o građanskim 
pravima iz 1968. bio je mladi crni čelnk SNCC-a H. Rap Brown, koji je 
održao borbeni, gnjevni govor u Marylandu, malo prije tamošnjih rasnih 
nemira. (Poslije će se taj zakon upotrijebiti protiv antiratnih demonstranata 
u Chicagu — Čikaška osmorica.) 

Sam Martin Luther King sve se više i više bavio problemima koje zakoni 
o građanskim pravima nisu dodirnuli — problemima koji su proizlazili iz 
siromaštva. U proljeće 1968. on je počeo javno govoriti, protivno savjetima 
nekih crnačkih vođa koje su se bojale gubitka prijatelja u Washingtonu, 
protiv rata u Vijetnamu. Povezao je rat i siromaštvo: 


.. neizbježno je da moramo objelodanii pitanje tragične zbrke oko prioriteta. 
Trošimo sav taj novac na smrt i uništenje, a ni blizu toliko novca na život 
i konstruktivni razvoj ... kada ratne puške postanu nacionalna opsesija, 


društvene potrebe neizbježno trpe. 


King je tada postao glavna meta FBI-a, koji je prisluškivao njegove privatne 
telefonske razgovore, slao mu krivotvorena pisma, prijetio mu, ucjenjivao ga, 
a jednom mu je čak u anonimnom pismu predložio da počini samoubojstvo. 
U internim memorandumima FBI-a raspravljalo se o pronalaženju crnog 

vođe koji će zamijeniti Kinga. Kao što kaže senatsko izvješće iz 1976. o 
FBI-u, FBI je pokušavao »uništiti dr. Martina Luthera Kinga«. 

King je svoju pozornost usmjeravao na problematična pitanja. I dalje 
je insistirao na nenasilju. Nemiri su unaprijed bili osuđeni na neuspjeh, 
smatrao je. Međutim oni su izražavali duboke osjećaje koje se nije moglo 
ignorirati. I zato, nenasilje, rekao je, »mora biti borbeno, masovno nena- 
silje«. Planirao je »Taborište siromašnih ljudi« u Washingtonu, ovaj put 
bez paternalističkog odobrenja predsjednika. I otišao je u Memphis, u 
Tennesseeju, podržati štrajk radnika koji su skupljali i odvozili smeće u 
tom gradu. Ondje ga je, dok je stajao na balkonu ispred svoje hotelske sobe, 
nasmrt ustrijelio nepoznati strijelac. Taborište siromašnih ljudi nastavilo 
se i onda je bilo razbijeno policijskom akcijom, baš kao što su 1932. bili 
rastjerani veterani »premijske vojske« iz Prvog svjetskog rata. 

Ubojstvo Kinga izazvalo je nove urbane nerede diljem zemlje, u kojima 
je ubijeno trideset dever ljudi, od kojih je trideset pet bilo crnih. Gomilali 
su se dokazi da čak i uza sve zakone o građanskim pravima koji su tada 
bili na snazi, sudovi neće štititi crnce protiv nasilja i nepravdi: 


1. Godine 1967. nemiri u Detroitu, tri crna tinejdžera ubijena su u motelu 
Algiers. Trojici detroitskih policajca i crnom privatnom zaštitaru suđeno 
je za to trostruko ubojstvo. Obrana je to dopustila, a vijest United 
Press Internationala sadržala je da su četvorica muškaraca ubila dvojicu 
crnaca. Porota ih je oslobodila. 

2. U Jacksonu u Mississippiju u proljeće 1970. u kampusu Državnog 
koledža Jackson policija je otvorila baražnu puščanu vatru, upotrijebivši 
sačmarice, puške i strojnice u trajanju od 28 sekundi. Četiri stotine 
metaka ili komadića patrona iz sačmarice pogodile su spavaonice u 
kojima su boravile djevojke i dvije su studentice bile ubijene. Lokalna 
velika porota proglasila je taj napad »opravdanim«, a sudac američkog 
okružnog suda Harold Cox (kojeg je imenovao Kennedy) objavio je da 
studenti koji budu uključeni u građanske nemire »moraju očekivati da 
će biti ozlijeđeni ili ubijeni«. 

3. U Bostonu u travnju 1970. policajac je ustrijelio i ubio nenaoružanog 
crnog čovjeka, pacijenta pod skrbništvom bostonske gradske bolnice, 
ispalivši pet hitaca nakon što je crnac otresao ručnik na njega. Glavni 
sudac gradskog suda u Bostonu oslobodio je tog policajca. 

4. U Augusti u Georgiji u svibnju 1970., šest crnaca bilo je nasmrt ustrije- 
ljeno tijekom pljačke i nemira u gradu. New York Times je izvijestio: 

Povjerljivo policijsko izvješće pokazuje da je najmanje pet žrtava ubila 
policija. ... 

Očevidac jednog od tih usmrćivanja izjavio je da je promatrao crnog 
policajca i njegova bijelog partnera kako ispaljuju devet hitaca u leđa 
muškarca osumnjičenog za pljačkanje. Oni nisu ispalili hice upozorenja 
niti su od njega tražili da prestane trčati, rekao je Charles A. Reid, tride- 
setosmogodišnji poslovni čovjek. 

5. U travnju 1970. savezna porota u Bostonu ustanovila je da je policajac 
upotrijebio »prekomjernu silu« protiv dvojice crnih vojnika iz Fort 
Devensa, a jednom od njih bilo je potrebno šivanje dvanaest šavova na 
tjemenu; sudac je tom pripadniku oružanih snaga dosudio plaćanje tri 
dolara kazne za nastalu štetu. 


To su bili »normalni« slučajevi, koji su u beskraj nastavljali povijest zemlje, 
koji su nasumično iako ustrajno proizlazili iz duboko ukorijenjenog rasizma 
u institucijama, u duhu zemlje. Međutim bilo je i nečeg drugog — planiranog 
obrasca nasilja protiv militantnih crnačkih organizatora, koji su provodili 
policija i Federalni ured za istrage. Na dan 4. prosinca 1969., malo prije 
pet sati ujutro, odred čikaške policije, naoružan strojnicom i sačmaricama, 
izvršio je napad na stan u kojem su živjele Crne pantere. Ispalili su naj- 
manje osamdeset dva, a vjerojatno i dvije stotine metaka na taj stan, ubivši 
dvadesetjednogodišnjeg čelnika Crnih pantera Freda Hamptona dok je 
ležao u svom krevetu i još jednog drugog pripadnika Crnih pantera, Marka 
Clarka. Godinama poslije toga, tijekom sudskog postupka otkriveno je 
da je FBI imao doušnika među Panterama, i da su oni policiji dali tlocrt 
stana, uključujući skicu gdje je Fred Hampton spavao. 

Je li se vlast okretala ubojstvu i teroru zato što ustupci nisu — zako- 
nodavstvo, govori, intoniranje himne o građanskim pravima »We Shall 
Overcome« predsjednika Lyndona Johnsona — imali učinka? Poslije je 
otkriveno da je vlast tijekom svih tih godina pokreta za građanska prava, 
premda je davala ustupke putem Kongresa, djelovala posredovanjem FBI-a 
kako bi šikanirala i razbila crnačke militantne skupine. Između 1956. i 
1971. FBI je priveo kraju masivni Protuobavještajni program (poznat kao 
COINTELPRO) koji je pokrenuo 295 akcija protiv crnačkih skupina. 
Crnačka se militantnost činila tvrdoglavo otpornom na uništenje. Tajno 
izvješće FBI-a predsjedniku Nixonu iz 1970. govorilo je: »nedavne ankete 
pokazuju da približno 25% crnačke populacije gaji veliko poštovanje prema 
Stranci Crnih pantera, uključujući 43% crnaca ispod 21 godine starosti«. 

Je li postojao strah da će crnci svoju pozornost usmjeriti s područja glasanja 
koje se može kontrolirati na opasniju arenu bogarstva i siromaštva — na 
arenu klasnog sukoba? Godine 1966., sedamdeset siromašnih crnih ljudi 
u Greenvilleu, u Mississippiju, smjestilo se u nekorištene vojarne ratnog 
zrakoplovstva, sve dok ih odande nije protjerala vojska. Lokalna žena, gđa 
Unita Blackwell, izjavila je: 


Smatram da je savezna vlada pokazala da joj nisu važni siromašni ljudi, 
Sve što smo ikada tražili tijekom ovih godina preneseno nam je na papiru. 
To nikad nije bila stvarnost. Mi siromašni ljudi Mississippija umorni smo. 
Umorni smo od toga, stoga ćemo početi raditi za sebe, zato što nemamo 


vladu koja nas zastupa. 


Iz nemira tijekom 1967. u Detroitu proizašla je organizacija predana okup- 
ljanju crnačkih radnika za revolucionarnu promjenu. Bila je to Liga revoluci- 
onarnih crnih radnika, koja je trajala do 1971. i utjecala je na tisuće radnika 
u Detroitu tijekom razdoblja svog djelovanja. 

Taj novi naglasak bio je opasniji od građanskih prava, zato što je stvorio 
mogućnost da se crnci i bijelci udruže po pitanju klasne eksploaracije. Još 
u studenom 1963. A. Phillip Randolph održao je govor na AFL-CIO-ovoj 
konvenciji o pokretu za građanska prava i predvidio njegov smjer: »Prosvjed 
crnaca danas samo je prvo hučanje 'potklase'. Kao što je crnac zauzeo ulice, 
tako će i nezaposleni svih rasa zauzeti ulice.« 

Pojavila su se nastojanja da se s crncima učini ono što se povijesno 
napravilo s bijelcima — da ih se manji broj primami u sustav ekonomskim 
mamcima. Pojavio se govor o »crnačkom kapiralizmu«. Čelnici NAACP-a 
i CORE-a bili su pozivani u Bijelu kuću. James Farmer iz CORE-a, bivši 
Putnik slobode i militant, dobio je posao u administraciji predsjednika 
Nixona. Floyd McKissick iz CORE-a primio je 14 milijuna dolara vladinog 
zajma da izgradi stambeno naselje u Sjevernoj Karolini. Lyndon Johnson 
dao je posao nekim crncima posredovanjem Ureda za ekonomske prilike; 
Nixon je osnovao Ured za poslovna poduzeća manjine. 

Chase Manhattan Bank i obitelj Rockefeller (koja je kontrolirala 
Chase) pokazali su poseban interes u razvijanju »crnačkog kapitalizma«. 
Rockefelleri su oduvijek bili financijski pokrovitelji Urbane lige i imali su 
snažan utjecaj na crnačko obrazovanje putem svoje financijske potpore 
na crnačkim koledžima na Jugu. David Rockefeller pokušao je uvjeriti 
svoje kolege kapitaliste da premda pomaganje crnačkih poslovnih ljudi 

novcem možda ne može biti plodonosno na krarke staze, bilo je nužno 
»oblikovati okružje u kojem poslovni svijet može nastaviti zarađivati profit 
za četiri ili pet ili deset godina odsada«. Uzevši u obzir sve to, crnački 
poslovni svijet ostao je infinitezimalno mali. Najveća crnačka korporacija 
(Motown Industries) 1974. je imala prihod od 45 milijuna dolara, dok je 
Exxon Corporation imao prihod od 42 milijarde. Ukupan prihod tvrtki 
u vlasništvu crnaca iznosio je 0,3 posto svih poslovnih prihoda. 

Bilo je malo promjena i mnogo publiciteta. Bilo je više crnih lica u 
novinama i na televiziji, čime je stvoren dojam promjene — i skretanje 
malog premda bitnog broja crnih čelnika u glavne tokove društva. 

Neki novi crnački glasovi govorili su protiv toga. Robert Allen (Black 
Awakening in Capitalist America) napisao je: 


Ako zajednica kao cjelina treba donijeti korist, tada zajednica kao cjelina 
mora biti organizirana tako da kolektivno upravlja svojom unutarnjom 
ekonomijom i svojim poslovnim odnosima s bjelačkom Amerikom. Crnačke 
poslovne tvrtke moraju se smatrati i voditi kao društveno vlasništvo, koje 
pripada široj crnačkoj zajednici, ne kao privatno vlasništvo pojedinca ili 
ograničene skupine pojedinaca. To iziskuje razaranje odnosa kapitalističkog 
vlasništva u crnačkoj zajednici i njihovo zamjenjivanje planiranom zajed- 


ničkom ekonomijom. 


Crnkinja Patricia Robinson, u pamfletu 1970. raspačanom po Bostonu (Poor 
Black Woman), povezala je mušku premoć s kapitalizmom i rekla da crna žena 
»sebe povezuje sa siromašnima diljem svijeta i s njihovim revolucionarnim bor- 
bama«. Rekla je da siromašna crna žena u prošlosti nije »propitivala društveni i 
ekonomski sustav« ali sada mora, i ustvari, »ona je započela propitivati agresivnu 
mušku dominaciju i klasno društvo koje ga nameće, kapiralizam«. 

Jedna druga crna žena, Margaret Wright, rekla je da se ona ne bi borila 
za jednakost s muškarcima ako bi to značilo jednakost u svijetu ubijanja, 
U svijetu natjecanja. »Ne želim se natjecati ni na kakvoj prokletoj eksplo- 
atacijskoj razini. Ne želim eksploatirati nikoga. ... Želim pravo da budem 
crna i da budem ja. ...« 

Sustav je vrijedno radio, na kraju šezdesetih i na početku sedamdesetih, 
da ograniči zastrašujuću eksplozivnost crnačke uzavrelosti. Crnci su na 
Jugu glasovali u velikom broju, a na konvenciji demokrata 1968. tri su 
crnca primljena u izaslanstvo iz Mississippija. Do 1977. više od dvije tisuće 
crnaca zauzimalo je državni položaj u jedanaest južnjačkih država (godine 

1965. ta je brojka iznosila sedamdeset dva crnca). Bila su dva kongresmena, 
jedanaest senatora iz saveznih država, devedeset pet zastupnika u saveznim 
državama, 267 okružnih povjerenika, 76 gradonačelnika, 508 članova škol- 
skih odbora. Bio je to dramatičan napredak. Međutim su crnci, s obzirom 
na to da su činili 20 posto južnjačke populacije, i dalje držali manje od tri 
posto izbornih položaja. Izvjestitelj ew York Timesa, analizirajući tu novu 
situaciju 1977., istaknuo je da čak i ondje gdje su crnci držali važne gradske 
položaje: »Bijelci su gotovo uvijek zadržavali ekonomsku moć.« Nakon što 
je Maynard Jackson, crnac, postao gradonačelnik Atlante, »vodeći bijeli 
krugovi društva nastavili su izvršavati svoj utjecaj«. 

Onim crncima na Jugu koji su si mogli priuštiti da idu u restorane i hotele 
u centru grada više se nije priječio pristup zbog njihove rase. Više crnaca 
moglo je odlaziti na koledže i sveučilišta, na pravne i medicinske fakulrere. 
Sjevernjački su gradovi autobusima prevozili djecu amo-tamo pokušavajući 
stvoriti rasno miješane škole, unatoč rasnoj segregaciji u stambenim nase- 
ljima. Ništa od toga nije, međutim, zaustavljalo ono što su Frances Piven 
i Richard Cloward (Poors People Movements) nazvali »razaranje crnačke 
niže klase« — nezaposlenost, propadanje geta, porast kriminala, ovisnost o 
narkoticima, nasilje. 

U ljeto 1977. Ministarstvo rada izvijestilo je da je stopa nezaposlenosti 
među mladim crncima iznosila 34,8 posto. Stvorena je mala nova crnačka 
srednja klasa i ona je podigla ukupnu statistiku crnačkog prihoda — međutim 
postojao je velik disparitet između novoizrasle crnačke srednje klase i siro- 
mašnih koji su zaostali za njima. Unatoč novim mogućnostima za manji 
broj crnaca, srednji prihod crnačke obitelji iz 1977. iznosio je samo oko 
60 posto srednjeg prihoda bijelaca; postojala je dvaput veća vjerojatnost 
da crnci umru od dijabetesa; sedam puta veća vjerojatnost da budu žrtve 
ubilačkog nasilja koje je izviralo iz siromaštva i očaja geta. 

Izvješće New York Timesa s početka 1978. prenijelo je: »... mjesta koja 
su doživjela urbane nemire tijekom 1960-ih nisu se, uz nekoliko iznimaka, 
mnogo promijenila, a uvjeti siromaštva proširili su se na većinu gradova«. 

Statistike nisu ispričale cijelu priču. Rasizam se, uvijek nacionalna činje- 
nica, ne samo južnjačka, pojavljivao u sjevernjačkim gradovima, nakon što 
je savezna vlada napravila ustupke siromašnim crncima na način koji ih 
je suprotstavio siromašnim bijelcima zbog sredstava koja je sustav učinio 
oskudnim. Crnci su, oslobođeni od robovlasništva kako bi zauzeli svoje 
mjesto u uvjetima kapitalizma, dugo vremena bili prisiljavani na sukob s 
bijelcima zbog malobrojnih poslova. Sada, s obzirom na desegregaciju u 

stanovanju, crnci su se pokušavali preseliti u susjedstva gdje su bijelci, i 
sami siromašni, prenapučeni, zabrinuti, u njima mogli pronaći metu za 
svoj gnjev. U bostonskom G/obeu, u studenom 1977.: 


Šesteročlana latinoamerička obitelj pobjegla je jučer iz svog stana u četvrti 
Savin Hill u Dorchesteru nakon tjedan dana neprekidnih kamenovanja 
i razbijanja prozora skupine bijelih mladića, u onome za što se čini da je 
bio rasno motivirani napad, kaže policija. 


U Bostonu je autobusni prijevoz crnačke djece u bjelačke škole i bijelaca u 
crnačke škole izazvao val nasilja u bjelačkim četvrtima. Korištenje autobusnim 
prijevozom kako bi se integrirale škole — što su financirali vlada i sudovi 
reagirajući na crnački pokret — bilo je ingeniozan ustupak prosvjedovanju. 
To je za učinak imalo guranje siromašnih bijelaca i siromašnih crnaca u 
natjecanje za bijedne neadekvatne škole koje je sustav predvidio za sve 
siromašne. 

Je li crnačko stanovništvo — okruženo u getu, podijeljeno rastom srednje 
klase, desetkovano siromaštvom, koje je napadala vlast, koje je bilo natjerano 
u sukob s bijelcima — bilo pod nadzorom? Svakako, sredinom sedamdesetih, 
nije se nazirao veliki crnački pokret. A ipak, rođena je nova crnačka svijest 
i bila je još uvijek živa. Također bijelci i crnci prelazili su rasne barijere na 
Jugu, kako bi se kao klasa udružili protiv poslodavaca. Godine 1971. dvije 
tisuće drvodjelja u Mississippiju, crnih i bijelih, udružilo se kako bi pro- 
svjedovalo protiv nove metode mjerenja drva što je vodilo prema manjim 
nadnicama. U tvornicama tekstila J. P. Stevensa, gdje je 44.000 radnika 
bilo zaposleno u osamdeset pet pogona, većinom na Jugu, crnci i bijelci 
zajedno su radili na sindikalnim aktivnostima. U Tiftonu u Georgiji i u 
Milledgevilleu u Georgiji, godine 1977. crnci i bijelci zajedno su sjedili u 
sindikalnim odborima svojih tvorničkih pogona. 

Hoće li novi crnački pokret nadići ograničenja akcija za građanska prava 
iz šezdesetih, onkraj spontanih urbanih nemira iz sedamdesetih, onkraj 
separatizma u koaliciji bijelaca i crnaca u novom povijesnom savezu? Nije 
postojao način da se to sazna 1978. Godine 1978. šest milijuna crnih ljudi 
bilo je nezaposleno. Kao što je rekao Langston Hughes, što se dogodi s 
odgođenim snom? Hoće li on usahnuti ili će eksplodirati? Ako je eksplo- 
dirao, kao što je u prošlosti, on će doći s određenom neminovnošću — koja 
proizlazi iz uvjeta crnačkog života u Americi — a opet, zato što nitko nije 
znao kada, on će doći kao iznenađenje. 

“Nemoguća pobjeda: 
Vijetnam 


OD 1964. DO I972. najbogatija i najmoćnija zemlja u povi- 
jesti svijeta uložila ja maksimalan vojni napor, upotrebljavajući sve izuzev 
atomskih bombi, da porazi nacionalistički pokret u malenoj, seljačkoj 
zemlji — i nije uspjela. Kada su Sjedinjene Američke Države vodile borbu 
u Vijetnamu, bila je to organizirana moderna tehnologija protiv organi- 
ziranih ljudskih bića i ljudska su bića pobijedila. 

Tijekom tog rata, u Sjedinjenim Američkim Državama razvio se najveći 
antiratni pokret koji je nacija ikad doživjela, pokret koji je igrao kritičnu 
ulogu u privođenju rata kraju. 

Bila je to još jedna zapanjujuća činjenica iz šezdesetih. 

Ujesen 1945. Japan je, poražen, bio prisiljen napustiti Indokinu, bivšu 
francusku koloniju koju je okupirao na početku rata. U međuvremenu 
ondje je ojačao revolucionarni pokret, odlučan okončati kolonijalnu vlast 
i stvoriti novi život za seljake Indokine. Pod vodstvom Ho Chi Minha ti 
su se revolucionari borili protiv Japanaca i nakon što su oni otišli održano 
je spektakularno slavlje u Hanoju potkraj 1945., s milijun ljudi na ulicama 
poslije čega je objavljena Deklaracija neovisnosti. Preuzeli su je od Deklaracije 
o pravim čovjeka i građanina, nastale tijekom Francuske revolucije i od 
američke Deklaracije o neovisnosti i počinjala je ovako: »Svi su ljudi stvoreni 
jednaki. Stvoritelj ih je obdario stanovitim neotuđivim pravima među koje 
spadaju život, sloboda i traženje sreće.« Baš kao što su Amerikanci iznijeli 
svoje pritužbe usmjerene protiv engleskog kralja, Vijetnamci su iznijeli svoje 
prigovore protiv francuske vladavine: 


Provodili su neljudske zakone. ... Izgradili su više zatvora nego škola. 
Nemilosrdno su pobili naše domoljube, ustanke su gušili u rijekama 
krvi. Sputavali su javno mnijenje. ... Oduzeli su nam naša polja riže, naše 
rudnike, naše šume i naše sirovine. ... 

Izmislili su brojne neopravdane poreze i sveli naš narod, osobito naše 


seljaštvo, na stanje ekstremnog siromaštva. ... 

.. od kraja prošle godine, do početka ove godine ... više od dva milijuna 
naših sugrađana umrlo je od gladi. ... 

Cjelokupni vijetnamski narod, prožet zajedničkom svrhom, odlučan je 
boriti se do gorkog kraja protiv svakog pokušaja francuskih kolonizatora 
da ponovo osvoje njegovu zemlju. 


Studija o Vijetnamskom ratu američkog Ministarstva obrane, koja je 
trebala biti »vrhunska tajna«, ali su je u javnost pustili Daniel Ellsberg i 
Anthony Russo u slučaju slavnih Pentagonskih dokumenata, opisuje djelo 
Ho Chi Minha: 


... Ho je Vietminh izgradio u jedinu političku organizaciju diljem Vijetnama 
sposobnu za učinkovit otpor bilo Japancima bilo Francuzima. On je bio 
jedini vijetnamski vođa iz doba rata kojeg je slijedila cijela nacija i učvrstio 
je širu vjernost vijetnamskog naroda u sebe kada je tijekom kolovoza-rujna 
1945. zbacio Japance ... uspostavio je Demokratsku Republiku Vijetnam i 
pripremio je doček za nadolazeće savezničke okupacijske snage. ... Tijekom 
nekoliko tjedana u rujnu 1945., Vijetnam je bio — prvi i jedini put u svojoj 
modernoj povijesti — slobodan od strane dominacije i ujedinjen od sjevera 
do juga pod Ho Chi Minhom. ... 


Zapadne sile već su radile na tome da to promijene. Engleska je okupirala 
južni dio Indokine i potom ga vratila Francuzima. Nacionalistička Kina 
(riječ je o onoj pod Chiang Kai-shekom, prije komunističke revolucije) 
okupirala je sjeverni dio Indokine, a Sjedinjene Američke Države uvjerile 
su je da taj dio vrati Francuzima. Kao što je Ho Chi Minh rekao ame- 
ričkom novinaru: »Mi očigledno ostajemo potpuno sami. ... Morat ćemo 
ovisiti o sebi samima.« 

Između listopada 1945. i veljače 1946., Ho Chi Minh je napisao osam 
pisama predsjedniku Harryju Trumanu, podsjećajući ga na obećanja o 
samoodređenju iz Atlantske povelje. Jedno od pisama poslano je i Trumanu 
i Ujedinjenim narodima: 


Želim skrenuti pozornost Vaše Ekselencije iz strogo humanitarnih razloga 
na sljedeće pitanje. Dva milijuna Vijetnamaca umrlo je od gladi tijekom 
zime 1944. i proljeća 1945. zbog politike izgladnjivanja Francuza koji 
su oduzeli i uskladištili svu raspoloživu rižu sve dok nije istrulila. ... Tri 


četvrtine obrađene zemlje poplavljeno je u ljeto 1945., poslije čega je 

uslijedila velika suša; od uobičajene žetve izgubljeno je pet šestina uroda. ... 
Mnogi ljudi gladuju. ... Osim ako nam velike svjetske sile i međunarodne 
humanitarne organizacije ne pruže trenutačnu pomoć, mi se suočavamo 


s neminovnom katastrofom. .... 


Truman nikad nije odgovorio. 

U listopadu 1946. Francuzi su bombardirali Haiphong, luku u sjevernom 
Vijetnamu i tada je započeo osmogodišnji rat između pokreta Vierminh i 
Francuza oko toga tko će vladati Vijetnamom. Poslije pobjede komunista 
u Kini 1949. i Korejskog rata iduće godine, Sjedinjene Američke Države 
Francuzima su počele slati velike količine vojne pomoći. Do 1954. Sjedinjene 
Američke Države poslale su 300.000 komada ručnog vatrenog oružja i 
strojnica, dovoljno da se opremi čitava francuska vojska u Indokini i mili- 
jardu dolara financijske pomoći; sveukupno, SAD je financirao 80 posto 
francuskih ratnih napora. 

Zašto su Sjedinjene Američke Države to činile? U javnosti govorilo se da 
su Sjedinjene Američke Države pomagale kako bi se zaustavio komunizam 
u Aziji, ali nije bilo previše javne rasprave o tome. U tajnim memorandu- 
mima Vijeća za nacionalnu sigurnost (koje je predsjednika savjetovalo o 
vanjskoj politici) 1950. se počelo govoriti o onome što će biti poznato kao 
»domino teorija« — da će, poput reda domino kocaka, ako jedna zemlja 
potpadne pod komunizam, sljedeća učiniti to isto, i tako redom. Stoga je 
bilo važno spriječiti da prva ne padne. 

Tajni memorandum Vijeća za nacionalnu sigurnost iz lipnja 1952. 
također je ukazivao na lanac američkih vojnih baza na obalama Kine, 
Filipina, Tajvana, Japana, Južne Koreje: 


Komunistički nadzor nad cijelom Jugoistočnom Azijom američku će 
poziciju na pacifičkom priobalnom otočnom pojasu učiniti nesigurnom 
i ozbiljno će ugroziti fundamentalne američke sigurnosne interese na 


Dalekom istoku. 


Jugoistočna je Azija, osobito Malaja i Indonezija, glavni svjetski izvor prirodne 


gume i kositra i proizvođač petroleja i drugih strateških važnih roba. ... 

Također je bilo primijećeno da je Japan ovisio o riži iz Jugoistočne Azije, 
a komunistička pobjeda ondje bi »učinila ekstremno teškim sprječavanje 
eventualne prilagodbe Japana na komunizam«. 

Godine 1953. studija kongresnog izaslanstva izvijestila je: »Područje 
Indokine neizmjerno je bogato rižom, gumom, ugljenom i željeznom 
rudom. Njezin položaj čini je strateškim ključem za ostatak Jugoistočne 
Azije.« Te godine, u memorandumu američkog Ministarstva vanjskih 
poslova objavljeno je da su Francuzi gubili rat u Indokini, da nisu uspjeli 
»zadobiti dovoljno domorodačke potpore«, izrazivši strah da će pregovorima 
postignut dogovor »značiti eventualno prepuštanje komunizmu ne samo 
Indokine nego i cijele Jugoistočne Azije« i izveden je sljedeći zaključak: 
»Ako su se Francuzi doista odlučili povući, SAD će najozbiljnije morati 
razmotriti hoće li preuzeti njihovu ulogu na tom području.« 

Godine 1954. Francuzi su se, u nemogućnosti da steknu naklonost 
Vijetnamaca, koji su premoćno stali uz Ho Chi Minha i revolucionarni 
pokret, morali povući. 

Međunarodni skup u Ženevi predsjedao je potpisivanju mirovnog spo- 
razuma između Francuza i Vietminha. Dogovoreno je da će se Francuzi 
privremeno povući u južni dio Vijetnama, da će Vierminh ostati na sjeveru 
i da će se u roku od dvije godine održati izbori o ujedinjenom Vijetnamu 
čime će se Vijetnamcima omogućiti da izaberu svoju vlast. 

Sjedinjene Američke Države brzo su poduzele korake da spriječe to 
ujedinjenje i da Južni Vijetnam učvrste kao američku sferu. U Saigonu 
su na čelo vlade postavile bivšeg vijetnamskog dužnosnika po imenu Ngo 
Dinh Diem, koji je donedavno živio u New Jerseyju i kojeg su nagovorili 
da ne održi predviđene izbore za ujedinjenje. U memorandumu Združenog 
stožera oružanih snaga s početka 1954. stajalo je da su obavještajne procjene 
pokazale »da bi dogovor temeljen na slobodnim izborima bio praćen gotovim 
sigurnim prepuštanjem Udruženih država [Laos, Kambodža i Vijetnam — 
tri dijela Indokine koje je stvorila Ženevska konferencija] komunističkom 
nadzoru«. Diem je uvijek iznova blokirao izbore koje je zahtijevao Vietminh, 
a sameričkim novcem i oružjem njegova se vlada sve čvršće i čvršće utvr- 
đivala. Kao što su to iskazali Pentagonski dokumenti: »Južni Vijetnam u 
biti je bio tvorevina Sjedinjenih Američkih Država.« Diemov je režim 
postajao sve nepopularniji. Diem je bio katolik, a većina su Vijetnamaca 
bili budisti; Diem je bio blizak sa zemljoposjednicima, a to je bila zemlja 
seljaka. Njegovo pretvaranje da će provesti zemljišnu reformu stanje stvari 
u osnovi je ostavilo onakvim kakvo je i bilo. Pokrajinske poglavare koje je 

izabrala lokalna samouprava zamijenio je sa svojim ljudima, imenovanima 
u Saigonu; do 1962., 88 posto tih pokrajinskih poglavara bili su ljudi iz 
vojske. Diem je zatvarao sve više i više Vijetnamaca koji su režim kritizirali 
zbog korupcije, zbog nepostojanja reforme. 

Na selu, kamo Diemov državni aparat nije mogao dovoljno efikasno 
doprijeti, ubrzano je rasla opozicija i negdje oko 1958. započele su gerilske 
aktivnosti usmjerene protiv režima. Komunistički režim u Hanoiu pružao 
je pomoć, ohrabrenje i slao ljude na jug — većinom južnjake koji su otišli 
na sjever poslije Ženevskih sporazuma — kako bi podupro gerilski pokret. 
Godine 1960., na Jugu je osnovana Nacionalna oslobodilačka fronta. Ona 
je ujedinjavala raznolike struje koje su se protivile režimu; njezina snaga pro- 
izlazila je iz snage južnovijetnamskog seljaštva, koje je to smatralo načinom 
mijenjanja svojih svakodnevnih života. Analitičar američke vlade po imenu 
Douglas Pike, u svojoj knjizi Vret Cong, koja se zasnivala na intervjuima s 
pobunjenicima i zaplijenjenim dokumentima, pokušao je realistički pro- 
cijeniti s čim su se suočavale Sjedinjene Američke Države: 


U 2561 selu u Južnom Vijetnamu Nacionalna oslobodilačka fronta 
stvorila je mnoštvo sociopolitičkih organizacija na nacionalnoj razini, 
u zemlji gdje masovna organizacija ... praktički nije postojala. ... Izuzev 
NLF-a nikad nije uistinu postojala politička stranka s masovnom bazom 


u Južnom Vijetnamu. 


Pike je napisao: »Komunisti su u sela Južnog Vijetnama unijeli znatnu 
društvenu promjenu i velikim su dijelom to učinili sredstvima komunika- 
cijskog procesa.« »To jest, oni su bili kudikamo više organizatori nego što 
su bili ratnici«. »Ono što me najviše zapanjilo u vezi s NLF-om jest njegova 
totalnost društvene revolucije na prvom mjestu, a rata na drugom.« Pike je 
bio impresioniran masovnim uključivanjem seljaka u taj pokret. »Ruralnog 
se Vijetnamca nije smatralo samo pijunom u borbi za vlast nego aktivnim 
elementom tijekom udara. On je bio udar.« Pike je napisao: 


Svrha tog golemog organizacijskog napora bilo je ... restrukturirati društveni 
poredak sela i obučiti sela da sama sebe kontroliraju. To je bio plan NLF-a 
od kojeg se nije skretalo od početka. Ne ubijanje ARVN-ovih (sajgonskih) 
vojnika, ne zauzimanje teritorija, ne priprema za neku veliku pravu bitku 
dviju vojski ... već dubinska organizacija ruralnog stanovništva putem 


instrumenta samokontrole. 

Pike je procijenio da je članstvo NLF-a na početku 1962. zastalo na oko 
300.000 ljudi. Pentagonski dokumenti govore o tom razdoblju: »Samo je 
Vietkong imao neku stvarnu potporu i utjecaj na šire slojeve na selu.« 

Kada je Kennedy preuzeo predsjednički položaj na početku 1961., nastavio 
je s političkim smjernicama Trumana i Eisenhowera u Jugoistočnoj Aziji. 
Gotovo odmah, prema Pentagonskim dokumentima, odobrio je tajni plan 
za različite vojne akcije u Vijetnamu i Laosu, uključujući »slanje agenata u 
Sjeverni Vijetnam« da sudjeluju u »sabotažama i manjim prepadima«. Još 
1956. govorio je o »zapanjujućem uspjehu predsjednika Diema« a o Diemovu 
Vijetnamu rekao je »Njegova politička sloboda jest nadahnuće.« 

Jednog dana u lipnju 1963. budistički redovnik sjeo je na javni trg u 
Saigonu i zapalio se. Još budističkih svećenika počelo je počinjati samo- 
ubojstva spaljivanjem kako bi dramatizirali svoje protivljenje Diemovu 
režimu. Diemova policija izvršila je prepad na budističke pagode i hramove, 
ranivši trideset redovnika, uhitivši 1400 ljudi i zatvorila pagode. U gradu 
je došlo do demonstracija. Policija je otvorila vatru, ubivši devet ljudi. Tada 
je u Huću, u drevnoj prijestolnici, u znak prosvjeda demonstriralo deset 
tisuća ljudi. 

Prema Ženevskim sporazumima Sjedinjenim Američkim Državama 
bilo je dopušteno imati 685 vojnih savjetnika u južnom dijelu Vijetnama. 
Eisenhower je potajno slao po nekoliko tisuća. Za vrijeme Kennedyja ta 
je brojka narasla na šesnaest tisuća, a neki od njih počeli su sudjelovati u 
borbenim operacijama. Diem je gubio. Većinu sela u Južnom Vijetnamu 
tada su kontrolirali lokalni seljani koje je organizirao NLEF. 

Diem je postajao neugodnost, prepreka za djelotvorni nadzor nad 
Vijetnamom. Neki su vijetnamski generali počeli kovati urotu da zbace 
njegov režim, održavajući vezu s čovjekom iz CIA-e pod imenom Lucien 
Conein. Conein se potajno sastao s američkim veleposlanikom Henryjem 
Cabotom Lodgeom, koji je entuzijastički podržao vojni udar. Lodge je o 
tome izvijestio Kennedyjeva pomoćnika McGeorgea Bundyja, 25. listopada 
(Pentagonski dokumenti): »Osobno sam odobrio svaki sastanak između 
generala Tran Van Dona i Coneina koji je izričito provodio moje zapovijedi 
u svakom pojedinom slučaju.« Kennedy se činio neodlučan, no nije poduzet 
nikakav korak kako bi se upozorilo Diema. Doista, malo prije vojnog udara 
i upravo poslije njega, dok je bio u vezi s urotnicima preko Coneina, Lodge 
je provodio vikend s Diemom u odmaralištu na obali mora. Kada su 1. 
studenoga 1963. generali napali predsjedničku palaču, Diem je telefonirao 
veleposlaniku Lodgeu i uslijedio je ovaj razgovor: 

Diem: Neke su se jedinice pobunile i želim znati kakav je stav Sjedinjenih 
Američkih Država? 

Lodge: Mislim da nisam dovoljno obaviješten kako bih ti to mogao reći. 
Čuo sam pucnjavu, ali nisam upoznat sa svim činjenicama. Usto, 
sada je u Washingtonu 4.30 ujutro i nemoguće je da američka 
vlada sada ima stajalište o tome. 


Diem: Ali moraš imati neke općenite naznake. ... 


Lodge je rekao Diemu da mu telefonira ako on može učiniti išta glede 
njegove fizičke sigurnosti. 

To je bio posljednji razgovor koji je neki Amerikanac vodio s Diemom. 
On je pobjegao iz palače, no njega i njegovog brata uhvatili su urotnici, 
izvukli iz kamiona i pogubili. 

Tijekom prve polovine 1963. Kennedyjev podtajnik za vanjsku politiku U, 
Alexis Johnson održao je govor pred Ekonomskim klubom iz Detroita: 


Kakva je to privlačnost koju je Jugoistočna Azija kroz stoljeća imala za velike 
sile koje su je okruživale sa svih strana? Zašto je ona poželjna i zašto je važna? 
Prvo, ona pruža raskošnu klimu, plodno tlo, bogate prirodne resurse, rela- 
tivno raštrkano stanovništvo u većini područja i prostor za širenje. Zemlje 
Jugoistočne Azije proizvode bogate izvozne viškove kao što su riža, guma, 


tikovina, žito, kositar, začini, nafta i mnoge druge. ... 


To nije jezik kojim se predsjednik Kennedy koristio u svojim objašnjenjima 
američkoj javnosti. On je govorio o komunizmu i slobodi. Na novinskoj 
konferenciji 14. veljače 1962. rekao je: »Da, kao što znate, SAD je više od 
desetljeća pomagao vladi, narodu Vijetnama, da održi svoju neovisnost.« 

Tri tjedna poslije pogubljenja Diema na samog je Kennedyja izvršen 
atentat, a njegov zamjenik, potpredsjednik Lyndon Johnson, preuzeo je 
predsjedničku dužnost. 

Generali koji su naslijedili Diema nisu mogli ugušiti Nacionalnu oslo- 
bodilačku frontu. Uvijek iznova američki su čelnici izražavali svoju zbu- 
njenost popularnošću NLF-a, visokim borbenim duhom njegovih vojnika. 
Povjesničari iz Pentagona napisali su da se Eisenhower, kada se sastao sa 
sljedećim izabranim predsjednikom Kennedyjem u siječnju 1961., »naglas 
čudio zašto se, u intervencijama ove vrste, uvijek čini da nailazimo na bor- 
beni duh komunističkih snaga koji je bolji od onoga demokratskih snaga«. 
A general Maxwell Taylor izvijestio je potkraj 1964.: 

Sposobnost Vietkonga da kontinuirano obnavlja svoje jedinice i da nado- 
knadi svoje gubitke jedan je od misterija gerilskog ratovanja. ... Nije riječ 
samo o tome da jedinice Vietkonga imaju rekuperacijske moći feniksa nego 
i o tome da posjeduju zapanjujuću sposobnost održavanja borbenog duha. 
Samo smo u rijetkim slučajevima pronašli dokaze o slabom borbenom 
duhu među zatvorenicima Vietkonga ili zabilježenom u zaplijenjenim 


dokumentima Vietkonga. 


Početkom kolovoza 1964. predsjednik Johnson iskoristio je magloviti niz 
događaja u Tonkinškom zaljevu, pred obalom Sjevernog Vijetnama, da 
pokrene potpuni napad na Vijetnam. Johnson i ministar obrane Robert 
McNamara rekli su američkoj javnosti da su sjevernovijetnamski torpedni 
čamci napali američke razarače. »Za vrijeme rutinske ophodnje u međuna- 
rodnim vodama«, rekao je McNamara, »američki razarač Maddox pretrpio je 
neizazvani napad«. Poslije se pokazalo da je epizoda u Tonkinškom zaljevu 
bila krivotvorina, da su najviši američki dužnosnici lagali javnosti — baš kao 
što su to učinili u slučaju Kube za vrijeme Kennedyja. U stvarnosti CIA se 
uključila u tajnu operaciju napada na sjevernovijetnamska obalna postrojenja 
— stoga ako je i bilo napada, on ne bi bio »ncizazvan«. To nije bila »rutinska 
ophodnja«, zato što se Maddox nalazio na posebnom zadatku elektronskog 
špijuniranja. I to nisu bile međunarodne vode, već vijetnamske teritorijalne 
vode. Pokazalo se da nikakva torpeda nisu otvorila vatru na Madadox, kao što 
je to rekao McNamara. Jedan drugi napad na jedan drugi razarač o kojem 
je javljeno, dvije noći poslije, koji je Johnson nazvao »otvorenom agresijom 
na otvorenom moru«, također se čini da je bio izmišljotina. 

U vrijeme tog incidenta državnog tajnika Ruska pitali su na televizijskoj 
postaji NBC: 


NOVINAR: Kakvo nam objašnjenje, dakle, možete iznijeti glede tog 
neizazvanog napada? 

RUSK: Eh, nisam bio u mogućnosti, da budem posve iskren, doći do 
potpuno zadovoljavajućeg objašnjenja. Postoji velik ponor shva- 
ćanja, između tog svijeta i našeg svijeta, koji je ideološke naravi. 
Oni vide ono što mi smatramo stvarnim svijetom u potpuno 
drugačijim kategorijama. Sami su njihovi procesi logičkog za- 
ključivanja različiti. Stoga je vrlo teško da jedni drugima uđemo 


u glavu nadilaženjem tog velikog ideološkog ponora. 

Tonkinški je »napad« doveo do kongresne rezolucije, jednoglasno prihvaćene u 
Zastupničkom domu i samo s dva glasa neslaganja u Senatu, što je Johnsonu 
dalo ovlasti da poduzme onakvu vojnu akciju u Jugoistočnoj Aziji kakva ja 
njemu odgovarala. Dva mjeseca prije incidenta u Tonkinškom zaljevu, čelnici 
američke vlasti sastali su se u Honoluluu i razgovarali o takvoj rezoluciji. 
Rusk je na tom sastanku rekao, prema Pentagonskim dokumentima, da »je 
javno mnijenje u Sjedinjenim Američkim Državama po pitanju politike 
prema Jugoistočnoj Aziji u ovom trenutku gadno podijeljeno i da je, stoga, 
predsjedniku bila potrebna potvrda potpore«. 

Tonkinška rezolucija predsjedniku je dala ovlasti da započne s neprija- 
teljskim djelovanjima bez objave rata u Kongresu, što je Ustav zahtijevao. 
Vrhovni sud, koji je trebao nadzirati primjenu Ustava, brojni su pisci 
predstavki tijekom Vijetnamskog rata tražili da taj rat proglasi neustavnim. 
Uvijek iznova, on je odbijao čak i razmotriti to pitanje. 

Odmah nakon Tonkinške afere američki ratni zrakoplovi počeli su 
bombardirati Sjeverni Vijetnam. Tijekom 1965. više od 200.000 američkih 
vojnika bilo je poslano u Južni Vijetnam, a tijekom 1966. poslano je daljih 
200.000. Do početka 1968. ondje je bilo više od 500.000 američkih voj- 
nika, a američke zračne snage bacale su bombe brzinom neusporedivom u 
povijesti. Sitne trunke golemih ljudskih patnji izazvanih tim bombardira- 
njima došle su do vanjskog svijeta. Na dan 5. lipnja 1965. New York Times 
je prenio vijest iz Saigona: 


Nakon što su se komunisti povukli iz Quangngaija prošli ponedjeljak, 
američki bombarderi tukli su po brežuljcima prema kojima su se zaputili. 
Mnogi Vijetnamci — jedna procjena govori o čak 500 ljudi — bili su ubijeni 
tim udarima. Amcričke tvrdnje govore o tome da su to vojnici Vietkonga. 
Međutim tri od četiri pacijenta koji su u vijetnamskim bolnicama poslije 
toga tražili da ih se liječi od opeklina dobivenih napalmom ili želatinastim 


benzinom, bile su seoske žene. 
Na dan 6. rujna, jedna druga redakcijska vijest iz Saigona: 


U pokrajini Bien Hoa južno od Saigona 15. kolovoza američko ratno zra- 
koplovstvo slučajno je bombardiralo budističku pagodu i katoličku crkvu 
... bilo je to treći put da je pagoda bila bombardirana tijekom 1965. Hram 
religiozne sekte Cao Dai na istom području bio je bombardiran dvaput 
ove godine. 

U jednom drugom području delte ženi su obje ruke spaljene napalmom, a 
njezini su očni kapci toliko jako opečeni da ih ne može zatvoriti. Kada dođe 
vrijeme da krene spavati, njezina obitelj preko njezine glave stavi pokrivač. 
Toj je ženi tijekom napada koji ju je osakatio ubijeno dvoje djece. 

Tek nekolicina Amerikanaca cijeni ono što njihova zemlja uz pomoć 
zračnih snaga radi Južnom Vijetnamu ... u Južnom Vijetnamu nedužni 


civili umiru svaki dan. 


Velika područja Južnog Vijetnama bila su proglašena »slobodnim vatrenim 
zonama«, što je značilo da su sve osobe koje su ostale unutar njih — civili, 
stari ljudi, djeca — smatrani neprijateljem, a bombe su bacane po volji. 
Sela za koja se sumnjalo da pružaju utočište pripadnicima Vietkonga bila 
su podložna misijama »traži i uništi« — muškarci dovoljno stari za vojnu 
službu bili su ubijani, kuće su spaljivane, žene, djeca i stari ljudi bili su 
slani u izbjegličke logore. Jonathan Schell, u svojoj knjizi Tbe Village of 
Ben Suc, opisuje takvu operaciju: selo je opkoljeno, napadnuto, muškarac 
koji je vozio bicikl ubijen, troje ljudi koji su bili na izletu uz rijeku nasmrt 
su ustrijeljeni, kuće uništene, žene, djeca, stari ljudi skupljeni, odvedeni iz 
svojih pradjedovskih domova. 

CIA je u Vijetnamu, u programu nazvanom »Operacija Phoenix«, potajno, 
bez suđenja, u Južnom Vijetnamu pogubila najmanje dvadeset tisuća civila 
za koje se sumnjalo da su bili pripadnici komunističke ilegale. Analitičar 
naklonjen trenutnoj vlasti napisao je u siječnju 1945. u časopisu Foreign Affairs: 
»Iako je program Phoenix nesumnjivo ubio ili zatočio mnoge nevine civile, 
on je također eliminirao mnoge pripadnike komunističke infrastrukture.« 

Poslije rata objavljivanje arhiva Međunarodnog Crvenog križa poka- 
zalo je da su u južnovijetnamskim zatvorskim logorima, u kojima je na 
vrhuncu rata držano 65.000 do 70.000 ljudi koji su često bili premlaćivani 
i mučeni, američki savjetnici to promatrali i povremeno u tome sudjelovali. 
Promatrači iz Crvenoga križa otkrili su kontinuiranu, sustavnu brutalnost 
u dva glavna vijetnamska logora za ratne zarobljenike — u Phu Quocu i u 
Qui Nhonu, gdje su bili raspoređeni američki savjetnici. 

Do kraja Vijetnamskog rata na Vijetnam je bačeno sedam milijuna tona 
bombi, dvaput više od ukupne količine bombi bačenih na Europu i Aziju 
tijekom Drugog svjetskog rata — gotovo jedna bomba od 250 kilograma 
na svako ljudsko biće u Vijetnamu. Procjenjuje se da je bilo 20 milijuna 
kratera od bombi diljem zemlje. Uz to, zrakoplovi su izbacivali otrovnu 
vodenu prašinu kako bi se uništilo drveće i sve vrste raslinja — područje 

veličine savezne države Massachusetts bilo je prekriveno takvim otrovom. 
Vijetnamske su majke javljale o prirođenim defektima kod svoje djece. 
Biolozi s Yalea, koristeći se istim otrovom (2, 4, 5 T) na miševima, izvijestili 
su o rođenju miševa s defektima i rekli da nemaju razloga vjerovati da je 
njegovo djelovanje na ljude bilo različito. 

Na dan 16. ožujka 1968. četa američkih vojnika ušla je u seoce My Lai 
4, u pokrajini Quang Ngai. Skupili su stanovnike, uključujući starce i žene 
s dojenčadi u rukama. Tim ljudima zapovjeđeno je da uđu u jamu, gdje 
su ih američki vojnici metodički nasmrt strijeljali. O svjedočenju Jamesa 
Dursija, strijelca, na kasnijem suđenju poručniku Williamu Calleyju, 
izvješteno je u New York Timesu: 


Poručnik Calley i strijelac u suzama po imenu Paul D. Meadlo - isti 
vojnik koji je djeci davao slatkiše prije nego ih je ustrijelio — gurali su 
zatvorenike u jamu. ... 

»Zapovijed da se puca došla je od poručnika Calleyja, ne mogu se 
sjetiti točnih riječi — bilo je nešto kao “počnite pucati'.« 

Meadlo se okrenuo prema meni i rekao: “Pucaj, zašto ne pucaš?' 

Plakao je. 

Rekao sam: “Ne mogu. Ne želim. 

Tada su poručnik Calley i Meadlo uperili svoje puške u jamu i 
zapucali. 

Ljudi su se skrivali jedni iza drugih; majke su pokušavale zaštititi 
svoju djecu. ... 


Novinar Seymour Hersh u svojoj knjizi My La: 4, piše: 


Kada su vojni istražitelji došli do neplodnog područja u studenom 1969., u 
vezi s istragom o My Laiju u Sjedinjenim Američkim Državama, pronašli 
su masovne grobnice na trima mjestima te jamu punu leševa. Procjenjuje 
se da je ondje pobijeno i zakopano između 450 i 500 ljudi — većinom žena, 


djece i staraca. 


Vojska je pokušala zataškati što se dogodilo. Međutim počelo je kružiti pismo 
vojnika po imenu Ron Ridenhoura, koji je čuo o tom krvoproliću. Postojale 
su fotografije ubijanja koje je snimio vojni fotograf Ronald Haeberle. Seymour 
Hersh, radeći rada za antiratnu novinsku agenciju u Jugoistočnoj Aziji koja 

se zvala Dispatch News Servis, pisao je o tome. Priča o tom krvoproliću 
pojavila se u svibnju 1968. u dvjema francuskim publikacijama, jedna se 
zvala Sud Vietnam en Lutte a drugu je objavljivalo sjevernovijetnamsko 
izaslanstvo na mirovnim pregovorima u Parizu — međutim američki tisak 
na to nije obraćao pozornost. 

Nekoliko časnika koji su sudjelovali u krvoproliću u My Laiju bilo je 
izvedeno pred sud, no samo je poručnik William Calley proglašen krivim. 
Osuđen je na doživotnu zatvorsku kaznu, međutim njegova je kazna dvaput 
bila smanjivana; odslužio je tri godine — Nixon je zapovjedio da bude u 
kućnom pritvoru umjesto u pravom zatvoru — i potom je bio pomilovan. 
Tisuće je Amerikanaca došlo kako bi poduprlo njegovu obranu. Dio je njih 
njegova djela opravdavao domoljublje, kao nužnost u borbi protiv »komu- 
nista«. Za dio se njih čini da su smatrali da je on bio nepravedno izdvojen u 
ratu s mnogo sličnih zločina. Pukovnik Oran Henderson, koji je bio zadužen 
za zataškavanje ubojstva u My Laiju, novinarima je početkom 1971. rekao: 
»Svaka jedinica veličine brigade negdje skriven ima svoj My Lai.« 

Doista, My Lai bio je jedinstven samo po svojim podrobnostima. Hersh 
je izvijestio o pismu koje je jedan američki vojnik poslao svojoj obitelji i 


objavio ga u lokalnim novinama: 


Dragi mama i tata, 

danas smo otišli na zadatak i nisam previše ponosan na sebe, na svoje 
prijatelje ili na svoju zemlju. Spalili smo sve kućice koje su nam se ukazale 
pred očima! 

Bila je to mala ruralna mreža sela i ti su ljudi bili nevjerojatno siromašni. 
Moja je jedinica spalila i opljačkala njihovu oskudnu imovinu. Dopustite 
mi da vam pokušam objasniti tu situaciju. 

To su kućerci prekriveni palminim lišćem. Svaki od njih ima bunkere 
od osušenog blata. Svrha je tih bunkera da štiti njihove obitelji. Neka vrst 
skloništa od zračnih napada. 

Zapovjednici iz moje jedinice, međutim, zauzeli su stav da ti bunkeri 
imaju ofenzivnu svrhu. Stoga je zapovjeđeno da spalimo do temelja svaku 
kućicu za koju ustanovimo da ima bunker. 

Kada se deset helikoptera jutros prizemljilo, usred tih kućica, i kad je 
po šest muškaraca iskočilo iz svakog od tih »helića«, otvorili smo vatru 


odmah po prizemljenju. Pucali smo u sve kućice u koje smo mogli. ... 

A onda smo spalili te kućerke. ... Svi su plakali, preklinjući i moleći 
nas da ih ne razdvajamo i da im ne odvodimo muževe i očeve, sinove i 
djedove. Žene su jecale i jaukale. 

Potom su prestravljeno gledali kako im spaljujemo domove, osobne 


stvari i hranu. Da, spalili smo svu rižu i ustrijelili svu stoku. 


Što je sajgonska vlada postajala nepopularnija, to su očajniji postali vojni 
napori da to nadoknade. Tajno kongresno izvješće s kraja 1967. objavilo je 
da je Vietkong razdijelio pet puta više zemlje seljacima od južnovijetnamske 
vlade, čiji je program podjele zemlje došao »praktički do mrtve točke«. Izvješće 
je govorilo: »Vietkong je eliminirao dominaciju zemljoposjednika i prebacio 
je zemlje koje su posjedovali odsutni zemljoposjednici i G. V. N. [Vlada 
Vijetnama] na bezemljaše i druge koji surađuju s vlastima Vietkonga.« 

Nepopularnost sajgonske vlade objašnjava uspjeh Nacionalne oslobodilačke 
fronte u infiltriranju u Saigon i u druge gradove u kojima je upravljala njegova 
vlada početkom 1968., a da ljudi tamo nisu upozorili vladu. NLF je pokrenuo 
iznenadnu ofenzivu (bilo je to doba »Teta«, njihovih novogodišnjih praznika) 
koja ga je dovela u središte Saigona, te spriječila promet na uzletištu Tan 
San Nhur, čak je nakratko uspio okupirati i američko veleposlanstvo. Ta 
je ofenziva bila odbijena, ali je demonstrirala da sva golema vatrena moć 
koju su Sjedinjene Američke Države sručile na Vijetnam nije uništila NLF, 
njegov borbeni duh, njegovu narodnu potporu, njegovu volju za borbom. 
Ona je natjerala američku vladu da ponovno procijeni stanje, američki 
narod na danje sumnje. 

Krvoproliće čete običnih vojnika u My Laiju bilo je sitni događaj u uspo- 
redbi s planovima visokorangiranih vojnih i civilnih čelnika da masovnim 
razaranjem kazne civilno stanovništvo Vijetnama. Pomoćnik ministra 
obrane John McNaughton početkom 1966., uvidjevši da bombardiranje 
širokih razmjera sjevernovijetnamskih sela nije donosilo željeni rezultat, 
predložio je drugačiju strategiju. Zračni će napadi na sela, rekao je, »stvoriti 
kontraproduktivni val zgražanja u inozemstvu i kod kuće«. Umjesto toga 
predložio je: 


Uništenje bi ustava i nasipa, međutim — ako se to napravi kako treba — 
moglo ... biti obećavajuće. To bi trebalo proučiti. Takvo uništenje ne ubija 
ili potapa ljude. Površinskim plavljenjem riže, nakon nekog vremena dolazi 


do raširenog izgladnjivanja (više od milijun ljudi?) osim ako se ne osigura 

hrana — što bismo se mi mogli ponuditi da ćemo učiniti »za konferencij- 


skim stolom. ... 


Svrha teškog bombardiranja bila je uništenje volje običnih Vijetnamaca da 
se odupru, kao i tijekom bombardiranja njemačkih i japanskih središta s 
mnogobrojnim stanovništvima u Drugom svjetskom ratu — unatoč javnom 
ustrajavanju predsjednika Johnsona da se bombardiraju samo »vojne mete«. 
Vlada se koristila izrazima kao što su »još jedan mali zavrtaj« kako bi opisala 
bombardiranje. CIA je u jednom trenu 1966. predložila »program bombar- 
diranja većeg intenziteta«, prema Pentagonskim dokumentima usmjerenog 
protiv, riječima CIA-e, »volje režima kao ciljanog sustava«, 

U međuvremenu, baš preko granice Vijetnama, u susjednoj zemlji, u 
Laosu, gdje se desničarska vlada koju je postavila CIA suočila s pobunom, 
jedan od najljepših predjela na svijetu, Zaravan ćupova, bio je uništen bom- 
bardiranjem. O tome nisu izvijestili ni vlada ni tisak, već je Amerikanac 
koji je živio u Laosu, Fred Branfman, ispričao tu priču u svojoj knjizi 


Voices from the Plain of Jars: 


Preko 25.000 borbenih letova preletjelo je preko Zaravni ćupova od početka 
svibnja 1964. do kraja rujna 1969.; više od 75.000 tona bombi bačeno 
je na nju; na zemlji su tisuće ubijene i ranjene, deseci tisuća natjerani su 
ispod zemlje, a čitavo društvo iznad površine tla bilo je sravnjeno. 


Branfman, koji je govorio laoski jezik i živio u selu s laoskom obitelji, in- 
tervjuirao je stotine izbjeglica u bijegu pred bombardiranjem koje su se 
slijevale u glavni grad Vientiane. Zabilježio je njihove izjave i sačuvao je 
njihove crteže. Dvadesetšestogodišnja njegovateljica iz Xieng Khouanga 
pripovijedala je o svom životu u svom selu: 


Bila sam jedno sa zemljom, sa zrakom, s poljima na uzvisinama, s neo- 
ljuštenom rižom i gredicama u svom selu. Svakog dana i svake noći pod 
mjesečevim svjetlom ja i moji prijatelji iz sela bismo lutali, klicali i pje- 
vali, kroz šume i polja, uslijed zova ptica. Tijekom sezone žetve i sadnje, 
zajedno bismo se znojili i teško radili, pod suncem i pod kišom, boreći 
se sa siromaštvom i bijednim uvjetima, nastavljajući farmerski život koji 
je bio poziv naših predaka. 

Međutim 1964. i 1965. mogla sam osjetiti podrhtavanje zemlje i šok zbog 


zvukova oružja koje je eksplodiralo oko mog sela. Počela sam osluškivati 

buku zrakoplova, koji su kružili nebom. Jedan je od njih uperio svoj kljun 
prema dolje i, ponirući prema zemlji, ispustio glasnu riku, koja je potresla 
srce dok su svjetlo i dim sve prekrili tako da se uopće ništa nije moglo 
vidjeti. Svaki dan mogli smo razmijeniti novosti sa susjednim seljanima o 
bombardiranjima koja su se zbila: oštećene kuće, ozlijeđeni i mrtvi. ... 
Jame! Jame! Za to vrijeme bile su nam potrebne jame da si spasimo 
živote. Mi mladi upregnuli smo naš znoj i snagu, koje smo trebali iskori- 
stiti za uzgoj hrane na poljima riže i u šumama da zbrinemo svoje živote, 


i protratili smo ih da iskopamo jame kako bismo se zaštitili. ... 


Jedna je mlada žena objasnila zašto je revolucionarni pokret u Laosu, Neo 
Lao, privukao nju i tolike mnoge njezine prijatelje: 


Kao mlada djevojka shvatila sam da prošlost nije bila jako dobra, zato 
što su muškarci loše postupali sa ženama i ismijavali ih jer su slabiji spol. 
Međutim nakon što je stranka Neo Lao počela voditi ovu regiju ... stvari 
su postale prilično drugačije ... pod vlasti Neo Laoa stvari su se psiho- 
loški promijenile, poput njihova učenja da bi žene trebale biti hrabre kao 
muškarci. Primjerice: iako sam ja i prije išla u školu, moji su me roditelji 
savjetovali da to ne činim. Rekli su da od toga neću imati koristi jer se ne 
bih mogla nadati da ću postati visokorangirana dužnosnica poslije završetka 
školovanja, da to mogu očekivati samo djeca elite ili bogatih. 

Međutim Neo Lao rekao je da žene trebaju imati isto obrazovanje kao 


i muškarci i dao nam je iste povlastice i nije dopustio da nas irko ismijava. 


I stara udruženja promijenjena su u nova. Primjerice, većina novoo- 
brazovanih učitelja i liječnika bile su žene. I one su promijenile živote jako 
siromašnih. ... Jer su podijelile zemlju onih koji su imali mnoga rižina polja 


s onima koji nisu imali nijedno. 


Sedamnaestogodišnji dječak ispripovijedao je o tome kako je revolucionarna 
vojska Pathet Lao došla u njegovo selo: 


Neki su se ljudi bojali, većinom oni s novcem. Oni su vojnicima Pathet 
Laoa ponudili stoku za hranu, međutim vojnici su je odbili uzeti. Kad bi 
ih uzeli, platili bi odgovarajuću cijenu. Istina je da su navodili ljude da se 


ničeg ne boje. 

Tada su organizirali izbor poglavara sela i kantona i narod je bio onaj 
koji ih je birao. ... 


Očaj je natjerao CIA-u da ljude iz plemena Hmong unovači da se bore u 
ratnim pohodima, što je dovelo do smrti tisuće pripadnika naroda Hmong. 
To su pratile tajnost i laži, kao i većinu onoga što se događalo u Laosu. U 
rujnu 1973. bivši vladin dužnosnik u Laosu Jerome Doolitrle napisao je 
u New York Timesu: 


Najnovije laži iz Pentagona o bombardiranju Kambodže vraćaju nas na 
pitanje koje mi je uvijek padalo na pamet kada sam bio ataše za tisak u 
američkom veleposlanstvu u Vientianeu, u Laosu. 

Zašto smo se uopće trudili lagati? 

Kada sam prvi put stigao u Laos, dobio sam upute da na sva novinska 
pitanja o našim masivnim i nemilosrdnim bombarderskim napadima u toj 
malenoj zemlji odgovorim s: »Na zahtjev Kraljevske laoske vlade, Sjedinjene 
Američke Države izvode nenaoružane izviđačke letove koje podupire nao- 
ružana pratnja koja ima pravo uzvratiti ako se na nju otvori vatra.« 

To je bila laž. Svaki izvjestitelj kojem sam to rekao znao je da je to bila 
laž. Hanoi je znao da je to bila laž. Međunarodna komisija za nadzor znala 
je da je to bila laž. Svaki zainteresiran kongresmen i novinski čitatelj znao 
je da je to bila laž. ... 

Na kraju krajeva, te su laži imale svrhu da nešto taje od nekoga, a taj 
netko bili smo mi. 


S početkom 1968. okrutnost rata počela je djelovati na savjest mnogih Ame- 
rikanaca. Za mnoge druge problem je bio u tome da Sjedinjene Američke 
Države nisu bile sposobne dobiti taj rat, dok je 40.000 američkih vojnika 
u to vrijeme već bilo mrtvo, 250.000 ih je bilo ranjeno, a kraj rata nije se 
nazirao. (Vijetnamske su žrtve bile mnogostruko veće od tih brojki.) 

Lyndon Johnson zaoštrio je taj brutalni rat i nije uspio pobijediti u njemu. 
Njegova popularnost bila je najniža od svih predsjednika ikad; nije se mogao 
javno pojaviti bez demonstracija protiv njega i protiv rata. Pjevanje »LB], 
LBJ, koliko si djece danas ubio? čulo se diljem cijele zemlje. U proljeće 
1968. Johnson je objavio da se više neće kandidirati za predsjednika i da 
će u Parizu započeti mirovni pregovori s Vijetnamcima. 

U jesen 1968. Richard Nixon, obavezujući se da će Sjedinjene Američke 
Države izvući iz Vijetnama, bio je izabran za predsjednika. Počeo je s 

povlačenjem vojnih jedinica; do veljače 1972. otišlo ih je manje od 150.000. 
Međutim bombardiranje se nastavilo. Nixonova politika bila je »vijetna- 
mizacija« — sajgonska će vlada, s vijetnamskim jedinicama kopnene vojske, 
koristeći se američkim novcem i zračnom moći, nastaviti s ratom. Nixon nije 
završavao rat; on je završavao najnepopularniji njegov aspekt, uključivanje 
američkih vojnika na teritorij daleke zemlje. 

U proljeće 1970. Nixon i državni tajnik Henry Kissinger pokrenuli 
su invaziju na Kambodžu, poslije bombardiranja koje vlada nikad nije 
objelodanila javnosti. Ta invazija nije dovela samo do glasnog prosvjeda 
u Sjedinjenim Američkim Državama, ona je bila i vojni neuspjeh, pa je 
Kongres odlučio da se Nixon ne može koristiti jedinicama američke vojske 
u produženom ratu bez odobrenja Kongresa. Iduće godine, bez američkih 
postrojbi, Sjedinjene Američke Države poduprle su južnovijetnamsku invaziju 
na Laos. I to je propalo. Godine 1971. Sjedinjene Američke Države bacile 
su 800.000 tona bombi na Laos, Kambodžu, Vijetnam. U međuvremenu 
je vojni režim u Saigonu, s predsjednikom Nguyenom Van Thieuom na 
čelu, posljednjim u dugom nizu sajgonskih državnih poglavara, držao tisuće 
protivnika u zatvoru. 

Neki od prvih znakova protivljenja Vijetnamskom ratu u Sjedinjenim 
Američkim Državama došli su od pokreta za građanska prava — možda zato 
što je iskustvo s vladom crne ljude navelo da izraze nepovjerenje u svaku 
tvrdnju da se borila za slobodu. Istog onog dana kada je Lyndon Johnson 
naciji na početku kolovoza 1964. govorio o incidentu u Tonkinškom 
zaljevu i najavio bombardiranje Sjevernog Vijetnama, crni i bijeli aktivisti 
okupili su se blizu Philadelphije, u Mississippiju, prigodom sprovoda trojice 
aktivista pokreta za građanska prava ubijenih tog ljeta. Jedan od govornika 
ogorčeno je ukazao na Johnsonovo korištenje silom u Aziji, uspoređujući 
je s nasiljem kojim se koristilo protiv crnaca u Mississippiju. 

Sredinom 1965. u McCombu u Mississippiju, mladi crnci koji su upravo 
bili saznali da je njihov razredni kolega ubijen u Vijetnamu, distribuirali 
su letak: 


Nijedan crnac iz Mississippija ne bi se trebao boriti u Vijetnamu za slobodu 
Bijele kuće, sve dok svi crni ljudi ne budu slobodni u Mississippiju. 
Crni dečki ne bi trebali ispunjavati obvezu novačenja ovdje u Mississippiju. 


Majke bi svoje sinove trebale ohrabrivati da ne idu. ... 

Nitko nema pravo tražiti od nas da riskiramo svoje živote i ubijamo 
druge obojene ljude u Santo Domingu i u Vijetnamu, kako bi bijeli 


Amerikanci postali bogatiji. 


Kada je ministar obrane Robert McNamara posjetio Mississippi i hvalio 
senatora Johna Stennisa, istaknutog rasista, kao »čovjeka krajnje izvorne 
veličine«, bijeli i crni studenti marširali su u znak prosvjeda, s natpisima na 
kojima je stajalo: »U spomen na spaljenu djecu Vijetnama«. 

Studentski nenasilni koordinacijski odbor početkom 1966. objavio je 
da »Sjedinjene Američke Države vode agresivnu politiku kršenja međuna- 
rodnog prava« i pozvao na povlačenje iz Vijetnama. Tog ljeta, šest članova 
SNCC-a bilo je uhićeno zbog upada u centar za novačenje u Atlanti. Bili 
su optuženi i osuđeni na nekoliko godina zatvora. Negdje u isto vrijeme 
Julian Bond, aktivist SNCC-a koji je upravo bio izabran u Zastupnički dom 
savezne države Georgije, javno je progovorio protiv rata i novačenja, pa je 
Zastupnički dom izglasao da on ne može biti njegov član zato što su njegove 
izjave kršenje Zakona o selekciji za vojnu obvezu i »nastoje diskreditirati ovaj 
dom«. Vrhovni je sud Bondu vratio njegov zastupničko mjesto, izjavivši da 
prema Prvom amandmanu on ima pravo na slobodu izražavanja. 

Jedna od velikih sportskih figura u zemlji, Muhammad Ali, crni 
boksač i svjetski prvak u teškoj kategoriji, odbio je služiti vojsku u onome 
što je nazvao »rat bijelog čovjeka«; boksački organi oduzeli su mu naslov 
svjetskog prvaka. Martin Luther King Mlađi javno je progovorio 1967. u 
crkvi Riverside u New Yorku: 


Nekako ova ludost mora prestati. Mi moramo stati sada. Govorim kao Božje 
dijete i brat siromašnima koji pate u Vijetnamu. Govorim u ime onih čija 
je zemlja opustošena, čiji su domovi bili razoreni, čija je kultura bila potko- 
pana. Govorim u ime siromašnih u Americi koji plaćaju dvostruku cijenu 
razorenih snova kod kuće te smrti i korupcije u Vijetnamu. Govorim kao 
građanin svijeta, u ime svijeta dok stoji zgranut putem kojim smo krenuli. 
Govorim kao Amerikanac čelnicima svoje zemlje. Velika inicijativa u ovom 


ratu je naša. Inicijativa da se on zaustavi mora također biti naša. 


Mladi su ljudi počeli odbijati prijavljivati se za vojnu obvezu, odbijali su 
biti unovačeni ako ih se pozove. Već početkom 1964. krilatica »Mi nećemo 
ići« naširoko je bila javno oglašavana. Neki koji su se prijavili u vojsku 
počeli su javno spaljivati svoje vojne knjižice u znak prosvjeda protiv rata. 

Jedan od njih, David O'Brien, spalio je svoju vojnu knjižicu u južnom 
Bostonu; bio je osuđen, a Vrhovni je sud odbacio njegov argument da je 
to bio zaštićeni oblik slobodnog izražavanja. U listopadu 1967. došlo je do 
organiziranih »povrata« vojnih knjižica diljem zemlje; samo u San Franciscu 
tri stotine vojnih knjižica vraćeno je vladi. Malo prije velikih demonstracija 
pred Pentagonom tog mjeseca vreća skupljenih vojnih knjižica predana je 
Ministarstvu pravosuđa. 

Do sredine 1965. započeto je 380 sudskih progona protiv muškaraca 
koji su odbijali biti unovačeni; do sredine 1968. ta se brojka popela na 3305 
ljudi. Na kraju 1969. bilo je 33.960 prijestupnika u cijeloj zemlji. 

U svibnju 1969. centar za novačenje u Oaklandu, gdje su se prijavljivali 
novaci iz svih dijelova sjeverne Kalifornije, izvijestio je da se od 4400 ljudi 
kojima je zapovjeđeno da se jave zbog novačenja, njih 2400 nije pojavilo. U 
prvom kvartalu 1970. sustav selekcije za vojnu službu nije, prvi put, mogao 
popuniti svoje kvote. 

Dodiplomski student povijesti na Bostonskom sveučilištu Philip Supina 
napisao je 1. svibnja 1968. svom vojnom odsjeku u Tucsonu u Arizoni: 


Prilažem zapovijed prema kojoj se trebam javiti na fizički pregled prije no- 
vačenja u oružane snage. Nemam apsolutno nikakvu namjeru javiti se na 
taj pregled ili na novačenje ili na bilo koji način pomoći američkim ratnim 


naporima protiv vijetnamskog naroda. ... 


Svoje je pismo završio citirajući španjolskog filozofa Miguela Unamuna, 
koji je tijekom Španjolskoga građanskog rata rekao: »Ponekad Šutjeti znači 
Lagati.« Supina su optužili i osudili na četiri godine zatvora. 

Na početku rata dogodila su se dva incidenta koja je većina Amerikanaca 
jedva zamijetila. Dana 2. studenog 1965., ispred zgrade Pentagona u 
Washingtonu, dok su se tisuće zaposlenika slijevale iz zgrade kasno popodne, 
Norman Morrison, tridesetdvogodišnji pacifist, otac troje djece, stao je 
ispod prozora na trećem katu iza kojih je bio ministar obrane Robert 
McNamara, namočio se kerozinom i zapalio, odustavši od života u znak 
prosvjeda protiv rata. Te se godine u Detroitu osamdesetdvogodišnja žena 
po imenu Alice Herz također nasmrt zapalila kako bi odaslala poruku 
protiv užasa u Indokini. 

Dogodila se iznimna promjena raspoloženja. Početkom 1965., kada 
je započelo bombardiranje Sjevernog Vijetnama, u bostonskom javnom 
parku okupilo se stotinu ljudi kako bi iskazalo svoje ogorčenje. Na dan 

15. listopada 1969. broj ljudi koji se okupio u bostonskom javnom parku 
kako bi prosvjedovao iznosio je 100.000. Vjerojatno se dva milijuna diljem 
cijele zemlje okupilo tog dana u gradovima i selima koji nikad nisu doživjeli 
antiratna okupljanja. 

U ljeto 1965. nekoliko stotina ljudi okupilo se u Washingtonu kako bi 
marširalo u znak prosvjeda protiv rata: u prvom redu povjesničara Staughtona 
Lynda, organizatora SNCC-a Boba Mosesa i dugotrajnog pacifista Davida 
Dellingera, provokatori su poprskali crvenom bojom. Međutim 1970. 
mirovni skupovi u Washingtonu počeli su privlačiti stotine tisuća ljudi. 
Godine 1971. u Washington je došlo dvadeset tisuća ljudi da iskaže svoju 
građansku neposlušnost, pokušavajući zaustaviti promet kako bi izrazili svoje 
zgražanje protiv toga što se nastavljaju ubijanja u Vijetnamu. Četrnaest ih 
je tisuća bilo uhićeno, najveće masovno uhićenje u američkoj povijesti. 

Stotine volontera u Mirovnim snagama javno su govorile protiv rata. 
U Čileu devedeset dva volontera suprotstavila su se ravnatelju Mirovnih 
snaga i objavila okružnicu u kojoj su osudili rat. Osamsto bivših članova 
te organizacije objavilo je izjavu u kojoj prosvjeduju protiv onoga što se 
događa u Vijetnamu. 

Pjesnik Robert Lowell, koji je bio pozvan na svečanost u Bijeloj kući, 
odbio je doći. Arthur Miller, također pozvan, poslao je telegram Bijeloj kući: 
»Kada topovi grme, umjetnosti umiru.« Pjevačica Eartha Kitt bila je pozvana 
na svečani ručak poslužen na travnjaku Bijele kuće i šokirala sve prisutne, 
u nazočnosti predsjednikove žene, govorom protiv rata. Tinejdžer, pozvan 
u Bijelu kuću da preuzme nagradu, došao je i kritizirao rat. U Hollywoodu 
tamošnji umjetnici podigli su prosvjedni toranj visok 18 metara na Sunset 
Boulevardu. Na svečanosti dodjele National Book Awarda u New Yorku 
pedeset autora i nakladnika izašlo je van tijekom govora potpredsjednika 
Humphreyja čime su pokazali gnjev zbog njegove uloge u ratu. 

U Londonu, dva mlada Amerikanca nepozvano su upala na otmjeno 
primanje u čast Četvrtog srpnja u američkom veleposlanstvu i održala zdra- 
vicu: »U čast svih mrtvih i umirućih u Vijetnamu.« Stražari su ih iznijeli 
van. Na Tihom oceanu dva mlada američka pomorca otela su američki brod 
sa streljivom, kako bi njegov teret koji su činile bombe skrenula od zrako- 
plovnih baza u Tajlandu. Četiri dana zapovijedali su brodom i njegovom 
posadom, uzimajući tablete amfetamina kako bi ostali budni dok brod ne 
stigne do kambodžanske granice. Krajem 1972. Associated Press izvijestio je 
iz Yorka u Pennsylvaniji: »Državna policija danas je uhitila pet antiratnih 

aktivista zbog navodnog sabotiranja željezničke opreme blizu tvornice koja 
proizvodi oplate za bombe korištene u Vijetnamskom ratu.« 

Ljudi iz srednje klase i različitih zvanja nenaviknuti na aktivizam 
počeli su otvoreno govoriti. U svibnju 1970. New York Times izvještava iz 
Washingtona: »1000 ODVJETNIKA “ESTABLIŠMENTA' PRIDRUŽILO SE ANTI- 
RATNIM PROSVJEDIMA«. Korporacije su se počele pitati hoće li rat štetiti 
njihovim dugoročnim poslovnim interesima; WZ/l Street Journal počeo je 
kritizirati nastavak rata. 

Kako je rat postajao sve nepopularniji, ljudi u ili blizu vladi počeli su 
razbijati krug odobravanja. Najdramatičniji primjer bio je slučaj Daniela 
Ellsberga. 

Ellsberg je bio ekonomist školovan na Harvardu, bivši pomorski časnik, 
kojeg je zaposlila korporacija RAND, koja je radila posebna, često tajna 
istraživanja za američku vladu. Ellsberg je Ministarstvu obrane pomogao 
u pisanju povijesti rata u Vijetnamu i potom je odlučio da taj najtajniji 
dokument učini javnim, uz pomoć svog prijatelja Anthonyja Russoa, bivšeg 
zaposlenika korporacije RAND. Ta su se dvojica upoznala u Saigonu, gdje 
su obojica bila pogođena, kroz različita iskustva, izravnim uvidom u rat 
i postala su izrazito ogorčena onime što su Sjedinjene Američke Države 
radile vijetnamskom narodu. 

Ellsberg i Russo iz noći su u noć, u kasne sate, u prijateljevoj reklamnoj 
agenciji umnožavali taj dokument od 7000 stranica. Potom je Ellsberg te 
kopije dao raznim kongresmenima i New York Timesu. U lipnju 1971. Times 
je počeo objavljivati odabrane dijelove iz onoga što će postati poznato kao 
Pentagonski dokumenti. To je izazvalo nacionalnu senzaciju. 

Nixonova administracija pokušala je nagovoriti Vrhovni sud da zaustavi 
dalje objavljivanje, ali je sud rekao da bi to bilo »prethodno ograničenje« 
slobode tiska i stoga neustavno. Vlada je potom optužila Ellsberga i Russoa 
zato što su prekršili Zakon o špijunaži dijeljenjem povjerljivih dokumenata 
neovlaštenim ljudima; kad bi bili osuđeni, suočili bi se s dugotrajnim 
zatvorskim kaznama. Sudac je, međutim, prekinuo suđenje dok je porota 
raspravljala, zato što su događaji vezani uz Watergate koji su u to vrijeme 
počeli izlaziti na vidjelo razotkrivali nepoštene postupke optužbe. 

Ellsberg je, svojim odvažnim postupkom, prekinuo s uobičajenom tak- 
tikom disidenata unutar vlade koji su čekali na povoljan trenutak i držali 
svoja mišljenja za sebe, nadajući se sitnim promjenama politike. Kolega ga 


je nagovarao da ne napusti vladu jer je tamo imao »pristup«, rekavši mu: 

»Nemoj se isključiti. Nemoj si prerezati grkljan.« Ellsberg mu je odgovorio: 
»Postoji život izvan odjela izvršne vlasti.« 

Antiratni je pokret, na početku svog jačanja, pronašao neobičnu, novu 
političku potporu: svećenike i časne sestre iz Katoličke crkve. Neke od njih 
potaknuo je pokret za građanska prava, druge njihovo iskustvo u Latinskoj 
Americi, gdje su vidjeli siromaštvo i nepravdu pod vladama koje su podr- 
žavale Sjedinjene Američke Države. U jesen 1967. otac Philip Berrigan 
(svećenik ivanovac koji je bio veteran Drugoga svjetskog rata), kojem su se 
pridružili umjetnik Tom Lewis i prijatelji David Eberhardt i James Mengel, 
otišli su u ured vojnog odsjeka u Baltimoreu u Marylandu, namočili arhivu 
o novačenju krvlju i čekali da budu uhićeni. 

Sljedećeg se svibnja Philipu Berriganu — puštenom na slobodu uz jam- 
čevinu u slučaju Baltimore — u drugoj akciji pridružio njegov brat Daniel, 
jezuitski svećenik koji je obišao Sjeverni Vijetnam i vidio posljedice američkog 
bombardiranja. Oni i sedmorica drugih otišli su u ured vojnog odsjeka u 
Catonsvilleu u Marylandu, iznijeli su dokumentaciju i zapalili je vani u 
prisutnosti novinara i promatrača. Optužili su ih i osudili na zatvorske 
kazne, a postali su poznati kao »Devetorka iz Catonsvillea«. Dan Berrigan 
napisao je »Mediration« u vrijeme incidenta u Catonsvilleu: 


Ispričavamo se, dragi prijatelji, zbog narušavanja dobrog poretka, zbog spa- 
ljivanja papira urnjesto djece, zbog razljućivanja službenika ispred gostinske 
sobe grobnice. Nismo mogli, tako nam Bog pomogao, postupiti drugačije. 
... Mi kažemo: ubijanje je nered, jedini poredak koji priznajemo jest život 
i blagost te zajednica i nesebičnost. Za dobro tog poretka mi riskiramo 
svoju slobodu, svoje dobro ime. Prošlo je vrijeme kada dobri ljudi mogu 
nastaviti šutjeti, kada poslušnost može čovjeka odvojiti od rizika javnosti, 


kada siromašni mogu umrijeti bez obrane. 


Kada su se iscrpile njegove mogućnosti priziva, a on je trebao otići u zatvor, 
Daniel Berrigan nestao je. Dok je FBI tragao za njim, pojavio se na Uskrsnom 
festivalu na Sveučilištu Cornell, gdje je predavao. Pored desetaka ljudi iz 
FBI-a koji su ga tražili u gomili, iznenada se popeo na pozornicu. Potom su 
se svjetla ugasila, on se sakrio unutar divovske figure teatra Bread and Puppet 
koja se nalazila na pozornici, bio je iznesen van u kamion i pobjegao je do 
obližnje farme. U ilegali je ostao četiri mjeseca, pišući pjesme, objavljujući 
izjave, dajući tajne intervjue, iznenada se pojavljujući u philadelphijskoj 
crkvi kako bi održao propovijed i potom bi ponovno nestao, zbunjujući 

FBI, sve dok doušnik nije presreo pismo u kojem je bilo njegovo boravište 
poslije čega je bio uhvaćen i zatvoren. 

Jedna žena među Devetoricom iz Catonsvillea, Mary Moylan, bivša 
časna sestra, također se odbila predati FBI-u. Nju nisu nikad pronašli. 
Pišući iz ilegale, iznijela je svoja razmišljanja o svom iskustvu i kako je 
došla do njega: 


.. Mi smo svi znali da idemo u zatvor, stoga smo svi sa sobom imali čet- 
kice za zube. Ja sam bila naprosto iscrpljena. Uzela sam svoju malu kutiju 
s odjećom i stavila je ispod kreveta i popela se na krevet. Nisu sve žene u 
okružnom zatvoru u Baltimoreu bile crne — mislim da je jedna bila bijela. 
Žene su me budile i govorile: »Zar nećeš početi plakari?« Rekla sam: »Zbog 
čega?« Rekle su mi: »U zatvoru si.« A ja sam rekla: »Je, znala sam da ću 
biti ovdje.« ... 

Spavala sam između dviju drugih žena i svakog jutra ja bih se budila 
a one bi se podbočile i promatrale me. Rekle bi: »Spavala si cijelu noć.« I 
nisu mogle povjerovati u to. Bile su dobre. Bilo nam je dobro. ... 

Vjerujem da je do političke prekretnice u mom životu došlo dok sam bila 
u Ugandi. Bila sam ondje dok su američki zrakoplovi bombardirali Kongo, 
a mi smo se nalazili u blizini kongoanske granice. Došli su zrakoplovi i 
bombardirali su dva sela u Ugandi. ... Kamo su k vragu prispjeli ti američki 
zrakoplovi? 

Poslije sam bila u Dar Es Salaamu i Chou En-lai došao je u grad. 
Američko veleposlanstvo odaslalo je pisma u kojima je stajalo da nitko od 
Amerikanaca ne smije biti na ulici, zato što je to bio prljavi komunistički 
čelnik; međutim ja sam zaključila da je to bio čovjek koji stvara povijest 
i željela sam ga vidjeti. ... 

Kada sam došla kući iz Afrike, preselila sam se u Washington i morala 
sam se nositi s tamošnjim događajima i s ludilom i brutalnošću policajaca 
i onom vrstom života koji je vodila većina građana toga grada — 70 posto 
cinaca.. 

I potom Vijetnam te napalm i defolijanti i bombardiranja. ... 

Uključila sam se u pokret za ženska prava otprilike prije godinu dana. ... 

U vrijeme Catonsvillea odlazak u zatvor činio mi se smislenim, djelomično 
zbog onoga što se događalo crncima — toliko je crnaca punilo zatvore. ... Ne 
mislim više da je to valjana taktika. ... Ne želim vidjeti ljude kako marširaju 


pred zatvorima s osmjesima na licima i ne želim se nemarno ponijeti prema 

sestrama i braći koje imamo time da ih natjeram da marširaju pred zatvorom 


i da proživljavaju mistična iskustva ili što god da će im se dogoditi. ... 


Posljedica rata i odvažne akcije nekih svećenika i časnih sestara bio je udarac 
tradicionalnom konzervativizmu katoličke zajednice. Na Dan moratorija 
1969. na koledžu Svetog srca u Newtonu blizu Bostona, hramu pastoralnog 
spokoja i političke utišanosti, na velikim ulaznim vratima koledža ukazala 
se ogromna pesnica obojena u crveno. Na Bostonskom koledžu, katoličkoj 
instituciji, te se večeri u sportskoj dvorani okupilo šest tisuća ljudi kako 
bi osudili rat. 

Studenti su bili snažno uključeni u prve prosvjede protiv rata. Rezultati 
istraživanja Korporacije za urbana istraživanja, samo za prvih šest mjeseci 
1969. i za samo 232 od dvije tisuće institucija visokog obrazovanja u zemlji, 
pokazali su da je najmanje 215.000 studenata sudjelovalo u sveučilišnim 
prosvjedima, da su 3652 bila uhićena, da ih je 956 bilo privremeno isklju- 
čeno sa studija ili izbačeno. Čak i u srednjim školama, u drugoj polovini 
šezdesetih, bilo je pet stotina ilegalnih novina. Godine 1969. na svečanoj 
dodjeli diploma na Sveučilištu Brown, dvije trećine studenata okrenulo se 
leđima kada je Henry Kissinger ustao kako bi im se obratio. 

Do vrhunca prosvjeda došlo je u proljeće 1970. kada je predsjednik 
Nixon zapovjedio invaziju na Kambodžu. Na Kent State Universityju u 
Ohiu, na dan 4. svibnja, kada su se studenti okupili da demonstriraju protiv 
rata, pripadnici Nacionalne garde pucali su u gomilu. Četiri su studenta 
bila ubijena. Jedan je ostao doživotno paraliziran. U znak prosvjeda četiri 
stotine koledža i sveučilišta stupilo je u štrajk. Bio je to prvi opći studentski 
štrajk u povijesti Sjedinjenih Američkih Država. Tijekom te školske godine 
1969. — 1970., FBI je napravio popis od 1785 studentskih demonstracija, 
uključujući okupaciju 313 zgrada. 

Svečanosti dodjele diploma poslije ubojstava na Sveučilištu Kent 
State razlikovale su se od svega što je nacija ikad vidjela. Iz Amhersta u 
Massachusettsu došlo je ovo novinsko izvješće: 


Jučerašnja 100. svečanost dodjele diploma Sveučilišta Massachusetts bila 
je prosvjed, poziv na mir. 
Odjekivanje pogrebnog bubnja odredilo je ritam za 2600 mladih 


muškaraca i žena koji su marširali »u strahu, očaju i frustrirani«. 

Crvene pesnice prosvjeda, bijeli simboli mira i plavi golubovi mira 
bili su otisnuti na akademske toge i gotovo je svaki drugi student starijih 


godina na rukavu nosio traku koja je predstavljala molbu za mir. 


Studentski prosvjedi protiv ROTC-a (Program obuke za pričuvne časnike) 
za posljedicu su imali ukidanje tih programa na više od četrdeset koledža i 
sveučilišta. Godine 1966. 191.749 studenata s koledža prijavilo se u ROTC. 
Do 1973. ta je brojka bila 72.459. O ROTC-u je ovisilo popunjavanje pola 
časnika u Vijetnamu. U rujnu 1973., šest mjeseci zaredom, ROTC nije 
mogao ispuniti svoju kvotu. Jedan je vojni časnik izjavio: »Samo se nadam 
da nećemo započeti još jedan rat, jer ako to učinimo, sumnjam da ćemo 
se moći boriti u njemu.« 

Publicitet dan studentskim prosvjedima stvorio je dojam da je protiv- 
ljenje ratu većinom dolazilo od intelektualaca iz srednje klase. Kada su 
neki građevinski radnici u New Yorku napali studentske demonstrante, 
novine su tome pridale veliku važnost u nacionalnim medijima. Međutim 
brojni izbori u američkim gradovima, uključujući one u kojima su živjeli 
većinom fizički radnici, pokazali su da je antiratno raspoloženje bilo jako 
među radničkom klasom. Primjerice u Dearbornu u Michiganu, gradiću s 
automobilskom industrijom, ankete još iz 1967. pokazale su da je 41 posto 
stanovništva bilo naklonjeno povlačenju iz Vijetnamskog rata. Godine 
1970. u dva okruga u Kaliforniji gdje su podnositelji zahtjeva — okrug San 
Francisco i okrug Marin — to pitanje stavili na referendum tražeći povlačenje 
američkih snaga iz Vijetnama, dobili su većinu glasova. 

Krajem 1970., kada je Gallupovo istraživanje javnog mnijenja predočilo 
tvrdnju: »Sjedinjene Američke Države trebale bi povući sve vojne postrojbe 
iz Vijetnama do kraja iduće godine«, 65 posto upitanih odgovorilo je sa 
»da«. U Madisonu u Wisconsinu, u proljeće 1971., rezolucija u kojoj se tra- 
žilo trenutačno povlačenje američkih snaga iz Jugoistočne Azije prihvaćena 
je s 31.000 naspram 16.000 glasova (godine 1968. takva je rezolucija bila 
odbačena). 

Međutim podaci koji su najviše iznenadili nalazili su se u rezultatima 
istraživanja koje je napravilo Sveučilište Michigan. Ono je pokazalo da su, 
tijekom cijelog Vijetnamskog rata, Amerikanci sa samo osnovnoškolskim 
obrazovanjem puno snažnije bili za povlačenje iz rata nego što su to bili 
Amerikanci obrazovani na koledžu. U lipnju 1966., od ljudi s obrazova- 
njem stečenim na koledžu, 27 posto bilo ih je za trenutačno povlačenje 
iz Vijetnama; od ljudi sa samo osnovnoškolskim obrazovanjem, 41 posto 

bilo ih je za trenutačno povlačenje. Do rujna 1970. obje su skupine bile 
više antiratne: 47 posto obrazovanih na koledžu bilo je za povlačenje i 61 
posto onih koji su završili osnovnu školu. 

Ima još dokaza iste vrste. U članku u American Sociological Reviewu 
(lipanj 1968.), Richard F. Hamilton ustanovio je u svom istraživanju javnog 
mnijenja: »Sklonost prema čvrstim" političkim alternativama najčešća je 
među sljedećim skupinama: visokoobrazovanima, zanimanjima s visokim 
statusom, onima s visokim primanjima, mlađim osobama i onima koji 
pridaju veliku pozornost novinama i časopisima.« A politolog Harlan 
Hahn, radeći studiju o referendumima o Vijetnamu u različitim gradovima, 
ustanovio je da je potpora povlačenju iz Vijetnama najveća u skupinama 
sa slabijim socioekonomskim statusom. On je također ustanovio da su 
redovne ankete, temeljene na uzorcima, podcijenile protivljenje ratu među 
ljudima nižeg statusa. 

Sve je to bilo dio opće promjene u cjelokupnom stanovništvu zemlje. 
U kolovozu 1965. 6I posto stanovništva smatralo je da američka uplete- 
nost u Vijetnamu nije pogrešna. Do svibnja 1971. bilo je upravo obrnuto: 
G1 posto smatrao je da je naša upletenost bla pogrešna. Bruce Andrews, 
harvardski proučavatelj javnog mnijenja, ustanovio je da su ljudi koji su se 
najviše protivili ratu bili ljudi iznad pedeset godina starosti, crnci i žene. 
Također je primijetio da je studija u proljeće 1964., kada je Vijetnam bio 
manje važno pitanje u novinama, pokazala da je 53 posto ljudi obrazovanih 
na koledžu bilo voljno poslati vojsku u Vijetnam, ali je samo 33 posto onih 
s osnovnoškolskim obrazovanjem bilo to voljno. 

Čini se da su mediji, koje su kontrolirali visokoobrazovani, ljudi s visokim 
primanjima koji su bili agresivni u vanjskoj politici, običavali davati pogrešan 
dojam da su ljudi iz radničke klase bili fanatično domoljubno naklonjeni 
ratu. Lewis Lipsicz, u rezulratima istraživanja iz sredine 1968. o siromašnim 
crncima i bijelcima na Jugu, preformulirao je stav koji je smatrao tipičnim: 
»Jedini način da se pomogne siromašnom čovjeku jest izlaženje iz tog rata 
u Vijetnamu. ... Ti porezi — visoki porezi — odlaze tamo daleko kako bi se 
uz pomoć njih ubijalo ljude i ja tomu ne vidim nikakvu svrhu.« 

Sposobnost neovisne prosudbe među običnim Amerikancima vjero- 
jatno najbolje pokazuje silovito brzo razvijanje antiratnog raspoloženja 
među običnim američkim vojnicima — dobrovoljcima i novacima koji su 
većinom dolazili iz skupina s nižim primanjima. Bilo je prije u američkoj 
povijesti slučajeva vojničkog nezadovoljstva ratom: izdvojene pobune u 
Revolucionarnom ratu, odbijanje ponovnog novačenja usred neprijateljskih 

djelovanja u Meksičkom ratu, dezertiranje i prigovori savjesti u Prvom i 
Drugom svjetskom ratu. Međutim Vijetnam je izazvao protivljenje vojnika 
i veterana takvih razmjera, i s takvim žarom, kakvo se nikada prije nije 
vidjelo. 

Počelo je s izdvojenim prosvjedima. Već u lipnju 1965. Richard Steinke, 
pitomac West Pointa u Vijetnamu, odbio se ukrcati na zrakoplov koji ga je 
trebao prevesti do dalekog vijetnamskog sela. »Vijetnamski rat nije«, rekao 
je, »vrijedan ni jednog američkog života.« Steinke je izveden pred vojni sud i 
izbačen iz vojske. Iduće godine tri pozornika, jedan crnac, jedan Portorikanac 
i jedan Amerikanac litvansko-talijanskog porijekla — svi sirotinja — odbila 
su se ukrcati na putovanje za Vijetnam, osuđujući rat kao »nemoralan, 
nezakonit i nepravedan«. Bili su izvedeni pred vojni sud i zatvoreni. 

Početkom 1967. satnik Howard Levy, vojni liječnik u Fort Jacksonu u 
Južnoj Karolini, odbio je držati nastavu Zelenim beretkama, eliti među 
jedinicama za posebne namjene u vojsci. Rekao je da su oni »ubojice žena i 
djece« i »da su ubijali seljake«. Izveden je pred vojni sud pod optužbom da 
je svojim izjavama pokušao potaknuti nezadovoljstvo među unovačenim 
vojnicima. Pukovnik koji je predsjedao suđenjem rekao je: »Istinitost tih 
izjava nije predmet rasprave u ovom slučaju.« Levy je bio optužen i osuđen 
na zatvorsku kaznu. 

Individualni su se postupci umnožili: crni vojnik u Oaklandu odbio je 
ukrcati se na transportni zrakoplov za Vijetnam, iako mu je prijetilo jedanaest 
godina teškog rada. Mornarička njegovateljica, poručnica Susan Schnall, 
bila je izvedena pred vojni sud jer je sudjelovala u mirovnim demonstra- 
cijama marširajući dok je bila u odori i zato što je bacala antiratne letke iz 
zrakoplova na mornarička postrojenja. U Norfolku u Virginiji mornar je 
odbio obučavati ratne pilote zato što je rekao da je taj rat nemoralan. Vojni 
poručnik bio je uhićen u Washingtonu, D. C. početkom 1968. zato što je 
kružio oko Bijele kuće s natpisom na kojem je stajalo: »120.000 američkih 
Žrtava — zašto?ž« Dva crna pomorca, George Daniels i William Harvey, dobila 
su dugotrajne zatvorske kazne (Daniels šest godina, Harvey deset godina, 
koje su poslije obojici smanjene) zato što su s drugim crnim pomorcima 
govorila protiv rata. 

Kako se rat nastavljao, dezertiranja iz oružanih snaga gomilala su se. 
Tisuće su odlazile u Zapadnu Europu — u Francusku, Švedsku, Nizozemsku. 
Većina dezertera prešla je u Kanadu; neke procjene govore da ih je bilo 
50.000, druge 100.000. Neki su ostali u Sjedinjenim Američkim Državama. 
Nekolicina je otvoreno prkosila vojnim vlastima prihvaćajući »utočišta« u 

crkvama gdje su, okruženi prijateljima koji su bili protiv rata i simpatizerima, 
čekali da budu uhićeni i izvedeni pred vojni sud. Na Sveučilištu Boston 
tisuće je studenata pet dana i pet noći bdjelo u kapelici, pružajući potporu 
osamnaestogodišnjem dezerteru, Rayu Krollu. 

Krollova priča bila je uobičajena. Bio je namamljen da pristupi vojsci; 
dolazio je iz siromašne obitelji, bio je izveden pred sud, optužen za pijanstvo 
i dobio je priliku da bira između zatvora i novačenja. Izabrao je novačenje. 
I potom je počeo razmišljati o naravi rata. 

U nedjelju ujutro savezni agenti pojavili su se pred kapelom sveučilišta 
u Bostonu, nogama su se probili kroz prolaze među klupama zakrčene 
studentima, razbili su vrata i odveli Krolla. Iz vojnog zatvora otpisivao je 
prijateljima: »Ja neću ubijati; to je protiv moje volje. ...« Prijatelj s kojim se 
zbližio u kapeli donio mu je knjige i zamijetio je uzrečicu koju je pronašao 
u jednoj od njih: »Ono što smo učinili neće biti izgubljeno u Vječnosti. Sve 
dozrijeva u svoje vrijeme i postaje plod kad mu dođe čas.« 

Antiratni pokret običnih vojnika još se više organizirao. Blizu Fort 
Jacksona u Južnoj Karolini osnovan je prvi »kafić običnih vojnika«, mjesto 
gdje su vojnici mogli dobiti krafne, pronaći antiratnu literaturu i slobodno 
razgovarati s drugima. Nazvan je UFO i radio je nekoliko godina prije nego 
što ga je sud proglasio »javnom smetnjom« i zatvorio. Međutim pojavili su 
se drugi kafići američkih vojnika u desetak drugih mjesta diljem zemlje. 
Blizu Fort Devensa u Massachusettsu otvorena je antiratna »knjižara«, a 
poslije još jedna u Newportu na Rhode Islandu, u pomorskoj bazi. 

Ilegalne novine nicale su po vojnim bazama diljem zemlje; do 1970. 
kružilo ih je više od pedeset. Među njima su bile: About Face u Los Angelesu; 
Fed Up! u Tacomi u Washingtonu; Short Times u Fort Jacksonu; Vietnam 
GI u Chicagu; Graffiti u Heidelbergu u Njemačkoj; Bragg Briefs u Sjevernoj 
Karolini; 2st Harass u Fort Gordonu u Georgiji; Helping Hand u bazi ratnog 
zrakoplovstva Mountain Home u Idahu. Te su novine tiskale antiratne 
članke, donosile vijesti o zlostavljanju običnih vojnika i praktične savjete 
o zakonskim pravima pripadnika oružanih snaga, pisale o tome kako se 
odupirati vojnoj dominaciji. 

S osjećajem protiv rata miješala se ogorčenost zbog okrutnosti, dehuma- 
nizacije vojničkog života. U vojnim zatvorima, u vojnim pritvorima, to je 
posebno bila istina. Godine 1968. u vojnom pritvoru Presidio u Kaliforniji 
stražar je nasmrt ustrijelio emocionalno nestabilnog zatvorenika zato što je 
napuštao radni odjel. Dvadeset sedam zatvorenika tada je zastalo i odbilo 
raditi, pjevajući »Mi ćemo prevladati«. Bili su izvedeni pred vojni sud, 

proglašeni su krivima za pobunu i osuđeni na zatvorske kazne do četrnaest 
godina, koje su poslije smanjene zbog mnogih javnih apela i prosvjeda. 

Disidentstvo se proširilo i na samu bojišnicu. Kada je u listopadu 1969. 
u Sjedinjenim Američkim Državama došlo do velikih demonstracija za Dan 
moratorija, neki su vojnici u Vijetnamu nosili crne poveze na rukavima kako 
bi iskazali svoju podršku. Novinski fotograf izvijestio je da je u vodu koji je 
bio u ophodnji blizu Da Nanga, oko polovine ljudi nosilo crne poveze na 
rukavima. Jedan vojnik raspoređen kod Cu Chija napisao je prijatelju 26. 
listopada 1970. da su osnovane odvojene čete za ljude koji su odbijali ići 
na teren u borbu. »Nije više velika stvar ovdje odbiti ići.« Francuske novine 
Le Monde izvijestile su da je u četiri mjeseca 109 vojnika iz prve zračne 
helikopterske divizije bilo optuženo da se odbilo boriti. »Uobičajen prizor 
jest«, napisao je izvjestitelj Le Mondea, »crni vojnik, stisnute pesnice lijeve 
ruke kako prkosi ratu koji nikad nije smatrao svojim.« 

Wallace Terry, crni američki izvjestitelj časopisa Tžme, snimio je razgo- 
vore sa stotinama crnih vojnika; naišao je na ogorčenost na rasizam u vojsci, 
zgađenost ratom, općenito slabi borbeni duh. Bilo je sve više i više izvještaja 
o slučajevima »bombaških napada« u Vijetnamu — incidenata u kojima bi 
pripadnici oružanih snaga zakotrljali fragmentacijske bombe pod šatore 
časnika koji su im zapovijedali odlazak u borbu ili protiv kojih su imali 
drugih pritužbi. Pentagon je samo 1970. izvijestio o 209 takvih bombaških 
napada u Vijetnamu. 

Veterani koji su se vratili iz Vijetnama osnovali su skupinu nazvanu 
Vijetnamski veterani protiv rata. U prosincu 1970. stotinu je njih otišlo u 
Detroit na ono što je nazvano istragom »Zimski vojnik«28 kako bi javno 
svjedočili o zločinima u kojima su sudjelovali ili su ih vidjeli u Vijetnamu, 
a koje su Amerikanci počinili protiv Vijetnamaca. U travnju 1971. više 
od tisuću njih otišlo je u Washington D. C., kako bi demonstrirali protiv 
rata. Jedan po jedan popeli su se do žičane ograde oko Capitola, bacili 
odličja koja su dobili u Vijetnamu i održali kratke govore o ratu, ponekad 
emocionalne, ponekad ledenom, ogorčenom smirenošću. 

U ljeto 1970. dvadeset osam unaprijeđenih časnika, uključujući neke 
veterane iz Vijetnama, koji su rekli da zastupaju oko 250 drugih časnika, 
objavilo je odluku o osnivanju Pokreta zabrinutih časnika protiv rata. 
Tijekom nesmiljenih bombardiranja Hanoja i Haiphonga, negdje oko Božića 


28 =Winter Soldiar= je fikcionalni stripovski lik američkog junaka kojag neprijatelji uspiju pretvoriti u plaćanog ubojicu 
(nap. prav.) 

1972., prvi put dogodilo se da su piloti zrakoplova B-52 odbijali poletjeci 
na te zadatke. 

Na dan 3. lipnja 1973. New York Times je izvijestio o dezerterima među 
kadetima s West Pointa. Dužnosnici su ondje, napisao je izvjestitelj, »postotak 
dezertiranja povezali s imućnom, manje discipliniranom, skeptičnom i 
upitnom generacijom i s antivojničkim raspoloženjem koje su stvorili radi- 
kalna manjina i Vijetnamski rat«. 

Međutim većina antiratnih akcija dolazila je od običnih vojnika, a ti su 
većinom dolazili iz skupina s niskim primanjima — bijelci, crnci, Indijanci 
Amerikanci, Kinezi i Chicano Amerikanci. (Chicano Amerikanci kod 
kuće su u tisućama demonstrirali protiv rata.) 

Dvadesetjednogodišnji Amerikanac kineskog porijekla iz New Yorka 
po imenu Sam Choy unovačen u vojsku u dobi od sedamnaest godina 
poslan je u Vijetnam, gdje je postao kuhar i predmet iživljavanja kolega 
običnih vojnika, koji su ga zvali »Kinez« i »žuti« (izraz za Vijetnamce) i 
govorili mu da izgleda kao neprijatelj. Jednog je dana uzeo pušku i prema 
svojim mučiteljima ispalio hice upozorenja. »Tada sam se već nalazio blizu 
vanjskog ruba vojne baze i razmišljao sam da se pridružim Vietkongu; oni 
bi mi barem vjerovali.« 

Choya je odvela vojna policija, premlatili su ga, izveli pred vojni sud, 
osudili na osamnaest mjeseci teškog rada u Fort Leavenworthu. »Tukli su 
me svaki dan, kao po navijenom satu.« Svoj je intervju za novine iz nju- 
jorške kineske četvrti završio rekavši: »Jedna stvar: želim reći svim kineskim 
klincima da mi se vojska smučila. Učinili su da mi se toliko smuči da je 
ne mogu podnijeti.« 

Vijest iz Phu Baija u travnju 1972. prenijela je da je pedeset običnih 
vojnika od 142 ljudi iz čete odbilo otići u ophodnju, uzvikujući: »To nije 
naš rar!« New York Times je 14. srpnja 1973. izvijestio da su ratni zaro- 
bljenici u Vijetnamu, kojima su časnici u logorima za ratne zarobljenike 
zapovjedili da prestanu surađivati s neprijateljima, glasno uzvraćali: »Tko 
je neprijateljž« Osnovali su mirovno povjerenstvo u logoru, a vodnik iz 
odbora poslije se prisjetio svog marša od trenutka kad je bio uhvaćen do 
logora za ratne zarobljenike: 


Sve dok nismo stigli do prvog logora, nismo vidjeli nenapadnuto selo; sva 
su bila razorena. Sjeo sam i smjestio se nasred njega i zapitao se: je li to 
ispravno ili pogrešno? Je li ispravno razarati sela? Je li ispravno masovno 


ubijati ljude? Nakon nekog vremena to me jednostavno počelo mučiti. 

Dužnosnici iz Pentagona u Washingtonu i glasnogovornik mornarice u San 
Diegu objavili su, nakon što su Sjedinjene Američke Države 1973. povukle 
svoje postrojbe iz Vijetnama, da će se mornarica pročistiti od »nepoželjnih« 
— i da je time obuhvaćeno čak šest tisuća ljudi iz Pacifičke flote, »čiji znatan 
dio čine crnci«. Sveukupno, oko 700.000 običnih vojnika nije primilo ni 
nečasne otpuste. Godine 1973. jedan od svih pet otpusta bio je »ni neča- 
stan«, što je ukazivalo na nešto manje od pokorne poslušnosti vojsci. Do 
1971. 177 od svakih 1000 američkih vojnika zavedeni su kao »odsutni bez 
dopusta«, neki među njima tri ili četiri puta. Dezerteri su se udvostručili s 
47.000 1967. na 89.000 1971. 

Jedan među njima koji je ostao, borio se, ali se onda okrenuo protiv rata 
bio je Ron Kovic. Njegov je otac radio u supermarketu na Long Islandu. 
Godine 1963., u dobi od sedamnaest godina, prijavio se u mornaricu. Dvije 
godine poslije, u Vijetnamu, u dobi od devetnaest godina, topovska mu 
je vatra smrskala kralježnicu. Paraliziran od struka nadolje, završio je u 
invalidskim kolicima. Vrativši se u SAD, promatrao je okrutno postupanje 
s ranjenim veteranima u bolnicama za veterane, počeo je sve više i više raz- 
mišljati o ratu i pristupio Vijetnamskim veteranima protiv rata. Otišao je na 
demonstracije da govori protiv rata. Jedne je večeri slušao glumca Donalda 
Sutherlanda kako čita iz romana Daltona Trumba Johnny Got His Gun, 
napisanog poslije Prvog svjetskog rata, o vojniku čije je udove i lice otkinula 
topovska vatra, o mislećem torzu koje je izmislilo način komuniciranja s 
izvanjskim svijetom i potom uspjelo odaslati toliko snažnu poruku da je 
se nije moglo poslušati bez drhtanja. 


Sutherland je počeo čitati ulomak, a mene je preplavilo nešto što nikad 
neću zaboraviti. Bilo je to kao da je netko govorio o svemu onome kroz 
što sam prošao u bolnici. ... Počeo sam se tresti i sjećam se da su mi suze 


navrle u oči. 


Kovic je demonstrirao protiv rata pa su ga uhitili. Svoju priču pripovijeda 
u Rođen četvrtog srpnja: 


Pomogli su mi da se vratim u kolica i odveli me u drugi dio zatvorske 
zgrade da me upišu. 

»Kako se zoveš?« kaže policajac za stolom. 

»Ron Kovic«, kažem ja. »Zanimanje, Vijetnamski veteran protiv rata.« 


»Štož« kaže on sarkastično, gledajući me svisoka. 


»Ja sam Vijetnamski veteran protiv rata«, gotovo sam zaurlao odgo- 
varajući mu. 

»Trebao si umrijeti tamo«, kaže on. Okrene se svom pomoćniku. »Ovog 
bih tipa rado zgrabio i bacio s krova.« 

Uzeli su mi otiske prstiju, fotografirali me i odveli u ćeliju. Počeo sam 
mokriti u hlače kao mala beba. Cjevčica mi se izmaknula dok me liječnik 
pregledavao. Pokušao sam zaspati, ali unatoč tomu što sam bio iscrpljen, 
gnjev u meni bio je živ kao golema stijena u prsima. Glavu sam naslonio 


uza zid i slušao neprestana puštanja vode u zahodu. 


Kovic i drugi veterani odvezli su se 1972. u Miami na Nacionalnu konven- 
ciju republikanaca, ušli su u konferencijsku dvoranu, na kolicima prolazili 
pokraj prolaza, i kad je Nixon započeo svoj govor o prihvaćanju nominacije, 
povikali su: »Zaustavite bombardiranje! Zaustavite rat!« Izaslanici su ih 
proklinjali: »Izdajice!«, a agenti tajne službe grubo su ih izgurali van. 

U jesen 1973., bez pobjede na vidiku i uz sjevernovijetnamske postrojbe 
koje su se ukopale u različitim dijelovima Južnog Vijetnama, Sjedinjene 
Američke Države prihvatile su dogovor prema kojem će povući američke 
postrojbe, a revolucionarne će postrojbe ostati ondje gdje jesu, sve dok ne 
bude uspostavljena novoizabrana vlada u koju će biti uključeni komunistički 
i nekomunistički elementi. Međutim sajgonska je vlada odbila pristati na 
te uvjete i Sjedinjene Američke Države odlučile su posljednji put pokušati 
prisiliti Sjevernovijetnamce na podčinjavanje. Poslali su valove zrakoplova 
B-52 iznad Hanoja i Haiphonga, razarajući domove i bolnice, ubivši neznani 
broj civila. Napad nije uspio. Velik broj zrakoplova B-52 bio je oboren, 
došlo je do gnjevnog prosvjeda diljem svijeta — a Kissinger se vratio u Pariz 
i potpisao uvelike isti mirovni sporazum koji je bio dogovoren otprije. 

Sjedinjene Američke Države povukle su svoje snage, nastavljajući pružati 
pomoć sajgonskoj vladi, međutim kada su Sjevernovijetnamci pokrenuli 
napad na početku 1975. protiv većih gradova u Južnom Vijetnamu, vlada 
se urušila. Potkraj travnja 1975. sjevernovijetnamske postrojbe ušle su u 
Saigon. Osoblje iz američkog veleposlanstvo pobjeglo je, zajedno s mnogim 
Vijetnamcima koji su se bojali komunističke vladavine, a dugi rat u Vijetnamu 
bio je gotov. Saigon je bio preimenovan u Ho Chi Minh City, a oba dijela 
Vijetnama ujedinila su se kao Demokratska Republika Vijetnam. 

Tradicionalna povijest portretira okončavanje ratova kao da dolazi 
od inicijativa vođa — pregovori u Parizu ili u Bruxellesu ili u Ženevi ili u 
Versaillesu — baš kao što često nastajanje rata vidi kao reakciju na zahtjev 

»naroda«. Vijetnamski rat pružio je jasan dokaz da će barem što se tiče 
ovog rata (što tjera na razmišljanje o drugima) političke vođe biti posljednje 
koji će poduzeti korake da se rat okonča — »narod« je u tome nadaleko 
prednjačio. Predsjednik je uvijek zaostajao. Vrhovni je sud potiho okretao 
glavu od slučajeva koji su osporavali ustavnost rata. Kongres je godinama 
zaostajao za javnim mnijenjem. 

U proljeće 1971. Rowland Evans i Robert Novak, kolumnisti koji su 
objavljivali u brojnim tiskovinama, dva čvrsta pobornika rata, sa žaljenjem 
su pisali o »nenadanom izljevu antiratnog emocionalizma« u Zastupničkom 
domu i rekli: »Antiratne animozitete koji danas toliko snažno prožimaju 
demokrate u ovom domu pristaše vlasti smatraju toliko manje usmjerenim 
protiv Nixona koliko na njih gledaju kao na reakciju na pritiske izbornog 
tijela.« 

Tek nakon što je intervencija u Kambodži završila i tek poslije galame na 
sveučilištima diljem zemlje usmjerene protiv te invazije, Kongres je prihvatio 
rezoluciju koja je obznanila da se američke postrojbe ne smiju poslati u 
Kambodžu bez njegovog pristanka. I tek je krajem 1973., kada su američke 
postrojbe konačno bile prebačene iz Vijetnama, Kongres prihvatio zakonski 
prijedlog koji je ograničavao ovlasti predsjednika da započne rat bez pristanka 
Kongresa; čak i tada, u toj »Rezoluciji o ovlastima u ratu«, predsjednik je 
sam mogao šezdeset dana ratovati bez kongresne objave rata. 

Vlasti su pokušavale uvjeriti američki narod da se rat završavao zbog 
njihove odluke da pregovaraju o miru — ne zato što su gubile rat, ne zbog 
snažnog antiratnog pokreta u Sjedinjenim Američkim Državama. Međutim 
sami vladini tajni memorandumi tijekom cijeloga rata u svakoj fazi svje- 
doče o njezinoj osjetljivosti na »javno mnijenje« u Sjedinjenim Američkim 
Državama i inozemstvu. Podaci su u Pentagonskim dokumentima. 

U lipnju 1964. najviši dužnosnici američke vojske i Ministarstva vanjskih 
poslova, uključujući Henryja Cabota Lodgea, sastali su se u Honoluluu. 
»Rusk je izjavio da je javno mnijenje o našoj politici u JI Aziji bilo gadno 
podijeljeno i da je, stoga, predsjednik trebao potvrdu potpore.« Diema je 
zamijenio general po imenu Khanh. Povjesničari iz Pentagona pišu: »Po 
njegovu povratku u Saigon 5. lipnja veleposlanik Lodge izravno je iz zra- 
koplovne luke otišao u posjet generalu Khanhu ... udarna tema njegova 
razgovora s Khanhom bilo je nagovijestiti da će Sjedinjene Američke Države 
u neposrednoj budućnosti američku javnost pripremati na djelovanja protiv 
Sjevernog Vijetnama.« Dva mjeseca poslije dogodila se afera s Tonkinškim 
zaljevom. 

Na dan 2. travnja 1965. memorandumom ravnatelja CIA-e Johna 
McConea predlaže se da se pojača bombardiranje Sjevernog Vijetnama zato 
što »nije bilo dovoljno oštro« za promjenu politike Sjevernog Vijetnama. »S 
druge strane ... možemo očekivati pojačani pritisak da zaustavimo bombardi- 
ranje ... od različitih elemenata američke javnosti, od tiska, Ujedinjenih 
naroda i svjetskog javnog mnijenja.« SAD bi trebao brzi nokaut prije nego 
što to javno mnijenje ojača, rekao je McCone. 

Memorandum pomoćnika ministra obrane Johna McNaughtona iz prve 
polovine 1966. sugerirao je uništenje brana i ustava kako bi se izazvala masovna 
glad, zato što će »udari koji ciljaju na stanovništvo stvoriti kontraproduk- 
tivni val zgražanja u inozemstvu i kod kuće«. U svibnju 1967. povjesničari 
iz Pentagona pišu: »McNaughtona su također izrazito jako brinule širina i 
intenzitet javne uznemirenosti i nezadovoljstvo ratom ... osobito kod mladih 
ljudi, kod onih iz najnižih slojeva, kod inteligencije i žena«. McNaughton 
je bio zabrinut: »Hoće li pozivanje 20.000 ljudi iz pričuvnog sastava ... 
polarizirati javno mnijenje do te mjere da će 'golubi mira' u Sjedinjenim 
Američkim Državama odletjeti iz ruke — masovna odbijanja da se služi u 
vojsci, da se bori, da se surađuje, ili nešto gore?ž« Upozorio je: 


Možda postoji granica koju mnogi Amerikanci i velik dio svijeta Sjedinjenim 
Američkim Državama neće dopustiti da prijeđe. Nije lijepa slika najveće 
svjetske supersile kako ubija ili ozbiljno ozljeđuje 1000 neboraca tjedno 
dok malu zaostalu naciju pokušava udarima natjerati na podčinjenost, po 
pitanju o čijim se vrijednostima žestoko raspravlja. To bi moglo dovesti 


do skupog iskrivljavanja američke nacionalne svijesti. 


Čini se da se to »skupo iskrivljavanje« dogodilo u proljeće 1968. kada je, s 
obzirom na neočekivanu i zastrašujuću Tet ofenzivu Nacionalne oslobo- 
dilačke fronte, Westmoreland od predsjednika Johnsona zatražio da mu 
pošalje dodatnih 200.000 vojnika uz onih 525.000 koji su već bili ondje. 
Johnson je od male skupine »akcijskih časnika« u Pentagonu zatražio da 
ga savjetuju glede tog pitanja. Oni su proučavali situaciju i zaključili da bi 
200.000 vojnika potpuno amerikaniziralo rat i da ne bi ojačalo sajgonsku 
vladu jer: »Sajgonsko vodstvo ne pokazuje nikakve znakove spremnosti 
— a kamoli sposobnosti — da privuče nužnu lojalnost ili potporu naroda.« 
Nadalje, kaže se u izvješću, »slanje vojnih postrojbi značilo bi mobiliziranje 
pričuvnih sastava, povećanje vojnog proračuna. Bilo bi više američkih 
Žrtava, više poreza«. I: 

Rastuće nezadovoljstvo praćeno onim čega će svakako biti, povećanim 
otporom novačenju i rastućim nemirima u gradovima zbog uvjerenja da 
zanemarujemo domaće probleme, dovodi do velike opasnosti da izazove 
domaću krizu nezapamćenih razmjera. 


»Rastući nemiri u gradovima« mora da je bila referenca na crnačke pobune 
koje su se dogodile 1967. — i ukazale na poveznicu, bilo da su je crnci svjesno 
izveli ili ne — između rata u inozemstvu i siromaštva kod kuće. 

Dokaz iz Pentagonskih dokumenata jasan je — da su na Johnsonovu 
odluku da odbije Westmorelandov zahtjev u proljeće 1968., da prvi put 
uspori eskalaciju rata, da oslabi bombardiranje, da sjedne za konferencijski 
stol, u velikoj mjeri utjecale akcije koje su Amerikanci poduzeli demon- 
strirajući svoje protivljenje ratu. 

Kada je Nixon preuzeo predsjedničku dužnost, i on je pokušao uvjeriti 
javnost da prosvjedi neće utjecati na njega. Međutim gotovo je pomah- 
nitao kada je jedan usamljeni pacifist kružio oko Bijele kuće. Mahnitost 
Nixonovih postupaka protiv disidenata — planovi za provale, prisluškivanja 
telefonskih razgovora, otvaranja pošte — ukazuje na važnost antiratnog 
pokreta u umovima nacionalnih vođa. 

Jedan znak da su se ideje antiratnog pokreta učvrstile u američkoj javnosti 
jest da su porote postajale sve kolebljivije prilikom osuđivanja antiratnih 
prosvjednika, a lokalni su se suci prema njima također odnosili na različite 
načine. U Washingtonu godine 1971. suci su odbacivali optužbe protiv 
demonstranata u slučajevima u kojima bi ih do prije dvije godine gotovo 
sigurno poslali u zatvor. Antiratne skupine koje su upadale u Povjerenstva za 
novačenje — Baltimorska četvorka, Devetka iz Catonsvillea, Četrnaestorka 
iz Milwaukeeja, Bostonska petorka i drugi — dobivale su manje kazne za 
iste zločine. 

Posljednja skupina koja je upala u urede Povjerenstva za novačenje, 
Camdenskih 28, bili su svećenici, opatice i laici koji su upali u Povjerenstvo 
za novačenje u Camdenu u New Jerseyju u kolovozu 1972. U osnovi je to 
bilo ono što je učinila Baltimorska četvorka četiri godine prije toga, kada 
su svi bili osuđeni, a Phil Berrigan dobio je šest godina zatvora. Međutim u 
ovom je slučaju porota branjenike iz Camdena oslobodila po svim točkama 
optužnice. Kad je presuda donesena, jedan od porotnika, pedesettrogodišnji 
crni vozač taksija iz Atlantic Cityja po imenu Samuel Braithwaite, koji je 
proveo jedanaest godina u vojsci, poručio je braniteljima: 

Vama, svećeničkim iscjeliteljima s vašim bogom danim talentima, ja kažem, 
vrlo dobro. Vrlo dobro jer ste pokušali izliječiti bolesne neodgovorne ljude, 
ljude koje je narod odabrao da njime upravljaju i da ga vode. Ti su ljudi 
iznevjerili narod sijući smrt i uništenje po nesretnoj zemlji. ... Istupili ste 
da obavite svoj dio posla dok su vaša braća ostala promatrati u svojim 
bjelokosnim tornjevima ... i u nadi da će jednog dana u bliskoj budućnost 
mir i sklad možda zavladati narodima svih zemalja. 


To je bilo u svibnju 1973. Američke postrojbe već su napuštale Vijetnam. 
C. L. Sulzburger, dopisnik New York Timesa (čovjek blizak vladi), napisao 
je: »SAD se pojavljuje kao veliki gubitnik i povijesne će knjige to morati 
priznati. ... Izgubili smo rat u dolini Mississippija, ne u dolini Mekong. 
Kasnije američke vlade više nisu uspijevale skupiti potrebnu masovnu pot- 
poru kod kuće.« 

Zapravo, Sjedinjene Američke Države izgubile su rat i u dolini Mekong i 
u dolini Mississippi. Bio je to prvi jasni poraz globalnog američkog imperija 
oblikovanog poslije Drugog svjetskog rata. Zadali su ga revolucionarni 
seljaci u inozemstvu i zapanjujući protestni pokret kod kuće. 

Još je 26. rujna 1969. predsjednik Richard Nixon, zamijetivši rastuću 
antiratnu aktivnost diljem zemlje, objavio da »to ni u kakvim okolnostima 
nimalo neće utjecati na njega«. Međutim devet godina poslije u svojim je 
Memoarima priznao da je antiratni pokret bio uzrokom zašto je odbacio 
planove za intenziviranjem rata: »lako sam javno nastavio ignorirati bješ- 
njenje antiratne kontroverze. ... Znao sam, međutim, da će poslije prosvjeda i 
moratorija bilo koja vojna eskalacija rata ozbiljno podijeliti američku javnost.« 
Bilo je to rijetko predsjedničko priznanje snage javnog prosvjeda. 

Gledano dugoročno, dogodilo se nešto možda još važnije. Pobuna kod 
kuće proširila se preko granice pitanja o ratu u Vijetnamu. 

“Iznenađenja 


HELEN KELLER JE I9II. REKLA: »Miglasujemo? Što 
to značiž« A Emma Goldman otprilike u to isto vrijeme: »Naš moderni 
fetiš jest univerzalno glasačko pravo.« Poslije 1920. žene su glasovale, kao 
i muškarci, a njihov podređeni položaj jedva da se promijenio. 

Odmah nakon što su žene dobile pravo glasa, mjerilo njihovog društvenog 
napredovanja može se vidjeti u kolumni sa savjetima autorice Dorothy Dix 
koja se pojavljivala u novinama diljem zemlje. Žene ne bi trebale biti samo 


robinje u kućanstvu, rekla je: 


... muškarcu je supruga izlog u kojem on izlaže mjerilo svojih postignuća. 
... Najveći poslovni dogovori iznose se za stolovima za ručak; ... za večerom 
srećemo ljude koji nam mogu unaprijediti sreću. ... Žena koja njeguje odnose 
s određenim brojem truda vrijednih ljudi, koja se uklapa u klubove, koja 


sebe čini zanimljivom i ugodnom ... od pomoći je svome mužu. 


Robert i Helen Lynd, proučavajući gradić Muncie u Indiani (Middletown) 
potkraj dvadesetih, zamijetili su važnost dobrog izgleda i odijevanja pri 
procjenjivanju žena. Također su ustanovili da su muškarci, kada otvoreno 
razgovaraju među sobom, »skloni govoriti o ženama kao o stvorenjima čišćima 
i moralno boljima od muškaraca, ali kao o relativno nepraktičnim, emoci- 
onalnim, nestabilnim, koja se prepuštaju predrasudi, lako ih je povrijediti i 
prilično su nesposobna suočiti se s činjenicama ili ozbiljno misliti«. 
Autorica iz prve polovine 1930., hvaleći posao s kozmetikom, članak u 
časopisu započela je s rečenicom: »Prosječna američka žena ima 4,8 metara 
kvadratnih kože.« Nastavila je s izjavom da u zemlji postoji četrdeset tisuća 
kozmetičkih salona i da se svake godine na kozmetiku za žene potroši 
dvije milijarde dolara — međutim to nije bilo dovoljno: »Američke žene još 
ne troše ni jednu petinu iznosa potrebnog za poboljšanje svoga izgleda.« 
Potom je iznijela podrobni popis »godišnjih kozmetičkih potreba svake 

žene«: dvanaest obrada vrućim uljem, pedeset dvije kozmetičke obrade lica, 
dvadeset šest čupanja obrva, itd. 

Čini se da su žene prvi put najbolju mogućnost za bijeg iz zatvora supruž- 
ništva, majčinstva, ženstvenosti, kućanskih poslova, uljepšavanja, izolacije 
imale kada su njihove usluge bile očajnički potrebne — bilo u industriji, 
bilo u ratu, bilo u društvenim pokretima. Svaki put kada bi praktičnost 
ženu izvukla iz njezinog zatvora — u nekoj vrsti programa uvjetne slobode 
uz rad — pokušalo je se ugurati natrag nakon što je ta potreba nestala i to 
je dovelo do borbe žena za promjenom. 

Drugi svjetski rat više je nego ikad prije izvlačio žene iz doma na posao. 
Do 1960. 36 posto svih žena od šesnaest godina i starije — 23 milijuna 
žena — radilo je za plaćene nadnice. Međutim iako je radilo 43 posto žena 
s djecom školske dobi, dječjih vrtića bilo je samo za dva posto njih — ostale 
su se morale same snaći. Žene su činile 50 posto glasačkog tijela - međutim 
(čak i 1967.) one su zauzimale četiri posto mjesta u zakonodavnim tijelima 
i dva posto sudačkih mjesta. Srednje primanje radnice iznosilo je jednu 
trećinu muškarčevog. I činilo se da se stavovi prema ženama nisu uvelike 
promijenili od dvadesetih. 

»Nema 1964. godine u našem društvu otvorenog antifeminizma«, napi- 
sala je feministica i sociologinja Alice Rossi, »ne zato što je bila ostvarena 
spolna jednakost, već zato što prakcički ne postoji nikakva feministička 
iskra među američkim ženama.« 

U pokretima za ženska prava iz šezdesetih počeli su se pojavljivati zna- 
kovi kolektivne uskomešanosti. Žene su zauzimale mjesto koje su obično 
zauzimale u društvenim pokretima, u prvim redovima — kao obični vojnici, 
ne kao generali. U uredu Studentskog nenasilnog koordinacijskog odbora 
u Atlanti, studentica Koledža Spelman po imenu Ruby Doris Smith, koja 
je bila zatvarana u vrijeme demonstracija protiv segregacije u restoranima, 
izrazila je svoj gnjev zbog načina na koji su žene bile premještane na rutinske 
uredske poslove, a njezinom su se prosvjedu pridružile dvije bijele žene u 
SNCC-u, Sandra Hayden i Mary King. Muškarci u SNCC-u poslušali su 
ih s uvažavanjem, pročitali su dokumenr s gledištima koji su one zajedno 
sastavile tražeći svoja prava, ali nisu previše učinili. Ella Baker, veteranka 
aktivistica iz Harlema, koja je tada sindikalno povezivala ljude na Jugu, 
znala je kako taj obrazac djeluje: »Znala sam od početka da kao žena, kao 
starija žena u skupini propovjednika koji su većinom navikli da im žene 


budu potpora, nisam imala mogućnosti da zaslužim ulogu u vodstvu.« 


548 


Bez obzira na to žene su igrale ključnu ulogu u tim ranim opasnim 
godinama sindikalnog organiziranja na Jugu i gledalo ih se s divljenjem. 
Mnoge među njima bile su starije žene kao Ella Baker i Amelia Boynton 
u Selmi u Alabami i kao »Mama Dolly« u Albanyju u Georgiji. Mlađe 
žene — Gloria Richardson u Marylandu, Annelle Ponder u Mississippiju 
— nisu bile samo aktivne nego su bile vođe. Žene svih dobi demonstrirale 
su, odlazile u zatvor. Gđa Fannie Lou Hamer, napoličarka u Rulevilleu 
u Mississippiju, postala je legendarna kao sindikalna organizatorica i 
govornica. Pjevala je himne; sudjelovala u štrajkačkim stražama sa svojim 
prepoznatljivim šepanjem (kao dijete bolovala je od dječje paralize). Ljude 
na masovnim okupljanjima razdražila bi do uzbuđenja: »Muka mi je i 
umorna sam od toga da mi bude muka i da budem umorna!« 

Negdje u isto to vrijeme bijele žene sa zvanjima, iz srednje klase, počele 
su otvoreno govoriti. Pionirska knjiga, prva među takvima, snažna i utje- 
cajna, bila je The Feminine Mystic Betty Friedan: 


Što je zapravo bio problem koji nije imao imena? Koje su to bile riječi što su 
ih žene upotrebljavale kad su ga pokušavale izraziti? Žena bi ponekad rekla: 
»Osjećam se nekako praznom ... nepotpunom.« Ili bi rekla: »Osjećam se 
kao da ne postojim.« Katkad. ... »Osjećaj otupjelosti ... Toliko se naljutim 
na djecu da me to plaši. ... Osjećam da plačem bez ikakva razloga.« 


Friedanova je pisala iz svog iskustva kućanice iz srednje klase, međutim 
ono o čemu je govorila dodirnulo je nešto u nutrini svih žena: 


Problem je ležao zakopan, neizrečen mnogo godina u umovima američkih 
žena. Bila je to neobična uznemirenost, osjećaj nezadovoljstva, / čežnja koju 
su žene osjećale sredinom dvadesetog stoljeća u Sjedinjenim Američkim 
Državama. Svaka žena iz predgrađa sama se s tim nosila. Dok je pospre- 
mala krevete, kupovala namirnice, sparivala boje pokućstva, jela sendviče 
s maslacem od kikirikija sa svojom djecom, razvozila mlade izviđače Cub 
Scouts i izviđačice Brownies, ležala pokraj svog muža noću — bojala se čak 
i sebi postaviti tiho pitanje — »Je li to svež« ... 

Međutim jednog sam travanjskog jutra 1959. čula majku četvero djece, 
dok je ispijala kavu s četirima drugim majkama u naseljima u predgrađu 
udaljenom petnaest milja od New Yorka, kako tonom tihog očaja govori 
o »problemu«. I druge su znale, bez riječi, da ona nije govorila o problemu 


sa svojim mužem, ili sa svojom djecom, ili sa svojom kućom. Iznenada su 

shvatile da sve one dijele isti problem, problem koji nema imena. Počele 
su, nevoljko, govoriti o njemu. Kasnije, nakon što su pokupile svoju djecu 
u dječjem vrtiću i odvezle ih doma na popodnevno spavanje, dvije su 
među njima zaplakale, iz čistog olakšanja, samo zato što su saznale da 


nisu bile same. 


»Mistika« o kojoj je Friedanova govorila bila je slika žene kao majke, kao 
supruge koja živi kroza svog muža, kroza svoju djecu, koja zbog toga odustaje 
od svojih snova. Zaključila je: »Jedini je način za ženu, kao i za muškarca, 
da pronađe sebe, da sebe spozna kao osobu, s pomoću vlastitog kreativnog 
rada.« 

U ljeto 1964. u McCombu u Mississippiju, u organizaciji Freedom Hou- 
sea (središnji ured pokreta za građanska prava gdje su ljudi zajedno radili i 
živjeli) žene su stupile u štrajk protiv muškaraca koji su željeli da one kuhaju 
i da one pospremaju krevete dok se oni okolo voze automobilima baveći 
se sindikalnim organiziranjem. Cini se da je nemir o kojem je govorila 
Friedanova vrijedio za žene svugdje. 

Do 1969. žene su činile 40 posto cjelokupne radne snage u Sjedinjenim 
Američkim Državama, međutim znatan broj njih bile su tajnice, čistačice, 
učiteljice u osnovnim školama, prodavačice, konobarice i njegovateljice. Od 
svake tri žene koje su radile jedna je imala muža koji je godišnje zarađivao 
5000 dolara. 

Šro je sa ženama koje nisu bile zaposlene? One su kod kuće radile vrlo 
naporno, međutim na to se nije gledalo kao na posao, zato što se rad u 
kapitalističkom društvu (ili možda u svakom modernom društvu u kojem 
se stvari i ljudi kupuju i prodaju za novac), ako se za njega ne plaća novcem, 
ako mu nije pridana novčana vrijednost, smatra bezvrijednim, Žene su 
počele više razmišljati o toj činjenici tijekom 1960-ih, a o tome je pisala 
Margaret Benston (»Politička ekonomija ženskog oslobođenja«). Žene koje 
su obavljale kućanske poslove bile su ljudi izvan modernog ekonomskog 
sustava, stoga su bile kmetstvo ili seljaštvo, rekla je. 

Žene koje su bile zaposlene na tipičnom »ženskom poslu« — tajnice, 
recepcionarke, tipkačice, prodavačice, čistačice, njegovateljice — doživljavale 
su cjelovit raspon poniženja s kojim su se suočavali muškarci na podređenim 
položajima na poslu, plus još jedan niz poniženja koja su proistjecala iz toga 
što su žene: izrugivanja njihovim mentalnim procesima, vicevi sa seksualnim 
temama i seksualna nasrtljivost, nevidljivost osim kao seksualnih objekata, 

hladni zahtjevi za većom učinkovitošću. Oglas »Vodič za standardno uredsko 
vrijeme« tiskan je u stupcima pitanje-i-odgovor: 


P: Ja sam poslovni čovjek i dojma sam da mi je tajnica u cijelosti prespora. 
Koliko bi puta u minuti trebala moći otvoriti i zatvoriti ladicu? 

O: Točno 25 puta. Vremena za druge »otvori i zatvori operacije« ... iznose 
0.04 minute za otvaranje ili zatvaranje fascikla i 0.026 minuta za stan- 
dardnu središnju ladicu uredskog stola. Ako vas brine njezina »aktivnost 
na stolcu«, usporedite njezino vrijeme s ovim standardima: »ustani sa 


stolice«, 0.033 minute; »okret na okretnoj stolici«, 0.009 minuta. 


Žena tvornička radnica u New Bedfordu u Massachusettsu u prvoj polo- 
vini sedamdesetih, u korporaciji srednje veličine čiji je predsjednik 1970. 
dobivao dividende od te korporacije koje su se penjale na 325.000 dolara, 
napisala je u jednim sindikalnim novinama da su 90 posto radnika u 
njezinom odjelu činile žene, ali su svi nadglednici bili muškarci. 


Prije nekoliko godina bila sam suspendirana tri dana s posla zato što su mi 
djeca bila još mala i morala sam uzimati slobodne dane kad su bila bolesna. 
... Hrjeli su ljude koji su šutjeli, prijavljivali jedni druge i koji su vrlo dobri 
mali roboti. Činjenica da mnogi moraju uzimati tablete za smirenje prije 
nego što započnu radni dan, i da ne prođe tjedan a da se dvoje ili troje 


ljudi ne slomi i zaplače, njima ništa ne znači. 


Dodala je: »Međutim vremena se mijenjaju i odsada pa nadalje više će ljudi 
otvoreno govoriti i zahtijevati od svojih takozvanih šefova da se s njima 
postupa na način kako šefovi žele da se postupa s njima.« 

Vremena su se doista mijenjala. Negdje oko 1967. žene u različitim 
pokretima — za građanska prava, u organizaciji Studenti za demokratsko 
društvo, u antiratnim skupinama — počele su se okupljati kao žene, a na 
početku 1968., na antiratnom okupljanju žena u Washingtonu, stotine je 
žena u svečanoj povorci s bakljama hodalo do Nacionalnog groblja Arlington 
i priredilo »Pokop tradicionalne ženske zrelosti«. U tom je trenutku, a i 
poslije, bilo nekih neslaganja među ženama, a još više među muškarcima, 
o tome trebaju li se žene boriti za specifično ženska pitanja ili jednostavno 
zauzeti ulogu u općim pokretima protiv rasizma, rata, kapitalizma. Međutim 
je ideja o usredotočenosti na feminističko jačala. 

U jesen 1968. skupina nazvana Radikalne žene skrenula je na sebe 
pozornost cijele zemlje kada je prosvjedovala protiv izbora za Miss Amerike, 
što su nazvale »slikom koja ugnjetava žene«. Sve su grudnjake, steznike, 
viklere, lažne trepavice, vlasulje i druge stvari koje su nazvale »žensko smeće« 
pobacale u Smetlarnicu slobode. Ovcu su okrunile kao Miss Amerike. Još 
važnije, ljudi su počeli govoriti o »ženskom oslobađanju«. 

Jedan dio Radikalnih žena iz New Yorka ubrzo poslije toga osnovao 
je VJEŠTICU (Međunarodnu terorističku urotu žena iz pakla), a njezine 
članice, odjevene kao vještice, iznenada su se pojavile u predvorju njujorške 
burze vrijednosnih papira. U letku koji su objavile VJEŠTICE u New 


Yorku stajalo je: 


VJEŠTICA živi i smije se u svakoj ženi. Ona je slobodni dio svake od 
nas, ispod stidljivog smiješka, pokoravanja apsurdnoj muškoj dominaciji, 
šminke i odjeće koje guše tijelo kakvo zahtijeva naše bolesno društvo. 
Ne postoji »pristupanje« VJEŠTICI. Ako si žena i usuđuješ se zagledati u 
nutrinu sebe, ti jesi VJEŠTICA. Ti stvaraš vlastita pravila. 


VJEŠTICE su u Washingtonu, D. C. prosvjedovale pred United Fruit 
Companyjem zbog aktivnosti te kompanije u zemljama Trećeg svijeta i 
zbog njezina postupanja sa ženskim uredskim radnicama. U Chicagu su 
prosvjedovale protiv otpuštanja radikalne feminističke učiteljice po imenu 
Marlene Dixon. 

Siromašne žene, crnkinje, izražavale su univerzalni problem žena na 
svoj način. Godine 1964. Robert Coles (Children of Crisis) intervjuirao je 
crnkinju s Juga koja se nedavno preselila u Boston, koja je progovorila o 
očaju svoga života, o poteškoći pronalaženja sreće: »Jedino vrijeme kada 
sam stvarno živa jest vrijeme kad imam bebu u sebi.« 

Ne govoreći posebno o problemima koje su imale kao žene, mnoge su 
žene, one siromašne, kao što su to oduvijek činile, mirno organizirale ljude 
iz četvrti da se isprave nepravde, da se dobiju potrebne usluge. Sredinom 
1960-ih deset tisuća crnih ljudi u zajednici po imenu Vine City u Atlanti 
povezalo se kako bi jedni drugima pomogli: utemeljili su štedionicu, 
odgajalište, medicinsku kliniku, mjesečna obiteljska okupljanja, novine, 
službu za obiteljsko savjetovanje. Jedna od organizatorica Helen Howard, 
ispripovijedala je o tome Gerdi Lerner (Black Women in White America): 

Ja sam pokrenula ovu organizaciju u četvrti, u početku su je činila dva 
muškarca i šest žena. Bio je to snažan potez. Poslije je pristupilo mnoštvo 
ljudi. Nekih pet mjeseci održavali smo sastanke gotovo svake noći. Naučili 
smo kako raditi s drugim ljudima. ... Velik broj ljudi zapravo se bojao 
učiniti bilo što. Bojali ste se otići u gradsku vijećnicu ili pitati o nečemu. 
Čak ni zemljoposjednika niste ništa pitali, bojali ste ga se. Potom smo 
imali sastanke i onda se više nismo toliko bojali. ... 

Način na koji smo dobili ovo igralište: blokirali smo ulicu, nismo dopustili 
da išta prođe. Nismo pustili da prođe tramvaj. Cijela je četvrt sudjelovala u 
tome. Uzeli smo gramofone i plesali; tako je trajalo tjedan dana. Nisu nas 


uhitili, bilo nas je previše. Onda je grad uredio igralište za djecu. ... 


Žena po imenu Patricia Robinson napisala je pamflet nazvan P90r Black 
Woman, u kojem je povezivala probleme žena s potrebom za temeljitom 
društvenom promjenom: 


Pobuna siromašne žene, dna klasne hijerarhije o kojem se dosad nije rasprav- 
ljalo, postavlja pitanje o tome koju će vrstu drušrva siromašna crna žena 
zahtijevati i za koje će se društvo boriti. Ona već zahtijeva da ima kontrolu 
rađanja, nalik crnim i bijelim ženama iz srednje klase. Ona je svjesna da je 
potrebno dvoje za ugnjetavanje i da ona i siromašni ljudi više nisu izvrgnuti 
ugnjetavanju, u ovom slučaju genocidu. Ona se povezuje sa siromašnima 
iz cijelog svijeta i s njihovim revolucionarnim borbama. Nju su historijske 
okolnosti prisilile da djecu izmakne muškoj dominaciji i da ih sama odgaja 
i uzdržava. Upravo su u tom procesu muški autoritet i eksploatacija osiro- 
mašeni. Nadalje, ona shvaća da će se djecom koristiti kako se kroz povijest 
koristilo svom siromašnom djecom — kao bijedno plaćenim plaćenicima koji 
će se boriti da održe ili da postave elitne skupine na vlast. Kroz te korake 
.. ona je počela preispitivati agresivnu mušku dominaciju i klasno društvo 


koje je nameće, kapitalizam. 


Godine 1970. Dorothy Bolden, radnica u praonici u Atlanti i majka šestero 
djece, ispripovijedala je zašto je započela sindikalno organiziranje žena koje 
su obavljale kućanske poslove u Nacionalni sindikat radnica u kućanstvu. 
Rekla je: »Mislim da žene trebaju imati pravo glasa kad se u njihovoj zajednici 
donose odluke za poboljšanje životnih uvjeta. Jer ta se žena u slamu naporno 
muči i ima vrlo inteligentan um kojim obavlja stvari, a nju se previđa toliko 
mnogo godina. Mislim da ona treba imati pravo glasa.« 

Tenisačice su se organizirale u sindikat. Jedna se žena borila da bude 
jahačica na konjskim trkama, izborila se i postala prva žena koja je sudje- 
lovala na konjskim trkama. Pred muzejom Whitney demonstrirale su žene 
umjetnice, iznoseći optužbe o seksualnoj diskriminaciji kod kipara za izložbe. 
Žene novinarke demonstrirale su pred klubom Gridiron u Washingtonu, 
koji je isključivao žene. Do početka 1974. studijski programi ženskih studija 
postojali su na sedamdeset osam institucija i oko dvije tisuće kolegija o 
ženama nudilo se na oko pet tisuća sveučilišnih kampusa. 

Počeli su se pojavljivati ženski časopisi i ženske novine, i na lokalnoj i 
na nacionalnoj razini, a knjige o ženskoj povijesti i ženskom pokretu počele 
su izlaziti u tolikom broju da su neke knjižare imale posebne odjele za njih. 
Same šale na televiziji, neke naklonjene, neke zajedljive, pokazale su koliki 
je nacionalni učinak taj pokret imao. Određeni televizijski oglasi, za koje 
su žene smatrale da ih ponižavaju, bili su uklonjeni nakon što je došlo do 
prosvjeda protiv njih. 

Godine 1967., nakon lobiranja ženskih skupina, predsjednik Johnson 
potpisao je izvršnu zapovijed kojom se zabranjuje seksualna diskriminacija 
na poslovima vezanim uza saveznu vladu, a u godinama koje su uslijedile 
ženske su skupine zahtijevale da se to provodi. NOW (Nacionalna organizacija 
žena, osnovana 1966.) pokrenuo je više od tisuću tužbi protiv američkih 
korporacija optužujući ih za seksualnu diskriminaciju. 

Pravo na abortus postalo je temeljno pitanje. Prije 1970. svake godine 
obavilo se oko milijun abortusa, od kojih je samo oko deset tisuća bilo 
legalno. Možda je trećina žena koje su ilegalno obavljale abortusa — većinom 
iz redova siromašnih — morala biti hospitalizirana zbog daljih komplikacija. 
Koliko ih je umrlo kao posljedica tih ilegalnih abortusa nitko stvarno ne 
zna. Međutim ilegalizacija abortusa jasno je bila usmjerena protiv siro- 
mašnih, zato što su bogati mogli ili imati svoje dijete ili obaviti abortus u 
sigurnim uvjetima. 

U više od dvadeset saveznih država između 1968. i 1970. pokrenuti su 
sudski postupci za poništenje zakona protiv abortusa, a javnost je sve snažnije 
podržavala pravo žena da same za sebe odlučuju bez vladinog uplitanja. U 
knjizi Sisterhood Is Powerful, važnom zborniku ženskih tekstova oko 1970., 
Lucinda Cisler je u članku »Nezavršeni posao: Kontrola rađanja« napisala 
da »je abortus pravo žene ... nitko ne može staviti veto na njezinu odluku 
i prisiliti je da nosi dijete protiv svoje volje ...«. U proljeće 1969. ispitivanje 
javnog mnijenja Harrisovom metodom pokazalo je da je 64 posto anketi- 
ranih smatralo da je abortus privatna stvar. 

Konačno, početkom 1973., Vrhovni je sud donio odluku (Roe protiv 
Wadea, Doe protiv Boltona) da je država mogla zabraniti abortus samo u 
posljednja tri mjeseca trudnoće, da je mogla propisati abortus u svrhu zdravlja 
tijekom druga tri mjeseca, a tijekom prva tri mjeseca žena i njezin liječnik 
imali su pravo sami donijeti tu odluku. 

Uloženi su napori da se otvore dječji vrtići i iako žene nisu uspjele dobiti 
veliku pomoć od vlade, osnovane su tisuće zadružnih dječjih vrtića. 

Žene su također počele otvoreno govoriti, prvi put, o problemu silovanja. 
Svake godine prijavljeno je pedeset tisuća silovanja, a mnoga su bila nepri- 
javljena. Žene su počele pohađati tečajeve o samoobrani. Bilo je prosvjeda 
protiv načina na koji je policija postupala sa ženama, kako ih je ispitivala, 
vrijeđala kada su žene prijavljivale silovanja. Knjiga Susan Browniller Protiv 
naše volje, koja se naširoko čitala — snažna je, gnjevna povijest i analiza 
silovanja, koja sugerira samoobranu, individualnu ili kolektivnu: 


Uzvraćati udarac. Na više razina, to je djelovanje u koje se moramo uklju- 
čiti zajedno, ako mi — žene — mislimo ispraviti neravnotežu i osloboditi 
se muške ideologije silovanja. 

Silovanje se može izbrisati s lica zemlje, ne samo kontrolirati ili izbjeći 
na individualnoj razini, ali pristup mora bici dugoročan i kooperativan, i 


zahtijeva razumijevanje i dobru volju mnogih muškaraca, kao i žena...2? 


Mnoge su žene bile aktivne u nastojanju da se progura ustavni amandman, 
Amandman o jednakim pravima (ERA), koji bi prihvatio dovoljan broj 
saveznih država. Međutim činilo se očiglednim da, čak i kad bi postao 
zakonom, on ne bi bio dovoljan; da je ono što su žene ostvarile došlo putem 
organizacije, akcije, prosvjeda. Čak i ondje gdje je zakon bio od pomoći, on 
je bio od pomoći samo ako ga je podupirala akcija. Shirley Chisholm, crna 
kongresnica, rekla je: 


Zakon to ne može napraviti za nas. Mi to moramo učiniti same. Žene u 
ovoj zemlji moraju postati revolucionarke. Moramo odbijati prihvatiti stare, 
tradicionalne uloge i stereotipe. ... Moramo zamijeniti stare, negativne misli 


o našoj ženstvenosti pozitivnim mislima i pozitivnim djelovanjem. ... 


29 Susan Brownmillar, Protiv naša volje, Zagorka 5, Zagreb 1995., str. 409. 

stvarnih pobjeda u vezi s abortusom, jednakosti na radnom mjestu — zvao 
»podizanje svijesti«, često postignut u »ženskim skupinama«, koje su se 
sastajale u domovima diljem zemlje. To je značilo ponovno promišljanje 
uloga, odbacivanje inferiornosti, povjerenje u sebe, čvrstu sestrinsku pove- 
zanost, novu solidarnost majke i kćeri. Atlantska pjesnikinja Esta Seaton 
napisala je »Njezin život«: 


Ovo je slika koja mi se stalno pomalja u nutrini: 
moje mlade majke, jedva sedamnaest godina stare, 
dok kuha košer-večeru na štednjaku na ugalj, 

te prve zime u Vermontu, 

i mojeg oca, neiskazanih osjećaja 

osim kada bi vikao, 


dok jeo je kako bi pokazao svoju ljubav. 


Pedeset godina poslije njezine plave oči sledile bi se 
uslijed potresenosti tom sivom kućom 

i djecom koja su dolazila jedno za drugim 

i liječnicima koji su joj govorili 

»Ako ne želite više djece, 


iselite iz te kuće.« 


Prvi se put otvoreno raspravljalo o čisto biološkoj jedinstvenosti žena. 
Neke teoretičarke (Shulamith Firestone, u The Dralectics of Sex, primjerice) 
smatrale su da je to fundamentalnije za njihovo ugnjetavanje od bilo kojeg 
posebnog ekonomskog sustava. Bilo je oslobađajuće otvoreno govoriti o 
onome što je tako dugo bio tajni, skriveni uzrok stida i neugode: menstru- 
acija, masturbacija, menopauza, abortus, lezbijstvo. 

Jedna od najutjecajnijih knjiga koja će se pojaviti u prvoj polovini 
sedamdesetih bila je knjiga koju je sastavilo jedanaest žena u bostonskom 
književnom kolektivu Žensko zdravlje nazvana Our Bodies, Ourselves. 
Sadržavala je golemu količinu praktičnih informacija o ženskoj anatomiji, 
o seksualnosti i seksualnim odnosima, o lezbijstvu, o ishrani i zdravlju, o 
silovanju, samoobrani, veneričnim bolestima, kontroli rađanja, abortusu, 
trudnoći, rađanju i menopauzi. Čak još važnije od tih informacija, karata, 
fotografija, nepristranog istraživanja koje se prije nije spominjalo, bilo je 
raspoloženje razigranosti koje je prožimalo tu knjigu, uživanje u tijelu, sreća 

zbog novopronađenog razumijevanja, novo sestrinstvo s mladim ženama, 
ženama srednjih godina, starim ženama. Citirale su englesku sufražetkinju 


Christabel Pankhurst: 


Sjetite se dostojanstva 
vaše ženstvenosti. 

Ne molite, 

ne moljakajte, 

ne pužite ponizne. 
Budite hrabre, 
združite ruke, 

stanite uz nas. 


Borite se s nama. ... 


Borba je počinjala, govorile su mnoge žene, s tijelom, za koje se činilo da 
je početak eksploatacije žena — kao igračke za seks (slabe i nesposobne), 
kao trudne žene (nemoćne), kao žene srednjih godina (više se ne smatra 
lijepom), kao stare žene (koju se ignorira, odgurava). Muškarci i društvo 
stvorili su biološki zatvor. Adrienne Rich (Of Woman Born) izjavila je: 
»Žene se kontrolira tako da nas se vezuje uz naša tijela.« Napisala je: 


Vrlo se jasno, živo sjećam sebe dan nakon što sam se udala: bila sam mela 
pod. Pod vjerojatno nije trebalo stvarno mesti; vjerojatno jednostavno 
nisam znala što bih drugo radila sa sobom. Međutim dok sam mela taj 
pod, pomislih: »Sada sam žena. To je prastaro djelo, to je ono što su žene 
oduvijek radile.« Osjećala sam da naginjem nekoj drevnoj formi, previše 
drevnoj za preispitivanje. To je ono što su žene oduvijek radile. 

Čim sam bila vidljivo i očito trudna, osjećala sam se, prvi put u svom 
adolescentskom i zrelom životu, ne-krivom. Ozračje odobravanja u kojem 
sam se kupala — čini se da su u tome sudjelovali i stranci na ulici — bilo je 
nalik auri koju sam nosila sa sobom, u kojoj su sumnje, strahovi, nedoumice 


nailazile na potpuno poricanje. 72 je ono što su žene oduvijek radile. 


Richova je rekla da bi se žene tijelom mogle koristiti »kao sredstvom, a 
ne kao sudbinom«. Patrijarhalni su sustavi, rekla je, bilo pod vladavinom 
kapitalizma bilo pod vladavinom »socijalizma«, ženska cijela ograničavali 
na svoje potrebe. Govorila je o uvježbavanju pasivnosti žena. Generacije 
školskih djevojaka odgajalo se na Malim ženama, gdje Jo kaže njezina majka: 

»Ja sam bijesna gotovo svakog dana svog života, Jo; ali sam naučila to ne 
pokazivati; još se samo nadam da ću naučiti to ne osjećati, premda bi mi 
moglo zatrebati još četrdeset godina da bih uspjela u tome.« 

Muški liječnici upotrebljavali su instrumente kako bi izvukli dijete, 
zamjenjujući osjetljive ruke primalja, na polju »anesteziranog, tehnologizi- 
ranog poroda«. Richova se nije složila sa svojom kolegicom Firestone, koja 
je željela promijeniti biološku neumitnost poroda, zato što je on bolan i zato 
što je izvor podređenosti; ona je željela, u uvjetima drugačijih društvenih 
okolnosti, porod učiniti izvorom fizičke i emocionalne radosti. 

Ne bi se moglo govoriti o Freudovu ignoriranju žena, rekla je Richova, 
kao o njegovoj »slijepoj pjezi«, čime se implicira da je u drugim stvarima 
njegova vizija bila jasna; takva ignorancija iskrivljava sve. Prisutna je dvojba 
o tijelu: 


Ne znam ni za jednu ženu — djevicu, majku, lezbijku, udanu, u celibatu — 
koja za svoj kruh zarađuje kao kućanica, šankerica ili skenerica moždanih 
valova — a da joj njezino tijelo nije fundamentalni problem: njegovo zamućeno 
značenje, njegova plodnost, njegova želja, njegova takozvana frigidnost, 
njegov krvavi govor; njegove tišine, njegove promjene i njegova sakaćenja, 


njegova silovanja i sazrijevanja. 


Njezin odgovor na to: »ponovno zaposjedanje naših tijela ... svijet u kojem 
je svaka žena prevladavajuća značajka vlastitog tijela« kao osnove za dono- 
šenja ne samo djece već novih vizija, novih značenja, novog svijeta. 

Za većinu žena koje nisu bile intelektualke to je pitanje bilo još nepo- 
srednije: kako eliminirati glad, patnju, podređenost, poniženje, ovdje i 
sada. Žena po imenu Johnnie Tillmon 1972. je napisala: 


Ja sam žena. Ja sam crnkinja. Ja sam siromašna žena. Ja sam debela žena. Ja 
sam žena u srednjim godinama. Ja živim od socijalne pomoći. ... Odgojila 
sam šestero djece ... Odrasla sam u Arkansasu ... tamo sam petnaest godina 
radila u praonici ... preselila sam se u Kaliforniju. ... Godine 1963. previše 
sam se razboljela da bih više radila. Prijatelji su mi pomogli oko dobivanja 
socijalne pomoći. 

Socijalna pomoć je kao prometna nesreća. Može se dogoditi svakome, 


ali se osobito događa ženama. 

I to je razlog zašto je socijalna pomoć žensko pitanje. Za mnoštvo 
žena iz srednje klase u ovoj zemlji, oslobođenje žena vrlo je važna stvar. 


Za žene na socijalnoj pomoći ono je stvar opstanka. 


Socijalna je pomoć, rekla je, nalik »superseksističkom braku. Mijenjate 
nekog muškarca za pravog muškarca. ... Pravi muškarac vodi sve ... upravlja 
vašim novcem ...«. Ona i druge majke na socijalnoj pomoći organizirale su 
Nacionalnu organizaciju za prava osoba na socijalnoj pomoći. Tražile su da 
žene budu plaćene za svoj posao — vođenje kućanstva, podizanje djece. »... 
Nijedna se žena ne može osloboditi dok se god sve žene ne dignu sa svojih 
koljena.« 

U problemu žena nalazio se zametak rješenja, ne samo za njihovo 
ugnjetavanje nego za ugnjetavanje svih. Kontrola žena u društvu bila je 
ingeniozno djelotvorna. Nju nije usmjeravala država. Umjesto toga, korištena 
je obitelj - muškarci da kontroliraju žene, žene da kontroliraju djecu, sve 
njih da budu zaokupljeni jedni drugima, da se jedni drugima obraćaju za 
pomoć, da jedni druge optužuju za probleme, da budu nasilni jedni prema 
drugima kada stvari ne idu dobro. Zašto se to nije moglo preokrenuri? 
Mogu li žene osloboditi sebe same, djeca osloboditi sebe, muškarci i žene 
početi shvaćati jedno drugo, pronaći izvor svoga zajedničkog ugnjetavanja 
negdje izvana umjesto jedno u drugome? Možda bi tada mogli stvoriti 
grumene snage u vlastitim odnosima, milijune izdvojenih ustanka. Mogli 
bi revolucionirati mišljenje i ponašanje upravo u onoj osamljenosti obiteljske 
privatnosti na koju je sustav računao da će obaviti svoj posao kontrole i 
indoktrinacije. A zajedno, umjesto zavađeni — muškarci, žene, roditelji, 
djeca — mogli bi promijeniti samo društvo. 


Bilo je to doba ustanaka. Ako je moglo biti pobune unutar tog najistančanijeg 
i najsloženijeg zatvora — obitelji — razumno je da se dogode pobune i u većini 
najsurovijih i očitih zatvora: u samom kaznenom sustavu. U šezdesetima 
i u prvoj polovini sedamdesetih te su se pobune umnogostručile. One su 
također poprimile dotad nezabilježen politički karakter i žestinu klasnog 
rata, što je do vrhunca došlo u Attici, u New Yorku, u rujnu 1971. 
Zatvor se u Sjedinjenim Američkim Državama pojavio kao pokušaj 
kvekerske reforme, da se nadomjeste sakaćenja, vješanja, progonstva — tra- 
dicionalne kazne u kolonijalnim vremenima. Svrha zatvora bila je, putem 
izolacije, stvoriti pokajanje i spasenje, međutim zatvorenici bi poludjeli i 
umirali u izolaciji. Do sredine devetnaestog stoljeća, zatvor se temeljio na 

teškom fizičkom radu, zajedno s raznolikim kaznama: uske ćelije s visokom 
temperaturom, željezni jarmovi, samice. Taj je pristup sažeo upravitelj u 
kaznionici Ossining u New Yorku: »Kako bi popravili zločinca, prvo mu 
morate slomiti duh.« Taj se pristup uporno održavao. 

Zatvorski bi se dužnosnici svake godine sastajali kako bi si čestitali na 
postignutom napretku. Predsjednik Američkog udruženja kazneno-popravnih 
ustanova, prilikom svog godišnjeg obraćanja 1966., opisao je novo izdanje 
Priručnika za kazneno-popravne standarde: »On nam dopušta da zastanemo, 
ako želimo, pred ulaznim vratima kazneno-popravne Valhale — s trajnim 
ponosom na svijest o superiorno odrađenom poslu. Možemo biti ponosni, 
možemo biti zadovoljni, možemo biti mirni.« Rekao je to upravo poslije, 
usred, i baš prije najintenzivnijeg niza zatvorskih pobuna koji je zemlja 
ikad vidjela. 

Oduvijek je bilo zatvorskih nemira. Val takvih nemira tijekom 1920-ih 
završio je nemirom u Clintonu u New Yorku, u zatvoru s 1600 zatvorenika, 
koji je bio ugušen s trima ubijenim zatvorenicima. Između 1950. i 1953. 
više od pedeset velikih nemira zbilo se u američkim zatvorima. Početkom 
1960-ih zatvorenici u radnim skupinama u Georgiji koji su mrvili stijene 
upotrebljavali su te iste maljeve kako bi lomili vlastite noge, kako bi skre- 
nuli pozornost na situaciju svakodnevne brutalnosti. 

U zatvoru San Quentin u Kaliforniji, koji je udomljavao četiri tisuće 
zatvorenika, u drugoj polovini šezdesetih došlo je do niza pobuna: rasni nemiri 
1967., zajednički crnačko-bjelački štrajk na početku 1968. koji je obustavio 
rad gotovo svih zatvorskih industrija i potom drugi štrajk tog ljeta. 

U kazneno-popravnoj ustanovi Queens na Long Islandu u New Yorku 
ujesen 1970. zatvorenici su zauzeli zatvor, uzeli taoce, objavili zahtjeve. 
Pregovarački odbor zatvorenika uključio je četiri crnca, jednog Portorikanca, 
jednog bijelca; zahtijevali su da odmah počnu saslušanja o uvjetnom puštanju 
na slobodu uz jamčevinu u 47 slučajeva za koje su rekli da su bili slučajevi 
rasizma kad se dobivao uvjetni otpust uz jamčevinu. Suci su došli u zatvor, 
dosudili nekoliko uvjetnih puštanja i smanjenja kazne, a taoci su bili pušteni. 
Međutim kad zatvorenici i dalje nisu htjeli okončati pobunu, policija je 
uletjela u zatvor sa suzavcem i palicama pa je pobuna bila gotova. 

Orprilike u isto vrijeme u studenom 1970. u zatvoru Folsom u Kaliforniji 
došlo je do obustave rada koja je postala najduži zatvorski štrajk u povijesti 
Sjedinjenih Američkih Država. Većina od 2400 zatvorenika izdržala je 
u svojim ćelijama devetnaest dana, bez hrane, suočena s prijetnjama i 
zastrašivanjima. Štrajk je slomljen kombinacijom sile i obmane, a četiri 

zatvorenika poslana su na četrnaestosatnu vožnju u drugi zatvor, okovana 
i gola na podu kombija. Jedan je od zatvorenika napisao: »... duh osvije- 
štenosti je rastao. ... Sjeme je bilo zasijano ...«. 

Zatvori u Sjedinjenim Američkim Državama dugo su vremena bili 
ekstremni odraz samog američkog sustava: upadljive životne razlike između 
bogatih i siromašnih, rasizam, korištenje žrvama jednima protiv drugih, 
nedostatak sredstava da potklasa otvoreno govori, beskrajne »reforme« koje 
su malo toga promijenile. Dostojevski je jednom rekao: »Stupanj civilizacije 
u društvu može se mjeriti ulaskom u njegove zatvore.« 

Dugo je vremena bila točna činjenica, a zatvorenici to znaju bolje od 
bilo koga, da što si bio siromašniji, to je bilo vjerojatnije da ćeš završiti 
u zatvoru. To nije bilo samo zato što su siromašni počinili više zločina. 
Zapravo, jesu. Bogati nisu morali počiniti zločine kako bi dobili što žele; 
zakoni su bili na njihovoj strani. Međutim kada bi bogati počinili zločine, 
njih se često ne bi sudski gonilo, a ako i jest, oni bi mogli biti uvjetno 
pušteni uz jamčevinu, unajmiti pametne odvjetnike, dobiti bolji tretman 
sudaca. Nekako su na kraju zatvori bili puni siromašnih crnaca. 

Godine 1969. bile su 502 optužbe za prijevare s porezima. Takvi sluča- 
jevi, nazvani »zločini bijelih ovratnika«, obično uključuju ljude koji imaju 
golem novac. Od onih koji su osuđeni, njih 20 posto završi u zatvoru. 
Prosječni iznos te prijevare iznosi 190.000 dolara po slučaju; njihove kazne 
u prosjeku su iznosile sedam mjeseci. Te iste godine, za provalu i krađu auta 
(zločini siromašnih) u zatvoru je završilo 60 posto prijestupnika. Prosječna 
vrijednost ukradenih automobila iznosila je 992 dolara; prosječne kazne 
iznosile su osamnaest mjeseci. Štete od provala prosječno su iznosile 321 
dolar; prosječne kazne iznosile su trideset tri mjeseca. 

Willard Gaylin, psihijatar, prenosi slučaj (Partial Justice) koji bi se, s 
promjenom pojedinosti, mogao umnogostručiti tisuću puta. Upravo je bio 
intervjuirao sedamnaestogodišnje Jehovine svjedoke koji su se odbijali prijaviti 
u vojsku tijekom Vijetnamskog rata i koji su ukupno kažnjeni s dvadeset dvije 
godine zatvora. Posjetio je mladog crnca koji je obavijestio svoje povjerenstvo 
za novačenje da ne bi mogao savjesno obavljati vojnu obavezu zato što mu je 
nasilje u Vijetnamskom ratu odbojno. Dobio je pet godina zatvora. Gaylin 
piše: »Hank je bio prvi s petogodišnjom zatvorskom kaznom na kojeg sam 
naišao. On je također bio crnac.« Postojali su i dodatni čimbenici: 


»Kakvu si kosu tada imao?« pitao sam. 
»Afr0.« 

»A što si nosio?« 

»Šarenu košulju kakva se nosi u zapadnoj Africi.« 

»Misliš da je to možda utjecalo na tvoju kaznu?« 

»Naravno.« 

»Je li to bilo vrijedno godine ili dvije tvog životaž« pitao sam. 

»Sve je to moj život«, rekao je gledajući me s kombinacijom potištenosti 
i zbunjenosti. »Čovječe, kako ti nije jasno! Upravo je o tome riječ! Jesam 
li slobodan imati svoj stil, jesam li slobodan imati svoju frizuru, jesam li 
slobodan imati svoju kožu?« 


»Naravno«, rekao sam, »u pravu si.« 


Gaylin je otkrio golemu slobodu odlučivanja danu sucima prilikom donošenja 
presuda. U Oregonu trideset tri muškarca osuđena su za kršenja Zakona 
o novačenju, osamnaest ih je bilo uvjetno pušteno na slobodu. U južnom 
Teksasu od šesnaest muškaraca koji su prekršili isti zakon, nijedan nije bio 
uvjetno pušten na slobodu, a u južnom Mississippiju svaki je branjenik 
bio optužen i dobio je maksimalnu kaznu od pet godina. U jednom dijelu 
zemlje (Nova Engleska), prosječna kazna za sve zločine iznosila je jedanaest 
mjeseci; u drugom dijelu (Jug), iznosila je sedamdeset osam mjeseci. No to 
nije jednostavno bila razlika Sjevera i Juga. U New York Cityju, jedan sudac 
koji je sudio 673 osobe koje su pred njega izvedene zbog javnog pijanstva 
(svi siromašni; bogati se opijaju iza zatvorenih vrata) na slobodu je pustio 
njih 531. Jedan drugi sudac, koji je sudio 566 osoba po istoj optužnici, na 
slobodu je pustio jednu osobu. 

S obzirom na takvu moć u rukama sudova, nije postojala velika vjero- 
jatnost da će se prema siromašnima, crncima, čudnima, homoseksualcima, 
hipijima, radikalnima postupati isto pred sucima koji su gotovo uniformno 
bijelci, iz gornje srednje klase, ortodoksni. 

Dok će u bilo kojoj pojedinačnoj godini (1972., primjerice) 375.000 
ljudi vjerojatno biti u pritvoru (okružnom ili gradskom) ili u zatvorima 
(državnim ili saveznim), a 54.000 u domovima za mladež zatvorenog tipa, 
također će biti 900.000 uvjetno puštenih na slobodu i 300.000 puštenih 
na slobodu uz nadzor — ukupno 1.600.000 ljudi koje je pogađao kazneno- 
pravni sustav. Uzevši u obzir oprjecaj, tijekom bilo koje pojedinačne godine, 
nekoliko milijuna ljudi ući će u taj sustav i izaći iz njega. Riječ je o populaciji 
koja je uvelike nevidljiva za Ameriku iz srednje klase, međutim ako je 20 
milijuna moglo tako dugo biti nevidljivo, zašto to ne bi moglo biti četiri 
ili pet milijuna »kriminalaca«? Studija Zaklade za obranu djece (Thomas 

Cottle, Children in Jail) iz sredine sedamdesetih otkrila je da se tijekom 
godine pritvori više od 900.000 mlađih od osamnaest godina. 


Svatko tko pokušava opisati stvarnost zatvora posustaje. Muškarac u 
zatvoru Walpole u Massachusettsu napisao je: 


Svaki program koji dobijemo upotrebljava se kao oružje protiv nas. Pravo 
da idemo u školu, da idemo u crkvu, da imamo posjetitelje, da idemo u 
kino. Sve to na kraju postane oružje za kažnjavanje. Nijedan od programa 
nije 2245. Sve se smatra povlasticom koja nam može biti oduzeta. Posljedica 
je toga nesigurnost — frustracija koja vas neprestano izjeda. 


Jedan drugi zatvorenik iz Walpolea: 


Nisam jeo u blagovaonici četiri godine. Jednostavno više nisam mogao 
izdržati. Ujutro biste ušli u red za posluživanje i 100 ili 200 žohara 
pobjeglo bi s pladnjeva, Pladnjevi su bili musavi, a hrana je bila sirova ili 
je u njoj bilo smeti ili crva. 

Mnogih noći otišao bih gladan, živeći na maslacu od kikirikija i sen- 
dvičima, dobivši komad kruha na jednom mjestu ili komad parizera na 
drugom. Drugi dečki to nisu mogli napraviti zato što nisu imali moje veze 
ili nisu imali novaca za kantinu. 


Komunikacija s vanjskim svijetom bila je teška. Stražari bi potrgali pisma. 
Druga bi bila presretana i čitana. Jerry Sousa, zatvorenik u Walpoleu 1970., 
poslao je dva pisma — jedno sucu, drugu povjerenstvu za uvjetne kazne — u 
kojima je opisao premlaćivanja od strane stražara. Nije bilo odgovora na 
njih. Osam godina poslije, na sudskom saslušanju, otkrio je da ih je presrela 
zatvorska uprava, da ih nikad nije poslala van zatvora. 

Obitelji su patile sa zatvorenikom: »Tijekom posljednjeg boravka u 
zarvoru moj četverogodišnji sin iskrao se u dvorište i ubrao mi cvijet. Čuvar 
u tornju nazvao je ured upravitelja i došao je njegov zamjenik zajedno s 
policijskim službenikom. Obznanio je da ako još jedno dijete uđe u dvorište 
i ubere još jedan cvijet, svi će se posjeti završiti.« 

Zatvorske pobune u drugoj polovini šezdesetih i na početku sedamde- 
setih imale su upadljivo drugačiji karakter od onih prijašnjih. Zatvorenici 
u kazneno-popravnoj ustanovi Queens sebe su nazivali »revolucionarima«. 
Diljem cijele zemlje na zatvorenike su očigledno utjecala previranja u zemlji, 
pobune crnaca, uskomešanost mladeži, antiratni pokret. 


Događaji iz tih godina podupirali su ono što su zatvorenici već naslu- 
Ćivali — da kakve god da su zločine oni počinili, najveće zločine počinile 
su vlasti koje su održavale zatvore, vlada Sjedinjenih Američkih Država. 
Predsjednik je svakodnevno kršio zakon, slanjem bombardera da ubijaju, 
slanjem ljudi da budu ubijeni, izvan okvira Ustava, izvan okvira »najvišeg 
zakona u zemlji«. Dužnosnici saveznih država i lokalni dužnosnici kršili 
su građanska prava crnih ljudi, što je bilo protivno zakonu, i za to nisu bili 
sudski gonjeni. 

Literatura o crnačkom pokretu, knjige o ratu, počele su kapati u zatvore. 
Primjer što su ga na ulici davali crnci, demonstranti koji su prosvjedovali 
protiv rata, bio je razvedravajući — protiv nezakonitog sustava prkošenje 
je bio jedini odgovor. 

To je bio sustav koji je osudio Martina Sostrea, pedesetdvogodišnjeg 
crnog čovjeka koji je vodio afroazijsku knjižaru u Buffalu u New Yorku, 
na dvadeset pet do trideset godina zatvora zato što je navodno prodao 15 
dolara vrijedan heroin doušniku koji je poslije opozvao svoje svjedočenje. To 
opozivanje nije oslobodilo Sostrea — on nije mogao pronaći sud, uključujući 
Vrhovni sud Sjedinjenih Američkih Država, koji bi ukinuo tu presudu. 
Proveo je osam godina u zatvoru, stražari su ga pretukli osam pura, tri 
godine proveo je zatvoren u samicu, boreći se i prkoseći vlastima cijelo 
vrijeme dok nije bio oslobođen. Takva nepravda zaslužuje samo pobunu. 

Oduvijek je bilo političkih zatvorenika — ljudi poslanih u zatvor jer su 
pripadali radikalnim pokretima, zbog protivljenja ratu. Međutim tada se 
pojavila nova vrsta političkog zatvorenika — muškarca, žene, optuženih za 
obični zločin, koji su se u zatvoru politički osvijestili. Neki su zatvorenici 
počeli pronalaziti veze između svojih svakodnevnih patnji i društvenog 
sustava. Oni se tada nisu okrenuli individualnoj pobuni, već kolektivnoj 
akciji. Zainteresirali su se za — usred okružja čija je brutalnost zahtijevala 
usredotočenost na vlastitu sigurnost, uslijed ozračja okrutnog suparništva 
— prava, za sigurnost drugih. 

George Jackson bio je jedan od tih novih političkih zatvorenika. U 
zatvoru Soledad u Kaliforniji, gdje je služio neodređenu kaznu koja je 
ovisila o njegovom ponašanju zbog pljačke vrijedne 70 dolara, nakon što 
je već odslužio deset godina, Jackson je postao revolucionar. Govorio je 
sa srdžbom koja je pristajala uz njegovo stanje: 


To čudovište — čudovište koje su probudili u meni, vratit će se kako bi 


mučilo svog stvoritelja, iz groba, iz jame, najdublje jame. Zavitlajte me 

u sljedeći život, silazak u pakao neće me promijeniti. ... Naplatit ću im 
odštetu u krvi. Naplatit ću im kao sluđeni, ranjeni, usamljeni slon, plam- 


tećih ušiju, dignute surle, ričući. ... Rat bez pravila. 


Takav zatvorenik neće opstati dugo. A kada su njegovu knjigu Soledad 
Brother koja je postala jedna od najčitanijih knjiga o crnačkoj borbenosti 
u Sjedinjenim Američkim Državama — počeli čitati zatvorenici, crnci, 
bijelci — možda je time bilo osigurano da neće dugo opstati. 


Cijeli svoj život činio sam upravo ono što sam želio činiti upravo onda 
kada sam to želio činiti, ne više, možda manje ponekad, no nikad išta 
više, čime se objašnjava zašto moram biti zatvoren. ... Nikad se nisam 
prilagodio. Još uvijek nisam prilagođen, s obzirom na to da sam već pola 


svog života proveo u zatvoru. 
Znao je što se može dogoditi: 


Rođen za prijevremenu smrt, fizički radnik, radnik koji zarađuje za naj- 
osnovnije potrebe, čovjek neredovitih poslova, čistač, uhvaćen, zatvoren, 
bez mogućnosti uvjetnog puštanja — to sam ja, kolonijalna žrtva. Svatko 
tko danas može proći pregled za državnu službu sutra me može ubiti ... 


potpuno nekažnjeno. 


U kolovozu 1971. čuvari u zatvoru San Quentin ustrijelili su ga u leđa dok 
je navodno pokušao pobjeći. Priča predstavnika vlasti te savezne države 
(koju je Eric Mann analizirao u Comrade Georgeu) bila je puna rupa. 
Zatvorenici u prirvorima i državnim zatvorima diljem zemlje znali su, čak 
i prije konačnog izvješća s autopsije, čak i prije nego što su kasnija otkrića 
ukazala na vladinu zavjeru da ubije Jacksona, da su ga ubili jer se usudio 
biti revolucionar u zarvoru. Ubrzo poslije Jacksonove smrti došlo je do niza 
pobuna diljem zemlje, u zatvoru San Jose Civic Center, u okružnom zatvoru 
u Dallasu, u okružnom zatvoru Suffolk u Bostonu, u okružnom zatvoru 
Cumberland u Bridgetonu, u New Jerseyju, u okružnom zatvoru Bexar u 
San Antoniu, u Teksasu. 

Najizravnija posljedica ubojstva Georgea Jacksona bila je pobuna u zatvoru 
Attica u rujnu 1971. — pobuna koja je proizašla iz dugotrajnih, ozbiljnih 
pritužbi, ali se ugrijala do usijanja zbog novosti o Georgeu Jacksonu. Atrica 
je bila okružena ogradom visokom devet metara, debelom 60 centimetara, 

s četrnaest tornjeva u kojima su bili naoružani stražari. Pedeset četiri posto 
zatvorenika bili su crnci; sto posto stražara bili su bijelci. Zatvorenici su 
provodili četrnaest do šesnaest sati dnevno u svojim ćelijama, njihova se 
pošta čitala, njihov materijal za čitanje bio je ograničen, posjeti njihovih 
obitelji odvijali su se preko mrežastog zaslona, njihova medicinska skrb bila 
je sramotna, njihov sustav puštanja na uvjetnu slobodu bio je nepravičan, 
rasizam sveprisutan. Koliko je uprava zatvora bila svjesna tih uvjeta, može 
se izmjeriti komentarom nadzornika iz Attice, Vincenta Mancusija, kada 
je ustanak počeo: »Zašto uništavaju svoj dom?« 

Većina zatvorenika u Attici bili su ishod sklapanja nagodbe. Od 32.000 
optužnica za krivično djelo godišnje u saveznoj državi New York, 4000 do 
5000 završilo je na sudu. Ostatak se (oko 75 posto) rješavao dogovorima 
postignutim prinudom, nazvanom »sklapanje nagodbe«, koja se na sljedeći 
način opisuje u Izvješću zajedničkog zakonodavnog povjerenstva o krimi- 
nalu u New Yorku: 


Konačni je vrhunac tog čina u tom postupku sklapanja nagodbe šarada 
koja sama po sebi ima aspekte nečasnosti, koje izvorni zločin nadmašuju u 
mnogim instancama. Optuženi je natjeran da javno ustvrdi svoju krivnju 
vezano uz određeni zločin, koji on u većini slučajeva nije počinio; u nekim 
slučajevima on priznaje krivnju za nepostojeći zločin. On nadalje mora 
ukazati na to da je svom obraćanju pristupio svojevoljno ... i da to ne čini 
zbog ikakvih obećanja ... koja su mu dana. 

Prilikom sklapanja nagodbe, optuženi se izjašnjava krivim, bio on kriv 
ili ne, i pošteđuje državu gnjavaže suđenja zauzvrat za obećanje o manje 


oštroj kazni. 


Kada su zatvorenici iz Attice bili pred uvjetnim puštanjem, prosječno vri- 
jeme njihovog saslušanja, uključujući čitanje dosjea i rasprave među trima 
članovima povjerenstva, iznosilo je 5,9 minuta. Potom bi im bila izrečena 
odluka, bez objašnjenja. 

Službeno izvješće o pobuni u Attici govori o tome kako je sociološko 
predavanje koje su ondje održavali zatvorenici postalo forum za ideje o 
promjeni. Potom je došlo do niza organiziranih prosvjednih napora, a u 
srpnju do manifesta zatvorenika u kojem je iznesen niz umjerenih zahtjeva, 
poslije kojih su »tenzije u Attici nastavile rasti« doživjevši vrhunac na dan 
prosvjeda zbog ubojstva Georgea Jacksona u San Quentinu, kad je samo 

nekolicina zatvorenika ručala i večerala, a mnogi su od njih nosili crne 
poveze na rukama. 

Dana 9. rujna niz sukoba između zatvorenika i stražara završio je tako 
da je skupina zatvorenika probila vrata na mjestima gdje su bila nedovoljno 
zavarena i zauzela jedno od četiriju zatvorskih dvorišta, uzevši kao taoce 
četrdeset stražara. Potom je uslijedilo per dana tijekom kojih su zatvore- 
nici uspostavili iznimnu zajednicu u tom dvorištu. Zatvorenici su pozvali 
skupinu građana promatrača, uključujući kolumnista New York Timesa 
Toma Wickera, koji je napisao (A Tžme to Die): »Rasna harmonija koja je 
prevladavala među zatvorenicima — bila je apsolutno zapanjujuća. ... To 
zatvorsko dvorište bilo je prvo mjesto koje sam ikad vidio a da u njemu 
nije bilo nikakvog rasizma.« Jedan crni zatvorenik poslije je izjavio: »Nikad 
nisam pomislio da bi bijelci to stvarno mogli izdržati. ... Međutim mogu 
vam reći kako je bilo u tom dvorištu, zapravo sam plakao koliko je to bilo 
blizu, svi tako zajedno. ...« 

Poslije pet dana, vlasti savezne države izgubile su strpljenje. Guverner 
Nelson Rockefeller odobrio je vojni napad na zatvor (vidi zapanjujući film 
Attica Cinde Firestone). Pripadnici Nacionalne garde, zacvorski čuvari i 
lokalna policija naoružani automatskim puškama, karabinima i strojnicama 
pokrenuli su potpuni napad na zatvorenike, koji nisu imali vatreno oružje. 
Trideset jedan zatvorenik bio je ubijen. Prema prvim pričama koje je tisku 
dala zatvorska uprava, govorilo se o tome kako su zatvorenici devetorici 
stražara koji su bili taoci tijekom napada prerezali grkljane. Službene 
autopsije gotovo su odmah pokazale da je to bila neistina: devet čuvara 
poginulo je tijekom iste kiše metaka koja je ubila zatvorenike. 

Posljedice Attice bilo je teško izmjeriti. Dva mjeseca poslije pobune u 
Awici muškarci u zatvoru Norfolk u Massachusettsu počeli su se organi- 
zirati. Na dan 8. studenoga 1971. naoružani stražari i pripadnici teritori- 
jalne policije, u iznenadnom prepadu, upali su u ćelije u Norfolku, izvukli 
šesnaestoricu muškaraca i poslali ih nekamo drugamo. Jedan zatvorenik 
opisao je taj prizor: 


Između jedan i dva prošle noći probudio sam se (od Vijetnama sam imao 
laki san) i pogledao sam kroz prozor. Bilo je pripadnika državne policije. 
I zatvorskih stražara. Gomila njih. S oružjem o boku i velikim palicama. 
Ulazili su u spavaonice i odvodili ljude, razne ljude. ... 

Odveli su mog prijatelja. ... Izvukli su ga u donjem rublju, u 1.30, bosog 


su ga izvukla dva državna policajca i zatvorski stražar. Promatrao sam te 

policajce, s puškama i s maskama i palicama, mjesečev odsjaj na kacigama 
i mržnju koju si im mogao vidjeti na licima. Razmišljao sam, to je mjesto 
gdje ti dečki žive, s puškama i mržnjom, s kacigama i maskama, a ti, ti se 
pokušavaš probuditi, iznenada se sjetivši Sveučilišta Kent State i Jacksona, 
i Chicaga. I Attice. Prije svega, Attice. ... 


Tog istog tjedna u zatvoru Concord u Massachusettsu, još jedan prepad. 
Kao da su bili svugdje, u tjednima i mjesecima poslije Attice, vlasti su 
poduzimale preventivne akcije kako bi razbile napore za organiziranjem 
među zatvorenicima. Jerry Sousa, mladi vođa pokreta za reformu zatvora 
u Concordu, bio je odveden, isporučen u Walpole usred noći i odmah 
smješten u deveti blok, odvojeni odjel koji je ulijevao strah. Nakon kratkog 
vremena uspio je proturiti prikaz stanja u tom odjelu do svojih prijatelja vani. 
Sadržaj tog prikaza govori mnogo o onome što se u mislima zatvorenika 
događalo prije i poslije Attice: 


Pišemo tmurno izvješće o okolnostima i događajima vezanim uz smrt 
zatvorenika Josepha Chesnulavicha do koje je došlo u devetom bloku prije 
sat vremena. 

Od Badnjaka su podmukli zatvorski čuvari ovdje u devetom bloku uveli 
vladavinu terora protiv nas zatvorenika. Četvoricu nas su premlaćivali, 
jedan od tih zatvorenika bio je Donald King. 

U nastojanju da izbjegne neprestano zlostavljanje i nehumano postupanje, 
zatvorenik George Haye pojeo je žilete, a zatvorenik Fred Ahern progutao 
je iglu ... obojica su na brzinu odvedena u Opću bolnicu Massachusetts. 

Te večeri u 18.00 zatvorski čuvari Baptist, Sainsbury i Montiega uperili 
su aparat za gašenje požara u kojem je bila kemijska pjena prema Joeu i 
potom su zalupili čeličnim vratima zatvorivši ga u njegovoj ćeliji i odšetali 
su, glasno odašiljući prijetnje: »Sredit ćemo mi tog bijednika.« 

U 21.25 Joe je pronađen mrtav. ... Uprava zatvora kao i novinski mediji 
smrt malog Joea prikazat će kao samoubojstvo, međutim ljudi u Devertom 
bloku koji su svjedočili tom ubojstvu znaju. No jesmo li mi sljedeći? 


Ono što se događalo bilo je organiziranje zatvorenika — briga zatvorenika 
jednih za druge, pokušaj da se iskoristi mržnja i gnjev individualne pobune 
i pretvori u kolektivni napor za promjenom. Izvana se također događalo 
nešto novo, pojava skupina za podršku zatvorenicima diljem cijele zemlje, 
gomilanje korpusa literature o zatvorima. Bilo je više studija o zločinu i 

kažnjavanju, rastao je pokret za ukidanje zatvora zato što oni nisu sprječavali 
zločin niti su ga liječili, već su ga proširili. Raspravljalo se o alternativama: 
domovi u zajednici kao kratkoročno rješenje (izuzev za nepopravljivo nasilne); 
zajamčeni minimum ekonomske sigurnosti, kao dugoročno rješenje. 

Zatvorenici su razmišljali o pitanjima koja su nadilazila zatvor, o žrtvama 
koje nisu bili samo oni i njihovi prijatelji. U zatvoru Walpole kružila je 
izjava koja je tražila američko povlačenje iz Vijetnama; potpisao ju je svaki 
od zatvorenika — zadivljujuće djelo šačice zatvorenika. Na Dan zahvalnosti 
većina zatvorenika, ne samo u Walpoleu već i u druga tri zatvora, odbila 
je pojesti posebni praznični obrok, izjavivši da žele skrenuti pozornost na 
gladne diljem Sjedinjenih Američkih Država. 

Zatvorenici su marljivo radili na parnicama i izborene su neke pobjede. 
Publicitet oko Attice i zajednice potpore postigli su svoj učinak. Iako su 
protiv pobunjenika iz Attice podignute teške optužnice a oni su se suočavali 
s dvostrukim i trostrukim doživotnim zatvorskim kaznama, te su optužbe 
na kraju odbačene. Međutim općenito, sudovi su obznanili svoju nevoljkost 
da uđu u zatvoreni, kontrolirani svijet zatvora i tako su zatvorenici ostali, 
kao što su to dugo bili, prepušteni samima sebi. 

Čak i ondje gdje je dolazilo do povremene »pobjede« na sudovima, po- 
kazalo se, poslije pomnog iščitavanja, da stvari poslije nje nisu bile bitno 
drugačije. Godine 1973. (Procunier protiv Martineza) američkih Vrhovni 
sud proglasio je neustavnim određene propise o cenzuri pošte kalifornijskog 
Odsjeka kazneno-popravnog sustava. Međutim kada se pobliže pogleda, ta 
odluka, uza sav svoj ponosan jezik o »slobodama iz Prvog amandmana«, 
kaže: »... smatramo da je cenzura zatvorske pošte opravdana ako je udovo- 
ljeno sljedećim uvjetima ...«. 

Godine 1978. Vrhovni je sud odlučio da novinski mediji nemaju zajam- 
čena prava pristupa pritvorima i zatvorima. Također je presudio da zarvorska 
uprava zatvorenicima može zabraniti da razgovaraju jedni s drugima, da se 
okupljaju ili da šire literaturu o osnivanju sindikata zatvorenika. 

Postalo je jasno — i čini se da su zatvorenici to znali od početka, da se 
njihov položaj neće promijeniti zakonom, već prosvjedom, organiziranjem, 
otporom, stvaranjem vlastite kulture, vlastitom literaturom, izgradnjom veza 
s ljudima izvana. Bilo je više onih izvana koji su imali razvijenu svijest o 
zatvorima. Deseci tisuća Amerikanaca proveli su neko vrijeme iza rešetaka 
u pokretima za građanska prava i u antiratnim pokretima. Upoznali su 
zatvorski sustav i teško da su mogli zaboraviti svoja iskustva. Postojala je 

osnova za probijanje duge izolacije zatvorenika od zajednice i pronalaženje 
potpore u njoj. Sredinom sedamdesetih, to se počelo događati. 

Bilo je to doba uzavrelosti. Pobunile su se žene, čuvane u svojim domo- 
vima. Pobunili su se zatvorenici, uklonjeni da ih se ne vidi i stavljeni iza 
rešetaka. Najveće je iznenađenje tek trebalo doći. 


Smatralo se da se o Indijancima, nekad jedinim stanovnicima kontinenta, 
koje su onda potisnuli i uništili bijeli uljezi, više neće čuti. U posljednjim 
danima 1890., ubrzo nakon Božića, posljednje krvoproliće Indijanaca 
dogodilo se kod Pine Ridgea u Južnoj Dakoti, blizu Wounded Knee 
Creeka. Bika Koji Sjedi, velikog vođu Siouxa, upravo je ubila indijanska 
policija na plaći Sjedinjenih Američkih Država, a preostali Siouxi potražili 
su utočište u Pine Ridgeu, 120 muškaraca i 230 žena i djece, okruženi 
američkom konjicom, opremljenom s dva Hotchkiss topa — koji su mogli 
dobaciti granate preko dvije milje udaljenosti — na uzvisini koja je gledala 
na indijanski logor. Kada su vojnici zapovjedili Indijancima da predaju 
svoje oružje, jedan od njih ispalio je hitac iz puške. Vojnici su si tada dali 
oduška sa svojim karabinima, a veliki topovi s brijega granatama su zasuli 
indijanske šatore. Kada je sve završilo, između 200 i 300 od početnih 350 
muškaraca, žena i djece bilo je mrtvo. Dvadeset pet vojnika koji su poginuli 
većinom su bili pogođeni vlastitim šrapnelima ili mecima, budući da su 
Indijanci imali tek nekoliko pušaka. 

Indijanska plemena, napadnuta, pokorena, izgladnjela, podijeljena su 
smještanjem u rezervate gdje su živjela u siromaštvu. Godine 1887. Zakon 
o dodjeli zemlje pokušao je razbiti rezervate na male parcele zemlje koju bi 
posjedovali individualni Indijanci, kako bi ih se pretvorilo u male farmere 
američkog tipa — međutim velik dio te zemlje preuzeli su bijeli špekulanti 
i rezervati su ostali. 

Tada je, tijekom Nove podjele, uz pomoć prijatelja Indijanaca Johna 
Colliera, ravnatelja Ureda za indijanska pitanja, došlo do nastojanja da se 
obnovi plemenski život. Međutim u desetljećima koja su uslijedila nije se 
dogodila nikakva fundamentalna promjena. Mnogi Indijanci ostali su u 
osiromašenim rezervatima. Mladi bi ih često napustili. Indijanski antropolog 
izjavio je: »Indijanski je rezervat najpotpuniji kolonijalni sustav na svijetu 
za koji znam.« 

Jedno se vrijeme nestajanje ili stapanje Indijanaca činilo neizbježnim — 
samo ih je 300.000 ostalo na prijelazu stoljeća, od izvornih milijun ili više 
na području Sjedinjenih Američkih Država. No onda je to stanovništvo 

ponovno počelo rasti, kao biljka koja, ostavljena da uvene, to nije htjela 
učiniti, nego je počela cvjetati. Do 1960. bilo je 800.000 Indijanaca, polo- 
vina u rezervatima, polovina u gradovima diljem zemlje. 

Autobiografija Indijanaca pokazuje njihovo odbijanje da ih apsorbira 
kultura bijelog čovjeka. Jedan je napisao: 


Oh, da, išao sam u škole bijelog čovjeka. Naučio sam čitati iz školskih 
knjiga, novina i Biblije. Međutim s vremenom sam shvatio da mi to nije 
bilo dovoljno. Civilizirani ljudi previše ovise o tiskanim stranicama koje 
je napravio čovjek. Ja se okrećem knjizi Velikog Duha koja je cjelina nje- 


govog stvaranja. ... 
Hopi Indijanac po imenu Poglavica Sunca izjavio je: 


Naučio sam mnoge engleske riječi i mogao bih recitirati dio Deset zapo- 
vijedi. Znam kako spavati na svom krevetu, moliti se Isusu, češljati svoju 
kosu, jesti nožem i vilicom i koristiti se zahodom. ... Također sam naučio 


da osoba misli svojom glavom umjesto svojim srcem. 


Poglavica Luther Medvjed Koji Stoji u svojoj je autobiografiji iz 1933. From 
the Land of the Spotted Eagle napisao: 


Istina, bijeli je čovjek donio veliku promjenu. Međutim raznoliki su plodovi 
njegove civilizacije, premda jako živopisni i zamamni, ogavni i umrtvljujući. 
A ako biti dio civilizacije znači osakatiti, opljačkati i pokvariti, u čemu je 
onda napredak? 

Ja ću se prepustiti tome da je čovjek koji je sjeo na zemlju u svom 
šatoru kako bi meditirao o životu i njegovu smislu, koji prihvaća srodstvo 
sa svim stvorovima i prihvaća jedinstvo s univerzumom stvari, u svoje biće 


udahnuo pravu bir civilizacije. ... 


Kako su se pokreti za građanska prava i antiratni pokreti razvijali tijekom 
1960-ih, Indijanci su već prikupljali energiju za otpor; misleći o tome kako 
da izmijene svoju situaciju, počeli su se organizirati. Godine 1961. u Chicagu 
se sastalo pet stotina plemenskih i urbanih indijanskih čelnika. Iz toga je 
proizašlo jedno drugo okupljanje sveučilišno obrazovanih mladih Indijanaca 

koji su osnovali Nacionalno vijeće mladih Indijanaca. Mel Thom, Pajuti 
Indijanac, njihov prvi predsjednik, napisao je: 


Postoji pojačana aktivnost od strane Indijanaca. Postoje neslaganja, smi- 
janja, pjevanja, izljevi gnjeva i povremeno poneko planiranje. ... Indijanci 
stječu povjerenje i hrabrost da je ono za što se zalažu ispravno. 

Borba se nastavlja. ... Indijanci se okupljaju kako bi raspravili o svojoj 


sudbini. ... 


Negdje u to vrijeme Indijanci su se počeli obraćati vladi Sjedinjenih Američkih 
Država u vezi s neugodnim pitanjima: sporazumima. U svojoj naširoko čitanoj 
knjizi iz 1969. Custer Dred for Your Sins, Vine Deloria Mlađi primijetio je 
da je predsjednik Lyndon Johnson govorio o »obavezama« Amerike, dok 
je predsjednik Nixon govorio o neuspjehu Rusije da poštuje sporazume. 
Rekao je: »Indijanski narod umire od smijeha kada čuje te izjave.« 

Vlada Sjedinjenih Američkih Država potpisala je više od četiri stotine 
sporazuma s Indijancima i prekršila je svaki od njih. Primjerice, još za vrijeme 
administracije Georgea Washingtona, potpisan je sporazum s Irokezima iz 
New Yorka: »Sjedinjene Američke Države potvrđuju da je sva zemlja unutar 
gore spomenutih granica vlasništvo naroda Seneka. ...« Međutim početkom 
šezdesetih, pod predsjednikom Kennedyjem, Sjedinjene Američke Države 
ignorirale su taj ugovor i izgradile branu na toj zemlji, poplavivši većinu 
zemlje rezervata Seneka. 

Orpor je već poprimao oblike u raznim dijelovima zemlje. U saveznoj 
državi Washington postojao je stari sporazum koji je Indijancima oduzimao 
zemlju, ali im je ostavljao pravo da love ribu. To je postajalo nepopularno 
kako je bijelo stanovništvo raslo i željelo ribolovna područja isključivo za 
sebe. Kada su sudovi saveznih država indijanskim ribolovcima zapriječili 
ta riječna područja, godine 1964., Indijanci su se koristili »ribolovnim 
svratištima« na rijeci Nisqually, usprkos sudskim nalozima i odlazili su u 
zatvor, nadajući se da će njihov prosvjed postati javan. 

Lokalni sudac iduće je godine presudio da Puyallup pleme nije posto- 
jalo, i da njegovi članovi nisu mogli loviti ribe u rijeci koja je dobila ime po 
njima, rijeka Puyallup. Policajci su napadali indijanske skupine ribolovaca, 
uništavali im čamce, trgali im mreže, grubo su postupali s ljudima, uhitivši 
sedam Indijanaca. Presuda Vrhovnog suda iz 1968. potvrdila je indijanska 
prava u skladu sa sporazumom, ali je ustvrdila da savezna država može 
»regulirati cjelokupni ribolov« ako time ne diskriminira Indijance. Ta je 

savezna država nastavila izdavati naloge i uhićivati Indijance koji su lovili 
ribe. Oni su Vrhovnom sudu radili ono što su bijelci na Jugu dugo godina 
radili s Četrnaestim amandmanom — ignorirali su ga. Prosvjedi, napadi, 
uhićenja nastavili su se u prvu polovinu sedamdesetih. 

Neki od Indijanaca uključeni u ribarska svratišta bili su veterani 
Vijetnamskog rata. Jedan od njih bio je Sid Mills, koji je bio uhićen u 
ribarskom svratištu na Frank's Landingu na rijeci Nisqually u Washingtonu 
13. listopada 1968. Izjavio je: 


Ja sam pripadnik naroda Yakama i Cherokee Indijanac i čovjek. Dvije 
godine i četiri mjeseca bio sam vojnik u vojsci Sjedinjenih Američkih Dr- 
žava. Sudjelovao sam u borbama u Vijetnamu — sve dok nisam bio kritično 
ranjen. ... Ovime odbacujem dalju obvezu služenja ili izvršavanja dužnosti 
u vojsci Sjedinjenih Američkih Država. 

Moja prva dužnost sada počiva s indijanskim narodom koji se bori 
za zakoniti sporazum da lovi ribu na uobičajenim i redovito posjećenim 
vodama Nisquallyja, Columbije i drugih rijeka Pacifičkog sjeverozapada 
i na tome da im pomognem u toj borbi na svaki mogući način. ... 

Na moju odluku utjecala je činjenica da smo već pokopali indijanske 
ribolovce koji su se mrtvi vratili iz Vijetnama, dok su ovdašnji živi Indijanci 
bez zaštite i izloženi neprestanim napadima. ... 

Točno prije tri godine na današnji dan, 13. listopada 1965., više od 45 
naoružanih agenata savezne države Washington brutalno je napalo 19 žena i 
djece na Frank's Landingu na rijeci Nisqually u podmuklom, neoprostivom 
napadu. ... 

Zanimljivo je da su najstariji ostaci ljudskih kostura ikad pronađeni na 
zapadnoj polutki nedavno otkriveni na obalama rijeke Columbia — to su 
ostaci indijanskih ribolovaca. Kakva će vlada ili društvo potrošiti milijune 
dolara da bi prikupili naše kosti, ponovno udahnuli život našim drevnim 
životnim obrascima i zaštitili naše drevne ostatke od oštećenja — dok u 
isto vrijeme izjedaju meso našeg živog naroda? ... 


Borit ćemo se za svoja prava. 


Indijanci nisu uzvratili samo fizičkim otporom, već također artefaktima 
bjelačke kulture — knjigama, riječima, novinama. Godine 1968. članovi 
naroda Mohawka u Akwesasneu na rijeci St. Lawrence između Sjedinjenih 
Američkih Država i Kanade, pokrenuli su iznimne novine, Akwesasne Notes, 
s novostima, uvodnicima, poezijom, koji su svi plamtjeli duhom prkosa. 

Sve je to bilo pomiješano s neobuzdanim humorom. Vine Deloria Mlađi 
napisao je: 


Svako malo impresioniran sam razmišljanjem neindijanaca. Prošle godine 
bio sam u Clevelandu i počeo sam razgovarati s neindijancem o američkoj 
povijesti. Rekao je da mu je stvarno žao onoga što se dogodilo Indijancima, ali 
da je postojao dobar razlog za to. Kontinent se trebao razviti i on je smatrao 
da su se Indijanci našli na putu pa su stoga trebali biti uklonjeni. »Na kraju 
krajeva«, primijetio je, »što ste učinili sa zemljom kad ste je imali?ž« Nisam 
ga shvaćao sve dok poslije nisam otkrio da je rijeka Cuyahoga koja teče 
kroz Cleveland zapaljiva. Toliko je zapaljivih zagađujućih tvari bačeno u tu 
rijeku da su stanovnici tijekom ljeta morali poduzeti posebne mjere opreza 
kako bi izbjegli da se ona ne zapali. Nakon što sam ponovno preispitao 
argument svog neindijanskog prijatelja, zaključio sam da je on vjerojatno 
u pravu. Bijelci su bolje iskoristili ovu zemlju. Koliko se Indijanaca moglo 


sjetiti stvaranja zapaljive rijeke? 


Dana 9. studenog 1969. dogodio se dramatični događaj koji je kao ništa 
drugo u središte pozornosti doveo indijanske pritužbe. Probio je nevidlji- 
vost prijašnjih prosvjeda lokalnih Indijanaca i objavio cijelom svijetu da 
Indijanci i dalje žive i da će se boriti za svoja prava. Tog se dana, prije zore, 
78 Indijanaca iskrcalo na otok Alcatraz u uvali San Francisca i zauzelo taj 
otok. Alcatraz je bio napušteni savezni zatvor, omrznuto i užasno mjesto 
čiji je nadimak bio »Stijena«. Godine 1964. zauzela ga je nekolicina mladih 
Indijanaca kako bi osnovali indijansko sveučilište, no otjerali su ih i nije 
bilo nikakva publiciteta. 

Ovaj je put bilo drugačije. Skupinu su vodili Richard Oakes, Mohawk koji je 
vodio Indijanske studije na Državnom koledžu San Francisco i Grace Thorpe, 
Sac i Fox Indijanka, kći Jima Thorpea, slavne indijanske ragbijaške zvijezde 
s koledža i olimpijskog trkača, skakača, preponaša. Još se Indijanaca iskrcalo, 
a do kraja je studenoga njih gotovo šest stotina, zastupajući više od pedeset 
plemena, živjelo na Alcatrazu. Sebe su nazvali »Indijanci svih plemena« i izdali 
su proglas, »Mi držimo Stijenu«. U njemu su se ponudili da kupe Alcatraz za 
staklene ogrlice i crvenu odjeću, što je bila cijena koja je Indijancima plaćena 
za otok Manhattan prije više od tri stotine godina. Rekli su: 

Smatramo da je takozvani otok Alcatraz više nego prikladan za indijanski 


rezervat, kako ga određuju standardi bijelog čovjeka. Pod tim mislimo 


da ovo mjesto nalikuje većini rezervata po sljedećem: 


1. 


Noama» dn 


9 


10. 


Izolirano je od modernih komunalnih usluga i bez odgovarajućih 
sredstava prijevoza. 

Nema svježu tekuću vodu. 

Ima neadekvatnu sanitarnu infrastrukturu. 

Nema nikakvih prava na naftu ili minerale. 

Nema nikakve industrije i zato je nezaposlenost vrlo visoka. 
Nema ustanova zdravstvene skrbi. 

Tlo je stjenovito i neplodno; a zemlja nije pogodna za život di- 
vljači. 

Nema nikakvih obrazovnih ustanova. 

Stanovništvo je oduvijek premašivalo raspoloživo kopno. 

Prema stanovništvu se oduvijek ponašalo kao da su zatvorenici i 


ovisilo je o drugima. 


Objavili su da će otok pretvoriti u centar za Studije američkih domoro- 


daca namijenjene ekologiji: »Radit ćemo na pročišćavanju zraka i voda na 


području ove uvale ... na obnovi ribljeg i životinjskog svijeta. ...« 


U mjesecima koji su uslijedili vlada je na otoku Alcatrazu isključila te- 


lefonske veze, električnu energiju i vodu. Mnogi su Indijanci morali otići, 


međutim drugi su ustrajali na tome da ostanu. Godinu dana poslije još 


su uvijek bili ondje i odaslali su poruku »našoj braći i našim sestrama svih 


rasa i jezika na našoj Majci Zemlji«: 


Mi i dalje držimo otok Alcatraz čija su prava imena Sloboda, Pravednost 


i Jednakost, zato što ste vi, naša braća i naše sestre ove zemlje, pružili 


potporu našoj borbi. Pružamo svoje ruke i srca te šaljemo duhovne poruke 


svakome pojedinačno i svima vama — MI DRŽIMO STIJENU. ... 


Naučili smo da nasilje rađa još više nasilja i zato smo poduzeli ovo zau- 


zimanje Alcatraza na miroljubiv način, u nadi da će i vlada ovih Sjedinjenih 


Država postupiti u skladu s tim. ... 


Mi smo ponosan narod! Mi smo Indijanci! Mi smo prihvatili i odbacili 


velik dio onoga što takozvana civilizacija nudi. Mi smo Indijanci! Očuvat 


ćemo svoje tradicije i načine života educiranjem svoje djece. Mi smo Indijanci! 

Združit ćemo ruke u zajedništvo kakvo se nikad prije nije ostvarilo. Mi 
smo Indijanci! Naša Majka Zemlja očekuje naše glasove. 


Mi smo Indijanci svih plemena! MI DRŽIMO STIJENU! 


Šest mjeseci poslije jedinice savezne vojske upale su na otok i fizički uklonile 
Indijance koji su ondje živjeli. 

Mislilo se da se više nikad neće čuti za Navaho Indijance. Sredinom 1800. 
američka vojska pod zapovjedništvom »Kita« Carsona spalila je sela Navaho 
Indijanaca, uništila im usjeve i voćnjake protjeravši ih s njihove zemlje. 
Međutim u mjestu Black Mesa u Novom Meksiku nikad se nisu predali. 
Potkraj 1960. Peabody Coal Company počeo je površinsko iskapanje na 
njihovoj zemlji — bezobzirno iskapanje površinskog sloja zemlje. Kompanija 
je podastrla »ugovor« koji je potpisala s nekim Navaho Indijancima. To 
je podsjećalo na »sporazume« potpisane s nekim Indijancima u prošlosti 
s pomoću kojih je oduzeta sva indijanska zemlja. 

U proljeće 1969. okupilo se sto i pedeset Navaho Indijanaca kako bi 
objavili da će površinski iskop onečistiti vodu i zrak, uništiti pašnjake za 
stoku, iscrpiti njihove oskudne vodene resurse. Mlada žena ukazala je na 
pamflet odjela za javne odnose koji je objavio Peabody Coal Company, na 
kome su bila prikazana jezera za pecanje, travnjaci, drveće i rekla: »Nećemo 
imati ništa nalik ovomu što vidite na ovim slikama. ... Na što će sličiti 
budućnost za našu djecu, za djecu naše djece?« Postarija Navaho žena, jedna 
od organizatorica tog okupljanja, rekla je: »Čudovišta iz Peabodyja iskapaju 
srce naše majke zemlje, naše svete planine i mi također osjećamo tu bol. ... 
Ovdje sam živjela mnogo godina i nemam se namjeru seliti.« 

Hopi Indijanci također su bili pogođeni operacijama kompanije Peabody. 
U znak prosvjeda pisali su predsjedniku Nixonu: 


Danas svete zemlje na kojima žive Hopi oskvrnjuju ljudi koji žele izvući 
ugljen i vodu iz naše zemlje kako bi mogli stvoriti još više energije za gra- 
dove bijelog čovjeka. ... Veliki je Duh rekao da se ne smije dopustiti da 
se to dogodi. ... Veliki je Duh rekao da se ne otima od zemlje — da se ne 
uništavaju živa bića. ... 

Veliki je Duh rekao da će, ako tikva pepela padne na Zemlju, mnogi 
ljudi umrijeti i da je kraj ovog načina života nadohvat ruke. Mi to tumačimo 
kao bacanje atomske bombe na Hirošimu i Nagasaki. Mi ne želimo da se 
to ikad više dogodi bilo kojem mjestu i bilo kojem narodu, umjesto toga 


bismo svu tu energiju trebali usmjeriti u miroljubive svrhe, ne za rat. ... 

Ujesen 1970. časopis La Raza, jedno od mnogobrojnih lokalnih glasila 
koja su proistekla iz pokreta tih godina kako bi pružila informacije koje 
su ignorirali obični mediji, pisao je o Indijancima na rijeci Pit iz sjeverne 
Kalifornije. Šezdeset Pit Indijanaca zauzelo je zemlju koja je, prema nji- 
hovim riječima, pripadala njima; prkosili su šumarskoj službi kada im je 
naloženo da odu. Jedan od njih, Darryl B. Wilson, poslije se prisjetio: 
»Kad su plamenovi plesali, stabla koja su davala naranče oživjela su, a kad 
se hladnoća išuljala iz tame kako bi izazvala govoreću vatru i kad je naš 
dah došao u malim oblacima, mi smo progovorili.« Postavili su pitanje 
vladi na temelju kojeg je sporazuma tvrdila da ima pravo na tu zemlju. 
Nije mogla pokazati nijedan. Citirali su savezni statut (194. članak 25. 
Odjeljka zakonika Sjedinjenih Američkih Država) da ondje gdje postoji 
spor oko zemlje između Indijanaca i bijelaca »teret dokazivanja pada na 
bijelog čovjeka«. 

Sagradili su montažnu baraku od valovita lima, a gradski su im policajci 
rekli da je ružna i da narušava krajolik. Wilson je poslije napisao: 


Cijeli svijet trune. Voda je zatrovana, zrak je zagađen, politika deformirana, 
zemlji je izvađena utroba, šume su opustošene, obale razorene, gradovi 
spaljeni, životi ljudi uništeni ... a gradski su policajci proveli najbolji dio 
listopada pokušavajući nam reći da je limena baraka »ružna«! 

Nama je bila prekrasna. Ona je bila početak naše škole. Sastajalište. 
Dom za naše beskućnike. Utočište za one kojima je potreban počinak. 
Naša crkva. Naš stožer. Naš poslovni ured. Naš simbol približavanja 
slobodi. I još uvijek se drži. 

Ona je također bila središte ponovnog oživljavanja naše stradale, 
razblažene, razdvojene kulture. Naš počerak. Ona je bila naše sunce koje 
se dizalo jasnog proljetnog dana u kojem na nebu nema nijednog oblaka. 
Ona je bila dobra i čista stvar na koju će se srce ugledati. To malo mjesto 


na zemlji. Naše mjesto. 


Međutim došlo je 150 policajaca sa strojnicama, sačmaricama, puškama, 
pištoljima, pendrecima, sprejevima za omamljivanje, psima, lancima, 
lisičinama. »Stari su se ljudi bojali. Mladi su preispitivali svoju hrabrost. 
Mala djeca bila su kao srna koju je pogodio grom. Srca udaraju brzo kao 
da se upravo održava trka u jeku najveće ljetne vrućine.« Policajci su počeli 
mahati pendrecima i krv je potekla. Wilson je uhvatio palicu jednog poli- 
cajca pa su ga bacili na tlo, stavili su mu lisičine i dok je ležao lica prema 


577 


zemlji, nekoliko su ga puta udarili u zatiljak. Do nesvjestice su premlatili 
66-ogodišnjeg starca. Uhitili su bijelog novinara, a ženu su mu premlatili. 
Sve su ih ubacili u kamione i odveli, pod optužbom da su napali državne 1 
savezne službenike te da su sjekli stabla — no ne i da su neovlašteno ometali 
posjed, što je moglo dovesti u pitanje vlasništvo nad zemljom. Kada je ta 
epizoda završila, oni su se i dalje opirali. 

Indijanci koji su bili u Vijetnamskom ratu uspostavili su veze. Tijekom 
»Ispitivanja u vezi sa Zimskim vojnikom« u Detroitu, gdje su vijetnamski 
veterani svjedočili o svojim iskustvima, Indijanac iz Oklahome po imenu 
Evan Haney govorio je o svom iskustvu: 


Ista su se krvoprolića dogodila Indijancima prije sto godina. Tada se 
koristilo bakteriološkim ratom. U pokrivače su stavili male boginje. ... 
Morao sam upoznati vijetnamski narod i shvatio sam da su oni isti 
kao i mi. ... Ono što mi činimo jest uništavanje nas samih i svijeta. 
Cijeli sam svoj život odrastao s rasizmom. Kada sam bio dijete gledao 
sam kauboje i Indijance na televiziji, navijao bih za konjicu, ne za Indijance. 


Toliko je bilo loše. Toliko sam daleko dopro s uništavanjem sama sebe. 


Iako su u seoskim školama koje sam pohađao u Oklahomi 50 posto 
djece činili Indijanci, nitko nas u školi, na televiziji ili na radiju nije ništa 
učio o indijanskoj kulturi. Nije bilo knjiga o indijanskoj povijesti, čak ni 
u knjižnici. 

Međutim ja sam znao da nešto nije bilo u redu. Počeo sam čitati i 
učiti o vlastitoj kulcuri. ... 

Vidio sam da je indijanski narod bio najsretniji kada je otišao na Alcatraz 


ili u Washington da obrani svoje pravo na ribolov. Konačno su se osjećali 


kao ljudska bića. 


Indijanci su počeli poduzimati nešto u vezi s »vlastitim razaranjem« — pot- 
punim uništenjem svoje kulture. Godine 1969., na Prvom sazivu američkih 
indijanskih sveučilišnih nastavnika, Indijanci su s indignacijom govorili 
bilo o ignoriranju bilo o vrijeđanju Indijanaca u udžbenicima koji su davani 
maloj djeci diljem Sjedinjenih Američkih Država. Te je godine osnovana 
nakladnička kuća Indian Historian Press. Ona je ocijenila četiri stotine 
udžbenika u osnovnim i srednjim školama i ustanovila je da nijedan od 
njih ne daje točnu sliku o Indijancima. 

Protunapad je započeo u školama. Početkom 1971. četrdeset pet uče- 
nika Indijanaca u Copper Valley Schoolu u Gennalenu, u Aljaski, napisalo 
je pismo svom kongresmenu koji se protivio naftovodu kroz Aljasku jer 
je poguban za ekologiju, jer je prijetnja »miru, spokoju i sigurnosti naše 
Aljaske«. 

Drugi Amerikanci počeli su obraćati pozornost, ponovno promišljati 
vlastita učenja. Pojavili su se prvi filmovi koji su pokušali ispraviti indijansku 
povijest: jedan od tih bio je Mali veliki čovjek (Little Big Man), temeljen 
na romanu Thomasa Bergera. Sve se više i više knjiga pojavljivalo o indi- 
janskoj povijesti, sve dok nije zaživjela jedan nova vrsta literature. Učitelji 
su postali osjetljivi na stare stereotipe, odbacili su stare udžbenike, počeli 
su upotrebljavali nov materijal. U proljeće 1977. učiteljica po imenu Jane 
Calif, koja je radila u osnovnim školama New York Cityja, govorila je o 
svojim iskustvima s učenicima iz četvrtog i petog razreda. Na sat je donijela 
tradicionalne udžbenike i od učenika je zatražila da pronađu stereotipe 
u njima. Naglas je čitala tekstove pisaca američkih Indijanaca i članke 
iz Akwesasne i postavila je prosvjedne plakate po učinioci. Djeca su tada 
napisala pisma urednicima knjiga koje su pročitali: 


Dragi uredniče, 

ne sviđa mi se vaša knjiga koja se zove Tbe Cruise of Christopher 
Columbus (Putovanje Kristofora Kolumba). Nije mi se svidjela zato što ste 
rekli neke stvari o Indijancima koje nisu istinite. ... 

Još mi se jedna stvar nije svidjela na 69. stranici, na kojoj piše da je 
Kristofor Kolumbo Indijance pozvao u Španjolsku, stvarno se dogodilo 


to da ih je ukrao! 


Srdačno, Raymond Miranda 


Na Dan zahvalnosti 1970., na godišnjoj proslavi iskrcavanja hodočasnika 
puritanaca, vlasti su odlučile napraviti nešto drugačije: pozvati Indijanca 
da održi govor u čast te proslave. Pronašli su Wampanoag Indijanca po 
imenu Frank James i zamolili ga da održi govor. Međutim nakon što su 
vidjeli govor koji je on namjeravao održati, odlučili su da ga ne žele. U 
njegovu govoru, koji se nije mogao čuti u Plymouthu u Massachusettsu 
tom prigodom, stajalo je, djelomice (cijeli govor objavljen je u Chronicles of 
American Indian Protest): 

Govorim vam kao čovjek — Wampanoag čovjek. ... Evo stojim ovdje s pomi- 
ješanim osjećajima kako bih podijelio svoje misli. ... Puritanski hodočasnici 
jedva da su istražili obale Cape Coda četiri dana prije nego što su opljačkali 
grobove mojih predaka i ukrali njihov kukuruz, žito i grah. ... 

Naš duh odbija umrijeti. Jučer smo hodali šumskim stazama i pješčanim 
tragovima. Danas moramo hodati asfaltiranim auroputovima i cestama. Mi se 
ujedinjujemo. Mi ne boravimo u našim wigvamima, već u vašem beronskom 
šatoru. Stojimo visoki i ponosni, prije nego što će proći mnogo mjeseci, mi 


ćemo ispraviti nepravde koje smo dopustili da nam se dogode. 


Za Indijance nikad nije postojala jasna crta koja je dijelila prozu i poe- 
ziju. Kada su Indijanca koji je studirao u Novom Meksiku hvalili zbog 
njegove poezije, on je rekao: »U mom plemenu mi nemamo pjesnika. Svi 
govorimo kroz poeziju.« Postoje, međutim, »poeme« koje su sabrane u 
The Last Americans Williama Brandona i u The Way Shirley Hill Wire i 


Stana Steincra. 


Ashinabe »Proljetnu pjesmu« preveo je Gerald Vizenor: 


dok moj pogled 
prelazi prerijom 
osjećam ljeto 


u proljeću 
»Snijeg posljednji« Josepha Conchea: 


Snijeg dolazi posljednji 


jer on sve smiruje 


Ova je iz petogodišnje skupine u Posebnom Navaho programu iz godine 
1940., nazvana »Nije« 


Navaho-rezervat da je samotno mjesto? 
Nije! 

Nebo je sunčano, 

Prozirno plavo, 

Ili sivo uslijed kiše. 


Svaki dan je radostan — 

onakav kakav je od Prirode dan. 
Nije to uopće samotno mjesto. 
Navaho-kuća da je jadna i mala? 
Nije! 

Unutra je ljubav, 

Srdačan smijeh, 

Dobar razgovor. 

Ali najbolje je 

što dom to je 

Otvorenih vrata 

I mjesta ima za svakoga 


Ni dvorac ne bi mogao ponuditi više od toga. 


U ožujku 1973. došlo je do snažne potvrde da su Indijanci iz Sjeverne Amerike 
još živi. Na mjestu krvoprolića iz 1890., u rezervatu Pine Ridge, nekoliko 
stotina Oglala Siouxa i njihovih prijatelja vratilo se u selo Wounded Knee kako 
bi ga zauzeli kao simbol zahtjeva za indijanskom zemljom, za indijanskim 
pravima. Povijest tog događaja, riječima sudionika, prenesena je u rijetkoj 
knjizi koju su objavile Akwesasne Notes (Voices from Wounded Knee, 1973). 

Tijekom 1970-ih 54 posto odraslih muškaraca u rezervatu Pine Ridge 
bilo je nezaposleno, jedna trećina obitelji živjela je od socijalne pomoći ili 
mirovina, alkoholizam je bio raširen, a stope samoubojstva visoke. Očekivano 
trajanje života Oglala Siouxa bilo je 46 godina. Malo prije zauzimanja 
mjesta Wounded Knee došlo je do nasilja u gradiću Custer. Indijanca po 
imenu W/esley Bik Zlog Srca ubio je posjetitelj benzinske crpke. Taj je čovjek 
pušten na slobodu uz jamčevinu od 5000 dolara i optužen je za ubojstvo 
bez predumišljaja, za što mu je prijetila zatvorska kazna od deset godina. 
Okupljanje Indijanaca kako bi prosvjedovali zbog toga dovelo je do sukoba 
s policijom. Majka žrtve ubojstva, gđa Sarah Bika Zlog Srca, bila je uhićena, 
pod optužbom da je zahtijevala maksimalnu kaznu od trideset godina. 

Na dan 27. veljače 1973. oko tri stotine Oglala Siouxa, od kojih su 
mnogi bili članovi nove militantne organizacije nazvane Američki indijanski 
pokret (AIM), ušlo je u selo Wounded Knee i proglasilo ga oslobođenim 
teritorijem. Elen Pokreće Logor izjavila je: »Odlučili smo da nam je bio 
potreban američki indijanski pokret ovdje zato što su se naši muškarci 
plašili, oklijevali su. Većinom su žene istupile i otvoreno progovorile.« 

U roku od nekoliko sati više od dvije stotine FBI-ovih agenata, saveznih 
šerifa i policije iz Ureda za indijanska pitanja okružilo je i blokiralo taj 

gradić. Imali su oklopna vozila, automatske puške, strojnice, lansere za 
granate i dimne bombe i uskoro su počeli pucati. Gladys Bissonette izjavila 
je tri tjedna poslije toga: »Otkad smo ovdje u Wounded Kneeju, na nas 
se pucalo, uvijek iznova, uvijek nakon što bi pao mrak. Međutim prošle 
je noći bilo najžešće. Mislim da je Veliki Duh s nama i da nijedan metak 
neće naći put do naših cijela. Jedne noći trčali smo pod kišom metaka. ... 
Ustrajat ćemo u svome stavu sve dok ne budemo potpuno neovisni suvereni 
narod, Oglala Sioux narod.« 

Nakon što je opsada počela, smanjivale su se zalihe hrane. Indijanci iz 
Michigana poslali su hranu s pomoću zrakoplova koji se prizemljio unutar 
taborišta. Idućeg dana agenti FBI-a uhitili su pilota i liječnika iz Michigana 
koji je unajmio taj zrakoplov. U Nevadi jedanaest Indijanaca bilo je uhićeno 
jer su odnosili hranu, odjeću i medicinske potrepštine u Južnu Dakotu. 
Sredinom travnja još su tri zrakoplova bacila više od 500 kilograma hrane, 
međutim kada su je ljudi potrčali pokupiti, iznad glava pojavio se vladin 
helikopter i otvorio vatru na njih dok je vatra na zemlji dolazila sa svih 
strana. Franka Clearwatera, Indijanca koji je ležao na poljskom krevetu u 
crkvi, pogodio je metak. Kada ga je njegova žena pratila u bolnicu, bila je 
uhićena i strpana u zatvor. Clearwater je umro. 

Bilo je još okršaja puškama, još jedna mrtva osoba. Konačno, potpisan je 
mir sklopljen pregovorima, u kojem su obje strane pristale da se razoružaju 
(Indijanci su se odbijali razoružati dok su okruženi naoružanim ljudima, 
prisjećajući se krvoprolića iz 1890.). Vlada Sjedinjenih Američkih Država 
obećala je da će istražiti indijanska pitanja, a predsjedničko će povjerenstvo 
ponovno ispitati sporazum iz 1868. Opsada je završena i 120 okupatora 
bilo je uhićeno. Američka vlada izjavila je da je preispitala sporazum iz 
1868., ustanovila da je pravomoćan, ali da ga je istisnulo američko pravo 
na »eminentnu domenu« — pravo vlade da oduzme zemlju. 

Indijanci su izdržali sedamdeset jedan dan, stvorivši veličanstvenu 
zajednicu unutar opkoljenog teritorija. Uspostavljane su zajedničke kuhinje, 
zdravstvena klinika i bolnica. Navaho vijetnamski veteran: 


Prisutna je iznimna količina smirenosti s obzirom na to da smo oružano 
nadjačani. ... Međutim ljudi ostaju zato što vjeruju; imaju cilj. To je razlog 
zašto smo izgubili u Vijetnamu, jer nismo imali cilj. Borimo se u ratu bogatog 
čovjeka, za bogatog čovjeka. ... U Wounded Kneeju ide nam prokleto dobro, 


kad je moral u pitanju. Zato što se i dalje možemo smijati. 

Poruke potpore u Wounded Knee dolazile su iz Australije, Finske, 
Njemačke, Italije, Japana, Engleske. Jedna je poruka došla od jednog dijela 
braće iz Attice, dvojica među njima bili su Indijanci: »Vi se borite za našu 
Majku Zemlju i Njezinu Djecu. Naši duhovi bore se s vama!« Wallace Crni 
Sob je odgovorio: »Mali Wounded Knee pretvoren je u divovski svijet.« 

Poslije događaja u Wounded Kneeju, unatoč mrtvima, suđenjima, upo- 
trebi policije i sudova da se taj pokret slomi, pokret američkih Indijanaca 
nastavio se. 

U samoj Akwesasne zajednici, koja je objavljivala Akwesasne Notes, 
Indijanci su oduvijek insistirali da njihov teritorij bude odvojen, da u njega 
ne prodire zakon bijelog čovjeka. Jednog dana teritorijalna policija savezne 
države New York napisala je tri kazne za prometni prekršaj vozaču kamiona 
Mohawk Indijancu i vijeće Indijanaca sastalo se s policijskim poručnikom. 
Na početku je on insistirao da mora slijediti zapovijedi i napisati kaznu, čak 
i na Akwesasne teritoriju, iako je očigledno pokušavao postupaci razumno. 
Konačno se složio da neće uhititi Indijanca na tom teritoriju ili čak ni izvan 
njega a da se prvo ne sastane s vijećem Mohawk Indijanaca. Poručnik je 
tada sjeo i zapalio cigaru. Indijanski poglavica Joahquishoh, muškarac ose- 
bujnog izgleda s dugom kosom, ustao je i obratio se poručniku ozbiljnim 
glasom. »Ima još jedna stvar prije nego što odeš«, rekao je gledajući ravno 
u poručnika. »Želim znati«, rekao je usporeno, »imaš li još jednu takvu 
cigaru.« Sastanak je završio u smijehu. 

Akwesasne Notes su nastavile objavljivati. Na njihovoj stranici s poezijom, 
potkraj jeseni godine 1976., pojavile su se poeme koje su odražavale duh 
tih vremena. Ila Abernathy napisala je: 


Ja sam trava koja raste i kosac trave, 

ja sam vrba i cjepač drva, 

tkalac i ono što se tka, vjenčanje vrbe i trave. 
Ja sam mraz na tlu i život tla, 

Dah i zvijer te oštar kamen pod nogom; 

u meni živi planina, i oglašava se sova, 

a ja u njima. Ja sam Sunčev blizanac, 

onaj koji uklanja krv i sama prolivena krv, 
ja sam jelen i jelenova smrt; 

ja sam bruj u tvojoj savjesti: 


priznaj me. 

A Buffy Sainte-Marie: 


Vi mislite da imam vizije 
jer sam Indijanka 


vizije imam jer 


postoje vizije koje zaslužuju biti viđene. 


Tijekom šezdesetih i sedamdesetih nije bila riječ samo o ženskom pokretu, 
o pokretu zatvorenika, o pokretu Indijanaca. Bila je to opća pobuna protiv 
opresivnih, artificijelnih, prije neupitnih načina življenja. Ona je dodirnula 
svaki aspekt osobnog života: rođenje djeteta, djetinjstvo, ljubav, seks, brak, 
odijevanje, glazbu, umjetnost, jezik, hranu, stanovanje, religiju, književnost, 
smrt, škole. 

Novi temperament, novo ponašanje, zaprepastili su mnoge Amerikance. 
Stvorene su napetosti. Ponekad se na to gledalo kao na »generacijski jaz« — 
mlada generacija udaljavala se od one starije svojim načinom života. Međutim 
s vremenom se počelo činiti da to nije stvar dobi — neki mladi ljudi ostali su 
»konvencionalni«, dok su neki ljudi srednjih godina mijenjali svoje navike 
a stari ljudi počeli su se ponašati na načine koji su prenerazili druge. 

Seksualno ponašanje prošlo je kroz zapanjujuće promjene. Predbračni 
seks više nije bio stvar o kojoj se šutjelo. Muškarci i žene živjeli su zajedno 
izvan braka i naprezali se da pronađu riječi kojima će opisati drugu osobu 
kada im je predstavljena: »Želim da upoznaš mog ... prijatelja.« Oženjeni 
parovi otvoreno su govorili o svojim ljubavnim odnosima i pojavile su se 
knjige koje su raspravljale o »otvorenom braku«. Moglo se otvoreno govoriti 
o masturbaciji, čak s odobravanjem. Homoseksualnost se više nije skrivala. 
Gej muškarci i gej žene — lezbijke — organizirali su se kako bi se borili protiv 
toga da budu diskriminirani, kako bi sebi dali osjećaj zajednice, kako bi 
prevladali sram i izolaciju. 

Sve se to odražavalo i u literaturi i u masovnim medijima. Sudske odluke 
ukidale su odluke lokalnih sudova o zabrani knjiga koje su bile erotske ili 
čak pornografske. Pojavila se nova literatura (The Joy of Sex i druge) koja je 
muškarce i žene učila kako se može steći seksualno ispunjenje. Filmovi nisu 
oklijevali prikazati golotinju, iako je filmska industrija, želeći se držati kako 
načela tako i profita, uvela sustav klasifikacije (R za ograničenu uporabu, 
X za zabranu prikazivanja djeci). Jezik seksa postao je učestaliji u literaturi 
i u običnom razgovoru. 

Sve je to bilo povezano s novim aranžmanima življenja. Osobito među 
mladim ljudima, aranžmani zajedničkog življenja cvjetali su. Neki od 
njih bile su istinske komune — to jest, one su se temeljile na zajedničkom 
dijeljenju novca i na zajedničkom donošenju odluka, stvarajući zajednicu 
intimnosti, naklonosti, povjerenja. Većinom su to bili praktični dogovori za 
dijeljenje troškova najamnine, s različitim stupnjevima prijateljstva i intimnog 
povezivanja među sudionicima. Više nije bilo neobično da muškarci i žene 
budu »cimeri« — u skupinama po dvoje ili troje ili više njih i bez seksualnih 
odnosa — kao praktični, nesputani aranžmani. 

Najvažnija stvar glede odjeće u kulturnoj promjeni šezdesetih bila je 
veća neformalnost. Za žene je to bilo nastavljanje historijskog ustrajavanja 
feminističkog pokreta na odbacivanju »ženske«, sputavajuće odjeće. Mnoge 
žene prestale su nositi grudnjake. Ograničavajući »steznik« — gotovo uni- 
forma iz četrdesetih i pedesetih — postao je rijedak. Mladi muškarci i žene 
odijevali su se više-manje podjednako, u jeans, u odbačene vojničke odore. 
Muškarci su prestali nositi kravate, žene svih dobi češće su nosile hlače — 
neizrečena posveta Ameliji Bloomer. 

Pojavila se nova popularna protestna glazba. Pete Seeger pjevao je pro- 
testne pjesme još od četrdesetih, međutim sada je došao na svoje, njegova 
publika bila je kudikamo veća. Bob Dylan i Joan Baez, koji nisu pjevali 
samo protestne pjesme, već pjesme koje su odražavale novu poletnost, novu 
kulturu, postali su popularni idoli. Žena srednjih godina sa Zapadne obale, 
Malvina Reynolds, pisala je i pjevala pjesme koje su pristajale uz njezino 
socijalističko razmišljanje i uz njezin libertarijanski duh, kao i uz njezinu 
kritiku moderne komercijalne kulture. Svi su sada, pjevala je, živjeli u 
»malim kutijama« i svi su »oni izlazili točno isti«. 

Bob Dylan bio je fenomen za sebe: snažne pjesme o protestu, osobne 
pjesme o slobodi i samoizražavanju. U gnjevnoj pjesmi »Masters of \War« on 
se nada da će oni umrijeti, a da će on pratiti njihov lijes »u blijedo popodne«. 
»A Hard Rain's A-Gonna Fall« prepričava užasne priče o proteklim deserlje- 
ćima, o gladi i ratu, o suzama i mrtvim ponijima, o zatrovanim vodama, o 
rudničkom plinu, prljavim zatvorima — »Its a hard rain's gonna fall«. Dylan 
je ispjevao gorku antiratnu pjesmu »With God on Our Side« i jednu o ubojici 
crnačkog aktivista Medgara Eversa, »Only a Pawn in Their Game«. Ponudio 
je izazov starom, nadu u novo jer »The Times They Are A-Changin'«. 

Katolička uzavrelost protiv rata bila je dio općeg bunta unutar Katoličke 
crkve, koja je tako dugo bila bedem konzervatizma, vezana uz rasizam, 
šovinizam, rat. Svećenici i opatice napuštali su Crkvu, svoje živote otvorili 

su seksu, vjenčavali su se i imali djecu — ponekad se čak nisu potrudili ni 
službeno napustiti Crkvu. Istina, još je uvijek postojala golema popularnost 
staromodnih religioznih revivalista, a Billy Graham nalagao je poslušnost mili- 
junima, međutim sada su postojali brzaci koji su išli protiv glavne struje. 

Pojavila se nova sumnja u krupni kapital, u profitiranje kao motiv za 
uništavanje okoliša. Došlo je do ponovnog preispitivanja »industrije smrti«, 
unosnih sprovoda i profitabilnih nadgrobnih spomenika, kao u knjizi Jessice 
Mitford The American Way of Death. 

S gubitkom vjere u velike sile — poslovni svijet, vladu, religiju — poja- 
vilo se snažnije vjerovanje u sebstvo, bilo individualno ili kolektivno. Na 
stručnjake iz svih područja sada se gledalo skeptično: raslo je uvjerenje da 
ljudi sami mogu otkriti što jesti, kako živjeti svoje živote, kako biti zdravi. 
Pojavila se sumnja u medicinsku industriju i kampanje protiv kemijskih 
konzervansa, hrane bez hranjivih vrijednosti, oglašavanja. Do tada su 
znanstveni dokazi o zlima pušenja — rak, srčane bolesti — bili već toliko 
jaki da je vlada zabranila oglašavanje cigareta na televiziji i u novinama. 

Tradicionalno obrazovanje počelo se preispitivati. Škole su cijele genera- 
cije učile vrijednostima domoljublja, pokoravanje autoritetu i održavale su 
neznanje, čak i prijezir prema ljudima iz drugih nacija, rasa, prema američkim 
Indijancima, ženama. Nije bio osporavan sadržaj obrazovanja, već stil — for- 
malizam, birokracija, insistiranje na podređenosti autoritetu. To je ostavilo 
tek mali trag u moćnom nacionalnom sustavu pravovjernog obrazovanja, 
ali se odrazilo na novu generaciju nastavnika diljem cijele zemlje i na novu 
literaturu koja ih je podupirala: Jonathan Kozol, Death at an Farly Age; 
George Denison, The Lives of Children; Ivan Illich, De-schooling Society. 

Nikad se u američkoj povijesti nije više pokreta usmjerenih na promjenu 
koncentriralo u tako kratkom periodu. Međutim sustav je tijekom dvaju 
stoljeća naučio jako mnogo o nadziranju ljudi. Sredinom sedamdesetih, 
bacio se na posao. 

“Sedamdesete: 
Pod nadzorom? 


U PRVOJ POLOVINI SEDAMDESETIH činilo se da je 
sustav izgubio nadzor — nije mogao zadržati lojalnost javnosti. Već je 1970. 
godine, prema Centru za istraživanje javnog mnijenja Sveučilišta Michigan, 
»povjerenje u vladu« bilo na niskoj razini u svim dijelovima stanovništva. I 
postojala je znakovita razlika po klasi. Od ljudi sa zvanjima 40 posto imalo 
ih je »nisko« povjerenje u vladu; od nekvalificiranih povjerenje fizičkih 
radnika 66 posto je bilo »nisko«. 

Rezultati istraživanja javnog mnijenja iz 1971. — sedam godina poslije 
intervencije u Vijetnamu — pokazali su nesklonost pomaganju drugim 
zemljama, pod pretpostavkom da su ih napale snage koje podupiru komu- 
nisti. Čak i za zemlje povezane sa Sjedinjenim Američkim Državama u 
organizaciji Sjevernoatlantskog pakta ili kad je u pitanju Meksiko, koji 
se nalazio odmah na našoj južnoj granici, većinsko mnijenje nije bilo 
naklonjeno intervenciji američkih snaga. Što se tiče Tajlanda, da se našao 
izložen komunističkom napadu, samo 12 posto ispitanih bijelaca poslalo 
bi vojsku, četiri posto nebijelaca isto bi to učinilo. 

U ljeto 1972. antiratna skupina ljudi na području Bostona kružila je oko 
korporacije Honeywell. Literatura koju su dijelili isticala je da je korporacija 
Honeywell proizvodila protupješadijsko oružje kojim se koristilo u Vijetnamu, 
kao što je smrtonosna kazetna bomba koja je izrešetala tisuće vijetnamskih 
civila bolnim kuglicama što ih je teško izvaditi. Zaposlenicima iz Honeywella 
podijeljeno je oko šesto anketnih listića, u kojima ih se pitalo smatraju li 
da bi Honeywell trebao prestati s proizvodnjom tog oružja. Od 231 osobe 
koja je vratila listiće, 131 je rekla da bi Honeywell trebao prestati, 88 ih je 
reklo da ne. Pozivani su da iznesu svoje komentare. Tipični »ne« komentar: 
»Korporacija Honeywell nije odgovorna za ono što Ministarstvo obrane radi 
s proizvodima koje kupuje. ...« Tipični »da« komentar: »Kako se možemo 
ponositi svojim radom kada je cjelokupni temelj tog rada nemoralan?« 

Centar za istraživanje javnog mnijenja Sveučilišta Michigan postavio je 
pitanje: »Vodi li vladu nekoliko velikih interesnih skupina koje se brinu samo 

za sebež« Odgovor iz 1964. bio je »da« za 26 posto anketiranih; do 1972. 
odgovor je bio »da« za 53 posto anketiranih. Članak Arthura H. Millera 
u American Political Science Reviewu, koji je objavio izvješće o opsežno 
provedenom anketiranju Centra za istraživanja javnog mnijenja, objavio 
je da su ankete pokazale »rašireno, temeljno nezadovoljstvo i političko 
otuđenje«. Dodao je (politolozi se često brinu za vodeće krugove društva): 
»kako je zapanjujući i donekle alarmantan siloviti stupanj promjene u tom 
osnovnom stavu u razdoblju od samo šest godina«. 

Više glasača nego ikad prije odbilo se opredijeliti bilo kao demokrati 
bilo kao republikanci. Još je 1940. 20 posto anketiranih sebe nazvalo 
»neovisnima«. Godine 1974. njih 34 posto sebe je nazvalo »neovisnima«. 

Sudovi, porote, pa čak i suci nisu se ponašali uobičajeno. Porote su 
oslobađale radikale: Angelu Davis, priznatu komunisticu, na Zapadnoj 
obali oslobodila je porota u kojoj su bili samo bijelci. Crne pantere, koje je 
vlada na svaki način pokušavala oklevetati i uništiti, porote su oslobodile 
na nekoliko suđenja. Sudac u zapadnom Massachusettsu odbacio je tužbu 
protiv mladog aktivista Sama Lovejoya jer je srušio toranj visok 150 metara 
koji je podignulo elektrodistributersko poduzeće pokušavajući izgraditi 
nuklearnu elektranu. U Washingtonu, D. C., u kolovozu 1973., sudac Višeg 
suda odbio je izreći kaznu šestorici muškaraca optuženih za nezakonito 
ometanje posjeda kad su izašli iz povorke koja je razgledavala Bijelu kuću 
kako bi prosvjedovali protiv bombardiranja u Kambodži. 

Nema sumnje, veći dio tog nacionalnog neprijateljskog raspoloženja 
prema vladi i poslovnom svijetu proizašao je iz Vijetnamskog rata, njegovih 
55.000 žrtava, njegove moralne sramote, njegovog izlaganja vlade lažima i 
krvoprolićima. Povrh toga došlo je do političke blamaže Nixonove admini- 
stracije u skandalima koji su postali poznati kao »Watergate« i koji su doveli 
do povijesnog odstupanja s predsjedničkog položaja — prvog u američkoj 
povijesti — Richarda Nixona u kolovozu 1974. 

Počelo je tijekom predsjedničke kampanje u lipnju 1972., kada je pet 
provalnika, noseći opremu za prisluškivanje telefona i fotografiranje, bilo 
uhvaćeno tijekom samog čina provale u urede Nacionalnog odbora demo- 
krata, u stambenom kompleksu Watergate u Washingtonu, D. C. Jedan od 
te petorice, James McCord mlađi, radio je za Nixonovu kampanju; bio je 
službenik »osiguranja« Odbora za reizbor predsjednika (CREEP). Jedan drugi 
od te petorice imao je adresar u čijem se popisu nalazilo ime E. Howarda 
Hunta, a kao Huntova adresa navedena je Bijela kuća. On je bio pomoćnik 
Charlesa Colsona, koji je bio posebni savjetnik predsjednika Nixona. 

I McCord i Hunt mnogo su godina radili za CIA-u. Hunr je bio CIA-in 
čovjek zadužen za vođenje invazije na Kubu 1961., a trojica provalnika 
u Watergateu bila su veterani te invazije. McCord je, kao osiguranje 
u CREEP-u, radio za šefa CREEP-a Johna Mitchella, javnog tužitelja 
Sjedinjenih Američkih Država. 

Prema tome, zbog nepredviđenog uhićenja koje je policija obavila 
nesvjesna razine povezanosti provalnika s visokorangiranim dužnosnicima, 
ta je informacija izašla van u javnost prije nego što ju je itko mogao zau- 
staviti, povezujući provalnike s važnim dužnosnicima u Nixonovu odboru 
za kampanju, sa CIA-om i s Nixonovim javnim tužiteljem. Mitchell je 
zanijekao svaku vezu s provalnicima, a Nixon je, na tiskovnoj konferenciji 
pet dana poslije tog događaja, rekao »da Bijela kuća ni na koji način nije 
upletena u taj konkretni incident«. 

Ono što je uslijedilo iduće godine, nakon što je velika porota u rujnu 
podigla optužnicu protiv provalnika u Watergateu — i Howarda Hunta i 
G. Gordona Liddyja — bila je činjenica da su, jedan za drugim, nižeran- 
girani dužnosnici, bojeći se sudskog progona, počeli govoriti. Davali su 
informacije u sudskim postupcima Senatskom istražnom odboru, tisku. 
Nisu upleli samo Johna Mitchella već i Roberta Haldemana i Johna 
Ehrlichmana, Nixonove najviše rangirane savjetnike i konačno samog 
Richarda Nixona — ne samo u provale u Watergateu nego u cijeli niz 
nezakonitih postupaka protiv političkih protivnika i antiratnih aktivista. 
Nixon i njegovi savjetnici uvijek su se iznova upuštali u laži dok su pokušali 
prikriti svoju upletenost. 


Na različitim svjedočenjima na svjetlo dana izašle su ove činjenice: 


1. Javni tužitelj John Mitchell nadzirao je tajni fond od 350.000 do 700.000 
dolara — za korištenje protiv Demokratske stranke — za krivotvorenje 
pisama, za puštanje u tisak lažnih vijesti, za krađu dokumenata iz 
kampanje. 

2. Gulf Oil Corporation, ITT (International Telephone and Telegraph), 
American Airlines i druge ogromne američke korporacije davale su 
nezakonite priloge, koji su se penjali na milijun dolara, Nixonovoj 
kampanji. 

3. U rujnu 1971., ubrzo nakon što je New York Times objavio preslike 
najtajnijih Pentagonskih dokumenata Daniela Ellsberga, administracija 
je planirala i izvršila - Howard Hunt i Gordono Liddy su to obavili — 
provalu u ured Ellsbergova psihijatra, tražeći Ellsbergov dosje. 

Nakon što su provalnici u Watergate uhićeni, Nixon se tajno obavezao 
da će im udijeliti predsjednički oprost završe li u zatvoru i predložio 
da im se da do milijun dolara kako bi šutjeli. Ustvari, dano im je 
450.000 dolara, prema Ehrlichmanovoj zapovijedi. 

Nixonov kandidat za ravnatelja FBI-a (J. Edgar Hoover nedavno je 
umro) L. Patrick Gray otkrio je da je FBI-ove dokumente o istrazi koju 
je proveo u vezi s provalom u Watergateu predao Nixonovu pomoćniku 
za pravosuđe Johnu Deanu i da mu je javni tužitelj Richard Kleindienst 
(Mitchell je upravo dao ostavku, rekavši da se želi posvetiti privatnom 
životu) zapovjedio da ne raspravlja o Watergateu sa Senatskim odborom 
za sudstvo. 

Dva bivša člana Nixonova kabineta — John Mitchell i Maurice Stans 
— bila su zadužena za preuzimanje 250.000 dolara od financijera po 
imenu Robert Vesco zauzvrat za njihovu pomoć u istrazi Vescovih 
aktivnosti koju je vodilo Povjerenstvo za nadgledanje prometa vrijed- 
nosnih papira. 

Pokazalo se da je određeni materijal nestao iz dosjea FBI-a — materijal 
o nizu ilegalnih priključaka za prisluškivanje telefonskih razgovora 
koje je zapovjedio Henry Kissinger, stavljenih na telefone četiriju 
novinara i trinaest vladinih dužnosnika — i nalazio se u Bijeloj kući u 
sefu Nixonova savjetnika Johna Ehrlichmana. 

Jedan od provalnika u Watergateu, Bernard Baker, rekao je Senatskom 
odboru da je bio uključen u plan da se fizički napadne Daniel Ellsberg 
dok je govorio na antiratnom skupu u Washingtonu. 

Zamjenik ravnatelja CIA-e svjedočio je da su mu Halderman i 
Ehrlichman rekli da je Nixonova želja bila da CIA kaže FBI-u da on 
ne provodi istragu koja bi išla dalje od provale u Watergate. 


. Gotovo slučajno, svjedok je rekao Senatskom odboru da je predsjednik 


Nixon imao snimke svih osobnih i telefonskih razgovora u Bijeloj 
kući. Nixon je u početku odbijao predati snimke, i kad je to konačno 
učinio, one su bile izmijenjene: osamnaest i pol minuta jedne snimke 
bilo je izbrisano. 

Usred svega toga Nixonov potpredsjednik Spiro Agnew u Marylandu 
je bio optužen za primanje mita od ugovaratelja iz Marylanda zauz- 
vrat za političke usluge i u listopadu 1973. dao je ostavku na mjesto 
potpredsjednika. Nixon je imenovao kongresmena Geralda Forda na 
Agnewovo mjesto. 


12. Nixon je za svoje privatne kuće u San Clementeu i u Key Biscayneu 
iz razloga »sigurnosti« iskoristio više od deset milijuna dolara vladina 
novca i nezakonito je prisvojio — uz pomoć malo krivotvorenja — 576.000 
dolara povrata poreza za neke od svojih dokumenata. 

13. Otkrilo se da se tijekom godina 1969. — 1970. SAD upustio u tajno, 
masivno bombardiranje Kambodže, što je skrivano od američke jav- 
nosti, pa čak i od Kongresa. 


Bio je to brzi iznenadan pad. Za vrijeme predsjedničkih izbora u studenom 
1972. Nixon i Agnew dobili su 60 posto glasova i odnijeli pobjedu u svakoj 
saveznoj državi osim Massachusettsa, u kojoj ih je porazio kandidar koji 
je bio protiv rata, senator George McGovern. Do lipnja 1973. istraživanje 
Gallupovom metodom pokazalo je da je 67 posto anketiranih mislilo da je 
Nixon bio upleten u provalu u Watergate ili da je lagao kako bi to prikrio. 

Do jeseni 1973. podneseno je osam različitih rezolucija u Zastupničkom 
domu za opoziv predsjednika Nixona. Iduće je godine Kongresni odbor 
sastavio prijedlog zakona opoziva koji će predstaviti u Zastupničkom domu 
koji je zasjedao u punom sastavu. Nixonovi savjetnici rekli su mu da će 
ga prihvatiti potrebna većina i potom će Senat potrebnom dvotrećinskom 
većinom izglasati da ga se ukloni s predsjedničkog položaja. Na dan 8. 
kolovoza 1974., Nixon je odstupio. 

Šest mjeseci prije nego što će Nixon odstupiti, poslovni časopis Dun5 
Review izvijestio je o anketi provedenoj među tri stotine korporacijskih 
direktora. Gotovo su svi 1972. glasovali za Nixona, međutim sada je 
većina izjavila da treba odstupiti. »Upravo sada, 90% Wall Streeta klicalo 
bi od radosti kad bi Nixon odstupio«, rekao je predsjednik Merill Lynch 
Government Securitiesa. Kada je to učinio, došlo je do olakšanja u svim 
dijelovima vodećih društvenih krugova. 

Gerald Ford, preuzevši Nixonovu dužnost, izjavio je: »Naša dugotrajna 
nacionalna noćna mora gotova je.« Novine su, bilo da su bile za ili protiv 
Nixona, bilo da su bile liberalne ili konzervativne, slavile uspješni, miroljubivi 
vrhunac krize Watergate. »Sustav funkcionira«, izjavio je dugotrajni žestoki 
kritičar Vijetnamskog rata, kolumnist New York Timesa Anthony Lewis. 
Dva novinara koja su bila jako povezana s istraživanjem i raskrinkavanjem 
Nixona, Carl Bernstein i Bob Woodward iz Wasbington Posta, napisala 
su da bi s Nixonovim odlaskom moglo doći do »obnove«. Sve je to bilo u 
raspoloženju olakšanja, zahvalnosti. 

Nijedne ugledne američke novine nisu rekle ono što je izjavio Claude 
Julien, urednik u Ze Monde Diplomatiqueu u rujnu 1974, »Eliminacija g. 
Richarda Nixona ostavlja nedirnutima sve mehanizme i sve lažne vrijednosti 
koje su dopustile skandal Watergate.« Julien je primijetio da će Nixonov 
državni tajnik Henry Kissinger ostati na svom položaju — drugim riječima, 
da će se nastaviti s Nixonovom vanjskom politikom. »To znači«, napisao je 
Julien, »da će Washington nastaviti podupirati generala Pinocheta u Čileu, 
generala Geisela u Brazilu, generala Stroessnera u Paragvaju, itd. ...« 

Mjesecima nakon što je Julien to napisao otkriveno je da su čelnici demo- 
krata i republikanaca u Zastupničkom domu Nixonu dali privatna jamstva 
da neće, ako odstupi, pokretati kazneni progon protiv njega. Jedan od njih, 
istaknuti republikanac iz Odbora za sudstvo, izjavio je: »Svi smo strepili zbog 
toga što će nam učiniti dva tjedna televizijskih rasprava o opozivu, kako će 
to razoriti zemlju i utjecaci na vanjsku politiku.« Članci iz New York Timesa 
koji su izvijestili o nadama Wall Streeta u Nixonovo odstupanje citirali su 
jednog financijaša s Wall Streeta kako kaže da ako Nixon odstupi: »Imat 
ćemo istu igru s drugačijim igračima.« 

Kada je Gerald Ford, konzervativni republikanac koji je podupirao sve 
aspekte Nixonovih političkih smjernica, bio kandidiran za predsjednika, 
liberalni senator iz Kalifornije Alan Cranston zagovarao ga je u raspravi 
rekavši da je anketirao mnogo ljudi, republikance i demokrate, i da je 
naišao na »gotovo zapanjujući konsenzus pomirljivosti koji se razvijao oko 
njega.« Nakon što je Nixon odstupio a Ford postao predsjednikom, New 
York Times je objavio: »Iz očaja Watergatea proizašla je inspirativna nova 
demonstracija jedinstvenosti i snage američke demokracije.« Nekoliko 
dana poslije Tzmes je radosno napisao da je »miroljubivi prijenos vlasti« 
donio »pročišćujući osjećaj olakšanja američkom narodu«. 

U optužbama koje je iznio Odbor za opoziv Zastupničkog doma protiv 
Nixona činilo se očitim da taj odbor nije želio naglasiti one elemente u 
njegovu ponašanju koje se nalazilo i kod drugih predsjednika i koji bi se 
mogli ponoviti u budućnosti. Izbjegavao je Nixonove odnose s moćnim 
korporacijama; nije spominjao bombardiranje Kambodže. Usredotočio se na 
stvari svojstvene Nixonu, ne na fundamentalne političke smjernice koje se 
ne prekidaju među američkim predsjednicima, kod kuće i u inozemstvu. 

Poruka je poslana: riješite se Nixona, ali očuvajte sustav. Theodore 
Sorensen, koji je bio savjetnik predsjednika Kennedyja, napisao je u vri- 
jeme Watergatea: »Pozadinski uzroci cjelokupnog lošeg vodstva u našem 
sustavu provođenja zakona koje je sada razotkriveno uvelike su osobni, ne 

institucionalni. Potrebne su neke sustavne promjene. Treba izbaciti sve trule 
jabuke. Ali sačuvati bačvu.« 

Doista, bačva je sačuvana. Nixonova je vanjska sei ostala. Veze 
vlasti s korporativnim interesima ostale su. Fordovi najbliskiji prijatelji u 
Washingtonu bili su korporativni lobisti. Alexandera Haiga, koji je bio jedan 
od Nixonovih najbliskijih savjetnika, koji je pomogao u »obradi« snimki 
prije nego što su bile predane javnosti i koji je javnosti dao dezinformacije 
o snimkama, predsjednik Ford imenovao je zapovjednikom organizacije 
Sjevernoatlantskog pakta. Jedna od prvih Fordovih odluka bila je pomilo- 
vanje Nixona, čime ga je spasio od mogućih kaznenih progona i dopustio 
mu da se umirovi s golemom mirovinom u Kaliforniji. 

Vodeći krugovi društva očistili su se od članova kluba koji su prekršili 
pravila — ali je bilo potrebno uložiti neke napore da se s njima ne postupi 
preoštro. Onih nekoliko koji su dobili zatvorske kazne dobili su kratke 
kazne, poslani su u najudobnije savezne institucije koje su bile na raspola- 
ganju i dobili su posebne povlastice koje se ne daju običnim zatvorenicima. 
Richard Kleindienst priznao je krivnju; dobio je sto dolara globe i mjesec 
dana zatvora, što je ukinuto. 

Da će Nixon otići, ali da će ovlasti predsjednika da učini sve što poželi 
u ime »nacionalne sigurnosti« ostati — to je ono što je istaknula odluka 
Vrhovnog suda u srpnju 1974. Vrhovni je sud naložio da svoje snimke 
razgovora u Bijeloj kući mora predati posebnom istražitelju. Međutim on 
je istodobno afirmirao »povjerljivost predsjedničke komunikacije«, koju 
nije mogao obraniti u Nixonovu slučaju, ali je ona ostala temeljno načelo 
kada je predsjednik »dokazao potrebu da se zaštite vojne, diplomatske ili 
osjetljive tajne u vezi s nacionalnom sigurnošću«. 

Televizijski prenesena saslušanja Senatskog odbora o Watergateu iznenada 
su prestala prije nego što je došlo do teme povezanosti s korporacijama. 
Bilo je to tipično selektivno izvještavanje televizijske industrije o važnim 
događajima: bizarnim opsjenama kao što je provala u Watergate dana 
je potpuna pozornost, dok je instancama tekuće prakse — krvoproliću u 
My Laiju, tajnom bombardiranju Kambodže, radu FBI-a i CIA-e — dana 
najneobaveznija pozornost. Vijesti o prljavim trikovima korištenim protiv 
Socijalističke radničke stranke, Crnih pantera i drugih radikalnih skupina 
moralo se potražiti u nekolicini novina. Cijela je zemlja čula o pojedino- 
stima brze provale u stan u Watergateu; nikad nije bilo sličnog televizijskog 
saslušanja o dugotrajnoj provali u Vijetnam. 

Na suđenju Johnu Mitchellu i Mauriceu Stansu za ometanje pravde 
prilikom sprječavanja istrage Povjerenstva za nadgledanje prometa vrijed- 
nosnih papira (SEC) Roberta Vesca (davatelja priloga Nixonu), George 
Bradford Cook, bivši glavni savjetnik SEC-a, svjedočio je da je 13. studenoga 
1972. čučao na polju riže u Teksasu za vrijeme lova na guske s Mauriceom 
Stansom i rekao mu da želi biti predsjednik SEC-a. Kao protuuslugu, on bi 
uklonio kritični ulomak u optužbama SEC-a protiv Vesca koji je upućivao 
na tajni Vescov prilog od 200.000 dolara za Nixonovu kampanju. 

Korporativni utjecaj na Bijelu kuću trajna je činjenica američkog sustava. 
Većina je njih dovoljno mudra da ostanu u okviru zakona; za vrijeme Nixona 
su riskirali. Izvršni direktor u industriji pakiranja mesa izjavio je tijekom 
događaja vezanih uz Watergate da mu je prišao dužnosnik iz Nixonove 
kampanje i rekao kako, premda bi se prilog od 25.000 dolara cijenio, »za 
50.000 dolara dobijete priliku razgovarati s predsjednikom«. 

Mnoge od tih korporacija davale su novac objema stranama kako bi, koja 
god da pobijedi, imale prijatelje u objema administracijama. Korporacija 
Chrysler svoje je direktore nagovarala da »podupru stranku i kandidata po 
svom izboru« i tada bi od njih prikupili čekove i predali ih republikanskim 
ili demokratskim odborima za vođenje kampanje. 

Kompanija International Telephone and Telegraph bila je stari igrač 
kad je u pitanju davanje novca objema stranama. Godine 1960. dala je 
ilegalni prilog Bobbyju Bakeru, koji je radio za demokratske senatore, 
uključujući Lyndona Johnsona. Visokorangiranog potpredsjednika IT'T-a 
citirao je jedan od njegovih pomoćnika kako govori upravnom odboru »da 
se pripreme da (podmažu' obje strane tako da budemo u dobrom položaju 
tko god da pobijedi«. A godine 1970. Direktor ITT-a John McCone, koji 
je također bio ravnatelj CIA-e, rekao je Henryju Kissingeru, državnom 
tajniku, i Richardu Helmsu, ravnatelju CIA-e, da je ITT voljan dati milijun 
dolara pomoći američkoj vladi u njezinim planovima da zbaci Allendeovu 
vladu u Čileu. 

Godine 1971. ITT je planirao preuzeti 1,5 milijardi dolara vrijedan 
Hartford Fire Insurance Company — najveće udruživanje u korporativnoj 
povijesti. Antitrustovski odjel Ministarstva pravosuđa predložio je sudski 
progon IT'T-a zbog kršenja antitrustovskih zakona. Međutim do sudskog 
progona nije došlo i ITT-u je dopušteno da se udruži s Hartfordom. Sklopljena 
je izvansudska nagodba, u tajnom dogovoru prema kojem je IT'T pristao 
donirati 400.000 dolara Republikanskoj stranci. Čini se da je Richard 
Kleindienst, zamjenik javnog tužitelja, održao šest sastanaka s direktorom 

ITT-a po imenu Felix Rohatyn i potom je doveo ravnatelja antitrustovskog 
odjela Richarda McLarena, kojeg je Rohatyn uvjerio da bi zaustavljanje 
udruživanja uzrokovalo »poteškoće« dioničarima TTT-a. McLaren je pristao. 
Poslije je imenovan za saveznog suca. 

Jedna od stavki koja nije bila spomenuta prilikom optužnice za opoziv i 
koja nikad nije bila televizijski emitirana tijekom senatskih saslušanja bio je 
način na koji je vlada surađivala s mliječnom industrijom. Na početku 1971. 
ministar poljoprivrede objavio je da vlada neće povećati svoje potpore za najnižu 
cijenu mlijeka — redovna subvencija velikim proizvođačima mlijeka. Tada 
su Udruženi proizvođači mlijeka počeli davati novac Nixonovoj kampanji, 
sastali su se s Nixonom i ministrom poljoprivrede, dali još novca i ministar 
je objavio da je »nova analiza« učinila nužnim povećati potpore za najnižu 
cijenu mlijeka s 4,66 na 4,93 dolara za cental. Dano je još priloga, sve dok 
ukupni iznos nije premašio 400.000 dolara. Povećanje cijena pridonijelo je 
povećanju profita od 500 milijuna dolara mljekarskim farmama (većinom 
velikim korporacijama) nauštrb potrošača. 

Bilo da je predsjednik bio Nixon, Ford ili koji drugi republikanac 
ili demokrat, sustav bi djelovao velikim dijelom na isti način. Senatski 
pododbor koji je istraživao multinacionalne korporacije otkrio je dokument 
(koji je usputno spomenut u nekoliko novina) u kojem ekonomisti naftne 
kompanije raspravljaju o smanjivanju proizvodnje nafte kako bi održali 
visoke cijene. ARAMCO — Arabian-American Oil Company, čijih su 75 
posto dionica držale američke naftne kompanije, a 25 posto Saudijska 
Arabija — zarađivao je 1973. jedan dolar profita po barelu nafte. Godine 
1974. zarađivao je četiri dolara. Ni na što od toga ne bi utjecala činjenica 
tko je predsjednik. 

Coxa, posebnog tužitelja kojeg je Nixon poslije otpustio, korporacije su se 
olako izvukle. Kompanija American Airlines, koja je priznala da je davala 
nezakonite priloge Nixonovoj kampanji, bila je globljena s 5000 dolara; 
Goodyear je bio globljen s 5000 dolara; korporacija 3M bila je globljena s 
3000 dolara. Dužnosnik iz kompanije Goodyear globljen je s 1000 dolara; 
dužnosnik iz korporacije 3M globljen je s 500 dolara. New York Times je 


izvijestio: 


G. Cox ih je optužio samo za prekršaj davanja nezakonitih priloga. Taj 
je prekršaj, prema zakonu, obuhvaćao »nedobrovoljne« priloge. Krivično 


djelo, koje obuhvaća dobrovoljne priloge, kažnjivo je globom od 10.000 


595 


dolara ifili dvogodišnjom zatvorskom kaznom; prekršaj je kažnjiv globom 
od 1000 dolara i/ili jednogodišnjom zatvorskom kaznom. 

Nakon što mu je u sudnici postavljeno pitanje kako dva direktora — 
koja su priznala uplate — mogu biti optužena da su dala nedobrovoljne 
priloge, g. McBride [član Coxova tima] odgovorio je: »To je pravno pitanje 
koje i mene zbunjuje.« 


Nakon što je Gerald Ford preuzeo predsjedničku dužnost, zadržan je dugi 
kontinuitet američke politike. On je nastavio Nixonovu politiku pomoći 
sajgonskom režimu, očito se i dalje nadajući da će Thieuova vlada ostati 
stabilna. Predsjednik kongresnog povjerenstva John Calkins, koji je obišao 
Južni Vijetnam negdje u vrijeme Nixonova odlaska s predsjedničkog polo- 
žaja, izvijestio je: 


Južnovijetnamska vojska pokazuje svaki znak djelotvorne i brze sigur- 
nosne sile. ... 

Istraživanja nafte počet će vrlo skoro. Turizam može biti ohrabren 
kontinuiranom sigurnosti slikovitih i povijesnih područja i izgradnjom 
novog hotela Hyatt. ... 

Južnom Vijetnamu potrebna su strana ulaganja kako bi razvio ove i 
druge građevinske poduhvate. ... On ima veliku radišnu zalihu darovitih, 
marljivih ljudi čija je cijena rada kudikamo niža od one u Hong Kongu, 
Singaporeu ili čak u Koreji ili Tajvanu. 

Također slutim da se ovdje može zaraditi mnogo profita. Kombinacija 
služenju bogu i bogatstvu u prošlosti se Amerikancima i drugima poka- 
zala privlačnom. ... Vijetnam može biti sljedeće »uzlerište« kapitalističke 


pozornice u Aziji. 


U proljeće 1975. sve o čemu su govorili radikalni kritičari američke poli- 
tike u Vijetnamu — da će se bez američkih postrojbi razotkriti nedostatak 
narodne potpore sajgonskoj vladi — ostvarilo se. Ofenzive sjevernovijet- 
namskih postrojbi, koje su ostale na jugu prema odredbama primirja iz 
1973., pustošile su grad za gradom. 

Ford je nastavio biti optimističan. Bio je posljednji u dugom redu vladinih 
dužnosnika i novinara koji je obećavao pobjedu. (Ministar obrane Robert 
McNamara, 19. veljače 1963.: »Pobjeda je na vidiku«. General William 
Westmoreland, 15. studenoga 1967.: »Nikad nisam bio ohrabreniji u svoje 
četiri godine u Vijetnamu«. Kolumnist Joseph Alsop, 1. studenoga 1972.: 

»Hanoi je prihvatio gotovo potpuni poraz.«) Na dan 16. travnja 1975. Ford 
je izjavio: »Apsolutno sam uvjeren da je Kongres omogućio 722 milijuna 
dolara vojne pomoći u vrijeme kad sam ga tražio — ili negdje malo poslije 
toga — kako bi Južnovijetnamci danas mogli stabilizirati vojnu situaciju u 
Vijetnamu.« 

Dva tjedna poslije, 29. travnja 1975., Sjevernovijetnamci su ušli u Saigon 
i rat je bio gotov. 

Veći dio vodećih krugova društva već je — unatoč Fordu i nekolicini 
nepokolebljivih pristaša — odustao od Vijetnama. Ono što ih je tada brinulo 
bila je spremnost američke javnosti da podupre druge prekooceanske vojne 
akcije. Bilo je znakova problema u mjesecima prije poraza u Vijetnamu. 

Početkom 1975. senator John C. Culver iz Iowe nije bio zadovoljan što 
se Amerikanci ne žele boriti u Koreji: »Izjavio je da je Vijetnam uzeo golem 
danak u nacionalnoj volji američkog naroda.« Ubrzo poslije toga javljeno 
je da je ministar obrane James Schlesinger, govoreći u Centru za strateške 
i međunarodne studije u Georgetownu, bio »općenito tmuran«, rekavši da 
»svijet više ne gleda na američku vojnu silu sa strahopoštovanjem«. 

U travnju 1975. katolička organizacija, provodeći istraživanje o ame- 
ričkim stavovima prema abortusu, saznala je druge stvari. Doslovno: »Ljudi 
koji vode ovu zemlju (vlada, politički, crkveni i građanski vođe) ne govore 
nam istinu«, s tim se složilo više od 83 posto anketiranih. 

Međunarodni dopisnik New York Timesa C. L. Sulzburger, dosljedni 
pristaša vladine hladnoratovske vanjske politike, napisao je u zabrinutom 
raspoloženju na početku 1975. iz Ankare u Turskoj da je »nestao sjaj iz doba 
Trumanove doktrine« (kada je davana vojna pomoć Grčkoj i Turskoj). Dodao 
je: »I ne može se reći da su loši izgledi ovdje uravnoteženi bilo kakvim bri- 
ljantnim uspjehom Sjedinjenih Američkih Država u Grčkoj, gdje je veliko 
mnoštvo nedavno bacalo kamenje po veleposlanstvu SAD-a.« Zaključio 
je: »Mora postojati nešto ozbiljno pogrešno u načinu na koji se mi danas 
prikazujemo.« Problem nije, prema Sulzbergeru, bilo ponašanje Sjedinjenih 
Američkih Država, već način na koji je to ponašanje prikazano svijetu. 

Nekoliko mjeseci poslije tih izvješća, u travnju 1975., državni tajnik 
Kissinger, pozvan kao govornik na svečanu podjelu diploma na Sveučilištu 
Michigan, suočio se s predstavkama koje su prosvjedovale protiv tog poziva, 
zbog njegove uloge u Vijetnamskom ratu. Planiran je također program različit 
od svečanosti dodjele diploma. Povukao se. Bilo je to loše vrijeme za admi- 
nistraciju. Vijetnam je bio »izgubljen« (samom tom riječi pretpostavljalo se 
da je bilo na nama da izgubimo). Kissingera su citirali tog travnja (kolumnist 

Washington Posta "Tom Braden): »SAD mora napraviti nešto negdje u svijetu 
što pokazuje njegovu odlučnost da nastavi biti svjetska sila.« 

Idući mjesec izbila je afera Mayaguez. 

Mayaguez je bio američki teretni brod koji je sredinom svibnja 1975. iz 
Južnog Vijetnama plovio u Tajland, samo tri tjedna poslije pobjede revolu- 
cionarnih snaga u Vijetnamu. Kad se približio otoku u Kambodži, gdje je 
revolucionarni režim upravo preuzeo vlast, brod su zaustavili Kambodžani, 
odveli su ga do luke na obližnjem otoku, a posada je prebačena na kopno. 
Posada je poslije opisala da se s njom postupalo uljudno: »Čovjek koji je 
govorio engleski pozdravio nas je rukovanjem i poželio nam je dobrodoš- 
licu u Kambodžu.« Tisak je izvijestio: »Kapetan Miller i svi njegovi ljudi 
kažu da ih njihovi otmičari nijednom nisu zlostavljali. Bilo je čak izvješća 
o ljubaznom postupanju — kambodžanskih vojnika, koji su prvo njih 
nahranili, a onda su pojeli ono što su Amerikanci ostavili, o vojnicima koji 
su pomorcima davali madrace sa svojih kreveta.« Međutim Kambodžani 
su pitali posadu o špijuniranju i o CIA-i. 

Predsjednik Ford poslao je poruku kambodžanskoj vladi da oslobodi 
brod i posadu i nakon što je prošlo trideset šest sati i nije bilo nikakvog 
odgovora (poruka je predana kineskom poslanstvu za vezu u Washingtonu, 
ali je vraćena idućeg dana, »navodno neisporučena«, objavilo je jedno 
tiskovno izvješće), on je započeo s vojnim operacijama — američki zrakoplovi 
bombardirali su kambodžanske brodove. Mitraljirali su točno onaj brod 
koji je američke mornare odvozio na kopno. 

Ljudi su bili pritvoreni u ponedjeljak ujutro. U srijedu navečer Kambodžani 
su ih pustili — ukrcavši ih na ribarski brod koji je krenuo prema američkoj 
floti. Tog popodneva, znajući da su pomorci odvedeni s otoka Tang, Ford je 
unatoč tomu zapovjedio napad marinaca na taj otok. Taj je napad započeo 
oko 19.15 u srijedu navečer, međutim sat prije toga američka posada već je 
bila na putu povratka prema američkoj floti. Oko 19.00, to je oslobađanje 
najavljeno na radiju u Bangkoku. Doista, brod koji je nosio vraćene pomorce 
uočio je američki izviđački zrakoplov koji im je signalizirao. 

Ono što nije spomenuto ni u jednom tiskovnom izvješću u to vrijeme, 
odnosno ni u jednoj vladinoj izjavi, bila je činjenica koja se pojavila u 
studenom 1976. kada je Glavni ured za ispitivanje odgovornosti sastavio 
izvješće o aferi Mayaguez: SAD je primio poruku od kineskog diplomata 
koji je rekao da Kina upotrebljava svoj utjecaj na Kambodžu glede broda 
»i očekuje da će uskoro biti oslobođen«. Ta je poruka primljena četrnaest 
sati prije početka napada marinaca. 

Kambodžani nisu ozlijedili nijednog američkog vojnika. Marinci koji 
su, međutim, napali otok Tang naišli su na neočekivano snažan otpor, i od 
dvjesto napadača, jedna trećina uskoro je bila mrtva ili ranjena (ta brojka 
nadilazi stopu gubitaka tijekom napada na Iwo Jimu u Drugom svjetskom 
ratu). Pet od jedanaest helikoptera napadačke vojske ili je eksplodiralo 
ili je bilo onesposobljeno. Također, dvadeset tri Amerikanca poginula su 
iznad Tajlanda u padu helikoptera koji je krenuo sudjelovati u napadu, 
činjenica koju je vlada pokušala držati tajnom. Sveukupno, četrdeset jedan 
Amerikanac poginuo je u vojnim akcijama koje je zapovjedio Ford. Na 
Mayaguezu je bilo trideset devet mornara. Čemu žuriti s bombardiranjem, 
s mitraljiranjem, s napadom? Zašto je, čak i nakon što su brod i posada 
vraćeni, Ford američkim zrakoplovima zapovjedio da bombardiraju 
kambodžansko kopno, uz nebrojene kambodžanske žrtve? Što je moglo 
opravdati takvu kombinaciju moralne sljepoće i vojnog prtljanja? 

Odgovor na to došao je brzo: bilo je nužno pokazati svijetu da je 
divovska Amerika, koju je porazio maleni Vijetnam, i dalje bila moćna i 
odlučna. New York Times izvijestio je 16. svibnja 1975.: 


Rečeno je da su dužnosnici administracije, uključujući državnog tajnika 
enryja Kissingera i ministra obrane Jamesa Schlesingera, nestrpljivo 
H K tra ob Schl trpl 
željeli pronaći neka dramatična sredstva podcrtavanja naznačene nakane 
predsjednika Forda da »zadrži naše vodstvo diljem cijelog svijeta«. Ta se 
prilika ukazala s otmicom tog plovila. ... Dužnosnici administracije su ... 


jasno dali do znanja da su pozdravili tu prigodu. ... 


U jednoj drugoj novinskoj vijesti iz Washingtona, usred događaja s Mayaguezom, 
stajalo je: »Visokorangirani izvori upoznati s vojnom strategijom i planiranjem 
privatno su izjavili da je hvatanje tog plovila moglo omogućiti ispit američke 
odlučnosti u Jugoistočnoj Aziji koju je, ustvrdili su, SAD bio tražio još od 
sloma savezničkih vlada u Južnom Vijetnamu i Kambodži.« 

Kolumnist James Reston napisao je: »Ustvari, administracija se čini 
gotovo zahvalnom na prilici da demonstrira da predsjednik može brzo dje- 
lovati. ... Dužnosnici su bili nemirni glede mnoštva besmislenih zajedljivosti 
o američkom papirnatom tigru* i nadaju se da su marinci odgovorili na 
tu optužbu.« 

Nije bilo iznenađenje što ju je ministar obrane Schlesinger nazvao 
»vrlo uspješnom operacijom«, izvedenom »zbog svrha koje su bile nužne za 
dobrobit ovog društva«. Međutim zašto bi ugledni kolumnist Timesa James 

Reston, oštri kritičar Nixona i Watergatea, operaciju Mayaguez nazvao 
»melodramatskom i uspješnom«? I zašto bi New York Times, koji je kritizirao 
Vijetnamski rat, govorio o »zadivljujućoj djelotvornosti« te operacije? 

Ono što se čini da se događalo jest da su vodeći krugovi društva — repu- 
blikanci, demokrati, novine, televizija — zbijali redove iza Forda i Kissingera 
i iza ideje da se američki autoritet mora utvrditi svugdje u svijetu. 

Kongres se u to vrijeme ponašao uvelike kao što je to činio u prvim 
godinama Vijetnamskog rata, kao stado ovaca. Još 1973., u raspoloženju 
zamora i gađenja prema Vijetnamskom ratu, Kongres je prihvatio Zakon o 
ovlastima u ratu koji je zahtijevao da se predsjednik, prije nego što poduzme 
vojnu akciju, savjetuje s Kongresom. U aferi Mayaguez Ford je to ignorirao 
— nekoliko njegovih savjetnika telefonski je obavijestilo osamnaest kongre- 
smena da se sprema vojna akcija. Međutim, kao što je izjavio I. F. Stone 
(samostalni novinar koji je objavljivao tjednik /. F. Stones Weekly kritičan 
prema vodećim krugovima društva), »Kongres je olako bio silovan kao što je 
to bio slučaj u aferi s Tonkinškim zaljevom«. Kongresmen Robert Drinan iz 
Massachusettsa bio je iznimka. Senator McGovern, Nixonov protukandidat 
na predsjedničkim izborima iz 1972. i dugotrajni kritičar rata, protivio se 
akciji. To je učinio i senator Gaylord Nelson iz Wisconsina. Senator Edward 
Brooke postavljao je pitanja. Senator Edward Kennedy nije se javno izjaš- 
njavao, niti su to učinili drugi senatori koji su tijekom Vijetnamskog rata 
utjecali na Kongres da zabrani dalje vojne akcije u Indokini, ali su izjavili 
da njihove zakonske mjere sada nisu primjenjive. 

Državni će tajnik Kissinger reći: »Bili smo prisiljeni na to.« Kad je Kissin- 
geru postavljeno pitanje zašto je SAD riskirao živote pomoraca s Mayagueza 
otvaranjem vatre na brodove na tom području a da nisu znali gdje se oni 
nalaze, on je to nazvao »nužnim rizikom«. 

Kissinger je također izjavio da je taj incident »trebao učiniti jasnim da 
postoje granice iza kojih se Sjedinjene Američke Države ne može odgurnuti, 
da su Sjedinjene Američke Države spremne braniti svoje interese i da mogu 
dobiti javnu i kongresnu potporu za te akcije«. 

Doista, kongresmeni, demokrati kao i republikanci, koji su bili kritični 
prema Vijetnamskom ratu sada su žarko željeli sve povezati u ujedinjeni 
prikaz snage ostatku svijeta. Tjedan dana prije afere Mayaguez (dva tjedna 
prije nego što je pao Saigon), pedeset šest kongresmena potpisalo je izjavu 
u kojoj je stajalo: »Neka ni jedna nacija događaje u Indokini ne tumači 
kao neuspjeh američke volje.« Jedan od njih bio je crnački kongresmen iz 
Georgije Andrew Young. 

Bio je to složeni proces konsolidacije koji je sustav poduzeo 1975. On 
je obuhvaćao staromodne vojne akcije, kao što je afera Mayaguez, kako 
bi utvrdio autoritet u svijetu i kod kuće. Postojala je također potreba da 
se zadovolji razočarana javnost da sustav sama sebe kritizira i korigira. 
Standardni način bio je da se vode javno prenošene istrage koje pronalaze 
određene krivce, ali sustav ostavljaju nedirnutim. Watergate je postigao da 
FBI i CIA izgledaju loše — zbog kršenja zakona za koje su se zaklele da će ih 
braniti, zbog surađivanja s Nixonom u njegovim provalničkim poslovima i 
u nezakonitom prisluškivanju i snimanju. Godine 1975. kongresni odbori 
u Zastupničkom domu i u Senatu počeli su istraživati FBI i CIA-u. 

Istraživanje CIA-e razotkrilo je da je CIA nadišla svoju temeljnu 
misiju prikupljanja obavještajnih podataka i da je vodila tajne operacije 
svih vrsta. Primjerice, još tijekom 1950-ih Amerikancima koji to nisu ni 
slutili davala je drogu LSD da bi ispitala njezine učinke; jedan američki 
znanstvenik, kojemu je CIA-in agent dao jednu takvu dozu, skočio je s 
prozora njujorškog hotela u smrt. 

CIA je također bila uključena u atentatske zavjere protiv Castra na Kubi 
i protiv drugih državnih poglavara. Godine 1971. prenijela je virus afričke 
svinjske groznice na Kubu, čime je uzrokovala bolest i pomor 500.000 
svinja. Operativac CIA-e novinaru je rekao da je taj virus prenio iz vojne 
baze u Panamskom kanalu Kubancima koji su bili protiv Castra. 

Također se iz te istrage saznalo da je CIA — u dosluhu s tajnim Odborom 
četrdesetorice kojemu je na čelu bio Henry Kissinger — radila na »destabili- 
izabran za predsjednika na jednim od rijetkih slobodnih izbora u Latinskoj 
Americi. ITT je, s velikim interesima u Čileu, igrao ulogu u toj operaciji. 
Kada je 1974. američki veleposlanik u Čileu David Popper čileansku vojnu 
huntu (koja je, uz pomoć SAD-a, zbacila Allendea) upozorio da krši ljudska 
prava, prekorio ga je Kissinger, koji je poslao poruku: »Recite Popperu da 
prestane s lekcijama iz političkih znanosti.« 

Istraživanje FBI-a razotkrilo je višegodišnje nezakonito postupanje kojim 
se htjelo unijeti razdor i uništiti radikalne i ljevičarske skupine svih vrsta. 
FBI je slao krivotvorena pisma, upuštao se u provale (priznao je devedeset 
dvije između 1960. i 1966.), nezakonito je otvarao poštu i, u slučaju vođe 
Crnih pantera Freda Hamptona, čini se da se urocio u izvršenju ubojstva. 

Iz tih istraga razotkrile su se dragocjene informacije, ali to je bilo baš 
dovoljno i napravljeno baš na pravi način — umjereno novinsko izvje- 
štavanje, malo televizijskog izvještavanja, debele knjige s izvješćima s 

ograničenim čitateljstvom — da se dobije dojam kako časno društvo samo 
sebe korigira. 

Same istrage otkrile su ograničenu spremnost vlade da temeljito istraži 
takve aktivnosti. Churchov odbor, koji je osnovao Senat, provodio je svoje 
istrage surađujući s agencijama koje su bile istraživane i, doista, svoje je 
nalaze o CIA-i podastro samoj CIA-i kako bi vidjela postoji li materijal 
koji bi ta agencija htjela ukloniti. Prema tome, premda je u tom izvješću 
bilo mnogo dragocjenog materijala, nije bilo načina da se sazna koliko ga 
je još bilo — završno izvješće bilo je kompromis između marljivosti odbora 
i CIA-inog opreza. 

Pikeov odbor, koji je osnovao Zastupnički dom, nije sklopio takav 
dogovor s CIA-om ili FBI-om, i kada je objavio svoje završno izvješće, isti 
Dom koji je autorizirao njegove istrage izglasao je da se to izvješće drži u 
tajnosti. Nakon što je to izvješće procurilo preko novinara CBS-a Daniela 
Schorra, u Village Voiceu u New Yorku, nikad ga nisu objavile važne novine 
u zemlji — Times, Washington Post ili neke druge. CBS je Schorra suspen- 
dirao. Bio je to još jedan slučaj suradnje između masovnih medija i vlade 
u slučajevima »nacionalne sigurnosti«. 

Churchov je odbor, u svom izvješću o CIA-inim pokušajima da izvrši 
atentat na Fidela Castra i na druge strane čelnike, razotkrio jedno zanimljivo 
gledište. Čini se da je odbor na ubojstvo državnog poglavara gledao kao 
na neoprostivo kršenje nekog gospodskog dogovora među državnicima, 
koji je mnogo više podložan osudi od vojnih intervencija koje su ubijale 
obične ljude. Odbor je napisao, u uvodu u svoje izvješće o atentatu: 


Jednom kad se metode prisile i nasilja odaberu, vjerojatnost gubitka života 
uvijek je prisutna. Postoji, međutim, znatna razlika između hladnokrvnog, 
ciljanog, namjernog ubojstva pojedinog stranog čelnika i drugih oblika 


uplitanja u poslove stranih zemalja. 


Churchov odbor otkrio je da CIA-ine operacije potajno utječu na umove 
Amerikanaca: 


CIA danas koristi nekoliko stotina američkih akademskih građana (admi- 
nistratora, sveučilišnih profesora, poslijediplomskih studenata koji su 
uključeni u predavanja) koji, uz to što pružaju vodstvo i, povremeno, drže 
uvodna predavanja u obavještajne svrhe, pišu knjige i druge materijale koji 


se u inozemstvu upotrebljavaju u propagandne svrhe. ... Ti su akademici 

locirani na više od sto američkih koledža, sveučilišta i srodnih institucija. 
Na većini institucija nitko drugi do pojedinca o kojem je riječ nije svjestan 
povezanosti s CIA-om. Kod drugih, barem je jedan dužnosnik sveučilišta 
svjestan operativne svrhe akademika na svojem kampusu. ... CIA te ope- 
rativne odnose unutar američke akademske zajednice vjerojatno smatra 


tim operacijama. ... 


Godine 1961. voditelj CIA-ina Stožera za tajne akcije napisao je da su knjige 
»najvažnije oružje strateške propagande«. Churchov odbor ustanovio je da je 
CIA izdala, financirala ili poduprla više od tisuću knjiga prije kraja 1967. 

Kada je Kissinger svjedočio pred Chruchovim odborom o bombardi- 
ranju Laosa, koje je CIA vodila kao tajnu aktivnost, rekao je: »Gledano 
unatrag, ja ne vjerujem da je bila dobra nacionalna politika dati CIA-i da 
vodi rat u Laosu. Mislim da smo trebali pronaći neki drugi način da se to 
napravi.« Nema nikakvih pokazatelja da je itko u tom odboru osporio tu 
zamisao — da je ono što je učinjeno trebalo biti učinjeno, samo drugačijom 
metodom. 

Prema tome, tijekom 1974. — 1975., sustav se pravio da zemlju čisti 
od svojih nitkova i da je vraća u zdravo, ili u barem prihvarljivo stanje. 
Nixonovo odstupanje, Fordovo nasljeđivanje, izlaganje loših djela FBI-a i 
CIA-e — sve je bilo usmjereno prema tome da se ponovno zadobije teško 
narušeno povjerenje američkog naroda. Međutim, čak i uz te usrdne napore, 
još je uvijek u američkoj javnosti bilo naznaka sumnje, čak neprijateljstva 
prema čelnicima vlade, vojske, krupnog kapitala. 

Dva mjeseca poslije završetka Vijetnamskog rata samo je 20 posto 
anketiranih Amerikanaca smatralo da je slom sajgonske vlade bila prijetnja 
sigurnosti Sjedinjenih Američkih Država. 

14. lipnja 1975. bio je Dan američke zastave i predsjednik Ford govorio 
je u Fort Benningu u Georgiji, gdje je vojska pripremila marš koji je sim- 
bolizirao svoju upletenost u trinaest ratova. Ford je komentirao da mu je 
drago što vidi tako mnogo zastava, međutim novinar koji je izvještavao s 
tog događaja napisao je: »Zapravo, tek se nekoliko američkih zastava moglo 
vidjeti u blizini podija s kojeg je predsjednik pratio smotru. Na jednoj, koju 
su visoko držali demonstranti, tintom je pisalo: “Dosta je genocida u naše 
ime. Potrgali su je promatrači dok su njihovi susjedi pljeskali.« 

Tog srpnja anketa Loua Harrisa, koja je pratila povjerenje javnosti u 
vladu od 1966. do 1975., izvijestila je da je povjerenje u vojsku tijekom 

tog razdoblja palo sa 62 na 29 posto, u poslovni svijet s 55 na 18 posto, 
a u predsjednika i Kongres s 42 na 13 posto. Ubrzo nakon toga, druga 
Harrisova anketa izvijestila je da se »65% Amerikanaca protivi vojnoj 
pomoći inozemstvu zato što smatraju da ona diktaturama omogućava da 
zadrže nadzor nad svojim stanovništvom«. 

Vjerojatno velik dio općeg nezadovoljstva treba zahvaliti ekonomskom 
stanju većine Amerikanaca. Inflacija i nezaposlenost postojano su rasle od 
1973., što je bila godina kada se, prema Harrisovoj anketi, broj Amerikanaca 
koji se osjećao »otuđeno« i »nezadovoljno« općim stanjem u zemlji popeo (s 
29 posto 1966.) na više od 50 posto. Nakon što je Ford naslijedio Nixona, 
postotak »otuđenih« iznosio je 55 posto. To je istraživanje pokazalo da je 
ljude najviše od svega mučila inflacija. 

U jesen 1975. istraživanje New York Timesa provedeno na 1559 osoba 
i intervjui napravljeni sa šezdeset obitelji u dvanaest gradova, pokazali su 
»znatno opadanje optimizma glede budućnosti«. Times je izvijestio: 


Inflacija, očigledna nesposobnost zemlje da riješi svoje ekonomske probleme i 
slutnja da će energetska kriza značiti trajni korak unatrag za nacionalni životni 
standard narušavale su povjerenje, očekivanja i težnje Amerikanaca. ... 
Pesimizam u vezi s budućnosti djelomično je akutan među onima koji 
godišnje zarađuju manje od 7000 dolara, ali je također visok među obiteljima 
čiji godišnji prihodi imaju raspon od 10.000 do 15.000 dolara. ... 
Također je prisutna zabrinutost da im ... naporni rad i savjesni napor da 


se uštedi novac više neće omogućiti lijep dom u predgrađu. ... 


Čaki ljudi s višim primanjima, ustanovilo je istraživanje, »danas nisu toliko 
optimistični kao što su bili prošlih godina, što je pokazatelj da se nezadovolj- 
stvo kreće od razina primanja nižeg srednjeg sloja prema višim ekonomskim 
razinama«. 

Negdje u isto vrijeme, te jeseni 1975., analitičari javnog mnijenja koji su 
svjedočili pred Kongresnim odborom izjavili su, prema New York Timesu, »da 
je javno povjerenje u vladu i u ekonomsku budućnost zemlje vjerojatno niže 
nego što je ikad bilo otkad su se takve stvari počele znanstveno mjeriti«, 

Vladine statistike ukazale su na razloge. Ured za popis stanovništva 
izvijestio je da je od 1974. do 1975. broj »legalno« siromašnih Amerikanaca 
(to jest, s primanjima manjim od 5500 dolara) narastao na deset posto i 
sada je iznosio 25,9 milijuna ljudi. Također, stopa nezaposlenosti, koja je 
1974. iznosila 5,6 posto, 1975. narasla je na 8,3 posto, a broj ljudi koji su 

iscrpili svoje potpore za nezaposlene porastao je s dva milijuna 1974. na 
4,3 milijuna 1975. 

Vladine su brojke, međutim, općenito podcijenile razmjere siromaštva, 
»legalno« siromašne postavile su prenisko i podcijenile su razmjere neza- 
poslenosti. Primjerice, ako je tijekom 1975. 16,6 posto stanovništva bilo 
prosječno nezaposleno šest mjeseci ili je 33,2 posto bilo u prosjeku neza- 
posleno tri mjeseca, »prosječna godišnja brojka« koju je dala vlada iznosila 
je 8,3 posto, što je zvučalo bolje. 

Godine 1976., s obzirom na to da su se približavali predsjednički izbori, 
pojavila se zabrinutost u najvišim krugovima društva vezano uz vjeru javnosti 
u sustav. William Simon, ministar financija za vrijeme Nixona i Forda (prije 
je bio investicijski bankar koji je godišnje zarađivao dva milijuna dolara), 
govorio je u jesen 1976. na sastanku Poslovnog vijeća u Hot Springsu, u 
Virginiji. Rekao je kada »tako velik dio svijeta naginje prema socijalizmu ili 
totalitarizmu« da je američki sustav poslovanja potrebno učiniti shvatljivim, 
zato što »privatno poduzetništvo gubi zbog nezastupljenosti > u mnogim 
našim školama, u većini informativnih medija i u rastućem dijelu javne 
svijesti«. Njegov bi se govor lako moglo smatrati reprezentativnim za raz- 
mišljanje američke korporativne elite: 


Vijetnam, Watergate, studentski nemiri, promjenjivi moralni kodovi, najgora 
recesija u jednom naraštaju i brojni drugi neuskladivi kulturni šokovi svi su 
se združili kako bi stvorili novo ozračje pitanja i sumnji. ... Sve se to pretvara 


u opću klonulost, u općedruštvenu krizu povjerenja u institucije. ... 


Prečesto se, kaže Simon, Amerikance »učilo da ne vjeruju u samu riječ profit 
i u motiv za profitom koji omogućuje naš prosperitet, da je iskusiti na neki 
način taj sustav, koji je više od ikojeg drugog učinio da ublaži ljudske patnje 
i oskudicu, na neki način cinično, sebično i amoralno«. Mi moramo, kaže 
Simon, »prenijeti humanu stranu kapiralizma«. 

Dok su se Sjedinjene Američke Države 1976. pripremale proslaviti dva 
stoljeća Deklaracije o neovisnosti, skupina intelektualaca i političkih čel- 
nika iz Japana, Sjedinjenih Američkih Država i Zapadne Europe, koja se 
organizirala u »Trilateralnu komisiju«, objavila je izvješće. Njegov naslov 
bio je »Mogućnost upravljanja u demokraciji«. Samuel Huntington, pro- 
fesor politologije na Sveučilištu Harvard i dugorrajni savjetnik Bijele kuće 
u vezi s ratom u Vijetnamu, napisao je dio tog izvješća koje se odnosilo 
na Sjedinjene Američke Države. Nazvao ga »Demokratski poremećaj« i 

poistovjetio ga s problemom o kojem je naumio raspravljati: »1960-e su 
svjedočile demokratskoj uzavrelosti demokratskog žara u Americi«. Tijekom 
šezdesetih, napisao je Huntington, došlo je do golemog rasta participiranja 
građana »u različitim oblicima marševa, demonstracija, protestnih pokreta 
i organizacija s “ciljem'«. Također su se pojavile »izrazito visoke razine 
samosvijesti kod crnaca, Indijanaca, Chicanosa, bijelih etničkih skupina, 
studenata i žena, koji su se svi mobilizirali i organizirali na nove načine ...«. 
Pojavila se »izrazita ekspanzija sindikalizma administrativnih radnika« i sve 
je to dovodilo do »ponovnog utvrđivanja jednakosti kao cilja u društvenom, 
ekonomskom i političkom životu«. 

Huntington je ukazao na znakove slabljenja autoriteta vlasti: snažni 
zahtjevi za jednakošću tijekom šezdesetih transformirali su savezni pro- 
račun, Godine 1960. na vanjsku politiku trošilo se 53,7 posto proračunskih 
sredstava, a troškovi za socijalne programe iznosili su 22,3 posto. Do 1974. 
vanjska politika uzimala je 33 posto, a na socijalne se programe trošilo 31 
posto. Činilo se da to odražava promjenu javnog raspoloženja: Godine 1960. 
samo je 18 posto javnosti izjavilo da vlada troši previše na obranu, međutim 
1969. ta je brojka skočila na 52 posto. 

Huntingtona je mučilo ono što je vidio: 


Bit demokratskog bujanja iz 1960-ih bio je opći izazov postojećim sustavima 
autoriteta, javnim i privatnim. U jednom ili drugom obliku, taj se izazov 
manifestirao u obitelji, na sveučilištu, u poslovanju, u javnim i privatnim 
udruženjima, u politici, u vladinoj birokraciji i u vojnoj službi. Ljudi više 
nisu osjećali istu obavezu da se pokore onima za koje su prije smatrali da su 


im superiorni po dobi, rangu, statusu, stručnosti, karakteru ili talentu. 


Sve je to, kaže on, »stvorilo probleme za mogućnosti upravljanja u demo- 
kraciji tijekom 1970-ih ...«. 


U svemu tome kritično je bilo slabljenje autoriteta predsjednika. I: 


Koliko god nije bilo važno tko je konkretno vladao Sjedinjenim Američkim 
Državama u desetljećima poslije Drugog svjetskog rata, njima je upravljao 
predsjednik koji je djelovao uz potporu i suradnju ključnih pojedinaca i 
skupina u izvršnoj vlasti, saveznoj upravi, Kongresu, i još važnije, uz pot- 
poru poslovnih ljudi, banaka, odvjetničkih tvrtki, zaklada i medija, koji 


tvore privatni sektor »establišmenta«. 


To je vjerojatno bila najiskrenija izjava koju je ikad iznio savjetnik vodećih 
krugova društva. 

Huntington je nadalje rekao da je predsjedniku, da bi dobio izbore, bila 
potrebna potpora široke koalicije ljudi. Međutim: »Dan poslije njegova 
izbora, veličina njegove većine gotovo je — ako ne i potpuno — nevažna u 
odnosu na njegovu sposobnost da vodi zemlju. Ono što je tada važno jest 
njegova sposobnost da mobilizira potporu čelnika ključnih institucija u 
društvu i u vlasti. ... Ta koalicija mora uključivati ključne ljude u Kongresu, u 
izvršnoj vlasti i u privatnom sektoru “establišmenta'« On daje primjere: 


Truman je smatrao važnim dovesti znatan broj nestranačkih vojnika, 
republikanskih bankara i odvjetnika s Wall Streeta u svoju administraciju. 
Okrenuo se postojećim izvorima moći u zemlji kako bi dobio pomoć koja 
mu je bila potrebna za vođenje zemlje. Eisenhower je djelomično naslijedio 
tu koaliciju i dijelom je gotovo bio njeno djelo. ... Kennedy je pokušao 
ponovno stvoriti unekoliko sličnu strukturu savezništava. 


Ono što je brinulo Huntingtona bio je gubitak upravljačkog autoriteta. 
Primjerice, protivljenje Vijetnamu dovelo je do ukidanje vojne obveze. 
»Nužno se, međutim, postavlja pitanje hoće li ako se ostvari prijetnja sigur- 
nosti u budućnosti (što će se neizbježno dogoditi u nekom trenutku), vlada 
imati autoritet da raspolaže sredstvima, kao i žrtvama, koje su nužne da se 
suzbije prijetnja.« 

Huntington je vidio mogući kraj te četvrtine stoljeća kada su »Sjedinjene 
Američke Države bile hegemonijska sila u sustavu svjetskog poretka«. Njegov 
zaključak bio je da se razvila »prekomjernost demokracije« i predložio je 
»poželjna ograničenja proširenju političke demokracije«. 

Huntington je sve to spominjao organizaciji koja je bila vrlo važna za 
budućnost Sjedinjenih Američkih Država. Trilateralnu komisiju na početku 
1973. osnovali su David Rockefeller i Zbigniew Brzezinski. Rockefeller 
je bio predstavnik Chase Manhattan Banka i moćna financijska figura 
u Sjedinjenim Američkim Državama i u svijetu, a Brzezinski, sveučilišni 
profesor na Sveučilištu Columbia, specijalizirao se za međunarodne odnose i 
bio savjetnik u američkom Ministarstvu vanjskih poslova. Kao što je Robert 
Manning spomenuo u Far Eastern Economic Reviewu (25. ožujak 1977.): 


Inicijativa za Komisiju u cijelosti je došla od Rockefellera. Prema Georgeu 


Franklinu, izvršnom tajniku Komisije, Rockefeller se »počeo brinuri zbog 

pogoršavanja odnosa između Sjedinjenih Američkih Država i Japana«. 
Franklin je objasnio da je Rockefeller počeo predstavljati svoje zamisli 
jednom drugom elitnom bratstvu: » ... Skupini Bilderberg — vrlo uglednoj 
anglo-američkoj skupini koja se već duže vrijeme sastajala - Mike Blumenthal 
rekao je kako misli da su stvari u svijetu u vrlo ozbiljnom stanju i ne bi 
li neka privatna skupina mogla učiniti nešto više u vezi s tim? ... Te je 
tada David ponovno iznio svoj prijedlog. ...« Onda je Brzezinski, bliski 
Rockefellerov prijatelj, održao bal koji je financirao Rockefeller i tada je 


organizirao Komisiju. 


Čini se vjerojatnim da je »vrlo ozbiljno stanje« koje je spomenuto kao razlog 
za Trilateralnu komisiju bila potreba za većim jedinstvom među Japanom, 
Zapadnom Europom i Sjedinjenim Američkim Državama nasuprot mnogo 
složenije prijetnje trikontinentalnom kapitalizmu od monolitnog komu- 
nizma: revolucionarnih pokreta u Trećem svijetu. Ti su pokreti imali vlastiti 
smjer. 

Trilateralna komisija također se željela posvetiti jednoj drugoj situa- 
ciji. Još je 1967. George Ball, koji je bio pomoćnik državnog tajnika za 
ekonomska pitanja u Kennedyjevoj administraciji i direktor u Lehman 
Brothersu, velikoj tvrtci za investicijsko bankarstvo, rekao članovima 
Međunarodne trgovačke komore: 


U ovih dvadeset poslijeratnih godina počeli smo shvaćati na djelu, iako ne 
uvijek na riječima, da su političke granice nacionalnih država preuske i pre- 


više stiješnjene da bi definirale doseg i aktivnosti modernog poslovanja. 


Da bi se prikazao rast međunarodne ekonomije za američke korporacije, mora 
se konstatirati situacija u bankarstvu. Godine 1960. bilo je osam američkih 
banaka s inozemnim podružnicama; godine 1974. bilo ih je 129. Akciva tih 
prekomorskih podružnica 1960. se penjala na 3,5 milijardi dolara, 1974. 
na 155 milijardi. 

Trilateralna komisija očigledno je smatrala da pomaže u stvaranju 
nužnih međunarodnih poveznica za novu multinacionalnu ekonomiju. 
Njezini članovi dolazili su iz najviših krugova u politici, poslovnom 
svijetu i medijima u Zapadnoj Europi, Japanu i Sjedinjenim Američkim 
Državama. Dolazili su iz Chase Manhartana, Lehman Brothersa, Bank of 
America, Banque de Paris, Lloyd's of London, Bank of Tokyo, itd. Bile su 
zastupljene naftna industrija, industrija čelika, automobilska, zrakoplovna 

i električna industrija. Drugi članovi bili su iz časopisa Tžme, Washington 
Post, iz Columbia Broadcasting Systema, iz Die Zejta, Japan Timesa, The 
Fconomista iz Londona i slično. 

Godina 1976. nije bila samo godina predsjedničkih izbora — bila je 
to dugo očekivana godina dvostoljetne proslave i krcata javno isticanim 
događajima diljem zemlje. Veliki trud koji je uložen u tu proslavu ukazuje 
na to da se na nju gledalo kao na obnovu američkog domoljublja, čime 
su se prizivali simboli povijesti kako bi ujedinili narod i vladu i stavili na 
stranu protestno raspoloženje iz nedavne prošlosti. 

Međutim čini se da nije bilo velikog entuzijazma za to. Kada se u Bostonu 
slavila 200. godišnjica Bostonske čajanke, odazvalo se veliko mnoštvo, ali ne 
na službenu proslavu, već na »Dvjestogodišnju narodnu« protuproslavu, na 
kojoj su se paketi s oznakom »zaljevska nafta« i »Exxon« bacali u bostonsku 
luku, kako bi simbolizirali protivljenje korporativnoj moći u Americi. 


“Carter-Reagan-Bush: 
Dvostranački 
konsenzus 


NA POLA PUTA KROZ 20. STOLJEĆE povjesničar 
Richard Hofstadter, u svojoj knjizi The American Political Tradition, 
preispitao je naše važne nacionalne čelnike, od Jeffersona i Jacksona do 
Herberta Hoovera i dvojice Roosevelta — republikance i demokrate, liberale 
i konzervativce. Hofstadter je zaključio da je »raspon vizije koju su prigrlili 
glavni takmaci u vodećim strankama uvijek bio ograničen obzorima vla- 
sništva ili poduzetništva. ... Oni su prihvatili ekonomske vrline kapitali- 
stičke kulture kao nužne kvalitete čovjeka. ... Ta je kultura bila intenzivno 
nacionalistička ...«. 

Dolazeći do kraja stoljeća, prateći njegovih posljednjih dvadeser pet 
godina, vidjeli smo upravo tu ograničenu viziju o kojoj je govorio Hofstadter 
— kapitalističko poticanje na golema bogatstva uz bok očajnom siromaštvu, 
nacionalističko prihvaćanje rata i priprema za rat. Upravljačka moć pre- 
bacivala se od republikanaca do demokrata i ponovno natrag, međutim 
nijedna stranka nije se pokazala sposobnom nadići tu viziju. 

Poslije katastrofalnog rata u Vijetnamu došli su skandali Watergatea. 
Pojavila se ekonomska nesigurnost koja se produbljivala za veći dio sta- 
novništva, zajedno s pogoršanjem stanja u okolišu i rastućom kulturom 
nasilja i raspada obitelji. Očito, takvi fundamentalni problemi nisu se 
mogli riješiti bez odvažnih promjena u društvenoj i ekonomskoj strukturi. 
Međutim nijedan od kandidata iz vodećih stranki nije predložio takve 
promjene. »Američka politička tradicija« čvrsto se ukorijenila. 

Kao priznanje toga, možda samo neodređeno svjesni toga, birači su u 
velikom broju izbjegavali ankete ili su glasovali bez entuzijazma. Sve više 
i više iskazivali su, pa makar samo nesudjelovanjem, svoju otuđenost od 
političkog sustava. Godine 1960. 63 posto onih s pravom glasa glasovalo 
je na predsjedničkim izborima. Do 1976., ta je brojka spala na 53 posto. 
U istraživanju CBS Newsa i New York Timesa, više od polovine ispitanika 
izjavilo je da javne dužnosnike nije bilo briga za ljude kao što su oni. Tipičan 

odgovor došao je od jednog limara: »Predsjednik Sjedinjenih Američkih 
Država neće riješiti naše probleme. Problemi su preveliki.« 

Postojalo je problematično protuslovlje u društvu. Elektorske politike 
dominirale su tiskom i televizijskim zaslonima, a postupci predsjednika, 
članova Kongresa, sudaca Vrhovnog suda i drugih dužnosnika obrađivani 
su kao da oni čine povijest zemlje. Pa ipak bilo je nečeg artificijelnog u 
svemu tome, nečeg napuhanog, naprezanja da se uvjeri skepričnu javnost 
da je to bilo sve, da svoje nade u budućnost mora položiti u washingtonske 
političare, od kojih nijedan nije bio inspirativan zato što se činilo da je onkraj 
zvučnih fraza, retorike, obećanja njihova glavna preokupacija bila njihova 
vlastita politička moć. 

Udaljenost između politike i naroda jasno se odražavala u kulturi. U 
onome što je trebalo biti najbolje od medija, bez nadzora korporativnih 
interesnih skupina — to jest, na javnoj televiziji, javnost je uvelike bila 
nevidljiva. Na vodeći politički forum na javnoj televiziji, u noćnu emisiju 
»MacNeil-Lehrer Report«, javnost nije bila pozvana, osim kao promatrač 
beskrajne parade kongresmena, senatora, vladinih birokrata, stručnjaka 
različitih vrsta. 

Na komercijalnom radiju, uobičajeni uski trak konsenzusa, koji je isklju- 
čivao fundamentalni kriticizam, bio je osobito očigledan. Sredinom 1980- 
ih, kad je Ronald Reagan bio predsjednik, »doktrina poštenja« Federalnog 
povjerenstva za komunikacije, koja je zahtijevala da u eteru postoji vrijeme 
za drugačija gledišta, bila je eliminirana. Tijekom 1990-ih, »talk radio« je 
imao vjerojatno 20 milijuna slušatelja, koji su u govornim emisijama bili 
podvrgnuti svakodnevnim tiradama desničarskih »domaćina«, pri čemu 
ljevičarski gosti nisu bili pozivani. 

Građanstvo razočarano politikom i onim što je hinilo da su inteli- 
gentne rasprave, svoju je pozornost usmjerilo (ili je njegova pozornost bila 
usmjerena) na zabavu, trač, na deset tisuća zamisli o samopomoći. Oni 
na margini društva postali su nasilni, pronalazeći žrtvene jarce unutar 
svojih skupina (kao što je slučaj siromašnih crnaca kad je riječ o nasilju 
siromašnih crnaca) ili su bili nasilni protiv drugih rasa, imigranata, demo- 
niziranih stranaca, majki na socijalnoj pomoći, sitnih kriminalaca (koji 
su zamjenjivali nedodirljive glavne kriminalce). 

Bilo je i drugih građana, onih koji su pokušavali ustrajati na idejama i 
idealima kojih su se sjećali još iz šezdesetih i prve polovine sedamdesetih, ne 
samo prisjećanjem, već djelovanjem. Doista, diljem zemlje postojao je dio 


javnosti koji mediji nisu spominjali, koji su političari ignorirali — energično 

aktivne u tisućama lokalnih skupina diljem zemlje. Ove organizirane sku- 
pine vodile su kampanje za zaštitu okoliša, za ženska prava, za pristojnu 
zdravstvenu skrb (uključujući tjeskobnu zabrinutost zbog užasa AIDS-a), 
za stambeno zbrinjavanje beskućnika ili protiv potrošnje na vojsku. 

Taj se aktivizam razlikovao od onog iz šezdesetih, kada je bujanje pro- 
testa protiv rasne segregacije i rata postalo prevladavajuća nacionalna snaga. 
Vodio je mučnu borbu protiv bezobzirnih političkih čelnika, nastojeći 
doprijeti do drugih običnih Amerikanaca koji su pronalazili malo nade, 
bilo u politici glasovanja bilo u politici protesta. 

Predsjedništvo Jimmyja Cartera, koje se protezalo od 1977. do 1980., 
činilo se kao pokušaj jednog dijela vodećih krugova društva, koji je bio 
zastupljen u Demokratskoj stranci, da se ponovno osvoji razočarano 
građanstvo. Međutim Carter je, unatoč nekolicini gesta prema crncima 
i siromašnima, unatoč govoru o »ljudskim pravima« u inozemstvu, ostao 
unutar historijskih političkih granica američkog sustava, štiteći korporativno 
bogatstvo i moć, zadržavajući ogromni vojni stroj koji je iscrpljivao naci- 
onalno bogatstvo, povezujući Sjedinjene Američke Države s desničarskim 
tiranijama u inozemstvu. 

Čini se da je Carter bio izbor spomenute međunarodne skupine moćnih 
ljudi s utjecajem — Trilateralne komisije. Dva osnivačka člana te komisije, 
prema Far Eastern Economic Reviewu — David Rockefeller i Zbingniew 
Brzezinski — mislila su da je Carter bio prava osoba za predsjedničke izbore 
1976. s obzirom na to da je »Republikanska stranka koju je poharala afera 
Watergate bila sigurni gubitnik ...«. 

Carterov predsjednički zadatak, s točke gledišta vodećih krugova 
društva, bio je zaustaviti silovito razočarenje američkog naroda u vladu, 
u ekonomski sustav, u katastrofalne vojne pustolovine u inozemstvu. U 
svojoj izbornoj kampanji pokušao se obraćati razočaranima i gnjevnima. 
Njegovo najsnažnije obraćanje bilo je upućeno crncima, čija je pobuna u 
drugoj polovini šezdesetih bila najstrašniji izazov vlastima još od izljeva 
nezadovoljstva radnika i nezaposlenih tijekom tridesetih. 

Njegovo obraćanje bilo je »populističko« — to jest, on se obraćao razli- 
čitim dijelovima američkog društva koji su smatrali da ih opterećuju moćni 
i bogati. Iako je i sam bio milijunaš, uzgajivač kikirikija, sebe je prikazivao 
kao običnog američkog farmera. Iako je bio pristaša Vijetnamskog rata do 
samoga kraja, nastojao se prikazati kao simpatizer onih koji su bili protiv 
rata i obraćao se mnogim mladim buntovnicima iz šezdesetih s obećanjem 
da će smanjiti vojni proračun. 

U često javno prenošenom govoru odvjetnicima, Carter je otvoreno 
govorio protiv korištenja zakonom kako bi se zaštitili bogati. Imenovao je 
crnkinju Patriciu Harris za ministricu stanovanja i urbanog razvoja te crnog 
veterana pokreta za građanska prava Andrewa Younga za veleposlanika 
u Ujedinjenim narodima. Posao vođenja domaće vojne službe za mlade 
ročnike dao je mladom bivšem antirarnom aktivistu Samu Brownu. 

No njegova najvažnija imenovanja bila su u suglasju s izvješćem Trilateralne 
komisije politologa s Harvarda Samuela Huntingtona koji je rekao: koje 
god skupine glasovale za predsjednika, kad ga se izabere, »tada je važna 
njegova sposobnost da mobilizira potporu čelnika ključnih institucija«. 
Tradicionalni hladnoratovski intelektualac Brzezinski postao je Carterov 
savjetnik za nacionalnu sigurnost. Njegov je ministar obrane Harold Brown 
tijekom vijetnamskog rata, prema Pentagonskim dokumentima, »predvidio 
eliminaciju praktički svih ograničenja u okviru kojih se bombardiranje 
odvijalo«. Njegova ministra energije Jamesa Schlesingera, koji je bio ministar 
obrane pod Nixonom, novinski izvjestitelj iz Washingtona opisao je kao 
čovjeka koji pokazuje »gotovo misionarski poriv u nastojanju da preokrene 
silazni trend u dodjeljivanju proračunskih sredstava za obranu«. Schlesinger 
je također bio snažni pristaša nuklearne energije. 

Drugi imenovani u njegov kabinet imali su snažne korporativne veze. 
Jedan financijski izvjestitelj napisao je, nedugo nakon Carterova izbora: 
»Zasad, postupci g. Cartera, njegov komentar, a posebno njegova imenovanja 
u kabinet, izrazito su umirujući za poslovnu zajednicu.« Veteran-dopisnik 
iz Washingtona Tom Wicker napisao je: »Dokazi koji su na raspolaganju 
govore o tome da g. Carter zasad bira povjerenje Wall Streeta.« 

Carter je inicirao istančanije političke smjernice prema vladama koje su 
ugnjetavale vlastiti narod. Iskoristio je veleposlanika u Ujedinjenim naro- 
dima Andrewa Younga da ojača dobru volju prema Sjedinjenim Američkim 
Državama među crnačkim afričkim zemljama i pozvao Južnu Afriku da 
liberalizira svoju politiku prema crncima. Miroljubivo rješenje u Južnoj Africi 
bilo je potrebno iz strateških razloga; Južnom Afrikom koristilo se za sustave 
radarskog praćenja. Također u njoj su bila važna američka korporativna 
ulaganja i bila je presudni izvor potrebnih sirovina (osobito dijamanata). 
Stoga je ono što je bilo potrebno Sjedinjenim Američkim Državama bila 
stabilna vlada u Južnoj Africi; nastavljanje ugnjetavanja crnaca moglo je 
izazvati građanski rat. 

Istim se pristupom koristilo u drugim zemljama — združivanjem stra- 
teških potreba s promicanjem građanskih prava. Međutim, zato što je 

glavna motivacija bila praktičnost, ne humanost, postojala je tendencija 
usmjerena prema privremenim promjenama — kao kad je Čile oslobodio 
nekoliko političkih zatvorenika. Kada je kongresmen Herman Badillo u 
Kongresu predstavio zakonski prijedlog koji je od američkih predstavnika 
u Svjetskoj banci i u drugim međunarodnim financijskim institucijama 
zahtijevao da glasuju protiv zajmova zemljama koje su sustavno kršile 
temeljna ljuska prava, primjenom mučenja ili utamničenjem bez suđenja, 
Carter je svakom kongresmenu poslao osobno pismo u kojem ga je pozivao 
da odbaci taj amandman. U Zastupničkom domu prošao je s glasom viška, 
ali je izgubio potporu u Senatu. 

Za vrijeme Cartera Sjedinjene Američke Države nastavile su podržavati, 
diljem cijelog svijeta, režime koji su se upuštali u zatvaranje disidenata, mučenje 
i masovna ubojstva: na Filipinima, u Iranu, u Nikaragvi i u Indoneziji, 
gdje su stanovnici Istočnog Timora bili uništeni u ratu koji je graničio s 
genocidom. 

Časopis New Republic, po svoj prilici na liberalnoj strani vodećih krugova 
društva, s odobravanjem je komentirao Carterove političke smjernice: »... 
Američka vanjska politika u iduće četiri godine u biti će proširiti filozofije 
razvijene ... tijekom godina Nixona i Forda. To uopće nije negativna moguć- 
nost. ... Treba postojati kontinuitet. On je dio povijesti. ...« 

Carter se predstavljao kao prijatelj pokreta protiv rata, međutim kada 
je Nixon minirao luku Haiphong i nastavio s bombardiranjem Sjevernog 
Vijetnama u proljeće 1973., Carter je pozvao da »predsjedniku Nixonu 
pružimo našu potporu i podršku — složili se mi ili ne s određenim odlu- 
kama«. Nakon što je bio izabran, Carter je Vijetnamu odbio dati pomoć 
za obnovu, unatoč činjenici što je američko bombardiranje opustošilo tu 
zemlju. Kada mu je na tiskovnoj konferenciji postavljeno pitanje u vezi s 
tim, Carter je odgovorio da na strani Sjedinjenih Američkih Država nema 
posebne obaveze da se to učini zato što je »razaranje bilo uzajamno«. 

Uzme li se u obzir da su Sjedinjene Američke Države prešle pola planeta 
s golemom eskadrilom bombardera i s dva milijuna vojnika i nakon što 
su poslije osam godina malu naciju ostavile s milijun mrtvih, a njezinu 
zemlju u ruševinama, to je bila zaprepašćujuća izjava. 

Jedna je namjera vodećih krugova društva, možda, bila da buduće gene- 
racije na rat ne gledaju onako kako se pojavljuje u Pentagonskim dokumen- 
tima Ministarstva obrane — kao bezobzirni napad na civilna stanovništva 
u svrhu vojnih i ekonomskih interesa — već kao na kobnu pogrešku. Noam 
Chomsky, jedan od vodećih antiratnih intelektualaca tijekom Vijetnamskog 

razdoblja, sredinom 1978. ispitao je kako je povijest tog rata bila prikazana 
u vodećim medijima i napisao da su »uništavali povijesne činjenice i istisnuli 
ih umirujućom pričom ... svodeći “lekcije iz rata na društveno neutralne 
kategorije pogreške, neznanja i cijene«. 

Carterova administracija očito je pokušavala okončati razočaranje ame- 
ričkog naroda poslije Vijetnamskog rata pristajanjem uz smjernice vanjske 
politike koje su bili opipljivije, očigledno manje agresivne. Odatle naglasak 
na »ljudskim pravima«, pritisak na Južnu Afriku i Čile da liberaliziraju 
svoje politike. Međutim nakon pomnog preispitivanja te liberalnije poli- 
tičke smjernice smišljene su da ostave nedirnutima moć i utjecaj američke 
vojske i američkog kapitala u svijetu. 

Obnovljeni pregovori o Sporazumu o Panamskom kanalu s malom 
centralnoameričkom republikom Panamom bili su jedan primjer. Taj je 
kanal američkim kompanijama godišnje uštedio 1,5 milijardi troškova 
prijevoza, a Sjedinjene Američke Države godišnje su prikupljale 150 mili- 
juna dolara vozarine, od čega su vladi Paname plaćale 2,3 milijuna, a uz 
to su na tom području držale četrnaest vojnih baza. 

Sjedinjene Američke Države još su 1903. udesile revoluciju protiv Kolumbije, 
osnovale novu malu republiku Panamu u Centralnoj Americi i nametnule 
sporazum koji je Sjedinjenim Američkim Državama omogućio izgradnju 
vojnih baza, nadzor nad Panamskim kanalom i suverenost »u nedogled«. 
Carterova je administracija 1977., reagirajući na antiameričke proteste u 
Panami, odlučila obnoviti pregovore o tom sporazumu. New York Times 
bio je iskren u vezi s kanalom: »Ukrali smo ga, a dokaze koji nas optužuju 
uklonili smo iz povijesnih knjiga.« 

Do 1977. kanal je izgubio vojnu važnost. Nije mogao prihvatiti velike 
tankere ili nosače zrakoplova. “Io je, plus antiamerički nemiri u Panami, 
navelo Carterovu administraciju da, mimo konzervativnog protivljenja, 
pregovorima sklopi novi sporazum koji je tražio postupno uklanjanje ame- 
ričkih vojnih baza (koje se lako moglo premjestiti nekamo drugamo na 
tom području). Zakonito vlasništvo nad kanalom predalo bi se Panami 
nakon određenog razdoblja. Sporazum je također sadržavao neodređene 
formulacije koje bi mogle biti osnova za američku vojnu intervenciju pod 
određenim uvjetima. 

Kakve god bile Carterove istančanosti u vanjskoj politici, određene 
fundamentalne odrednice bile su na djelu u drugoj polovini šezdesetih 
i u sedamdesetima. Američke korporacije diljem svijeta bile su aktivne 
u razmjerima kakvi se nikad prije nisu vidjeli. Bilo je, u prvoj polovini 

sedamdesetih, tristotinjak američkih korporacija, uključujući sedam najvećih 
banaka, koje su zarađivale 40 posto svojih čistih profita izvan Sjedinjenih 
Američkih Država. Nazvane su »multinacionalke«, ali su zapravo 98 posto 
njihovih najviše rangiranih direktora bili Amerikanci. Kao skupina, oni su 
činili treću najveću ekonomiju u svijetu, odmah do Sjedinjenih Američkih 
Država i Sovjetskog Saveza. 

Odnos tih globalnih korporacija prema siromašnijim zemljama dugo je 
vremena bio eksploatatorski, što je bilo jasno iz brojki američkog Ministarstva 
trgovine. Dok su američke korporacije između 1956. i 1965. u Europu uložile 
1,8 milijardi dolara i zaradile 5,5 milijardi dolara profita, u Latinskoj Americi 
uložile su 3,8 milijardi dolara i zaradile 11,2 milijarde dolara profita, a u 
Africi su uložile 5,2 milijarde dolara i zaradile 14,3 milijarde profita. 

Bila je to klasična imperijalna situacija, u kojoj su mjesta s prirodnim 
bogatstvima postala žrtve moćnijih zemalja čija je moć proizlazila iz otetog 
bogatstva. Američke korporacije ovisile su o siromašnijim zemljama za 
sto posto svojih dijamanata, kave, platine, žive, prirodne gume i kobalta. 
98 posto svog mangana dobivale su iz inozemstva, kao i 90 posto kroma 
i aluminija. A 20 do 40 posto određenih uvoznih artikala (platine, žive, 
kobalta, kroma, mangana) dolazilo je iz Afrike. 

Druga fundamentalna odrednica vanjske politike, bilo da su u Bijeloj 
kući bili demokrati ili republikanci, bila je obuka stranih vojnih časnika. 
Vojska je posjedovala »Školu Amerika« u zoni Panamskog kanala, na 
kojoj su diplomirale tisuće vojnih vođa u Latinskoj Americi. Šestorica od 
tih diplomanata, primjerice, činila su čileansku vojnu huntu koja je 1973. 
zbacila demokratski izabranu Allendeovu vladu. Američki zapovjednik te 
škole novinaru je izjavio: »Mi ostajemo u vezi s našim diplomantima i oni 
ostaju u vezi s nama.« 

A opet Sjedinjene Američke Države njegovale su reputaciju da su 
velikodušne sa svojim bogatstvima. Doista, one su često pružale pomoć 
žrtvama prirodnih katastrofa. Ta je pomoć, međutim, ovisila o političkoj 
privrženosti. Tijekom jedne šestogodišnje suše u Zapadnoj Africi, 100.000 
Afrikanaca umrlo je od gladi. U izvješću Zaklade Carnegie stajalo je da je 
Agencija za međunarodni razvoj (AID) iz Sjedinjenih Američkih Država 
bila nedjelotvorna i nemarna u pružanju pomoći nomadima iz područja 
Sahel u Zapadnoj Africi, koje se proteže na šest država. Odgovor AID-a bio 
je da te zemlje nemaju »nikakve bliske povijesne, ekonomske ili političke 
veze sa Sjedinjenim Američkim Državama«. 

Početkom 1975. tisak je prenio redakcijsku vijest iz Washingtona: 
»Državni tajnik Henry A. Kissinger formalno je inicirao politiku da se za 
smanjenje američke pomoći odaberu one zemlje koje su se tijekom glasovanja 
u Ujedinjenim narodima svrstale protiv SAD-a. U nekim slučajevima ta 
smanjenja uključuju hranu i humanitarnu pomoć.« 

Većina pomoći bila je otvoreno vojna, a 1975. Sjedinjene Američke 
Države izvezle su oružja u vrijednosti 9,5 milijardi dolara. Carterova je 
administracija obećala da će okončati prodaju oružja represivnim režimima, 
ali kada je preuzela vlast, glavnina tog oružja nastavila se prodavati. 

A vojska je nastavila zauzimati golemi udio u državnom proračunu. Kada 
se Carter kandidirao za predsjednika, Odboru za demokratsku platformu 
rekao je: »Bez ugrožavanja obrane naše nacije ili obaveze prema našim 
saveznicima, mi možemo smanjiti troškove za obranu za otprilike pet do 
sedam milijardi dolara godišnje.« Međutim prvi proračun koji je predložio 
nije sadržavao smanjivanje, već povećanje od deset milijardi dolara za vojsku. 
Ustvari, predložio je da SAD u sljedećih pet godina potroši tisuću milijardi 
dolara (bilijun dolara) na vojne snage. A administracija je upravo objavila 
da će Ministarstvo poljoprivrede uštedjeti 25 milijuna dolara time što će 
prestati davati besplatne repete mlijeka za 1,4 milijuna siromašne školske 
djece koja su dobivala besplatne obroke u školi. 

Ako je Carterov posao bio povratiti vjeru u sustav, evo u čemu je bio 
njegov najveći neuspjeh — rješavanje ekonomskih problema ljudi. Cijene 
hrane i životnih potrepština nastavile su rasti brže nego što su rasle nadnice. 
Nezaposlenost je službeno ostala na šest ili osam posto; neslužbeno, stope 
su bile više. Za određene ključne skupine stanovništva — mlade ljude, a 
osobito mlade crnce — stopa nezaposlenosti bila je 20 ili 30 posto. 

Uskoro je postalo jasno da su crnci u Sjedinjenim Američkim Državama, 
skupina koja je najviše podupirala Cartera na izborima za predsjednika, bili 
gorko razočarani njegovim političkim smjernicama. On se protivio saveznoj 
pomoći siromašnim ljudima koji su trebali abortus, a kad mu je bilo ukazano 
da je to bilo nepošteno, zato što su bogate žene mogle lako obaviti abortus, 
on je odgovorio: »Čujte, kao što znate, postoje mnoge stvari u životu koje 
nisu poštene, koje si bogati ljudi mogu priuštiti, a siromašni ne.« 

Carterov »populizam« nije bio vidljiv u odnosima njegove administra- 
cije s interesnim skupinama koje su proizvodile naftu i plin. Bio je to dio 
Carterova »energetskog plana« da se okonča regulacija cijena prirodnog plina 
za potrošače. Najveći proizvođač prirodnog plina bio je Exxon Corporation, 

a najveće blokove privatnog udjela u dionicama u Exxonu posjedovala je 
obitelj Rockefeller. 

Na početku Carterova mandata Savezna uprava za energiju ustanovila je 
da je Gulf Oil Corporation svoje troškove za sirovu naftu koju je dobio od 
inozemnih podružnica preuveličao za 79,1 milijun dolara. Potom je te lažne 
troškove prenio na potrošače. U ljeto 1978. vlada je objavila da je postignut 
»komprormis« s Gulf Oilom u kojem je ta korporacija pristala vratiti 42,2 
milijuna dolara. Gulf Oil obavijestio je svoje dioničare da te »uplate neće 
utjecati na zarade budući da su ostvarene adekvatne zalihe tijekom prijašnjih 
godina«. 

Odvjetnik Ministarstva energije koji je postigao kompromis s Gulf Oilom 
izjavio je da je to učinjeno kako bi se izbjeglo dugo i skupo suđenje. Bi li 
suđenje stajalo onih 36,9 milijuna dolara koji su nestali tijekom postizanja 
kompromisa? Bi li vlada razmotrila puštanje na slobodu pljačkaša banke 
bez zatvorske kazne zauzvrat za pola plijena? Taj je dogovor bio savršen 
primjer onoga što je Carter rekao na sastanku odvjetnika za vrijeme svoje 
predsjedničke kampanje — da je zakon na strani bogatijih. 

Na fundamentalne činjenice loše raspodjele bogatstva u Americi očito 
nisu utjecale Carterove političke smjernice, ništa više nego što su to 
učinile prijašnje administracije, bilo konzervativne bilo liberalne. Prema 
Andrewu Zimbalistu, američkom ekonomistu koji je 1977. pisao u Le Monde 
Diplomatiqueu, deset posto američkog stanovništva s najvećim primanjima 
imalo je primanja trideset puta veća od onih koja je imala desetina na dnu; 
jedan posto nacije s najvećim primanjima posjedovao je 33 posto bogatstva. 
Najbogatijih pet posto osobno je posjedovalo 83 posto korporativnih dio- 
nica. Jedna stotina najvećih korporacija (unatoč oporezivanju prema visini 
primanja koje je ljude pogrešno navodilo na pomisao da bogati plaćaju 
najmanje 50 posto poreza) u prosjeku je plaćala 26,9 posto poreza, a vodeće 
naftne kompanije plaćale su 5,8 posto poreza (brojke Porezne uprave za 
1974.). Zapravo, 244 pojedinca koja su zarađivala više od 200.000 dolara 
nisu plaćala nikakve poreze. 

Godine 1979., nakon što je Carter neuvjerljivo predložio olakšice za 
siromašne, a Kongres ih čvrsto odbacio, crnkinja Marian Wright Edelman, 
ravnateljica Zaklade za zaštitu djece u Washingtonu, upozorila je na neke 
činjenice. Svako sedmo američko dijete (sveukupno njih deset milijuna) 
nije upoznalo redovni izvor primarne zdravstvene skrbi. Svako treće dijete 


mlađe od sedamnaest godina (sveukupno njih 18 milijuna) nikad nije 

vidjelo zubara. U članku u New York Timesu, na stranici s komentarima, 
napisala je: 


Senatski odbor za proračun nedavno je ... odbio 88 milijuna dolara od skro- 
mnih 288 milijuna dolara koje je vlada zahtijevala za poboljšanje programa 
koji pregledava i bavi se zdravstvenim problemima djece. U isto vrijeme Senat 
je pronašao 275 milijuna dolara da sanira Litton Industries i da mornarici 


isporuči barem dva razarača koja je naručio iranski šah. 


Carter je odobrio porezne »reforme« kojima su se uglavnom okoristile kor- 
poracije. Ekonomist Robert Lekachman, pišući u The Nationu, zamijetio 
je oštro povećanje korporativnih profita (44 posto) u posljednjem kvartalu 
1978. u odnosu na kvartal iz prethodne godine. Napisao je: »Možda se 
porezno smanjenje od 18 milijardi dolara, čija je glavnina olakšica išla 
imućnim pojedincima i korporacijama.« 

Godine 1979., dok su siromašni trpjeli rezove, plaća predsjednika upravnog 
odbora Exxon Oila porasla je na 830.000 dolara godišnje, a ona predsjed- 
nika upravnog odbora Mobil Oila na više od milijun dolara godišnje. Te 
godine, dok je čisti prihod Exxona narastao za 56 posto, na više od četiri 
milijarde dolara, tri tisuće malih neovisnih benzinskih crpki prestalo je s 
poslovanjem. 

Carter je uložio neke napore da održi socijalne programe, ali to su potko- 
pali njegovi vrlo veliki vojni proračuni. Po svoj prilici, to je bila mjera opreza 
usmjerena protiv Sovjetskog Saveza, međutim kada je Sovjetski Savez 1979. 
napao Afganistan, Carter je mogao poduzeti samo simboličke akcije, kao 
što je ponovno uvođenje vojne obaveze ili pozivanje na bojkot Olimpijskih 
igara 1980. u Moskvi. 

S druge strane, američko naoružanje upotrebljavalo se za potpomaganje 
diktatorskih režima koji su se u inozemstvu borili protiv ljevičarskih pobunje- 
nika. Izvješće Carterove administracije Kongresu iz 1977. bilo je neuvijeno, 
sadržaja da »brojne zemlje za koje postoje dokazi da je njihovo poštovanje 
ljudskih prava za osudu također su zemlje u kojima imamo važne sigurnosne 
i vanjskopolitičke interese«. 

Carter je u proljeće 1978. od Kongresa zatražio 5,7 milijuna dolara kredita 
za vojnu huntu koja guši pobunu seljaka u El Salvadoru. Na Filipinima je, 
poslije izbora za Narodnu skupštinu 1978., predsjednik Ferdinand Marcos 
zatvorio deset od dvadeset jednog opozicijskog kandidata koji su izgubili 

na izborima; mnogi su zatvorenici mučeni, mnogi su civili ubijeni. Ipak, 
Carter je uporno zahtijevao od Kongresa da Marcosu da 300 milijuna 
dolara vojne pomoći u idućih pet godina. 

U Nikaragvi su Sjedinjene Američke Države pomagale održavanje Somozine 
dikrature koja je trajala deserljećima. Pogrešno protumačivši temeljnu slabost 
tog režima i popularnost revolucije protiv njega, Carterova je administracija 
Somozu nastavila podupirati gotovo do pada tog režima 1979. 

U Iranu, prema kraju 1978., duge godine zamjerki protiv šahove dik- 
tature kulminirale su masovnim demonstracijama. Na dan 8. rujna 1978. 
šahove su postrojbe masakrirale stotine demonstranata. Idućeg dana, prema 
redakcijskoj vijesti novinske agencije UPI iz Teherana, Carter je potvrdio 
svoju potporu šahu: 


Vojska je treći dan za redom otvarala vatru na demonstrante koji su prosvje- 
dovali protiv šaha, a predsjednik Jimmy Carter telefonirao je u kraljevsku 
palaču da izrazi podršku šahu Mohammadu Rezi Pahlaviju, koji se suočio 
s najgorom krizom u svojoj 37 godina dugoj vladavini. Devet članova 
parlamenta izašlo je van tijekom govora novog iranskog premijera vičući 
da su im ruke »zaprljane krvlju«, oštrim mjerama koje su poduzete protiv 
konzervativnih muslimana i drugih prosvjednika. 


Na dan 13. prosinca 1978. Nicholas Gage izvijestio je za ew York Times: 


Prema izvorima u veleposlanstvu, osoblju veleposlanstva Sjedinjenih 
Američkih Država pomažu deseci specijalista koji su doletjeli kako bi poduprli 
napore da se pomogne šahu protiv rastućeg izazova njegovoj vladavini. ... 
Novi dolasci, prema izvorima iz veleposlanstva, uključuju brojne specijaliste 


za Iran iz Središnje obavještajne agencije, uz diplomate i vojno osoblje. 


U prvoj polovini 1979., kako se kriza u Iranu intenzivirala, bivši vodeći 
analitičar CIA-e za Iran izvjestitelju Mew York Timesa Seymouru Hershu 
rekao je da »su on i njegovi kolege znali za mučenje iranskih disidenata 
koje je provodio Savak, iranska tajna policija koju je krajem 1950-ih šah 
osnovao uz pomoć CIA-e«, Nadalje, on je Hershu rekao da je visokoran- 
girani dužnosnik CIA-e bio uključen u instruiranje dužnosnika Savaka u 
tehnike mučenja. 

Bila je to narodna, masovna revolucija, a šah je pobjegao. Carterova admi- 
nistracija poslije ga je pustila u zemlju, po svojoj prilici zbog medicinskog 

liječenja, a antiamerički osjećaji revolucionara dosegli su krajnju točku. 
Na dan 4. studenoga 1979. američko veleposlanstvo u Teheranu zauzeli 
su studentski militanti koji su, zahtijevajući da se šah vrati u Iran kako bi 
bio kažnjen, kao taoce držali pedeset dva zaposlenika veleposlanstva. 

Tijekom idućih četrnaest mjeseci, zajedno s taocima koji su i dalje bili 
držani unutar kompleksa veleposlanstva, to je pitanje zauzimalo naslov- 
nice vijesti iz inozemstva u Sjedinjenim Američkim Državama i pobu- 
đivalo snažne nacionalističke osjećaje. Kada je Carter Uredu za useljenje 
i naturalizaciju zapovjedio da započne s postupkom deportacije iranskih 
studenata koji nisu imali valjane vize, New York Times dao je oprezan ali 
jasan pristanak. Djevojka iransko-američkih korijena koja je trebala odr- 
žati govor u školi prilikom svečane dodjele svjedodžbi bila je uklonjena iz 
programa. Naljepnice na branicima »Bombardirajte Iran« pojavljivale su 
se na autima diljem cijele zemlje. 

Bilo je rijetkih novinara dovoljno hrabrih da istaknu, kao što je to 
učinio Alan Richman iz bostonskog Globea nakon što su pedeset dva taoca 
puštena živa i očigledno dobro, da je postojao određeni nedostatak mjere 
u američkim reakcijama na to i na druga kršenja ljudskih prava: »Bilo ih 
je 52, broj koji je lako shvatiti. On nije isti kao 15.000 nevinih ljudi koji 
permanentno nestaju u Argentini. ... Oni [američki taoci] govore naš jezik. 
Bilo je 3000 ljudi strijeljanih po kratkom postupku u Gvatemali prošle 
godine koji to nisu.« 

Taoci su se još uvijek nalazili u zarobljeništvu kada se Jimmy Carter 
suprotstavio Ronaldu Reaganu na predsjedničkim izborima 1980. Ta činje- 
nica, i ekonomske nevolje koje su mnogi osjećali, uvelike su bili odgovorni 
za Carterov poraz. 

Reaganova pobjeda, za kojom će osam godina poslije uslijediti izbor 
Georgea Busha, značila je da će jedan drugi dio vodećih krugova društva, 
kojemu je nedostajala čak i trunka liberalizma Carterova predsjedništva, 
voditi glavnu riječ. Političke smjernice bit će sirovije — rezanje olakšica 
siromašnim ljudima, smanjivanje poreza bogatima, povećanje vojnog pro- 
računa, punjenje sustava saveznih sudova konzervativnim sucima, aktivno 
zauzimanje da se unište revolucionarni pokreti na Karibima. 

Dvanaest godina predsjedništva Reagana i Busha transformiralo 
je savezno sudstvo, koje nikad nije bilo više od umjereno liberalnog, u 
prevladavajuće konzervativnu instituciju. Do jeseni 1991. Reagan i Bush 
popunili su više od polovice 837 saveznih sudačkih mjesta i imenovali 
dovoljno desničarskih sudaca da se transformira Vrhovni sud. 

Tijekom sedamdesetih, kad su prednjačili liberalni suci William Brennan i 
Thurgood Marshall, taj je sud smrtne kazne proglasio neustavnima, podupro 
je (u Koe protiv Wadea) pravo žena da biraju žele li abortus, a Zakon o građan- 
skim pravima interpretirao je na način da je omogućio posvećivanje posebne 
pozornosti crncima i ženama kako bi dobili odštetu za diskriminaciju u 
prošlosti (afirmativno djelovanje). 

Williama Rehquista, prvog kojeg je u Vrhovni sud imenovao Richard 
Nixon, Ronald Reagan učinio je glavnih sucem. U razdoblju Reagana i Busha 
Rehnquistov sud donio je niz presuda koje su oslabile odluke iz slučaja Roe 
protiv Wadea, vratio je smrtnu kaznu, umanjio prava pritvorenika u odnosu 
na policijske ovlasti, spriječio liječnike u klinikama za planiranje obitelji 
financirane saveznim novcem da ženama daju informacije o abortusima 
i izjavio da se siromašne ljude može prisiliti da plaćaju javno obrazovanje 
(obrazovanje nije bilo »fundamentalno pravo«). 

Suci William Brennan i Thurgood Marshall bili su posljednji liberali 
tog suda. Stari i bolesni, iako su bili neodlučni trebaju li odustati od borbe, 
otišli su u mirovinu. Posljednji čin stvaranja konzervativnog Vrhovnog suda 
bio je prijedlog predsjednika Busha da se zamijeni Marshalla. Umjesto 
njega izabrao je crnačkog konzervativca Clarencea Thomasa. Unatoč 
dramatičnom svjedočenju bivše kolegice, mlade crne profesorice prava po 
imenu Anita Hill, da ju je Thomas seksualno napastovao, Senat je prihvatio 
Thomasa i Vrhovni je sud tada odlučno otišao još više udesno. 

Uz pomoć konzervativnih saveznih sudaca, uz pomoć imenovanja 
u Nacionalni odbor za radne odnose ljudi naklonjenih kapitalu, sudske 
odluke i pravorijeci odbora oslabili su radnički pokret koji je već mučio 
pad proizvodnje. Radnici koji bi stupali u štrajk našli bi se zakonski neza- 
štićeni. Jedna od prvih odluka Reaganove administracije bila je masovno 
izbaciti s posla kontrolore zračnog prometa koji su stupili u štrajk. Bilo je 
to upozorenje budućim štrajkašima i znak slabosti radničkog pokreta koji 
je tijekom tridesetih i četrdesetih bio moćna sila. 

Korporativna se Amerika najviše okoristila mandatima Reagana i Busha. 
Tijekom šezdesetih i sedamdesetih u zemlji je došlo do rasta važnog pokreta 
za zaštitu okoliša, užasnutog zagađenjem zraka, mora i rijeka te tisuća smrti 
svake godine zbog neadekvatnih radnih uvjeta. Nakon što je eksplozija u 
rudniku u Zapadnoj Virginiji u studenome 1968. ubila sedamdeset osam 
rudara, došlo je do gnjevnog prosvjeda u rudarskom okrugu, a Kongres je 
1969. prihvatio Zakon o zdravlju i sigurnosti u ugljenokopima. Nixonov 

ministar rada govorio je o »novoj nacionalnoj strasti, strasti za poboljšanjem 
okoliša«. 

Iduće godine, popustivši snažnim zahtjevima radničkog pokreta i sku- 
pinama za zaštitu potrošača, ali također uočivši u tome prigodu da stekne 
podršku glasača iz radničke klase, predsjednik Nixon potpisao je Zakon o 
strukovnoj sigurnosti i zdravlju (OSHA) 1970. To je bio važan dio zakono- 
davstva, koji je utvrdio univerzalno pravo na sigurno i zdravo radno mjesto 
i stvorio mehanizam provedbe tog zakona. Razmišljajući o tome godinama 
poslije, Herbert Stein, bivši predsjedavajući Nixonova Vijeća ekonomskih 
savjetnika, lamentirao je »kako je neumoljiva sila regulative za zaštitu okoliša 
pokazala da nije podložna nadzoru Nixonove administracije«. 

Premda je predsjednik došao na vlast hvaleći program OSHA, on je 
također željno htio ugoditi poslovnoj zajednici. Žena koju je imenovao na 
čelo OSHA-e, Eula Bingham, borila se za strogo provođenje tog zakona 
i povremeno je bila uspješna. Međutim budući da je američka ekonomija 
pokazivala znakove problema s cijenama nafte, inflacijom i rastućom 
nezaposlenošću, Carter se sve više i više doimao zabrinutim zbog poteš- 
koća koje je taj zakon stvarao poslovnom svijetu. Postao je zagovornik 
uklanjanja propisa koji su se odnosili na korporacije i toga da im se daju 
slobodnije ruke, čak i ako bi to štetilo radništvu i potrošačima. Propisi o 
okolišu sve su više postajali žrtve analize »trošak-dobit«, u kojoj su propisi 
koji su štitili zdravlje i sigurnost javnosti postali drugorazredni u odnosu 
na to koliko će to stajati poslovni svijet. 

Za vrijeme Reagana i Busha ta briga za »ekonomiju«, što je bila kratica 
za korporativni profit, dominirala je nad svakom brigom za radnike ili 
potrošače. Predsjednik Reagan predložio je da se nepopustljivo provođenje 
zakona o okolišu zamijeni »dobrovoljnim« pristupom, čime bi se poslovnim 
ljudima prepustilo da sami odluče što žele napraviti. Na čelo OSHA-e 
imenovao je poslovnog čovjeka koji je bio neprijateljski raspoložen prema 
ciljevima OSHA-e. Jedna od njegovih prvih odluka bilo je uništenje 
100.000 vladinih brošura koje su upozoravale na opasnosti pamučne 
prašine za tekstilne radnike. 

Politolog William Grover (The President as Prisoner), ocjenjujući poli- 
tike prema okolišu pod Carterom i Reaganom kao dio svoje prodorne 
»strukturalne kritike« obaju tih predsjednika, zaključio je: 


Čini se da je OSHA uhvaćena u ciklus liberalnih predsjednika — koji žele 


zadržati neke regulatorne programe o zdravlju i sigurnosti, ali kojima je 

također potreban ekonomski rast zbog političkog opstanka — i konzer- 
vativnih predsjednika, koji se gotovo isključivo usredotočuju na stranu u 
jednadžbi koja se odnosi na rast. Takav će ciklus uvijek težiti podrediti 
potrebu za sigurnošću i zdravim radnim mjestima ... osiguravanju da će 
predanosti OSHA-i biti onoliko snažne koliko će to dopustiti prioriteti 
poslovanja. 


George Bush sebe je prikazivao kao »ekološkog predsjednika« i s ponosom 
je ukazao na svoje potpisivanje Zakona o čistom zraku iz 1990. Međutim 
dvije godine poslije prihvaćanja taj je zakon bio ozbiljno oslabljen novim 
propisom Agencije za zaštitu okoliša (EPA), koja je proizvođačima dopu- 
stila da godišnju emisiju štetnih i zagađujućih tvari u atmosferu povećaju 
za 245 tona. 

Nadalje, malo je novaca dodijeljeno za njegovu provedbu. Zagađena 
pitka voda između 1971. i 1985. uzrokovala je više od 100.000 oboljenja, 
prema izvješću EPA-e. Međutim u prvoj godini Bushova predsjedničkog 
mandata, kada je EPA primila 80.000 pritužbi o zagađenoj pitkoj vodi, samo 
je jedna od sto bila istražena. A 1991. i 1992., prema privatnoj skupini za 
zaštitu okoliša, Vijeću za obranu prirodnih resursa, bilo je otprilike 250.000 
kršenja Zakona o sigurnosti pitke vode (koji je prihvaćen za vrijeme Nixonove 
administracije). 

Ubrzo nakon što je Bush preuzeo vlast, vladin znanstvenik pripremio se 
za svjedočenje pred Kongresnim povjerenstvom o opasnim učincima indu- 
strijske uporabe ugljena i drugih fosilnih goriva koja doprinose »globalnom 
zatopljenju«, iscrpljivanju zaštitnog ozonskog omotača Zemlje. Bijela kuća 
izmijenila je svjedočenje, uklonivši prigovore tog znanstvenika, kako bi 
umanjila opasnost (bostonski G/obe, 29. listopada 1990.). Ponovno, čini 
se da su poslovne brige o regulaciji nadvladale sigurnost javnosti. 

Ekološka kriza u svijetu postala je toliko očigledna da je papa Ivan Pavao 
II. osjetio potrebu da ukori imućne klase industrijaliziranih zemalja zbog 
stvaranje te krize: »Danas, dramatična prijetnja ekološkim slomom uči nas 
mjeri do koje su pohlepa i sebičnost, i individualna i kolektivna, suprotne 
poretku stvaranja.« 

Na međunarodnim konferencijama na kojima se rješavalo pitanje opasnosti 
globalnog zatopljenja, Europska unija i Japan predložili su specifične razine i 
vremenske rasporede za emisije ugljičnog dioksida, za što su Sjedinjene Američke 
Države bile vodeći krivac. Međutim, kao što je izvijestio Mew York Times u ljeto 
1991.: »Bushova administracija boji se da ... će to u kratkoročnom razdoblju 

naštetiti ekonomiji zemlje jer nije prikazana dugoročna klimatska dobrobit.« 
Znanstveno mišljenje bilo je sasvim jasno glede dugoročne dobrobiti, ali to 
nije bilo toliko važno kao »ekonomija« — to jest, potrebe korporacija. 

Prema kraju osamdesetih pojavljivali su se sve snažniji dokazi da su 
izvori obnovljive energije (voda, vjetar, sunčeva svjetlost) mogli proizvesti 
više iskoristive energije od nuklearnih postrojenja, koja su bila opasna i 
skupa i proizvodila su nuklearni otpad kojeg se nije bilo sigurno riješiti. 
A ipak Reaganova i Bushova administracija napravile su velike rezove (za 
vrijeme Reagana smanjenje od 90 posto) u istraživanjima o mogućnostima 
obnovljive energije. 

U lipnju 1992. više od stotinu zemalja uključilo se u Brazilu na konfe- 
renciju o okolišu Earth Summit. Statistike su pokazale da su oružane snage 
svijeta bile odgovorne za dvije trećine stakleničkih plinova i da su trošile 
ozonski omotač. Međutim kada je predloženo da Farth Summit razmotri 
učinke vojnog djelovanja na degradaciju okoliša, izaslanstvo Sjedinjenih 
Američkih Država iznijelo je prigovor i taj je prijedlog odbačen. 

Doista, očuvanje golemog vojnog establišmenta i zadržavanje razine 
profita naftnih korporacija pokazali su se združenim ciljevima Reaganove i 
Bushove administracije. Ubrzo nakon što je Ronald Reagan preuzeo vlast, 
dvadeset tri direktora u naftnoj industriji dala su prilog od 270.000 dolara 
da se preuredi stambeni dio Bijele kuće. Prema Associated Pressu: 


Akcija nagovaranja ... došla je četiri mjeseca nakon što je predsjednik ukinuo 
ograničenja na cijene nafte, odluka koja naftnoj industriji vrijedi dvije mili- 
jarde dolara ... Jack Hodges iz Oklahoma Cityja, vlasnik Core Oil and Gas 
Companyja, izjavio je: »Vodeći čovjek ove zemlje treba živjeti u jednom od 
vodećih mjesta. G. Reagan je pomogao poslu s energentima.« 


Dok je jačao vojsku (dodijeljena sredstva veća od bilijun dolara tijekom prvih 
četiriju godina njegova mandata), Reagan je to pokušao plariti rezanjem 
potpora namijenjenih siromašnima. Bit će 140 milijardi dolara rezanja 
socijalnih programa tijekom 1984. i povećanje od 181 milijarde dolara 
za »obranu« u istom razdoblju. Također je predložio smanjenje poreza od 
190 milijardi dolara (kojih je većina išla bogatima). 

Unatoč poreznim smanjenjima i odvajanjima sredstava za vojsku, 
Reagan je insistirao da će i dalje raditi na uravnoteženju proračuna, zato 
što će porezni rezovi ekonomiju stimulirati na taj način da će stvarati nove 
prihode. Dobitnik Nobelove nagrade Vasilij Leontijev suho je primijetio: 

»Nije vjerojatno da će se to dogoditi. Zapravo, osobno jamčim da se to 
neće dogoditi.« 

Doista, brojke Ministarstva trgovine pokazuju da razdoblja smanjenih 
korporativnih poreza (1973. — 1975., 1979. — 1982.) uopće nisu iskazala 
veća kapiralna ulaganja, već strmi pad. Najoštriji rast kapitalnih ulaganja 
(1975. — 1979.) dogodio se kada su korporativni porezi bili neznatno viši 
nego što su bili prethodnih pet godina. 

Ljudske posljedice Reaganovih proračunskih rezova išle su duboko. 
Primjerice, potpora socijalnog osiguranja za osobe s invaliditetom ukinuta 
je za 350.000 ljudi. Muškarac ozlijeđen u nesreći na naftnom polju bio je 
prisiljen vratiti se na posao, savezna je vlada odbila i tvrtkinog liječnika i 
državnog nadzornika koji su posvjedočili da je bio preteško ozlijeđen da 
bi radio. Muškarac je umro, a savezni su službenici rekli: »Imamo problem 
u odnosima s javnošću.« Ratnom junaku iz Vijetnama Royu Benavidezu, 
kojemu je Reagan uručio Kongresnu medalju časti, službenici službe soci- 
jalnog osiguranja rekli su da ga dijelovi šrapnela u njegovom srcu, rukama i 
nogama ne sprječavaju da radi. Pojavivši se pred Kongresnim povjerenstvom, 
optužio je Reagana. 

Nezaposlenost je rasla u godinama Reaganove vladavine. Godine 1982. 
30 milijuna ljudi bilo je nezaposleno cijele godine ili jedan njezin dio. Jedna 
od posljedica toga bila je da je više od 16 milijuna Amerikanaca izgubilo 
zdravstveno osiguranje, koje je obično bilo povezano sa zadržavanjem 
posla. U Michiganu, gdje je stopa nezaposlenosti bila najveća u zemlji, 
stopa smrtnosti dojenčadi počela je rasti 1981. 

Novi uvjeti doveli su do ukidanja školskih obroka za više od milijun 
siromašne djece koja su ovisila o tom obroku kao polovici svoje dnevne 
prehrane. Milijuni djece prešli su u razred onih koji su službeno proglašeni 
»siromašnima« i uskoro je četvrtina djece u zemlji — 12 milijuna — živjela 
u siromaštvu. U nekim dijelovima Detroita jedna trećina djece umirala je 
prije svog prvog rođendana, a New York Times je komentirao: »S obzirom 
na to što se događa gladnima u Americi, ova administracija ima se razloga 
sramiti.« 

Služba socijalne pomoći postala je predmet napada: pomoć samohranim 
majkama s djecom putem AFDC-programa (Pomoć obiteljima s uzdrža- 
vanom djecom), kuponi za hranu, zdravstvena skrb za siromašne putem 
programa Medicaid. Za većinu ljudi na socijalnoj pomoći (te su se potpore 
razlikovale od savezne države do savezne države) to je značilo 500 do 700 
dolara mjesečno pomoći, čime su ostale prilično ispod razine siromaštva 

od 900 dolara mjesečno. Četiri je puta bila veća vjerojatnost da će crna 
djeca, u odnosu na bijelu, odrasti na socijalnoj pomoći. 

Na početku Reaganove administracije, odgovarajući na argument da 
vladina pomoć nije potrebna, da će se privatno poduzetništvo pobrinuti 
za siromaštvo, majka je pisala svojim lokalnim novinama: 


Živim od programa Pomoć obiteljima s uzdržavanom djecom i oboje moje 
djece je u školi. ... Diplomirala sam na koledžu s odličnim uspjehom, 
128. u klasi više od 1000 njih, s diplomom iz engleskog jezika i sociolo- 
gije. Imam iskustva u radu u knjižnici, u njezi djece, u socijalnoj službi i 
savjetovanju. 

Bila sam u uredima Službe za zapošljavanje i prekvalifikaciju u javnim 
službama. Oni nemaju ništa za mene. ... Također svaki tjedan idem u 
knjižnicu da temeljito pregledam novinske oglase za poslove. Čuvam kopiju 
svake prijave za posao koju sam poslala sa svojim životopisom, ta je hrpa 
debela više od deset centimetara. Prijavljivala sam se na poslove za koje 
se plaća manje od 8000 dolara godišnje. Honorarno radim u knjižari za 
3,50 dolara na sat, socijalna služba mi umanjuje doznačena sredstva kako 
bi se izjednačila s iznosom koji dobivam. ... 

Ostaje dojam da imamo urede za zapošljavanje koji ne mogu zaposliti, 
vlade koje ne mogu vladati i ekonomski sustav koji ne može stvarati poslove 
za ljude koji su voljni raditi. ... 

Prošli tjedan prodala sam svoj krevet kako bih platila osiguranje za svoj 
auto, koji, u odsutnosti javnog prijevoza, trebam da bih išla tražiti posao. 
Spavam na komadu spužvaste gume koju mi je netko dao. 

To je dakle taj veliki američki san zbog kojeg su moji roditelji došli u 
ovu zemlju: Naporno radi, stekni dobro obrazovanje, slijedi pravila i bit 
ćeš bogar. Ja ne želim biti bogata. Samo želim biti u mogućnosti nahraniti 


svoju djecu i živjeti s nečim što nalikuje dostojanstvu. ...« 


Demokrati su se često pridruživali republikancima u osudi programa 
socijalne pomoći. Po svoj prilici to se činilo da bi se dobila potpora javnosti 
iz srednje klase, koja je vjerovala da plaća poreze kako bi financirala tinej- 
džerske majke i ljude koji su previše lijeni da bi radili. Veći dio te javnosti 
nije znao, niti su ih o tome obavještavali politički čelnici ili mediji, da je 
služba socijalne pomoći dobivala sitan djelić od poreza, a da je na vojne 
troškove otpadao njegov golem dio. A opet, stav javnosti o socijalnoj pomoći 
razlikovao se od onog dviju vodećih stranaka. Čini se da konstantni napad 

političara na sustav socijalne službe, o kojem se beskrajno izvještavalo u 
tisku i na televiziji, nije uspio izbrisati fundamentalnu velikodušnost koju 
je osjećala većina Amerikanaca. 

Anketa New York TimesalCBS Newsa provedena na početku 1992. 
pokazala je da se javno mnijenje o socijalnoj pomoći mijenjalo ovisno o 
tome kako je pitanje bilo formulirano. Kada se upotrebljavala riječ »socijalna 
pomoć«, 44 posto ispitanika izjavilo je da se previše troši na socijalnu pomoć 
(dok je 50 posto izjavilo ili da se troši pravi iznos ili da se troši premalo). 
Međutim kada je postavljeno pitanje o »pomaganju siromašnima«, samo 
je 13 posto smatralo da se previše troši, a 64 posto smarralo je da se troši 
premalo. 

To navodi na zaključak da su obje stranke pokušale izmisliti raspoloženje 
o antihumanim potrebama konstantnim pogrdnim korištenjem riječi 
»socijalna pomoć« i potom tvrdile da one djeluju oslanjajući se na javno 
mnijenje. Demokrati su kao i republikanci imali snažne veze s moćnim 
korporacijama. Kevin Phillips, republikanski analitičar nacionalne politike, 
napisao je 1990. da je Demokratska stranka bila »druga stranka u povijesti 
koja je bila najviše zanesena kapitalizmom«. 

Phillips je istaknuo da su najveći uživatelji vladine politike tijekom 
republikanskih predsjedništava Ronalda Reagana i Georgea Busha bili 
superbogati: »Upravo su uistinu bogati, više od bilo koga drugoga, bili oni 
koji su napredovali pod Reaganom. ... 1980-e su bile trijumf gornje ame- 
ričke klase ... politički uspon bogatih i glorifikacija kapitalizma, slobodnog 
tržišta i financijskog kapitala.« 

Kada je vladina politika obogaćivala već bogate, to se nije zvalo socijalna 
pomoć. To nije bilo očigledno kao mjesečne uplate siromašnima; to je često 
poprimalo oblik velikodušnih promjena u poreznom sustavu. 

U America: Who Really Pays The Taxes?, dva istraživačka novinara iz 
novina Philadelphia Inquirer, Donald Barletr i James Steele, pratila su put 
kojim su porezne stope za vrlo bogate postajale sve niže i niže. To nisu bili 
republikanci već demokrati — Kennedyjeve i Johnsonove administracije — 
koji su, pod krinkom »porezne reforme«, prvi snizili stopu od 91 posto iz 
doba Drugog svjetskog rata na prihode veće od 400.000 dolara godišnje 
na 70 posto. Tijekom Carterove administracije (iako mimo njegovih prigo- 
vora) demokrati i republikanci u Kongresu udružili su se kako bi bogatima 
udijelili još više poreznih oprosta. 

Reaganova je administracija, uz pomoć demokrata u Kongresu, smanjila 
poreznu stopu za vrlo bogate na 50 posto, a 1986. koalicija republikanaca 

i demokrata bila je pokrovitelj još jednog zakonskog prijedloga »porezne 
reforme« koji je najvišu stopu snizio na 28 posto. Barlete i Steele primijetili 
su da su školski učitelj, tvornički radnik i milijunaš svi mogli platiti 28 
posto. Ideja o »progresivnom« oporezivanju u kojem bogati plaćaju veće 
porezne stope od svih drugih tada je bila gotovo mrtva. 

Kao posljedica svih zakonskih prijedloga o porezu od 1978. do 1990., 
čista vrijednost »Forbesovih 4004, koje je kao najbogatije u zemlji odabrao 
Forbes Magazine (sam sebe oglašavajući kao »kapitalističko oruđe«), utro- 
stručila se. Godišnje je bilo izgubljeno oko 70 milijardi dolara vladinih 
prihoda, čime je u tih trinaest godina najimućnijih jedan posto u zemlji 
dobilo bilijun dolara. 

Kao što je istaknuo William Greider u svojoj iznimnoj knjizi Who Wz// 
Tell The People? The Betrayal of American Democracy: 


Za one koji optužuju republikance za ono što se dogodilo i koji vjeruju 
da će se pravedno oporezivanje vratiti samo ako demokrati opet osvoje 
Bijelu kuću, evo uznemirujuće činjenice: prekretnica u poreznoj politici, 
kada su elite pune novca počele naveliko dobivati, zbila se 1978. kada je 
Demokratska stranka imala potpunu vlast i davno prije nego što je Reagan 
došao u Washington. Demokratske većine poduprle su to veliko prebacivanje 


poreznog tereta u svakoj fazi tog procesa. 


Nije riječ samo o tome da je porez na prihod postao progresivniji tijekom 
posljednjih desetljeća tog stoljeća, već je porez za socijalno osiguranje postao 
regresivniji. To znači da se sve više i više odbijalo od plaća siromašnih i sred- 
njih klasa, međutim kad su plaće dosegle 42.000 dolara, više se nije odbijalo. 
Na početku 1990-ih obitelj s prihodima srednje veličine koja je zarađivala 
37.800 dolara godišnje uplaćivala je 7,65 posto od svog prihoda na poreze za 
socijalno osiguranje. Obitelj koja je zarađivala deset puta više, 378.000 dolara 
plaćala je 1,46 posto svog prihoda na poreze za socijalno osiguranje. 

Posljedica tih poreza na veće platne razrede bila je da su tri četvrtine svih 
nadničara svake godine plaćale više putem poreza za socijalno osiguranje 
nego što su plaćali putem poreza na dohodak. Ono što je bilo neugodno 
za Demokratsku stranku, koja je trebala biti stranka radničke klase, jest 
da su se ti porezi na veće platne razrede počeli uvoditi za vrijeme admi- 
nistracije Jimmyja Cartera. 

U dvostranačkom sustavu, ako obje stranke ignoriraju javno mnijenje, 
glasači se nemaju komu obratiti. A što se tiče problema oporezivanja, jasno 

je dasu američki građani hrjeli poreze koji su uistinu progresivni. William 
Greider izvješćuje nas kako je ubrzo poslije Drugoga svjetskog rata, kada 
su porezne stope za vrlo bogate iznosile do 90 posto, anketa provedena 
Gallupovom metodom pokazala da je 85 posto javnosti savezni porezni 
zakon smatralo »poštenim«. Međutim 1984., nakon što su demokrati i 
republikanci uveli sve te porezne »reforme«, istraživanje javnog mnijenja 
koje je provela Porezna uprava ustanovilo je da se 80 posto anketiranih 
složilo s izjavom: »Postojeći porezni sustav u korist je bogatih i nepošten 
je prema običnim radnicima i radnicama.« 

Do kraja Reaganovih godina ponor između bogatih i siromašnih u 
Sjedinjenim Američkim Državama dramatično je narastao. Ondje gdje su 
vodeći generalni direktori (CEO-i) korporacija 1980. zarađivali četrdeset 
puta veće plaće od prosječnog tvorničkog radnika, do 1989. zarađivali su 
devedeset tri puta toliko. U dvanaest godina od 1977. do 1989., prihod prije 
plaćanja poreza onih najbogatijih jedan posto narastao je za 77 posto; u 
međuvremenu, za najsiromašnije dvije petine stanovništva, uopće nije bilo 
nikakvog dobitka, zapravo je došlo do manjeg pada. 

A zbog promjena koje su u strukturi oporezivanja pogodovale bogatima, 
najbogatijih jedan posto, u desetljeću koje je završavalo 1990., doživjelo 
je porast čistog prihoda nakon plaćanja poreza od 87 posto. U istom tom 
razdoblju čisti prihod nakon plaćanja poreza niže dvije petine stanovništva 
ili je pao za pet posto (na razini najsiromašnijih) ili se popeo za ne više od 
8,6 posto. 

Dok je svima na nižim razinama išlo sve gore, bilo je osobito teških 
gubitaka za crnce, Hispanoamerikance, žene i mlade. Opće osiromašenje 
skupina s najnižim primanjima koje se dogodilo u vrijeme Reagana i Busha 
najteže je pogodilo crnačke obitelji, s obzirom na to da im je nedostajalo 
resursa kojima bi započeli posao i s obzirom na rasnu diskriminaciju na 
koju su nailazili na poslu. Pobjede pokreta za građanska prava otvorile su 
neke prostore za neke Afroamerikance, ali su druge ostavile daleko iza. 

Na kraju osamdesetih najmanje trećina afroameričkih obitelji pala je ispod 
službene razine siromaštva, a čini se da se nezaposlenost crnaca učvrstila 
na dva i pola puta većoj od one bijelaca, pri čemu su mladi crnci dosegli 
stopu nezaposlenosti koja je iznosila 30 do 40 posto. Očekivano trajanje 
života crnaca ostalo je najmanje deset godina kraće od onog bijelaca. U 
Detroitu, u Washingtonu i u Baltimoreu stopa smrtnosti crne dojenčadi 
bila je viša nego na Jamajci ili u Kostarici. 

Zajedno sa siromaštvom došli su razoreni domovi, obiteljsko nasilje, 
ulični kriminal, droge. U Washingtonu, D.C., uz zgusnutu populaciju 
siromašnih crnaca nadomak zgrada nacionalne vlade, 42 posto mladih 
crnaca od 18 do 35 godina bilo je ili u zatvoru ili na slobodi uz jamčevinu 
ili uvjetno pušteno. Stopom kriminala među crncima, umjesto da je se 
smatra vapijućim zahtjevom da se eliminira siromaštvo, političari su se 
koristili kao pozivom za izgradnjom dodatnih zatvora. 

Odlukom Vrhovnog suda iz 1954. u slučaju Brown protiv Uprave za obra- 
zovanje započeo je proces desegregacije škola. Međutim siromaštvo je crnačku 
djecu zadržalo u getima, a mnoge škole diljem zemlje ostale su segregirane 
rasom i klasom. Odluke Vrhovnog suda u sedamdesetima odredile su da 
nema nikakve potrebe za izjednačavanjem sredstava za siromašne i bogate 
školske okruge (Okrug San Antonio Independent School protiv Rodrigueza) i da 
se prevoženje djece autobusom ne treba odvijati između imućnih predgrađa 
i siromašnog središta grada (Mrlliken protiv Bradleyja). 

Za obožavatelje slobodnog tržišta i laissez-fairea, siromašni ljudi bili su 
oni koji nisu radili i proizvodili i zato su sami sebe morali kriviti za svoje 
siromaštvo. Oni su ignorirali činjenicu da su žene koje su se same brinule 
za djecu doista vrlo naporno radile. Oni se nisu pitali zašto bi dojenčad 
koja nije bila dovoljno stara da pokaže svoje radne vještine trebala biti 
kažnjavana — do točke smrti — zato što odrasta u siromašnoj obitelji. 

Ironično, upravo je republikanac Kevin Phillips bio onaj koji je, ana- 
lizirajući Reaganovo vrijeme, napisao: »Sve manje i manje bogatstva ide 
ljudima koji su proizvodili nešto ... nesrazmjerne nagrade odlaze ekonom- 
skim, zakonodavnim i kulturnim manipulatorima društva — od odvjetnika 
do financijskih savjetnika.« 

Sredinom sedamdesetih u Washingtonu je počeo izbijati velik skandal. 
Deregulacija štedionica i kreditnih banaka započeta za vrijeme Carterove 
administracije nastavila se pod Reaganom, vodeći do riskantnih ulaganja 
koja su ispraznila aktivu banaka, poslije čega su ostale dužne milijarde 
dolara deponentima, koje je osigurala vlada. 

Kako su godine prolazile a problem se skrivao od javnosti, trebalo je 
sve više i više novca da se isplate deponenti i da se položi jamčevina za te 
banke. Brojka je počela dosezati 200 milijardi dolara. Tijekom predsjedničke 
kampanje iz 1988. demokratski kandidat Michael Dukakis bio je spriječen 
iznijeti optužbu protiv republikanske administracije zato što su demokrati 
u Kongresu bili jako upleteni u nastajanje i prikrivanje te situacije. Stoga 


se glasače držalo u neznanju. 

Enormno otjecanje novca iz državne blagajne za obranu predsjednik 
Eisenhower jednom je nazvao »krađom« od ljudskih potreba. Međutim 
to su prihvatile obje stranke, budući da su se demokrati natjecali s repu- 
blikancima u pokazivanju biračkom tijelu koliko su »čvrsti«. 

Jimmy Carter kao predsjednik je predložio povećanje vojnog proračuna 
od deset milijardi dolara, ozakonjenje upravo onoga što je Eisenhower 
opisao. Sve goleme vojne proračune iz razdoblja poslije Drugoga svjetskog 
rata, od Trumana do Reagana i Busha, premoćno su odobrili i demokrati 
i republikanci. 

Trošenje bilijuna dolara da bi se ojačalo nuklearno i nenuklearno naoru- 
žanje opravdavalo se strahovima da će Sovjetski Savez, koji je također jačao 
svoje vojne snage, napasti Zapadnu Europu. Međutim George Kennan, 
bivši veleposlanik u Sovjetskom Savezu i jedan od teoretičara Hladnog rata, 
izjavio je da taj strah nije bio utemeljen u stvarnosti. A Harry Rositzke, koji 
je dvadeset pet godina radio za CIA-u i koji je jedno vrijeme bio ravnatelj 
špijunskih operacija protiv Sovjetskoga Saveza, napisao je tijekom 1980-ih: 
»U svim svojim godinama u vladi i poslije nikad nisam vidio obavještajnu 
procjenu koja pokazuje kako bi za sovjetske interese moglo biti profitabilno 
pokrenuti invaziju na Zapadnu Europu ili napasti Sjedinjene Američke 
Države.« 

Međutim, stvaranje takvog straha u javnoj svijesti koristilo je zagova- 
ranju izgradnje zastrašujućih i nepotrebnih oružja. Primjerice, podmornica 
Trident, koja je mogla ispaliti stotine nuklearnih bojevih glava, stajala je 
1,5 milijardi dolara. Bila je potpuno beskorisna osim u nuklearnom ratu, 
u slučaju čega bi samo pridružila nekoliko stotina nuklearnih glava dese- 
cima tisuća koje već postoje. Tih 1,5 milijardi dolara bilo je dovoljno da se 
financira petogodišnji program imunizacije djece diljem svijeta namijenjen 
sprječavanju smrtonosnih bolesti i pet milijuna smrti (Ruth Sivard, World 
Military and Social Expenditures 1987-1988). 

Sredinom 1980-ih, analitičar iz korporacije Rand, koja je provodila 
istraživanja za Ministarstvo obrane, rekao je intervjuistu u neobično iskrenoj 
izjavi da je s vojne točke gledišta ogroman broj oružja bio nepotreban, ali 
je ono bilo korisno da prenese određenu sliku kod kuće i u inozemstvu: 


Ako ste imali snažnog predsjednika, snažnog ministra obrane, oni su 
povremeno mogli otići do Kongresa i reći: »Izgradit ćemo samo ono što 
nam treba. ... A ako Rusi izgrade dvostruko više, izdržat ćemo.« Međutim 
to bi politički bilo nestabilno. ... I stoga je bolje za našu domaću stabilnost, 

aiza međunarodnu percepciju, insistirati da ostanemo dobri suparnici čak 


i ako je objektivni značaj tog suparništva ... dubiozan. 


Godine 1984. CIA je priznala da je premašila sovjetske vojne troškove, da 
je od 1975. tvrdila da je sovjetska potrošnja na vojsku rasla četiri do pet 
posto godišnje dok je stvarna brojka iznosila dva posto. Prema tome, po toj 
dezinformaciji, čak obmani, posljedica je bila inflacija vojnih troškova. 

Jedan od omiljenih vojnih programa Reaganove administracije bio je 
program Star Wars, na koji su potrošene milijarde, navodno da bi se u svemiru 
izgradio štit koji bi u zraku zaustavio neprijateljske nuklearne projektile. 
Međutim prva tri testa te tehnologije bila su neuspješna. Poduzet je četvrti 
test, a vlada je financirala taj dvojbeni program. Došlo je do još jednog neu- 
spjeha, međutim Reaganov ministar obrane Caspar Weineberger odobrio 
je krivotvorenje rezultata kako bi se pokazalo da je test bio uspješan. 

Kada se Sovjetski Savez 1989. počeo raspadati i više nije bilo poznate 
»sovjetske prijetnje«, vojni je proračun donekle smanjen, ali je i dalje ostao 
golem, uz podršku i demokrata i republikanaca. Godine 1992. ravnatelj 
Odbora oružanih snaga Zastupničkog doma Les Aspin, demokrat, pred- 
ložio je, s obzirom na novu međunarodnu situaciju, da se vojni proračun 
smanji dva posto, s 281 na 275 milijardi dolara. 

Čini se da su obje stranke bile neuspješne u uvjeravanju građanstva da se 
vojni proračun treba nastaviti održavati na visokoj razini. Međutim nastavile 
su ignorirati javnost koju su trebale zastupati. U ljeto 1992. demokrati i 
republikanci u Kongresu udružili su se u glasovanju protiv transfera sredstava 
iz vojnog proračuna u potrošnju na humane potrebe i izglasali su da se 120 
milijuna dolara potroši na »obranu« Europe, za koju su svi potvrdili da više 
nije bila u opasnosti — ako je ikad bila — od sovjetskog napada. 

Demokrati i republikanci dugo su bili udruženi u »dvostranačkoj vanjskoj 
politici«, ali tijekom godina Reagana i Busha vlada Sjedinjenih Američkih 
Država pokazala je posebnu agresivnost u korištenju vojnom snagom u 
inozemstvu. To je postignuto bilo izravno u invazijama ili putem otvo- 
renog i prikrivenog potpomaganja desničarskih tiranija koje su surađivale 
sa Sjedinjenim Američkim Državama. 

Reagan je došao na vlast odmah poslije revolucije koja se dogodila u 
Nikaragvi, u kojoj je popularni pokret sandinista (koji je dobio ime po 
revolucionarnom junaku iz 1920-ih Augustu Sandinu) zbacio korumpiranu 
dinastiju Somoza (koju su dugo podupirale Sjedinjene Američke Države). 
Sandinisti su, koalicija marksista, ljevičarskih svećenika i raznih nacionalista, 

počeli davati više zemlje seljacima i širiti obrazovanje i zdravstvenu skrb 
među siromašnima. 

Reaganova je administracija, vidjevši u tome »komunističku« prijetnju, ali 
još važnije, izazov dugotrajnom američkom nadziranju vlada u Centralnoj 
Americi, odmah započela raditi na tome da zbaci vladu sandinista. Pokrenula 
je tajni rat zapovjedivši CIA-i da organizira kontrarevolucionarnu silu 
(»kontraše«), čiji su mnogi čelnici bili bivši čelnici omrznute Nacionalne 
garde pod Somozom. 

Čini se da kontraši nisu imali narodnu podršku unutar Nikaragve pa 
su bili smješteni u susjednom Hondurasu, vrlo siromašnoj zemlji kojom 
su dominirale Sjedinjene Američke Države. Oni su iz Hondurasa prelazili 
preko granice, napadajući farme i sela, ubijajući muškarce, žene i djecu, 
čineći krvoprolića. Bivši pukovnik koji je bio među kontrašima Edgar 
Chamorro svjedočio je pred Međunarodnim sudom pravde: 


Rečeno nam je da je jedini način da se porazi sandiniste uporaba taktike 
koju je agencija [CIA] pripisivala komunističkim ustanicima drugdje: ubij, 
otmi, opljačkaj i muči. ... Mnogi civili hladnokrvno su ubijeni. Mnogi 
drugi bili su mučeni, sakaćeni, silovani, opljačkani ili na neki drugi način 
ugnjetavani. ... Kada sam pristao pristupiti ... nadao sam se da će to biti 
organizacija Nikaragvanaca. ... Ispostavilo se da je to bio instrument 


američke vlade. 


Postojao je razlog za tajnost američkih akcija u Nikaragvi; rezultati istraži- 
vanja javnog mnijenja pokazali su da se američka javnost protivila vojnom 
uplitanju. Godine 1984. CIA je, upotrijebivši latinoameričke agente kako 
bi prikrila svoju upletenost, postavila mine po lukama u Nikaragvi kako 
bi digla brodove u zrak. Nakon što je ta informacija procurila u javnost, 
ministar obrane Weinberger u vijestima televizijske postaje ABC izjavio 
je: »Sjedinjene Američke Države ne miniraju luke u Nikaragvi.« 

Kasnije te godine Kongres je, reagirajući vjerojatno na javno mnijenje 
i sjećanje na Vijetnam, proglasio nezakonitim da Sjedinjene Američke 
Države potpomažu »izravno ili neizravno, vojne ili poluvojne operacije 
u Nikaragvi«. Reaganova administracija odlučila je ignorirati taj zakon i 
pronaći način da potajno financira kontraše, tražeći »potporu treće strane«. 
Sam je Reagan moljakao sredstva od Saudijske Arabije, barem 32 milijuna 
dolara. Prijateljska diktatura u Gvatemali iskorištena je da se kontrašima 

kradomice dostavi oružje. Izrael je, ovisan o američkoj pomoći i uvijek 
ovisan o potpori, također bio iskorišten. 

Godine 1986. priča koja se pojavila u bejrutskom časopisu stvorila je 
senzaciju: da su Sjedinjene Američke Države prodale oružje Iranu (koji je 
navodno neprijatelj), da je Iran zauzvrat obećao pustiti taoce koje su držali 
ekstremisti muslimani u Libanonu i da je profit dobiven od te prodaje dan 
kontrašima za kupnju oružja. 

Kada su ga u studenome 1986. na tiskovnoj konferenciji pitali o tome, 
predsjednik Reagan izrekao je četiri laži: da se pošiljka Iranu sastojala od 
nekoliko protutenkovskih projektila u simboličnim količinama (ustvari 
2000), da Sjedinjene Američke Države nisu propustile pošiljke trećih strana, 
da to oružje nije bilo zamijenjeno za taoce i da je svrha te operacije bila 
unaprijediti dijalog s iranskim umjerenjacima. Ustvari, svrha je bila dvo- 
struka: osloboditi taoce i dobiti priznanje za to, te pomoći kontrašima. 

Mjesec dana prije toga, nakon što je topovska vatra Nikaragvanaca 
prisilila na spuštanje transportni zrakoplov koji je nosio oružje kontrašima, 
i nakon što je američki pilot bio uhvaćen, laži su se umnažale. Pomoćnik 
državnog tajnika Elliot Abrams je lagao. Državni tajnik Schultz je lagao 
(»nema uopće nikakve povezanosti s američkom vladom«). Gomilali su 
se dokazi da je uhvaćeni pilot radio za CIA-u. 

Cijela afera Iran-kontra postala je savršeni primjer dvostruke linije 
zapovijedanja američkih vodećih krugova društva. Prva je obrana zanijekati 
istinu. Budu li izloženi, druga je obrana pokrenuti istragu, ali ne preduboko; 
tisak će to objaviti, ali neće doprijeti do srži problema. 

Kad je skandal izašao u javnost, ni kongresna istraživačka povjerenstva, 
ni tisak, ni suđenje pukovniku Oliveru Northu koji je nadgledao operaciju 
pomaganja kontrašima, nisu doprli do odlučujućih pitanja: o čemu je 
uopće riječ u američkoj vanjskoj politici? Kako se predsjedniku i njegovom 
osoblju dopustilo da podupru terorističku skupinu u Centralnoj Americi 
kako bi zbacili vladu koju je, kakve god bile njezine mane, prihvatio vlastiti 
narod kao veliko poboljšanje u odnosu na užasne vlade koje su Sjedinjene 
Američke Države podupirale godinama? Što nam taj skandal govori o 
demokraciji, o slobodi izražavanja, o otvorenom društvu? 

Iz naveliko javno tematiziranog skandala »contragate« nije proizašla 
nikakva snažna kritika tajnosti u vladi ili erozije demokracije zbog akcija 
koje je u tajnosti poduzimala mala skupina ljudi sigurna od pomnog 


propitivanja javnog mnijenja. Mediji su, u zemlji koja se ponosi svojom 

razinom obrazovanja i informiranosti, javnost držali informiranom samo 
na najpovršnijoj razini. 

Ograničenja Demokratske stranke u kririci te afere razotkrio je vodeći 
demokrat, senator Sam Nunn iz Georgije koji je, nakon što je pokrenuta 
istraga, izjavio: »Mi moramo, svatko od nas, pomoći predsjedniku da 
povrati svoj kredibilitet u vanjskoj politici.« 

Nekoliko demokrata kritički je istupilo, što je osudio harvardski profesor 
James Q. Wilson, koji je bio član Reaganova Savjetodavnog kolegija za 
vanjsku politiku. Wilson je s nostalgijom gledao na nekadašnji »dvostranački 
konsenzus« (ekvivalent jednopartijskom sustavu u totalitarnoj državi). Najviše 
se brinuo zbog »nedostarka odlučnosti da se djeluje kao velika sila«. 

Postalo je jasno da su predsjednik Reagan i potpredsjednik Bush bili 
uključeni u ono što je postalo poznato kao afera Iran-kontra. Međutim 
njihovi pomoćnici savjesno su ih držali podalje od nje, ilustrirajući time 
poznato vladino sredstvo »uvjerljivog poricanja«, kojim najviši dužnosnici, 
zaštićeni podređenima, mogu poricati upletenost. Iako je kongresmen Henry 
Gonzales iznio rezoluciju za opoziv Reagana, Kongres ju je brzo odbacio. 

Ni Reagan ni Bush nisu bili optuženi. Umjesto toga kongresno povjeren- 
stvo je pronašlo manje krivce koji su svjedočili i neki od njih su bili optuženi. 
Jedan je od njih (Robert McFarlane, bivši Reaganov savjetnik za nacionalnu 
sigurnost) pokušao počiniti samoubojstvo. Jedan drugi, pukovnik Oliver 
North, izveden je pred sud jer je lagao Kongresu, proglašen je krivim, ali 
nije bio osuđen na zatvorsku kaznu. Reagan je umirovljen u miru, a Bush 
je postao sljedeći predsjednik Sjedinjenih Američkih Država. 

U ironičnom obratu nepoznati stanovnik gradića Odon u Indiani postao 
je nasumični sudionik u kontroverzi Iran-kontra. Bio je to mladi muškarac 
po imenu Bill Breeden, bivši propovjednik koji je živio u šatoru u šumi sa 
svojom ženom i dvoje djece, poučavajući ih kod kuće. Breedenov rodni 
grad bio je također rodni grad admirala Johna Poindextera, McFarlaneovog 
nasljednika na mjestu Reaganova savjetnika za nacionalnu sigurnost, koji 
je bio intenzivno upleten u nezakonite aktivnosti afere Iran-kontra. 

Jednog dana Bill Breeden primijetio je da je taj gradić, kako bi pokazao 
da je ponosan na svog »domaćeg dečka«, preimenovao jednu od svojih 
ulica u »Ulicu Johna Poindextera«. Breeden, koji je bio pacifist i kritičar 
američke vanjske politike, ogorčen onime što je smatrao slavljenjem nemo- 
ralnog ponašanja vlade, ukrao je taj znak. Objavio je da ga je zadržao zbog 
»otkupnine« — 30 milijuna dolara, iznos novca koji je Iranu dan da ga 
prebaci kontrašima. 


636 


Bio je uhićen, izveden pred sud i proveo je nekoliko dana u zatvoru. 
Kako se pokazalo, Bill Breeden bio je jedina osoba koja je bila u zatvoru 
kao posljedica afere Iran-kontra. 

Afera Iran-kontra bila je samo jedna od instanci tijekom koje je vlada 
Sjedinjenih Američkih Država prekršila vlastite zakone težeći nekom 
željenom cilju u vanjskoj politici. 

Prema kraju Vijetnamskog rata, godine 1973., Kongres je, tražeći način 
da ograniči predsjedničku moć koja se tako bezobzirno upotrebljavala u 
Indokini, prihvatio Zakon o ovlastima u ratu, u kojem je stajalo: 

»Predsjednik će se, u svakoj mogućoj fazi, savjetovati s Kongresom prije 
nego što oružane snage Sjedinjenih Američkih Država uvede u neprija- 
teljstva ili u situacije u kojima je neizbježno uključivanje u neprijateljstva 
jasno naznačeno okolnostima.« 

Gotovo istog trena predsjednik Gerald Ford prekršio je taj zakon zapo- 
vjedivši napad na kambodžanski otok i bombardiranje kambodžanskog 
gradića kao odmazdu za privremeno zadržavanje američkih pomorskih 
trgovaca s broda Mayaguez. Nije se savjetovao s Kongresom prije nego što 
je izdao zapovijedi za napad. 

Ujesen 1982. predsjednik Reagan poslao je američke marince u opasnu 
situaciju u Libanonu, u kojem je bjesnio građanski rat, ponovno ignorira- 
jući uvjete iz Zakona o ovlastima u ratu. Iduće je godine, kad su teroristi 
aktivirali bombu u njihovim vojarnama, poginulo više od dvije stotine 
tih marinaca. 

Ubrzo poslije toga, u listopadu 1983. (pri čemu neki analitičari izvode 
zaključak da je to učinjeno kako bi se skrenula pozornost s libanonske 
katastrofe), Reagan je poslao američku vojsku da napadne mali karipski 
otok Grenadu. Opet, Kongres je obaviješten, ali nije bilo savjetovanja s 
njim. Razlozi koji su američkom narodu dani za tu invaziju (službeno 
nazvanu Operacija neodložni bijes) bili su da je nedavni državni udar koji 
se dogodio na Grenadi američke građane (studente medicinskog fakulteta 
na tom otoku) izložio opasnosti; i da su Sjedinjene Američke Države primile 
hitan zahtjev od Organizacije istočnokaripskih država da interveniraju. 

Neobično oštar članak u Vew York Timesu od 29. listopada 1983., izvje- 
stitelja Bernarda Gwertzmana, u potpunosti je diskredirirao te razloge: 


Formalni zahtjev da SAD i druge prijateljske zemlje pruže vojnu pomoć 
poslala je Organizacija istočnokaripskih država prošle nedjelje na zahtjev 


Sjedinjenih Američkih Država, koje su željele pokazati dokaz da je poslan 

zahtjev da se djeluje u skladu s odredbama sporazuma te skupine zemalja. 
Formulacija je formalnog zahtjeva, međutim, skicirana u Washingtonu, a 
karipskim čelnicima prenijeli su je posebni američki izaslanici. 

I Kuba i Grenada, kada su uvidjele da su se američki brodovi zaputili 
prema Grenadi, poslale su hitne poruke u kojima obećavaju da su američki 
studenti sigurni i pozivaju ih da ne dođe do invazije. ... Nema pokazatelja 
da je američka administracija uložila odlučan napor da miroljubivo eva- 
kuira Amerikance. ... Dužnosnici su potvrdili da ne postoji sklonost da 
se pokuša pregovarati s vlastima u Grenadi. ... »Stigli smo onamo baš na 
vrijeme«, rekao je predsjednik. ... Glavno pitanje u tom sporu jest jesu li 
se Amerikanci na tom otoku zapravo nalazili u takvoj opasnosti koja bi 
opravdala invaziju. Nijedan dužnosnik nije iznio čvrsti dokaz da se prema 
Amerikancima loše postupalo ili da nisu bili u mogućnosti otići ako su 
to željeli. 


Glavni je razlog za tu invaziju, rekao je Gwertzmanu jedan visokorangi- 
rani američki dužnosnik, da Sjedinjene Američke Države trebaju poka- 
zati (odlučne prevladati osjećaj poraza u Vijetnamu) da su doista moćna 
nacija: »Od kakve su koristi manevri i pokazivanja sile, ako ih nikad ne 
upotrebljavate?« 

Poveznica između američke vojne intervencije i promocije kapitali- 
stičkog poduzetništva oduvijek je bila osobito sirova na Karibima. Što 
se tiče Grenade, članak u Wa// Street Journalu osam godina poslije vojne 
invazije (29. listopada 1991.) govorio je o »invaziji banaka« i primijetio da 
St. Georges, glavni grad Grenade, sa 7500 stanovnika ima 118 offshore- 
banaka, jedna na svakih 64 stanovnika. »St. George's je postao Casablanca 
Kariba, brzorastuće utočište za pranje novca, izbjegavanje poreza i raznovrsne 
financijske prijevare. ...« 

Poslije proučavanja različitih američkih vojnih intervencija politolog 
Stephen Shalom (Zmperial Alibis) zaključio je da su ljudi u napadnutim 
zemljama umrli »ne zato da bi se spasilo američke državljane, koji bi bili 
kudikamo sigurniji bez američke intervencije, već zato da bi Washington 
mogao učiniti jasnim da on vlada Karibima i da se spreman upustiti u 
provalu nasilja kako bi nametnuo svoju volju«. Nastavio je: 


Bilo je nekih slučajeva gdje su se američki građani uistinu našli u opasnosti: 
J jeva gdj S P 
primjerice, četiri časne sestre koje su 1980. ubili vladini odredi smrti u 


El Salvadoru. Međutim ondje nije bilo američke intervencije, nikakvih 

iskrcavanja marinaca, nikakvih zaštitničkih bombaških napada. Umjesto 
toga Washington je podupro režim s odredima smrti vojnom i ekonom- 
skom pomoći, vojnom obukom, dijeljenjem obavještajnih podataka i 
diplomatskom potporom. 


Povijesna uloga Sjedinjenih Američkih Država u El Salvadoru, gdje je dva 
posto stanovništva posjedovalo 60 posto zemlje, bila je osigurati da će vlade 
koje su ondje na vlasti podupirati američke poslovne interese, bez obzira 
na to koliko će to osiromašiti veliku većinu ljudi. Narodnim pobunama 
koje će zaprijetiti tim poslovnim dogovorima trebat će se suprotstaviti. 
Kada je narodni ustanak 1932. zaprijetio vojnoj vladi, Sjedinjene Američke 
Države poslale su krstaricu i dva razarača koja su čekala u blizini dok je 
vlast masakrirala trideset tisuća Salvadoraca. 

Administracija Jimmyja Cartera nije učinila ništa kako bi poništila tu 
povijest. Željela je reformu u Latinskoj Americi, ali ne revoluciju koja bi 
ugrozila američke korporativne interese. Godine 1980. Richard Cooper, 
stručnjak Ministarstva vanjskih poslova za ekonomska pitanja, Kongresu 
je rekao da je poželjna pravičnija raspodjela bogatstva. »Međutim, mi smo 
također snažno zainteresirani za nastavak glatkog funkcioniranja ekonom- 
skog sustava. ... Velike promjene u sustavu mogu ... imati važne posljedice 
za našu dobrobit.« 

U veljači 1980. katolički nadbiskup Oscar Romero iz El Salvadora poslao 
je osobno pismo predsjedniku Carteru, moleći ga da zaustavi slanje vojne 
pomoći El Salvadoru. Nedugo prije toga Nacionalna garda i Nacionalna 
policija otvorile su vatru na mnoštvo prosvjednika koje se nalazilo ispred 
gradske katedrale i ubile su dvadeset četvero ljudi. Međutim Carterova 
administracija nastavila je slati pomoć. Idućeg mjeseca na nadbiskupa 
Romera izvršen je atentat. 

Gomilalo se sve više dokaza da je taj atentat naručio Roberto D/Aubuisson, 
vođa desničara. Međutim D'Aubuisson je uživao zaštitu Nicolasa Carranze, 
zamjenika ministra obrane, koji je u to vrijeme od CIA-e godišnje dobivao 
90.000 dolara. A Elliot Abrams, ironičnom igrom sudbine pomoćnik 
državnog tajnika za ljudska prava, objavio je da D'Aubuisson »nije bio 
upleten u ubojstvo«. 

Nakon što je Reagan postao predsjednik, vojna pomoć vladi El Salvadora 
silovito je porasla. Od 1946. do 1979. ukupna vojna pomoć El Salvadoru 
iznosila je 16,7 milijuna dolara. U prvoj godini Reaganova predsjedničkog 
mandata, ta je brojka narasla na 82 milijuna dolara. 


Kongresu je bilo dovoljno neugodno zbog ubijanja u El Salvadoru da 
prije ikakva daljeg davanja pomoći zatraži da predsjednik mora službeno 
potvrditi da je došlo do napretka u ljudskim pravima. Reagan to nije 
ozbiljno shvatio. Na dan 28. siječnja 1982. pojavila su se izvješća o tome 
da je vlada počinila krvoproliće mještana u nekoliko sela. Idućeg dana 
Reagan je potvrdio da je salvadorska vlada postizala napredak u ljudskim 
pravima. Tri dana nakon te potvrde, vojnici u San Salvadoru upali su u 
kuće siromašnih ljudi, izvukli van njih dvadeset i ubili ih. 

Kada je na kraju 1983. Kongres prihvatio zakon o nastavku zahtjeva 
za tom potvrdom, Reagan je stavio veto na njega. 

Tisak je bio osobito bojažljiv i poslušan tijekom Reaganovih godina, što 
Mark Hertsgaard dokumentira u svojoj knjizi Ox Bended Knee. Kada je 
novinar Raymond Bonner nastavio izvještavati o masovnim zločinima u El 
Salvadoru, i o ulozi SAD-a, New York Times ga je uklonio s tog zadatka. Još 
1981. Bonner je izvijestio o krvoproliću nad stotinama civila u gradiću El 
Mozote, koje je počinio bataljun vojnika obučen u Sjedinjenim Američkim 
Državama. Reaganova administracija narugala se tom izvješću, međutim 
1992. tim forenzičkih antropologa započeo je s iskopavanjem kostura na 
području gdje se dogodilo krvoproliće, većinom djece; iduće godine komisija 
UN-a potvrdila je priču o krvoproliću kod El Mozote. 

Reaganova administracija, koja se uopće nije doimala uvrijeđena vojnim 
huntama što su vladale u Latinskoj Americi (Gvatemala, El Salvador, Čile) 
ako su one bile »prijateljske prema Sjedinjenim Američkim Državama«, 
jako se uzrujala kada je tiranija bila neprijateljski raspoložena, kao što je 
bila vlada Moamera Gadafija u Libiji. Godine 1986., kada su nepoznati 
teroristi bacili bombu na diskoteku u Zapadnom Berlinu, ubivši pripad- 
nika američke vojske, Bijela kuća odmah je odlučila uzvratiti. Gadafi je 
vjerojatno tijekom godina bio odgovoran za razne terorističke napade, 
međutim nije bilo stvarnih dokaza da je u ovom slučaju bio kriv. 

Reagan je odlučno naumio poslati poruku. Poslani su zrakoplovi iznad 
glavnog grada Tripolija s posebnim uputama da gađaju Gadafijevu kuću. 
Bombe su pale na napučeni grad; strani diplomati u Tripoliju procijenili su 
da je možda ubijeno stotinu ljudi. Gadafi nije bio ozlijeđen, ali je ubijena 
kći koju je posvojio. 

Profesor Stephen Shalom, analizirajući taj incident, piše (Zmpertal Alibis): 
»Ako se terorizam definira kao politički motivirano nasilje koje se poduzima 
protiv neborbenih meta, tada je jedan od najozbiljnijih incidenata međuna- 
rodnog terorizma godine bio upravo ovaj američki napad na Libiju.« 

Na početku predsjedništva Georgea Busha došlo je do najdramatičnijeg 
razvoja događaja na međunarodnoj sceni od kraja Drugog svjetskog rata. 
Godine 1989., s dinamičnim novim vođom Mihailom Gorbačovom na 
čelu Sovjetskog Saveza, dugo potiskivano nezadovoljstvo »diktaturom 
proletarijata«, za koju se pokazalo da je bila diktatura nad proletarijatom, 
eruptiralo je diljem cijelog sovjetskog bloka. 

Došlo je do masovnih demonstracija u Sovjetskom Savezu i u zemljama 
Istočne Europe kojima je dugo vremena dominirao Sovjetski Savez. Istočna 
Njemačka pristala je ujediniti se sa Zapadnom Njemačkom, a zid koji je 
razdvajao Istočni od Zapadnog Berlina, dugo vremena simbol čvrstog 
nadzora Istočne Njemačke nad svojim građanima, bio je demoliran u pri- 
sutnosti neobuzdano ushićenih građana obje Njemačke. U Čehoslovačkoj 
se pojavila nova vlada, na čelu s dramatičarom i bivšim zatvorenim 
disidentom po imenu Vaclav Havel. U Poljskoj, Bugarskoj, Mađarskoj, 
pojavilo se novo vodstvo, koje je obećavalo slobodu i demokraciju. I ono 
što je iznimno, sve se to dogodilo bez građanskog rata, kao reakcija na 
golemi narodni zahtjev. 

U Sjedinjenim Američkim Državama Republikanska je stranka tvrdila 
da su tvrdolinijaška politika Ronalda Reagana i povećanje vojnih troškova 
doveli do pada Sovjetskog Saveza. No ta je promjena počela znatno prije, 
poslije Staljinove smrti 1953., a osobito s vodstvom Nikite Hruščova. 
Inicirana je zapanjujuće otvorena rasprava. 

Međutim kontinuirana tvrdolinijaška politika Sjedinjenih Američkih 
Država postala je prepreka za dalju liberalizaciju, prema riječima bivšeg 
veleposlanika u Sovjetskom Savezu Georgea Kennana, koji je napisao da 
je »opći učinak hladnoratovskog ekstremizma bio odgoditi umjesto ubrzati 
veliku promjenu koja je snašla Sovjetski Savez na kraju 1980-ih«. Dok su 
tisak i političari u Sjedinjenim Američkim Državama likovali zbog sloma 
Sovjetskog Saveza, Kennan je istaknuo da američke političke smjernice 
nisu samo odgodile taj slom, već su se hladnoratovske političke smjernice 
nastavile sa zastrašujućom cijenom za američki narod: 


Platili smo s četrdeset godina enormnih i inače nepotrebnih vojnih troškova. 
Platili smo putem razvijanja nuklearnog naoružanja do točke na kojoj je 
golemi i beskorisni nuklearni arsenal postao (i ostaje danas) opasnost za 


sam prirodni okoliš planeta. ... 

Iznenadni slom Sovjetskog Saveza političko vodstvo Sjedinjenih Američkih 
Država ostavio je nepripremljenim. Poduzete su vojne intervencije u Koreji 
i Vijetnamu uz golem gubitak života, također na Kubi i u Dominikanskoj 
Republici, a ogromne količine vojne pomoći davane su po cijelom svijetu 
— Europi, Africi, Latinskoj Americi, Srednjem istoku, Aziji — pod pretpo- 
stavkom da je to bilo potrebno kako bi se izašlo na kraj s komunističkom 
prijetnjom koja je dolazila iz Sovjetskog Saveza. Nekoliko bilijuna dolara 
uzeto je od američkih građana u obliku poreza kako bi se održao golem 
nuklearni i nenuklearni arsenal i vojne baze diljem cijelog svijeta — sve se 
to primarno opravdavalo »sovjetskom prijetnjom«. 

Tu se dakle pojavila prilika za Sjedinjene Američke Države da rekonstru- 
iraju svoju vanjsku politiku i da iz proračuna godišnje oslobode milijarde 
dolara koje bi se iskoristile za konstruktivne, zdrave projekte. 

Međutim to se nije dogodilo. Zajedno s likovanjem »pobijedili smo u 
Hladnom ratu« došla je neka vrsta panike: »Što možemo učiniti kako bismo 
održali naš vojni establišment?« 

Tada je postajalo jasnije, iako se u to sumnjalo, da se vanjska politika 
Sjedinjenih Američkih Država nije jednostavno zasnivala na postojanju 
Sovjetskog Saveza, već ju je motivirao strah od revolucije u različitim 
dijelovima svijeta. Radikalni društveni kritičar Noam Chomsky dugo je 
smatrao da »su tvrdnje o ugroženoj sigurnosti velikim dijelom bile lažne, dok 
je hladni rat poslužio kao konstrukt koji je imao opravdati iskorjenjivanje 
nezavisnog nacionalizma — bilo u Europi, Japanu ili u zemljama Trećeg 
svijeta«30 (World Orders Old and Neu). 

Strah od »neovisnog nacionalizma« bio je sadržan u tome da će to ugro- 
ziti moćne američke ekonomske interese. Revolucije u Nikaragvi, Kubi, 
EI Salvadoru ili Čileu bile su prijetnje za United Fruit, Anaconda Copper, 
International Telephone and Telegraph i druge. Prema tome, intervencije u 
inozemstvu koje se javnosti prikazivalo kao da su »u nacionalnom interesu« 
zapravo su se poduzimale zbog posebnih interesa, za što se od američkog 
naroda tražilo da žrtvuje svoje sinove i svoje dolare iz poreza. 

CIA je tada morala dokazati da je i dalje potrebna. New York Times je 
(4. veljače 1992.) objavio da »u svijetu u kojem je poslijeratni neprijatelj 
prestao postojati, CIA i šačica njenih sestrinskih agencija, zajedno s njihovim 
satelitima vrijednima milijardu dolara i brdima dokumenata, na neki način 
mora ostati relevantna u umovima Amerikanaca«. 


30 Noam Chomsky. Stari | novi svjetski poretci, Naklada Jesenski i Turk, Zagreh 2004., str. 44 

Vojni proračun ostao je golem. Hladnoratovski proračun od 300 mili- 
jardi dolara smanjen je za sedam posto, na 280 milijardi dolara. Načelnik 
Združenog stožera američke vojske Colin Powell izjavio je: »Želim zastrašiti 
ostatak svijeta tako da protrne. Ne kažem to na ratoboran način.« 

Kako bi dokazala da je divovski vojni establišment i dalje potreban, 
Bushova je administracija, u svom četverogodišnjem mandatu, pokrenula 
dva rata: onaj »maleni« protiv Paname i masivni protiv Iraka. 

Došavši na vlast 1989., Georgeu Bushu postalo je neugodno zbog 
novog drskog držanja panamskog diktatora generala Manuela Noriege. 
Noriegin režim bio je korumpiran, brutalan, autoritaran, ali su predsjednik 
Reagan i potpredsjednik Bush to previdjeli zato što je Noriega bio koristan 
Sjedinjenim Američkim Državama. On je s CIA-om surađivao na mnoge 
načine, kao što je nuđenje Paname kao baze za operacije kontraša protiv 
vlade sandinista iz Nikaragve i sastanci s pukovnikom Oliverom Northom 
kako bi raspravili mete za sabotažu u Nikaragvi. Kada je bio ravnatelj 
CIA-e, u razdoblju 1976. — 1977., Bush je štitio Noriegu. 

Međutim 1987. Noriegina se korisnost iscrpila, njegove aktivnosti u 
trgovini drogom postale su javno poznate, a on je postao podesna meta 
za administraciju koja je željela dokazati da Sjedinjene Američke Države, 
očigledno nesposobne uništiti Castrov režim, sandiniste ili revolucionarni 
pokret u El Salvadoru, još uvijek drže vlast na Karibima. 

Tvrdeći da su željele Noriegu izvesti pred sud kao trgovca drogom (u 
Floridi je protiv njega bila podignuta takva optužnica) te da su trebale zaštititi 
američke građane (članu vojnog osoblja i njegovoj supruzi prijetili su panamski 
vojnici), Sjedinjene Američke Države napale su Panamu u prosincu 1989. s 
26.000 vojnika. 

Bila je to brza pobjeda. Noriegu su uhvatili i doveli u Floridu da odgo- 
vara pred sudom (koji ga je poslije proglasio krivim i poslao u zatvor). 
Međutim tijekom invazije bombardirane su četvrti u Panama Cityju i 
ubijene su stotine, možda tisuće civila. Procjenjuje se da je 14.000 ljudi 
postalo beskućnicima. Pisac Mark Hertsgaard primijetio je da čak iako je 
službena brojka koju je iznio Pentagon o nekoliko stotina civilnih žrtava 
bila točna, to je značilo da je SAD u Panami ubio onoliko ljudi koliko ih 
je ubila kineska vlada u svom zloglasnom napadu na studentske demon- 
strante na Trgu Tiananmen u Pekingu šest mjeseci prije toga. U Panami je 
instaliran novi predsjednik prijateljski naklonjen Sjedinjenim Američkim 
Državama, ali su siromaštvo i nezaposlenost ostali, a /Vew York Times je 

1992. izvijestio da invazija i uklanjanje Noriege »nisu uspjeli zaustaviti 
protok nezakonitih narkotika kroz Panamu«. 

Sjedinjene su Američke Države, međutim, uspjele u jednom od svojih 
ciljeva, ponovno učvrstiti snažni utjecaj nad Panamom. Times je izvijestio: 
»Predsjednik [Paname] i njegovi ključni savjetnici i američki veleposlanik 
Deane Hinton jednom tjedno zajedno doručkuju na sastanku koji mnogi 
Panamci smatraju mjestom na kojem se donose važne odluke.« 

Liberalni demokrati (John Kerry i Ted Kennedy iz Massachusettsa i 
mnogi drugi) javno su iskazali svoju potporu toj vojnoj akciji. Demokrati 
su bili vjerni svojoj povijesnoj ulozi podupiratelja vojne intervencije, željni 
pokazati da je vanjska politika bila dvostranačka. Činili su se odlučnima 
pokazati da su bili čvrsti (ili bezobzirni) kao i republikanci. 

Međutim operacija u Panami bila je premalih razmjera da bi se njome 
postiglo ono što su Reagan i Bush žarko željeli: prevladati gnušanje američke jav- 
nosti, od vremena Vijetnama, prema inozemnim vojnim intervencijama. 

Dvije godine poslije, Zaljevski rat protiv Iraka predstavljao je takvu 
priliku. Irak je, pod okrutnom diktaturom Saddama Husseina, okupirao 
svog malog ali naftom bogatog susjeda Kuvajt u kolovozu 1990. 

Georgeu Bushu u tom je trenutku bilo potrebno nešto što će podići njegovu 
popularnost među američkim glasačima. Washington Post je (16. listopada 
1990.) na naslovnici objavio naslov: »Ankete pokazuju sunovrat povjerenja 
javnosti: Bushova popularnost pada«. Post je izvijestio (28. listopada): »Neki 
promatrači u njegovoj stranci brinu se da će predsjednik biti prisiljen upustiti 
se u borbu kako bi spriječio daljnju eroziju biračke potpore kod kuće.« 

Na dan 30. listopada donesena je tajna odluka o ratu protiv Iraka. 
Ujedinjeni narodi reagirali su na invaziju Kuvajta uvođenjem sankcija 
protiv Iraka. Jedan za drugim svjedoci pred kongresnim povjerenstvima 
potvrdili su u jesen 1990. da su sankcije djelovale i da se trebaju nastaviti. 
Tajno CIA-ino svjedočenje pred Senatom potvrdilo je da su se irački uvoz 
i izvoz zbog sankcija smanjili za više od 90 posto. 

Međutim nakon što su izbori u studenom demokratima donijeli pred- 
nost u Kongresu, Bush je udvostručio američke vojne snage u Zaljevu na 
500.000 ljudi, stvarajući ono što je tada očigledno bila ofenzivna sila umjesto 
one defanzivne. Prema Elizabeth Drew, autorici koja piše u New Yorkeru, 
Bushov savjetnik John Sununu »ljudima je govorio da će kratki uspješni 
rat biti suho zlato za predsjednika i da će jamčiti njegov reizbor«. 

Povjesničar Jon Wiener, analizirajući domaći kontekst odluke o ratu 
ubrzo poslije njezina donošenja, napisao je da je »Bush napustio sankcije 

i odabrao rat zato što je njegov vremenski okvir bio politički zadan pri- 
bližavanjem predsjedničkih izbora 1992«. 

To i dugotrajna želja Amerike da ima odlučujuću riječ u nadziranju naftnih 
resursa na Srednjem istoku bili su ključni elementi pri donošenju odluke 
da se ide u rat protiv Iraka. Ubrzo poslije rata, nakon što su se zastupnici 
trinaest zemalja proizvođača nafte trebali okupiti u Ženevi, poslovni dopisnik 
New York Timesa napisao je: »Na temelju svoje vojne pobjede Sjedinjene 
Američke Države vjerojatno će imati više utjecaja u Organizaciji zemalja 
izvoznica nafte nego što ga je ikad imala ijedna industrijska zemlja.« 

Međutim ti motivi nisu izneseni pred američku javnost. Njoj je rečeno 
da Sjedinjene Američke Države žele osloboditi Kuvajt od iračke okupacije. 
Vodeći mediji držali su se toga kao razloga rata, a da nisu zabilježili da su 
druge zemlje bila napadnute pri čemu Sjedinjene Američke Države nisu 
pokazale takvu zabrinutost (Indonezija je napala Istočni Timor, Irak je 
napao Iran, Izrael je napao Libanon, Južna Afrika napala je Mozambik; da 
ne kažemo ništa o zemljama koje su napale Sjedinjene Američke Države 
— Grenadi, Panami). 

Opravdanje koje se činilo najteže za ignorirati bilo je da je Irak bio na 
putu da izgradi nuklearnu bombu, međutim dokaz za to bio je vrlo slab. 
Prije krize zbog Kuvajta, zapadni obavještajni izvori ocijenili su da bi Iraku 
bilo potrebno tri do deset godina da izgradi nuklearno oružje. Čak i ako je 
Irak mogao izgraditi bombu za godinu ili dvije, što je bila najpesimističnija 
procjena, on nije imao sustav lansiranja kojim bi je ikamo mogao poslati. 
Uz to Izrael je već imao nuklearno oružje. A Sjedinjene Američke Države 
imale su možda 30.000 komada takvog oružja. Bushova se administracija 
jako trudila razviti paranoju u zemlji vezano uz iračku bombu koja još 
uvijek nije postojala. 

Bush se činio odlučnim krenuti u rat. Bilo je nekoliko prilika da se 
pregovorima utvrdi iračko povlačenje iz Kuvajta odmah poslije invazije, 
uključujući irački prijedlog o kojem je 29. kolovoza izvijestio dopisnik Knut 
Royce iz Newsdaya. Međutim nije bilo reakcija iz Sjedinjenih Američkih 
Država. Kada je državni tajnik James Baker otputovao u Ženevu da se 
sastane s iračkim ministrom vanjskih poslova Tariqom Azizom, upute od 
Busha bile su »nema pregovora«. 

Unatoč mjesecima opominjanja iz Washingtona o opasnosti Saddama 
Husseina, rezultati anketa pokazivali su da je manje od polovine javnosti 
bilo naklonjeno vojnoj akciji. 

U siječnju 1991. Bush je, očigledno osjećajući potrebu za potporom, 
od Kongresa zatražio da mu da ovlasti da započne rat. To nije bila objava 
rata kakvu je zahtijevao Ustav; međutim od vremena Koreje i Vijetnama 
čini se da je ta ustavna odredba bila mrtvo slovo na papiru, a na to nisu 
intervenirali čak ni »strogi konstrukcionisti« iz Vrhovnog suda koji su se 
ponosili time što tekst Ustava uzimaju doslovno i ozbiljno. 

Debata u Kongresu bila je živa. (U jednom trenu govor u Senatu pre- 
kinuli su prosvjednici na balkonu koji su izvikivali: »Nema krvi za naftu!« 
Te su prosvjednike stražari izgurali van.) Vjerojatno je Bush bio siguran 
da ima dovoljno glasova, jer bi on bio pokrenuo napad i bez odobrenja 
Kongresa; na kraju krajeva, presedan za ignoriranje Kongresa i Ustava 
postavljen je u Koreji, Vijetnamu, Grenadi i Panami. 

Senat je izglasao vojnu akciju sa samo nekoliko glasova viška. Zastupnički 
je dom podupro tu rezoluciju s većom većinom. Međutim nakon što je Bush 
zapovjedio napad na Irak, oba doma, sa samo nekoliko otpadnika, i demokrata 
i republikanaca, izglasala su da se »podupre rat i da se podupre vojska«. 

Bilo je to sredinom siječnja 1991., nakon što je Saddam Hussein odbacio 
ultimatum da napusti Kuvajt, kada je SAD pokrenuo svoj zračni rat protiv Iraka. 
Dano mu je ime Pustinjska oluja. Vlada i mediji izmislili su sliku impresivne 
vojne sile, međutim Irak je bio daleko od toga. Američko je zrakoplovstvo 
imalo potpuni nadzor nad zrakom i moglo je bombardirati po volji. 

Ne samo to, američki su dužnosnici praktički imali potpuni nadzor 
nad radiovalovima. Američku javnost osvojile su televizijske fotografije 
»pametnih bombi« i samouvjerene tvrdnje da su laserske bombe savršenom 
preciznošću bile navođene na vojne ciljeve. Vodeće televizijske mreže te su 
tvrdnje prikazale bez pitanja ili kritike. 

Pouzdanje u »pametne bombe« koje pošteđuju civile možda treba pripisati 
mijeni u javnom mnijenju, od toga da je bilo jednako podijeljeno po pitanju 
odlaska u rat, do možda 85 posto potpore invaziji. Možda je najvažnije u 
pridobivanju javne potpore bilo to što se, kad je američka vojska započela 
borbena djelovanja, mnogim ljudima koji su se prije protivili ratu činilo da 
je njegovo kritiziranje sada značilo izdaju vojnika koji su bili ondje. Diljem 
cijele zemlje žute vrpce isticane su kao simbol potpore snagama u Iraku. 

Ustvari javnost je bila prevarena glede toga koliko su »pametne« bile 
bombe koje su bacane na iračke gradove. Nakon razgovora s bivšim obavje- 
štajnim časnicima i časnicima ratnog zrakoplovstva, dopisnik bostonskog 
Globea izvijestio je da je vjerojatno 40 posto laserski navođenih bombi 
bačeno u operaciji Pustinjska oluja promašilo svoje ciljeve. 

John Lehman, ministar mornarice za vrijeme predsjednika Reagana, 
procijenio je da je bilo tisuće civilnih žrtava. Pentagon o tome službeno 
nije imao nikakve brojke. Visokorangirani dužnosnik iz Pentagona rekao je 
Globeu: »Istinu govoreći, mi se zapravo ne usredotočujemo na to pitanje.« 

Reutersova vijest iz Iraka opisala je razaranje hotela sa sedamdeset tri 
sobe u gradiću južno od Bagdada i citirala je egipatskog svjedoka: »Pogodili 
su hotel, prepun obitelji, i onda su se vratili kako bi ga ponovno pogodili.« 
Reuters je izvijestio da se u zračnim napadima na Irak prvo koristilo laserski 
navođenim bombama, međutim u roku od nekoliko tjedana ti su napadi 
prepušteni zrakoplovima B-52, koji su nosili konvencionalne bombe, što 
je značilo još bombardiranja bez razlikovanja mete. 

Američkim je novinarima bilo zabranjeno da rat vide izbliza, a njihove 
redakcijske vijesti bile su podložne cenzuri. Očigledno se sjećajući kako je 
izvještavanje tiska o civilnim žrtvama utjecalo na javno mnijenje tijekom 
Vijetnamskog rata, američka vlada ovaj put nije htjela ništa riskirari. 

Izvjestitelj Washington Posta požalio se na kontrolu informacija pišući 
(22. siječnja 1991.): 


Bombardiranje je uključivalo ... desetke bombardera B-52 koji su letjeli 
na velikim visinama, opremljeni golemim, nenavođenim streljivom. 
Međutim Pentagon nije dopustio intervjue s pilotima iz zrakoplova B-52, 
nije pokazivao videovrpce s njihovim akcijama niti je odgovorio na bilo 
koje pitanje o operacijama ratnog zrakoplovstva koje je najsmrtonosnije 
i najnetočnije u zračnoj floti s više od 2000 američkih i savezničkih zra- 


koplova u području Perzijskog zaljeva. ... 


Sredinom veljače američki su zrakoplovi bacili bombe na sklonište od 
zračnih napada u Bagdadu u četiri ujutro, ubivši 400 do 500 ljudi. Izvjestitelj 
Associated Pressa koji je bio jedan od nekolicine kojemu su dopustili da 
ode na poprište događaja rekao je: »Većina pronađenih tijela bila je pou- 
gljena ili osakaćena onkraj granica prepoznarljivosti. Neka su očito bila 
dječja.« Pentagon je tvrdio da je to bila vojna meta, međutim izvjestitelj 
AP-a s mjesta događaja je izjavio: »Nikakvog dokaza o bilo kakvoj vojnoj 
prisutnosti nije se moglo vidjeti u ruševinama.« Drugi novinari koji su 
pregledali isto to mjesto događaja složili su se s tim. 

Poslije rata petnaest šefova washingtonskih novinskih redakcija požalio 
se u zajedničkoj izjavi da je Pentagon provodio »praktički totalni nadzor 
... nad američkim tiskom« tijekom Zaljevskog rata. 

Međutim dok se to događalo, vodeći televizijski komentatori vijesti 
ponašali su se kao da su radili za američku vladu. Primjerice dopisnik CBS-a 
Dan Rather, vjerojatno najviđeniji od televizijskih novinara, izvještavao je 
iz Saudijske Arabije o filmu koji je pokazivao lasersku bombu (ovu je bacilo 
britansko ratno zrakoplovstvo koje je pomagalo u američkom ratu) kako 
pogađa tržnicu i ubija civile. Ratherov jedini komentar bio je: »Možemo biti 
sigurni da će Saddam Hussein od ovih žrtava napraviti propagandu.« 

Kada je ruska vlada pokušala pregovorima rat privesti kraju, izvodeći 
Irak iz Kuvajta prije nego što će započeti kopneni rat, vodeći dopisnik 
CBS-a Lesley Stahl postavio je pitanje jednom drugom novinaru: »Nije li 
to scenarij iz noćne more? Je'l nas Sovjeti to pokušavaju zaustaviti?« (Ed 
Siegel, TV izvjestitelj za bostonski G/obe, 23. veljače 1991.) 

Posljednji stadij rata, jedva šest tjedana poslije njegova početka, bio je 
kopneni napad koji, nalik zračnom ratu, praktički nije nailazio ni na kakav 
otpor. Nakon što je pobjeda bila sigurna a cijela iračka vojska u bijegu, 
američki su zrakoplovi nastavili bombardirati vojnike koji su tijekom povla- 
čenja zakrčili autoput izvan Kuwait Cityja. Izvjestitelj je taj prizor opisao 
kao »plamteći pakao ... jezivo svjedočanstvo. ... Prema istoku i zapadu po 
pijesku leže tijela onih koji bježe«. 

Profesor vojne povijesti s Yalea Michael Howard, pišući u New York Timesu 
(28. siječnja 1991.), s odobravanjem je citirao vojnog stratega Clausewitza: 
»Činjenica da je krvavi pokolj užasan čin mora nas natjerati da rat ozbilj- 
nije shvatimo, ali nam to ne pruža izgovor da postupno otupljujemo svoje 
mačeve u ime humanosti.« Howard je nastavio rekavši: »U tom sukobu 
volja, temeljna misao ostaje spremnost da se ubije i bude ubijen. ...« 

Ljudske posljedice rata postale su šokantno jasne poslije njegova kraja, 
nakon što je otkriveno da su bombardiranja Iraka uzrokovala glad, bolest 
i smrt desetaka tisuća djece. UN-ov tim koji je obišao Irak odmah poslije 
rata izvijestio je da je »nedavni sukob izazvao gotovo apokaliptične poslje- 
dice za infrastrukturu. ... Većina sredstava za održavanje modernog života 
razorena je ili je vrlo oskudna ...«. 

Harvardski medicinski tim, izvještavajući u svibnju, izjavio je da je 
smrtnost djece oštro narasla i da je u prva četiri mjeseca te godine (rat je 
trajao od 15. siječnja do 28. veljače) umrlo 55.000 djece više nego u istom 
tom razdoblju prethodne godine. 

Ravnatelj pedijatrijske bolnice u Bagdadu rekao je izvjestitelju New York 
Timesa da je električna energija onesposobljenja u prvoj noći bombaških 
napada: »Majke su izvukle svoju djecu iz inkubatora, izvadile su intravenozne 

cjevčice iz njihovih ruku. Drugu su uklonile iz šatora s kisikom i otrčale 
u podrum, gdje nije bilo grijanja. U prvih 12 sati bombardiranja izgubio 
sam više do 40 prerano rođene djece.« 

Iako su američki dužnosnici i tisak tijekom rata Saddama Husseina 
opisivali kao novog Hitlera, rat je završio ubrzo poslije marša u Bagdad, 
ostavljajući Husseina na vlasti. Činilo se da su ga Sjedinjene Američke 
Države htjele oslabiti, ali ne i eliminirati, kako bi ga zadržale kao pre- 
vagu protiv Irana. U godinama prije Zaljevskog rata Sjedinjene Američke 
Države prodavale su oružje i Iranu i Iraku, a u različita su vremena više 
pogodovale jednoj ili drugoj strani, što je bio dio tradicionalne strategije 
o »ravnoteži moći«. 

Stoga, nakon što je rat završio, Sjedinjene Američke Države nisu podu- 
prle iračke disidente koji su htjeli srušiti režim Saddama Husseina. Vijest 
New York Timesa iz Washingtona, datirana 26. ožujka 1991., prenijela 
je: »Predsjednik Bush, prema službenim izjavama i današnjim privatnim 
brifinzima, odlučio je dopustiti predsjedniku Saddamu Husseinu da 
uguši pobune u svojoj zemlji bez američke intervencije, umjesto da riskira 
podjelu Iraka.« 

To je kurdsku manjinu, koja se bunila protiv Saddama Husseina, 
ostavilo bespomoćnom. A antihuseinski elementi u iračkoj većini također 
su ostali visjeti u zraku. Washington Post je izvijestio (3. svibnja 1991.): 
»Najviše prebjega iz iračke vojske bilo je prilikom povlačenja u ožujku na 
vrhuncu kurdske pobune, ali se to nikad nije uistinu ostvarilo jer su časnici 
zaključili da SAD neće poduprijeti ustanak. ...« 

Čovjek koji je bio savjetnik za nacionalnu sigurnost Jimmyja Cartera, 
Zbingniew Brzezinski mjesec dana poslije kraja Zaljevskog rata dao je 
hladnu ocjenu plusova i minusa tog događanja. »Dobici su neporecivo 
impresivni. Prvo, eklarantan čin agresije bio je odbijen i kažnjen. ... Drugo, 
postoji vjerojatnost da će se američka vojna moć odsad pa nadalje shvaćati 
ozbiljnije. ... Treće, Srednji istok i područje Perzijskog zaljeva sada su jasno 
američka sfera utjecaja.« 

Brzezinski je, međutim, bio zabrinut zbog »nekih negativnih posljedica«. 
Jedna od njih bila je da »sam intenzitet zračnog napada na Irak uzrokuje 
zabrinutost da se na vođenje rata može početi gledati kao na dokaz da 
Amerikanci arapske živote smatraju bezvrijednima. ... A to potiče moralno 
pitanje o razmjernosti reakcije«. 

Njegova tvrdnja o arapskim životima koje se smatra »bezvrijednima« 
posebno je istaknula činjenicu da je rat izazvao ružni val antiarapskog 

rasizma u Sjedinjenim Američkim Državama, pri čemu se Araboamerikance 
vrijeđalo, premlaćivalo ili im se prijetilo smrću. Pojavile su se naljepnice na 
branicima automobila na kojima je pisalo »Ne kočim za Iračane«. Arapsko- 
američki poslovni čovjek bio je pretučen u Toledu u Ohiu. 

Odmjerena Brzezinskijeva ocjena Zaljevskog rata može se uzeti kao 
bliska gledištu koje zastupa Demokratska stranka. Pristajala je uz gledište 
Bushove administracije. Ona je bila zadovoljna postignutim. Imala je neke 
nedoumice glede civilnih žrtava. Ali to je nije učinilo opozicijom. 

Predsjednik Bush bio je zadovoljan. Po završetku rata, u radijskoj je 
emisiji obznanio: »Sablast Vijetnama zauvijek je pokopana ispod pustinj- 
skog pijeska Arapskog poluotoka.« 

Tisak vodećih krugova društva s tim se jako složio. Dva vodeća novinska 
časopisa, Zime i Newsweek, objavila su specijalna izdanja koja su slavila 
pobjedu u ratu, zabilježivši samo nekoliko stotina američkih žrtava, bez 
ikakvog spominjanja iračkih žrtava. U uvodniku New York Timesa (30. 
ožujka 1991.) stajalo je: »Američka pobjeda u Perzijskom ratu ... pružila je 
posebnu zadovoljštinu američkoj vojsci, koja je briljantno iskoristila svoju 
vatrenu moć i pokretljivost, a istodobno je izbrisala sjećanja na svoje mučne 
nevolje u Vijetnamu.« 

Crna pjesnikinja iz Berkeleyja u Kaliforniji June Jordan imala je drugačije 
gledište: »Pretpostavljam da vam je to isti šut kao i crack, i ne traje dugo.« 

““Nespominjani otpor 


U PRVOJ POLOVINI 1990-IH autor iz časopisa Vew 
Republic, pišući pozitivni osvrt u New York Timesu o knjizi čija je tema 
utjecaj opasno nedomoljubnih elemenata među američkim intelektual- 
cima, upozorio je svoje čitatelje na postojanje »permanentno adverzativne 
kulture« u Sjedinjenim Američkim Državama. 

Bilo je to točno zapažanje. Unatoč političkom konsenzusu demokrata 
i republikanaca u Washingtonu, koji je određivao ograničenja američke 
reforme osiguravajući funkcioniranje kapitalizma, da će se nastaviti održavati 
nacionalna vojna moć, da će bogatstvo i moć ostati u rukama nekolicine, 
postojali su milijuni Amerikanaca, vjerojatno deseci milijuna, koji su odbijali, 
bilo aktivno bilo potiho, pristati na to. Mediji njihove aktivnosti uglavnom 
nisu spominjali. Oni su činili »permanentnu adverzativnu kulturu«. 

Demokratska stranka bila je pristupačnija za te Amerikance, o čijim 
je glasovima ovisila. Međutim je njezina pristupačnost bila ograničena 
vlastitim sužanjstvom korporativnim interesima, a njezine reforme unutar 
zemlje ozbiljno su bile ograničene ovisnošću sustava o militarizmu i ratu. 
Zato je rat protiv siromaštva predsjednika Lyndona Johnsona tijekom 
šezdesetih postao žrtva rata u Vijetnamu, a Jimmy Carter nije mogao otići 
predaleko sve dok je insistirao na golemoj potrošnji novca na vojsku, čiji 
je velik dio išao u daljnje gomilanje nuklearnog oružja. 

Budući da su ta ograničenja postala jasna u Carterovom mandatu, počeo 
se razvijati mali ali odlučni pokret protiv nuklearnog oružja. Njegove pionire 
činila je mala skupina kršćanskih pacifista koji su bili aktivni u borbi protiv 
Vijetnamskog rata (među njima su bili bivši svećenik Philip Berrigan i nje- 
gova supruga Elizabeth McAlister, bivša opatica). Uvijek iznova, članovi te 
skupine bili bi hapšeni zbog uključivanja u nenasilne proteste protiv nukle- 
arnog rata kod Pentagona i Bijele kuće — ometanjem posjeda na zabranjenim 


područjima, izlijevanjem svoje krvi na simbole ratnog stroja. 

Godine 1980. mala izaslanstva mirovnih aktivista iz svih dijelova zemlje 
održala su niz demonstracija pred Pentagonom, na kojima je više od tisuću 
ljudi uhićeno zbog postupaka nenasilnoga građanskog neposluha. 

U rujnu te godine Philip Berrigan, njegov brat Daniel (jezuitski svećenik 
i pjesnik), Molly Rush (majka šestero djece), Anne Montgomery (opatica i 
savjetnica mladim bjeguncima i prostitutkama na Manhattanu) i četvero 
njihovih prijatelja zaobišli su čuvare u Glavnoj elektrani u mjestu King of 
Prussia, u Pennsylvaniji, gdje su se proizvodile raketne glave za nuklearne 
projektile. Upotrijebili su maljeve da razbiju dvije od tih raketnih glava 
i razmazali su svoju krv po dijelovima projektila, nacrtima i namještaju. 
Nakon što su bili uhićeni te osuđeni na deset godina zatvora, rekli su da 
su pokušali slijediti primjer na koji je ukazivala Biblija, da se mačeve pre- 
oblikuje u plugove. 

Upozorili su na golema doznačivanja novca poreznih obveznika kor- 
poracijama koje proizvode naoružanje: »G. E. iz državne riznice tjedno 
izvlači tri milijuna dolara — ogromna krađa od siromašnih.« Prije njihova 
suđenja (postali su poznati kao Osmorica plugova), Daniel Berrigan u 
Catholic Workeru je napisao: 


Ne poznajem siguran način predviđanja kamo će stvari krenuti odavde, 
hoće li drugi čuti i reagirati ili kako će se brzo ili sporo to dogoditi. Ili taj 
čin neće preporoditi druge, doći će do neumoljiva zastoja, njegovi će akteri 
biti stigmatizirani ili odbačeni kao budale. Treba to otrpjeti i riskirati. 


Ustvari, pokret nije zastao. Tijekom idućeg desetljeća razvio se nacio- 
nalni pokret protiv nuklearnog oružja, od malog broja muškaraca i žena 
koji su bili voljni otići u zatvor kako bi druge natjerali da zastanu i pomisle 
na milijune Amerikanaca prestravljene mišlju o nuklearnom holokaustu, 
ogorčene na milijarde dolara koje se troše na naoružanje dok su ljudima 
trebale najosnovnije životne potrepštine. 

Čak su i porotnici iz pensilvanijske srednje klase koji su osudili Osmoricu 
plugova pokazali iznimnu solidarnost s njihovim djelima. Jedan porotnik, 
Michael DeRosa, rekao je novinaru: »Nisam mislio da su stvarno htjeli 
počiniti zločin. Hrjeli su izraziti prosvjed.« Jedna druga porotnica, Mary 
Ann Ingram, rekla je da je porota raspravljala o tome: »Mi ih ... stvarno 
ne želimo okriviti ni zbog čega. Ali smo to morali učiniti zbog načina na 
koji je sudac rekao da ono što možete iskoristiti jest ono što dobijete prema 
zakonu.« Dodala je: »Ti ljudi nisu zločinci. Ovo su ljudi koji pokušavaju 

učiniti nešto dobro za zemlju. Međutim sudac je rekao da bit nije u 
nuklearnom oružju.« 

Reaganov golemi vojni proračun izazvat će nacionalni pokret protiv 
nuklearnog oružja. Tijekom izbora iz 1980. koji su ga doveli na položaj 
predsjednika, lokalni referendumi u tri okruga u zapadnom Massachusettsu 
glasačima su dopustili da kažu vjeruju li u uzajamni sovjetsko-američki 
prestanak testiranja, proizvodnje i razmještanja cjelokupnog nuklearnog 
naoružanja i žele li da Kongres ta sredstva umjesto toga namijeni civilnoj 
uporabi. Dvije mirovne skupine mjesecima su radile na toj kampanji i sva 
su tri okruga prihvatila tu rezoluciju (s 94.000 naspram 65.000 glasova), 
čak i oni koji su glasovali za Reagana kao predsjednika. Slični referendumi 
dobili su većinu glasova između 1978. i 1981. u San Franciscu, Berkeleyju, 
Oaklandu, Madisonu i Detroitu. 

Žene su bile u prvim redovima tog novog antinuklearnog pokreta. 
Randall Forsberg, mlada stručnjakinja za nuklearna oružja, organizirala 
je Vijeće za zamrzavanje uporabe nuklearnog oružja, čiji se jednostavan 
program — uzajamno sovjetsko-američko zamrzavanje proizvodnje novih 
nuklearnih oružja — počeo širiti cijelom zemljom. Ubrzo nakon Reaganova 
izbora dvije tisuća žena okupilo se u Washingtonu, marširalo do Pentagona 
i okružilo ga u velikom prstenu, povezujući se rukama ili su se raširile 
držeći krajeve marama svijetlih boja. Zbog blokiranja ulaza u Pentagon 
uhićeno je stotinu četrdeset žena. 

Mala skupina liječnika počela je organizirati sastanke diljem zemlje kako 
bi građane poučila o medicinskim posljedicama nuklearnog rata. Oni su činili 
jezgru Liječnika za društvenu odgovornost, a dr. Helen Caldicort, predsjednica 
te skupine, postala je jedna od najmoćnijih i najrječitijih nacionalnih čelnica 
tog pokreta. Na jednom od njihovih javnih simpozija, Howard Hiatt, dekan 
Harvard School of Public Healtha, dao je zoran opis posljedica nuklearne 
bombe od dvadeset jednog megatona koja bi pala na Boston. Dva milijuna 
ljudi bi umrlo. Preživjeli bi bili spaljeni, oslijepljeni, osakaćeni. U nukle- 
arnom ratu bilo bi 25 milijuna ozbiljnih slučajeva s opeklinama u zemlji, a 
postojeće ustanove mogle bi zbrinuti samo 200 slučajeva. 

Na nacionalnom sastanku katoličkih biskupa na početku Reaganove 
administracije većina se usprotivila bilo kakvoj uporabi nuklearnog oružja. 
U studenom 1981. održani su sastanci na 151 koledžu diljem zemlje o 
temi nuklearnog rata. A na lokalnim izborima u Bostonu tog mjeseca, 
rezolucija u kojoj je zatraženo povećanje saveznih sredstava za socijalne 
programe »smanjivanjem iznosa naših dolara uplaćenih za porez koji se 

troše na nuklearno oružje i programe inozemnih intervencija« dobila je 
većinu u svakoj od 21 bostonske izborne jedinice, uključujući bjelačke i 
crnačke radničke okruge. 

Dana 12. lipnja 1982. u Central Parku u New York Cityju dogodile su se 
najveće političke demonstracije u povijesti zemlje. Gotovo milijun ljudi okupilo 
se da izrazi svoju odlučnost da se utrka u naoružanju privede kraju. 

Znanstvenici koji su radili na atomskoj bombi dodali su svoje glasove 
sve većem pokretu. George Kistiakowsky, profesor kemije na Sveučilištu 
Harvard koji je radio na prvoj atomskoj bombi i koji je poslije bio znan- 
stveni savjetnik predsjednika Eisenhowera, postao je glasnogovornik 
pokreta o razoružanju. Njegove posljednje opaske, prije smrti od raka u 
dobi od osamdeset dvije godine, pojavile su se u prosincu 1982. u uvodniku 
Bulletin of Atomic Scientista: »Kažem vam to kao moje oproštajne riječi: 
zaboravite na službene kanale. Jednostavno nema dovoljno vremena prije 
nego što svijet eksplodira. Umjesto toga usredotočite se na organiziranje, 
s tolikim mnogim drugima sličnih stavova, masovnog pokreta za mir 
kakvog nikad prije nije bilo.« 

U proljeće 1983. program zamrzavanja upotrebe nuklearnog oružja 
podržalo je 368 gradova i gradskih vijeća diljem zemlje, 444 zbora birača 
i 17 zakonodavnih tijela saveznih država i Zastupnički dom. Anketa pro- 
vedena Harrisovom metodom iz tog vremena pokazala je da je 79 posto 
stanovništva željelo dogovor o zamrzavanju nuklearnog programa sa 
Sovjetskim Savezom. Čak i među kršćanima evangelicima — skupina od 40 
milijuna ljudi za koje se pretpostavlja da su konzervativni i proreaganovski 
naklonjeni — uzorak ankete provedene po Gallupovoj metodi pokazao je 
da je 60 posto bili naklonjeno zamrzavanju nuklearnog programa. 

Godinu dana poslije velikih demonstracija u Central Parku pojavilo 
se više od tri tisuće antiratnih skupina diljem zemlje. A antinuklearni 
osjećaj odrazio se i u kulturi — u knjigama, člancima časopisa, kazališnim 
komadima, filmovima. Strastvena knjiga Jonathana Schella napisana protiv 
utrke u naoružanju The Fate of the Earth postala je nacionalni bestseler. 
Dokumentarnom filmu snimljenom u Kanadi o utrci u naoružanju Reaganova 
administracija zabranila je distribuciju u zemlji, međutim savezni je sud 
odlučio da ga se ipak pusti. 

Za manje od tri godine došlo je do iznimne promjene javnog mnijenja. 
U vrijeme Reaganova izbora nacionalistički osjećaj — izazvan nedavnom 
talačkom krizom u Iranu i ruskom invazijom na Afganistan — bio je snažan; 
Nacionalni centar za istraživanje javnog mnijenja Sveučilišta u Chicagu 

ustanovio je da je samo 12 posto anketiranih mislilo da se previše trošilo 
na oružje. Međutim kada je u proljeće 1982. napravio još jednu anketu, ta 
se brojka popela na 32 posto. A u proljeće 1983. anketa New York Timesa 
i CBS Newsa ustanovila je da je ta brojka ponovno narasla, na 48 posto. 

Antimilitaristički osjećaji izražavali su se i u otporu novačenju. Kada 
je predsjednik Jimmy Carter, reagirajući na invaziju Sovjetskog Saveza 
na Afganistan, zatražio registraciju mladih muškaraca za vojnu obvezu, 
više od 800.000 nije se pojavilo na registraciji. Jedna majka pisala je New 
York Timesu: 


Uredniku: Prije 36 godina stajala sam pred krematorijem. Najružnija sila 
na svijetu obećavala je da trebam biti uklonjena iz ciklusa života — da nikad 
ne trebam spoznati užitak davanja života. S obzirom na velike topove i 
veliku mržnju, ta je sila sebe smatrala jednakom sili života. 

Preživjela sam velike topove i sa svakim osmijehom mog sina oni postaju 
manji. Nije na meni, gospodine, da ponudim krv svoga sina kao mazivo za 
sljedeću generaciju topova. Uklanjam sebe i svog sina iz ciklusa smrti. 


Isabella Leitner 


Bivši Nixonov savjetnik Alexander Haig upozorio je u intervjuu francu- 
skom časopisu Politique Internationale da bi se u SAD-u mogle pojaviti 
okolnosti koje su predsjednika Nixona prisilile da prekine s novačenjem. 
»Na svakom kućnom pragu ima jedna Jane Fonda«, izjavio je. 

Jedan od mladića koji se odbio registrirati, James Peters, napisao je orvo- 
reno pismo predsjedniku Carteru: 


Dragi g. predsjedniče, dana 23. srpnja 1980. od mene se ... očekuje da se 
prijavim u svoj lokalni poštanski ured u svrhu registriranja u Sustav selek- 
cije za vojnu službu. Ovime vas obavještavam, g. predsjedniče, da se neću 
registrirati 23. srpnja ili u bilo koje vrijeme poslije toga. ... Iskušali smo 


militarizam i on je ljudski rod iznevjerio na svaki mogući način. 


Nakon što se našao na predsjedničkom položaju, Ronald Reagan oklijevao 
je oko ponovnog uvođenja registracije za vojnu obvezu, zato što, kao što je 
njegov ministar obrane Caspar Weinberger objasnio: »Predsjednik Reagan 
vjeruje da bi nastavak novačenja kako bi se riješili problemi s popunjava- 
njem vojnog osoblja doveo do javnih nemira usporedivih s onima tijekom 
šezdesetih i sedamdesetih.« William Beecher, bivši izvjestitelj iz Pentagona, 

napisao je u studenom 1981. da je Reagan »očigledno bio zabrinut, čak 
uznemiren gomilanjem glasova nezadovoljstva i sumnje zbog pojave 
američke nuklearne strategije i na ulicama Europe i u novije vrijeme na 
američkim sveučilišnim kampusima«. 

Nadajući se da će zastrašiti opoziciju, Reaganova je administracija počela 
sudski goniti one koji su se opirali novačenju. Jedan od onih koji se suočavao 
sa zatvorom bio je Benjamin Sasway, koji je američku vojnu intervenciju u 
El Salvadoru naveo kao dobar razlog da se ne prijavi za novačenje. 

Potaknut Saswayevom građanskom neposlušnošću, desničarski kolumnist 
(William A. Rusher iz časopisa National Review) ogorčeno je napisao da je 
jedno od nasljeđa iz šezdesetih bila nova generacija antiratnih učitelja: 


Gotovo sigurno postoji učitelj, ili učitelji, koji su Benjamina Saswaya učili da 
američko društvo smatra licemjernom, eksploatacijskom, materijalističkom 
preprekom na putu prema ljudskom napretku. Generacija vijetnamskih 
prosvjednika sada je u tridesetim godinama svog života, a oni među njima 
koji su diplomirali na sveučilištima već su udobno smješteni u profesorskim 
zborovima u srednjim školama i u koledžima diljem zemlje. ... Kakva 
šteta što nam naše pravosuđe ne dopušta da dopremo i kaznimo stvarne 


arhitekte ove vrste destrukcije! 


Reaganova politika davanja vojne pomoći diktaturi u El Salvadoru nije bila 
tiho prihvaćena u zemlji. On jedva da je preuzeo predsjedničku dužnost 
kada se pojavilo sljedeće izvješće u bostonskom G/obeu: 


Bio je to prizor koji je podsjećao na 1960-e, okupljanje studenata u dvorištu 
Harvarda, koji su izvikivali antiratne slogane, marš svijećama ulicama 
Cambridgea. ... 2000 osoba, većinom studenata, okupilo se da protestira 
protiv američkog uplitanja u El Salvadoru. ... Bili su zastupljeni studenti sa 
Sveučilišta Tufts, MIT, Sveučilišta Boston i Bostonskog koledža, Sveučilišta 
Massachusetts, Brandeis, Suffolk, Dartmouth, Northeastern, Vassar, Yale 
i Simmons. 


Tijekom svečane dodjele diploma tog proljeća na Sveučilištu Syracuse, 
kada je Reaganovom državnom tajniku Alexanderu Haigu uručen počasni 
doktorat zbog »javne službe«, dvije stotine studenata i članova profesorskog 
zbora okrenulo je leđa prilikom dodjele. Tijekom Haigova obraćanja, 
izvijestio je tisak: »Gotovo svaka stanka u petnaestominutnom obraćanju 

g. Haiga bila je prekidana skandiranjem: “Ljudske potrebe, ne vojna 
pohlepa!', “Maknite se iz El Salvadora!', “Washingtonske puške su ubile 
američke opatice!'« 

Posljednji slogan bio je referenca na pogubljenje četiriju američkih opatica 
u jesen 1980. koje su izvršili salvadorski vojnici. Tisuće ljudi u El Salvadoru 
svake godine ubijali su »odredi smrti« koje je financirala vlada naoružana 
od Sjedinjenih Američkih Država, pa je američka javnost počela obraćati 
pozornost na događaje u toj malenoj centralnoameričkoj zemlji. 

Kao što je općenito vrijedilo za kreiranje američke vanjske politike, 
u njoj nije bilo težnje prema demokraciji. Javno se mnijenje jednostavno 
ignoriralo. Anketa New York Timesa i CBS Newsa u proljeće 1982. objavila 
je da je uzorak od samo 16 posto anketiranih bio naklonjen Reaganovu 
programu slanja vojne i ekonomske pomoći El Salvadoru. 

U proljeće 1983. otkriveno je da je američki liječnik po imenu Charles 
Clement surađivao sa salvadorskim pobunjenicima. Kao pilot ratnog 
zrakoplovstva u Jugoistočnoj Aziji, on se razočarao u tamošnju američku 
politiku, vidjevši iz prve ruke da je njegova vlada lagala i odbijao je letjeti 
na nove zadatke. Američko ratno zrakoplovstvo reagiralo je tako što ga je 
smjestilo u psihijatrijsku bolnicu, poslije čega ga je otpustilo kao psihološki 
nestabilnog. Upisao je medicinsku školu i potom se kao dobrovoljac prijavio 
da bude liječnik za gerilu u El Salvadoru. 

U prvoj polovini osamdesetih u američkom je tisku bilo mnogo 
govora o političkom oprezu nove generacije studenata na koledžima, koji 
su većinom bili zaokupljeni vlastitim karijerama. Međutim kada je, pri- 
likom dodjele diploma na Harvardu 1983. meksički pisac Carlos Fuentes 
kritizirao američku intervenciju u Latinskoj Americi i rekao: »Zato što 
smo vaši pravi prijatelji, nećemo vam dopustiti da se u latinoameričkim 
pitanjima vladate kao što se Sovjetski Savez vlada u srednjoeuropskim i 
srednjoazijskim pitanjima«, dvadeset je puta bio prekidan pljeskom i primio 
je stajaće ovacije kada je završio. 

Među svojim studentima na Sveučilištu Boston nisam pronašao prodornu 
sebičnost i ravnodušnost prema drugima koja je, kako su mediji neprestano 
pisali zatupljujućim ponavljanjem, vrijedila za studente iz osamdesetih. U 
časopisima koje su objavljivali našao sam sljedeće komentare: 


Student: »Mislite li da je išta dobro što se dogodilo u svijetu imalo ikakve 


veze s vladom? Ja radim u Roxburyju [crnačka červrt]. Znam da vlada ne 

funkcionira. Ni za ljude iz Roxburyja, a ni za ljude igdje drugdje. Ona 
funkcionira za ljude s novcem.« 

Maturant iz katoličke srednje škole: »Amerika je za mene društvo, 
kultura. Amerika je moj dom; kad bi me tko htio lišiti te kulture, onda 
bi vjerojatno bilo razloga da se oduprem. No ja neću umrijeti da bih 
obranio čast vlade.« 

Mlada žena: »Kao bijela osoba iz srednje klase nikad se ni najmanje 
nisam osjećala diskriminiranom. Ali reći ću ovo: Ako bi me ikad tko 
pokušao natjerati da sjedim u drugačijem razredu, da se koristim druga- 
čijom kupaonicom ili nešto tomu slično, odmah bih ga srušila na pod. 
... Ljudi iz naroda su među posljednjima koji svoja prava trebaju stavljati 
na papir, jer ako ih vlada ili autoritet zlostavljaju ili im nanose nepravdu, 
oni mogu izravno reagirati na nepravdu. ... Kada pogledate ... izjave o 
pravima i zakonima, zapravo su vlada i autoritet i institucije i korporacije 
oni kojima su potrebni zakoni i prava da bi ih izolirali od tjelesne blizine, 


neposrednosti ljudi.« 


Izvan sveučilišnih kampusa, u unutrašnjosti zemlje, postojala je opozicija 
vladinoj politici, koja nije bila poznata široj javnosti. Izvješće iz Tucsona u 
Arizoni na početku Reaganova predsjedništva opisivalo je »demonstrante, 
uglavnom u srednjim godinama«, kako protestiraju pred zgradom savezne 
uprave protiv američke upletenosti u El Salvadoru. Više od tisuću ljudi u 
Tucsonu marširalo je u povorci i prisustvovalo misi na kojoj je obilježena 
godišnjica atentata na nadbiskupa Oscara Romera, koji je otvoreno govorio 
protiv salvadorskih odreda smrti. 

Više od 60.000 Amerikanaca potpisalo je svečano obećanje da će podu- 
zeti neku vrstu akcije, uključujući građanski neposluh, ako Reagan izvrši 
invaziju na Nikaragvu. Kada je predsjednik uveo blokadu te male zemlje 
pokušavajući iznuditi svrgnuće njezine vlade, došlo je do demonstracija 
diljem zemlje. Samo je u Bostonu bilo uhićeno 550 ljudi zato što su pro- 
svjedovali protiv te blokade. 

Tijekom Reaganova predsjedništva poduzete su stotine akcija po cijeloj 
zemlji usmjerene protiv političkih smjernica u Južnoj Africi. On očigledno 
nije želio da radikalni Afrički nacionalni kongres, koji je zastupao crnačku 
većinu, istisne vladajuću manjinu u Južnoj Africi. Chester Crocker, pomoćnik 
državnog tajnika za afrička pitanja, u svojim je memoarima Reagana nazvao 
»neosjetljivim« za uvjete pod kojima su crnci ondje živjeli. Javno je mnijenje 

bilo dovoljno snažno da potakne Kongres da ozakoni ekonomske sankcije 
protiv južnoafričke vlade 1986., nadglasavši time Reaganov veto. 

Reaganovi rezovi u socijalnim službama osjetili su se na lokalnim 
razinama budući da se nisu mogle zbrinuti vitalne potrebe, pa je došlo do 
gnjevnih reakcija. U proljeće i ljeto 1981. stanovnici istočnog Bostona izašli 
su na ulice; pedeset pet noći oni su blokirali glavne ulice i tunel Sumner 
za vrijeme najvećih gužvi, u znak prosvjeda zbog smanjenja sredstava za 
vatrogasnu zaštitu, policiju i učitelje. Viši policijski inspektor John Doyle 
izjavio je: »Možda ti ljudi počinju učiti lekcije iz prosvjeda iz šezdesetih i 
sedamdesetih.« Bostonski Globe izvijestio je: »Demonstranti u istočnom 
Bostonu većinom su srednje dobi, ljudi iz srednje ili radničke klase koji su 
izjavili da nikad prije nisu prosvjedovali protiv bilo čega.« 

Reaganova je administracija ukinula savezna sredstva za umjetnost, 
predloživši da izvedbene umjetnosti traže pomoć od privatnih darivatelja. 
U New Yorku su dva povijesno znamenita broadwayska kazališta bila srav- 
njena sa zemljom kako bi se napravilo prostora za luksuzni hotel s pedeset 
katova, nakon demonstriranja dvije stotine ljudi iz kazališnog svijeta, koji su 
okružili to područje, spremali kazališne komade i pjevali pjesme, odbijajući 
se razići nakon što im je policija to zapovjedila. Neke od najpoznatijih lič- 
nosti u zemlji iz kazališnog svijeta bile su uhićene, uključujući producenta 
Josepha Pappa, glumice Tammy Grimes, Estelle Parsons i Celeste Holm, 
glumce Richarda Gerea i Michaela Moriartyja. 

Proračunski rezovi potaknuli su po cijeloj zemlji štrajkove, u kojima su 
često sudjelovale skupine nenaviknute na štrajkanje. U jesen 1982. United 
Press International je izvijestio: 


Razgnjevljeni otpuštanjima, smanjivanjem plaća i neizvjesnošću zbog 
sigurnosti posla, sve je više školskih učitelja diljem zemlje odlučilo stupiti u 
štrajk. Štrajkovi učitelja prošlog su tjedna u sedam država, od Rhode Islanda 


do Washingtona, besposlenima ostavili više od 300.000 učenika. 


Istražujući niz novinskih događaja u prvom tjednu siječnja 1983., David 
Nyhan iz bostonskog G/obea napisao je: »Nešto se kuha u zemlji što ne 
sluti na dobro za one u Washingtonu koji to ignoriraju. Ljudi su prešli 
iz zastrašenog u gnjevno stanje i iznose svoje frustracije na način koji će 
testirati ustroj građanskog poretka.« Dao je neke primjere: 


U mjestu Little Washington u Pennsylvaniji početkom 1983., kada je 
pedesetogodišnji učitelj informatike koji je vodio štrajk učitelja završio 
u zatvoru, 2000 ljudi je u znak podrške demonstriralo pred zatvorom, a 
Post- Gazzete iz Pittsburgha to je nazvao »najvećim mnoštvom u okrugu 
Washington od Whiskey-pobune iz 1794.« 

Kad nezaposleni ili bankrotirani vlasnici domova na području Pittsburgha 
više nisu mogli otplaćivati hipotekarne kredite, a bila je određena prodaja 
nekretnine dužnika, 60 demonstranata zakrčilo je sudnicu kako bi prosvje- 
dovalo protiv te dražbe pa je šerif iz Alleghenyja Eugene Coon obustavio 
postupak. 

Prodaju farme s pšenicom veličine 320 rali na dražbi u Springfieldu u 
Coloradu prekinulo je 200 gnjevnih farmera, koje su rastjerali suzavcem i 
policijskim palicama. 


Kada je Reagan stigao u Pittsburgh u travnju 1983. kako bi održao govor, 
3000 ljudi, od kojih su mnogi bili radnici u čeličani, demonstriralo je protiv 
njega, stojeći na kiši ispred hotela. Demonstracije nezaposlenih održale su 
se u Detroitu, Flintu, Chicagu, Clevelandu, Los Angelesu, Washingtonu 
— ukupno u više od dvadeset gradova. 

Negdje u to vrijeme crnci iz Miamija počeli su s nemirima protiv 
policijske brutalnosti; reagirali su i protiv uskraćivanja svojih prava. Stopa 
nezaposlenosti među mladim Afroamerikancima narasla je iznad 50 posto, 
a jedina reakcija Reaganove administracije na siromaštvo bila je izgradnja 
novih zatvora. Shvativši da crnci neće glasovati za njega, Reagan je pokušao, 
neuspješno, navesti Kongres da eliminira ključni odjeljak iz Zakona o 
pravu glasa iz 1965., koji je bio jako djelotvoran u čuvanju prava crnaca 
da glasuju u južnjačkim državama. 

Reaganove policičke smjernice očigledno su spojile dva pitanja, razoružanje 
i socijalnu pomoć. Bili su to topovi suprotstavljeni djeci i to je dramatično 
izrazila čelnica Fonda za zaštitu djece Marian Wrighr Edelman u govoru 
povodom svečane dodjele diploma na Akademiji Milton u Massachusettsu 
u ljeto 1983.: 


Vi postupno ulazite u zemlju i svijet koji se klimaju na rubu moralnog 
i ekonomskog bankrota. Od 1980. naš predsjednik i Kongres pretvarali 
su naše plugove u mačeve i donosili dobre vijesti bogatima na štetu siro- 
mašnih. ... Djeca su glavne žrtve. Naši loše vođeni nacionalni i svjetski 


odabiri doslovce svakodnevno ubijaju djecu. ... A ipak vlade diljem svijeta, 


pod vodstvom naše, troše više od 600 milijardi godišnje na oružje, dok 
otprilike jedna milijarda ljudi u našem svijetu živi u siromaštvu, a 600 
milijuna ih je povremeno zaposleno ili nezaposleno. Gdje je ta ljudska 
predanost i politička volja koje će pronaći relativno sitan novac potreban 
da se zaštite djeca? 


Pozvala je svoje slušatelje: » Uzmite dio problema čijem rješenju možete 
doprinijeti dok pokušavate shvatiti kako vaši dijelovi pristaju u širu zago- 
netku društvene promjene.« 

Čini se da su njezine riječi predstavljale sve raširenije raspoloženje koje je 
brinulo Reaganovu administraciju. Povukla je neke od svojih predloženih 
rezova, a Kongres je eliminirao druge. Kada je, u svojoj drugoj godini, 
administracija predložila rezove potpora za djecu i siromašne obitelji od 
devet milijardi, Kongres je prihvatio jednu milijardu. Washingtonski dopi- 
snik New York Timesa izvijestio je: »Politička zabrinutost zbog pravičnosti 
programa g. Reagana natjerala je njegovu administraciju da umanji svoje 
napore za uvođenjem daljnjih rezova u programima za siromašne.« 

Ponovni reizbor republikanskih kandidata, Reagana 1980. i 1984., 
Georgea Busha 1988., tisak je popratio riječima kao što su »veliki izborni 
dobitak« i »premoćna pobjeda«. Ignorirali su četiri činjenice: da otprilike 
polovina stanovništva nije, iako je udovoljavala uvjetima za glasačko pravo, 
glasovala; da su oni koji jesu glasovali ozbiljno bili ograničeni u svom izboru 
na dvije stranke koje su monopolizirale novac i medije; da je posljedica 
toga da su mnogi njihovi glasovi bili dani bez entuzijazma; i da je bilo 
malo srodnosti između glasovanja za kandidata i glasovanja za određene 
političke smjernice. 

Godine 1980. Reagan je dobio 51,6 posto glasova naroda, dok je Jimmy 
Carter dobio 41,7 posto, a John Anderson (liberalni republikanac koji se 
kandidirao na trećoj izbornoj listi) dobio je 6,7 posto. Samo je 54 posto 
stanovništva dovoljno staro za glasovanje glasovalo, tako da je — od uku- 
pnog broja onih koji su zadovoljavali uvjete za glasačko pravo — 27 posto 
glasovalo za Reagana. 

Istraživanje New York Timesa ustanovilo je da je samo 11 posto onih 
koji su glasovali za Reagana to učinilo zato što je »on pravi konzervativac«. 
Tri puta više od tog broja reklo je da su glasovali za njega zato što »je 
vrijeme za promjene«. 

Natječući se za drugi mandat, protiv bivšeg potpredsjednika Waltera 
Mondalea, Reagan je dobio 55 posto glasova naroda, međutim budući da 

pola biračkog tijela nije glasovalo, on je dobio potporu 29 posto glasačkog 
tijela. 

Tijekom izbora 1988., u kojima se potpredsjednik George Bush natjecao 
protiv demokrata Michaela Dukakisa, Bushova pobjeda s 54 posto glasova 
svela se na 27 posto glasača koji su udovoljili uvjetima za glasovanje. 

Zato što naši osebujni glasački mehanizmi dopuštaju maloj margini 
glasova naroda da postane golema većina elektorskih glasova, mediji mogu 
govoriti o »premoćnoj pobjedi«, čime obmanjuju svoje čitatelje i obeshrabruju 
one koji pomno proučavaju statistiku. Može li se reći prema tim brojkama 
da je »američki narod« želio Reagana, ili Busha za predsjednika? Moglo bi 
se svakako reći da je više glasača prednost davalo republikanskim kandida- 
tima u odnosu na njihove protivnike. Ali čini se da ih još više od toga nije 
željelo nijednog od tih kandidata. Unatoč tomu, na temelju tih oskudnih 
elektorskih većina, Reagan i Bush tvrdit će da je »narod« iznio svoj stav. 

Doista, kada su ljudi iznosili stavove o problemima, u istraživanjima 
javnog mnijenja, oni su izrazili uvjerenja na koje ni Republikanska ni 
Demokratska stranka nisu obraćale pozornost. 

Primjerice, obje stranke, tijekom osamdesetih i u prvoj polovini devede- 
setih, čvrsto su ograničavale programe za siromašne, s obrazloženjem da 
će to zahtijevati još poreza, a »narod« nije htio više poreza. 

To je svakako istina kao općenita tvrdnja, da su Amerikanci željeli pla- 
ćati što je manje moguće poreza. Međutim kada ih se pitalo bi li bili voljni 
platiti veće poreze za posebne svrhe kao što su zdravstvo i obrazovanje, rekli 
bi da, da bi bili voljni. Primjerice u anketi iz 1990. provedenoj na području 
Bostona glasači su pokazali da bi njih 54 posto plaćalo veće poreze ako bi 
to išlo u čišćenje okoliša. 

A kada su viši porezi bili prikazani u klasnim kategorijama, umjesto kao 
općeniti prijedlog, ljudi su bili posve jasni. U anketi W2// Street Journala i 
NBC Newsa iz prosinca 1990. pokazano je da je 84 posto ispitanika bilo 
sklono dodatnom porezu milijunašima (ta je odredba odbačena još negdje 
od vremena demokratsko-republikanskog kompromisa o proračunu). Iako 
je čak 51 posto ispitanika bilo sklono povećanju poreza na kapitalnu dobit, 
nijedna od stranaka tome nije bila sklona. 

Anketa provedena Harrisovom metodom na Harvard School of Public 
Healthu iz 1989. pokazala je da je većina Amerikanaca (61 posto) bila sklonija 
kanadskom tipu zdravstvenog sustava, u kojem je vlada bila jedini uplatitelj 
liječnicima i bolnicama, čime se zaobilaze osiguravajuće kompanije i nudi 
se univerzalna medicinska skrb svima. Ni Demokratska ni Republikanska 


662 


stranka nisu to usvojile kao svoj program, iako su obje insistirale na tome 
da žele »reformirati« zdravstveni sustav. 

Istraživanje javnog mnijenja Gordon Black Corporationa za National 
Press Club iz 1992. ustanovilo je da je 59 posto svih glasača u idućih pet 
godina željelo smanjenje troškova za obranu. Ni jedna od vodećih stranaka 
nije bila voljna napraviti velike rezove u vojnom proračunu. 

Što je javnost osjećala o vladinoj pomoći siromašnima čini se da je ovisilo 
o tome kako je to pitanje postavljeno. Obje su stranke, i mediji, neprekidno 
govorili o sustavu »socijalne pomoći«, da ne djeluje, a sintagma »socijalna 
pomoć« postala je signal za opoziciju. Kada se ljude pitalo (anketa New York 
Timesa i CBS Newsa iz 1992.) treba li dodijeliti više novaca za socijalnu 
pomoć, 23 posto ispitanih reklo je ne. Međutim kada se ljude pitalo treba 
li vlada pomoći siromašnima, njih 64 posto reklo je da treba. 

Bila je to tema koja se stalno vraćala. Kada se, na vrhuncu Reaganova 
predsjedništva, godine 1987., ljude pitalo treba li vlada siromašnim ljudima 
jamčiti hranu i smještaj, 62 posto njih odgovorilo je sa da. 

Očito bilo je nešto naopako s političkim sustavom koji je trebao biti 
demokratski, u kojem su se želje birača opetovano ignorirale. One su se 
mogle nekažnjeno ignorirati sve dok su političkim sustavom dominirale 
dvije stranke, obje povezane s korporativnim bogatstvom. Glasačko tijelo 
koje je bilo prisiljeno birati između Cartera i Reagana, Reagana i Mondalea, 
ili Busha i Dukakisa moglo je samo očajavati (ili odlučiti ne glasovati) zato 
što nijedan kandidat nije bio sposoban nositi se s fundamentalnim eko- 
nomskim tegobama čiji su korijeni bili dublji od bilo kojeg pojedinačnog 
predsjedništva. 

Te su tegobe proizašle iz činjenice o kojoj se gotovo nikad nije govorilo: 
da su Sjedinjene Američke Države bile klasno društvo, u kojem jedan 
posto populacije posjeduje 33 posto bogatstva, uz potklasu od 30 do 40 
milijuna ljudi koji su živjeli u siromaštvu. Socijalni programi iz šezdesetih 
— Medicare i Medicaid, kuponi za hranu, itd. — nisu postigli mnogo više 
od održavanja povijesno loše preraspodjele američkih resursa. 

Premda će demokrati davati više pomoći siromašnima od republika- 
naca, oni nisu bili sposobni (doista, oni to uistinu nisu željeli) za ozbiljno 
petljanje po ekonomskom sustavu u kojem korporativni profit dolazi prije 
ljudske potrebe. 

Nije bilo važnog nacionalnog pokreta koji bi se zalagao za radikalnu 
promjenu, nikakve socijaldemokratske (ili demokratsko socijalističke) 
stranke kakve su postojale u zemljama Zapadne Europe, u Kanadi ili na 

Novom Zelandu. Međutim bilo je tisuće znakova otuđenja, glasova pro- 
testa, lokalnih akcija u svakom dijelu zemlje kako bi skrenule pozornost 
na pritužbe koje su se duboko proživljavale, kako bi iznijele zahtjev da se 
neke nepravde isprave. 

Primjerice Koordinacijski centar građana za opasne otpade u Washingtonu, 
D.C., koji je na početku Reaganove administracije osnovala kućanica i 
aktivistica Lois Gibbs, objavio je izvješće prema kojem je pružao pomoć 
8000 lokalnih skupina diljem zemlje. Jedna od tih skupina iz Oregona 
pokrenula je niz uspješnih parnica kako bi Agenciju za zaštitu okoliša pri- 
silila da učini nešto u vezi s nepouzdanom pitkom vodom u crpilištu Bull 
Run blizu Portlanda. 

U Seabrooku u New Hampshireu tijekom nekoliko godina održavali 
su se neprekidni prosvjedi protiv nuklearne elektrane koju su ondašnji sta- 
novnici smatrali opasnošću za sebe i svoje obitelji. IZmeđu 1977. i 1989. više 
od 3500 ljudi bilo je uhićeno na tim prosvjedima. Na kraju se ta elektrana, 
izmučena financijskim problemima i protivljenjem, morala zatvoriti. 

Strah od nuklearnih nesreća pojačali su katastrofalni događaji na Three 
Mile Islandu u Pennsylvaniji 1979. i zastrašujuća katastrofa u Černobilu 
u Sovjetskom Savezu 1986. Sve je to utjecalo na nekad rastuću nuklearnu 
industriju. Do 1994. vlasti u Tennessee Valleyju zaustavile su izgradnju 
triju nuklearnih elektrana, što je New York Times nazvao »simboličkom 
obavijesti o smrti za postojeću generaciju nuklearnih reaktora u Sjedinjenim 
Američkim Državama«. 

U Minneapolisu u Minnesoti tisuće su ljudi demonstrirale godinu za 
godinom protiv vojnih ugovora korporacije Honeywell, a između 1982. i 
1988. više od 1800 ljudi bilo je uhićeno. 

Nadalje, kada bi oni koji su sudjelovali u građanskom neposluhu bili 
izvedeni pred sud, obično bi naišli na suosjećajnu potporu porotnika, 
dobivajući oslobađajuće presude od običnih građana za koje se činilo da su 
shvaćali da su, čak i ako su formalno prekršili zakon, optuženi to učinili 
za dobru stvar. 

Godine 1984. skupina građana iz Vermonta (»Četrdeset četiri iz Wi- 
nooskija«) odbila je napustiti vežu ispred ureda američkog senatora, pro- 
svjedujući protiv njegova glasa za slanje oružja kontrašima u Nikaragvi. Bili 
su uhićeni, međutim sudac je na suđenju bio blagonaklon prema njima, 
a porota ih je oslobodila. 

Na jednom drugom suđenju koje se održalo ubrzo poslije toga, brojni 
su (uključujući aktivista »Abbieja« Hoffmana i Amy Carter, kćer bivšeg 

predsjednika Jimmyja Cartera) bili optuženi za opstruiranje ljudi koji su 
novačili za CIA-u na Sveučilištu Massachusetts. Kao svjedoci bili su pozvani 
bivši CIA-ini agenti koji su poroti rekli da je CIA sudjelovala u ilegalnim i 
ubilačkim aktivnostima po cijelom svijetu. Porota ih je oslobodila. 

Jedna porotnica, djelatnica u bolnici, poslije je izjavila: »Nisam bila 
upoznata s CIA-inim aktivnostima. ... Bila sam šokirana. ... Na neki sam 
način bila ponosna na studente.« Jedan je drugi porotnik izjavio: »Bilo je vrlo 
edukativno.« Okružni javni tužitelj, koji je u tom slučaju zastupao stranu 
optužbe, zaključio je: »Ako postoji neka poruka, ona je u tome da se ova 
porota sastoji od srednjostaleške Amerike. ... Srednjostaleška Amerika ne 
želi da CIA radi ono što radi.« 

Na Jugu, premda tamo nije bilo velikog pokreta usporedivog s pokretom 
za građanska prava iz šezdesetih, postojale su stotine lokalnih skupina 
koje su organizirale siromašne ljude, bijelce i crnce. U Sjevernoj Karolini 
Linda Stout, kći tvorničkog radnika koji je umro od otrovnih industrijskih 
isparavanja, koordinirala je multirasnu mrežu od 500 tekstilnih radnika, 
farmera, kućnih pomoćnica — većinom obojenih žena s niskim primanjima 
— u mirovnom projektu Piedmont. 

Povijesno znamenitoj pučkoj školi Highlander u Tennesseeju, koja je 
odgojila tolike mnoge crne i bijele aktiviste diljem Juga, sada su se pridružile 
druge pučke škole i narodnjački obrazovni centri. 

Anne Braden, veteranka rasnih i radničkih borbi na Jugu, i dalje se bavila 
organiziranjem ljudi, vodeći Južnjački organizacijski odbor za ekonomsku 
i socijalnu pravednost. Ta je skupina pružala pomoć u lokalnim akcijama: 
za 300 Afroamerikanaca u okrugu Tift u Georgiji, koji su prosvjedovali 
protiv postojanja kemijskog postrojenja od kojeg su obolijevali; američkim 
Indijancima u okrugu Cherokee u Sjevernoj Karolini, koji su se organizirali 
kako bi zaustavili zagađene navoze smeća. 

Još u šezdesetima Chicano farmerski radnici, ljudi meksičkog podri- 
jetla koji su došli raditi i živjeti uglavnom u Kaliforniju i u jugozapadne 
savezne države, pobunili su se protiv svojih feudalnih uvjeta rada. Stupili 
su u štrajk i organizirali nacionalni bojkot berača grožđa, pod vodstvom 
Cesara Chaveza. Uskoro su se radnici na farmama organizirali i u drugim 
dijelovima zemlje. 

Tijekom sedamdesetih i osamdesetih nastavile su se njihove borbe protiv 
siromaštva i diskriminacije. Reaganove godine teško su ih pogodile, kao 
što je to bio slučaj sa siromašnim ljudima po cijeloj zemlji. Do 1984. 42 

posto od sve djece latinoameričkog porijekla i jedna četvrtina obitelji živjeli 
su ispod granice siromaštva. 

Rudari u rudnicima bakra u Arizoni, većinom Meksikanci, stupili su 
u štrajk protiv kompanije Phelps-Dodge nakon što im je ona 1983. srezala 
plaće, olakšice i sigurnosne mjere. Napali su ih pripadnici Nacionalne 
garde i državne policije, suzavcem i helikopterima, ali su izdržali sve dok 
ih kombinacija vladine i korporativne moći na kraju nije porazila. 

Bilo je i pobjeda. Godine 1985. 1700 radnika u tvornici konzervi, ve- 
ćinom meksičkih žena, stupilo je u štrajk u Watsonvilleu, u Kaliforniji i 
izborile su sindikalni ugovor sa zdravstvenim osiguranjem. Godine 1990. 
radnici koji su bili otpušteni iz kompanije Levi Strauss u San Antoniju zato 
što se kompanija selila u Kostariku pozvali su na bojkot, organizirali su 
štrajk glađu i izborili su se za neke ustupke. U Los Angelesu portiri latino- 
američkog porijekla 1990. godine stupili su u štrajk i unatoč policijskim 
napadima izborili se za priznavanje svog sindikata, veće plaće i osiguranje 
za vrijeme bolesti. 

Latinoamerikanci aktivisti i Latinoamerikanke aktivistice (ne nužno 
Chicano, što upućuje na one meksičkog podrijetla), tijekom osamdesetih 
i u prvoj polovini devedesetih, vodili su kampanje za bolje radne uvjete, 
za zastupljenost u lokalnoj vlasti, za prava zakupaca, za dvojezično obra- 
zovanje u školama. Isključeni iz medija, organizirali su dvojezični radijski 
pokret i do 1991. imali 14 latinoameričkih postaja u zemlji, od kojih je 
dvanaest bilo dvojezično. 

U Novom Meksiku Latinoamerikanci su se borili za pravo na vodu i 
zemlju protiv velikih građevinskih poduzetnika koji su ih pokušavali izbaciti 
sa zemlje na kojoj su desetljećima živjeli. Godine 1988. došlo je do sukoba i 
ljudi su organizirali oružanu okupaciju zemlje, izgradili su rovove za zaštitu 
od napada i dobili potporu od drugih zajednica na jugozapadu zemlje; sud 
je na kraju presudio u njihovu korist. 

Abnormalno visoke stope oboljevanja od raka radnika na farmama u 
Kaliforniji uzbudile su Chicano zajednicu. Cesar Chavez iz Ujedinjenih far- 
merskih radnika postio je trideset pet dana 1988. kako bi skrenuo pozornost 
na te okolnosti. U to su vrijeme postojali sindikati Ujedinjenih farmerskih 
radnika u Teksasu, u Arizoni i u drugim saveznim državama. 

Uvoz meksičkih radnika zbog niskih nadnica, koji su radili u užasnim 
uvjetima, proširio se s jugozapada na ostale dijelove zemlje. Do 1991. 
80.000 Latinoamerikanaca živjelo je u Sjevernoj Karolini, 30.000 u sje- 
vernoj Georgiji. Organizacijski odbor farmerskih radnika, koji je 1979. 

pobijedio u teškom štrajku na poljima rajčica u Ohiu, u najvećem štrajku 
poljoprivrednih radnika na Srednjem zapadu, okupio je tisuće farmerskih 
radnika iz nekoliko saveznih država Srednjeg zapada. 

Kako je latinoameričko stanovništvo zemlje nastavljalo rasti, uskoro se 
izjednačilo s 12 posto afroameričkog stanovništva i počelo je imati istaknuti 
utjecaj na američku kulturu. Veći dio njegove glazbe, slikarstva i kazališta 
bio je politički i satirički osvješteniji od srednjostrujaške kulture. 

Umjetničku radionicu Border Arts 1984. osnovali su umjetnici i 
pisci u San Diegu i Tijuani, a njihova djela snažno su se bavila pitanjima 
rasizma i nepravde. U sjevernoj Kaliforniji Teatro Campesino i Teatro de 
la Esperanza izvodili su predstave za radne ljude diljem zemlje, pretvarajući 
škole, crkve i polja u kazališta. 

Latinoamerikanci su bili osobito svjesni kakvu su imperijalnu ulogu 
Sjedinjene Američke Države igrale u Meksiku i na Karibima i mnogi među 
njima postali su borbeni kritičari američke politike prema Nikaragvi, El 
Salvadoru i Kubi. Godine 1970., nakon velikog marša u Los Angelesu protiv 
Vijetnamskog rata koji je napala policija, ostala su tri mrtva Chicana. 

Kada se Bushova administracija pripremala za rat protiv Iraka u ljeto 
1990., tisuće ljudi u Los Angelesu marširalo je istom rutom kojom su išli 
prije dvadeset godina, kada su prosvjedovali protiv Vijetnamskog rata. 
Kao što je napisala Elizabeth Martinez (500 Years of Chicano History in 
Pictures): 


Prije i poslije rata predsjednika Busha u Perzijskom zaljevu mnogi su ljudi 
— uključujući Razu [doslovno »rasa«; termin koji su usvojili latinoamerički 
aktivisti] — dvojili o njemu ili su mu se protivili. Naučili smo neke lekcije 
O ratovima započetim u ime demokracije za koje se ispostavilo da donose 
korist samo bogatima i moćnima. Raza se mobilizirala u prosvjedu protiv 
ovog ratovanja masovnim ubijanjem, čak i brže nego u američkom ratu u 


Vijetnamu, iako ga nismo mogli zaustaviti. 


Godine 1992. skupina proizašla iz Vijetnamskog rata koja je prikupljala 
sredstva nazvana »Odupri Se« dala je priloge u 168 organizacija diljem zemlje 
— skupinama u zajednicama, mirovnim skupinama, skupinama američkih 
Indijanaca, organizacijama za prava zatvorenika, skupinama koje se bore za 
bolje zdravstvo i okoliš. 

Nova generacija odvjetnika, školovana u šezdesetima, činila je malu 
ali savjesnu manjinu unutar pravničke struke. Oni su na sudovima branili 

siromašne i nemoćne ili su pokretali parnice protiv moćnih korporacija. 
Jedna odvjetnička tvrtka svoj dar i energiju iskoristila je kako bi branila 
zviždače — muškarce i žene koji su bili otpušteni zato što su »propjevali« 
o korporativnoj korupciji koja je nanosila štetu javnosti. 

Ženski pokret, koji je uspio podići razinu svijesti cijele zemlje po pitanju 
spolne jednakosti, u osamdesetima se suočio sa snažnom protureakcijom. 
Obrana prava na abortus Vrhovnog suda u svojoj odluci u slučaju Roe protiv 
Wadea potaknula je nastanak Pokreta za život3! koji je imao moćne pristaše 
u Washingtonu. Kongres je prihvatio, a Vrhovni sud poslije dopustio da 
ostane zakon koji je eliminirao savezne medicinske potpore koje su siro- 
mašnim ženama pomagale da plaćaju za abortuse. Međutim Nacionalna 
organizacija žena i druge skupine ostale su čvrste; godine 1989. skup u 
Washingtonu za ono što je postalo poznato kao pravo na odabir privukao 
je više od 300.000 ljudi. Kada su, tijekom 1994. i 1995., klinike koje su 
obavljale abortuse bile napadnute, a nekoliko pristaša bilo ubijeno, sukob 
je postao nemilosrdno intenzivan. 

Prava američkih gejeva i lezbijki živopisno su izbila u prvi plan tijekom 
sedamdesetih zajedno s radikalnim promjenama u idejama o seksualnosti 
i slobodi. Pokret za prava homoseksualaca tada je postao vidljiv u zemlji, 
zajedno s paradama, demonstracijama, kampanjama za eliminacijom statuta 
saveznih država koji su diskriminirali homoseksualce. Jedna posljedica 
toga bio je rast literature o skrivenoj povijesti homoseksualnog života u 
Sjedinjenim Američkim Državama i u Europi. 

Godine 1994. održao se »Stonewall 25«, marš na Manhattanu, koji je 
obilježio događaj što ga homoseksualci smatraju prekretnicom: prije dva- 
deset pet godina, muškarci homoseksualci žestoko su uzvratili na policijski 
prepad na Stonewall bar u Greenwich Villageu. U prvoj polovini devedesetih 
skupine za prava gej muškaraca i lezbijki otvorenije su vodile kampanje 
za svoja prava, odlučnije su istupale protiv diskriminacije i radi skretanja 
pozornosti na pošast AIDS-a, kojoj nacionalna vlada, tvrdili su, posvećuje 
samo marginalnu pažnju. 

U Rochesteru u New Yorku, lokalna kampanja uspjela je postići dono- 
šenje do tad nezabilježene odluke koja je ljudima iz vojske zabranila da traže 
novake u školskom okrugu zato što je Ministarstvo obrane diskriminiralo 
vojnike homoseksualce. 

Radnički pokret u osamdesetima i devedesetima bio je prilično oslabljen 
padom proizvodnje, premještanjem tvornica u druge zemlje, neprijateljstvom 


31 Pra-lifa pokret ( nap. prev). 

Reaganove administracije i ljudima koje je on imenovao u Nacionalni odbor 
za odnose s radništvom. Pa ipak sindikalno se organiziranje nastavilo, 
osobito među uredskim radnicima i obojenim ljudima s niskim prima- 
njima. AFL i CIO uključili su stotine novih sindikalnih organizatora koji 
će raditi u redovima Latinoamerikanaca, Afroamerikanaca i Amerikanaca 
azijskog porijekla. 

Obični radnici u starim sindikatima koji su počeli stagnirati stali su se 
buniti. Godine 1991. zloglasno korumpirano čelništvo moćnog Sindikata 
vozara glasovanjem su s tog položaja uklonili reformski kandidati. Novo 
čelništvo odmah je postalo bitna snaga u Washingtonu i preuzelo je vod- 
stvo u radu na neovisnim političkim koalicijama izvan dviju vodećih 
stranaka. Međutim radnički pokret u cijelosti se, uvelike oslabljen, borio 
za opstanak. 

U kontekstu prevladavajuće moći korporativnog bogatstva i autoriteta 
vlasti, duh otpora živim su u prvoj polovini devedesetih često održavali 
postupci malih razmjera i prkošenje. Na Zapadnoj obali, mladi aktivist 
Keith McHenry i stotine drugih bili su neprestano uhićivani zato što su 
bez dopuštenja dijelili hranu siromašnim ljudima. Bili su dio programa 
nazvanog Hrana ne bombe. Skupine Više hrane ne bombi proširile su se 
zajednicama diljem zemlje. 

Godine 1992. skupina iz New Yorka zainteresirana za preispitivanje 
tradicionalnih ideja o američkoj povijesti primila je priznanje od gradskog 
vijeća New York Cityja zato što je po cijelom gradu na rasvjetne stupove 
visoko istaknula metalne spomen-ploče. Jedna od njih, stavljena preko 
puta korporativnog središta Morgan, poistovjetila je glasovitog bankara 
J. P. Morgana s »onim koji izbjegava vojnu obvezu« u Građanskom ratu. 
Ustvari Morgan je izbjegao novačenje i profitirao u poslovima sklopljenim 
s vladom tijekom rata. Jedna druga spomen-ploča, postavljena blizu burze 
vrijednosnih papira, oslikavala je samoubojstvo i imala natpis »Prednost 
nereguliranog slobodnog tržišta«. 

Opće razočarenje vladom tijekom vijetnamskih godina i za vrijeme 
skandala Watergate, razotkrivanje antidemokratskih akcija FBI-a i CIA-e, 
doveli su do napuštanja vlade i otvorenog kritiziranja od strane njezinih 
bivših zaposlenika. 

Brojni bivši CIA-ini dužnosnici napustili su tu agenciju i napisali 
knjige kritične prema njezinim aktivnostima. John Stockwell, koji je vodio 
CIA-inu operaciju u Angoli, dao je ostavku, napisao knjigu u kojoj razot- 
kriva CIA-ine aktivnosti i po cijeloj je zemlji držao predavanja o svojim 

iskustvima. David MacMichael, povjesničar i bivši CIA-in specijalist, 
svjedočio je na suđenjima u korist ljudi koji su prosvjedovali protiv vladine 
politike u Centralnoj Americi. 

Agent FBI-a Jack Ryan, veteran s dvadesetjednogodišnjim stažom u 
tom uredu, bio je otpušten nakon što je odbio istraživati mirovne skupine. 
Oduzeta mu je mirovina i jedno je vrijeme morao živjeti u skloništu za 
beskućnike. 

Povremeno bi se rat u Vijetnamu, koji je završio 1975., tijekom osamde- 
setih i devedesetih vratio u žarište interesa javnosti posredovanjem ljudi koji 
su bili uključeni u sukobe iz tih dana. Neki su među njima otada doživjeli 
dramatične obrate u svojim razmišljanjima. John Wall, koji je sudski gonio 
dr. Benjamina Spocka i četvoricu drugih u Bostonu zato što su se »urotili« 
kako bi opstruirali novačenje, 1994. pojavio se na večeri priređenoj u čast 
tih branjenika, rekavši da je to suđenje promijenilo njegove nazore. 

Još je dojmljivija bila izjava Charlesa Hurta, američkog vojnika koji je 
sudjelovao u zločinstvu poznatom kao krvoproliće u My Laiju, tijekom 
kojeg je četa američkih vojnika nasmrt strijeljala stotine žena i djece u 
malom vijetnamskom selu. Prilikom intervjua tijekom osamdesetih, Hutto 
je novinaru rekao: 


Imao sam devetnaest godina i uvijek bi mi se govorilo da radim ono što 
rade odrasli. ... Međutim ja svojim sinovima sada kažem: ako vlada zove 
da se ide, da se služi zemlji, da ipak povremeno sami prosude ... da zabo- 
rave na autoritet ... da uporabe svoju savjest. Želio bih da je netko meni 
to rekao prije nego što sam otišao u Vijetnam. Ja toga nisam bio svjestan. 
Sada mislim da uopće ne bi ni trebalo biti stvari koja se naziva rat ... zato 


što ona ljudima pomuti um. 


Upravo je to nasljeđe Vijetnamskog rata — osjećaj među velikom većinom 
Amerikanaca da je to bila užasna tragedija, da je to bio rat u kojem se nije 
trebalo boriti — ono koje je Reaganovoj i Bushovoj administraciji, koje su 
se i dalje nadale da će se američki utjecaj proširiti diljem svijeta, zadavalo 
probleme. 

Godine 1985., kada je George Bush bio potpredsjednik, bivši ministar 
obrane James Schlesinger upozorio je Senatski odbor za vanjske odnose: 
»Vijetnam je donio neizmjerno veliku promjenu u domaćim stavovima ... 
raspad političkog konsenzusa koji je činio pozadinu vanjske politike. ...« 

Kada je Bush postao predsjednik, bio je odlučan prevladati ono što se 
počelo nazivati vijetnamskim sindromom — otpor američkog naroda prema 
ratu koji žele vodeći krugovi društva. I tako, pokrenuo je zračni rat protiv 
Iraka sredinom 1991. s golemom silom, kako bi se rat mogao brzo završiti, 
prije nego što je bilo vremena da se razvije nacionalni antiratni pokret. 

Znakovi mogućeg pokreta pojavili su se u mjesecima predratnih priprema. 
Uoči Svih svetih 600 studenata marširalo je središtem grada Missoula u 
Montani izvikujući: »Nema šanse, nećemo ići!« U Shreveportu u Louisiani, 
unatoč naslovu na prvoj stranici Shreveport Journala »Ankete naklonjene 
vojnoj akciji«, članak je govorio da je 42 posto ispitanika mislilo da SAD 
treba »pokrenuti vojsku«, a 41 posto izjavilo je »čekajmo i vidimo«. 

Na dan 11. studenoga 1990. Paradi veterana u Bostonu pridružila se 
skupina nazvana Veterani za mir, noseći natpise: »Dosta je Vijetnama. Vratite 
ih kući odmah« i »Nafta i krv se ne miješaju, vodite mir«. Bostonski je 
Globe izvijestio da su »promatrači prosvjednike pozdravljali pljeskom punim 
poštovanja, a na nekim su mjestima iskazivali snažnu potporu«. Jedna od 
tih promatračica, žena po imenu Mary Belle Dressler, izjavila je: »Osobno, 
parade koje veličaju vojsku za mene su na neki način problematične zato 
što vojska ima veze s ratom, a rat je za mene problematičan.« 

Većina vijetnamskih veterana podupirala je vojnu akciju, ali je postojala 
snažna disidentska manjina. U jednom istraživanju javnog mnijenja, koje 
je pokazalo da 53 posto anketiranih veterana tvrdi da bi se drage volje 
borili u Zaljevskom ratu, 37 posto izjavilo je da ne bi. 

Vjerojatno najslavniji vijetnamski veteran Ron Kovic, autor knjige Rođen 
četvrtog srpnja, održao je televizijski govor od trideset sekundi nakon što 
se Bush odlučio na rat. U tom obraćanju, emitiranom na 200 televizijskih 
postaja u 120 gradova diljem zemlje, on je od građana zatražio da »istupe 
i otvoreno progovore« protiv rata. »Koliko će još trebati Amerikanaca koji 
dolaze kući u invalidskim kolicima — kao ja — prije nego što naučimo?« 

Tog studenog 1990., nekoliko mjeseci nakon početka krize u Kuvajtu, 
studenti koledža St. Paul u Minnesoti demonstrirali su protiv rata. Lokalni 
je tisak izvijestio: 


Bile su to prave demonstracije s majkama koje su gurale djecu u dječjim 
kolicima, profesorima s koledža i osnovnoškolskim nastavnicima koji su 
nosili natpise, mirovnim aktivistima ukrašenim mirovnim simbolima i 
stotinama studenata iz dvanaest škola koji su pjevali pjesme, udarali po 


bubnjevima i klicali: »Hej, hej, ho ho, nećemo se boriti za Amoco.« 

Deset dana prije početka bombardiranja na zboru birača u Boulderu u 
Coloradu, u prisutnosti 800 ljudi postavljeno je pitanje: »Podupirete li Bushovu 
politiku koja se zalaže za ratž« Samo su četvorica digla ruke. Nekoliko dana 
prije nego što je rat počeo, 4000 ljudi u Santa Feu u Novom Meksiku na 
sat vremena blokiralo je autocestu s četiri traka, tražeći da ne bude rata. 
Tamošnji stanovnici izjavili su da je to bilo veće od bilo kojih demonstracija 
iz doba Vijetnama. 

Večer prije rata 6000 ljudi marširalo je kroz Ann Arbor u Michiganu, 
tražeći mir. U noći kad je rat počeo, u San Franciscu se okupilo 5000 ljudi 
da osude rat i oblikuju ljudski lanac oko zgrade savezne uprave. Policija 
je probila lanac udarajući palicama po rukama prosvjednika. Međutim 
Odbor za nadzor provedbe zakona donio je rezoluciju koja grad i okrug 
proglašava utočištem za one koji zbog »moralnih, etičkih ili religioznih 
razloga ne mogu sudjelovati u ratu.« 

Noć prije nego što će Bush dati zapovijed da se počne s bombardi- 
ranjem, sedmogodišnja djevojčica u Lexingtonu u Massachusettsu rekla 
je svojoj majci da želi napisati pismo predsjedniku. Njezina joj je majka 
rekla da je kasno i da bi ga trebala napisati idućeg dana. »Ne, večeras«, 
rekla je djevojčica. S obzirom na to da je još uvijek učila pisati, diktirala 
je pismo: 


Dragi predsjedniče Bush, ne sviđa mi se kako se ponašate. Ako promijenite 
mišljenje, neće biti rata i nećemo morati bdjeti zbog mira. Da ste u ratu, ne 
biste hrjeli biti ozlijeđeni. Ono što govorim je: ne želim da dođe do ikakvih 
borbi. Srdačno vaša. Serena Kabar. 


Zajedno sbombardiranjem Iraka započelo je bombardiranje javnog mnijenja, 
ankete su pokazivale premoćnu potporu Bushovoj akciji i to se nastavilo 
tijekom šest mjeseci rata. Međutim je li to bio točan odraz dugoročnih 
osjećaja građanstva o ratu? Podijeljeni stavovi u anketama neposredno prije 
rata odražavali su javnost koja još uvijek misli da njezino mišljenje može 
polučiti učinak. Nakon što je rat počeo i postao očigledno nepovratan, u 
atmosferi nabijenoj domoljubnim žarom (predsjednik Ujedinjene Kristove 
crkve govorio je o »postojanom bubnjanju ratnih poruka«), ne iznenađuje 
što je velika većina zemlje željela izraziti svoju potporu. 

Unatoč tomu, čak i s malo vremena za organiziranje i budući da je rat 
vrlo brzo završio, bilo je protivljenja — to se svakako odnosilo na manjinu, 
ali odlučnu i s potencijalom da ojača. U usporedbi s prvim mjesecima 

eskalacije vojnog djelovanja u Vijetnamu, pokret protiv Zaljevskog rata 
proširio se izvanrednom brzinom i žestinom. 

U prvom tjednu rata, dok je bilo jasno da većina Amerikanaca podupire 
Bushovu akciju, deseci tisuća ljudi izašli su na ulice u znak prosvjeda, u 
gradićima i gradovima diljem zemlje. U Athensu u Ohiu bilo je uhićeno 
više od sto ljudi, nakon što su se sukobili sa skupinom koja se zalagala za 
rat. U Pordlandu u Maineu 500 ih je marširalo noseći bijele poveze oko 
ruku i držeći bijele papirnate križeve na kojima je bila jedna riječ, »Zašto?«, 
napisana crvenom bojom. 

Na Sveučilištu Georgia 70 studenata koji su se protivili ratu održalo je 
bdijenje kroz cijelu noć, a u zakonodavnom tijelu savezne države Georgia 
zastupnica Cynthida McKinnon održala je govor napadajući bombardiranje 
Iraka, navodeći mnoge druge zakonodavce da napuste prostoriju. Ostala je 
pri svom stavu i čini se da je bilo barem neke promjene u razmišljanju od 
kad je zastupnik Julian Bond bio isključen iz tog istog zakonodavnog tijela 
zbog kritiziranja rata u Vijetnamu tijekom 1960-ih. U nižoj srednjoj školi u 
Newtonu u Massachusettsu, 350 studenata marširalo je do gradske vijećnice 
kako bi predali predstavku gradonačelniku obznanjujući svoje protivljenje 
ratu u Perzijskom zaljevu. Očito, mnogi su pokušali pomiriti svoje osjećaje 
prema ratu sa svojom naklonošću prema vojnicima poslanima na Srednji 
istok. Vođa učenika Carly Baker rekao je: »Ne mislimo da je krvoproliće 
pravi način. Podupiremo vojnike i ponosni smo na njih, ali ne želimo rat.« 

U Adi u Oklahomi za vrijeme dok je Državno sveučilište East Central 
u Oklahomi »prihvaćalo« dvije jedinice nacionalne garde, dvije mlade 
žene mirno su sjedile na betonu kod ulaznih vrata s natpisima na kojima 
je stajalo: »Učite mir ... ne rat.« Jedna od njih, Patricia Biggs, izjavila je: 
»Ja ne mislim da bismo trebali biti ondje. Ne mislim da to ima veze s pra- 
vednošću i slobodom, mislim da ima veze s ekonomijom. Velike naftne 
korporacije imaju mnogo veze s onim što se ondje događa. ... Riskiramo 
živote ljudi zbog novca.« 

Četiri dana nakon što su Sjedinjene Američke Države pokrenule zračni 
napad, 75.000 ljudi (procjena policije s Capitola) marširalo je Washingtonom, 
okupivši se u blizini Bijele kuće kako bi osudili rat. U južnoj Kaliforniji 
Ron Kovic obratio se pred 6000 ljudi koji su klicali: »Mir odmah!« U 
Fayettevilleu u Arkansasu skupina koja je podupirala ratničku politiku 
sukobila se sa skupinom Građani protiv rata iz sjeverozapadnog Arkansasa, 
koja je marširala noseći lijes preko kojeg je bila prebačena zastava i natpis 
na kojem je pisalo »Vratite ih kući žive«. 

Jedan drugi veteran invalid, profesor povijesti i politologije na York 
Collegeu u Pennsylvaniji po imenu Philip Avillo, napisao je u lokalnim novi- 
nama: »Da, potrebna nam je potpora naših muškaraca i žena pod oružjem. 
Ali poduprimo mi njih tako što ćemo ih vratiti kući; ne iskupljivanjem ove 
barbarske, nasilničke politike.« U Salt Lake Cityju stotine demonstranata, 
mnogi s djecom, marširale su glavnim gradskim ulicama pjevušeći antiratne 
slogane. 

U Vermontu, koji je upravo izabrao socijalista Bernieja Sandersa u 
Kongres, više od 2000 demonstranata prekinulo je govor guvernera u 
Zastupničkom domu te savezne države, a u Burlingtonu, najvećem gradu 
Vermonta, 300 prosvjednika hodalo je poslovnim dijelom grada tražeći 
od vlasnika trgovina da u znak solidarnosti prekinu s radom. 

Na dan 26. siječnja, devet dana od početka rata, više od 150.000 ljudi 
marširalo je ulicama Washingtona, D. C. i slušalo govornike koji su osu- 
đivali rat, uključujući filmske zvijezde Susan Sarandon i Tima Robbinsa. 
Žena iz Oaklanda u Kaliforniji držala je zamotanu američku zastavu koja 
joj je uručena nakon što joj je muž bio ubijen u Vijetnamu, rekavši: »Na 
težak sam način naučila da nema slave u zamotanoj zastavi.« 

Radnički su sindikati većinom poduprli rat u Vijetnamu, međutim 
nakon što je započelo bombardiranje u Zaljevu, osamnaest podružnica 
AFL-CIO-a, uključujući neke od njihovih najmoćnijih sindikata — kao što 
su oni u čeličanama, autoindustriji, komunikacijama, radnici u kemijskoj 
industriji — otvoreno je progovorilo protiv rata. 

Crnačka zajednica bila je kudikamo manje od ostatka zemlje ponesena 
onime što je američko zrakoplovstvo radilo Iraku. Anketa ABC Newsa i 
Washington Posta s početka veljače 1991. ustanovila je da potpora ratu među 
bijelcima iznosi 84 posto, međutim među Afroamerikancima ona iznosi 
samo 48 posto. 

Nakon što je rat trajao već mjesec dana, razarajući Irak neprekidnim 
bombardiranjem, od Saddama Husseina su počeli dolaziti prijedlozi da će 
se povući iz Kuvajta ako Sjedinjene Američke Države prestanu s napadima. 
Bush je odbacio tu ideju i sa sastanka crnačkih čelnika u New Yorku upućena 
mu je oštra kritika, nazivajući rat »nemoralnom i neduhovnom diverzijom 
.. očitim izbjegavanjem naših domaćih odgovornosti«. 

U Selmi u Alabami, koja je prije dvadeset šest godina bila pozornica 
krvavog policijskog nasilja protiv sudionika marša pokreta za građanska 
prava, na okupljanju na kojem se obilježavala godišnjica te »krvave nedjelje« 

iznesen je zahtjev da se »naši vojnici vrate kući živi kako bi se borili za 
pravednost kod kuće«. 

Otac dvadesetjednogodišnjeg marinca u Perzijskom zaljevu Alex Molnar 
napisao je gnjevno otvoreno pismo predsjedniku Bushu ,objavljeno u New 
York Timesu: 


Gdje ste vi bili, g. predsjedniče, kada je Irak ubijao vlastiti narod otrovnim 
plinom? Zašto je, sve do nedavne krize, normalno tekao posao sa Saddamom 
Husseinom, s čovjekom kojeg sada zovete Hitlerom? Je li to američki »način 
Života« za koji, kako kažete, moj sin riskira svoj život zbog neprekinutog 
»prava« Amerikanaca da troše 25 do 30 posto svjetske nafte? ... Kanim 
podržati svog sina i njegove kolege vojnike čineći sve što mogu da se uspro- 


tivim svakoj napadačkoj američkoj vojnoj akciji u Perzijskom zaljevu. 


Bilo je hrabrih individualnih postupaka građana koji su otvoreno progo- 
vorili prijetnjama usprkos. 

Peg Mullen iz Brownsvillea u Teksasu, čiji je sin ubijen u »prijateljskoj 
vatri« u Vijetnamu, organizirala je puni autobus majki da prosvjeduju u 
Washingtonu, unatoč upozorenju da će joj kuća biti spaljena do temelja 
ako ustraje u svojoj nakani. 

Glumica Margot Kidder (Lois Lane iz filmova Superman), unatoč tomu 
što je riskirala svoju karijeru, rječito je javno progovorila protiv rata. 

Košarkaš koji je igrao za Sveučilište Seton Hall u New Jerseyju odbio je 
nositi američku zastavu na svojoj odori i kada je zbog toga postao predmet 
izrugivanja, napustio je momčad i sveučilište i vratio se u svoju rodnu 
Italiju. 

Još tragičnije od toga, vijetnamski veteran u Los Angelesu zapalio se i 
umro u znak prosvjeda protiv rata. 

U Amherstu u Massachusettsu mladić koji je nosio mirovni znak od 
kartona kleknuo je u javnom parku, polio se zapaljivom tekućinom iz 
dviju limenki, upalio dvije šibice i umro u plamenu vatre. Dva sata kasnije 
studenti iz obližnjih sveučilišta okupili su se na tom javnom zemljištu zbog 
bdijenja svijećama i postavili simbole mira na mjestu gdje je mladić umro. 
Na natpisima je stajalo »Zaustavite taj suludi rat«. 

Nije bilo vremena, kao što ga je bilo za vrijeme vijetnamskog sukoba, da 
se u vojsci razvije golemi antiratni pokret. Međutim bilo je muškaraca i žena 


koji su prkosili svojim zapovjednicima i koji su odbijali sudjelovati u ratu. 

Kada su prvi kontingenti američkih postrojbi bili slani u Saudijsku 
Arabiju, u kolovozu 1990., kaplar Jeff Patterson, dvadesetjednogodišnji 
marinac razmješten na Havaje, sjeo je na rub uzletišta i odbio se ukrcati 
na zrakoplov koji je trebao krenuti u Saudijsku Arabiju. Tražio je da ga 
otpuste iz marinaca: 


Došao sam do toga da vjerujem da ne postoje opravdani ratovi. ... Počeo 
sam se pitati što ja točno radim u marincima u vrijeme kad sam počeo 
čitati o povijesti. Počeo sam čitati o američkoj potpori krvoločnim reži- 
mima Gvatemale, Irana pod šahom i El Salvadora. ... Protivim se vojnoj 


uporabi sile protiv bilo kojeg naroda, bilo gdje, bilo kada. 


Četrnaest marinaca iz pričuvnog sastava u Camp Lejeuneu u Sjevernoj 
Karolini predalo je zahtjev za dobivanjem statusa onih koji imaju prigovor 
savjesti, unatoč izglednosti da završe na vojnom sudu zbog dezertiranja. 
Desetnik u marincima Erik Larsen predočio je izjavu: 


Izjašnjavam se da imam prigovor savjesti. Evo moje mornarske torbe pune 
osobne opreme. Evo moje plinske maske. Više ih ne trebam. Više nisam 
marinac. ... Za mene je neugodno boriti se za način života u kojem se osnovne 
ljudske potrebe, kao što je mjesto za spavanje, jedan topli obrok dnevno i nešto 


medicinske skrbi, ne mogu zadovoljiti čak ni u glavnom gradu naše zemlje. 


Yolanda Huet-Vaughn, liječnica koja je bila satnica u pričuvnom medicin- 
skom sastavu američke vojske, majka troje djece i članica skupine Liječnici 
za društvenu odgovornost, pozvana je u aktivnu vojnu službu u prosincu 
1990., mjesec dana prije početka rata. Odgovorila je: »Odbijam zapovi- 
jedi da budem sudionica u onome što smatram nemoralnim, neljudskim 
i neustavnim činom, naime ofenzivnu vojnu mobilizaciju na Srednjem 
istoku.« Izvedena je pred vojni sud, okrivljena za dezertiranje i osuđena na 
2,5 godina zatvora. 

Jedna druga vojnikinja, Stephanie Aktinson iz Murphysboroa u Illinoisu, 
odbila se javiti na aktivnu dužnost, rekavši kako smatra da je američka vojska 
u Perzijskom zaljevu samo zbog ekonomskih razloga. Prvo je bila stavljena 
u kućni pritvor, potom je dobila otpust »pod uvjetima koji nisu časni«. 

Vojni liječnik po imenu Harlow Ballard, razmješten u Fort Devensu u 
Massachusettsu, odbio je poslušati zapovijed da ide u Saudijsku Arabiju. 

»Radije bih otišao u zatvor nego podržao ovaj rat«, rekao je. »Ne vjerujem 
da uopće postoji takva stvar kao što je pravedni rat.« 

Više od tisuću pripadnika pričuvnog sastava izjasnilo se da ima prigovor 
savjesti. Dvadesettrogodišnji rezervist u marincima po imenu Rob Calabro 
bio je jedan od njih. »Moj otac mi kaže da me se srami, viče na mene da 
mu je zbog mene neugodno. Ali ja vjerujem da je ubijanje ljudi moralno 
pogrešno. Vjerujem da više služim svojoj zemlji tako što sam vjeran svojoj 
savjesti nego da živim u laži.« 

Za vrijeme Zaljevskog rata nastala je informativna mreža koja je govorila 
ono što nije bilo rečeno u vodećim medijima. U mnogim gradovima pojavile 
su se alternativne novine. Bilo je više od stotinu radiopostaja u lokalnim 
zajednicama koje su mogle doprijeti samo do djelića onih koji su slušali 
samo velike radijske postaje ali su bile jedini izvori, tijekom Zaljevskog rata, 
kritičke analize rata. Ingeniozni radijski voditelj u Boulderu u Coloradu, 
po imenu David Barsamian, zabilježio je govor koji je Noam Chomsky 
održao na Harvardu — razornu kritiku rata. Potom je tu kasetu poslao 
dalje svojoj mreži lokalnih postaja, koje su jako željele gledište različito od 
onog službenog. Dva mladića potom su transkribirala taj govor, pretvorila 
ga u formu pamfleta, u oblik koji se lako fotokopirao i stavila te pamflete u 
knjižare po cijeloj zemlji. 

Poslije »pobjedonosnih« ratova uvijek dolazi učinak otrježnjenja, nakon što 
se ratna groznica istroši, a građani procijene koliko ih je to stajalo i postave 
si pitanje što se dobilo. Ratna groznica bila je na vrhuncu u veljači 1991. Tog 
mjeseca, kada se anketirane podsjećalo na ogromne troškove rata, samo ih 
je 17 posto izjavilo da rat toga nije vrijedan. Četiri mjeseca poslije, u lipnju, 
brojka je bila 30 posto. U mjesecima koji su uslijedili potpora Bushu u zemlji 
se strmoglavila, nakon što su se ekonomske okolnosti pogoršale. (A 1992., s 
obzirom na to da je ratnički duh ishlapio, Bush je potonuo do poraza.) 

Poslije raspada sovjetskog bloka koji je počeo 1989., u Sjedinjenim 
Američkim Državama počelo se govoriti o »mirovnoj dividendi«, prigodi 
da se iz vojnog proračuna uzmu milijarde dolara i da se iskoriste za ljudske 
potrebe. Rat u Zaljevu pretvorio se u pogodan izgovor za vladu koja je bila 
odlučna zaustaviti takve rasprave. Član Bushove administracije izjavio je: 
»Mi Saddamu dugujemo uslugu. Spasio nas je od mirovne dividende.« 
(Mew York Times, 2. ožujka 1991.) 

Međutim ideju o mirovnoj dividendi nije se moglo zatajiti sve dok su 
Amerikanci živjeli u oskudici. Ubrzo poslije rata, povjesničarka Marilyn 
Young upozorila je: 

SAD može uništiti iračke autoceste, ali ne i izgraditi svoje; stvoriti 
uvjete za epidemiju u Iraku, ali ne ponuditi zdravstvenu skrb milijunima 
Amerikanaca. On može oštro kritizirati irački odnos prema kurdskoj 
manjini, ali se ne može nositi s domaćim rasnim odnosima; stvarati beskuć- 
ništvo u inozemstvu, ali ga ne rješavati ovdje; držati pola milijuna vojnika 
bez droge kao dio rata, ali odbijati financirati liječenje milijuna ovisnika 


o drogi kod kuće. ... Izgubit ćemo taj rat nakon što ga dobijemo. 


Godine 1992. ograničenja vojne pobjede postala su očigledna tijekom 
proslave petstogodišnjice Kolumbova dolaska na zapadnu polutku. Prije 
petsto godina Kolumbo i ostali osvajači koji su došli s njim izbrisali su 
domorodačko stanovništvo Hispaniole. To je na svom maršu kroz konti- 
nent nastavila vlada Sjedinjenih Američkih Država tijekom sljedeća četiri 
stoljeća metodičkim uništavanjem indijanskih plemena. Međutim sada je 
došlo do dramatične reakcije. 

Indijanci — rođeni Amerikanci — od šezdesetih i sedamdesetih posrali 
su vidljiva snaga, a 1992. pridružili su im se drugi Amerikanci kako bi 
osudili proslave petstogodišnjica. Prvi put tijekom svih tih godina od kada 
je zemlja slavila Kolumbov dan, održali su se prosvjedi po cijeloj zemlji 
protiv odavanja počasti čovjeku koji je otimao, porobljavao, sakatio, ubijao 
domoroce koji su njegov dolazak pozdravili darovima i prijateljstvom. 

Pripreme za petstogodišnjicu počele su s obje strane te kontroverze. 
Službena povjerenstva, nacionalna i državna, bila su osnovana davno prije 
godine obilježavanja petstogodišnjice. 

To je potaknulo djelovanje američkih Indijanaca. U ljeto 1990. 350 
Indijanaca, predstavnika cijele zapadne polutke, sastalo se u Quitu, u Ekvadoru, 
na prvom međukontinentalnom okupljanju domorodačkih naroda obiju 
Amerika, kako bi se mobilizirali protiv glorifikacije Kolumbova osvajanja. 

Idućeg ljeta, u Davisu u Kaliforniji, više od stotinu američkih Indijanaca 
okupilo se na sastanku koji je bio nastavak konferencije u Quitu. Proglasili 
su 12. listopada 1992. Međunarodnim danom solidarnosti s domoro- 
dačkim narodom, i odlučili obavijestiti španjolskog kralja da replike triju 
Kolumbovih brodova, Nifia, Pinta i Santa Maria »neće dobiti dopuštenje 
od domorodačkih naroda da se iskrcaju na zapadnoj polutki sve dok se 
ne ispriča zbog prvotnog upada od prije petsto godina ...«. 

Pokret je rastao. Najveće ekumensko tijelo u Sjedinjenim Američkim 
Državama, Nacionalno vijeće vjerskih zajednica, pozvalo je kršćane da se 
suzdrže od proslave Kolumbove petstogodišnjice, izjavivši: »Ono što je za 

neke predstavljalo novost slobode, nade i mogućnosti, za neke je bila prigoda 
za ugnjetavanje, ponižavanje i genocid.« 

Nacionalna zaklada za humanističke znanosti financirala je putujuću 
izložbu nazvanu »Prvi susret«, koja je romantizirala Kolumbovo osvajanje. 
Nakon što je ta izložba bila otvorena u Floridskom muzeju nacionalne 
povijesti, Michelle Diamond, brucošica na Sveučilištu Florida, popela se 
na repliku jednog od Kolumbovih brodova s natpisom na kojem je stajalo 
»Izložba poučava rasizam«. Izjavila je: »To je općeljudsko pitanje — ne samo 
pitanje Crvenih [Indijanaca].« Uhićena je i optužena za ometanje posjeda, 
ali su se demonstracije protiv te izložbe nastavile tijekom šesnaest dana. 

Novine nazvane Indigenous Thought početkom 1991. počele su izlaziti 
kako bi stvorile vezu između svih aktivnosti usmjerenih protiv Kolumbove 
petstogodišnjice. Prenosile su članke američkih Indijanaca o trenutnim 
borbama za zemlje ukradene sporazumima. 

U Corpus Christiju u Teksasu Indijanci i Chicani udružili su se kako 
bi prosvjedovali protiv gradske proslave petstogodišnjice. Žena po imenu 
Angelina Mendez govorila je u ime Chicana: »Chicano narod, solidaran s 
našom indijanskom braćom i indijanskim sestrama na sjeveru, okupio se s 
njima na današnji dan kako bi osudili grozotu koju vlada SAD-a predlaže 
rekonstruiranjem dolaska Španjolaca, da budemo još više određeni rekon- 
struiranjem dolaska Crist&bala Colćna, na obale ove zemlje.« 

Kontroverza oko Kolumba izazvala je iznimnu provalu edukativne i 
kulturne aktivnosti. Profesorica na Sveučilištu California u San Diegu 
Deborah Small napravila je izložbu više od 200 slika na drvenim pločama 
nazvanu »1492.«. Supostavila je riječi iz Kolumbova dnevnika s rasutim 
djelićima iz gravura iz šesnaestog stoljeća kako bi učinila dramatičnim užase 
koji su pratili Kolumbov dolazak na zapadnu polutku. Kritičar izložbe 
napisao je da »nas ona doista podsjeća, na najživopisniji način, kako nam 
dolazak zapadne civilizacije u Novi svijet ne donosi vedru pričicu«. 

Kada je predsjednik Bush 1991. napao Irak, tvrdeći da mu je namjera 
okončati iračku okupaciju Kuvajta, skupina američkih Indijanaca u Oregonu 
dijelila je zajedljivo i ironično »otvoreno pismo«: 


Dragi predsjedniče Bush. Molim vas pošaljite pomoć za oslobađanje naše 
male zemlje od okupacije. Ta strana sila okupirala je naše zemlje kako bi 
pokrala naše resurse. Upotrijebili su biološko oružje i obmanu, ubivši pritom 
tisuće starih, djece i žene. Nakon što su preplavili našu zemlju, lišili su vlasti 


naše vođe i naš narod, a umjesto nje, postavili su sustave svog vladanja koji 

još dan danas na mnoge načine upravlja našim svakodnevnim životima. 
Rečeno vašim riječima, okupacija i rušenje jedne male zemlje jest ... nešto 


previše. Srdačno, američki Indijanac. 


Nakladnik Rethinking Columbusa, koji je zastupao društveno osvije- 
štene učitelje diljem zemlje, tiskao je knjigu od sto stranica naslovljenu 
Rethinking Columbus, u kojoj su objavljeni članci američkih Indijanaca 
i drugih, kritički pregled dječjih knjiga o Kolumbu, popis izvora za one 
koji žele više informacija o Kolumbu te dodatni materijali o aktivnostima 
protiv slavljenja petstogodišnjice. 

Učitelj iz Portlanda u Oregonu po imenu Bill Bigelow, koji je pomagao 
u pripremi Rethinking Schools, uzeo je slobodnu godinu na svom redovnom 
poslu kako bi 1992. obišao zemlju držeći radionice za druge učitelje, kako 
bi mogli početi govoriti one istine o Kolumbovu iskustvu koje su izostav- 
ljene iz tradicionalnih knjiga i nastavnih programa. 

Jedan od Bigelowih učenika pisao je nakladniku Allynu and Baconu 
gdje kritizira njihov historijski tekst The American Spirit: 


Odabrat ću samo jednu temu da stvari budu jednostavne. Recimo Kolumbo. 
Ne, niste lagali, ali kad kažete »iako su pokazivali veliki interes za narode s 
Kariba, Kolumbo i njegove posade nikad nisu mogli mirno živjeti s njima«, 
ostaje dojam da Kolumbo nije učinio ništa loše. Razlog zašto nisu mogli 
mirno živjeti je u tome što su on i posada uzimali robove i ubijali cisuće 


Indijanaca zato što im nisu donosili dovoljno zlata. 


Jedan je drugi učenik napisao: »Čini mi se kao da su nakladnici otisnuli 
samo neku 'slavnu priču" zbog koje bismo se trebali osjećati domoljubnijima 
prema našoj zemlji. ... Žele da našu zemlju smatramo velikom i moćnom 
i uvijek u pravu. ...« 

Učenica po imenu Rebecca napisala je: »Naravno, pisci knjiga vjerojatno 
misle da je to prilično bezazleno — kakve veze ima tko je stvarno otkrio 
Ameriku. ... Međutim pomisao da mi je cijeli moj život lagano o tome, i 
tko zna o čemu još stvarno me čini bijesnom.« 

Na Zapadnoj obali osnovana je skupina nazvana Amerikanci talijanskog 
podrijetla protiv Kristofora Kolumba, koja je izjavila: »Kada se Amerikanci 
talijanskog podrijetla poistovjete s američkim Indijancima ... mi se pribli- 
žavamo, svako od nas, sve bliže mogućoj promjeni u svijetu.« 

U Los Angelesu srednjoškolska učenica po imenu Blake Lindsey 
došla je pred gradsko vijeće kako bi iznijela argument protiv proslave 
petstogodišnjice. Vijeću je govorila o genocidu nad Aravačanima, ali nije 
dobila nikakav službeni odgovor. Međutim, kad je svoju priču ispričala 
tijekom radijske emisije, u program se javila žena koja je rekla da je s 
Haitija: »Djevojka je u pravu. Ovdje više nema Indijanaca. Tijekom našeg 
posljednjeg ustanka na Haitiju ljudi su uništili Kolumbov kip. Postavimo 
kipove za starosjedioce.« 

Bilo je protukolumbovskih aktivnosti po cijeloj zemlji, nespominjanih 
u tisku ili na televiziji. Samo u Minnesoti popis takvih aktivnosti za 1992. 
govori o desecima radionica, sastanaka, filmova, umjetničkih izložbi. U 
Lincoln Centeru u New Yorku 12. listopada održana je izvedba New World: 
An Opera About What Columbus Did to the Indians Leonarda Lehrmanna. 
U Baltimoreu je održana multimedijska predstava o Kolumbu. U Bostonu 
i potom na nacionalnoj turneji, Underground Railway Theater izveo je 
The Christopher Columbus Follies pred mnogobrojnom publikom. 

Prosvjedi, deseci novih knjiga koje su se pojavljivale o indijanskoj povi- 
jesti, rasprave koje su se održavale po cijeloj zemlji, bili su uzrok izvanredne 
transformacije u obrazovnom svijetu. Generacijama se potpuno ista priča 
o Kolumbu govorila svoj američkoj djeci, romantična, zadivljujuća priča. 
Tada su tisuće nastavnika diljem zemlje tu priču počele pripovijedati na 
drugačiji način. 

To je izazvalo gnjev među braniteljima stare povijesti, koji su se rugali 
onome što su nazivali pokretom za »političkom korektnošću« i »multikul- 
turalizmom«. Iznosili su zamjerke kritičkom odnosu prema zapadnjačkoj 
ekspanziji i imperijalizmu, koji su smatrali napadom na zapadnu civilizaciju. 
Ministar prosvjete za mandata Ronalda Reagana William Bennett nazvao je 
zapadnu civilizaciju »našom zajedničkom kulturom ... njezine najuzvišenije 
ideje i težnje«. 

Često javno spominjana knjiga filozofa po imenu Allan Bloom Sumrak 
američkog uma izrazila je užas nad onime što su društveni pokreti iz šez- 
desetih učinili promjeni edukacijskog ozračja na američkim sveučilištima. 
Za njega je zapadna civilizacija najuzvišenija točka ljudskog napretka, a 
Sjedinjene Američke Države njezin su najbolji zastupnik: »Amerika pripo- 
vijeda jednu priču: neslomljivi, neminovni napredak slobode i jednakosti. 
Od svojih prvih doseljenika i svojih političkih temelja pa nadalje, nije bilo 


spora o tome da su sloboda i jednakost za nas bit pravednosti.« 


Tijekom sedamdesetih i osamdesetih osobe s invaliditetom međusobno 
su se organizirale i stvorile dovoljno moćan pokret da navedu Kongres da 
ratificira Zakon o Amerikancima s invaliditetom. Bilo je to zakonodavstvo 
bez presedana, postavilo je standarde koji su osobama s invaliditetom 
omogućili da se bore protiv diskriminacije i koji su im osiguravali da imaju 
pristup mjestima koja bi im inače zapriječili njihovi invaliditeti. 

U pokretu za građanska prava crnci su osporavali tvrdnju da se Amerika 
zalaže za »slobodu i jednakost«. Ženski pokret također je osporavao tu 
tvrdnju. A tada, godine 1992., američki Indijanci ukazivali su na zločine 
zapadne civilizacije protiv svojih predaka. Podsjećali su na komunitarni duh 
Indijanaca koje je Kolumbo upoznao i osvojio, pokušavajući ispripovijedati 
povijest onih milijuna ljudi koji su tu bili prije Kolumba, osporavajući 
ono što je povjesničar s Harvarda (Perry Miller) nazvao »premještanjem 
europske kulture u nenastanjenu divljinu Amerike«. 

Kako su Sjedinjene Američke Države ulazile u devedesete politički je 
sustav, bilo da su na vlasti bili demokrati ili republikanci, ostajao pod nad- 
zorom onih koji su posjedovali golemo bogatstvo. Glavnim instrumentima 
informiranja također je dominiralo korporativno bogatstvo. Zemlja je 
bila podijeljena, iako nijedan od vodećih političkih čelnika neće govoriti 
o tome, na klase ekstremno bogatih i ekstremno siromašnih, razdvojene 
nesigurnom i ugroženom srednjom klasom. 

Ipak, neupitno je postojalo, iako se uglavnom nije spominjalo, ono što 
je zabrinuti novinar iz vodećih krugova novinarstva nazvao »permanen- 
tnom adverzativnom kulturom« koja je odbijala odustati od mogućnosti 
ravnopravnijeg, humanijeg društva. Ako je bilo nade u budućnost Amerike, 
ona je ležala u obećanju tog odbijanja. 

“Nadolazeća 
pobuna čuvara 


NasLov ovogq POGLAVLJA nije predviđanje, već nada, što 
ću uskoro objasniti. 

Što se tiče podnaslova ove knjige, on nije u potpunosti točan; »narodna 
povijest« obećava više nego što ijedna osoba može ispuniti i to je ona vrsta 
povijesti koju je najteže ponovno oživiti. Ja je ipak tako zovem zato što je 
ona, sa svim svojim ograničenjima, povijest koja ne uvažava vlade i koja 
uvažava narodne pokrete otpora. 

To je čini pristranim prikazom, takvim koji naginje u jednom smjeru. 
Mene to ne muči, zato što brda povijesnih knjiga ispod kojih svi mi stojimo 
snažno naginju u drugom smjeru — tako drhtavo uvažavajući države i državnike 
i ne uvažavajući, ne obazirući se na narodne pokrete — da nam je potrebna 
neka protusila kako bismo izbjegli da nas se prisili na pokornost. 

Sve te povijesti usredotočene na Očeve utemeljitelje i predsjednike ugnje- 
tavački rasuđuju o sposobnosti običnog građanina da djeluje. One sugeriraju 
da se u vremenima krize moramo ugledati na nekoga da nas spasi: tijekom 
Revolucionarne krize, Očevi utemeljitelji; tijekom krize robovlasništva, 
Lincoln; tijekom Velike ekonomske depresije, Roosevelt; tijekom krize 
Vijetnam-Watergate, Carter. I da je između povremenih kriza sve u redu i 
da je to dovoljno da nas se vrati na normalno stanje. Uče nas da je vrhovni 
čin građanske dužnosti biranje spasitelja, odlaženjem u glasačku kabinu 
svake četiri godine kako bismo izabrali između dva bijela i dobrostojeća 
anglosaksonska mužjaka bezazlene osobnosti i pravovjernih stavova. 

Zamisao o spasiteljima ugrađena je u cjelokupnu kulturu, koja nadilazi 
politiku. Učeni smo da se ugledamo u zvijezde, u vođe, u stručnjake na 
svakom području, čime odbacujemo našu snagu, unizujemo vlastite spo- 
sobnosti, zatiremo sebe same. Međutim s vremena na vrijeme Amerikanci 
odbijaju tu zamisao i pobune se. 

Te su pobune, dosad, bile obuzdane. Američki sustav najingeniozniji 
je sustav nadzora u svjetskoj povijesti. S obzirom na zemlju koja je toliko 


bogata prirodnim resursima, nadarenošću i radnom snagom, taj si sustav 

može priuštiti da raspodijeli upravo dovoljno bogatstva upravo dovoljnom 
broju ljudi da nezadovoljstvo ograniči na problematičnu manjinu. Riječ je 
o zemlji koja je toliko moćna, toliko velika, toliko ugodna tolikim mnogim 
svojim građanima da si može priuštiti da omogući slobodu neslaganja 
malom broju onih koji nisu zadovoljni. 

Ne postoji sustav nadzora s više prilika, otvora, slobode djelovanja, 
fleksibilnosti, nagrada za odabrane, dobitaka na lutriji. Nema nijednog koji 
složenije raspršuje svoje mehanizme nadzora posredovanjem sustava glaso- 
vanja, radnog mjesta, crkve, obitelji, škole, masovnih medija — nijedan nije 
uspješniji u umirivanju opozicije pomoću reformi, izolirajući ljude jedne od 
drugih, stvarajući domoljubne lojalnosti. 

Jedan posto zemlje posjeduje trećinu bogatstva. Ostatak bogatstva podi- 
jeljen je na takav način da onih 99 posto jedne okreće protiv drugih: sitne 
posjednike protiv onih bez imovine, crnce protiv bijelaca, rođene u zemlji 
protiv onih koji su rođeni u inozemstvu, intelektualce i profesionalce protiv 
neobrazovanih i nekvalificiranih. Te su se skupine zamjerale jedna drugoj 
i ratovale jedna protiv druge takvom žestinom i takvim nasiljem da su 
zasjenile svoj zajednički položaj djelitelja ostataka u vrlo bogatoj zemlji. 

U kontekstu stvarnosti te očajničke, ogorčene bitke za resurse koji su 
zbog nadzora elite postali oskudnima, ja si uzimam slobodu da tih 99 posto 
ujedinim kao »narod«. Pisao sam povijest koja pokušava zastupati njihov 
skriven, odgođen zajednički interes. Naglasiti zajedništvo tih 99 posto, obja- 
viti duboko neprijateljstvo interesa s onih jedan posto, znači učiniti upravo 
ono što su vlade Sjedinjenih Američkih Država i bogata elita povezana s 
njima — od Očeva utemeljitelja do danas — pokušale spriječiti najbolje što su 
mogle. Madison se bojao »većinske frakcije« i nadao se da će je novi Ustav 
nadzirati. On i njegovi kolege započeli su preambulu Ustava riječima »Mi 
narod. ...«, pretvarajući se da je nova vlada zastupala svakoga i nadajući se 
da će taj mit, prihvaćen kao činjenica, zajamčiti »domaći spokoj.« 

To se pretvaranje nastavljalo naraštajima, potpomognuto općeprihvaćenim 
simbolima, fizičkim ili verbalnim: zastavom, domoljubljem, demokracijom, 
nacionalnim interesom, nacionalnom obranom, nacionalnom sigurnošću. 
Ti su slogani ukorijenjeni u američku kulturu poput kruga prekrivenih kola 
na zapadnoj ravnici iz čije je unutrašnjosti neznatno privilegirani bijelac 
mogao pucati kako bi ubio neprijatelja izvan tog kruga — Indijance, crnce, 
strance ili druge bijelce koji su bili previše bijedni da bi ih se pripustilo 
unutar kruga. Voditelji te karavane promatrali su sa sigurne udaljenosti i 


684 


kad bi se bitka završila a polje bilo posuto mrtvima s obiju strana, oni bi 
preoteli zemlju i pripremili novu ekspediciju, za drugi teritorij. 

Taj plan nije uvijek savršeno djelovao. Pokušavajući zavesti stabilnost 
gušeći klasni gnjev iz kolonijalnog razdoblja — dok su porobljavali crnce, 
uništavali ili premještali Indijance — revolucija i Ustav nisu u potpunosti 
uspjeli, sudeći po ustancima zakupaca, robovskim pobunama, agitaciji 
abolicionista, feminističkoj uznemirenosti, indijanskom gerilskom ratovanju 
u godinama prije Građanskog rata. Poslije Građanskog rata došlo je do 
razvoja nove koalicije južnjačkih i sjevernjačkih elita, u isto vrijeme bijelci 
i crnci iz nižih klasa na Jugu bili su zauzeti rasnim sukobom, na Sjeveru 
su se domaći radnici sukobljavali s imigrantskima, a farmeri su se raspršili 
po velikoj zemlji, dok se sustav kapitalizma konsolidirao u industriji i na 
vlasti. Međutim došlo je do pobune među industrijskim radnicima i do 
velikog opozicijskog pokreta među farmerima. 

Na prijelazu stoljeća nasilna pacifikacija crnaca i Indijanaca te korištenje 
izborima i ratom kako bi se apsorbirali i odvratili bijeli buntovnici nisu 
bili dovoljni, u uvjetima moderne industrije, da se spriječi velika uzavre- 
lost socijalizma, masivne radničke borbe prije Prvog svjetskog rata. Ni rat 
ni djelomični prosperitet iz dvadesetih ni očito uništenje socijalističkog 
pokreta nisu mogli u situaciji ekonomske krize spriječiti još jedno radikalno 
buđenje, još jednu radničku uznemirenost u tridesetima. 

Drugi svjetski rat stvorio je novo jedinstvo koje je u ozračju hladnoga 
rata pratilo očigledno uspješno nastojanje da se iskorijeni radikalna ćud 
ratnih godina. No tada je iznenada naišao val šezdesetih, ljudi za koje se 
dugo mislilo da su podjarmljeni ili maknuti s pozornice — crnci, žene, 
američki Indijanci, zatvorenici, vojnici — i novi radikalizam, koji je zapri- 
jetio da će zahvatiti cijelo stanovništvo razočarano Vijetnamskim ratom 
i političkim smjernicama Watergatea. 

Izgon Nixona, proslava dvjestogodišnjice, Carterovo predsjedništvo, 
sve je to vodilo prema restauraciji. Međutim restauracija staroga poretka 
nije bila rješenje za neizvjesnost, otuđenje koje se intenziviralo u godinama 
Reagana i Busha. Izbor Clintona, koji je sa sobom nosio neodređeno obe- 
ćanje o promjeni, 1992. nije ispunio očekivanja puna nade. 

S obzirom na tu neprekidnu tjeskobnost, vodećim je krugovima društva 
— tom neugodnom klubu poslovnih direktora, generala i politikanata — 
vrlo važno održati historijski privid nacionalnog jedinstva u kojem vlada 
predstavlja cjelokupan narod, a zajednički se neprijatelj nalazi s druge 


strane oceana, a ne kod kuće, gdje su strahote ekonomije ili rata nesretne 

pogreške ili tragične nesreće koje bi trebali ispraviti isti oni ljudi koji su ih 
izazvali. Njima je također važno osigurati da to umjetno jedinstvo onih 
izrazito i onih neznatno privilegiranih bude jedino jedinstvo — da onih 99 
posto ostane podijeljeno na bezbroj načina i nahuškano jedni protiv drugih 
kako bi dali oduška svome gnjevu. 

Kakva je samo vještina oporezivati srednju klasu kako bi platila za 
pomoć siromašnima, razvijajući povrh poniženja i ogorčenost! Kako je 
samo lukavo odvoziti siromašnu crnačku mladež autobusima u siromašne 
bjelačke četvrti, u nasilničke odnose osiromašenih škola, dok škole bogatih 
ostaju nedirnute a bogatstvo zemlje, brižno razdijeljeno kada djeca trebaju 
besplatno mlijeko, iscrpljuje se za nosače zrakoplova vrijedne milijardu 
dolara. Kako je samo dosjetljivo udovoljiti zahtjevima crnaca i žena za 
jednakošću dajući im male posebne povlastice i prisiljavajući ih na natje- 
canje sa svima drugima za poslove koje je iracionalni, štetni sustav učinio 
oskudnim. Kakva je samo mudrost okrenuti strah i gnjev većine prema klasi 
zločinaca koji se roje — uslijed ekonomske nepravičnosti — brže nego što ih 
se može ukloniti, čime se skreće pozornost od golemih krađa nacionalnih 
resursa koje u okviru zakona izvode ljudi na vodećim položajima. 

Međutim pored svih nadzornih mehanizama moći i kazne, zavođenja i 
ustupaka, diverzija i mamaca koji djeluju kroz cijelu povijest zemlje, vodeći 
krugovi društva nisu se mogli osigurati od bunta. Svaki put izgledalo je kao 
da im je pošlo za rukom, s istim onim ljudima za koje su mislili da su ih 
zaveli ili podjarmili, uznemirili i pobudili. Crnci, koje su laskanjem obmanule 
odluke Vrhovnog suda i kongresni statuti, pobunili su se. Žene, vrbovane 
i zanemarene, romantizirane i zlostavljane, pobunile su se. Indijanci, za 
koje se mislilo da su mrtvi, ponovno su se pojavili, prkosni. Mladi su ljudi, 
unatoč namamljivanjima karijerom i udobnošću, prebjegli. Radni ljudi, za 
koje se mislilo da su utišani reformama, da su regulirani zakonom, da ih 
unutar zadanih granica drže njihovi sindikati, stupili su u štrajk. Vladini 
intelektualci, koji su se obavezali na čuvanje tajne, počeli su odavati tajne. 
Svećenici su se od pobožnosti okrenuli prosvjedovanju. 

Prizvati to u sjećanje znači podsjetiri ljude na ono što bi vodeći krugovi 
društva voljeli da zaborave — na golemu sposobnost navodno nemoćnih 
ljudi da se odupru, sposobnost navodno zadovoljnih ljudi da zahtijevaju 
promjenu. Razotkriti takvu povijest znači pronaći moćnu ljudsku pobudu 
za učvršćenjem ljudskosti čovjeka. To znači održati, čak i u vremenima 


izrazitog pesimizma, mogućnost iznenađenja. 

Istina, precijeniti klasnu svijest, pretjerati u isticanju pobune i njezinog 
uspjeha, navodilo bi na krivi put. Time se ne bi objasnila činjenica da se 
svijet - ne samo Sjedinjene Američke Države, već i drugdje — i dalje nalazi u 
rukama elita, da su narodni pokreti, iako pokazuju beskonačnu sposobnost 
ponovnog vraćanja, dosad bili bilo poraženi bilo apsorbirani ili izopačeni, 
da su »socijalistički« revolucionari izdali socijalizam, da su nacionalistički 
revolucionari doveli do novih diktatura. 

Međutim većina povijesti nedovoljno ističe bunt, prenaglašava držav- 
ništvo i time ohrabruje nemoć među građanima. Nakon što pomno 
osmotrimo pokrete otpora ili čak izdvojene forme pobune, otkrivamo da 
klasna svijest, ili bilo koja druga osviještenost o nepravdi, ima mnogostruke 
razine. Ona se izražava na mnogo načina, na mnoge se načine sama sebi 
otkriva — otvoreno, istančano, izravno, iskrivljeno. U sustavu zastrašivanja i 
nadzora ljudi ne pokazuju koliko znaju, koliko duboko osjećaju, sve dok ih 
praktična prosudba ne pouči da to mogu učiniti a da ne budu uništeni. 

Povijest koja živom održava sjećanje na otpor ljudi ukazuje na nove 
definicije moći. Prema tradicionalnim definicijama, svatko tko posjeduje 
vojnu snagu, bogatstvo, vlast nad službenom ideologijom, nadzor nad 
kulturom, ima moć. Mjereno tim standardima, narodna pobuna nikad 
ne izgleda dovoljno jaka da preživi. 

Međutim neočekivane pobjede — čak i one privremene — ustanika 
pokazuju ranjivost navodno moćnih. U visoko razvijenom društvu vodeći 
krugovi društva ne mogu preživjeti bez poslušnosti i odanosti milijuna 
ljudi kojima se daju male nagrade da bi održavali funkcioniranje sustava: 
vojska i policija, učitelji i propovjednici, administratori i socijalni radnici, 
tehnolozi i radnici u proizvodnji, liječnici, odvjetnici, njegovateljice, rad- 
nici u transportnoj i komunikacijskoj industriji, čistači i vatrogasci. Ti 
ljudi — zaposleni, donekle povlašteni — uvučeni su u savez s elitom. Oni 
postaju čuvari sustava, tampon zona između gornjih i donjih klasa. Ako 
oni prestanu slušati, sustav pada. 

To će se dogoditi, smatram, samo kada svi među nama koji su neznatno 
privilegirani i neznatno tjeskobni počnu uviđati da smo svi nalik čuvarima 
u zarvorskom ustanku u Attici — potrošni; da će nas vodeći krugovi društva, 
kakve nam god nagrade davali, također, bude li potrebno da održe svoj 
nadzor, pobiti. 

Izvjesne bi se nove činjenice u naše vrijeme mogle pojaviti toliko jasno da 
nas navedu na opće opozivanje lojalnosti sustavu. Nove okolnosti tehnologije, 


ekonomije i ratovanja u atomskom dobu čuvarima sustava — intelekrualcima, 

vlasnicima domova, poreznim obveznicima, kvalificiranim radnicima, 
profesionalcima, vladinim slugama — sve manje i manje omogućuju zaštitu 
od nasilja (fizičkog i psihičkog) koje se nanosi crncima, siromašnima, kri- 
minalcima, prekooceanskim neprijateljima. Internacionalizacija ekonomije, 
kretanje izbjeglica i ilegalnih imigranata preko granica otežavaju ljudima 
iz industrijskih zemalja da budu nesvjesni gladi i bolesti u siromašnim 
zemljama svijeta. 

Svi smo mi postali taoci u novim uvjetima tehnologije sudnjeg dana, 
ekonomije bez nadzora, globalnog zagađenja, rata koji se ne može obuzdati. 
Atomska oružja, nevidljive radijacije, ekonomska anarhija ne razlikuju zatvo- 
renike od čuvara, a oni na vlasti neće pokazivati savjesnost u razlikovanju. 
Postoji nezaboravna reakcija američkog visokog zapovjedništva na vijesti 
da bi američki zatvorenici mogli biti negdje u blizini Nagasakija: »Mete 
prethodno određene za operaciju Kobilica ostaju nepromijenjene.« 

Postoje dokazi o rastućem nezadovoljstvu među čuvarima. Već smo 
neko vrijeme znali da siromašni i zanemareni nisu glasači, da su otuđeni 
od političkog sustava za koji smatraju da se ne brine za njih i za koji bi malo 
toga mogli učiniti. Otuđenje se danas proširilo prema gore u obitelji koje 
se nalaze iznad granica siromaštva. To su bijeli radnici, ni bogati niti siro- 
mašni, već gnjevni zbog ekonomske nesigurnosti, nesretni na svom poslu, 
zabrinuti zbog svog susjedstva, neprijateljski raspoloženi prema svojoj vladi 
— koji združuju elemente rasizma s elementima klasne svijesti, prijezir prema 
nižim klasama zajedno s nepovjerenjem prema elitama i zato su otvoreni za 
rješenja koja dolaze iz svih smjerova, lijevih ili desnih. 

Tijekom dvadesetih bilo je sličnog otuđenja u srednjim klasama, koje 
je moglo otići u različitim smjerovima — Ku-Klux-Klan u to je vrijeme 
imao milijune članova — međutim u tridesetima rad organizirane ljevice 
mobilizirao je taj osjećaj u radničke sindikate, sindikate farmera, socijali- 
stičke pokrete. Mogli bismo se, u nadolazećim godinama, naći u utrci za 
mobilizacijom nezadovoljstva srednjih klasa. 

Činjeničnost nezadovoljstva jasna je. Rezultati istraživanja javnog mnijenja 
od prve polovine sedamdesetih pokazuju da 70 do 80 posto Amerikanaca 
ne vjeruje vladi, poslovnom svijetu, vojsci. To znači da povjerenje nadilazi 
crnce, siromašne, radikale. Ono se proširilo među kvalificiranim radnicima, 
uredskim radnicima, profesionalcima; prvi su put u povijesti zemlje, možda, 
i niže i srednje klase, zatvorenici i čuvari, razočarani sustavom. 

Prisutni su i drugi znakovi: visoka stopa alkoholizma, visoka stopa 
razvoda (jedan od tri braka završava rastavom, brojka se penje na jedan 

od dva), visoka stopa uporabe narkotika i zlostavljanja, živčanih slomova 
i mentalnih bolesti. Milijuni ljudi očajnički traže rješenja za svoj osjećaj 
nemoći, za svoju usamljenost, svoje frustracije, svoju otuđenost od drugih 
ljudi, od svijeta, od svog posla, od sebe samih. Počeli su prihvaćati druge 
religije, pristupati skupinama za samopomoć svih vrsta. Kao da cijela nacija 
prolazi kroz kritično razdoblje u svojoj srednjoj dobi, kroz životnu krizu 
sumnjanja u sebe, kroz preispitivanje samih sebe. 

Sve se to događa u vrijeme kada je srednja klasa sve više ekonomski 
nesigurna. Sustav je, u svojoj iracionalnosti, bio gonjen profitom kako bi 
izgradio čelične nebodere za osiguravajuće kompanije dok gradovi trunu, 
kako bi potrošio milijarde na oružja za uništavanje i praktički ništa za dječja 
igrališta, kako bi davao goleme prihode ljudima koji proizvode opasne ili 
beskorisne stvari i vrlo malo umjetnicima, glazbenicima, piscima, glum- 
cima. Kapitalizam je oduvijek bio neuspjeh za niže klase. Sada počinje biti 
neuspjeh za srednje klase. 

Prijetnja nezaposlenošću, koja je oduvijek ispunjavala domove siromašnih, 
proširila se među uredskim radnicima, ljudima sa zvanjima. Koledžsko 
obrazovanje više nije jamstvo za rješavanje nezaposlenosti, a sustav koji ne 
može pružiti budućnost mladima koji izlaze iz škole u dubokoj je nevolji. 
Ako se to događa samo djeci siromašnih, tada je problem rješiv; postoje 
zatvori. Ako se to događa djeci pripadnika srednjih klasa, stvari bi mogle 
izmaći nadzoru. Siromašni su navikli da ih se stišće i uvijek su kratki s nov- 
cem, međutim posljednjih godina i srednje su klase počele osjećati pritisak 
visokih cijena, visokih poreza. 

Tijekom sedamdesetih, osamdesetih i u prvoj polovini devedesetih došlo 
je do dramatičnog, zastrašujućeg povećanja zločina. Nije to bilo teško shva- 
tii, kada se prošetalo bilo kojim velikim gradom. Pojavili su se kontrasti 
bogatstva i siromaštva, kultura posjedovanja, mahnito oglašavanje. Pojavilo 
se nesmiljeno ekonomsko natjecanje, u kojem su zakonsko nasilje države i 
zakonska pljačka korporacija pratili nezakoniti zločini siromašnih. Većina 
je zločina dosad obuhvaćala krađu. Nerazmjeran broj zatvorenika u ame- 
ričkim zatvorima činili su siromašni i nebijelci, slabo obrazovani. Polovina 
ih je ostala bez posla u mjesecu prije uhićenja. 

Najčešći i javno najistaknutiji zločini bili su nasilni zločini mladih, siro- 
mašnih — stvarno teroriziranje u velikim gradovima — u kojima očajnici ili 
ovisnici o narkoticima napadaju i pljačkaju srednju klasu ili čak sebi bliže 
siromašne. Društvo koje je toliko stratificirano bogatstvom i obrazovanjem 


prirodno je podesno za zavist i klasni gnjev. 

Kritično pitanje našeg vremena jest mogu li srednje klase, koje se dugo 
navodilo da vjeruju kako je rješenje za takve zločine više zatvora i duže 
zatvorske kazne, početi uviđati, uslijed čiste nemogućnosti nadziranja 
zločina, da je budućnost toga beskrajni ciklus zločina i kazne. Onda bi se 
moglo zaključiti da radna osoba u gradu može biti fizički sigurna samo kada 
svi u gradu rade. A to će zahtijevati transformaciju nacionalnih prioriteta, 
promjenu sustava. 

U posljednjim desetljećima strahu od napada kriminalaca pridružio 
se još veći strah. Smrtnost od tumora počela se umnažati, a čini se da su 
medicinska istraživanja nemoćna u pronalaženju uzroka. Počelo je biti 
očiglednim da sve više i više tih smrti uzrokuje okoliš koji truju vojna 
eksperimentiranja i industrijska pohlepa. Vodu koju su ljudi pili, zrak koji 
su udisali, čestice prašine iz zgrada u kojima su radili, potiho je tijekom 
godina kontaminirao sustav koji je toliko mahnito težio za rastom i profitom 
da su sigurnost i zdravlje ljudskih bića bili zanemarivani. Pojavila se nova i 
smrtonosna pošast, virus AIDS-a, koji se proširio osobitom brzinom među 
homoseksualcima i ovisnicima o narkoticima. 

U prvoj polovini devedesetih, lažni je socijalizam iz sovjetskog sustava 
propao. A američki sustav činio se kao da je izmakao nadzoru — neobuzdani 
kapitalizam, neobuzdana tehnologija, neobuzdani militarizam, vlada koja 
se udaljavala od naroda za koji je tvrdila da ga zastupa. Zločin je izmakao 
nadzoru, tumor i AIDS izmakli su nadzoru. Cijene i porezi i nezaposlenost 
izmakli su nadzoru. Propadanje gradova i raspad obitelji izmakli su nadzoru. 
I činilo se da ljudi osjećaju sve to. 

Možda velik dio općeg nepovjerenja u vladu koje se spominje posljednjih 
godina dolazi od sve većeg prepoznavanja istine o onome što je bombarder 
američkog ratnog zrakoplovstva Yossarian u romanu Kvaka 22 rekao 
prijatelju koji ga je upravo optužio da pruža pomoć i utjehu neprijatelju: 
»Neprijatelj je svatko tko će te otjerati u smrt, bez obzira na kojoj je strani. 
.-. I nemoj to nikad smetnuti s uma, jer što dulje budeš to imao na umu, 
to ćeš možda dulje živjeti.« Sljedeći redak u romanu jest: »Clevinger je to 
ipak smetnuo s uma i sad je bio mrtav.«3ž 

Zamislimo izglednost —prvi put u povijesti ove zemlje — stanovništva 
ujedinjenog zbog fundamentalne promjene. Bi li se elita okrenula kao toliko 
puta prije, svom krajnjem oružju — intervencijama u inozemstvu — kako bi 
ujedinila narod s vodećim krugovima ljudi, u ratu? To je pokušala učiniti 


32 Josaph Hellar, Kvaka 22. Šareni dućan, Kaprivnica 2007., str. 129. 

1991. s ratom protiv Iraka. Međutim, kao što je rekla June Jordan, bio je 
to »šut kao i crack, i ne traje dugo«. 

S obzirom na to da vodeći krugovi društva nisu sposobni riješiti ozbiljne 
ekonomske probleme kod kuće niti u inozemstvu stvoriti sigurnosni ventil 
za domaće nezadovoljstvo, Amerikanci bi uskoro mogli zahtijevati ne samo 
više krpanja, više reformskih zakona, još jedno miješanje karata, još jednu 
Novu podjelu, već i radikalnu promjenu. Budimo utopistični na trenutak 
tako da, kada opet postanemo realistični, to ne bude »realizam« koji toliko 
koristi vodećim krugovima društva u njihovom obeshrabrivanju djelovanja, 
»realizam« koji je ukotvljen u svojevrsnoj povijesti ispražnjenoj od iznena- 
đenja. Zamislimo što bi radikalna promjena zahtijevala od svih nas. 

Poluge moći u društvu morale bi biti oduzete od onih čiji su nagoni 
doveli do sadašnjeg stanja — divovskih korporacija, vojske i njihovih 
političkih kolaboracionista. Trebali bismo — koordiniranim naporom 
lokalnih skupina diljem cijele zemlje — rekonstruirati ekonomiju u svrhu 
djelotvornosti i pravednosti, proizvoditi na suradnički način ono što lju- 
dima najviše treba. Počeli bismo u svojim četvrtima, svojim gradovima, 
na svojim radnim mjestima. Bila bi potrebna neka vrsta rada od svakoga, 
uključujući ljude koji su danas isključeni iz radne snage — djece, starih ljudi, 
»hendikepiranih« ljudi. Društvo bi moglo iskoristiti golemu energiju koja 
je sada neiskorištena, vještine i talente koji su neupotrijebljeni. Svatko bi 
mogao sudjelovati u rutinskim premda nužnim poslovima samo nekoliko 
sati dnevno i ostaviti većinu vremena slobodno za uživanje, za kreativnost, 
da radi ono što voli, a ipak proizvesti dovoljno za jednaku i obilnu raspodjelu 
dobara. Određene osnovne stvari bile bi dovoljno obilne da bi ih se moglo 
izuzeti iz monetarnog sustava i učiniti ih dostupnim — besplatno — svakome: 
hrana, stanovanje, zdravstvena skrb, obrazovanje, prijevoz. 

Velik problem bio bi iznaći način postizanja toga bez centralizirane 
birokratizacije, ne koristeći se pobudama zatvora i kažnjavanja, već onim 
pobudama suradnje koje izviru iz prirodnih ljudskih želja, kojima se država 
u prošlosti koristila u vremenima rata, ali i društveni pokreti koji su davali 
naznake kako bi se ljudi mogli ponašati u različitim uvjetima. Odluke bi 
donosile male skupine ljudi na svojim radnim mjestima, u svojim četvr- 
tima — mreže zadruga, koje bi međusobno komunicirale; dobrosusjedski 
socijalizam koji bi izbjegavao klasnu hijerarhiju kapitalizma i okrutne 
diktature koje su preuzele ime »socijalističke«. 

Ljudi bi s vremenom, u prijateljskim zajednicama, mogli stvoriti novu, 
raznovrsnu, nenasilnu kulturu, u kojoj bi svi oblici osobnog i skupnog 

izražavanja bili mogući. Muškarci i žene, crnci i bijelci, stari i mladi, mogli bi 
njegovati svoje razlike kao pozitivna svojstva, ne kao razloge za dominaciju. 
Tada bi se mogle pojaviti nove vrijednosti suradnje i slobode u odnosima 
ljudi, u odgoju djece. 

Da bi se sve to postiglo, u složenim uvjetima nadziranja u Sjedinjenim 
Američkim Državama, bilo bi potrebno združivanje energije svih prijašnjih 
pokreta u američkoj povijesti — radničkih ustanika, crnačkih pobunjenika, 
američkih Indijanaca, žena, mladih ljudi — zajedno s novom energijom 
gnjevne srednje klase. Ljudi bi trebali početi transformirati svoja neposredna 
okružja — radno mjesto, obitelj, školu, zajednicu — nizom borbi protiv 
odsutnog autoriteta, kako bi ljudima koji ondje rade i žive omogućili nadzor 
nad tim mjestima. 

Te bi borbe uključile sve taktike kojima su se u različitim vremenima 
u prošlosti koristili narodni pokreti: demonstracije, marševe, građansku 
neposlušnost; štrajkove i bojkote i generalne štrajkove; izravnu akciju kako 
bi se preraspodijelilo bogatstvo, kako bi se ponovno izgradile institucije, 
obnovili odnosi; stvarajući — u glazbi, književnosti, drami, u svim umjet- 
nostima i u svim područjima rada i igre u svakodnevnom životu — novu 
kulturu dijeljenja, uvažavanja, novu radost u suradnji ljudi kako bi pomogli 
sebi i jedni drugima. 

Bilo bi mnogo poraza. No kada bi se takav pokret učvrstio u stotinama 
tisuća mjesta diljem zemlje, bilo bi ga nemoguće ugušiti, zato što bi se sami 
čuvari o kojima bi ovisilo rušenje sustava nalazili među pobunjenicima. 
Bila bi to nova vrsta revolucije, jedina vrsta koja bi se mogla dogoditi, ja 
vjerujem, u zemlji kao što su Sjedinjene Američke Države. Bila bi potrebna 
golema energija, žrtva, predanost, strpljenje. Međutim zato što bi to bio 
proces koji bi nadilazio svakodnevno vrijeme, započevši bez odgađanja, bilo 
bi neposrednog zadovoljstva koje su ljudi oduvijek nalazili u privrženim 
vezama skupina što su težile zajedničkom cilju. 

Sve nas to odvodi daleko od američke povijesti, u carstvo mašte. Ali 
ne u potpunosti izmaknuto iz povijesti. Postoje barem bljeskovi takve 
mogućnosti u prošlosti. Tijekom šezdesetih i sedamdesetih vodeći krugovi 
društva prvi put nisu uspjeli proizvesti nacionalno jedinstvo i domoljubni 
žar u ratu. Došlo je do poplave kulturnih promjena kakve zemlja nikad 
nije vidjela — u seksualnosti, obitelji, osobnim odnosima — upravo one 
situacije koje je iz uobičajenih središta moći teško nadzirati. I nikad prije 
nije bilo takvog općeg uzmicanja povjerenja iz tolikih mnogih elemenata 
političkog i ekonomskog sustava. U svakom razdoblju povijesti ljudi su 

pronalazili načine da pomognu jedni drugima — čak i usred kulture natje- 
canja i nasilja — iako samo za kratko vrijeme, kako bi pronašli radost u 
radu, borbi, druženju, prirodi. 

Pruža se izglednost za vremena previranja, borbe, ali i nadahnuća. Postoji 
mogućnost da bi takav pokret mogao uspjeti čineći ono što sam sustav nikad 
nije uspio — ostvariti veliku promjenu uz malo nasilja. To je moguće jer će 
u onih 99 posto biti više onih koji će početi uviđati da imaju zajedničke 
potrebe, jer će više čuvara i zatvorenika uviđati svoj zajednički interes, jer 
će više vodećih krugova društva biti izolirano, neučinkovito. Oružje elite, 
njezin novac i nadzor informacija bit će beskorisni pred odlučnim stanov- 
ništvom. Sluge sustava odbit će raditi kako bi produživale stari, smrtonosni 
poredak i počet će koristiti svoje vrijeme, svoj prostor — iste one stvari koje 
im je sustav dao kako bi ih utišao — da razore sustav dok stvaraju novi. 

Zatvorenici sustava i dalje će se buniti, kao i prije, na načine koji se ne 
mogu naslutiti, u vremenima koja se ne mogu predvidjeti. Nova činjenica 
našeg doba jest mogućnost da im se čuvari možda pridruže. Mi čitatelji i 
pisci knjiga većinom smo bili među čuvarima. Ako to razumijemo, i dje- 
lujemo u skladu s tim, ne samo da će nam život pružiti više zadovoljstva, 
odmah sada, već bi i naša unučad, ili praunučad, možda mogla vidjeti 
drugačiji i veličanstveni svijet. 

“"“Clintonovo 
predsjedništvo 


OsSMOGODIŠNJI PREDSJEDNIČKI MANDAT Biila 
Clintona, naočitog postdiplomca s Pravnog fakulteta Yalea, stipendista 
zaklade Rhodes i bivšeg guvernera Arkansasa, započeo je s nadom da 
će bistra, mlada osoba zemlji donijeti ono što je obećavala: »promjenu«. 
Međutim Clintonovo predsjedništvo završilo je bez izgleda da će on, kao 
što je sam priželjkivao, u povijesti ostaviti trag kao jedan od najvećih 
predsjednika nacije. 

Njegova posljednja godina na položaju predsjednika obilježena je sen- 
zacionalnim skandalima koji su okruživali njegov osobni život. Što je još 
važnije, on nije ostavio nikakvo nasljeđe odvažne inovacije u unutarnjoj 
politici ili nasljeđe napuštanja tradicionalne nacionalističke vanjske politike. 
Kod kuće se neprestano prepuštao oprezu i konzervativizmu, potpisujući 
zakone koji su više godili Republikanskoj stranci i krupnom kapitalu nego 
onim demokratima koji se još uvijek sjećaju odvažnih programa Franklina 
Roosevelta. U inozemstvu je bilo uzaludnih pokazivanja vojnog razmetanja 
i poslušnosti onomu na što je predsjednik Dwight Eisenhower jednom 
upozorio kao »vojno-industrijski kompleks«. 

Clinton je oba puta jedva dobio izbore. Godine 1992., uz 45 posto 
glasačkog stanovništva koje je izbjegavalo ankete, dobio je samo 43 posto 
glasova, Bush stariji dobio je 38 posto, dok je 19 posto glasača pokazalo 
nesklonost prema objema strankama glasujući za trećeg kandidata, Rossa 
Perota. Godine 1996., s obzirom na to da pola stanovništva nije glasovalo, 
Clinton je dobio 49 posto glasova protiv bezličnog republikanskog kandi- 
data Roberta Dolea. 

Bila je to upadljiva odsutnost glasačkog entuzijazma. Na jednoj nalje- 
pnici na braniku auta pisalo je: »Da je bog htio da glasujemo, dao bi nam 
kandidate.« 

Na svečanosti druge inauguracije Clinton je govorio o naciji na rubu 
»novog stoljeća, u novom tisućljeću«. Rekao je: »Treba nam nova vlada 

za novo stoljeće.« Međutim Clintonova retorika nije se mogla mjeriti s 
njegovom izvedbom. 

Igrom slučaja ta se inauguracija podudarila s proslavom rođenja Martina 
Luthera Kinga mlađeg koja se održavala po cijeloj zemlji, pa je Clinton u 
svom obraćanju nekoliko puta prizvao Kingovo ime. Ta su dva čovjeka, 
međutim, zastupala vrlo različite društvene filozofije. 

U vrijeme kada je King bio ubijen 1968., on je bio uvjeren da je naš 
ekonomski sustav u temelju nepravedan i da mu je potrebna radikalna 
transformacija. Govorio je o »zlima kapitalizma« i tražio »radikalnu pre- 
raspodjelu ekonomske i političke moći.« 

S druge strane, budući da su vodeće korporacije Demokratskoj stranci 
davale nezapamćeno velike iznose novca, Clinton je jasno demonstrirao 
svoje povjerenje u »tržišni sustav« i u »privatno poduzetništvo«. Tijekom 
njegove predsjedničke kampanje iz 1992., vodeći izvršni dužnosnik u kor- 
poraciji Martin Marietta (koja je imala goleme i unosne ugovore s vladom za 
vojnu proizvodnju) primijetio je: »Smatram da se demokrati sve više okreću 
poslovnom svijetu i da se poslovni svijet sve više okreće demokratima.« 

Reakcija Martina Luthera Kinga na jačanje vojne moći bila bi ista kao i 
njegova reakcija na Vijetnamski rat: »To ludilo mora prestati.« I: »... zla rasizma, 
ekonomske eksploatacije i militarizma međusobno su povezana«. 

Clinton je želio podsjetiti na Kingov »san« o rasnoj jednakosti, ali ne i 
na njegov san o društvu koje odbacuje nasilje. Čak i nakon što Sovjetski 
Savez više nije predstavljao vojnu prijetnju, on je ustrajao na tome da 
Sjedinjene Američke Države moraju održati svoje oružane snage raspr- 
šene diljem planeta, da budu spremne za »dva regionalna rata« i da vojni 
proračun održe na razini iz hladnog rata. 

Unatoč svojoj uzvišenoj retorici, Clinton je pokazao, u svojih osam 
godina na dužnosti predsjednika, da je, nalik drugim političarima, više 
bio zainteresiran za izbornu pobjedu nego za društvenu promjenu. Kako 
bi dobio više glasova, zaključio je da stranku mora više približiti centru. 
To je značilo učiniti upravo onoliko za crnce, žene i radne ljude koliko je 
dovoljno da se zadrži njihova potpora, dok je bijele konzervativne glasače 
pokušao pridobiti programom čvrstog odnosa prema kriminalu, krutih 
mjera u socijalnoj pomoći i jakom vojskom. 

Clinton se tog plana u svom mandatu savjesno držao. Neka njegova 
imenovanja u kabinet vlasti i imenovanje crnca naklonjenog radnicima za 
čelnika Nacionalnog odbora za odnose s radnicima sugerirala su potporu 
radničkim i socijalnim programima. Međutim njegova ključna imenovanja 

u Ministarstva financija i trgovine činili su bogati korporativni odvjetnici, 
a njegovo osoblje zaduženo za vanjsku politiku — ministar obrane, ravnarelj 
CIA-e, savjetnik za nacionalnu sigurnost — bili su tradicionalni igrači iz 
dvostranačkog hladnoratovskog tima. 

Clinton je imenovao više obojenih ljudi na vladine položaje od svojih 
republikanskih prethodnika. Ali ako bi neki od izglednih ili stvarno ime- 
novanih postali previše smjeli, Clinton bi ih brzo povukao. 

Njegov ministar trgovine Ronald Brown (koji je poginuo u avionskoj 
nesreći) bio je crnac i korporativni odvjetnik, a Clinton je očigledno bio 
zadovoljan s njim. S druge strane, od Lani Guinier, crnačke profesorice prava 
koja se razmatrala za posao u Odjelu za građanska prava u Ministarstvu 
pravosuđa, odustalo se nakon što su konzervativci prigovorili njezinim 
nepokolebljivim idejama o rasnoj jednakosti i zastupljenosti glasača. A kada 
je ravnateljica Savezne uprave za javno zdravstvo Joycelyn Elders, crnkinja, 
iznijela kontroverzni prijedlog da masturbacija bude normalna tema u spolnom 
odgoju, Clinton je od nje zatražio da dade ostavku. (To je osobito ironično 
uzevši u obzir Clintonove kasnije seksualne avanture u Bijeloj kući.) 

Istu je bojažljivost pokazao prilikom dvaju imenovanja u Vrhovni sud, 
osiguravajući da Ruth Bader Ginsburg i Stephen Breyer budu dovoljno 
umjereni kako bi bili prihvacljivi i republikancima i demokratima. Nije se bio 
voljan boriti za jakog liberala koji će slijediti stope Thurgooda Marshalla ili 
Williama Brennana, koji su nedavno napustili taj sud. I Breyer i Ginsburgova 
branili su ustavnost smrtne kazne i poduprli drastične restrikcije vezane uz 
uporabu habeas corpus. I jedno i drugo zajedno su s najkonzervativnijim 
sucima Vrhovnog suda poduprli »ustavno pravo« organizatora bostonske 
parade u čast Dana sv. Patricka da isključe homoseksualne sudionike. 

Pri biranju sudaca za niže savezne sudove Clinton nije bio nimalo skloniji 
imenovanju liberala nego što je Gerald Ford bio u sedamdesetima. Prema 
trogodišnjoj studiji objavljenoj u Fordham Law Reviewu u prvoj polovini 
1996., Clintonova su imenovanja činila »liberalne« odluke u manje od polo- 
vine slučajeva. New York Times primijetio je da, dok su se Reagan i Bush 
bili voljni boriti za suce koji će odražavati njihovu filozofiju: »G. Clinton 
je, za razliku od toga, brzo odbacivao sudačke kandidate ako je bilo čak i 
naznake kontroverze.« 

Clinton je silno želio pokazati da je bio »čvrst« u pitanjima »zakona 
i reda«. Dok se 1992. natjecao za predsjednika kao guverner Arkansasa, 
odletio je u Arkansas da nadgleda pogubljenje mentalno zaostalog muškarca 
u zatvorskom bloku za osuđene na smrt. A na početku svoga mandara, u 

travnju 1993., on i javna tužiteljica Janet Reno odobrili su napad FBI-a na 
skupinu religioznih fanatika koji su bili naoružani i skriveni u kompleksu 
zgrada u Wacou u Teksasu. Umjesto da pričeka da se pregovorima postigne 
rješenje, FBI je napao puščanom vatrom, tenkovima i plinom, što je za 
posljedicu imalo požar koji je poharao taj kompleks zgrada ubivši barem 
86 muškaraca, žena i djece. 

Jedan od nekolicine koji je preživio tu tragediju u Wacou bio je David 
Thibodeau, koji nam u svojoj knjizi A Place Called Waco daje rijetki unu- 
trašnji opis ljudskih posljedica vladina napada: 


Unatoč činjenici da je više od trideset žena i djece bilo nagurano u usku 
betonsku prostoriju koja se nalazila u podnožju stambenog tornja, tenk 
je srušio strop, odgurnuvši dijelove rastrganog betona na ljude koji su se 
bili skupili ispod njega. Betonski blokovi koji su pali odmah su zdrobili 
šestero žena i djece, dok su ostale ugušili prašina i plinska isparavanja 
nakon što je tenk u njihovo sklonište bez prozora i ventilacije uštrcao 
goleme količine CS-suzavca. 

Pougljenjeno tijelo šestogodišnje Star, Davidove najstarije kćeri [David 
Koresh bio je vođa religiozne sekte], pronađeno je s kralježnicom svinutom 
unatrag u luku tako da joj je glava gotovo dodirivala stopala. Do kontrakcije 
mišićnog tkiva došlo je uslijed djelovanja vrućine vatre i cijanida u njezinom 


tijelu, koji je nastao kao popratni produkt gušenja CS-suzavcem. 


Clinton i Reno dali su traljave izlike za ono što je očito bila nesmotrena 
odluka da se pokrene vojni napad na skupinu muškaraca, žena i djece. Reno 
je jednom prilikom govorila o tome da su djeca bila zlostavljana, što je u 
potpunosti bilo neutemeljeno, a čak i da je bila istina, time se teško moglo 
opravdati krvoproliće koje se dogodilo. 

Kako se to obično događa sa slučajevima u kojima vlada počini ubojstvo, 
preživjele žrtve bile su izvedene pred sud, pri čemu je sudac odbio zahtjev 
obrane za blažim kaznarna i dosudio je zatvorske kazne koje su iznosile do 
četrdeset godina. Profesor James Fyfe sa Sveučilišta Temple, koji je predavao 
kazneno pravo, rekao je: »Ne postoji FBI koji bi istražio FBI. Ne postoji 
ministarstvo pravosuđa koje bi istražilo Ministarstvo pravosuđa.« 

Jedan od ljudi kojemu je presudio sudac bio je Renos Avraam, koji je 
komentirao: »Ova bi se zemlja trebala voditi u skladu sa zakonima, ne 
osobnim osjećajima. Kada ignorirate zakon, sijete sjeme terorizma.« 

To se pokazalo proročkom izjavom. Timothy McVeigh, koji je nekoliko 
godina poslije tragedije u Wacou bio osuđen zbog postavljanja bombe u 
zgradu savezne uprave u Oklahoma Cityju, zbog čega je izgubljeno 168 života, 
dvaput je posjetio Waco. Poslije je, prema izjavi FBI-a danoj pod zakletvom, 
MCoVeigh bio »ekstremno uzrujan« zbog vladina napada na Waco. 

Clintonov pristup »zakon i red« naveo ga je na početku njegova prvog 
mandata da potpiše zakonske mjere kojima su smanjena sredstva za državne 
centre za resurse koji su osiguravali odvjetnike za siromašne zatvorenike. 
Posljedica toga bila je, prema Bobu Herbertu koji je pisao u New York 
Timesu, da se čovjek koji se suočavao sa smrtnom kaznom u Georgiji morao 
pojaviti bez odvjetnika na habeas corpus sudskoj raspravi. 

Godine 1996. predsjednik je potpisao zakone koji su sucima otežavali 
da zatvorske sustave povjere posebnim upraviteljima koji bi osigurali 
poboljšanje užasnih zatvorskih uvjeta. Također je odobrio novi statut koji 
je uskraćivao savezna sredstva za pravne usluge pri čemu su se odvjetnici 
tim sredstvima koristili kako bi pokrenuli zajedničku tužbu (takve su tužbe 
bile važne zbog osporavanja napada na građanske slobode). 

»Zakonski prijedlog o kaznenim prijestupima« iz 1996., za koji su i 
republikanci i demokrati u Kongresu premoćno glasovali i koji je Clinton 
entuzijastično podržao, bavio se problemom kriminala naglašavajući kažnja- 
vanje, ne prevenciju. On je smrtnu kaznu proširio na cijeli niz kaznenih 
prijestupa i osigurao osam milijardi dolara za izgradnju novih zatvora. 

Sve je to za svrhu imalo uvjeriti glasače da su se »političari čvrsto postavili 
prema kriminalu«. Međutim, kao što je kriminolog Todd Clear napisao u New 
York Timesu (»Čvršće je gluplje.) o novom prijedlogu zakona o kaznenim 
prijestupima, oštro kažnjavanje zatvorsku je populaciju povećalo za jedan 
milijun, čime su Sjedinjene Američke Države dobile najvišu stopu zatoče- 
nosti na svijetu, a s druge strane nasilni su se zločini nastavili povećavari. 
»Zašto se«, pita Clear, »čini da oštre kazne nemaju previše veze sa zločinom?« 
Ključni je razlog što »policija i zatvori praktički nemaju utjecaja na podrijetlo 
kriminalnog ponašanja«. Ukazao je na ove izvore takvog ponašanja: »Oko 70 
posto zatvorenika u saveznoj državi New York dolazi iz osam četvrti u New 
York Cityju. Te četvrti pate od krajnjeg siromaštva, društvene isključenosti, 
marginalizacije i očaja. Sve te stvari pogoduju kriminalu.« 

Oni koji drže političku vlast — bilo da je riječ o Clintonu ili njegovim 
republikanskim prethodnicima — imaju nešto zajedničko. Oni su težili 
održavanju svoje vlasti odvraćanjem gnjeva građana na skupine bez sredstava 
da se brane. Kao što je H. L. Mencken, oštar društveni kritičar iz 1920- 

ih, rekao: »Cijela svrha praktične politike jest držati svjetinu uzbunjenu 
prijeteći joj beskrajnim nizom zloduha, koji su svi imaginarni.« 

Kriminalci su bili među tim zlodusima. Također imigranci, ljudi na »soci- 
jalnoj pomoći« i određene vlade — Irak, Sjeverna Koreja, Kuba. Skretanjem 
pozornosti na njih, izmišljanjem ili pretjerivanjem s tim koliko su opasni, 
mogli su se prikriti neuspjesi američkog sustava. 

Imigranti su bili podesni predmet napada, zato što se kao neglasačima 
njihove interese sigurno moglo ignorirati. Političarima je bilo lako igrati 
na ksenofobiju koja je s vremena na vrijeme izbijala u američkoj povijesti: 
antiirske predrasude sredinom devetnaestog stoljeća; neprekidno nasilje 
protiv Kineza koji su bili dovedeni u zemlju kako bi radili na željeznici; 
neprijateljstvo prema imigrantima iz istočne i južne Europe koje je dovelo 
do restriktivnih useljeničkih zakona tijekom 1920-ih. 

Reformski duh iz šezdesetih doveo je do labavljenja restrikcija vezanih uz 
useljenje, međutim u devedesetima demokrati i republikanci podjednako su 
igrali na ekonomske strahove radničkog dijela Amerikanaca. Poslovi su se 
gubili zato što su korporacije otpuštale zaposlenike kako bi uštedjele novac 
(»smanjivanja broja radnika«) ili zato što su industrijske pogone preseljavale 
izvan zemlje na profitabilnije položaje. Imigrante se, osobito velik broj koji je 
dolazio preko južne granice s Meksikom, optuživalo za oduzimanje poslova 
građanima Sjedinjenih Američkih Država, za dobivanje vladinih povlastica, 
zato što su uzrokovali povišenje poreza američkim građanima. 

Obje vodeće političke stranke udružile su se da donesu zakonske mjere, 
koje je Clinton potom potpisao, kojima će se ukinuti socijalne povlastice 
(kuponi za hranu, uplate starijim osobama i osobama s invaliditetom) ne 
samo ilegalnim već i legalnim imigrantima. Početkom 1998. poslane su 
obavijesti približno milijunu legalnih imigranata koji su bili siromašni, stari 
ili su bili osobe s invaliditetom, u kojima ih se informiralo da će njihovi 
kuponi za hranu i novčane uplate u roku od nekoliko mjeseci biti ukinuti 
ako ne postanu građani. 

Za otprilike pola milijuna legalnih imigranata polaganje ispita potrebnih 
kako bi postali građani bilo je posve nemoguće — nisu znali čitati na engle- 
skom jeziku, bili su bolesni ili su patili od neke invalidnosti ili su jednostavno 
bili prestari da bi učili. Imigrant iz Portugala koji je živio u Massachusettsu 
rekao je novinaru, posredovanjem prevoditelja: »Svaki dan strepimo da će 
doći ta obavijest. Što ćemo mi ako izgubimo pravo na te uplate? Gladovat 
ćemo. Oh, moj bože. To neće biti vrijedno življenja.« 

Ilegalni imigranti koji su bježali od siromaštva u Meksiku počeli su se 
u prvoj polovini devedesetih suočavati s oštrijim postupcima. Granice su 
pojačane s tisuću novih stražara. Vijest Reutersa iz Mexico Cityja (3. travnja 
1997.) govorila je o tvrdokornijoj politici: »Svaka oštrija mjera upravljena 
protiv ilegalnog useljavanja automatski razbješnjuje Meksikance, koji svake 
godine u potrazi za poslovima u milijunima migriraju, legalno i ilegalno, 
preko granice sa Sjedinjenim Američkim Državama duge 2000 milja.« 

Stotine tisuća stanovnika Centralne Amerike koje su pobjegle od odreda 
smrti u Gvatemali i El Salvadoru za vrijeme dok su Sjedinjene Američke 
Države pružale vojnu pomoć tim vladama sada su se našle suočene s deporta- 
cijom zato što se nikad nisu smatrali »političkim« izbjeglicama. Priznavanjem 
da su ti slučajevi bili politički pokazala bi se lažnost tvrdnji SAD-a iz tog 
vremena da su ti represivni režimi poboljšavali stanje s ljudskim pravima i 
da su zato zaslužili da im se nastavi pružati vojna pomoć. 

Početkom 1996. Kongres i predsjednik zajedno su donijeli Zakon protiv 
terorizma i o zakonski valjanoj smrtnoj kazni, koji je dopuštao deportaciju 
svakog imigranta koji je ikad bio optužen za neki zločin, bez obzira na to 
prije koliko se vremena dogodio ili koliko ozbiljan taj zločin bio. Žitelji sa 
zakonski pravovaljanim prebivalištem koji su bili u braku s američkim gra- 
đanima i koji su imali djecu nisu bili izuzeti. New York Times tog je srpnja 
izvijestio da je »od donošenja tog zakona bilo uhićeno stotine dugotrajnih 
žitelja sa zakonskim pravom prebivališta«. Bilo je neke iracionalnosti u 
vezi s tim novim zakonom, zato što je donesen kao reakcija na bombaški 
napad Timothyja McVeigha, rođenog u Americi, na zgradu savezne vlade 
u Oklahoma Cityju. 

Nova vladina politika prema imigrantima, ni blizu ispunjavanja Clintonova 
obećanja o »novoj vladi za novo tisućljeće«, bila je povratak na zloglasni 
Zakon o strancima i protudržavnoj djelatnosti iz 1798. i na McCarran- 
Walterov zakon iz 1950-ih, iz McCarthyjeva doba. Teško da je išla ukorak 
s velikom tvrdnjom upisanom na Kip slobode: »Dajte mi vaša umorna, 
vaša siromašna, vaše nagurana mnoštva koja čeznu da slobodno dišu, te 
nesretne odbačene s vaših prepunih obala. Pošaljite te, bez doma, olujom 
izmučene ljude. Svoju svjetiljku evo podižem pored zlatnih vrata.« 

U ljeto 1996. (očigledno tražeći potporu »centrističkih« glasača za 
nadolazeće izbore), Clinton je potpisao zakon kojim će se okončati jamstvo 
savezne vlade, donesen za vrijeme Nove podjele, o financijskoj pomoći 


siromašnim obiteljima s uzdržavanom djecom. To je nazvano »reformom 

socijalne skrbi«, a sam zakon imao je varljiv naslov »Zakon o usklađivanju 
osobne odgovornosti i mogućnosti zaposlenja iz 1996.« 

Tom odlukom Clinton se otuđio od mnogih svojih nekadašnjih liberalnih 
pristaša. Peter Edelman dao je ostavku na svoje mjesto u Ministarstvu 
zdravstva, obrazovanja i socijalne skrbi, ogorčeno kritizirajući ono što je 
smatrao Clintonovom predajom desnici i republikancima. Poslije, Edelman 
je napisao: »Njegov je cilj bio reizbor po svaku cijenu. ... Njegov politički 
izbor nije bio računati s rizicima, već uopće ništa ne riskirati. ... Njegova 
sklonost da dopusti lažnom sjaju da zasjeni ono bitno naštetila je siromašnoj 
djeci.« 
novčane potpore (mnoge od njih činile su samohrane majke s djecom) da si 
nađu posao ukidajući im potporu nakon dvije godine, ograničavajući doživotne 
potpore na pet godina i omogućujući da osobe bez djece dobiju kupone za 
hranu samo za tri mjeseca u bilo kojem razdoblju od tri godine. 

Los Angeles Times je izvijestio: »Budući da legalni imigranti gube pristup 
sustavu Medicaid, a obitelji se bore protiv novog petogodišnjeg ograničenja 
novčanih potpora ... stručnjaci za pitanje zdravstva predviđaju ponovni 
procvat tuberkuloze i spolno prenosivih bolesti. ...« Cilj rezanja troškova 
za socijalnu skrb bio je uštedjeti 50 milijardi dolara u razdoblju od pet 
godina (manje od troška planiranog za novu generaciju borbenih zrako- 
plova). Čak je i New York Times, na Clintonovoj strani tijekom izbora, 
objavio da odredbe novog zakona »neće imati nikakve veze sa stvaranjem 
poslova ali će u potpunosti imati veze s uravnoteženjem proračuna režući 
programe za siromašne«. 

Postojao je jednostavan premda popriličan problem s ukidanjem potpora 
siromašnima kako bi ih se prisililo da pronađu posao. Nije bilo dovoljno 
raspoloživih poslova za one koji će izgubiti potporu. Godine 1990. u New 
York Cityju, kada je gradski ured za provođenje zdravstvenih mjera oglasio 
da nudi 2000 poslova za 23.000 dolara godišnje, prijavilo se 100.000 ljudi. 
Dvije godine poslije u Chicagu pojavilo se 7000 ljudi za 550 poslova u lancu 
restorana Stouffers. U Jolietu u Illinoisu, u 4.30 ujutro pojavilo se 200 ljudi 
pred kompanijom Commonwealth Edison za poslove koji nisu postojali. 
Početkom 1997. 4000 ljudi stajalo je u redu za 700 poslova u Roosevelt 
Hotelu na Manhattanu. Napravljena je procjena da bi uz postojeću stopu 
rasta poslova u New Yorku, uz 470.000 punoljetnih osoba na socijalnoj 
pomoći, bile potrebne dvadeset četiri godine da se apsorbiraju oni izbačeni 
s platnih popisa. 

Ono što je Clintonova administracija postojano odbijala učiniti bilo 
je uvođenje vladinih programa koji bi stvarali poslove, kao što se činilo u 
doba Nove podjele, kada su se trošile milijarde kako bi se zaposlilo nekoliko 
milijuna ljudi, od građevinskih radnika i inženjera do umjetnika i pisaca. 
»Doba velike vlade je gotovo«, proglasio je Clinton tijekom kandidature 
za predsjednika 1996., u potrazi za glasovima pod pretpostavkom da su 
Amerikanci podupirali republikanski stav da vlada troši previše. 

Obje su stranke krivo tumačile javno mnijenje, a tisak je često bio sudi- 
onik u tome. Kada je, tijekom polugodišnjih izbora 1994., samo 37 posto 
izbornog tijela izašlo na birališta i kada je tek neznatno više od polovine 
glasovalo za republikance, mediji su o tome izvještavali kao o »revoluciji«. 
Na naslovnici u New York Timesu stajalo je: »Javnost pokazuje povjerenje u 
republikanski Kongres«, čime se sugeriralo da je američki narod podupirao 
republikanski program manje vlade. 

Međutim u priči ispod te naslovnice, rezultati istraživanja javnog mnijenja 
New York Timesa i CBS Newsa pokazali su da je 65 posto ispitanih izjavilo 
da »je odgovornost vlade pobrinuti se za ljude koji se ne mogu brinuti za 
sebe«. 

Clinton i republikanci, udruživši se protiv »velike vlade«, ciljali su samo 
na socijalne službe. Druge manifestacije velike vlade — golemi ugovori s 
vojnim ugovarateljima i velikodušne subvencije korporacijama — nastavile 
su se na neumjerenoj razini. 

»Velika vlada« je, zapravo, započela s Očevima utemeljiteljima, koji su 
svjesno uspostavili jaku središnju vladu kako bi zaštitili interese vlasnika 
obveznica, robovlasnika, špekulanata koji su trgovali zemljom, proizvođača. 
Tijekom idućih dvjesto godina, američka vlada nastavila je služiti intere- 
sima imućnih i moćnih, nudeći milijune rali besplatne zemlje željezničkim 
kompanijama, određujući visoke tarife kako bi zaštitila proizvođače, dajući 
porezne olakšice naftnim korporacijama i koristeći se svojim oružanim 
snagama kako bi gušila štrajkove i pobune. 

Tek su se u dvadesetom stoljeću, osobito u tridesetima i šezdesetima, kada 
je vlada, opsjednuta prosvjedima i bojeći se za stabilnost sustava, donijela 
socijalno zakonodavstvo za siromašne, politički čelnici i poslovni direktori 
žalili na »veliku vladu«. 

Predsjednik Clinton ponovno je imenovao Alana Greenspana za čelnog 
čovjeka sustava federalnih rezervi, koji je regulirao kamatne stope. Glavna 
Greenspanova preokupacija bila je izbjeći »inflaciju«, koju vlasnici obveznica 
nisu hrjeli zato što je smanjivala njihove profite. Njegovi su financijski klijenti 

smatrali da više radničke nadnice stvaraju inflaciju i brinuli su se da bi, ako 
ne postoji dovoljno velika nezaposlenost, nadnice mogle rasti. 

Smanjenje godišnjeg deficita kako bi se ostvario »uravnoteženi proračun« 
postalo je opsesija Clintonove administracije. Međutim s obzirom na to 
da Clinton nije želio povećati poreze za bogate niti smanjiti izdatke za 
vojsku, jedina alternativa bila je žrtvovati siromašne, djecu, starije ljude — 
trošiti manje na zdravstvenu skrb, na kupone za hranu, na obrazovanje, 
na samohrane majke. 

Dva primjera toga pojavila su se na početku Clintonova drugog man- 
data, u ljeto 1997.: 


* Iz New York Timesa, 8. svibnja 1997.: »Glavni dio plana predsjednika Clintona 
za obrazovanje — prijedlog da se potroši pet milijardi dolara za popravak 
ruševnih državnih škola — bio je među stavkama koje su potiho uklonjene 
dogovorom iz prošlog tjedna da se uravnoteži savezni proračun. ...« 

* Iz Boston Globea, 22. svibnja 1997.: »Poslije intervencije Bijele kuće Senat 
je jučer ... odbacio prijedlog ... da se produži socijalno osiguranje za 10,5 
milijuna neosigurane djece u zemlji. ... Sedam zakonodavaca promijenilo 
je svoj stav prilikom glasovanja ... nakon što su ih visoki dužnosnici iz 
Bijele kuće ... nazvali i rekli da će taj amandman ugroziti osjetljivi dogovor 
o proračunu.« 


Zabrinutost zbog uravnoteženja proračuna nije se protegnula na izdatke za 
vojsku. Neposredno nakon što je bio izabran prvi put Clinton je izjavio: 
»Želim reafirmirati esencijalni kontinuitet u američkoj vanjskoj policici.« 

Za vrijeme Clintonova predsjedništva vlada je nastavila trošiti najmanje 
250 milijardi dolara godišnje kako bi održala vojni pogon. Prihvaćao je 
tvrdnju republikanaca da zemlja mora biti spremna istodobno se boriti u 
»dva regionalna rata«, usprkos raspadu Sovjetskog Saveza 1989. U to je 
vrijeme Bushov ministar obrane Dick Cheney izjavio: »Prijetnje su postale 
toliko nejasne, toliko nejasne da ih je teško razaznati.« General Colin Powell 
slično je govorio (preneseno u Defense Newsu, 8. travnja 1991.): »Ponestaje mi 
demona. Ponestaje mi hulja. Okomio sam se na Castra i Kim Il Sunga.« 

Clinton je tijekom izborne kampanje bio optuživan da je izbjegavao 
vojnu službu u vrijeme Vijetnamskog rata, očigledno se protiveći ratu, kao 
i mnogi drugi mladi Amerikanci. Našavši se u Bijeloj kući, činilo se da je 
bio odlučan izbrisati imidž »onog koji izbjegava vojsku« i iskoristio je svaku 
priliku da se prikaže kao pristaša vodećih vojnih krugova. 

U jesen 1993. Clintonov ministar obrane Les Aspin objavio je rezultate 
»temeljite revizije« vojnog proračuna kojim se predviđala potrošnja više 
od bilijun dolara u idućih pet godina. U njemu praktički nije zatraženo 
nikakvo smanjivanje glavnih oružanih sustava. Konzervativni analitičar iz 
međunarodnog centra Woodrow \Wilson (Anthony Cordeseman) komen- 
tirao je: »Nema radikalnih odstupanja od oružanih snaga utemeljenih za 
Busha, pa čak ni od prijašnje američke strategije.« 

Nakon dvije godine provedene na predsjedničkom položaju i suočivši 
se s republikanskim jačanjem na kongresnim izborima 1994., Clinton je 
predložio čak i više novaca za vojsku nego što je bilo predviđeno temeljitom 
revizijom. Redakcijska vijest Mew York Timesa iz Washingtona (1. prosinca 
1994.) prenijela je: 


Pokušavši utišati kritike republikanaca prema kojima vojska nije dovoljno 
financirana, predsjednik Clinton danas je održao svečanost u Rose Gardenu 
kako bi objavio da će tijekom idućih šest godina tražiti povećanje izdataka 


za vojsku od 25 milijardi dolara. 


Najčešći primjeri »dva istodobna vodeća regionalna rata« koje je davao Pen- 
tagon bili su Irak i Sjeverna Koreja. A opet, rat iz 1991. protiv Iraka uslijedio je 
nakon opetovanog američkog naoružavanja Iraka u osamdesetima. ] stoga je 
bilo razumno pretpostaviti da je golema vojna pomoć Južnoj Koreji, i stalnim 
američkim vojnim jedinicama u toj zemlji, izazvala povećanje vojnog proračuna 
u Sjevernoj Koreji, koji je i dalje bio manji od onog u Južnoj Koreji. 

Unatoč tim činjenicama Sjedinjene Američke Države pod Clintonom su 
zemlje diljem svijeta nastavile opskrbljivati oružjem. Clinton je, preuzima- 
jući svoju dužnost, odobrio prodaju borbenih zrakoplova F-15 Saudijskoj 
Arabiji i zrakoplova F-16 Tajvanu. Ba/timore Sun izvijestio je: 


Iduće godine Sjedinjene Američke Države prvi će put proizvesti više bor- 
benih zrakoplova za inozemne zrakoplovne vojne snage nego za Pentagon, 
što jasno ističe da je Amerika zamijenila Sovjetski Savez kao glavni svjetski 
opskrbljivač oružjem. Ohrabrena Clintonovom administracijom, obrambena 
industrija prošle je godine imala svoju najbolju izvoznu godinu uopće, pro- 
davši oružja u vrijednosti od 32 milijarde dolara prekooceanskim zemljama, 


što je dvaput više od ukupnog iznosa od 15 milijuna dolara 1992. 

Taj se obrazac nastavio tijekom Clintonova predsjedništva. U ljeto 2000. 
New York Times je izvijestio da su Sjedinjene Američke Države prethodne 
godine prodale oružje u vrijednosti od 11 milijardi dolara, što je jedna 
trećina prodanog oružja u cijelom svijetu. Dvije trećine svog oružja pro- 
dale su siromašnim zemljama. Godine 1999. Clintonova je administracija 
ukinula zabranu naprednih oružja za Latinsku Ameriku. Times je to nazvao 
»pobjedom za velike vojne ugovaratelje, kao što su Lockhead-Martin 
Corporation i McDonnell Douglas Corporation«. 

Čini se da je Clintonu jako stalo da pokaže snagu. Jedva šest mjeseci 
nakon preuzimanja predsjedničkog položaja poslao je američko ratno 
zrakoplovstvo da baci bombe na Bagdad, po svojoj prilici u znak odmazde 
za zavjeru kojom se pokušalo izvršiti atentat na Georgea Busha prigodom 
njegova posjeta Kuvajtu. Dokazi o takvoj zavjeri bili su vrlo tanki, došavši 
od uobičajeno zloglasno korumpirane kuvajtske policije, a Clinton nije 
čekao na ishode suđenja koje se trebalo održati u Kuvajtu onima koji su 
bili optuženi za zavjeru. 

I tako su američki zrakoplovi, tvrdeći da su ciljali »glavni stožer oba- 
vještajne službe« u iračkoj prijestolnici, bombardirali predgrađe u njegovu 
susjedstvu, ubivši barem šestero ljudi, uključujući istaknutu iračku umjet- 
nicu i njezinog supruga. 

Boston Globe izvijestio je: »Od tog napada, predsjednik Clinton i drugi 
dužnosnici hvastali su se da su osakatili moć iračke obavještajne službe i 
da su poslali snažnu poruku iračkom vođi Saddamu Husseinu da se bolje 
ponaša.« Poslije se ispostavilo da nije bilo znatne štete, ako je uopće ikakve 
bilo, za postrojenja iračke obavještajne službe, a New York Times je komen- 
tirao: »Previše općenita izjava g. Clintona podsjeća na tvrdnje predsjednika 
Busha i generala Normana Schwartzkopfa tijekom rata u Perzijskom zaljevu, 
koje su se poslije pokazale neistinitima.« 

U pozadini tog bombardiranja demokrati su održali skup, a Boston Globe 
je, govoreći o uporabi članka 51 Povelje Ujedinjenih naroda kao pravnog 
opravdanja za to bombardiranje, objavio da je to »bila diplomatski primjerena 
argumentacija na koju se trebalo pozvati ... Clintonovo pozivanje na Povelju 
UN-a iskazalo je američku želju da se poštuje međunarodno pravo«. 

Ustvari, članak 51 Povelje UN-a dopušta unilateralnu vojnu akciju 
samo u obrani protiv naoružanog napada i samo u prigodi kada ne postoji 
nikakva mogućnost zasjedanja Vijeća sigurnosti. Nijedan od tih čimbenika 
nije bio prisutan pri bombardiranju Bagdada. 

Kolumnistica Molly Ivins sugerirala je da je bombardiranje Bagdada 
u svrhu »slanja snažne poruke« odgovaralo definiciji terorizma. »Ono što 
izluđuje u vezi s teroristima jest što oni ne biraju mete prilikom svojih 
osvetničkih djela, ili kada galamom žele skrenuti pozornost, ili bilo što 
drugo. ... Ono što vrijedi za pojedince ... mora vrijediti i za nacije.« 

Bombardiranje Bagdada bilo je znak da će Clinton, suočivši se s nekoliko 
vanjskopolitičkih kriza tijekom svojih dvaju predsjedničkih mandata, na njih 
reagirati na tradicionalne načine, koji su obično uključivali vojnu akciju, 
zastupajući humanitarne motive i često s katastrofalnim posljedicama za 
narod u inozemstvu kao i za onaj u Sjedinjenim Američkim Državama. 

U Somaliji u istočnoj Africi u lipnju 1993., u zemlji gdje se odvijao gra- 
đanski rat a ljudima je očajnički bila potrebna hrana, Sjedinjene Američke 
Države intervenirale su kasno i loše. Kao što je novinar Scott Paterson 
napisao u Me Against My Brother: At War in Somalia, Sudan and Rwanda: 
»Američke i druge strane sile počinile su zapanjujuće čine divljaštva, skri- 
vajući se iza zastave Ujedinjenih naroda.« 

Clintonova administracija počinila je pogrešku uplevši se u unutarnji 
sukob među gospodarima rata. Odlučila je uhvatiti najistaknutijeg među 
njima, generala Mohamada Aidida, u vojnoj operaciji koja je u listopadu 
1993. završila ubojstvom 19 Amerikanaca i vjerojatno 2000 Somalijaca. 

Pozornost američke javnosti bila je, kao i obično, usmjerena na smrt 
Amerikanaca (idealiziranima u filmu Pad crnog jastreba). Životi Somalijaca 
činili su se manje važnima. Kao što je napisao Peterson: »Američki časnici i 
časnici UN-a jasno su istaknuli da ih broj mrtvih Somalijaca nije zanimao 
i nisu vodili evidenciju o tome.« 

Ustvari, ubojstvu američkih rendžera koje je počinilo gnjevno somalijsko 
mnoštvo prethodila je kritična odluka Sjedinjenih Američkih Država od 
prije nekoliko mjeseci da se pokrene vojni napad na kuću gdje su se sastajale 
plemenske starješine. Bila je to brutalna operacija. U prvom napadu helikop- 
terima Cobra ispaljeni su antitenkovski projektili. »Nekoliko minuta poslije«, 
izvještava Peterson, »uletjele su američke kopnene snage i počele dokrajčivati 
preživjele - opružba koji američki zapovjednici poriču.« Međutim preživjeli 
iz tog napada rekao je Petersonu: »Ako su vidjeli ljude da zapomažu, ubili 
bi ih.« 

Američki general Thomas Montgomery nazvao je taj napad »legiti- 
mnim« zato što su to »sve bili loši momci«. Admiral Jonathan Howe, 
predstavljajući UN-ovu operaciju (Sjedinjenje Američke Države insistirale 
su da one moraju voditi akciju), branio je taj napad izjavivši da je ta kuća 

bila »vrlo ključna ćelija za terorističke planove« i zanijekao da su poginuli 
civili, iako je bilo jasno da su mrtvi bili plemenski starješine. Tvrdilo se da 
su u toj zgradi poslije pronađeni »taktički radioaparati«, međutim Peterson 
je napisao: »Nikad nisam čuo ni vidio ikakav dokaz da je taj napad čak i 
nejasno udovoljio jednom kriteriju “izravne vojne prednosti.« 

Peterson je komentirao: »Iako smo svi imali oči i bili smo svjedoci zlo- 
čina, zapovjednici te misije branili su neobranjivo i tvrdokorno se držali 
iluzije da bi više rata na neki način moglo donijeti mir. Mislili su da će 
Somalijci zaboraviti na pokolj, da će zaboraviti prolivenu krv svojih očeva 
i braće. ...« 

Somalijci to nisu zaboravili i ubijanje američkih rendžera u listopadu 
bila je jedna od posljedica toga. 

Katastrofalna politika u Somaliji vodila je do druge iduće godine u 
Ruandi, gdje su zanemarivani glad i ubilačko plemensko ratovanje. U 
Ruandi su postojale jedinice UN-a koje su mogle spasiti desetke tisuća 
života, međutim Sjedinjene Američke Države insistirale su da one budu 
smanjene na najmanji broj. Posljedica toga bio je genocid — najmanje 
milijun Ruandaca poginulo je. Kao što je Richard Heaps, savjetnik Fordove 
zaklade za Afriku, napisao u New York Timesu: »Clintonova administracija 
preuzela je vodstvo u protivljenju međunarodnoj akciji.« 

Kada je, ubrzo poslije toga, Clintonova administracija vojno intervenirala 
u Bosni, novinar Scott Peterson, koji se dotada već premjestio na Balkan, 
komentirao je razliku u reakcijama na genocid u Africi i u Europi. Izjavio je 
da kao »da je donesena odluka, negdje, da Afrika i Afrikanci nisu vrijedni 
pravednosti«, 

Clintonova vanjska politika imala je vrlo mnogo od tradicionalnog 
dvostranačkog naglaska na održavanju prijateljskih odnosa s bilo kakvom 
vladom na vlasti, i na unaprjeđivanju profitabilnih trgovačkih sporazuma 
s njom, bez obzira na to kako bi ona štitila ljudska prava. Prema tome se 
pomoć Indoneziji nastavila, unatoč dokazima o masovnim ubojstvima u 
toj zemlji (vjerojatno 200.000 ubijenih od 700.000 stanovnika) prilikom 
invazije i okupacije Istočnog Timora. 

Demokrati i republikanci udružili su snage da se odbaci prijedlog o 
zabrani prodaje smrtonosnog oružja Suhartovu režimu u Indoneziji. Boston 
Globe napisao je (11. srpnja 1994.): 


Argumenti koje su iznijeli senatori zabrinuti za Suhartov režim — i u obranu 


ugovaratelja, naftnih kompanija i interesa rudarskih kompanija koje 

posluju s Jakartom — Amerikance je učinilo narodom koji se čini voljnim 
previdjeti genocid u korist trgovanja. Državni tajnik Warren Christopher ... 
iznio je opće poznatu tvrdnju da se poštovanje ljudskih prava u Indoneziji 
poboljšava. To je bilo Clintonovo opravdanje za nastavljanje uobičajenih 


poslova sa Suhartom i njegovim generalima. 


Godine 1996. dodijeljena je Nobelova nagrada Joseu Ramos-Horti iz Istočnog 
Timora. Govoreći u crkvi u Brooklynu prije nego što će dobiti nagradu, 
Ramos-Horta je rekao: 


U ljeto 1977. bio sam ovdje u New Yorku kada sam primio poruku u kojoj 
je stajalo da je jedna od mojih sestara, Maria, stara 21 godinu, ubijena u 
napadu ratnog zrakoplovstva. Taj zrakoplov, nazvan Bronco, isporučile 
su Sjedinjene Američke Države. ... U roku od nekoliko mjeseci, došlo je 
izvješće o mom bratu Guyu, starom 17 godina, kojeg su zajedno s mnogim 
drugim ljudima u njegovom selu ubili helikopteri Bell koje su isporučile 
Sjedinjene Američke Države. Iste te godine, jednog mog drugog brata, 


Nunua, uhvatili su i pogubili [proizvedenim u Americi] puškama M-16. 


Slično tomu, helikopterima Sikorski proizvedenima u Americi Turska se 
koristila kako bi uništila sela buntovnih Kurda, u onome što je pisac John 
Tirman (Sporls of War: The Human Cost of the Arms Trade) nazvao »kam- 
panjom terora protiv kurdskog naroda«. 

Na početku 1997. Sjedinjene Američke Države prodavale su više 
oružja u inozemstvu nego sve druge zemlje zajedno. Lawrence Korb, koji 
je za vrijeme Reaganova mandata bio dužnosnik Ministarstva obrane, ali 
je poslije postao kritičar prodaje oružja, napisao je: »To je postala igra s 
novcem: apsurdna spirala u kojoj mi izvažamo oružje samo da bismo mogli 
razvijati ona sofisticiranija kako bi se njima suprotstavili onima koja smo 
proširili diljem cijelog svijeta«. 

Konačno, u posljednjoj godini Clintonove administracije, nakon što je 
masovni otpor u Istočnom Timoru doveo do referenduma za neovisnost, 
vojna je pomoć obustavljena, a Suhartov se režim urušio. Na kraju krajeva, 
čini se da je Istočni Timor izborio svoju slobodu. 

Međutim vojna je moć nastavila dominirati politikom, a Sjedinjene 
Američke Države često su ostajale same u smanjivanju svog naoružanja. 
Jako su stotine zemalja potpisale sporazum o ukidanju nagaznih mina, koje 
su svake godine ubijale desetke tisuća ljudi, Sjedinjene Američke Države 

odbijale su pristati na to. Iako je Crveni križ pozvao vlade na obustavu 
korištenja kazetnim bombama (koje su izbacivale tisuće sitnih naboja, 
ubijajući bez razlike), Sjedinjene Aneričke Države, koje su ih upotrebljavale 
u Vijetnamu i Zaljevskom ratu, odbile su odustati od njih. 

Na konferenciji UN-a u Rimu 1999. Sjedinjene Američke Države 
usprotivile su se osnivanju stalnog međunarodnog suda za ratne zločine. 
Pojavio se strah da bi američki dužnosnici i vojni čelnici koji su, kao Henry 
Kissinger, bili odgovorni za političke smjernice što su dovele do smrti 
velikog broja ljudi mogli biti izvedeni pred takav sud. 

Ljudska prava očito su dolazila iza profita poslovnih ljudi u američkoj 
vanjskoj politici. Kada je 1996. međunarodna skupina Human Rights Watch 
objavila svoje godišnje izvješće, New York Times je (5. prosinca 1996.) sažeo 
njezine nalaze: 


Ta je organizacija snažno kritizirala mnoge moćne zemlje, osobito Sjedinjene 
Američke Države, optužujući ih da propuštaju izvršiti pritisak na vlade u 
Kini, Indoneziji, Meksiku, Nigeriji i u Saudijskoj Arabiji kako bi poboljšale 


stanje s ljudskim pravima, bojeći se gubljenja pristupa unosnim tržištima. 


Tu je kritiku potvrdio bizarni pristup Clintonove administracije dvjema 
zemljama, Kini i Kubi, koje su se obje smatrale »komunističkima«. Kina je 
1991. u Pekingu masakrirala studente prosvjednike, a disidente je strpala 
u zatvor. A ipak Sjedinjene Američke Države nastavile su Kini pružati 
ekonomsku pomoć i određene trgovačke povlastice (status »najpovlaštenije 
nacije«) zbog američkih poslovnih interesa. 

Kuba je zatvorila kritičare režima, ali ne postoji krvavo svjedočanstvo 
o gušenju kakvo postoji za komunističku Kinu ili druge vlade u svijetu 
koje su primale američku pomoć. Međutim Clintonova je administracija 
nastavila, čak i proširila blokadu Kube koja je njezinom stanovništvu 
uskraćivala hranu i medicinske usluge. 

U svojim odnosima s Rusijom, čini se da je zabrinutost zbog »stabil- 
nosti« naspram moralnosti motivirala Clintonovu administraciju. Ona 
je insistirala na čvrstoj potpori režimu Borisa Jeljcina, čak i nakon što 
je Rusija započela brutalnu invaziju i bombardiranje udaljene pokrajine 
Čečenije, koja je željela neovisnost. 

I Clinton i Jeljcin, prigodom sprovoda Richarda Nixona, izrazili su 
divljenje prema čovjeku koji je nastavio rat u Vijetnamu, koji je prekršio 
svoju zakletvu danu prilikom preuzimanja predsjedničke dužnosti i koji je 

izbjegao optužbama za kaznenu odgovornost samo zato što ga je pomilovao 
njegov vlastiti potpredsjednik. Jeljcin je Nixona nazvao »jednim od najvećih 
političara u svijetu«, a Clinton je izjavio da je Nixon, tijekom cijele svoje 
karijere, »ostao žestoki zagovaratelj slobode i demokracije diljem cijelog 
svijeta.« 

Clintonova vanjska ekonomska politika bila je usklađena s poviješću 
zemlje u kojoj su obje stranke više bile zainteresirane za korporativne inte- 
rese nego za prava radnih ljudi, kod kuće ili u inozemstvu, a na pomoć 
inozemstvu gledali su više kao na političko i ekonomsko sredstvo nego 
kao na humanitaran čin. 

U studenom 1993. redakcijska vijest Associated Pressa donosila je infor- 
maciju o postupnom ukidanju ekonomske pomoći trideset pet zemalja. 
Upravitelj Agencije za međunarodni razvoj J. Brian Atwood objasnio je: 
»Više nam ne treba program POMOĆI da bismo kupili utjecaj.« 

Humanitarna organizacija Kruh za svijet izjavila je da bi većina rezova 
naštetila vrlo siromašnim zemljama i dodala je, uz određenu ogorčenost, 
da glad, siromaštvo i degradacija okoliša nisu bili prioriteti Clintonove 
administracije. 

Svjetska banka i Međunarodni monetarni fond, kojima su dominirale 
Sjedinjene Američke Države, usvojili su tvrdokorni bankarski pristup 
zemljama Trećeg svijeta okovanim dugovima. Insistirali su da te siromašne 
zemlje dobar dio svojih oskudnih resursa namijene otplaćivanju zajmova 
bogatim zemljama, po cijenu rezanja socijalnih usluga svojim već očajnim 
stanovništvima. 

Naglasak u vanjskoj ekonomskoj politici bio je na »tržišnoj ekonomiji« 
i »privatizaciji«. To je ljude iz zemalja bivšeg sovjetskog bloka prisililo da se 
pobrinu za sebe u navodno »slobodnoj« ekonomiji, bez socijalnih povlastica 
koje su primali u općepoznato neučinkovitim i opresivnim bivšim režimima. 
Pokazalo se da je neregulirani tržišni kapitalizam bio katastrofalan za ljude 
u Sovjetskom Savezu, koji su vidjeli kako nekolicina gomila ogromna 
bogatstva, a mase žive u sve većoj oskudici. 

Krilatica »slobodna trgovina« postala je važan cilj Clintonove admini- 
stracije i, uz pomoć republikanaca kao i demokrata, Kongres je ratificirao 
Sjevernoamerički sporazum o slobodnoj trgovini (NAFTA) s Meksikom. 
Time su bile uklonjene prepreke slobodnom kolanju korporativnog kapitala 
i proizvoda s jedne i druge strane meksičko-američke granice. 

Došlo je do žestokog neslaganja glede učinaka NAFTA-e. Neki su 
ekonomisti tvrdili da će koristiti američkoj ekonomiji otvaranjem većeg 

meksičkog tržišta za američke proizvode. Protivnici, uključujući vodeće 
sindikate, rekli su da će doći do gubitka radnih mjesta za američke radnike 
nakon što korporacije svoje pogone presele preko granice kako bi unajmile 
Meksikance po nižoj plaći. 

Dva su ekonomista s Instituta za proučavanje politike, preispitujući 
NAFTA-u početkom 1995., godinu dana nakon stupanja na snagu, usta- 
novila da je uzrokovala čisti gubitak od 10.000 američkih radnih mjesta. 
Premda su u Meksiku američke korporacije koje su se onamo preselile 
tada unajmljivale više radnika, oni su radili za manje nadnice, uz »labavo 
provođenje radničkih prava i nepoštovanje standarda za zaštitu okoliša«. 

U tvrdnju Sjedinjenih Američkih Država da podupiru »slobodnu trgovinu« 
teško se moglo povjerovati, budući da se vlada uplirala u trgovinu kada ona 
nije služila »nacionalnom interesu«, što je bio eufemizam za korporativni 
interes. Prema tome, maksimalno se potrudila spriječiti uzgajivače rajčice 
iz Meksika da uđu na američko tržište. 

U jednom još Alagrantnijem kršenju načela slobodne trgovine Sjedinjene 
Američke Države neće dopustiti slanje hrane ili medicinske opreme u Irak 
ili na Kubu. Godine 1996. u televizijskoj emisiji 60 Minutes američkoj 
veleposlanici u Ujedinjenim narodima Madeleine Albright postavljeno je 
pitanje o izvješću prema kojem je »pola milijuna djece umrlo kao posljedica 
sankcija protiv Iraka. ... To je više djece nego što ih je umrlo u Hirošimi. 
.. Vrijedi li platiti tu cijenu?«. Albrightova je odgovorila: »Mislim da je to 
vrlo težak izbor, ali mislimo da vrijedi platiti tu cijenu.« 

Čini se da američka vlada nije primjećivala da bi njezine kažnjeničke 
vanjskopolitičke smjernice, njezina vojna postavljanja diljem cijelog planeta, 
mogle pobuditi gnjev u stranim zemljama i da bi se taj gnjev mogao pre- 
tvoriti u nasilje. Kada se to dogodilo, jedina reakcija koje su se Sjedinjene 
Američke Države mogle sjetiti bilo je reagiranje s još više nasilja. 

Prema tome, kada su 1998. izvršeni bombaški napadi na veleposlanstva 
u Keniji i Tanzaniji, Clintonova je administracija na to odgovorila bombar- 
diranjem meta u Afganistanu i Sudanu. Tvrdilo se da je afganistanska meta 
bila baza za terorističke aktivnosti, iako nije bilo dokaza za to. Što se tiče 
Sudana, Sjedinjene Američke Države insistirale su na tome da su bombardirale 
postrojenje koje je proizvodilo kemijsko oružje, međutim ispostavilo se da 
je to bila tvornica koja je proizvodila lijekove za polovinu stanovništva u toj 
zemlji. Ljudske posljedice toga gubitka lijekova nije se moglo izračunati. 

Iste te godine Clinton se suočio s najvećom krizom u svome predsjed- 
ništvu. Zemlja je saznala da je mlada vladina djelatnica Monica Lewinsky 


rani 


potajno posjećivala Bijelu kuću zbog seksualnih odnosa s predsjednikom. 
To se pretvorilo u senzacionalnu priču koja je mjesecima zaposjedala 
naslovne stranice novina. Imenovano je Neovisno vijeće koje je to trebalo 
istražiti, koje je uzelo senzacionalističko, podrobno svjedočanstvo Monice 
Lewinsky (koju je razotkrila prijateljica koja je snimala njihove razgovore) 
o seksualnom kontaktu s Clintonom. 

Clinton je lagao o svom odnosu s Lewinsky, a Zastupnički je dom izglasao 
njegovo smjenjivanje zato što je lagao porekavši »seksualne odnose« s mladom 
ženom, čime je ometao izvršenje pravde pokušavajući prikriti informacije o 
njihovu odnosu. To je bilo tek drugi put u američkoj povijesti da je došlo 
do opoziva predsjednika, ali ni ovdje, kao ni u slučaju Andrewa Johnsona 
poslije Građanskoga rata, opoziv s predsjedničke dužnosti nije vodio do 
okončanja Clintonova predsjedništva, zato što Senat nije izglasao njegovo 
smjenjivanje. 

Tim se incidentom pokazalo da pitanje osobnog vladanja može istisnuti 
zanimanje javnosti za ozbiljnija pitanja, uistinu, za pitanja života i smrti. 
Zastupnički bi dom predsjednika smijenio zbog pitanja vezanih uz seksualno 
ponašanje, ali ga ne bi smijenio zbog ugrožavanja života djece socijalnom 
reformom ili zbog kršenja međunarodnog prava prilikom bombardiranja 
drugih zemalja (Iran, Afganistan, Sudan) ili zato što dopušta da stotine 
tisuća djece umire kao posljedica ekonomskih sankcija (Irak). 

Godine 1999., Clintonove posljednje godine na predsjedničkom polo- 
žaju, izbila je kriza na Balkanu koja je još jednom pokazala da je američka 
vlada prilikom rješavanja problema od međunarodne važnosti naklonjenija 
uporabi sile nego diplomacije. Problem koji se pojavio proizašao je iz ras- 
pada jugoslavenske države deset godina prije toga i sukoba koji su uslijedili 
među razdvojenim dijelovima nekad ujedinjene zemlje. 

Jedan od dijelova bivše Jugoslavije bila je Bosna i Hercegovina, u kojoj su 
Hrvati masakrirali Srbe, a Srbi su masakrirali Hrvate i muslimane. Nakon 
strašnog srpskog napada na grad Srebrenicu, Sjedinjene Američke Države 
napale su srpske položaje, a onda su pregovori 1995. u Oslu u Norveškoj, 
zaustavili daljnje borbe podijelivši Bosnu i Hercegovinu na hrvatski i srpski 
entitet. 

Međutim sporazum iz Osla propustio je riješiti problem još jednog dijela 
stare Jugoslavije, pokrajine Kosovo, koja je, s obzirom na to da je većina nje- 
zina stanovništva bila albanska, a manjina srpska, zahtijevala nezavisnost od 
Srbije. Srpski predsjednik Milošević pokazao je svoju bezobzirnost već prije 
u Bosni, a sada je, suočivši se s oružanim napadom kosovskih nacionalista, 

napao Kosovo, ubivši vjerojatno 2000 ljudi i pretvorivši nekoliko stotina 
tisuća ljudi u izbjeglice. 

Međunarodni skup u Rambouilletu u Francuskoj taj je problem trebao 
pokušati riješiti diplomatski. Međutim on je pred Jugoslaviju iznio uvjete 
za koje se činilo da će sigurno biti odbačeni: potpuni nadzor NATO-a nad 
cijelim Kosovom i NATO-ova vojna okupacija ostatka Jugoslavije. Na dan 
23. ožujka 1999. srpska Narodna skupština odgovorila je protuprijedlogom, 
odbacujući NATO-ovu okupaciju i tražeći pregovore koji bi vodili »do 
postizanja političkog dogovora o širokoj autonomiji za Kosovo ...«. 

Srpski je prijedlog ignoriran i u vodećim američkim novinama o njemu 
se nije izvještavalo. Idućeg su dana snage NATO-a (pri čemu se misli 
uglavnom na američke snage) započele s bombardiranjem Jugoslavije. Po 
svoj prilici, bombardiranje je trebalo zaustaviti »etničko čišćenje« Kosova, to 
jest protjerivanje Albanaca iz te pokrajine usmrćivanjem ili zastrašivanje. 
Međutim dva tjedna poslije početka bombardiranja New York Times je 
izvijestio (5. travnja 1999.) da je »od 24. ožujka Kosovo napustilo više od 
350.000 ljudi«. Dva mjeseca poslije, s obzirom na to da se bombardiranje 
nastavilo, ta je brojka narasla na više od 800.000 ljudi. 

Bombardiranje Jugoslavije, uključujući glavni grad Beograd, koje je očiro 
imalo nakanu svrgnuti Miloševića, dovelo je do neznanog broja civilnih 
žrtava. U Sjedinjene Američke Države prispjela je poruka elektroničkom 
poštom od profesora s Univerziteta u Nišu: 


Mali gradić Aleksinac, 20 milja od mog rodnog grada, pogođen je prošle 
noći punom snagom. Pogođena je lokalna bolnica, a cijela ulica naprosto 
je bila izbrisana. Ono za što sigurno znam jest šest mrtvih civila i više od 
50 teško ozlijeđenih. U okolici uopće nije bilo nikakvih vojnih ciljeva. 


Izvjestitelj New York Timesa Steven Erlanger opisao je »nagomilane krho- 
tine cigle preko uske Zmaj Jovine ulice, gdje je Aleksandar Milić, star 37 
godina, umro u utorak. Supruga g. Milića, Vesna, stara 35 godina, također 
je umrla. To se dogodilo i njegovoj majci i dvoje njegove djece, Miljani, 
staroj 15, i Vladimiru, starom 11 godina — svi su oni ubijeni oko podneva 
kada je lutajuća NATO-ova bomba izbrisala njihovu novu kuću i podrum 
u kojem su se skrivali«. 

Nakon što je 3. lipnja 1999. mirovni sporazum konačno potpisan, bio 
je to kompromis između sporazuma u Rambouilletu, koji je Jugoslavija 
odbila, i prijedloga srpske Narodne skupštine, koji se nikad nije ozbiljno 

razmatrao. Noam Chomsky, u svojoj knjizi Tbe New Military Humanism, 
podrobno je preispitao događaje iz tog proljeća i zaključio: »Ishod od 3. 
lipnja ukazuje da su se diplomatske inicijative mogle nastaviti 23. ožujka, 
čime bi se spriječila užasna ljudska tragedija. ...« 

Međutim čini se da je Clintonova administracija, kao i mnoge prije nje 
(Truman u Koreji, Johnson u Vijetnamu, Bush u Zaljevskom ratu) odabrala 
vojna rješenja kada su postojale mogućnosti za ona diplomatska. 

Militarizacija nacije — ogromni vojni proračuni, održavanja oružanih 
snaga diljem cijelog svijeta, opetovana uporaba oružja protiv drugih zemalja 
— značila je da resursi raspoloživi za ljudske potrebe nisu bili raspoloživi. U 
jednom od svojih istančanijih trenutaka predsjednik Dwight Eisenhower 
izjavio je: »Svaka proizvedena puška, svaki porinuti ratni brod, svaka ispa- 
ljena raketa, označava u krajnjem smislu krađu od onih koji su gladni, a 
nisu nahranjeni, kojima je hladno, a nisu odjeveni.« 

Clinronov ekonomski program, koji je u početku najavljivan kao program 
za stvaranje radnih mjesta, uskoro je promijenio smjer i usredotočio se na 
smanjivanje deficita, koji je pod Reaganom i Bushom ostavio nacionalni 
dug od četiri bilijuna dolara. Međutim taj je naglasak značio da neće biti 
odvažnog programa izdataka za univerzalnu zdravstvenu skrb, za obra- 
zovanje, za dječju skrb, za stanovanje, za zaštitu okoliša, za umjetnosti ili 
za stvaranje radnih mjesta. 

Clintonove male geste neće se ni približiti onome što je bilo potrebno u 
zemlji u kojoj je jedna četvrtina živjela u siromaštvu; gdje su ljudi bez doma 
živjeli na ulicama u svakom većem gradu; gdje žene nisu mogle potražiti 
posao zbog nedostatka skrbi za djecu; gdje se kvaliteta zraka i vode opasno 
pogoršavala. 

Sjedinjene Američke Države bile su najbogatija zemlja svijeta na koju je 
otpadalo pet posto stanovništva zemlje, a s druge su strane trošile 30 posto 
onoga što je proizvedeno u svijetu. Međutim samo se neznatno mali dio 
američkog stanovništva time okoristio; najbogatijih jedan posto stanovništva 
doživio je od druge polovine 1970-ih enormno povećanje svog bogatstva. 
Kao posljedica promjene u poreznoj strukturi, do 1995. tih jedan posto 
najbogatijih steklo je više od bilijun dolara i tada je posjedovalo više od 
40 posto bogatstva zemlje. 

Prema poslovnom časopisu Forbes, 400 najbogatijih obitelji 1982. 
posjedovalo je 92 milijarde dolara, međutim trinaest godina poslije ta je 
brojka skočila na 480 milijardi. Tijekom devedesetih, indeks bogatstva 500 
korporacija prema Standard and Poor'su porastao je za 335 posto. Prosječna 

cijena dionica Dow Jonesa porasla je do 400 posto između 1980. i 1995., 
dok je kupovna moć prosječne radničke nadnice opala za 15 posto. 

Bilo je stoga moguće reći da je američka ekonomija bila »zdrava« — 
međutim samo ako u obzir uzmete najbogatiji dio stanovništva. U među- 
vremenu 40 posto ljudi bilo je bez zdravstvenog osiguranja (ta je brojka 
u devedesetima porasla za 33 posto), a dojenčad je umirala od bolesti i 
neishranjenosti po stopi većoj od bilo koje u drugim industrijaliziranim 
zemljama. Činilo se da postoje neograničena sredstva za vojsku, međutim 
ljudi koji su pružali vitalne ljudske usluge, u zdravstvu i obrazovanju, 
morali su se boriti da jedva prežive. 

Dvadesetsedmogodišnja žena po imenu Kim Lee Jacobson, intervjuirana 
u Boston Globeu, sažela je iskrivljene nacionalne prioritete. Bila je proglašena 
»Američkom učiteljicom mališana u 1999.« ali je izjavila: »Ja ove godine 
dosežem primanja od 20.000 dolara, poslije pet godina rada na ovom 
području. Sve se posložilo. Nisam došla zbog nekog velikog novca, te stoga 
i ne očekujem da ću ga imati mnogo.« 

Prema Statističkom zavodu za radništvo američkog Ureda za popis 
stanovništva, godine 1998. jedan od svaka tri radnika u Sjedinjenim 
Američkim Državama imao je posao koji se plaćao u razini ili ispod savezne 
razine siromaštva. Spisateljica Barbara Ehrenreich provela je godinu dana 
radeći različite poslove — kao čistačica, konobarica, tvornička radnica — i 
izvijestila je (u svojoj knjizi Nickeled and Dimed) da takvi poslovi radnicima 
ne ostavljaju mogućnost da si priušte mjesto za stanovanje ili medicinsku 
skrb ili čak adekvatnu prehranu. 

Što se tiče obojenih ljudi, te su statistike bile osobito problematične. 
Crna dojenčad umirala je dvaput većom brzinom od bijele djece, a očeki- 
vani životni vijek crnog muškarca u Harlemu, prema izvješću Ujedinjenih 
naroda, bio je 46 godina, manji nego u Kambodži ili Sudanu. 

Tu rasnu diskrepanciju neki su ljudi objašnjavali rasnom inferiornošću, 
»genetskom« manjkavošću. Međutim bilo je jasno da je odrastanje u užasnom 
okružju, kakve god bile sposobnosti pojedine osobe, postalo nesavladiv 
hendikep za milijune Amerikanaca, bili oni bijelci ili crnci. 

Studija Zaklade Carnegie pokazala je da je dvoje mladih ljudi koje se 
jednako držalo na testovima inteligencije (čak i ako se prihvati dubiozna 
vrijednost testova inteligencije za djecu koja su odgajana u različitim uvje- 
tima) imalo vrlo različite budućnosti ovisno o tome tko su im bili roditelji. 
Za dijete odvjetnika, iako nema veće ocjene na mentalnim testovima od 
djeteta portira, postojala je četiri puta veća vjerojatnost da će ići na koledž, 

12 puta je bilo vjerojatnije da će završiti koledž i 27 puta vjerojatnije da će 
završiti u platnom razredu s deset posto najviših američkih primanja. 

Da bi se promijenila ta situacija, da bi se barem otprilike ostvarila jed- 
nakost prilika, bila bi potrebna drastična preraspodjela bogatstva, golemi 
novčani izdaci za stvaranje radnih mjesta, za zdravstvo, za obrazovanje i 
za zaštitu okoliša. 

Sjedinjene Američke Države, umjesto toga, svoj su narod izručile na 
milost i nemilost »slobodnog tržišta«, zaboravljajući, ili odabirući zaborav, 
katastrofalne posljedice takve politike u dvadesetima. »Tržište« nije marilo za 
okoliš ili za umjetnosti. A uz to je mnoge Amerikance ostavilo bez osnovnih 
sredstava za preživljavanje, uključivši u to adekvatno stanovanje. Za vrijeme 
Reagana vlada je smanjila broj stambenih jedinica koje su dobivale potpore 
s 400.000 na 40.000; u vrijeme Clintonove administracije, taj je program 
u cijelosti ukinut. 

Unatoč Clintonovu obećanju »novoj vladi« danom prilikom svečanosti 
inauguracije za predsjednika 1997., njegovo predsjedništvo nije ponudilo 
hrabar program koji bi se pobrinuo za te potrebe. Primjerice, iako su ankete 
javnog mnijenja tijekom osamdesetih i devedesetih ukazale na to da bi 
američki narod podržao program besplatne univerzalne medicinske skrbi 
koji bi financirala državna blagajna, Clinton se nevoljko zauzimao za to. 
Umjesto toga on je svoju suprugu Hillary postavio na čelo povjerenstva 
čije je konačno izvješće bilo duže od tisuću stranica, koje je bilo nemoguće 
gusto i složeno, a s druge strane nije ponudilo odgovor na problem: kako 
svakom Amerikancu osigurati medicinsku skrb, oslobođenu od uplitanja 
osiguravajućih kompanija koje su na tome profitirale. 

Osim stvaranja još većeg deficita (a bilo je ekonomista koji nisu vjerovali 
da je smanjivanje deficita nužno, nakon što nije bilo udovoljeno ključnim 
potrebama), postojala su dva moguća izvora da se plati smjeli program soci- 
jalne rekonstrukcije, a Clintonova administracija nije bila sklona prihvatiti 
se ijednoga od njih. 

Jedan od izvora bio je vojni proračun. Randall! Forsberg, stručnjak za 
vojne izdatke, predložio je tijekom predsjedničke kampanje 1992. da »bi 
vojni proračun od 60 milijardi dolara, koji bi se ostvario tijekom više godina, 
održao demilitariziranu američku vojnu politiku, primjerenu potrebama i 
mogućnostima posthladnoratovskog svijeta«. Međutim, vojni je proračun 
nastavio rasti, čak i nakon sloma navodnog cilja vojnog jačanja, a do kraja 
Clintonova mandata iznosio je oko 300 milijardi dolara godišnje. 

Radikalno smanjivanje vojnog proračuna zahtijevalo bi odricanje od 
ratovanja, povlačenje iz vojnih baza diljem svijeta, prihvaćanje, u konačnici, 
načela iznesenog u Povelji UN-a da će svijet osuditi »pošast rata«. Ono bi 
govorilo o fundamentalnoj ljudskoj želji (prečesto nadvladanoj baražnom 
vatrom fanatično domoljubnih krilatica) da se živi u miru s drugima. 

Javni poziv na takvu dramatičnu promjenu politike zasnivao bi se na 
jednostavnom premda moćnom moralnom argumentu: da će s obzirom na 
narav modernog ratovanja, žrtve većinom biti civili. Rečeno na drugačiji 
način, rat je u naše doba uvijek bio protiv djece. A ako bi djeci iz drugih 
zemalja trebalo dati jednaka prava na život kao i našoj djeci, tada moramo 
iskoristiti izvanrednu ljudsku ingenioznost da se pronađu nevojna rješenja 
za svjetske probleme. 

Drugi mogući izvor da se plati socijalna reforma jest bogatstvo super- 
bogatih. Najbogatijih jedan posto u zemlji steklo je tijekom osamdesetih i 
devedesetih više od bilijun dolara što je posljedica poreznih olakšica. »Porez 
na bogate« — nešto što još nije napravljeno na razini nacionalne politike, 
ali je savršeno izvedivo — mogao bi vratiti tih bilijun dolara, primjerice, po 
sto milijardi dolara godišnje tijekom deset godina i još bi uvijek tih jedan 
posto ostalo jako, jako bogato. 

Uz to, uistinu progresivno oporezivanje prihoda — vraćajući se na razine 
poslije Drugoga svjetskog rata od 70 do 90 posto na vrlo visoke prihode 
— moglo bi donijeti daljnjih sto milijardi godišnje. Clinton je povećao 
poreze na superbogate, za nekoliko postotaka, promijenivši najvišu stopu 
s 31 na 37 posto, a korporativne poreze s 34 na 35 posto. Međutim to je 
bio bijedno mali korak s obzirom na potrebe. 

S četiri ili pet stotina milijardi dolara dobivenih svake godine progre- 
sivnim oporezivanjem i demilitarizacijom, bilo bi raspoloživih sredstava 
za plaćanje sustava univerzalne zdravstvene skrbi koji bi vlada plaćala na 
način kako upravlja sustavom Medicare, kako se vodi sustav zdravstvene 
skrbi u Kanadi, bez profita koji uzimaju osiguravajuće kompanije. Tim bi 
se sredstvima mogao platiti program cjelovitog zaposlenja, čime bi se prvi 
put proveo Zakon o cjelovitom zaposlenju iz 1946., koji je saveznu vladu 
obavezao da stvori »korisne mogućnosti zaposlenja« za sve ljude sposobne 
i voljne raditi. (Jedna od pjesama Marge Piercy završava s: »Vrč čezne za 
vodom koju će nositi / A čovjek za poslom koji je stvaran.«) 

Umjesto da dijeli ugovore za bombardere i nuklearne podmornice, 
mogu se ponuditi ugovori neprofitnim organizacijama da unajme ljude koji 

će graditi domove, graditi sustave javnog prijevoza, očistiti rijeke i jezera, 
pretvoriti naše gradove u pristojna mjesta za život. 

Alternativa takvom smjelom programu jest nastaviti kao i prije, dopu- 
štajući gradovima da trunu, prisiljavajući ljude s ruralnih područja da se 
suočavaju s dugovima, zapljenom i dražbom imovine, stvarajući marginalnu 
populaciju besposlenih, očajnih ljudi, od kojih su mnogi mladi, mnogi 
obojeni, koji se okreću drogama i zločinu, predstavljajući prijetnju fizičkoj 
sigurnosti ostatku populacije. 

Reakcija vlade na takve znakove očaja, gnjeva i otuđenja bila je, povijesno, 
prilično predvidljiva: izgraditi još zatvora, zatvoriti još više ljudi, pogubiti još 
više zatvorenika. I nastaviti s istim politikama koje proizvode očaj. I tako, 
do kraja Clintonove administracije, Sjedinjene Američke Države imaju više 
svojeg stanovništva u zatvorima po glavi stanovnika — ukupno dva milijuna 
ljudi — od bilo koje druge zemlje u svijetu, uz mogući izuzetak Kine. 

Clinton je tvrdio da je ublažio svoje političke smjernice kako bi se 
prilagodio javnom mnijenju. Međutim rezultati istraživanja tijekom 
osamdesetih i u prvoj polovini devedesetih pokazali su da su Amerikanci 
prednost davali smjelim politikama koje ni demokrati niti republikanci nisu 
bili voljni istaknuti: univerzalna zdravstvena skrb, zajamčeno zaposlenje, 
vladina pomoć siromašnima i onima bez doma, porezi na bogate i rezovi 
u vojnom proračunu čime bi se platili socijalni programi. 

Procijep između nacionalne politike i osjećaja američke javnosti ukazao 
je na to da je moguć drugačiji scenarij, onaj kojim se predviđalo, u novom 
tisućljeću, građane koji se organiziraju kako bi zahtijevali ono što je obećavala 
Deklaracija o neovisnosti: vladu koja je štitila jednako pravo svakoga na život, 
slobodu i potragu za srećom. To je značilo ekonomske dogovore koji su raci- 
onalno i humano raspodjeljivali nacionalno bogatstvo. To je značilo kulturu“ 
u kojoj se mlade više ne uči da teže »uspjehu« kao krinki za pohlepu. 

Tijekom cijelih devedesetih, dok su konzervativni republikanci i umjereni 
demokrati vodili vladu, pojavio se velik broj američkih građana, nezastu- 
pljenih u Washingtonu, nespominjanih u tisku, koji su na različite načine 
prosvjedovali protiv vladine politike i zahtijevali pravičnije i miroljubivije 
društvo. 

U nacionalnim medijima nije se pridavalo mnogo pozornosti znacima 
energije građana izvan krugova moći u Washingtonu, izuzev onda kada 
je taj fenomen bio prevelik da bi se ignorirao. Čak i okupljanju od pola 
milijuna odraslih i djece svih boja, koji su stigli u saveznu prijestolnicu 
kako bi »zastupali djecu«, televizije ili novine posvetile su malo pozornosti 

ili se tome uopće nisu posvetile. Znaci prkošenja i otpora bili su mnogi i 
razlikovali su se. 

U Minneapolisu je došlo do kontinuirane kampanje protiv korporacije 
koja je proizvodila nagazne mine. Jedan bivši vojnik kojeg je osakatila ame- 
rička nagazna mina došao je u Minneapolis da se pridruži toj kampanji, 
njoj se pridružila mlada žena koja je putovala cijelim svijetom kako bi 
ljudima pripovijedala o djeci koja su na svim kontinentima umirala zbog 
milijuna nagaznih mina koje su postavile Sjedinjenje Američke Države 
i druge zemlje. Četiri opatice, »sestre McDonald«, koje uistinu jesu bile 
sestre, sudjelovale su u tom prosvjedu i bile uhićene. 

Godine 1994. u Los Angelesu, protiveći se novom kalifornijskom 
zakonu koji je djeci ilegalnih imigranata oduzimao osnovna zdravstvena 
i obrazovna prava, četvrt milijuna ljudi zauzelo je ulice kako bi prosvje- 
dovalo protiv toga. 

Kada su Sjedinjene Američke Države javno objavile svoju namjeru da 
bace bombe na Irak, po svoj prilici zato što Irak nije dopuštao inspekciju 
onoga što su američki dužnosnici nazivali »oružjem za masovno uništenje«, 
državna tajnica Madeleine Albright i drugi dužnosnici govorili su na gradskom 
sastanku u Columbusu u Ohiu, kako bi ojačali potporu za bombardiranje. 
Međutim planirani scenarij prekinuo je mladi čovjek koji se, unatoč planu 
da se kontroliraju sva pitanja, uspio probiti u dvoranu i pirati Madeleine 
Albright o svim drugim zemljama, saveznicama Sjedinjenih Američkih 
Država, koje su posjedovale »oružja za masovno uništenje«. 

Državna je tajnica očito bila zatečena i posrtala je u svom odgovoru, 
što je nacionalna televizijska publika jasno mogla vidjeti. Planovi za bom- 
bardiranje bili su na brzinu odgođeni, iako je neko vrijeme poslije toga 
regularno bombardiranje Iraka, koje tisak nije zabilježio, ipak uslijedilo. 

Kada je 2000. Sveučilište Kalifornija u Berkeleyju Madeleine Albright 
uručilo počasnu diplomu, u publici je bilo prosvjeda i veliki natpis: 
»Madeleine Albright je ratna zločinka.« Prosvjednici i natpis bili su uklo- 
njeni iz dvorane. 

Stjecajem okolnosti studentica koja je odabrana da primi prestižni 
Sveučilišni orden sveučilišta i da se kao studentica obrati na svečanosti 
dodjele diploma bila je mlada Palestinka po imenu Fadia Rafeedie. Bila je 
pomaknuta na kraj programa kako bi Albrightova mogla održati govor i 
otići, ali je bila odlučna govoriti o Albrightičinoj obrani američkih sankcija 
protiv Iraka. Govorila je o medicinskoj opremi kojoj nije bilo dopušteno ući 
u Irak, o stotinama tisuća smrti djece koje su bile posljedica tih sankcija. 

Složila se s tim da je Saddam Hussein bio brutalan diktator. Međutim, 
rekla je: 


Kada je plinom ubijao Kurde, on ih je ubijao plinom koristeći se kemijskim 
oružjima proizvedenim u Rochesteru, u New Yorku. A kada se borio u 
dugom i dugotrajnom ratu s Iranom, u kojem je poginulo milijun ljudi, 
upravo je CIA bila ona koja ga je financirala. Upravo je američka politika 
bila ona koja je ojačala tog diktatora. Kada ga više nisu trebali, počeli su 
nametati sankcije njegovu narodu. Sankcije bi trebale biti usmjerene na vlade 
naroda, ne na narod. 


Godine 1998. 7000 ljudi iz cijele zemlje doputovalo je do Fort Benninga 
u Georgiji da bi prosvjedovalo protiv postojanja Škole Amerika čiji su 
diplomci, koje su obučile Sjedinjene Američke Države, sudjelovali u 
masovnim zločinima u raznim latinoameričkim zemljama. Nosili su osam 
mrtvačkih sanduka koji su predstavljali šest svećenika, kuhara i mladu 
djevojku koju su ubili pripadnici vojske prilikom napada na njihov dom. 
Ono što je ironično, savezni sudac Georgije koji im je odredio zatvorske 
kazne Robert J. Elliot, bio je isti onaj sudac koji je pomilovao poručnika 
Williama Calleyja, koji je proglašen krivim za krvoproliće nad seljanima 
u My Laiju u Vijetnamu. 

Na godišnjicu bombardiranja Nagasakija, u kolovozu 1999., osam pacifista 
odlučilo je blokirati četiri prometna traka na cesti koja je vodila do baze s 
nuklearnim podmornicama u Bangoru u Maineu. U toj je bazi bilo smješteno 
osam podmornica Trident, noseći više od tisuću nuklearnih bojevih glava. 
Prosvjednici su bili uhićeni. Uspjeli su, međutim, objasniti poroti razlog svog 
protivljenja nuklearnom naoružanju i bili su oslobođeni. Žena koja je bila na 
čelu te porote izjavila je: »Ponosna sam što sjedim s tim ljudima.« 

Kulturu su prožimali pokreti iz šezdesetih na način koji se nije mogao 
zatrti. Pojavila se nedvojbena, tvrdoglava nova svijest — koja se s vremena na 
vrijeme manifestirala na filmu, na televiziji, u svijetu glazbe — osviještenost 
da žene zaslužuju jednaka prava, da su seksualne preferencije muškaraca i 
žena njihova osobna stvar, da rastući procijep između bogatih i siromašnih 
osporava riječ »demokracija«. 

Rasizam je i dalje bio čvrsto utkan u američko društvo — dokaz je po- 
stojao u kontinuiranoj policijskoj brutalnosti usmjerenoj protiv obojenih 
ljudi, u višim stopama smrtnosti dojenčadi među crnačkom populacijom, 
u nedostatku poslova za mlade crne ljude i u odgovarajućem rastu zločina 

i zatvaranja. Međutim zemlja je postajala raznovrsnija — više ljudi latinoa- 
meričkog podrijetla, više Azijata, više međurasnih brakova. Predviđa se da 
će se do 2050. obojeni ljudi u Sjedinjenim Američkim Državama brojčano 
izjednačiti s bijelcima. Bilo je mjestimičnih nastojanja da se organizira neza- 
dovoljstvo među Afroamerikancima na saveznoj razini. Potkraj osamdesetih 
pojavio se nagovještaj buduće mogućnosti kada je crnački čelnik Jesse Jackson, 
govoreći u ime siromašnih i razvlaštenih svih boja, s »Duginom koalicijom« 
dobio milijune glasova u preliminarnim izborima za predsjednika i time 
pružio zemlji kratku, rijetku plimu političkog uzbuđenja. 

Godine 1995. milijun ljudi doputovalo je iz svih dijelova zemlje u 
Washington, D. C. — »Marš milijun ljudi« — kako bi vodećim ljudima u zemlji 
objavili da su nakanili postati sila za promjenu. Marš nije imao jasni program 
djelovanja, ali je bio izraz solidarnosti. U ljeto 1998. 2000 Afroamerikanaca 
sastalo se u Chicagu kako bi utemeljilo Crnački radikalni kongres. 

Iduće godine Sindikat lučkih radnika na Zapadnoj obali održao je 
osmosatnu obustavu rada u znak prosvjeda protiv utamničenja i smrtne 
kazne za Mumiju Abu-Jamala. Jamal je bio ugledni crnački novinar 
kojemu se sudilo i koji je bio osuđen u okolnostima koje su ukazivale 
da su njegova rasa i njegov radikalizam, kao i njegova ustrajna kritika 
policije iz Philadelphije, bili razlogom zašto je sjedio u zatvorskom bloku 
osuđenika na smrt. 

Radnički je pokret u devedesetima pokazivao znakove nove energije. 
To se dogodilo unatoč postupnom opadanju sindikalnog članstva budući 
da su se proizvodna postrojenja selila iz zemlje, a industrijski radnici bili 
brojčano nadjačani radnicima u uslužnim djelatnostima i radnicima u 
uredima, koje je bilo teže organizirati. 

Pojavio se poticaj za novom borbenošću nakon što je postalo jasno da 
bogatstvo zemlje uglavnom ide vrlo bogatima i da raste procijep između 
bogatih i siromašnih. Tijekom devedesetih primanja pet posto najbogatijeg 
stanovništva narasla su za 20 posto dok su primanja siromašnih i srednje 
klase, uzevši u obzir porast životnih troškova, ili pala ili su ostala ista. Godine 
1990. prosječna plaća vodećih izvršnih direktora u 500 najvećih korporacija 
bila je 84 puta veća od one prosječnog radnika. Do 1999. ona je iznosila 475 
prosječnih radničkih plaća. 

Novi predsjednik AFL-CIO-a John Sweeney, došavši iz Međunarodnog 
sindikata uslužnih djelatnosti — što je bio znak promjene među radniš- 
tvom — ostavio je dojam da oštro napušta konzervativizam prethodnika. 
On je ohrabrio ideju »Sindikalnog ljeta« (nadahnutog Ljetom slobode u 

Mississippiju iz 1964.), mobiliziravši idealizam mladih ljudi pozivajući ih 
da pomognu u sindikalnom organiziranju novih radnika u uslužnim djelat- 
nostima, uredskih radnika, radnika na farmama, imigrantskih radnika. 

Sindikati su gubili u nekim štrajkovima, kao što je bilo u dugim, 
ogorčenim borbama tijekom devedesetih u Decaturu u Illinoisu protiv 
triju korporativnih divova: Caterpillara, Firestonea i Staleyja. No bilo je i 
pobjeda: radnici kompanije United Parcel Service održali su petnaestod- 
nevni štrajk, koji je na sebe skrenuo veliku nacionalnu pozornost i ostvario 
svoj zahtjev da se povremeni poslovi, bez zdravstvenog osiguranja i drugih 
povlastica, pretvore u 10.000 poslova s punim radnim vremenom sa svim 
povlasticama. Sindikat strojara postigao je ostvarenje svojih zahtjeva u 
Boeing Companyju i u kompaniji McDonell Douglas. 

Hotelski radnici pobijedili su u štrajkovima u Minneapolisu i u San 
Franciscu. Čistačice su se, većinom imigrantice, izborile za svoja prava u 
Los Angelesu, u štrajku protiv vlasnika nebodera, gdje su slabo plaćene 
radnice čistile urede najprosperitetnijih poslovnih ljudi u gradu. Godine 
2000. najveći štrajk uredskih radnika u povijesti zemlje donio je pobjedu za 
19.000 inženjera i profesionalnih radnika iz Boeinga, koji su uspjeli postići da 
njihove plaće budu jednake onima u drugim Bocingovim postrojenjima. 

Jedna od najvećih sindikalnih pobjeda tijekom desetljeća dogodila se 
1999. u okrugu Los Angeles gdje je, nakon 11 godina sindikalne kampanje, 
Međunarodni sindikat uslužnih djelatnosti izborio pravo da zastupa 74.000 
zdravstvenih radnika koji obilaze domove pacijenata. Te iste godine, tek 
udruženi sindikati konfekcijskih i tekstilnih radnika nazvani UNITE 
radnici (Sindikat šivaćih zanimanja, industrijskih i tekstilnih zaposlenika), 
koji su se 25 godina pokušavali sindikalno organizirati u Cannon Millsu 
u Sjevernoj Karolini, pobijedili su na sindikalnim izborima u dvama 
tvorničkim pogonima u Kannapolisu. 

Žene su preuzimale vodeće uloge u novom vodstvu AFL-CIO-a. Karen 
Nussbaum, koja je bila predsjednica »Nacionalnog udruženja radnih žena 9 
do 5«, postala je direktorica odjela radnih žena u AFL-CIO-u, a do 1998. 
deset od 21 odjela u tom sindikatu vodile su žene. 

Sklopljen je savez između studenata i radničkog pokreta u kampanji 
»nadnica za život« za radnike na kampusima, koja se uskoro proširila na 
150 kampusa s koledžima. Primjerice, na Sveučilištu Harvard, studenti su se 
organizirali kako bi zahtijevali da uprava Harvarda, koja je sjedila na blagu 
od 20 milijardi dolara, plati svojim domarima i drugim uslužnim radnicima 
nadnicu dovoljnu da uzdržavaju svoje obitelji. Mnogi među njima morali 

su raditi po dva posla — čak do 80 sati tjedno — kako bi platili stanarinu, 
hranu i medicinsku skrb. 

Studenti s Harvarda uprizorili su živopisne skupove na kojima su domari 
i drugi radnici na kampusu govorili o svojim potrebama. Članovi gradskog 
vijeća Cambridgea i čelnici radničkih sindikara, uključujući Johna Sweeneyja 
i druge visoke dužnosnike iz AFL-CIO-a, uzeli su mikrofon u ruke da 
bi izrazili svoju potporu. Dolazak dviju mladih filmskih zvijezda, Matta 
Damona i Bena Afflecka, kako bi izrazili svoju potporu, privukao je golemo 
mnoštvo ljudi. Obojica su živjela u Cambridgeu i ondje polazila školu. Matt 
Damon proveo je nekoliko godina na Harvardu prije nego je prekinuo 
školovanje kako bi otišao u Hollywood. Ben Affleck dirljivo je govorio o 
svom ocu koji je radio, slabo plaćen, fizičke poslove na Harvardu. 

Kad je uprava Harvarda nastavila odbijati pregovarati, četrdeset studenata 
zauzelo je jednu od upravnih zgrada na Harvardu i ondje su danonoćno 
boravili nekoliko tjedana, uz potporu stotina ljudi izvana, koji su postavili 
šatore na travnjaku tog kampusa. Podrška štrajku sjedenja došla je iz cijele 
zemlje i konačno je Harvard pristao na pregovore. Posljedica je bila pobjeda 
radnika na kampusu, pri čemu se Harvard složio da domarima povisi plaću 
na 14 dolara po satu, da im dade zdravstveno osiguranje i da insistira da 
vanjski ugovaratelji pristanu na te uvjete. 

U ljeto 2000. studenti na Sveučilištu Wesleyan u Connecticutu zauzeli 
su ured za upise, insistirajući da predsjednik sveučilišta jamči nadnicu 
dovoljnu za život, zdravstveno i mirovinsko osiguranje i sigurnost radnog 
mjesta za domare i druge uslužne radnike. Nakon nekoliko dana štrajka 
sjedenjem, sveučilište je pristalo udovoljiti tim zahtjevima. 

Studenti diljem zemlje organizirali su Konzorcij za radnička prava. 
Na Sveučilištu Yale, Sveučilištu Arizona, Sveučilištu Syracuse, Sveučilištu 
Kentucky i na mnogim drugim sveučilišnim kampusima, studenti su vodili 
kampanje kako bi poduprli zahtjeve radnih ljudi. 

Kampanja Nadnica dovoljna za život dobila je snažnu javnu podršku u 
vrijeme kada su bogatiji postajali još bogatiji. U Duluthu u Minnesoti 56 
organizacija udružilo je snage u zahtjevu da grad nudi ugovore samo onim 
poslovnim subjektima koji daju nadnicu dovoljnu za život zaposlenicima 
— to je značilo nekoliko dolara više od službene minimalne nadnice. 

Petogodišnje ograničenje savezne pomoći obiteljima s uzdržavanom djecom, 
određeno 1996. zakonima o »socijalnoj reformi«, značilo je da će se milijuni 
ljudi suočiti s oskudicom nakon što istekne rok za njihove potpore. 

Akrivisti su se zbog te mogućnosti 2000. godine počeli ozbiljno organi- 
zirati, uvodeći ljude iz cijele zemlje u kampanju za okončavanje siromaštva. 
Veteranka pokreta za prava na socijalnu pomoć u Bostonu Diane Dujon 
obznanila je: »U najbogatijoj zemlji svijeta 2000. godine, nitko ne bi trebao 
živjeti gladan, bez doma i pod pritiskom neznanja kako će nahraniti svoju 
djecu i uz to još platiti svoju stanarinu.« 

Kampanja za ekonomska ljudska prava siromašnih ljudi (PPEHRC) 
1998. je organizirala obilazak autobusima 35 gradova kako bi prikupila 
priče o ljudima koji nisu mogli prehraniti svoje obitelji, kojima je bila 
prekinuta isporuka električne energije, koji su bili deložirani iz svojih 
domova zato što si nisu mogli priuštiti platiti račune. Iduće godine, neki od 
članova PPEHRC-a otputovali su u Ženevu u Švicarskoj kako bi svjedočili 
pred UN-ovim povjerenstvom za ljudska prava. Ukazali su na UN-ovu 
Univerzalnu deklaraciju o ljudskim pravima, u čijem je sastavljanju pomagala 
Eleanor Roosevelt, i koja je proglasila da svi ljudi imaju pravo na pristojne 
nadnice, hranu, stanovanje, zdravstvenu skrb i obrazovanje. 

Vjerski čelnici, koji su bili tiho još od svog sudjelovanja u pokretima 
za građanska prava i protiv Vijetnamskog rata, počeli su javno govoriti o 
ekonomskoj nejednakosti. U ljeto 1996. New York Times je izvijestio: 


Više nego u bilo koje drugo vrijeme u proteklim desetljećima, vjerski čelnici 
vode zajedničku borbu s radničkim sindikatima, pružajući svoj moralni 
autoritet kako bi osudili pogone s jeftinom radnom snagom, poduprli više 
minimalne nadnice i pomogli da se sindikalno organiziraju domari i pera- 
darski radnici. Kler nije stao uz radništvo u takvoj mjeri još od vrhunaca 
Cesara Chaveza, karizmatičnog vođe farmerskih radnika, tijekom 1970-ih 
i možda od vremena Velike ekonomske depresije. ... 


Sve su se te skupine i ljudi koje su zastupale — beskućnici, majke koje su se 
svakodnevno borile za život, obitelji koje nisu mogle platiti svoje račune, 
40 milijuna bez zdravstvenog osiguranja i mnogi drugi s neadekvatnim 
osiguranjem — suočavali s golemom barijerom šutnje u nacionalnoj kulturi. 
O njihovim životima, o njihovoj neprilici nije bilo izvješća u vodećim 
medijima i tako se mir o prosperitetnoj Americi, koji su proglašavali moćni 
ljudi u Washingtonu i na Wall Streetu, održavao. 

Bilo je odvažnih pokušaja da se probije kontrola informacija, osobito 
poslije Zakona o telekomunikacijama iz 1996., koja je omogućila šačici kor- 
poracija što su dominirale eterom da još dalje prošire svoju moć. Fuzioniranja 

kompanija omogućavala su čvršću kontrolu informacija. Dvije divovske 
medijske korporacije CBS i Viacom udružile su se u zajednički poslovni 
poduhvat vrijedan 37 milijardi dolara. Latinoamerički pisac Eduardo Galeano 
to je komentirao: »Nikada tolike mnoge nije odsječene od informacija držalo 
tako malo njih.« 

Alternativni mediji poduzimali su očajne pokušaje da probiju tu 
kontrolu. Bilo je nekoliko stotina lokalnih radiopostaja koje su diljem 
zemlje — radiomreža Pacifica bila je najuspješnija među njima — prenosile 
alternativne informacije i ideje svojim slušateljima. Akcija jednog čovjeka, 
Davida Barsamiana, »Alternativni radio«, odašiljala je otpadnička gledišta 
— intervjue i predavanja — preko satelita radiopostajama diljem zemlje. 

Lokalne novine u gradićima i gradovima diljem zemlje, iako je njihova 
naklada bila mala, pokušale su ispripovijedati priče o običnim ljudima. 
U Bostonu ljudi bez domova udružili su se kako bi objavili novine Spare 
Change, kako bi ispričali priče, tiskali svoje pjesme i potom prodavali novine 
na ulicama Bostona i Cambridgea što je bio način da zarade nešto novca. 
Proglasili su svoje ciljeve, da budu »glas bezglasnih« i da budu »organiza- 
cijsko oruđe za zajednicu beskućnika«. Na prijelazu stoljeća te su svoje 
novine izrađivali osmu godinu. 

Ta se ideja raširila na druge dijelove zemlje i uskoro je bilo uličnih 
novina u 40 različitih gradova, čime se stvorilo Sjevernoameričko udruženje 
uličnih novina. Nacionalna koalicija beskućnika, osnovana u prijestolnici 
zemlje, objavljivala je mjesečni bilten. 

Vjerojatno najdramatičniji pokušaj da se američkom narodu i svijetu pre- 
nesu činjenice o korporativnoj dominaciji nad životima običnih ljudi bilo je 
veliko okupljanje demonstranata u Seattleu, u Washingtonu. U posljednjim 
mjesecima 1999. Seattle je bio odabran kao sastajalište Svjetske trgovinske 
organizacije, a zastupnici najbogatijih i najmoćnijih institucija na planeti našli 
su se tamo kako bi održali svoje bogatstvo i moć, kako bi omogućili načelima 
kapitalizma da djeluju preko nacionalnih granica, po cijeloj zemlji. 

Deseci tisuća ljudi združili su se u Seattleu kako bi prosvjedovali protiv 
planova Svjetske trgovinske organizacije da proširi sporazume o »slobodnoj 
trgovini«. To je, tvrdili su prosvjednici, značilo slobodu za korporacije da 
lutaju svijetom u potrazi za jeftinim radom i za područjima bez restrikcija 
industrijskim politikama koje zagađuju okoliš. 

Pitanja vezana uz »slobodnu trgovinu« bila su složena, međutim čini se 
da je jednostavna ideja ujedinila one koji su se pojavili u Seateleu kako bi 

se usprotivili WTO-u: da se zdravlje i sloboda običnih ljudi diljem svijeta 
ne bi smjeli žrtvovati zbog korporativnog profita. 

Više od tisuću organizacija iz 90 zemalja — koje su zastupale radničke 
sindikate, skupine za zaštitu okoliša, potrošače, religiozne skupine, far- 
mere, domorodačke narode, skupine za ženska prava i druge — potpisalo 
je izjavu u kojoj se od vlada traži da zaustave širenje Svjetske trgovinske 
organizacije. U Seattleu je došlo do iznimnog niza savezništava — radnici 
u čeličani okupili su se s predstavnicima za zaštitu okoliša, a strojari su se 
pridružili aktivistima za zaštitu prava životinja. Farmeri su se 30. studenoga 
pridružili golemom maršu radnika od 40.000 ljudi, a sindikalni su članovi 
nekoliko dana poslije pohodili skup obiteljskih farmi. 

Tisak je posvetio nerazmjernu pozornost malom broju demonstranata 
koji su razbili prozore i stvorili gužvu, međutim premoćna većina u Seattleu 
bila je nenasilna i upravo je nju policija odlučila napasti suzavcem i potom 
uhititi. Stotine su bile u zatvorene, ali su se demonstracije nastavile. Novosti 
iz Seattlea obišle su zemlju i cijeli svijet. 

Službeni sastanak W TO-a očito je poremetilo mnoštva prosvjednika i 
bilo je naznaka podijeljenosti između industrijskih zemalja i zemalja Trećeg 
svijeta. Kao što je John Nichols izvijestio u Progressiveu: 


Dok su službena zasjedanja W TO-a karakterizirale duboke podjele između 
izaslanstava iz sjeverne i južne Zemljine polutke, na ulicama je vladala 
nezabilježena razina jedinstva sjever-jug. Združili su se farmeri iz cijeloga 
svijeta. ... Na golemom skupu AFL-CIO-a klicalo se govornicima iz gotovo 
tucet zemalja. A nakon organizacije događanja koja su vidno istaknula 
razorni utjecaj koji globalizacija ima na žene u Trećem svijetu, gomile 
žena iz Afrike, Latinske Amerike, Indije, Europe i Sjedinjenih Američkih 
Država zajedno su marširale u ljudskim lancima kroz ulice poslovnog 


središta Seattlea. 


Sve je to uzdrmalo sastanak na vrhu Svjetske trgovinske organizacije i prego- 
vori su u jednom trenutku propali. Bila je to iznimna ilustracija sposobnosti 
organiziranih građana da prkose najmoćnijim korporacijama na svijetu. 
Mike Brannan, pišući u novinama o pobunjenim radnicima u prijevoznim 
djelatnostima, uhvatio je to raspoloženje ushićenosti: 


Ona vrsta solidarnosti o kojoj svi sanjamo bila je u zraku dok su ljudi 
pjevali, klicali, svirali i suprotstavili se policajcima i WTO-u. Ljudi su 

vladali ulicama tog dana i bila je to lekcija kako za nas tako i za korpora- 
tivnu Ameriku. 


Demonstracije u Seattleu podudarile su se s rastućim pokretom u zemlji, 
na kampusima na koledžima i u lokalnim zajednicama protiv uvjeta u 
tvornicama s jeftinom radnom snagom koje su izdržavali muškarci, žene, 
pa čak i djeca iz Trećeg svijeta koji su radili za američke korporacije. 


New York Times je, mjesec dana poslije Seattlea izvijestio: 


Pritisak studenata na koledžima i drugih protivnika pogona s jeftinom 
radnom snagom natjerao je neke tvornice koje proizvode robu za industrijske 
divove kao što su Nike i Gap da reduciraju dječji rad, da upotrebljavaju 
manje opasne kemikalije i da zahtijevaju manje zaposlenika koji će raditi 
80 sati tjedno, prema izvješću skupina koje nadgledaju takve tvornice. 
Na prošlomjesečnim prosvjedima u Seattleu uvjeti u takvim tvorni- 
cama našli su se u središtu pozornosti, pri čemu su mnogi demonstranti 
zahtijevali da trgovački sporazumi kažnjavaju zemlje koje dopuštaju kršenje 
minimuma radničkih standarda. Mnogi korporativni izvršni direktori 
priznaju da napori pokreta protiv pogona s jeftinom radnom snagom 


postižu učinak. 


Seattle je bio prvi u nizu međunarodnih okupljanja ljudi iz sindikata, stu- 
denata, ekologa, koji su se protivili da divovske korporacije sve više nadziru 
svjetsku ekonomiju. U godini koja je uslijedila poslije demonstracija u 
Seattleu, prosvjednici su se ukazali svugdje gdje se održavao samit bogatih 
poduzetnika: Washington, D. C., Philadelphia, Davos, Švicarska, Los 
Angeles i Prag. 

Dužnosnici Svjetske banke i Međunarodnog monetarnog fonda nisu 
mogli ignorirati takav protestni pokret. Počeli su izražavati svoju zabrinu- 
tost za okoliš i uvjete u kojima rade njihovi radnici. Bilo je nejasno hoće li 
to za posljedicu imati stvarne promjene, ali nema sumnje da korporativni 
čelnici svijeta više nisu mogli ignorirati svoje kritičare. 

Hoće li se različite niti protesta i otpora, u politici, na radnom mjestu, 
u kulturi udružiti u idućem stoljeću, u idućem tisućljeću, kako bi ispunili 
obećanje iz Deklaracije o neovisnosti, o jednakim pravima na život, slobodu 
i potragu za srećom? Nitko to ne može predvidjeti. Sve što se može učiniti 
jest da se djeluje u skladu s mogućnostima, znajući da bi nedjelovanje svako 
predviđanje učinilo sumornim. 

Ako se demokraciji treba pridati ikakav smisao, ako bi ona trebala nadići 
ograničenja kapitalizma i nacionalizma, ona ne bi došla — ako povijest treba 
biti ikakva vodilja — s vrha. Ona bi došla posredovanjem pokreta građana, 
obrazovanja, organiziranja, štrajkanja, bojkotiranja, demonstriranja, prijeteći 
onima na vlasti poremećajem stabilnosti koja im je potrebna. 

“Izbori iz 2000. 
i »Rat protiv 
terorizma« 


KAD JE CLINTON OKONČAO svoje predsjedništvo od 
dvaju mandata (22. amandman na Ustav odredio je dva mandata kao 
ograničenje), bilo je jasno da će demokratski kandidat za predsjednika 
sada biti čovjek koji mu je vjerno služio kao potpredsjednik — Albert Gore, 
Republikanska je stranka za svoga predsjedničkog kandidata izabrala 
guvernera Teksasa Georgea W. Busha mlađeg, poznatog po svojim vezama 
u naftnim poslovnim krugovima i po rekordnom broju pogubljenja zatvo- 
renika za vrijeme njegova mandata na guvernerskom položaju. 

Jako je Bush tijekom predsjedničke kampanje Gorea optužio da poziva 
na »klasni sukob«, kandidatura Gorea i njegova potpredsjednika senatora 
Josepha Liebermana nije predstavljala nikakvu prijetnju superbogatima. 
Priča s naslovnice New York Timesa bila je naslovljena »Kao senator, 
Lieberman se ponosno stavlja na stranu poslovnoga svijeta« i nastavila je 
s podrobnostima: voljela ga je visokotehnološka industrija u Silikonskoj 
dolini, a vojno-industrijski kompleks iz Connecticuta bio mu je zahvalan 
za svoje 7,5 milijardi vrijedne ugovore za podmornicu Seawolf. 

Stupanj razlike korporativne potpore dvojici predsjedničkih kandidara 
može se izmjeriti s pomoću 220 milijuna dolara koje je Bush prikupio u 
kampanji i 170 milijuna dolara koje je Gore prikupio u svojoj. Ni Gore ni 
Bush nisu imali plan za besplatnu nacionalnu zdravstvenu skrb, za ekstenzivnu 
jeftinu stambenu gradnju, za dramatične promjene u nadzoru zagađenja 
okoliša. Obojica su podupirala smrtnu kaznu i širenje zatvora. Obojica su 
bila naklonjena golemom vodećem sloju ljudi u vojsci, kontinuiranoj uporabi 
nagaznih mina i primjeni sankcija protiv naroda Kube i Iraka. 

Bio je tu i Ralph Nader, kandidat treće stranke, čiji je nacionalni ugled 
proizlazio iz desetljeća ustrajnog kritiziranja korporativnog nadzora nad 
ekonomijom. Njegov se program oštro razlikovao od dvojice vodećih 
kandidata, naglašavajući zdravstvenu skrb, obrazovanje i zaštitu okoliša. 
Međutim njega su isključili iz debata tijekom predsjedničke kampanje koje 
su se televizijski prenosile cijeloj naciji te je, bez potpore krupnog kapitala, 

morao prikupljati novac putem malih doprinosa ljudi koji su vjerovali u 
njegov program. 

Uzevši u obzir jedinstvo obiju vodećih stranaka u vezi s klasnim pitanjem 
i barijerama stavljenim pred kandidatom iz bilo koje treće stranke, moglo se 
pretpostaviti da polovina zemlje, većinom onih s najmanjim primanjima koji 
nisu oduševljeni nijednom od vodećih stranaka, neće uopće ni glasovati. 

Novinar je razgovarao s blagajnicom na benzinskoj crpki, suprugom 
građevinskog radnika, koja mu je rekla: »Mislim da oni ne misle na ljude 
kao što smo mi. ... Kad bi živjeli u prikolici s dvjema spavaćim sobama, onda 
bi to možda bilo drugačije.« Afroamerikanka, upraviteljica u McDonaldsu 
koja je zarađivalo neznatno više od minimalne nadnice od 5,15 dolara 
po satu, rekla je o Bushu i Goreu: »Uopće ne obraćam pozornost na njih 
dvojicu i svi moji prijatelji kažu isto. Život mi se neće promijeniti.« 

Ispostavilo se da su to bili najbizarniji izbori u povijesti zemlje. Al Gore 
je dobio stotine tisuća glasova više od Busha, međutim Ustav je zahtijevao 
da pobjednika odrede elektori iz svake savezne države. Elektorsko glasovanje 
bilo je toliko izjednačeno da se ishod morao odrediti prema elektorima 
iz savezne države Floride. Ta razlika između glasova naroda i elektorskih 
glasova dogodila se dvaput prije toga, 1876. i 1888. godine. 

Kandidat s najviše glasova u Floridi dobit će sve elektorske glasove iz 
te savezne države, a time i predsjedništvo. Međutim došlo je do žestokog 
spora oko toga tko je dobio više glasova u Floridi, Bush ili Gore. Činilo se 
da mnogi glasovi nisu bili prebrojeni, osobito u okruzima gdje je živjelo 
mnogo crnaca; da su glasačke kurije bile diskvalificirane zbog formalnih 
razloga; da oznake na glasačkim kutijama koje su nanesene glasačkom 
opremom nisu bile jasne. 

Bush je imao ovu prednost: njegov brat Jeb Bush bio je guverner Floride, 
a predsjednica izbornog povjerenstva Katherine Harris, republikanka, imala 
je ovlasti da potvrdi tko je imao više glasova i tko je pobijedio na izborima. 
Suočivši se s nevažećim glasačkim listićima, Harrisova je požurivala hitno 
ponovno prebrojavanje koje je Bushu davalo prednost. 

Obraćanje vrhovnom sudu Floride, kojim su dominirali demokrati, za 
posljedicu je imalo nalog tog suda Harrisovoj da ne potvrđuje pobjednika i 
da nastavi s ponovnim prebrojavanjem. Harrisova je odredila rok za ponovno 
prebrojavanje i premda je trebalo prebrojiti još tisuće spornih glasačkih kutija, 
ona se požurila i potvrdila da je Bush pobijedio s 537 glasova prednosti. To je 
svakako bila najtješnja pobjeda u povijesti predsjedničkih izbora. S obzirom 
na to da je Gore bio spreman osporiti to potvrđivanje i zatražiti nastavak 

prebrojavanja, u skladu s presudom vrhovnog suda Floride, Republikanska 
je stranka slučaj iznijela pred američki Vrhovni sud. 

Vrhovni sud raspolutio se po ideološkim linijama. Pet konzervativnih 
sudaca (Rehnquist, Scalia, Thomas, Kennedy, O'Connor), usprkos uobiča- 
jenom konzervativnom stavu neuplitanja u ovlasti savezne države, odbacilo 
je odluku vrhovnog suda Floride i zabranili su svako daljnje brojenje gla- 
sačkih listića. Izjavili su da je ponovno prebrojavanje kršilo ustavnu odredbu 
o »jednakoj zaštiti zakona« jer su postojali različiti standardi u različitim 
okruzima u Floridi za brojenje glasačkih listića. 

Četiri liberalna suca (Stevens, Ginsburg, Breyer, Souter) tvrdila su da 
se savezni sud nije imao pravo uplitati u to kako je vrhovni sud Floride 
tumačio zakon savezne države. Breyer i Souter su tvrdili da se, ako i nije 
vrijedio ujednačeni standard brojenja, to može izliječiti tako da se dopusti 
održavanje novih izbora u Floridi s ujednačenim standardom. 

Činjenica da je Vrhovni sud odbio dopustiti bilo kakvo ponovno razma- 
tranje izbora znači da je bio odlučan u namjeri da njihov omiljeni kandidat 
Bush postane predsjednik. Sudac Vrhovnog suda to je istaknuo, s određenom 
gorčinom, u svom izvješću iznoseći svoje manjinsko neslaganje: »Iako mi 
možda nikad nećemo biti u potpunosti sigurni u identitet pobjednika 
predsjedničkih izbora u ovoj godini, identitet gubitnika savršeno je jasan. 
To je povjerenje nacije u suca kao nepristranog čuvara vladavine zakona.« 

Bush je, nakon što je preuzeo položaj, nastavio s potpunim pouzdanjem 
u svoj program naklonjenosti krupnom kapitalu, kao da je za to imao 
prevladavajući pristanak zemlje. A što se tiče Demokratske stranke, čija 
se fundamentalna filozofija nije previše razlikovala od toga, ona je postala 
bojažljiva opozicija, pristajući u potpunosti uz Busha po pitanju njegove 
vanjske politike i samo se blago razlikujući od njega u unutarnjoj politici. 

Bushov program odmah je postao jasan. Gurao je smanjivanja poreza 
za bogate, protivio se strogim propisima za zaštitu okoliša koji će poslovne 
krugove stajati novca i planirao je »privatizirati« službu socijalnog osiguranja 
tako da bi je učinio ovisnom o burzi vrijednosnih papira. Počeo je pove- 
ćavati vojni proračun i razvijati program »Ratovi zvijezda« iako je postojao 
konsenzus znanstvenog mišljenja da antibalistički projektili neće djelovati, 
a čak i da je ta zamisao djelovala, ona bi samo potaknula nesmiljeniju utrku 
u naoružanju po cijelom svijetu. 

Nakon devet mjeseci njegova predsjedništva, 11. je rujna jedan katakliz- 
mički događaj sva druga pitanja gurnuo u zapećak. Otmičari su se na 
trima različitim zrakoplovima zaletjeli golemim letjelicama, punim goriva, 

u tornjeve blizance Svjetskog trgovačkog centra u poslovnom središtu 
New Yorka i u jednu od strana zgrade Pentagona u Washingtonu, D. C. 
Užasnuti su Amerikanci gledajući televizijske zaslone diljem zemlje vidjeli 
urušavanje tornjeva u pakao betona i metala, zatrpavanje tisuća radnika i 
stotina vatrogasaca i policajaca koji su ih krenuli spašavati. 

Bio je to dotad nezabilježen napad protiv golemih simbola američkog 
bogatstva i moći koji je izvelo 19 ljudi sa Srednjeg istoka, većinom iz Saudijske 
Arabije. Oni su bili voljni umrijeti kako bi zadali smrtonosan udarac onome 
što su očito smatrali svojim neprijateljem, supersili koja je sebe smatrala 
neranjivom. 

Predsjednik Bush odmah je proglasio »rat protiv terorizma« i objavio: 
»Nećemo razlikovati teroriste i zemlje koje pružaju utočište teroristima.« 
Kongres se požurio donijeti rezoluciju koja je Bushu davala ovlasti da nastavi 
vojno djelovanje, bez objave rata koju je Ustav zahtijevao. Ta je rezolucija 
jednoglasno prihvaćena u Senatu, a u Zastupničkom domu samo se jedna 
članica nije složila — Barbara Lee, Afroamerikanka iz Kalifornije. 

Pod pretpostavkom da je islamski militant Osama bin Laden bio odgo- 
voran za napade 11. rujna i da se skrivao negdje u Afganistanu, Bush je 
zapovjedio bombardiranje Afganistana. 

Bush je objavio da mu je cilj hvatanje (»živog ili mrtvog«) Osame bin 
Ladena i uništenje islamske militantne organizacije Al Qaede. Međutim poslije 
pet mjeseci bombardiranja Afganistana, kada je pred oba doma Kongresa 
iznosio svoje obraćanje o stanju nacije, morao je priznati, premda je govorio 
»dobivamo rat protiv terorizma«, da su »deseci tisuća uvježbanih terorista još 
na slobodi« i da su »desetine zemalja« pružale utočište teroristima. 

I Bushu i njegovim savjetnicima trebalo je biti jasno da se terorizam 
ne može pobijediti silom. Povijesne dokaze za to lako je pronaći. Britanci 
su uvijek iznova na terorističke poteze Irske republikanske armije reagirali 
vojnom akcijom, da bi se na kraju suočili s još više terorizma. Izraelci su 
desetljećima na palestinski terorizam odgovarali vojnim napadima, što 
je za posljedicu imalo samo još više palestinskih bombaških napada. Bill 
Clinton je, poslije napada na američka veleposlanstva u Tanzaniji i Keniji 
1998., bombardirao Afganistan i Sudan. Očito, ako se pogleda 11. rujna, 
to nije zaustavilo terorizam. 

Nadalje, mjeseci bombardiranja bili su razorni za zemlju koja je prošla 
kroz desetljeća građanskog rata i razaranja. Pentagon je tvrdio da je bom- 
bardirao samo »vojne ciljeve«, da je ubijanje civila bila »nemila ... nesreća ... 
vrijedna žaljenja«. Međutim, prema skupinama za ljudska prava i prikupljenim 

pričama u američkom i zapadnoeuropskom tisku, američke bombe ubile 
su najmanje 1000, a vjerojatno 4000 civila. 

Činilo se da su Sjedinjene Američke Države reagirale na užase koje su 
teroristi počinili protiv nedužnih ljudi u New Yorku ubijanjem nedužnih 
ljudi u Afganistanu. Svaki dan New York Times je izlazio sa srceparajućim 
vinjetama o žrtvama tragedije u Svjetskom trgovačkom centru, koje je 
pratio portretiranjem i opisivanjem njihovog posla, njihovih interesa, 
njihovih obitelji. 

Nije postojao nikakav sličan način dobivanja informacija o afgani- 
stanskim žrtvama, ali je bilo dirljivih prikaza izvjestitelja koji su pisali iz 
bolnica i sela o učincima američkog bombardiranja. Novinar iz Boston 
Globea, pišući iz bolnice u Jalalabadu, napisao je: »U jednom krevetu ležao 
je Noor Mohammad, star deset godina, koji je bio sav u zavojima. Izgubio 
je oči i ruke od bombe koja je pogodila njegovu kuću poslije nedjeljne 
večere. Ravnatelj bolnice Guloja Shimwari odmahivao je glavom na rane 
tog dječaka. “Sjedinjene Američke Države mora da misle da je on Osama, 
rekao je Shimwari. “Ako on nije Osama, zašto su mu onda to učinili?'« 

Izvješće se nastavilo: »Mrtvačnica bolnice prošlog je vikenda primila 
17 tijela, dužnosnici ovdje procjenjuju da je u nekoliko sela ubijeno naj- 
manje 89 civila. Jučer u bolnici mogla se pratiti šteta koju bomba napravi 
jednoj obitelji. Bomba je ubila oca, Faisala Karima. U jednom je krevetu 
bila njegova supruga Mustafa Jama koja je imala ozbiljne ozljede glave. ... 
Oko nje, šestero njezine djece u zavojima. ... Jedno od njih, Zahidullah, 
star osam godina, ležalo je u komi.« 

Američka je javnost od katastrofe 11. rujna premoćno podržavala 
Bushovu politiku »rata protiv terorizma«. Demokratska se stranka s tim 
složila natječući se s republikancima tko će žešće govoriti protiv terorizma. 
New York Times, koji se protivio Bushu tijekom izbora, u prosincu 2001. 
objavio je uvodnik: »G. Bush se ... pokazao snažnim ratničkim vođom koji 
naciji pruža osjećaj sigurnosti tijekom razdoblja krize.« 

No vodeće novine i glavne televizijske mreže, koje su se činile odlučnima 
u pokazivanju svoga »domoljublja«, nisu prenosile Amerikancima pune raz- 
mjere ljudske katastrofe koje je prouzročilo bombardiranje Afganistana. 

Čelnik televizijske mreže CNN Walter Isaacson poslao je memo- 
randum svom osoblju u kojem je stajalo da slike civilnih žrtava treba pratiti 
objašnjenje da je to odmazda za pružanje utočišta teroristima. »Doima 
se perverznim usredotočiti se previše na žrtve ili na teške uvjete života u 
Afganistanu«, izjavio je. Vodeći čovjek televizije Dan Rather obznanio je: 

»George Bush je predsjednik. ... Neka me postroji gdje god želi, neka mi 
samo kaže gdje.« 

Vlada Sjedinjenih Američkih Država uspostavila je opsežan nadzor 
nad pritokom informacija iz Afganistana. Bombardirala je zgradu u kojoj 
se nalazila najveća televizijska postaja na Srednjem istoku Al-Jazeera, i 
kupila satelitsku organizaciju koja je snimala fotografije na kojima su bile 
posljedice tog bombardiranja na terenu. 

Časopisi s velikom nakladom poticali su ozračje osvete. U časopisu Time 
jedan je od njegovih autora ispod naslovnice »Razlog za bijes i odmazdu« 
zahtijevao politiku »usredotočene brutalnosti«. Popularni televizijski komen- 
tator Bob O'Reilly pozvao je Sjedinjene Američke Države da »bombardi- 
ranjem afganistansku infrastrukturu pretvore u ruševine — zrakoplovnu 
luku, elektrane, njihova vodovodna postrojenja i ceste«. 

Pokazivanje američke zastave na prozorima domova, na automobilima, 
na prozorima trgovina, proširilo se, a u ozračju ratnohuškačkog šovinizma 
građanima je postalo teško kritizirati vladinu politiku. Umirovljenog tele- 
fonista u Kaliforniji koji je, prilikom vježbanja u svom rekreacijskom klubu, 
iznio kritičku opasku o predsjedniku Bushu, posjetio je FBI i podvrgnuo 
ga ispitivanju. Mlada je žena pred svojim vratima zatekla dvojicu iz FBI-a 
koji su rekli da imaju dojavu o posterima na njezinom zidu koji kritiziraju 
predsjednika. 

Kongres je prihvatio Zakon o američkom domoljublju koji je Ministarstvu 
pravosuđa dao ovlasti da osobe bez državljanstva zadrži jednostavno na 
temelju sumnje, bez optužbi, bez proceduralnih prava osiguranih Ustavom. 
U njemu je stajalo da je državni tajnik bilo koju skupinu ljudi mogao 
označiti kao »terorističku«, a svaka osoba koja je bila član ili je prikupljala 
sredstva za takvu organizaciju mogla je biti uhićena i zatvorena dok ne 
bude deportirana. 

Predsjednik Bush upozorio je naciju da ne reagira neprijateljski na 
Amerikance arapskog podrijetla, međutim u stvarnosti vlada je zbog ispiti- 
vanja počela uhićivati ljude, koji su gotovo svi bili muslimani, držeći tisuću 
ili više ljudi u pritvoru, bez optužbi. Kolumnist New York Timesa Anthony 
Lewis ispripovijedao je o jednom muškarcu uhićenom na temelju tajnih 
dokaza, a kad je savezni sudac ustanovio da ne postoji razlog na osnovi kojeg 
bi zaključio da je taj čovjek predstavljao prijetnju nacionalnoj sigurnosti, 
on je bio oslobođen. Međutim, poslije 11. rujna Ministarstvo pravosuđa, 
ignorirajući sučeve nalaze, ponovno ga je uramničilo, držeći ga u samici 
23 sara dnevno, ne dopuštajući njegovoj obitelji da ga vidi. 

Bilo je glasova u manjini koji su kritizirali rat. Javne rasprave, miroljubiva 
okupljanja događala su se po cijeloj zemlji. Tipični natpisi na tim skupo- 
vima poručivali su »Pravda, ne rat« i »Naša tuga nije vapaj za osverom«. 
U Arizoni, u mjestu koje nije poznato po aktivizmu usmjerenom protiv 
vodećih krugova društva, 600 građana potpisalo je oglas u novinama 
koji je ukazivao na Univerzalnu deklaraciju o ljudskim pravima. Pozvali 
su Sjedinjene Američke Države i međunarodnu zajednicu da »prebace 
resurse s razaranja Afganistana i da ih iskoriste u uklanjanju prepreka koje 
sprječavaju da dovoljno hrane dopre do onih kojima je potrebna«. 

Neki članovi obitelji onih koji su poginuli u Svjetskom trgovačkom 
centru ili u Pentagonu pisali su predsjedniku Bushu, pozivajući da na 
nasilje ne odgovara nasiljem, da ne nastavlja s bombardiranjem naroda 
Afganistana. Amber Amundson, čiji je muž, vojni pilot, poginuo u napadu 
na Pentagon, rekla je: 


Čula sam gnjevnu retoriku nekih Amerikanaca, uključujući čelnike naše 
zemlje, koji savjetuju velike razmjere osvete i kažnjavanja. Tim bih čelnicima 
željela jasno poručiti da ja i moja obitelj ne nalazimo riječi utjehe u vašim 
gnjevnim riječima. Odlučite li odgovoriti na ovu neshvarljivu brutalnost 
započinjanjem nasilja protiv drugih nedužnih ljudskih bića, to možda 


nećete učiniti u ime pravednosti za mog muža. 


Neke od obitelji žrtava otputovale su u Afganistan u siječnju 2002. kako bi 
se sastale s afganistanskim obiteljima koje su izgubile svoje voljene u ame- 
ričkom bombardiranju. Sastali su se s Abdulom i Shakiloamm Amin, čiju 
je petogodišnju kćer Nazilu ubila američka bomba. Jedna od Amerikanki 
bila je Rita Lasar, čijeg je brata predsjednik Bush naveo kao junaka (on je 
ostao sa svojim prijateljem paraplegičarom na najvišem katu urušavajuće 
zgrade umjesto da sam pobjegne) i koja je izjavila da će ostatak svog života 
posvetiti borbi za mir. 

Kritičari kampanje bombardiranja tvrdili su da je terorizam ukorijenjen 
u dubokim pritužbama protiv Sjedinjenih Američkih Država te da bi se 
njima trebalo posvetiti radi zaustavljanja terorizma. Te pritužbe nije bilo 
teško identificirati; razmještanje američke vojske u Saudijskoj Arabiji, na 
područja najsvetijih muslimanskih svetišta; desetogodišnje sankcije protiv 
Iraka koje su, prema Ujedinjenim narodima, za posljedicu imale smrti 
stotine tisuća djece; kontinuirana američka potpora izraelskoj okupaciji 
palestinske zemlje, uključujući milijarde dolara vojne pomoći. 

Međutim tim se pitanjima nije moglo posvetiti bez fundamentalnih 
promjena u američkoj vanjskoj politici. Takve promjene ne bi mogao pri- 
hvatiti vojno-industrijski kompleks koji je dominirao objema strankama, jer 
bi to zahtijevalo povlačenje vojnih snaga iz cijeloga svijeta, odustajanje od 
političke i ekonomske dominacije nad drugim zemljama — ukratko, napu- 
štanje njegovane uloge Sjedinjenih Američkih Država kao supersile. 

Takve bi fundamentalne promjene zahtijevale radikalnu promjenu 
prioriteta, od potrošnje 300 do 400 milijardi dolara godišnje na vojsku do 
korištenja tim bogatstvom kako bi se promijenili životni uvjeti Amerikanaca 
i naroda u drugim dijelovima svijeta. Primjerice, Svjetska zdravstvena orga- 
nizacija procijenila je da bi mali udio američkog vojnog proračuna, ako bi 
se dao za liječenje tuberkuloze u svijetu, mogao spasiti milijune života. 

Sjedinjene Američke Države takvom drastičnom promjenom svojih 
političkih smjernica više ne bi bile vojna već humanitarna supersila koja bi se 
svojim bogatstvom koristila za pomaganje ljudima kojima je to potrebno. 

Tri godine prije stravičnih događaja 11. rujna 2001. bivši potpukovnik 
američkog ratnog zrakoplovstva Robert Bowman, koji je letio na 101 
borbenom zadatku u Vijetnamu i koji je poslije postao katolički biskup, 
komentirao je terorističke bombaške napade na američka veleposlanstva 
u Keniji i Tanzaniji. U članku u National Catholic Reporteru pisao je o 
korijenima terorizma: 


Nas ne mrze zato što prakticiramo demokraciju, cijenimo slobodu ili 
podupiremo ljudska prava. Nas se mrzi zato što naša vlada poriče te 
stvari narodima u zemljama Trećeg svijeta na čijim resursima zavide naše 
multinacionalne korporacije. Ta mržnja koju smo posijali vratila se da nas 
progoni u obliku terorizma. ... Umjesto da šaljemo svoje sinove i kćeri 
diljem svijeta da ubijaju Arape kako bismo se dočepali nafte ispod njihova 
pijeska, trebali bismo ih poslati da ponovno sagrade njihovu infrastrukturu, 
da ih opskrbe čistom vodom i da nahrane izgladnjelu djecu. ... 
Ukratko, trebali bismo činiti dobro umjesto zla. Tko bi nas pokušao 
zaustaviti? Tko bi nas mrzio? Tko bi nas želio bombardirati? To je istina 


koju američki narod treba čuti. 


Glasovi poput ovoga većinom su isključeni iz vodećih američkih medija 
poslije napada 11. rujna. Međutim bio je to proročki glas i postojala je barem 
mogućnost da bi se njegova snažna poruka mogla proširiti među američkim 
narodom, nakon što uzaludnost odgovaranja na nasilje nasiljem postane 

očita. Svakako, ako povijesno iskustvo ima ikakva smisla, budućnost mira 
i pravednosti u Americi ne bi mogla ovisiti o dobroj volji vlade. 

Demokratsko je načelo, izraženo riječima Deklaracije o neovisnosti, 
objavilo da je vlada na drugom mjestu, da su ljudi koji su je uspostavili na 
prvom. Prema tome, budućnost demokracije ovisila je o narodu i o njegovoj 
rastućoj svijesti o onome što je doličan način da se poveže sa svojim bližnjim 
ljudskim bićima diljem svijeta. 

Zaključna riječ 


ČESTO ME LJUDI PITAJU što me nagnalo da napišem ovu 
knjigu. Jedan je odgovor da me moja supruga Roslyn nagovarala da je 
napišem i nastavila me nagovarati u ona vremena kada sam je, obeshrabren 
golemošću toga projekta, želio napustiti. Drugi je da su okolnosti moga 
života (koji se, dok ovo pišem, protegnuo na četvrtinu trajanja nacionalne 
povijesti — zaprepašćujuća pomisao) od mene zahtijevale da pokušam uobličiti 
novu vrstu povijesti. Pod tim mislim na povijest koja se razlikuje od one 
koju sam učio na koledžu i poslijediplomskom studiju i od onoga što sam 
vidio u historijskim tekstovima koji se daju studentima po cijeloj zemlji. 

Kada sam započeo pisati knjigu već sam 20 godina predavao povijest i 
ono što se grandiozno naziva »politologija«. Polovinu toga vremena bio sam 
uključen u pokrete za građanska prava na Jugu (većinom dok sam predavao 
na Spelman Collegeu u Atlanti u Georgiji). I potom je došlo deset godina 
aktivnosti protiv rata u Vijetnamu. Ta iskustva nikako nisu bila recept za 
neutralnost u predavanju i pisanju povijesti. 

Međutim moja se pristranost nesumnjivo oblikovala prije, moj odgoj u 
obitelji radničkih imigranata u New Yorku, to što sam tri godine obavljao 
posao radnika u brodogradilištu i moja dužnost bombardera u ratnom 
zrakoplovstvu na europskom bojištu (čudna riječ za to — »bojište«33) u 
Drugom svjetskom ratu. Sve se to dogodilo prije nego što sam otišao na 
koledž u skladu sa Zakonom o ponovnoj prilagodbi pripadnika vojnih 
snaga i počeo studirati povijest. 

U vrijeme kad sam već počeo predavati i pisati nisam imao iluzija o 
»objektivnosti«, ako je to značilo izbjegavanje stava. Znao sam da je povje- 
sničar (ili novinar ili svatko tko pripovijeda priču) prisiljen odabrati, od 
beskonačnog broja činjenica, što prikazati, što izostaviti. I ta će odluka 
neumitno odraziti, bilo to svjesno ili ne, interese povjesničara. 

Ovih se dana na sva zvona trubi o potrebi da se studente uči činjeni- 
cama. »Naše mlade ljude ne uči se činjenicama«, izjavio je predsjednički 


33 engleska rijač je »thaaler= (nap. prev.) 

kandidat Robert Dole (dok su politički kandidati oduvijek tako obzirni 
prema činjenicama) na skupu američkih legionara. To me podsjetilo na lik iz 
Dickensovih Teških vremena, pedantnog Gradgrinda koji je upozorio mlađeg 
učitelja: »Poučavajre te dječake i djevojčice samo Činjenicama «34 

Međutim ne postoji nešto poput čiste činjenice, nevine od interpretacije. 
Iza svake činjenice iznesene svijetu — koju iznese predavač, pisac, bilo tko 
— nalazi se prosudba. Donesena prosudba znači da je ta činjenica važna i 
da druge činjenice, one izostavljene, nisu važne. 

Smatrao sam da su postojale teme od iznimne važnosti koje nedostaju u 
ortodoksnim povijestima dominantnima u američkoj kulturi. Ta izostavljanja 
nisu dovela jednostavno do toga da dajemo iskrivljen pogled na prošlost već 
su nas, što je mnogo važnije, navodila na krivi put u vezi sa sadašnjosti. 

Primjerice, postoji problem klase. Prividno se tvrdi da smo, kao u 
preambuli Ustava, »mi narod« napisali taj dokument, a ne 55 privilegi- 
ranih bijelih muškaraca čiji je klasni interes zahtijevao središnju vladu. 
To korištenje vladom u klasne svrhe, kako bi služila potrebama bogatih 
i moćnih, nastavilo se tijekom cijele američke povijesti, sve do današnjih 
dana. Ono je prikriveno jezikom koji svima nama sugerira — bogatima i 
siromašnima te srednjoj klasi — da imamo zajednički interes. 

Prema tome, stanje nacije opisuje se univerzalnim kategorijama. 
Romanopisac Kurt Vonnegur izumio je izraz »granfalloon« kako bi opisao 
veliki mjehur koji se mora probušiti kako bi se vidjela složenost iznutra. 
Kada predsjednik razdragano objavi da nam je »ekonomija zdrava«, on 
neće priznati da ona uopće nije zdrava za 40 ili 50 milijuna ljudi koji se 
bore da prežive, iako bi mogla biti umjereno zdrava za mnoge u srednjoj 
klasi, a ekstremno zdrava za najbogatijih jedan posto nacije koji posjeduje 
40 posto bogatstva zemlje. 

Razdobljima naše povijesti pridane su značajke koje određuju dobrobit 
jedne klase i ignoriraju ostale. Kada sam istraživao dokumentaciju o Fiorellu 
LaGuardiji, kongresmenu u dvadesetima koji je zastupao istočni Harlem, 
čitao sam pisma očajnih kućanica, o njihovim muževima bez posla, o 
njihovoj gladnoj djeci, o njihovoj nemogućnosti da plate najamninu — sve 
to u razdoblju poznatom kao »doba džeza«, »lude dvadesete«. 

Ono što učimo o povijesti ne daje nam apsolutnu istinu o sadašnjosti 
već nas navodi da se zagledamo dublje od slatkorječivih tvrdnji koje iznose 
političari i »eksperti« citirani u tisku. 


34 Charles Dickens, Taška vremena, Nakladno poduzeće «Glas rada«, Zagrab 1951. 

Klasni se interes oduvijek skrivao iza sveobuhvatnog vela zvanog »nacio- 
nalni interes«. Moje ratno iskustvo, i povijest svih onih vojnih intervencija 
u koje su se Sjedinjene Američke Države upustile, učinili su me skepričnim 
kada čujem da se ljudi na visokim položajima pozivaju na »nacionalni interes« 
ili na »nacionalnu sigurnost« kako bi opravdali svoje politike. Upravo je s 
takvim opravdanjem Truman započeo »redarstvenu akciju« u Koreji koja 
je ubila nekoliko milijuna ljudi, Johnson i Nixon vodili su rat u Indokini 
u kojem je umrlo vjerojatno tri milijuna ljudi, Reagan je napao Grenadu, 
Bush Panamu i potom Irak, a Clinton uvijek iznova bombardirao Irak. 

Je li »nacionalni interes« kada nekolicina ljudi odlučuje o ratu, a mnogi 
su drugi — ovdje i u inozemstvu — ubijeni ili osakaćeni kao posljedica te 
odluke? Zar građani ne bi trebali pitati u čijem interesu radimo to što radimo? 
Zašto onda, počeo sam misliti, ne ispripovijedati priču o ratovima ne kroz 
oči generala i diplomata, već s gledišta običnih američkih vojnika, roditelja 
koji su primali crno obrubljene telegrame, pa čak i »neprijatelja«. 

Kad sam počeo proučavati povijest, zapanjilo me u kojoj je mjeri naci- 
onalistički žar — uračunat od djetinjstva pa nadalje zakletvom o vjernosti, 
nacionalnim himnama, vijorećim zastavama i napuhanom retorikom — prožeo 
obrazovne sustave svih zemalja, uključujući i našu. Sada se pitam kako bi 
izgledale vanjskopolitičke smjernice Sjedinjenih Američkih Država kad 
bismo izbrisali nacionalne granice svijeta, barem u svojim umovima, i kad 
bismo svu djecu svugdje smatrali svojom. Onda ne bismo bacili atomsku 
bombu na Hirošimu ili napalm na Vijetnam i nigdje drugdje ne bismo vodili 
nikakav rat, jer ratovi su, posebno u naše vrijeme, uvijek ratovi protiv djece, 
i to doista naše djece. 

A prisutno je također, ma koliko bismo to voljeli izbrisati, neizbrisivo 
pitanje rase. Nisam imao pojma, kada sam prvi put uronio u povijest, koliko 
je strašno iskrivljeno poučavanje i pisanje povijesti potiskivanjem nebijelih 
ljudi. Da, Indijanci su postojali i onda su nestali. Crnci su bili vidljivi kao 
robovi, potom su bili oslobođeni i postali nevidljivi. To je bila povijest 
bijelog čovjeka. 

Od prvog razreda osnovne škole do poslijediplomskog studija nije mi 
bila dana nikakva naznaka da je iskrcavanje Kristofora Kolumba u Novom 
svijetu započelo genocid u kojem je uništeno domorodačko stanovništvo 
Hispaniole. Ili da je to bio samo prvi stadij onoga što je prikazano kao 
benigna ekspanzija nove nacije (»Kupnja« Louisiane, »Kupnja« Floride,« 
»Ustupanje« Meksika), koja je uključivala isključivanje Indijanaca, pra- 
ćeno neizrecivim masovnim zločinima, na svakom kvadratnom kilometru 

kontinenta, sve dok se s njima nije moglo učiniti ništa drugo nego da ih 
se nagura u rezervate. 

Negdje tijekom 1998. pozvali su me da na simpoziju u historijskoj dvorani 
Faneuil u Bostonu govorim o Bostonskom krvoproliću. Rekao sam da bih 
to rado učinio, samo ako se ne moram baviti Bostonskim krvoprolićem. 
Zato moje izlaganje i nije govorilo o tome kako su britanske postrojbe 
1770. ubile petoricu doseljenika. Smatrao sam da je tijekom dvije stotine 
godina tome pridana neumjerena količina pozornosti, zato što je to služilo 
određenoj domoljubnoj svrsi. Umjesto toga želio sam govoriti o mnogim 
krvoprolićima nebijelih ljudi u našoj povijesti, što neće ojačavati nacionalni 
ponos, već će nas podsjetiti na dugo nasljeđe rasizma u našoj zemlji, nešto 
što još tinja i zaslužuje pozornost. 

Svako američko dijete u školi uči o Bostonskom krvoproliću. Međutim 
tko uči o krvoproliću 600 muškaraca, žena i djece iz plemena Pequot 1637. 
u Novoj Engleskoj? Ili o krvoproliću — usred Građanskoga rata — stotina 
indijanskih obitelji kod Sand Creeka u Coloradu, koje su počinili američki 
vojnici? Ili o vojnom napadu 200 pripadnika američke konjice 1870. koji 
je izbrisao zaspali logor Piegan Indijanaca u Montani? 

Dok nisam ušao u profesorski zbor Spelman Collegea, koledža za crne 
žene u Atlanti u Georgiji, nisam čitao afroameričke povjesničare koji se 
nikad nisu pojavljivali na mome popisu literature na poslijediplomskom 
studiju (W. E. B. Du Boisa, Rayforda Logana, Lawrencea Reddicka, Horacea 
Manna Bonda, Johna Hopea Franklina). Nigdje tijekom svog obrazovanja 
za povjesničara nisam saznao za krvoprolića crnih ljudi koja su se uvijek 
iznova događala, usred tišine nacionalne vlade koja je bila obvezna, prema 
Ustavu, zaštititi jednaka prava za sve. 

Primjerice, u istočnom St. Louisu 1917. zbio se jedan od mnogih »rasnih 
nemira« tijekom onoga što su naše na bijelce usredotočene povijesne knjige 
nazivale »Progresivnim dobom«. Tamo su bijeli radnici razgnjevljeni pri- 
tjecanjem crnih radnika ubili možda 200 ljudi, čime su izazvali gnjevni 
članak W. E. B. Du Boisa nazvan »Krvoproliće iz istočnog St. Louisa« i 
naveli pjevačicu i plesačicu Josephine Baker da kaže: »Sama ideja Amerike 
tjera me da se tresem i drhtim i da proživljavam noćne more.« 

Želio sam, pišući ovu knjigu, pobuditi veću svijest o klasnom sukobu, 
o rasnoj nepravednosti, o seksualnoj nejednakosti i o nacionalnoj arogan- 
ciji. Međutim čak i ako jesam pokušao nadoknaditi ono što sam smatrao 
ozbiljnim ispuštanjima, unatoč tomu zanemario sam skupine u američkom 


društvu koje su oduvijek bile odsutne u ortodoksnim povijestima. Postao 

sam svjestan toga, i bilo mi je neugodno zbog toga, nakon što su mi ljudi 
pisali poslije čitanja Narodne povijesti, hvaleći knjigu, ali i obzirno (ponekad 
ne baš obzirno) ukazujući na njezine nedostatke. 

Možda me moja jača povezanost s Istočnom obalom Sjedinjenih Američkih 
Država navela da ignoriram velik broj Latinoamerikanaca i Latinoamerikanki 
koji su živjeli u Kaliforniji i na Jugozapadu i njihovu borbu za pravednost. 
Čiratelji koji žele naučici više o tome mogli bi zaviriti u ove iznimne knjige: 
De Colores Means All of Us autorice Elizabeth Martinez; Zapatas Disciple: 
Essays autora Martina Espade; Aztlan and Viet Nam: Chicano and Chicana 
Experiences of the War, koju je uredio George Mariscal. 

I pretpostavljam da je moja seksualna orijentacija bila razlogom moga 
minimalnog obrađivanja pitanja gej i lezbijskih prava. Pokušao sam, kada 
se 1995. pojavilo novo izdanje, to nadoknaditi. Međutim čitatelji će morati 
u nacionalnoj kulturi koja se dogodila kada su muškarci i žene koji su bili 
»queer« (pejorativni termin za neke ljude; časni za neke druge) odvažno, 
hrabro svoju ljudskost proglasili pred širim društvom. 

Dok prelazimo iz jednog stoljeća u drugo, iz jednog tisućljeća u drugo, 
voljeli bismo misliti da se sama povijest dramatično transformirala kao i 
kalendar. Bilo kako bilo, ona juri dalje, kao što je oduvijek činila, s dvjema 
silama koje hitaju prema budućnosti, jedna veličanstveno usklađena, druga 
u dronjcima ali nadahnuta. 

Postoji prošlost i njeni kontinuirani užasi: nasilje, rat, predrasude protiv 
onih koji su različiti, besramno monopoliziranje dobrog bogatstva zemlje 
od strane nekolicine, politička moć u rukama lažljivaca i ubojica, gradnja 
zatvora umjesto škola, trovanje tiska i cjelokupne kulture novcem. Lako je 
postati obeshrabren time, osobito ako se uzme u obzir da tisak i televizija 
insistiraju da se posvetimo tome, i ničem više. 

Međutim postoji također (iako se mnogo toga skriva od nas, kako bi 
nas se držalo zastrašenima i u beznađu) bubrenje promjene ispod površine 
poslušnosti: rastuće zgražanje protiv beskrajnih ratova (mislim na ruske 
žene u devedesetima, koje su zahtijevale da njihova zemlja okonča svoju 
vojnu intervenciju u Čečeniji, kao što su to Amerikanci činili za vrijeme 
Vijetnamskog rata); ustrajnost žena diljem svijeta da više neće tolerirati 
zlostavljanje i podređenost — primjećujemo, primjerice, novi međunarodni 
pokret protiv ženskog genitalnog sakaćenja i borbenost majki na socijalnoj 
pomoći koja je usmjerena protiv kažnjeničkih zakona. Postoji građanski 

neposluh protiv vojnog stroja, protest protiv policijske brutalnosti, posebno 
prema obojenim ljudima. 

U Sjedinjenim Američkim Državama vidimo obrazovni sustav, bujanje 
nove literature, alternativne radijske postaje, obilje dokumentarnih filmova 
koji izlaze iz srednjostrujaških okvira, čak i sam Hollywood, a ponekad i 
televiziju — koji su prisiljeni priznati rastući multirasni karakter nacije. Da, 
u ovoj zemlji kojom dominiraju korporativno bogatstvo i vojna sila te dvije 
antikvarne političke stranke, imamo ono što je prestrašeni konzervativac 
okarakterizirao kao »permanentno adverzativnu kulturu« koja osporava 
sadašnjicu zahtijevajući novu budućnost. 

To je utrka u kojoj svi mi možemo odabrati da budemo sudionici ili 
samo promatrači. Ali trebamo znati da će naš odabir doprinijeti odredi- 
vanju ishoda. 

Pomislim na riječi pjesnika Shelleyja, koje su citirale krojačice u New 
Yorku jedna drugoj početkom 20. stoljeća. 


»Dignite se poput lavova što nakon drijemeža ustaju 
U nepobjedivom broju! 

Stresite svoje okove, poput rose, na tlo 

Koja dok spavaste na vas je pala — 

Vas je mnogo, a njih je malo!« 

građanska prava/pokret za građanska 
poslije Građanskog rata 224-237, 
720-721 
prava 490, 532, 563-564, 569, 
665 
vidi također crnci; glasovanje 
Građanski rat 28, 195, 214-221, 
264-267 
Graham, Billy 586 
Grant, Ulysses 225, 230, 272 
Grantham, Thomas 61 
Grčka 464-466, 469, 597 
grčki imigranti 295 
Greeley, Horace 183, 215-217 
Green, James 374 
Greene, Jack 80 
Greene, Nathanael 104 
Greenglass, David 473 
Greenspan, Alan 703 
Greider, William 629-630 
Grenada 637-638, 740 
Grenville, Richard 30 
Grimkć, Angelina 143-144 
Grimkć, Sarah 143-144 
Grower, William 623-624 
Groves, Leslie 462-463 
Guam 343, 446 
Guinier, Lani 696 
Gutman, Herbert 197, 203, 257 
Gvatemala 479, 635, 699 
Gwertzman, Bernard 637-638 


Haig, Alexander 592, 655 
Haig, Douglas 394-395 
Haiti 334-335, 446 
Haldeman, Robert 589 
Haligren, Mauritz 425-427 
Hall, Bolton 338, 340 
Hamby, Alonzo 467 
Hamer, Fannie Lou 549 
Hamilton, Alexander, 98, 117-120, 
124, 246, 457 
Hamilton, Richard E 535 
Hammond, James 198 

Hampton, Fred 506, 602 

Hancock, John 107 

Haney, Evan 578 

Hanna, Mar 386 

Harburg, Yip 427-428 

Harding, Warren 402, 419-420 

Harlan, Jobe 230, 231-232 

Harper, Frances Ellen Watkins 228 

Harriman, Averell 452 

Harriman, E. H. 386 

Harris, Joel Chandler 234 

Harris, Patricia 613 

Harrison, Benjamin 289-290 

Harrison, William Henry 149, 156 

Harte, Bret 295 

Havel, Vaclav 641 

Havaji, interesi u i njegovo 
anektiranje 328, 330-331, 333, 

337, 343, 446 

Hay, John 341 

Hayes, Rutherford 231-232, 276, 
288 

Hays, Samuel 388 

Haymarket afera 302, 353 

Haywood, Big Bill 363, 368-372, 
374-375, 407-408 

Headley, Joel Tyler 265 

Hearst, William Randolph 326, 427 

Heller, Joseph 457 

Helms, Richard 594 

Hemingway, Ernest 408-409 

Henretta, James 78 

Henry, Patrick 89-91, 149 

Herndon, Angelo 488 

Hersh, Seymour 521, 621 

Hertsgaard, Mark 640, 643 

Hiatr, Howard 653 

Hill, Anita 622 

Hill, Christopher 96 

Hill, James J. 386 

Hill, Joe 367-368 

Hirošima, bombardiranje 27, 35, 461 

Hispaniola 20-21, 25, 51, 740 

Hitchcock, Ethan Allen 173-175, 
190-191 

Hitler, Adolf 445, 448-449, 453 


hladni rat, njegov kraj 641-642 

Ho Chi Minh 511, 514 

Hoerder, Dirk 87-88 

Hoffman, Abbie 663 

Hoffman, Ronald 104 

Hofstatdter, Richard 78, 212, 214, 
218, 386, 395-396, 610 

Holmes, Oliver Wendell 400, 402 

Honduras 634 

Hoover, Herbert 423, 428, 610 

Hopi Indijanci 37, 575-576 

Hopkins, Harry 452 

Horwitz, Morton 269 

Houston, Sam 160 

Howard, Michael 648 

Hrana Ne Bombe 668 

Hruščov, Nikita G41 

Hudson, Hosea 435-436, 488 

Huggins, Nathan 486 

Hughes, Langston 442-443, 484, 
486, 510 

Hull, Cordell 448 

Humphrey, Hubert 471, 498, 530 

Humphrey, R. M. 321 

Hunt, E. Howard 589 

Hunt, Harriot 141 

Huntington, Samuel 605-607, 613 

Hussein, Saddam 643, 649, 675-676, 
704, 719-720 

Hutchinson, Anne 130-132 

Hutchinson, Thomas 73-74, 78, 82 

Huxley, Aldous 503 


Ickes, Harold 452 
lilich, Ivan 585 
imigracija 69, 148, 244, 249, 253, 
255-256, 258, 267, 274, 282- 
283, 295-297, 337, 356, 698- 
701 
određene kvote 417 
vidi također pojedine etničke 
skupine 
imperijalizam 346-347, 617 
Indijanci, u Centralnoj i Južnoj 
Americi 21-25, 29-30, 36, 74 
vidi također Indijanci Aravačani 


Indijanci, sjevernoamerički: prosvjedi 
protiv Kolumba 678-680 
Alcatraz, okupacija njega 575 
Baconova pobuna 57, 59, 66, 
75-76, 80 

civilizacija i kultura 35-41, 158- 
161, 578-579 

Deklaracija o neovisnosti i Ustav 
86, 94, 108, 118 

Francuski i Indijanski rat 74, 
80-82, 98, 108-109 

kolonijalno doba 30-35, 43-44, 
49, 59, 61, 74-75, 78-80, 94, 
108-110 

njihovi prosvjedi (20. stoljeće) 
569-585 

o rezervatima 35, 570 

preseljenje Indijanaca i ratovanje s 
njima 149-150, 327, 570, 
575-576 

Revolucionarni rat 98, 101, 108- 
109, 148, 149 

smrt od bolesti koje su donijeli 
bijelci 35, 108-109 

sporazumi sa 151-158, 160, 162, 
165-166, 168-171, 573, 575 

vidi također pojedina plemena 

zapriječeno glasovanje 86, 118 

Indijanci Aravačani 19-25, 27-29 

Indokina 451, 469-470, 511-514 
vidi također Vijetnam/Vijetnamski 

rat 

Indonezija 469, 614, 645, 707-708 

industrija pakiranja mesa 282-283, 
340-341, 354, 363, 384 

Industrijski radnici svijeta (TW) 
363-372, 374-375, 378, 381, 
385, 388, 393, 403, 405, 407- 
408, 412-415, 417 

inozemna pomoć 465-466, 469, 478 

International Telephone and 
Telegraph (ITT) 589, 594, 601 

Iran 478, 614, 635, 645, 649, 623 

Iran/kontraška afera 635-636 

iranski šah 620-621 

Irak 643-650, 698, 704-705, 735, 
740 
Iriye, Akira 448-449 
Irokezi, Liga 37-39, 40, 108, 154 
vidi također Mohawk Indijanci 
irski imigranti 67, 69, 123, 183, 185, 
202, 253-255, 258, 264, 272- 
273, 283, 285, 295, 417 
Isaac, Rhys 89 
Istočna Europa 640-641 
Istočna Njemačka 640 
Istočni Timor 614, 645, 707-708 
Italija, 478 
njena invazija na Etiopiju 448- 
449, 460-461 
Španjolski građanski rat 448, 460- 
461 
Drugi svjetski rat 449, 451, 462- 
463 
Ivan Pavao II. 624 
izbori iz 2000. 730-732 
Izrael 635-646, 735 


Jackson, Andrew 149-150, 212, 244 
politika prema Indijancima, 28, 
150-154, 157-161, 164-165, 
244 
Jackson, George 564-566 
Jackson, Maynard 509 
Jackson, tetka Molly 429 
James, Henry 355, 394 
James, William 331, 346 
Jamestown 30, 42-43, 46, 50, 60, 
126 
Japan 328, 512-513, 605 
Drugi svjetski rat 27, 35, 448- 
449, 452, 460-463, 511 
i Indokina 511 
Kina, rat s 443-444, 448-449, 
466 
»otvaranje« 330, 446, 448-449 
Jay, John 118 
Jefferson, Thomas 104, 110-111, 
117, 119, 132, 139, 149, 151 
Deklaracija neovisnosti, 93-94 
Jeljcin, Boris 709 

Jennings, Francis 33-35, 108-110 
Johnson, Andrew 223, 225 
Johnson, Lyndon 471, 553, 573, 651 
crnci i građanska prava 498, 502, 
506-507 
Vijetnam 449, 517-518, 524, 
526-527, 545-546, 740 
Johnson, U. Alexis 517 
Jones, James 457 
Jones, majka Mary 363, 372, 380, 
388 
Jordan, June 650, 690 
Josephson, Matthew 289-290 
Jugoslavija 465, 712-713 
Julien, Claude 591 
Južna Afrika 353, 470, 613, 615, 658 
Južna Karolina 165-166, 225-226 
kolonijalno doba 56, 68, 74-78, 
89, 95, 98, 104 


Kahn, Herman 482 
Kalifornija: želja SAD-a za njom i 
Meksički rat 173-175, 177-178, 
187-188, 194, 205 
Kambodža 514, 526-527, 534, 542, 
591, 597-600 
Katolička crkva 20, 49 
prosvjedi protiv rata u Vijetnamu 
532-534, 586 
sukobi i kontroverze 249, 254, 
295, 586 
Kaufman, Irving 474 
Kay, Marvin L. Michael 84-86 
Keller, Helen, 374-375, 379-380, 
547 
Kemble, Fanny 200-202 
Kennan, George 631, 641 
Kennedy, Edward 643 
Kennedy, John E 471-472, 477-478, 
482, 483, 573, 607 
crnci i građanska prava 495, 498, 
499-501 
Jugoistočna Azija i Vijetnam 515, 
517-518 
Kennedy, Robert 496, 498 
Kenija 711, 732, 736 


Kerry, John 643 
Kina: građanski rat 466, 471 
Indokina i Drugi svjetski rat 451, 
463, 511 
Japan, rat s 443-444, 448-449, 
466 
kao inozemno tržište i politika 
otvorenih vrata 328-329, 331, 
334-335, 345-346, 353, 448- 
449, 709 
komunizam u 466, 469 
Korejski rat, 467 
kineski imigranti 282-283, 295-296, 
417, 699 
King, Martin Luther, mlađi 492-494, 
503-504, 528, 695 
Kissinger, Henry 27, 482, 527, 534, 
542, 590, 594, 597, 599, 600- 
603, 617 
Kistiakowski, George 623 
Kitt, Eartha 530 
Kleindienst, Richard 590, 593-594 
Knox, Henry 103, 117, 149 
Kolchin, Peter 225 
Kolko, Gabriel 385, 452 
Kolumbija 446 
Kolumbo, Kristofor 19-23, 25-27, 
29, 35-36, 44, 740 
petstogodišnjica, prosvjedi protiv 
678-680 
komunizam/Komunistička partija (u 
SAD-u) 420, 482 
Drugi svjetski rat 445, 460 
i crnci 488-489 
i radnički pokret 420-422, 430, 
434, 438, 442-443, 467, 482, 
488 
križarski rat protiv 465, 467-477, 
482 
Savez radnika 430 
vijeća nezaposlenih 430, 488 
Kongres industrijskih organizacija 
(CIO) 435-438, 442-443, 457 
Kongres o rasnoj jednakosti (CORE) 
495, 507 
Koning, Hans 35-36 


Kontinentalni kongres 93, 103 
kontraši 634-636, 663 
Koreja, Korejski rat 467, 469, 698, 
704, 740 
Kornbluch, Joyce 365 
korporativni direktori: njihova 
primanja 630 
korporacije; multinacionalne 615- 
617 
Kovic, Ron 540-541, 671, 673 
Kozol, Jonathan 585 
kriminal 689, 718 
Kristol, Irving 475 
Kropotkin, Peter 301 
Kuba: Castro, Fidel 479-482, 601, 
686 
Španjolska i 21, 23-25, 333-335 
Španjolsko-američki rat i njezina 
neovisnost 341-345, 350, 446, 
479 
SAD i 328, 330, 333-335, 479, 
698, 709 
Ku-Klux-Klan 229, 417, 472, 494, 
688 
kupovina Louisiane 149, 173, 740 
Kurdi 708 
Kuvajt 643-646, 648, 675, 679-680, 
704 


Lafeber, Walter 333, 335 

La Follerte, Robert 388 

LaGuardia, Fiorello 419-420, 424, 
739 

LaMonte, Robert 388 

Land, Aubrey 78 

Laos 514-515, 524-527, 602-603 

las Casas, Bartolomć de 23-25 

Latinoamerikanci 666-667 

Latinska Amerika 74, 330, 446 
Monroeova doktrina 328, 446 
Organizacija američkih država 

481 

Politika dobrog susjeda 479 
robovlasništvo 44, 51, 197 
Savez za napredak 478 

vidi također Indijanci, u 
Centralnoj i Južnoj Americi 
Lattimore, Owen 666-667 
Lease, Mary Ellen 319-320 
Lee, Richard 63 
Lee, Richard Henry 103 
Lee, Robert E. 209-210, 218, 221 
Lehman, John 643 
Lehrman, Leonard 680 
Leisler, Benjamin 68 
Lekachman, Robert 619 
Lemon, James T. 70 
Lenjin, V. 1. 397 
Leontijev, Vasilij 625 
lezbijstvo 556 
LeSeuer, Meridel 443-444 
Lester, Julius 502-503 
Levine, Lawrence 204 
Levy, Howard 536 
Levy, Leonard 123 
Lewinsky, Monica 711 
Lewis, John 499-500 
Lewis, John L. 435-437 
Lewis, Mollie 442-443 
Lewis, Sinclair 418-420 
Libanon 479, 635, 645 
Liddy, G. Gordon 589 
Liga protiv rata 477 
Liječnici za društvenu odgovornost 
653 
Lincoln, Abraham 154, 177-178, 
267, 683 
robovlasništvo i Građanski rat 
195, 212-219, 223, 261, 448- 
449 
Lincoln, Benjamin 117 
Lingg, Louis 301 
Link, Arthur 398 
Lloyd, Henry Demarest 324-327 
Locke, John 68, 95-96 
Lockridge, Kenneth 70 
Lodge, Henry Cabot 182-183, 330- 
331, 333, 337, 386 
Lodge, Henry Cabot 29, 400, 485, 
517-517, 544 
Logan, Rayford 381 

Loguen, J. X. 205-207 

London, Jack 354, 399 

Lowell, James, Russell 179-180 

Loweli, Robert 530 

Lowell (Massachusetts): tekstilne 
tvornice 28, 138-139, 256-258, 
293, 434, 457 

Ludlowsko krvoproliće 389-391 

Lusitania 396 

Luther, Seth 241, 252 

Lynd, Alice 443-444 

Lynd, Helen 418, 547 

Lynd, Robert 418, 547 

Lynd, Staughton 107, 122, 443-444, 
529 


MacArthur, Arthur 348-349 

MacArthur, Douglas 428 

MaAlister, Flizabeth 651 

McCarthy, Joseph 467, 471 

McCone, John 594 

McCord, James, mlađi 588-589 

Macdonald, Dwight 460 

M<cFarlane, Robert 636 

McGovern, George 591, 600 

McKay, Claude 485 

McKinley, William 327, 330, 334- 
335, 337, 343-346, 352 

McKinnon, Cynthia 673 

M<cKissick, Floyd 507 

MacLeish, Archibald 452 

McLoughlin, William G. 104-105 

MacMichael, David 670 

MrcNamara, Robert 517-518, 527, 
596 

McNaughton, John 524, 544 

MecPherson, James 219 

Macune, Charles 318-319 

McVeigh, Timothy 697, 701 

Madison, Dolly 132 

Madison, James 52, 112-113, 118- 
120, 156, 684 

Mađarska 641 

Mahan, A. T. 329, 331 

Maier, Pauline 88-89 

Mailer, Norman 457-458 


Main, Jackson 101, 120 
Malcolm X 499-501, 503 
Manning, Robert 607-608 
Marcos, Ferdinand 620 
Markham, Edwin 356 
Marshall, George 461, 478 
Marshall, Thurgood 622, 594-595 
Marshallov plan 478 
Martin, Luther 112-113 
Martineau, Harriet 136 
Martinez, Elizabeth 667 
Marx, Karl 30, 272-273, 280, 288, 
324-325 
Maryland, kolonijalno doba 54-55, 
64, 67-68, 70, 78, 89, 104 
Mason, John 33-34 
Massachusetts: kolonijalno doba 
31-35, 40, 68-75, 86-88, 
90-94, 99, 104, 112-117 
radništvo (19. stoljeće), 250-251, 
256-263, 265, 271-274 
reformski pokreti 138, 142-144 
vidi također Boston 
Massachusetts Bay kolonija 31, 
34-35, 68, 130-132 
Mather, Cotton 34 
Matthews, Mary Musgrove 132 
Mattick, Paul 431 
Mayaguez incident 431 
medijska cenzura 724-725 
Međunarodni monetarni fond 452, 
481, 710, 729 
meksički imigranti 699 
Meksički rat 28, 176-194, 205, 446, 
449, 535 
Meksiko 29-30, 174, 391, 710, 740 
Mellon, Andrew 419-420 
Mellon, James 285 
Mencken, H. L. 698 
Meyers, Marvin 154 
Miller, Arthur 530 
Miller, Douglas 244, 469 
Miller, Samuel 291 
Miller, William 246, 248, 355 
Millis, Walter 341 
Mills, C. Wright 478 


Mills, Sid 573-574 

Milošević, Slobodan 712-713 
Minear, Richard 449 

minerali i rudarstvo 234, 272, 282, 


337-338, 431 

štrajkovi 264, 272-274, 306, 388- 
390 

Ujedinjeni rudari, 338, 363, 388- 
389 

zlato 19-21, 24, 29-30, 36, 158, 
163 


mirovna dividenda 678 

Mississippi, Indijanci u 150-151, 
157, 162-163 

Mitchell, John 589, 590 

Mitford, Jessica 586 

Mittelberger, Gottlieb 64 

Mohawk Indijanci 108-109 
Akwesasne Notes 574, 579, 581- 

584 

vidi također Irokezi 

»Molly Maguires« 272-274 

Mondale, Walter 661 

Monroe, James 119 

Monroeova doktrina 328, 446 

Montezuma 29, 30 

Montgomery, David 254 

Mooney, Tom 393 

Moore, Ely 255 

Morgan, Edmund 31, 44, 57-58, 77, 
105 

Morgan, J. P (i kompanije) 234, 272, 
276, 285-286, 288, 337, 355, 
385-386, 396-397, 670 

Morison, Samuel Elior 25-26, 35 

Morris, Gouverneur 103, 105 

Morris, Richard 64-67, 70, 105, 340 

Morris, Robert 92, 101, 103 

Morris, William 301 

Moses, Bob 495 

Mott, Lucretia 145 

Moylan, Mary 533-534 

Muhammad Ali 528 

Mullen, Peg 676 

Mullin, Gerald 52, 54, 56 

multikulturalizam 681 

multinacionalne korporacije 615-617 
Mumford, Lewis 418 

Munsey, Frank 388 

Murrin, John 105 

Mussolini, Benito 448 

Muste, A. J. 460, 463 

Myers, Gustavus 267, 285-285 

My Lai 521, 720 


Nader, Ralph 731 
Nagasaki, bombardiranje njega 461- 
463 
Nardella, Luigi 420 
Nash, Gary B. 39-40, 70, 75, 81-83 
Nacionalna građanska federacija 387- 
388, 398 
Nacionalni odbor za radničke odnose 
437-438, 622 
Nacionalni radnički sindikat 269, 
271-272 
Nacionalno udruženje za 
unaprjeđivanje položaja crnaca 
(NAACP) 383-384, 417, 488, 
507 
nafta 282, 285-286, 333 
Kuba, 479, 481 
Srednji istok, 452, 465, 479, 595 
Narodna stranka vidi Populistička 
stranka 
Navaho Indijanci 575 
Navasky, Victor 496 
Neblett, Carver 497 
Nelson, Gaylord 600 
nezaposlenost 603-605, 618, 627, 
702 
nizinska indijanska plemena 126 
Nizozemska: istraživanje i 
kolonizacija 42, 46, 68, 238 
trgovina robljem 48-49 
Njemačka, Istočna 469 
Njemačka 448 
Drugi svjetski rat 35, 445, 448- 
449, 451-453, 460-461, 463 
Prvi svjetski rat 393-396 
Španjolski građanski rat 448, 460- 
461 

njemački imigranti 64, 67, 69, 185, 
254, 295, 309-310 
socijalizam 274, 279, 298, 300, 
374 
New Jersey: kolonijalno doba 72-73, 
83, 103 
radništvo 258, 276-277 
Newton, Huey 503 
Newton, John 47-48 
New York: kolonijalno doba 54-57, 
68-70, 72, 75, 89, 104, 132 
Indijanci 75, 108-109, 154 
vidi također Irokezi; Mohawk 
Indijanci 
zemljoposjedništvo i zakupci 83, 
84, 105, 107-108, 238-241 
New York City: kolonijalno doba 
68-70, 78, 81-83, 88 
crnci (1930.-ih) 442 
radništvo: 18. stoljeće 70, 78, 122 
19. stoljeće 139, 251-253, 
255-256, 262-264, 269, 
272-273, 281, 296-298, 
300, 303-304, 309 
20. stoljeće 356-360 
siromaštvo 68-69, 81, 246, 269, 
420, 698, 702 
Niagara pokret 383-384 
Nikaragva 383-384 
Nixon, E. D. 492-493 
Nixon, Richard 507, 573, 575, 623, 
655, 685 
vidi također Warergare 
Vijetnam 1 Jugoistočna Azija 521, 
526-527, 534, 541, 545, 546 
Noriega, Manuel 642-643 
Norris, Frank 354 
North, Oliver 635-636, 642 
Nova podjela 428-429, 431, 434, 
441-442, 452, 457, 464, 701, 
702 
Novak, Robert 542 
Novi Meksiko 173, 189, 194 
Nowack, Marion 469 
nuklearna energija 613 
naoružanje i Drugi svjetski rat 27, 


35, 461-463, 472, 474, 477, 
482 
prosvjedi protiv 663, 720 
Nunn, Sam 636 


Oakes, Richard 575 
obrazovanje 27, 40, 133, 141, 602- 
603, 622, 703 
crnci 110-111, 224-225, 228, 
234, 491, 509-510 
javne i srednje škole 293-294 
koledži 246, 292-293 
žene 132, 138, 141, 146, 553 
Offner, Arnold 448 
Oglethorpe, James 132 
O'Hare, Kate Richards 375, 377, 
407 
Oliver, Andrew 82 
Oliver, Peter 99 
Olney, Richard 309-310 
Operacija Pustinjska oluja 643-647 
Operacija Neodložni bijes 637 
oporezivanje: kolonijalno doba 
59-61, 68, 73, 82, 84, 87, 
93-94 
Zakon o žigovima 82, 86-87, 
90-91, 93 
18. stoljeće 104-105, 112-113, 
123-124 
Organizacija američkih država 481 
oružane snage: crnci 28, 98, 104, 
109-110, 216-218, 221-222, 
229, 349, 350-352 
administracija G. W. Busha i 732- 
736 
Clintonova administracija i 695, 
703-709, 712-713, 715-720 
i Indijanci 148, 150-156, 158- 
159, 165-172 
Indijanci i Revolucionarni rat 98, 
108-109, 148-149 
inozemne vojne baze 343 
izbjegavanje novačenja: Građanski 
rat 218 
Kuba 343 


ponovno naoružavanje poslije 


Drugog svjetskog rata 465, 
467, 476-477, 482, 695, 705, 
716 
prekooceanska intervencija i 
ekspanzija 329, 331 
premijska vojska 428, 504 
prisilno novačenje u mornaricu 
tijekom kolonijalnog doba 
72-73, 87-88, 100 
Prvi i Drugi svjetski rat 457 
Reaganovo jačanje vojske 625, 
632-634 
registracija novaka 655-656 
Revolucionarni rat 97, 100 
segregacija 442, 453, 458, 490 
štrajkolomstvo u prvim danima 
264, 276-281, 299, 305-306, 
309 
udio u državnom proračunu 606- 
607 
Velika ekonomska depresija i 
vidi također Panama/Panamski 
kanal 
vidi također pojedini ratovi i sukobi 
Osam plugova 652 
Osceola Indijanci 169-171 
O'Sullivan, John 174-175 
Oris, James 78, 81-82, 87 
Orrley, Roi 442 


Page, Thomas Nelson 234 

Paine, Robert Treat 192-193 

Paine, Thomas 83, 90-92, 133 

Pal, Radhabinod 449 

Palestina 452 

pamuk 110-111, 148, 152, 195, 246, 
305, 314-315, 317, 333, 446, 
502 

Panama/Panamski kanal 446 
američka vojna invazija (1989.), 

642-643, 740 

Pankhurst, Chrisrabel 512 

Parker, Theodore 180-181, 249 

Parks, Rosa 491-493 

Parsons, Albert 279, 298, 300-301 

Paterson, Matthew 107 

Patterson, Ben 321 
Patton, George S. 428 
Pennsylvania: kolonijalno doba, 
78-79, 83, 92, 104 
radništvo i štrajkovi 254, 258, 
272-274, 276-277, 337 
vidi također Philadelphia; 
Pittsburgh 
Pentagonski dokumenti 451, 503, 
514-515, 517-518, 524, 532, 
544-545, 589, 613-614 
Pequoti Indijanci 33-34 
Perkins, George W. 385-386 
Perot, Ross 694 
Peru 30 
Pessen, Edward 246, 250 
Philadelphia 109-110, 283 
kolonijalno doba 69-70, 81, 92, 
101, 133 
radništvo 249, 261, 296 
siromašni 69-70, 246, 249 
Phillips, Kevin 628-629, 631 
Phillips, Ulrich 54, 198-201 
Phillips, Wendell 213-216 
Picasso, Pablo 475 
Pike, Douglas 515 
Pitrsburg: radništvo i štrajkovi 272- 
274, 276-278, 306-307, 326 
Piven, Frances 438, 499-501 
Pizzaro 30, 35-36 
Pobuna u zatvoru Attica 566-567, 
569 
pogoršanje zdravlja 690 
Poindexter, John 636 
pokret protiv nuklearnog oružja 651- 
655 
pokret za očuvanje okoliša 623 
pokreti za prava gej osoba 667-668, 
696 
»politička korektnost« 681 
Politika otvorenih vrata 329, 446, 
448-449, 452 
poljodjelstvo 105, 223, 233 
ekonomska depresija (1930.-ih) 
428, 434 
mehanizacija u 246, 282, 314-315 

pokreti farmera (19. stoljeće) 294, 
313-327 
Shaysova pobuna, 112-117, 120 
vidi takoder pamuk; zemlja; 
robovlasništvo; berači duhana 
665-666 
zakupci i pobune (kolonijalno 
doba i 18. stoljeće) 68, 83-86, 
105, 107-108, 112-117, 238- 
241 
žito 282, 291, 314-315, 317-319, 
333 
Polk, James 174-176, 182-183, 449 
Polk, Leonidas 320-321 
Pollack, Norman 324-325 
Polo, Marco 20 
»Pontiacova urota« 108-109 
Popper, David 601 
Populistička stranka 314-315, 317- 
327, 333 
Portugal 20, 46-47, 49 
posluga vezana ugovorom 42, 44, 51, 
57, 63-68 
Povjerenstvo za praksu poštenog 
zapošljavanja 453 
Powderly, Terence 299 
Powell, Colin 642, 704 
Powhatan 30-31 
Prat, Julius 333 
predsjednik, predsjednički izbori 118 
Premijska vojska 428, 504 
prijevoz 148, 246, 269, 314-315 
segregacija 491-493, 495 
vidi također željezničke kompanije 
pristojbe 112-113, 124, 154, 165- 
166, 214, 233, 267, 286 
Progresivno doba i reforme 384-388 
prvi doseljenici u Novoj Engleskoj 
31, 40 
Prvi svjetski rat 28, 393-409, 411, 
457, 535 
Prosser, Gabriel 195 
Portoriko 51, 343, 446 
»Pucačica, Molly« 132 
puritanci 33-35, 60 


radnici na farmama 665-666 
Radnička stranka 274-275, 278-279 
radništvo: crnci 225, 229, 234, 236, 
271, 305, 361, 370-372, 416, 
442-443, 453, 509-510 
djeca 64, 69, 249, 258-259, 296- 
297, 356, 368, 380-381, 441 
ekonomska depresija i 
nezaposlenost 422-431 
ILGWU 358 
imigranti 69, 148, 244, 249, 253, 
255-256, 258, 274, 282-283, 
295-297, 338, 356 
Indijanci 44, 49, 74 
kolonijalno razdoblje, 42, 44, 
47-51, 57, 63-68, 70, 74, 
76-78. 83, 101, 126-127 
minimalna nadnica (1938.) 441 
Nacionalni odbor za radničke 
odnose 437-438, 622 
1980.-ih i 1990.-ih 668 
Neovisna radnička stranka 302 
organizacija (sindikati, štrajkovi): 
19. stoljeće 246, 249-251, 
253-281, 290, 295, 297- 
315, 324-325, 341 
20. stoljeće 356, 358, 363, 
372, 380-381, 388, 412- 
417, 422, 428, 434-438, 
443-445, 453-454, 457, 
623, 627, 721-729 
osiguranje i obeštećenje 384, 387- 
388 
povjerenstvo za praksu poštenog 
zapošljavanju 453 
Radnička stranka 274-275, 278- 
279 
socijalizam i 274-275, 279, 298- 
304, 309, 312-314, 338-340, 
369, 372-374, 417, 420, 443- 
444, 593 
Španjolsko-američki rat i 349 
tvornice i pogoni 28, 133, 138- 
139, 244, 249, 256-259, 269, 
271-274, 282, 331, 356-360, 
367-372, 380, 384, 416, 422- 


423, 434 
ustav, potpora njemu 122 
vidi također Američka federacija 
radništva; Kongres 
industrijskih organizacija; 
poljodjelstvo; Industrijski 
radnici svijeta; robovlasništvo 
vidi također pojedine etničke 
skupine 
Vitezovi rada 281, 297-299, 303- 
305, 309-310, 317, 320-321, 
337 
Wagnerov zakon i 431, 437 
zatvorenici 236, 306, 324 
zdravlje i sigurnost na radnom 
mjestu 258, 269, 271-272, 
276, 283, 285, 309, 358-360, 
372, 380 
žene 28, 51, 64, 125-127, 132- 
133, 137-138, 146, 256-259, 
262-264, 269-271, 282, 286, 
297-298, 356-360, 369, 372, 
381, 442-444, 548, 551-556 
Ramusio, Gimabattista 46 
Randolph, A. Philip 442, 501, 507 
Randolph, Edmund 89 
Rankin, Jeanette 406-407 
Rantoul, Robert 246 
raspodjela bogatstva 619, 662, 681, 
714-716, 721 
Rat iz 1812. 150 
»Rat kralja Philipa« 35, 60 
Rat protiv siromaštva 651 
Rather, Dan 648 
Rawick, George 202-203 
Reagan, Ronald 611, 621-622, 625, 
627, 629-630, 661, 580-581, 
696, 713 
bombardiranje Libije 640 
intervericija u Centralnoj Americi 
634-636, 655-658 
invazija na Grenadu 637-638 
proračunski rezovi 659-660 
utrka u naoružanju i 623 
Record, George L. 408-409 
Redding, J. Saunders 42 

Reed, John 407-408 
Rehnquist, William 622 
religija: sukobi i kontroverze 249, 
254, 295 
ustavna jamstva 104, 122 
žene 130-132, 139, 141, 143 
Remarque, Erich Maria 394 
Remini, Robert 244 
Reno, Janet 696-697 
Reston, James 482-483, 600 
Revolucionarni rat 70, 79-107, 535, 
685 
događaji koji su doveli do 80-83, 
86-97 
neprijateljstva 93, 107, 109-110 
Indijanci 98, 101, 108-109, 148- 
149 
Reynolds, Malvina 585-586 
Rhode Island: kolonijalno doba 33, 
68, 75, 88, 112-113, 115 
Dorrova pobuna 241-244 
radništvo 258, 264, 271, 434 
Rich, Adrienne 557-558 
Robeson, Paul 489 
Robinson, John 39-40 
Robinson, Patricia 508, 552-553 
robovlasništvo/trgovina robljem 30, 
48-51 
abolicionisti 139, 143-144, 147, 
179-180, 205-216 
afričke države 47-48 
Deklaracija o neovisnosti 94-95 
19. stoljeće 195-219 
englesko 48-49 
francusko 48 
Indijanci 21-25, 51 
kolonijalno doba 42, 47-58, 64, 
67, 69-70, 74-79, 94, 125, 
127-128 
nizozemsko 48-49 
18. stoljeće 52, 79, 109-113, 120 
pobune 51-58, 74-77, 80, 94 
pobune i urote 195, 198-200, 
208, 219 
portugalsko 44, 49 
španjolsko 21-25, 44, 51 

Ustav, Trinaesti amandman 218, 
224, 230 
vidi također Građanski rat 
Zakon o odbjeglim robovima 
205, 211, 213 
Rockefeller, David 508, 607-608, 
612 
Rockefeller, Johh D. 272, 285-286, 
288, 292, 390 
Rockefeller, Nelson 567 
Rockefeller, obitelj 333, 355, 386, 
388-390, 507-508, 618 
Rockefeller, William 337 
Rogin, Michael 148, 151, 158 
Roosevelt, Franklin D. 448, 453, 
479, 683, 694 
Drugi svjetski rat 448-449, 451, 
453-454, 460 
Nova podjela 428-429, 431, 434, 
441-442, 452, 457, 464, 482 
Srednji istok 452 
Roosevelt, Gđa Franklin D. 441 
Roosevelt, James, 475 
Roosevelt, Theodore 234, 303-304, 
328-329, 331, 333, 343, 374- 
375, 380-381, 403 
reforma i veliki kapital, 384-386, 
388 
Romero, nadbiskup Oscar 639 
Root, Elihu 303-304, 348, 386, 402 
Rosenberg, Julius i Ethel 472-475 
Rosengarten, Theodore 434-435 
Rositzke, Harry 631 
Rossi, Alice 548 
Rostow, Eugene V. 454 
Ruffin, Josephine St. Pierre 218 
Rumunjska 465 
Rusija 
vidi također Sovjetski Savez 
Rusk, Dean 329, 400, 518, 544 
ruski imigranti 254, 295, 410, 417 
Russett, Bruce 448-449 
Russo, Anthony 511, 530, 532 
Ruanda 707-708 
Ryan, Jack 670 
Ryan, Thomas Fortune 337 


Sage, Russell 234, 337 

Salsedo, Andrea 410-411 

Sampson, Anthony 452 

Sanders, Bernie 675 

sandinisti 634, 642 

Sandford, Gđa John 135 

Sanger, Margaret 377 

Santa Anna, Antonio Lopez de 190- 
193 

Sartre, Jean-Paul 475 

Sasway, Benjamin 656 

Saudijska Arabija 452, 676, 732, 735 

Savak 624 

Savez farmera 314-326 

Savez za razvoj 478 

Schell, Jonathan 519 

Schenck, Charles 399-400 

Schlesinger, Arthur 154, 387, 482, 
501 

Schlesinger, James 596, 599, 613, 
671 

Schroeder, John 176-177, 182 

Schutz, Carl 333 

Schwerner, Michael 498 

Scott, Dred 212, 224 

Scott, William 99 

Scott, Winfield 28, 169, 171, 181, 
190-191 

Scottsboro dečki 435, 485, 488 

Seaton, Esta 556 

Seeger, Pete 585 

Seminole Indijanci 150-152, 165, 
167-171 

Seminolski rat 167-171 

Senat, izbori za 118, 384 

Seneca Indijanci 573 
vidi takoder Irokezi 

Sedmogodišnji rat (Francuski i 
Indijanski rat) 74, 80-82, 98, 
108-109 

Shalom Stephen 638, 640 

Shatucci, Job 113-114 

Shaw, George Bernard 301 

Shaw, Irwin 408-409 

Shaw, Nate 203-204, 434-435 

Shays, Daniel 115-117 


Shaysova pobuna 112-117, 120 
Sherman, William T. 223 
Shermanov Zakon protiv trustova 
289-290, 386 
Sherwin, Martin 461-463 
Shy, John 98-100 
Simon, William 605 
Sinclaire, Upton 354, 399 
sindikati 
vidi radnička organizacija 
Sinovi slobode 87, 89, 93 
Sioux Indijanci 126, 570 
Sjeverna Karolina 151, 226 
kolonijalno doba 68, 70, 75, 
84-86, 89, 93, 95, 104 
Sjevernoamerički sporazum o 
slobodnoj trgovini (NAFTA) 710 
skandal sa štednjom i zajmovima 631 
Slater, Samuel 138 
slučaj Sacco i Vanzetti 411 
Smith, Abbot 64, 66, 67-68, 74 
Smith, Adam 96 
Smith, Henry Nash 313-314 
Smith, John 31 
Smith, Justin H. 182-183, 190-192 
Smith, Ruby Doris 495, 548 
Smith, Sir Thomas 43 
smrtna kazna 622, 696 
Sobell, Morton 474 
socijalizam/ Socijalistička stranka 
294, 354, 363-385, 387-388, 
393, 408-409, 605 
Drugi svjetski rat, 460 
i radništvo 274-275, 279, 298- 
304, 309, 312-314, 338-340, 
369, 372-374, 417, 420, 443- 
444, 593 
Prvi svjetski rat 28, 393, 398-405, 
407 
Španjolsko-američki rat 338-340 
socijalna pomoć, napad na 627-628, 
698-702 
Somalija 705-708 
Somoza diktatura 620, 634 
Sorensen, Theodore 592 
Sorge, E A. 272 

Sousa, Jerry 563-564, 568 
Sovjetski Savez 35, 465, 615, 663 
bijeg radničkih čelnika u 407- 
408, 422 
boljševička revolucija 407-408, 
415, 448 
Drugi svjetski rat 445, 448-449, 
452, 462-463 
hladni rat sa SAD-om 464, 469, 
477, 489, 631-633 
i Kuba 481 
invazija na Afganistan 620, 623- 
655 
njegova dezintegracija 632-633, 
640-641, 678, 689, 695, 703- 
704 
vraćanje imigranata u, od strane 
SAD-a 410 
Spies, August 300-301 
Spock, dr. Benjamin 670 
Spotswood, Alexander 54 
Spring, Joel 293 
Spruill, Julia 128, 132 
Središnja obavještajna agencija 479, 
589, 601-603, 631-633, 642, 
663-665 
u Kubi 481-482, 601-602 
Vijetnam i Laos 517-518, 521, 
524, 526, 544 
Watergate, 590, 593, 601 
Srednji istok: naftni interesi 452, 
465, 479, 595, 645 
Staljin, Josif 35, 641 
Stampp, Kenneth 51, 54-55 
Standard Oil Company 285-286, 
290, 333,355 
Stanford, Leland 292 
Stans, Maurice 590, 593 
Stanton, Elizabeth Cady 142, 145 
Star Wars program 632-633 
Steele, James 629 
Steffens, Lincoln 355 
Stein, Herbert 623 
Steinbeck, John 425 
Steiner, Stan 580-581 
Steinke, Richard 535-536 

Stillman, James 355, 386 

Stockwell, John 668 

Stone, I. E 600 

Stone, Lucy 142 

Stout, Linda 665 

Studentski nenasilni koordinacijski 
odbor (SNCC) 495-497, 502, 
528 

Sudan 711, 732 

Sulzberger, C. L. 546, 597 

Sununu, John 645 

Sustav federalnih rezervi 703 

Svjetska banka 613, 710, 729 

Svjetska trgovinska organizacija 
(WTO) 725-729 

Swan, E. S. 361 

Swift, Gustavus 283 


Šarena Zmija 160 
»Škola Amerika« 617, 720 
škotski imigranti 69 
Španjolska 20, 51 
Florida 152 
Građanski rat 448, 460, 529 
gubitak Portorika, Guama i 
Filipina i prepuštanje SAD-u 
343 
i Kuba 21, 23-25, 333-335 
i Meksiko 29-30 
i Peru 30 
istraživanje i kolonizacija 19-23, 
25-27, 29-30, 33, 35-36, 44 
robovlasnišrvo 21-25, 44, 51 
Španjolsko-američki rat 28, 327, 
331, 334-341, 343 
štrajk u Homesteadu 306-307, 326, 
353 


Taft, William Howard 381, 384-385 

»talk radio« 611 

talijanski imigranti 254, 274, 295- 
296, 384, 417 

Tanzanija 711, 732, 736 

Tarbell, Ida 355 

Tatum, Georgia Lee 266 

Taylor, Frederick \W. 356 


Taylor, Maxwell 356 
Taylor, Zachary 174-177, 185, 189- 
190 
Tecumseh 150, 156-157 
Teksas: aneksija i spor oko granice, 
173-174, 183, 194 
terorizam 640, 701 
»rat protiv ...« 732-736 
teroristički napadi 11. rujna, 732-736 
Terkel, Studs 427, 428, 430 
Thomas, Clarence 622 
Thoreau, Henry David 180 
Thorpe, Grace 575 
Three Mile Island 663 
Tiffany, Charles 234 
Tikas, Lou 389 
Tilimon, Johnie 558-559 
Tocqueville, Alexis de 246 
Todd, John 143 
Tragle, Henry 198 
Trilateralna komisija 605, 607-608, 
613 
Trollope, Frances 138 
Trotter, William Monroe 383 
Truman, Harry 464-465, 474-475, 
478, 511, 515, 607, 631 
Drugi svjetski rat 35, 451, 461, 
462-463 
građanski sukobi 489-490 
Korejski rat 466-478, 740 
sigurnosni program i 
antikomunizam, 467, 470, 
472, 475-476 
Trumanova doktrina 465-466, 469 
Trumbo, Dalton 408-409, 540-541 
Truth, Sojourner 147, 208-210, 218, 
228 
Tubman, Harriet 199-200, 209-210, 
218 
Tumulty, Joseph 408-410 
Turska 465, 469, 597, 708 
Turner, Henry MacNeal 226 
Turner, Nat 195, 198, 209-210 
tvornice tekstila 272-274, 282, 331, 
367-371, 380, 416, 420, 422, 
434 


Twain, Mark 348, 353 
Tyler, John 243 


Ujedinjeni rudari 338, 363, 388, 389 
Ujedinjeni narodi 453, 466, 511, 
704-708 
United Fruit Company 479, 552-553 
Uprava doline Tennessee (TVA) 429, 
441 
Uprava za prilagodbu poljoprivrede 
(AAA) 429, 434 
U.S. Steel Company 286, 364, 385, 
397, 416 
Ustav 27-28, 67, 112-113, 120-124, 
685, 731 
Četrnaesti amandman 224, 230, 
290-291, 490, 573 
Devetnaesti anandman 419-420 
Dvadeset i drugi amandman 730 
njegovo prihvaćanje 92, 108, 112- 
113, 118, 120-122 
Petnaesti amandman 224, 490 
Povelja o pravima 122 
Prvi amandman 123 
Sedamnaesti amandman 384 
Šesnaesti amandman 384 
Trinaesti amandman 218, 224, 
230 
ustavi, saveznih država 104, 132, 323 


Van Buren, Martin 154, 170-172, 
244, 252 
Vandenberg, Arthur 453 
Vanderbilt, Cornelius 292 
Vanderbilt, obitelj 272 
Van Every Dale 158-163, 166-167, 
170-171 
Vanzetti, Bartolomeo 411 
Velika Britanija 20, 27-28, 30, 63, 
208, 464-465, 511 
Drugi svjetski rat, 35, 445, 448- 
449, 452, 457, 460-461, 463 
privatno vlasništvo 35, 47, 63 
Prvi svjetski rat 393-396 
Rat iz 1812. 150 
Rat kralja Georgea 73 

Rat kraljice Anne 73 
robovlasništvo 48, 80 
Sedmogodišnji rat 74, 80-82, 
108-109 
uspostava parlamentarne vlade 
95-96 
vidi također Američke kolonije; 
Revolucionarni rat 
Vesco, Robert 590, 593 
Vesey, Denmark 195, 197-198 
Vijeće za obranu prirodnih resursa 
624 
Vijeće za zamrzavanje uporabe 
nuklearnog oružja 653 
Vijetnam/Vijetnamski rat 27, 400- 
401, 449, 511, 514-546, 588, 
595-603, 605, 610, 670-671, 
683, 704 
Pentagonski dokumenti 451, 511, 
514-515, 517-518, 524, 532, 
544-545 
protivljenje njemu 503, 527-538, 
545-546, 562-564, 569, 587- 
588, 601, 614 
Zakon o ovlastima u ratu 637 
Vincent, Henry 317 
Vinson, Fred 474-475 
Virginia (kolonijalno doba) 30-31, 
36, 44, 61-68, 70, 76-77, 89, 
99, 104-105, 108 
Baconova pobuna 57, 59-63, 66, 
75-76, 80 
Građanski dom (nastanak) 64 
robovlasništvo 44, 50, 51-58, 68, 
94 
vidi također Jamestown 
Vitezovi rada 281, 297-299, 303- 
305, 309-310, 317, 320-321, 338 
vlasništvo vidi zemlja 
Vogel, Virgil 34 
Vrhovni sud 165, 244, 290-291, 646, 
696 
i građanska prava 212, 224, 230- 
232, 491-493 
imenovanja u 118, 290 
Indijanci, njihova prava 573 

izbori iz 2000. i 732 

njegova zaštita poslovnih i 
ekonomskih interesa 290-292 

o abortusu 555, 622, 667 

o desegregaciji u školama 631 

o evakuaciji Amerikanaca 
japanskog porijekla 454 

o Komunističkoj partiji 475 

o Pentagonskim dokumentima 532 

o slobodi govora 400 

o snimkama iz Bijele kuće 593 

o štrajkovima sjedenja 438 

o zatvorskim uvjetima 569 

proglašenje neustavnim NRA 
429 

Vijetnamski rat, o njegovoj 
ustavnosti 518, 542 


Wadsworth, James 393 

Wake Island 343 

Walker, Charles R. 430 

Walker, David 204, 208-209 

Walker, Margaret 487-488 

Wall, John 670 

Wallace, Henry 467, 490 

Wampanoag Indijanci 34-35, 60 

Washburn, Wilcomb 60 

Washington, Booker T. 234, 236, 
383 

Washington, George 107, 112-113, 

117, 119, 148-149 
revolucionarni rat 100-101, 103- 
104, 169 

Washington, Gđa George (Martha) 
132 

Watergate 532, 588-595, 601, 605, 
683 

Watergate skandal 610, 670 

Watson, Tom 323-324 

Wayland, Francis 180 

Wayne, Anthony 103, 108-109 

Weatherby, William 442 

Weaver, James 320-321 

Webster, Daniel 166, 169, 205, 244 

Weems, John 186-187, 190-192 

Weil, Simone 460 


Weinerberger, Caspar 632-634, 655 
Wiener, Jon 645 
Weinstein, James 386, 388, 399 
Welles, Sumner 451 
Welter, Barbara 135 
Westmoreland, William 545, 596 
Wheeler, Burton 420 
White, Walter 458 
Whirman, Walt 178 
Wicker, Tom 567, 613 
Wiebe, Robert 385 
Willard, Emma 139-141 
Williams, Roger 35-35 
Williams, William Applernan 333 
Wilson, Charles E. 464 
Wilson, Darryl B. 576 
Wilson, Edmund 266-267 
Wilson, James 92, 101 
Wilson, James Q. 636 
Wilson, Woodrow 381, 384-385, 
390, 396, 416 
Prvi svjetski rat 395-396, 398- 
399 

Winthrop, John 31, 33, 68, 130-132 
Winthrop, Robert 182 
Wirt, Shirley Hill 580-581 
Wirtner, Lawrence 458, 464 
Wollstonecraft, Mary 133 
Wood, Leonard 343 
Woodford, Stewart 335 
Woodward, C. Vann 231-233, 305- 

306, 324 
Woodward, Carl 591 
Worcester, Samuel 165 
Wright, Frances 144-145, 249 
Wright, Margaret 508 
Wright, Richard 487-488 


Young, Andrew 601, 613 
Young, Marilyn 331, 678 
Young, Thomas 83 


Zakon o Amerikancima s 
invaliditetom 681 
Zakon o čistom zraku (1970.) 624 


Zakon o građanskim pravima (1875.) 
224, 230 
Zakon o nacionalnoj obnovi (NRA) 
428-429 
Zakoni o naseljavanju 233, 267, 313- 
314 
Zakon o odbjeglim robovima 205, 
211,213 
Zakon o ovlastima u ratu 600, 637 
Zakon o sigurnosti pitke vode 624 
Zakon o socijalnoj sigurnosti 441 
Zakon o strukovnoj sigurnosti i 
zdravlju (OSHA) 623 
Zakon o zdravlju i sigurnosti u 
rudnicima (1969.) 623 
Zakon o žigovima iz 1765. 82, 
86-87, 90-91, 93 
Zaljevski rar 643-650, 670-678, 704- 
705 
Zapadna Njemačka 640 
Zastupnički dom, izbor u 118 
zatvorski uvjeti i reforma 142, 144, 
147, 559-570, 667, 697-698 
rad zatvorenika 236, 306, 324 
zdravlje i sigurnost 133, 139, 141- 
142, 714-715 
bolesti i epidemije 60, 246, 249, 
269 
i nuklearni razvoj 482 
Indijanci 35, 108-109 
osiguranje i obeštećenje 384, 387- 
388, 703, 716 
u poslovnom svijetu i u industriji 
258, 269, 271-272, 276, 283, 
285, 309, 358-360, 372, 380 
željeznice 275-276, 285, 309 
zdravstveno osiguranje 661-662 
zemlja: Baconova pobuna 57, 59-63, 
66, 75-76, 80 
crnci i problemi poslije 
Građanskog rata 223-225 
»eminentna domena« koja 
pogoduje poslovnom svijetu, 
269 
Florida 152 
Indijanci 31, 39, 108-110, 151 

kao uvjet za glasovanje 69, 86, 
104, 118, 241-244, 323 

kupovina Louisiane 149, 173 

Meksiko/Meksički rat 28, 173- 
194, 205, 328, 446, 449, 535 

njeno stjecanje od strane 
željezničkih kompanija 248, 
267, 269, 314-315 

poslije Revolucionarnog rata 105, 
107-109, 122 

prekooceanska 328-331 

a povi a. Ta se “narodna povijest" kiesi navodno prijelomnih 
ia. obljemiša i i mitskih ličnosti te se usredotočuje na ono što srednjostru- 
jaška historiografija u pravilu zanemaruje: permanentni konflikt između izrab- 
ljivača i izrabljenih, elita i onih izvlaštenih i obespravljenih. Dominantne nara- 
tive američke, ali i najvećeg dijela ostalih nacionalnih historiografija — one o 


“nacionalnom jedinstvu? i “progresu' — Zinn dekonstruira te, širokim 
aliuz mnoštvo detalja, raskrinkava kao jeftinu masku za klasni konflil 
elita i eksploatiranih. Isti se sukob, pokazuje Zinn, nalazi u samom 
američkog projekta i kapitalističkog uređenja općenito, a s obzirom na po 
isti se u pojedinim razdobljima u većoj ili manjoj mjeri izmješta u rasni, rodni, 
vjerski ili koji slični manjinsko/identitetni spor. 


Osim što je, uz izniman korpus citirane literature i opsežno istraživanj arhiv- 
ske građe, ponudio alternativnu, mnogo opipljiviju verziju povi S 

kanih devedeseti devet posto, Zinn je napisao i vrhunski ispripo' 
tičku anatomiju narodnog otpora — hrestomatiju dokaza da prava ne dolaze sa- 
ma od sebe, nego se za njih valja izboriti. 

Narodna povijest SAD-a iz dana u dan sve je aktualnija, a models 


koristi za razumij evanje naših različitih “povijesti? — pogoto 
katedri često prezentin a jedinu, aminemamo zapravo n ni 


vlbiz AMBROŽIJA . 


